
INTRODUCTION 


History provided patterns for practical writing of O'odham. 
The first was Spanish names. 


Letter 


Er 


GW OZ SS Gn DOOR K 


Spanish name 


Acosta, Antonio 
Baptisto, Bernardo 
Carlos, Cecilia 
Chana, Chavez 
Domingo 

Garcia, Gonzalez 
Ignacio, Isidro 
Kino, Kisto 
Lopez, Listo 
Mendez, Manuel 
Narcho, Noriego 
Ortiz, Ortega 
Pablo, Pedro 
Samuel, Saraficio 
Toro, Tomas 
Gustavo, Lupe 


So the Spanish letters were used for adopted words: 


Letter 


E WW WQ 989 ™ poe agor 


Spanish O'odham English 
anillo anilo ring 
bola bohl ball 
chino Chihno Chinese 
domingo Domig Sunday 
granada galinaio pomegranate 
hilo hihlo thread 
limeta limihda a bottle 
lona lohna a canvas 
mesa mihsa a table 
numero numilo a number 
oro ohla gold 
pistol pistohl a pistol 
silla sihl a saddle 
soldado shondal soldier 
tamale tamal a tamale 


uvas uhduis grapes 


The final pattern was English. Writing was adapted to the most familiar 
English spelling of sounds for practical writing. 


Letter English O'odham 
a want tachua 
b ball bohl 
ch chicken chuchul 
d roadrunner tadai 
e open jeg 
g gun gaht 
h hoof huhch 
i police chilihhi 
j jiggle, jar ujugi 
k kick keihi 
1 lariat liat 
m moon mashad 
n noise nakosig 
0 orange oam 
p pick pihgo 
s saddle sihl, puhst 
sh shoe shuhshk 
t teeth tahtami 
u rulerstick kuintakud 
Y verse vavnim (Akimel dialects) 
w wash wako 


Longer vowels are written vowel plus h, like the oh in Oh! and John. The 
short and long vowels make different words. 


a wag a hole e jeg open 

ah  wahg moisten eh jehg mesquite flour 
o kosh a nest i bid mud 

oh ` kohsh  sleepingi ih bihd ` serve food to 


Two vowels together have separate sounds like the o and a in hoat making a 
basket. 
The mark ' shows a break between letters: 

O'odham person wa'ig getting water 
So the letters used here are familiar to readers of English and can be typed 
on the standard English keyboard. Languages also have academic alphabets 
for technical and classroom use. 

Sentences in ( ) are expanatory. 

Sentences in | ] are added to the original, usually repeated from other 
Scripture. 

Book and verse references under titles refer to related material in other 
Scripture books. 


Id ash d Matthew O'ohana 
ab Amjed g Jiosh Alidag 





Mash hedai d si shohshonaj g Jesus 
An g neid g Luke 3:23-38 
Ia atsh mahsi g Jesus 
Christ jewed dahm k ab d 
amjedkamaj hegai t-kekelibad 
ha-kownalig mash hab chehgig 
David. Kush g Davidbad ab 
d amjedkamaj hegai mash d 
t-shohshon ahchim Tutuligo ch hab 
chehgig Abraham. 

In ant wo o'oha g ha-chechgig 
hegam mash d Jesus Christ 
shohshonbad. 

2 Abraham atsh wa an alidt g 
Isaac. 

Tsh g Isaac an alidt g Jacob. 
Tsh g Jacob an ha a'alidt hegam 
Judah. 

3 Tsh g Judah an ha a'alidt g 
Perez ch Zerah heg ab mash d 
Tamar. 

Tsh g Perez an alidt g Hezron. 
Tsh g Hezron an alidt g Ram. 

4Tsh g Ram an alidt g 
Amminadab. 

Tsh g Amminadab an alidt g 
Nahshon. 


Tsh g Nahshon an alidt g Salmon. 


5 Tsh g Salmon an alidt g Boaz 
heg ab mash d Rahab. 


Tsh g Boaz an alidt g Obed heg 
ab mash d Ruth. 
Tsh Obed an alidt g Jesse. 

6 Tsh g Jesse an alidt g David. 

David atsh an alidt g Solomon heg 

ab mash d chum hohnigaj g Uriah. 

7 Tsh g Solomon an alidt g 

Rehoboam. 

Tsh g Rehoboam an alidt g 
Abijah. 

Tsh g Abijah an alidt g Asa. 

8 Tsh g Asa an alidt g Jehoshaphat. 
Tsh g Jehoshaphat an alidt g 

Joram. 
Kush ihda Joram d shonaj g 
Uzziah. 

9 Tsh g Uzziah an alidt g Jodam. 
Tsh g Jodam an alidt g Ahaz. 
Tsh g Ahaz an alidt g Hezekiah. 

10 Tsh g Hezekiah an alidt g 
Manassah. 
Tsh g Manassah an alidt g Amos. 
Tsh g Amos an alidt g Josiah. 
11 Kush ihda Josiah d ha-shon 
hegam Jeconiah matsh 
eda gam hu hab i e juh g 
t-shohshonbad Babylon 
kihhim wui. 


12 Jeconiah atsh an hahawa alidt g 
Shealtiel. 

Tsh g Shealtiel an alidt g 
Zerubbabel. 
13 Tsh g Zerubbabel an alidt g 
Abiud. 
Tsh g Abiud an alidt g Eliakim. 
Tsh g Eliakim an alidt g Azol. 
14 Tsh g Azol an alidt g Zadok. 
Tsh g Zadok an alidt g Akim. 
Tsh g Akim an alidt g Eliud. 
15 Tsh g Eliud an alidt g Eliazar. 


Tsh g Eliazar an alidt g Matthan. 


Tsh g Matthan an alidt g Jacob. 
16 Tsh g Jacob an alidt g Joseph. 
Kush ihda Joseph d kunaj 
hegai mo d Jesus je'e ch hab 
chehgig Mary. 
K ihda Jesus hab e a'aga Christ. 
17Pegih, nt gamai gi'ik an o'oha g 
ha-chechgig hegam mo d e-o'ogbad 
am i amjed mash eda am oimmed 
g Abrahambad ch am hugkam 
mash eda am oimmed g Davidbad. 
Kunt hab wa'ap gamai gi'ik an 
o'oha g ha-chechgig hegam mo d 
e-o'ogbad heg i amjed ch gam hu 
hugkam matsh eda gam hu hab i e 
juh g t-shohshon Babylon wui. Kunt 
gamai gi'ik an o'oha g ha-chechgig 
hegam mo d e-o'ogbad heg i amjed 
ch gam hu hugkam matsh ab mahsi 
hegai mo hab e a'aga Jiosh si 
Kehsha (Christ). 


Matsh mahsi g Jesus 
An g neid g Luke 2:1-7 

18Ta ant wo o'oha matsh has e 
juh matsh eda mahsi g Jesus Christ. 
Am amtsh i ap'ech matsh idam 
Joseph ch Mary wo e hohont. Tsh 
am hahawa s-e mai mat g ali wo 
bei. 19K hab chu'ig g chehanig mat 
chum pi wo ha bei g cheoj matp 
hab wo wa e juh. Kush g Joseph 


am wabsh si s-ap oid g chehanig 
ch hekaj hab e elid mat pi wo be k 
wabshaba pi hedai wo ha ahgi. T 
hab pi wo si e el g Mary. 
20Sh am oidahim ihda g Joseph. 
Kutsh am haha wabsh ab wui i 
e chehgi g anghil am chehchkij 
ed k hab kaij, “Joseph map ab d 
Davidbad amjedkam, am g wabsh 
s-ap e tahtk k wo bei g Mary mat 
d wo m-wehm kihkamk. Hekia 
S-ap'ekam Gewkdag at hab juh ihda 
ali mat g Mary wo bei. ?!Kut d wo 
cheojk. Kupt hab wo chehch Jesus 
mo hab d ahga ha-Do'ibiakam. Bat 
wo chehgigk nat pi wo ha do'ibia 
g e-hemajkamga ab ha-chu'ijig 
amjed.” Neh, bash kaij g anghil am 
Joseph wui. 
22Wehs atsh wa hab e juh ihda 
hab masma mash wa hab masma 
heki hu hab kaij g Jiosh. Kelibad 
Jiosh ha'ichu i tashogiddam atki an 
o'oha mash wa hab kaij: 
23 Hema g si s-ap chehia at wo 
bei g cheoj ali pi koi ab hu i 
miabidk g cheoj. 
Kumt hab wo a'agad Manuel mo 
hab d ahga Jiosh o t-Wehmaj. 
Isaiah 7:14 
24Kutsh hekid am i nea g Joseph 
k atsh am ha hekaj hab e juh mash 
has i kaij g anghil ab wui matsh an 
bei g Mary. 25Sh wabshaba pi am 
hu hab masma e wehm kih mo g 
e wehm kihkam am hugkam mat 
hekid ip bei g ali. Tsh g Joseph hab 
hahawa chehch Jesus. 


Matsh am ha'i dada hegam mo 

s-chu a'amichud ab huhu'u t ab 
Jesus atsh am mahsi 
Bethlehem kihhim t am am 


3 


Judea chekshani ch ed. Sh wenog 
am hema d kownal Judea ch ed 
ch hab chehgig Herod. Tsh ab ha'i 
hihi si'al tahgio amjed mash s-chu 
a'amichud ab huhu'u t ab. K eda 
g Jerusalem d kownal daikud am 
t-jewedga ed. Tsh am dada idam k 
am ha kakke g haha'ichu ch hab 
kaij, 2“Bah'o ha'ichug hegai ali 
matki hemu mahsi matsh d wo ge 
ha-kownaligk g Tutuligo. Am at 
dahiwua g hu'u matt heg amjed 
s-mai g mahsidaj. Kutt heg hekaj ab 
i hihi matt am hab wo juh g si has 
t-elida ab wui.” 
3Kutsh si e Kudu g kownal am i 
kahk. Tsh heg hekaj wehs g kihkam 
amai hab wa'ap e kudu. “Tsh g 
kownal am ha hekaj i ha hemapai 
g u'ugchu papal ch chehanig 
t-mashchamdam k ab ha kakke, 
“Bahtsh ab ha'ab wo mahsi hegai 
matsh g Jiosh d wo Kehshak mat d 
wo chum em-kownaligk?” 
5Sh hab ahg, “Ab Bethlehem t ab 
id eda chekshani. Batki masma an 
hema o'oha g kelibad Jiosh ha'ichu 
i tashogiddam mo g Jiosh hab kaij: 
®Do al chum kihhim g 
Bethlehem. 
Kut eda am hema wo i wuhsh 
mat d wo ha-kownaligk 
ch wo ha wanimedad g 
ni-hemajkamga.” Micah 5:2 
7Tsh g Herod am s-a'agim i ha 
wai hegam s-chu a'amichuddam k 
ab ha amjed s-mai matsh hekid ab 
i e mahsid hegal hu'u. Tsh am ahgi. 
8Tsh g Herod am hahawa ha ahgi 
mat gam hu wo hihi Bethlehem 
wui hab ha ahgch, “Am g wo hihim 
k am wo si i gah hegai ali k hekid 
wo sha chehg k ia wo ni-ahgi. Kunt 


MATTHEW 2 


ahni am hab wa'ap wo him k ab wo 
ihm mani ab has elid.” 

9-10Kutsh gam hu hahawa hihim 
k gam hu hebai i hihim. Tsh ab 
ep i e mahsid hegai hu'u mash am 
wa heki hu neid. Kush si s-hehegig 
am i neidok. Tsh heg am ha ba'ich 
him k am dahiwua heg dahm 
mash am dadha hegam Joseph. 
11Tsh am dada k am i wahp kih ch 
ed. Sh am wo'o hegai ali. Kush g 
je'ej am wehmaj. Tsh idam s-chu 
a'amichuddamam wui i shul g ali k 
am hab juh g ab si has e-elida k am 
hahawa i ha wuwhas g s-namkig 
ha'ichu k ab mah. Sh id d ohla 
ch hegai s-ap uhwchu mo hekaj 
e iagchulid ch hegai mo hekaj e 
huhud g muhki. 

12Sh g Jiosh am ha ahgid am 
ha-chehchki ed matsh pi am hu ep 
wo hihi Herod wui. Kutsh heg hekaj 
im hu wabsh hihi e-jewedga wui 
am hema wohg ch ed. 


Mamtsh am chum mua g Jesus 


13Tsh ab hahawa i e chehgi g 
anghil Joseph wui am chehchkij 
ed k ash hab kaij, “Kownal Herod 
at am wo i gahghi ihda ali mat 
wo chum s-mu'am. Mt heg hekaj 
gam hu wo hihi Egypt jewed wui 
k am wo ha'ichugkad. Kunt am wo 
em-ahgi mamt hekid ep wo i hihi.” 
14Kutsh am ha hekaj i wami g 
Joseph k am bei g ali ch je'ej k heg 
wa'i s-chuhugam hihi am Egypt wui 
15k am wa dadha. Id atki am hab 
e juh mat hekaj sap hab wo e juh 
hegai matki heki hu wa'i o'oha g 
kelibad Jiosh ha'ichu i tashogiddam. 
Bo chutig g o'ohanaj mash g Jiosh 
hab kaij: 

Am ant wo i wuhshad g 
ni-alidag Egypt jewed amjed. 


Mamtsh g a'al am ha kokda 
Hosea 11:11 

16Pegih, tsh pi am hu ep i hihi Herod 
wui hegam s-chu a'amichuddam mash 
wa am ha ahgid g Jiosh. Tsh heg hekaj 
bagat g Herod. Sh eda idam heki hu 
ahgid mo am hu d i gohk a'ahidag 
mat wa am cheh hegai hu'u. Kutsh 
heg hekaj ha cheha g e-shondalig 
matsh wehs wo ha kokda g aal 
wihpiop mash d gohk ahidkam ch am 
i wecho amai Bethlehem ch ed ch an 
i wehgaj. TT Neh, id atsh wa hab e juh 
hab masma mash wa g Jiosh heki hu 
wa'i hab kaij matsh hab masma hab 
wo e juh. Hegai kelibad Jiosh ha'ichu 
i tashogiddam mash hab chehgig 
Jeremiah atki an o'oha mash hab kaij 
g Jiosh: 

18 Am ant wo kah g shoshaki 

Ramah ch ed. 

Rachelbad amjedkam at am wo 
shoanid g a'al ha wehhejed ch pi 
ha'as wo shosha nat pi wehs wo 
e kokda. Jeremiah 31:15 


Matsh ab uhpam i hihi hegam 
Joseph Egypt amjed 


19Sh am dadha hegam Joseph g 
ali wehm Egypt jewed ch ed. Sh am 
hu hebai, tsh g Herod muh. 

Tsh am hahawa ep i e chehgi g 
anghil am chehchkij ed g Joseph k 
ash hab kaij, 29“Muh at besat mat 
chum s-mu'am g ali. Mt heg hekaj 
wo wahpamig k wo uhpam hihi am 
e-jewedga wui.” 

21Kutsh am i wami g Joseph k 
am ha ui g ali ch je'ej k ep hihi am 
e-jewedga wui. 

22K wabshaba g Herodbad alidag 
wenog am d kownal Judea ch ed ch 
hab chehgig Arkelaus. Tsh g Joseph 
am i s-mai mo id d kownal k atsh 
sha s-ehbeni mas am wo i dahiwua 
amai. Tsh g Jiosh am ep ahgi 
chehchkij ed matsh pi am hu ep wo 
hihi Judea wui. Tsh hekaj imhab 
ha'ab ep hihi Galilee chekshani 
wui 2*k am dadhaiwua Nazareth 
kihhim ch ed. Heki atki hu hema 
o'oha g kelibad Jiosh ha'ichu i 
tashogiddam mamt hab wo a'agad 
ihda “Nazareth t am o'odham.” 


Mash haschu ahgachug g John am 
ha pahl wapkonch 
An g neid g Mark 1:1-8; Luke 
3:1-18; John 1:19-28 
Tsh am hahawa jegko i wuhsh 
Judea chekshani ch ed ihda 
mash d John ch ha pahl wapkon g 
hemajkam. ?John jehnigida ash hab 
chu'ig, “Gam g hu wo s-ohhod g pi 
ap e-chegitoi. E o aihim mat in wo i 
wuhsh g Jiosh kownaltalig.” 
3Neh, id o hab ahg John hegai 
kelibad Jiosh ha'ichu i tashogiddam 
mash hab chehgig Isaiah mash eda 
hab kaij: 

Hema atsh gam hu jeg ed wo ha 
mihshmad g hemajkam hab 
kaijch: 

Neh, in atsh wo i wuhsh jewed 
dahm hegai mo d ge kownal 
wehs ha'ichu dahm. 

Kumt heg wehhejed wo i e nako. 

Isaiah 40:3 
4Sh ab e enigadadch g John g 
ka-mihyo wopo ikuskaj ch ge hogi 
giwud ch heg wa'i hekaj e gegosid 
kohktpul ch sit'ol. 5Kutsh ab wui 
i hihi g hemajkam miajed ch an i 

a'ai wehskojed g Judea chekshani, 
chum hems ab Jerusalem t amjed. 
§Mu'i ash am ahg g pi ap e-chu'ijig 
am i kahkch g John. Kush heg am 
ha pahl wapkon Jordan akimel ch 
ed. 

7-9Ha'i atsh am dada hegam mo 
d Palasi ch hegam mo d Sajusi 
matsh wo nei ihda pahl wakona. Sh 
hab ha ahg g John, “Hah, ahpim 
mam pi ap chegitoidag, bamki e 
elid mamt wo e do'ibia ab amjed g 
s-ko'ok e-namkidadag heg wabsh 
hekaj mam ab d Abrahambad 
amjedkam. Nt wabshaba wo 
em-ahgi mamt pi woho wo e do'ibia, 
heg hi wa mamt am wo e chehgi 
am hab junihidch g s-ap'ekam 
mamt gam hu s-ohhod g pi ap 
e-chegitoi. Wehs hegam mat gam 
hu wo s-ohhod g pi ap e-chegitoi 
at d wo Jiosh hemajkamgak ch 
hekaj hab masma wo e kuint mo d 
Abrahambad amjedkam, chum wa 
g nahnko mahs hemajkam. 19Kumt 
ahpim gam hu wo s-e ohhod hab 
masma mat g pi kehg bahidkam 
u'us mamtp pi gam hu wo s-ohhod 
g pi ap e-chegitoi k pi am hu hab 
wo junihid g s-ap'ekam.” 

11Kush hab ep kaij g John, “Pi 
g hab wo ni-elid manis ahni d si 
ha'ichu. Ab at hema wo i wuhsh 
ni-oidk k d wo si ha'ichuk. Ahni 
ani hi wa em-pahl wapkon mamt 
eda gam hu wo s-ohhod g pi ap 
e-chegitoi. T wabshaba heg ab 
wo em-mah g Hekia S-ap'ekam 
Gewkdag k gam hu hab wo i juh 
g pi em-ap'ekam hab sha masma 
mat g mehi wo mehi g sha'i. '*Nam 
hig pi nehnichud g pilkan mamt g 
mohgaj gam hu wo i gawulkad k 

wo mehid k g pilkani ged hu wo i 
ba'iha. Pegih, t hab wa'ap am a'ai 
wo i ha gawulkai g hemajkam am 
lodaita ch ed ihda mani em-ahgid 
k wo ha do'ibia g s-ap'ekam k g pi 
ap'ekam s-ko'okam wo ha namkid. 
T g ha-namkidadag pi hekid wo 
huhug.” Neh, bash kaij g John. 


An g neid g Mark 1.9-11; Luke 3.21-22 


13 Jesus atsh ab hahawa i hih 
Galilee chekshani t amjed mo 
hebai d i kihkam k ab jiwia Jordan 
akimel t ab matsh wo e pahl 
wako. 14Sh g John chum pi pahl 
wakonamk hab kaijch, “Nis haschu 
ahgk wo m-pahl wako nap pi d 
hekia s-ap'ekam? Ahpi apt wo chum 
ni-pahl wako.” 

15Sh hab kaij g Jesus ab wui, 

“Bapt wo ni-juh no pi g Jiosh hab d 
elida.” 

Tsh heg hekaj hab juh g John. 
16Tsh am haha wabsh i chum 
wuhsh g Jesus shuhdagi t amjed. 
Tsh g dahm kahchim gamie 
kuhpi'o. Tsh ab i hud g Hekia 
S-ap'ekam Gewkdag ab ab g Jesus 
hab sha masma mat g hohhi. (eh 
ab neok g Jiosh ab dahm kahchim 
t amjed ch hab kaij, “Id o d si 
ni-tatchuidch ni-alidag ch am si 
ni-tatchui oidch hab masma.” 


Mash g ge Jiawul am chum s-wuimk 
g Jesus pi ap'ekam ch ed 
An g neid g Mark 1:12-13; Luke 4:1-13 
Sh g Hekia S-ap'ekam 
Gewkdag hab hahawa ahg g 
Jesus mat gam hu hejelko wo hih 
mo am d tohono jewed matsh wo e 
a'appe. Tsh heg hekaj gam hu hih g 
Jesus *k am ha'ichugkahim gi'ikko 

wehst-mahm tash ab pi ha'ichu 
ko'adch nash pi e ho'ige'idahun ab 
Jiosh wui. 
3Kutsh ab wui jiwia g jijawul 
ha-ge'ejig am chum s-wuimk pi 
ap'ekam ch ed k hab kaij, “Bap 
chum e elid map d Jiosh alidag. 
Pegih, ab g hig chehani idam 
hohodai mat wo e pahnch naptki pi 
bihugim.” 
4Kush hab kaij g Jesus, “Pi ant 
hab wo juh. An o hab chu'ig Jiosh 
o'ohana ed: 
Jiosh ne'oki o ba'ich d i si s-has 
ha'ichu mo hi g ha'ichu hugi. 
Kut g o'odham hemho ab 
wo wa s-wohog elidad.” 
Deuteronomy 8:3 
5Kutsh g ge Jiawul am hahawa 
wuhpuij tahgio i mahsid g ge'e 
cheopi. Heg o am kehk amai mo 
hab e a'aga Si Hekia S-ap'ekam 
Kihhim ch d Jerusalem. êKush 
hab ahg, “Maptp woho d wo Jiosh 
alidagk, pegih, am g i dah'i amjed 
mo gan hu si uhgk kihtas. No hig pi 
hab chu'ig an Jiosh o'ohana ed: 
Jiosh at ab wo ha cheha g mu'i 
anghil mat wo m-nuhkud. 
Kut an hu wo m-u'ukchid mapt 
nih g sha'i e-tahtad ab hu wo 
shul hohodai t ab.” Psalm 91:11 
7Sh hab kaij g Jesus ab wui, “Pi 
ant wo pip'ich g Jiosh. An o hab 
chu'ig o'ohanaj ed: 
Pi g wo sha'i pip'ichudad 
g e-kownalig Jiosh.” 
Deuteronomy 6:16 
8Kutsh am hahawa wuhpuij 
tahgio wehs i mahsid g 
kokownaltalig ch kaistalig jewed 
dahm °k ab wui hab kaij, “Wehs 
ant am wo m-mah ihda maptp 


ab ni-wui wo i gehsh k ab wo 
ni-ihmad.” 

10Kush hab kaij g Jesus, “Gam g 
hu hihm, ahpi ge Jiawul. An o hab 
chu'ig Jiosh o'ohana ed: 

Heg amt wa'i Jiosh ab wui wo i 
gehsh k ab wo ihmad ch heg 
ab wo wa'i s-wohog elidad.” 

Deuteronomy 6:13 
11Kutsh wa woho gam hu hih g ge 
Jiawul. Tsh g anghil ab wui hihi g 
Jesus k am i wehmt. 


Matsh g Jesus am i himch g 
e-chikpan Galilee chekshani ch ed 
An g neid g Mark 1:14-15; Luke 4:14-15 

12 Am hu hebai amtsh am kuh 

hegai John mo am wa ha pahl 
wapkon. Kutsh am i kah g Jesus 
mamtsh kuh k atsh gam hu hahawa 
hih Galilee chekshani wui 1*k am 
jiwia Nazareth t ab. K am hema 

ep d kihhim mo d Capernaum ch 
an hugidaj an g Galilee kahchki. 
Kutsh am i dahiwua g Jesus. !*Neh, 
heki atki hu wa'i o'oha g Isaiabad 
matsh id am hab wo e juh. K hegai 
o'ohanaj hab chu'ig: 

15 Si ha'ichu at am hab wo e juh 
Galilee ch ed. 

Ihda chekshani o an hab chu'ig 
kahchki hugid an ch am 
huduni tahgio amjed g Jordan 
akimel. 

K an kihdag hegam mo d 
Zebulonbad amjedkam ch 
hegam mo d Naphtalibad 
amjedkam ch hegam ehp mo 
d gawul mahs hemajkam. 

16 Bo sha mahs mo am dadha 
s-chuhugam k ed no ge 
mahch g Jiosh. 

K g muhkig ab ha wui him. 


T wabshaba wo nei mat am 
ha'ichu wo i wuhshani k hab 
wo sha masmak mo g si ge'e 
tonlig. Isaiah 9:1,2 

Neh, bash wa kaij g Isaiabad. 

17Kutsh wa woho am i wuhsh g 
Jesus k am i ahgahi g ha'ichu e-ahga 
hab kaijch, “Gam g hu wo s-ohhod g 
pi ap e-chegitoi. E o aihim mat in wo 
i wuhsh g Jiosh kownaltalig.” 


Matsh g Jesus ab ha'i ha wai g 
waptopi ha u'udam mat wo wehmajk 
An g neid g Mark 1:16-20, Luke 5:1-11 

18Sh an him g Jesus Galilee 
kahchki hugid an. Kush am hati 
oiopo g waptopi ha u'udam ch 
am wuhpa g chuagia shuhdagi ch 
ed ch hekaj am ha u'u g waptopi. 
Hema ash d Simon ch hab hahawa 
e chechcheg Peter. Kush hema d 
wehngaj ch hab chehgig Andrew. 

Jesus atsh am i ha nei idam 1*k 
hab ha ahg, “Ab g wo i ni-oid k 
wo ni-wehmajkad. Kunt ahni wo 
em-mashcha mamt g hemajkam wo i 
ha wanchkwua am s-ap'ekam wui.” 

20Kutsh am ha hekaj wabsh i 
dagito g e-chikpan k am i oi. 

21Tsh am shati hihi ha'as hu'i. Tsh g 
Jesus am i ha nei idam James ch John. 
Idam o hab wa'ap d e-wepngam ch ash 
am chikpan g e-ohg wehm wahlko ch 
ed ch am ap'echud g e-chuagia. Tsh g 
Jesus ab ha wai mat am wo wehmajk. 
22Kutsh am ha hekaj wabsh i dagito g 
e-ohg ch e-chikpan k am i oi g Jesus. 


Mash gam hu ha mihshmdahim g 
Jesus Galilee chekshani ch ed 
An g neid g Luke 6:17-19 
23Kush idam am hahawa hahasko 
oiopo Galilee chekshani ch ed. 

Kush g Jesus am ha mashcham g 

hemajkam ha-chechopi ed ch am ha 

ahgidahim g s-kehg ha'ichu ahgaj g 

Jiosh ab amjed g kownaltaligaj ch 

am ep ha dodajid g nahnko mahs 

kok'odam. 24Tsh an wehsko i kaida 

g ha'ichu ahga ab amjed am Syria 

jewed ch ed mo heg eda g Galilee 

d chekshani. Tsh g hemajkam 

heg hekaj wehs ab ha u'apa wui 

hegam mo nahnko masma kok'o 

ch hegam mo ha'ichukaj e kudut 

ch hegam mo g jijawul an u'ukch 

g ha-chegitoidag ch hegam mo 

s-ha chuhugchud ch hegam mo pi 

himdag. Tsh g Jesus wehs ha dodaj. 
25Kutsh g hemajkam wehskojed 

i hihim k am oid g Jesus. Idam 

ash ha'i d Galilee t am o'odham 

ch ha'i ab amjed mo hab e a'aga 

Wehst-mahm Kihhim ch ha'i ab 

Jerusalem t amjed ch an wehskojed 

g Judea chekshani k ch ha'i ga hu 

aigojed g Jordan akimel. 


Mash haschu am ha mashcham 
g Jesus kawulk t an 


Tsh am i ha nei g Jesus idam 

mu'i hemajkam k ab i chesh 
kawulk t ab mat ab ha wui wo neo. 
Kutsh an wehgaj i e hemapai hegam 
mash ab si wecho e mashcham. 
2Tsh g Jesus am i ha mashcha. 


Matsh wo chum si s-ap e tahtkk g e 
do'ibiakam 
An g neid g Luke 6:20-23 

Kush id d mashchamdaj: 

3 Mt wo chum si s-ap e tahtkkad 
ahpim mam ab e sho'igchud 
Jiosh wui. 

Do em-wehhejedkam g Jiosh 
kownaltalig. 

4Mt wo chum si s-ap e tahtkkad 
ahpim mam hemuch pi ap e 
tahtk ab amjed g pi ap'ekam. 

Jiosh at ab wo em-mah g s-ap 
tahhadkam. 

5 Mt wo chum si s-ap e tahtkkad 
ahpim mam ab wabsh i e 
sho'igchudch. 

Wehs at ab wo em-mah g Jiosh 
hegai mo an o'ohanas mo ab 
em-makiog am jewed dahm. 

6Mt wo chum si s-ap e tahtkkad 
ahpim mam am si e gahgid 
mamt d wo s-ap'ekamk. 

Bat wo em-juh g Jiosh mamt d 
wo si hekia s-ap'ekamk. 

7Mt wo chum si s-ap e tahtkkad 
ahpim mam s-ha ho'ige'id g 
hemajkam. 

Jiosh at hab wa'ap wo 
s-em-ho!'ige'idad. 

8 Mt wo chum si s-ap e tahtkkad 
ahpim mamt gam hu s-ohhod 
g pi ap e-chegitoi. 

Am o hiwgidas mamt ab wo 
neidad g Jiosh. 

9 Mt wo chum si s-ap e 
tahtkkad ahpim mam am ha 
dodolimachud g hemajkam. 

Mt wo s-em-mahchk mam d 
a'aligaj g Jiosh. 

10 Mt wo em-sho'igch ahpim 
mamt hab wo junihid g Jiosh 
tatchui. 

K wabshaba d em-wehhejedkam 
g Jiosh kownaltalig. 

Kumt heg hekaj wo si s-ap e 
tahtkkad. 

11 Mt wo s-ko'okam has em-ahgad 
ch wo em-sho'igchudad ch 
nahnko masma hab wo wuad 
g iattogig ab em-ab nam pi ab 
s-ni-wohochud. 


Kumt wabsh wo si s-ap e 
tahtkkad 
12 ch wo si s-hehgigk no pi ge'e 
ha'ichu ab em-makiog g Jiosh. 
Heg at wa oidk am hihi g 
kekelibad Jiosh ha'ichu i 
tashogiddam. 


On ch tonlig 
An g neid g Mark 9:50; Luke 14:34-35 

13“Neh, s-mahch am mat pi wo 
e padch g chuhkug mamtp wo si 
onmad. Pegih, mt hab wa masma 
ha'ichu wehhejed wo s-kehgajk am 
ha shahgid hegam mo pi mahch 
g Jiosh. Jiosh at gam hu hab wo i 
em-juh mamtp pi ha'ichu wehhejed 
wo s-kehgajk hab masma mamt hab 
wo juh g on matp wo kahko. 

14“Ahpim mam ab si ni-hiwig amt 
wehs wo ha tonolidad g hemajkam. 
Heg o wa wepo mam d tonlig am 
ha wehhejed. Pi g am wo ehstokch 
hegai mamt haschu hab wo junidad 
g Jiosh. Neh, no hig pi woho mat pi 
ap wo e ehsto g kihhim matp am 
wo dahmkad g tohnk. 15T g lahmpa 
hab wa'ap pi wo e ehsto ha'ichu 
wecho. Mt an wo dai mat hebai wo 
em-tonolidad. 1êPegih, mt ahpim pi 
wo ehsto g s-em-ap'ekam k wabsh 
wo ha hiwgidad g hemajkam mat 
wo nei. Kut hekaj ab wo si has 
elidad g em-ohg Jiosh. 


Mash g Jesus am ba'ich ha'ichu ha 
mashcham ab amjed g ha-chehanig 
17“pi ant hab ahgk ia jiwia 
jewed dahm manis gam hu hab 
wabsh wo i juh hegai chehanig 
ch mashchamadag matsh wa 
g kekelibad Jiosh ha'ichu i 
tashogiddam ab bei Jiosh t amjed. 

Heg eda o an o'ohanas mant has 
wo masmak ch has wo ni-juh k 

wo nahto g ni-chikpan. 1*Nt wo si 
shel em-ahgi mat pi hekid gam hu 
hab wo i e juh g Jiosh chehanig. 
Wehs at s-ap wo e nahto hegai mo 
an o'ohanas mat koi wo huhug g 
dahm kahchim ch jewed kahchim, 
chum hems g si al chu'uchum 
ha'ichu. 19Kut d wabsh wo pi 
ha'ichuk am Jiosh nena ed hegai 
mat hedai pi am hu wo wohog 
elidad g Jiosh chehanig ch wo ha 
mashcha ha'ijj ehp mat hab wa'ap 
pi ab hu wo wohog elidad. Kut heg 
d wo si ha'ichuk am Jiosh nena ed 
mat hedai ab wo wohog elidad g 
Jiosh chehanig ch wo ha mashcha 
ha'ijj ehp mat ab wo wohog 
elidad. ?°Bo e elid g chehanig 
em-mashchamdam ch Palasi mo 
s-ap oid g Jiosh chehanig. Nt 
wabshaba wo em-ahgi mamt hemho 
wa ha ba'ich i s-ap wo oidad mamtp 
am s-wahpkim Jiosh kihdag ed. 


Mash ha mashcham ab 
amjed g bagatalig 

21“S-mahch am mo hab chutig g 
heki hu chehanig mamt pi wo ha 
mua g hemajkam. Kut hemho wa 
wo e lodai matp hedai wo sha ha 
mua. 2?Kunt ahni am ba'ich hab wo 
i ah mamt am wa hugkam ab wo 
moht g chu'ijig mo g ha mu'akam 
mamt chum hems wabsh wo bagat 
ab hema i wui k hab wo ah mod 
wabsh pad ha'ichu. Ab o em-wui 
him mat g Jiosh wo em-lodai 
heg hekaj k gam hu wo i em-wua 
Jiawul kih ed. 

23“Am g wo ha!asa e 
ho'ige'idahun mamtp wo s-chegito 

mamt hema i pi ap dohdda. Pi at ab 
hu wo em-kaiha g Jiosh. *'Wehpeg 
amt am wo i e ap'ech heg wui 
mamt pi ap dohdda k am haha wo 
e-ho'ige'idahu. 25-26 Mtp hems wo 
em-lodai mamtp pi am hu s-hohtam 
wo i e ap'ech. Kumt wo e kuhpach 
am hugkam mamt wehs wo namkid 
wehhejed mamt has i juh. Ba'ich at 
wo i s-ap'ek mamt wehpeg hejel am 
wo ie ap'ech a'ai e wui. 


Mattsh pi wo ha ehs g 
ha-wehm kihkam 


27“S-mahch am mo hab chutig g 
heki hu chehanig mamt pi wo ha 
ehs g ha-wehm kihkam. “*Kunt 
ahni am ba'ich hab wo i ah mo 
heg wa wepo mamt ha ehs mamtp 
am wabsh wehmaj wo s-wo'iwuim 
hegai mo pi d em-wehm kihkam. 
29Kut d wo em-wuikamk mamt 
gam hu wo i e wua Jiawul kih ed. 
Ba'ich at wo i s-ap'ek mamt chum 
hems wo heb hu wua g e-nendag. 
30Do em-wuikam mamt am hu wo 
i e wua Jiawul kih ed chum ams 
haschu pi ap'ekam hab wo juh. K 
ba'ich i s-ap'e mamt chum hems wo 
heb hu wua g e-nowi. 


Mattsh pi wo chum s-ohhod g 
t-wehm kihkam 
An g neid g Matthew 19:9; Mark 
10:11-12; Luke 16:18 


31“S-mahch am mo hab chu'ig 
g heki hu chehanig mamt hemho 
wa am wo i wuhshad g ohhoda 
tapial e-hohnig wehhejed mamtp 
wo s-ohhod. 32Nt wabshaba am 
wo em-ahgi mat d wo pi ap'ekamk 
mamt wo s-ohhod, heg hi wa mamt 
wo s-mai am i chum hohntk mat 

heki hu ha wehm wo'iwua. Kut d 
wo pi ap'ekamk mat g em-ohhoda 
hema ep wo kunt. Id at d wo 
em-chu'ijigk mamtp wo s-ohhod. 
Kut hegai mat wo hohnt hab wa'ap 
wo juh g pi ap'ekam. 


Mattsh pi wo ha iattogidad 


33“S-mahch am mo hab chutig g 
heki hu chehanig mamt pi wo ha 
iattogidad ch hemho am hab wo 
wa juh mam haschu ha ahgid ch 
chehcheg g Jiosh. 9*Nt wabshaba 
am wo em-ahgi mamt hemho am 
hab wo wa juh g e-ne'oki. Pi o 
ap'e mams wabsh chum haschu 
wehhejed wo gewkaj g e-ne'oki. 
Neh, am am wabsh pehegia gewkaj 
g e-ne'oki am chehchegch g dahm 
kahchim. K eda g dahm kahchim 
d Jiosh kihdag. K hab wa masma 
mamtp hems g Jiosh am chehch. 
35Kum am ep chehcheg g jewed. K 
eda heg d Jiosh nahtoi ch heg wa 
wepo mo d keishpakudaj. Kum am 
ep chehcheg g Jerusalem. K eda 
heg d kihhimaj g Jiosh. 98E-mo'o 
am hab wa'ap a'aga hab kaijch 
mamt wo moht g chu'ijig mamtp 
pi hab wo juh g e-ne'oki. T eda 
g Jiosh wo wa'i e nako mat wo 
em-mohto'i g chu'ijig. Id o wehs hab 
masma mamtp hems am chehch g 
Jiosh. 3” Neh, bamt wo chum juh g 
e-ne'oki, chum ams pi wo gewkaj 
am chehchegch g Jiosh. T d wabsh 
wo ge Jiawul amjedkamk mamtp 
wo ha iattogi. 


Mattsh pi wo t-agwuim 
An g neid g Luke 6:29-30 
38“S-mahch am mo hab chutig 
g heki hu chehanig mamt wo 

ha lodai mat hedai s-ko'okam 

has em-juh. T ab wui hab epai 

wo e juh mat has i em-juh. 39Nt 
wabshaba am wo em-ahgi mamt 
pi wo sha'i e agwuim. Tp hems 
hema ab wo em-shonihi em-kahm 
ab. Pegih, mt wabsh wo hiwigi 
mat ab ep wo em-shonihi. “?Kumt 
ba'ich ha'ichu ab wo mah hegai 
matp hedai wo em-lodai ha'ichu 
s-em-wohppo'idamch. “1Kumt gam 
hu wo si ba'iwich mam haschu 
chikpan em-mohto'id wabsh s-ap e 
tahtkch. “2Pi g wo sha'i da'id matp 
haschu i tatchua g sho'igkam. 


Mattsh ab wo si tatchuad g t-obga 
An g neid g Luke 6:27-28, 32-36 

43“S-mahch am mo e ahgachug 
mamt ab wo si ha tatchuad g 
e-naipijju ch wo s-ha keh'idad g 
e-obga. 44-47Nt wabshaba am wo 
em-ahgi mamt pi hegam wa'i ab 
wo si ha tatchuad e-naipijju. Chum 
o hems g pi ap hemajkam ab si ha 
tatchua g e-naipijju ch wabshaba pi 
heg hekaj wo e do'ibia. Neh, ahpim 
amt chum hems g e-obga wo si ha 
tatchuad ch am ha wehhejed wo e 
ho'ige'idahunad Jiosh wui. Jiosh 
o chum hems g pi ap hemajkam 
ab si ha tatchua ch ab ha mahk g 
tash tonlig ch juhki. Kumt ahpim 
hab wo chum masmak mo g Jiosh 
nam pi d a'aligaj. *?Em-ohg Jiosh 
o d si hekia s-ap'ekam. Pegih, mt 
ahpim hab wa'ap d wo si hekia 
s-ap'ekamk.” 


Mattsh pi wo t-chehgidam matt 
haschu s-ap'ekam hab wo juh 
Kush hab ep kaij g Jesus, “Am 
g wo s-e nen'oidad mamt 

pi am hu hab wabsh wo wuad g 
ha'ichu s-ap'ekam hab ahgk mat g 
hemajkam wo neidad mam haschu 
am hab junihim. Jiosh at pi ab hu 
wo em-mah g s-kehg mahkigdag 
mamtp hab masma wabsh wo s-e 
chehgidam. 

2“pi g wo s-e chehgidamk mamt 
hekid wo i ha wehmt g sho'igkam. 
Hegam mo s-e chehgidamk mo i ha 
wehmt o am hab wua em-namki ed 
ch an kahya ch ed. K g hemajkam 
ab si has ha elid. Neh, id o d 
ha-namkidadag. Nt wo si shel 
em-ahgi mat g Jiosh pi ab hu has 
wo ha el. 3Ahpim amt wabsh s-a'agi 
wo i ha wehmtad g sho'igkam mat 
pi hedai wo s-mahchk. *T g em-ohg 
Jiosh wo em-neid k ab wo si has 
em-elidad. 


Ho'ige'idahuna mashchamadag 
An gneid g Luke 11:2-4 
5“Pi g wo s-e chehgidamk mamt 
hekid wo e ho'ige'idahu. Hegam mo 
s-e chehgidamk at wo gegokiwua 
k wo e ho'ige'idahu am em-namki 
ed ch an kahya ch ed. Kut wehsijj 


wo ha neid k ab wo si has ha elidad. 


Neh, id o d ha namkidadag. Nt wo 
si shel em-ahgi mat g Jiosh pi ab hu 
has wo ha elidad. êAhpim amt am 
wo i wahp e-kih ed k ab wo si i kuh 
g kihjeg k am wabsh hejelko wo 
e ho'ige'idahu Jiosh wui. Kut heg 
wo wa'i em-neidad ch ab wo has 
em-elidad. 

7“Hegam mo pi mahch g Jiosh 
o am wabsh mu'ikko e dahm hab 
ha'ichu chech'e hab elidch mat hab 
wa'i masma wo ha kah g Jiosh. Mt 
wabshaba ahpim pi hab masma hab 
wo e junihid. *Jiosh o d em-ohg 

ch heki hu s-mahch mam haschu 
i tatchua mam wa chum koi ab hu 
tahni ha'ichu. "Bamt masma am wo 
e ho'ige'idahunad: 
T-ohg Jiosh, an ap kihdag dahm 
kahchim ch ed. 
Kuch ab si has m-elid ch si 
ha'ichuchud g m-chehgig. 

19 Ab ach m-tahni mapt wo i 
ge'edaj g e-kownaltalig ia 
t-shahgid mat g m-tatchui am 
hab wo e junihid ia jewed 
dahm hab masma mo an hab 
e wua m-kihdag ed. 

11 Ab gi s-t-ho'ige'id k ab wo 
t-mahkad g ha'ichu hugi wehs 
tashkaj. 

12 Gam g hu hab i juhni g pi ap 
t-chu'ijig hab masma mach 
gam hu pi chechegitod g 
ha-chu'ijig hegam mat hedai 
pi ap has chu'i ab t-wui. 

13 Pi g am hiwgid g Jiawul mas am 
wo t-shul pi ap'ekam ch ed. 

[Ahpi ap d kownal wehs ha'ichu 
dahm ch wehs edgid g 
gewkdag. 

Kutt ab wo si has m-elidad 
chum hekid.] 

14Neh, bamt masma am wo e 

ho'ige'idahunad Jiosh wui wabsh 
pi chegitok g pi ap ha-chu'ijig. T 
g Jiosh gam hu hab wo i juh g 

pi ap em-chu'ijig. °T wabshaba 
g em-chu'ijig pi gam hab woie 
juh mamtp pi wo pi chegito g 
ha-chu'ijig. 


Mamtsh hebaichujj wo dagito g 
e-gegosig mamt wo si e ho'ige'idahu 
16“Di g wo s-e chehgidamk mam 
pi ap e tahtk mamt hekid he'ekkio pi 
wo e gegos e ho'ige'idahunch. Hegam 

mat wo s-e chehgidam at wo nei g 
e-namkidadag mat g hemajkam ab wo 
si has ha el. Nt wabshaba wo si shel 
em-ahgi mat g Jiosh pi ab hu has wo 
ha el. 17 Am g wo wakon g e-wuhiosha 
k ab wo si i gaswua g e-mo'o. 18T 

hab pi wo mahchk g hemajkam ab i 
em-neidk mam pi e gegosid. T heg wo 
wa'i s-mahchk em-ohg Jiosh ch ab wo 
si has em-elidad. 


T-kaisdag an Jiosh kihdag ed 
An g neid g Luke 12:33-34 


19“pi g an hu wo e to'idahid g 
s-kaisdag id dahm jewed. Tp hems 
wabsh wo padt o atp hems hema wo 
em-ehs. ?°Mt wabshaba wo hekaj g 
e-kaisdag am Jiosh wehhejed. T heg 
wo wa wepok mam heg an e to'idahim 
Jiosh kihdag ed. T pi hekid wo padt. 
Kut pi hedai wo em-ehs. 24Kumt am 
wo s-hihimim no pi g em-tatchuidag 
am ulinig mo hebai ha'ichug mam 
haschu hab i elid mo d em-kaisdag. 


Mash t-tonlidch g t-amichudadag 
An g neid g Luke 11:34-36 

22“Em-wuhpui at s-ap am wo i 
wahki g tonlig matp wo s-mamsk 
23k wabshaba pi am hu wo i wahki 
matp pi wo mamsk. Kum heg hekaj 
s-ap nuhkud. Pegih, wahm amt 
wo si s-ap nuhkudad g ha'ichu 
e-amichudadag mat heg s-ap am wo 
i wahki g wohokam. Dat wo si ge'e 
s-chuhugamk em-wehhejed matp pi 
wo ap'ek g em-amichudadag. 


Matt pi ab hu ha'ichu t-eniga ab wo 
si pihk t-elidad 
An g neid g Luke 16:13; 12:22-31 
24“Pi at hedai wo e nako mas ha 
wepo hab masma ab wo ha neidad 

g gohk e-a'amo. Hemho wa atp 
hems hema ba'ich wo i s-wohog 
elidad. Em-kaisdag o heg wa wepo 
mo d em-ahmo mamtp heg hekaj 
ba'ich wo i pihk e elidad mam hi g 
Jiosh. 

25“Neh, nt heg hekaj hab wo 
em-ah mamt pi wabsh wo i e 
kudutad heg hekaj mams haschukaj 
wo e gegos o mams haschukaj wo 
e enigadad. Jiosh at ab em-mah 
g em-doakag, pegih, k ab hab 
wa'ap wo em-mah mamt haschukaj 
wo e dagio'idad. An g wo i ha 
neid hegam u'uwhig mo an nen'e. 
Idam o pi ha'ichu e'eshad ch pi 
od g ha'ichu esha ch pi gan hu 
e to'idahim g ha'ichu bahidag. 
K wabshaba g em-ohg Jiosh ha 
nuhkud. Kum eda ahpim ba'ich 
di si ha'ichu mo g u'uwhig. 27Pi 
amt wo e nako mams am ba'ich 
wo i himch g e-a'ahidagga, chum 
ams hems wo si e kudutad am 
chegitokch. 

28“pi g am wo si e kudutad ab 
amjed mams haschu ab wo enigat. 
An g wo i neidad g ha'ichu heosig 
m an wehsko chuhch. Heg o wa 
wepo mo si s-kehg e enigadadch 
ch eda pi ha'ichu sha'i shohshom. 
29Solomonbad o pi hab masma 
s-kehg e enigadadch, chum as d 
si s-kais kownal. 99Neh, ha'ichu 
wuhshanig o wabsh al he'ekia 
tash an hab chu'ig. K eda g Jiosh 
si s-kehg an wuhshad. Kum ahpim 
ba'ich d i ha'ichu am wehhejed. 
Kut woho ab wo em-enigadad. 
Pegih, mt heg hekaj ab wabsh 
wo si hiwgad 21 ch pi am hu wo e 
kudutad ab amjed mams hebai wo 
bei g e-gegosig o g e-wehschuga. 

32Hegam mo pi mahch g Jiosh o 
id am wa si oid. M eda ahpim d 
Jiosh a'aliga. K heg s-mahch mam 
tatchua wehs ihda. *?Wehpeg gam 
wo i e dagitok Jiosh wui k hab d wo 
s-ap'ekamk. Kut heg wehs ab wo i 
em-mah mam haschu i tatchua. 
34“Pi g am wo shati e kudutad 
heg amjed mat haschu has woi e 
juh ba'ich tash. Am o wa ha'ichug 
g em-kudutadag id i tashkaj ch pi 
hab chum mahs mams g si'alim 
kudutadag ab wo i wehnad. 


Pi g am wo s-ko'okam has ha ahgad 
An g neid g Luke 6:37, 41-42 
7 “Pi g am hedai has wo ahgad 
nat pi ab uhpam wo i e nodagi 
em-wui. “ZMamt has i masma wo 
has ha ahgad, t ab wo i nod em-wui 
g has ahgadag hab masma. Ab at 
wo i e nodagi em-wui mamt has i 
masma ab wo neidad hema. 
3“Pi g am wo si s-nen'oidad g 
hema chu'ijig. Tp hems ba'ich i 
ge'ej g hejel em-chu'ijig. Id at heg 
wo wa wepok mam g chum ha'ichu 
ab i s-wuhshdamk wuhij ed mo 
eda ba'ich i ge'e ha'ichu ab wo'o 
em-wuhi ed. 4-5Do iattogi mamtp 
hab wo chei mamt ha'ichu ab wo i 
wuhshad wuhij ed mo eda g ba'ich 
i ge'e ha'ichu ab wo'o em-wuhi 
ed. Hemho wa amt wehpeg wo i 
ap'ech g pi e-ap'edag k haha wo e 
nako mamt wo i ap'ech g hema pi 
ap'edag. 
6“pi g ab hu wo ha ahgid g Jiosh 
ha'ichu ahga hegam mo pi ab hu 
tatchua. Heg at wo wa wepok mamt 
g s-ta ke'idam gogogs ab wo ha 
mah g hekia s-ap'ekam ha'ichu o g 
kokji ab wo ha mah g si s-namkig 

babiuga. Gogogs at hi ab wabsh 
wo i nehni k wo s-ko'okam has 
wo em-juh. T g kokji hi wabsh wo 
kehiwia g babiuga. 


Mamt has masma wo bei ha'ichu 
An gneid g Luke 11:9-13 

7-8“Ab g wo ha tahnid ha'ichu 
k ab wo bebhed. Am g wo e 
gahgidad ha'ichu k wo cheh. Ab g 
wo shontpagad. T ab wo i e kuhpi'o 
g pualit em-wehhejed. ?Ahpim 
o'og, namt hig wabsh g hodai wo 
mah g e-alidag mat g simito wo 
em-tai 10 wabsh g wamad wo mah 
mat g watopi hidod ab wo em-tai? 
11Chum ams d pi ap'ekam ch eda 
s-mahch mamt s-kehg ha'ichu wo 
ha mah g e-a'aliga. Wahm hig 
g em-ohg Jiosh at woho ba'ich i 
s-kehg ha'ichu ab wo em-mah mamt 
ab wo tahnid ha'ichu. 

12“Am g hab wo ha juhkchid g 
hemajkam mam has i chum ha elid 
mat hab wo em-juhkchid. Bamt 
masma wehs am hab wo juh mo 
haschu an o'ohanas Jiosh heki hu 
o'ohana ed. 


Mash s-hasig matt am wo i wahp 
Jiosh kihdag ed 
An g neid g Luke 13:24 

13-14“Am g wo i e dagitok Jiosh 
wui k ab wo s-wohog elidad. Id at 
heg wo wa wepok mamt am i wahp 
al aj kihjeg t amjed k am aj wohg 
oidch hihim. Pi o mu'ijj hab masma 
hab e wua. Kumt hab wa'i masma 
am wo bei g pi ha huhugedam 
doakag. (13) Pi o hasig mamt hab 
wabsh wo junihid g hejel e-tatchui. 
Id at heg wo wa wepok mamt ab 
s-tadani kihjeg t amjed i wahp k am 

s-tadani wohg oidch hihim. Mu'ijj 
o hab masma hab e wua ch hab ab 
aihim g Jiawul kih. 


Mamtsh has masma wo s-mai mas 
hedai s-wohom d s-ap'ekam 
An g neid g Luke 6:43-44 

15“Mu'i at an wo i wuwha g s-chu 
i'attomkam k hab wo e a'agad mo d 
Jiosh ha'ichu i tashogiddam. Am g 
wo s-ha nen'oidad mat pi am hu wo 
i em-shul pi ap'ekam ch ed. T wo 
s-em-padchudam hab masma mat g 
sheh'e wo s-mu'am g kahwal. 1êMt 
wo s-mahchk mo pi d wohokam am 
neidch mo has masma. Nat hig wo 
e nako g ho'i sha'i mat wo bahidagt 
g uhdwis o g suhna? Pegih, t hab 
wa masma pi wo e nako hegam 
s-chu i'attomkam mas wo em-oidk 
hab wo e juh. 1 Neh, heg at wo 
wali s-kehg bahidagt s-kehg 
ha'ichu wuhshanig. 1*T g pi kehg 
wuhshanig pi kehg wo bahidagt. 
19Kumt wo shonch k gam hu wo 
mei. 2°Neh, mt hab wa masma wo 
ha mai mas hu wa woho d Jiosh 
ha'ichu i tashogiddam mamt wo 
nei mas wa woho ab s-wohog elid 
g Jiosh. 


Matsh ha'i hab wabsh wo chum e el 
mo ab si hiwig g Jesus 
An g neid g Luke 13:25-27 


21“Mu'ijj at hab wo chum 
ni-a'agad mani d s-ap'ekam 
ha-kownalig ch wabshaba pi am 
hu hab wo junihid g ni-ohg Jiosh 
tatchui. Kut g Jiosh pi am hu wo i 
ha wahpki e-kihdag ed. 

22«“T ab wo i e ai g lodaita tash. 
T idam hab wo chum kaijjid ab 
ni-wui, ‘S-ap'ekam ni-kownalig, 

m-gewkdagkaj ach am ahgachug 
g Jiosh ha'ichu ahga ch gam hu i 
ha wuwhasid g jijawul ch am hab 
junihim g s-hasig ha'ichu.’ 

23“Kunt hab wo chei ab ha wui, 
“Pi ani hekid sha'i s-em-mahch. Gam 
g hu wo hihim ab ni-amjed ahpim 
mam hab junihim g pi ap'ekam.’ T 
hemho wa gam hu wo hihi. 


Mattsh has masma s-wihnam wo 
shondad g t-doakag 
An g neid g Luke 6:47-49 

24“Ab g wo s-wohog elidad g 
ha'ichu ni-ahga. T hab wo s-ap'ek g 
em-doakag. Id at heg wo wa wepok 
matp hems hema s-wihnam wo 
shondad g e-kihta. 25T hab pi wo i 
gei mat hekid wo hewed k juh k wo 
s-gewkam mel g shuhdagi. Pegih, 
mt hab wa masma s-wihnam wo 
gegokkad mo ihda kih mamtp ab 
wo s-ni-wohog elidad. 

26“T wabshaba pi wo ap'ek g 
em-doakag mamtp pi ab hu wo 
wohog elidad g ha'ichu ni-ahga. 
Heg at wo wa wepok matp hems 
hema pi wihnam wo shondad g 
e-kihta. 2?T wo si hewed k juh k 
s-gewkam wo mel g shuhdagi. Kut 
g kihj wo i gehsh k am wabsh wo 
i e padch. Pegih, t hab wa masma 
wo i e padch g em-doakag mo ihda 
kih mamtp pi ab hu wo ni-wohog 
elidad.” 


Jesus gewkdag 


28Neh, tsh am i ha'asa ha mashcha 
g Jesus. Tsh g hemajkam si has i el 
29no pi s-e mamachim ha mashcham. 
Sh eda hegam mo d chum chehanig 
ha mashchamdam pi hab masma s-e 
mamachim ha mashcham. 

Matsh g Jesus hema doaj mash g 
chuhkugaj wabsh muhkhim 
An g neid g Mark 1:40-45; Luke 5:12-16 
Tsh ab hahawa i hud g Jesus 
kawulk t amjed. Tsh ab i 
oi hegam mu'i hemajkam mo an 
wehmaj. 
2Tsh am hema jiwia g o'odham 
mash mumku heg hekaj mumkidag 
mo g chuhkugaj muhkhim k atsh 
ab i gei Jesus wecho k hab kaij, 
“S-ap'ekam ni-kownalig, ab g si 
i s-ni-ho'ige'id k i ni-doajid, pej 
maptp wo tatchuad.” 
3Tsh g Jesus ab tahtam k hab kaij, 
“Am o wa s-ap'e. Doajini.” 
Tsh am ha hekaj i doa. 
4Sh hab hahawa kaij g Jesus ab 
wui, “Neh, pi apt hedai wo ahgid 
k wabshaba am ha hekaj wo hih 
pahl wui. T am wo m-chechga k wo 
wohokamch mapt doa. Pt am hab 
haha wo juh hegai iagchulida mo 
wa g Jiosh em-chehani Mosesbad 
o'ohana ed. T hab wo s-mahchk g 
hemajkam mapt woho doa.” 


Matsh g Jesus hema doaj ahmoj 
wehhejed 
An gneid g Luke 7:1-10 
5Kutsh gam hu hahawa hihi idam 
Jesus k am dada Capernaum t am. 
Sh amai am hema d shondal 
ha-ge'ejig ch ab Rome t amjed 
am d ha kehsha ch ab si tahni 
g i wehmtadag ch hab kaij, 
6“S-ap'ekam ni-kownalig, mumku 
at g ni-pionag k ab wo'o ni-kih ab 
ch pi e nako mas an has wo i e juh 
k mu'i e sho'igchud.” 
7Sh hab kaij g Jesus, “Am ant wo 
wa i him k wo doaj.” 

8Sh hab kaij hegai shondal 
ha-ge'ejig, “Pi ani am hu hugkam d 
ha'ichu maps am wo i wah ni-kih ed. 
Am apt hab wabsh wo chea. T wo 
doa g ni-pionag. “Bo wa masma ab 
ha'ichu ni-chehani g ni-ge'ejig. Kuni 
ab s-wohog elid. K g ni-shondalig 
hab wa!ap ab s-ni-wohog elid. Hema 
ant hab wo ah, ‘Am g hihm.' Tam 
wo hih. Nt hema hab ep wo ah, 'Ab 
gihihm. T ab wo i hih. Kuni g 
ni-pionag hab ep a'aga mat ha'ichu 
hab wo ni-juni. K am hab wua.” 

10Kutsh si has i el g Jesus am i 
kaiok k hab kaij ab ha wui hegam mo 
an wehmaj, “Neh, ab o si ni-hiwig 
ihda gawul mahs o'odham. Pi ani 
hekid sha'i kah mas hab masma ab 
si ni-hiwig g Tutuligo. 11Kunt hab 
wo em-ahgi mat mutijj ab wo i hihi 
si'al wecho amjed ch hudunig wecho 
amjed k am wo wehmaj dadhaiwua 
g Abrahambad ch Isaacbad ch 
Jacobbad an Jiosh kihdag ed. 12Id 
o d chum ha-ap'edag g Tutuligo. T 
wabshaba mu'ijj pi am hu wo i wahp 
no pi pi ab hu ni-hiwig. T g Jiosh 
gam hu wo ha shul s-chuhugam k ed. 
Kut chum hekid am wo shoanid ch 
ga hu wabsh wo i si e ki'ishch nat pi 
wo sha'i si s-ko'ok ha'ichu nakogad.” 

13Kush hab hahawa kaij g Jesus 
heg wui shondal ha-ge'ejig, “Gamai 
g hihm uhpam. T heg am hab wo e 
juh map haschu ab ni-tahni nap pi 
ab si ni-hiwig.” Kutsh heg wa'i ohla 
ab doa g piongaj. 


Matsh g Jesus mu'i ha doaj g 
hemajkam 
An g neid g Mark 1:29-34; Luke 4:38-41 
14Kutsh amjed gam hu ha'i hihi 
idam Jesus Peter kih wui. Sh am 

wo'ok ch mumku g Peter hohnig 
je'e ch g s-toni iajidch. 15Kush g 
Jesus an taht g nowij. Tsh ha hekaj 
huhug g s-tonjig ab ab. Kutsh am i 
wamig k ha hihidol. 
16Tsh gam hu i juh. Tsh g 
hemajkam mu'i am ha u'apa g 
kok'odam ch hegam mo g jijawul 
an ha u'ukch. Tsh g Jesus am i ha 
wuwhas g jijawul k am wehs ha 
doaj g kok'odam. 1/Heki atki hu 
wa'i o'oha g Isaiabad matsh id am 
hab wo e juh. K hegai o'ohanaj hab 
chu'ig: 
Heg at ab wo moht g 
t-mumkidag k im hu hab wo i 
juh ab t-amjed. 


Mash ha'i chum s-wohog elidamk g 
Jesus 
An g neid g Luke 9:57-62 

18Sh mu'i hemajkam an ha 
wehgaj. Sh heg hekaj hab ha ahg g 
Jesus hegam mo si ha mashcham 
mat wo e nako. T gan hu aigojed 
wo i chehchsh g sikod shuhdagi. 

19Tsh wabshaba am hema jiwia g 
chehanig ha mashchamdam k hab 
kaij, “T-mashchamdam, ni-nahtokch 
ani mant am wo m-oi.” 

20Sh hab kaij g Jesus ab wui, 
“Napt hig wo e nako? Neh, chum o 
hems g gagso ch u'uwhig ge koksh. 
Ni wabshaba ahni Jiosh si Kehsha 
pi sha'i ha kih ia jewed dahm. K 
heg hekaj s-hasig maps am wo 
ni-oi.” 

21Sh hema hab kaij hegam mash 
ab wecho e mashcham, “S-ap'ekam 
ni-kownalig, chum ani hi wa am 
i s-m-oidamk idani. T wabshaba 
ho'ipki hekid muh g ni-ohg. Nt wo 
hiashpok haha wo m-oi.” 

22Sh hab kaij g Jesus, “Am g 
ha hiwgid hegam mo pi u'ukch g 
wechij doakag mat wo ha hiash g 
ko'i. Pt ahpi hi ab wo i him k wo 
ni-wehmajk.” 


Matsh g Jesus dodolimach g hewel 
ch shuhdagi to'otonk 

An g neid g Mark 4:35-41; Luke 8:22-25 

23Sh g Jesus an hahawa dahiwua 
wahlko ch ed am ha wehm hegam 
mash ab si wecho e mashcham k 
am gahi i shul. 24Kutsh haha wabsh 
si s-gewkam ab i meh g hewel 
shuhdagi dahm k ab i to'otonkai g 
shuhdagi matsh gam hu si i chesh 
wahlko dahm. Sh g Jesus am wo'ok 
ch kohsh. ?5Kutsh am wui hihim k 
am wuhan k hab kaij, “T-kownalig, 
t-do'ibiani. Ttki wo t-ko'ij.” 

26Sh hab kaij g Jesus ab ha wui, 
“Shahchu amt ahgk si e totods. Pi 
amki ab hu si ni-hiwig.” Bash kaij 
ch am wamig k ab si chehani g 
hewel ch shuhdagi to'otonk mat wo 
dodolimat. Kutsh gam hu wabsh i pi 
shahm. 

27Tsh wehsijj si has i elid k 
hab kaij, “S has mahs d o'odham 
ihda mo chum hems g hewel ch 
shuhdagi to'otonk ab s-wohog elid.” 


Matsh gohk ha amjed gam hu hab i 
ha juh g jijawul 
An g neid g Mark 5:1-20, Luke 8:26-29 

28Tsh am aigo dada. K amai 
d ha-chekshani g Gadarene 
hemajkam. Sh am ge chehchog mo 
am g ko'i e to'aw. Tsh gohk ab i 
wuwha g chechoj. Kush g jijawul an 
ha u'ukch. Kush sha'i s-ta ehbidama. 
Sh chum hedai s-ehbid matsh am 
ha'ab wo i bij. 

29Tsh idam an ha nam k si 
s-kaidam hab kaij ab Jesus wui, 
“Shahchu apt ahgk ab t-wui i 
hih, ahpi Jiosh alidag. Napt wo 
s-ko'okam t-namkid mat wa chum 
koi e ai g tash?” Bash kaij nash pi g 
Jesus s-ha wuwhasidamk g jijawul. 

30Sh eda mu'i an oiopo g kokji 
kawulk bahsho ch e gegosid. 31Sh 
idam jijawul ab si tahni g Jesus ch 
hab kaij, “Pt hig wo t-hiwigi matt 
am wo i wahp hegam ha eda kokji.” 


32Sh hab ha ahg g Jesus, “Hijiwo.” 


Tsh wa woho gam hu i wuwha 
k am wahp kokji ha eda. Kutsh 
wehsijj idam kokji am agshp i wohp 


k am shul shuhdagi ch ed k wachkk. 
33Kutsh hegam mash am ha nuhkud 


idam kokji gam hu si wohp k am 
dada kihhim t am k am ha ahgid mat 
haschu has e juh am ha tahgio idam 


o'odham mash g jijawul an ha u'ukch. 


34Kutsh mu'ijj ab amjed hegai kihhim 
am i namkhi g Jesus k am i chehg k 
hab ahg mat wo si s-ha ho'ige'id k gm 
hu wo hih ab ha-chekshani amjed. 


Matsh g Jesus hema doaj g pi 
himidkam 
An g neid g Mark 2:2-12; Luke 5:17-26 
Tsh an hahawa gahi ep hihi g 
wahlkokaj idam Jesus k am 
dada Capernaum t am mo am kih. 
2Tsh am ha'i dada hema wo'ichugch 
wahkus ch ed nash pi ab wabsh 
i s-moik ch pi himid. Sh am neid 
g Jesus mo ab si hiwig idam mat 
am wui u'apa ch hab kaij ab wui 
g mumkudam, “Am g si e gewkaj, 
ni-nawoj. Gm ant hu hab i juh g pi ap 
m-chu'ijig.” 
3Sh ha'i gegok g chehanig ha 
mashchamdam ch hab kaij ab a'ai 

e wui, “Ih, sho'o wa'i si pi ap neok 
hab masma e wepogidch g Jiosh.” 
4Kush g Jesus s-mahch mo 
haschu am chegito ch hab kaij 
ab ha wui, “Am am g pi ap'ekam 
ha'ichu chegito Shab elidch mani 
hab wabsh kaij ch pi woho edgid 
g gewkdag mant gam hu hab wo 
i juh g pi ap ha-chu'ijig. Bam elid 
mo s-pehegim hab e kaij, “Gm ant 
hu hab i juh g pi ap m-chu'ijig, no 
ge hedai s-mahch mas s-wohom 
gam hu hab i e juh. ®Pegih, nt wo 
em-chehgi mani woho ge gewkdag 
ch hab wua mani has i kaij ahni 
Jiosh si Kehsha,” k hab hahawa kaij 
ab wui ihda mo ab wabsh i s-moik, 


“I g wamig k am beh'i g e-wahkus k 


hihm am uhpam.” 

7Kutsh am i wamig k gam hu 
hih uhpam. ®Kutsh am i nei g 
hemajkam ihda k si s-ehbeni k ab 
si has i el g Jiosh natki pi ab mah g 
Jesus ihda gewkdag. 


Matsh g Jesus ab i wai g Levibad 
(Matthew) 
An g neid g Mark 2:13-17; Luke 5:27-32 
9Tki amjed am hih g Jesus k am 
hu hebai himad ch ni-cheh ahni 
Matthew. Nid wa eda am chikpan 
mo am g kownal ha kowlant g 
hemajkam g lial. D hab kaij g Jesus 
ab ni-wui, “Ab g i hihm k ab si 
ni-wecho wo e mashchamad.” Nid 
am ha hekaj i wuhshani k am i oi. 
10 Am hu hebai amied, nid ab 
ha wai hegam Jesus mat am wo 
e gegos ni-kih am. D ab i hihi. 
Kud mu'i am dada k am t-wehm 
e gegosid g lial ha kowlantdam 
ch hegam mo pi am hu si oid g 
t-shohshon ha-himdag. 


MATTHEW 9 


11Dki am ha'i dada g Palasi. 
Kuchd eda am t-gegosid. D idam 
hab kaij ab t-wui, “Ih, K haschu 
ahgch g em-mashchamdam ha 
wehm e gegosid g pi ap hemajkam, 
chum hems g lial t-kowlantdam?” 

12D g Jesus am i ha kaiok hab kaij 
ab ha wui, “Idam pi ap hemajkam 
o s-e do'ibiamk hab masma mat g 
kok'odam wo s-e doajidam. Hegam 
mat hab wo e elidad mo s-ap'e at pi 
wo tatchua g mahkai. 13Pi ant hab 
ahgk ia jiwia jewed dahm manis wo 


ha do'ibia hegam mo pi e do'ibiamk. 


Neh, an o o'ohanas mash wa hab 
kaij g Jiosh: 
S-ap am hab wua g iagchulida 
ab ni-wui. 
K wabshaba ba'ich d i si ha'ichu 
mamt wo s-hehemajimak. 
Hosea 6:6 
Pegih, am g wo s-amichud mo 
haschu hab ahg ch hab kaij.” 


Ha-himdag mash he'ekkio pi e 
gegosid 

An g neid g Mark 2:18-22; Luke 5:33-39 

14D am ha'i dada hegam mo ab 
si wecho e mashcham hegai John 
mo wa ha pahl wapkon k ab kakke 
g Jesus ch hab kaij, “Neh, mu'ikko 
ach pi t-gegosid hab ahgch matt wo 
t-ho'ige'idahu. K hegam Palasi hab 
wa!ap e wua. K eda haschu ahgch 
idam pi hab masma hab e wua mo 
ab si m-wecho e mashcham?” 

15D hab kaij g Jesus ab ha wui, 
“Nat hig pi wo e gegos g wo ha 
hohntam naipijju mat eda heg am 
wo ha wehmajk? T am wo i e ai mat 
pi am hu wo ha wehmajk. T am 
hahawa pi wo e gegos. Pegih, bat 

wo wa e juh idam ni-naipijju mant 
hekid pi ia hu wo ha wehmajk.” 

16D am hahawa chum ha tashogid 
g Jesus mat g wechij mashchama 
pi ap wo wehnad g heki hu himdag 
hab kaijch, “Pi at hedai g wechij 
ikuskaj wo shohsho g hekiuchij 
lihwa mat wo s-e wia nat pi wo i 
dahiwua hegai wechij ikus k ba'ich 
wo i wantp g hekiuchij. ‘7K hab 
wa'ap pi hab mahs machs am wo 
toa g wechij uhdwis wadag am 
hekiuchij ha'ichu elidag kostal ch 
ed nat pi wo wantsh g hekiuchij am 
i e ak. Kut wo e iawua g uhdwis 
wadag. Wechij uhdwis wadag at am 
wo e toa wechij kokstal ch ed mat 
wehs wo s-ap e nuhkud.” 


Matsh hema uhpam chegitoich g 
chehia muhki g Jesus 

An g neid g Mark 5:21-43; Luke 8:40-56 

18D am wabsh kia ha wehm 
neok g Jesus. Kud am hema jiwia g 
t-haha'ichuga k ab i gei wui k hab 
kaij, “Ni-chehiaga atp hems heki hu 
muh. Pt wabshaba ab wo i him k 
ab wo taht. T wo e chegito.” 1*Kud 
gam hu wehmaj hih g Jesus. Kuchd 
ahchim gam hu ep ha oi. 

20Kudki eda am hema ha'ichug g 
uwi mash gamai gohk ahid ab wa'i 
mumku heg hekaj mo g eh'edaj 
jegwoni. Kuchd am hihim. Kudki ab 
i hih Jesus wui k ab taht g kahbaj 
hugidag 'nash pi hab e elid matn 
hems an wabsh wo taht k wo doa. 

22D g Jesus am sikol i kekiwua k 
neidok hab ahg, “Pegih, ni-uwiga, 
ab g si i e gewkad. Am apt wa doa 
napt pi ab i s-ni-wohoch.” Kud 
amjed gam hu s-doa. 

23D amjed gam hu hih g Jesus 
k am i wah heg kih ed matsh g 
chehiagaj muh. Sh am si s-nankosig 
g mumsigo ch shoanidam. ?4Sh hab 
kaij g Jesus ab ha wui, “Gam g hu 
wo i wuwhaki wehsijj. Heg o wa 
wepo ni-wehhejed mo wabsh kohsh 
g chehia.” Kush wehsijj si s-ko'okam 
ash nash pi s-mahch matsh muh. 
25Kumtsh am wabsh i chum ha 
wuwhas. Tsh g Jesus am i wah mo 
am wo'o g chehia k ab bei nowij ab. 
Kutsh i wami. Zë kum amied an a'ai 
wehsko a'agahim mat has e juh. 


Matsh g Jesus gohk ha 
nench g pi neneadam 


27Kuchd am hu hebai ep hihim. 
D gohk pi neneadam o'odham ab 
i oi g Jesus k si s-kaidam hab kaij, 
“Ab g si i s-t-ho'ige'id ahpi mapsh d 
t-kownaligbad David amjedkam.” 

28Kuchd ged hu i wahp kih ch ed. 
D idam gohk pi neneadam am dada 
wui g Jesus. 

Kud heg ab ha kakke ch hab kaij, 
“Nam s-wohochud mant wo ni-nako 
mant wo em-nench?” 

D hab kaij idam, “Heu'u, ab ach si 
m-hiwig, s-ap'ekam t-kownalig.” 

29Kud g Jesus ab ha taht g 
ha-wuhpui k hab kaij, “Am at hab wo e 
juh mam has i masma ab s-wohochud.” 
30Kud wa woho ab bei g e-nendag. 

D g Jesus ab si s-gewkam ha ahgid, 
“Pi g am hedai wo sha'i ahgid ihda.” 
31D wabshaba am wabsh i chum 
dagito k gam hu hihim k am a'ai i 
ahgahi wehsko anai ab amjed g Jesus. 


Matsh g Jesus doaj g muhyo 


32D am hahawa ha'i ep dada g 
hemajkam Jesus wui am hema 

u'apadch mo pi ha neok nash pi 
jiawul an u'ukch. D g Jesus gam hu 
wabsh chum i wuhshad g jiawul ab 
amjed. 33Kud ha hekaj wabsh neo 
ihda o'odham. 

D wehsijj si e todsid k hab kaij, 
“Pi ach hekid ha'ichu hab shati 
masma neid am t-shahgid.” 

34Kud wabshaba g Palasi hab kaij, 
“Jijawul ha-ge'ejig o ab mahkch g 
gewkdag. Kuki heg hekaj e nakog 
ch ab i ha wuwhasid g jijawul.” 


Matsh g Jesus si pi ap e taht 
ha hekaj g hemajkam 


35 Am achd hahawa hahasko oiopod 
ch am daiw wehs kihhim ch ed. Kud 
g Jesus am ha mashcham g hemajkam 
ha-chechopi ed ch am ha ahgidahim g 
s-kehg ha'ichu ahga ab amjed g Jiosh 
kownaltalig ch am ep ha dodajid g 
nahnko mahs kok'odam. 36D muli ab 
wui e chehm g hemajkam. Kudki g 
Jesus si i s-ha holige'el no pi si e kudut 
ch e sho'igchud hab sha masma mat g 
kakawal hab wo e wuad pi e nuhkudch. 

37D hab kaij g Jesus ab t-wui, “Neh, 
mu'ij o hegam mo e nahtokch mat wo 
e do'ibia. Kuch eda pi mu'ij ahchim 
mach am ha ahgidahim g do'ibiadag 
ahga. Id o heg wa wepo mat hebai g 
ha-hihka wo si ge'ejk. T g ha-pionag 
pi wo mu'ijk. 38Ab g wo si tahnid 
g Jiosh mat mu'i wo i ha chuhcha 
mat am wo i ha ahgidahid g s-kehg 
ha'ichu ahgaj ch ab wo i ha ba'ihamad 
hegam mo e nahtokch.” 


Matsh gamai gohk am i ha chuhcha 
g Jesus 
An g neid g Mark 3:13-19; Luke 6:12-16 
1 Ab ad hahawa i t-wai g 
Jesus ahchim mach ab 

si wecho t-mashcham k ab t-mah 
g gewkdag matt gam hu wo i ha 
wuwhas g jijawul ab ha amjed 
hegam mo an ha u'ukch k wo ha 
dodaj g kok'odam. 

2Dachd gamai gohk ahchim 
mach d si chuhchaij. Simon o d 
wehpegkam ch hab ep chehgig 
Peter. K g Simon shehpij hab wa'ap 
d Jesus kehsha ch hab chehgig 
Andrew. K ha'i ep d James ch John 
ch d e-wepngam. K g ha-ohg hab 
chehgig Zebedee. *K ha'i ep d 
Philip ch Bartholomew ch Thomas. 
Ni ahni hab wa'ap d kehshaj ch hab 
chehgig Matthew ch wa d gelial ha 
kowlantdam. K hema d hegai James 
mo g ohgaj d Alphias. K hema hab 
chehgig Thaddaus. *K hema hab ep 
chehgig Simon ch d hema hegam 
mo tatchua matt ahchim Tutuligo 


hejel wo himchudad g t-kownaltalig. 


K hema hab chehgig Judas Iscariot 
ch d ihda matki wo gagda g Jesus. 


Matsh g Jesus chuhchai gam hu 
ahgachug g ha'ichu ahgaj 
An g neid g Mark 6:7-13; Luke 9:1-6 
5D g Jesus am hahawa i t-shelini 
ahchim gamai gohk matt gm hu 
wo ahgachugad g ha'ichu ahgaj hab 
kaijch, “Pi g am hu wo hihim gawul 
mahs hemajkam ha wui ch Samaria 
hemajkam ha wui ia'i idani. êAm 
amt wo wa'i hihi hegam ha wui 
e-wehm Tutuligo. Idam o hab sha 
masma mo g heb hu hihimkam 
kahwal. “Am g wo hihim kid 
am wo i ha ahgidahi mat am wo 
i himch g Jiosh g e-kownaltalig 
jewed dahm. ®Mt wo ha dodaj g 
kok'odam k ab uhpam wo i ha 
chechegitoich hegam mat wabsh 

chum koi k g jijawul ab wo i ha 
wuwhas ha amjed hegam mo an 
wukch k wo ha dodaj hegam mo 
kok'o heg hekaj mo g ha-chuhkug 
wabsh muhkhim. Ab ant wabsh 
em-mah ihda gewkdag. Kumt pi 
ha'ichu wo ha kowlantad am hab 
ha junidch. 

9-10“K wabshaba ab d ha-wuikam 
hegam mat ab wo em-kaiha mat 
ab aigo wo i em-wehmaj k wo 
em-dagio'i. Mt heg hekaj ab wabsh 
wo e enigadadch ch wo hihi pi 
ha'ichu u'adch mams hekaj wo e 
dagio'i o ams wo ha namkid. T g 
Jiosh wo em-nuhkud. Kumt pi wo 
u'ad g cheowikud mamt hekaj wo e 
nuhkud. 

11-14“Mt am wo i wahp kihhim 
ch ed k an wo i ha gahghi 
hegam mat hedai s-ap ab wo i 
em-nei k ab ha wui hab wo chei, 
Jiosh o ab em-makiog g si ge'e 
s-ap tahhadkam.’ Kut am wo i 
em-wahpkid k wo em-dagio'i am 
hugkam mamt hekid gm hu ba'ich 
ep wo i hihi. Kutp hems hebai pi 
ap ab hu wo i em-nei g kihkam. 
Kumt am wo si i shahmud g jewed 
ab e-tahtad ab k hab wo ha chehgi 
mamt wo ha dagito. 19Nt wo si 
shel em-ahgi mat g Jiosh ba'ich i 
s-ko'okam wo ha namkid hegam 
mat pi ab hu wo kaiha ihda s-kehg 
ha'ichu ahgaj matsh hi hegam hab 
ha juh pi ap hemajkam mash am 
kih Sodom ch Gomorra kihhimbad 
ch ed. 


Matsh ab wo i hih g sho'igchuda 

An g neid g Mark 13:9-13; Luke 21:12-17 

16“Neh, am amt wo oiopod ha 
shahgid g hemajkam. Kut ha'i wo 

s-ta ehbidamak am em-wehhejed 
hab sha masma mo g shesh'e am ha 
wehhejed g kahwal. Mt wo si s-e 
nen'oidad hab masma mo g ban ch 
wo si s-hehemajimak hab masma 
mo g hohohi. 17 Ab o him g tash 
mamt an wo em-u'u k wo em-lodait 
k atp hems ep wo em-gewitta am 
chechopi ch ed. 1*Am amt wo 
em-lodai ha tahgio g haha'ichu 

ch kokownal heg hekaj mam ab 
ni-hiwig. Kumt wo s-ni-mahch k 

ah am ha tahgio ch am ha tahgio g 
gawul mahs hemajkam. 19Pi g wo 
sha'i e kudut ab amjed mamt has 
masma e wehhejed wo neo. ?°Hekia 
S-ap'ekam Gewkdag at wo em-ahgi 
mamt has wo chei. 

21“Haha'ichu at wo em-kokda. 
Kut ab ha wui wo em-gagda chum 
hems g em-wepnag o g em-jehj 
o g em-a'aliga. ?2Mu'i hemajkam 
at wo s-em-keh'idad ni-hekaj. 
Kumt wo sha e nakog k wo gahi 
wuwha g e-sho'igdag. T g Jiosh 
am wo i em-wahpki e-kihdag ed. 
23Neh, mtp hems wo em-sho'igch 
hasko. Pegih, mt wo ahhio heg 
amjed kihhim k gam hu ba'ich 
kihhim wui ep wo hihi. Nt wo 
shel em-ahgi mant ep wo jiwia 
ahni Jiosh si Kehsha mamt koi wo 
ha chehmo g e-wehm o'odham 
ha-kihhim. 

24-25“K mashchamdam o ab 
wabsh wecho hegai mo d ha 
mashchamdam ch heg hekaj wepo 
wo nako ha'ichu. T g pion hab 
wa'ap wepo ha'ichu wo nako g 
e-ahmo. Kumt ahpim hab wa'ap 
ni-wepo wo nako ha'ichu. Neh, bo 
ni-a'aga ha'i mani d ge Jiawul ch 
wahm s-ko'okam has wo em-ahgad 

ahpim mam ab si ni-wecho e 
mashcham. 


Mamtsh hedai wo s-ha ehbidad 
An g neid g Luke 12:2-7 

26“pi g wo sha'i ha ehbidad g 
hemajkam nat pi wehs wo i e 
ma'ishpi'o mo haschu i e ma'ishch 
ch wehs wo s-e mai mo haschu 
s-e a'agchud. 27Si amt tasho wo 
i ahgahi wehsko mani haschu ab 
si hejel em-ahgid. ?8Pi g wo sha'i 
ha ehbidad hegam matp hedai wo 
chum s-em-kokdaim. Pi at wo e 
nako mas ba'ich i s-ko'okam has 
wo em-juh em-kokdak. Heg at 
wa'i Jiosh wo e nako mat am wo 
em-da'ich Jiawul kih ed mamtp pi 
am hu wo wohog elidad. Kumt heg 
ab wo wali si has elidad. 

29-31“K wabshaba g Jiosh si 
s-hemajima ch pi tatchua mas 
wo s-ko'okam em-juh. Am g wo 
oidahim mo chum hems g al 
u'uwhig s-ap ha nuhkud. K eda 
chum alo pi ha'ichu namkig idam. 
Kum ahpim d si ha'ichu am tahgio. 
Jiosh o wehs ha'ichu s-mahch ab 
em-ab. Mt heg hekaj pi ha'ichu wo 
sha'i ehbidad ab wui e dagitokch. 


Mamtsh wo tasho e ah mam ab 
hiwig g Jiosh si Kehsha 
An g neid g Luke 12:8-9 

32“Neh, am amt wo s-ni-mahch 
k ah hemajkam ha tahgio mam 
d ni-wohochuddam. Kunt ahni 
hab wa'ap wo s-em-mahch k ah 
am tahgio g ni-ohg Jiosh. 3? Kutp 
wabshaba hedai pi wo ni-mahch k 
ah am ha tahgio g hemajkam, nt 
ahni hab wa'ap pi wo mahch k ah 
am tahgio g ni-ohg Jiosh. 

Matsh g hemajkam ab e wui wo 
gegokiwua heg hekaj Jesus 
An g neid g Luke 12:51-53; 14:26-27 
34“pi g hab wo e elidad mat wo 
dodolimat g hemajkam mant ia 
jiwia. Ab at em-wui wo gegokiwua 
hegam mo pi ab hu has ni-elid. 
35Wihpiop atp hems wo s-keh'idad 
g e-ohg ch g chetcha g e-je'e o g 
e-kahkma je'e. $*Em-wehm kihkam 
atp hems d wo si em-obgak. 
37“pi at ha'ichu wo namkigk g 
em-wohochudadag mamtp pi ba'ich 
wo i ni-tatchua mam hi g e-ohg 
ch e-je'e ch e-a'aliga. $*Mt gam 
hu wo dagito g hejel hab e elida k 
ahni hab ni-elida hab wo junihid 
ni-wehhejed e sho'igchudch. Heg 
at wo wa wepok mam ab mohto 
g kots ch ab ab wo e muhkid. 
Kut pi ha'ichu wo namkigk g 
em-wohochudadag mamtp pi hab 
masma ab wo i ni-oi. 99Pi amt wo 
heki wua g e-doakag mamtp wo 
hekaj am ni-wehhejed. Heg at wo 
heki wua g e-doakag matp hedai 
wo chum s-da'ad. 


Mash hedai d ha wuikam g s-kehg 
mahkigdag 
An g neid g Mark 9:41 

40“Heg o wa wepo mo s-ap ab 
ni-neid ahni matp hedai ahpim 
s-ap ab wo em-neidad. K hab waan 
s-ap ab neid g Jiosh matp hedai 
s-ap ab wo ni-neidad. “1Hegai 
mat hedai s-ap ab wo i ha nei g 
ni-chuhchai at ha wepo wo bei g 
s-kehg mahkigdag. Kut hegai mat 
hedai s-ap ab wo i nei g s-ap'ekam 
o'odham heg wepo wo bei g s-kehg 
mahkigdag. 4?Kut heg s-wohom 

ab wo bei g s-kehg e-mahkigdag 
mat hedai chum hems g s-hehpi 
shuhdagi ab wo hema ha wasibi 
idam al a'al am hema em-wehhejed 
ahpim mam ab si ni-wecho e 
mashcham.” 


Mamtsh has masma wo s-amich g 
Jiosh si Kehsha 
An g neid g Luke 7:18-35 
1 Am ad i ha'asa ha'ichu 
t-shelini g Jesus ahchim 
gamai gohk e-chuhchai k gam 
hu hahawa him k atsh an i ha 
mashcham k ha mihshmad mo an 
a'ai mia kihhimag. 

2Kumd wa eda am wabsh kia 
kuhpch hegai John mad am i 
shonwuich g pahl wakona. Sh 
hegam mad ab si wecho e 
mashcham am ahgid mo haschu 
chikpan hab wua g Jesus. Kutsh am 
ha'i ha cheha mat am wo hihim k 
ab wo kakke mas woho d Jiosh si 
Kehsha. 

Kudki am dada ĉk ab kakke g 
Jesus ch hab kaij, “Ab o t-chehani 
g John matt ab wo m-kakke maps 
woho d Jiosh si Kehsha aha nat ab 
hahawa hema wo i wuhsh mat d 
wo hegaik.” 

4D eda g Jesus am ahg g e-kehg 
ha'ichu e-ahga ch ha dodajid g 
kok'odam ch hab hahawa kaij ab ha 
wui hegam John chuhchai, “Am g 
uhpam wo hihim k wo ahgi g John 
mam haschu i kah ch haschu i neid. 
5Ha ani dodajid g pi ha dodajidam 
kok'odam ch pi neneadam ch pi 
hihimidkam ch pi chechkaidkam 
ch ha chechegitoichud g ko'i ch am 
ha ahgid g sho'igkam mat g Jiosh 
wo ha do'ibia. êT g Jiosh ab wo 

s-em-ho'ige'idad mamtp hedai ab 
wabsh wo ni-hiwgad.” 

7Neh, d amjed gam hu uhpam 
hihi. 

D g Jesus am ha'ichu ha ahgid 
g hemajkam ab amjed g John 
ch hab kaij, “Neh, am amt wa 
hihim k ab kaiha g John. K wa 
eda am oimmelhim pi apkokam 
jewed ch ed. Kumt pi woho am hu 
wo i wuwha wui matp d wabsh 
s-pehegi o'odham ch am gawul 
wo wuad g e-ne'oki. Pi o an a'ai 
e wanchkwua g John. *Kumt pi 
hema s-neidam mo s-kakaisim e 
enigadadch. Hegam mo hab masma 
e enigadadch o si s-kakaisim kih. 
9Neh, heg amt s-kaim ha'ichu i 
tashogiddam k heg wa woho kah. 
K g John am ba'ich ha'ichu k ed ep 
kehk. 1"Heg o hab ahg g Jiosh ch 
hab kaij: 

Am ant wo hema i maskogi 
mat am wo i ha ap'ech g 
hemajkam am wehhejed g 
si ni-Kehsha jiwhiadag am 
jewed dahm. Malachi 3:1 

Neh, bash kaij g Jiosh. Kunt 

wo em-ahgi mo g John wehs 
hemajkam ha ba'ich d i si s-has 
ha'ichu. T wabshaba am woie 
chehgi g Jiosh kownaltalig id 
dahm jewed. T hahawa chum 
hems g si pi ha'ichukam Jiosh 

ab hiwigdam ba'ich d wo i s-has 
ha'ichuk mo hegai John. 12Mu'i 
hemajkam, chum wa g pi ap 
hemajkam, o am i wahpk Jiosh 
kownaltalig ed ab i amjed mat g 
John ab i ahgahi g ha'ichu e-ahga. 
13Wehsijj g kekelibad Jiosh ha'ichu 
i tashogiddam o am ahgachug mat 
wo e chehgi g Jiosh kownaltalig. K 

hegai t-chehanig mat g Mosesbad 
ab bei Jiosh t amied hab wa'ap 
tashogid mat wo e chehgi. ‘Neh, 
heki ash hu si ha mihshmad hegai 
kelibad Jiosh ha'ichu i tashogiddam 
mash hab chehgig Elijah. K g Jiosh 
o'ohana hab chu'ig matsh hema ep 
wo i wuhshani k hab wo masmak 
mash wa hegai. Pegih, ihda John o 
d hegai mat an wo i wuhsh. !*Neh, 
am g wo s-ap i a'amichud ihda.” 
16D hab ep kaij g Jesus, “Hegam 
mat pi ab hu wohog el g John k 
pi ab hu ni-bei o hab masma pi ta 
wepoma mo g a'al. Neh, tp hems 
am wo chichwid g a'al ch hab wo 
ha ah, Am att em-gehged g e 
hohontam ha-piastakaj. Kumt pi 
e waila. Am att nei g muhki ne'i. 
Kumt pi sha'i shoshani.’ 1*Id ani 
hab ahg mat g John ab i wuhshani 
k pi ih'e g nawait ch mu'ikko pi 
e gegosid e ho'ige'idahunch Jiosh 
wui. K mu'ijj hab kaij mo g jiawul 
an u'ukch g chegitoidaj. 19Nt ahni 
ia jiwia Jiosh si Kehsha k wabsh 
chum hedai ha wehm ni-gegosid. 
K mu'ijj hab kaij mani s-banma 
ch s-i'idag ch d ha-nawoj g s-ta 
keke'idamakam lial ha kowlantdam 
ch hegam mo pi ap oid g t-chehanig. 
Neh, bo masma pi ta wepoma ch 
im hu hab wabsh i juh g Jiosh 
amichudadag. K wabshaba hegam 
mo ab s-wohochud g wohokam am 
chehgidch mo d wohokam.” 


Mash si s-ta ehbidama mamt pi ab 
hu wo wohoch g Jesus 
An gneid g Luke 10:13-15 
20Mu'i kihhim ed ad wa am hab 
junihim g s-hasig ha'ichu g Jesus. 
D eda mu'ijj pi gam hu s-ohhod g 

pi ap e-chegitoi ab kahk. D g Jesus 
si s-ha keh'id 2122ch ab kaij, "Mun 
s-hasig ha'ichu ant am hab juh 
Korasin ch Bethsaida kihhim ch 
ed. Kutki eda muijj amai pi ab hu 
ni-wohochud k heg hekaj ab wo 
bei g s-ko'ok e-namkidadag ge'e 
lodaita tash ch ed. Hegam mo 

am kih Tyre ch Sidon t am ch pi 
ge'e mahch ab amjed g Jiosh at pi 
am hu hugkam wo bei g s-ko'ok 
e-namkidadag. Tp hems ab wo ie 
sho'igchud k gam hu wo s-ohhod g 
pi ap e-chegitoi matp wo nei ihda 
s-hasig ha'ichu. ?3 Capernaum t 

am hemajkam o ab si e haschud. T 
wabshaba g Jiosh gam hu wo shul 
Jiawul kih ed. Hegam mash wa am 
kih Sodombad t am at gam hu wo 
s-ohhod g pi ap e-chegitoi matp wo 
nei ihda s-hasig ha'ichu. Kut pi wo 
chum padch g ha-kihhim. 24Idam at 
pi am hu hugkam wo bei g s-ko'ok 
e-namkidadag mat g Capernaum t 
am hemajkam mat hekid wo e ai g 
ge'e lodaita.” 


Ab g wo i hihim ni-wui k wo e 
uh'ulinihogi 
An g neid g Luke 10:21-22 

25-26D g Jesus am hahawa e 
ho'ige'idahun k hab kaij, “Ni-ohg 
Jiosh, dap kownal wehs ha'ichu 
dahm. K hab d m-elida mat pi hedai 
wo e nako mas hejel wo s-amich g 
ha'ichu m-ahga. E o ehstokch am ha 
wehhejed g s-chu a'amichuddam ch 
ha'ichu s-mahchim. Kup wabshaba 
am ha chehgid idam mo ha'ichu 
s-mahchimk hab masma mo g a'al. 
Ni heg hekaj ab si m-ho'ige'id.” 

27D hab ep kaij ab ha wui g 
hemajkam, “Ni-ohg at wehs ha'ichu 


24 


ab ni-mah. Pi o hedai s-ni-mahch 
ch heg wa'i ni-ohg s-ni-mahch. K pi 
hedai mahch g ni-ohg. Ni ahni wa'i 
s-mahch ch hegam ehp mani hedai 
i ha wui tashogid. 

28“Ab g wo i e dagito ni-wui 
wehsijj ahpim mam d gewpkokam. 
Kunt ahni ab wo i em-mah 
g ulinihogig. 29:99Pi o hasig 
g ni-himdag ch pi wechima 
wo i em-mohto'i ha'ichu. Si 
ani s-hemajima ch ab wabsh 
ni-sho'igchud. Kumt ab ni-amjed wo 
s-mahch k wo e ulinihogidad. Hegai 
mant ab hehe'ejel wo em-mohto'i 
at wo s-hawkk nant pi am wo i 
em-wehmajk hab sha masma matt 
wo t-makodadch g yehwakaj.” Neh, 
bo kaij g Jesus. 


Mamsh ab ha abchud mash chikpan 
mihshmda tash ed 
An g neid g Mark 2:23-28; Luke 6:1-5 
1 Kuchd am hu hebai hihim 
t-mihshmda tash ed. K am 
eshas g pilkani wohg huhugid an. 
Kutt bihugk k hekaj ab ha wohni g 
pilkani ch i mohon ch ko'a. ?Kudki 
t-neid hegam Palasi ch hab kaij 
ab Jesus wui, “Neh'e, melchkwua 
o g t-chehanig mo id hab wua 
mihshmda tash ch ed.” 
3D g Jesus hab kaij ab ha wui, “Bo 
wabsh masma hab e wua matsh wa 
g Davidbad. Pi amtki chegitoi matsh 
heg has e juh am si i bihugimk. Bo 
chu'ig g Jiosh o'ohana *matsh am 
i wah gele cheopich ed k am ui g 
pahn k huh hegam ha wehm mash 
am wehmaj. K d hegai pahn mo ame 
to'aw k ch hegam d wa'i ha-wuikam 
papal. T eda hemho wa am hab e juh. 
K heg hekaj am wa s-aple. 

5“Am g ep wo oidahim mo g 
papal am hab junihim g e-chikpan 
ge'e cheopi ch ed mihshmda tash 
ed. K eda g Jiosh pi ha mohto'id g 
chu'ijig no pi hemho wa am hab 
junihim g e-chikpan ge'e cheopi ch 
ed. ®Kuni ahni ba'ich d i si ha'ichu 
mo g ge'e cheopi. 

7 “An o o'ohadag mo hab kaij g 

Jiosh: 
S-ap am hab wua g iagchulida 
ab ni-wui. 
K wabshaba ba'ich d i si ha'ichu 
mamt wo s-hehemajimak. 
Hosea 6:6 
Neh, pi amt ab hu wo ha mohto'i g 
chu'ijig hegam mo pi d chu'ijkam 
mamtp woho wo s-amichudad ihda. 
8Pi am amichud mani ahni d Jiosh 
si Kehsha ch gewkdag am dahm g 
mihshmda tash.” 


Matsh ha doaj g Jesus mihshmda 
tash ed 
An g neid g Mark 3:1-6; Luke 6:6-11 
9D am ha dagito g Jesus. Kuchd 
gam hu hihi hema wui g cheopi. 
10D am hema daha g o'odham mad 
g nowij mahnikodag. 
D am ha'i g o'odham ab ha'ichu 
s-abchudamk g Jesus ch ab kakke, 
“No hiwgidas am t-chehanig ed 
mamt wo ha doaj mihshmda tash 
ed?” 
11D hab kaij g Jesus ab ha wui, 
“Matp hems hema g em-kahwaliga 
am wo gei wag ch ed mihshmda 
tash ed. Namt hig pi wo chikpan k 
wo i wuhshad? 12O'odham o ba'ich 
d i si ha'ichu mo g kahwal. Pegih, k 
g t-chehanig am t-hiwgid matt am 
hema wo i wehmt mihshmda tash 
ed.” 

13Neh, bad kaij ch hab hahawa 
ahg gmahnikokam, “Ab gsi i 
shelin g e-nowi.” Kud am wabsh i 
chum shelin k am wa'i hekaj ap'et. 
MD amjed gam hu hihi g Palasi ke 
wehm a'aga mat has hig masma wo 
mua g Jesus. 


Jiosh si Kehsha 


15D am i kah g Jesus mash am 
s-mu'amk k gam hu hih ab amjed 
amai. Kud mu'i hemajkam am i oi. 
D wehs ha dodaj g kok'odam ‘®ab si 
ha chehanich mat pi hedai ha'ichu 
wo ahgidad ab amied. '” Neh, bad 
wa masma hab e juh hegai matki g 
Isaiabad heki hu wa'i o'oha matsh 
hab wo e juh. O'ohanaj o hab chu'ig 
mash g Jiosh an alaga g si e-kehsha 
ch hab kaij: 

181d o d si ni-Kehsha mat d wo 
ni-pionagk. 

Ab ani si tatchua. 

K si ni-tatchui oidch hab masma. 

Ab ant wo mah g Hekia 
S-ap'ekam ni-Gewkdag. 

Kut am wo ha ahgi g wehs 
hemajkam mant s-ap wo ha 
a'appe. 

19 Pi at wo ha ne'owinad ch pi wo 
hihnkad ch pi wo s-kaidam 
amogad am kahya ch ed. 

20 T wo ha do'ibia hegam mat 
chum alo pi wo e nako hab 
masma mamtp hems ahpim 
wo dolibia g e-e'es mo i 
gehsim. 

Am at wo ha gewkadch am 
hugkam mat wo gewito g pi 
ap'ekam. 

21T wehs nahnko mahs 
hemajkam ab ab wo i e 
gewpkai. 

Mash g Jesus g Jiawul wehm ab a'ai 
e cheggia 

An g neid g Mark 3:20-30; Luke 11:14-23 

22D ha'i g hemajkam am hema 
u'apa g o'odham Jesus wui. Kudki 
id pi nead ch pi ha neok nadki pi 
g jiawul an u'ukch. D g Jesus doaj 
ihda o'odham. D hahawa e nako 
mad neok k ep ha'ichu neid. 

23D g mu'i hemajkam ab si has i 
el ihda k hab kaij, “Shahag wepo 
mo id d hegai Davidbad amjedkam 
mach ab nenida.” 

24D am i ha kah hegam Palasi k 
hab kaij, “Moki g jijawul ha-ge'ejig 
ab mahkch g gewkdag. Kuki heg 
hekaj gam hu hab i ha wua g 
jijawul ab ha amjed hegam mo an 
ha u'ukch.” 

25D g Jesus s-mahch mo haschu 
am chegito ch hab kaij ab ha wui, 
“S-mahch am mat g o'odham wo 
padch g hejel e-jewedga o g hejel 
e-kihhim mat ab a'ai wo e cheggia. 
T g e-wehm kihkam hab wa'ap 
wo padch g hejel e-kihdag mat 
ab a'ai wo e cheggia. 28Pegih, t 
has hig masma g ge Jiawul pi wo 
padch g hejel e-kownaltalig matp 
ab wo sha ni-mah g gewkdag mant 
am wo i ha wuwhas g piongaj. 
27Neh, hegam mo ab si em-wecho 
e mashcham o hab wa!ap i ha 
wuwhasid g jijawul. Kum eda 
pi hab masma hab ha elid mo g 
Jiawul ab ha mahkch g gewkdag. 
Pegih, id o am wohokamchud mo 
pi woho hegai mam hab chum 
elid. 28Hekia S-ap'ekam Gewkdag 
o ab ni-mahkch ihda gewkdag 
mani hekaj gam hu hab i ha wua 
g jijawul. K id am wohokamchud 


26 


mat heki hu in i wuhsh g Jiosh 
kownaltalig em-shahgid. 

29“Neh, wohppo'id ani g ge 
Jiawul hegam mo an ha u'ukch. 
Kum s-mahch mat pi hedai wo e 
nako mas am hu wabsh wo wah 
hema kih ed mat wo s-ha'ahamak k 
am wo ui g enigaj, heg hi wa matp 
wehpeg wo wulsh. 

30“Hegai matp hedai pi ab hu 
wo i ni-wehmajk o ab ni-wui kehk 
ch wabsh ha gantan hegam mani 
s-ha do'ibiamk. 31Wehs o gam hu 
hab i junihog g pi ap ha-chu'ijig 
g Jiosh. K wabshaba si ge'ej g 
em-chu'ijig mamtp ab wo has ah 
g Hekia S-ap'ekam Gewkdag. Tg 
Jiosh pi hekid gam hu hab wo i juh. 
32Im at hu hab wo i juh g Jiosh g 
chu'ijigaj hegai mat ab wo has ni-ah 
ahni Jiosh si Kehsha k wabshaba 
pi hekid gam hu hab wo i juh g 
chu'ijigaj hegai mat wo has ah g 
Hekia S-ap'ekam Gewkdag. 


Mas hedai s-wohom d s-ap'ekam 
An g neid g Luke 6:43-45 

33“Mt wo s-mai mas hedai d 
s-ap'ekam o'odham hab masma 
mamt wo s-mai mas s-kehgaj g 
bahidkam uhs. S-kehg uhs at wo 
s-kehg bahidagt. T g pi kehg uhs 
wo pi kehg bahidagt. **Ahpim 
Palasi am hab sha masma mam d 
kohk'oi ch pi wo sha'i e nako mams 
s-kehg ha'ichu hab wo chei nam 
pid pi ap'ekam ch hemho wa am 
hab wo chei mo haschu am hab 
i chu'ig em-ihbdag ed. 99S-kehg 
ha'ichu o am hab chu'ig ihbdaj ed g 
s-ap'ekam o'odham. Kut heg s-kehg 
ha'ichu hab wo kaijjid. K pi kehg 
ha'ichu am hab chu'ig ihbdaj ed 

g pi ap'ekam o'odham. Kut heg pi 
kehg ha'ichu hab wo kand. 

36-37 “Id ant hab wo chei mat 
hemho wa wehs ha'ichu am wo 
mahsko e wua lodaita tash ch ed 
mam haschu has i kaij id dahm 
jewed. Jiosh at wo hekaj g hejel 
em-ne'oki mat wo em-lodai, chum 
hems g s-pehegi em-ne'oki.” 


Mamsh s-neidamk g s-hasig ha'ichu 
An g neid g Mark 8:11-12; Luke 11:29-32 
38D am ha'i ha'ichug g chehanig 
t-mashchamdam ch Palasi ch hab 
ahg g Jesus, “Ha mashchamdam, 
ab g t-chehgid g s-hasig ha'ichukaj 
maptp woho d Jiosh si Kehsha.” 

39D hab kaij g Jesus, “Si o hig 
woho pi ap'e ch mehk ab amjed 
g Jiosh hegam mat pi ab hu wo 
ni-hiwgam k ho'ip nei g s-hasig 
ha'ichu. Heg ant ab wo wa'i ha 
chehgi mant am oidk hab wo ni-juh 
hegai Jiosh ha'ichu i tashogiddam 
mash hab chehgig Jonah. 4°Id ash 
wa waik tash oidam am ha'ichug 
ge'e watopi wohk ed. Neh, nt hab 
wa masma waik tash oidam am wo 
kahchk hiha'ini ch ed ahni Jiosh si 
Kehsha. 

41“Jonabad ash wa am ha ahgid 
g Ninevah t am hemajkam g Jiosh 
ha'ichu ahga. Kutsh wa gam hu 
s-ohhod g pi ap e-chegitoi k hab pi 
ab hu wo e chu'ijigch ge'e lodaita 
tash ch ed. Ni ahni ba'ich d i si 
ha'ichu mo g Jonabad. Kum eda pi 
ab hu ni-kaiham ch heg hekaj ab 


wo motoig g chu'ijig lodaita tash ed. 


42“Mehkjed atsh ab i hih g uwi 
kownal ab Sheba jewed t amjed 
matsh ab wo kaiha g Solomonbad 
ha'ichu mahchig. Ni ahni ba'ich 

di si ha'ichu mo g Solomonbad. 
Kum eda pi ab hu ni-kaiham ch 
heg hekaj ab wo motoig g chu'ijig 
lodaita tash ed.” 


Matsh g jiawul has masma an uhpam 
ep wo bei g o'odham 
An g neid g Luke 11:24-26 


43Kud hab ep kaij g Jesus, “Matp 
hems g jiawul an wo hema u'ukch g 
o'odham k wabsh wo dagito mat am 
hebai ep wo e ul. Kut hegai o'odham 
wo i chum kegch g e-doakag. T 
wabshaba g jiawul pi hebai wo 
chehg. “*K hekaj hab wo i e ah, “Mo 
hig woho d ni-kih hegai o'odham. Nt 
hig am uhpam wo hih wui. Kut wa 
woho am wo uhpam him k wo cheh 
mo am wabsh jeg ch si kegchudas 
ch hehosimhunas. “Tam haha wo 
him k wewa'ak ep wo ha u'apa g 
jijawul. T idam ba'ich wo i pi ap'ek 
ch am wehmaj wo i chiwia. T ihda 
o'odham ba'ich wo i pi ap'ek mo wa 
ga hu i heki hu. Neh, bat wa masma 
hab wo e juh hegam mat pi gam hu 
wo s-ohhod g pi ap e-chegitoi.” 


Mash g je'ej ch wepngaj s-neidamk 
g Jesus 
An g neid g Mark 3:31-35; Luke 8:19-21 

46 Am ad wabsh kia ha wui neok 
g hemajkam g Jesus. Kud am haha 
wabsh dada g je'ej ch wepngaj 
s-neidamk. D wabshaba si mu'ij 
g hemajkam an wehgaj. Kud heg 
hekaj gam hu wabsh mehk gegok. 

47D hema hegam mo an wehgaj 
gegok g Jesus hab kaij ab wui, 
“M-je'e ch m-wepnag ash am hu 
gegok ch s-m-neidamk.” 

48-491) g Jesus hab ahg, “Neh, 
idam mo ab ni-kaiham o heg wa 

wepo mo d ni-je'e ch ni-wepnag. 
59Hegam mat hab wo junihid g 
ni-ohg Jiosh tatchui o hab masma 
mo d ni-wepnag ch ni-je'e.” 


Ha'ichu wepogida ahga ab amjed g 
ha'ichu eshdam 
An g neid g Mark 4:1-9; Luke 8:4-8 
1 3 Heg wa'i tash ed achd gam 
hu hihi Galilee Kahchki 

wui. D am i chum dahiwua g Jesus 
mat wo t-mashcha. ?Kud wabshaba 
sha'i mu'i hemajkam an e hemapai 
wehgaj. D heg hekaj gan hu i 
chesh g Jesus wahlko ch ed k an 
dahiwua k amjed ha mashcham. 
D g hemajkam an gegok shuhdagi 
koa an ch amjed ab kaiham. 
3Kud mu'i ha'ichu ha tashogid g 
wepogida ahgakaj ab amjed g Jiosh 
kownaltalig. Id o d ha'ichu ahgaj 
mo hab kaij: 

“Am ant he'es wo i em-tashogi g 
Jiosh kownaltalig wepogidch mat 
hema an i chum gantad g e-kaichka 
e-oid ed. 4T ha'i gan hu shul wohg 


ch ed. T g u'uwhig am dada k ko'ito. 


5T ha'i gan hu shul waw t ab mo pi 
ge'ej g jewed k ab ha hekaj hi wa 
chum i wuhsh no pi pi an hu juhk 
g jewed. ST ab i chesh g tash. Kut 
wabsh gaksh no ge mehk tatk. 7T 
ha'i gan hu shul sha'i ch ed. Kut 

g sha'i ab i ge'ege k ha kokda g 
ha'ichu esha. *T wabshaba hegam 
mat an s-ap shul moihuna ch ed 

an wuhshani k mu'i ab kait. Ha'i 
at siant ab kait ch ha'i chuhdpo 
wehst-mahm ch ha'i waikko 
wehst-mahm.” *Kud hab hahawa ep 
kaij g Jesus, “Neh, am g wo s-ap i 
a'amichud ihda.” 

Mash haschu ahgch g wepogida 
ahgakaj ha mashcham 
An g neid g Mark 4:10-12; Luke 8:9-10 

19D am hahawa i e hejelko. Kuchd 
am wui hihim k ab kakke mas 
haschu ahgch pi ta amichudam ha 
mashcham g ha'ichu wepogidakaj. 

11D hab kaij, “Nt wo em-ahgi 
mo has d ahga no pi g Jiosh 
em-hiwgid mamt wo s-mai mo 
haschu hemu am maskogid 
ab amjed g e-kownaltalig. Ni 
wabshaba heg wa'i ha ahgid ha'ichu 
wepogida ahga hegam mo pi ab 
hu wohochudamk. T hab pi wo 
amich ha'ichu ab amjed g Jiosh 
kownaltalig. '*Hegam mat s-ap 
wo hekaj g e-ap'edag at ba'ich ep 
wo i nei. T hegam mat pi ap wo 
hekaj wabsh wo heb hu wua. 12 Heg 
ani hekaj g ha'ichu wepogidakaj 
ha'ichu ha ahgid: 

Mat pi wo amich, chum as wo 
ha'ichu neid k wo ha'ichu kah 

14K hekaj am wohokamchud hegai 
mo an hab chu'ig Isaiabad o'ohana 
ed mash wa hab kaij Jiosh. Bo 
chu'ig: 

Chum am hekid ab kah g 
ha'ichu ni-ahga ch ab 
neidchug g ni-ap'echuda ch 
wabsh pi amichud 

15 no pi g em-chegitoidag wabsh 
s-kohmagi. 

Heg o wa wepo mamt am si ha 
kuhkp g e-wuhpui ch e-nahnk 
mamt pi wo neid k pi wo kah 
kpiwoamichnampipie 
nohnogidamk ab ni-wui. 

Kunt heg hekaj pi am hu wo i 
em-ap'ech. Isaiah 6:9-10: 


29 


Neh, bo chu'i g g Jiosh o'ohana. 
16Kum eda ahpim pi hab sha'i 
mahs mo hegam mash pi amichud. 
Jiosh o ab s-em-ho'ige'id. Kum s-ap 
s-amichud mam haschu i neid ch 
kah. ‘7Nt wo si shel em-ahgi mo 
mu'ijj g kekelibad Jiosh ha'ichu i 
tashogiddam ch Jiosh hemajkamga 
chum si tatchua mat wo neid k wo 
kah ihda mam haschu i neid ch kah 
idani. K wa wabshaba pi hab mahs 
am ha wehhejed. 


Mash g ha'ichu ahgdam hab masma 
mo g ha'ichu eshdam 

An g neid g Mark 4:13-20; Luke 8:11-15 

18“Am ant haha wo em-ahgi 
mani haschu chum em-mashcham 
id hekaj ha'ichu ni-ahga ab amjed 
g ha'ichu eshdam. Heg kaichka 
ani wepogid g Jiosh ha'ichu ahga. 
Id o am e gantan ha shahgid g 
hemajkam hab masma mo g ha'ichu 
kai. 19K eda ha'i pi amichud no pi g 
ha-i'ibdag s-kawpk hab sha masma 
mo g wohg. K g Jiawul am wabsh 
s-pehegi ha wohppo'id mo haschu 
i kah. 

20“K hati g ha-i'ibdag hab 
sha masma mo hebai pi ge'ej g 
jewed ab waw t ab. K idam si 
s-hohho'id ch kah g Jiosh ha'ichu 
ahga ?1ch wabshaba pi wihnam 
ab hu u'ukch ch am hi wa he'es 
wo i s-chegitokahimch. T oi wa 
g kudutadag ab ha wui wo i hih. 
Kumt wo ha sho'igch id hekaj Jiosh 
ha'ichu ahga. T ha hekaj wabsh wo 
ta'i i shul. 

22“K ha'i g ha-i'ibdag hab sha 
masma mo hebai s-sha'ig. K am 
ha sha'ijidch g pihk ha-elidadag 
ch s-ha-kaisdag. Kut pi ha'ichu 

wehhejed wo s-kehgajk am Jiosh 
wehhejed. 

23“K ha'i g ha-i'ibdag s-moik hab 
sha masma mo g moihuna. Idam at 
wo s-amich g Jiosh ha'ichu ahga k 
am wo ahgachugad matp hems ha'i 
siant ab ep wo ha ba'iha k atp hems 
ha'i chuhdpo wehst-mahm k ha'i g 
waikko wehst-mahm ab ep wo ha 
ba'iha.” 


Ha'ichu wepogida ab amjed g sha'i 
An g neid g Mark 4:26-29 

24 Jesus ad am hema ep ha ahgi 
g hemajkam g ha'ichu wepogida 
hab kaijch, “Am ant ba'ichu ep wo 
i em-tashogi g Jiosh kownaltalig 
wepogidch mat hema ei g s-kehg 
kai e-oid ed. 25T am hu hebai haha 
wabsh hema jiwia g obgaj chuhug 
ch ed mo wehsijj kohksh k g sha'i 
kai am ei ha shahgid g pilkani k 
gam hu hahawa ep hih. ?6Kut am i 
wuhsh g eles k ab i mudadt. T am 
hahawa s-masma i wuhsh g sha'i. 

27“K hab kaij g eshdam pionag, ‘S 
hebai amjed i wuhsh g sha'i mapt 
wa eda t-mah g s-kehg kaichka.’ 

28K hab kaij am ha wui, ‘Ni-obga 
at hab juh ihda. 

“K hab hahawa ep kaij g piongaj, 
‘Natt am wo i ha huhpsh hegam 
sha'i?” 

29“K hab ha ahg, ‘Pia'a. Mt wo 
am hu wabsh g pilkani ha huhpsh. 
30 Am g wabsh wo hiwgid mat am e 
wehm wo wuwha. T ab wo e ai mat 
wo e hih. Kunt hab haha wo ha ahgi 
g hihkdam mat g sha'i wehpeg am 
wo ha huhpsh k am wo i hemapad 
k ged hu wo mehid k am haha wo 
i hemapai g pilkani K ged hu wo i 
ba'iha.” Neh, bo kaij g ha-ahmo.” 

Matsh has masma wo i ge'eda g 
Jiosh kownaltalig 

An g neid g Mark 4:30-32; Luke 13:18-19 

31D am hema ep ah g ha'ichu 
wepogida g Jesus hab kaijch, “Am 
ant he'es wo i em-tashogi g Jiosh 
kownaltalig am wepogidch g 
ha'ichu kai. Neh, heg am e'esha 
mo al chumaj ch oi wa am wo 
wuhshani k ha'as wo i ge'eda mo 
g s-ehheg uhs. Tp hems g u'uwhig 
an ab wo koksht. Pegih, t hab wa 
masma wo ge'e i ge'eda g Jiosh 
kownaltalig, chum as al chum am 
wo shonwua.” 


Matsh wo chehmo g jewed g Jiosh 
kownaltalig 
An g neid g Luke 13:20-21 


33D am hema ep ah g ha'ichu 
wepogida g Jesus hab kaijch, “Jiosh 
kownaltalig o hab wa'ap wepogidas 
mo g jewajidakud. Heg amt wo be 
k am wo wah wehnadk g chu'i k 
am he'es wo i dai. T wo chehmo g 
wahga mat wehs am wo i kopodka. 
Pegih, t g Jiosh kownaltalig hab wa 
masma wo chehmo g jewed.” 


Mash heg wa'i wepogida ha ahgid g 
Jesus g hemajkam 
An g neid g Mark 4:33-34 
34 Jesus ad haschu i ha ahgid 
g hemajkam ch heg wa'i hekaj 
ha'ichu wepogida ahga. 25 Hel 
atki hu wa'i o'oha g kelibad Jiosh 
ha'ichu i tashogiddam mat id am 
hab wo wa e juh. K hab chu'ig g 
o'ohanaj: 
Ha'ichu wepogida ant wo hekaj 
k am wo ha ahgi g hemajkam 
hegai mo pi hekid sha'i s-e 

mahch ga hu i shohshonk 
amjed. Psalm 78:2 


Matsh g Jesus am i tashogi g 
wepogida ahga ab amjed g sha'i 
36D g Jesus gam hu ha dagito 
g hemajkam k ged hu i wah kih 
ch ed. Kuchd am wehmaj hihim k 
ab hahawa kakke mas has d ahga 
hegai wepogida ahga ab amjed g 
sha'i mo am t-ahgid. 
37D hab kaij, “Heg ani wepogidas 
mo g ha'ichu eshdam ahni Jiosh 
si Kehsha. 38-39K g oidag d ihda 
jewed. K g s-kehg kai d hegam mat 
wo e do'ibia k am wo ha'ichugk 
Jiosh kownaltalig ed. K g ni-obga 
d jijawul ha-ge'ejig. K g eshaj d 
hegam mat pi wo e do'ibia. Hihka 
tash o d lodaita tash. K hegam mat 
hab wo juh g hihka d anghil. 
40“Hegai sha'i mehidda o hab d 
ahga mat g pi ap hehemajkam gam 
hu wo i e shul jiawul kih ed mat 
hekid wo i e ai g lodaita tash. “Am 
ant wo i ha chuhcha g anghil ahni 
Jiosh si Kehsha. Kut ab wo i hihi 
jewed wui k gam hu hab wo i juh 
hegai matp haschu am wo i em-wua 
pi ap'ekam ch ed 42k gam hu wo ha 
shul g pi ap chu'ijkam mei ch ed. T 
idam wo si shoanid ch ga hu wabsh 
wo i si e ki'isch nat pi wo sha'i si 
s-ko'ok ha'ichu nakogad. 43T am 
hahawa wo si tondad g s-ap'ekam 
hemajkam e-ohg Jiosh kownaltalig 
ed. Neh, am g wo i a'amichud ihda 
ahpim mam kah!” 


Mash g Jiosh kownaltalig heg 
wepogidas mo g si ge'e s-kaisdag 
44D am hema ep ah g Jesus g 

ha'ichu wepogida ahga hab kaijch, 


31 


“Jiosh kownaltalig o heg wepogidas 
mo g s-namkig ha'ichu mat am 
hema ehsto oidag ch ed k hahawa 
muh. T am hema haha wabsh chehg 
k am wabsh uhpam i ma'ishp k 
si s-hehgig ch am i wehs gagda 
g ha'ichu e-eniga k am hahawa 
uhpam ep him k wabsh wehs ha 
nolawt ihda oidag.” 


Mamtsh wehs ha'ichu ha ba'ich 
wo i s-behim g Jiosh kownaltalig 


45-46Kud hab ep kaij g Jesus, 
“Bamt masma wo s-behim g Jiosh 
kownaltalig mat g s-namkig 
hohodai nolawtdam wo s-behim 
hegai mat wehs ha ba'ich wo i 
s-kehgajk. Heg at wehs wo gagda g 
ha'ichu e-eniga mat wo e nakog k 
wo ha nolawt hegai s-namkigchu.” 


Mash g Jiosh kownaltalig heg 
wepogidas mo g waptopi u'ikud 
47D hab ep kaij g Jesus, “Am 
ant he'es wo i em-tashogi g Jiosh 
kownaltalig am wepogidch g 
waptopi u'ikud chuagia. Heg at 
am wo wua g waptopi ha u'udam 
shuhdagi ch ed. T am wo e ba'iha 
g nahnko mahs waptopi. 28 Kut 
am wo i wanchkwua shuhdagi 
hugid an k am wo dahiwua k wo 
i ha gawulkad k hegam wo e to'i 
mo s-kehgaj k g pi kehg waptopi 
gam hu wo nehnich. 4°Bat wo wa 
masmak mat hekid woieaig 
lodaita tash. Anghil at am wo alai 
hihim k am wo i ha gawulkai g pi 
ap'ekam hemajkam “Ok ged hu wo 
ha shul mei ch ed. T idam wo si 
shoanid ch ga hu wabsh wo i si e 
ki'ishch nat pi wo sha'i si s-ko'ok 
ha'ichu nakogad.” 

Mamtsh wo ha mashcha g wechij 
ha'ichu ch ep g hekiukam ha'ichu 


51D g Jesus ab hahawa t-kakke, 
“Namt am wa s-amich wehs ihda?” 

Kuchd hab kaij, “Heu'u.” 

52D hab hahawa ep kaij ab 
t-wui, “Pegih, mt hahawa pi wabsh 
g Jiosh heki hu o'ohana wo ha 
mashchamad ch wabshaba id 
wehnadk ep wo ha mashchamad 
wechij mashchama ab amjed g 
Jiosh kownaltalig.” 


Mash g Jesus si kih'amkam pi ab hu 
tatchua 
An g neid g Mark 6:1-6; Luke 4:16-30 
53D g Jesus am i ha'asa ah idam 

ha'ichu wepogida ahga. 9*Kuchd 
gam hu hihi Nazareth wui moam d 
si kihkam. D g Jesus am ha'ichu ha 
mashcham ha-cheopi ed. 

D si has elid hegam mo am kah 
ch ab wabsh a'ai i e kakke, “Kus 
hebai mai wehs ihda amichudadag 
ch ihda s-hasig ha'ichu. ?? No hig 
pi woho d alidaj hegai t-nawojbad 
mo d huk chikpandam? No hig pi g 
Mary d je'ej ch g wepngaj d James 
ch Joses ch Simon ch Jude. 5$Ia o 
wa kih g u'uwigaj. Kus hebai mai 
wehs ihda.” 57 Neh, bad kaij ch 
wabsh pi ha'ichuch. 

D hab kaij g Jesus ab ha wui, 
“Jiosh ha'ichu i tashogiddam at 
chum hebai ab wo si has e elidad. T 
wabshaba g si kih'amkam o'odham 
ch wehmaj kihkam pi ab hu has wo 
elidad.” 

58Neh, bad kaij ch pi mu'i s-hasig 
ha'ichu hab juh amai no pi pi ab 
hu wohochud idam mas d Jiosh si 
Kehsha. 

Mamtsh mua hegai John matsh am 
shonwuich g pahl wakona 
An g neid g Mark 6:14-29; Luke 9:7-9 
1 4 D eda am hahasko ha'i d 
ha-kokownalig g Tutuligo 
ch denk D idam am hema d 
kownal Galilee chekshani ch ed 
ch hab chehgig Herod. Kumd 
eda wehsko alaga g Jesus. “ZKush 
id hab ha ahgid g e-haha'ichuga, 
“Heg oki d hegai mo wa ha pahl 
wapkonahim ch hab chehgig John. 
Mua ant. Kutki wabshaba uhpam 
e chegito k hekaj hab e nakog mat 
hab wo juh g s-hasig ha'ichu.” 
3Herod atsh wa an bei g John k 
wulshp k ged hu si kuh am wehhejed 
g e-hohnig. Id ash hab chehgig 
Herodias ch ash d chum hohnigaj g 
Herod wehnag. Kush heg hab chehgig 
Philip. Tsh g Herod ehs g hohnigaj. 
4Sh amjed g John chum hekid 
hab a a'aga, “Mo pi sha'i hiwgidas 
maps g e-wehnag hohnig wo ehs.” 
Kush g Herodias heg hekaj ahgid g 
Herod mat ged hu wo si kuh. *Tsh 
g Herod chum s-mu'am nash pi am 
ahg g pi ap ha-chu'ijig. K wabshaba 
g Tutuligo hab kaij mo d Jiosh 
ha'ichu i tashogiddam. Kush s-ha 
ehbid ch hekaj pi mua. 
6Kutsh am i e ai g Herod 
mahsidag. Sh ge'e piastchud. Tsh g 
Herodias uwi mad am e waila ha 
tahgio. Tsh g Herod si s-hohho'i 
ihda "k wehs ha kaichudch si 
s-kaidam hab kaij mat hemho wa 
wo mah mat haschu ab wo i tai. 
8Sh g je'ej hab ahg mat hab wo 
chei mat ab wo mah g mo'oj g John 
am hoas-ha'a ch ed dahshk. Tsh wa 
woho heg ab tai. 

9Kutsh si pi ap e taht g kownal. 
Sh wabshaba wehsijj Kah mo has i 
kaij. Tsh heg hekaj pi e nako mas pi 
am hu hab wo juh °k am hahawa 
hema cheha g shondal mat an wo 
him k wo shonch g John mo'o. 

11Tsh wa woho hab e juh k am 
hahawa u'apa g mo'oj am hoas-ha'a 
ch ed dahshch k ab mah ihda uwi. 
Kut ihda gd hu hahawa epai mah g 
e-je'e. 

12Kutsh am hahawa dada hegam 
mad ab si wecho e mashcham g 
John k am bei g honshpadaj k ged 
hu chehg k am hahawa hihim k ged 
hu ahgid g Jesus. 


Matsh g Jesus am ha gegos g hetasp 
mihl chechoj ch mu'i ehp 
An g neid g Mark 6:30-44; Luke 
9:10-17; John 6:1-14 

13D am i kah g Jesus mamt 
mua g John k am hahawa gam 
hu hejelko s-himimk. Kuchd an 
dadhaiwua wahlko ch ed k gam 
hu aigo i chehchsh ha'abjed. Dki 
wabshaba kah g hemajkam k gn hu 
i bihbij wabsh hihimk. “Kuchd am 
dada k am wabsh i chum huhud. 
D eda mu'ijj am heki hu ha'ichug 
g hemajkam. D g Jesus si i s-ha 
ho'ige'id k ha dodaj g kok'odam. 

15D gam hu si i juh. Kuchd am wui 
dada g Jesus k hab chum ahg, “Neh, 
mehk at wa'i juh. K eda ia hu wabsh 
si jegko. Am g ha ahgid g hemajkam 
mat gam hu wo hihi kihhim wui k wo 
ha nolawt g ha'ichu hugi mat wo huh.” 

16D hab kaij g Jesus ab t-wui, 
“Ahpim amt wo ha'ichu ha mah mat 
wo huh.” 

17Kuchd hab kaij ab wui, “Pi 
ach ge'e ha'ichu edgid. Al hetasp 

sismito ch gohk waptopi ach am 
to'akch.” 

18D hab hahawa ep kaij g Jesus, 
“Ab g wo i u'uka'i.” Kud am e 
u'apa. 19D am hahawa ha cheha g 
hemajkam mat am wo dadhaiwua 
washai ch ed. Kud am dadhaiwua. 
Kud am ui ihda hetasp sismito 
ch gohk waptopi k am e dahm 
i nen k ab ho'ige'el g Jiosh k 
am hahawa hahain k ab t-mah. 
Kuchd gam hu a'ai ha mahkhi 
g hemajkam. ?°Kuchd wehsijj 
hug k kokwod. Kuchd ahchim 
chuhchaij an hahawa i u'ihim k 
u'apa g wihpi'idaj mat am but 
gamai gohk hoha wo ha shuhshud. 
21Kuchd am hu d i hetasp mihl 
chechoj ch mutijj g u'uwi ch a'al 
ehp. 


Matsh ab wabsh hih g Jesus 
shuhdagi dahm 

An g neid g Mark 6:45-52; John 6:15-21 

22D am hahawa t-ahgi g Jesus 
matt gam hu aigo wo hihi. Tsh 
heg am wo wi'i k am wo ha ahgi 
g hemajkam mat gam hu wo hihi 
e-kihki wui. Kuchd an i chehchsh 
wahlko ch ed k gam hu hihi. 23D 
g Jesus am ha dagito g hemajkam. 
Kud gam hu himto. D am hahawa 
hejel i chesh kawulk dahm k am 
e ho'ige'idahu. D am i hud. D am 
wabsh kia hejel ha'ichug. ?4D g 
t-wahlko gam hu si eda i cheka 
g shuhdagi. Kud g hewel ab si 
s-gewkam meh ab t-wui. D g 
shuhdagi to'otonk am si a'ai hab 
t-wua wehs s-chuhugam oidk. 

25Kud koi mahsi. D ab hema 
him t-wui an wabsh shuhdagi 
dahm. 26Kuchd ab i neidok si 

s-ehbeni ch si hihnk ch hab kaij 
mo d wabsh kok!oi. 

27D ab hahawa si t-wui neok ch 
d Jesus ch hab kaij, “Pi g wo sha'i 
ni-ehbenid. Dani ahni. Mt oi wo 
s-ap etaht.” 

28Kud g Peter si s-kaidam hab 
kaij ab wui, “Ni-kownalig, maptp d 
wo ahpik ch ab wo i ni-wai. Nt ab 
wo i hih m-wui an wabsh shuhdagi 
dahm.” 

29D hab kaij g Jesus, “Oi g ab i 
hihm.” 

D wa woho ab i hud wahlko 
t-amjed k am wui i hih shuhdagi 
dahm. 99D wabshaba am wabsh 
si s-gewkam hewed. D g Peter 
si s-ehbenid k gam hu wabsh 
i wachumkahi shuhdagi ch ed 
k ab si e sho'igchud k hab kaij, 

“Ni-kownalig, ni-do'ibiani.” 

31D ha hekaj am i wuhshad g 
Jesus k hab kaij ab wui, “Pi apki ab 
hu si ni-hiwig.” 

32D ged hu hahawa e wehm i 
chehchsh wahlko ch ed. D am wa'i 
hekaj huhug g hewel. 

33Kuchd ab hahawa si has elid ch 
ab ihm g Jesus ch hab kaij ab wui, 

“Woho apki d Jiosh alidag.” 


Matsh g Jesus ha dodaj g kok'odam 
Gennesaret t am 
An g neid g Mark 6:53-56 
34Ga achd hu aigo i chehchsh k 

ab dada Gennesaret t am. 35Kud g 
hemajkam s-amich g Jesus k hekaj 
ab i ha wai g kok'odam wehsko an 
heg oidk chekshani. Md ha u'apa 
Jesus wui 96k ab si e sho'igchud k 
ab ahgid mat chum hems wabsh 
g kahbaj hugidag an wo taht. Kud 
s-ap ha doda mad hedai an i taht. 


MATTHEW 15 
Mash haschu d wabsh hemajkam 
ha-mashchama 
An g neid g Mark 7:1-13 
1 D am ha'i dada g Palasi ch 
chehanig ha mashchamdam 
ab Jerusalem t amjed k ab kakke 
g Jesus hab kaijch, 2“K haschu 
ahgch g m-pionag pi ab hu wohog 
elid g ha'ichu ha-mashchamadag g 
kekelibad? Neh, e o gegosid pi am 
hu t-himdag oidch ha wapkonk g 
e-nohnhoi.” 
3D hab kaij g Jesus ab ha wui, “M 
ahpim haschu ahgch pi ab hu wohog 
elid g Jiosh chehanig ch wabsh g 
hejel e-himdag am hab junihim? “Id 
o d chehanigaj g Jiosh mo hab chutig: 


Ab g si has wo i ha elidad g 
e-ohg ch e-je'e, Exodus 20:12 
ch id ehp, 


Mat hemho wo wa e muhkid 
hegai mat hedai wo sha 
s-ko'okam has ah g e-jehj. 

Deuteronomy 21:17 
5Kum eda ahpim ha mashcham mat 
pi ab hu has wo ha elidad ch ab ha 
wui hab wo chei, ‘Mah ant g Jiosh 
hegai mat haschu ab d wo i chum 
em-wuikamk.' B Kum hab masma im 
hu hab wabsh i wua g Jiosh ne'oki 
ch am ha mashcham hegai mo 
haschu d wabsh o'odham ha-nahtoi. 
7Bam wabsh s-e junimk mam ab 
has elid g Jiosh. Kuki wabshaba g 
Jiosh hab em-ahg ch hab kaij ihda 
matki g Isaiabad an o'oha: 

8 Ha'i idam mo d chum 
ni-hemajkamga o hab kaij mo 
ab si has ni-elid ch ab ni-ihm. 

K wabshaba g ha-i'ibdag si 
s-kawpk ch si mehk ab 
ni-amjed. 

9 Pi o sha'i wohom ab has ni-elid 
no pi wabsh g hemajkam 
ha-chehanig ha mashcham 
hab chum masma mo d 
ni-chehanig.” 


Mash haschu uamhun g o'odham 
An g neid g Mark 7:14-23 

10D g Jesus ab hahawa i ha 
wai g hemajkam k hab kaij ab ha 
wui, “Ab g wo ni-kaiham k wo 
s-amich. ‘Pi at im hu hab wo i 
em-juh g Jiosh heg hekaj mamt 
haschu wo huh k wabshaba im hu 
hab wo i em-juh heg hekaj pi kehg 
em-chegitoidag.” 

12Kuchd am dada wui ahchim 
k hab kaij, “Nap s-mahch mat si e 
taht g Palasi heg hekaj map hab 
kaij?” 

13-141) hab kan g Jesus, “Pi g has 
wo e tahtkkad ab ha amjed. Do 
chum em-wanimeddam ch eda 
hab sha masma mo d pi neneadam 
ch chum ha wanimed g ha'i ep pi 
neneadam ch atp hems am wabsh 
ha wehm wo i shul hiktani ch ed. 
Ni-ohg Jiosh at gam hu hab wo i 
ha juh hab sha masma mamt wo 
huhpsh k gam hu wo nehnich g 
ha'ichu wuhshdag am e-esha ed.” 

15D g Peter ab neok ch hab kaij, 

“Am g t-ahgid maps haschu tashogid 
ch hab kaij mat pi im hu hab wo i 
t-juh g Jiosh heg hekaj matt haschu 
wo huh.” 

16D hab kaij g Jesus ab t-wui, 

“Kumt ahpim hab wa'ap pi koi 

sha'i amich hegai mani em-ahgid. 
17Pi at im hu hab wo i em-juh ab 
amjed g Jiosh mamtp haschu wo 
huh. 18Heg at im hu hab wabsh wo 
i em-juh ab amjed g Jiosh mat wo 

pi ap'ek g em-chegitoi. 19Heg at 
hab wo em-juh mamt hab wo juh 
g ha'ichu pi ap'ekam. Neh, mtp 
hems wo ha mua o wo ha ehs g 
ha-wehm kihkam o hab wo juh g 
s-tohntom ha'ichu o wo ha'ichu 
ha ehs o wo ha'ichu ha iattogi ab 
hema i ep amjed o wo pi ap neo. 
20]Jd o d hegal mat im hu hab wo i 
em-juh ab amjed g Jiosh. Pi at heg 
im hu hab wo i em-juh mamt pi am 
hu ha-chehanig oidk wo wapko g 
e-nohnhoi k haha wo e gegos.” 


Mash g gawul mahs o'odham uwi ab 
si hiwig g Jesus 
An g neid g Mark 7:24-30 

21Kuchd gam hu hahawa hihi 
Syria jewed wui k am miabi g Tyre 
ch Sidon kihhim. 22D am hema d 
uwi ch pi d t-wehm o'odham ch 
am t-wui jiwia k hab kaij ab wui 
g Jesus, “S-ap'ekam ni-kownalig 
mapsh d Davidbad amjedkam, ab 
g si i s-ni-ho'ige'id. Ni-chehiaga o g 
jiawul an u'ukch ch si sho'igchud.” 

23D wabshaba g Jesus pi ab hu 
has sha'i kaij wui. Kuchd ab si 
ahgid mat hig wo cheha mat gam 
hu wo hih no pi an t-oidahim ch si 
s-nakosig. 

24D hab kaij g Jesus ab wui ihda 
uwi, “Heg o d wa'i ni-chikpan idani 
mant wo i ha wehmt g Tutuligo 
hemajkam.” 

25D ab ha hekaj i gei wecho 
ihda uwi k hab kaij, “Am g hig i 
ni-wehmt.” 

26D hab kaij g Jesus, “Heg at wo 
wa wepok mamt ab wo ha mah g 
gogogs g ha-chechmait g a'al.” 

27D hab kaij hegai uwi, “Woho 
o wa. T wabshaba chum hems g 

gogogs am wo huh g a'al ha-ha'ichu 
hugi hahainig. Kunt ahni hab wa 
masma wo si s-ap ni-taht mapt id 
am hab wo al i ni-juni.” 

28D hab hahawa kaij g Jesus ab 
wui, “Neh, m-ne'oki o am chehgid 
map ab si ni-hiwig. T heg hekaj am 
hab wo e juh ihda map ab ni-tahni.” 
Kutsh am wa'i hekaj doa hegai 
chehiagaj. 


Matsh g Jesus mu'i 
hemajkam ha dodaj 


29 Amjed achd gam hu hahawa 
ep hihi Galilee shuhdagi babsho. D 
g Jesus am i chesh kawulk dahm. 
30Kud mu'ijj am dada g hemajkam 
k am ha u'apa g pi hihimidkam ch 
pi neneadam ch pi neneokdan ch 
mu'i nahnko mahs kok'odam. D g 
Jesus ha dodaj. *1Kud si has i elid 
g hemajkam neidok mo neneok g 
mumio ch g pi hihimidkam oiopo 
ch g momjo hahawa ab wehsig ch 
g pi neneadam s-ap ha'ichu neid. D 
wehsijj ab si has elid g Jiosh. 


Matsh g Jesus ha gegos g gi'ik mihl 
chechoj ch mu'i ehp 
An g neid g Mark 8:1-10 
32D g Jesus ab hahawa i t-waid 
k hab kaij, “Neh, waik tashkaj in 
o wali t-wehmaj idam hemajkam 
ch heki hu wa'i pi ha'ichu huh. Ni 
s-ha ho'ige'id. Tp hems ha'i wo s-e 
chuhugi matp gam hu wo sha hihi 
pi ha'ichu hugok.” 
33Kuchd hab kaij ab wui, “Kuchs 
hebai hig wo ui g ha'ichu hugi id 
eda tohono jewed matt hekaj wo ha 
gegos g ha'akia hemajkam?” 
34D hab kaij g Jesus, “He'ekia at 
am i wih g sismito?” 

Chd hab kaij, “Al wewa'ak sismito 
ch al he'ekia chu'uchum waptopi.” 

35D g Jesus am hahawa ha 
chehani g hemajkam mat wo 
dadhaiwua. Kud am dadhaiwua. 
36D am ha ui hegam wewa'ak 
sismito ch waptopi k ab ho'ige'el 
g Jiosh k am i hahain k ab t-mah. 
Kuchd an i ha mahkhi g hemajkam. 
37-381) wehsijj hug k oi wa hi si 
s-kokwod chum as am hu hebai d 
gi'ik mihl chechoj ch mu'i ehp mo 
d u'uwi ch a'al ch pi kuintas. Kuchd 
an hahawa i u'ihi g wihpi'idaj 
mat am hu'i wewa'ak hoha wo ha 
shuhshud. 

39D g Jesus am hahawa ha ahgi 
g hemajkam mat gam hu wo hihi. 
Kuchd gan hu dadhaiwua wahlko 
ch ed k gam hu aigo i chehchsh 
Magadan chekshani am. 


Mamsh ab chum chehani g Jesus mat 
am wo ha chehgi g s-hasig ha'ichu 
An g neid g Mark 8:11-13; Luke 12:54-56 


1 6 D am ha'i dada g Palasi ch 
Sajusi k ab ne'owin g Jesus 


ch ab chum si chehani mat am wo 
ha chehgi g si s-hasig ha'ichu matp 
woho d Jiosh si Kehsha. 

2-3D hab kaij g Jesus ab ha wui, 
“Neh, s-mahch am mat has mahs 
tash ab wo himad ab wabsh neidch 
mas hebaijed hewed ch has mahs 
chewagi i wushke. Pegih, mt hab 
wa'ap wo chum s-mahchk mo 
haschu has e junihog ia'i idani am 
neidch mo haschu hab e junihim.” 
4D hab ep kaij, “Si o hig woho pi 
ap'e ch mehk ab amjed g Jiosh 
hegam mat pi ab hu wo ni-hiwgam 
k ho'ip nei g s-hasig ha'ichu. Heg 
ant ab wo wa'i ha chehgi mant am 

oidk hab wo ni-juh hegai kelibad 
Jiosh ha'ichu i tashogiddam mash d 
Jonah.” Bad che'iok k am ha dagito 
k gam hu hih. 


Mattsh pi ha oidk wo ha'ichu chegito 
g pi wohochuddam 
An g neid g Mark 8:14-21: 
5Kuchd am gahi ep i shul wahlko 
ch ed k ga hu aigo dada k s-mai 
machdki pi ha'i u'uk g sismito. 
6D am wa'i hekaj mad hab kaij 
g Jesus ab t-wui, “Si g wo s-e 
nen'oidk mat pi wo em-cheawogi 
g ha-jewajidakud hegam Palasi ch 
Sajusi.” 
7Kuchd am si a'aga ihda k hab 
kaij, “Heg oki hekaj hab kaij mattki 
pi ha'i u'uk g sismito.” 
8Kudki s-t-amichud g Jesus ch 
hab kaij, “Pi amki koi amichud 
mani he'es edgid g gewkdag 
ch hekaj am a'aga mach pi ha 
sismitoga. “Am am wa chum 
neid mant al hetasp sismitokaj ha 
gegos g hetasp mihl chechoj ch 
mu'i ehp. Ms hu'i pi chegito mamt 
he'ekia i hoha an i ui g wihpi'idaj. 
10Kum am wa chum neid mant 
al wewa'ak sismitokaj ha gegos 
g gi'ik mihl chechoj ch mu'i ehp. 
Ms hu'i pi chegito mamt he'ekia i 
hoha an i ui g wihpi'idaj. 11Pegih, 
mt wo chum s-mahchk mani pi 
wabsh g ha'ichu hugi hab ahg ch 
hab kaij mamt wo s-e nen'oidad 
ab amjed g Palasi ch Sajusi 
ha-jewajidakud.” 
12Kuchd am hahawa i s-amich 
moki pi heg hab ahg jewajidakud 
mo hekaj e pahnt ch oki 
heg hab ahg Palasi ch Sajusi 
ha-mashchamadag. 

Matsh g Peter am ah mo hedai wud 
g Jesus 

An g neid g Mark 8:27-30; Luke 9:18-21 

13Kuchd gam hu hahawa hihim 
k am i miabi g Cesaria Philippi 
kihhim. D g Jesus ab t-kakke ch 
hab kaij, “Am g wo ni-ahgid Doh'o 
ni-elid g hemajkam?” 

14Kuchd hab kaij, “Ha'ijj o hab 
m-elid map d hegai Johnbad mo 
wa chum t-pahl wapkonahim ch 
ha'ijj hab kaij map d Elijabad o 
Jeremiabad o hema i ep kekelibad 
Jiosh ha'ichu i tashogiddam.” 

15D ab hahawa ep t-kakke, “M 
ahpim hig hedai ni-elid?” 

16D ihda Simon mamt hab 
hahawa chehch Peter hab kaij, 
“Dap Jiosh alidag ch d si Kehshaj g 
Jiosh,” 

17D hab kaij g Jesus, “Simon, 
Jiosh at si s-m-ho'ige'id k am 
m-chehgi mani d si Kehshaj. Pi at 
wabsh g hemajkam am m-chehgi. 
18Kupt ab i s-wohoch g Jiosh 
k ab si ni-hiwig. Nt heg hekaj 
hab wo m-chehch Peter (Hodai). 
Neh, id ab waw ant am wo i kei 
g ni-cheopiga. Bani ahgch hab 
kaij mat wehsijj hegam mat hab 
wa!ap ab wo si ni-hiwgad at d wo 
ni-hemajkamgak. Kut pi hedai wo 
sha'i e nako mas wo ha keshwua, 
chum hems g jijawul. 1*Kunt ab 
wo m-mah g gewkdag mapt wo 
s-mahch k ah g Jiosh ha'ichu ahga 
k hab wo yahwitpi'o g ap'edag 
am ha wehhejed hegam mat ab 
wo s-wohoch. Ab ant wo m-mah 
g gewkdag mapt hab wo ah mo 
haschu shohbidas ch haschu 
hiwgidas am ha wehhejed hegam 

mat ab wo ni-hiwgad.” 2°Neh, 

bad kaij g Jesus ch ab hahawa si 
t-chehani matt pi hedai wo ahgi mo 
heg d Jiosh si Kehsha. 


Mash g Jesus am ha ahgid matsh wo 
e sho'igchud k wo e muhkid. 

An g neid g Mark 8:31-9:1; Luke 9:22-27: 

21D am i amjed am hahawa 
si tasho t-ahgi g Jesus k hab 
kaij, “Hemho wa ant am wo 
hih Jerusalem wui. Kut mu'i 
wo ni-sho'igch g ge'eged ch 
u'ugchu papal ch chehanig ha 
mashchamdam k am wo i ni-dagito 
mant wo ni-muhkid. T wabshaba 
am wo him k d wo i waik tashk 
amjed. Nt ab wo uhpam i wuhsh 
muhkig amjed.” Neh, bo kaij g 
Jesus. 

22D g Peter im hu go'olko i be 
k ab si s-gewkam neok wui hab 
kaijch, “Pi at woho wo sha'i hiwigi 
g Jiosh mamt hab wo m-juh.” 

23D hab kaij g Jesus ab wui, “Pi 
g sha'i ni-shohbid. Do wabsh hejel 
hab m-elida ihda. Kup ab wui kehk 
g Jiosh hab elida hab masma mo g 
ge Jiawul.” 

24D hab hahawa ep kaij ab 
wehsijj t-wui, “Mamtp am wo 
s-oidam g ni'himdag k hemho wa 
gam hu wo dagito g hejel e-tatchui 
k ahni ni-tatchui hab wo junihid 
ni-wehhejed e sho'igchudch. Heg at 
wo wa wepok mam ab mohto g kots 
ch ab ab wo e muhkid. 25Pi amt 
wo heki wua g e-doakag mamtp 
wo hekaj am ni-wehhejed am 
ahgachugch g Jiosh ha'ichu ahga. 
Heg at wo heki wua g e-doakag 
matp hedai wo chum s-da'ad. 26Pi 
at ha'ichu wehhejed wo s-kehgajk 

matp g o'odham wehs wo bei mo 
haschu i tatchua id dahm jewed k 
wabshaba pi wo e do'ibia. Pi o an 
hu ha'ichug id dahm jewed mas 
heg hekaj wo e do'ibia g o'odham. 
27 Jiosh at ab uhpam wo ni-mah g si 
ge'e gewkdag an e-kihdag ed. Kunt 
heg hekaj si s-tondam wo tondad 
ch ia ep wo jiwia jewed dahm. T 
mu'i anghil wo i ni-wehmajk. Kunt 
wehs wo ha namkid g hemajkam 
heg hekaj mo haschu hab i junihim. 
28Nt wo si shel em-ahgi mamt 

ha'ijj an d wabsh wo kia dodakamk 
ch wo nei mant s-gewkam am 

wo chehgi g ni-kownaltalig 
em-shahgid.” 


Matsh am gawul i e chehgi g Jesus 
ha wui. 
An g neid g Mark 9:2-13; Luke 9:28-36: 
1 D am di chuhdp tash 
amjed. D g Jesus ab i ha 

wai g Peter ch James ch John. D am 
wehmaj ab i chehchsh hema uhgk 
do'ag t ab k atsh gan hu dada do'ag 
dahm. ?Kutsh g Jesus am hahawa 
gawul e juh. Sh g wuhioshaj hab 
wa'i masma tonod mo g tash ch g 
wehschugaj hab masma s-tohta mo 
g tonlig. *$Kutsh ab haha wabsh i 
e chehgi g Mosesbad ch Elijabad k 
am wehmaj neneok g Jesus. 

4Sh g Peter hab kaij ab wui 
g Jesus, “T-kownalig, s-ap'e oki 
mach ia halichug. Kutt ia walk wo 
ha chuhcha g al chechopi matt 
hekaj ab wo si has em-el ahpi ch 
Mosesbad ch Elijabad maptp wo 
tatchuad.” 

5Neh, sh am wabsh kia neok g 
Peter. Kutsh g si s-mahs chewagi 
ab i wuhshani k ab ehka ha dahm. 

Tsh g Jiosh ne'oki ab kaida chewagi 
t amjed k hab kaij, “Jesus o d si 
ni-tatchuidch ni-alidag. Heg amt ab 
wo si kaihamad.” 

®Kutsh si s-ehbeni hegam Peter 
am i kahk g ne'oki k am wabsh si 
kupal shul jewedo. 

7Tsh am hahawa jiwia g Jesus 
k an ha tahtam k hab kaij, 
“Gegokiwuio. Pi g wo sha'i e 
todsid.” 

8Tsh am hahawa i chum nenhog. 
Kush heg wa'i Jesus hejel am kehk. 
Sh pi am hu ha'ichug hegam gohk. 

9Sh ab hahawa i huhudkhim 
do'ag t amjed. Sh ab si ha chehani 
g Jesus ch hab kaij, “Pi g am 
hedai wo sha'i ahgid mamt haschu 
nei, nt ho'ip kia uhpam i wuhsh 
ab muhkig amjed ahni Jiosh si 
Kehsha.” 

10Kush hab kaij idam ab wui g 
Jesus, “Neh, bo chech'e hegam 
chehanig t-mashchamdam matsh 
ia wehpeg wo e maskogi g Elijabad. 
Tsh g Jiosh si Kehsha ia haha wo e 
maskogi. Pegih, t haschu ahgk pi ia 
wehpeg m-ba'ich e maskogi hegai 
Elijabad?” 

11Sh hab kaij g Jesus, “Hema at 
woho wehpeg wo e maskogid k hab 
wo masmak mash wa g Elijabad ch 
wehs ha'ichu wo i ap'ech. '?Kunt 
wo em-ahgi mat wa woho heki 
hu jiwia. K Wabshaba mu'ijj pi 
mahch mo hedai wud ch ab wui 
hab wabsh juh g pi ap e-tatchui. 
Pegih, k e aihim mat hab wa'ap wo 
ni-juh k wo ni-sho'igch ahni Jiosh si 
Kehsha.” 

13Kutsh am hahawa i amich idam 
moki heg hab ahg John mat wa am 
i shonwuich g pahl wakona. 

Matsh g Jesus gam hu hab i juh g 
jiawul ab amjed g ali 

An g neid g Mark 9:14-29; Luke 9:37-43a. 

14D eda mu'i hemajkam am 
ha'ichug amai machd am wih. Kud 
am uhpam dada hegam Jesus. D 
ab hema i tonwua Jesus wui 15k 
hab kaij, “Ab g si i s-ho'ige'id g 
ni-sulijga. Si o pi ap mumku ch 
hebai am wabsh s-e chuchkagid ch 
mu'ikko am gegshe nahda ch ed o 
am shuhdagi ch ed. 1*Kunt ia chum 
u'apa ha wui idam m-chuhchai. T 
pi e nako mas wo doaj.” 

17D hab kaij g Jesus ab 
t-wui, “Sho'o wa'i pi ge'ej g 
em-wohochudadag. M im hu hab 
wabsh i si e Juhkch ab ni-amjed. 
Shahag wepo mant tash ia wo 
em-wehmajkad ch wo em-nakogad 
mat haha wo i ge'eda.” Bad kaij 
g Jesus ch hab hahawa ahg hegai 
o'odham, “Ab g i beka'i g e-alidag.” 
18D ab hahawa i bei wui. D g Jesus 
am si s-gewkam chehani g jiawul 
mat gam hu hab wo i e juh. Kud 
wa woho hab e juh. D am ha hekaj 
wabsh i doa g ali. 

19Kuchd ab hahawa hejelko kakke 
g Jesus machs haschu ahgk ahchim 
pi t-nako matt gam hu hab wo i juh 
g jiawul. 

20D hab kaij g Jesus, “Heg amt 
hekaj pi e nako mam pi ab hu 
wohochud mat hab wo e juh. Nt wo 
si shel em-ahgi mamt wo e nakog 
k wabsh chum haschu hab wo juh 
mamt hab wo chei s-wohochudch 
mat hab wo e juh. Chum at hems g 
ge'e do'ag gan hu hab wo i kekiwua 
mamt wabsh wo ahgi s-wohochudch 
mat hab wo e juh. [21T wabshaba 


MATTHEW 17 


ihda hab mahs ha'ichu hab wa'i 
masma gm hu hab wo i juh mamt 
wo si e ho'ige'idahunad Jiosh wui 
pi ha'ichu ko'adch.]” 


Mash g Jesus am ep ha ahgid ab 
amjed g e-muhkig 

An g neid g Mark 9:30-32; Luke 9:43b-45: 

22 Am achd wabsh kia oiopo 
Galilee chekshani ch ed. D hab kaij 
g Jesus ab t-wui, “E o aihim mat wo 
ni-bei hegam mo s-ni-keh'id k ab 
wo ni-dagito ??mant wo ni-muhkid. 
T wabshaba am wo him k d wo i 
waik tashk amjed. Nt ab wo uhpam 
i wuhsh muhkig amjed.” 

Neh, kuchd wehsijj si pi ap t-taht 
am i kaiok ihda. 


Matsh has masma ha namkid g 
Jesus g ge'e cheopi kowlanta 


24Kuchd ged hu dada Capernaum 
t am. D am hema jiwia Peter wui 
hegam mo an hemapad g cheopi 
kowlanta k ab kakke ch hab kaij, 
“No ha namkid g cheopi kowlanta g 
em-mashchamdam?” 

25D hab kaij g Peter, “Hemho wa,” 
K amjed ged hu i wah kih ch ed. 

D g Jesus ab ha hekaj kakke ch 
hab kaij, “Simon Peter, nap hab 
elid mat g kokownal ab wo ha'ichu 
ha kowlant hegam mo d ha wehm 
kihkam?” 

26D hab kaij g Peter, “Pia'a.” 

D hab ep kaij g Jesus, “Pegih, t 
heg hekaj pi ha'ichu wo ni-kowlant 
g Jiosh. 27 Ch wabshaba pi tatchua 
machs wo ha kudu idam hemajkam. 
Kupt heg hekaj am wo hih shuhdagi 
wui k am wo wua g waptopi 
hukshpakud. Kut g si wehpeg 
watopi mapt wo huksh g lial ab wo 

kamshchid mat wo ai hegai cheopi 
kowlanta an ni-wehhejed ch ep 
m-wehhejed. Pt am wo be k hekaj 
wo ha namkid.” 


Matsh hedai d wo si ha'ichuk am 
Jiosh nena ed 

An g neid g Mark 9:33-37; Luke 9:46-48: 

1 Kuchd ab kakke g Jesus 
ch hab kaij, “Doht d wo si 

s-has ha'ichuk am Jiosh kownaltalig 
ed?” 2D eda an hema kehk g al 
chum ali. D g Jesus am i waid k ab 
t-ba'ich i kehsh *k hab kaij, “Nt wo 
shel em-ahgi mamt hab wa'i masma 
am wo i wahp Jiosh kownaltalig 
ed mamt am gawul wo juh g 
e-chegitoidag k ab wabsh wo i pie 
ha'ichuchud k hab wo masmak mo 
ihda al chum ali. 4Hegai mat hab 
wo juh ihda at d wo s-has ha'ichuk 
am Jiosh kownaltalig ed. ST hedai 
i s-ap ab wo i ha nei g a'al am 
ni-wehhejed o heg wa wepo mat 
ahni s-ap ab ni-nei. 


Mash si s-ta ehbidam hab mahs g pi 
ap'ekam 
An g neid g Mark 9:42-48; Luke 17:1-2: 
6“S-to'o ehbidam hab mahs am 
wehhejed hegai mat hema am wo 
i ha wanchkwua pi ap'ekam wui 
idam al a'al mo ab al ni-hiwig. 
Ba'ich at wo i s-ap'ek wehhejed 
matp hems wo e wachumchud k wo 
e muhkid mat koi hab wo juh ihda 
chu'ijig. "Chum o hekid an hab e 
wua g pi ap'ekam jewed dahm. K 
hegam mo hab wua am ha'i ep ha 
wanchshulig pi ap'ekam wui. Tg 
Jiosh hemho wo wa ha namkid. 
8-9“pi at hedai wo e nako mas 
ab uhpam wo i wuhsh Jiawul kih 

amjed. Kut pi hekid wo huhug g 
ha-sho'igchuda amai. Heg at wo 
wa wepok mat am mei ch ed wo 

e sho'igchudad. Mt heg hekaj am 
wo i e nako mamt pi am hu wo 

gei heg eda. Ba'ich at wo i s-ap'ek 
mamt chum hems wo heb hu wua 
g e-nowi o g e-tad o g e-wuhi matp 
hema idam hab wo em-juh mamt 
am wo gei Jiawul kih ed k pi wo 
bei hegai pi ha huhugedam doakag 
mo g Jiosh ab em-makiog. 


Ha'ichu wepogida ahga ab amjed g 
heb hu himkam kahwal 
An g neid g Luke 15:3-7 

10“Am g wo s-nen'oidk mamt 
pi wo s-ha keh'idad idam al 
chu'uchumchu. Jiosh o ab si has 
ha elid ch am ha nuhkudachud 
g anghil. [11Ia ant jiwia jewed 
dahm mant wo ha do'ibia g heb hu 
hihimkam. ] 

12“Neh, am g wo i oidahim ihda. 
Mamtp hems hema ahpim siant 
wo kahwaligak. Kut hema wo heb 
hu hih. Namt hig pi woho am wo 
s-apko ha dagito hegam humukto 
gamai humukt k am wo hih do'ag 
oidk k am wo i gahghi g heb hu 
himkam e-shoiga. 1*Kut woho d wo 
s-hehgigk mamtp wo cheh. Bo wa 
masma pi sha'i tatchua g em-ohg 
Jiosh mat hema wo heb hu hih 
idam al chu'uchum a'al. 


Hegai em-wehm wohochuddam 
mat hab wo juh g pi ap'ekam 
15“Mt heg wait hejel wo ahgi 
e-wehm wohochuddam matp 
pi ap wo chu'i ab em-wui. Kutp 
hems ab s-ap wo em-kaiha. Kut 
ab hahawa ep wo i e hemakoch g 

em-chegitoidag, 1*Tp wabshaba pi 
ab hu wo em-kaiha, kumt hemako o 
gohk am ha wehm wo him k am wo 
ah g chu'ijigaj. Kut hab masma gohk 
o waik wo s-mahchk g chu'ijigaj mo 
id hab masma an o'ohanas Jiosh 
o'ohana ed. 17Kutp eda wa sha pi 
ab hu wo em-kaiha, kumt am wo 
ha ahgi wehsijj hegam mam am 

ha wehm e mihshmad. Kutp pi ab 
hu wo ha kaiha idam, kumt haha 
wo dagito habmasmamopid 
em-wehm wohochuddam. 


Shohbida k ch hiwgida 


18“Nt wo si shel em-ahgi mant 
ab wo em-mah g gewkdag mamt 
hab wo ah mo haschu shohbidas ch 
haschu hiwgidas am ha wehhejed g 
ni-hemajkamga. 

19 Jiosh at am hab wo em-juni 
mamt haschu ab wo tahnid e wepo 
hab elidch. 29Kunt am wo ha'ichugk 
em-shahgid mamt hebai am wo i 
e hemapai, chum ams d wo wa'i 
gohkk o waikk.” 


Ha'ichu wepogida ahga ab 
amjed g pi amkam ha-pionag. 
21D g Peter ab kakke g Jesus ch hab 
kaij, “Ni-kownalig, nant wewa'akko 
ab wabsh wo i s-ho'ige'el g ni-wehm 
wohochuddam matp ha'akkio hab wo 
juh g pi ap'ekam ab ni-wui?” 
22D hab kaij g Jesus, “Pi amt wabsh 
wewa'akko ab wo i s-ho'ige'el. Matp 
he'ekkio hab wo i juh g pi ap'ekam, 
mt ha'akkio wo s-ho'ige'el. **Bo 
wa e wua g em-kownalig Doch ch 
em-tatchuid mamt am hab wa'ap wo 
e junihid. 
“Id ant am wo em-tashogi 
em-ahgidch matp hems hema d 

wo kownalk ch am wo i ha hoa g 
e-pionag ha-wulshpadag, 24Kumt 
am hema u'apa g piongaj, K id ab 
ab e wulshch g mu'i mi-yohn pihsh. 
25Kuki ihda pi am hu hugkam 
edgid g lial mat wo namkid g 
e-wulshpadag. T hekaj g ahmoj 
am ha cheha mamt wo gagda k 
g wehmaj kihkam ch a'aligaj ch 
ha'ichu enigaj ep wo ha gagda. T d 
wabsh wo neneholk. 

26“Kut ihda ha-pionag ab i gei 
e-ahmo wui k ab i tahni mat ab 
wabsh wo i s-ho'ige'el. Kut wo 
wa wehs ha namkid. 2’T am i 
s-ho'ige'el g ahmoj k im hu hab i 
juh g wulshpadaj k dagito. 2®Kut 
am hih ihda o'odham. 

“K eda hema g wehmaj pion al 
he'ekia pihsh ab ab e wulshch hegai 
mamt ab i s-ho'ige'el. Kut heg nam 
k g ba'ichuj be k hab si ah mat wo 
namkid. 

29“Kut ihda wehmaj pion ab i gei 
wecho k ab i e sho'igchud wui mat 
ab wabsh wo i nenida. Kut wo wa 
uhpam namkid. 

30“Kut wabshaba pi ab hu kaiham 
k wabsh ha chehani mamt ged hu 
wo si kuh am hugkam mat hekid 
wo i namkid. 

31“Neh, t ha'i ehp g pion si pi ap 
e taht neidok mat has e juh k am 
hihim k am ahgid g e-ahmo wehs 
ha'ichu. 

32“T g ha-ahmo ab i wai ihda 
e-pionag k hab kaij ab wui, ‘Ahpi 
si pi amkam ni-pionag, ab ant i 
si s-m-ho'ige'id k im hu hab i juh 
wehs hegai m-wulshpadag heg wa'i 
hekaj map ab si ni-tahni. 33Kupt 
hab wa masma wo chum s-ho'ige'el 
g e-wehm pion mant has i masma 

s-m-holige'el.’ 34Neh, bo kaij ch si 
bagat k ged hu si kuh am hugkam 
mat hekid wehs wo i namkid. 
35“Pegih, t hab wa masma am hab 
wo em-juh g ni-ohg Jiosh mamtp 
pi hab hu e-ihbdag amjed wo i s-ha 
ho'ige'el hegam mat ab em-wui pi 
ap wo chu'i.” 


Mash g Jesus pi hiwgid g wehm 
kihkam ohhoda 
An g neid g Mark 10:1-12 
1 Am ad i ha'asa ha mashcha 
g Jesus k am i dagito g 
Galilee chekshani. Kuchd gam hu 
aigo hihi Jordan akimel ha'abjed 
k am hihim k am dada Judea 
chekshani ch ed. 2D mu'i hemajkam 
an oidahim g Jesus. Kud ha doajid. 
3D am ha'i dada g Palasi hab 
chum ahgk mat ab wo ha'ichu 
kakke k hekaj wo heki himch. K g 
ha-kakkei hab chu'ig, “No hiwgidas 
an t-chehanig ed mat g o'odham wo 
s-ohhod g e-hohnig?” 
4D hab kaij g Jesus, “An o hab 
chu'ig Jiosh o'ohana ed: 
Ga hu i wehpeg at am ha nahto 
g Jiosh g cheoj ch uwimat d 
wo e wehhejedkamk 
5k hab kaij: 
I'ajed at g o'odham wo ha 
dagito g e-ohg ch e-je'e k 
ab wo i wehmt g e-wehm 
kihkam. 
T idam d haha wo hemakok. 
Genesis 1:27; 2:24 
6Neh, bo kaij g Jiosh. K pi hab 
chum mahs mas g o'odham ab a'ai 
wo i ha gawulkai hegam mat g 
Jiosh ab i ha hemakoch.” 
7D hab kaij g Palasi ab wui, “K 
wabshaba an o'ohanas t-chehanig 

ed matsh g o'odham wo mah g 
e-hohnig g ohhoda tapial k wo 
s-ohhod.” 

8D hab kaij g Jesus, “Heu'u, 
bo chu'ig mamt wo ha mah g 
ohhoda tapial mamtp pi ab hu wo 
kaihamad g Jiosh ch pi wo pihk e 
elidad ha hekaj. K wa eda chum 
pi hab masma ga hu i wehpeg mat 
in ha nahto g Jiosh g hemajkam. 
9Kunt id hab wo em-ahgi mat d 
wo pi ap'ekamk mamt wo s-ohhod 
g e-wehm kihkam k hema ep wo 
hohnt, heg hi wa mamt wo s-mai 
am i chum hohntk matki heki hu ha 
wehm wo'iwua.” 

10Kuchd hab kaij ab wui, “Kuki 
heg hekaj ba'ich i chum s-ap'e mat 
g o'odham pi wo ha hohnt.” 

11D hab kaij g Jesus, “Pi at wehsijj 
wo e nako hab masma, heg hi wa 
mat g Jiosh am wo i ha wehmt. 
12Ha'ijj at pi wo hohont no pi hab 
masma d mahsikam mo pi tatchua 
g hohnig ch ha'ijj d hegam mamt 
hab wabsh ha juh mat pi ap wo 
hohont. Ha'ijj o ep pi hohont heg 
hekaj mo g Jiosh kownaltalig ba'ich 
hab i elid. Kumt id am hab wo juh 
mamtp wo e nako.” 


Mash g Jesus ab s-ha ho'ige'id g al 
chu'uchum a'al 

An g neid g Mark 10:13-16; Luke 18:15-17: 

13Kud ha'i am ha u'apa g e-a'aliga 
mat ab wo ha taht g Jesus k wo e 
ho'ige'idahu ha wehhejed. Kuchd 
chum s-ha keh'id mo hab e wua. 

14D hab kaij g Jesus, “Ab g wabsh 
wo i ha hiwgid g a'al mat ab wo i 
hihi ni-wui k pi an hu wo sha'i ha 
shohbi. Am at wabsh s-moimam 
wo i wahp Jiosh kownaltalig ed ab 

ni-hiwigch. Kumt hab wa'i masma 
am wo i wahp.” !*Neh, bad kaij ch 
ab hahawa ha tahtam k amjed gam 
hu hih. 


Mash am hema chum s-e do'ibiamk g 
s-kais o'odham 
An g neid g Mark 10:17-31; Luke 18:18-30 


16D am hu hebai am hema jiwia 
g wechij o'odham Jesus wui k hab 
kaij, “Ha mashchamdam, shahchu 
ant am hab wo juh g s-ap'ekam 
mant ab wo bei g pi ha huhugedam 
doakag?” 
17K hab kaij g Jesus, “Ab ap 
ni-kakke ab amjed g s-ap'ekam. K 
eda heg wa'i Jiosh d s-ap'ekam. 
Am g hab junihid g Jiosh chehanig 
maptp wo tatchuad mapt wo bei g 
pi ha huhugedam doakag.” 
18D hab kaij g o'odham, “Hedai 
hegam chehanig?” 
D hab ep kaij g Jesus, “Idam mo 
hab chu'ig: 
Pi g am hu ha mua'i g o'odham. 
Pi g am hu ha ehsidad g 
ha-wehm kihkam. 
Pi g am hu ha'ichu ha ehsidad. 


Pi g am hu ha'ichu ha iattogidad. 


19 Ab g si has ha elidad g e-ohg ch 
e-je'e. Exodus 20:13-16:12 
Ab gi pihk e elidad ha wui g 
hemajkam hab masma map 
hab masma hejel pihk e elid.” 
Leviticus 19:18 
20D hab kaij g o'odham, “Wehs 
ani am hab wa chum ha junihim 
idam chehanig. Shahchu ant hab ep 
wo juh?” 
21D hab kaij g Jesus ab wui, 
“Pegih, pt am wo him k wo gagda 
wehs ha'ichu map haschu i eniga k 
wo ha mah g namkigaj g sho'igkam 

k ab wo i him k wo ni-oidad maptp 
woho s-behimk hegai map chum e 
gahgid.” 

22Kud si pi ap e taht am i kaiok k 
gam hu hih no pi d shati si s-kais ch 
si s-huwid g e-kaisdag. 

23D hab hahawa ep kaij g Jesus 
ab t-wui, “Neh, nt wo si shel 
em-ahgi mat wo shati si s-hasigk 
mas g s-kakais am wo i wahp Jiosh 
kownaltalig ed. 24Mam hig hab 
elid mat wo e nako g ka-mihyo 
mas am wo gahi wuhsh ho'ipad jeg 
ed? Pegih, t hab wa masma pi wo 
e nako hegam mo hiwig g ha'ichu 
e-eniga mas am wo i wahp Jiosh 
kownaltalig ed.” 

25Kuchd am wabsh i pi amichud k 
hab kaij ab wui, “A t hedai hig wo 
e do'ibia.” 

26D g Jesus ab si shel i t-neid k 
hab kaij, “Pi at wo e nako wabsh g 
o'odham. T wabshaba g Jiosh wo e 
nako mat wabsh chum haschu am 
hab wo juh.” 

27D g Peter hab kaij, “Neh'e, 
ahchim att wehs ha'ichu dagito k 
am i m-oi. Tt haschu ab wo bei heg 
hekaj?” 

28D g Jesus hab kaij ab t-wui, 
“Woho o wa mamt ab si i ni-oi. 
Kunt am wo si shel em-ahgi mant 
an wo dahiwua s-kehg ni-kownal 
daikud ed ahni Jiosh si Kehsha. 
Kumt ahpim an hab wa'ap wo 
dadhaiwua gamai gohk kownal 
dadaikud an k d wo u'usagakamk 
am ha dahm hegam gamai gohk 
dakam e-wehm Tutuligo. 29Matp 
hedai am wo i dagito g e-kih o g 
e-wepnag o g e-jehj o g e-a'aliga o 
g e-oidag at ab wo ui siant e dahm 
ba'ich i muti k ab wo bei g pi ha 

huhugedam doakag. 20 Mu? hegam 
mo d wehpegkam hemu at d wo 

si ha oidchkamk ch mu'ijj hegam 
mo ga hu si ha oidch hemu d wo 
wehpegkamk. 


Ha'ichu wepogida ab ha amjed 
g uhdwis oidag chikpandam 


2 0 “Id ant am wo em-tashogi 


id hekaj mant wo ha'ichu 
wepogi g Jiosh kownaltalig. Heg 

o wepogidas mat g uhdwis oidag 
enigakam wabsh i si'alim am him 

k ha'i ha ui g o'odham mat am wo 
chikp oidaj ed. 2T g ha-namkidadag 
d wo hegaik mo haschu i u'u g pion 
tash ab. T am ha hekaj hihim k 
chikp. 

3“T am hahawa ep hih humukt 
ohla ch ed. K am ha'i gegok g 
o'odham ch pi ha'ichu has wua. 4K 
hab ha ahg, ‘Nt wo s-ap em-namkid 
mamt wo chikp am ni-oidag ed.’ 
5Kut wa woho am chikpano idam. 
T hab wa masma hab ep e juh am 
i gamai gohk ohla ch ed ch waik 
ohla ch ed. 

6“K am hu di hetasp ohla. T 
am hih kahya wui. K am wabsh 
ha'i gegok. K hab kaij ab ha wui, 
“Shahchu am ahgch wabsh heki wua 
g tash pi ha'ichu has wuadch?” 

7“K hab kaij idam, ‘Pi at hedai 
t-chikpanach.’ 

“K hab hahawa ep kaij ab ha wui, 
‘Pegih, k am wo hihim k wo chikp 
am ni-oidag ed.’ 

8“Neh, t gam hu si i juh. Kut ihda 
oidag enigakam hab ah g e-pionag 
ha-ge'ejig, ‘Ab g i ha waid g pion 
k ab wo i ha namkidahi. T hegam 
wehpeg wo e namkid mant si ha 
oidch an ha ui k amjed hegam ehp 

mant ep ha ui k hegam ga hu si ha 
oidk wo e namkid mant si wehpeg 
an ha ui. 

9“Kut hegam mat gam hu si i juhk 
chikp mo d i hetasp ohla ab ui g 
e-namkidadag ha'akia mo he'ekia u'u 
g pion tash ab ch amjed wehs g ha'i. 

10“Kut ab ha ai hegam mat wabsh 
i si'alim chikp. K hab e ahg mat 
ba'ich i mu'i wo ui g e-namkidadag. 
Mt wabshaba ha'akia wa ha namkid. 
11T ab ui g e-lialiga k babgat ab wui 
g e-ahmo k ab wui hab kaij, 12‘Neh, 
hegam o'odham mapt si oidk an ha 
ui al hemako ohla ab chikp. Kutt 
ahchim ge tash oidk chikp am 
s-toni k ed. Kupt eda am wo ha'akia 
t-namkid mapt hegam. 

13“K hab kaij g oidag enigakam 
ab wui hegai mo ha wehhejed neok, 
‘Neh, ni-nawoj, pi ant sha'i em-iattogi 
namt pi am wa ap'ech mamt ha'akia 
k ab wo chikp ni-wehhejed. 14Pegih, 
ab g wabsh wo uh'i g e-namkidadag 
k gam hu hihim uhpam no hig pi 
ab ni-ab ahni hejel mant ha'akia wo 
wa ha namkid hegam mant gam hu 
si i juhk ha ui mant ahpim he'ekia 
em-namkid. 15Ab o ni-ab mant has 
masma wo hekaj g ni-lialiga. Aha 
nam wabsh s-ni-hehgamk mani 
s-hemajima?’ ” 

16D hab hahawa ep kaij g Jesus, 
“Neh'e, t hekaj hab hegam mo gam 
hu si i ha oidch d wo wehpegkamk 
ch hegam mo d wehpegkam ga hu 
wo si ha oidchk.” 


Mash g Jesus idani waikko am ahg g 
e-muhkig 
An g neid g Mark 10:32-34; Luke 18:31-34 
17 Am achd i t-nakog k gam hu 
hihi. Kud g Jesus am hejelko t-wai 

ahchim gamai gohk 1*k hab kaij, 
“Neh, am att wo hihi Jerusalem 
wui. T hegam mo s-ni-keh'id am wo 
ni-dagito ha wui g u'ugchu papal 
ch chehanig em-mashchamdam. 
Kut idam ab wo ha'ichu ni-abch 
s-ni-mu'amk 19k am wo ni-dagito 
ha wui g go'ol hemajkam. T 

idam wo nahnko ni-ahgad ch wo 
ni-gewittan k amjed ab wo ni-sisish 
kots t ab. Nt ab wo muh. T am wo 
him k d wo i waik tashk amjed. 

Nt ab wo uhpam i wuhsh muhkig 
amjed.” 


Mash g James ch John chum si e 
ha'ichuchud 
An g neid g Mark 10:25-45 

20D eda am t-wehmaj g ha-je'e 
g James ch John. D idam am 
wehmaj hihi Jesus wui ab ha'ichu 
s-tahnimk. D g ha-je'e ab si has 
elid k ab wui hab kaij matsh ab wo 
ha'ichu tai. 

21D hab kaij g Jesus, “Shahchu ap 
tatchua?” 

D hab kaij ihda, “Pt hig wo i ha 
chuhcha idam gohk ni-mahmad 
mat am m-oidch d wo haha'ichuk 
mapt hekid am wo i himch g 
e-kownaltalig.” 

22D hab kaij g Jesus ab ha wui, 

“Pi am sha'i ap mahch mam haschu 
ab ni-tahni. Wehpeg ant ab wo 
nako g ge'e sho'igdag. Kut hegam 
mat am ni-oidch d wo si haha'ichuk 
hab wa'ap wo e juh.” 

D hab kaij idam, “Pegih, tt wo 
t-nako.” 

23D hab hahawa ha ahg g Jesus, 

“Pegih, woho amt ab wo nako hegai 
hab mahs sho'igdag. K wabshaba pi 
ab hu ni-ab manis ahni am wo i ha 

chuhcha mat hedai am ni-oidch d 
wo haha'ichuk. Hegam at am wo i 
e chuhcha mat hedai i ha wehhejed 
am ap'ech g Jiosh.” 

24Kuchd ahchim ha'i babgat ab ha 
wui hegam gohk mad hab masma 
ab hejel chum e ha'ichuchud. ?5D g 
Jesus ab hahawa wehs i t-hemapad k 
hab kaij ab t-wui, “S-mahch am mo 
g ha-maliomig s-gewkam ha chehani 
g e-pionag ch g ha wanimeddam am 
ha himchudahim. 26-2? T wabshaba 
pi hab masma hab wo sha'i chum 
mahsk am em-shahgid. Mt wabsh 
si s-hemajim am wo i ha wehmtad 
g e-wehm wohochuddam hab sha 
masma mam d wabsh ha-pionag 
mamtp wo tatchuad mamt wo ha 
wanimedad. 28 Ahni ani hab wa 
masma si s-hemajim i em-wehmt ch 
pi ab hu ni-ha'ichuchud em-dahm, 
chum anis d Jiosh si Kehsha. Ab o 
em-wui him g s-ko'ok namkidadag 
heg hekaj pi ap em-chu'ijig. Nt 
wabshaba ahni em-wehhejed wo 
nako mamt wo e wupul'o.” Neh, bad 
kaij g Jesus. 


Matsh g Jesus ha doaj g gohk pi 
neneadam 
An g neid g Mark 10:46-52; Luke 18:35-43 


29Kuchd gam hu i wuwha ab Jerico 
t amjed. D mu'i hemajkam ab i t-oi. 
30D am hu hebai wohg hugid an gohk 
am dadha g pi neneadam o'odham. 
Kuchd am hihim. D am i tkah k s-mai 
mo an him g Jesus k si s-kaidam hab 
chech!e, “Ab g si i s-t-ho'ige'id, ahpi 
map d s-ap'ekam t-kownalig ch apsh d 
t-kownaligbad David amjedkam.” 

31D hegam mo an ha wehgaj si 
s-ha keh'id ch hab ha ahg mat wo pi 
shahmunik. 

D wabshaba ba'ich haha 
wabsh i s-kaidam hab kaij, “Ab 
g si i s-t-ho'ige'id, ahpi Davidbad 
amjedkam.” 

32Kud am hahawa i kekiwua 
g Jesus k ab i ha waid k hab kaij, 
“Shahchu am tatchua mant hab wo 
em-juni?” 

33D hab kaij idam, “Si g 
s-t-ho'ige'id k ab i t-nenchud.” 

34Kud si s-ha ho'ige'el g Jesus 
k ab ha taht ha-wuhpui ab. D ha 
hekaj ha'ichu s-ap neid k ab i oi. 


Mash mu'ijj si s-hehgig ch ahg mo g 
Jesus d Jiosh si Kehsha 
An g neid g Mark 11:1-11; Luke 


19:28-40; John 12:12-19 
2 1 Kuchd amjed am hihim 
Jerusalem wui k am 
ai g Olive U'us Kawulk. D heg 
mia kihhimag ch hab chehgig 
Bethphage. 2D g Jesus gohk hab 
ha ah g e-chuhchai, “Am g wo 
hihim k ga hu wo dada kihhim t 
am. Kut am hema wo wulshpik g 
wuhlu g e-mad wehm. Mt gam wo 
ha wul'o. *Kumt ab wo em-kakke 
mams has wo juh. Kumt hab wo ha 
ah mani ahni d em-mashchamdam 
ch tatchua. Kut ab wabsh wo i ha 
dagito mamt ab wo i ha wanim 
ni-wui.” Neh, bad kaij g Jesus. 
4K eda heki hu wa'i o'ohanas 
matsh id am hab wo e juh. Hema 
atki wa an o'oha g kelibad Jiosh 
ha'ichu i tashogidam. K g o'ohanaj 
hab chu'ig: 
5 Am g wo ha ahgid e hemajkam 
am Jerusalem kihhim t am: 
Ab at wo hih g s-ap'ekam 
em-kownalig em-wui k ab 
wabsh wo si e sho'igchudch 

ch hab g wechij wuhlu wo 
cheshajhid. Zechariah 9:9 
®Kud am hihi idam gohk kam 
hab juh mo haschu hab ha ahg g 
Jesus 7k am ha u'apa hegam wuplu. 
Kuchd an toa g t-liliwa ha ab. D 
an dahiwua heg an mo d wechij. 
8Kud mu'i hemajkam an t-wehgaj 
ch am i tahtdahim g e-liliwa wohg 
ch ed. D ha'i g wechij u'us i'ibhonig 
an hikkumi'ak k am to'ahim wohg 
oidch. 
9D hegam mu'i hemajkam mo an 
t-wehgaj hihim si s-kaidam hihnk 
ch hab kaij, 
“T-do'ibiakam! 
Dap amjedkamaj g 
t-kownaligbad David. 
Jiosh atki ia i m-wuhshad k ab 
si s-m-ho'ige'id. 
Kuch ab si has elid g Jiosh.” 
Psalm 118:25-26 
10Kuchd am i dada Jerusalem 
kihhim t am. D mu'ijj am wabsh i 
pi amich mo haschu has e wua k 
hab kaij, “Doh'o wud hegai?” 
MD ha'ijj hab ep kaij, “Id oki 
d Jiosh ha'ichu i tashogiddam 
ch hab chehgig Jesus cham d 
kihkam Nazareth t am am Galilee 
chekshani ch ed.” 


Matsh g Jesus gam hu si i ha 
wuwhas hegam mo am uamhun g 
ge'e cheopi 
An g neid g Mark 11:15-19; Luke 
19:45-48; John 2:13-22 

12D am i wah g Jesus kolhai ch ed 
mo am kehk g ge'e cheopi. D eda am 
ha'i dadha mo am ha'ichu gagda ch 
ha'ichu ha nolawt cheopi miabidch. 
D g Jesus gam hu si ha shahmud k 
g ha-dadaikud kuhkpal ha shul. D 

am ha'i ep dadha ch am kammialt 
g lial. Kud g ha-mimsa gam hu a'ai 
kuhkpal si ha shulig 1*k hab hahawa 
wehs ha ah, “Bo chu'ig an Jiosh 
o'ohana ed mo hab kaij g Jiosh: 
Ahni o d ni-wehhejedkam ihda 
ge'e cheopi. 
Kut id wui ab wo hihhimad 

g hemajkam mat ab wo 

ni-ihmad. Isaiah 56:7 
Neh, bo kaij g Jiosh. Kumt 
wabshaba ahpim an be k am eda 
hab wabsh wua g hejel e-tatchui ch 
chum hems ha'ichu s-a'agi ha ehsid 
ab ha wui ha'ichu gagdach.” 

14Kumd am wui ha u'apa am 

ge'e cheopi tam hegam mo d 
pi neneadam ch hegam mo pi 
a'apkodag. Kud ha dodaj. 15D g 
a'al am si hihnk ge'e cheopi t am 
ch hab kaij, “Ab ach si has elid 
ihda mo d t-kownaligbad David 
amjedkam ch d Jiosh si Kehsha.” 

Kud g u'ugchu papal ch chehanig 
t-mashchamdam neid mo g s-hasig 
ha'ichu hab wua ch ha kah g a'al 
ch sha'i si babgat 1*k hab kaij ab 
Jesus wui, “Shahchu ap ahgch pi ha 
shohbid? Aha nap pi has sha'i elid 
mo has i kaij?” 

D hab kaij g Jesus, “Am o wa s-aple. 
Jiosh at hab masma ha nahto g a'al 
mat si s-ap ab wo hehgchulidad mo 
hab masma an hab chu'ig Jiosh heki 
hu o'ohana ed.” Neh, bad kaij g Jesus 
17ch am ha dagito. Kuchd gam hu 
hihi Bethany kihhim wui k am kohk. 


Moki ha'ichu wepogid g pi bahidkam 
ha-esha 
An g neid g Mark 11:12-14, 20-24 
18Ba'ich tash, chd gam hu hebai 
uhpam hihim Jerusalem wui. Tsh 

bihugim g Jesus. 19D eda am hu 
hema kehk g suhna uhs. Kuchd ab 
wui hihi no pi s-hahhagag ch ab 
wo chum bahidagk. D oi wa pi ab 
hu ha'ichu shati ihbdag. D hekaj 
hab kaij, “Pi at dahm ab hu ep wo 
bahidagt.” Kudki wa woho gaksh. 

20Kuchd am i neidok si has i elid 
k hab kaij, “S has masma shati si 
s-hohtam gaksh.” 

21D hab kaij g Jesus, “Nt wo si 
shel em-ahgi mamt ab wabsh wo 
hiwgad g Jiosh. Kut wabsh chum 
haschu hab wo em-juni. Mtp hems 
wo cheha ihda do'ag mat gam hu 
wo e wua ge shuhdagi ch ed. Kut 
wa woho hab wo e juh mamtp wo 
s-wohochudad mat hab wo e juh. 
22 Ab g wo tahnid g Jiosh mamt 
haschu wo i tatchua. T heg hab 
wo em-junidad mamtp woho wo 
s-wohochudad mat hab wo e juh.” 


Mamsh ab kakke g Jesus mas hedai 
amjed u'ukch g e-gewkdag 

An g neid g Mark 11:27-33; Luke 20:1-8 

23Kuchd ged hu uhpam dada mo 
am kehk g ge'e cheopi. D g Jesus 
am ha mashcham g hemajkam. 

D am ha'i dada g u'ugchu papal 
ch ge'eged k ab kakke ch hab kaij, 
“Dohp amjed hab chum e elid map 
an u'ukch g e-gewkdag ch am hab 
ha'ichu wua? Oi g am t-ahgid.” 

24D hab kaij g Jesus ab ha wui, 
“Pegih, nt ahni wehpeg ab epai 
wo ha'ichu em-kakke. Mt am wo 
ni-ahgi. Nt am haha wo em-ahgi g 
em-kakkei. 25 Am g hig wo ni-ahgid 
mams hedai amjed hab elid mo wa 
g Johnbad ab u'ukch g e-gewkdag ch 
ha pahl wapkonahim. No ab Jiosh 
amjed aha no ab o'odham amjed?” 

D idam am wabsh chum hejel 
si a'aga ch hab kaij, “Shahtt hig 
wo chei? T wo s-t-keh'id k ab wo 
t-kakke matt haschu ahgk pi ab 
hu wohoch g Johnbad mattp hab 
wo chei mo ab Jiosh amjed u'ukch 
g gewkdag. 2êT g hemajkam has 
wo t-juh mattp hab wo chei mo 
ab wabsh o'odham amjed u'ukch. 
Mu'ijj o hab elid mo d Jiosh ha'ichu 
i tashogidam.” 

27Neh, bad kaij ch ab hahawa 
uhpam i e nohnogi Jesus wui k hab 
kaij, “Pi ach sha'i mahch mas hedai 
amjed ab u'ukch g e-gewkdag.” 

D g Jesus hab epai kaij, “Pegih, 
nt ahni hab wa!ap pi wo sha'i 
em-ahgi mani hedai amjed u'ukch g 
ni-gewkdag ch hab wua wehs ihda.” 


Ha'ichu wepogida ab amjed 
g gohk ha-wihpiopga 
28D hab ep kaij g Jesus, “Am g 
wo oidahim ihda mant wo em-ahgi. 
Matp hems hema g o'odham gohk 
wo alalidagk ch hab wo ah g 
ge'echu, ‘Ni-sulijga, am g hihm k 
chikpan am uhdwis oidag ch ed id 
i tashkaj.’ 
29“K hab kaij ihda, ‘Pi ani tatchua 
mant am wo hih,’ ch wabshaba 
am sha'i he'es gawul juh g 
e-chegitoidag k am hih oidag wui. 
30“Kut ihda ohg am hahawa hih 
heg wui alichu e-alidag k hab wa'ap 
kaij ab wui. 

“K hab kaij ihda, ‘Heu'u, am ant 
wo wa hih, ch wabshaba pi am hu 
hih. 

31“Dohm hab elid mat ab s-wohog 
el g e-ohg?” 

D hab kaij hegam, “Hegai mo d 
ge'echu.” 

D hab hahawa ep kaij g Jesus 
ab ha wui, “Nt wo si shel em-ahgi 
mat g em-uhwaida chechoj ch 
chechpa'awi u'uwi am wo i wahp 
Jiosh kownaltalig ed matp ab wo 
hiwgad g Jiosh. Mt wabshaba 
ahpim pi am hu wo i wahp mamtp 
pi ab hu wo hiwgad. 22 Ha pahl 
wapkondam John at wa ia jiwia 
em-wui k am chum em-chehgi g 
s-apkokam. Kumt pi ab hu wohoch. 
T wabshaba idam ab s-wohoch. 
Kumt wa chum nei ihda k eda wa pi 
gawul juh g pi ap e-chegitoi mamt 
ab wo s-wohoch. 


Ha'ichu wepogida ahga ab ha amjed 
g uhdwis oidag nuhkuddam 
An g neid g Mark 12:1-12; Luke 20:9-19 
33“Am g hema ep wo kaiham 
g ha'ichu wepogida,” bad kaij g 
Jesus. “Neh, matp hems hema 
g jewed enigakam am wo ei g 
uhdwis e-oidag ed. T g piongaj an si 
kolhaidad k heg ep nahto mat hekaj 
am wo i wuhshad g wadgaj k am 
kei g uhgk kih mat heg amjed wo 
nuhkudad g eshaj. 

“T gam hu hasko chihpia g 
enigakam k hati ha hiwigi g e-oidag. 
34T am i e ai mat g uhdwis bai. T am 
ha'i ha cheha g e-pionag mat am wo 
hihim k ab wo bei hegai wadgaj mo 
ab d i chum wuikamaj g enigakam. 

“T am hihim k am dada. 95Kut 
idam nuhkuddam an ha u'u k hema 
gewittan k hema mu'a k hema ep 
ma!'ichkwua. 

36“Kut am hahawa ba'ich i mu'i 
ep ha cheha mat am wo hihi. Kut 
am hihim k am dada. T am hab 
wa masma hab ep ha juh hegam 
nuhkuddam. 

37“T g e-alidag am hahawa ep 
cheha gam hu si ha oidch no pi hab 
ha elid mat ab wo wa has el. 

38“T wabshaba idam oidag 
nuhkuddam am i nei g alidaj k hab 
kaij ab a'ai e wui, Id o d enigakam 
alidag. Oi g wo, tt wo mu'a k wehs 
wo bei g enigaj. 9*Neh, t wa woho 
an be k gam hu si i wuhshad ab 
amjed g uhdwis oidag k mua. 

40“Pegih neh, shaht hig wo ha juh 
idam g enigakam hekid i jiwiak?” 

“D ha'ijj hab kaij hegam, 

“Hemho wa at wo ha kokda hegam 
si pi ap chechoj k gam hu ba'ich 
ha'ijj ab wo ha nuhkudach mat 
idam ab hi wo mah hegai mo 
haschu ab d i wuikamaj.” 

42D hab ep kaij g Jesus, “Heu'u, 
nat pi s-ohhod g enigakam alidag. 


Kumt hab wa masma wo s-ni-ohhod. 


Id o hab ahgch hab chu'ig g 
wepogida ahga Jiosh o'ohana ed: 

Kihtdam at wo hema chum 
s-ohhodam g hodai. 

T wabshaba id d wo si s-has 
ha'ichu hodaik am ha-kihta 
wehhejed. 

Id o hab d ahga mat si s-kehg 
ha'ichu hab wo juh g Jiosh. 

Psalm 118:22 

43“Neh, bo chu'ig g Jiosh o'ohana. 
T g Jiosh wo em-wohppo'i g 
e-kownaltalig ahpim Tutuligo k 
hegam ab wo ha mah mat s-ap am 
wo i chikp. 44Neh, t wo e sho'igch 
hegam mat pi wo ni-amich. Id at 
heg wo wa wepok mat ab wo e 
keiko hodai t ab. Kut hegam mat 
wo s-ni-ohhod wo bei g s-ko'ok 
e-namkidadag. Id at heg wo wa 
wepok mat g hodai ab ha ab wo 
gehsh k am wabsh wo s-ha wia.” 

45D hegam u'ugchu papal ch 
Palasi s-mahch mo g Jesus ha 
wepogid hegam pi ap pion “êch 
heg hekaj an chum s-behim. D 
wabshaba g hemajkam hab elid 
mo g Jesus d hema Jiosh ha'ichu 
i tashogiddam. K hegam u'ukchu 
papal s-ha gihug. 


Ha'ichu wepogida ahga ab amjed g 
ge'e gegosig 
An g neid g Luke 14:15-24 
2 Jesus ad am hema ep ha 
ahgid g ha'ichu wepogida 

am neokch ha wui g hemajkam ch 
hab kaij, “Bant masma am ep wo 
wepogi g Jiosh kownaltalig matp 
hems hema g kownal am wo i 
ap'ech g ge'e gegosig am wehhejed 
g e-alidag nat pi wo ha hohnt. 
3T am i e ai. Kut am ha cheha g 
e-pionag mat an wo ha ahgidahi 
hegam mam ab heki hu ha waid. 
Kut wabshaba idam pi ab hu i 
hihimim. 

4“Kut am hahawa ha'i ep ha 
cheha g e-pionag mat an ep wo i ha 
ahgidahi. K idam an ha ahgidahim 
ch hab kaij, “Heki at hu e chuama 
g s-gihgim ch e gag'e g wipsilo ch 
wehs ha'ichu e nahtokch. Kumt ab 
wo i hihim k wo e gegos. 

5“T wabshaba idam mam ab 
ha waid pi ab hu sha'i kaiham k 
gam hu hab wabsh wua g hejel 
e-chikpan. Hema at gam hu hih 
e-oidag wui. T hema gam hu ep hih 
e-tiannaga wui. ®Kut bat an ha ui 
idam pion k ha gewittan k ha kokda. 
7Kut sha'i si bagat hegai kownal 
k am ha cheha g e-shondalig mat 
am wo hihim k epai wo ha kokda 
hegam mat ha kokda g pion k wo 


MATTHEW 22 


mehi g ha-kihhim. T wa woho hab 
juh. 

8“T am hahawa i ha wai g e-pionag 
k hab kaij, ‘E at nahto g gegosig 
wehhejed g ni-alidag hohnta. T 
wabshaba hegam hemajkam mant 
ab i chum ha wai hab e juh mo pi 
d hahawa ha-wuikam. ?Kumt am 
wo hihi wohg oidk k ab wo i ha 
wai gegosig wui mamtp he'ekia i 
hemajkam wo ha cheh.’ 

10“Kut am wa woho hihi g piongaj 
wohg oidk k ab wehs i ha wai 
hegam mat ha cheh, chum hems g 
pi ap hemajkam. T am hahawa mu'i 
dada. Kumt wehsijj ab ha mah g 
s-kehg eniga heg wehhejed k am i 
ha wahpki. Kut shuhd g kih. 

11“Kut am i wah g kownal k am 
ha nei hegam mat am dada. K 
am hahawa wabsh hema daha g 
o'odham mo pi ab hu wahkch hegai 
s-kehg eniga. 1?K ab kakke ch hab 
kaij, ‘Ni-nawoj, shahpt masma ia 
i wah pi ab hu wahkch g s-kehg 
eniga id wehhejed?' 

“T am wabsh i pi amich ihda 
o'odham mat has wo chei. 1*Kut ihda 
kownal am hahawa ha ahgi g e-pionag 
k hab kaij, ‘Am g wo si wulshp k gam 
hu wo da'ich s-chuhugam k ed. Kut 
am hu wo shoak k ga hu wabsh wo i 
si e ki'ishch nat pi wo shati si s-ko'ok 
ha'ichu nakogad. 

14“Pegih, nt wo em-ahgi mo mu'i 
ab ha waid g Jiosh. K wabshaba al 
he'ekia d i hemajkamgaj.” 


Ha'ichu kakkei ab amjed g kownal 
kowlanta 
An g neid g Mark 12:13-17; Luke 20:19-26 


15Kutsh am i e hemapai g Palasi 
am i a'amich mat has masma wo 

heki himch g Jesus ab ha'ichu 
kakkek. 1*Tki am hati i ha wehmt 
hegam mo ab si has elid g kownal 
Herod k am ha wehm hihi ha'i 
hegam Palasi k am dada k hab 

kaij, “Ha mashchamdam, s-mahch 
ach map s-ap d o'odham ch wabsh 
chum hedai ha mashcham g Jiosh 
himdag, chum as has wo chei hedai 
i. 1Pegih, k am wo t-ahgi maps has 
elid g ge'e kownal lial kowlanta. No 
hig t-hiwgid g t-chehanig ahchim 
Tutuligo matt wo ha namkid aha no 
pi t-hiwgid?” 

18D wabshaba g Jesus am wa 
s-ha amichud mo g pi ap'ekam hab 
elid ch hab ha ahg, “Ahpim s-chu 
i'attomkam am wabsh chum heki 
s-ni-himchudamk. 19Ab g wo hema 
ni-chehgid hegai lial mam hekaj ha 
namkid.” 

Kumd ab hema chehgi. 

20D hab ha ahg, “Am g hig wo 
ni-ahgid mo hedai wuhiosha ch 
hedai chehgig ab o'ohadag id ab 
lial?” 

21D hab kaij idam, “Hegai mo d 
uhgchu t-kownalig.” 

D hab hahawa ep kaij g Jesus ab 
ha wui, “Pegih, ab g wo i dagito 
kownal wui hegai matp d enigaj k 
am epai wo i dagito Jiosh wui mo 
haschu d epai enigaj.” 

22Kud si has i el hegam k gam hu 
hihi ab amjed. 


Mash am ha'i ne'owin g Jesus ab 
amjed g muhkig i wuhshanig 
An g neid g Mark 12:18-27; Luke 20:27-40 
23D heg wali tash ed am ha'i dada 
g Sajusi Jesus wui. Hegam mo d 
Sajusi o pi wohochud mat g muhki 
ab uhpam wo i wuhsh muhkig t 

amied. 74D hab kaij idam, “Ha 
mashchamdam, Mosesbad atki an 
o'oha hegai chehanigaj g Jiosh mo 
hab chu'ig matsh g am oidchkam 
wehngaj hegai mat wo muh pi ha 
a'alidagkch hemho wo wa bei g 
hohnigaj g e-wehnagbad. Tsh g 
ha-a'aliga hab masma wo e kuint 
mat d wo a'alidajk hegai mat muh. 
25“Pegih, k am hu hebai wewa'ak 
d e-wepngam ch am t-wehm kih. Kut 
g si ge'echu ge hohnt k pi ab hu ha 
a'alidt k muh k an dagito g e-hohnig. 
T g am oidchkam nawojij an hahawa 
ep bei g hohnigaj 28k hab wa'ap pi 
ab hu ha a'alidt k hab wa'ap muh. 
Kut ihda g oidchkam hab wa'ap 
hohnt k hab wa'ap muh pi ab hu ha 
a'alidtk. Neh, t hab masma i e oi idam 
wewa'ak k wehsijj ko'ok huhug. 27 K 
am hu'i hebai, t haha wabsh muh hab 
wa ehp ihda uwi. 28Pegih, am g hig 
t-ahgid mas hedai d wo hohnigkad 
ihda matp ep wo e chegito g ko'i no pi 
wehsijj hohnigkahim.” 
29D hab kaij g Jesus ab ha wui, 
“Pi am ap chegito nam pi pi sha'i 
mahch g Jiosh o'ohana ch ep pi 
sha'i mahch mo he'es i gewkdag. 
30Woho at ab uhpam wo ha mah g 
ko'i g doakag. T wabshaba hahawa 
pi wo hohontad hab masma mo g 
anghil pi hohont. 3! Mosesbad atki 
an o'oha mash wa hab kaij g Jiosh: 
32 Ahni ani d ha-Jioshga hegam 
Abraham ch Isaac ch Jacob. 
Exodus 3:6 
Neh, id o hab kaij g Jiosh, chum 
as heki hu koi, no pi am e wehm 
ha nuhkud ch ab uhpam wo i ha 
wuwhas muhkig amjed. Pi amt 
woho wo i huhug am i ko'ok matp g 
Jiosh d em-Jioshga.” 

33Kud am i kah ihda g hemajkam 
k si has i el g mashchamaj. 


Mash haschu d si ge'e chehanig 
An g neid g Mark 12:28-34; Luke 10:25-28 


34Kud am ha'i dada g Palasi mat 
wo heki himch g Jesus am i kaiok 
mat ab si ha chehmo g Sajusi. 35D 
hema hegam d Jiosh chehanig 
hudawogdam ?$ch hab kaij, “Ha 
mashchamdam, shahchu o d si 
ba'iwechkim ge'e chehanigaj g 
Jiosh?” 

37-38D hab kaij g Jesus, “Id o d 
si ge'e ch ba'ich i si s-has ha'ichu 
chehanig: 

Hemho wa amt ab wo si 
tatchuad g e-kownalig Jiosh 
wehs e-ihbdagkaj ch id am wo 
chehgidch wehs e-doakagkaj 
ch wehs e-chegitoikaj. 

Deuteronomy 6:5 
39K id am oidch d si s-has ha'ichu 
chehanig ch wepo chu'ig: 

Hemho wa amt ab wo tatchuad 
g hemajkam hab masma 
mam ab hejel e tatchua. 

Leviticus 19:18 
40]dam gohk chehanig o ab ab wehs 
shohshonas g Jiosh chehanig ch 
wehs hegai matki kekelibad Jiosh 
ha'ichu i tashogiddam an o'oha.” 


Ha'ichu kakkei ab amjed g Jiosh si 
Kehsha 
An g neid g Mark 12:35-37; Luke 20:41-44 


41D am i e hemapai g Palasi. D 
g Jesus hab ha ahg, “2“Am g wo 
ni-ahgid mam hedai hab elid mat g 
Jiosh si Kehsha ab d wo amjedkamk?” 
D hab kaij hegam, “Heg atsh d wo 
amjedkamk t-kownaligbad mash hab 
chehgig David.” 

43D hab kaij g Jesus, “Pegih, 
sh wa eda g Davidbad hab 
a'aga, ‘ni-kownalig’ ch hab kaij 
g gewkdajkaj g Hekia S-ap'ekam 
Gewkdag: 
44 Bo kaij g Jiosh ab ni-kownalig 
wui: 
In g dahiwua ni-wehm 
ni-kownal daikud ed. 
Kunt wo ha gewito g m-obga 
mat ab wabsh wo m-wechok. 
Psalm 110:1 
45Neh, namt hig s-ap wo ah mat has 
masma d wo Davidbad amjedkamk 
ihda mash d ge'e kownaligaj?” 
46Kud pi hedai e nako mas ab 
hu uhpam has wo chei Jesus wui 
nih hemako ne'oki. D heg i tashkaj 
amjed pi hedai e nako mas ab hu 
ha'ichu ep wo kakke. 


Mamtsh pi hab wabsh wo s-e junim 
mam d s-ap'ekam 
An g neid g Mark 12:38-39; 
Luke 11:43-46; 20:45-46 
2 Mu'i hemajkam ad 
am ha'ichug t-wehm. 

2Kud hab kaij g Jesus ab 
wehsijj t-wui, “Hegam chehanig 
em-mashchamdam ch Palasi o d 
hegam mo ab mahks g gewkdag 
mat am wo i tashogi g chehanig. 
3Kumt heg hekaj ab wo s-ha wohog 
elidad. K wabshaba mu'ijj idam 
pi am hu hab junihim mo haschu 
em-mashcham. Kumt hekaj pi 
am hu ha oidk hab wo masmak. 
4Neh, mu'i s-hasig ha'ichu o ab 
em-chehani. K id d s-wehch ha'ichu 
mohtoi am em-wehhejed. K eda pi 
ha'ichu hab sha'i wua mas hekaj 
em-wehm wo moht. “Wehs ha'ichu 
o heg wabsh hekaj am hab junihim 

mamt wo ha neidad. Ano u'a g 
Jiosh o'ohana heg wabsh hekaj 
mamt hab wo ha elidad mo ab 
wohog elid. ®Si o s-hohho'id mat 
si s-apko wo dadhaiwua am ge'e 
gegosig ch ed ch am wa si hejelko 
dadaikud am cheopi ch ed. "Sio 
s-hohho'id mamt ab wo si has ha 
elidad am hemajkam ha-shahgid 
ch hab wo ha a'agad mo d ge ha 
mashchamdam. 

8“Ahpim g pi wo sha'i tatchuad 
mams hab wo em-a'agad ‘ha 
mashchamdam' nam pi d a'ai 
e-wepngam. Kuni ahni d wa'i 
em-mashchamdam. 9Pi g hedal 
hab wo a'agad “ge ni-ohg' id 
dahm jewed. Heg amt wa'i Jiosh 
hab wo a'agad mo d ge em-ohg. 
10Pi g hab woe a'agad mam d 
ha wanimeddam. Ahniani d 
wa'i em-wanimeddam Jiosh si 
Kehsha. 11Bamt wali masma d 
wo si ha'ichuk mamt d wabsh wo 
ha-pionagk. 1?Kut d wabsh wo pi 
ha'ichuk hegai matp hedai hab wo 
chum e elidad mo d si ha'ichu. Heg 
at d wo si ha'ichuk matp hedai ab 
wabsh wo i pi e ha'ichuchudch.” 


Matsh si s-ko'okam wo e lodai 
hegam mat hab wabsh wo s-e junim 
mo d s-ap'ekam 
An g neid g Mark 12:40; Luke 
11:39-42, 52; 20:47 
13D hab hahawa ep kaij g Jesus, 
“Neh, mu'ijj ahpim chehanig ha 
mashchamdam ch ahpim Palasi 
am d wabsh s-chu i'attomkam. 
Ih, sho'ig! Jiosh at si s-ko'okam 
wo em-namkid heg hekaj. Pi am 
ha hiwgid hegam mo am i chum 
s-wahpkimk Jiosh kownaltalig 

ed ch hab wa!ap hejel pi am hu 
i wahp. Heg o wa wepo mam ab 
si yahwidadch g kihjeg am Jiosh 
kownaltalig wui. 

[14“Ha am iattogid g hehe'ejel 
wi'ikam u'uwi ch ha ehsid g 
ha-kihki ch eda am wabsh s-e 
chehgidamk mam si chew e 
ho'ige'idahun. Id at hekaj ba'ich wo 
i s-ko'okk g em-namkidadag.] 

15“Am am si i e nakog mamt 
chum hems hemako am wo i 
wanchkwua pi wohokam e-himdag 
ed. T ihda ba'ich i s-gewkam wo 
wulshpik mam ahpim mat am wo 
gei Jiawul kih ed nat pi ba'ich 
i s-gewkam am wo oidad g pi 
wohokam em-himdag. T g Jiosh si 
s-ko'okam wo em-namkid heg hekaj. 

16“Neh, am am ha'i ep chum ha 


wa'ap chehcheg g Jiosh mam eda 
chehcheg g dahm kahchim. 

23“Im am hu hab wabsh i juhkch 
hegai mo d chum si ha'ichu am 
Jiosh chehanig ed mamt hab wabsh 
wo juhkchid g al chum ha'ichu. Neh, 
wehs am ha'ichu hemako tahpani 
mahk g Jiosh mo wehst-mahm e 
tahpanch, chum hems g ha'ichu 
hahhag ch ha'ichu kai, ch 
wabshaba pi ap ha lodait ch pi ha 
ho'ige'id ch pi ab hu wohochud 
g Jiosh. T g Jiosh heg hekaj si 
s-ko'okam wo em-namkid. 24Am 
am wabsh s-nen'oid g al chu'uchum 
ha'ichu ch g ge'eged ha'ichu pi 
chegito. Id o heg wa wepo mamtp 
hems wo olos g e-wasib mat am eda 
wo gei g al chukumug k wabshaba 
wabsh wo bah wehnadk g ka-mihyo 


mashcham ch eda hab chech'e, 
‘Pi att hemho wa hab wo juh g 
t-ne'oki mattp wabsh wo gewkaj 
chehchegch g ge'e cheopi, heg hi 
wa matt wo chehcheg hegai ohla 
mo hekaj e heosid.’ 17K eda g gele 
cheopi ba'ich d i si ha'ichu mo 
hegai heosidakud. 

18“Kum hab ep chech'e, ‘Pi 
att hemho wa hab wo juh g 
t-ne'oki mattp wabsh wo gewkaj 
chehchegch hegai iagchulidakud 
mo am hab chu'ig ge'e cheopi t 
ab, heg hi wa matt wo chehcheg 
hegal mo an ab e iagchulid.' 19K 
eda g iagchulidakud ba'ich d i 
si ha'ichu mo hi hegai mo an ab 
e iagchulid. 2°K heg wa wepo 
mam heg chehcheg iagchulidakud 
mam eda chehcheg g iagchulida. 
21Kum chehcheg g Jiosh mam 
eda chehcheg g ge'e cheopi no 
pi heg d Jiosh kih. ZZKum hab 


matp heg am eda wo gei. 
25“Ba'ich at wo i s-ko'okk g 
em-namkidadag nam pi hi wa 
chum si s-ap e chehgid. K wabshaba 
am em-eda ha'ichug g pi amdag 
ch s-chu da'adag. 2P Am g wo i e 
kegchud e-i'ibdag ed. T g ha'ichu 
hab em-juni am haha wo s-ap'ek. 
27“Neh, nat hig pi wo i e kegch 
g hiha'ini an e dahm, chum as am 
eda wo wehchk g oh'o ch jewalig? 
Pegih, m ahpim hab sha masma 
mo g hiha'ini “nam pi ab chum 
e chehgidch mam d s-ap'ekam. 
K eda g em-chegitoi pi a'pe. Ih 
sho'ig! Jiosh at si s-ko'okam wo 
em-namkid. 


Matsh g Jesus ha ahgi mo haschu d 
s-ko'ok ha-namkidadag 
An g neid g Luke 11:47-51 


29-31“Em-shohshon at muli ha 
kokda g kekelibad Jiosh ha'ichu i 

tashogiddam. Kum ahpim si s-kehg 
ha hehosid g ha-hiha'iniga hegam 
mamt ha kokda ch hab chech'e 
mamt ahpim hi pi wo chum ha 
kokda. Dam s-chu i'attomkam 

ch ha wepo masma mash wa g 
em-shohshon. Ih, sho'ig! Jiosh 

at si s-ko'okam wo em-namkid 
namt pi am ha oidk hab wo e juh. 
32S-ap amt wo nahto hegai mat 

g em-shohshonbad i shonwuich. 
33Damt wo ha mu'akamk hab 
masma mo g kohk'oi ch hekaj 

pi hab mahs mams wo e dolibia. 
34Pegih, nt wo em-ahgi mant am i 
ha wuwhas g ha'ichu i tashogiddam 
ch s-chu a'amichuddam ch ha 
mashchamdam am em-shahgid. 
Kumt ha'i wo ha gewitta am 
e-chechopi ed k ha'i an has wo ha 
shahmudahim k ha'i wo ha kokda, 
chum hems ab ha sisishpk kots t ab. 
35-36T g s-ko'ok em-namkidadag ab 
em-ab wo gei hemu s-hohtam. Neh, 
Abelbad atsh wa wehpeg e muhkid. 
Tsh amjed mu'i ep e ko'ij. Tsh ga hu 
si ha oidch hegai Zecariabad mash 
d Barackiabad alidag e muhkid 

am ha shahgid g ge'e cheopi ch 
iagchulidakud, Kum ahpim ha 
wepo chu'ijig hegam matsh wa ha 
kokda ch ha wepo masma wo bei g 
s-ko'ok e-namkidadag mamtp hedai 
ha wepo elid ha'ichu.” 


Mash g Jesus ab si ha tatchua g 
Jerusalem t am hemajkam 
An g neid g Luke 13:34-35 

37-38K hab ep kaij g Jesus, “Ih, 
sho'ig, ahpim Jerusalem t am 
hemajkam, nat pi g Jiosh s-ap wo 
em-dagito. Em-shohshon ash wa 
ha ma'ichshulig ch mu'i ha kokda g 

Jiosh ha'ichu i tashogiddam. Kumt 
ahpim am ha oidk hab wo e juh. 
Mu'ikko ani chum tatchua mant wo 
si s-ap em-nuhkud hab sha masma 
mat g chuchul g e-mahmad ab e 
wecho wo ha hemapai. M wabshaba 
pi ab hu tatchua manis hab wo 
em-juh. 39K eda an hab chutig Jiosh 
o'ohana ed mamt ab wo chum 
ni-ihmad ch hab wo chech'ed mat g 
Jiosh am ni-kehsh k si s-ni-ho'ige'id. 
Kunt ia wo i s-ap em-dagito am 
hugkam mamt hab hahawa masma 
hab wo e juh.” 


Matsh wo i e wua g Tutuligo ge'e 
ha-cheopi 
An g neid g Mark 13:1-2; Luke 21:5-6 
2 Kud gam hu hahawa i 
wuhsh g Jesus ab amjed g 
ge'e cheopi. Kuchd am i oid k am 
wui dada k am a'aga mo si s-kehg 
hab mahs g ge'e cheopi. 2D hab 
kaij, “Heu'u, woho o hi wa si s-kehg 
hab mahs. Nt wabshaba si shel wo 
em-ahgi mo e aihim mat wehs wo i 
e shul ihda.” 


Matsh g ge'e kudutalig wo i wuhsh 
An g neid g Mark 13:3-13; Luke 21:7-19 

3Kuchd amjed gam hu hejelko 
hihi wehmaj g Jesus k ab i 
chehchsh k ab dadhaiwua Olive 
U'us Kawulk t ab. Kuchd hab ahg 
g Jesus, “Am g hig t-ahgid mas 
hekid hab wo i e juh hegai map am 
t-ahgid. Kut haschu d wo chehgidak 
matt heg ab wo s-mahchk mo e 
aihim mapt ep wo jiwia. T g jewed 
wo huhug.” 

4D hab kaij g Jesus, “Mt wo si 
s-e nen'oidad mat pi hedai wo 
em-iattogi. 5Mu'i at an wo i wuwha 

a'ahidag oidam k ni-wepo wo e 
chehcheg hab kaijch mo d Jiosh 
si Kehsha. Kut mu'ijj ab wo s-ha 
wohoch. 8&7T g nahnko mahs 
hemajkam ch jejewed ab a'ai wo 

i e checheggia. Mt wabshaba pi 
wo e totods. Hemho wa at hab wo 
e juh hab masma. K wabshaba pi 
hab d ahga mat e ai mat wo kuhgit. 
Bihugig at wo gehsh k g jewed wo 
u'ugij mu'ikpa. ŝId at d wabsh wo 
shohshonajk g sho'igdag nat pi 
ba'ich wo i ge'eda. 


Mamtsh wo ha sho'igch hegam 
mat ab wo hiwgad g Jesus 


9“T wo e ai mamt am wo 
em-u'u k wo em-dagito mamt wo 
em-sho'igchud k wo em-kokda. 
Wehsko jejewed dakam hemajkam 
at wo s-em-keh'idad ni-hekaj. 
10Mu'ijj at wo ni-dagito heg hekaj 
k wo a'ai e gagda k wo s-e keh'idad. 
11Mu'i at an wo i wuwha g s-chu 
i'attomkam k hab wo e a'agad mo d 
Jiosh ha'ichu i tashogiddam. T mu'i 
hemajkam ab wo s-ha wohoch. 12Pi 
ap'ekam at wo i ge'eda. T mu'ijj wo 
huhug g pihk ha-elidadag ab a'ai e 
wui. 

13“Mt wo sha e nakog k wo gahi 
wuwha g e-sho'igdag. T g Jiosh am 
wo i em-wahpki e-kihdag ed. 1*Ihda 
s-kehg ha'ichu ahgaj g Jiosh ab 
amjed g kownaltaligaj at an wehsko 
wo e ah jewed dahm. T am haha 
wo e ai mat wo kuhgit. 


Matsh wo e uamhu g ge'e cheopi 
An g neid g Mark 13:14-23; Luke 21:20-24 
15“Am g wo amichud ihda mam 

in ne'okchulid. Hegai Danielbad 
mash d Jiosh ha'ichu i tashogiddam 

at an o'oha mat g em-obga am wo 
i kei g s-uam ha'ichu ged hu si eda 
g ge'e cheopi. 16Kut hemho wa 
am wo ahhio dohda'ag wui hegam 
mat hedai ia wo ha'ichugk Judea 
jewed ch ed. 17-1*Kut pi hedai am 
hu wo sha'i chum i wah e-kih ed 
mat am wo ha'ichu ui, chum as 
hems imhab wo wa'i oimmedad 
e-kih wehgaj o am wo chikpanad 
oidag ch ed. 19S-ta at ehbidam wo 
mahsk am ha wehhejed hegam mat 
wo chu'uchum mahmadk ch hegam 
mat wabsh wo kia wo'ok g ali. 

20“Mt ab wo tahnid g Jiosh 
mat pi eda hab wo e juh ihda 
em-mihshmda tash ed o g 
s-hehpich'ed. 21Ba'ich at d wo i 
si ge'e sho'igdagk mo pi hekid g 
hemajkam sha'i neid ch pi hekid 
hab masma ep wo nei. ??Pi at hedai 
wo e nako mas am gahi wo wuhsh 
hegai sho'igdag matp tash wo hih. T 
g Jiosh heg hekaj wo i shopolkai am 
ha wehhejed g e-hemajkamga. 

23“Pi g wo sha'i ha wohochud 
matp hema hab wo sha chei mo am 
hebai ha'ichug g Jiosh si Kehsha. 
24Mu'i at in wo i wuwhag k hab wo 
chei mo d ni-ahni Jiosh si Kehsha o 
d Jiosh ha'ichu i tashogiddam k am 
hab wo wuad g s-hasig ha'ichu mat 
hekaj wo i chum ha wanchshul g 
Jiosh hemajkamga matp wo e nako. 
25Neh, ni heki hu am em-ahgid 
mamt hekaj wo s-e nen'oidk. 

26“Tp hems ha'i hab wo chei 
mo am ha'ichug g Jiosh si Kehsha 
tohono jewed ch ed o am hebai e 
ehstokch. Kumt wabshaba pi wo 
ha wohochud k pi am hu wo chum 
hihi. Z'Wehsko ant wo ni-chehgi 
mant hekid ep wo jiwia jewed 

dahm ahni Jiosh si Kehsha hab sha 
masma mat g wepgi s-masma an 
gahi wo kekiwua chewagi ch ed. 

28“Neh, s-mahch am mat hebai 
wo wo!'ok g ha'ichu muhkig an 
wabsh ha neidch g nunuwi mat am 
wo e chehm. Pegih, mt hab wa'ap 
s-ap wo s-mahchk mant hebai wo 
ha'ichugk.” 


Matsh ep wo jiwia g Jiosh alidag 

An g neid g Mark 13:24-27; Luke 21:25-28 

29D hab ep kaij, “T am wabsh 
wo i chum kuhgi hegai jewed 
shuhdgim sho'igdag. T g tash 
tonlig wo huhug. T g mashad ep 
pi wo ha ton. T g dahm kahchim 
wo ugij. T g huhu'u wo i shul. 99Nt 
ab haha wo i ni-chehgi ab dahm 
kahchim t amjed k wo jiwia. T 
wehs hemajkam wo si shoanid ab 
i ni-neidok. Nt si s-masma ab wo 
hudunihi chewagi ch ed. Kut am wo 
e maskogi g ni-gewkdag. ?!T ab si 
s-kaidam wo e kuhu g kuikud. Kunt 
wo ha cheha g ni-anghiliga mat ab 
wehs wo i ha hemapai hegam mant 
am i ha chuhcha mat wo e do'ibia. 
T am wo hihi imhab si'al tahgio ch 
imhab hudunig tahgio ch imhab 
wakolim tahgio ch imhab juhpin 
tahgio k wo ha hemapai.” 


Mamtsh has masma wo s-amich g 
jiwhiadaj 

An g neid g Mark 13:28-31; Luke 21:29-33 

32“Nt wo ha'ichu em-mashcha heg 
hekaj suhna uhs. Mt wo s-mahchk 
mo g toniabkam e aihim mamt 
wo nei mat ab wo i i'iwgi. 9*Pegih, 
mt hab wa'ap wo s-mahchk mo e 
aihim mat wehs wo kuhgit mamt 
wo nei mat hab wo e juh hegai 

mani em-ahgid. 34Nt wo si shel 
em-ahgi mat d wabsh wo kia 
dodakamk hegam mat wo nei ihda 
mani em-ahgid mat hekid wehs wo 
kuhgit. 9*Neh, wehs at gam hu hab 
wo i e juh ihda Jiosh nahtoi mam 
in neid. T wabshaba g ni-ne'oki pi 
hekid gam hu hab wo i e juh.” 


Mash pi hedai s-ap mahch mas hekid 
ep wo jiwia g Jiosh alidag 
An g neid g Mark 13:32-37; 
Luke 17:26-30, 34-36 

36D hab ep kaij, “Heg o wa'i 
s-mahch ni-ohg Jiosh mant hekid 
ep wo jiwia. Pi o hedai ep s-mahch, 
chum hems g anghil nih ahni 
mani d hi wa chum alidaj. 27 Bat 
wo masmak ha'ichu mant hekid 
ep wo jiwia mash wa hab chu'ig 
mash eda g Noahbad in d doakam. 
38Hemajkam ash wa gam hu wabsh 
i si nenead ch e gegosid ch ih'ed 
ch e hohont ch gam hu wabsh i pi 
chegito g Jiosh. T haha wabsh e 
ai g tash mat hegam Noahbad am 
i wahp ge'e wahlko ch ed. 3?Kut 
wehs ha wi'in g hemajkam k ha 
hugio. Kut hab wo wa masmak 
mant hekid ep wo jiwia. “0Neh, 
gohkajj at am wo chikpanad oidag 
ch ed. T hema gam hu wo i e be k 
hema am wo wa i e wuiok. “Gohk 
u'uwi at am wo ha'ichu chu'ad. T 
hema gam hu wo i e be k hema am 
wo wa i e wuiok. 

42“Pegih, mt wo si s-e nen'oidad. 
Pi o ta machima am em-wehhejed 
mant haschu tash ed ep wo jiwia 
ahni em-kownalig. “*Neh, pi o ta 
machima mas hekid hema wo jiwia 
g s-chu ehskam. Kum heg hekaj 
chum hekid nuhkud g e-kihdag. 

44Pegih, k hab wa'ap pi ta machima 
em-wehhejed manis hekid wo 
uhpam jiwia jewed wui ahni Jiosh 
si Kehsha. Mt heg hekaj wo si e 
nahtokchid chum hekid. 


Mamtsh s-ap hab wo junihid g 
e-chikpan 
An g neid g Luke 12:41-48 

45“Chum amt hedai wo e nahtokch 
mamtp wo s-wapagimak ch wo 
s-chu a'amichudad. S-mahch am 
mat g ha-ahmo hema wo e-gahgi 
g hab mahs pion K wo nuhkudach 
g e-kihdag. T heg s-ap wo ha 
chikpanchudad ch wo ha dagio'idad 
g e-wehm pion mat eda pi an hu wo 
ha'ichugk g ha-ahmo. 46T am ep 
wo jiwia k wo cheh mo s-ap am hab 
junihim g e-chikpan. Kut d wo si ge'e 
s-hehgigk heg wehhejed pion. 4” Nt 
wo si shel em-ahgi mat g ahmoj am 


hahawa wehs dahm wo kei g e-kihdag. 


48“T wabshaba pi ap d wo ha 
kehshak matp hedai hab wo i e ah, 
‘Pi at oi wo jiwia g ni-ahmo,’ 49k 
wo i ha sho'igch g e-wehm pion k 
g s-i'imkam ha wehm wo ih'ed ch 
wo e gegosidad. 5°T haha wabsh 
wo jiwia g ahmoj k wo cheh mo pi 
ap hab wua g e-chikpan 51k wo si 
s-ko'okam namkid k gam hu hab 
wo i juh. Neh, bat wa masma hab 
wo e juh ha wehhejed hegam mat 
pi ab hu wo wohog elidad g Jiosh. 
Heg at s-ko'okam wo ha namkid. 
Kut heg hekaj wo shoakad ch ga hu 
wabsh wo i si e ki'ishch.” 


Mamtsh s-ap wo e nahtokchid 
matsh ep wo jiwia g Jesus 


2 D hab ep kaij g Jesus, 
“Ba'ich ant am wo i 

em-tashogi g Jiosh kownaltalig am 
wepogidch hegai kih mat hebai ha'i 
wo e hohont. Mt am ha'i ha wai 
wehst-mahm chetcha. T am hihi ha 
u'adch g e-lalampa k am wo i wahp 
g wo ha hohntam wehm mat hekid 
wo jiwia. 2Hetasp idam o pi ha'ichu 
nen'oid *ch ep pi ha wa'igchug g 
a-saidi. 4Hetasp o s-chu nen'oid ch 
ep ha wa'igchug g a-saidi. “Kut pi 
oi jiwia g wo ha hohntam. T wehsijj 
s-ha kohksimch idam chetcha. T 
gam hu kohk. 

6“Neh, t am i e ai g eda hugkam 
g s-chuhugam. T ab kaida ihda, ‘Ab 
o him g wo ha hohntam. Oi g wo i 
hihim k ab wo namkhi. “T hegam 
wehst-mahm chetcha nehnen k i ha 
kegchud g e-lalampa. 

8“K hab kan hegam mo pi ha'ichu 
nen'oid, ‘Ab g wo i ha t-mahki 
g e-a-saidiga. Chuhchkim og 
t-lalampa.’ 

9“K hab kaij hegam mo s-chu 
nen'oid, ‘Pi att wo t-nako. Am o 
wabsh i hejel t-wehhejed ahim am 
shuhdagi ch pi wo em-ai. Am amt 
wo hihi tianna wui k am hejel wo 
ha nolawt. 

10“T wa woho hab e juh hegam 
ha'i K gam hu hihi mat wo ha 
nolawt g a-saidi. Kut eda ia hu ha 
oidk jiwia g wo ha hohntam. Kut 
hegam hetasp mo e nahtokch gam 
hu wehmaj i wahp mat am wo 
e gegos wehmaj. T ab si e kuh g 
kihjeg. 

11“T am i uhpam dada hegam ha'i 
k ab chum shoani ch hab kaij, ‘Ab g 
si s-t-ho'ige'id k ab i kuhpi'oki matt 
am wo i wahp.’ 

“K hab kaij g wo ha hohntam, 
12“Nt wo si shel em-ahgi mani pi 

sha'i em-mahch mams hedai wud, 
ch am hahawa si kuh g kihjeg.” 

13Neh, d am i kuhgit g 
e-wepogida g Jesus hab kaijch, 
“Neh, mt wo s-e nen'oidad nam pi 
pi sha'i mahch mant hekid ep wo 
Jiwia. 


Mamtsh wo s-ap hekaj hegai mo 
haschu ab em-mahk g Jiosh 
An g neid g Luke 19:11-27 

14“Bant masma ep wo i wepogi 
g Jiosh kownaltalig matp hems g 
o'odham hema hasko wo him k 
ab i ha wai g e-pionag mat ab wo 
ha nuhkudach g ha'ichu e-eniga. 
15Hema at mah g hetasp mihl pihsh 
k hema gohk mihl pihsh k hema ep 
g hemako mihl pihsh no pi s-mahch 
mat he'ekia i s-ap wo chikpanad k 
amjed gam hu mehk jewed wui hih. 

16“Hegai piongaj mat g hetasp 
mihl pihsh ab ui at am ha hekaj 
i e nakog k hekaj ihda lial mat 
am dahm hetasp mihl pihsh ep 
nahto. TY Kut hegai mat g gohk mihl 
pihsh ab ui hab wa'ap e juh k gohk 
mihl pihsh am dahm nahto. 18T 
wabshaba hegai mat g hemako mihl 
pihsh ab ui gam hu him k am hebai 
wagt k am ehsto. 

19“K mehk amjed mat jiwia g 
ha-ahmo idam k am ha ui mat wo 


s-mai mat has masma hekaj g lialigaj. 


20“Hegai piongaj mat g hetasp 
mihlpihshabuiatabiwahkabi 
mah g hetasp mihl pihsh am dahm 
hegai mat ab ui k hab kaij, ‘Ab apt 
wa ni-mah g hetasp mihl pihsh. Neh, 
nt am ba'ich hetasp mihl pihsh ab ep 
wo m-mah mant nahto.’ 

21“K hab kaij g ahmoj, “S-ap aptki 
hab e juh, s-ap'ekam ni-pionag, 

s-ap hekajk mant he'ekia ab i 
m-mah. Nt hekaj ab ba'ich i mu'i 
wo m-nuhkudach. Am g ni-wehm 
s-hehgigkad.’ 

22«“T heg ab hahawa ep i wah 
piongaj mat g gohk mihl pihsh ab 
mah k hab kaij, ‘Neh, gohk mihl 
pihsh apt wa ab ni-mah. Kunt am 
ba'ich gohk mihl pihsh ab ep wo 
m-mah mant nahto.’ 

23“K hab kaij g ahmoj, ‘S-ap aptki 
hab e juh, s-ap'ekam ni-pionag, 
s-ap hekajk mant he'ekia ab i 
m-mah. Nt hekaj ab ba'ich i mu'i 
wo m-nuhkudach. Am g ni-wehm 
s-hehgigkad.’ 

24“T ab hahawa i wah hegai 
piongaj mat g hemako mihl pihsh 
ab mah k hab kaij, ‘Ni-ahmo, 
s-mahch ani map s-ta ke'idama ch 
s-beihimk hegai map haschu pi ab 
hu chikpan. ?5Kunt heg hekaj gam 
hu s-alagko e'esto g m-lialiga. Neh, 
m ia wehch mo haschu d m-eniga.’ 

26“K hab kaij g ahmoj, ‘Si pi ap 
ch s-padmakam ni-pionag, kups wa 
chum s-mahch mani s-ta ke'idama 
ch s-beihimk hegai mani haschu 
pi ab hu chikpan. 27 Pegih neh, pt 
hems am hi wo wa chum toa g 
ni-lialiga wahnko ch ed. Kunt ab 
wehs uhpam wo ui wehnadk mat 
haschu ab wo i mahmadt.’ 

28K hab hahawa ha ahg g ha'i 
ep e-pionag, ‘Mt wo wohppo'id k 
ab wo mah hegai mo wehst-mahm 
mihl pihsh edgid. 2°Ba'ich at ep 
wo nei g e-ap'edag hegam mat 
hedai s-ap wo hekaj. T wabshaba 
wo e wohppo'idach mo haschu al 
i edgid hegam mat pi ap wo hekaj. 
30Mt gam hu wo da'ich hegai 
s-padmakam pion s-chuhugam k ed. 

T am wo si shoakad ch ga hu wabsh 
wo i si e ki'ishch nat pi wo sha'i si 
s-ko'ok ha'ichu nakogad. 


Matsh g Jiosh alidag wo 
ha lodai g hemajkam 


31“An ant wo dahiwua ni-kownal 
daikud an mant hekid wo i jiwia 
ha wehm g ni-anghiliga. 32-33T 
wehs hemajkam am wo e hemapai 
ni-ba'ich. Nt ab wo i ha gawulkai 
hegam mo d wohokam ab ha amjed 
hegam mo pi d wohokam hab 
masma mamt am wo i ha gawulkai 
g kahwal ch siswat. 34-36Bant wo ha 
ahgi hegam mant ab i ha gawulkai, 
‘Ab g wo i hihim. S-em-ho'ige'id o 
g Jiosh. Ni-gegos amt mani wa d 
bihugimkam k ni-wasibi mani wa 
d tonomkam k am i ni-wahki e-kih 
ed mani wa d wabsh ge o'odham 
k ni-enigadad mani wa pi ha'ichu 
edgid k ni-nuhkud mani wa mumku 
k am ni-chechga mani wa d lihso. 
K g Jiosh am nahtokch g kihdag 
em-wehhejed ga hu i amjed mat in 
i nahto g jewed. Ab g wo i wahpkid 
k wo edagi.’ 

37-39“Kut hab wo chei ab 
ni-wui, ‘T-kownalig, kuchs hekid 
i m-gegosid k m-wasbid k ab i 
m-wahki t-kih ed k ab m-enigadad 
k m-nuhkud k am m-chechga?’ 

40“Nit hab wo chei, ‘Nt wo si shel 
em-ahgi mam ahni am i ni-wehmt 
hekid am i ha wehmtch hegam mo 
d sho'igkam ch ab ni-hiwig.’ 

41-43“Kunt hab haha wo chei ab 
ha wui hegam mant pi ab hu i ha 
gawulkai, ‘Gam g hu hab woie 
juhni. Ab o em-mohto'id g Jiosh 
g s-ko'ok namkidadag. Pi amt 
ni-gegos mani wa d bihugimkam k 

pi ni-wasibi mani wa d tonomkam 
k pi am hu i ni-wahki e-kih ed 
mani wa d ge o'odham k pi ab hu 
ni-enigadad mani wa pi ha'ichu 
eniga k pi ni-nuhkud mani wa 
mumku k pi am hu ni-chechga 
mani wa d lihso. Neh, am amt wo e 
shul heg eda mehi mo d ha wuikam 
g Jijawul. 

44“Kut hab wo chei hegam ab 
ni-wui, ‘T-kownalig, ch hekid i 
m-neid maps d bihugimkam o d 
tonomkam o d ge o'odham o pi 
ha'ichu eniga o mumku o d lihso, 
kuchs pi am hu i m-wehmt.’ 

45“Nt hab wo chei, ‘Nt wo si 
shel em-ahgi mam ahni pi am hu 
i ni-wehmt, hekid pi am hu i ha 
wehmtch hegam mo d sho'igkam ch 
ab ni-hiwig.’ 

46“Kut idam am wo e shul pi ha 
huhugedam s-ko'ok namkidadag ed. 
T g s-ap'ekam an wo i wahp anai 
mat an hahawa chum hekid wo 
edgidad g s-ap'ekam doakag.” 


Mamtsh am i ap'ech mamtsh wo mua 
g Jesus 
An g neid g Mark 14:1-2; Luke 
22:1-2; John 11:45-53 
2 D am i ha'asa ha'ichu ha 
mashcha g Jesus k hab 
hahawa kaij ab t-wui, 2“S-mahch 
am mo gohk tash am wi'is matt wo 
wuhshad mat g Jiosh ha do'ibia 
g t-shohshonbad. Kutki hab wo e 
juh mat an wo ni-bei hegam mo 
ab ni-wui gegok k ab wo ni-naggia 
kots t ab mat wo ni-mua.” Neh, heg 
o hab wa'i kaij. 
3Kumsh eda woho a'aga mamtsh 
has masma wo be k wo mua. Si 
uhgchu pahl atsh am i ha hemapai 

hegam ha'i u'ugchu papal ch 
ge'eged. Kutsh ab kihj ab nam 4k 
am ap'ech mat s-a'agi an wo bei 

g Jesus k wo mua, Sash am wabsh 
a'ai e ahgid, “Hi wa pi am hu heg 
eda mat ia wo e hemapadch g 
hemajkam id hekaj piast. T wo am 
hu e babgachud k wo t-cheggia.” 


Mamtsh ab to'i g Jesus g s-ap uhw 
shuhdagikaj 
An g neid g Mark 14:3-9; John 12:1-8 

8Kuchd am hu hebai am dada 
Bethany kihhimtam. Dam d 
kihkam hegai mad hab chehgig 
Simon ch wa chum mumku heg 
hekaj mo g chuhkugaj wabsh 
muhkhim. “Id ad ab i t-waid k 
t-gegos. Kuchd am dadhak ch 
t-gegosid. T ab haha wabsh hema i 
wah g uwi g si s-namkig s-ap uhw 
shuhdagi wa'igchugch am al s-toa 
hodai ha'a ch ed k ab iawua Jesus 
mo'o ab. 

8Kud ha'i si pi hohho'i g t-wehm 
e mashchamdam k hab kaij, “Ih, 
pt wabsh heki wua ihda s-namkig 
ha'ichu. “Eda atp hu'i muti lial 
wo nam sha e gagdak. T heg wo e 
hekaj ha wehhejed g sho'igkam.” 

10Kud s-mahch g Jesus mach 
haschu am a'aga ch hab kaij ab 
t-wui, “Pi g am wo sha'i keh'idad 
ihda uwi. Si at s-kehg ha'ichu hab 
juh am ni-wehhejed. Mt wabsh 
chum hekid wo i ha wehmt g 
sho'igkam. Kunt ahni hi pi tash ia 
hu wo em-shahgidk. 1?Ab at iawua 
g uhw shuhdagi mat wo i nako g 
ni-honshpadag hiashpa. 1*Nt wo 
si shel em-ahgi mat am wo s-e 
chegitok mat haschu has juh ihda 
uwi mat hebai wo i e ahgachugad 

g s-kehg ha'ichu ahgaj g Jiosh an 
wehsko jewed dahm.” 


Matsh g Judas am ap'ech matsh wo 
gagda g Jesus 

An g neid g Mark 14:10-11; Luke 22:3-6 

14D am ha hekaj t-dagito g Judas 
Iscariot k gam hu hih. Kuchd am i 
dahm s-mai matsh am hih u'ugchu 
papal ha wui ‘ash hab kaij, 

“He'ekia amt wo i ni-namkid mant 
an wo em-behi g Jesus?” 

Kutsh am chehgid k kuint g 
waikko wehst-mahm plahda pihsh 
matsh id wo mah. 1êTsh ab i amied 
g Judas am i e nako matsh wo 
gagda g Jesus. 


Matsh am i e ai g ha-shohshonbad 
ha-do'ibiadag gegosig 
An g neid g Mark 14:12-21; Luke 
22:7-14, 21-23; John 13:21-30 

17D am hahawa s-ap i e ai hegai 
t-shohshonbad ha do'ibiadag piast. 
K id eda pi e ko'a hegai pahn mo 
jewajidas. Kud d wehpeg tash heg 
eda gegosig. Kuchd am dada Jesus 
wui k ab kakke machs hebai wo i 
ap'ech matt am wo huh g kahwal 
mad iagchulig gegosig. 

18D gohkajj hab t-ahg, “Am amt 
wo hihi Jerusalem wui. K am hema 
d kihkam ch am wo e chehgi. Mt 
hab wo ah mani hab kaij mat e ai 
g ni-tashga. Kutt t-wehm wo huh g 
kahwal mad iagchulig gegosig am 
kihj am.” 1*Kud am hab e juh mad 
hab ha ahg g Jesus k am i ap'ech g 
gegosig. 

20D am i hud. Kuchd am 
dadhaiwua k am t-gegosid. ?1Kud 
hab haha wabsh kaij g Jesus, “Nt 
wo si shel em-ahgi mat has wo e 

juh hemu. Hema amt wo ni-gagda 
ahpim mam ab si ni-wecho e 
mashcham.” 

22Kuchd si pi ap t-taht k gan hu 
hab i che'iatahi, “Ih, hi wa pi ahni, 
ni-kownalig.” 

23D hab kaij g Jesus, “Heg at hab 
wo juh mat hedai am ni-wehm 
wo wakch g chemait hidod ch 
ed. ?4Bant masma wo ni-muhkid 
mo has masma heki hu o'ohanas 
Jiosh o'ohana ed mat g si Kehshaj 
wo e muhkid. T wabshaba wo si 
s-ko'okam e namkid hegai mat 
wo ni-gagda. Ba'ich at wo i chum 
s-ap'ek heg wehhejed mat hems 
wabsh pi wo chum mahsi.” 

25D hegai Judas matki gagda 
hab kaij, “Aha nap ahni hab ni-ahg, 
t-mashchamdam?” 

D hab kaij g Jesus, “Dap ahpi.” 


Matsh g Jesus am i shonwuich g 
mihshmda chemait hugi 
An g neid g Mark 14:22-26; Luke 
22:15-20; 1Cor. 11:23-25 


26Chd am wabsh kia t-gegosid. 
D g Jesus am bei g chemait k ab 
ho'ige'el g Jiosh kam hahawa i 
hahain k ab t-mah k hab kaij, “Oi g 
wo huhgi ihda. Do ni-honshpadag.” 

27D am hahawa bei g tahsa k ab 
ep ho'ige'el g Jiosh k ab t-mah g 
wasib k hab kaij, “Wehsijj g ab wo 
ih'e. Z8Id o d ni-eh'ed. Id ani hab 
ahgch hab kaij mant wo ni-muhkid 
em-wehhejed. T g ni-eh'ed wo e 
iawua. T g Jiosh heg hekaj am 
hab wo juh hegai mo wa hab kaij 
mat gam hu hab wo i juh g pi ap 
ha-chu'ijig g hemajkam. 29Ia o i 
s-ap'e. Kunt pi hekid em-wehm 
hab ep wo juh ihda k wabshaba 

em-wehm wo si s-hehgigk Jiosh 
kihdag ed.” 

30Neh, kuchd am hahawa kuhgit 
am hema ahgk g mihshmda ne'i k 
am wuwhag k gam hu hihi Olive 
U'us Kawulk wui. 


Matsh g Jesus am ah mat g Peter wo 
pi mahch k ah 
An g neid g Mark 14:27-31; Luke 
22:31-34; John 13:36-38 
31D hab t-ahg g Jesus, “An o 
o'ohanas mo hab kaij g Jiosh: 
Nt wo hiwigi mamt wo mua g 
kahwal ha nuhkuddam. 
T g kahwal wabsh a'ai wo wohp. 
Zechariah 13:7 
K id hab d ahga mamt wehsijj 
wabsh wo ni-dagito k gam hu alai 
wo wohp mant hekid wo ni-muhkid. 
32Kunt wabshaba ep wo ni-chegito 
k gam hu wo hih Galilee wui. Mt 
ab ha'ab wo ni-nei.” Neh, bad kaij 
g Jesus. 
33D g Peter hab kaij, “Ahni ant hi 
pi hekid wo sha'i m-dagito, chum as 
wehsijj wo m-dagito idam.” 
34D hab kaij g Jesus ab wui, “Nt 
wo si shel m-ahgi mat koi wo kuhu 
g keli chuchul id i chuhug ab. Kupt 
waikko hab wo wa'i chei map pi 
sha'i ni-mahch.” 
35D hab kaij g Peter, “Pi ant 
hekid hab wo sha'i chei manis pi 
m-mahch, chum anis wo ni-muhkid 
m-wehm.” Kuchd wehsijj hab wa'ap 
kaij. 
Matsh g Jesus pi ap e taht k am e 
ho'ige'idahu Gethsemane t am 
An g neid g Mark 14:32-42; Luke 22:39-46 


36Kuchd ged hu dada heg ab 
oidag mo hab e a'aga Gethsemane. 

D pi am hu t-wehmaj g Judas 
Iscariot. D hab kaij g Jesus ab 
t-wui, “Ia g hu wo i dadhak. Nt 
ahni am ba'ich wo i him k wo 
ni-ho'ige'idahu.” 27 Bad kaij ch am 
ha u'uk g Peter ch James ch John. T 
idam gam hu oi. 

Kush s-masma si pi ap e tahtk g 
Jesus ch si e kudut 38ch hab kaij ab 
ha wui, “Ab at wabsh i si ni-shuhd g 
pi ap tahhadkam ch si s-ni-mukima 
tahhadchud. Ia g wabsh wo dadk ch 
wo ha'ichu si nenashanad.” 

Kutsh am dadhaiwua. 

39Tsh g Jesus ba'ich ep sha'i him 
k am i gei jewedo k hab kaij ab 
Jiosh wui, “Ni-ohg, matp am wo 
s-ap'ek, pt im hu hab wo i juh hegai 
si s-ko'ok sho'igdag mo ab ni-wui 
him. Kuni eda tatchua mat ahpi g 
m-tatchui hab wo e juh.” 

40Tsh am hahawa uhpam ep 
jiwia ha wui hegam waik. Kush 
am kohksh. Sh hab kaij ab ha wui, 
“Pi amtki sha'i e nako mamt wo 
ni-wehm nenead al hemako ohla ab. 
41Si g wo ha'ichu nenashanad ch 
ab wo tai g Jiosh g gewkdag mamt 
pi am hu wo shul pi ap'ekam ch ed. 
Chum am hi wa g s-ap'ekam hab 
elid ch eda pi e nakog.” 

42Bash kaij ch amjed gam hu 
hahawa ep him k hab kaij ab 
Jiosh wui, “Ni-ohg, am o wa s-ap'e 
ni-wehhejed matp d wo m-tatchuik 
mant hemho wa wo nako ihda si 
s-ko'ok sho'igdag.” “*Neh, k am 
hahawa uhpam ep jiwia ha wui. 
Kush ep kohksh no pi sha'i s-ha 
kohksimchud. 

44Tsh gam hu hahawa ep hih g 
Jesus k heg hab kaij ab Jiosh wui 
matsh wehpeg “*ch am hahawa 

uhpam ep jiwia ha wui k hab kaij, 
“Kumtki ep kohk. T eda e ai mamt 
ni-gagda ahni Jiosh si Kehsha am 
ha wui g pi ap'ekam hemajkam. 
460i g wo wahpamigi. Tt wo 

hihi. Neh, ia at hu jiwia hegai mat 
ni-gagda.” 


Mamtsh an bei g Jesus 
An g neid g Mark 14:43-50; Luke 
22:47-53; John 18:3-12 
47 Am ad wabsh kia neok. Kud 
am jiwia g Judas. D sha'i si mu'ijj 
wehmaj, ha'ijj g i'is-papayo uh'ukch 
ch ha'ijj g u'us. Idam atki g u'ugchu 
papal ch ge'eged am ha cheha 
matsh am wo hihim k wo bei. 
48Kuki eda g Judas heki hu ha 
ahgid idam mo am wehmaj mat ab 
wo chintad g Jesus kahmaj ab. T 
hab masma wo s-mahchk mat hedai 
an wo bei. 49D am wabsh i chum 
jiwia g Judas k wabsh shel i hih ab 
Jesus wui k hab kaij, “Jiosh at wo 
s-m-ho'ige'el, ni-mashchamdam!” 
Neh, bad che'e k ab chintad. 
50D hab kaij g Jesus ab wui, “Ih, 
ni-nawoj, oi g s-hohtam am hab 
juhni hegai mapt haschu ahgk ia 
jiwia.” 
Kud ab ha'i hihim k an bei g Jesus 
k gan hu si s-wihnam u'ukch. 51 Kud 
hema g t-wehm e mashchamdam 
am i wuhshad g e-is-pahyo k ab si 
gehg g neholigaj g uhgchu pahl k 
an si hikuch g nahkaj. 
52D hab kaij g Jesus ab wui ihda, 
“Ga g hu uhpam kehsh g e-is-pahyo. 
Hegam mat wo hekaj g is-pahyo at 
heg hekaj hab wa'ap wo e muhkid. 
53 Aha nap pi mahch mantp ab 
wo tai g ni-ohg, t ha hekaj wo ha 
cheha g sha'i si mu'i mihl anghil 

mat ni-wehhejed wo ha cheggia. 
54K wabshaba an hab chu'ig Jiosh 
o'ohana ed mat hemho wa am 
ni-tahgio hab wo e juh ihda mo hab 
e wua.” 

55Neh, bad kaij g Jesus ch hab 
hahawa ha ahg hegam mat an bei, 
“Wehs tashkaj ani am dahiwup ch 
ha mashcham ge'e cheopi t am. 
Kumt pi an hu ni-be k wabshaba 
hahawa ia dada an uh'ukch g 
i'is-papayo ch u'us mamt wo ni-bei. 
56Pegih, bat wa masma an heki hu 
o'oha g kekelibad Jiosh ha'ichu i 
tashogiddam mant hab masma an 
wo ni-behij mat g pi ap hemajkam.” 
Neh, bad kaij g Jesus. 

Kuchd am haha wabsh i dagito k 
gam hu si a'ai wohp. 


Mamtsh am u'apa g Jesus ha wui ge 
jehnigiddam 
An g neid g Mark 14:53-65; Luke 
22:54-55, 63-71; John 18:13-14, 19-24 
57Kumtsh am i bei g Jesus heg 
kih wui uhgchu pahl mo hab 
chehgig Caiaphas. Tsh eda am 
heki hu i e hemapai g chehanig 
t-mashchamdam ch ge'eged. 
58Sh g Peter ga hu wabsh 
mehkjed ha oid ch am i wah 
kolhai ch ed. Sh am ha'i dadha g 
ha-pionag. Tsh g Peter am ha wehm 
i dahiwua s-neidamkch mams has 
wo juh g Jesus. 
59Sh g uhgchu pahl ch hegam e 
jehnigiddam am chum i e nakog 
mat g iattogi ha'ichu ab wo abch 
g Jesus mat heg hekaj wo mua. 
BD Kutsh mu'i ehp am i gegokiwua k 
ab ha'ichu chum abch. Sh wabshaba 
pi e wepot g ha'ichu ha-ahga. 

Tsh am hahawa gohkajj i 
gegokiwua ®'k hab kaij, “Ihda 
o'odham o hab kaij matsh wo e 
nako mat wo i wua g Jiosh gele 
cheopiga. Tsh am d wo i waik tashk, 
tsh am uhpam ep wo kei.” 

62Tsh am hahawa kekiwua g 
uhgchu pahl k hab kaij ab Jesus 
wui, “Napt pi am hu has wo chei 
heg amjed mam ab m-abchud?” 

63 Kush wabshaba g Jesus pi has 
sha'i kaij. 

Tsh am ep neo g uhgchu pahl k 
hab kaij ab wui, “Am g t-ahgid g 
wohokam am tahgio g Jiosh. Nap 
hab e elid map ahpi d Jiosh alidag 
matp am t-dahm wo i e kei?” 

64Sh hab kaij g Jesus, “Dani 
ahni. Kunt ab ep wo em-ahgi mat g 
Jiosh am wo e chehgi mo ab si has 
ni-elid an e-hugid an ni-dahshk 
e-kownal daikud ed. Tam woie 
ai mant ab wo i hud chewagi ch 
ed k am ep wo jiwia jewed dahm. 
Kumt wehsijj wo s-mai mani d 
ahni.” 

85Tsh g uhgchu pahl ab si wantsh 
g e-eniga no pi si pi hohho'id g 
ne'okij K hab kaij, “Pi ach hedai 
ep sha'i tatchua mas am wo ah g 
chu'ijigaj. Am am wa kah g pi kehg 
ne'okij. 88Shahm i elid?” 

Kush hab kaij g e jehnigiddam, 

“Ab at moht g chu'ijig am hugkam 
mat hemho wa wo e muhkid.” 
67Tsh idam ab si siswua 
wuhioshaj ab k an si ma'ishk 
wuh g wuhpuij k ab si 
shonikkash Sëch hab ahg, “Am 
g hig t-ahgid mas hedai ab 
m-shonikka, ahpi Jiosh si Kehsha 
e ahga.” 

Matsh g Peter pi mahch k e ah g Jesus 
An gneid g Mark 14:66-72; Luke 
22:52-62; John 18:15-18, 25-27 


69Sh eda g Peter am daha kih bahsho. 


Kutsh am hema jiwia g uwi piongaj g 
uhgchu pahl k hab kaij ab Peter wui, 
“Ahpi ap ep wehmaj hegai Jesus.” 
79Tsh wabshaba g Peter pi mahch k e 
ah g Jesus am ha tahgio hegam mo am 
dadha hab kaijch, “Pi ani sha'i mahch 
maps haschu hab ahg.” "" Bash kaij 
ch ha hekaj gam hu hih mash am ha'i 
gegok kolhai kihjeg t ab. 
Kush hema hab ep kaij ab ha wui, 
“Id o ep wehmaj hegai Jesus.” 
72Kutsh ep pi e edagi g Peter hab 
kaijch, “Do si wohokam mani pi 
sha'i mahch hegai o'odham.” 
73Kutsh sha'i ha'as, tsh hegam 
chechoj mo am gegok am dada 
Peter wui k hab ahg, “Pi g sha'i pi 
e edgid. Dapki woho hema hegam 
Jesus. Ab ap wabsh e ahgch e-ne'oki 
ab map d ha wehm o'odham.” 
74Tsh g Peter am ha hekaj si ha ahgi, 
“Pi ani sha'i mahch ihda o'odham mam 
an alaga. T g Jiosh wo si ni-jehka'ich 
mantp em-iattogid.” 
Tsh am hahawa hema si kuhu g keli 
chuchul. 5Tsh am ha hekaj i chegito 
g Peter mo wa g Jesus ab wui hab kaij, 
“Pi at koi wo kuhu g keli chuchul. Kupt 
waikko hab wo wa'i chei map pi sha'i 
ni-mahch.” Tsh gam hu wuhsh g Peter 
k si pi ap e tahtk ch shoak. 


Mamtsh am i bei g Jesus heg wui 
mash d kownal heg eda chekshani 
An g neid g Mark 15:1; Luke 
23:1-2; John 18:28-32 
2 Tsh am wabsh i chum 
mahsi. Tsh am hahawa i 

ap'ech g u'ugchu papal ch ge'eged 
mat wo e muhkid g Jesus. ?Tsh am 
ie kuhgit g ha-namki. Kutsh am 

si i maniadad g nohnhoij g Jesus 

k gam hu i wanim matsh am wo i 
bei heg wui mo d kownal heg eda 
chekshani ch hab chehgig Pilate. 


Matsh g Judas hejel e mua 
An g neid g Acts 1:18-19 

3Sh eda g Judas an himad ch 
ha neid. Sh am wanimed g Jesus 
kownal wui mat wo e muhkid. 
Kutsh si e tods g Judas k am him 
k am uhpam i ui hegai waikko 
wehst-mahm plahda pihsh ha wui 
g u'ugchu papal ch ge'eged *k hab 
kaij, “Tki wo e muhkid hegai mo pi 
ha chu'ijig. K d ni-chu'ijig nant pi 
ab em-wui gagda.” 

Sh hab kaij hegam haha'ichu, “Pi 
ach has sha'i elid hegai. Heg o ahpi 
ab m-ab.” 

5Tsh g Judas am si nehnich hegai 
lial K am shul ge'e cheopi ch ed 
k gam hu hahawa wuhsh jeg ed k 
wabsh hejel e naggia. 

6Tsh g u'ugchu papal am ui hegai 
lial k hab kaij, “Id o d namkigaj mat 
hema wo e muhkid. K g t-chehanig 
pi t-hiwgid matt am wo toa gele 
cheopi wehhejed.” “Bash kaij ch 
am ap'ech matsh heg hekaj wo 
hema ha nolawt g oidag mat d wo 
ha-simin-jihlok hegam mo d wabsh 
ge o'odham. Hegai mamt ha nolawt 
o heki hu hab e a'aga Haha'atdam 
Oidag Sch wabshaba hab hahawa 
e alaga Eh'ed Oidag. “Neh, id atsh 
wa hab e juh hab masma mash wa 
g Jiosh heki hu wa'i hab kaij matsh 
hab masma hab wo e juh. Hegai 
kelibad Jiosh ha'ichu i tashogiddam 

mash hab chehgig Jeremiah atki an 
o'oha mash hab kaij g Jiosh: 
Tutuligo at wo hema nolawt 
g olodham g waikko 
wehst-mahm plahda pihshkaj. 
10 Kumt id am haha wo ui 
namkigaj k wo ha nolawt g 
haha'atdam oidag. 


Mash g kownal Pilate ab ha'ichu 
kakke g Jesus 
An g neid g Mark 15:2-5; Luke 
23:3-5; John 18:33-38 

11Sh eda am kehk g Jesus kownal 
wui. Sh hegam mo s-mu'amk ab 
abchud mo chum e kownalchud. Sh 
g kownal ab kakke, “No wa woho 
mapsh hab chum e elid map d 
ha-kownalig idam Tutuligo?” 

Sh hab kaij g Jesus, “Dani ahni.” 

12Sh g u'ugchu papal ch ge'eged 
ab mu'i ha'ichu abchud. Sh pi am 
hu has sha'i kaij g Jesus. 1*Sh hekaj 
hab kaij g Pilate ab wui, “Neh, mu'i 
ha'ichu o ab m-abchud. Napt pi ab 
hu wo ha kaiha?” ‘Kush ep pi am 
hu has sha'i kaij g Jesus. Tsh heg 
hekaj si has i el g kownal. 


Mamtsh ab mohto'i g Jesus mat wo 
muh 
An g neid g Mark 15:6-15; Luke 
23:13-25; John 18:39-19:16 

15K am hab e wua ahid ab id 
eda gegosig mo g kownal hema 
dadagitod g lihso am ha wehhejed 
g hemajkam. 16K am hema d lihso 
ch hab chehgig Barabbas. K wehsijj 
s-mahch ihda. "Tsh am i e hemapai 
g hemajkam amai mash am daha g 
Pilate ch hab wua g lodaita. Tsh ab 
ha kakke, “Nam hab elid mant wo 
dagito g Barabbas aha nam id hab 

elid Jesus mo hab e a'aga Jiosh si 
Kehsha.” 1*Neh, bash kaij nash pi 
chum s-dagitoimk g Jesus ch hab 
ha elid mo hegam wa'i haha'ichu 
s-hehgamk ch s-mu'amk. 
19Sh am daha g Pilate lodaita 
daikud ed. Kutsh eda g wehmaj 
kihkam heki hu hema cheha matsh 
am wo him k wo ahgi mo hab kaij, 
“Pi g am hu has sha'i juhni hegai 
o'odham no pi pi ha chu'ijig. Mu'i 
ant ha'ichu nako chuhug chehchkch 
ab amjed.” 
20Sh eda hegam u'ugchu papal ch 
ge'eged ab ha chehani g hemajkam 
matsh ab wo tai g Pilate mat wo 
dagito g Barabbas k g Jesus hab wo 
juh mat wo e muhkid. ?1Pegih, sh g 
kownal ab ha kakke mas hedai am 
wo i dagito ha wui idam gohk. 
Sh hab kaij g hemajkam, 
“Barabbas”. 
22Sh hab hahawa ep kaij g Pilate 
mas has wo juh hegai Jesus mo hab 
e alaga Jiosh si Kehsha. 
Sh hab kaij g hemajkam, “Mu'ani 
ab kots t ab.” 
23Kutsh hab chum chei g Pilate, 
“Haschu ahg? Shahchu at hig pi ap 
has juh?” 
Kutsh oi wa wabsh ba'ich i si 
s-kaidam hab ge kaij mu'ikko, 
“Mu'ani! Mu'ani ab kots t ab!” 
24Tsh am i nei g Pilate matki 
heki hu i babgat g hemajkam k am 
hu wo e cheggia. Tsh am ge was g 
shuhdagi k am hemajkam ha tahgio 
i ha wapko g e-nohnhoi k hab kaij 
ab ha wui, “Pi o ha'ichu d shati 
ni-chu'ijig matp wo e muhkid ihda 
o'odham. Ahpim o d em-chu'ijig.” 
25Sh wehsijj hab kaij hegam mo 
am ha'ichug, “Ahchim g t-a'aliga 

ha wehm att ab wo moht g s-ko'ok 
namkidadag id hekaj.” 

26Tsh g Pilate am hahawa i dagito 
g Barabbas ha wui k am ha cheha 
g shondal mat wo gewitta g Jesus 
k am hahawa i dagito mat ab wo 
naggia kots t ab. 


Mash g shondal wabsh nahnko wua 
g Jesus 
An g neid g Mark 15:16-20; John 19:2-3 
27 Tsh amied g Pilate shondaliga 

am i bei g Jesus k gd hu u'apa 
kownal ge'e kih am k am wehs ha 
wai g e-wehm shondal. ?®Kutsh 
am i e hemapad k nahnko wua. 
Msh ab abchud mash chum e 
kownalchud. Pegih, tsh gam si 
wuashul g wehschugaj k g kownal 
eniga ab wahkid 29k ge ho'i gihkot 
k ab wahki mo'oj ab k g uhs an 
behijel s-apko nowij an k wabsh 
nahnko ahg ch ab i tohtonwua wui 
k hab kaij, “Tash g d ha-kownaligk 
g Tutuligo.” 99Sh ab si siswuimad k 
an si gewitta mo'oj an. 31Tsh am i 
ha'asa nahnko juh k am wuahawua 
hegai kownal eniga k ab uhpam 
wahki g enigaj k gam hu hahawa i 
bei mat ab wo naggia kots t ab. 


Mamtsh ab naggia g Jesus kots t ab 
An g neid g Mark 15:21-32; Luke 
23:26-43; John 19:17-27 
32Tsh ab hema i ha nam g 
o'odham mo ab Cyrene kihhim t 
ab d kihkam ch hab chehgig Simon. 
Id amtsh ab wabsh si kushwiotach 
hegai kots mamt ab ab wo naggia 
g Jesus. 9*Kumtsh gam hu i bei 
g Jesus mamtsh am wo naggia. K 
hab e a'aga amai Golgotha. K id 
hab d ahga Koshwak. *4Kumtsh ab 

chum i'ich g nawait mo g kulani am 
wehnags mat wo hehogi g s-ko'ok. 
Tsh ab chum jeh k pi ab hu ih. 
35Kumtsh ab hahawa sisish kots t 
ab k am i kei g kots. Tsh am ha'i e 
chichwi g shondal k am a'ai e gehg 
g wehschugaj 96k am hahawa i 
dadhaiwua k nuhkud. 
37Kumtsh an o'oha mam haschu 
ab abchud k ab sihsh kots t ab ab 
dahm mo ab i mo'okch g Jesus. 
Sh hab chu'ig, “Ido d Jesus ch d 
Tutuligo ha-kownalig.” 9*Tsh gohk 
ab ep ha nahngia kokots t ab gan hu 
a'ai. Sh eda d s-chu e'eskam idam. 
39Sh hegam mo an bihbimhim si 
gahi e mo'ogid ch ab si s-ko'okam 
has ahg g Jesus hab kaijch, 
“Naptsh woho wo i wua g gele 
cheopi k am uhpam ep wo kei waik 
tash ab? Pegih, ab g hig i huduni 
kots t amjed k wo e do'ibia maptp 
woho d wo Jiosh alidagk.” 
41Sh g u'ugchu papal ch chehanig 
ha mashchamdam ch ge'eged hab 
wa masma ep nahnko ahg hab 
kaijch, 42“Id atsh ha'i ha do'ibia k 
atki wabshaba pi wo e nako mas wo 
hejel e do'ibia. Nash hig pi woho d 
t-kownalig? Pegih, tt ab wo s-wohoch 
matp ab wo i huduni k wo e do'ibia. 
43 Ab o si hiwig g Jiosh ch hab e ahg 
mo d alidaj. Pegih, tt hig wo nei mas 
hu wo do'ibia g Jiosh hemu.” “*Chum 
wa hema hegam s-chu e'eskam mamt 
ab hab wa'ap ha nahngia kots t ab 
hab wa'ap s-ko'okam has ahg. 


Matsh muh g Jesus 
An g neid g Mark 15:33-41; Luke 
23:44-49; John 19:28-30 
45T am i dahm juh. T wehsko 
gei g s-chuhugam waik ohla ab. 

46Kutsh am i e ai g waik ohla. Sh si 
s-kaidam hab kaij g Jesus, “Eli, Eli, 
lama sabaktani,” mo hab d ahga, 
“Ni-Jioshga, Ni-Jioshga, shahchu apt 
ahgk am wabsh i ni-dagito?” 
47Sh ha'ijj hab kaij hegam mo am 
gegok, “Elijabad o ab chum waid.” 
48Tsh ab hema ha hekaj i med 
k an ha'ichu usko mat am wakch 
nawait ch ed k am uhgk i be k ab 
chum i'ich g Jesus. “9Kush ha'i hab 
kaij, “Kia koi, tt hig wo nei mas ia 
wo jiwia g Elijabad k wo do'ibia.” 
5°Kutsh am si s-kaidam hab 
ha'ichu ep chei g Jesus k am 
hahawa i muh. 
51Kutsh hegai s-kowk ikus 
kuhpadag mash am s-tadnim 
naggia ged hu si eda g ge'e cheopi 
ab si shel e wantsh. T g jewed 
u'ugij k gam si e hahai g ge'eged 
hohodai. 5*Kutki g hiha'ini gam si e 
kuhkpi'o. T mu'ijj hegam mat heki 
hu koi ab s-wohochudch g Jesus ab 
i wuwha muhkig amied 5*i dahm 
mat g Jesus i wuhsh k gam hu i 
wahp amai mo hab e a'aga Si Hekia 
S-ap'ekam Kihhim ch d Jerusalem. 
K mu'ijj ha neid amai. 
54Tsh idam shondal g e-ge'ejig 
wehm am i nei mat g Jesus muh 
k taht g jewed u'ujig k sha'i sie 
totodsid k hab kaij, “Woho oki d 
Jiosh alidag.” 
55Sh eda mu'ijj am ha'ichug hegam 
u'uwi mo ga hu amjed wehmaj g Jesus 
ab Galilee t amjed ch am ha'ichukaj i 
wehmaj. Idam ash ga hu wabsh mehk 
gegok ch ab neid. “Sham ha wehmaj 
g Mary Magdalene ch hegai Mary mo 
d ha-je'e g James ch Joses ch heg ehp 
mo d Zebedeebad wehm kihkam ch d 
ha-je'e g James ch John. 

Matsh ged hu e cheh g Jesus 
An g neid g Mark 15:42-47; Luke 
23:50-56; John 19:38-42 
57Tsh am hahawa jiwia ihda 

s-kais o'odham mo hab chehgig 
Joseph ch ab Arimathea t amjed 
ch ab s-wohochud mo g Jesus d 
Jiosh si Kehsha. K eda e aihim mat 
wo i hud. 5®Tsh heg hekaj gam hu 
hih ihda Joseph ab Pilate wui k ab 
tahni g Jesus honshpadag. Kush 
g Pilate am ha chehani mamt wo 
mah. 59-60Tsh gam hu uhpam jiwia. 
Kumtsh am wehhejed ab i huduni 
g Jesus honshpadag. K am mia hab 
chu'ig g Joseph hiha'ini ch ab heki 
hu cheotas hodai ch ed. Kumtsh am 
i bei g honshpadag k am i hobino g 
si s-kehg ikuskaj k am cheh heg eda 
cheo k ab hahawa g ge ge'e hodai i 
himchud k ab hekaj kuh g hiha'ini. 
Tsh gam hu hahawa uhpam hihi 
hegam Joseph. &1Kush am dadha g 
Mary Magdalene heg wehm hema 
Mary ch am neid mat hebai cheh. 


Mash si e nuhkud g hiha'ini 


82Ba'ich tash o d shahwai. Tsh 
am dada g u'ugchu papal ch Palasi 
Pilate wui Pik hab kaij, “T-kownalig, 
s-chegito ach mo wa ihda s-chu 
iattomkam hab kaij matsh uhpam 
wo e chegito matsh d wo waik i 
tashk. 6ê*Neh pt am wo ha cheha 
mat wo si e nuhkud g hiha'ini 
waik tash ab. T hekaj hab pi wo 
e nako g piongaj mas ab wo ha 
ehs g honshpadag k hab wo ha 
ahgi g hemajkam matki i wuhsh 
ab muhkig t amjed. Neh, ihda 
ha-iattogi at ba'ich wo i si pi ap'ek 
mo g wehpegkam.” 

®5Kush hab kaij g Pilate ab ha 
wui, “Am g ha'i wo ha u'uk g 
shondal k am has i masma ab wo 
nuhkud g hiha'ini.” 

66Kutsh am ha oi g shondal. Kutsh 
gam hu hihim k ab si s-wihnam i 
kuh g hiha'ini K an bidsh g hodai k 
ab si chepos. Sh idam shondal am 
nuhkud g hiha'ini tash oidam ch 
chuhug oidam. 


Matsh ab uhpam i wuhsh g Jesus 
muhkig t amied 
An g neid g Mark 16:1-10; Luke 
24:1-12; John 20:1-10 
2 Sh am e aihim g domig 
tash. Tsh am hiha'ini wui 
hihi g Mary Magdalene heg wehm 
hema Mary. 
2D am hahawa si u'ugij g jewed. 
Tsh g anghil ab i hud dahm 
kahchim t amjed k im hu hab i 
melch g hodai k an dahm dahiwua. 
3Sh g wuhioshaj si s-masma tonod 
hab masma mo g wepgi. Sh g 
wehschugaj hab masma s-toha mo 
g s-mohoni gew. “Kutsh wabsh 
woho'i totods hegam shondal mo ab 
nuhkud k si gigiwek ch amjed hab 
sha e juh mo d wabsh ko'i. 
5Kush ab neok hegai anghil ch 
hab kaij ab ha wui hegam u'uwi, 
“Pi g am wo sha'i e totodsid. M ani 
wa s-mahch mam g Jesus chuhkug 
an chum gahghim. ®Ab g wo i 
hihim k wo nei mo pi ia hu ha'ichug 
iia mat ia e cheh. Uhpam at ep i 
wuhsh muhkig amjed mo wa hab 
wa kaij. 7Kumt am s-hohtam wo 
hihim k wo ha ahgi hegam mo am 
wehmajkahim mat uhpam e chegito 
k gam hu wo hih Galilee wui. Mt 
gam hu wo hihim k am ha'ab wo 


68 


nei. Neh, am ani em-ahgid mo has i 
kaij.” Bash kaij g anghil. 

8Kutsh si e totodsid k si s-hohtam 
ga hu hihi ab amjed g hiha'ini k 
eda si s-hehgig ch ia hu chum wohp 
matsh wo t-ahgi. 

9Tsh wabshaba haha wabsh ha 
nam g Jesus k hab kaij, “T wo s-em 
ho'ige'el g Jiosh.” Tsh ab si i shul 
wui k an ui tahtdaj an k ab si ihm. 

10Sh hab kaij ab ha wui, “Pi g am 
wo ni-ehbenid. Am g wo hihim k 
wo ha ahgi g ni-wepnag mat am 
wo hihi Galilee wui k am ha'ab wo 
ni-nei.” 


Matsh haschu ged hu 
ha ahgi g shondal 


11Kutsh gam hu hihi hegam 
u'uwi. Tsh hegam shondal mash am 
nuhkud g hiha'ini am ha'i hihim k 
ged hu dada kihhim t am k am ha 
ahgi g u'ugchu papal wehs ha'ichu 
matsh haschu has i e juh. 

12Tsh g u'ugchu papal am ha 
wehm e nam g ge'eged k am e 
a'aga k am hahawa mu'i ha mah g 
lial idam shondal 1*k hab ha ahg, 
“Bamt wo chei matki am dada g 
piongaj chuhug ch ed k am em-ehs 
g honshpadag mam kohksh. 1*Kutp 
wo sha kah g kownal mam has i 
kaij, tt wo wa em-do'ibia.” 

15Kutsh am ui g lial hegam 
shondal k am hab e juh mam has i 
ha ahg. Ia o i idani hab masma am 
e a'aga am ha shahgid g Tutuligo. 


Matsh g Jesus am i e chehgi ha wui 
An g neid g Mark 16:14-18; Luke 
24:36-49; John 20:19-23; Acts 1:6-8 
16Kuchd ahchim gamai hemako 

am hihi heg wui do'ag am Galilee 

ch ed mo wa hab kaij g Jesus 
matt am wo hihi. 17D g Jesus am 
ha'ichug. Kuchd ab si ihm. D eda hi 
wa ha'i sha pi wohoch. 

18D ab si i t-miabi g Jesus k hab 
kaij ab t-wui, “Jiosh at ab ni-mah 
g gewkdag wehs ha'ichu dahm 
an dahm kahchim ch ed ch id 
dahm jewed. 19Gamai g wo hihim 
wehsko hemajkam ha wui k wo 
i ha mashcha g ha'ichu ni-ahga 

k ab wo i ha pahl wapko am 
chehchegch g ni-ohg Jiosh ch ahni 
ep ni-chehcheg mani d alidaj ch 
heg ehp Hekia S-ap'ekam Gewkdag. 
20 Ab ani em-chehani mamt has wo 
masmak. Kumt ab wo i ha mashcha 
g hemajkam mat ab wo s-wohog 
elidad wehs ha'ichu mani haschu ab 
em-chehani. Kunt chum hekid wo 
em-wehmajk, chum as wo huhug g 
jewed.” 


Id ash d Mark O'ohana ab 
Amjed g Jiosh Alidag. 





Mash g John wehpeg ha mihshmad 
ch ha pahl wapkon 
An g neid g Matthew 3:1-12; 
Luke 3:1-18; John 1:19-28 
Id o d s-kehg ha'ichu ahgaj g 
Jiosh ab amjed g alidaj Jesus 
Christ. Shonaj ihda ha'ichu ahgaj. 
20 an hab chu'ig o'ohanaj ed hegai 
Jiosh ha'ichu i tashogiddam mash 
hab chehgig Isaiah. Heg atki an 
o'oha mash g Jiosh hab kaij ab 
e-alidag wui: 

An ant hema wo i wuhshad 
mat am wo i ha ap'ech g 
hemajkam mapt ahpi am 
wo i wuhsh jewed dahm. 

Malachi 3:1 
31d at gam hu jeg ed wo ha 
mihshmad g hemajkam hab 
kaijch: 

Neh, in atsh wo i wuhsh jewed 
dahm hegai mo d ge kownal 
wehs ha'ichu dahm. 

Kumt heg wehhejed wo i e nako. 

Isaiah 40:3 
Neh, bash ahg g e-alidag g Jiosh. 
4-6Kutsh wa woho am hab e juh. 
M atsh hema i wuhshad g Jiosh g 
o'odham. K id hab chehgig John 
ch am i e chehgi Judea chekshani 

ch ed miabidch hegai akimel mo 
hab chehgig Jordan. Ab ash e 
enigadadch g John g ka-mihyo 
wopo ikuskaj ch ge hogi giwud ch 
heg wa'i hekaj e gegosid kohktpul 
ch sit'ol. Kush mu'i hemajkam am 
wui hihim heg amjed chekshani 
chum hems ab Jerusalem kihhim t 
amjed. 

Sh g John am amog ch hab ha 
ahg, “Mamt gam hu wo s-ohhod g 
pi ap e-chegitoi k wo e pahl wapko. 
T g Jiosh ab wo i s-em-ho'ige'id 
k gam hu hab wo i juh g pi ap 
em-chu'ijig.” Neh, bash kaij g John 
ch am ep ha pahl wapkon akimel 
ch ed hegam mash ab wui hihimad 
ch am ahg g pi ap e-chu'ijig. 

7Sh hab ha ahg g John, “Pi g hab 
wo ni-elid manis ahni d si ha'ichu. 
Ab atsh hema wo i wuhsh ni-oidk 
mat d wo si s-has ha'ichuk. ®Ahni 
ani hi wabsh em-pahl wapkon. Tsh 
wabshaba heg ab wo em-mah g 
Hekia S-ap'ekam Gewkdag matsh 
heg chum hekid wo em-wehmajk.” 


Matsh am e pahl wako g Jesus 
An g neid g Matthew 3:13-17; Luke 3:21-22 
9Kush eda g Jesus wenog ab d 
kihkam heg eda al kihhim mash 

d Nazareth ch am eda g Galilee 
chekshani. Kutsh am i him k am 
jiwia mo am oimmed g John hab 
ahgk matsh wo e pahl wako. Tsh g 
John am pahl wako akimel ch ed. 
10Tsh ab wabsh i chum wuhsh 
ab amjed g shuhdagi. Tsh g dahm 
kahchim ab si i e kuhpi'o. Kutsh g 
Hekia S-ap'ekam Gewkdag i hud 
ab ab g Jesus hab sha masma mat g 
hohhi. 11Sh ab neok g Jiosh dahm 
kahchim t amjed ch hab kaij ab wui 
g Jesus, “Ahpi ap d si ni-tachuidch 
ni-alidag ch am si ni-tatchui oidch 
hab masma.” 


Mash g Jiawul am chum s-wuimk g 
Jesus pi ap'ekam ch ed 
An g neid g Matthew 4:1-11; Luke 4:1-13 
12 Am wa'i hekaj, sh g Hekia 
S-ap'ekam Gewkdag hab ahg g 
Jesus matsh gam hu hejelko wo hih. 
13Kutsh am hih tohono jewed wui 
k am ha'ichug gi'ikko wehst-mahm 
tash ab mo am ha'ichug g mischini 
ha'ichu doakam. Sh heg i oidam 
g ge Jiawul am chum s-wuimk pi 
ap'ekam ch ed. Sh wabshaba g 
anghil am nuhkud. 


Matsh ha'i g waptopi ha u'udam am 
i oi g Jesus 
An g neid g Matthew 4:12-22; 
Luke 4:14-15, 5:1-11 
14Sh am hu hebai, tsh e kuhpach 

hegai John mo am ha pahl 
wapkon. Tsh heg i dahm am jiwia 
g Jesus Galilee chekshani t am am 
ahgachugch g s-kehg ha'ichu ahgaj 
g Jiosh 1*hab kaijch, “Gam g hu wo 
s-ohhod g pi ap e-chegitoi k ab wo i 
s-wohoch idda s-kehg ha'ichu ahgaj 
g Jiosh. E at ai mat am ba'ich wo i e 

tashogi g Jiosh kownaltalig.” 1êNeh, 
bash kaijhim ch an him hugidaj 
an hegai al kahchki mo d Galilee 
Kahchki. Sh eda am ha'i oiopo g 
waptopi ha u'udam ch am wuhpa g 
e-chuagia shuhdagi ch ed. Tsh am 
ha cheh g Jesus. Kush d idam gohk 
e wepngam mo hab chehgig Simon 
ch Andrew. 

17Sh hab ha ahg g Jesus, “Ab g wo 
i ni-oid k pi hegam wa'i waptopi wo 
ha u'ud ch wabshaba g hemajkam 
wo i ha wanchkwua ab Jiosh wui.” 
18Kutsh ha hekaj dagito g e-chikpan 
k am i oi. 

19Tsh am sha'i hihim k haha 
wabsh gohk ep ha cheh. Idam ash 
am kegchud g e-chuagia wahlko 
ch ed ch d James ch John. Kush g 
ohgaj hab chehgig Zebedee. ?°Tsh 
ab i ha wai g Jesus. Kutsh gam hu i 
oi am dagitok g e-ohg wahlko ch ed 
ha wehm g ha-pionag. 


Ihda o'odham mash g jiawul an 
u'ukch g chegitoidaj 
An g neid g Luke 4:31-37 
21Kutsh am hihim k am dada 
Capernaum kihhim t am. Tsh am 
i e ai g shahwai mach heg eda 
t-mihshmad. Kutsh am i wahp 
ha-cheopi ed. Tsh g Jesus am ha 
mihshmad. 22Kutsh g hemajkam ab 
si e totods ab mashchamadaj amjed 
nash pi ba'ich i si s-e mamachim 
ha mashcham mo hi hegam mo d 
chum chehanig ha mashchamdam. 
23Kush eda am hema ha'ichug g 
o'odham mash g jiawul u'ukch g 
chegitoidaj. 24Tsh heg hab juh mash 
am si s-kaidam neok ch hab kaij, 
“Shahchu ap ahgch t-kudut, ahpi 
Jesus map ab Nazareth t amjed. 

Napt heg hekaj ia wabsh jiwia mapt 
gam hu hab wo i ni-juh id amjed 
o'odham? S-m-mahch ani map 
d hekia s-ap'ekam ch ab d Jiosh 
amjedkam.” 

25Tsh g Jesus ab si s-keh'el g 
jiawul k hab kaij, “Ab g wabsh i pi 
shahmuni k gam hu hab wo i e juh.” 

26Tsh g jiawul si ugij ihda 
o'odham. Kutsh si hihin. Tsh g 
jiawul hahawa dagito. 

27Kutsh wehsijj si e totodsid k ab 
a'ai i e kakke, “Shah'o d ahga ihda? 
No d wechij mashchama? No pi ab 
kaiham g jijawul mo haschu ab i ha 
chehani.” 

28Kutsh an wehsko i e ahgidahi 
am Galilee ch ed matsh haschu 
s-kehg hab juh g Jesus. 


Matsh g Jesus mu'i hemajkam ha 
dodaj 
An g neid g Matthew 8:14-17; Luke 4:38-41 


29Kutsh ab i wuwha hegam Jesus 
cheopi t amjed k gam hu wa hekaj 
hihi ha-kih wui hegam Simon ch 
Andrew. Tsh g James ch John ep i 
ha oi. 

30Kush eda am wo'o g Simon 
hohnig je'e ch g s-tonjigkaj mumku. 
Kumsh am ahgid g Jesus. 31Tsh am 
i wah mo hebai wo'o k ab bei nowij 
ab k i wamigi. Kutsh ha hekaj am i 
ap'et k am ha'ichu ha hihidol. 

32Kutsh gam hu si i juh. Tsh g 
hemajkam ab i ha ui hegam mo 
kok'o ch hegam ehp mo g jijawul 
u'ukch g ha-chegitoidag. 33k am i e 
hemapai ha-kih ab. 34Kutsh g Jesus 
wehs ha dodaj idam k gam hu hab 
i ha juh g jijawul ab ha amjed. Sh g 
jijawul s-mahch mo d Jiosh alidag. 

Sh wabshaba pi ha hiwgid g Jesus 
mas idam am wo ah mo hedai wud. 


Matsh g Jesus ha mihshmad Galilee 
chekshani ch ed 
An g neid g Luke 4:42-44 

35Ba'ich si'alim mash wabsh 
kia s-chuhugam, tsh am i wami g 
Jesus k gam hu hejelko him k am e 
ho'ige'idahun. 36Kutsh idam Simon 
am i gahghio. “kam hebai chehg 
k am ahgid, “Mu'i hemajkam o an 
m-gahg.” 

38Kush hab kaij g Jesus, “Oi g wo. 
Tt hig wo hihi am ba'ich kihhim 
wui. Nt am ep wo ha mihshmad 
nant pi heg hekaj i wuhsh.” 39Kutsh 
am i ha mihshmdahi ha-chechopi 
ed wehsko Galilee chekshani ch ed 
k gam hu hab i ha juh g jijawul ab 
ha amjed hegam mo an ha u'ukch. 


Matsh g Jesus hema doaj mash g 
chuhkugaj wabsh muhkhim 
An g neid g Matthew 8:1-4; Luke 5:12-16 


40Sh am hu hebai, tsh am hema 
jiwia Jesus wui k mumku heg 
hekaj mo hab e a'aga ‘leprosy’ ch 
chum pi ha doajig. Id ash ab wui e 
sho'igchud g Jesus ch hab kaij, “Pt 
wo e nako mapt wo ni-doaj maptp 
wo tatchuad.” 

41Kutsh ab si i s-ho'ige'id k ab 
taht k hab ahg, “Mant hab wo wa 
m-juni.” “ZKutsh ha hekaj doa. 

43-44 Jesus atsh am hahawa si 
shel ahgid k hab kaij, “Pi g hedai 
sha'i ahgid k wabsh am wo him k 
am wo i e chehgi pahl wui. T am 
wo m-chechga. Kupt wo ha mah 
hegai mo wa g Jiosh em-chehani 
hab masma mat g Mosesbad o'oha 

mamt heg hekaj wo wohokamch 
mamt doa.” 

45Kutsh oi wa ihda o'odham 
wehsko i ha ahgidahi g hemajkam 
ab amjed. Tsh heg hekaj pi e nako 
g Jesus mas am ep wo i wuhsh mo 
am hemajkamag kihhim ch ed k 
wabshaba gan hu hab wabsh jegko 
oimmed. Sh g hemajkam am wui 
himto ga hu wepsko amjed. 


Matsh g Jesus hema doaj g pi 
himidkam 
An g neid g Matthew 9:1-8; Luke 5:17-26 
Kush d wabsh i he'ekia tash 
matsh am ep dada hegam 
Jesus Capernaum t am. Tsh gan 
hu wa hekaj kaida matsh am dada. 
2Kutsh sha'i si mu'i e hemapai g 
hemajkam k am shuhdad g kih k ab 
kihjeg t ab ab wabsh i si s-kawkam 
gegokiwua. Kush g Jesus am ha 
mihshmad. 
3Tsh am ha'i dada hema u'adch 
g pi himidkam. Id ash ab wabsh i 
s-moik ch am wo'o e-wahkus ch 
ed. Kush gi'ik o'odham an u'a. *Sh 
wabshaba pi am hu sha'i jeg nash 
pi sha'i si s-hemajkamag. Kutsh 
gan hu i chehchsh kih dahm k am 
ge maggat g kih ma'ishpadag am 
hu i mash am daha g Jesus k am i 
huduni g pi himidkam. 
5Kutsh g Jesus am i nei g 
ha-wohochudadag k hab kaij heg 
wui pi himidkam, “Ni-nawoj, ab ani 
s-m-ho'ige'id ch gm hu hab i juh g 
pi ap m-chu'ijig.” 
6Kush eda am ha'i dadha hegam 
mo d chehanig ha mashchamdam 
ch ash hab e ahg, ““Ih, pi oki ap 
neok hab masma e wepogidch g 
Jiosh. Heg at wa'i Jiosh wo e nako 

mat gam hu hab wo i juh g pi ap 
ha-chu'ijig.” 

8Kutsh ha hekaj ha amich g Jesus 
mo haschu am oidahim k hab 
kaij ab ha wui, “Pi g am wo sha'i 
oidahim 9manis hab wabsh kaij ch 
pi woho edgid g gewkdag mant gm 
hu hab wo i juh g pi ap ha-chu'ijig. 
Bam elid mo s-pehegim hab e kaij 
mat gam hu hab i e juh g pi ap 
chu'ijigaj no ge hedai s-mahch mas 
s-wohom hab e juh. 19Pegih, nt wo 
em-chehgi mani woho ge gewkdag 
ch hab wua mani has i kaij ahni 
Jiosh si Kehsha.” K hab hahawa 
kaij ab wui hegai pi himidkam, “I 
g wamig k am beh'i g e-wahkus k 
gam hu hihm uhpam.” 1?Kutsh am 
ha hekaj bei g e-wahkus k gam hu 
hih uhpam am wehs ha-nena ed. 

Kutsh wehsijj si has i e tahtk k ab 
i si has elid g Jiosh ch hab kaij, “Pi 
ach hebai sha'i neid ha'ichu hab 
masma.” 


Matsh g Jesus ab i wai g Levibad 
(Matthew) 

An g neid g Matthew 9:9-13; Luke 5:27-32 

13Kutsh gam hu hahawa hihi 
hegam Jesus k gam hu dada ge 
shuhdagi bahsho. Tsh mu'i am e 
chehm g hemajkam. Sh am ep ha 
mashcham. 

14Kush am hu hebai ep hihimad 
ch am bihbij amai mam am ha 
kowlant g lial kownal wehhejed. Sh 
am hema chikpan ch hab chehgig 
Levi (Matthew). Tsh g Jesus am 
jiwia wui k hab ahg, “Ab gi hihm k 
ab si ni-wecho e mashcham.” Kutsh 
am ha hekaj wabsh i oi. 

15-16Tsh am hu hebai i cheka. 
Kutsh g Levi am hab juh g gegosig 

ha wehhejed hegam Jesus. Kush 
am dadhak ch e gegosid. Sh am 
ha'i oiopo hegam mo d t-chehanig 
t-mashchamdam ch d ep Palasi. 
Idam Palasi o chum s-gewkam 
oidchug g t-himdag. K eda m u'i am 
oidchug g Jesus hegam mo pi am hu 
si oidchug g t-shohshon ha-himdag. 
Kush hati idam d lial t-kowlantdam 
heg wehhejed mash d ge'e kownal 
wehs jejewed dahm. Kush hegam 
t-chehanig t-mashchamdam hab 
ha ahg hegam mo ab si wecho e 
mashcham g Jesus, “Ih, k haschu 
ahgch g em-mashchamdam ha 
wehm e gegosid g pi ap hemajkam, 
chum hems g lial t-kowlandam?” 
17Tsh am i ha kaiok g Jesus k 
hab kaij ab ha wui, “Idam pi ap 
hemajkam o s-e do'ibiamk hab 
masma mat g kok'odam wo s-e 
doajidam. Hegam mat hab wo e 
elidad mo s-ap'e at pi wo tatchua 
g mahkai. Pi ant hab ahgk ia jiwia 
jewed dahm manis wo ha do'ibia 
hegam mo pi e do'ibiamk.” 


Ha-himdag mash he'ekkio pi e gegosid 
An g neid g Matthew 9:14-17; Luke 5:33-39 
18Hebaichuj ach he'ekkio pi 

t-gegosid matt ab wo t-ho'ige'idahu 

Jiosh wui. Kutsh am hu hebai am i 

e ai matsh hab wo chum e juh. Sh 

eda idam Jesus pi hab e wua. 
Kumsh hab kaij ab wui g Jesus, 

“Hemu o he'ekkio pi e gegosid hegam 
mo g Palasi ha mashcham ch hegam 
mo g John ha mashcham. K eda 
haschu ahgch idam pi hab masma 

hab e wua mo ab si m-wecho e 

mashcham?” 
19Sh hab kaij g Jesus ab ha wui, 

“Nat hig pi wo e gegos g wo ha 

hohntam naipijju mat eda heg am 
wo ha wehmajk? 2°T am wo i e ai 
mat pi am hu wo ha wehmajk. T am 
hahawa pi wo e gegos. Pegih, bat 
wo wa e juh idam mant hekid pi ia 
hu wo ha wehmajk.” 

21Sh am hahawa chum ha 
tashogid g Jesus mat g mashchamaj 
pi ap wo wehnad g ha-himdag ash 
hab kaijch, “Pi at hedai g wechij 
ikuskaj wo shohsho g hekiuchij 
lihwa mat wo s-e wia nat pi wo i 
dahiwua k ba'ich wo i wantsh g 
hekiuchij. 22 K hab wa'ap pi hab 
mahs machs am wo toa g wechij 
uhdwis wadag am eda g hekiuchij 
ha'ichu elidag kostal. T wo am hu 
wantsh g hekiuchij k wo iawua. 
Wechij uhdwis wadag at am wo e 
toa wechij kokstal ch ed.” 


Mamsh ab ha abchud mash chikpan 
mihshmda tash ed 
An g neid g Matthew 12:1-8: Luke 6:1-5 


23Sh am hu hebai hihim idam 
Jesus t-mihshmda tash ed. Kush 
am eshas g pilkani wohg huhugid 
an. Sh idam ha'i ab ha wohni g 
pilkani ch i mohon ch ko'a. 24Kush 
ha'i hegam Palasi ab ha neid ch ab 
kakke g Jesus, “Shahchu o ahgch 
hab ha'ichu junihim mo pi hab sha'i 
chum mahs t-mihshmda tash ed?” 

25Kush hab kaij g Jesus ab ha 
wui, “Bo wabsh masma hab e wua 
matsh wa g Davidbad. Pi amtki 
chegito matsh heg has e Juh am 
i bihugimk. Bo chug'ig g Jiosh 
o'ohana 2êmatsh wa am i wah ge'e 
cheopi ch ed k am ui g pahn k huh 
hegam ha wehm mash am wehmaj. 
K d hegai pahn mo am e to'aw k ch 
hegam d wa'i ha wuikam papal. T 

eda hemho wa am hab e juh. K heg 
hekaj am wa s-ap'e matsh ab mah 
g pahn hegai pahlibad mash am 
ha'ichug ch hab chehgig Abiathar. 
271d o am wohokamchud mo g 
chehanig d i chum ha wehmtadag 
g hemajkam. Em-mihshmda tash at 
am e ap'ech em-wehhejed. Kumt pi 
heg wehhejed e nahto e-mihshmda 
tash. Z8Ni ahni d Jiosh si Kehsha ch 
gewkdag am dahm g em-mihshmda 
tash.” 


Matsh ha doag g Jesus mihshmda 
tash ed 
An g neid g Matthew 12:9-14; Luke 6:6-11 


Sh am hu hebai, tsh am ep 
i wahp idam Jesus hema 
cheopi ch ed. Kush am hema daha g 
o'odham mash g nowij mahnikodag. 
2Kush am ha'i dadha g Palasi ch am 
s-nen'eid mas hab wo juh g doajida 
am ha mihshmda tash ed nash pi 
ab ha'ichu s-abchudamk. 
3Sh g Jesus hab kaij heg wui 
mahnikokam, “Ia g hu i kekiwua.” 
Kutsh gam hu i kekiwua. 
4Sh ab hahawa ha kakke, 
“Shahchu am ahgch hab elid mo 
pi hiwgidas mihshmda tash ed 
mamt wo i ha wehmt hegam mo e 
sho'igchud? Ab o em-ab mamt wo 
i ha wehmt g sho'igkam k am wo i 
e nako mamt wo ha do'ibia hegam 
mat am hu wo e ko'ij. Aha namt 
wabsh wo ha hiwigi mat wo e ko'ij?” 
Kush pi hedai has sha'i kaij 
9nash pi pi sha'i pihk e elid heg 
wui mahnikokam. Sh heg hekaj si 
s-ko'okam an i ha nenashad g Jesus 
ch eda ep pi ap e tahtk ha wehhejed 
ch ash hab kaij heg wui o'odham, 
“Ab g si i shelin g e-nowi.” Kutsh 

am wabsh i chum shelin k am wa'i 
hekaj ap'et. 

6Kutsh babgat g Palasi matsh ha 
doaj ha mihshmda tash ab k gam 
hu hihim k am ha wehm e nam 
g piongaj hegai mo wa d kownal 
heg eda chekshani ch hab chehgig 
Herod. Kush idam e wehm a'aga 
matsh has hig masma wo mua g 
Jesus. 


Matsh mu'i hemajkam am e 
hemapai ge shuhdagi hugid an 
7Kutsh gam hu hahawa hihi hegam 
Jesus ge shuhdagi wui. Kutsh mu'i 
hemajkam am i oi ab Galilee t amjed 
8ch ab Judea t amjed, chum hems 
ab Jerusalem kihhim t amjed, ch 
Idumia chekshani ch gan hu aigojed 
g Jordan akimel ch gam hujed mash 
d Tyre ch Sidon kihhim. Idam mu'i 
atsh am himto am kaiok mo he'es i 
ge'e ha'ichu hab wuihim g Jesus. 
9Kush heg am ha ahgid hegam 
mo ab si wecho e mashcham 
matsh g wahlko an wo u'ukchid 
am wehhejed natsh pi g hemajkam 
wabsh wo i si chehmo. 1"Kush wehs 
am chum s-ahimk g kok'odam ch ab 
s-tahtmamk mat wo ha ap'et natsh 
pi mu'ijj ha dodaj. 11Kutsh hekid 
wo sha nei g Jesus hegam mash 
g jijawul ha u'ukch k ab wo i e 
sho'igch wui k wo si hihin k hab wo 
chei, “Ahpi ap d Jiosh alidag.” 12Sh 
g Jesus am si ha chehani mat pi 
hedai wo sha'i ahgi mo hedai wud. 


Matsh gamai gohk am i ha chuhcha 
g Jesus 
An g neid g Matthew 10:1-4; Luke 6:12-16 
13-14Tsh am hu hebai, tsh ab i 
chesh g Jesus kawulk t ab k ab i 

wai hegam mash ab s-wohochud. 
Tsh ab wui i hihi. Kutsh gamai gohk 
am i ha chuhcha ab ha wui hab 
kaijch, “Ahpim amt chum hekid wo 
ni-wehmajkad. Kunt hebaichuj am 
wo em-cheha mamt am hebai wo 
hihim k wo ha mihshmad. 15Kumt 
wo edgidad g gewkdag mamt gam 
hu hab wo i ha juh g jijawul ab ha 
amjed hegam mo an ha u'ukch.” 
16Neh, bash kaij ch am i ha 
chuhcha hegam gamai gohk. Hema 
hegam o d Simon. Kutsh heg hab ep 
chehch Peter mo hab d ahga Hodai. 
17Ha'i ehp o d James ch John ch 

d Zebedee a'alidag. Kutsh idam 
hab ep ha chehch g Jesus ‘Tataniki 
Namkam.’ 18Ha'i ehp o d Andrew, 
Philip, Bartholomew, Matthew, 

ch Thomas. K hema d hegai mo 

d James ch d alidaj hegai mo hab 
chehgig Alphias. K hema hab ep 
chehgig Simon ch d hema hegam 
mo tatchua matt ahchim Tutuligo 


hejel wo himchudad g t-kownaltalig. 


K hema d Thaddaus 1*K hema d 
hegai mat gagda g Jesus k hab 
chehgig Judas Iscariot. Neh, idam 
gamai gohk ash d Jesus chuhchai. 
Kush an oidchug. 


Mash g Jesus g Jiawul wehm ab a'ai 
e cheggia 
An g neid g Matthew 12:22-32; Luke 11:14-23 
20Kutsh am uhpam hih g Jesus 
mash am kih. Tsh hegam gamai 
gohk am i oi. Kutsh g hemajkam 
am ep i e hemapad k sha'i si mu'ida. 
Tsh heg hekaj pi e nako mas ep wo 
e gegos idam Jesus. ?1Kutsh am i 
kah g hahajunij k ab i hihim k am 
chum s-behimk hab elidch mat sha 
heb hu wua g e-chegitoi. 

22Sh am hai gegok g chehanig 
ha mashchamdam ch am dada 
Jerusalem t amjed ch ash hab kaij, 
“Jijawul ha-ge'ejig oki an u'ukch g 
chegitoidaj ihda.” 

Sh ha'i ep hab kaij, “Moki g 
Jijawul ha-ge'ejig ab mahkch g 
gewkdag. K id hekaj gam hu hab 
i ha wua g jijawul ab ha amjed 
hegam mo an ha u'ukch.” 

23'Tsh oi wa g Jesus ab i ha waid 
k hab masma am i ha tashogi, “Kus 
haschu ahgk hig g Jiawul wo i 
wuhshad g hejel e-pionag? 24S-mahch 
am mat g o'odham wo padch g hejel 
e-jewedga mat ab a'ai wo e cheggia. 
25Kut g e wehm kihkam hab wa'ap 
wo padch g hejel e-kihdag mat ab 
a'ai wo e cheggia. 2êPegih, t has hig 
masma g jijawul pi wo padch g hejel 
e-gewkdag mat ab a'ai wo e cheggia? 

27“Neh, wohppo'id ani g ge 
Jiawul hegam mo an ha u'ukch. 
Kum s-mahch mat pi hedai wo sha'i 
e nako mas am hu wabsh wo wah 
hema kih ed mat wo s-ha'ahamak k 
am wo ui g enigaj, heg hi wa matp 
wehpeg wo wulsh. 

28“Wehs o gam hu hab i junihog 
g pi ap ha-chu'ijig g Jiosh. 29K 
wabshaba si ge'ej g em-chu'ijig 
mamtp ab wo has ah g Hekia 
S-ap'ekam Gewkdag. T g Jiosh pi 
hekid gam hu hab wo i juh.” 99Bash 
kaij g Jesus no pi hab ge ahg mash g 
ge Jiawul u'ukch. Kush eda d Hekia 
S-ap'ekam Gewkdag mo an u'ukch. 


Mash g je'ej ch wepngaj s-neidamk 
g Jesus 
An g neid g Matthew 12:46-50; Luke 8:19-21 
31-32Kutsh am hahawa dada g 
je'ej ch wepngaj g Jesus matsh wo 

nei. Sh wabshaba mu'ijj an wehgaj 
dadha g Jesus. Sh heg hekaj gam 
hu wabsh gegok jeg ed ch am chum 
waid. Kumsh am ahgid, “Neh'e, 
m-je'e ch m-wepnag o am gegok jeg 
ed ch ab m-waid.” 

33-34Sh g Jesus an i nenhoghi. 
Kush mu'i an wehgaj dadha hegam 
mo ab kaiham. Kush hab kaij, “Neh, 
idam mo ab ni-kaiham o heg wa 
wepo mo d ni-wepnag ch ni-je'e. 
35Hegam mat hab wo junihid g 
Jiosh tatchui o hab a masma mo d 
ni-wepnag ch ni-je'e.” 


Ha'ichu wepogida ahga ab amjed g 
ha'ichu eshdam 
An g neid g Matthew 13:1-9; Luke 8:4-8 
Sh am hu i hebai, sh g Jesus 
am ep ha mihshmad ge 
shuhdagi hugid an. Kush sha'i si 
mu'i hemajkam an wehgaj. Tsh 
heg hekaj gan hu i chesh g Jesus 
wahlko ch ed k an dahiwua k 
amjed ha mashcham. Sh hegam gan 
hu wabsh gegok shuhdagi hugid an. 
2Kush mu'i ha'ichu ha tashogid g 
wepogida ahgakaj ab amjed g Jiosh 
kownaltalig. 
3Id ash d ha'ichu ahgaj mo hab 
kaij: 

“Am ant he'es wo i em-tashogi g 
Jiosh kownaltalig wepogidch mat 
hema an i chum gantad g e-kaichka 
e-oid ed. 4T ha'i gan hu wabsh shul 
wohg ch ed. T g u'uwhig am dada 
k ko'ito. “Kut ha'i gan hu wabsh 
shul waw t ab mo pi ge'ej g jewed 
k ab ha hekaj hi wa chum i wuhsh 
no pi pi an hu juhk g jewed. BT oi 
wa hekid ab i chesh g tash. T ha 


hekaj wabsh gaksh no ge mehk tatk. 


7T ha'i gan hu wabsh ep shul sha'i 

ch ed. T oi wa hekid ab i ge'ege g 
sha'i k wabsh ha kokda. T pi ab hu 
ha kait. BT wabshaba hegam mat 
gan hu shul moihunach ed an i 
wuhshani k ab kait. Ha'i atp hems 
waikko wehst-mahm ab kait k ha'i 
ep chuhdpo wehst-mahm ab ep kait 
k ha'i siant ab ep kait. Neh, am g 
wo i oidahim ahpim mam kah ihda.” 


Mash haschu ahgch g Jesus g 
wepogida ahgakaj ha mashcham 
An g neid g Matthew 13:10-17; Luke 8:9-10 


10Neh, bash kaij g Jesus ch amied 
am hahawa i e hejelkai. Kutsh ab 
wui i hihi g chuhchaij ha'i ep ha 
wehm k ab kakke, “A tt has masma 
wo s-ha amich g ha'ichu wepogida 
ahga?” 
11Kush hab kaij ab ha wui, “Nt 
wo em-ahgi mo has d ahga no pi 
g Jiosh em-hiwgid mamt wo s-mai 
hegai mo hemu am maskogid 
ab amjed g e-kownaltalig. Ni 
wabshaba heg wa'i ha ahgid ha'ichu 
wepogida ahga hegam mo pi ab hu 
wohochudamk. 
12T hab pi wo amich ha'ichu ab 
amjed g Jiosh kownaltalig, 
chum as wo ha'ichu neid k wo 
ha'ichu kah. 
T g Jiosh pi gam hu hab wo sha'i 
i juh g pi ap ha-chu'ijig, heg hi 
wa mat ab wui wo i e nohnogi.” 


? 


Mash g ha'ichu ahgdam hab masma 
mo g ha'ichu eshdam 
An g neid g Matthew 13:18-23; Luke 8:11-15 
13Kush hab ha ahg g Jesus, “Mu'i 

ani ha'ichu chum em-ahgid g 
ha'ichu wepogida ahgakaj. Kumki 
eda pi amichud. Nt hemho am wo 
wa em-tashogi. 

14“Hegai ha'ichu eshdam 
ani wepogid hegai mat an wo 
ahgachugad g Jiosh ha'ichu ahga. 
K g kaichkaj d Jiosh ha'ichu ahga. 
Id at am wo chum e ei o'odham 
amichudadag ed. 15K eda ha'i g 
ha-i'ibdag s-kawpk hab masma 
mo g wohg. T g Jiawul am wabsh 
s-pehegi wo ha wohppo'i mo 
haschu i kah. 

16“K ha'i g ha-i'ibdag hab sha 
masma mo hebai pi ge'ej g jewed 
ab waw t ab. T idam wo si s-hohho'i 
Jiosh ha'ichu ahga ab kaiok k 
wabshaba pi wihnam ab hu wo 
bebhe k ch ab hi wa al he'es wo 
s-wohochudad. 1T ab wabsh wo i 
chum hih g a'appema. T ha hekaj 
wabsh wo ta'i i shul. 

18“K hati g ha-i'ibdag hab sha 
masma mo hebai s-sha'ig "no pi 
e sha'ijidch heg hekaj kudutadag 
ch s-kaisdag ch s-tahhadkam. Kut 
pi ha'ichu hab wo juh am Jiosh 
wehhejed. 

20“K ha'i g ha-i'ibdag s-moik hab 
masma mo g moihuna. Kut ab wo 
kaiha g Jiosh ha'ichu ahga k am 
wo si i nuhkud e-ihbdag ed k gam 
hu wo i ha ahgidahi g hemajkam 
k ha'akia ab wo wa'i ep ha ba'iha, 
Ha'i atp hems waikko wehst-mahm 
wo i ha ba'iha k ha'i chuhdpo 
wehst-mahm k ha'i siant ab ep wo i 
ha ba'iha.” 


Mamt pi am hu wo ehsto g wohokam 
An g neid g Luke 8:16-18 
21Kush hab hahawa ep kaij am ha 
wui, “Wohokam o wepogidas mo g 
lahmpa tonlig. Namt hig wo ehsto 
g lahmpa ab mehidk aha namt an 
wo dai mat hebai wo em-tonlidch. 


78 


Pegih, mt hab wa masma pi wo 
chum ehsto g wohokam. 22Wehs 
at wo s-e mai matp haschu chum 
e ehstokch. 25 Am g wo i oidahim 
ahpim mam kah ihda.” 

24Sh hab ep kaij am ha wui, “Am 
g wo s-amichud mam haschu i kah. 
Mamt has i masma s-ba'ama ab 
wo ha'ichu ha mah hedai i, t hab 
masma ab uhpam wo i e nodagi 
ha'ichu ab em-wui ch atp hems gam 
hu ba'ich i. 25Hegam mat s-ap wo 
hekaj g e-ap'edag at ba'ich ep wo 
i nei. T hegam mat pi ap wo hekaj 
wabsh wo heb hu wua.” 


Ha'ichu wepogida ab amjed g sha'i 
An g neid g Matthew 13:24-30 

26Sh hab ep kaij g Jesus, “Jiosh 
kownaltalig o heg wepogidas matp 
hems g o'odham am gantad g 
ha'ichu kai e-oid ed. 27k am haha 
wabsh nenida he'ekia i tash. T g 
eshaj am i wuhshani k hahhagt k 
ab hahawa mudadagt k ab kait. K 
eda pi mahch g o'odham mo has 
masma hab e wua 28no pi g ha'ichu 
kai wabsh hejel ab i wuhshani 
ab jewed t amjed. 29T am wabsh 
i chum bai. Kut am ha hekaj ha 
cheha g e-chikpandam mat wo hihk 
k wo i ba'iha.” 


Matsh has masma wo i ge'eda g 
Jiosh kownaltalig 
An g neid g Matthew 13:31-32, 
34; Luke 13:18-19 


30Kush hab ep kaij, “Am ant 
ba'ich wo i em-tashogi g Jiosh 
kownaltalig am wepogidch g 
ha'ichu kai. 3! Neh, heg am e'esha 
mo al chumaj ??ch oi wa am wo 
wuhshani k ha'as wo i ge'eda mo 

g s-ehheg uhs. Tp hems heg ab an 
wo koksht g u'uwhig. Pegih, t hab 
wa masma wo ge'e i ge'eda g Jiosh 
kownaltalig, chum as al chum wo 
shonwua.” 

33Neh, bash masma heg wa'i 
hekaj am ha mihshmad wepogida 
ahga mat he'es wo i s-amich. $4Tsh 
gam hu wo hihi g hemajkam. Kutsh 
am haha wabsh ba'ich wo i ha 
tashogi g e-chuhchai g ha'ichu 
e-ahga. 


Matsh g Jesus dodolimach g hewel 
ch shuhdagi to'otonk 
An g neid g Matthew 8:23-27; Luke 8:22-25 


35Tsh gam hu si i juh. Sh hab ha 
ahg g Jesus, “Oi g wo. Ga att hu 
shuhdagi aigojed wo i chehchsh.” 
36Kutsh am i ha dagito g 
hemajkam k ab i chehchsh wahlko 
ch ed wehmaj g Jesus. Kutsh 
eda am ha'i ep chum i ha oi g al 
wapalko. 
37Tsh ab haha wabsh i meh g 
s-gewk jegos k sha'i si hewed. Tsh 
g shuhdagi sha'i si uhgk hab i e juh 
k ged hu wabsh e was wahlko ch 
ed. 38Sh eda am wo'ok ch kohsh g 
Jesus si baikko g wahlko. Kutsh am 
wuha g chuhchaij k hab ahg, “Nap 
pi has sha'i elid mattki wo wachkk.” 
39Tsh am hahawa wamig k ab si 
wui neo g hewel ch shuhdagi k hab 
ahg, “Am g wabsh i dodolimat k 
ha'asa i hewed.” Kutsh ab wabsh si 
heweto k g shuhdagi gam hu wabsh 
i pi hoini. 
40Sh hab hahawa kaij ab ha wui, 
“Pi g am wo ha'ichu ehbidad ch ab 
wabsh wo ni-hiwgad.” 
41Kutsh eda si s-ehbeni k wabsh 
ab a'ai i e kakke, “A kus hedai 

wud ihda o'odham mat g hewel ch 
shuhdagi ab kaiha.” 


Matsh gam hu hab i ha juh g jijawul 
ab amjed g hema cheoj 
An g neid g Matthew 8:28-34; Luke 8:26-39 


Kutsh gam hu dada miabidch 
mo am d Gerasa kihhim. 

2Tsh ab wabsh i chum hud g Jesus 
wahlko t amjed. Kutsh ab hema 
nam g cheoj mash ab e ulish cheo 
ch ed mash eda ab d hiha'ini. *Sh 
g jijawul an u'ukch ihda. Kush pi 
hedai e nakog mas wo mahshoch. 
4Mu'ikko amsh chum wulshshap 
g e hukshchim wapainomikaj. Sh 
wabshaba wabsh wanikumiak. Sh pi 
hedai e nakog mas wo shohbi nash 
pi sha'i si s-gewk. “Tash oidam ch 
chuhug oidam ash am ulinig hiha'ini 
ch ed ch am do'ag shahgid am hihnk 
ch e hikkumiak g hohodaikaj. 

6Tsh am jiwia g Jesus. Kutsh 
mehkjed chehg k am med k abi 
gei wui. "k am si s-kaidam neok 
k hab ahg, “Ni-dagitoni, ahpi 
alidaj g si Jiosh. Bani m-ahgid ab 
si ihmch g Jiosh mapt pi ia hu wo 
ni-hudawogad.” Bash kaij nash pi g 
Jesus ab i s-wuhshdamk g jiawul id 
amjed o'odham. 

9Sh g Jesus ab hahawa kakke, 
“Shahp chehgig?” 

Sh hab kaij hegai o'odham, “Bani 
chehgig ‘Mu'ichw’ nach pi mu'ij,” 
10ch ab wui si e sho'igchud mat 
pi mehk gam hu hab wo i ha juh 
hegam jijawul mo an u'ukch. 

11Kush eda inhab sha'i si mu'i 
kokji e nuhkud kawulk huda. 
12Kutsh g jijawul ab si tahni g Jesus, 
“Am g hig t-hiwgid matt am wo i 
wahp ha eda hegam kokji.” 

13Kutsh ha hiwigi. Kutsh ab i 
wuwha heg amjed o'odham k gam 
hu hihim k am i wahp ha eda 
hegam kokji. Kutsh idam am e 
totodsid k am agshp i wohp k ged 
hu shul ge shuhdagi ch ed k wachkk 
k ash eda am hu d i gohk mihl. 

14Hegam mash am chum ha 
nuhkud atsh e totodsid k wohp k 
gan hu wehsko ha ahgid mat has e 
juh. Kutsh am himto g hemajkam 
s-neidamk matsh haschu has e juh 
15k am hu dada. Kush am dak ch 
e enigadadch ch ash wabsh s-ap'e. 
Kutsh wehsijj si e totods. 

18Hegam mash am neid atsh an 
i ha ahgidahi mat has e juh hegai 
mo g jijawul an u'ukch k am ep ha 
ahgi mat has e juh g kokji. 17 Kutsh 
ab wabsh si s-bahbagi i ahgi g Jesus 
g hemajkam, “Mapt gam hig wo ie 
mehkod ab t-amjed.” 

18Kush g Jesus an cheshajhim 
wahlko ch ed. Tsh ihda o'odham 
mash g jijawul u'ukch ab chum 
ahgi, “Nt wo m-oi.” 

19Kutsh oi wa pi hiwgid k ash 
hab wabsh ahg, “Pt wabsh wo wa 
hih am e-kih wui k wo ha ahgi g 
e-nan'aipijju mat haschu si s-kehg 
hab m-juni g Jiosh.” 

20Kutsh gam hu hih ihda o'odham 
k gan hu ha ahgidahi g hemajkam 
amai mash am d Wehst-mahm 
Kihhim matsh he'es ge'e ha'ichu 
hab juni g Jesus. Kutsh wehsijj ab si 
has i e taht hegam mash kah. 


Matsh hema uhpam chegitoich g 
chehia muhki g Jesus 
An g neid g Matthew 9:18-26; Luke 8:40-56 
21Kutsh an ep dadhaiwua idam 
Jesus wahlko ch ed k gn hu aigo 

i chehchsh. 2?Tsh ab hema i 

hih g o'odham k d ha'ichu amai 
ha-cheopi ed ch hab chehgig 
Jairus. Tsh ab i hud g Jesus. Kutsh 
ab wui i gehsh ??k hab kaij, “Si 

g s-ni-ho'ige'id. Ni-chehiaga o 
muhkhim. Pt am wo him k wo 
doaj.” 24Kutsh am i chum hih matsh 
wo oi ihda o'odham. 

Kush eda g hemajkam gan hu 
wabsh i si bihagch. 2°Sh eda am 
hema ha'ichug g uwi ch mumku 
gamai gohk a'ahidagkaj. Sh heg 
wehs oidam g eh'edaj chum hekid 
jegwoni. Z6Kush multi ha'ichu 
nakog ab ha amjed g mamakai ch 
wabshaba wabsh ba'ich i mumku. 
Kutsh g lialigaj huhug. Z/Sh am 
hahawa i kah mash haschu has 
junihim g Jesus. Kutsh am s-apkot 
matsh am wo jiwia wui. Kutsh ab 
oidk i him k an taht g wehschugaj 
28hab e ahgch, “Chum anis hems an 
wabsh wo taht g wehschugaj, t wo 
ni-ap'et.” 2?Tsh ha hekaj am wabsh 
si huh g eh'edaj. Tsh e taht mat 
ap'et. 

30Kutsh g Jesus taht matsh g 
doajig gewkdag sha wuhsh ab ab k 
am ha hekaj i sikoliwua hemajkam 
ha wui k hab kaij, “Doht an ni-taht?” 

31Kush hema hab kaij g chuhchaij, 
“An o si i t-bihagch g hemajkam. 
Kup haschu ahgch hab kaij, Doht an 
ni-taht?” 

32Kutsh an i nenhoghim k ab i nei 
besat uwi matsh an taht. 33Kutsh 
heg si e todsid k ab wui i gehsh k 
am ahgi mat doa. 

34Sh hab kaij g Jesus, “Pegih, 
ni-uwiga, am apt wa doa nap pi 
ab si ni-hiwig. Gam g s-ap e-taht k 
hihm k am wabsh s-doakad.” 

35Kush am wabsh kia neok. 
Tsh am ha'i dada ab kihj amjed 
hegai Jairus k hab kaij, “Muh at 
g m-chehiaga. Kupt haschu hig 
ahgk am ba'ich wo i kudu g ha 
mashchamdam?” 

36Kush wabshaba hab kaij g Jesus 
ab Jairus wui, “Pi g am shati has e 
tahtkkad ch am wabsh i ni-hiwgad.” 
37 Bash kaij ch am hahawa ha ui g 
Peter ch James ch John k am i oi. 

38Kutsh am hihim k ged hu 
dada mash am kih g Jairus. Kush 
am wabsh si s-nakosigam hab e 
wua no pi si shoani g hemajkam. 
39Kutsh am i wah g Jesus kih ch 
ed k hab kaij ab ha wui, “Pi g 
am wo shoanid. Heg o wa wepo 
ni-wehhejed mo wabsh kohsh g 
chehia.” 

40Kush wehsijj si s-ko'okam ash 
nash pi s-mahch matsh heki hu 
muh. Kutsh gam hu i ha wuhwhasid 
k am i ha ui hegam mash am 
wehmaj k am i wahp amai mash 
am wo'o g muhki. Tsh g jehjij am 
ep i ha oi. “1Tsh g Jesus ab bei 
nowij ab k hab kaij, “I wamigi, 
chehia.” 4?Kutsh ab ha hekaj i wami 
g chehia k ab i hih. Kutshsihasie 
taht g hemajkam. 

43Sh hab kaij g Jesus, “Ab g 
wabsh mahki g chehia g ha'ichu 
hugi.” Kutsh ab mah. Sh hab ep 
ha ahg mat pi hedai wo sha'i ahgi 
mat has e juh. Kush d gamai gohk 
a'ahidag ihda chehia. 


Mash g Jesus si kih'amkam pi ab hu 
tatchua 
An g neid g Matthew 13:53-58; Luke 4:16-30 


Tsh gam hu hahawa hihi idam 
Jesus k ged hu dada Nazareth 

tam mash am d si kihkam g Jesus. 
2Kush am d i t-mihshmda tash. 
Tsh am ep ha mihshmad g Jesus 
ha-cheopi ed. Kush mu'i hemajkam 
am ha'ichug ch am kah ch si has i 
e tahtam k ab a'ai si e kakke, “ Kus 
hebai mai wehs ihda amichudadag 
k has masma hab wua ihda s-hasig 
ha'ichu? *No hig pi woho d wabsh 
hegai huk chikpandam mo d madaj 
g Mary ch d ha-wehnag g James 
ch Joses ch Judas k ch Simon? No 
hig pi woho g u'uwi wepngaj ia 
kih?” Neh, bash kaij ch wabsh pi 
ha'ichuchud. 

4Sh g Jesus si has i e tahtk ch hab 
kaij, “Jiosh ha'ichu i tashogiddam at 
chum hebai ab si has wo e elidad. T 
wabshaba g si kih'amkam o'odham 
ch wehmaj kihkam pi ab hu has wo 
elidad” 5Kutsh heg hekaj pi e nako 
mas g si s-hasig ha'ichu hab wo 
junihid amai ch heg hab wa'i juh 
mat al he'ekia kok'odam ha dodaj. 


Matsh g Jesus chuhchai gam hu 
ahgachug g ha'ichu ahgaj 
An g neid g Matthew 10:5-15; Luke 9:1-6 
8Kutsh am hahawa i ha 
mihshmdahi g Jesus an wehgaj g 
Nazareth mo hebai i kihhimag. 
7 Am hu hebai, tsh am ha cheha 
g e-chuhchai matsh go'ogok e 
wehm am wo ha mihshmdahi g 
hemajkam k gam hu hab wo i ha 
juh g jijawul ab ha amjed hegam 
mo an ha u'ukch. ®Neh, bash ha 
ahg, “Gm amt hu wabsh wo i hihim 
k heg wa'i e-cheowikud wo u'ad 
ch pi wo bek g e-limoshan kostal o 
g lial o g ha'ichu hugi o g ha'ichu 
eniga. 9Mt ab wo i em-wahpkid k 
wo em-dagio'idad mamt hebai wo i 

ha mihshmad. 1"Kumt amokad k ab 
wo ai mamt ba'ich ep wo hihi. “Mt 
gam hu wabsh wo hihi mamt hebai 
pi ap ab hu wo i em-nei gam hu 
shahmudk g e-shuhshk. T id wo ha 
chehgi mamt wabsh wo ha dagito 
nat pi pi ap hab chu'i. Dohwai.” 

12Kutsh wa woho an a'ai i ha 
ahgidahi g hemajkam matsh gam 
hu wo s-ohhod g pi ap e-chegitoi. 
13Kutsh ab iawua g huhudakud 
ha-mohmi ab g kok'odam. Kutsh 
doda. Tsh mu'i gam hu hab ep i ha 
juh g jijawul ab ha amjed hegam 
mo an ha u'ukch. 


Mamtsh mua hegai John matsh am i 
shonwuich g pahl wakona 

An g neid g Matthew 14:1-12; Luke 9:7-9 

14-15 An o wa wehsko hab kaidag 
mash has e junihim g Jesus. Kum 
am chum a'aga mas hedal wud. Hali 
o hab kaij matp hems d Elijabad o 
hema ehp hegam kekelibad Jiosh 
ha'ichu i tashogiddam. K ha'i hab 
ep kaij matp hems d hegai Johnbad 
mat wa am i shonwuich g pahl 
wakona. E atsh wa mu'ajid k atp 
hems uhpam e chegito k hab s-hasig 
ha'ichu hab junihim. 

16Sh hegai Herod mo am d wa 
kownal Galilee chekshani ch ed hab 
ep kaij, “Doki hegai John mo wa 
ha pahl wapkonahim. Heg ant mua. 
Kutki wabshaba uhpam e chegito k 
hekaj hab e nakog mat hab wo juh 
g s-hasig ha'ichu.” 

17-20Thda Herod atsh wa heg hab 
juh am wehhejed g e-hohnig. Heg 
ash hab chehgig Herodias ch ash 
d chum hohnigaj g Herod wehnag. 
Kush heg hab chechgig Philip. Tsh g 
Herod ehs g hohnigaj. 

Sh amjed g John chum hekid hab 
chum alaga, “ Mo pi sha'i ap'e maps 
g e-wehnag hohnig wo ehs.” 

Sh g Herodias heg hekaj s-keh'id 
ch am chehani g e-kun mat wo mua. 
Tsh Herod ha cheha g e-shondalig 
mat wo be k wo kuh. K wabshaba 
si s-ap d o'odham g John. Kush heg 
hekaj s-ehbid g Herod ch wabsh 
kuhpch ch s-ap nuhkud. Sh hab pi 
e nakog g Herodias mas wo mua. 
Kush g Herod s-hohho'id ch kah g 
John mihshmda, chum as si e kudut 
heg amjed. 

21Sh g Herodias am wabsh nenida 
mat am wo s-ap'et. Kutsh am hu 
hebai s-apkot wehhejed matsh e 
ai g Herod mahsidag tash. Kutsh 
g Herod ab i ha wai g e-shondalig 
ha-ge'ege'ejig ch hegam mo d si 
haha'ichu am Galilee ch ed. Tsh ab 
i hihim k am wehmaj piast. 

22Tsh am i wah g uwi madaj 
g Herodias k am e waila. Kush 
wehsijj s-hohho'id. Sh g Herod 
hab ahg, “Maptp haschu hab wo i 
elidad ch ab wo i ni-tai, nt hab wo 
m-juni.” Sh pi has sha'i kaij ihda 
uwi. ?3Kush hab hahawa ep si kaij, 

“Maptp haschu ab wo i ni-tai, nt wo 
m-mah, chum as hems eda hugkam 
g ni-kownaltalig.” 

24Kutsh am hahawa him k am 
kakke g e-je'e, “Shahchu ant wo 
tai?” 

Sh hab kaij g je'ej, “John mo'o apt 
wo tai” 

25Tsh ab uhpam i wah k hab ahg 
g Herod, “John mo'o apt wo ni-mah 
am hoas-ha'a ch ed dahshk” 

26Kutsh si pi ap e taht g Herod. 
Sh wabshaba wehsijj kah mo has i 
kaij. Tsh heg hekaj pi e nako mas 

pi am hu hab wo juh, 27 neh. k am 
hema cheha g shondal mat am wo 
him k an wo shonchk g John mo'o k 
ab wo i bek. 

Kutsh am hih lilso ha-kih wui k 
an shonch g kuswoj g John 28k am 
u'apa g mo'oj ab hoas-ha'a t ab k 
ab mah g uwi. Tsh g uwi am him k 
ab mah g e-je'e. “*Kutsh am i kah 
hegam mo ab si wecho e mashcham 
g John matsh e muhkid k am hihim 
k am bei g honaj mat wo s-ap juh. 


Matsh g Jesus s-ap ha gegos g hetasp 
mihl chechoj ch mu'i ehp 
An g neid g Matthew 14:13-21; 
Luke 9:10-17; John 6:1-14 

30Tsh am i uhpam dada g Jesus 
chuhchai k am wehs ahgid mat 
haschu has i juh k haschu ep ha 
mashcham. 

31Sh eda ia'i idani mu'i am daiw 
g hemajkam. Tsh pi am hu sha'i ha 
apkot mas wo e gegos idam Jesus. Sh 
hab ha ahg g Jesus, “Am att hig wo 
t-hejelkod k wo sha'i t-uh'ulinihogi.” 

32Kutsh gam hu hejelko hihi g 
wahlkokaj. 

33Mu'ijj ash ha neid mat gam hu 
hihi ch gam hu ha ba'ich wohp k 
gam hu heki hu dada. Kutsh idam 
am hahawa i dada *4k am i huhud. 
Tsh g Jesus am i ha nei. Kush hab 
sha masma mo g heb hu hihimkam 
kakawal. Kutsh ab si i s-ha ho'ige'id 
k mu'i ha'ichu ha mashcha. 

35Kutsh gam hu si i juh. Tsh g 
Jesus chuhchai am wui dada k hab 
chum ahg, “Neh, mehk at wa'i juh. 
K eda ia hu wabsh si jegko. 2P Am g 
ha ahgid g hemajkam mat gam hu 
wo hihi kihhim wui k wo ha nolawt 
hegai mat wo huh” 


MARK 6 


37Kush hab ha ahg, “Ahpim amt 
wo ha'ichu ha mah mat wo huh.” 

Sh hema hab kaij idam, “A tt 
haschukaj wo ha gegos? Mu'i lial at 
wo nam g ha'ichu hugi matt hekaj 
wo ha gegos.” 

38Sh ab ha kakke, “Shahchu o am 
i kahch? Am g wo neid.” 

Kutsh am neid k hab ahg, “Hetasp 
sismito ch gohk waptopi.” 

39Kush hab ha ahg mat wo ha 
ahgi g hemajkam mat wehsijj am 
wo dadhaiwua jewedo he'ekiajj ie 
wehm. “9Tsh am ha cheha. Kutsh 
am dadhaiwua he'ekiajj i e wehm, 
ha'iam hu i siant k ch ha'i am hu i 
hehetaspo wepst-mahm. 

41Kutsh g Jesus am ui hegai 
ha'ichu hugi k am e dahm i nen k 
ab holige'el g Jiosh k am hahawa 
hahai hegai sismito k ab ha mah 
g e-chuhchai. Tsh an i ha mahkhi 
g hemajkam. Kutsh g waptopi an 
ep i hahain k ha mah. Tsh ani ha 
mahkhi. 42Tsh wehsijj hug k oi wa 
hi si s-kokwod. 43Kutsh g chuhchaij 
an i u'ihim k u'apa g wihpi'idaj mat 
am hu'i gamai gohk hoha wo ha 
shuhshud. “*Kush am hu d i hetasp 
mihl chechoj ch mu'ijj g u'uwi ch 
a'al hegam matsh am e gegos. 


Matsh an wabsh hih g Jesus 
shuhdagi dahm 
An g neid g Matthew 14:22-33; John 5:15-21 


45Tsh am hahawa ha ahgi g 
e-chuhchai matsh gam hu aigo 
wo hihi heg wui kihhim mo hab 
chehgig Bethsaida. Tsh heg am wo 
wi'i k am wo ha ahgi g hemajkam 
mat gam hu wo hihi e-kihki wui. 
Tsh heg hekaj an i chehchsh wahlko 
ch ed k gam hu hihi. 

46Tsh g Jesus am ha dagito g 
hemajkam. Tsh gam hu himto. Tsh 
am hahawa hejel i chesh kawulk 
dahm k am e ho'ige'idahun. 

47Tsh am i hud. Sh am wabsh 
kia hejel ha'ichug. Tsh g wahlko 
gam hu si eda i cheka g shuhdagi. 
48Kush g hewel ab si s-gewkam med 
ha wui. Sh hekaj pi ap him. Kush 
s-ap ha neid g Jesus mash sha'i si 
s-wihnam himchud g wahlko. 

Tsh koi mahsi. Kush ab him ha 
wui an wabsh shuhdagi dahm k hab 
e juh matsh an wabsh wo bij. “*Tsh 
wabshaba am i nei s-chuhugam k 
ed k am si hihnk nash pi si s-ehbini 
hab e ahgch mash d wabsh kok'oi. 

59Kush hab ha ah, “Pi g wo sha'i 
ni-ehbenid. Dani ahni. Mt oi wo 
s-ap e taht,” ?!k gan hu hahawa 
i chesh wahlko ch ed. Kutsh am 
wabsh si heweto. Tsh idam si has i 
el 52nash ge sha'i amichud mokis 
ha'as edgid gewkdag. K eda d si 
s-hasig ha'ichu mat ha gegos hegam 
mu'i hemajkam. 


Matsh g Jesus mu'i ha dodaj amai 
mash am d Gennesaret 
An g neid g Matthew 14:34-36 


53Kutsh ga hu aigo i chehchsh k 
ab dada amai mo am d Gennesaret 
k am wulsh g wahlko. 54Tsh g 
hemajkam ha hekaj s-amich g Jesus 
55k gan hu a'ai wohp k an i ha u'ihi 
g kok'odam an ha-wohpikud ab k 
ged hu ha u'apa Jesus wui. 9êKush 
an oiopo hegam Jesus ch am daiw 
kihhim ch ed ch oidag ch ed. Kutsh 
g hemajkam ab wui wo ha u'apad 
g kok'odam ch ab wo ahgidad g 
Jesus mat wo ha hiwigi g kok'odam 
mat chum hems wabsh g hugidaj 

g enigaj an wo taht. Kush wehsijj 
doda an tahtamk. 


Mash haschu d wabsh hemajkam ha 
mashchama 
An g neid g Matthew 15:1-9 


Kutsh ab ha'i hihi g Palasi ch 

chehanig ha mashchamdam 
k am e hemapai an ha wehgaj 
hegam Jesus. Tsh eda wo chum e 
gegos. “Kutsh idam am cheh matsh 
am ha'i wabsh dadhaiwua pi hab 
masma ha wapkonk g e-nohnhoi 
mo hab masma d ha-himdag g 
kekelibad. 

3 Ahchim Tutuligo ach mu'i 
ha'ichu hab masma hab chum wua 
mo wa g t-kekelibadga. K idam 
Palasi wehs t-ba'ich i s-gewkam 
oid g ha-chehanig ch pi ha'ichu wo 
huh pi hab masma ha wapkonk g 
e-nohnhoi mash wa g kekelibad. 
4Kut g ha'ichu hugi hab wa'ap wo 
si e wapko mamt hekid ab wo i ui 
tianna t amjed. T g hohas-haha'a 
ch hihidodakud ch chum hems g 
wohpikud hab masma wo e wapko 
mash wa g kekelibad hab wua. 

5Kush heg hekaj idam Palasi ch 
chehanig ha mashchamdam ab 
kakke g Jesus, “K haschu ahgch 
pi ab hu wohog elid g ha'ichu 
ha-mashchamadag g kekelibad 
idam mo ab si m-wecho e 
mashcham? Neh, e o gegosid pi am 
hu t-himdag oidch ha wapkonk g 
e-nohnhoi.” 

6-8 (8) Kush hab kaij g Jesus, 

“Kum ahpim haschu ahgch im hu 
hab wabsh wua g Jiosh chehanig 
ch im hu ha'ab ab s-wohochud g 
ha-chehanig hegam mo d kekelibad 
ch d wabsh o'odham? (6) Isaiabad 


85 


oki si s-ap hab em-ahg ahpim mam 
hab wabsh s-e junimk mat eda an 
o'oha mash hab kaij g Jiosh: 

Ha'i idam mo d chum 
ni-hemajkamga o hab kaij mo 
ab si has ni-elid ch ab ni-ihm. 

K wabshaba g ha-i'ibdag si 
s-kawpk ch si mehk ab 
ni-amjed. 

(7) Pi o sha'i wohom ab 
has ni-elid no pi wabsh g 
hemajkam ha-chehanig ha 
mashcham hab chum masma 
mo d ni-chehanig. Isaiah 29:13 

Neh, bo kaij g Jiosh. Kum ahpim 
s-wohom hab masma mo wa an 
o'ohanas.” 

9K hab ep kaij g Jesus, “Si am s-e 
mahch mamt has masma im hu hab 
wabsh wo i juh g Jiosh chehanig 
ch am wo wa hekajid mo haschu d 
hejel em-mashchamig. 1"Mosesbad 
at an o'oha mo hab kaij g Jiosh: 

Ab g si has wo i ha elidad g 
e-ohg ch e-je'e, Exodus 20:12 

ch id ehp: 

Mat hemho wo wa e muhkid 
hegai mat hedai wo sha 
s-Ko'okam has ha ah g e-jehj. 

Exodus 21:17 
Kum eda ahpim ha mashcham 
mat pi ab hu has wo ha elidad 
ch ab ha wui hab wo chei, ‘Mah 
ant g Jiosh hegai mat haschu ab 
d wo i chum em-wuikamk.' 12T 
hahawa pi ha'ichu hab wo ha juni 
g e-jehj. '3Kum hab masma im hu 
hab wabsh i wua g Jiosh ne'oki 
ch am ha mashcham mo haschu d 
wabsh o'odham ha-nahtoi. K mu'i 
d ha'ichu mam hab masma hab ep 
wua” 

Mash haschu uamhun g o'odham 
An g neid g Matthew 15:10-20 


14-16 Kutsh am hahawa ep ha wai 
g hemajkam k hab kaij am ha wui, “ 
Ab g wo i ni-kaiham wehsijj ahpim 
k wo s-amich ihda. (15) Pi at im 
hu hab wo sha'i em-juh g Jiosh 
heg hekaj mamt haschu wo huh k 
wabshaba im hu hab wo i em-juh 
heg hekaj pi kehg em-chegitoidag.” 

17Tsh am i ha dagito g hemajkam 
k im hu wah kih ch ed. Kumsh ab 
hahawa kakke id amjed. 1*Sh hab 
kaij, “Pegih, Kumtp ahpim hab 
wa'ap pi amichud. Pi at im hu hab 
wo sha'i i em-juh ab amjed g Jiosh 
mamt haschu wo huh !9nat ge 
am hu wo i wah em-chegitoi ed k 
wabshaba ged hu em-wohk ed wo 
wah k amjed gam hu wabsh wo 
wuhsh.” 

Pegih, t hab masma am ha ahgi 
g Jesus mo wehs g ha'ichu hugi 
s-kehgaj. 2°k hab ep kaij, “Heg at 
im hu hab wabsh wo i em-juh ab 
amjed g Jiosh pi ap em-chegitoi 
21nat pi hab wo em-juh mamt 
hab wo juh g ha'ichu pi ap'ekam. 
Neh, mtp hems hema ha'ichu wo 
ehs o wo ha mua 220 wo ha ehs 
g ha-wehm kihkam o wo tatchua 
g ha'ichu ha-eniga o wo s-chu 
iattomk o hab wo juh mat haschu 
si pi Kehg hab wo mahsk o wo 
s-chu hehgamk o hema wabsh wo 
s-ko'okam has ahgad o wo chum si 
e haschudad o wabsh pehegi has wo 
e wuad. 22Id at wehs ab wo i wuhsh 
ab amjed g pi kehg chegitoidaj g 
o'odham k im hu hab wabsh wo i 
juh ab amjed g Jiosh.” 

Mash g gawul mahs o'odham uwi ab 
hiwig g Jesus 
An g neid Matthew 15:21-28 


24Kutsh gam hu hahawa hihi hegam 
Jesus k am dadhaiwua hema kih am 
mash am miabidch g Tyre kihhim 
matsh wo sha'i e hejelkoch. Kush 
eda an wa s-nen'oid g hemajkam ch 
ha hekai s-mai mo am daha g Jesus. 
25-26Kutsh am hema jiwia g uwi mash 
am kih heg eda jewed ch d gawul mahs 
o'odham ch gam hu d mahsikam Syria 
jewed ch ed. Sh g ne!okij d Greek. Kush 
g jiawul an u'ukch g chehiagaj. Tsh heg 
hekajabihihguwikabwuiigeig 
Jesus k ab si tahni mat gam hu hab wo 
i juh g jiawul ab amjed g chehia. 
27Sh wabshaba hab kaij g Jesus, 
“Heg at wo wa wepok mamt ab wo 
ha mah g gogogs g ha-chechmait g 
a'al. Wehpeg ant am wo i ap'ech g 
pi ha-ap'edag g Tutuligo hemajkam 
no pi d chum Jiosh a'aliga.” 
28Kush hab kaij ihda uwi, “Woho o 
wa. T wabshaba chum hems g gogogs 
am wo wa huh g a'al ha-ha'ichu hugi 


hahainig mat ab wo i shul mihsa wecho. 


Kunt ahni hab wa masma wo si s-ap 
ni-taht mapt id am hab wo al i ni-juni.” 

29Sh hab hahawa kaij g Jesus ab 
wui, “M-ne'oki o am chehgid map ab si 
ni-hiwig. Nt heg hekaj gam hu hab wo i 
juh g jiawul ab amied g m-chehiaga.” 

30Kutsh gam hu hih uhpam k 
s-mai matki gam hu hab i e juh g 
jiawul ab amjed g chehiagaj. Kush 
an wabsh s-ap wo'o. 


Matsh g Jesus am hema doaj 

mo pi chekaidag ch pi neok 
31Kutsh gam hu hahawa hihi 
hegam Jesus k am gahi wuwha 

g Sidon kihhim ch Wehst-mahm 
Kihhim chekshani k gam hu dada 
Galilee kahchki am. ??Kutsh am 
ha'i dada g hemajkam k am hema 
u'apa g o'odham mash pi chekaidag 
ch ep pi ap neok k ab i tahni g 
Jesus mat ab wo taht k wo doaj. 

33Kutsh imhab sha'i wuhshad 
hejelko k am i wahpki g al 
chu'uchum e-nohnhoi am nahnkaj 
ed k am hahawa sha'i wadagi g 
e-nowi g e-siswuadagkaj k ab hekaj 
taht g nehnij 34k am i neh e dahm k 
si i ihbhuiwua k hab kaij, “Doajini.” 
35Tsh hahawa chekaid. Tsh g nehnij 
ap'et matsh s-ap neo. 

36Kutsh g Jesus am hahawa wehs 
ha ahgi mat pi hedai wo sha'i ahgi 
ihda. Sh oi wa haha wabsh wehsko 
ahg 27 nash pi si ge'e has elid ch hab 
kaij, “Sho'o wa'i si s-kehg ha'ichu 
hab junihim mo g pi chechkaidkam 
ha chechkaichud ch pi neneokdam 
s-ap ha neokchud.” 


Matsh g Jesus ha gegos g gi'ik mihl 
chechoj ch mu'i ehp 
An g neid g Matthew 15:32-39 


Kush pi sha'i tash amjed. Tsh 

mu'i am ep i e hemapai g 
hemajkam k ab kaiham g Jesus 
waik tashkaj. Sh hahawa pi an hu 
ha'ichug mas haschu wo huh. Tsh 
g Jesus am i ha wai g e-chuhchai k 
hah ha ahg, “Neh, waik tashkaj o 
in wa'i t-wehmaj idam hemajkam 
ch heki hu wa'i pi ha'ichu huh. Ni 
s-ha ho'ige'id. Tp hems bat wo 
s-e chuhugi matp gam hu wo sha 
hihi pi ha'ichu hugok.” 

4Sh hegam ab i kakke, “Kuchs 

hebai hig wo ui g ha'ichu hugi mat 
wehs wo ha a'ahe idam?” 

5Sh ab ep ha kakke, “He'ekia at 
am i wih g sismito?” 

Sh hab kaij, “Wewa!ak” 

6Jesus atsh am hahawa ha ahgi g 
hemajkam mat am wo dadhaiwua. 
Kush am dadhaiwua. Tsh am ui 
g sismito k ab ho'ige'el g Jiosh k 
am hahawa hahain k ha mah g 
e-chuhchai. Kutsh an i ha mahkhi g 
hemajkam. 

7Kumsh am hi wa ha'i al to'akch 
g waptopi. Kutsh ab ep ho'ige'el g 
Jiosh k am ha ahgi mat an ep wo 
i ha mahkhi. Tsh hab e juh. *Tsh 
wehsijj hug k oi wa hi si s-kokwod, 
chum as am hu hebai d i gi'ik mihl 
chechoj ch mu'ijj g u'uwi ch a'al. 
9'Tsh g Jesus chuhchai an i u'ihi 
g wihpi'idaj mat am hu'i wewa'ak 
hoha wo ha shuhshud. 

Kutsh g Jesus am hahawa ha 
ahgi g hemajkam mat gam hu 
wo hihi. "Tsh idam Jesus am ha 
hekaj i chehchsh wahlko ch ed k 
gam hu hihi mash am Dalmanutha 
chekshani k am i huhud. 


Mamsh ab chum chehani g Jesus mat 
am wo ha chehgi g s-hasig ha'ichu 
An g neid g Matthew 16:1-4 


11Kutsh am hati dada g Palasi k 
ab ne'owin g Jesus ch ab chum si 
chehani mat g si s-hasig ha'ichu am 
wo ha chehgi matp woho d Jiosh si 
Kehsha. 

12Kutsh g Jesus am si ihbuiwua 
k hab kaij, “Kus haschu ahgch ab 
ni-kakke idam hemajkam mant g 
si s-hasig ha'ichu am wo ha chehgi. 
Si ant s-wohom hab wo chei mant 
pi am hu wo sha'i ha chehgi g si 
s-hasig ha'ichu.” 13Neh bash kaij ch 
am hahawa ha dagito. Kutsh an ep 


MARK 8 


i chehchsh wahlko ch ed k gam hu 
aigo ep hihi. 


Mattsh pi ha oidk wo ha'ichu chegito 
g pi wohochuddam 
An g neid g Matthew 16:5-12 


14Tsh eda pi chegito idam mat 
wo ui g sismito. Kush hemako am 
kahch. 15Sh hab kaij g Jesus am ha 
wui, “Si g wo s-e nen'oidk mat pi 
wo em-cheawuagi g ha-jewajidakud 
hegam Palasi ch hegam mo ab si 
has elid g Herod.” 

16Sh hegam chuhchaij am hahawa 
a'aga ch hab kaij ab a'ai e wui, “Heg 
oki hekaj hab kaij mach pi ha sismitoga 

17Kush eda g Jesus s-ha amichud 
mo has kaij ch hab ha ahg, “Pi amki 
koi amichud mani he'es edgid g 
gewkdag ch hekaj am a'aga mach pi 
ha sismitoga. Am am wa chum neid 
mant al hetasp sismitokaj ha gegos g 
hetasp mihl chechoj ch mu'i ehp. Pegih, 
namt pi chegito !mamt he'ekia i hoha 
shuhshud k ui g wihpi'idaj?” 

Kush hab kaij, “Gamai gohk.” 

20Sh hab ep kaij g Jesus, “Kumt 
he'ekia i hoha shuhshud k ui 
g wihpi'idaj mant al wewa'ak 
sismitokaj am ha gegos hegam gi'ik 
mihl chechoj ch mu'i ehp?” 

Sh hab kaij, “Wewa'ak.” 

21Kush hab kaij g Jesus, “Pegih, mt 
wo chum s-mahchk mani he'es i edgid 
g gewkdag ch hab wo s-amich mani 
pi heg hab ahg sismito ch wabshaba 
ha'ichu chum em-tashogid ch heg am 
wepogid g jewajidakud.” 


” 


Matsh g Jesus am hema doaj g 
pi neadam Bethsaida t am 
22Kutsh gam hu dada Bethsaida 
tam k am i huhud. Kutsh g 

hemajkam am hema u'apa g 
o'odham Jesus wui mash pi nea 
k ab i e sho'igch wui mat ab wo 
taht. 23Kutsh an bei g pi neadam 
nowij an k am i wanimed k gam hu 
i wuhshad ab kihhim t amjed k ab 
hahawa siswua wuhpuij ab k ab ep 
taht k ab kakke, “Shahchu ap hig 
neid?” 

24Tsh ab i nen k hab kaij, “Neid 
ani mo an oiopo g hemajkam ch 
wabshaba hab sha mahs mo g u'us 
wuhshanim.” 

25Tsh ab ep taht g wuhpuij. Kutsh 


ab ep i nea. Tsh g wuhpuij am i aplet. 


Sh hahawa wehs ha'ichu si s-ap neid. 
26Sh g Jesus hab ahg matsh gam hu 
uhpam wo hih e-kihdag wui k pi am 
hu wo kia i wah kihhim ch ed. 


Matsh g Peter am ah mo hedai wud 
g Jesus 
An g neid g Matthew 16:13-20; Luke 9:18-21 

27Kutsh gam hu hahawa hihi idam 
Jesus am ha'i ep ha wui g kihhim 
am miabidch g Cesaria Philippi 
kihhim. Kush g Jesus ab ha kakke 
ch hab kaij, “Am g wo ni-ahgid, 
doh'o ni-elid g hemajkam?” 

28Kush hab kaij, “Ha'ijj o hab 
m-elid map d hegai Johnbad mo 
chum t-pahl wapkonahim ch ha'ijj 
hab ep m-elid map d Elijabad o 
hema i ehp hegam kekelibad Jiosh 
ha'ichu i tashogiddam.” 

29Sh ab ep ha kakke g Jesus, 
“Kum ahpim hig hedai ni-elid?” 

Kush g Peter hab kaij, “Dap Jiosh 
si Kehsha maptsh ab wo i wuhsh si 
ha'ichu wehhejed.” 

30Kush hab ha ahg mat pi hedai 
wo sha'i ha ahgi hemu mo hedai 
wud. 

Mash g Jesus am ha ahgid matsh wo 
e sho'igchud k wo e muhkid 
An g neid g Matthew 16:21-28; Luke 9:22-27 


31Neh, tsh am i amjed am hahawa 
ha'ichu ha mashcha ab e amjed hab 
kaijch mat hemho wa mu'i wo e 
sho'igch g Jiosh si Kehsha. Kutsh 
pi ab hu wo tatchua g ge'eged 
ch u'ugchu papal ch chehanig 
t-mashchamdam k am wo i dagito 
mat wo e-muhkid. Tsh amjed d wo 
i waik tashk, tsh ep wo e-chegito. 
32Neh, sh id am si tasho ha ahgid. 

Kutsh g Peter im hu go'olko i be k 
ab si s-gewkam neok wui hab kaijch 
mat pi woho hab wo e juh. 

33Kutsh wabshaba g Jesus ab 
ha'ab i kekiwua ha wui k ab epai si 
s-gewkam neo ab wui g Peter hab 
kaijch, “Pi g sha'i ni-shohbid. Do 
wabsh hejel hab m-elida ihda. Kup 
ab wui kehk g Jiosh hab elida hab 
masma mo g ge Jiawul.” 

34Sh eda mu'ij g hemajkam an 
ha wehgaj. Kutsh ab i ha waid 
k hab ha ahg, “Mamtp am wo 
s-oidam g ni-himdag k hemho wa 
gam hu wo dagito g hejel e-tatchui 
k ahni ni-tatchui hab wo junihid 
ni-wehhejed e sho'igchudch. Heg at 
wo wa wepok mam ab mohto g kots 
ch ab ab wo e muhkid. *5Pi amt wo 
heki wua g e-doakag mamtp wo 
hekaj am ni-wehhejed. Heg at wo 
heki wua g e-doakag matp hedai 
wo chum s-da'ad. 

36“pi at ha'ichu wehhejed wo 
s-kehgajk matp g o'odham wehs wo 
bei mo haschu i tatchua id dahm 
jewed k wabshaba pi wo e do'ibia. 
37pi o an hu ha'ichug id dahm jewed 
mas heg hekaj wo e do'ibia g o'odham. 

38“Mu'i hemajkam at 
wabsh s-tahhadam hab wo 
junihid g pi ap'ekam ch wo pi 
em-ha'ichuchudad. Kumt wabshaba 
ahpim pi wo si e elidad ni-hekaj 
ch hekaj g ni-mashchamadag. Nt 
ahni hab wa'ap pi wo si ni-elidad 


em-hekaj mant hekid ia ep wo jiwia. 


Idani at ab ni-ab si s-tondam wo e 
chehgidad g ni-ohg gewkdag. T g 
mu'i anghil ni-wehm ab wo i hihi.” 
Neh, bash kaij g Jesus ch hab 
ep kaij, “Nt wo si shel em-ahgi 
mo ia ha'i ha'ichug hemu mat pi 
koi wo koi k ho'ip nei mat ba'ich i 
s-gewkam inhab wo i e juh g Jiosh 
kownaltalig.” 


Matsh am gawul i e chehgi g Jesus 
ha wui 
An g neid g Matthew 17:1-13; Luke 9:28-36 


2Kush am d i chuhdp tash amjed. 
Tsh g Jesus ab i ha wai g Peter ch 
James ch John. Kutsh idam am 
wehmaj ab i chehchsh hema uhgk 
do'ag t ab k ged hu dada k haha 
wabsh nei. Tsh am gawul e juh g 
Jesus. *Tsh g wehschugaj hab e 
juh mash si s-tondam s-tohta mo pi 
hebai ha'ichu hab masma. *Kutsh 
ab haha wabsh i e chehgi g Elijabad 
ch Mosesbad k am wehmaj neneok 
g Jesus. 

5-6Kutsh si e totods idam 
Peter. Tsh g Peter wabsh kohsh 
k da'iwuni k hab kaij ab wui g 
Jesus, “T-mashchamdam, s-ap'e 
oki mach ia ha'ichug. Tt ia waik 
wo ha chuhcha g al chechopi matt 
hekaj ab wo si has em-el ahpi ch 
Mosesbad ch Elijabad.” 

7Tsh an hahawa si ha ehkaj g 
chewagi. Tsh g Jiosh ne'oki ab 

kaida chewagi t amjed k hab kaij, 
“Jesus o d si ni-tatchuidch ni-alidag. 
Heg amt ab wo si kaihamad.” 

8Tsh am hahawa i chum nenhog 
hegam Peter. Kush hegai wa'i 
Jesus hejel am kehk. Sh pi am hu 
ha'ichug hegam gohk. 

9Sh ab hahawa i huhudkhim 
do'ag t amjed. Sh ab si ha chehani 
g Jesus ch hab kaij, “Pi g am hedai 
wo sha'i ahgid mamt haschu i nei, 
nt ho'ip Kia am uhpam i wuhsh 
ab muhkig amjed ahni Jiosh si 
Kehsha.” 

10Kutsh wa woho hab e juh k 
wabshaba hejel am a'aga mas has 
d ahga ihda mo hab kaij matsh am 
uhpam wo i wuhsh muhkig t amjed. 

11Am hu hebai, sh hab kaij ab wui 
g Jesus, “Neh, bo chech'e hegam 
chehanig t-mashchamdam matsh 
ia wehpeg wo e maskogi g Elijabad. 
Tsh g Jiosh si Kehsha ia haha wo e 
maskogi. Pegih, t haschu ahgk pi ia 
wehpeg m-ba'ich e maskogi hegai 
Elijabad.” 

12-13Sh hab kaij g Jesus, “Hema at 
woho wehpeg wo e maskogid k hab 
wo masmak mash wa g Elijabad ch 
wehs ha'ichu wo i ap'ech. Kunt wo 
em-ahgi mat wa woho heki hu jiwia. 
T wabshaba g hemajkam am wui hab 
juh g pi ap e-tatchui mo hab masma 
an o'ohanas Jiosh heki hu o'ohana 
ed mat hab wo e juh. K an ep 
o'ohanas mat ep wo ni-sho'igchud k 
wo s-ni-ohhod ahni Jiosh si Kehsha.” 


Matsh g Jesus gam hu hab i juh g 
jiawul ab amied g ali 
An g neid g Matthew 17:14-21; Luke 9:37-43 
14Sh ged hu ha aihim hegam 
mat am wih. Kush mu'i hemajkam 

am oiopo. Sh ha'i d chehanig 
t-mashchamdam ch am ha ne'owin 
hegam mat am wa'i wih. 15Tsh g 
hemajkam am i nei mo ab him g 
Jesus k si s-ap i e taht k ab i wohp k 
ab nam. 

16Sh g Jesus ab ha kakke hegam 
e-chuhchai mat am wa'i wih, 

“Shahchu am ha wehm alaga?” 
17Kush am hema g o'odham hab 
kaij ab Jesus wui, “Neh, ia ant heki 

hu chum u'apa g ni-alidag m-wui 
no pi g jiawul an u'ukch ch pi 
hiwgid mas wo neo. 18Hebai atp am 
si has tahtchud ch i wuhppa. Kg 
totshagi i chechshshaj chinij ab. K g 
e-tahtami si kuhm ch ab wabsh wo 
i si gewka. Kuni heki hu am chum 
ha ahgid idam mat gam hu hab wo 
i juh g jiawul. T pi e nako.” 

19Sh hab kaij g Jesus am 
ha wui, “Sho'o wati pi ge'ej g 
em-wohochudadag. Shahag wepo 
mant tash ia wo em-wehmajkad ch 
ab wo em-nakogad mat hekaj wo 
i ge'eda.” Sh hab hahawa kaij heg 
wui o'odham, “Ab g i beka'i ni-wui. 

20Kutsh ab hahawa i bei wui. Tsh 
ab i nei g Jesus. Kutsh g jiawul ha 
hekaj i wua g ali. Kutsh am gehsh 
k am si banimmed jewedo. Tsh g 
totshagi i wuhsh ab chinij ab. 

21Jesus ash ab hahawa kakke g 
ohgaj, “K hekid i amjed hab masma 
ihda?” 

Kush hab kaij g ohgaj, “Gd hu 
wa'i e-alijk amjed o hab masma. 
22Mu'ikko o wa'i chum s-mu'amk 
ch am wuhppa shuhdagi ch ed ch 
am nahda ch ed. Si g s-ni-ho'ige'id k 
i wuhshad maptp wo e nako.” 

23Sh g Jesus hab kaij, “Maptp 
ahpi wo e nako k ab wo i 


” 

ni-hiw. Pi o ha'ichu sha'i wihnk 
am ni-wehhejed maptp ab wo 
ni-hiwgad.” 

24Kush hab kaij g ohgaj, “M ani 
wa he'es ab chum m-hiwig. Oi 
g i ni-wehmt. Nt ba'ich ab wo i 
m-hiwgad.” 

25Tsh eda ab a'aijed i wohp g 
hemajkam an ha wehgaj. Kush 
hekaj s-e hohtkid g Jesus ch 
si s-keh'el g jiawul k hab ahg, 
“Dagitoni g ali, ahpi jiawul, k pi 
dahm an hu ep wo sha'i u'ukchid.” 

26Tsh am si s-kaidam hihin k ab 
si s-gewkam e ugij g ali. Tsh am 
hahawa dagito. Tsh hab wabsh e 
juh mat muh g ali. Sh g hemajkam 
hab kaij, “Muh atki.” ?” Tsh 
wabshaba g Jesus ab bei nowij ab k 
i wamigi. Tsh i wamig k kekiwua. 

28Kutsh ged hu i wahp kih ch ed 
idam Jesus. Tsh g chuhchaij am 
hahawa hejelko kakke, “Tt haschu 
ahgk ahchim pi t-nako machs gam 
hu hab wo i juh g jiawul?” 

29Sh hab kaij g Jesus, “Jiawul 
at heg wa'i hekaj gam hu hab wo 
i e juh mamt ab wo e ho'ige'idahu 
Jiosh wui.” 


Mash g Jesus am ep ha ahgid ab 
amjed g e-muhkig 
An g neid g Matthew 17:22-23; Luke 9:43b-45 
30Tsh amied gam hu hahawa 
hihim k gam hu gahi wuwha g 
Galilee chekshani. Tsh g Jesus 
pi am hu e chehgi hemajkam ha 
wui no pi ha mashchamahim g 
e-chuhchai ch hab ha ahg, 31“E 
o aihim mat g s-ni-keh'iddam 
wo ni-bei ahni Jiosh si Kehsha k 
am wo ni-dagito ha'i ha wui mat 
wo ni-mua. Nt wabshaba ep wo 

ni-chegito mat d wo i waik tashk 
amied." 32Sh oi wa pi sha'i amichud 
mas haschu hab ahg ch wabshaba 
pi ab hu kakke nat pi e totods. 


Matsh hedai d wo si ha'ichuk am 
Jiosh nena ed 

An g neid g Matthew 18:1-5; Luke 9:46-48 

33Kutsh am hihim k ged hu dada 
Capernaum t am k am i wahp 
kih ch ed mash hebai dadha. Sh 
eda ha'i ha'ichukaj e ne'owin 
hihimadch. Kush ab hahawa ha 
kakke ch hab kaij, “Shahchukaj am 
e ne'owinahim mach ab hihim?” 

34Kush oi wa pi hedai has sha'i 
kaij nash pi eda e ne'owinahim mas 
hedai ba'ich d wo i s-has ha'ichuk. 

35Kutsh am i dahiwua g Jesus 
k ab i ha wai. Tsh am i e hemapai 
wui. Kush hab ha ahg, “Pi g wo 
chum ge e ha'ichuchudad mamtp 
hedai d wo uhgchuk am e-shahgid 
ch wabshaba hab wo e junihid 
mamt wehs d wo ha-pionagk.” 

36Sh am hema kehk g ali. Kutsh 
g Jesus an be k am kohm k hab 
kaij, 3” “Matp hedai hema wo ha 
dagio'idad g ali am ni-wehhejed ch 
hekaj am wo e chehgidch mo ab si 
ni-tatchua ch ab ep si tatchua hegai 
mani d kehshaj.” 


Mash ab t-wehmaj hegai matp hedai 
pi ab hu t-wui kehk 
An g neid g Luke 9:49-50 
38Kush g John hab kaij ab wui g 
Jesus, “Hema oki gam hu hab i ha 
wua g jijawul heg hekaj m-chehgig. 
Kuch am chum shohbid no ge 
m-wecho e mashcham.” 
39Kush hab ha ahg, “Pi g am wo 
sha'i shohbid. Pi at woho has wo 

ni-ah matp hedai hekaj g ni-chehgig 
ch hab wua g s-wihnk ha'ichu. 

40 Tki wo i t-wehmt hegai matp 
hedai pi ab hu t-wui kehk. “1Nt wo 
si shel em-ahgi matp hedai wo i 
em-wasibi g shuhdagi ahpim mam 
ab si ni-wecho e mashcham k wo 
bei g s-ap'ekam e-namkidadag.” 


Pi g hedai wo a'appemad mas hab 
wo juh g pi ap'ekam 

An g neid g Matthew 18:6-9; Luke 17:1-2 

42Sh hab ep kaij g Jesus, “Sho'o 
wa'i si s-ta ehbidam hab mahs am 
wehhejed hegai matp hedai hema 
am wo i ha wanchkwua pi ap'ekam 
wui idam al a'al mo ab al ni-hiwig. 
Ba'ich at wo i s-ap'ek wehhejed 
matp hems wo e wachumchud k wo 
e muhkid mat koi hab wo juh ihda 
chu'ijig. 

43-48“pi at hedai wo e nako mas 
ab uhpam wo i wuhsh Jiawul kih 
amjed. Kut pi hekid wo huhug g 
ha-sho'igchuda amai. Heg at wo wa 
wepok mat wo waptopadt k chum 
hekid wo e sho'igchudad am mei 
ch ed. Mt heg hekaj am wo i e nako 
mamt pi am hu wo gei heg eda. 
Ba'ich at wo i s-ap'ek mamt chum 
hems wo heb hu wua g e-nowi 
o g e-tad o g e-wuhi matp hema 
idam hab wo em-juh mamt am 
wo gei Jiawul kih ed k pi wo bei 
hegai wechij doakag mo g Jiosh ab 
em-makiog. 

49“Hemho wa at wehs wo e 
maskogi g pi ap ha-chu'ijig g 
hemajkam. 5°Mt wabshaba hejel 
ab wo e abchud k wo dagito 
hemu. T hab pi ab hu wo em-abch 
g Jiosh. Kumt ha'ichu wehhejed 
wo s-kehgajk hab masma mo g 

on. Heg at pi has masma ep wo i e 
kegch mat wo onko. Kumt wo s-e 
nen'oidad mamt pi wo heb hu wua 
g s-e-ap'ek am k wabshaba wo s-ap 
e tahtkkad ab a'ai e wui.” Neh, bash 
kaij g Jesus. 


Mash g Jesus pi hiwgid g wehm 
kihkam ohhoda 
An g neid g Matthew 19:1-12; Luke 16:18 


1 0 Tsh amjed gam hu hihi 
hegam Jesus k am gahi 


wuwha g Judea chekshani k am 
gahi i shul g Jordan akimel k gam 
hu aigo dada. Kutsh g hemajkam 
am ep i e hemapai Jesus wui. Tsh 
am ep ha mashcha mash chum 
hekid hab e wua. 

2Kutsh ab ha'i i hihi g Palasi k 

ab ha'ichu chum s-abchudamk g 
Jesus ch ash ab kakke, “No hiwgid 
g t-chehanig mat g o'odham wo 
s-ohhod g e-hohnig?” 

3Sh g Jesus ab epai ha kakke, 

“Nam hig pi mahch mo has chu'ig g 
chehanig?” 

4Kush hab kaij g Palasi, “Heu'u, 

hiwgid o mat g o'odham wo bei g 
tapial K wo ha mah k gam hu wo 
s-ohhod.” 

5Kush oi wa hab kaij g Jesus, 

“Heu'u, bo chu'ig mamt wo ha mah 
g ohhoda tapial mamtp pi ab hu wo 
kaihamad g Jiosh ch pi wo pihk e 
elidad ha hekaj. °K wabshaba ged 
hu i shohshonkam am ahgas: 

Jiosh at am ha nahto g 
cheoj ch uwi mat d woe 
wehhejedkamk. 

7 Kut id hekaj g o'odham wo 
dagito g e-ohg ch e-je'e k 
am wo i e wehmt g e-hohnig 
wehm. 

8 Kut hegam gohk hab wo e 
juh mat d wo hemakok. 
Genesis 5:2; 2:24 
Pegih, t pi hab hahawa ep wo 
mahsk mat d wo gohkk ch 
wabshaba d wo hemakok. ?Pi o hab 
sha'i mahs mas g o'odham wo ha 
gawulkai hegam mat g Jiosh ab i ha 
wehnad.” 
10Tsh ged hu hahawa i wahp kih 
ch ed. Tsh g chuhchaij ab i kakke 
mas haschu hab ahg. 
11Kush hab kaij, “Bo wua g pi 
ap'ekam matp hedai wo s-ohhod 
g e-wehm kihkam k hema ep wo 
hohnt. 1?K g uwi hab wa'ap wua g pi 
ap'ekam matp wo s-ohhod g e-wehm 
kihkam k hema ep wo kunt.” 


Mamtsh am ha u'apa g a'al Jesus wui 
An g neid g Matthew 19:13-15; Luke 18:15-17 


13Kutsh am ha'i ha u'apa g 
e-a'aliga Jesus wui hab ahgch mat 
ab wo ha taht k wo e ho'ige'idahu 
ha wehhejed. Kumsh chum s-ha 
keh'id mo hab e wua. 14Kutsh oi wa 
pi hohho'i g Jesus matsh chum pi ha 
hiwigi k hab ha ahg, “Ab g wabsh 
wo i ha hiwgid g al a'al mat ab wo 
i hihi ni-wui k pi an hu wo sha'i ha 
shohbi. Am at wabsh s-moimam 
wo i wahp Jiosh kownaltalig ed ab 
ni-hiwigch. ‘5Nt wo si shel em-ahgi 
mamt hab wa'i masma am wo i 
wahp.” 16Neh, bash kaij ch an i ha 
kohmkahim k ab i ha tahtamahi 
ha-mohmi ab k ab i s-ha ho'ige'el. 


Mash am hema chum s-e do'ibiamk g 
s-kais o'odham 
An g neid g Matthew 19:16-30: Luke 18:18-30 
17Kutsh amjed haha wabsh i 
chum hihi. Kush ab hema med g 

o'odham ch ab i gei Jesus wui k 
ab kakke, “Ha mashchamdam map 
d s-ap'ekam, shahchu ant am hab 
wo juh mant ab wo bei g pi ha 
huhugedam doakag?” 
18Sh g Jesus hab kaij, “Pi ap 

mahch map haschu ahgch hab 
ni-a'aga mani d s-ap'ekam. Heg o 
wali Jiosh d s-ap'ekam. Kup pi woho 
mahch mani hedai wud. 19S-mahch 
ap g Jiosh chehanig. K hab chu'ig: 

Pi g am hu ha mua'i g o'odham. 

Pi g am hu ha ehsidad g 

ha-wehm kihkam. 
Pi g am hu ha'ichu ha ehsidad. 


Pi g am hu ha'ichu ha iattogidad. 


Ab g si has ha elidad g e-ohg ch 
e-je'e.” Exodus 20:12-16 
20Kush hab kaij ihda o'odham, 
“Wehs ihda ani hab junihim ged hu i 
ni-alijk amjed.” 
21Tsh Jesus ab i nei ihda k ab si 
pihk i e el wui k hab kaij, “Hemako 
ha'ichu apki pi am hu hab wua. 
Him k gagda map haschu i eniga k 
ha mahki g namkigaj g sho'igkam 
k ab wo i him k ab si ni-wecho 
wo e mashchamad ch an haha wo 
edgidad g ba'ich i s-kehg kaisdag 
Jiosh kihdag ed.” 
22Kutsh ihda o'odham si pi ap 
e taht k kah mo has i kaij nash pi 
d s-kais ch atsh im hu hih pi ape 
tahtkk. 
23Tsh g Jesus an i nenhog e 
wehgaj k hab kaij am ha wui g 
e-chuhchai, “Neh, t wo sha'i si 
s-hasigk mas g s-kakais am wo i 
wahp Jiosh kownaltalig ed.” 
24Kutsh si has i e taht hegam 
chuhchaij am i Kaiok mash has kaij. 
Sh oi wa hab ep kaij g Jesus, 
“Ni-naipijju, pi g hab wo elidad 

mat g o'odham wabsh s-pehegi 
am wo i wah Jiosh kownaltalig ed. 
25Nam hig hab elid mat wo e nako 
g kamihyo mas am wo gahi wuhsh 
mo am jeg g ho'ipad? Pegih, t hab 
wa masma pi wo e nako hegam mo 
hiwig g ha'ichu e-eniga mas am wo 
i wahp Jiosh kihdag ed.” 

26Kutsh ba'ich i si has i e taht k 
ab a'ai e kakke, “Pegih, kus hedai 
hig wo e do'ibia?” 

27Kutsh ab i ha nei g Jesus k hab 
kaij, “O'odham wehhejed o s-hasig 
ch wabshaba am Jiosh wehhejed pi 
hasig. Jiosh at wo e nako mat wehs 
hab wo juh mo haschu i tatchua.” 

28Kutsh g Peter hab ha hekaj chei, 
“Neh'e, ahchim att hi wehs ha'ichu 
dagito k am i m-oi.” 

29-30Kush hab kaij g Jesus, “Nt 
wo si shel em-ahgi mamt ba'ich i 
mu'i ha'ichu wo edagi mo chum 
hegai mam tp haschu i dagito am 
ni-wehhejed, kihki, wepnag, jehj, 
a'al, o'oidag. Kumt mu'i ha'ichu 
wo nako mamt wo ahgahi g 
s-kehg ha'ichu ahgaj g Jiosh ab 
ni-amjed k am haha wo ai g pi 
ha huhugedam s-hehgig. *1Kut 
wabshaba hegam mo wabsh hejel 
chum si e ha'ichuchud hahawa pi d 
wo ha'ichuk. T hegam mo hejel pi 
e ha'ichuchud am hahawa d wo si 
ha'ichuk.” 


Mash g Jesus idani waikko am ahg g 
e-muhkig 

An g neid g Matthew 20:17-19; Luke 18:31-34 
32Kutsh gam hu i oi g wohg 

Jerusalem wui. Sh gam hu ha ba'ich 

him g Jesus. Kush si e totodsid 

g chuhchaij. Kush am ha'i ep ha 

wehm hihimad ch hab wa'ap 

e totodsid. Tsh g Jesus am i ha 
hemapai hegam gamai gohk k am 
ep ha ahgi mat haschu has wo e juh 
am tahgio, 33ash hab kaij, “Neh'e, 
gam att hu wo hihi Jerusalem wui. 
Kut an wo ni-bei g u'ugchu papal ch 
chehanig em-mashchamdam k ab 
wo ni-mohto'i g chu'ijig ahni Jiosh 
si Kehsha no pi s-ni-mu'amk ch im 
hu hab hahawa ep wo ni-dagito 

ha wui g gawul mahs hemajkam. 
34Kut hegam wo nahnko ni-ahgad 
ch ab ni-ab wo siswuad ch ep wo 
ni-gewittan k haha wo ni-mua. 

Kut d wo waik i tashk, nt ep wo 
ni-chegito.” Neh, bash kaij g Jesus. 


Mash g James ch John chum si e 
ha'ichuchud 
An g neid g Matthew 20:20-28 


35Tsh amjed ab wui dada 
g James ch John k hab kaij, 
“T-mashchamdam, am ach ha'ichu 
chum s-m-kakkeimk mapt am hab 
wo t-juni.” 

36Sh hab kaij g Jesus, “Shahchu 
am hab elid mant am hab wo 
em-juni?” 

37Sh hab kaij, “Pt hig am wo 
i t-chuhcha matt ahchim gohk 
am m-oidch d wo haha'ichuk 
mapt hekid am wo i himch g 
e-kownaltalig.” 

38Kush hab kaij g Jesus, “Pi am 
sha'i ap mahch mam haschu ab 
ni-tahni. Wehpeg ant ab wo nako g 
ge'e sho'igdag. Kut hegam mat am 
ni-oidch d wo si haha'ichuk hab 
wa'ap wo e juh.” 

39Sh hab kaij, “Pegih, tt wo 
t-nako.” 

Kush g Jesus hab kaij, “Pegih, 
woho am t wo nako hegai mant 

ahni wo nako. “OK wabshaba pi ab 
hu ni-ab manis ahni am wo i ha 
chuhcha mat hedai am ni-oidch d 
wo haha'ichuk. Hegam at am wo i 
e chuhcha mat hedai i ha wehhejed 
am e aplech.” 
41Kutsh hegam ha'i babgat ab 
ha wui g James ch John mash hab 
masma ab hejel e ha'ichuchud. 
42Tsh g Jesus ab hahawa wehs i 

ha hemapad k hab kaij ab ha wui, 
“S-mahch am mo g ha-maliomig 
s-gewkam ha'ichu ha chehani g 
e-pionag ch g ha wanimeddam am 
ha himchudahim. 43-44T wabshaba 
pi hab masma hab wo sha'i chum 
mahsk am em-shahgid ahpim 
mam ab ni-hiwig. Mt wabsh si 
s-hemajim am wo i ha wehmtad 

g e-wehm wohochuddam hab sha 
masma mam d wabsh ha-pionag 
mamtp wo tatchuad mamt wo ha 
wanimedad. 45 Ahni ani hab wa 
masma si s-hemajim i em-wehmt ch 
pi ab hu ni-ha'ichuchud em-dahm, 
chum anis d Jiosh si Kehsha. Ab o 
em-wui him g s-ko'ok namkidadag 
heg hekaj pi ap em-chu'ijig. Nt 
wabshaba ahni em-wehhejed wo 
nako mamt wo e wupul'o.” Neh, 
bash kaij g Jesus. 


Matsh g Jesus hema doaj g pi 
neadam 
An g neid g Matthew 20:29-34; Luke 18:35-43 


46Kutsh am hihi idam Jesus k gam 

hu dada Jerico t am. Sh am sha'i 
he'es. Tsh am ep i chum hihi hasko. 
Kutsh sha'i si mu'i hemajkam an ep 
i ha oidahi. Sh an hema daha wohg 
hugid an ch ha limoshan nash pi d 
pi neadam. Id amsh hab a'aga Bar 
Timaius nash pi d alidaj g Timaius. 

47Sh am hihim idam Jesus. Kutsh 
am i s-mai ihda mash g Jesus an 
him k am ha hekaj si s-kaidam hab 
kaij, “Ab g si i s-ni-ho'ige'id, Jesus, 
mapsh d t-kownaligbad David 
amjedkam.” 

48Kush mu'ijj s-keh'id ch hab 
chum ahg matsh am wabsh wo i pi 
shahmunik. Tsh oi wabsh ba'ich i 
e gewkai, “Ab g si i s-ni-ho'ige'id, 
ahpi Davidbad amjedkam.” 

49Kutsh am i kekiwua g Jesus k 
hab kaij, “Ab g wo i waid!” 

Kumtsh am ha hekaj wai hab 
ahgch, “S-apg etahtam k i 
wuhshani. Ab o m-waid.” 

5°Kutsh heg am ha hekaj si 
wuahawua g e-lihwa k am si 


da'iwuni k ab i him k am jiwia wui. 


51Sh hab kaij g Jesus, “Shahchu 
ant hab wo m-juni?” 

Sh hab kaij g pi neadam, 
“Ni-kownalig, ab g i ni-doajid mant 
wo nent.” 

52Kush hab kaij g Jesus, “S-ap g 
e tahtk k hihm. Doa apt nap pi ab 
ni-hiwig.” 

Tsh am ha hekaj wabsh i ap'et k 
nei ha'ichu k gam hu hahawa i oi g 
Jesus. 


Mash mul ijj si s-hehgig ch ahg mo g 
Jesus d Jiosh si Kehsha 
An g neid g Matthew 21:1-11; Luke 
19:28-40; John 12:12-19 
1 Sh amjed ab hihim idam 
Jesus Jerusalem wui. Tsh 
am hebai i cheka. Kutsh am ai 
g Olive U'us Kawulk. K heg mia 
gohk al kihhimag ch hab chehgig 
Bethphage ch Bethany. ?Tsh g 
Jesus gohk hab ha ah g e-chuhchai, 
“Am g wo hihim k ga hu wo dada 

kihhim t am. Kut am hema wo 
wulshpik g wechij wuhlu mo koi 
sha'i e chechshshaj. Mt gam wo 
wul'o. 3T hema ab wo em-kakke 
mams has wo juh. Kumt hab wo 
ah mani ahni d em-mashchamdam 
ch tatchua ch am haha wo dagito 
mamt uhpam wo u'apa. Kut ab 
wabsh wo i dagito mamt ab wo i 
wanim.” 
4Neh, tsh wa woho gam hu hihi 
idam gohk k am cheh mo am 
wulshpi g wuhlu k am wul'o. 
5Kush eda inhab ha'i gegok g 
o'odham ch ha neid mash am 
wupul'ok. Sh hema hab kaij, “Shahchu 
am ahgch am wupul'ok g wuhlu?” êSh 
am i ha ahgid mash has kaij g Jesus. 
Kutsh heg hekaj ha hiwigi matsh am 
wo bei. “Kutsh am i wanimed k ged hu 
u'apa Jesus wui k an toa g e-liliwa an 
ab. Tsh an dahiwua g Jesus. 
8Sh mu'i hemajkam an ha wehgaj 
ch am i ha tahtdahim g e-liliwa 
wohg ch ed ch ha'ijj g wechij u'us 
i'ibhonig an hikkumiak ch am 
to'ahim heg oidch wohg mash am 
him g Jesus. 9Kush hegam mash an 
wehgaj hihim si s-kaidam hab kaij: 
“T-do'ibiakam! Jiosh atki 
ia i m-wuhshad k ab si 
s-m-ho'ige'id. Psalm 118:25-26 
10 Kupt ep wo i himch 
kownaltaligaj g t-kownaligbad 
David k ab wo i s-t-ho'ige'idad. 
T wo t-do'ibia g Jiosh.” 
11Kutsh gam hu dada Jerusalem 
tam. Tsh am i hud g Jesus k am i 
wah mo am kehk g ge'e cheopi k an 
i neidahi mo an haschu has e wua. 
Sh am i hudunihim. Tsh hekaj am 
i wuwhag k gam hu hihi Bethany 
wui matsh am wo dadkad. 

Moki ha'ichu wepogid g pi bahidkam 
ha-esha 
An g neid g Matthew 21:18-19 


12Sh am ba'ich d i tash mash ab 
uhpam hihim Jerusalem wui. Tsh 
bihugim g Jesus. 13Kush am hu 
hema kehk g suhna uhs. Tsh ab wui 
hihi nash pi s-hahhagag ch ab wo 
chum bahidagk, chum as pi koi e 
ai mat wo bai. Kush oi wa pi ab hu 
ha'ichu shati ihbdag. Kush hekaj 
hab kaij, “Pi at hedai ab hu ep wo 
huh g bahidag.” Kush kah idam. 


Matsh g Jesus gam hu i ha wuwhas 
hegam mash am uamhun g ge'e 
cheopi 
An g neid g Matthew 21:12-17; 

Luke 19:45-48; John 2:13-22 


15Kud ged hu dada Jerusalem t 
am k am i wahp mo am kehk g ge'e 
cheopi. D eda am ha'i dadha ch am 
ha'ichu gagda ch ha'ichu ha nolawt 
ge'e cheopi miabidch. D g Jesus 
gam hu si ha shahmud k gam hu 
a'ai Kuhkpal si ha shul g ha-mimsa 
hegam mo g lial kammialt ch g ha 
dadaikud hegam mo g hohhi ha 
gagda. 

16D wenog g hemajkam ha'ichu 
gahi mohto mo am kehk g ge'e 
cheopi. Kud g Jesus am ha shohbid 
17k am hahawa ha mashcham g 
hemajkam ch hab kaij, “Bo chu'ig 
an Jiosh o'ohana ed mo hab kaij g 
Jiosh: 

Ahni o d ni-wehhejedkam ihda 
ge'e cheopi. 

Kut id wui ab wo hihhimad g 
wehs nahnko mahs hemajkam 
mat ab wo ni-ihmad. 

Isaiah 56:7 

Neh, bo kaij g Jiosh. Kumt eda an 
be k am eda hab wabsh wua g hejel 
e-tatchui ch chum hems ha'ichu 
s-a'agi ha ehsid ab ha wui ha'ichu 
gagdach.” 

18D mu'ijj g hemajkam ab si has 
elid g mashchamigaj. Kudki heg 
hekaj s-ehbid g u'ugchu papal ch 
chehanig t-mashchamdam ch am i 
a'aga mas has masma wo mua. 

19Kud am i hud. D am hahawa 
i wuwha kihhim t amjed hegam 
Jesus. 


Mashchamadag ab amjed g 
ho'ige'idahuna 
An g neid g Matthew 21:20-22 
20Ba'ich mahsi, tsh am ep bihbij 
amai mash am kehk g suhna k nei 
matki gaksh. 21Sh g Peter hab kaij, 
“Neh, t-mashchamdam, hegai suhna 
mapt ab si has ah atki gaksh.” 
22Sh hab kaij g Jesus, “Ab g 
wabsh wo hiwgad g Jiosh. *Kut 
wabsh chum haschu hab wo 
em-juni. Mtp hems wo cheha ihda 
do'ag mat gam hu wo e wua ge 
shuhdagi ch ed. Kut wa woho hab 
wo e juh mamtp ab wo hiwgad mat 
hab wo e juh. 24Ab g wabsh wo 
s-wohochudad mat g Jiosh am hab 
wo em-juni hegai mamt haschu 
ab wo i tai. Kut wa woho hab wo 
em-juni. “Mt wabshaba wehpeg 
wo pi chegito g pi ap ha-chu'ijig 
hegam matp hedai ab em-wui hab 
juh g pi ap'ekam. T g Jiosh em-ohg 
ab haha wo s-em-ho'ige'id k gam 
hu hab wo i juh g pi ap em-chu'ijig. 
[2°Mtp wabshaba pi wo sha pi 
chegito g pi ap ha-chu'ijig, t g Jiosh 
g em-chu'ijig hab wa'ap pi gam hu 
hab wo i juh.]” 

Mamsh ab kakke g Jesus mas hedai 
amjed u'ukch g e-gewkdag 
An g neid g Matthew 21:23-27; Luke 20:1-8 
27Kud gam hu ep dada Jerusalem 
tam k ged hu i wahp mo am kehk g 
ge'e cheopi. Kutsh g u'ugchu papal 
ch chehanig t-mashchamdam ch 
ge'eged am dada wui g Jesus 28k 
ab kakke, “Dohp amjed hab chum e 
elid map u'ukch g e-gewkdag ch am 
hab ha'ichu wua? Oi g am t-ahgid.” 
29Kush oi wa hab kaij g Jesus, 

“Pegih, nt ahni wehpeg ab epai 
wo ha'ichu em-kakke. Mt am wo 
ni-ahgi. Nt am epai wo em-ahgi g 
em-kakkei. 99Am g hig wo ni-ahgid 
mams hedai amjed hab elid mo wa 
g Johnbad ab u'ukch g e-gewkdag 
ch ha pahl wapkonahim. No ab 
Jiosh amjed aha no ab o'odham 
amjed?” 

31Kush idam am wabsh chum 
hejel si a'aga ch hab kaij, “Shahtt 
hig wo chei? T wo s-t-keh'id k ab 
wo t-kakke matt haschu ahgk pi ab 
hu wohoch g Johnbad mattp hab 
wo chei mo ab Jiosh amjed u'ukch 
g gewkdag. 32T g hemajkam has 
wo t-juh mattp hab wo chei mo 
ab wabsh o'odham amjed u'ukch. 
Mu'ijj o hab elid mo d Jiosh ha'ichu 
i tashogiddam.” 

33Neh, bash kaij ch ab hahawa 
uhpam i e nohnogi Jesus wui 
k hab kaij, “Pi ach sha'i mahch 
mas hedai amjed ab u'ukch g 
e-gewkdag.” 

Kush g Jesus hab epai kaij ab ha 
wui, “Pegih, nt ahni hab wa'ap pi 
wo sha'i em-ahgi mani hedai amjed 
ab u'ukch g ni-gewkdag ch hab wua 
wehs ihda.” 

Ha'ichu wepogida ahga ab ha amjed 
g uhdwis oidag nuhkuddam 
An g neid g Matthew 21:33-46; Luke 20:9-19 


1 Neh, bash kaij g Jesus ch 

am hahawa ha ahgid ihda 
wepogida ahga hab kaijch, “Matp 
hems hema hab i e ah mat am hig 
wo ge ei g uhdwis. T g piongaj an 
ge kolhaidad k heg ep nahto mat 
hekaj am wo i wuhshad g wadgaj k 
am i kei g uhgk kih mat heg amjed 
wo nuhkudad g eshaj. T gam hu 
hasko chihpia g enigakam k ha'i ha 
hiwigi g e-oidag. 

2“T am i e ai mat g uhdwis wo 
bai. Kut am hema ahgi g e-pionag 
mat am wo him k ab wo bei hegai 
wadgaj mo ab d i chum wuikamaj g 
enigakam. *Kut am him k am jiwia. 
T wabshaba hegam mo am nuhkud 
g oidag am wabsh be k am gewittan 
k hab ah mat gam hu wo hih. 

4“K am hu i hebai, t am hema 
ep cheha e-pionag mat am wo 
hih. T am him k am jiwia. Kut 
am hab wa'i ep juh mat hab juh 
g wehpegkam k s-ko'okam juh g 
mo!'oj k s-ko'okam has ah. 

5“T g enigakam am hema ep 
cheha g e-pionag mat am wo hih. T 
g nuhkuddam hab wa'ap juh k mua. 
T g enigakam am ha'i ep ha cheha 
mat am wo hihi. T g nuhkuddam 
hab wa'ap s-ko'okam ha juh k hati 
ha kokda. 

6“K am hema wilis ch d alidaj. T 
heg am cheha mat am wo hih hab 
elidch mat ab has wo i el. 

7“T wabshaba idam oidag 
nuhkuddam am wabsh e wehm 
neneok k hab kaij, Id o d ihda mat 
ab wui wo i wuhsh g oidag. Tt hig 

wo mua. T d haha wo t-enigak.’ 
8Kut hab juh k mu'a k gam hu 
da'ich ab kolhai amjed. 

9“Neh, m ant wo i em-tashogi 
mat has wo e juh g oidag 
enigakam. Ab at wo i him k wo 
ha kokda hegam mat am chum ha 
nuhkudach g e-oidag k am ha'i 
ep wo ha nuhkudach. 1°Pi amki 
sha'i amichud mo has d ahga ihda 
wepogida ahga mo an hab chu'ig 
Jiosh o'ohana ed: 

Kihtdam at wo hema s-ohhod g 
hodai. 

T wabshaba id d wo si s-has 
ha'ichu hodaik am ha-kihta 
wehhejed. 

Md o hab d ahga mat si s-kehg 
ha'ichu hab wo juh g Jiosh.” 
Psalm 118:22-23 
12Neh, bash wabsh ha ahg hegam 
t-u'ugchuga g Jesus nash pi chum 
s-ohhodamk. Kush heg hekaj an 
chum s-behimk mat wo kuh. K 
wabshaba mu'ijj g hemajkam ab si 
has elid g Jesus. Kush s-ha gihug ch 
am wabsh i dagito k gam hu hihi 
hasko. 


Ha'ichu kakkei ab amjed g kownal 
kowlanta 
An g neid g Matthew 22:15-22; Luke 20:19-26 


13Kumtsh am hahawa ha'i hab ha 
ah g Palasi ch Herod pionag matsh 
am wo hihi Jesus wui k wo ne'owin 
k wo ha'ichu cheh mat heg ab wo 
abch. Kutsh am dada wui k hab 
kaij, “Ha mashchamdam, s-mahch 
ach map s-ap d o'odham ch wabsh 
chum hedai ha mashcham g Jiosh 
himdag, chum as has wo chei hedai 
i. Pegih, K am wo t-ahgi maps has 
elid g ge'e kownal lial kowlanta. No 

hig t-hiwgid g t-chehanig ahchim 
Tutuligo matt wo ha namkid aha no 
pi t-hiwgid?” 

15Sh wabshaba g Jesus am wa 
s-ha amichud mo g pi ap'ekam hab 
elid ch hab ha ahg, “Ahpim, s-chu 
i'attomkam am wabsh chum heki 
s-ni-himchudamk. Ab g wo hema 
ni-chehgid hegai lial mam hekaj ha 
namkid.” 

16Kumtsh ab hema chehgi. 

Kush hab ha ahg, “Am g hig wo 
ni-ahgid mo hedai wuhiosha ch 
hedai chehgig ab o'ohadag id ab 
lial” 

Sh hab kaij idam, “Hegai mo d 
uhgchu t-kownalig.” 

17Kush hab hahawa ep kaij g 
Jesus ab ha wui, “Pegih, ab g wo 
i dagito kownal wui hegai matp 
d enigaj k am epai wo i dagito 
Jiosh wui mo haschu d epai enigaj.” 
Kutsh wehsijj si has i el g ne!okij. 


Mash am ha'i ne'owin g Jesus ab 
amjed g muhkig i wuhshanig 
An g neid g Matthew 22:23-33; Luke 20:27-40 


18Kutsh am ha'i dada Jesus wui 
hegam mash d Sajusi. K idam o pi 
d ha-wohochudadag mat g muhki 
ab uhpam ep wo i wuhsh muhkig t 
amied. '?Kush hab kaij idam, “Ha 
mashchamdam, Mosesbad atki an 
o'oha hegai chehanigaj g Jiosh mo 
hab chu'ig: 

Matsh g am oidchkam wehngaj 
hegai mat wo muh pi ha 
a'alidagkch hemho wo wa bei 
g hohnigaj g e-wehnagbad. 

Tsh g ha-a'aliga hab masma 
wo e kuint mat d wo 
a'alidajk hegai mat muh. 

Deuteronomy 25:5 

20Pegih, k am hu hebai wewa'ak d 
e-wepngam. Kut g si ge'echu hema 
hohnt g uwik pi ab hu ha a'aligat k 
muh. 21 Kut g am oidchkam nawojij 
hahawa ep bei g hohnigaj k hab 
wa'ap pi ab hu ha a'alidt k hab wa'ap 
muh. Kut ihda g oidchkam hab 
wa'ap hohnt k hab wa'ap muh pi ab 
hu ha a'alidtk. ZZ Kur hegam ha'i hab 
wa'ap wehsijj i hohntahim k hab 
wa!'ap koi pi ab hu ha a'alidtk. Kam 
hu i hebai, t haha wabsh muh hab 
wa chp ihda uwi. ?3Pegih, am g hig 
t-ahgid mas hedai d wo hohnigkad 
ihda matp ep wo e chegito g ko'i no 
pi wehsijj hohnigkahim.” 
24Kush hab kaij g Jesus ab ha wui, 
“Pi am ap chegito nam pi pi sha'i 
mahch g Jiosh ha'ichu ahga ch ep 
pi sha'i mahch mo he'es i gewkdag. 
25Woho at ab uhpam wo i ha 
wuwhas g ko'i. T wabshaba hahawa 
pi wo hohontad hab masma mo g 
anghil pi hohont. 2®Mosesbad atki an 
o'oha mash wa g Jiosh am e chehgid 
wui heg hekaj sha'i mash meihid ch 
pi meitto. Sh hab kaij g Jiosh: 
Ahni ani d ha-Jioshga hegam 
Abraham ch Isaac k ch Jacob. 
Exodus 3:6 
Neh, id o hab kaij g Jiosh chum as 
heki hu koi, no pi am e wehm ha 
nuhkud ch ab uhpam wo i ha wuwhas 
muhkig amied. 27 Di amt wabsh woho 
wo i huhug am i ko'ok matp g Jiosh d 
em-Jioshga. K heg hekaj pi sha'i woho 
hegai mam ahpim hab chum elid.” 
Neh, bash kaij g Jesus. 


Mash haschu d si ge'e chehanig 
An g neid g Matthew 22:34-40; Luke 10:25-28 
28Kush am hema kehk g chehanig 
ha mashchamdam ch am ha 

kaiham. K eda tasho mo s-ap hab 
ha ahg g Jesus. Neh, tsh hab i e 
ah mat ab hig epai ha'ichu wo 
kakke, ash hab kaij, “Shahchu o d 
si ba'iwechkim ge'e chehanigaj g 
Jiosh?” 29-3°Kush hab kaij g Jesus, 
“Si ge'e chehanig o d ihda: 

Ab g wo si tatchuad g 
e-kownalig Jiosh wehs 
e-ihbdagkaj ch id am wo 
chehgidch wehs e-doakagkaj 
ch wehs e-chegitoikaj ch 
wehs e-gewkdagkaj. 

Id g ab wo si kaihamad ahpim 
mam d chum hemajkamgaj no 
pi pi hema ep d em-Jioshga. 

Deuteronomy 6:5 
Neh, id o d si ge'e chehanig. IK id 
hab wa'ap d si ge'e chehanig ch hab 
chu'ig: 

Ab g wo si ha tatchuad g 
hemajkam hab masma mam 
has i masma ab hejel si e 
tatchua. Leviticus 19:18 

Idam gohk o d si ge'e chehanig.” 

32Kush hab kaij ihda, “S-ap ap 
hab kaij, tmashchamdam. M o 
wa woho mo g Jiosh si s-wohom d 
Jiosh ch pi an hu hema ehp. 33Kutt 
hemho wa ab wo si tatchuad g 
Jiosh wehs t-ihbdagkaj ch id am 
wo chehgidch wehs t-chegitoikaj 
ch wehs t-gewkdagkaj ch ab wo 
si ha tatchuad g hemajkam mach 
has masma ab hejel si t-tatchua. 
Idam gohk o ba'ich d i si ha'ichu 
mo hegai chehanig matt g ha'ichu 
t-shoiga wo mu'a k am wo iagchul 
Jiosh wui k ha'ichu si t-eniga wo i 
dagito am Jiosh wui.” 

34Kutsh am i kah g Jesus mo s-ap 
hab kaij k hab epai ahg, “Pi apki 
sha'i mehk ab Jiosh kownaltalig 

amjed.” Kutsh amjed hahawa pi 
hedai sha'i nako mas ab hu ha'ichu 
ep wo kakke. 


Ha'ichu kakkei ab amjed g Jiosh si 
Kehsha 
An g neid g Matthew 22:41-46; Luke 20:41-44 


35Kush am ha mashcham g 
Jesus ge'e cheopi ch ed ch hab 
kaij, “Am g wo oidahim mas hedai 
d wo Jiosh si Kehshak. Chehanig 
em-mashchamdam o em-mashcham 
matsh heg d wo amjedkamk hegai 
t-kownaligbad mash hab chehgig 
David. 36Kush wa eda g Davidbad 
hab a'aga ‘ni-kownalig’ ch hab kaij 
g gewkdajkaj g Hekia S-ap'ekam 
Gewkdag: 

Bo Kaij g Jiosh ab ni-kownalig 
wui, In g dahiwua s-apkojed 
ni-hugid an. 

Kunt wo ha gewito g m-obga 
mat ab wabsh wo m-wechok. 

Psalm 110:1 
37Neh, namt hig s-ap wo ah mat has 
masma d wo Davidbad amjedkamk 
ihda mash d kownaligaj?” 

Sh mu'ijj ab kaiham ch si s-ap 
e tahtk ch kah mo haschu ha 
mashcham. 


Mamtsh pi hab wabsh wo s-e junimk 
mam d s-ap'ekam 
An g neid g Matthew 23:1-36; Luke 20:45-47 


38-39Sh hab kaij g Jesus, “Hegam 
mo d chehanig em-mashchamdam o 
am si s-apko dadhaiwup mam am e 
hehemapad ch si s-kehg e enigadad 
ch an oiopo no pi si tatchua mamt 
ab wo si has ha elidad. S-e g wo 
nen'oidad mamt pi hab wo masmak. 
40 Chum as si chew e ho'ige'idahun 
am em-tahgio ch eda ha'ichu 

s-a'agi ha wohppo'id hegam mo d 
hehe'ejel wihpkam. T g Jiosh ba'ich 
i s-ko'okam wo ha namkid heg 
hekaj pi ap ha-chu'ijig no pi wabsh 
pehegia e ho'ige'idahun.” 


Hejel wi'ikam uwi mahkigdag 
An g neid g Luke 21:1-4 

41Kutsh am dahiwua g Jesus 
miabidch g ge'e cheopi. K ab e 
to'aw hegai lial mo hekaj e nuhkud 
g cheopi. Sh g Jesus am ha neid 
hegam mo am to'aw. Kush g 
s-kakais sha'i si mumu'i am to'aw. 

42Tsh am hema jiwia g hejel 
wi'ikam oks k am hi wa al toa g 
gohk s-wepegchu. 43-44Sh g Jesus 
am ha ahgid g e-chuhchai, “Neh'e, 
hegam mo ha'ichu s-edgid o hi 
wa ba'ich i mumu'i am to'aw. T 
wabshaba ihda al oks ba'ich i si 
ha'ichu hab juh nat pi am al toa 
wehs hegai mo haschu al i edgid.” 


Matsh wo i e wua g Tutuligo ge'e 
ha-cheopi 

An g neid g Matthew 24:1-2; Luke 21:5-6 

1 Kutsh gam hu hahawa 
i wuwha idam Jesus 

ab amjed g ge'e cheopi. Kush 
idam hema hab kaij, “Neh'e, 
t-mashchamdam, sho'o wa'i si 
ge'eged hohodaikaj in kihtas g ge'e 
cheopi ch si s-kehg hab mahs.” 

2Kush hab kaij g Jesus, “Heu'u, nt 
wabshaba si shel wo em-ahgi mo e 
aihim mat wehs wo i e shul ihda.” 


Matsh g ge'e kudutalig wo i wuhsh 

An g neid g Matthew 24:3-14; Luke 21:7-19 

3Tsh amjed gam hu hejelko hihi 
wehmaj g Jesus k ab i chehchsh 
Olive U'us Kawulk t ab k ab 

dadhaiwua ge'e cheopi wui. Kutsh 
idam Peter ch James ch John ch 
Andrew ab i hihi Jesus wui k hab 
ahg, *“Am g hig t-ahgid mas hekid 
am hab wo i e juh hegai map am 
t-ahgid. Kut haschu d wo chehgidak 
matt heg ab wo s-mahchk moki e 
aihim.” 

5Kush am ha ahgid g Jesus, “Mt 
wo si s-e nen'oidad mat pi hedai 
wo em-iattogi. êMu'i at an wo i 
wuwha a'ahidag oidam k ni-wepo 
wo e chehcheg hab kaijch mo d 
Jiosh si Kehsha. Kut mu'ijj ab wo 
s-ha wohoch. T8T g nahnko mahs 
hemajkam ch jejewed ab a'ai wo i 
e checheggia. Mt wabshaba pi wo e 
totods. Hemho at hab wo wa e juh 
hab masma. K wabshaba pi hab d 
ahga mat e ai mat wo kuhgit. An 
at mu'ikpa wo u'ugij g jewed. T 
g bihugig an ep wo gei mu'ikpa. 
Id at d wabsh wo shohshonajk g 
sho'igdag nat pi ba'ich wo i ge'eda. 


Mamtsh wo ha sho'igch g Jesus 
wohochuddam 
An g neid g Matthew 10:17-22; 
24:9-14; Luke 21:12-19 
9“Kumt wo s-e nen'eidad namt 

pi wo em-u'u k wo em-lodait k am 
ep wo em-u'apa kokownal ha wui 
heg hekaj mam ab ni-hiwig. Mt 
wabshaba am wabsh wo ha ahgi g 
ha'ichu ni-ahga. 10T an wehsko wo i 
e ahgahi ihda s-kehg ha'ichu ahgaj g 
Jiosh mat koi wo kuhgit g jewed. 11Pi 
g has wo sha'i e tahkkad mams has 
wo chei mat hekid wo em-u'apa k wo 
em-lodai. Hekia S-ap'ekam Gewkdag 


at ab wo i em-ahgi mamt has wo chei. 


12“Haha'ichu at wo em-kokda. 
Kut ab ha wui wo em-gagda chum 

hems g em-wepnag o g em-jehj o g 
em-a'aliga. 1*Mu'i hemajkam at wo 
s-em-keh'idad nam pi ab ni-hiwig. 
Kumt wo sha e nakog k wo gahi 
wuwha g e-sho'igdag. T g Jiosh ab 
wo i em-wahpki e-kihdag ed.” 


Matsh wo e uamhu g Tutuligo ge'e 
ha-cheopi 
An g neid g Matthew 24:15-28; Luke 21:20-24 
14Kush hab ep kaij g Jesus, “Am 
g wo amichud mamt haschu in 
wo ne'okchul Hegai kelibad Jiosh 
ha'ichu i tashogiddam Daniel at 
an o'oha mat g em-obga am wo 
i kei g s-uam ha'ichu ged hu si 
eda g ge'e cheopi. Kut hemho wa 
am haha wo ahhio dohda'ag wui 
hegam mat ia wo ha'ichugk Judea 
jewed ch ed. 15-16Kut pi hedai am 
hu wo sha'i chum i wah e-kih ed k 
am wo ha'ichu ui, chum as hems 
imhab wo wa'i oimmedad e-kih 
wehgaj o am wo chikpanad oidag 
ch ed. 17 S-ta at ehbidam wo mahsk 
am ha wehhejed hegam mat wo 
chu'uchum mahmadk ch hegam 
mat wabsh wo kia wo'ok g ali. 
18“Mt ab wo tahnid g Jiosh mat pi 
eda hab wo e juh ihda s-hehpich'ed. 
19Ba'ich at d wo i si ge'e sho'igdagk 
mo pi hekid g hemajkam sha'i neid 
ch pi hekid hab masma ep wo nei. 
20Pj at hedal wo e nako mas am 
gahi wo wuhsh matp tash wo hih. T 
g Jiosh heg hekaj wo i shopolkai am 
ha wehhejed g e-hemajkamga. 
21“Pi g wo sha'i ha wohochud 
matp hema hab wo sha chei mo am 
hebai ha'ichug g Jiosh si Kehsha. 
22Mu'i at in wo i wuwhag k hab wo 
chei mo d ni-ahni, Jiosh si Kehsha, 
o d Jiosh ha'ichu i tashogiddam 

k am hab wo wuad g si s-hasig 
ha'ichu mat hekaj wo i chum ha 
wanchshul g Jiosh hemajkamga 
matp wo e nako. “*Ni wabshaba am 
heki hu em-ahgid ihda mamt heg 
hekaj wo s-e nen'eidad.” 


Matsh ep wo jiwia g Jiosh alidag 
An g neid g Matthew 24:29-31; Luke 21:25-28 
24Sh hab ep kaij, “T am wabsh 
wo i chum kuhgit hegai jewed 
shuhdgim sho'igdag. 
Kut g tash tonlig wo huhug. 
T g mashad ep pi wo ha ton. 
25T g dahm kahchim wo ugi. 
T g huhu'u wo i shul. 
Isaiah 13:10; 34:4 
26Kunt ab hahawa si s-masma wo i 
hud chewagi ch ed ab Jiosh kihdag 
amjed ahni Jiosh si Kehsha. T am 
wo e maskogi g ni-gewkdag. 27 Kunt 
wo ha cheha g ni-anghiliga mat ab 
wehs wo i ha hemapai hegam mant 
am i ha chuhcha mat wo e do'ibia. 
T am wo hihi imhab si'al tahgio 
ch imhab juhpin tahgio ch imhab 
huduni tahgio k ch imhab wakolim 
tahgio k wo i ha hemapai. 


Mamtsh has masma wo s-amich g 
jiwhiadaj 

An g neid g Matthew 24:32-35; Luke 21:29-33 

28“Nt wo ha'ichu em-mashcha heg 
hekaj suhna uhs. Mt wo s-mahchk 
mo g toniabkam e aihim mamt 
wo nei mat ab wo i i'iwgi. 22Pegih, 
mt hab wa'ap wo s-mahchk mo e 
aihim mat wehs wo kuhgit mamt 
wo nei mat hab wo e juh hegai 
mani em-ahgid. ?°Nt wo si shel 
em-ahgi mat d wabsh wo kia 
dodakamk hegam mat wo nei ihda 
mani em-ahgid mat hekid wehs wo 

kuhgit. “INeh, wehs at gam hu hab 
wo i e juh ihda Jiosh nahtoi mam 
in neid. T wabshaba g ni-ne'oki pi 
hekid gam hu hab wo i e juh.” 


Mash pi hedai s-ap mahch mas hekid 

ep wo jiwia g Jiosh alidag 

An g neid g Matthew 24:36-44 

32Kush hab ep kaij, “Heg o 

wali s-mahch ni-ohg Jiosh mant 
hekid ep wo jiwia. Pi o hedai ep 
s-mahch, chum hems g anghil nih 
ahni mani d hi wa chum alidaj. 
33Kumt wo si s-e nen'eidad ch ab 
wo neidachugad nam pi pi mahch 
mas hekid wo i k ihda. 34K hab 
sha masma am em-wehhejed 
matp hems hema wo ha hiwigi g 
e-kihdag g e-pionag k wo ha cheha 
mat has wo masmak hehemako k 
g kihjeg nuhkuddam ep wo cheha 
mat wo si s-e nen'eidad k gam hu 
hahawa mehk jewed wui wo hih. T 
idam chum hekid wo s-e nen'eidad 
no pi pi mahch mas hekid ep wo 
jiwia. 35-36Pegih, mt ahpim hab 
wa masma wo s-e nen'eidad. Pi o 
ta machima am em-wehhejed mas 
hebai hab wo i e juh g tash an a'ai 
jejewed dahm mant hekid wo i 
uhpam jiwia. “Kuni wehs hab s-ha 
ahgidamk mani haschu hab em-ahg 
mat hab wa'ap wo s-e nen'eidad.” 


Mamtsh am i ap'ech mamtsh wo mua 
g Jesus 
An g neid g Matthew 26:1-5; Luke 
22:1-2; John 11:45-53 
1 K eda gohk tash am wi'is 
matt wo wuhshad g 

t-shohshon ha-do'ibiadag. Kush 
idam u'ugchu papal ch chehanig 
t-mashchamdam am chum e nakog 

mas has hu'i masma s-a'agim wo 
bei g Jesus k wo mua, ash am 
wabsh a'ai e ahgid, “Hi wa pi am 
hu heg eda mat ia wo e hemapadch 
g hemajkam id hekaj piast. T wo 
am hu e babgachud k wo t-cheggia.” 


Mamtsh ab to'i g Jesus g s-ap uhw 
shuhdagikaj 

An g neid g Matthew 26:6-13; John 12:1-8 

3Tsh am hu hebai am dada hegam 
Jesus Bethany t am. K am hema 
d kihkam mo hab chehgig Simon 
ch wa chum mumku heg hekaj mo 
g chuhkugaj wabsh muhkhim. Id 
atsh ab i ha waid k ha gegos. Sh 
am dadhak ch e gegosid. Tsh ab 
haha wabsh hema i wah g uwi g 
si s-namkig s-ap uhw shuhdagi 
wa'igchugch am al s-toa hodai ha'a 
ch ed. K hab e a'aga ‘spikenard’ 
ihda shuhdagi. Kutsh am si hai g al 
ha'a k an wehs iawua Jesus mo'o 
dahm. 

4Kutsh ha'i babgat am i neidok 
matsh has e juh k s-ju'ujpij e 
wehm neneok ch ash hab kaij, “T 
wabsh heki e wua ihda s-namkig 
ha'ichu. Eda atp hu'i chum waik 
siant pihsh wo nam sha e gagdak. 
T heg wo e hekaj ha wehhejed g 
sho'igkam.” Neh, bash kaij ch si 
s-keh'id g uwi. 

6Kush oi wa hab ha ahg g 
Jesus, “Pi g am wo sha'i keh'id 
ihda uwi. Si at s-kehg ha'ichu hab 
Tuh am ni-wehhejed. "Chum o 
hekid ia em-shahgid g sho'igkam. 
Kumt wabsh chum hekid wo i ha 
wehmt. Kunt ahni hi pi tash ia 
hu wo em-shahgidk. *T ihda uwi 
hab juh mat haschu i e nako mat 
am heki hu s-ap juh ni-chuhkug g 


MARK 14 


ni-muhkig wehhejed. Nt wo si shel 
em-ahgi mat am wo e ahgahid mat 
haschu has ni-juni mat hebai wo i 

e ahgahid g s-kehg ha'ichu ahgaj g 

Jiosh.” 


Matsh g Judas am ap'ech m atsh wo 
gagda g Jesus 
An g neid g Matthew 26:14-16; Luke 22:3-6 
10Kutsh am ha hekaj ha dagito 

g Judas Iscariot k gam hu hih 
u'ugchu papal ha wui hab ahgk 
matsh hegam ha wui wo gagda 
g Jesus. Sh am si s-hohho'id ch 
kah idam mash has i kaij, ash ab si 
ahgid matsh wo namkid. Kutsh am 
hahawa si i e nako g Judas matsh 
hebai wo s-ap'ek. Kutsh ab ha wui 
wo gagda. 


Matsh am i e ai g ha-shohshonbad ha 
do'ibiadag gegosig 
An g neid g Matthew 26:17-25; Luke 
22:7-14, 21-23; John 13:21-30 

12T am hahawa s-ap i e ai hegai 
t-shohshonbad ha-do'ibiadag piast. 
K id eda pi e ko'a hegai pahn mo 
jewajidas. K d wehpeg tash mat eda 
wo e kokda g kahwal mahmad. Sh 
g Jesus chuhchai ab wui hab kaij, 
“Bahp hab elid matt am wo huh g 
ha-do'ibiadag gegosig?” 

13Kutsh am hahawa gohk hab ha 
ah, “Am amt wo hihi Jerusalem 
wui. T ab hema wo himad g 
cheoj ch wo wa'igchugad ab ha'a 
tab. 44Kumt am wo i oi. Tam 
hu hebai wo him k am wo i wah 
hema kih ed. Kumt hab wo chei ab 
kihkam wui, “Neh, s-mahchimk o 
g t-mashchamdam mas an hebai 
i ha wi'is matt wo wuhshad g 
t-shohshon ha-do'ibiadag.' Kut 

am wo hema em-chehgi g kih. T id 
gan hu ha-kih dahm hab wo chu'igk 
ch wo ge'ejk ch am wo apchudask. 
Kumt an ha'ab wo i ap'ech g 
t-gegosig.” 

16Kutsh wa woho am hihi idam 
gohk k ged hu dada kihhim ch 
ed. Tsh wa woho s-ap am hab e 
juh mash has i ha ahg. Kutsh am i 
ap'ech g gegosig. 

17Tsh am i hud. Tsh am hahawa 
dada hegam Jesus k am hu 
dadhaiwua k e gegosid. 18Sh hab 
haha wabsh kaij g Jesus, “M ant wo 
si shel em-ahgi mat oi am hab wo e 
juh mamt hema wo ni-gagda ahpim 
mam ab si ni-wecho e mashcham.” 

19Kutsh wehsijj pi ap e taht k gan 
hu hab i che'iatahi, “Ih, hi wa pi 
ahni.” 

20Kush hab kaij g Jesus, “Heg at 
hab wo juh mat hedai am ni-wehm 
wo wakch g chemait hidod ch 
ed. ?1Bant masma wo ni-muhkid 
mo has masma heki hu o'ohanas 
Jiosh o'ohana ed mat g si Kehshaj 
wo e muhkid. T wabshaba wo si 
s-ko'okam e namkid hegai mat 
wo ni-gagda. Ba'ich at wo i chum 
s-ap'ek heg wehhejed mat hems 
wabsh pi wo chum mahsi.” 


Matsh g Jesus am i shonwuich g 
mihshmda chemait hugi 
An g neid g Matthew 26:26-30; Luke 
22:15-20; 1 Corinthians 11:23-25 


22Sh am wabsh kia e gegosid. 
Tsh g Jesus am bei g chemait k ab 
ho'ige'el g Jiosh k am hahawa i 
hahain k an i ha mah k hab kaij, “Oi 
g wo huhgi ihda. Do ni-honshpadag.” 
23Tsh am hahawa bei g tahsa k 
ab ep ho'ige'el g Jiosh k ab ha mah. 

Kutsh wehsijj ab ih. “*Kush hab ha 
ahg, “Do ni-eh'ed ihda nawait. Id 
ani hab ahgch hab kaij mant wo 
ni-muhkid am em-wehhejed. Tg 
ni-eh'ed wo e iawua. T g Jiosh heg 
hekaj am hab wo juh hegai mo wa 
hab kaij matsh hab wo em-juni. 7519 
o i s-ap'e. Kunt pi hekid em-wehm 
hab ep wo juh ihda k wabshaba 
em-wehm wo si s-hehgigk Jiosh 
kihdag ed.” 

26Neh, kutsh am hahawa kuhgit 
am hema ahgk g mihshmda ne'i k 
am i wuwhag k gam hu hihi Olive 
U'us Kawulk wui. 


Matsh g Jesus am ah mat g Peter wo 
pi mahch k ah 
An g neid g Matthew 26:31-35; 
Luke 22:31-34; John 13:36-38 


27Kush hab ha ahg g Jesus, “An o 
o'ohanas mo hab kaij g Jiosh: 
Nt wo hiwigi mamt wo mua g 
kahwal ha nuhkuddam. 
T g kahwal wabsh a'ai wo wohp. 
Zechariah 13:7 
Neh, id o d ha'ichu wepogida ahga 
ch hab d ahga mamt wehsijj wabsh 
wo ni-dagito k gam hu a'ai wo 
wohp mant hekid wo ni-muhkid. 
28Kunt wabshaba ep wo ni-chegito 
k gam hu wo hih Galilee wui. Mt 
am ha'ab wo ni-nei.” 
29Kush g Peter hab kaij, “Ahni ant 
hi pi hekid wo sha'i m-dagito, chum 
as wehsijj wo m-dagito idam.” 
30Sh hab kaij g Jesus ab wui, “Nt 
wo si shel m-ahgi mat koi gokko wo 
kuhu g chuchul id i chuhug ab, kupt 
eda heki hu waikko hab wo wa'i 
chei map pi sha'i ni-mahch.” 
31Kutsh am wa si e gewkai g Peter, 
ash hab si kaij, “Pi ant hekid hab 

wo sha'i chei manis pi m-mahch, 
chum anis wo ni-muhkid m-wehm.” 
Kush wehsijj hab wa'ap kaij. 


Matsh g Jesus pi ap e taht k ame 
ho'ige'idahu Gethsemane t am 
An g neid g Matthew 26:36-46; Luke 22:39-46 


32Kutsh ged hu dada heg ab oidag 
mo hab e a'aga Gethsemane. Sh pi 
am hu ha wehmaj g Judas Iscariot. 
Kush hab ha ahg g Jesus, “Ia g hu 
wo i dadhak. Nt ahni am ba'ich wo 
i him k wo ni-ho'ige'idahu.” 9*Bash 
kaij ch am ha u'uk g Peter ch James 
ch John. Tsh idam gam hu oi. 

Kush s-masma si pi ap e tahtk g 
Jesus ch si e kudut *4ch hab kaij ab 
ha wui, “Ab at wabsh i si ni-shuhd 
g pi ap tahhadkam ch s-ni-mukima 
tahhadchud. Ia g wabsh wo dadk ch 
wo ha'ichu si nenashanad.” 

Kutsh am dadhaiwua. 35-36Tsh g 
Jesus gam hu hahawa him k am i 
gei jewedo k hab kaij ab Jiosh wui, 

“Ni-ohg, wehs ha'ichu o pi sha'i 
hasig am m-wehhejed. Pt wo e nako 
mapt im hu hab wo i juh hegai si 
s-ko'ok sho'igdag mo ab ni-wui 
him. Kuni eda tatchua mat ahpi g 
m-tatchui hab wo e juh.” 

37Tsh am hahawa uhpam ep 
jiwia ha wui hegam waik. Kush 
am kohksh. Sh hab kaij ab wui 
g Peter, “Simon, pi aptki sha'i e 
nako maps am hu i hemako ohla 
ab wo s-nenashank,” 38ch ab wehs 
ha wui hab kaij, “Si g wo ha'ichu 
nenashanad ch ab wo tai g Jiosh g 
gewkdag mamt pi am hu wo shul 
pi ap'ekam ch ed. Chum am hi wa 
g s-ap'ekam hab elid ch eda pi e 
nakog.” 


MARK 14 


39Bash kaij ch amjed gam hu 
hahawa ep him k heg hab kaij 
ab Jiosh wui matsh wehpeg 4°ch 
am hahawa uhpam ep jiwia ha 
wui. Kush ep si kohksh ch pi sha'i 
nenashani ch pi sha'i mahch mas 
has wo chei ab wui. 

41Ash d i waikkokam, tsh am ep 
jiwia ha wui. Kush ep si kohksh. 
Kush hab kaij, “Kumtki ep kohk k 
e uh'ulinihogid. T eda e ai mamt 
ni-gagda k am wo i ni-dagito 
ha wui g pi ap'ekam hemajkam 
ahni Jiosh si Kehsha. 420i g wo 
wahpamigi. Tt wo hihi. Neh, ia at 
hu jiwia hegai mat ni-gagda.” 


Mamtsh an bei g Jesus 
An g neid g Matthew 26:47-56; 
Luke 22:47-53; John 18:3-12 


43Sh am wabsh kia neok. Tsh am 
jiwia g Judas. Kush sha'i si mu'ijj 
am wehmaj ha'ijj g i'is-papayo 
uh'ukch ch ha'ijj g u'us. Idam 
atsh g u'ugchu papal ch chehanig 
t-mashchamdam ch ge'eged am ha 
cheha matsh am wo hihim k wo bei. 

44Kush eda g Judas heki hu ha 
ahgid idam mo am wehmaj matsh 
ab wo chintad g Jesus kahmaj ab. 
Tsh hab masma wo s-mahchk mat 
hedai an wo bei. “*Tsh am wabsh 
i chum jiwia g Judas k wabsh 
shel i hih ab Jesus wui k hab kaij, 
“Ni-mashchamdam.” Neh, bash kaij 
ch ab chintad. 

46Tsh ab ha'i hihim k an bei g 
Jesus k gan hu si s-wihnam u'ukch. 
47Kutsh hema hegam chuhchaij am 
i wuhshad g e-ispahyo k ab si gehg 
g neholigaj g uhgchu pahl k an si 
hikuch g nahkaj. 

48-49Sh g Jesus hab ha ahg idam 
hemajkam, “Wehs tashkaj ani am 
dahiwup ch ha mashcham ge'e 
cheopi t am. Kumt pi an hu ni-be 
k wabshaba hahawa ia dada an 
uh'ukch g i'is-papayo ch u'us mamt 
wo ni-bei. Pegih, bat wa masma 
an heki hu o'oha g kekelibad Jiosh 
ha'ichu i tashogiddam mant hab 
masma wo ni-behij mat g pi ap 
hemajkam.” Neh, bash kaij g Jesus. 

59Kutsh am hahawa wehsijj 
wabsh i dagito hegam chuhchaij k 
gam hu si a'ai wohp. 

51Sh an hema oidahim g Jesus 
ch d wabsh wechij o'odham ch heg 
wa'i sawanokaj e hobinodch. Kutsh 
an chum bei g shondal. 5*Tsh am 
wabsh i dagito g e-sawano k gam 
hu si meh ab wabsh i s-dahpkch. 


Mamtsh am u'apa g Jesus ha wui g e 
jehnigiddam 
An g neid g Matthew 26:57-68; Luke 
22:54-55, 63-71; John 18:13-14, 19-24 

53Kumtsh am i bei g Jesus heg 
kih wui uhgchu pahl. Kush eda 
am e hemapdahim g u'ugchu 
papal ch ge'eged ch chehanig 
t-mashchamdam. 

54Sh g Peter ga hu wabsh 
mehkjed ha oid ch am i wah kolhai 
ch ed. Sh am ge nahdch g shondal. 
Kush am ha wehm e huhkalid g 
Peter. 

55Kush eda idam e jehnigiddam 
am i chum ha'ichu gahg mat ab 
wo abch g Jesus mat heg hekaj wo 
mua. 5¢Mu'ijj ash ab ha'ichu chum 
abchud mash pi sha'i woho ch oi wa 
pi sha'i e wepo ha'ichu ahg. 

57Kutsh am hahawa ha'i 
gegokiwua k hab kaij, 58“Kah ach 

mo hab kaij. 'Nt wo padch ihda 
ge'e cheopi mat g o'odham hab 

juh k hema ep wo nahto waik tash 
ab mat pi d wo o'odham nahtoik.’ ” 
59Kush idam hab wa'ap pi shati e 
wepot g ha'ichu ha-ahga. 

60Kutsh g si uhgchu pahl am i 
kekiwua ha shahgid k ab kakke 
g Jesus, “Napt pi am hu has wo 
sha'i chei id amjed mo haschu ab 
m-abchud idam?” 

BT Kush oi wa pi am hu has sha'i 
ha kaij g Jesus. 

Kutsh ab ep si kakke, “Nap hab e 
elid map ahpi d Jiosh alidag matp 
am t-dahm wo e kei?” 

62Kush hab kaij g Jesus, “Dani 
ahni. T g Jiosh am wo e chehgi 
mo ab si has ni-elid an s-apkojed 
e-hugid an ni-dahshk e-kownal 
daikud ed. T ab wo i e ai mant 
ab wo i hud chewagi ch ed k am 
ep wo jiwia jewed dahm. Kumt 
wehsijj wo s-mai mani d Jiosh si 
Kehsha.” 

®3Kutsh g uhgchu pahl ab si 
wantsh g e-eniga hab elidch mo 
pi ap neok k hab kaij, “Pi ach 
hedai ep sha'i tatchua mas am 
wo ah g chu'ijigaj. Am am wa 
kah g pi kehg ne'okij. Shahm i 
elid?” 

Kush wehsijj hab kaij matsh ab 
moht g chu'ijig am hugkam mat 
hemho wa wo e muhkid. 

85Kutsh ha'ijj ab si siswuimad 
g Jesus. Mtsh ab hahawa si 
ma'ishk wuh g wuhpuij k ab 
si shonikkash ch hab ahg, “Am 
g hig t-ahgid mas hedai ab 
m-shonikka.” Tsh g shondal am 
hahawa be k ab si s-kapnim 
shonikkash. 

Matsh g Peter pi mahch k e ah g Jesus 
An gneid g Matthew 26:69-75; Luke 
22:56-62; John 18:15-18, 25-27 

66Sh eda g Peter am daha kih 
bahsho. Kutsh am hema jiwia g uwi 
piongaj g uhgchu pahl. &“Sh am 
daha g Peter ch e huhkalid. Tsh id 
ab si i neid k hab kaij, “Ahpi ap ep 
wehmaj hegai Jesus.” 

68Kutsh pi mahch k e ah g Peter 
hab kaijch, “Pi ani sha'i mahch ch 
pi amichud maps haschu hab ahg,” 
neh, k gam hu ha hekaj hih mash 
am ha'i gegok kolhai kihjeg t ab. 
Kush eda kuhu g keli chuchul. 

69Tsh am ep cheh g Peter hegai 
ha-pionag k hab kaij am ha wui hegam 
mash an gegok, “Id o d ep hema hegam 
Jesus.” 79Kutsh ep pi e edagi g Peter. 

Kutsh sha'i ha'as, sh hegam mash 
an gegok hab ep kaij ab wui, “Pi g 
sha'i pi e edgid. Dapki woho hema 
hegam Jesus napki pi ahpi hab 
wa!ap d Galilee t am o'odham.” 

T1Kutsh g Peter am ha hekaj si 
ha ahgi, “Pi ani sha'i mahch ihda 
o'odham mam an alaga. T g Jiosh wo si 
ni-jehka'ich mantp em-iattogid.” 

72Kutsh am ha hekaj gokko kuhu g 
keli chuchul. Tsh g Peter am wabsh 
si i chegito mash wa hab kaij g Jesus, 
“Koi at gokko wo kuhu g chuchul kupt 
eda heki hu waikko hab wo chei map 
pi sha'i ni-mahch.” Tsh wabsh woho'i 
pi ap e taht k s-jupij shoak. 


Mamtsh am i bei g Jesus ge'e kownal 
wui 
An g neid g Matthew 27:1-2, 11-14; 
Luke 23:1-5; John 18:28-38 
1 Tsh am wabsh i chum 
mahsi. Tsh am ep e nam 

hegam u'ugchu papal ch ge'eged ch 
chehanig t-mashchamdam mo d e 
jehnigiddam k atsh am i mamche 
mat has hahawa ep wo e juh. Tsh 
am i kuhgit g ha-namki. Kutsh am 
si maniadad g Jesus nohnhoi k gam 
hu be k am u'apa heg wui mo d 
kownal ch hab chehgig Pilate ab 
abchudch mo chum e kownalchud. 

2Kush ihda Pilate ab kakke g 
Jesus, “No wa woho mapsh hab 
chum e elid map d ha-kownalig 
idam Tutuligo hemajkam?” 

Sh hab kaij g Jesus, “Dani ahni.” 

3Sh g u'ugchu papal mu'i ha'ichu 
ab abchud. Sh pi am hu has sha'i 
kaij g Jesus. 

4Sh g Pilate ab ep kakke, “Neh. 
mu'i ha'ichu o ab m-abchud. Napt 
pi am hu has wo sha'i chei ab 
amjed?” 

SKush ep pi am hu has sha'i ha 
kaij g Jesus. Tsh g Pilate si has i e 
taht heg hekaj. 


Mamtsh ab mohto'i g Jesus mat wo 
muh 
An g neid g Matthew 27:15-26; Luke 
23:13-25; John 18:39-19:16 
êK am hab e wua ahid ab id 
eda gegosig mo g kownal am 
hema i dadagitod g lihso am ha 
wehhejed g hemajkam. "Kush eda 
am hati kuhpi g liso matsh ha'i ha 
kokda am i chum wushshadch g 
kownal. Sh hema hab chehgig idam 
Barabbas. 
8Kutsh g hemajkam ab i kakke g 
Pilate matsh am hab hig wo ha juni 
hegai mash chum hekid am hab ha 
wuijid. 
9Sh g Pilate ab ha kakke, “Pegih, 
nam hab elid mant id am wo i 

dagito am em-wehhejed mash 
d em-kownalig?” nash pi chum 
s-dagitoimk g Jesus 1%ch hab ha 
elid mo d wa'i idam u'ugchu papal 
ch s-hehgamk ch s-mu'amk. 
11Kutsh wabshaba g u'ugchu 
papal am i ha cheha g hemajkam 
matsh hab wo chei matsh g 
Barabbas wo e dagito. Kutsh wa 
woho am hab e juh. 

12Kush hab ep kaij g Pilate, 

“Pegih, kunt has wo juh ihda 
o'odham mam hab a'aga mo d 
em-kownalig?” 

13Kush si s-kaidam hab kaij g 
hemajkam, “Mu'ani ab kots t ab!” 

14Kutsh hab chum chei g Pilate, 

“Haschu ahg? Shahchu at hig pi ap 
has juh?” 

Kush oi wa wabsh ba'ich i si 
s-kaidam hab wabsh ge kaij 
mu'ikko, “Mu'ani! Mu'ani ab kots t 
ab.” 

15Kush g Pilate tatchua mat wo 
s-hohho'i g hemajkam ch atsh heg 
hekaj am i dagito g Barabbas am ha 
wui k am ha cheha g shondal mat 
am wo gewitta g Jesus. Kumtsh wa 
woho hab juh. Tsh am hahawa ha 
wui dagito matsh gam hu wo be k 
ab wo naggia kots t ab. 


Mash g shondal wabsh nahnko wua 
g Jesus 

An g neid g Matthew 27:27-31; John 19:2-3 

16Kutsh gam hu hahawa i bei g 
shondal g Jesus kownal ge'e kih 
am k am wehs ha wai g e-wehm 
shondal. TY Kush am i e hemapad 
k nahnko wua. Msh wa ab abchud 
mash chum e kownalchud. Pegih, 
tsh ab wahki g kownal eniga k ge 
ho'i gihkot k ab wahki mo'oj ab. 

18Kush hab wabsh s-ahgamk ch 

hab kaij, “Tash g d ha-kownaligk g 
Tutuligo hemajkam.” 19Tsh ha'i an 
si gewitta mo'oj an g uhskaj kab 
siswuimad k ab wui i shul pehegia 
ab has elidch. 2°Kumtsh am i ha'asa 
nahnkogid k am si wuahawua hegai 
kownal eniga k ab uhpam wahki g 
enigaj k gam hu hahawa i bei mat 
ab wo naggia kots t ab. 


Mamtsh ab naggia g Jesus kots t ab 
An g neid g Matthew 27:32-44; 
Luke 23:26-43; John 19:17-27 


21D ab hema i ha nam g o'odham 
ch ab him Jerusalem wui ch ash 
hab chehgig Simon. Id ad an bei 
g shondal k ab kushwiotach hegai 
kots mamt ab ab wo naggia g 
Jesus. Ihda Simon ash ab d kihkam 
Cyrene kihhim t ab ch d ha-ohg 
idam Alexander ch Rufus. 

22Kumd gam hu i bei g Jesus 
mam am ha nahngia. K hab e a'aga 
amai Golgotha mo id hab d ahga 
Koshwak. “?Kumd am chum i'ich g 
nawait ch kulani mat wo hehogih g 
s-ko'ok. Kud pi sha'i ih g Jesus. 

24Kumd ab hahawa sisish kots 
t ab k am kei g kots. D am hati e 
chichwi g shondal k wo nei mas 
hedai haschu wo bei g ha'ichu 
enigaj. 25K eda ga hu i juhk madki 
heki hu e ai g humukt ohla mamd 
ab naggia kots t ab. 

26D an o'ohanas g ha-abchuda ab 
dahm mo ab i mo'okch g Jesus ch 
hab chu'ig, “Id o d ha-Kownalig g 
Tutuligo Hemajkam.” 

27Kumd gohk ab ep ha nahngia 
kokots t ab gan hu a'ai. Sh eda d s-chu 
e'eskam idam. [?8Kum hab masma 
am chehgidch mam hab elid mo g 

Jesus hab wa!ap d pi ap hemajkam. 
Neh, heki o hu an o'ohanas Jiosh 
o'ohana ed mat id am hab wo e juh.] 

29D hegam mo am bihbimhim 
nahnko ahg ch hab ahg, “Naptsh 
woho wo i wua g ge'e cheopi k am 
uhpam ep wo i kei waik tash ab? 
30Pegih, ab g hig i huduni kots t 
amjed k wo e do'ibia maptp wo e 
nako.” 

31D g u'ugchu papal ch chehanig 
t-mashchamdam am hab wa'ap 
nahnko ahg hab kaijch ab a'ai e 
wui, “Id atsh ha'i ha do'ibia k atki 
wabshaba pi wo e nako mas wo 
hejel e do'ibia. 32Nash hig pi woho 
d Jiosh si Kehsha ch d t-kownalig? 
Pegih, tt ab wo s-wohoch matp 
ab wo i huduni k wo e do'ibia.” 
D hegam ehp mad ab wehmaj 
nahngia hab wa'ap nahnko ahg. 


Matsh muh g Jesus 
An g neid g Matthew 27:45-56; 
Luke 23:44-49; John 19:28-30 


33D am i dahm juh. D wehsko gei 
g s-chuhugam waik ohla ab. 34D 
am i e ai g waik ohla. D si s-kaidam 
hab kaij g Jesus, “Eloi, Eloi, lama 
sabaktani.” Id o hab d ahga, 
“Ni-Jioshga, ni-Jioshga, pt haschu 
ahgk wabsh ni-dagito?” 

35D ha'ijj hab kaij hegam mad am 
gegok, “Nehte, Elijabad o ab chum 
waid.” 

36Kud am hema med k an ha'ichu 
usko mad am wakch nawait ch ed 
k am uhgk i be k ab chum i'ich g 
Jesus k hab chei, “Kia koi, tt hig wo 
nei mas ia wo jiwia g Elijabad k ab 
wo i huduni.” 

37Kud am si s-kaidam ha'ichu hab 
ep chei g Jesus k am hahawa i muh. 

38Kutsh hegai s-kowk ikus 
kuhpadag mash am s-tadnim 
naggia ged hu si eda g ge'e cheopi 
ab si shel e wantsh. 

39D hegai moki d shondal 
ha-ge'ejig gahab kehk kots wui ch 
am kah g Jesus ch am neid mat has 
masma muh ch hab kaij, “Ihda oki 
si s-wohom d alidaj g Jiosh.” 

40D ga hu sha mehkjed g u'uwi 
ab ha'i neid mat haschu has e 
juh. Ha'i idam o d Salome ch 
Mary Magdalene ch hegai Mary 
mo d ha-je'e idam James ch Joses. 
41Idam waik ash am wehmaj 
oiopohim g Jesus ch ha'ichukaj i 
wehmt mo eda gam hu oimmelhim 
Galilee chekshani ch ed. Kud mu'i 
idam u'uwiam wehmaj ab i hihi g 
Jesus Jerusalem wui. 


Matsh ged hu e cheh g Jesus 
An g neid g Matthew 27:57-61; 
Luke 23:50-56; John 19:38-42 

42-43D am ha'ichug hegai e 
jehnigiddam mo ab Arimathea t 
amjed ch hab chehgig Joseph. Id o 
si s-ap d o'odham ch ab s-neidamk 
g Jiosh kownaltalig. D eda e aihim 
mat wo i hud. Kuchd eda am chum 
t-nakog matt ba'ich i tash wo chum 
t-mihshmad. D heg hekaj am hih 
ihda Joseph k atsh ab tai g kownal 
g Jesus honshpadag. 

44Kush g Pilate hab kaij, “A 
nat wa s-wohom heki hu i muh?” 
atsh am hahawa wai g shondal 
ha-ge'ejig. 45Sh id hab kaij mat heki 
hu muh. 

Kush hab hahawa ahg g Joseph 
mo am wa s-ape mat am wo bei. 

46Kutsh g Joseph am him k am 
ha nolawt g si s-kehg ikus k am 

ep jiwia. Kumd am wehhejed ab i 
huduni g Jesus honshpadag. K am 
mia hab chu'ig g hiha'ini ch ab 
heki hu cheotas hodai ch ed. Kumd 
am i be k ged hu heg eda cheh 

am i hobinodk heg hekaj s-kehg 
ikus. Kumd ab hahawa kuh g ge'e 
hodaikaj. D g Mary Magdalene ch 
hegai Mary mo d ha-je'e g James 
ch Joses am wa neid mad hebai e 
cheh. 


Matsh ab uhpam i wuhsh g Jesus 
muhkig t amjed 
An g neid g Matthew 28:1-8; 
Luke 24:1-12; John 20:1-10 
1 Kud am bij g shahwai 
machd eda t-mihshmad. 

Kutsh am hahawa hihi g Salome 
ch Mary Magdalene ch hegai hema 
Mary k am ha nolawt g si s-ap 
uhwchu matsh hekaj wo huhu g 
muhki. 

2-3Wabsh i si'alim mo e aihim 
g domig, tsh gam hu hihi idam 
hiha'ini wui K am neneokhim ch 
hab kaij, “Kus hedai t-wehhejed 
gam hu wo i nu'ichkwua hegai 
hodai mat ab hekaj e kuh g cheo?” 
Tsh ab i chesh g tash matsh eda 
ged hu dada. *Tsh chum nei matsh 
heki hu in hu hab i e nu'ichkwua. 
5Tsh am i wahp. Kush inhab hema 
dak ch hab sha mahs mo g wechij 


o'odham. Sh g enigaj wabsh si s-toa. 


Kutsh si e totods g u'uwi. 

6Sh wabshaba hab ha ahg, “Pi g 
am wo sha'i e totodsid. M ani wa 
s-mahch mam g Jesus chuhkug 
chum gahghim. Am g wo neid mo 
pi ia hu ha'ichug iia mat ia e woi. 
Uhpam at ep i wuhsh muhkig t 
amied. “Kumt gam hu wo hihim k 

wo ha ahgi g chuhchaij, chum wa g 
Peter, mat uhpam e chegito k gam 
hu wo hih Galilee wui. Mt gm hu 
wo hihim k am ha'ab wo nei.” Neh, 
bash kaij g anghil. 

8Kutsh i wuwhag k gam hu 
uhpam wohp pi hedai sha'i ha 
ahgidch wohg oidch nash pi si e 
totodsid. 


Matsh g Jesus am i e chehgi Mary 
Magdalene wui 
An g neid g Matthew 28:9-10; John 20:11-18 


9Pi atsh wa koi mahsi domig tash 
matsh eda e chegito g Jesus. Tsh 
ab i chesh g tash. Kutsh amjed am 
i e chehgi Mary Magdalene wui 
si wehpeg. Dash ihda matsh wa 
ab amied i ha wuwhas g wewa'ak 
jijawul. 1"Kutsh am hahawa ha 
wui hih g Mary hegam mash am 
wehmajkahim g Jesus. Sh eda am 
si pi ap e tahtk ch shoani idam. 
Kush hab ahg matki e chegito. Sh 
wabshaba pi sha'i wohochud. 


Matsh g Jesus am i e chehgi gohkajj 
ha wui 
An g neid g Luke 24:13-35 


12Sh am i dahm ha'i gam hu 
hasko hihimad ch d gohk. Tsh g 
Jesus gawul masma am i e chehgi 
ha wui. 13Kutsh idam am uhpam 
ep hihim k ged hu wehs ha ahgi 
g chuhchaij. Kush pi sha'i ha 
wohochud. 


Matsh g Jesus am i e chehgi hegam 
ha wui gamai hemako 
An g neid g Matthew 28:16-20; Luke 
24:36-49; John 20:19-23; Acts 1:6-8 
14Tsh am hahawa i e chehgi 
g Jesus hegam ha wui gamai 

hemako e-chuhchai. Sh idam am 
e wehm e gegosid. Tsh am s-ha 
keh'el nash ge ha wohochud 
hegam mash neid mo d doakam 
15ch hab hahawa ha ahg, “Am 

g wo a'ai hihim k am wo i ha 
ahgidahi wehs hemajkam ihda 
s-kehg ha'ichu ahgaj g Jiosh ab 
ni-amjed. 1*Kut heg wo e do'ibia 
matp hedai wo i s-wohochud k 
wo e pahl wako. T wabshaba 

ab wo moht g pi ap e-chu'ijig 

k ab wo ai g pi ha huhugedam 
sho'igdag matp hedai pi ab hu 
wo wohoch. 17T wo tashok mo 
hedai ab ni-hiwig nant pi ab 

wo ha mah g gewkdag. Kut am 
wo i ha wuwhasidad g jijawul 
ni-wehhejed ch ep wo neneokad 
g gawul kaidam ne'okikaj mat 
pi hebai mai. 18Kut pi has wo e 
juh matp wo ha taht g kohk!oi o 
atp wo ih'ed g hialwui. Kut an 
wo ha taht g kok'odam. T wo 
doda.” 

Matsh g Jesus im hu hih dahm 
kahchim wui 
An g neid g Luke 24:50-53; Acts 1:9-11 
19Kutsh am i ha'as ha wehm neo 

g Jesus k am i dahm hahawa uhgk 
i e bei dahm kahchim wui k ga 
hu s-apkojed dahiwua e-ohg Jiosh 
hugid ab. 2°T idam gam hu a'ai 
ha ahgidahi g hemajkam g s-kehg 
ha'ichu ahgaj g Jiosh. Kut g Jiosh 
si s-hasig ha'ichu hab ha juni mat 
hekaj wo s-mahchk g hemajkam mo 
d wohokam g ha'ichu ha-ahga. 


Id o d ep hegai matki heg hekaj 
chum e kuhgit g Mark o'ohana 


[?Kutsh am hihi g u'uwi k am 
ha ahgi idam Peter mat haschu 
kah. 19Tsh heg i dahm g Jesus am 
hahawa ha cheha g e-chuhchai 
mat gam hu wehsko wo i ahgahi 
g s-kehg ha'ichu ahgaj mat g 
hemajkam ab wo s-wohochud k wo 
e do'ibia.] 


Id ash d Luke O'ohana ab 
Amjed g Jiosh Alidag 





Matsh haschu ahgk am ha o'ohani 

1 1-4Ni-nawoj map ab si tatchua 
g Jiosh: 

Ab apsh kaiham ihda s-kehg 
ha'ichu ahga ab amjed g Jiosh 
alidag mach ab s-wohochud. Kunt 
am wo ha'ichu m-o'ohani ab amjed 
mapt hekaj wo s-ap s-mahchk. 
Hegam mash am neid o am t-ahgid 
ab amjed. Kut mu'i am s-ap o'oha 
hegai mo haschu am t-ahgid. Nt 
ahni am si i hoa wehs ihda k hekaj 
am wo m-o'ohanid k am ba'ich 
ha'ichu wo m-ahgi ab amjed. 


Matsh hema wo i wuhshani k am 
wo i ha ap'ech g Jiosh hemajkamga 


5Amjed atsh ab i shohshonwua 
ihda mash eda g Herodbad am d 
kownal Judea chekshani ch ed am 
ha dahm g Tutuligo hemajkam. 
Sh am hema d ha-pahlig ch hab 
chehgig Zacaria. Sh g wehmaj 
kihkam hab chehgig Elisabed. Idam 
ash ab d amjedkamaj hegai mash 
d ha-shohshonbad g papal ch hab 
chehgig Aaron. Kush g Zacaria 
ab hema d amjedkam mash hab 
chehgig Abia. êKush idam Zacaria 
ch Elisabed am si oid g s-ap'ekam 


ch s-ap am hab junihim wehs 
hegai mo g Jiosh ab ha chehani g 
Tutuligo. 7Kutsh wabsh okst ihda 
Elisabed k pi ha mahmadt. Tsh g 
Zacaria hab wa'ap kelit. 

8Kutsh hema tash am i e ai matsh 
g Abiabad amjedkam am hab wo 
juh g e-chikpan ge'e cheopi ch 
ed. 9Kumtsh am i kei g Zacaria 
matsh am wo ha mehmhei g s-ap 
uhw kuhbhondakud. Tsh am i 
wah cheopi ch ed. 1"Kush am 
jeg ed gegok g hemajkam ch e 
ho'ige'idahun. 

11Tsh am cheopi ch ed hema i 
e chehgi g anghil Zacaria tahgio 
k ash ab kehk s-apkojed abai 
mash ab kuhbhoni g s-ap uhw 
kuhbhondakud. 1ZTsh am i nei g 
Zacaria k si e todsid k si s-ehbeni 
ihda. 

13Kush wabshaba hab kaij 
g anghil, “Pi g am shalie 
todsid, Zacaria. Jiosh at kah g 
m-holige'idahuna. T g m-wehm 
kihkam wo wa hema madt. T d 
wo cheojk. Kupt hab wo chehch 
John. 4-5 Jiosh at ab a wo si has 
elidad. Kut pi koi wo mahsi. T g 
Jiosh ab wo mah g Hekia S-ap'ekam 
Gewkdag. Kupt heg hekaj wo si 

s-hehgigk. T g mu'i hemajkam hab 
wa'ap wo si s-hehgigk mat hekid wo 
mahsi. Kut ihda em-aliga pi hekid 
wo ih'ed hegai mo s-nawmdag. 
16ch mu'i ab wo i ha nohnogi g 
Tutuligo hemajkam ab Jiosh wui. 
17T koi in hu wo i wuhsh g Jiosh si 
Kehsha jewed dahm. T g em-aliga 
ia wehpeg wo ahgachugad mat in 
wo i wuhsh. T g Hekia S-ap'ekam 
Gewkdag ab wo mah g gewkdag 
heg wehhejed hab masma mo wa 
ab mahkch g Elijabad. Kut hab wo 
ha juh g hemajkam mat ab wo si 
pihk e elidad ha hekaj g e-a'aliga 
k hegam hab wo ha juh mo d pi 
ap'ekam mat ab wo kaihamad 
g ha-amichudadag hegam mo 
d s-ap'ekam. Neh, bat masma 
am wo i ha ap'ech g hemajkam 
heg wehhejed jiwhiadaj g Jiosh 
si Kehsha.” Neh, bash kaij hegai 
anghil. 
18Kush g Zacaria hab kaij, “Nt 
has hig masma wo si s-ap s-mahchk 
machs wo hema bei g ali natt pi 
kekelt?” 
19Sh hab kaij g anghil ab wui, 
“Dani Jiosh chikpandam, Gabriel. 
Kut ab ni-cheha mant ia wo m-ahgi 
ihda si s-hehgig ha'ichu ahgaj. 
20Kupt eda pi ab hu ni-wohoch. T 
heg hekaj hab wo m-juh mapt pi wo 
sha'i e nako maps wo ha neokad ia'i 
amjed am hugkam mat hab wo e 
juh ihda mani m-ahgid.” Neh, bash 
kaij hegai anghil. 
21Sh eda heg oidam am chum 
nenida g hemajkam g Zacaria ch si 
has i elid k hab kaij, “A t has e juh 
k pi oi ab hu i wuhsh?” 
22Tsh am hu hebai ab hahawa i 
wuhshani k chum neo am ha wui 

k wabsh pi sha'i e nako. Sh am ha 
hekaj wabsh i amich g hemajkam 
matki ab ha'ichu e chehgi wui no pi 
ab wabsh i ha magwuid g e-nowikaj 
ch pi ab hu has shati kaij. 

23Tsh am wabsh i chum huhug g 
tash mat he'es tash am hab wo juh 
g e-chikpan. Tsh gam uhpam hih 
e-kih wui. 

24-25Kush amai i mia amied matsh 
wo'iwua g ali. Kush am wabsh 
s-ap e tahtk ch am e ehstokch g 
Elisabed e-kih ed hetasp mashad 
hab kaijhim, “Chum ani hekid si 
ni-elid mani pi ha mahmadt. Kutki 
wabshaba id hab ni-juni g Jiosh k 
hekaj gam hu hab i juh g si ni- 
edadag am hemajkam ha-nena ed.” 


Matsh wo mahsi g Jiosh 
alidag ia jewed dahm 

26-27 Neh, tsh am him k am di 
chuhdp mashad am i dahm matsh 
am wo'iwua g Elisabed mad. Tsh g 
Jiosh am chea hegai anghil mash 
d Gabriel matsh am wo u'apa g 
ha'ichu ahgaj hema wui g chehia. 

Sh hab chehgig ihda chehia Mary 
ch am kih heg eda kihhim mash 
d Nazareth ch am eda g Galilee 
chekshani. Sh am hema ep d 
kihkam ch hab chehgig Joseph ch 
atsh wo hohnt hegai Mary. Idam 
ash ab hema d amjedkam mash 
kownalibad ch hab chehgig David. 

28Kutsh koi e ai matsh wo 
e hohont. Tsh am jiwia hegai 
anghil Mary wui k hab kaij, “Si g 
s-hehgigk Mary. Jiosh at ab i s-m- 
ho'ige'id k am wo i m-wehmt.” 

29Tsh am wabsh i pi amich mas 
haschu hab ahg k si e kudu heg 
hekaj. 

30Sh hab ep kaij g anghil, “Pi 
g am sha'i e todsid, Mary. Ab at 
i m-mah g Jiosh g ho'ige'idadag. 
31Kut am wabsh wo e nahto g ali 
m-eda k wo mahsi k d wo cheojk. 
Kupt hab wo chehch Jesus. 22 Kut d 
wo si s-has ha'ichuk no pi d alidaj 
g Jiosh. T g Jiosh am wo i kei mat 
d wo kownalk am kehkud ed g 
e-shohshonbad David. 33Kut chum 
hekid d wo ha-kownaligk g Jiosh 
hemajkamga. Pi at hekid wo huhug 
g kownaltaligaj.” Neh, bash kaij g 
anghil. 

34Sh hab kaij g Mary ab wui, “Nt 
has hig masma wo ge madt mani d 
wabsh kia chehia ch pi koi ha kun?” 

35Sh g anghil ab wui hab kaij, 
“Jiosh at ab wo cheha g Hekia 
S-ap'ekam Gewkdag. T heg hab wo 
juh g Jiosh gewkdagkaj. Mt heg 
hekaj wo s-mahchk mat d wo si 
hekia s-ap'ekam alik ch d wo Jiosh 
alidagk. 

36“Neh, s-mahch ap mat heki 
hu okst g m-hajuni Elisabed k pi 
ha mahmadt. Kut eda g Jiosh ab 
s-ho'ige'el. Kut g cheoj ali wo bei. 
K d chuhdp mashad hemu mat am 
wo'iwua g ali. 27 Kupt id amied wo 
s-mahchk mat wo e nako g Jiosh mat 
am hab wo juh hegai mo haschu hab 
e ahgahim.” Neh, bash kaij g anghil. 

38Kush hab hahawa kaij g Mary, 
“Neh, dani piongaj g Jiosh. K am 
wa s-ap'e mat am hab wo juh g 
e-tatchui ab ni-ab” Tsh gam hahawa 
hih g anghil ab amjed. 


Matsh am i chehgim g 
e-hajuni g Mary 
39-40Tsh ab ha hekaj i e nako 
g Mary mat am wo chehgim g 

Elisabed. Sh hegam Elisabed ch 
Zacaria am kih mash am hema 
kihhim ka'akwulk ch ed am Judea 
chekshani ch ed. Tsh am jiwia Mary 
ha-kih am k ab ha-ihm. 

41Tsh am i kah g Elisabed k 
ab taht matsh g madaj am si 
al i banimme eda. Tsh g Hekia 
S-ap'ekam Gewdag ab si i mah g 
gewdag. 4?Kush hekaj si s-hehgigam 
hab kaij ab wui g Mary, “Neh, 
ab atki si i s-m-ho'ige'el g Jiosh 
ba'iwechkim mo chum hedai uwi. 
Kutki wo mahsi m-amjed hegai 
mash ab mahks g si ge'e s-ap'ekam. 
43Kuptki d wo je'ejk hegai mat d 
wo ge t-kownalig. Kuni si s-ap ni- 
tahtk mapt ia'i ni-chehgim. “*Neh. 
am at si i banimme g ni-mad mant 
am i m-kah mapt ab ni-ihm. K heg 
hekaj am ni-chehgid g Jiosh mo 
ab si s-m-ho'ige'id. 45Woho at hab 
wo e juh hegai mo ab m-chehgid g 
Jiosh. K d si ge'e ho'ige'idalig mapt 
ab i s-wohoch.” Neh, bash kaij g 
Elisabed. 


Matsh g Mary ab i hehgchul g Jiosh 


46Kush g Mary hab kaij: 
“Ab ani si hehgchulid g Jiosh 

47ch si s-ap ni-tahtk mo d 
ni-do'ibiakam. 

48-49 Dani wabsh sho'igkam. 

Kut eda ab si has i ni-elid k si 
ge'e ha'ichu ab hab ni-juni g 
si ge'e e-gewkdagkaj. 

T Hab i'ajed chum hekid hab 
wo chei g hemajkam imhab 
a'ahidag oidam matabsii 
s-ni-ho'ige'el g Jiosh. 

Do si hekia s-ap'ekam g Jiosh 

59 ch eda ia'i a'ahidag himdam 
oidch si pihk e elid ab wehs 

ha wui hegam mo ab si has i 
elid. 
51T am wo chehgi g si ge'e 

e-gewkdag k wo has gewito 
hegam mo si e hahaschud 

52-53 k wo ha wohppo'i g kokownal 
g ha-gewdag k g s-kakais s-ha- 
kaisdag gam hu hab wo i juh 
k wabshaba g sho'igkam ab 
has wo i ha elid k heg ab wo i 
ha mah mo haschu i s-kehgaj 
ha wehhejed. 

54-55 Neh, bash wa am ha ahgid 
g t-shohshonbad ged hu i 
Abraham amjed matsh id am 
hab wo e juh. 

Ab o i t-wehmt g Jiosh ahchim 
mach ab d ha-amjedkam k ab 
wehs t-wui si pihk e elid i'ajed 
chum hekid.” 

56Neh, bash hahawa g Mary ch 
amjed am ha wehm dakahim waik 
mashad ab ch gam hahawa hih 
uhpam. 

57Tsh am hahawa i e ai. Tsh madt 
g Elisabed. Kush d cheoj ali. Sëch 
g hajunij ch hugidaj an kihkam si 
s-hehgig wehmaj am i kaiok matsh 
g Jiosh ab si i s-ho'ige'el. 

59Kush am d i gigi'ik tash g 
ali. Kumtsh wo pahl hikuch mo 
d ha-himdag. Tsh am e chehm g 
hemajkam k hab wo chum chehch 
Zacaria am oidk g ohgaj. 69Kush 
wabshaba hab kaij g je'ej, “Pi 
atsh g e-ohg oidk wo chehgigk ch 
wabshaba hab wo chehgigk John.” 

61Sh hab kaij hegam, “Pi o hedal 
hab sha'i chehgig g m-hajuni,” Sich 
amjed ab wabsh i chum kakke g 
ohgaj mat am wo ha ahgi mas has 
wo chehch. 

83Sh heg hema ha tahni g 
o'ohanakud. Mtsh hema mah. Kutsh 
id an o'oha, “Bo chehgig John”. Tsh 
wehsijj si e totods. 6*Kutsh am wali 
hekaj s-ap neok k ab si ihm g Jiosh 
ch ab si ho'ige'id. $?Tsh wehsijj ab 
si has el g Jiosh hegam mo an ha 
wehgaj kih. Tsh gan hu a'ai s-e mai 
am Judea chekshani ch ed mat has 
i e juh. BBAD ash si s-ho'ige'id g 
Jiosh ihda ali. Kush wehsijj hegam 
mash am kah am si i oidahim 
ch hab kaij, “Kus has mahs wo 
ha'ichuk ihda ali?” 


Matsh ba'ich ah g Zacaria 
matsh haschu has wo e juh 


67Kutsh g Hekia S-ap'ekam 
Gewkdag g si ge'e gewkdag ab 
i mah g Zacaria. Tsh heg am si 
s-hewelim neok k gam hu ba'ich 
ah mat haschu has wo e juh hab 
kaijch: 

68 “Ab ant wo si i hehgchul g 

s-ap'ekam t-kownalig Jiosh. 

E o nahtokch mat wo t-do'ibia 
ahchim mach d hemajkamgaj 

89 ch atsh hekaj am hema 
wo i maskogi mat d wo 
t-do'ibiakamk. 

Heg at ab d wo kownal 
Davidbad amjedkamk ch wo 
u'ukch g si ge'e gewkdag. 

70-71 Kekelibad Jiosh ha'ichu i 
tashogiddam o heki hu am 
ahgachug matsh g Jiosh 
wo t-do'ibia ab ha amjed 
g t-obga ch hegam mo 
s-t-keh'id. 

72 Ab at wo i s-t-ho'ige'el g Jiosh 
mash wa hab masma ha ahgid 
g t-shohshon. 

73-74. Bash si kaij ab Abrahambad 
wui mat wo t-do'ibia ab ha 
amjed g t-obga. 

Tt hab pi hedai wo ehbidad ch 
ab si s-ap wo ihmad g Jiosh. 

75 ch wo s-ap'ek am nenaj ed 
ch am hab wo junihid g 
s-ap'ekam chum hekid. 

76-78 Thda ni-sulijga at d wo Jiosh 
ha'ichu i tashogiddamk ch wo 
ha ahgi g Jiosh hemajkamga 
mat g Jiosh ab wo s-ha 
ho'ige'id k gam hu hab wo i 
juh g pi ap ha-chu'ijig k wo 
ha do'ibia ab amjed g s-ko'ok 
ha-namkidadag. 

Kut heg hekaj wo e nahtokchid 
mat g do'ibiakam am woie 
maskogi. 

Id at am wo i wuhsh Jiosh 
t amied k ab wo t-mah g 
amichudadag. 

79 hab masma mo g tash ab i 
chechshshaj ch ab t-mamka g 
tonlig. 

Ab ach wa hihim t-namkidadag 
wui mat g Jiosh gam hu hab wo 
i t-juh heg hekaj pi ap t-chu'ijig. 

Kut wabshaba g t-do'ibiakam ab 
wo i t-chehgi matt has masma 
am wo i t-ap'ech Jiosh wui.” 

Neh bash kaij g Zacaria. 

80Kutsh si s-gegokim i ge'eda g ali 
am e tashogid mo am Jiosh tatchui 
oidch him. Kush am hebai d i himdam, 
tsh gm hu i e gawulkai tohono jewed 
ch ed k am ha'ichugkahim ch ab ai 
mat am i e maskogi Tutuligo ha wui. 


Matsh mahsi g Jiosh alidag 

An g neid g Matthew 1:18-25 
Sh am hema d si ge'e lai wehs 
ha dahm g jejewed ch hab 

chehgig Augustus. Sha am hu hebai, 
tsh id am hab juh g chehanig matsh 
wehs wo e o'ohan k wo e kuint 
g hemajkam hehe'ejel e-kihhim 
ab. “Id ash d si wehpeg kuintadag. 
Kush am hema d kownal Syria 
jewed ch ed hab chehgig Ouirinius. 

3Tsh am himto g hemajkam ab 
hehe'ejel e-kihhim wui matsh wo e 
o'ohan k wo e kuint. 

4Tsh hegai Joseph mash wa am 
kih Nazareth t am ch atsh wo hohnt 
g Mary gam hu hih Bethlehem 
wui am Judea chekshani ch ed 
nash pi ab d kownalibad David 
amjedkam. Sh g Davidbadam d 
kihkam Bethlehem t am. 5Tsh g 
Mary am oi g Joseph. Sh eda e 
aihim matsh wo bei g e-mad. 67Tsh 
am dada Bethlehem t am. Sh eda pi 
am hu ha jeg am koksikud kih ch 
ed. Tsh heg hekaj am dadhaiwua 
ha'ichu doakam kih ch ed. Kutsh si 
e ai. Tsh madt g Mary. Kush heg d 
wehpegkam ch d cheoj. Kutsh am si 
i hobino s-moik ikus ch ed k am heg 
eda woi mo g ha'ichu doakam am e 
gegosid. 


Mash g kahwal ha nuhkuddam ch 
anghil ab hehgchulid hegai ali. 


8Sh am ha'i dadha g kahwal ha 
nuhkuddam gam hu jeg ed ch an 
ha nuhkud g e-shoshoiga. “Tsh 
ab haha wabsh ha wui e chehgi g 
anghil ab dahm kahchim t amjed. 
Kutsh an si i ton ha wehgaj matsh 
am e chehgi g Jiosh gewkdag. Kutsh 
wabsh woholi e totods. 

10Sh hab hahawa kaij g anghil, 
“Pi g am wo sha'i e totodsid. Ia ant 
jiwia mant ha'ichu wo em-ahgi. K id 
wehs hemajkam d ha wuikam. T wo 

si s-ap e tahtkkad ab amied. “Idani 
at am mahsi Davidbad kihhim ed 
hegai mo d Jiosh si Kehsha mat 
d wo em-do'ibiakamk ch d wo 
ge'echu em-kownaligk. '?Kumt id 
ab wo s-mahchk mat am wo wo'ok 
heg eda mo am e gegosid g ha'ichu 
doakam ch g s-moik ikuskaj wo e 
hobinodch.” 

13Tsh haha wabsh sha'i mu'i 
anghil ab ha wui i e chehgi 
wehmaj hegai hema k si ne'e ch ab 
hehgchulid g Jiosh ch hab kaij. 

14 “Ab ach wehsijj hehgchulid g 


Jiosh an dahm kahchim ch ed. 


T hegam mo hohho'idachud 
g Jiosh an jewed dahm 
wo e do'ibia k wo si s-ap e 
tahtkkad ab a'ai e wui.” 
15Neh, bash kaij g anghil ch gam hu 


hahawa i himto dahm kahchim wui. 


Sh hab kaij a kahwal ha 
nuhkuddam ab a'ai e wui, “Oi g wo 
hihim. Tt wo hihi am Bethlehem 
wui k am wo nei hegai matsh am 
hab e juh mo ab i t-ahgid g anghil 
am wehhejed g Jiosh.” 

16Tsh wa woho am si s-hohtam 
hihim k am i ha gahghim k ha 
cheh. Kush woho am wo'o g ali 
heg eda mo am e gegosid g ha'ichu 
doakam. 1/Tsh hegam kahwal ha 
nuhkuddam am hahawa i ahgahi 
mash has kaij g anghil ab amjed. 
18Tsh wehsijj hegam mash ha kah 
ab si has i el mo haschu ha ahgid. 
19Kush am si oidahim g Mary ch 
am wabsh hejel i s-mahch. 20Tsh 
g kahwal ha nuhkuddam gam hu 
uhpam hihi ab si hehgchulidch g 
Jiosh natsh pi wehs nei hegai mo 
haschu am ha ahgid g anghil. 

Matsh am e chehch g Jesus 
21Kush am d i gigi'ik tash g 
ali. Kumtsh an pahl hikuch mo 
d ha-himdag k hab chehch Jesus 
matsh wa g anghil ia u'apa g ahga 
mat eda koi wo'iwua. 


Matsh am i dagito g Jesus Jiosh wui 


22-24Tsh am i e ai g tash 
matsh g Mary am wo e chehgi 
mo kegchudas mat hab masma 
g Mosesbad an o'oha g Jiosh 
chehanig. Bo chu'ig matsh heg 
hekaj gohk wo ha kokda g hohhi o 
g pap-loloma k ab wo iagchul Jiosh 
wui. K hab ep chu'ig matp d wo 
cheojk g wehpeg mahsidkam ch ab 
wo i e dagito Jiosh wui. Tsh heg 
hekaj am bei g ali k am hihi ge'e 
cheopi wui ab Jerusalem t ab. 
25Sh am hema kih g keli ch 
hab chehgig Simeon ch ash d 
si s-ap'ekam ch ab si has elid g 
Jiosh ch ash ab si nenida mat wo 
ha do'ibia g Tutuligo. Sh g Hekia 
S-ap'ekam Gewkdag ab si wehmaj 
26ch ash am i tashogi matsh pi wo 
muh k ab wo ai mat wo nei g Jiosh 
si Kehsha. “Neh, tsh am i e ai g 
tash. Tsh am hahawa i tashogi mat 
am wo i wah ge'e cheopi ch ed. 
Kutsh g Joseph ch Mary am u'apa 
g Jesus matsh am hab wo juni mo 
has i masma d ha-chehanig. 28Tsh 
g Simeon an koh g ali k ab si e 
ho'ige'idahun Jiosh wui hab kaijch. 
29 “Pegih ia o i s-ap'e, ni-Jioshga. 
Pt ab haha wo i ni-hiwigi mant 
wo si s-ap ni-taht k ni-pihhu 
map hab masma heki hu am 
ni-ahgid. 

30 Neh, ni-wuhpuikaj ani hahawa 
neid ihda mapt hekaj wo 
t-do'ibia. 

31 Kut wehs hemajkam wo s-mai 
ab amjed 

32nat pi d wo ha-tonligk g 
nahnko mahs hemajkam 
ch ab wo si uhgk i ha bei g 
m-hemajkamga.” 

Neh, bash kaij hegai Simeon. 

33Sh g Joseph ch Mary si has e 
tahtk heg hekaj mo has i kaij ab 
amied g ali. 34Sh hab hahawa kaij g 
Simeon ab ha wui, “Jiosh at wo wa 
s-em-ho'ige'el,” ch ash hab ep kaij 
ab je'ej wui, “Neh, ihda ali at g Jiosh 
am si i kei. Kut mu'i wo t-do'ibia. T 
wabshaba mu'ijj g twehm Tutuligo 
pi ab hu wo wohochud k im hu 
hab wo i e juh. Jiosh at ab wo e 
chehgi t-wui id hekaj ali. T mu'ijj 
wo s-keh'id 9*k hekaj wo mahsko 
wua g e-chegitoidag. Kut g m-ihbdag 
wo si s-ko'okkad hab wa'i masma 
matp hems g is-pahyo ab wo si 
m-chu'akad m-ihbdag ed.” Neh, bash 
kaij g Simeon. 

36Sh hema g oks am d Jiosh 

ha'ichu i tashogiddam ch hab 
chehgig Anna. Sh g ohgajbad hab 
chehgig Phanuel ch ab d amjedkamaj 
g Asherbad. Kush g keligaj ihda 
Anna muh mash eda d haha wabsh 
i e wehm kihkam wewa'ak a'ahid 
ab. “Sham haha d hejel wi'ikam 
gigi'ikko gamai gi'ik (84) a'ahid 
ab. Tash oidam ch chuhug oidam 
ash am ha'ichug ge'e cheopi t am 
ch ab si has elid g Jiosh ab wui e 
ho'ige'idahunch ch hab al he'es 
ha'ichu ko'a. 

38Sh am ha'ichug g ali ch je'ej g 

Joseph wehm. Kutsh am jiwia hegai 

Anna k ash ab ho'ige'elid g Jiosh 

ch am hahawa wehsijj ha ahgid ab 

amjed g ali hegam mash hab wa'ap 
nenida matsh g Jiosh wo ha do'ibia. 


Matsh gam hu uhpam 
hihi Nazareth wui 


39Neh, kutsh wehs am hab juh 
hegai mo an o'ohanas chehanig ch 
ed k gam hu hahawa uhpam hihi 
Galilee chekshani wui k am dada 
e-kih am Nazareth kihhim t am. 
40Kutsh ab si s-gegokim i ge'elhi g 
ali k wabsh sha'i ha'ichu s-amichud. 
Sh g Jiosh pihk elidadag am si e 
tashogid wehhejed. 


Mash eda d wiapo'oge'el g Jesus 
ch am hih ge'e cheopi wui 

41Wehs ahid ab ash am e 
wushshad Jerusalem t am matsh wa 
ha do'ibia g Jiosh g ha-shohshon ab 
ha amjed g Egypt t am hemajkam. 
Kush g Jesus jehj chum hekid am 
hihhim. 72 Kush am di gamai gohk 
a'ahidag g Jesus. Tsh am i e ai 
hegai ha-do'ibiadag wuhshda. Tsh 
am ep hihi bekch g Jesus k am 
ha'ichugkahim mo he'es i tash am 
hab e wua. 

43Tsh am i kuhgit. Tsh gam hu i 
e nohnogi uhpam. Tsh eda am wa'i 
wih g Jesus Jerusalem t am. Sh 
g jehjij pi mahch mo pi am hu ha 
wehmaj “nash pi hab elid mash an 
wa hebai ha wehmaj g hihimdam 
mash am mu'i e wehm hihim. Kush 
hekaj hemako tash wa'i chihpia k 
an chum gahghi ha oidk g e-hajuni 
ch e-nan'aipijju. 45Sh eda pi am 
hu ha'ichug. Kutsh oi wa gam hu 
uhpam hihi Jerusalem wui mat an 
wo i gahghi. 

46Kush am d i waik tash. Tsh 
ged hu hahawa cheh ge'e cheopi 
ch ed. Kush am dak ch ab ha 
kaiham g s-chu a'amichuddam ch 
ab si ha'ichu ha kakke mash am 
alaga g Jiosh o'ohana. 4 Sh idam 
ab epai ha'ichu kakke. Kush si 
s-e mamachim neok ch si s-ap ab 


uhpam i nodgid g ha'ichu ha-kakkei. 


Sh wehsijj hegam mash kah ab 
wabsh i haha'adka si has i e tahtk. 

48Neh, tsh g Joseph ch Mary 
hab wa'ap si has i e taht am 
chehgiok. Sh g je'ej hab kaij, “Ni- 
sulijga, shahchu apt ahgk hab t-juh? 
Shelkam att nonda g m-ohg wehm 
pi m-edgidk.” 

49Kush hab kaij ab ha wui, “Chum 
am wa s-mahch mant hemho wa 
am wo ha'ichugk ni-ohg Jiosh kih 
ed.” 50Sh eda pi sha'i amichud mo 
haschu ahgch hab kaij. 

51Kutsh gam hu hahawa uhpam 
hih ha wehm Nazareth wui k ab 
ha wechokahim. Sh g je'ej pi hekid 
sha'i pi chegito ihda matsh has e 
juh. 5¢Neh, kutsh ab si s-gegokam 
i ge'ehogatahi g Jesus k ba'ich i 
edagi g amichudadag k ash am si 
oid g Jiosh chehanig. Kush ab si 
s-ho'ige'id g Jiosh. Sh g hemajkam 
ab si has elid. 


Mash g John wehpeg ha mihshmad 
ch ha pahl wapkon 
An g neid g Matthew 3:1-12; 
Mark 1:1-8; John 1:19-28 
3 1-2Tsh am hebai i cheka. Kush 
am daha ihda John mo d 
Zacariabad alidag am tohono jewed 
ch ed. 
Sh wenog am hema d si uhgchu 
lai wehs ha dahm g jejewed ch hab 

chehgig Tiberius. Kush am hema 
ep d kownal Judea chekshani t 
am ch hab chehgig Pilate. Kush 
g Herodbad a'alidag hab wa'ap d 
kokownal. Hema ash hab wa'ap 
chehgig Herod ch ash am d kownal 
Galilee chekshani ch ed k ch hema 
hab chehgig Philip ch am d kownal 
Iturea ch ed ch Traconitis ch ed. Sh 
g Lisanias am d kownal Abelene ch 
ed. Kush ia'i idani hegam am d si 
wugchu ha-papalig g Tutuligo mash 
hema hab chehgig Annas ch hema 
hab chehgig Caiaphas. Tsh g Jiosh 
ab mah g John g ha'ichu e-ahga 
mash eda hegai Tiberius am wa'i 
daha gamai hetasp a'ahid ab. 

3Sh g John an wehsko ahgachug 
g Jiosh ha'ichu ahga anai Jordan 
akimel wo'oshani ed hab ha ahgch, 
“Gam g hu wo s-ohhod g pi ap 
e-chegitoi k wo e pahl wapko. Tsh 
g Jiosh gam hu hab wo i juh g pi ap 
em-chu'ijig.” 

4Batsh wa e juh hab masma matki 
an heki hu o'oha hegai kelibad 
Jiosh ha'ichu i tashogiddam mash 
hab chehgig Isaiah. K hab chu'ig g 
o'ohanaj: 

Hema atsh gam hu jeg ed wo 
ha mihshmad g hemajkam 
hab kaijch, “Neh, in atsh wo 
i wuhsh jewed dahm hegai 
mo d ge kownal wehs ha'ichu 
dahm. 

Kumt heg wehhejed wo i e nako 
hab sha masma mamt am wo 
i ap'ech g pad wohg mat am 
oidk wo i hih g ge'e kownal. 
5Nat hig pi am wo i e ap'ech 
g wohg mo hebai pi apkodag 
mat hekid wo jiwia g ge'e 
kownal? 

Pegih, mt am hab wa'ap wo 
i ap'ech g e-doakag ame 
do'ibiak. 
6T hab wehs wo nei g hemajkam 
mat has masma wo chum ha 
do'ibia g Jiosh.” Isaiah 40:3-5 
Neh, batki masma an o'oha g 
Isaiabad. 
Kush g John woho hab masma 
hab e wua. 7®Tsh mu'i am wui 
e chehm g hemajkam matsh ab 
ab wo e pahl wapko. Ha'i idam 
o pi am hu gawul junimk g pi 
ap e-chegitoi. Kush hab ha ahg 
g John, “Hah, ahpim mam pi ap 
chegitoidag, bamki e elid mamt 
wo e do'ibia ab amjed g s-ko'ok 
e-namkidadag heg wabsh hekaj 
mam ab d Abrahambad amjedkam. 
Nt wabshaba wo em-ahgi mamt 
pi woho wo e do'ibia, heg hi wa 
mamt am wo e chehgi am hab 
junihidch g s-ap'ekam mamt gam 
hu s-ohhod g pi ap e-chegitoi. Wehs 
hegam mat gam hu wo s-ohhod 
g pi ap e-chegitoi at d wo Jiosh 
hemajkamgak ch hab masma wo e 
kuint mo d Abrahambad amjedkam, 
chum wa g nahnko mahs 
hemajkam. *Kumt ahpim gam hu 
wo s-e ohhod hab masma mat g pi 
kehg bahidkam u'us mamtp pi gam 
hu wo s-ohhod g pi ap e-chegitoi 
k pi am hu hab wo junihid g 
s-ap'ekam.” 
10Kush ha'i g hemajkam ab kakke, 
“Pegih, tt has hig wo chum t-juh?” 
11Kush hab kaij ab ha wui, “Mt 
am wo i ap'ech g e-chegitoi Jiosh 
wui k amjed pi wo da'i g e-eniga. 
Neh, tp hems hema pi wo ha 
kotonik. Kumt ab wo hema mah. Tp 
hems hema pi wo ha'ichu chekk. 

Mt ab wo mah g ha'ichu hugi.” Neh, 
bash kaij g John. 

12Kush ha'i hegam matsh am wui 
dada k wo e pahl wapko d lial ha 
kowlantdam am kownal wehhejed 
ch ash ab kakke, “T-mashchamdam, 
tt ahchim has wo chum masmak?” 

13Kush hab ha ahg, “Pi amt gamai 
hu wabsh ba'ich i mu'i wo ha 
kowlant mo he'ekkia i mohto'is g 
o'odham.” 

14Kush ha'i d shondal ch ab epai 
kakke, “Tt ahchim has wo chum 
masmak?” 

Sh hab ha ahg, “Pi g hekid ha'ichu 
wo sha'i ha wohppo'idad ch pi ab 
hu hema ha'ichu wo sha'i abch mat 
pi wo wohok ch ehp mamt wabsh 
wo s-ap e tahtkk ch ab u'u mam 
he'ekkia i em-namkid.” 

15Kush g hemajkam pi am hu 
dodolimad am oidahimch mas hu 
id d Jiosh si Kehsha matsh wo ha 
do'ibia. 

16Kush heg hekaj hab kaij g 
John, “Pi g hab wo ni-elid manis 
ahni d si ha'ichu. Ab at hema wo i 
wuhsh ni-oidk mat d wo si ha'ichuk. 
Ahni ani hi wa em-pahl wapkon. 

T wabshaba heg ab wo em-mah g 
Hekia S-ap'ekam Gewkdag k gam 
hu hab wo i juh pi em-ap'ekam hab 
sha masma mat g mehi wo mei g 
sha'i. 

17“Nam hig pi nehnichud g 
pilkani mamt g mohgaj gam hu wo 
i gawulkad k wo mehid k g pilkani 
ged hu wo i ba'iha. Pegih, t hab 
wa'ap am a'ai wo i ha gawulkai g 
hemajkam am lodaita ch ed ihda 
mani em-ahgid k wo ha do'ibia g 
s-ap'ekam k g pi ap'ekam s-ko'okam 
wo ha namkid. T g ha namkidadag 

pi hekid wo huhug.” 1*Neh, bash 
kaij g John ch nahnko masma am 
i chum ha tashogid g hemajkam g 
s-kehg ha'ichu ahgaj g Jiosh. 

19Sh eda hegai kownal mash hab 
chehgig Herod ge'e hab junihim g 
pi ap'ekam ch atsh g e-wehnag ehs 
g hohnigaj. Sh hab chehgig hegai 
Herodias. Kush g John ab s-keh'id 
g kownal ch hab kaij mat pi hab 
wo chum e juh. ?°Tsh g Herod am 
ba'ich i pi ap ha'ichu hab juh matsh 
ged hu si kuh g John. 


Matsh g Jesus e pahl wako 
An g neid g Matthew 3:13-17; Mark 1:9-11 


21Tsh wabshaba koi e kuh 
g John k wehs ha pahl wapko 
hegam matsh am wui e chehm 
ab s-wohochudch g Jiosh. Tsh g 
Jesus hab wa'ap am wui jiwia k e 
pahl wakon k am e ho'ige'idahun. 
Tsh g dahm kahchim gamie 
kuhpi'o. ??Kutsh g Hekia S-ap'ekam 
Gewkdag i hud ab ab g Jesus k hab 
sha mahs mo g hohhi. Sh ab neok g 
Jiosh ab dahm kahchim t amjed ch 
hab kaij ab wui g Jesus, “Ahpiap d 
si ni-tatchuidch ni-alidag ch am si 
ni-tatchui oidch hab masma.” 


Mash hedai d si shohshonaj g Jesus 
An g neid g Matthew 1:1-17 


23 Jesus ash am hu d i waikko 
wehst-mahm a'ahidag matsh eda 
am i himch g e-chikpan k am 
i ahgahi g Jiosh ha'ichu ahga. 
Kush idam d shohshonaj mant g 
ha-chechgig an wo ha o'oha. Bash 
masma s-e mahch mo d Josephbad 
alidag. 

Sh g Joseph ab d Heli 
amjedkam. 

24 Kush g Heli ohgbad Matthat. 
Sh g Matthat ohgbad d Levi. 
Sh g Levi ohgbad d Melchi. 
Sh g Melchi ohgbad d Jannai. 
Sh g Jannai ohgbad d Joseph. 
25 Sh g Joseph ohgbad d 
Mattathias. 
Sh g Mattathias ohgbad d Amos. 
Sh g Amos ohgbad d Nahum. 
Sh g Nahum ohgbad d Esli. 
Sh g Esli ohgbad d Naggai. 
26 Sh g Naggai ohgbad d Maad. 
Sh g Maad ohgbad d Mattathias. 
Sh g Mattathias ohgbad d 
Semein. 
Sh g Semein ohgbad d Josech. 
Sh g Josech ohgbad d Joda. 
27 Sh g Joda ohgbad d Joanan. 
Sh g Joanan ohgbad d Resa. 
Sh g Resa ohgbad d Zerubbabel. 
Sh g Zerubbabel ohgbad d 
Shealtiel. 
Sh g Shealtiel ohgbad d Neri. 
28 Sh g Neri ohgbad d Melchi. 
Sh g Melchi ohgbad d Addi. 
Sh g Addi ohgbad d Cosam. 
Sh g Cosam ohgbad d Elmadam. 
Sh g Elmadam ohgbad d Er. 
29 Sh g Er ohgbad d Joshua. 
Sh g Joshua ohgbad d Eliezer. 
Sh g Eliezer ohgbad d Jorim. 
Sh g Jorim ohgbad d Matthat. 
Sh g Matthat ohgbad d Levi. 
30 Sh g Levi ohgbad d Simeon. 
Sh g Simeon ohgbad d Judah. 
Sh g Judah ohgbad d Joseph. 
Sh g Joseph ohgbad d Jonam. 
Sh g Jonam ohgbad d Eliakim. 
31 Sh g Eliakim ohgbad d Melea. 
Sh g Melea ohgbad d Menna. 
Sh g Menna ohgbad d Mattatha. 
Sh g Mattatha ohgbad d Nathan. 
Sh g Nathan ohgbad d David. 

32 Sh g David ohgbad d Jesse. 
Sh g Jesse ohgbad d Obed. 
Sh g Obed ohgbad d Boaz. 
Sh g Boaz ohgbad d Shela. 
Sh g Shela ohgbad d Nashon. 
33 Sh g Nashon ohgbad d 
Amminadab. 
Sh g Amminadab ohgbad d Admin. 
Sh g Admin ohgbad d Arni. 
Sh g Arni ohgbad d Hezron. 
Sh g Hezron ohgbad d Perez. 
Sh g Perez ohgbad d Judah. 
34 Sh e Judah ohgbad d Jacob. 
Sh g Jacob ohgbad d Isaac. 
Sh g Isaac ohgbad d Abraham. 
Sh g Abraham ohgbad d Terah. 
Sh g Terah ohgbad d Nahor. 
35 Sh g Nahor ohgbad d Serug. 
Sh g Serug ohgbad d Reu. 
Sh g Reu ohgbad d Peleg. 
Sh g Peleg ohgbad d Eber. 
Sh g Eber ohgbad d Shelah. 
36 Sh g Shelah ohgbad d Cainan. 


Sh g Cainan ohgbad d Arphaxad. 


Sh g Arphaxad ohgbad d Shem. 
Sh g Shem ohgbad d Noah. 
Sh g Noah ohgbad d Lamec. 


37 Sh g Lamec ohgbad d Methusela. 


Sh g Methusela ohgbad d Enoc. 
Sh g Enoc ohgbad d Jared. 


Sh g Jared ohgbad d Mahalaleel. 


Sh g Mahalaleel ohgbad d Cainan. 
38Sh g Cainan ohgbad d Enos. 

Sh g Enos ohgbad d Seth. 

Sh g Seth ohgbad d Adam. 

Sh g Adambad d amjedkamaj g 
Jiosh. 


Mash g Jiawul am chum s-wuimk g 
Jesus pi ap'ekam ch ed 
An g neid g Matthew 4:1-11; Mark 1:12-13 


Jesus atsh gam hu hih ab 
amjed g Jordan akimel matsh 

hebai e pahl wako. Kush g Hekia 
S-ap'ekam Gewkdag ab mahkch 

g si ge'e gewkdag ch hab ahg mat 
gam hu wo hih am tohono jewed 
wui. “Kush am ha'ichugkahim 
gi'ikko wehst-mahm tash ab. Sh heg 
oidam g jijawul ha-ge'ejig am chum 
s-wuimk pi ap'ekam ch ed. 

Jesus ash pi ha'ichu ko'a heg 
oidam ch hekaj bihugim. *Sh g ge 
Jiawul ab wui hab kaij, “Bap chum 
e elid map d Jiosh alidag. Pegih, ab 
g hig chehani ihda hodai mat wo e 
pahnch naptki pi bihugim.” 

4Kush hab kaij g Jesus, “Pi ant 
hab wo juh. An o hab chu'ig Jiosh 
o'ohana ed: 

Jiosh ne'oki o ba'ich d i si 
ha'ichu mo hi g ha'ichu hugi. 

Kut g o'odham hemho ab 
wo wa s-wohog elidad.” 

Deuteronomy 8:3 

5Neh, tsh g Jiawul am hahawa 
sha'i si s-hohtam wuhpuij tahgio 
wehs i mahsid g kokownaltalig id 
dahm jewed $7k ab wui hab ep kaij, 
“Wehs o ab ni-mahks ihda gewkdag 
ch kaisdag ch d ni-eniga mant wo 
wa mah mani hedai hab i elid. Kunt 
wehs ab wo m-mah mapt ab ni-wui 
wo i gehsh k ab wo has ni-el.” 

8Kush hab kaij g Jesus, “Pi ant 
hab wo juh. An o hab chu'ig Jiosh 
o'ohana ed: 

Heg amt wa'i Jiosh ab wui wo i 
gehsh k ab wo ihmad ch heg 
ab wo wa'i s-wohog elidad.” 

Deuteronomy 6:13 
9Kutsh am hahawa wuhpuij 
tahgio i mahsid hegai ge'e cheopi 
mo am kehk Jerusalem t ab k hab 
ahg, “Maptp d wo Jiosh alidagk, 
pegih, am g i dah'i amjed mo gan 

hu si uhgk kihtas. No hig pi an 
hab chu'ig Jiosh o'ohana ed: 
Jiosh at ab wo ha cheha g mu'i 
anghil mat wo m-nuhkud. 

11 Kut an hu wo si m-u'ukchid 
mapt nih g sha'i e-tahtad ab 
hu wo shul hohodai t ab.” 

Psalm 91:11-12 
12Sh hab kaij g Jesus ab wui, “Pi 
ant wo pip'ich g Jiosh. An o hab 
chu'ig o'ohanaj ed: 
Pi g wo sha'i pip'ichudad 
g e-kownalig Jiosh.” 
Deuteronomy 6:16 
13Kush g Jiawul am hahawa sha 
dagito g Jesus am i wehs nahnko 
masma chum s-wuimkk pi ap'ekam 
ch ed. 


Matsh g Jesus am i himch g 
e-chikpan Galilee chekshani ch ed 
An g neid g Matthew 4:12-17; Mark 1:14-15 


14Tsh gam hu hahawa hih g Jesus 
Galilee chekshani wui. Sh g Hekia 
S-ap'ekam Gewkdag si ge'e mahkch 
g gewkdag. Tsh gam hu alai s-e mai 
g ha'ichu ahga ab amied. 1*Kush 
am ha mashcham ha e'eda g 
ha-chechopi. Sh wehsijj ab si has 
elid g hemajkam. 


Mash g Jesus si kih'amkam pi ab hu 
tatchua 
An g neid g Matthew 13:53-58; Mark 6:1-6 
16Kush am him k am hekid. Tsh 
gam hu hih g Jesus Nazareth 
kihhim wui mash wa am d si 
kihkam. Tsh g shahwai am i e ai. 
Kutsh am i e chehm g hemajkam 
cheopi ch ed nash pi eda e 
mihshmad. Tsh am jiwia g Jesus 
k am dahiwua hab masma mash 
wa chum hekid am hab e junihim. 

Kumtsh am hiwigi. Tsh am kekiwua 
matsh wo ne'okchul g Jiosh heki hu 
o'ohana. '” Kumtsh ab hema mah 

g holiwk o'ohana. Sh d o'ohanaj g 
Isaiabad. Tsh an ne'okchul mo an 
hab chu'ig matsh g Jiosh si Kehsha 
hab wo chei: 

18 Jiosh at am i ni-kei mant am wo 
ha ahgidahid g sholigkam g 
s-kehg ha'ichu ahgaj. 

K heg hekaj am ni-wehmaj g 
Hekia S-ap'ekam Gewkdag 
ch ab ni-mahkch g si ge'e 
gewkdag. 

K ab ni-chehani g Jiosh 
mant am wo ha ahgidahid 
g do'ibiadag hegam mo 
ha'ichukaj e wupulshch ch wo 
ha nench g pi neneadam k ab 
wo i ha wuwhas hegam mo 
ha'ichukaj e kudut 

19k wo ahgachug mat e ai mat 
g Jiosh wo ha do'ibia g 
e-hemajkamga. _ Isaiah 61:1-2 

20Tsh g Jesus ab i holiwkai 

g o'ohana k ab uhpam mah g 
nuhkuddam k am hahawa dahiwua 
mat ha'ichu hab wo chei. Sh wehsijj 
ab si kaiham mat has wo chei. 
21Kutsh am i neok k hab kaij ab ha 
wui, “Neh, hemu at e ai. Ni ahni 
hab wua ihda mant am ne'okchul 
em-wehhejed.” 

22Tsh wehsijj ab si has i el no pi 

si s-ap neok k wabshaba hab kaij, 
“Aha no hig pi woho d Josephbad 
alidag?” 

23Sh hab kaij g Jesus, “No hig 

pi woho mamt ab ni-wui hab wo 
chei hegai hab ha-che'idag mo hab 
chu'ig, Am g i e maskogid maptp 
d ge mahkai, k hab ep wo chei, Ia 
g hu hig hab ep juhni g s-hasig 

ha'ichu e-kih am mapsh has masma 
am hab ge junihim Capernaum 
kihhim t am.” 

24Sh hab ep kaij g Jesus, “Mo wa 
woho mam pi ab hu has elid g Jiosh 
ha'ichu i tashogiddam amai mo 
hebai d i si kihkam. ?5Elijabad wehm 
o'odham ash wa hab masma pi ab 
hu has elid. Tsh heg hekaj pi am hu 
hema i wehmt matsh eda pi ha juh 
waik eda hugkam a'ahid ab. Tsh g 
bihugig i gei. Mu'ij ash g hehe'ejel 
wi'ikam u'uwi amai. 26Tsh wabshaba 
g Jiosh am cheha g Elijabad matsh 
am wo hih Seraphath kihhim wui 
am Sidon jewed ch ed k am wo hema 
i wehmt g hejel wi'ikam uwi amai. 
27Kush mu'i kok'o g Tutuligo heg 
hekaj pi ha doddakam mumkidag 
mo hab e a'aga ‘leprosy’. Tsh eda 
pi hema sha'i ha doaj hegai kelibad 
Jiosh ha'ichu i tashogiddam mash 
hab chehgig Elisha. Sh hema 
heg hekaj mumku g gawul mahs 
o'odham ch hab chehgig Naaman ch 
am kih Syria jewed ch ed. Kutsh heg 
wa'i doaj g Elishabad.” 

28'Tsh wehsijj hegam mash am 
ha'ichug cheopi ch ed si babgat am i 
kaiok ihda 29k atsh gam si ne'iopa k 
am i chewaim g Jesus gam hu jegko. 
K eda g Nazareth an kehk kawulk t 
ab. Kutsh am i bei mo am hu hebai 
ge uhgk i koa g kawulk hab chum 
ahgk mat amied wo i da'ich. 99Tsh 
wabshaba g Jesus am wabsh ha 
shahgid wuhshani k gam hu hih. 


Hema g o'odham mo g jiawul an 
u'ukch 
An g neid g Mark 1:21-28 
31Tsh gam hu hahawa hih g 
Jesus Capernaum wui heg eda 

chekshani k am ha mashcha g 
hemajkam cheopichedmoamdi 
ha-mihshmda tash. 32Kutsh wehsijj 
si has i el kaiok mo has masma ha 
mashcham no pi si s-e mamachim 
neok. 
33Sh am hema daha mo g jiawul 
an u'ukch. Kush si s-kaidam hihnk 
ch hab kaij, 34“Gam g hu hihm 
ahpi Jesus map ab Nazareth t ab d 
kihkam. A napt hab ahgk ia jiwia 
mapt wo t-kokda. S-mahch ani 
map hedai wud. Dap Jiosh si hekia 
s-ap'ekam kehsha.” 
35Tsh g Jesus ab si chehmo g 
jiawul k hab kaij, “Pi g shahmuni k 
ab i wuhshani id amjed o'odham.” 
Tsh g jiawul am si wua hegai 
o'odham wehsijj ha tahgio k ab i 
wuhsh amjed k pi sha'i Ko'okam has 
juh. 
36Kutsh wehsijj ab si has i el 
g Jesus k hab kaij ab a'ai e wui, 
“Sha'i si s-gewkdag g ne'okij. Ab 
o chehani g jijawul mat ab wo i 
wuwha. K wa woho hab e wua.” 
37Kutsh wehsko e kah ihda anai heg 
oidk jejewed. 


Matsh g Jesus ha dodaj g mu'i 
hemajkam 
An g neid g Matthew 8:14-17; Mark 1:29-34 

38Tsh amjed gam hu hih g Jesus 
heg kih wui mo hab chehgig 
Simon. Sh eda g hohnigaj je'e 
ihda si mumku k ch s-toni iajidch. 
Kumsh am ahgid g Jesus ab amjed. 
39Tsh am him k am i kekiwua 
heg wo'ikud hugid an k am e 
ho'ige'idahu. Tsh am ha hekaj ap'et 
k am i wamig k ha hihidol. 

40'Tsh gam hu hud g tash. Tsh 
wehsijj hegam mo g ha-naipijju 

kok'o g nahnko mahs mumkidagkaj 
am ha u'apa Jesus wui. Kut wehsijj 
ab i ha tahtmahim k ha dodaj. 
41Tsh mu'i ab wui i hihi hegam mo 
g jijawul an ha u'ukch. Sh idam 
jijawul si hihnk ch hab kaij, “Ahpi 
ap d Jiosh alidag.” Kush ab si s-ha 
keh'id g Jesus ch gam hui ha 
wuwhasid ch pi ha hiwgid mas am 
hu has wo kaijjid no pi s-mahch 
idam mo heg d Jiosh si Kehsha. 


Matsh g Jesus am ha mihshmad 
Galilee chekshani ch ed 
An g neid g Mark 1:35-39 
42Sh am hu hebai wabsh i si'alim, 
tsh g Jesus gam hu jegko i wuhsh. 
Tsh am i gahghi g hemajkam k am i 
chehg k chum pi hiwigi mat wo hih 
ab ha amied. “*Kush wabshaba hab 
kaij ab ha wui, “Hemho wa ant am 
wo i ahgahi g s-kehg ha'ichu ahga 
ab amjed g Jiosh kownaltalig an 
a'ai kihhim ch ed hab wa ehp nat pi 
hab ahgk i ni-kei g Jiosh.” 44Tsh wa 
woho am i ha mihshmdahi wehsko 
ha-chechopi ed amai Galilee 
chekshani ch ed. 


Matsh g Jesus ab ha'i i ha wai mat ab 
si wecho wo e mashchamad 
An g neid g Matthew 4:18-22; Mark 1:16-20 


Sh am hu hebai g Jesus an 

kehk mo an i koa hegai al 
kahchki mo hab chehgig Galilee 
Kahchki. Kutsh g hemajkam ab 
wabsh i shodbinidahi s-kaimkch 
g Jiosh ha'ichu ahga. *Sh neid 
mo gohk wapalko am wupulshpi 
shuhdagi ch ed. Tsh g enigakam 
am ha dagito k ged hu ha wapkon 
g e-chuchagia. *Kutsh am i chesh g 
Jesus hema ha eda idam wapalko. 

Sh heg d Simon eniga. Sh hab ahg 
matsh am wo sha'i nu'ichkwua 
shuhdagi ch ed. Tsh g Simon hab 
juh. Tsh ab i dahiwua g Jesus 
wahlko ch ed k am ha mashcha g 
hemajkam. 

4Tsh am i ha'asa ha'ichu ha ahgid 
k hab ahg ihda Simon mat am wo 
i himch g e-wahlko mo am s-juhk 
g shuhdagi k am wo i huduni g 
e-chuchagia ha wehm g e-wehm 
chikpandam. 

5Sh hab kaij g Simon, 
“T-mashchamdam, ge att chuhug 
sha'i si chikpan k pi ha'ichu sha'i 
bei. P wabshaba am t-ahgid matt 
am ep wo i huduni g t-chuchagia. 
Pegih, tt am hab wo t-juh.” êKutsh 
wa woho am hihim k am i ha 
huhuds ge e-chuchagia k atsh sha'i 
si mu'i waptopi ha ui matsh chum 
alo e wanikumia g ha-chuchagia. 

7Kush am ha'i ep chikpan hema 
wahlko ch ed. Kumtsh idam ab 
hahawa si ha wai mat am wo i ha 
wehmt. Tsh wa woho ab i himch 
g e-wahlko k wehs ha shuhshud g 
waptopikaj mat chum alo wachkk g 
ha-wapalko. 

8Tsh am i nei g Simon mat 
haschuhasiejuhkabsiigeig 
e-tohtonkaj Jesus wui k hab wabsh 
kaij, “Ih, dani wabsh pi ap'ekam 
o'odham. K pi hab chum mahs maps 
wo ni-wehmajk ahpi s-ap'ekam 
ni-kownalig.” 9Kutsh wehsijj hegam 
mash wehmaj si e totods neidch mat 
has e juh. 1"Ha'i hegam wehmaj 
chikpandam g Peter ash d James ch 
John ch ash d a'alidaj hegai mash 
hab chehgig Zebedee. 

Sh g Jesus hab kaij ab Simon wui, 
“Pi g am sha'i has e tahtkkad. I'ajed 

apt imhab g o'odham an wo ha u'ud 
ni-wehhejed.” 11Tsh am wabsh i chum 
ai g shuhdagi koa idam k ami ha 
wuwhas g wapalko k wehs ha'ichu am 
wabsh i dagito k gm hu i oi g Jesus. 


Matsh g Jesus hema doaj mash g 
chuhkugaj wabsh muhkhim 
An g neid g Matthew 8:1-4; Mark 1:40-45 
12Sh am hu hebai g Jesus am hasko 
kihhim ch ed oimmed. Kush am hema 
g o'odham wehsko ma'ishch hegai 


mumkidag mo g chuhkugaj muhkhim. 


Tsh am jiwia g Jesus. Kutsh heg am 
i chehg k ab si kupal i gei wui k 
hab kaij, “Ab g si i s-ni-ho'ige'id ki 
ni-doajid pej maptp wo tatchuad.” 

13Tsh g Jesus ab tahtam k hab 
kaij, “Am o wa s-ap'e. Doajini.” Tsh 
am ha hekaj i doa. 

14Tsh g Jesus ab chehani k hab 
kaij, “Pi g am hedai ahgid ab amjed 
ihda k wabshaba am ha hekaj wo 
hih pahl wui. T am wo m-chechga 
k wo wohokamch mapt doa. Pt am 
hab haha wo juh hegai iagchulida 
mo wa g Jiosh em-chehani Mosesbad 
o'ohana ed. T hab wo s-mahchk g 
hemajkam mapt woho doa.” 

15Tsh amjed gam hu hih hegai 
o'odham. Kutsh wehsko i e ahgahi 
ihda matsh g Jesus hab juh. Tsh hekaj 
mu'i hemajkam am wui hihi mat wo 
kah g ha'ichu ahgaj k wo e dodaj. 
16Tsh g Jesus am wo ha mihshmad 
k wo ha dodajid k amjed gam hu 
hejelko wo him k wo e ho'ige'idahu. 


Matsh g Jesus hema doaj mo ab 
wabsh i s-moik 
An g neid g Matthew 9:1-8; Mark 2:1-12 
17Sh am hu hebai ehp mash 
g Jesus am ha mashcham. Sh 

am ha'i dadha g chehanig ha 
mashchamdam ch hegam mo si oid 
g chehanig ch hab e a'aga Palasi. 
Idam atsh ga hu a'aijed am dada ab 
amjed g Galilee chekshani ch Judea 
chekshani ch ab Jerusalem kihhim 
t amjed. Tsh g Jiosh ab si mah g 
gewkdag g Jesus mat wo ha dodaj g 
kok'odam. 

18Tsh am ha'i dada g chechoj 
hema u'adch g pi himidkam. Id 
ash ab wabsh i s-moik ch am wo'o 
e-wahkus ed. 19Kush am i chum 
s-wahkidamk kih ch ed matsh 
wo chehgi g Jesus ab si hiwigch 
mat wo doaj. Sh wabshaba sha'i si 
s-hemajkamag. Kutsh pi has masma 
am hu wo i e wahki. Tsh heg hekaj 
gan hu hahawa i cheshaj kih dahm 
k am ge maggad g kih ma'ishpadag 
k amjed ab i huduni g wo'ikudaj am 
ha shahgid g hemajkam k am woi 
mash am kehk g Jesus. 

20'Tsh am i nei g Jesus moki ab 
si hiwig idam k hab kaij ab wui 
ihda o'odham, “Ni-nawoj, ab ani 
s-m-ho'ige'id ch gam hu hab i juh g 
pi ap m-chu'ijig.” 

21Kush hegam chehanig ha 
mashchamdam ch Palasi wabsh 
hejel hab e ahg, “Ih, sha'i si pi ap 
neok ihda o'odham hab masma 
e wepogidch g Jiosh. Heg at wa'i 
Jiosh wo e nako mat gam hu hab 
wo i juh g pi ap ha-chu'ijig.” 

22Sh g Jesus s-mahch mo haschu 
am oidahim ch hab kaij ab ha wui, 
“Pi g am wo sha'i oidahim manis pi 
woho edgid g gewkdag mant gam 
hu hab wo i juh g pi ap ha-chu'ijig. 
23Bam elid mo s-pehegim hab e 
kaij mat gam hu hab i e juh g pi ap 
chu'ijigaj no ge hedai s-mahch mas 

s-wohom hab e juh. Zä Death, nt wo 
em-chehgi mani woho ge gewkdag 
ch hab wua mani has i kaij ahni 
Jiosh si Kehsha.” Neh, bash kaij 
ch hab hahawa kaij heg wui pi 
himidkam, “I g wamig k am beh'i g 
e-wahkus k hihm am uhpam.” 
25Tsh am ha hekaj i wami hegai 
o'odham k am bei g e-wahkus k 
gam hu uhpam hih ab si ihmch g 
Jiosh. 28Tsh g hemajkam si has i 
elid k ab ihm g Jiosh hab kaijch, 
“Sha'i si s-kehg ha'ichu ach neid id 
tashkaj.” 


Matsh g Jesus ab i wai g Levibad 
(Matthew) 

An g neid g Matthew 9:9-13; Mark 2:13-17 

27Sh hema d lial kowlantdam g 
kownal wehhejed ch hab chehgig 
Levi. Tsh g Jesus am cheh. Kush am 
daha heg eda kih mo am chikpan. 

Sh hab kaij g Jesus ab wui, “Oi g 
i ni-oid.” 2*Tsh g Levi am ha hekaj 
i wuhshani k am wabsh i dagito 
wehs ha'ichu k gam hu i oi. 

29-30 Am wali mia amied, tsh g 
Levi am hab juh g ge'e gegosig am 
wehhejed g Jesus. Sh am ha'i oiopo 
g Palasi mash idam ha'i d chehanig 
ha mashchamdam. Sh eda mu'ijj 
hegam mash am ha wehm e gegosid 
d lial kowlantdam hab masma mo 
g Levi. 

Kush hegam Palasi am ha neid ch 
hekaj s-ha keh'id g Jesus chuhchai 
hab ha ahgch, “Ih, shahchu am 
ahgch am ha wehm e gegosid idam 
pi ap hemajkam, chum hems am ha 
wehm g lial kowlantdam?” 

31Sh g Jesus hab kaij ab ha 
wui, “Idam pi ap hemajkam o 
s-e do'ibiamk hab masma mat g 

kok'odam wo s-e doajidam. Hegam 
mo hab e elid mo s-ap'e at pi wo 
tatchua g mahkai. 32Pi ant hab 
ahgk ia jiwia manis wo ha do'ibia 
hegam mo pi e do'ibiamk.” 


Ha-himdag mash he'ekkio pi e 
gegosid 
An g neid g Matthew 9:14-17; Mark 2:18-22 
33Sh ha'i g hemajkam hab kaij ab 
wui g Jesus, “Neh, mu'ikko o pie 
gegosid ch wabsh e ho'ige'idahun 
hegam mo ab wecho e mashcham g 
John ch hegam mo ab ha wecho e 
mashcham g Palasi. Kuki wabshaba 
ahpi g m-wohochuddam pi hab e 
wua.” 
34Sh hab kaij g Jesus ab ha wui, 
“Nat hig pi wo e gegos g wo ha 
hohntam naipijju mat eda heg am 
wo ha wehmajk? 35T am wo i e ai 
mat pi am hu wo ha wehmajk. T am 
hahawa pi wo e gegos. Pegih, bat 
wo wa e juh idam ni-naipijju mant 
hekid pi ia hu wo ha wehmajk.” 
36Sh am hahawa chum ha 
tashogid g Jesus mat g mashchamaj 
pi ap wo wehnad g ha-himdag 
ash hab kaij, “Pi at hedai g wechij 
ikuskaj wo shohsho g hekiuchij 
lihwa mat wo s-e wia nat pi wo i 
dahiwua k ba'ich wo i wantsh g 
hekiuchij. T hab wa'ap pi wo ap'et 
g hekiuchij nat ge wo wepo mahsk 
g wechij ikus. 37T pi hedai g wechij 
nawait am wo toa hekiuchij ha'ichu 
elidag kokstal ch ed. Tp hab wo 
sha e juh, t g wechij nawait wo 
wantsh g ha'ichu elidag. T g nawait 
wo iawua k g ha'ichu elidag wo 
e padch. 38Neh, hemho wa at g 
wechij nawait am wo e toa wechij 
ha'ichu elidag kokstal ch ed. 

39“pi o hedai tatchua mat wo ih 
g wechij nawait hekid ab i jehkiok 
g hekiuchij nawait nat pi hab wo 
chei mo ba'ich i s-ap hab kahk g 
hekiuchij.” 


Mamsh ab ha abchud mash chikpan 
mihshmda tash ed 
An g neid g Matthew 12:1-8; Mark 2:23-28 


Sh am hu hebai hihim idam 

Jesus ha mihshmda tash 
ed. Kush am eshas g pilkani wohg 
huhugid an. Sh hegam mash am 
wehmaj g Jesus ab ha wohni g 
pilkani ch i mohon g e-nohnhoikaj 
ch ko'a. 2Sh hati g Palasi ha neid 
ch hab kaij, “Shahchu am ahgch 
hab wua hegai mo g t-chehanig 
pi t-hiwgid machs hab wo wuad 
mihshmda tash ed?” 

3Kush hab kaij g Jesus, “Bo wabsh 

masma hab e wua matsh wa g 
Davidbad. Pi amtki chegito matsh 
heg has e juh am i bihugimk. Bo 
chutig g Jiosh o'ohana *matsh am 
i wah ge'e cheopi ch ed k am ui g 
pahn k huh hegam ha wehm mash 
am wehmaj. Kush d hegai pahn mo 
am e to'aw k ch hegam d wati ha 
wuikam mo d papal. T eda hemho 
wa am hab e juh. K heg hekaj 
am wa s-ap'e mat huh.” 5Sh hab 
hahawa ep kaij g Jesus, “Dani Jiosh 
si Kehsha ch gewkdag am dahm g 
mihshmda tash.” 


Matsh ha doaj g Jesus mihshmda 
tash ed 
An g neid g Matthew 12:1-8; Mark 2:23-28 
6Sh am hu hebai d ep mihshmda 
tash. Tsh am i wahp idam Jesus 
hema cheopi ch ed. Kush g Jesus 
am ha mashcham g hemajkam. Sh 

am hema daha g o'odham mash 
g s-apkojed nowij mahnikodag. 
7Sh am ha'i dadha g chehanig ha 
mashchamdam ch Palasi ch an 
wa s-nen!oid nash pi ab ha'ichu 
s-abchudamk g Jesus ch hekaj 
an neid mas wo hi wa ha doaj 
mihshmda tash ch ed. 

8Sh g Jesus s-mahch mo haschu 
am chegito ch ash hab kaij heg wui 
mahnikokam, “Kekiwuani k ab i 
hihm ia hu ha ba'ich g hemajkam.” 
Tsh ab i kekiwua. 

9Sh g Jesus ab hahawa ha 
kakke ch hab kaij, “Shahchu am 
ahgch hab elid mo pi hiwgidas 
mihshmda tash ed mamt wo i ha 
wehmt hegam mo e sho'igchud? 
Ab o em-ab mamt wo i ha wehmt 
g sho'igkam k ep wo ha do'ibia 
hegam mat am hu wo e ko'ij. Aha 
namt wabsh wo ha hiwigi mat wo 
e ko!ij?” 

10Neh, bash kaij ch an hahawa 
wehsijj i ha neid k hab hahawa kaij 
ab wui hegai o'odham, “Ab gsi i 
shelin g e-nowi.” Kutsh am wabsh 
i chum shelin k am wa'i hekaj 
ap'et. 11Tsh hegam haha'ichu wabsh 
woho'i babgat matsh ha doaj ha 
mihshmda tash ab k am ha hekaj 
i e wehm a'aga mas has wo juh g 
Jesus. 


Matsh g Jesus gamai gohk am i ha 
chuhcha 
An g neid g Matthew 10:1-4; Mark 3:13-19 


12Tsh am wa'i mia amjed am 
hu hebai gam hu i chesh g Jesus 
kawulk dahm k ge chuhug oidam 
e ho'ige'idahu Jiosh wui. 1*Kut am 
i mahsi. Tsh ab hahawa i ha wai 
hegam mash ab si wecho e mashcham 

k g gamai gohk am ha ui mat d wo 

si chuhchaij. “Hema hegam ash d 
Simon. Kutsh heg hab ep chehch 
Peter mo hab d ahga ‘Hodai.’ Kush 
hema d Andrew ch d si wehngaj g 
simon. Kush ha'i d James ch John ch 
Philip ch Bartholomew ‘ch Matthew 
ch Thomas. Sh hema d hegai James 
mash g ohgaj hab chehgig Alphias. 
Sh hema hab ep chehgig Simon ch 

d hema hegam mash tatchua mat 

g Tutuligo hejel wo himchudad g 
e-kownaltalig. 1*Sh hema d hegai 
Judas mash g ohgaj hab chehgig 
James. Kush hema d Judas Iscariot ch 
d hegai matsh wa gagda g Jesus. Neh, 
idam gamai gohk ash am d hahawa si 
chuhchaij g Jesus. 


Mash g Jesus ha mashcham ch mu'i 
ha doajid 
An g neid g Matthew 4:23-25 
17Tsh ab hahawa i huhud hegam 

Jesus. Sh mu'i am ep ha'ichug 
g hemajkam ab amjed g Judea 
chekshani ch Jerusalem kihhim ch 
ab amjed g ge shuhdagi hugidag an 
miabidch g Tyre ch Sidon kihhim. 
18Wehsijj ash s-kaimk g Jesus. Kush 
ab wui hihim g kok'odam ch hegam 
mash g jijawul an ha u'ukch. Sh g 
Jesus ha dodajid ch gam hu hab i ha 
wua g jijawul. 1?Kush wehsijj ab chum 
s-tahtmamk g Jesus nash pi g gewkdaj 
ab wuhshani amjed ch wehs ha doajid. 


S-ap tahhadkam ch pi ap tahhadkam 
An g neid g Matthew 5:1-12 


20Tsh g Jesus ab i ha nei hegam 
mash ab si hiwig k hab kaij: 
“Mt wo chum si s-ap e tahtkkad 
ahpim mam ab e sho'igchud 
Jiosh wui. 

Ab at wo i em-wahpki e-kihdag 
ed. 

21Mt wo chum si s-ap e tahtkkad 
ahpim mam hemuch chum 
ha'ichu tatchua. 

B at wo wa em-mah g Jiosh 
mam haschu i tatchua. 

Mt wo chum si s-ap e tahtkkad 
ahpim mam shoani hemu no 
pi ab him g tash mamt wo wa 
si s-hehgigk. 

22 T wo s-em-keh'idad g hemajkam 
ch wo s-em-ohhod ch wo 
s-ko'okam has em-ahgad ch 
hab wo chei mam d wabsh pi 
ap'ekam. 

23 Mt wabsh wo s-ap e tahtkkad ch 
wo s-hehgigk id hekaj. 

Bash wa masma e sho'igchud 
hegam mash d kekelibad Jiosh 
ha'ichu i tashogiddam ch hekaj 
bei g Jiosh mahkigdag. 

T g Jiosh hab wa'ap wo 
em-mah g ge'e s-ap'ekam 
mo em-wehhejed an nuhkud 
e-kihdag ed. 

24 T wabshaba wo si pi ap e tahtkkad 
hegam mo hemu d s-kakais no 
pi ab heki hu neid g s-e-hehgig. 

25 T wo si pi ap e tahtkkad hegam 
mo pi ha'ichu tatchua hemuch. 

Ab o him g tash mat wo pi 
ha'ichu edgidad. 

T wo si pi ap e tahtkkad hegam 
mo s-e tahhadchud hemuch. 

Ab o him g tash mat wo shoanid. 

26T wo si pi ap e tahtkkad hegam 
mo wehs hemajkam ab si has 
ha elid hemuch. 

Em-shohshon ash hab masma si 
s-ap has ha ahg hegam mash 
hab wabsh s-e junimk mo d 
Jiosh ha'ichu i tashogiddam. 

Mamtsh wo pihk e elidad hegam ha 
wuimo s-em-keh'id 
An g neid g Matthew 5:38-48; 7:12a 
27“Nt wo em-ahgi mamt has wo 
masmak am ha wui. Ab g wabsh wo 
i si pihk e elidad ha wui g e-obga 
k wabsh g s-ap ha'ichu hab wo ha 
juni hegam mo s-em-keh'id. **Idam 
atp hems wo pi kehg neneokad ab 
em-wui ch wo em-sho'igchudad. Mt 
wabshaba wabsh wo si s-hemajimak 
am ha wui ch wo e ho'ige'idahu am 
ha wehhejed. 2°Tp hems s-ko'okam 
has wo em-juh. Mt wabshaba ab 
wabsh wo i s-ha ho'ige'el. Tp hems 
hema ab wo em-shonihi em-kahm 
ab. Kumt wabsh wo hiwigi mat 
aigojed ab ep wo em-shonihi. Tp 
hems hema wo em-wohppo'i g 
em-lihwa. Kumt g e-kotoni ep wo 
mah. 30°Tp hems hema ha'ichu 
wo i em-tai. Kumt wo mah. Kutp 
hems hema ha'ichu wo bei mo d 
em-eniga. Kumt pi uhpam wo tai. 
31Bamt wo ha juhkchid g hemajkam 
mam has i chum ha elid mat hab 
wo em-juhkchid. 
32“pi at wo em-mah g s-ap 
tahhadkam g Jiosh mamtp hegam 
ab wo wali ha tatchuad mo ab 
uhpam em-tatchua. Chum o 
hems g pi ap hemajkam ab ha 
tatchua hegam mo ab uhpam ha 
tatchua. 33Pi at wo em-mah g s-ap 
tahhadkam g Jiosh mamtp hegam 
wa'i ha wehhejed hab wo juh g 
s-ap ha'ichu mo s-ap ha'ichu hab 
em-junid. Chum o hems g pi ap 
hemajkam hab wa masma hab e 
wua. 34Pi at wo em-mah g s-ap 
tahhadkam g Jiosh mamtp hegam 
wa'i ha'ichu wo ha hiwigi mam hab 

ha elid mat wo wa uhpam em-mah. 
Chum o hems g pi ap hemajkam 
hab wa!ap a'ai ha'ichu e hiwgid hab 
e elidch mat ab uhpam ep wo ui 
ha'akia mat he'ekia ha hiwigi. 
35“Neh, mt ab wo pihk e elidad 
ha wui g e-obga ch am hab wo 
ha junidad g s-ap ha'ichu ch wo 
ha'ichu ha mah mamt pi ab hu 
uhpam wo ge neidad. Bamt masma 
am wo e chehgi mam d a'aligaj g 
Jiosh. T heg mu'i s-kehg ha'ichu ab 
wo em-mah. Jiosh o hab wa masma 
s-ha ho'ige'id g pi ap hemajkam 
ch hegam mo pi ab hu uhpam 
ho'ige'elid. 26 Am g hab wo juhkchid 
g ho'ige'idadag hab masma mo g 
em-ohg Jiosh am hab juhkch. 


Pi g ab hu wo ha mohto'id g chu'ijig 
An g neid g Matthew 7:1-5 
37“Pi g am hedai s-ko'okam has 

wo ahgad o ab wo ha mohto'idad 

g pi ap'ekam. B at uhpam wo i e 
nodagi ab em-wui. Gam g hu wabsh 
wo pi chegito mat hema s-ko'okam 
has wo em-juh. Kut hab wa masma 
gam hu wabsh wo pi e chegito 
mamtp hems hema s-ko'okam 

has wo juh. 38Ab g wo ha'ichu ha 
mahkad. T g Jiosh ab ha'ichu wo 
em-mahkad. Ab amt ba'ich i ge'e 
wo bei mamt he'es ab i ha mah no 
pi g Jiosh ba'ich i s-hemajima matp 
hems g hemajkam. Ab at wo i e 
nodagi em-wui mamt has i masma 
ab wo neidad hema. 

39“Pi at has masma wo 

em-wanimedad wohokam ch ed 
hegai mat hedai pi wo mahchk g 
wohokam. Heg at wo wa wepok 
matp hems hema g pi neadam ha'i 
ep wo i ha wanim g pi neneadam. 

Kutp hems wehsijj am wo i shul 
hiktani ch ed. 4°S-mahch am mat 
g ha mashchamdam ha ba'ich wo i 
chum s-mahchk hegai mo haschu i 
ha mashcham. E mashchamdam at 
am hugkam wo chum s-mahchk g 
e-mashchama am i s-ap nahtok mo 
hegai mat hedai i ha mashcha. 

41“Di e am wo si s-nen'oidad g hema 
chu'ijig. Tp hems ba'ich i ge'ej g hejel 
em-chu'ijig. T heg wo wa wepok mam 
g chum ha'ichu ab i s-wuhshdamk 
wuhij ed mo eda ba'ich i ge'e ha'ichu 
ab wo'o em-wuhi ed. “2Do iattogi 
mamtp hab wo chei mamt ab wo 
ha'ichu i wuhshad ha-wuhi ed mo 
eda ba'ich i ge'e ha'ichu am wo'o 
em-wuhi ed. Hemho wa amt wehpeg 
wo i ap'ech g pi e-ap'edag k haha wo 
e nako mamt ha'i ep wo i ha wehmt k 
wo i aplech g pi ha-ap'edag. 


Mas hedai s-wohom d s-ap'ekam 
An g neid g Matthew 7:16-20; 12:33-35 
43“Mt wo s-mai mas hedai d 

s-ap'ekam o'odham hab wa masma 
mamt wo s-mai mas haschu d s-kehg 
uhs. S-kehg uhs at s-kehg wo bahidagt 
ch g pi kehg uhs pi kehg wo bahidagt. 
44Uhs o s-e mahch ab e-bahidag ab. Pi 
amt ab hu wo ui g suhna ho'i tab o g 
uhdwis ab shati t ab. 45K hab wa'ap 
masma g o'odham matp wo s-ap'ek ch 
s-kehg ha'ichu hab wo wuad o wo pi 
ap'ek ch pi kehg ha'ichu hab wo wuad. 
Matp has i masma ha'ichu chegito g 
o'odham, t hab masma wo neokad.” 


Mattsh has masma s-wihnam wo 
shondad g t-doakag 
An g neid g Matthew 7:24-27 
46Sh hab ep kaij g Jesus, “Ha'ijj 
am chum hekid hab ni-a'aga 

‘ni-kownalig’ ch eda pi am hu hab 
wua mani haschu em-ahgid. “Ab 
g wo ni-hiwgad ch ab wo s-wohog 
elidad g ha'ichu ni-ahga. T hab wo 
s-ap'ek g em-doakag. “*Id at heg 
wo wa wepok matp hems hema wo 
s-wihnam shondad g e-kihta. T hab 
pi wo i gei mat hekid wo hewed k 
juh k wo s-gewkam mel g shuhdagi. 
Pegih, mt hab wa masma s-wihnam 
wo gegokkad mo ihda kih mamtp 
ab wo s-ni-wohog elidad. 

49“T wabshaba pi wo ap'ek g 
em-doakag mamtp pi ab hu wo 
wohog ni-elidad. Id at heg wo wa 
wepok matp hems hema pi wihnam 
wo shondad g e-kihta. T ab wo mel 
g shuhdagi. T ha hekaj wo i gei 
g kihj K am wabsh wo i e padch. 
Pegih, t hab wa masma wo i e 
padch g em-doakag mamtp pi ab hu 
wo wohog ni-elidad.” 


Matsh g Jesus hema doaj ahmoj 
wehhejed 
An g neid g Matthew 8:5-13 


Neh, tsh am i ha'asa ha'ichu 
ha mashcha g Jesus amai k 
gam hu hahawa hih Capernaum 
wui. Kutsh g chuhchaij am wehmaj 
hihi. 
2-3Kush amai am hema d shondal 
ha-ge'ejig ch ab d ha-kehsha Rome 
t amjed ch kah ab amjed g Jesus. Sh 
id pionag hema muhkhim. Kush ab 
si tatchua g e-pionag ch hekaj ab ha 
tahni g Tutuligo ha-ge'egedga mat ab 
wo i wai g Jesus. T wo doaj g piongaj. 
4Tsh hegam am dada k ab si e 
sho'igch Jesus wui k hab kaij, “Am 
g i wehmt ihda o'odham. $Ab o si 
t-tatchua ahchim Tutuligo ch am 
hema i kei g cheopi t-wehhejed.” 

6Kutsh gam hu ha oi g Jesus 
k am i aihi g kihj hegai shondal 
ha-ge'ejig. 

Tsh heg am ha'i ha ahgi g 
e-naipijju matsh am wo hihim k 
wo ha'ichu ahgi g Jesus. Kutsh am 
wui hihim k hab kaij, “Bo kaij g 
t-nawoj, ‘Pi ani am hu hugkam d 
ha'ichu maps am wo i wah ni-kih 


ed 7o manis hejel am wo hih m-wui. 


Am apt hab wabsh wo chea. T wo 
doa g ni-pionag. ®S-amichud ani 
g m-gewkdag no pi g ni-ge'ejig 
gewkdag am ni-dahm. Ni ahni 
hab wa'ap gewkdag am ha dahm 
g ni-shondalig ch ni-pionag. T hab 
wo juh mant haschu ab wo i ha 
chea. Ni heg hekaj s-mahch mat am 
hab wo e juh mapt haschu am hab 
wabsh wo i chei. Neh, bo kaij.” 

9Tsh g Jesus ab si has i el ab 
kaiok ihda. Sh mu'i hemajkam 
an oidahim. Kush ab ha wui hab 
kaij, “Pi ani koi hebai sha'i neid 
mas hema ha'as ge'e ab si ni-hiwig, 
chum hems am ha shahgid g 
Tutuligo,” K am hahawa ha chea 
hegam mat ab dada mat gm hu 
uhpam wo hihi. 

10Tsh am uhpam dada k chum 
nei. Kutsh doa g piongaj g shondal 
ha-ge'ejig. 


Matsh g Jesus ab i wuhshad g hejel 
wi'ikam mad ab muhkig t amjed 


11Kush am ba'ich d i tash. Tsh 
gam hu hihi hegam Jesus heg wui 
kihhim mash d Nain. Kutsh mu'i 
hemajkam ha oi. 1?Tsh am wabsh 
i chum dada mo ab kihjeg g kolhai 
an wehgaj g kihhim. Sh ab g muhki 
e u'a. Sh g je'ej g muhki d hejel 
wi'ikam. K id d si hemako madaj. 

Kush mu'i ha wehmaj g hemajkam 
ab kihhim t amjed. 

13Kutsh am i nei g Jesus ihda 
uwi k si pi ap e taht wehhejed k 
hab wabsh kaij ab wui, “Pi g am 
shoakad,” 1*k ch amjed am him k 
an taht hegai mo an ab wo'ichug g 
muhki. 

Tsh ha hekaj gegokiwua hegam 
mo u'a. Kush hab hahawa kaij g 
Jesus, “Wechij o'odham, ab g i 
wamigi.” 

15Tsh am ha hekaj i dahiwua ihda 
o'odham k ab ha hekaj wabsh neok. 
Tsh g Jesus am wamgid k hab ah 
mat gam hu wo i oi g e-je'e. 

16Kutsh wehsijj si e totodsid k 
ab si ihm g Jiosh ch hab kaij, “Ia 
atki hema jiwia t-shahgid g Jiosh 
ha'ichu i tashogiddam,” ch ha'i 
hab ep kaij, “Jiosh atki ia jiwia 
t-shahgid mat wo t-do'ibia mattp 
hedai d hemajkamgaj.” 17 Kutsh 
ihda mat haschu has e juh an 
wehsko e a'aga Judea chekshani 
oidk ch an wehgaj. 


Mamtsh has masma wo s-amich g 
Jiosh si Kehsha 
An g neid g Matthew 11:2-19 


18Sh eda ged hu e kuhpach hegai 
John mash am ha pahl wapkonahim 
g hemajkam. Kush am ahgid hegam 
mash ab si wecho e mashchamahim 
mash haschu has junihim g Jesus. 
Tsh heg gohk ab i ha waid 19k am 
ha cheha mat am wo hihim k ab wo 
kakke g Jesus mas wa woho d Jiosh 
si Kehsha aha nat ab hahawa hema 
wo i wuhsh mat d wo hegaik? 

20Tsh idam am dada Jesus wui 
k hab kaij, “Ab o t-chehani g John 
matt ab wo m-kakke maps woho d 

Jiosh si Kehsha aha nat ab hahawa 
hema wo i wuhsh mat d wo 
hegaik?” 

21Tsh g Jesus heg i tashkaj mu'i 
ha dodaj g kok'odam k mu'i ha 
wuwhas g jijawul ab ha amjed 
hegam mo an ha u'ukch k ha-nench 
g pi neneadam. Kush heg wehs 
neid idam John chuhchai. 225h 
hab hahawa ha ahg g Jesus, “Am g 
uhpam wo hihim k wo ahgi g John 


mam haschu i neid ch haschu i kah. 


Ha ani dodajid g pi ha dodajidam 
kok'odam ch pi neneadam ch pi 
hihimidkam ch pi chechkaidkam 
ch ha chechegitoichud g ko'i ch 
am ha ahgid g sho'igkam mat g 
Jiosh wo ha do'ibia. ?3T g Jiosh ab 
wo s-em-ho'ige'idad mamtp hedai 
ab wabsh wo ni-hiwgad ch pi wo 
ni-dagito.” 
24Tsh am i gam hu hihi hegam 
John chuhchai. Sh g Jesus am 
ha'ichu ha ahgid g hemajkam ab 
amjed g John ch hab kaij, “Neh, 
am amt wa hihim k ab kaiha g 
John. K wa eda am oimmelhim 
pi apkokam jewed ch ed. Kumt pi 
woho am hu wo i wuwha wui matp 
d wabsh s-pehegi o'odham ch am 
gawul wo wuad g e-ne'oki. Pi o an 
a'ai e wanchkwua g John. “*Kumt 
pi hema s-neidam mo s-kakaisim e 
enigadadch. Hegam mo hab masma 
e enigadadch o si s-kakaisim 
kih. 26Neh, heg amt s-kaim Jiosh 
ha'ichu i tashogiddam k heg wa 
woho kah. K g John am ba'ich 
ha'ichu k ed ep kehk 2’no pi d 
hegai mo ab amjed an o'ohanas mo 
g Jiosh hab ahg ch hab kaij: 
Am ant hema wo i maskogi 
mat am wo i ha ap'ech g 

hemajkam am wehhejed g 
si ni-Kehsha jiwhiadag am 
jewed dahm. Malachi 3:1 
Neh, bash kaij g Jiosh. 
28“Kunt wo em-ahgi mo g John 
wehs hemajkam ha ba'ich d i si 
ha'ichu am hugkam mat am i 
wuhsh g Jiosh kownaltalig id dahm 
jewed. T hahawa chum hems g si 
pi ha'ichukam hemajkam am Jiosh 
kownaltalig ed ba'ich d wo i s-has 
ha'ichuk mo hegai John.” 
29Neh, bash kaij g Jesus. Kutsh 
wehs ab kaiha hegam mat ab 
s-wohog el g Jiosh k am e pahl 
wapko ab John wecho, chum hems 
hegam mo g lial ha kowlant g 
kownal wehhejed. 3°Tsh wabshaba 
pi ab hu wohog el g Jiosh tatchui 
pi e pahl wapkonk hegam mo d 
Palasi ch hegam mo d chehanig ha 
mashchamdam. 
31Kush heg hekaj hab kaij g Jesus, 
“Bo masma pi ta wepoma mo g a'al 
hegam mat pi ab hu wohog el g 
John k pi ab hu ni-bei. 22 Neh, tp 
hems am wo chichwid g a'al ch 
hab wo chei, ‘Am att em-gehged g 
e hohontam ha-piastakaj. Kumt pi 
e waila. Am att nei g muhki ne'i. 
Kumt pi sha'i shoshani.’ 
33“Td ani hab ahg mat g John 
ab i wuhshani k pi ih'e g nawait 
ch mu'ikko pi e gegosid ab e 
ho'ige'idahunch Jiosh wui. K mu'ijj 
hab kaij mo g jiawul an u'ukch g 
chegitoidaj. **Nt ahni ia jiwia Jiosh 
si Kehsha k wabsh chum hedai 
ha wehm ni-gegosid. K mu'ijj hab 
kaij mani s-banma ch s-i'idag ch 
d ha-nawoj g s-ta keke'idamakam 
lial ha kowlantdam ch hegam mo 
pi ap oid g t-shohshon ha-chehanig. 

Neh, bo masma pi ta wepoma 9*ch 
im hu hab wabsh i juh g Jiosh 
amichudadag. K wabshaba hegam 
mo ab s-wohochud am chehgidch 
mo d wohokam.” 


Matsh g Jesus am e gegos heg kih 
am Palasi mash hab chehgig Simon 


36Tsh hema g Palasi ab i wai g 
Jesus mat am wo wehmaj e gegos. 
Tsh am hih g Jesus kihj wui k am i 
dahiwua mat wo e gegos. 

37Kush eda am hema d uwi heg 
eda kihhim ch si pi ap d hemajkam. 
Sh am dak ch e gegosid g Jesus. 
38Tsh id am jiwia k am wehgaj i 
kekiwua am u'adch g s-ap uhw 
shuhdagi al s-toa hodai ha'a ch 
ed. Sh eda am e shelinch g Jesus 
mo hab masma dadhaiwup ch 
e gegosid. K si shoak ihda uwi. 
Kush g oh'ogaj an iawua tahtadaj 
an. Kutsh an i dagio g che'echew 
e-mo'okaj k an si ha chintad k 
an hahawa iawua ga s-ap uhw 
shuhdagi tahtadaj ab. 

39Kush hab wabsh hejel e 
ahg hegai kihkam, “T wo chum 
s-mahchk mo si pi ap d uwi ihda 
matp woho d wo Jiosh ha'ichu i 
tashogiddamk ch pi wo hiwigi mas 
an wo taht.” 

40Sh g Jesus wabsh s-mahch mo 
hab masma oidahim ch ab wui hab 
kaij, “Simon, ab ant wo ha'ichu 
m-ahgi.” 

Sh heg hab kaij, “Oi g ab ni-ahgid, 
ha mashchamdam.” 

41Kutsh g Jesus am ahgi ihda 
ha'ichu wepogida e-ahga k hab 
kaij, “Matp hema ab wo e wulshch 
g hetasp siant pihsh heg ab mo g 
lial ha hiwgid ch hema ab ab wo 

e wulshch g hetaspo wehst-mahm 
pihsh #2k pi wo e nako mat wo 
uhpam namkid. Kut im hu hab wo 
i juh g ha-wulshpadag. Neh, t hedai 
idam ba'ich ab wo i si tatchua?” 
43Sh hab kaij g Simon, “Na'as 
hegai mamt ba'ich i mu'i im hu hab 
i juh g wulshpadaj.” 
Sh hab kaij g Jesus, “Pegih, 44ab 
g neid ihda uwi. Ia ant jiwia m-kih 
am. Kupt pi ni-mah g shuhdagi 
mant wo i wapko g ni-tahtad. T 
wabshaba ihda am i wapko g 
ni-tahtad g e-oh'ogkaj k am i ha 
dagio g che'echew e-mo'okaj. 45Pi 
apt ab hu ni-chintad mant ia jiwia. 
K wabshaba id g ni-tahtad chintad. 
46Pj apt ab hu i huhu g ni-mo'o. T 
wabshaba id g uhw shuhdagi an 
iawua ni-tahtad an. 4 Neh, nt hab 
wo chei mat am ge'e chehgi mo ab 
si ni-tatchua. T heg am wohokamch 
mat g mu'i pi ap chu'ijigaj im hu 
hab i e juh. Hegai mam hedai 
pi sha'i ge'e im hu hab i wua g 
ha-chu'ijig o pi sha'i ge'e am hu 
chehgid g e-tatchuidag.” 
48Sh hab hahawa kaij g Jesus heg 
wui uwi, “Im ant hu hab i juh g pi 
ap m-chu'ijig.” 
49K hegam ha'i mo ab dadha 
mihsa wui hab kaij ab a'ai e wui, 
“K hedai e elid ihda ch im hu hab i 
chum wua g pi ap ha-chu'ijig?” 
50Sh hab kaij g Jesus id wui uwi, 
“Ab ap ni-hiwig ch hekaj e do'ibia. 
Gamai g s-ap e tahtk hihm.” 


Hegam u'uwi mash an 
wehmaj g Jesus 
Sh amjed am hu hebai, tsh g 
Jesus am hih ha oidk g kihhim 
k am ahgahim g s-kehg ha'ichu ahga 


135 


ab amjed g Jiosh kownaltalig. Kush 
hegam gamai gohk chuhchaij am 
wehmaj. *Kutsh mu'i am ha oi g u'uwi. 
Idam atsh wa ha dodaj g Jesus. Kush 
am ha'ichukaj i ha wehmt. Hema idam 
ash d Mary Magdalene. Id atsh g Jesus 
ab amied i ha wuwhas g wewalak 
jijawul. *Kush hema d Joanna. Sh g 
wehmaj kihkam ihda hab chehgig 
Chusa ch d ha'ichu am kownal wecho. 
Kush hema ehp d Susanna. Tsh idam 
u'uwi wo em-nolawt hegai mash 
haschu i tatchua hegam Jesus. 


Ha'ichu wepogida ahga ab amjed g 
ha'ichu eshdam 
An g neid g Matthew 13:1-9; Mark 4:1-9 

4Kutsh mu'i hemajkam ab hihi Jesus 
wui ga hu a'ai kihhim amjed. Tsh am 
ha ahgi g Jesus ihda wepogida ahga: 

5“Nt wo ha'ichu em-mashcha ab 
amjed g Jiosh kownaltalig wepogidch 
mat hema an ei g ha'ichu e-kaichka 
e-oidag ed. T ha'i gan hu wabsh shul 
wohg ch ed. T g hemajkam am keish k 
g u'uwhig am huh. êT ha'i gan hu shul 
mo pi ge'ej g jewed ab waw t ab. T abi 
chum wuhsh g eles k wabsh gaksh no 
pi pi wadag amai. ’T ha'i gan hu shul 
g kaichkaj sha'i ch ed. T heg am wabsh 
wehnadk i ge'ege k ha kokda g esha. 
8T wabshaba hegam mat an s-ap shul 
moihuna ch ed an wuhshani k siant 
ab kait hehemako.” Sh hab hahawa ep 
kaij g Jesus, “Neh, am g wo i a'amichud 
ahpim mam kah ihda.” 


Mash haschu ahgch g Jesus g 
wepogida ahgakaj ha mashcham 
An g neid g Matthew 13:10-17; Mark 4:10-12 

9Kush g Jesus chuhchai ab kakke 
mas has d ahga ihda wepogida 
ahga. 

10Sh hab kaij g Jesus, “Nt wo 
em-ahgi mo has d ahga no pi 
g Jiosh em-hiwgid mamt wo 
s-mai hegai mo haschu hemu am 
maskogid ab amjed g e-kownaltalig. 
Ni wabshaba heg wa'i ha ahgid 
ha'ichu wepogida ahga hegam mo 
pi ab hu wohochudamk. T hab pi 
wo amich ha'ichu ab amjed g Jiosh 
kownaltalig, chum as wo ha'ichu 
neid k wo ha'ichu kah.” 


Mash g Jiosh ha'ichu ahgdam hab 
masma mo g ha'ichu eshdam 
An g neid g Matthew 13:18-23; Mark 4:13-20 


11Kush hab ep kaij g Jesus, “Neh, 
nt wo em-tashogi ihda ha'ichu 
wepogida ni-ahga. Jiosh ha'ichu 
ahga o wepogidas mo g ha'ichu 
kai ch am wo e gantad hemajkam 
ha-i'ibdag ed. 17K eda hati g 
ha-i'ibdag s-kawpk hab masma mo g 
wohg. K g Jiawul am wabsh s-pehegi 
ha wohppo'id hegai mo haschu i kah. 
T hab pi ab hu wo wohoch g Jiosh 
ha'ichu ahga k pi wo e do'ibia. 

13“K hati g ha-i'ibdag hab sha 
masma mo hebai pi ge'ej g jewed 
ab waw t ab. T idam wo si s-hohho'i 
g Jiosh ha'ichu ahga ab kaiok k 
wabshaba pi wihnam ab hu wo 
bebhe k ch ab hi wa al he'es wo 
s-wohochudad. T ab wabsh wo i 
chum hih g a'appema. T ha hekaj 
wabsh wo ta'i i shul. 

14“K hali g ha-i'ibdag hab sha 
masma mo hebai s-sha'ig no pi e 
sha'ijidch heg hekaj kudutadag ch 
s-kaisdag ch s-tahhadkam. Kut 
pi ha'ichu hab wo juh am Jiosh 
wehhejed. 

15“K ha'i g ha-i'ibdag s-moik hab 
masma mo g moihuna. Kut ab wo 

kaiha g Jiosh ha'ichu ahga k am wo 
si i nuhkud e-ihbdag ed k am wo 

e nako mat am hab ha'ichu wo juh 
Jiosh wehhejed. 


Mamt pi am hu wo ehsto g wohokam 
An g neid g Mark 4:21-25 
16“Wohokam o wepogidas mo g 
lahmpa tonlig. Namt hig wo ehsto 
g lahmpa ab mehidk aha namt an 
wo dai mat hebai wo em-tonlidch. 
Pegih, mt hab wa masma pi wo 
chum ehsto g wohokam. 1! Wehs 
at wo s-e mai matp haschu chum 
e ehstokch. T haschu wo i chum e 
ma'ishchid wo e chehg k am woie 
wuhshad. 
18“Am g wo s-amichud mam 
haschu i kah. Hegam mat s-ap wo 
hekaj g e-ap'edag at ba'ich ep wo i 
nei. T wabshaba hegam mat pi ap 
wo hekaj wabsh wo heb hu wua.” 


Mash g je'ej ch wepngaj s-neidamk 
g Jesus 
An g neid g Matthew 12:46-50; Mark 3:31-35 


19Tsh am chum dada g Jesus je'e 
ch wepngaj. Sh wabshaba si mu'ij 
g hemajkam an wehgaj. Kutsh pi e 
nako matsh ab wo miabi. 

20Sh hema hab kaij ab wui g 
Jesus, “M-je'e ch m-wepnag o am 
gegok jeg ed s-m-neidamkch.” 

21Sh hab ahg g Jesus, “Neh, idam 
mo ab ni-kaiham ch ab s-wohog 
elid g Jiosh ha'ichu ahga o heg wa 
wepo mo d ni-je'e ch ni-wepnag.” 


Matsh g Jesus dodolimach g hewel 
ch shuhdagi to'otonk 
An g neid g Matthew 8:23-27; Mark 4:35-41 


22Sh am hu hebai hab ha ahg g 
Jesus g e-chuhchai, “Am att hu hig 

shuhdagi aigojed wo i chehchsh.” 
Tsh wa woho am dadhaiwua 
wahlko ch ed k am gahi i shul. 
23Sh am hebai him g wahlko 
shuhdagi ch ed. Tsh g Jesus am 
i wo'iwua k koi. Kutsh g hewel 
ab haha wabsh i meh. Tsh ab i 
to'otonkai g shuhdagi k am iawua 
wahlko ch ed mash s-ta ehbidam 
hab mahs ha wehhejed. 
24Kutsh g chuhchaij am wui dada 
g Jesus k am wuhan k hab kaij, 
“T-mashchamdam, ttki wo t-ko'ij.” 
Tsh am i wami g Jesus k ab 
si cheha g hewel ch shuhdagi 
to'otonk. Tsh am i wehs ha'asa k 
gam hu wabsh i pi shahmuni. 25Sh 
hab hahawa kaij ab ha wui, “Ab g 
wabsh wo ni-hiwgad.” 
Kutsh eda si has i elid k si 
s-ehbeni k ash hab kaij ab a'ai 
e wui, “Kus hedai wud ihda 
o'odham ch ab si chehani g hewel 
ch to'otonk mat wo ha!'asa. Kab 
s-wohog elid.” 


Matsh g Jesus gam hu hab i ha juh g 
jijawul ab amjed g hema cheoj 
An g neid g Matthew 8:28-34; Mark 5:1-20 


26Tsh am hihim k gam hu dada ga 
hu aigojed g Galilee shuhdagi heg 
maibidch kihhim mash d Geresa. 

27Kush am hema oimmed g cheoj 
jeg ed ch am chum kih heg eda 
kihhim. Sh wabshaba g jijawul an 
u'ukch g chegitoidaj. Kush gan hu 
wabsh kih mash an chehchog ch an 
e hihashp g ko'ti. 

Kutsh ab i hud g Jesus. Z*Tsh id 
am chehg k si s-kaidam hihnk ch ab 
i meh pi ha'ichu enigadadch mash 
hab wa chu'ig k ab wui i gehsh k si 
s-kaidam hab kaij, “Jesus, alidaj g 

si uhgk Jiosh, gam g hu hihm k pi 
ko'okam has ni-juhni.” 29Bash kaij 
nash pi g Jesus ab si ha chehani g 
jijawul mat ab wo i wuwha amjed. 

Kush wa eda g jijawul mu'ikko an 
bebhe ihda. Kumsh gd hu chum si 
kukpadch ch g kakhioj ch nohnhoij 
g e hukshchim wapainomikaj 
gan hu si wupulshp. Kush wabsh 
ha wanikumiak g e hukshchim 
wapainomi. Tsh g jiawul gam hu 
wo i wushshad tohono jewed ch ed. 

30Sh hab kaij g Jesus ab wui, 
“Shahp chehgig?” 

Sh hab kaij, “Bani chehgig 
Mu'ichu,” nash pi mu'i jijawul 
an u'ukch. $1Tsh g jijawul ab si e 
sho'igch Jesus wui matsh pi am hu 
wo ha shul Jiawul kih ed. 

32Sh eda mu'i an oiopo g kokji 
kawulk bahsho ch e gegosid. Sh 
idam jijawul ab si tahni g Jesus 
matsh am wo ha dagito. Tsh am 
wo i wahp ha eda idam kokji. Tsh 
am ha hiwigi g Jesus. “2Tsh ab i 
wuwha ab amjed g o'odham k am i 
wahp ha eda g kokji. Kutsh wehsijj 
idam kokji am agshp i wohp k gam 
hu shul shuhdagi ch ed k wachkk. 

34Tsh hegam mo am ha nuhkud 
gam hu uhpam wohp k am 
ahgahim ihda kihhim ch ed ch 
an ha oidk hegam mo an oloidag. 
35Tsh g hemajkam am himto mat 
wo nei mat haschu has e juh. Kush 
ihda o'odham am daha Jesus wui 
ch ab e enigadadch ch wabsh si 
s-ap ha'ichu chegito. Kutsh wabsh 
woho'i e totods. 

36Kush hegam mash neid am ha 
ahgid mat has masma e doaj ihda 
o'odham. 27 Kush wehsijj idam 
Geresa t am hemajkam ab ahgid 

g Jesus mat gam hu wo hih ab ha 
amied natsh pi shati si s-ehbeni. Tsh 
wa woho hab e juh k an dahiwua 
wahlko ch ed mat gam hu wo hih. 
38Kutsh hegai o'odham matsh ab 
i wuwha g jijawul amjed ab sie 
sho'igch Jesus wui k hab kaij, “Nt 
wo m-oi.” 

K wabshaba g Jesus hab ahg, 
39“Uhpam g hihm k am wo i ha 
ahgidahi mat haschu hab juh g 
Jiosh m-wehhejed.” 

Tsh wa woho hab e juh k am 
i ahgahi kihhim oidk matsh 
haschu si ge'e hab juh g Jesus am 
wehhejed. 


Matsh hema uhpam chegitoich g 
chehia muhki g Jesus 
An g neid g Matthew 9:18-26; Mark 5:21-43 


40Tsh ga hu aigojed hahawa 
ep dada hegam Jesus. Kush mu'i 
hemajkam am nenidachsis-apie 
taht k ab i nei. 

41-42Tsh am hema jiwia g o'odham 
k hab chehgig Jairus ch wabsh 
d ha'ichu am cheopi ch ed. Sh id 
chehiaga muhkhim ch d gamai 
gohk a'ahidag. Kutsh ab wecho si i 
gei g Jesus k ab ahgid matsh gam 
hu wo oi kihj wui. Tsh gam hu 
chum wehmaj hih g Jesus. 

Tsh g hemajkam am wabsh kawod 
him k gan hu wabsh i biha. 43 Kush 
eda am hema ha'ichug g uwi ch 
gamai gohk a'ahidag mumku heg 
hekaj mo g eh'edaj jegwoni. Tsh pi 
hedai e nako mas wo doaj, chum as 
wehs hugio g e-lialiga ha namkidch 
g mamakai. 44Kutsh ab i hih Jesus 
wehgaj k an taht g kahbaj hugidag. 
Kutsh am wabsh si ha'asa g eh'ed 
jegwoni. 

45Sh hab kaij g Jesus, “Doht an 
ni-taht.” Tsh pi hedai am hu e ah. 
Sh hab hahawa kaij g Peter, 
“T-mashchamdam, an o m-bihagch g 
hemajkam ch ab m-shodbinch.” 
46Sh wabshaba hab kaij g Jesus, 
“Ab at hema ni-taht. Ni s-mahch 
nat pi ab i wuhsh g gewkdag ab 
ni-amjed.” 
47Tsh am i nei hegai uwi mamt 
s-mai k ab hahawa i him k si 
gigiwek ch ab i gei Jesus wecho 
amai hemajkam ha tahgio k ash am 
ahgid g Jesus mat haschu ahgk ab 
taht k has masma ha hekaj doa. 
48Sh hab kaij g Jesus ab wui, 
“Pegih, ni-uwiga, am apt wa doa 
napt pi ab i ni-hiw. Gamai g s-ap e 
tahtk hihm k am wabsh s-doakad.” 
49Kush hab wabsh kia kaij ihda 
g Jesus. Tsh ab hema mel ab kihj 
amjed g Jairus k ash hab kaij, “Muh 
at g m-chehiaga. Kupt pi am hu ep 
wo kudu g ha mashchamdam.” 
59Kutsh kah g Jesus k hab kaij ab 


wui g Jairus, “Pi g am sha'i e todsid. 


Ab g wabsh i ni-hiwig. Kut wabsh 
wo e chegito.” 

51Kutsh ged hu dada kihj am. 
Tsh hegam wa'i ha ui g Jesus 
Peter ch James ch John ch hegam 
jehjij g chehia. Tsh am e wehm i 
wahp. 5*Kush eda wehsijj shoani 
ch pi ap e tahtk wehhejed g 
chehia. Kush hab kaij g Jesus, “Pi 
g am wo shoanid. Heg 0 wa wepo 
ni-wehhejed mo wabsh kohsh g 
chehia.” 

53Kush wabsh has ahg hegam 
nash pi si s-mahch mat muh. 54Tsh 
wabshaba g Jesus ab bei nowij ab 
k ab si neok wui ch hab kaij, “I 
wamigi, chehia.” *5Kutsh uhpam 

e chegito k ha hekaj i wami. Sh 

g Jesus am ha chehani mat wo 
ha'ichu mah. T wo huh. 5*Tsh 
hegam jehjij am wabsh e totods 
matsh e chegito. Sh g Jesus am ha 
ahgid mat pi hedai wo ha ahgi mat 
haschu has e juh. 


Matsh g Jesus chuhchai gam hu 
ahgachug g ha'ichu ahgaj 
An g neid g Matthew 10:5-15; Mark 6:7-13 
Am hu hebai, tsh am i ha wai 
g Jesus g e-chuhchai. Tsh am 

wui i e hemapai. Kutsh ab ha mah g 
gewkdag mat gam hu wo i ha wuwhas 
g jijawul ab ha amjed hegam mo an 
ha u'ukch k wo ha dodaj g kok'odam 
2k am hahawa ha cheha mat am wo i 
ahgahi ab amjed g Jiosh kownaltalig. 
3Pi atsh koi hihi, sh hab ha ahg, “Gm 
amt wabsh wo i hihim k pi ha'ichu wo 
u'uk, chum hems pi g cheowikud nih 
g limoshan kostal nih g ha'ichu hugi 
nih g lial nih chum hems hema ep 
lihwa. 4Am amt wo dadkkad heg kih 
am mat hedai i si s-ap ab wo i em-nei 
am hugkam mamt hekid wo i hihi ab 
amied hegai kihhim. *Kutp hebai pi 
ap ab hu wo i em-nei g hemajkam, mt 
am wo dagito hegai kihhim k ab wo 
si shahmud g e-shuhshk mamt wo ha 
chehgi mamt wo ha dagito k pi wo ha 
ahgi ab amjed g Jiosh.” 

6Tsh wa woho am hihi idam 
chuhchaij ha oidk g kihhim k am 
ahgahim g Jiosh ha'ichu ahga ch ha 
doajid g hemajkam wehsko. 


Matsh g kownal Herod am wabsh i 
pi e amich 
An g neid g Matthew 14:1-12; Mark 6:14-29 
7Sh eda g Herod am wabsh kia d 
kownal Galilee ch ed ch am i kah 

wehs ihda mash haschu has e wua. 
Am amsh wehsko a'aga mas hedai 
wud ihda Jesus. Ha'ijj ash hab kaij, 
“Doki hegai Johnbad mo wa ha pahl 
wapkonahim. Heg amt mua. Kutki 
wabshaba uhpam e chegito.” 

8Kush bam? hab kaij, “Doki 
Elijabad o hema ep hegam 
kekelibad Jiosh ha'ichu i 
tashogiddam.” 

Kutsh wa g Herod ami pie 
amichud 9k hab kaij, “Am ant wa 
ha cheha mat an e hikuch g John 
mo'o. Kus hedai wud ihda o'odham 
mani mu'i ha'ichu kah ab amjed?” 
bash kaij ch wabsh am chum i e 
nakog mat wo nei g Jesus. 


Matsh g Jesus ha gegos g hetasp 
mihl chechoj ch mu'i ehp 
An g neid g Matthew 14:13-21; 
Mark 6:30-44; John 6:1-14 


10Tsh am hu hebai am i uhpam 
dada g Jesus chuhchai k am ahgid 
g Jesus wehs ha'ichu mat haschu 
has i juh. Tsh gm hu hahawa i ha 
ui matsh gam hu hejelko hasko hihi 
maibidch hegai kihhim mo hab 
chehgig Bethsaida. 11Tsh am i kah 
g hemajkam k am i ha oi s-neidamk 
g Jesus. Tsh g Jesus si s-ap ab i ha 
neid k am ha ahgi ab amjed g Jiosh 
kownaltalig k ha dodaj g kok'odam. 

12Kutsh gam hu i juh. Tsh g 
chuhchaij am dada wui k hab kaij, 
“Am g ha chehani g hemajkam mat 
am wo hihi kihhim wui o am hasko 
o'oidag wui k wo bei g ha'ichu hugi 
k an hasko wo kohk heg hekaj mo 
ia hu wabsh si heb hu iia.” 

13Sh wabshaba hab kaij g Jesus ab 
ha wui, “Ahpim amt wo ha'ichu ha 
mah mat wo huh.” 

Sh hab kaij idam, “Heg ach wa'i 
hetasp pahn ch gohk waptopi edgid. 
Aha nap tatchua matt am wo hihim 
k wo ha nolawt g ha'ichu hugi ha 
wehhejed idam mu'i hemajkam?” 
14Kush eda sha'i mu'ij g hemajkam 
mash hetasp mihl d chechoj. 

Sh hab kaij g Jesus, “Hab g wo 
ha ahgid g hemajkam mat wo 
dadhaiwua hehetaspo wepst-mahm 
e wehm.” 

15Tsh wa woho hab e juh g 
chuhchaij. Kutsh wehsijj am i 
dadhaiwua. 

16Tsh g Jesus am ha ui hegam 
hetasp pahn ch gohk waptopi k 
ab i nea dahm kahchim wui k ab 
ho'ige'el g Jiosh k am hahawa 
hahain k ab ha mah g e-chuhchai. 
Tsh idam ab i ha mahkhi g 
hemajkam. 1’ Tsh wehsijj e gegosid 
k kokwod. Tsh g chuhchaij an i 
wihi g ha wihpi'idag g hemajkam 
ahim matsh wo shuhshud g gamai 
gohk hoha. 


Matsh g Peter am ah mo hedai wud 
g Jesus 
An g neid g Matthew 16:13-19; Mark 8:27-29 


18Sh am hu hebai am hejelko e 
ho'ige'idahun g Jesus. Tsh am wui 
dada g chuhchaij. Kutsh am ha'asa 
e ho'ige'idahun k hab kaij, “Doh'o 
ni-elid g hemajkam?” 

19Sh hab kaij hegam, “Ha'ijj o 
hab kaij map d ha-wapkondam, 
Johnbad. K ha'ijj hab kaij map d 
Elijabad. K ha'ijj hab ep kaij map d 
hema ehp hegam kekelibad Jiosh 
ha'ichu i tashogiddam ch ia uhpam 
e chegito.” 

20Sh hab kaij ab ha wui, “Kum 
ahpim hedai ni-elid?” 

Sh hab kaij g Peter, “Bach m-elid 
map d Jiosh si Kehsha!” 


Mash g Jesus am ha ahgid matsh wo 
e sho'igchud k wo e muhkid 

An g neid g Matthew 16:21-28; Mark 8:31-9:1 

21Sh hab kaij, “Dani ahni. Kumt 
wabshaba pi hedai wo sha'i ahgi 
hemu mani hedai wud. 2? Wehpeg 
at hemho wo wa ni-bei g ge'eged 
ch u'ugchu papal ch chehanig 
em-mashchamdam ahni Jiosh si 
Kehsha k mu'i wo ni-sho'igchud 
k am wo i ni-dagito mant wo 
ni-muhkid. Nt wabshaba uhpam 
wo i wuhsh muhkig amjed heg eda 
waik tash amjed mamt wo ni-mua.” 

23Sh hab hahawa ep kaij ab 
wehsijj ha wui, “Mamtp am wo 
s-oidam g ni-himdag k hemho wa 
gam hu wo dagito g hejel e-tatchui 
k ahni ni-tatchui hab wo junihid 
ni-wehhejed e sho'igchudch. Heg at 
wo wa wepok mam ab mohto g kots 
ch ab ab wo e muhkid. 24Pi amt wo 
heki wua g e-doakag mamtp wo 
hekaj am ni-wehhejed. Heg at wo 
heki wua g e-doakag matp hedai 
wo chum s-da'ad. 

25“pi at ha'ichu wehhejed wo 
s-kehgajk matp g o'odham wehs 
wo bei hegai mo haschu i tatchua 
id dahm jewed k wabshaba pi wo 
e do'ibia. 28Pi g am wo si e elidad 
ni-hekaj ahni Jiosh si Kehsha ch 
hekaj g ni-mashchamadag. Nt 
ahni hab wa'ap pi wo si ni-elidad 


em-hekaj mant hekid ia ep wo jiwia. 


Idani at si s-tondam ab wo e chehgi 
g ni-gewkdag ch ni-ohg gewkdag 
ch ha-gewkdag g s-ap'ekam anghil. 
27Neh, ia am ha'i ha'ichug mamt 
ho'ip kia nei g Jiosh kownaltalig k 

haha wo ko'ok. Am g wo s-chegitok 
mani id am em-ahgid.” 


Matsh am gawul i e chehgi g Jesus 

ha wui 

An g neid g Matthew 17:1-8; Mark 9:2-8 

28Sh am hu d i hemako domig 
amjed mash hab kaij ihda. Kutsh 
g Jesus gan hu wo e ho'ige'idahu 
uhgk do'ag t ab k ab i ha wai 
hegam Peter ch John ch James 
matsh gan hu wehmaj wo i 
chehchsh. 

Kutsh gan hu dada heg dahm 
do'ag. 2°Tsh am i e ho'ige'idahu g 
Jesus k atsh am gawul i e juh. Tsh 
g wehschugaj hab e juh mash si 
s-tondam s-tohta. 3°Tsh haha wabsh 
am wehmaj i e chehgi g Mosesbad 
ch Elijabad. 21 Kush g Jiosh 
gewkdag ab ha ab e chehgid hab 
masma mo g tonlig. Sh idam am 
wehmaj a'aga g Jesus matsh pi sha'i 
tash amjed am hab wo e juh hegai 
matsh haschu g Jiosh am ap'ech 
matsh wo muh am Jerusalem t am. 

32Sh eda hegam Peter sha'i si 
gewpkog ch s-kohksim ch wabshaba 
ab si i nehnea k nei g Jesus ch 
hegam gohk o'odham mash am 
wehmaj gegok. 33Tsh gam hu wo 
hihi hegam gohk. Tsh g Peter 
wabsh kohsh k da'iwuni k hab kaij, 

“T-mashchamdam, s-ap'e oki mach 
ia ha'ichug. Tt ia waik hab wo 
em-juni g al chechopi matt hekaj ab 
wo si has em-el ahpi ch Mosesbad 
ch Elijabad.” 

34Tsh g chewagi ab i wuhsh mash 
eda wabsh kia neok g Peter k ab 
ehka ha dahm. Kutsh si s-ehbeni 
hegam Peter matsh ab i hud g 
chewagi. 

35Tsh g Jiosh ne'oki ab kaida 
chewagi t amjed k hab kaij, “Jesus 
o d si ni-tatchuidch ni-alidag. Heg 
amt ab wo si kaihamad.” 

36Sh am hahawa hejel kehk g 
Jesus. Kush pi am hu ha'ichug 
hegam gohk. 

Sh hegam Peter pi hedai sha'i 
ha'ichu ahgid ia'i idani hegai mash 
haschu i neid. 


Matsh g Jesus gam hu hab i juh g 
jiawul ab amjed g ali 

An g neid g Matthew 17:14-18; Mark 9:14-27 

37Sh am ba'ich di tash. Tsh ab 
hahawa i huhud do'ag t amied. 
Kush sha'i mu'i hemajkam am 
nenida g Jesus ch ab nam. 

38Kush hema si s-kaidam neok ch 
hab kaij, “Ha mashchamdam, id o 
d wati ni-alidag m ia kehk. 39K g 
jiawul an bebhe ch am si hihnk ch 
am i wuhpa jewedo. K g totshagi i 
chechshshaj chinij ab. S-ko'okam 
o has wua g jiawul ch chum alo pi 
dadagitosh. 4°Kuni ab wa chum si 
ha ahgid g m-pionag mat gam hu 
hab wo i juh. T wabshaba pi e nako. 

41Sh hab kaij g Jesus ab ha wui 
g e-chuhchai, “Sho'o wali pi ge'ej 
g em-wohochudadag. M im hu hab 
wabsh i si e juhkch ab ni-amjed. 
Shahag wepo mant hemho wa tash 
ia wo em-wehmajkad ch ab wo 
em-nakogad mat hekaj wo i ge'eda.” 
Bash kaij ch am hahawa ahgi hegai 
o'odham, “Ab g i beka'i g e-alidag.” 

42Sh ab chum him g ali. Sh haha 
wabsh ep i wua hegai jiawul am 
jewedo. Kush am si banimmed. Tsh 
g Jesus ab si s-keh'el g jiawul k i 
wuhshad k am hahawa bei g al k ab 
i wanim ohgaj wui. 


” 

43Kutsh wehsijj si e totods g 
hemajkam mat g Jiosh hab masma 
am i chehgi g e-gewkdag k ab si 
has elid wehs hegai mo g Jesus hab 
junihim. 


Mash g Jesus am ep ha ahgid ab 
amjed g e-muhkig 

An g neid g Matthew 17:22-23; Mark 9:30-32 

Sh g Jesus hab kaij ab ha wui g 
e-chuhchai, **“Am g wo s-chegitok 
ihda mant am wo em-ahgi. Eo 
aihim mat g s-ni-keh'iddam an wo 
ni-bei ahni Jiosh si Kehsha k am wo 
ni-gagda ha wui g haha'ichu.” 

45Kush pi sha'i amichud mas 
haschu hab ahg ch wabshaba 
s-ehbid mas ab wo kakke. 


Matsh hedai d wo si ha'ichuk am 
Jiosh nena ed 

An g neid g Matthew 18:1-5; Mark 9:33-37 

46Sh am hu hebai am e ne'owin 
hegam Jesus chuhchai mas hedai d 
wo si ha'ichuk. 77 Kush g Jesus s-ha 
amichud mo haschu am chegito ch 
heg hekaj g al ali ab i Kei e-hugid an 
48k ash hab kaij ab ha wui, “Hegai 
mat hedai am ni-wehhejed s-ap ab 
wo neidad g al ali ch hab wa'ap s-ap 
ab ni-neid. Kutp hedai s-ap ab wo 
ni-neidad ch hab wa!ap s-ap ab neid 
g Jiosh nani pi d Kehshaj. Hegai 
mo hedai i si pi e ha'ichuchud am 
em-shahgid o d si ha'ichu.” 


Mash ab t-wehmaj hegai matp hedai 
pi ab hu t-wui kehk 
An g neid g Mark 9:38-40 
49Sh am hu hebai g John hab kaij, 
“T-mashchamdam, hema ach neid g 
o'odham. K heg am m-chehcheg ch 
gam hu hab i ha wua g jijawul ab 

ha amjed hegam mo an ha u'ukch. 
Kuch hab ahg mat wo ha'asa no pi 
pi am hu t-wehmaj.” 

50Kush hab kaij g Jesus ab ha wui, 
“Pi g am wo sha'i shohbid. Tki wo i 
em-wehmt hegai matp hedai pi ab 
hu em-wui kehk.” 


Mamtsh s-ohhod g Jesus 
am hema kihhim t am 
Samaria chekshani ch ed 


51Kush s-mahch g Jesus mo e 
aihim mat g Jiosh am wo uhpam i 
bei e-kihdag wui ch heg hekaj am i 
e shelch mat am wo hih Jerusalem 
wui k am wo i e nako. “Sham 
hihimad ch am hema miabid g 
kihhim Samaria chekshani ch ed. 
Kutsh g Jesus am ha'i ha cheha 
g e-chuhchai matsh ha ba'ich wo 
hihim k wo bei g koksikud ch 
ha'ichu hugi. Kutsh idam ha e juh. 

53Tsh wabshaba am i s-mai 
hegam hemajkam mash d gam hu 
himdam g Jesus Jerusalem wui 
k heg hekaj pi hohho'i mat am 
wo jiwia nash pi pi ha hohho'id g 
Jerusalem t am hemajkam. 

54Kutsh hekid g James ch John 
am i s-mai mo pi hohho'id k hab 
kaij, “T-kownalig, nap tatchua 
matt ab wo i tai g Jiosh. T ab wo i 
huduni g mei k wo ha kokda?” 

55Sh g Jesus si s-gewkam ha 
shohbid. 9êTsh amied gam hu 
hahawa hihi hema ep kihhim wui. 


Mash s-hasig mamt wo oidad g Jesus 
An g neid g Matthew 8:19-22 
57Sh am hu hebai hihim. Kush 
hema g o'odham hab kaij ab Jesus 
wui, “Ni-nahtokch ani ahni mant 
wo i m-oid k wo i m-wehmt.” 

58Sh hab kaij g Jesus ab wui, 
“Napt hig wo e nako? Neh, chum 
o hems g gagso ge wahpagga ch 
g u'uwhig ge koksh. Ni wabshaba 
ahni Jiosh si Kehsha pi sha'i ha kih 
ia jewed dahm. K heg hekaj s-hasig 
maps wo ni-oidad.” 
59Sh hab ep kaij g Jesus ab hema 
wui g o'odham, “Oi g ni-oid.” 
Kush wabshaba hab kaij, “Heu'u, 
ni-kownalig. T ho'ipki hekid muh 
g ni-ohg. Nt wo hiashpok haha wo 
m-oi.” 
60Sh hab kaij g Jesus, “Am g 
ha hiwgid hegam mo pi u'ukch g 
wechij doakag mat wo ha hiash 
g ko'i. Pt ahpi hi am wo him k 
wo i ahgahi ab amjed g Jiosh 
kownaltalig.” 
61Sh hema hab ep kaij g o'odham, 
“Ni-kownalig, am ant wo i m-oid k 
wabshaba wehpeg wo hih uhpam k 
an wehs wo i ha neidok g ni-hajuni.” 
62Sh hab kaij g Jesus ab wui, 
“Neh, nat hig shelinim wo moihunad 
hegai mat hedai am uhpam wo nea 
amai mo hebaijed him? Pegih, t hab 
wa masma pi ha'ichu wehhejed wo 
s-kehgajk am Jiosh kownaltalig ed 
hegai mat am uhpam wo nea.” 


Matsh g Jesus am ha cheha 
g wewa'akko gamai gohk 
matsh wo ha mihshmad 


1 Tsh amjed g Jesus am ha'i 

ep i ha chuhcha wewalakko 
gamai gohk matsh go'ogok e wehm 
wo ahgahi g ha'ichu ahgaj am ha 
oidch hegam kihhim matsh hebai 
ap'ech matsh am epai wo hih. 2Sh 
hab kaij g Jesus ab ha wui, “Neh, 
mu'ij o hegam mo e nahtokch mat 
wo e do'ibia. Kuch eda pi mu'ij 

ahchim mach am ha ahgidahim g 
do'ibiadag ahga. Id o heg wa wepo 
mat hebai g ha-hihka wo si ge'ejk. T 
g ha-pionag pi wo mu'ijk. Ab g wo 
si tahnid g Jiosh mat mu'i wo i ha 
chuhcha mat am wo ha ahgidahid g 
s-kehg ha'ichu ahgaj ch ab wo i ha 
ba'ihamad hegam mo e nahtokch. 

3“Neh, bat masma wo s-ta 
ehbidamak g hemajkam am 
em-wehhejed mat g shesh'e am ha 
wehhejed g kahwal mahmad. *Mt 
wabshaba pi ha'ichukaj wo e kudut 
k pi ha'ichu wo u'ad nih g ha'ichu 
eniga nih chum hems g lial. Jiosh 
at hab wo ha juh g hemajkam mat 
wo em-dagio'i. Am amt wo s-e 
hohtmagi kihhim wui k pi hedai wo 
hiwigi mas wo em-shohbi wohg ch 
ed. 

5“Kumt hebai wo dada ha-kih 
am k am hab wo chei, Jiosh o ab 
em-makiog g s-ap tahhadkam.’ 
67Kut s-ap ab wo i em-nei matp 
ab wo s-em-wohoch k ab wo i 
em-wahpki mamt am wo dadkkad. 
Kumt pi has wo elid k am wo 
dadkkad ch wo e gegosidad ch 
an wo i ha ahgidahid g s-kehg 
ha'ichu ahgaj g Jiosh am hugkam 
mamt gam hu wo hihi ab amjed 
hegai kihhim. Chikpandam o 
ab d wuikam mat ab wo bei g 
e-nam-kidadag. K idam d ha 
wuikam mat am hab wo juh. Pi 
amt inhas wo wahpkid k am wo 
dadkkad am hugkam mamt ep wo 
ba'ich hihi. *Kut hebai g hemajkam 
s-ap ab wo i em-nei kihhim ch 
ed, mt wo huh mat haschu wo i 
em-gegos 9k wo ha doaj g kok'odam 
k wo ha ahgi g hemajkam mat ab i 
ha miabi g Jiosh kownaltalig. 

10“Kut hebai pi ap ab hu wo i 
em-nei g hemajkam, mt am wo i 
wuwha kahya ch ed 11k ab wo si 
i shahmud g e-shuhshk k hab wo 
chei, ‘Id att hekaj am wo em-chehgi 
matt wo em-dagito. Mt wabshaba 
wo s-chegitok mat ab i chum 
em-miabi g Jiosh kownaltalig.’ 
12Neh, hegam si pi ap'ekam 
hemajkam mash wa am kihkahim 
Sodom kihhim ch ed at wo bei g 
s-ko'ok e-namkidadag mat hekid wo 
e ai g gele lodaita tash. T wabshaba 
ba'ich wo i s-ko'okam e namkid 
hegam mat pi ab hu wo em-kaiha. 


Mash si s-ta ehbidama mamt pi ab 
hu wo wohoch g Jesus 
An g neid g Matthew 11:20-24 

13-14“Mu'i s-hasig ha'ichu ant 
am hab juh Korasin ch Bethsaida 
kihhim ch ed. Kutki eda g 
hemajkam amai pi ab hu ni-wohoch. 
T heg hekaj ab wo bei g s-ko'ok 
e-namkidadag ge'e lodaita tash 
ch ed. Hegam mo am kih Tyre 
ch Sidon kihhim t am ch pi ge'e 
mahch ab amjed g Jiosh at pi 
am hu hugkam wo bei g s-ko'ok 
e-namkidadag. Tp hems ab wo ie 
sho'igchud k gam hu wo s-ohhod g 
pi ap e-chegitoi matp wo nei ihda 
s-hasig ha'ichu. 4*Capernaum t 
am hemajkam o ab si e haschud. T 
wabshaba g Jiosh gam hu wo i ha 
shul jiawul kih ed.” 

16Sh hab ep kaij ab e-chuhchai 
ha wui, “Heg o wa wepo mo ahni 
ab ni-kaiham hegai matp hedai ab 
wo em-kaiha. Kut ahni s-ni-ohhod 
matp hedai wo s-em-ohhod. Kutp 
hedai wo s-ni-ohhod k hab wa'ap 
s-ohhod g Jiosh nani pi d kehshaj.” 

Matsh uhpam ep dada hegam 
wewa'akko gamai gohk 


17Tsh woho gam hu hihi hegam 
wewa'akko gamai gohk. Tsh am 
hebai i cheka. Tsh am i uhpam 
dada k sha'i si s-hehgig ch hab 
kaij, “T-kownalig, chum hems g 
jijawul ab s-t-wohog elid mach am 
m-chechcheg ch ab si ha chehani 
mat gam hu hab wo i e juh.” 

18“Heu'u, nat pi hegai mo d 
ha-ge'ejig ch d Satan heb hu 
wua g e-gewkdag,” bash kaij g 
Jesus, “Neid ani mat ab i gei Jiosh 
kihdag amjed hab sha masma mat 
g wepgi. '?Neh, ab ant em-mah g 
gewkdag mamt wo e nako mamt 
am wabsh wo ha keish g kohk'oi ch 
nanakshel ch wehs g gewkdag g ge 
Jiawul. Kut pi wo sha'i s-ko'okam 
em-juh. “Mt wabshaba pi heg 
hekaj wo s-hehgigk mo g jijawul 
ab s-em-wohog elid. Heg amt hekaj 
wo s-hehgigk mo gan hu o'ohanas g 
em-chechgig Jiosh kihdag an mam 
d e do'ibiakam.” 


Mash g Jiosh ab ha mahkch g 
amichudadag hegam mo ab hiwig g 
Jesus 
An gan neid g Matthew 11:25-27; 13:16-17 

21Kutsh ia'i idani g Hekia 
S-ap'ekam Gewkdag ab mah g 
Jesus g si ge'e s-hehgig. Kush am e 
ho'ige'idahun ch hab kaij, “Ni-ohg 
Jiosh, dap kownal wehs ha'ichu 
dahm. K hab d m-elida mat pi hedai 
wo e nako mas hejel wo s-amich g 
ha'ichu m-ahga. E o ehstokch ab 
ha amjed g s-chu a'amichuddam. 
Kup wabshaba am ha chehgid 
idam mo ha'ichu s-mahchimk hab 

masma mo g a'al. Ni heg hekaj ab si 
m-ho'ige'id.” 

22Neh, bash kaij g Jesus ch am 
hahawa ha ahgid g hemajkam, 
“Ni-ohg Jiosh at ab ni-mah wehs 
ha'ichu. Pi o hedai ni-mahch ch 
hegai wa'i ni-ohg s-ni-mahch. K pi 
hedai mahch g ni-ohg. Ni ahni wa'i 
s-mahch ch hegam ehp mani hedai 
i wui tashogid.” 

23Tsh am hahawa i e hejelko 
hegam Jesus. Kush hab ha ahg, “Do 
si s-ap tahhadkam mam am neid ch 
kah ihda mam haschu i neid ch kah. 
24Mu'ijj g kekelibad Jiosh ha'ichu i 
tashogiddam ch kokownalbad o wa 
chum s-neidamk hegai mam haschu 
i neid ch chum s-kaimk mam 
haschu i kah.” 


Matp hedai am wo i ha 
wehmajk ch d wo ha nawojk 


25Tsh am hu hebai am hema jiwia 
g chehanig ha mashchamdam k 
wabsh chum heki s-himchudam g 
Jesus hab kaijch, “Ha mashchamdam, 
shahnt wo ni-juh. T hekaj ab wo i 
ni-wahki g Jiosh e-kihdag ed?” 
26Kush hab kaij g Jesus ab wui, 
“Nap hig pi mahch mo has chu'ig an 
Jiosh o'ohana ed heg amjed.” 
27Sh hab kaij hegai o'odham, 
“Heu'u. Bo chu'ig: 

Matt hemho wa ab wo si pihk 
t-elidad t-kownalig Jiosh wui 
wehs t-ihbdagkaj ch id am wo 
chehgidch wehs t-doakagkaj 
ch wehs t-gewkdagkaj 
ch wehs t-chegitoidagkaj. 

Deuteronomy 6:5 
K hab ep chu'ig: 

Matt hemho wa ab wo si pihk 

t-elidad t-nawoj wui hab 

masma mach has i masma 
hejel t-wehhejed si pihk 
t-elid.” Leviticus 19:18 
28Sh hab kaij g Jesus, “Heg o wud. 
Kut s-ap ab wo i m-wahki maptp 
heg am hab wo junihid.” 
29Kush ihda o'odham s-mahch 
mo pi am hu hab junihim hegai 
chehanig ch wabshaba gam hu 
wabsh chum s-e oanamk ch ash 
ab kakke g Jesus, “K hedai d 
ni-nawoj?” 
30Sh g Jesus am ahgid ihda 
ha'ichu wepogida ahga, “Neh, 
matp hems am hema hih g t-wehm 
Tuhligo Jerusalem t amjed gam 
hu Jerico wui. T am haha wabsh 
g s-chu e'eskam am cheggia k ehs 
g ha'ichu enigaj k gewichkwua k 
chum alo mua. 31K am wo!o. 

“T ab haha wabsh g pahl hema hih 
wohg oidch k nei mo am wo'o ihda 
o'odham k gam hu wabsh mehk him 
k an bij. 2T hab wa masma g papal 
ha wehm chikpandam ab hema him 
k am nei hegal o'odham mo am wo'o 
k gam hu wabsh bijim k gam hu hih. 
33T g hema Samaria t am o'odham 
am hahawa him k cheh ihda 
o'odham. Kum ab a'ai s-e keh'id g 
Samaria t am hemajkam ha wehm. T 
eda ihda si s-ho'ige'id 34k ab i wako g 
eh'ed g nawaitkaj k ab i huhud k an 
i hobino g ikuskaj k an hahawa dai 
e-shoiga an k gam hu i bei kihhim 
wui mat am hebai wo ha nuhkudach. 

35“K am ba'ich d i tash. T gam hu 
wo hih ihda o'odham k wabshaba 
ab ha'i ha mah g lial mat wo 
nuhkud k hab ha ah, ‘Am g wo 
nuhkud. Kunt ia ep wo jiwia k wo 
wa em-namkid mamt haschu ba'ich 
wo i heki gei wehhejed. 


LUKE 10, 11 


36“Neh, kup hedai hab elid idam 
waik mo s-ap d nawojij hegai mamt 
gewichkwua?” 

37Sh hab kaij hegai chehanig 
ha mashchamdam, “Hegai mo 
s-ho'ige'id.” 

Sh hab kaij g Jesus, “Pegih, gamai g 
hihm k am hab e junihid hab masma.” 


Mamtsh pi wabsh wo chikpanidad g 
Jesus ch wabshaba ab ep wo ihmad 


38Sh amjed am hebai hihim idam 
Jesus ch am dada hema kihhim t 
am. Sh am hema g uwi hab chehgig 
Marda ch ab i ha wahpki e-kih ed. 
39Kush am wehmaj daha g wehngaj 
ch hab chehgig Mary ch id ab i 
dahiwua Jesus wui k ab si kaiham 
g ha'ichu mashchamaj. 

40Sh eda g Marda si chikpan ch e 
kudut K am jiwia Jesus wui k hab 
kaij, “Ni-kownalig, nap pi sha'i has 
elid mat g ni-wehnag am wabsh i 
ni-dagito mant hejel hab wo juh g 
chikpan. Ab g ahgid mat ab wo i 
him k wo i ni-wehmt.” 

“Sh hab kaij g Jesus ab wui, “Ih, 
Marda, mu'i ap ha'ichukaj e kudut. 
42K eda am d wa'i hemako ha'ichu 
mo d si ha'ichu. Id at g Mary ab bei. 
Kut pi wo sha'i e wohppo'idach.” 


Mo haschu g Jesus ha mashcham ab 
amjed g ho'ige'idahuna 
An g neid g Matthew 6:9-13; 7:7-11 
1 Sh am hu hebai e 
ho'ige'idahun g Jesus ch 
am i kuhgit. Sh hema hab kaij g 
chuhchaij ab wui, “T-kownalig, oi 
g hig tmashcham matt has masma 
wo t-ho'ige'idahu hab masma mo 
wa g John ha mashcham hegam mo 
ab si wecho e mashcham.” 

2Sh hab kaij g Jesus ab ha 
wui, “Id amt hab wo chei am e 
ho'ige'idahunch: 

Jiosh t-ohg, ab ach si has m-elid 
ch si ha'ichuchud g m-chehgig 
ch tatchua mapt wo i ge'edaj 
g e-kownaltalig ia t-shahgid. 

3 Ab g i s-t-ho'ige'id k ab wo 
t-mahkad g ha'ichu hugi wehs 
tashkaj. 

4 Gam g hu hab i juhni g pi ap 
t-chu'ijig nach pi ahchim 
gam hu pi chechegitod g 
ha-chu'ijig hegam mat hedai i 
pi ap has chu'i ab t-wui. 

Pi g am hiwgid g Jiawul mas 
am wo t-shul pi ap'ekam ch 
ed.” 

5-6Sh hab ep kaij g Jesus ab ha wui 

hegam mo ab si wecho e mashcham, 
“Neh, tp hems hema pi am hu ge'e 
wo ha'ichu hugik. T am hema 
mehkjed wo jiwia hudunk ab mat ab 
i chehgim. Kut am wo hih g kihkam 
e-hugid am kihkam wui k ab wo ha'i 
tai g sismito mat wo gegos g e-nawgj. 

7“T hab haha wabsh wo chum 

chei g hugidaj am kihkam, ‘Pi g 

ia hu ni-kudut. Heki ant hu ab 
yahwidad g ni-kihjeg. Kutt heki hu 
wohpiwua g t-a'aliga ha wehm. Nt 
pi wo i wamig k wo m-mah ha'ichu. 

8“T wabshaba pi has wo e elid k 

ab wabsh wo kia tahnid. T am haha 
wo i wamig k ab wo mah nat pi pi 
ha'asa ab wo tahnid. 

9-10“pegih, mt ahpim hab wa 

masma pi ha'asa ab wo tahnid g 
Jiosh mam haschu i tatchua. T ab 
wo em-mah. Am g wo ha'ichu ie 
gahgidad. T wo em-chehgi. Ab g 
wo shontpag g kihjeg. Tab wo i e 
kuhpi'o em-wehhejed. 

11“Neh, s-mahch am mat pi 
hedai wabsh g wamad ab wo mah 
g e-alidag mat g watopi ab wo tai. 
12Kut pi wabsh g nakshel ab wo 
mah mat g chuchul nonha ab wo 
tai. Mam has i masma pi apie ch 
wabshaba s-mahch mamt g s-kehg 
ha'ichu ab wo ha mah g e-a'aliga. 
No hig pi g em-ohg Jiosh ba'ich i 
e nahtokch mat ab wo ha mah g 
Hekia S-ap'ekam Gewkdag hegam 
mat ab wo tai.” 


Mash g Jesus g Jiawul wehm ab a'ai 
e cheggia 
An g neid g Matthew 12:22-30; Mark 3:20-27 
14Sh am hu hebai hema pi ha 
neok g cheoj nash pi g jiawul an 
u'ukch. Kutsh g Jesus gam hu hab i 
juh g jiawul. Tsh am ha hekaj i neo. 
Tsh g hemajkam si has i el. 1*Sh 
eda ha'i hab kaij, “Moki g jijawul 
ha-ge'ejig ab mahkch g gewkdag. K 
heg hekaj gam hu hab i ha wua g 
jijawul ab ha amjed hegam mo an 
ha u'ukch.” 1êSh ha'ijj wabsh chum 
heki s-himchudamk g Jesus ch ab 
chehani mat g s-hasig ha'ichu hab 
wo juh k hekaj am wo ha chehgi 
mo ab Jiosh t amjed. 
17Sh wabshaba g Jesus s-mahch 

mo haschu am chegito ch hab 

kaij ab ha wui, “S-mahch am 

mat g o'odham wo padch g hejel 
e-jewedga mat ab a'ai wo e cheggia. 
Kut g e-wehm kihkam hab wa'ap 
wo padch g hejel e-kihdag mat ab 
a'ai wo e cheggia. 1*Pegih, t has 
hig masma g Jiawul pi wo padch 

g hejel e-kownaltalig matp ab 

wo sha ni-mah g gewkdag mant 
am wo i ha wuwhas g piongaj? 
19Neh, em-pionag o hab wa'ap i 

ha wuwhasid g jijawul. Kum eda 
pi hab masma hab ha elid mo g 
Jiawul ab ha mahkch g gewkdag. 
Pegih, idam at wo em-ahgi mo 
pi woho hegai mam hab chum 
elid. 20Jiosh gewkdagkaj ani gam 
hu hab i ha wua g jijawul. Kid 
am wohokamchud mat heki hu 
in i wuhsh g Jiosh kownaltalig 
em-shahgid. 

21“Nat hig pi wo e nahtokch g si 
s-gegoki kownal g e-cheggiakudkaj 
mat wo nuhkud g e-kih. T hab pi 


hedai wo wohppo'i g ha'ichu enigaj. 


22Tp wabshaba g ba'ich i s-gegoki 
kownal wo cheggia k wo gewito k 
gam hu wo i ui hegai cheggiakudaj 
mo ab chum si hiwig k am wo 

a'ai i tahp g ha'ichu enigaj am ha 
wehhejed g e-shondalig. Neh, bani 
wa masma cheggia g ge Jiawul. 
23K hegam mat hedai pi ab hu wo 
i ni-wehmajk ab ni-wui gegok ch 
wabsh ha gantan hegam mani s-ha 
do'ibiamk.” 


Mat g jiawul has masma an uhpam 
ep wo bei g o'odham 
An g neid g Matthew 12:43-45 


24Kush hab ep kaij g Jesus, “Matp 
hems g jiawul an wo hema u'ukch 
g o'odham ch wabsh wo dagito 
mat am hebai ep wo e ul. Kut 
hegai o'odham wo i chum kegch g 
e-doakag. T wabshaba g jiawul pi 
hebai wo chehg k hekaj hab wo i 
e ah, ‘Mo hig woho d ni-kih hegai 
o'odham. Nt hig am uhpam wo hih 
wui. “Kut wa woho am uhpam wo 
him k wo cheh mo am wabsh jeg 
ch si kegchudas ch hehosimhunas. 
26T am haha wo him k wewa'ak 
ep wo ha u'apa g jijawul. T idam 


LUKE 11 


ba'ich wo i pi ap'ek ch am wehmaj 
wo i chiwia. Neh, t ihda o'odham 
hahawa ba'ich wo i pi ap'ek mo wa 
ga hu i heki hu.” 


Mo haschu d s-wohom s-hehgig 

27Sh an wehgaj gegok g 
hemajkam. Kush hema g uwi hab 
kaij am wui g Jesus, “Do si ge'e 
s-hehgig heg wehhejed uwi mat an 
m-mahsid k m-si'ichudahim.” 

28Sh wabshaba hab kaij g Jesus, 
“Ba'ich at wo i s-hehgigk hegam mat 
ab wo kaihamad g Jiosh ha'ichu 
ahga.” 


Mamsh s-neidamk g s-hasig ha'ichu 
An g neid g Matthew 12:38-42 


29Sh am i mu'idahim g hemajkam. 
Kush hab kaij g Jesus, “Mu'ijj o 
g ha-chegitoidag pi ap'e. K heg 
hekaj s-neidamk mant hab wo 
juh g s-hasig ha'ichu k am wo 
wohokamch mani ab Jiosh amjed. 
Bant wa'i masma am wo ha chehgi 
mani d Jiosh si Kehsha matsh 
wa hab e juh hegai kelibad Jiosh 
ha'ichu i tashogiddam mash d 
Jonah. 3? Heg atsh wa am si has 
masma i e chehgi ha wui g Ninevah 
t am hemajkam. Nt ahni am si has 
masma wo i ni-chehgi am ha wui g 
hemajkam ia'i idani. 

31-82“Hegam Ninevah tam 
hemajkam atsh gam hu s-ohhod 
g pi ap e-chegitoi am i kahk g 
Jonabad k hab pi ab hu wo e 
chu'ijigch ge'e lodaita tash ch 
ed. Ni ahni ba'ich di si ha'ichu 
mo g Jonabad. Kum eda pi ab hu 
ni-kaiham ch heg hekaj ab wo 
motoig g chu'ijig lodaita tash ch ed. 
(31) Mehkjed atsh ab i hih g uwi 


LUKE 11 


kownal ab wakolim tahgio amjed 
mat ab wo kaiha g Solomonbad 
ha'ichu mahchig. Ni ahni ba'ich 
d i si ha'ichu mo g Solomonbad. 
Kum eda pi ab hu ni-kaiham ch 
heg hekaj ab wo motoig g chu'ijig 
lodaita tash ed.” 


Mash em-tonlidch g 
em-amichudadag 
An g neid g Matthew 5:15; 6:22-23 

33Kush hab ep kaij g Jesus, 
“Wohokam o wepogidas mo g 
lahmpa. Kum s-mahch mo pi hab d 
ahga g lahmpa mas am wo e ehsto 
ha'ichu wecho. Mt an wo dai mat 
hebai wo ha tonlidad hegam mo ab 
i wahpk. 

34“Em-wuhpui at s-ap am wo i 
wahki g tonlig matp wo s-mamsk 
k wabshaba pi am hu wo i wahki 
matp pi wo mamsk. Kum heg hekaj 
s-ap ha nuhkud. 9*Pegih, wahm 
amt wo si s-ap nuhkudad g ha'ichu 
e-amichudadag mat heg s-ap am 
wo i wahki g wohokam. Zë Dat 
wa'i masma ab wo i shuhdad g 
em-chegitoidag g wohokam.” 


matsh g Jesus ab ha'ichu ha abch 
hegam mo d Palasi ch hegam ehp mo 
d chehanig ha mashchamdam 
An g neid g Matthew 23:1-36; Mark 12:38-40 


37Tsh am i ha'asa neo g Jesus. Tsh 
am hema jiwia g Palasi k am waid 
mat wo wehmaj e gegos. Kutsh wa 
woho am i wahk k am i dahiwua 
matsh wo e gegos. 38Tsh hegal 
Palasi si has i el neidok mat pi e 
wako hab masma mo d ha himdag. 

39Kush s-amichud g Jesus ch hab 
kaij ab wui, “Neh, ahpim Palasi 
am si kegchud g e-honshpadag. K 

wabshaba g em-chegitoi wabsh 
shuhdags g pi ap'ekamkaj. Heg o 
wa wepo mam an wa'i wehgaj si 
kegchud g hohas-haha'a. K ged hu 
ha eda wabsh kia s-bibtagi. “0Damt 
wabsh wo totontok mamtp heg wo 
wali s-ap nuhkud e-honshpadag. 
Jiosh at hab wa'ap nahto g 
em-doakag. Kumt heg ep wo chum 
nuhkud. A Am g wehs wo i dagito 
Jiosh wui k hab wo s-chechojimak 
ab sho'igkam ha wui ch wo nei 
mat wehs ha'ichu wo s-kehgajk am 
em-wehhejed. 

42“Neh, ahpim Palasi am ab 
mahk g Jiosh g hemako tahpani 
mo wehst-mahm e tahpanch g 
em-eniga, chum hems g nahnko 
mahs pi-miandi ch ha'ichu tatk. T 
wabshaba g Jiosh s-ko'okam wo 
em-namkid nam pi pi ap'echud 
hegai mam haschukaj ha sho'igchud 
ha'i ch pi ab hu tatchua g Jiosh. 
43Sha'am wa'i s-hohho'id mamt si 
s-apko wo dadhaiwua am cheopi ch 
ed ch s-hohho'id mat ab wo si has 
em-elidad g hemajkam mamt an wo 
i wuwha kahya ch ed. “Ih, sho'ig! 
Mt wo si s-ko'okam e namkidach. 
Neh, pi at wo mahsk g hiha'ini 
matp pi am hu wo tohnkdask. 
Kumtp hems am wabsh dahm wo 
oiopod. Pegih, bat sha masma pi 
wo mahchk g hemajkam mam d pi 
ap'ekam nam pi ehstokch g pi ap 
e-chu'ijig.” 

45Kush hema hab kaij g chehanig 
ha mashchamdam ab wui, “Ha 
mashchamdam, ahchim ap hab 
wal'ap has t-ahg hab kaijch.” 

46Sh hab kaij g Jesus, “Pegih, 
ab em-wui o hab wa!'ap him g 
s-Ko'ok em-namkidadag. Multi 

s-hasig ha'ichu am ab ha chehani g 
hemajkam. K id d s-wehch ha'ichu 
mohtoi am ha wehhejed. M eda 
ahpim pi ha'ichu hab sha'i wua 
mams hekaj ha wehm wo moht. 

47-48“Em-shohshon at muli 
ha kokda g Jiosh ha'ichu i 
tashogiddam. Kum ahpim ha wepo 
masma, chum ams ha hehosid 
g ha-hiha'iniga hegam mamt ha 
kokda. K heg hekaj ab em-wui him 
g s-ko'ok em-namkidadag. 4°Heki 
o hu hab kaij g Jiosh, 'Ab ant wo i 
ha wuwhas g ha'ichu i tashogiddam 
ha shahgid g hemajkam. Kut ha'i 
wo ha-kokda k ha'i wo ha sho'igch. 
50Neh, kum ha wepo chu'ijig 
mamtp ha wepo ha'ichu elid. Kut 
wepo masma wo em-ai g s-ko'ok 
ha-namkidadag heg hekaj wehs 
mat hab juh ga hu i amjed mat in 
i e nahto g jewed. 51Abelbad atsh 
wa wehpeg e muhkid. Tsh amjed 
mu'i ep e ko'ij. Tsh g Zecariabad 
ga hu si ha oidch e muhkid amai 
shahgid g iagchulidakud ch ge'e 
cheopi. Kum ahpim ha wepo 
chu'ijig hegam matsh wa ha kokda 
ch ha wepo masma wo bei g s-ko'ok 
e-namkidadag mamtp hedai ha 
wepo elid ha'ichu. 

52“Ahpim chehanig ha 
mashchamdam amt wo i chum 
ha amichudach g hemajkam mat 
has masma wo s-mahchk g Jiosh. 
Kum eda ahpim pi mahch ch ep ha 
shohbidch hegam mo s-mahchimk. 
Heg o wa wepo mam ab yahwidad 
g kihjeg mat pi hedai am hu wo 
i wah. Jiosh at s-ko'okam wo 
em-namkid heg hekaj.” 

53Tsh am i wuhsh g Jesus k gam 
hu chum hih. Tsh hegam chehanig 

ha mashchamdam ch Palasi ab 
hahawa si s-ta ke'idam has ahg k 
mu'i ha'ichu kakke 54hab wabsh 
chum ahgch mat wo heki himch 
mat pi ap ha'ichu hab wo chei. 


Mamt pi hab wabsh wo s-e junimk 
mam d s-ap'ekam 
An g neid g Matthew 10:26-27 
1 2 Kutsh sha'i si mu'i mihl 
hemajkam am i e hemapad 

k wabsh a'ai e keishshap. 

Sh hab kaij g Jesus ab ha wui 
g e-chuhchai, “Neh, hegam mo d 
Palasi o hab wabsh s-e junimk mo 
d s-ap'ekam. Mt wo s-e nen'oidk 
mamt pi am hu ha oidk hab wo 
masmak. 2Hegai mo chum e 
ma'ishch at wehs wo e ma!ishpi'o. 
Pej, wehs s-a'agi ha'ichu at wo s-e 
mai. 3Wehs at wo mahsko e wua 
mamtp haschu chum s-a'agi hab 
kaij. Kut wehs am si s-kaidam wo 
e ahgad kih dahm amjed mamtp 
haschu i chum s-jupij hab kaij ged 
hu si e-kih ed.” 


Mamtsh hedai wo s-ehbidad 
An g neid g Matthew 10:28-31 


4Sh hab hahawa kaij g Jesus 
ab ha wui g hemajkam, “Neh, 
ni-naipijju, pi g wo sha'i ha ehbidad 
hegam matp hedai wo chum 
s-em-kokdaim. Pi at wo e nako mas 
ba'ich s-ko'okam has wo i em-juh 
em-kokdak. 5Heg at wa'i Jiosh 
wo e nako mat am wo em-da'ich 
Jiawul kih ed mamtp pi am hu wo 
wohog elidad. Kumt heg ab wo 
wali si has elidad. 67K wabshaba g 
Jiosh si s-hemajima ch pi tatchua 
mas wo s-ko'okam em-juh. Am g 
wo oidahim mo chum hems g al 


LUKE 12 


u'uwhig s-ap ha nuhkud. K eda 
chum alo pi ha'ichu namkig idam. 
Kum ahpim wehs ha'ichu ba'ich d 
i ha'ichu am tahgio. Jiosh o wehs 
ha'ichu s-mahch ab em-ab. Mt heg 
hekaj pi ha'ichu wo sha'i ehbidad 
ab wui e dagitokch.” 


Mamtsh wo tasho e ah mam ab 
hiwig g Jesus 
An g neid g Matthew 10:32-33; 
12:32; 10:19-20 
8Sh hab ep kaij g Jesus, “Neh, am 
amt wo s-ni-mahch k ah hemajkam 
ha tahgio mani d em-do'ibiakam. 
Kunt ahni hab wa'ap wo 
s-em-mahch k ah am ha tahgio g 
anghil ch am Jiosh tahgio. “Kutp 
wabshaba hedai pi wo ni-mahch k 
ah am ha tahgio g hemajkam, nt 
ahni hab wa'ap pi wo mahch k ah 
am ha tahgio g anghil ch am Jiosh 
tahgio. 
10“Jiosh at gam hu hab wo i juh 
g pi ap chu'ijigaj hegai mat hedai 
wo wa chum has ni-ah matp gam 
hu wo s-ohhod g pi ap e-chu'ijig. 
T wabshaba pi gam hu hab wo i 
e juh g pi ap chu'ijigaj hegai mat 
hedai wo s-ko'okam has ah g Hekai 
S-ap'ekam Gewkdag. 
11“Pi g wo sha'i kudut ab amjed 
mamt has masma e wehhejed wo 
neo mamtp hems am wo em-lodai 
chechopi ch ed o am ha tahgio 
g kokownal. '*Hekia S-ap'ekam 
Gewkdag at wo em-ahgi mamt has 
wo chei.” 


Ha'ichu wepogida ap amjed 
g s-kais o'odham 
13Sh am hema g o'odham hab kaij 
ab wui, “Ha mashchamdam, hab g 

ahgid g ni-nawoj mat am wo i ha 
ni-tahpani hegai mat g t-ohg an 
dagito t-wehhejed.” 

14Sh hab kaij g Jesus ab wui, “Pi 
ant heg hekaj ia hu jiwia manis wo 
em-lodait k am wo i em-ap'echudach 
g ha'ichu em-eniga am em-shahgid.” 

15Sh am ba'ich hab ep kaij ab wehs 
ha wui, “Am g wo s-e nen'oidk mamt 
pi heg wo wa'i hu'uidad s-kaisdag. Pi 
amt d wo s-ap doakamk heg hekaj 
mam haschu i eniga, chum ams d wo 
s-kaisk.” 

16Sh id am hahawa chum ha 
tashogid ch hab kaij, “Tp hems hema 
d wo s-kaisk. K g e'eshaj si ge'e babhe. 
17K hab e ahg, “Pi o an hu wi'is mant 
hebai ep wo toa g ha'ichu bahidag. 
Shuhshud at g ni-waptto. 18Nt hig 
wo i ha shulig k am ba'ich i ge'eged 
ha'i wo i chuhcha k am wo ba'iha 
g ha'ichu bahidag ch wehs ha'ichu 
ni-eniga. 19Si at ha'ichu s-ni-abam. 
Nt mu'i a'ahidag ab wo hekaj ihda 
s-i'owi ha'ichu k wo ni-ulinihogidad 
ch wo ni-gegosidad ch wo ih'ed ch 
wo si s-hehgigk.’ Neh, bo e ahg ihda 
s-kais. 

20“K wabshaba ab wui hab kaij 
g Jiosh, ‘Dap wabsh tohnto. Id i 
s-chuhugam ab apt wo muh. Kut d 
wabsh wo hemak ch wo ui g ha'ichu 
m-eniga map hejel am chum e wi'idch.” 
21Neh, bo wa chutig ch hab wa'ap 
wo wa chu'igk wehs ha wehhejed 
hegam mo hejel s-e kaischudamk ch 
wabshaba pi am hu Jiosh wehhejed 
hekaj g s-e-kaisdag,” bo kaij g Jesus. 


Ab g wo si i hiwig g Jiosh 
An g neid g Matthew 6:25-34 
22Sh hab hahawa ep kaij g Jesus 
ab ha wui g e-chuhchai, “Heg ani 

hekaj am em-ahgid ihda mamt pi 
wo si e kudutad ab ha'ichu e-hugi 
ab o ab ha'ichu e-eniga ab. 73 Jiosh 
at ab em-mah g em-doakag, pegih, 
k hab wa'ap ab wo em-mah mamt 
haschukaj wo e dagio'idad. 

24“An g wo i ha neid g hahawani. 
Idam o pi ha'ichu e'eshad ch pi 
od g ha'ichu esha ch pi ha kihki o 
ha waptto mat am eda wo ba'iha. 
Jiosh o ha gegosid. Kum eda ahpim 
ba'ich d i si ha'ichu mo g u'uwhig 
am tahgio g Jiosh. T heg s-ap wo 
em-dagio'idad. 25Pi amt wo e 
nako mams am ba'ich wo i himch 
g e-a'ahidagga am wabsh hekaj e 
kudutch. Z€Mamtp pi wo e nako 
mamt hab wo juh ihda al ha'as 
chum ha'ichu, pegih, k haschu ahgk 
wo e kudutad g ba'ich i ge'eged 
ha'ichukaj? 

27“An g wo i ha neid hegam 
ha'ichu wuhshanig m an chuhch. Pi 
o chikpan ch pi shohshom g ha'ichu 
eniga. Kuki eda g ha-heosig ba'ich 
i s-kehgaj mo g ha'ichu enigaj 
hegai s-kais kownalbad mash hab 
chehgig Solomon. 28Neh, tp hems 
s-hohtam wo gaksh hegai sha'i m 
an chuhch k wo hekaj e nanda. K 
eda heg wa wepo mo g Jiosh si 
s-kehg enigadadch g heosigkaj. 
Pegih, am g wo s-wohochud mat 
ab s-ap wo em-enigadadch. 29Pi 
g heg wa'i hekaj wo e kudutad 
mamt wo e gahgi g ha'ichu hugi. 
30Wehs hemajkam an jewed dahm 
o chum hekid id an si e gahgid. K 
wabshaba g em-ohg Jiosh s-mahch 
mam tatchua ihda. 31Mt g Jiosh 
kownaltalig wehpeg am wo ul 
e-doakag ed. T g Jiosh ab epai wo 
em-mah mam haschu i tatchua. 

Mash haschu d s-em-kaisdag an 
dahm kahchim ch ed 
An g neid g Matthew 6:19-21 
32“pi g am wo shati ha'ichu 
ehbidad ahpim mam al he'ekiajj 
ab ni-hiwig. Em-ohg Jiosh o ab 
si tatchua mat ab wo i em-mah g 
e-kownaltalig. 33 Wehs g wo gagda 
mam haschu i edgid k wo ha mah g 
namkigaj g sho'igkam k an haha wo 
edgidad g ba'ich i s-kehg kaisdag 
Jiosh kihdag ed. T heg pi hekid 
wo huhug. T pi hedai wo em-ehs. 
T g hiopch pi hekid wo padch. 
34Kumt am wo s-hihimim no pi g 
em-tatchuidag am ulinig mo hebai 
ha'ichug hegai mam haschu hab 
elid mo d em-kaisdag.” 


Mattsh wo si t-nahtokch matsh wo 
uhpam ep jiwia g Jiosh alidag 

35-36 Kush hab ep kaij g Jesus, “Mt 
wo si e nahtokch mat haschu has 
wo e juh hab sha masma mat g pion 
wo si e nahtokch mat g ha-ahmo wo 
uhpam jiwia. Ha-ahmo atp hems 
am wui wo hih g wo ha hohntam 
gegosig k pi oi wo uhpam jiwia. T 
wabshaba g piongaj ab wo s-ap e 
enigadadch ch ab wo mehidch g 
e-kanjel ch g e-ahmo ab wo nenida. 
T am wo i jiwia k wo si shontpa. T 
ab ha hekaj wo i kuhpi'o g kihjeg 
wehhejed. 37T wo si s-hehgigk 
hegam pion mat g ha-ahmo wo ha 
cheh mo nenead ch e nahtokch. 
Neh, t heg ab hab wo juh g 
bahshodag k wo si s-ap ha dadsh k 
wo ha gegos. 38T wo si s-hehgigk 
hegam mat wo e nahtokch mat wo 
jiwia, chum as hems eda wo i huh g 
s-chuhugam o i ba'iwichkim. 

39“Neh, pi o ta machima mas 
hekid hema wo i jiwia g s-chu 
ehskam. Kum heg hekaj chum 
hekid nuhkud g e-kihdag. 4°Pegih, 
k hab wa'ap pi ta machima 
em-wehhejed manis hekid wo 
uhpam jiwia jewed wui ahni Jiosh 
si Kehsha. Mt heg hekaj wo si e 
nahtokchid chum hekid.” 


Mamtsh s-ap hab wo junihid g 
e-chikpan 
An g neid g Matthew 24:45-51 

41Sh hab kaij g Peter, “T-kownalig, 
nap ahchim wa'i hab t-ahg aha nap 
wehs hab ha ahg?” 

42Sh hab kaij g Jesus, “Chum 
amt hedai wo e nahtokch mamtp 
wo s-wapagimak ch wo s-chu 
a'amichudad. S-mahch am mat g 
ha-ahmo hema wo e gahgi g hab 
mahs chikpandam k wo nuhkudach 
g e-kihdag. T heg s-ap wo ha 
chikpanchudad ch wo ha dagio'idad 
g e-wehm pion mat eda pi an hu wo 
ha'ichugk g ha-ahmo. “*?T am ep wo 
jiwia k wo cheh mo ihda s-ap am 
hab junihim g e-chikpan. Kut d wo 
si ge'e s-hehgigk heg wehhejed pion 
44nat pi g ahmoj am hahawa wehs 
dahm wo kei g e-kihdag. 

45“T wabshaba pi ap d wo 
ha-kehshak matp hedai wo i ha 
sho'igchudad g e-wehm pion ch wo 
si e gegosidad ch wo nawmmukad 
hab e ahgch mat pi oi wo jiwia g 
ahmoj. 46T haha wabsh wo jiwia 
k wo cheh mo pi ap hab wua 
g e-chikpan k wo si s-ko'okam 
namkid k gam hu hab wo i juh. 

47“T wo bei g s-ko'ok 
e-namkidadag hegai pion mat wo 
s-mahchk g e-ahmo tatchui ch 

eda pi am hu hab wo junihid. 48T 
wabshaba pi am hu i si s-ko'okam 
wo bei g e-namkidadag hegai mo 
pi e mahch ch hab junihim g pi 
ap'ekam. Ba'ich i ge'e ha'ichu amt 
uhpam wo s-behim ab amjed hegai 
mamt ba'ich ha'ichu nuhkudach.” 


Matsh g hemajkam ab e wui wo 
gegokiwua heg hekaj Jesus 
An g neid g Matthew 10:34-36 


49Kush hab ep kaij g Jesus, “Ia 
ant jiwia jewed dahm mant 
wo i ha chu'amu g hemajkam 
hab sha masma mant am wo 
si i nai ha-i'ibdag ed. T hab wo 
s-nenenashanik ab Jiosh wui. Mat 
hu'i heki hu hab wo e juh. 50 Am 
ant s-ta ehbidam ha'ichu gahi 
wo wuhshani k si ni-kudut heg 
hekaj. 5'Pi g hab wo e elidad 
mat wo dodolimat g hemajkam 
mant ia jiwia. 52Ab at em-wui 
wo gegokiwua hegam mat pi wo 
ni-tatchuad, chum hems ha'akia 
em-wehm kihkam. 53Cheoj atp 
hems wo s-keh'idad g e-ohg o 
g e-alidag. T g uwi g e-jele o 
g e-mad o g e-kahkma je'e wo 
s-keh'idad.” 


Mamtsh wo chum s-mahchk mat oi 
si ha'ichu hab wo e juh 
An g neid g Matthew 16:2-3 


54-56Sh hab hahawa ep kaij g 
Jesus, “Neh, mt wo s-mahchk mas 
wo juh o as wo tonih am neidk 
mas hebaijed hewed ch has mahs 
chewagi i wushke. M eda pi am hu i 
a'amichud mo haschu has e junihog 
ia'i idani neidch mani haschu 
hab wua. Shahag wepo mam pi 
mahchimk. 

Mamtsh s-hohtam am wo i e ap'ech 
ab ha'ichu e abchudch 
An g neid g Matthew 5:25-26 


57“E o aihim mat g Jiosh wo 
ha lodai g hemajkam. Am g wo 
a'amichud mamt has wo chum 
masmak. 58S-mahch am mamt 
hemho wa s-hohtam am wo i 
e ap'ech heg wehm mat ab wo 
ha'ichu i em-abch. Tp hems am wo 
i em-wahpki lodaita ch ed mamtp 
pi am hu wehmaj wo i e ap'ech. T 
g usagakam am wo i em-dagito 
chi-lihhi wui. T heg ged hu wo 
si em-kuh. 9*Kumt pi wo shati i e 
wuhshad am hugkam mamt hekid 
wo i wehs ha namkid mamt he'ekia 
i em-to'i.” 


Mattsh gam hu wo s-ohhod 
g pi ap t-chegitoi 
1 Kush ia'i idani ha'i g 
o'odham am ahgid g Jesus 

matsh g kownal Pilate ha'i ha 
kokda g Galilee t am hemajkam 
mash eda idam am hab chum wua 
g iagchulida Jiosh wui. 

2Sh g Jesus hab kaij am ha 
wui, “Kumtp hab elid mo id am 
wohokamchud mo ba'ich d i si pi 
ap'ekam mo hedai i Galilee t am 
kihkam namt pi hab masma ha 
kokda. *K eda pi woho. Wehsijj am 
hab masma d pi ap'ekam ch wo bei 
g s-ko'ok e-namkidadag mamt wo 
sha pi ohhod g pi ap e-chegitoi. 

4“Neh, am atsh i gei g uhgk 
kih Siloam wo'o t am Jerusalem 
ch ed. Kutsh gamai gigi'ik e 
ko'ij. Kum hab elid mo id am 
wohokamchud mo idam ba'ich d 
i si pi ap'ekam mo hedai i hegam 

mo am kih Jerusalem t am. 5K eda 
pi woho. Wehsijj am hab masma 

d pi ap'ekam ch wo bei g s-ko'ok 
e-namkidadag mamt wo sha pi 
ohhod g pi ap e-chegitoi.” 


Mash g Jesus ha wepogid g 
pi bahidkam suhna uhs 


6Sh g Jesus am ha ahgid ihda 
ha'ichu wepogida ahga, “Neh, matp 
hema g o'odham ge suhnaga am 
uhdwis e-oidag ed ch am him k am 
s-u'im g suhna. K pi ab hu bahidag. 

7“K hab ahg g oidag nuhkuddam, 
‘Neh, waik a'ahid ab ach am 
nenneid hegai suhna uhs ch pi koi 
ha'ichu sha'i bei ab amjed. Pt wo 
shonch. S haschu ahgk am hig wo 
kehkk oidag ch ed?’ 

8“K wabshaba hab kaij g oidag 
nuhkuddam, ‘Am att hig wabsh wo 
dagito hemako ahidag ehp. Nt am 
wo si i moihun k am wo iawua g 
haiwani biht an wehgaj. “Kut am 
wo s-ap'ek matp ab wo bahidagt. Nt 
wabshaba am haha wo si shonch 
matp pi ab hu wo bahidagt.’ ” 


Matsh g Jesus am hema doaj g 
uwi mihshmda tash ch ed 


19Sh am hu hebai mihshmda tash 
ch ed g Jesus am ha mashcham 
cheopi ch ed. 11Sh am hema 
ha'ichug g uwi mash g jiawul an 
u'ukch. Kush gamai gigi'ik a'ahid 
ab wa'i mumku mash ab wabsh i e 
olatch ch pi e nako mat wo shel i 
kekiwua. 12Tsh am i cheh g Jesus 
k ab si wai. Tsh ab i hih. Kush hab 
kaij, “Ahpi uwi, ia at wo i doa g 
m-mumkidag,” 1*K ab hahawa taht. 
Kutsh ha hekaj shel i kekiwua k ab 
si ihm g Jiosh. 

14Kutsh ab si bagat hegai mash 
d ha-wanimeddam am cheopi 
ch ed matsh g Jesus ha doaj 
ha-mihshmda tash ed k ash hab ha 
ah g hemajkam, “Am o ha'ichug 
g chuhdp tash matt heg eda wo 
chikpanad. Kunt heg oidam tash 
ia wo dada k wo e doaj, hi wa pi 
t-mihshmda tash ed mo g Jiosh am 
kehshch.” 

15Sh hab kaij g Jesus ab wui, “Ih, 
pi ap sha'i woho ab hu has elid 
g Jiosh pi ab hu ho'ige'idch ihda 
uwi no pi d chum aligaj. S-mahch 
ap mat wabsh chum hedai g 
e-woiwisga o g e-wuhluga am wo 
wul'ok k am wo be k ged hu wo 
i'ich, chum hems e-mihshmda tash 
ed. 1êPegih, tt wahm wo i wehmt 
ihda t-wehm o'odham. Jiawul o 
wa ab wulshch gamai gigi'ik ahid 
ab. Kutt hemho wa wo wul'o, chum 
hems mihshmda tash ed.” 

17Kutsh si e el hegam mo s-keh'id. 
Sh wabshaba g hemajkam si 
s-hehgig heg hekaj si s-kehg ha'ichu 
mat hab juh. 


Matsh has masma wo i ge'eda g 
Jiosh kownaltalig 
An g neid g Matthew 13:31-32; Mark 4:30-32 


18Sh hab ep kaij g Jesus, “Am 
ant he'es wo i em-tashogi g Jiosh 
kownaltalig 19am wepogidch g 
ha'ichu kai. Neh, heg am e'esha 
mo al chumaj ch oi wa am wo 
wuhshani k ha'as wo i ge'eda mo 
g s-ehheg uhs. Tp hems g u'uwhig 
an ab wo koksht. Pegih, t hab wa 
masma wo ge'e i ge'eda g Jiosh 
kownaltalig, chum as al chum am 
wo shonwua.” 

Matsh am wo chehmo g jewed g 
Jiosh kownaltalig 
An g neid g Matthew 13:33 


20-21Sh hab ep kaij g Jesus, “Jiosh 
kownaltalig o hab wa'ap wepogidas 
mo g jewajidakud. Heg amt wo be 
k am wo wah wehnadk g chu'i k 
am he'es wo i dai. T g jewajidakud 
wo chehmo g wahga mat wehs 
am wo i kopodka. Pegih, t g Jiosh 
kownaltalig hab wa masma wo 
chehmo g jewed.” Neh, bash kaij g 
Jesus 


Mash s-hasig matt am wo i wahp 
Jiosh kownaltalig ed 
An g neid g Matthew 7:13-14, 21-23 


22Sh am hihimhim hegam Jesus 
ha oidk g kihhim. Sh g Jesus am 
ha'ichu ha mashcham g hemajkam 
ch am wabsh i si ha'ab e gewkadch 
Jerusalem wui. 

23Sh hema ab kakke ch hab kaij, 

“Ni-kownalig, nat pi sha'i mu'i wo e 
do'ibia g hemajkam?” 

Sh hab kaij g Jesus ab wui, 
24“Heu'u. Kumt heg hekaj am wo 
si e nakogad mamt am wo i wahp 
Jiosh kownaltalig ed. Mu'ijj at am 
wo chum s-wahpkim k pi wo e 
nako. Heg o wa wepo mamt am wo 
i wahp al aj kihjeg t amied. 25Id ant 
wo wepogi g kih enigakam mat am 
wo i ha wahpki g e-machiga k am 
haha wo si kuh g pualit. T ab ha'i 
ep wo i chum s-wahpkim. T hab wo 
ha ah, ‘Gam g hu wo hihim. Pi ani 
sha'i em-mahch. 

26“Neh, bat wa masma mu'i 
am wo i chum s-wahpkim 
ni-kownaltalig ed hab kaijch, 

“M-wehm ach t-gegosidahim. Kup 
am ha mashcham t-kihhim am. 

27“Kunt hab wo ha ah, ‘Pi ani 
sha'i em-mahch. Gam g hu wo 
hihim ab ni-amjed. Dam si pi ap 
hehemajkam.’ 

28«T haha wo si shoanid ch 
ga hu wabsh wo i si e ki'ishch 
nat pi wo sha'i si s-ko'ok ha'ichu 
nakogad. T eda am wo ha'ichugk 
g Abrahambad ch Isaacbad ch 
Jacobbad ch wehs g Jiosh ha'ichu 
i tashogiddam. ?9Kut g hemajkam 
ab wo i hihi si'al tahgio amjed ch 
huduni tahgio amjed ch ab juhpin 
tahgio amjed ch wakolim tahgio 
amjed k am wo dadhaiwua e 
wehm Jiosh kownaltalig ed. 399Kut 
am d wo si haha'ichuk hegam mo 
hemuch d pi haha'ichu. T hegam 
mo hemuch d si haha'ichu d haha 
wo pi haha'ichuk.” 


Mash g Jesus si pihk e elid ab ha wui 
g Jerusalem t am hemajkam 
An g neid g Matthew 23:37-39 


31Tsh am ha hekaj ha'i dada g 
Palasi k hab kaij ab Jesus wui, 
“Gam g hu hihm ia amjed nash pi 
s-m-mu'amk g Herod.” 

32Sh hab kaij g Jesus ab ha wui, 
“Herod o sha ban masma ch hab 
kaij. Him k ahgid mant ha'as tash 
am wabsh kia gam hu hab wo i ha 
junihid g jijawul ch wo ha doajidad 
g kok'odam ch haha wo s-ap nahto 
g ni-chikpan. 33Kunt pi wo sha'i 
ni-muhkid im hu haha wabsh i 
himadch. Am o wa'i Jerusalem 
tam e ko'ijid g Jiosh ha'ichu i 
tashogiddam. 

34“Th, t wo si e sho'igch g 
Jerusalem t am hemajkam 

nat pi g Jiosh s-ap wo ha 

dagito. Ha-shohshon ash wa ha 
ma'ichshulig ch mu'i ha kokda 

g Jiosh ha'ichu i tashogiddam. T 
idam am ha oidk hab wo e juh. 
Mu'ikko ani hab chum si ni-tahtk 
mant wo si s-ap em-nuhkud hab sha 
masma mat g chuchul g e-mahmad 
ab e wecho wo ha hemapai. M 
wabshaba pi ab hu tatchua manis 
hab wo em-juh. 35K eda an hab 
chu'ig Jiosh o'ohana ed mamt ab 
wo chum ni-ihmad ch hab wo 
chech'ed mat g Jiosh am i ni-kehsh 
k si s-ni-ho'ige'id. Kunt ia wo i s-ap 
em-dagito am hugkam mamt hab 
hahawa masma hab wo e juh.” 


Matsh g Jesus hema ep doaj 
mihshmda tash ch ed 


1 Sh hema d uhgchu ch d 
Palasi ch hebai hab juh g 

ge'e gegosig ha-mihshmda tash ed 
k ash ab i wai g Jesus. Kutsh am 
jiwia. 2Sh eda an hema ha'ichug g 
cheoj ch mahniko nash pi g kakhioj 
ch nohnhoij ge totskoni. Kumsh an 
si s-nen'oid g Jesus mas wo doaj 
nash pi ab ha'ichu s-abchudamk. 

3Sh hab kaij g Jesus ab ha wui 
hegam chehanig ha mashchamdam 
ch Palasi, “Shahchu am ahgch hab 
elid mo pi t-hiwgid g t-chehanig 
machs wo ha doaj t-mihshmda tash 
ed?” 

4Sh pi hedai has sha'i kaij. 

Tsh g Jesus ab hahawa i wai ihda 
o'odham k doajid k am hahawa 
dagito. Kutsh gam hu hih. 

5Sh hab hahawa kaij g Jesus ab 
ha wui, “Neh, namt hig pi woho ab 
ha hekaj wo i wuhshad g e-alidag o 
chum hems g e-woiwisga matp am 

wo sha gei wawhia ch ed, chum as 
d wo em-mihshmda tashk?” 

6Kush pi hedai e nako mas has 
wo chei. 


Mamtsh pi wo tatchua mamtsh wo 
wehpegat am ge'e gegosig am 

7Kutsh ha'i hegam ha-waida gan 
hu si wehpeg s-apko dadhaiwua. 
Kush am ha neid g Jesus ch hab 
kaij, 8“Pi g am hu si s-apko wo 
dadhaiwua mamt hekid am wo hihi 
gegosig wui. Tp hems am hema wo 
jiwia mat am ba'ich d wo i s-has 
ha'ichuk. Kut am haha wabsh wo 
jiwia hegai mat ab i em-wai k hab 
wo em-ah mamt wo hiwigi hegai 
s-has ha'ichu abai mamt ab chum 
dahiwua. Kumt wo si e el namt pi 
hahawa ga hu wabsh si ha oidk wo 
dahiwua. 

10“Ba'ich at wo i s-ap'ek mamt ga 
hu wabsh mehk wo dahiwua. Kut 
g kihkam ab wo i him k hab wo 
em-ah, 'Ni-nawoj, oi gi hihm k ia 
hu s-apko ni-miabidch i dahiwua.’ 
Neh, t id ab wo em-mah g si has 
elida am ha tahgio hegam ha'i 
ha-waida. 

11“Mt wo pi ha'ichuch hegai mat 
hedai wo chum si e ha'ichuch k ab 
wo si ha'ichuch hegai mat wo pi e 
ha'ichuch.” 

12Sh hab hahawa ep kaij g Jesus 
ab wui hegai mat ab i wai, “Pi g 
hegam ab wa'i ha waid e-naipijju 
o g e-wepnag o g e-hajuni o g 
s-kakais e-hugid an kihkam mapt 
hekid hab wo juh g gegosig. Ab at 
epai wo i m-wai idam. Kupt hab 
masma ab wo bei g e-namkidadag 
heg hekaj mapt id hab juh. 13Ab g i 
ha waid g sho'igkam ch mamaniko 

ch pi hihimidkam ch pi neneadam 
mapt hekid hab wo juh g gegosig. 
14Pi at wo e nako idam mat wo 
uhpam m-namkid. T g Jiosh ab 
wo m-mah g s-kehg m-mahkigdag 
mat hekid am wo i ha wuwhas g 
s-ap'ekam hemajkam ab muhkig 
amjed.” 


Ha'ichu wepogida ahga ab amjed g 
ge'e gegosig 
An g neid g Matthew 22:1-10 

15Sh am hema daha g o'odham 
ch kah ihda. Tsh am i ha'asa neo g 
Jesus. Sh id ab wui hab kaij, “Ttki 
wo si s-hehgigkad, am i wahpk 
Jiosh kihdag ed, heg wa wepo matt 
am wo dadhaiwua ge'e gegosig ch 
ed.” 

16Sh hab kaij g Jesus, “Heu'u, 
mamtp woho am wo i wahp. Id o 
wepo masma matp hems hema hab 
juh g ge'e gegosig k mu'i ab ha waid 
g hemajkam. 1T am i e ai. Kut am 
hema cheha g e-pionag. T heg am 
him k ha-ahgi mo wehs ha'ichu e 
nahtokch. 

18“K wabshaba idam am ahgid 
mat pi wo e nako mat am wo hihi. 

“Neh, tp hems hema am wo 
ahgi, “Ha ant nolawt g oidag k heg 
s-neidamk ch hekaj pi am hu wo 
hih? 

19“Kutp hems hema am wo ahgi, 
“Wehst-mahm woiwis ant am ha 
nolawt k hegam s-ha a'appemimk.’ 

20“Kutp hems hema am wo ahgi, 
“Ha ant hohnt k hekaj pi am hu wo 
hih. 

21“Neh, tam hahawa uhpam hih 
ihda ha-pionag k am ahgi g e-ahmo. 
T g ahmoj wabsh woho i bagat k 
hab kaij ab e-pionag wui, ‘S-hohtam 

g am hihm kahya ch ed ch wohg ch 
ed k ab wo i ha ui g sho'igkam ch 
mamaniko ch pi neneadam ch pi 
hihimidkam.’ 

22“Kut wa woho hab juh k am 
hahawa jiwia k hab kaij, ‘Bant juh g 
m-chehanig. K wabshaba am wabsh 
kia wilis g kih.” 

23“K hab ep kaij g ahmoj, ‘Am 
g i wuhshani k an mehk hihm 
chu'uchum wopog oidch an shati 
ch ed k hab wo ha juh mat ab wo 
i hihi mat wo shuhd g ni-kih. 24Pi 
at ab hu i hihi hegam mo d chum 
si ni-waida. Kunt pi hema wo 
sha'i hiwigi mas wabsh wo i jeh g 
ni-gegosig.’ ” 


Mattsh haschu wo nako nach pi ab si 
tatchua g Jesus 
An g neid g Matthew 10:37-38 


25Sh am hu hebai hihim hegam 
Jesus. Sh mu'i hemajkam am ha 
wehm hihim. 

Tsh ab i ha nei g Jesus k hab kaij 
ab ha wui, 26“Pi am ab hu sha'i 
ni-tatchua mamtp pi ba'ich ab wo 
i ni-tatchua mam hi g e-jehj ch 
e-wepnag ch e-wehm kihkam ch 
e-a'aliga. 27 Hemho wa amt gam 
hu wo dagito g hejel hab e-elida k 
ahni hab ni-elida hab wo junihid ch 
ni-wehhejed wo e sho'igchudad. Id 
at heg wo wa wepok mam ab mohto 
g kots ch ab ab wo e muhkid. 

28“Neh, nat hig pi am hu wo i 
a'amich hegai matp hedai am hema 
ge'e wo kiht mas am hi wa ahim 
lialiga mat wo nahto g e-kihta? 
29Mt wo ashad matp am hab wabsh 
wo juh g shondaj k pi wo e nako 
mas am hu wo i nahto g e-kihta. 
30Kut hab wo e chech'ed, Thda 

o'odham at am chum hema i kei g 
kih k wabshaba pi e nako mat wo 
nahto.’ Pegih, mt ahpim hab wa 
masma wo i a'amich mams wo e 
nakog k ab wo ni-hiwgad. 

31“Neh, matp hems hema g 
kownal wo s-cheggiam g e-obga k 
eda al wehst-mahm mihl (10,000) 
wo shondaligak. T g obgaj gokko 
wehst-mahm mihl (20,000) wo 
shondaligak ch ab him. T hegai 
kownal am wo i chum a'amich mas 
hu hi wo wa e nako mat wo cheggia. 
32Tp hab wo mahsk matki pi wo e 
nako, t hemho wa am wo ha'i ha 
cheha mat ab wo nam hegai hema 
kownal mat ga hu wabsh kia mehk 
wo himad k wo s-mai mas he'ekia 
wo i namkid. T pi wo cheggia. 
33Neh, bo chu'ig. Kumt ahpim pi 
wo e nako mamt ab wo ni-hiwgad, 
heg hi wa mamt wehs ha'ichu wo 
dagito am ni-wehhejed.” 


Mattsh onkaj ha'ichu wehhejed wo 
s-kehgajk 
An g neid g Matthew 5:13; Mark 9:50 

34Sh hab ep kaij, “Mt ha'ichu 
wehhejed wo chum s-kehgajk hab 
masma mo g on. 99Heg at gam hu 
wabsh wo s-e ohhod mat wo sha 
kahko. Kumt wo s-e nen'oidad namt 
pi wabsh wo s-e ohhod mamtp pi 
ha'ichu wehhejed wo s-kehgajk. Ab 
g wo i a'amichud ahpim mam kah 
ihda.” 


Ha'ichu wepogida ahga ab amjed g 
heb hu himkam kahwal 

1 5 Sh am hu i hebai, sh mu'i 

lial ha kowlantdam ch pi 


An g neid g Matthew 18:12-14 
ap hemajkam ab i miabi g Jesus 

mat ab wo kaiha. ZTsh g Palasi ch 
chehanig ha mashchamdam ab i 
s-babgam neneok k hab kaij, “Ihda 
o'odham o wabsh s-ap ab ha neid 
g pi ap hemajkam ch ha wehm e 
gegosid.” 

3Tsh heg hekaj am ha ahgi ihda 
ha'ichu wepogida ahga, hab kaijch: 

4“Id o wepo masma mamtp hems 
hema ahpim siant wo kahwaligak. 
Kut hema wo heb hu hih. Namt 
hig pi am wo ha dagito hegam 
humukto gamai humukt kolhai ch 
ed k am wo i gahghi hegai hema 
am hugkam mamt wo chehg °k an 
haha wo kushwiot k hih uhpam 
6k ab wo i ha wai g e-naipijju. T 
am wo i e hemapai. Kumt hab wo 
ha ah, ‘Si g wo s-hehgigk ni-wehm. 
Cheh ant g ni-shoiga mat chum 
heb hu hih.’ Kut am em-wehm 
wo si s-hehgigk. /Pegih, t hab wa 
masma d wo si s-hehgigk an eda g 
Jiosh kihdag chum hems hemako 
em-wehhejed mamt gam hu wo 
s-ohhod g pi ap e-chegitoi. Kum eda 
ha'i hejel hab chum e elid mam d 
s-ap'ekam hemajkam ch pi tatchua 
mams gam hu wo s-ohhod g pi ap 
e-chegitoi.” 


Ha'ichu wepogida ahga ab 
amjed g heb hu e wuakam lial 

8Kush id am ep ha ahgid g Jesus 
ch hab kaij, “Matp hema g uwi 
wehst-mahm wo enigak g lial ch 
hema wo heb hu wua. Tp hems 
wo mehi g e-lahmpa k an wo i 
wosu g e-kih k an wo i gahghi am 
hugkam mat wo chehg °k ab haha 
wo i ha wai g e-naipijju. T am wo 
ie hemapai. T hab wo ha ah, ‘Si g 
wo s-hehgigk ni-wehm. Cheh ant g 

ni-lialiga mant chum heb hu wua.’ 
Kut am wehmaj wo si s-hehgigk. 
10Pegih, t hab wa masma wo si 
s-hehgigk g anghil chum hems 
hemako em-wehhejed mamt gam 
hu wo s-ohhod g pi ap e-chegitoi.” 


Ha'ichu wepogida ahga ab 
amjed g simnoltdam 

11Sh hab ep kaij g Jesus, “Matp 
hems hema g o'odham gohk 
wihpiopga. 1?T g chumchu ab wui 
i him k hab kaij, ‘Ni-ohg, wapt wo 
i ni-mah hegai mat d wo chum 
ni-wuikamk.’ Kut wa woho am i 
gawulkai g e-eniga k ab ha mah 
g e-wihpiopga hegai mo haschu d 
ha-wuikam. 

13“T ihda chumchu am ha hekaj 
gagda g e-eniga k bei g namkigaj 
k gam hu simnolt mehk jewed wui 
k am heki wua g e-lialiga am hab 
wuadch g pi ap'ekam. 14T am i 
huhug g lialigaj. T am hahawa gei 
ge'e bihugig. K ihda simnoltdam 
pi ha'ichu edgid mas wo huh. 15K 
am hahawa hema chikpanachud 
e-oidag ed mat wo ha nuhkud 
g kokji. 16Kut chum hems heg 
s-hugim mo haschu g kokji ko'a. T 
pi hedai ha'ichu mah mas wo huh. 

17“T am hahawa ha'ichu kop mo!oj 
ed. K hab e ahg, Wehs g ni-ohg 
pionag o s-edgid g ha'ichu hugi. 
Kuni eda ahni d bihugimkam. 1*Nt 
hig wo uhpam hih ni-ohg wui k 
hab wo chei, 'Ni-ohg, pi ant ap has 
chu'i ab m-wui ch ab Jiosh wui. 19K 
hahawa pi d ni-wuikam mams hab 
wo ni-a'agad mani d m-alidag. Chum 
anis hems d wabsh wo m-pionagk.’ 

20“Neh, t am ha hekaj i wuhshani 
k am wui hih g e-ohg. T heg cheh 


159 


mo im hu wabsh kia him k ab si 
s-ho'ige'id K ab wui med k gan hu 
kohm k ab chintad. 

21“K ab wui hab kaij g alidaj, 
‘Ni-ohg, pi ant ap has chu'i am 
m-wui ch am Jiosh wui. K hahawa 
pi d ni-wuikam mams hab wo 
ni-a'agad mani d m-alidag.’ 

22“T wabshaba g ohgaj hab wabsh 
ha ah g e-pionag, ‘Ab g wo i bek g 
s-kehg eniga k an wo wahkid k g 
anilo an wo sha'ich nowij an k g 
shuhshk ab ep wo cheka 2*k wo 
mua g s-gihg wisilo. Kutt hab wo 


juh g ge'e gegosig k wo si s-hehgigk. 


24Uhpam at ep jiwia ihda ni-alidag 
mat gam hu mehk hih. Id o heg 
wa wepo mat muh k ep e chegito.’ 
Neh, t wa woho hab e juh g si ge'e 
s-hehgig. 

25“K eda gam hu chikpan g 
ge'echu alidaj oidag ch ed ch pihhun 
k ab hih. K eda si s-hehgig ch ne'ed 
ch keihin. ZêKut kah kab hema 
kakke g pion mas has d ahga ihda. 

21“K heg hab kaij, ‘M-wehnag at 
jiwia. Kumt mua g s-gihg wisilo k 
hab juh g ge'e gegosig nat pi s-ap 
Jiwia. 

28“Neh, t bagat ihda ge'echu k pi 
am hu i wah. T am hahawa kah g 
ohgaj k am i wuhshani k am wabsh 
s-ap ab chum waid. 29K wabshaba 
ab wui hab kaij, ‘Neh'e, ha'akia 
a'ahidag ani ab m-wecho ch chum 
hekid hab wua g m-tatchui. Kupt 
eda pi hekid chum hems g siwat 
mad ab ni-mah mant wo ni-gegosid 
k wo s-hehgigk am ha wehm g 
ni-naipijju. 9T wabshaba ia jiwia 
ihda m-alidag mat hedai heki wua 


g m-kihdag ha wehm g chechpa'awi. 


Kupt mu'ij g s-gihg wisilo.’ 


LUKE 15, 16 


31“K g ohgaj ab wui hab kaij, 
‘Ni-alidag, ahpi ap chum hekid 
ni-wehmaj. K wehs hegai mo d 
ni-eniga d m-eniga. 32 K wabshaba 
hemu am wa s-ap'e matt wo si 
s-hehgigk nat pi uhpam ep jiwia 
ihda m-wehnag mat am simnolt. 
Heg o wa wepo mat muh k ep e 
chegito, bo kaij g ohgaj.” 


Ha'ichu wepogida ahga ab 
amjed g s-e mahchim maliom 
1 Sh am ep ha ahgid g Jesus 
ihda wepogida ahga ch hab 
kaij, “Tp hems am hu hebai hema 
d wo s-kais o'odhamk. K hegai mat 
am i kei mo d maliom wabsh heki 
wua g lialigaj. 2T am i wai e wui k 
hab kaij, ‘Am ant ha'ichu sha naksh 
ab m-amjed k antki hekaj hab wo 
chei mapt am wo i kuint k am 
wo o'oha wehs map has i masma 
nuhkud g ha'ichu ni-eniga nantki pi 
wo m-dagito.’ 
3“T hab i e ah ihda o'odham, “Tki 
wo i ni-wuhshad g ni-ahmo. Nis 
has wo ni-juh? Pi ant wo ni-nako 
manis wo waikkat k si ni-elid 
manis wo ha'ichu ha tahnid. “Neh, 
s-mahch ani mantki has wo ni-juh 
k mu'i wo naipijjuk. T idam ab wo i 
ni-wahki e-kihki ed mamt hekid wo i 
ni-wuhshad id amied ni-chikpan.’ “Bo 
kaij ch am hahawa hehemako ha waid 
hegam mo ab ab e wulshch g ahmoj. 
Kut am hema jiwia. K g maliom ab 
wui hab kaij, ‘Nap s-mahch map 
he'ekia ab ab i e wulshch g t-ahmo?’ 
6“K hab kaij ihda, “Heu'u, hemako 
siant waplin g a-saidi ani ab ab 
ni-wulshch. 
“K hab kaij hegai maliom, ‘Ab ant 
wo i huduni. Pt am wa'i hetaspo 

wehst-mahm waplin ab ab wo e 
wulshch. 

“T gam hu hih hegai. Kut am 
hema ep jiwia. 

7“K g maliom ab wui hab kaij, 
‘Nap s-mahch map he'ekia ab abie 
wulshch g t-ahmo?’ 

“K hab kaij ihda, ‘Hemako mihl 
kokstal g pilkani’ 

“K hab kaij hegai maliom, ‘Ab ant 
wo i huduni. Pt am wati gigi'ik siant 
kokstal ab ab wo e wulshch.’ 

8“Neh, t g ahmoj si has i el am 
i kahk mat has e juh ihda s-chu 
banmadamkam maliom nat pi si s-e 
mahch k hab e juh. Neh, hegam mo 
pi mahch g Jiosh o em-ba'ich i s-e 
mahch ch hab wua ha'ichu. 

9“Id ani em-ahgid mamt wo s-ap 
hekaj g e-kaisdag am ha wehhejed 
hegam mo tatchua g i wehmtadag. 
T g Jiosh s-ap am wo i em-wahpki 
e-kihdag ed mamt hekid wo muh. 

10“Hegai matp hedai s-ap wo 
nuhkud g al chu'uchum ha'ichu 
at hab wa'ap s-ap wo nuhkud 
g ge'eged ha'ichu. Kutp hedai 
wo ha banmad g al chu'uchum 
ha'ichukaj K hab wa'ap wo ha 
banmad g ge'eged ha'ichukaj. "Am 
g wo s-ap nuhkudad hegai mam 
haschu em-nuhkudachud id dahm 
jewed. T g Jiosh am wo ha'ichu 
em-nuhkudach e-kownaltalig 
ed. Heg o d s-wohom kaisdag 
12ch d wo em-enigak mamtp wo 
s-ap nuhkud hegai mam haschu 
em-nuhkudachud id dahm jewed. 

13“Pion at pi wo e nako mat 
gohk wo a'amok. Hema at ba'ich 
ab wo i tatchuad ch ba'ich i s-ap 
wo chikpanidad. Kumt ahpim hab 
wa!ap pi wo sha'i e nako mams 

wepo ab wo ha tatchuad g Jiosh ch 
ihda jewed dahm s-kaistalig.” 


Sho'oshpol ha'ichu mashchamaj g 
Jesus 
An g neid g Matthew 11:12-13; 
5:31-32; Mark 10:11-12 

14Sh am ha'i kah g Palasi wehs 
ihda. K eda g Palasi si pihk e elid g 
s-kaisdagkaj. Kush idam heg hekaj 
nahnko ahg g Jesus. 

15Sh hab kaij g Jesus ab ha 
wui, “Ahpim am hab chum e wua 
mam d s-ap'ekam am ha tahgio 
g hemajkam. K wabshaba g Jiosh 
s-mahch g em-i'ibdag. Hegai mo 
haschu i g hemajkam hab chum 
elid mo d si ha'ichu o d wabsh pi 
ha'ichu am Jiosh nena ed. 

16“Mosesbad ch hegam 
ha'i kekelibad Jiosh ha'ichu i 
tashogiddam at an o'oha mamt has 
wo chum masmak. Kumt id wo 
chum hekaj am hugkam mat ab 
i wuhsh hegai John mo em-pahl 
wapkonahim. K am i amjed ihda 
s-kehg ha'ichu ahga ab amjed g 
Jiosh kownaltalig am e ahgahim. 
K wabsh chum hedai am chum 
e nakog mat am wo i wah. 1T 
wabshaba pi wabsh wo huhug hegai 
chehanig. Ba'ich at wo i pi hasigk 
mat g dahm kahchim ch jewed wo 
huhug. 

18“Dat wo pi ap chu'ijkamk hegal 
matp hedai wo s-ohhod g e-wehm 
kihkam k hema ep wo bei. K hab 
wa'ap wua g pi ap'ekam hegai matp 
hedai an wo bei g ha-ohhoda.” 


Ha'ichu wepogida ahga ab amjed 
g s-kais o'odham ch Lazarus 
19Sh id am ep ha ahgid g Jesus: 

“Tp hems hema d sha'i si s-kais 
o'odham ch chum hekid g si 
s-namkig eniga ab wahpkch ch 
wehs tashkaj si s-kakaisim kihdag. 
20K am hema d si sho'igkam 
o'odham ch hab chehgig Lazarus ch 
wehsko hihiwog. Kum ab i bebhe ch 
ab dadsha s-kais o'odham kihjego. 
21hab elidch mat he'es ha'ichu 
wo al huh mo ab i shulig s-kais 
o'odham mihsa t ab. K g gogogs ab 
winikon g hihiwdaj. 

22“T am i muh ihda sho'igkam 
o'odham. T g anghil am i be k an 
u'apa anai mam am ha nuhkud g 
s-ap'ekam. 

“Kut g s-kais o'odham hab wa'ap 
muh. Kumt ged hu cheh. ??T am 
i e chegito k oki am ha'ichug mo 
am kuhkpi g pi ap'ekam ch sha'i si 
s-ko'ok ha'ichu tahtk ch ab i nea e 
dahm. K g Lazarusbad ab wehmaj 
daha g t-shohshon Abraham. 24K 
ihda s-kais o'odham ab si s-kaidam 
hab kaij, ‘Ni-shohshon, Abraham, 
ge'e s-ko'ok ani nakog id eda mehi. 
Ab g si i s-ni-ho'ige'id k ab wo 
cheha g Lazarus mat am wo wahki 
g e-nowi shuhdagi ch ed kab wo i 
him k ab wo iawua ni-nehni ab. 

25“K wabshaba hab kaij g 
Abrahambad, 'Ni-hajuni, am g i 
chegito map wa in d doakam ch 
wehs ha'ichu s-kehg edgid. K wa 
g Lazarus d wabsh si sho'igkam 
ch wabshaba hemuch ab si s-ap e 
tahtk iia. Kup ahpi g s-ko'ok tahtk. 
26Gamai wa ba'ich o an ge s'tadani 
ch s-juhk hiktani an t-tahgio. Kutt 
pi wo t-nako machs hedai am gahi 
wo i chesh em-wui o mamt ahpim 
ab gahi wo i chesh t-wui.’ 


LUKE 16, 17 


27-28“K hab kaij g s-kais o'odham, 
“Pegih, ni-shohshon, am ani hetasp 
wepnag. K idam am wabsh kia d 
dodakam ch am kih ni-ohgbad kih 
am. Ab g si i s-ni-ho'ige'id K am wo 
cheha g Lazarus mat am wo him k 
am wo ha shohbi. T pi ia hu ha'ab 
wo dada mo ia g s-ko'ok e tahtk.’ 

29“K hab kaij g Abrahambad, 
“M-wepnag o edgid g Moses o'ohana 
ch Jiosh ha'ichu i tashogiddam 
ha-o'ohana. T heg am wo ha shohbi 
matp ab wo kaiha. 

30“K hab hahawa ep kaij g 
s-kais o'odham, ‘Ni-shohshon, 
Abraham, pi at woho ab wo kaiha. 
Pt wabshaba hema hab wo sha 
juh mat ep wo e chegito. T ab wo 
kaiham k gm hu wo s-ohhod g pi ap 
e-chegitoi.’ 

31“K hab kaij g Abrahambad, ‘Pi 
o ab hu kaiham g Moses o'ohana 
ch Jiosh ha'ichu i tashogiddam 
ha-o'ohana. K am wa tasho mat hab 
wa'ap pi ab hu wo wohoch hegai 
matp hems ep wo e chegito.’ Neh, 
bo kaij ch am dagito.” 


Jesus ha'ichu ahga ab amjed g pi 
ap'ekam 
An g neid g Matthew 18:6-7, 21-22; Mark 9:42 
1 7 Sh hab hahawa ep kaij g 
Jesus ab ha wui hegam 

mash ab hiwig, “Chum o hekid 
ha'ichu hab e wua mamtp hems 
heg hekaj am wo i shul pi ap'ekam 
ch ed. T wabshaba s-ko'okam wo e 
namkid hegai mat hab wo em-juh 
mamt am wo i shul. 2Ba'ich at wo 
i s-ap'ek wehhejed matp hems 
wo e wachumchud k wo e mua. 
T hab pi am hu wo ha shul g al 

ni-wohochuddam pi ap'ekam ch ed. 
3 Am g wo s-e nen'oidad! 

“Mt wo ahgi g e-wehm 
wohochuddam matp pi ap wo chu'i 
ab em-wui. Kutp hems ab s-ap wo 
em-kaiham k gam hu wo s-ohhod 
g pi ap e-chegitoi. Kumt ab wo i 
s-ho'ige'el. 4Tp hems mu'ikko hab 
wo juh g pi ap'ekam ab em-wui 
hemako tash ed. Mt wabshaba 
chum hekid ab wo i s-ho'ige'el 
mat hekid gam hu wo s-ohhod g 
pi ap e-chegitoi k ab wo em-tai g 
ho'ige'elig.” 


Mamt ge'e ha'ichu hab wo juh 
g al chum wohochudadagkaj 


5Sh hab kaij g Jesus chuhchai ab 
wui, “T-kownalig, ab g i ge'edajid g 
t-wohochudadag.” 

6Kush hab kaij g Jesus, “Pi am 
tatchua g ge'e wohochudadag. Wehs 
at hab wo e juh hegai mamt hab wo 
che'e k wo s-wohoch mat hab wo 
e juh. Mtp hems am wo ahgi ihda 
gohi uhs mat wo e huhpshan k ged 
hu wo e ei ge shuhdagi ch ed. Kut 
wa woho hab wo e juh.” 


Mamt hab wo masmak 
mo g ha-pionag 
7Sh g Jesus am ha'ichu ha 
wepogid ch hab kaij, “Pi o ab hu 
sha'i ab g ha-ahmo mas wo ha 
hihidol g e-pionag, chum as hegam 
ge tash oidam am chikpan oidag ch 
ed. 9Pion at wo hihidol g e-ahmo 
k wo gegosid k hahawa hejel wo e 
gegos. Ab o ha ab mat am hab wo 
wa juh hegai mo haschu am hab i 
ha chehani. Kut pi hab wo chum 
el mas ab wo ha ho'ige'el. 1° Pegih, 
bo wa masma am em-wehhejed. 

Wehs amt ha'ichu am hab wo juh 
mo haschu ab i em-chehani g Jiosh 
k hab wabsh wo e ahgad mam d 
wabsh pion ch am hab wabsh juh g 
e-chikpan.” 


Matsh g Jesus wehst-mahm ha doaj heg 
amjed mo g ha-chuhkug muhkhim 


11Sh am wabsh kia hihim hegam 
Jesus Jerusalem wui ch am hihi ha 
shahgid g Samaria chekshani ch Galilee 
chekshani. '*Sh am hema d al kihhim. 
Kush am ha'i dadha jeg ed nash pi kok'o 
heg hekaj mo g ha chuhkug muhkhim 
ch chum pi ha doajig. Tsh am i chum 
wahp hegam Jesus mash em kihjeg g 
kolhai. Tsh idam kok'odam am cheh g 
Jesus k i wahpamig k d wehst-mahm 
ch am nam k ga hu wabsh mehk gegok 
13ch amjed s-kaidam hab kaij, “Jesus, 
t-kownalig, ab g i s-t-ho'ige'id.” 

14Sh ab ha neid g Jesus ch hab 
kaij, “Gamai g wo hihim k ab wo 
e-chehgi papal ha wui.” 

Tsh am he'es i hihim k s-mai matki ha 
doda. ‘*Kutsh hema ab uhpam i hih am 
i s-mahchk mat doa k ab si ihm g Jiosh 
si s-kaidam 1êk atsh am si gei jewed 
dahm ab Jesus wecho k ab si ho'ige'el. 
Kush eda ihda pi d Tuhligo ch d wabsh 
Samaria t am o'odham. 

17Kush hab kaij g Jesus, “A nant pi 
woho wehst-mahm o'odham ha dodaj. 
18T eda al hemako ia uhpam jiwia k 
ab ho'ige'el g Jiosh k d wabsh go'ol 
o'odham. !PKekiwuani k gamai hihm. 
Ab ap ni-hiwig ch heg hekaj doa.” 


Matsh has masma wo i wuhsh g 
Jiosh kownaltalig 
An g neid g Matthew 24:23-28, 37-41 
20Sh ha'i g Palasi hab si kaij ab 
wui g Jesus, “A pt hekid hig am wo 

i t-chehgi ihda Jiosh kownaltalig 
map an ahgachug?” 
Kush hab kaij ab ha wui, “Pi 
amt g e-wuhpuikaj wo nei g Jiosh 
kownaltalig 24mams hab wo chei, 
‘Ia o ha'ichug’ o ‘Gd o hu ha'ab 
ha'ichug.” K eda am em-shahgid.” 
22Sh amjed hab kaij hegam ha 
wui mash ab si wecho e mashcham, 
“Ab o him g tash mamt wo chum 
tatchuad mant ia wo em-wehmajk 
chum hems hemako tash ab ahni 
Jiosh si Kehsha. Nt wabshaba pi ia 
hu wo ha'ichugk. 2*Ha'i at hab wo 
kaijjid “Gad g hu wo neid g Jiosh 
si Kehsha’ o Ta g hu wo neid. Mt 
wabshaba pi am hu wo i ni-gahghi. 
24Wehsko ant wo ni-chehgi mant 
hekid ep wo jiwia jewed dahm hab 
sha masma mat g wepgi s-masma 
an gahi wo kekiwua chewagi ch 
ed. 25Nt wabshaba hemu mu'i 
wo ni-sho'igch. T pi ab hu wo 
ni-tatchua idam hemajkam ai'i 
idani.” 


Mash pi hedai s-ap mahch mas 

hekid ep wo jiwia g Jiosh alidag 

26Kush hab ep kaij g Jesus, “Bat 
wo masmak mant hekid ep wo jiwia 
mash wa hab chu'ig eda mash g 
Noahbad in d doakam. 27 Hemajkam 
ash wa gam ha wabsh i si nenead 
ch e gegosid ch ih'ed ch e hohont 
ch gam hu wabsh i pi chegito g 
Jiosh. T haha wabsh e ai g tash mat 
hegam Noahbad am i wahp ge'e 
wahlko ch ed. Kut mel g shuhdagi k 
ha wi'in k wehs ha kokda. 

28“Bat ep wo masmak mash wa 
hab masma mash wag Lotbadin d 
doakam. Wehsijj ash gam hu wabsh 
i si nenead ch e gegosid ch ih'ed ch 

ha'ichu ha nolawt ch ha'ichu gagda 
ch ha'ichu e'esha ch kihkit. 29Kutsh 
wa g Lotbad ab i wuhsh Sodom 
kihhim t amjed. Tsh g mei ch 
ha'ichu s-mehidkam ab ha dahmjed 
i e iawua hab sha masma mo g 
juhki. Kutsh wehs e kokda. 

30“Bat wo wa masmak heg i tash 
mant am wo i ni-maskogi. 31Kut pi 
hedai am hu wo sha'i chum i wah e-kih 
ed mat am wo ha'ichu ui, chum as hems 
imhab wo wa'i oimmedad e-kih wehgaj 
o am wo chikpanad oidag ch ed. 32Pi 
at chum hems wo s-huwi g e-kihdag. 
Batsh wa e juh g Lotbad hohnigbad k 
hekaj e muhkid. 33Bat wa masma wo 
heb hu wua g e-doakag hegai matp 
hedai wo chum s-huwidad g e-doakag 
hejel e wehhejed. T wabshaba wo 
do'ibia g e-doakag hegai matp hedai 
wo hekaj ni-wehhejed. $*Tp hems gohk 
am wo kohkshad e-kih ed ch hema gam 
hu wo i e be k hema am wo wih mant 
hekid ep wo jiwia. 99Gohk u'uwi atp 
hems am e wehm wo chulad g pilkani. 
T hema gam hu woie be k hema am 
wo e wuiok. DëGohk o'odham at am 
wo oiopod oidag ch ed. T hema gm hu 
wo i e be k hema am wo e wuiok.]” 

37Sh hab kaij g chuhchaij ab wui, 

“A t hebai hab wo i e juh ihda?” 

Sh hab kaij g Jesus, “Am at wo tashok 
mat hebai hab e juh. Namt hig pi wo 
mahchk mat hebai wo kahchk g muhki 
am neidch mo am e hemapadch g 
nunuwi? Pegih, mt hab wa'ap wo s-ap 
s-mahchk mat hebai hab wo i e juh ihda 
mani em-ahgid. 


Mamtsh pi hekid wo dagito 


g e-ho'ige'idahuna 


“Chum amt hekid wo e 
ho'ige'idahunad am Jiosh 

wui ch pi hekid wo dagito,” bash 
kaij g Jesus ch am hahawa ha ahgid 
ihda ha'ichu wepogida ahga: 

2“Tp hems am hebai hema d 
usagakam ch wabshaba pi ab hu 
has elid g Jiosh ch pi ab hu ha 
ha'ichuchud g hemajkam. *:*T am 
wui hema jiwia g hejel wi'ikam uwi 
k ab tai mat am wo i wehmt namsh 
pi s-lodaitamk. T pi ab hu wohog el. 
K wabshaba id chum hekid ab wui 
jijiwhia. 

“Kut hab i e ah g usagakam, 

“Chum ani hi wa pi ab hu has elid 
g Jiosh ch pi ab hu ha ha'ichuchud 
g hemajkam. 5K wabshaba sha'i 
si ni-kudut ihda uwi ch wo am hu 
ni-gewkoch pi ni-dagitok. Nt heg 
hekaj am hab wo juni hegai mo ab 
ni-chehani.’ ” 

6Sh hab hahawa ep kaij g Jesus, 
“Neh, bat wo ha juni g pi ap'ekam 
usagakam hegai mo haschu chum 
hekid ab tahni. “Pegih, bamt wa 
masma chum hekid ab wo tahnid g 
Jiosh g i wehmtadag. ®Kut s-hohtam 
am wo i ap'ech ha'ichu am 
em-wehhejed. T eda mu'i am wo e 
chehgi mo pi woho ab hu ni-hiwig 
mant hekid ia ep wo jiwia jewed 
dahm.” 


Ha'ichu wepogida ahga ab amjed 
g Palasi ch lial kowlantdam 

9Ha'i ash hab e elid g hemajkam 
mo d s-ap'ekam ch eda hab ha 
elid ha'i ehp mo d pi ap'ekam. Sh 
g Jesus am ha ahgid ihda ha'ichu 
wepogida ahga: 

10“Neh, gohk o'odham at am 
hihi ge'e cheopi wui mat wo e 
ho'ige'idahu. K hema d Palasi 
11ch am hejelko kehk ch am e 

ho'ige'idahun ch hab kaij, ‘Ab ani si 
m-ho'ige'id, Jiosh, mani pi s-banma 
ch pi hekid ha'ichu ha iattogid 

ch pi am hu hab junihim g s-uam 
ha'ichu hab masma mo chum hedai 
hab e junihim. Ab ani m-ho'ige'id 
mani pi hab masma mo hegai pi 

ap ha kowlantdam m an kehk. 
12Gohk tash ani ni-ho'ige'idahun 
ch pi ha'ichu ko'a domig ed ch ab 
m-mahk g hemako tahpani mo 
wehst-mahm e tahpanch mani 
he'es ha'ichu ab i neid.’ Neh, bo wa 
masma e haschud g Palasi. 

13“K wabshaba hegai hema ga hu 
wabsh mehk kehk ch pi e nako mas 
ab wo uhgk i nea dahm kahchim 
wui no pi si e sho'igchud. Id o hab 
kaij, Jiosh, ab g si i s-ni-ho'ige'id 
ahni pi ap'ekam hemajkam.’ Neh, 
bo kaij hegai hema. 

14“Kunt wo em-ahgi mat id am 
i ap'ech g Jiosh e tahgio. T s-ap 
e taht k hih uhpam. T g Jiosh pi 
am hu i ap'ech hegai Palasi. Do 
wohokam mat g Jiosh wo ha'ichuch 
hegai mat hedai hejel pi wo e 
ha'ichuch k wo pi ha'ichuch hegai 
mat hejel wo chum e-ha'ichuch.” 


Matsh g Jesus s-ha ho'ige'el g 
chu'uchum a'al 
An g neid g Matthew 19:13-15; Mark 10:13-16 


15Sh ha'i g o'odham am ha u'apa 
g al chu'uchum a'al Jesus wui mat 
ab wo ha taht. Kush g chuhchaij 
ha neid ch chum s-ha keh'id mo 
hab e wua. 1êTsh wabshaba g Jesus 
ab i ha wai g a'al k hab kaij ab ha 
wui g e-chuhchai, “Ab g wabsh 
wo i ha hiwgid g a'al mat ab wo i 
hihi ni-wui k pi an hu wo sha'i ha 
shohbi. Am at wabsh s-moimam 

wo i wahp Jiosh kownaltalig ed ab 
ni-hiwigch. 1/Nt wo si shel em-ahgi 
mamt hab wa'i masma wo i wahp.” 


Mash am hema chum s-e do'ibiamk g 
s-kais o'odham 
An g neid g Matthew 19:16-30; Mark 10:17-31 


18Kush hema g Tutuligo ha 
wanimeddam ab kakke g Jesus ch 
hab kaij, “Ha mashchamdam map 
d s-ap'ekam, shahchu ant am hab 
wo juh mant ab wo bei g pi ha 
huhugedam doakag?” 
19Sh hab kaij g Jesus, “Pi ap 
mahch map haschu ahgch hab 
ni-a'aga mani d s-ap'ekam. Heg 
o wa'i Jiosh d s-ap'ekam. Kup pi 
woho mahch mani hedai wud. 
20S-ha ap mahch idam chehanig mo 
hab chu'ig: 
Pi g am hu ha ehsidad g 
ha-wehm kihkam. 
Pi g am hu ha mua'i g o'odham. 
Pi g am hu ha'ichu ha ehsidad. 


Pi g am hu ha'ichu ha iattogidad. 


Ab g si has ha elidad 
g e-ohg ch e-jele.” 
Exodus 20:14, 13, 15-16, 12 
Neh, bash kaij g Jesus. 
21Sh hab kaij ihda o'odham, 
“Wehs ihda ani hab junihim ged hu i 
ni-alijk amjed.” 
22Tsh am i kah g Jesus ihda k hab 
kaij ab wui, “Hemako ha'ichu o am 
wi'is mapt am hab wo juh. Wehs apt 
wo gagda map haschu i edgid k wo 
ha mah g namkigaj g sho'igkam k 
ab wo i ni-oid k am wo ni-wehmajk. 
Bapt masma wo edgidad g 
s-kaistalig an dahm kahchim ch ed.” 
23Tsh si pi ap e taht ihda o'odham 
am i kaiok nash pi d sha'i si s-kais 
ch si s-huwid g s-e-kaisdag. 

24Tsh am i nei g Jesus mo pi ap 
e tahtk k hab kaij, “Sha'at wa'i 
si s-kawkam wo i wahp Jiosh 
kownaltalig ed hegam mo d 
s-kakais. 25Nam hig hab elid mat 
wo e nako g ka-mihyo mas am wo 
gahi wuhsh ho'ipad jeg ed. Pegih, t 
hab wa masma pi wo e nako hegam 
mo hiwig g ha'ichu e-eniga mas am 
wo i wahp Jiosh kownaltalig ed.” 

26Sh hab kaij idam, “A t hedai wo 
e nako mat wo e do'ibia.” 

27Sh g Jesus hab kaij, “Pi at hedai 
wo e nako mas hejel wo e do'ibia. 
T wabshaba g Jiosh wo e nako mat 
wo ha do'ibia.” 

28Sh g Peter hab kaij, “Neh, 
ahchim att am i dagito g t-kihdag 
matt wo i m-oi.” 

29-30Sh hab kaij g Jesus ab ha wui, 
“Woho amt hab e juh. Kunt am wo 
em-ahgi mat g Jiosh ba'ich i ge'e 
ha'ichu ab wo em-mah ia jewed 
dahm ahpim mamt hedai wo dagito 
g e-kihdag o g e-wehm kihkam o 
g e-wepnag o g e-jehj o g e-a'aliga 
wehhejed g Jiosh kownaltalig. T am 
i dahm g pi ha huhugedam ap'edag 
ab wo em-mah e-kihdag ed.” 


Mash g Jesus idani waikko am ahg g 
e-muhkig 

An g neid g Matthew 20:17-19; Mark 10:32-34 
31Kutsh am hejelko i ha ui 

hegam gamai gohk e-chuhchai 

k hab kaij ab ha wui, “Neh, am 

att wo hihi Jerusalem wui. T am 

hab wo e juh am ni-tahgio hegai 

mo wa g kekelibad Jiosh ha'ichu i 

tashogiddam an o'ohan ab ni-amjed. 

32 Am amt wo i ni-dagito ha wui g 

gawul mahs hemajkam. T hegam 

wo nahnko ni-ahgad ch ab wo 

ni-siswuimad 22 ch wo ni-gewittan 
k hahawa wo ni-mua. Nt wabshaba 
ep wo ni-chegito mat d wo i waik 
tashk amjed.” 

34Kush wabshaba pi sha'i 
amichud mas haschu hab ahg 
g Jesus. Heg o wa wepo mo e 
e'estokch g ha'ichu ahgaj. 


Matsh g Jesus hema doaj g pi 
neadam 
An g neid g Matthew 20:29-34; 
Mark 10:46-52 

35Sh am hihim hegam Jesus 
miabidch g Jerico. Sh g pi neadam 
am hema daha wohg hugid an ch 
ha'ichu ha nead. 

36Kutsh an bihbij. Sh id ha kah ch 
ab ha kakke mas haschu an has e 
wua. 

37Kumsh hab ahgid, “An o him 
hegai Jesus mo ab Nazareth t amjed.” 

38Sh am si s-kaidam hab kaij, 

“Jesus, ab g si i s-ni-ho'ige'id, 
ahpi map d t-kownaligbad David 
amjedkam.” 

39Sh hegam mash am ba'ich 
hihim g Jesus si s-keh'id ch hab ahg 
mat wo pi shahmuni. 

Kush wabshaba haha wabsh 
ba'ich i s-kaidam hab kaij, “Ab g 
si i s-ni-ho'ige'id, ahpi Davidbad 
amjedkam.” 

40Tsh am hahawa i kekiwua g 
Jesus k ha chehani mat ab woi e 
bek g pi neadam o'odham. Tsh am 
i jiwia. Sh hab kaij g Jesus ab wui, 
41“Shahchu ant hab wo m-juni?” 

Sh hab kaij ihda, “Ni-kownalig, 
chum ani tatchua mant ep wo 
ha'ichu neidad.” 

42Sh hab kaij g Jesus, “Ha'ichu g 
neid. Doa apt nap pi ab ni-hiwig.” 

43Tsh am ha hekaj wabsh s-ap 
ha'ichu neid k ab si i ho'ige'el g 
Jiosh k gam hu i oi g Jesus. Tsh 
am i nei g mu'i hemajkam ihda k 
wehsijj ab si ihm g Jiosh. 
19 Tsh am dada hegam 

Jesus Jerico t am k am 

wabsh gahi wo wuwha. ?Sh am 
hema chum si s-neidamk g Jesus 
ch d uhgchu lial kowlantdam ch 
d si s-kais ch ash hab chehgig 
Zackias. *Sh wabshaba sha'i mu'ij 
g hemajkam. Kush eda al shopolk 
ihda ch pi ap neid “ch hekaj gam 
hu ha ba'ich meh g hemajkam k an 
i chesh uhs t an. 

5Tsh am i ai g Jesus mo an da 
k ash an uhgk i neid k hab kaij 
ab wui, “S-hohtam g ab i huduni, 
Zackias. Ab ant wo jiwia m-kih am.” 

6Kutsh ha hekaj ab i hud g 
Zackias k si s-hehgig ch ab i wahki 
e-kih ed. 

7Kush wehsijj g hemajkam si 
s-ju'ujpij neneok ch hab kaij, “Ihda 
o'odham atki am wo i dahiwua 
heg kih am mo d wabsh pi ap 
hemajkam.” 

8Tsh am i kekiwua g Zackias 
k hab kaij ab Jesus wui, “Neh'e, 
eda hugkam ant wo ha mah g 
sho'igkam g ha'ichu ni-eniga k 
uhpam ep wo ha namkid gi'ikko e 
dahm mantp he'es i ha banmad.” 

9Sh hab kaij g Jesus ab wui, 
“Id o am chehgidch map wepo 
wohochudadag mo g t-shohshon 
Abraham ch hekaj e do'ibia id i tash 
ab. 19Id ant hekaj ia jiwia jewed 
dahm ahni Jiosh si Kehsha mant an 
wo i ha gahghim k wo ha do'ibia g 
pi ap chu'ijkam.” Neh, bash kaij g 
Jesus. 

Mamtsh wo chum i ge'edaj mo 
haschu ab em-mahk g Jiosh. 
An g neid g Matthew 25:14-30 


11Pi ash bat tash matsh gam hu 
wo dada idam Jesus Jerusalem t 
am. Kush hab e ahg g hemajkam 
mat si e ai mat am wo i wuhsh g 
Jiosh kownaltalig. Tsh heg hekaj 
am ha ahgi g Jesus ihda ha'ichu 
wepogida ahga 12k hab kaij: 

“Hema o d sha s-has ha'ichu id 
eda ha'ichu ni-ahga. Kum am 
waid mehk jewed amjed mamt 
wo kownalch. 13T pi koi him k ab 
i ha wai g wehst-mahm e-pionag 
k wehsijj g hemako ohla lial ab 
i ha mahkhi mat wo hekaj k am 
wo i mu'idaj mat am wo i hih. 4K 
eda mu'ijj pi hohho'id g wehmaj 
o'odham ch am ha'i i e chuhcha 
mat am wo hihim k hab wo chei mo 
pi hohho'id mat d wo ha-kownaligk 
ihda o'odham. 

15“Kumt wa woho hab juh hegai 
s-has ha'ichu o'odham mamt 
kownalch. T am i uhpam jiwia k 
am ha hekaj ha wai hegam e-pionag 
mat am wo dada k am wo e ah mat 
he'ekia i dahm nahto g lial heg 
amjed mat wa ab ha mah. 

16“K g wehpegkam hab kaij am 
jiwiak, ‘Ni-kownalig, wehst-mahm 
lial ant nahto am dahm hegai 
hemako mapt ni-mah.’ 

17“K hab kaij g ahmoj, ‘S-ap apt 
hab e juh k d si s-wagimakam 
ni-pionag. Bant wo m-juh mapt 
wehst-mahm kihhim wo nuhkud 
napt pi s-ap nuhkud g al chu'uchum 
ha'ichu. 

18“K hema ep hab epai kaij am 
jiwiak. “Ni-kownalig, hetasp lial ant 

nahto am dahm hegai hemako mapt 
ni-mah. 

19“K id hab ahg g ahmoj, ‘Bant 
wo m-juh mapt hetasp kihhim wo 
nuhkud.’ 

20“K hema ep hab epai kaij am 
jiwiak. ‘Ni-kownalig, m ia kahch 
g m-lialiga. Gd ant hu si wuh 
pa-nihda ch ed k ged hu si ehsto. 
21S-m-ehbid ani heg hekaj map 
s-ta ke'idama. Am ap wabsh u'u 
hegai map haschu pi chikpan ch am 
bahbhiam hegai ha'ichu bahidag 
mo pi d m-esha.’ 

22“K hab kaij g ahmoj ab wui, 
‘Hegai map has i kaij ant hab masma 
wo m-mohto'i g chu'ijig, ahpi 
s-padmakam pion. S-mahch apki 
mani s-ta ke'idama ch wabsh u'u 
hegai mani haschu pi chikpan ch ab i 
bahbhiam hegai ha'ichu bahidag mo 
pi d ni-esha. 2*Pegih neh, pt haschu 
ahgk pi am hu cheh g ni-lialiga 
wahnko ch ed mant ab uhpam wo 
ui wehnadk hegai mat haschu ab 
mahmadt. 24k hab hahawa kaij ab 
ha wui hegam mo am gegok, “Gam g 
wo si wohppo'id hegai lial k heg wo 
mah mat g wehst-mahm lial nahto.’ 

25“K hab kaij idam ab wui, 
“T-kownalig, heki o hu wehst-mahm 
lialiga. 

26“Sh hab kaij ab ha wui, “Pi at 
has e juh nat pi ba'ich ha'ichu ab ep 
wo i nei hegai mat s-ap wo nuhkud 
g e-nuhkuda. T wabshaba wo e 
wohppo'idach mo he'es al i chum 
nuhkud hegai mat pi ap wo nuhkud. 
27Kumt ab wo i ha u'u k wo ha 
kokda am ni-tahgio hegam ni-obga 
mo chum pi tatchua mant d wo 
ha-kownaligk,' bo kaij g ha-ahmo id 
eda ha'ichu ni-ahga.” 

Mash mu'ijj si s-hehgig ch ahg mo g 
Jesus d Jiosh si Kehsha. 
An g neid g Matthew 21:1-11; 
Mark 11:1-11; John 12:12-19 


28Kutsh gam hu hahawa hihi idam 
Jesus Jerusalem wui. Sh g Jesus 
am ha ba'ich him. 79 Kush gohk al 
kihhimag ch hab chehgig Bethphage 
ch Bethany ch ab hugidaj ab g Olive 
U'us Kawulk. Tsh gohk am ha cheha 
g e-chuhchai 30k hab ha ahg, “Am 
g wo hihim heg wui kihhim m am 
mia kehk k am wo i wahp. T am wo 
hema e wulshch g wechij wuhlu mat 
koi sha'i e chesh. Id amt wo wul'ok 
k ab wo i wanim. 31Kutp hema wo 
sha em-kakke mams haschu ahgk 
wul'o, mt hab wo ah mani ahni 
em-mashchamdam tatchua.” 
32Kutsh wa woho am hihi hegam 
gohk. Kutsh hab masma hab e juh 
mash hab ha ahgid g Jesus. 33Kush am 
wupul'ok hegai wuhlu. Sh hab kaij g 
enigakam mas haschu ahgk am wul!o. 
34Sh hab kaij hegam, 
“T-mashchamdam o tatchua.” Kutsh 
ha hiwigi. 
35Tsh gam hu i wanim g wuhlu 
Jesus wui k an toa g e-liliwa wuhlu 
dahm k an i cheshaj g Jesus. 26 Kush 
am him cheshajch. Sh idam g 
e-liliwa am i to'ahim wohg oidk. 
37Sh am i aihim g Jerusalem. 
K g wohg am agshp i huduni ab 
amjed g Olive U'us Kawulk. Sh 
mu'i hemajkam an ha wehgaj ch ab 
i ho'ige'id g Jiosh ch ab si ihm si 
s-kaidam heg hekaj si ge'e ha'ichu 
mo neidchkahim ch hab kaij: 
38 “Jiosh at wo s-m-ho'ige'el ahpi 
mapt ia jiwia wehhejed. 
Psalm 118:26 

Si ge'e s-hehgig o an ha'ichug 
dahm kahchim ch ed ch si 
ge'e has elidadag ab wui g 
Jiosh.” 
39Sh am ha'i gegok g Palasi ch 
hab kaij ab wui g Jesus, 
“Ha mashchamdam, ha g chehani 
mat wo ha'asa hab chei.” 
40Sh hab kaij g Jesus, “Neh, matp 
idam wo ha'asa hab chei, kut chum 
hems g hohodai si s-kaidam ab wo 
ihmad g Jiosh ni-hekaj.” 


Matsh g Jesus shosha wehhejed 
g Jerusalem t am hemajkam 


41Sh am i aihi g Jerusalem. Kutsh 
shosha g Jesus “2k hab kaij, “Mat 
hu wo i s-mahchk g Jerusalem 
t am hemajkam id i tashkaj mat 
has wo e juh k wo e do'ibia. 43 Ab 
o him g tash mat wo ha biha g 
ha-obga k wo ka kuh 44k s-ap wo 
ha hugio wehsijj hegam mat am wo 
ha'ichugk k wehs wo wuahawua g 
kihhim. K pi sha'i mahch mat idani 
wo chum ha do'ibia g Jiosh.” 


Matsh g Jesus gam hu si i ha wuwhas 
hegam mo am uamhun g ge'e cheopi 
An g neid g Matthew 21:12-17; 

Mark 11:15-19; John 2:13-22 


45Kutsh am hahawa hih g Jesus 
k ged hu jiwia ge'e cheopi t am. 
Sh eda am ha'i dadha ge'e cheopi 
wehgaj ch am ha'ichu gagda. Kutsh 
gam hu si i ha wuwhas “Shab 
kaijch ab ha wui, “Bo chu'ig g Jiosh 
o'ohana mo hab kaij g Jiosh: 
‘Ahni o d ni-wehhejedkam ihda 
ge'e cheopi. 
T ab wui wo hihimad g 
hemajkam ch ab wo si has 
ni-elidad.’ Isaiah 56:7 

Neh, bo kaij g Jiosh. Kumt eda an 
be k am eda hab wabsh wua g hejel 
e-tatchui ch chum hems ha'ichu 
s-a'agi ha ehsid ab ha wui ha'ichu 
gagdach.” 

47Kush wehs tashkaj am ha 
mashcham g Jesus ge'e cheopi 
ch ed. Sh hegam u'ugchu papal 
ch chehanig ha mashchamdam 
ch ha wanimeddam g hemajkam 
chum s-mu'amk. “*Sh wabshaba 
g hemajkam chum hekid ab si 
kaiham. Kush heg hekaj pi e nakog 
hegam mash chum s-mu'amk. 


Mamsh ab kakke g Jesus mas hedai 
amjed u'ukch g e-gewkdag. 
An g neid g Matthew 21:23-27; Mark 11:27-33 


2 0 Sh am hu hebai g Jesus am 
ha mashcham g hemajkam 


ge'e cheopi ch ed ch am ha ahgid 

g s-kehg ha'ichu ahgaj g Jiosh. 
Kutsh am dada g u'ugchu papal 

ch chehanig ha mashchamdam ha 
wehm g ge'eged 2k hab kaij ab wui, 
“Dohp hab chum elid map ab amjed 
ab u'ukch g e-gewkdag ch am hab 
ha'ichu wua. Oi g am t-ahgid.” 

3Sh hab kaij g Jesus ab ha wui, 
“Pegih, nt ahni wehpeg ab epai 
ha'ichu wo em-kakke. Am g wo 
ni-ahgid “mams hedai hab elid mat 
ab mah g Johnbad g gewkdag mat 
wo ha pahl wapko. Nat g Jiosh ab 
mah aha nat wabsh g o'odham?” 
5Kush idam am wabsh hejel si 

a'aga ch hab kaij, “Shahtt hig wo 
chei? T ab wo t-kakke matt haschu 
ahgk pi ab hu wohoch mattp hab 
wo chei mo ab Jiosh amjed u'ukch 
g gewkdag. êT g hemajkam wo 
t-ma'ichshul mattp hab wo chei mo 
ab wabsh o'odham amjed u'ukch. 

Mu'ijj o hab elid mo d Jiosh ha'ichu 
i tashogiddam.” 

7Neh, bash kaij ch ab hahawa 
uhpam i e nohnogi Jesus wui k hab 
kaij, “Pi ach sha'i mahch mas hedai 
amjed ab u'ukch g e-gewkdag.” 

8Sh hab kaij g Jesus ab ha wui, 
“Pegih, nt ahni hab wa'ap pi wo 
em-ahgi mani hedai amjed u'ukch g 
ni-gewkdag ch hab wua wehs ihda.” 


Ha'ichu wepogida ahga ab ha amjed 
g uhdwis oidag nuhkuddam. 
An g neid g Matthew 21:33-46; Mark 12:1-12 


9Neh, bash kaij g Jesus ch am 
hahawa ha ahgid g hemajkam ihda 
ha'ichu wepogida ahga hab kaijch: 

“Neh, matp hems hema am ei g 
uhdwis e-oid ed k hab hahawa i 
e ah mat gam hu hasko mehk wo 
him k pi oi wo jiwia. Kut ha'i wo 
nuhkudad g oidaj ch wo namkid 
hegai mo haschu ab d i chum 
wuikamaj. Pegih, t am ha shulig k 
gam hu hih. 19Kut am i e ai mat wo 
bai g uhdwis. T am hema cheha g 
e-pionag mat am wo him k ab wo 
i u'idk g wuikamaj. T wabshaba g 
nuhkuddam gewichkwua g piongaj 
k pi ha'ichu sha'i mah. Kut gam hu 
uhpam hih. 

11“T g enigakam hema ep cheha 
g e-pionag mat am wo hih. T id ep 
gewichkwua g nuhkuddam k si s-ta 
edam sho'igchud k pi ha'ichu sha'i 
mah. T gam hu uhpam hih. 

12“T g enigakam hema ep cheha 
mat am wo hih. T hab waan 
s-ko'okam has juh k gam hu si 
wuhshad. 

13“K hab hahawa kaij g 
uhdwis oidag enigakam, ‘Neh, si 
ni-tatchuidch ni-alidag ant wo 

cheha mat am wo hih. Heg at 
hemho ab wo wa has el.’ 

14“T heg gan hu hih. T wabshaba 
ab i nei hegam nuhkuddam k hab 
kaij ab a'ai e wui, Id o d enigakam 
alidag. Tt hig wo mua. T d wo 
t-enigak g uhdwis oidag.' 1*T wa 
woho hab e juh k gam hu si i 
wuhshad ab amjed g uhdwis oidag 
k am i mua.” 

K hab hahawa ep kaij g Jesus, 
16“Neh, nat hig pi woho wo ha 
kokda g oidag enigakam k am ha'i 
ep wo ha hiwigi mat wo nuhkud.” 

Tsh am i kah ihda g hemajkam k 
hab kaij, “Ih, pi at woho hab wo e 
juh hegai map am t-ahgid.” 

17Kush ab si ha neid g Jesus ch 
hab kaij, “Woho at hab wo e juh. K 
g Jiosh o'ohana am tashogid mamt 
hab wa masma wo s-ni-ohhod. Id o 
hab ahgch hab chu'ig g wepogida 
ahga Jiosh o'ohana ed: 

Kihtdam at wo chum hema 
s-ohhodam g hodai. 

T wabshaba id d wo si s-has 
ha'ichu hodaik am ha-kihta 
wehhejed. Psalm 118:22 

Neh, bo chu'ig g Jiosh o'ohana. 
18Kut wo e sho'igch hegam mat 
pi wo ni-amich. Id at heg wo wa 


wepok mat ab wo e keiko hodai t ab. 


Kut wo bei g s-ko'ok e-namkidadag 
hegam mat wo s-ni-ohhod. Id at heg 
wo wa wepok mat g hodai ab ha ab 
wo gehsh k am wabsh wo s-ha wia.” 


Ha'ichu kakkei ab amjed g kownal 
Kowlanta. 
An g neid g Matthew 22:15-22; Mark 12:13-17 
19Neh, bash kaij g Jesus ch 
hegam hab ha ahg chehanig ha 
mashchamdam ch u'ugchu papal. 


170 


Kutsh hegam heg hekaj wabsh 
chum si s-behim. Sh wabshaba 
mu'ijj g hemajkam ab si has elid g 
Jesus. Sh idam ha mashchamdam 
ch papal s-ha ehbid ch pi am hu be 
20k wabsh am s-nen'oid mat am wo 
ha ap'et. Tp hems ha'ichu hab wo 
chei mat heg ab wo abchud k an wo 
be k am wo i dagito kownal wui. 
Tsh heg hekaj ha'i ha namkid mat 
am wui wo hihim k ab wo ha'ichu 
kakke k wo heki himch. 

21Sh hab kaij idam ab wui, “Ha 
mashchamdam, s-mahch ach map 
wabsh chum hedai ha mashcham 
g wohokam ab amjed g Jiosh 
himdag, chum as has wo chei hedai 
i. ZPegih, k am wo t-ahgi maps has 
elid g ge'e kownal kowlanta. No 
hig t-hiwgid g t-chehanig ahchim 
Tutuligo matt wo ha namkid aha no 
pi t-hiwgid?” 

23Sh wabshaba g Jesus s-ha 
amichud mo g pi ap'ekam hab elid 
ch hab ha ahg, 24“Ab g wo hema 
ni-chehgid hegai lial mam hekaj ha 
namkid.” 

Kumtsh ab hema chehgi. Kush 
hab ha ahg, “Am g wo ni-ahgid mo 
hedai wuhiosha ch hedai chehgig 
ab o'ohadag id ab lial?” 

Sh hab kaij idam, “Hegai mo d 
uhgchu t-kownalig.” 

25Sh hab hahawa ep kaij g Jesus, 

“Pegih, ab g wo i dagito Kownal wui 
hegai matp d enigaj k am epai wo i 
dagito Jiosh wui mo haschu d epai 
enigaj.” 

26Kutsh pi e nako idam mas 
wo heki himch am ha tahgio g 
hemajkam k oi wa am wabsh i 
pi has kaij ch si has i el mat has 
masma ab i nodagi g ha-kakkei. 

Mash am ha'i ne'owin g Jesus ab 
amjed g muhkig i wuhshanig. 

An g neid g Matthew 22:23-33; Mark 12:18-27 

27Tsh am ha'i dada Jesus wui 
hegam mash hab e a'aga Sajusi. 
Idam o d ha wohochudadag mat 
g Jiosh pi ep wo ha chegitoich g 
ko'i. Sh ab kakke idam ch hab 
kaij, 28“Ha mashchamdam, an 
o hab chu'ig ihda chehanigaj g 
Jiosh Mosesbad o'ohana ed ch hab 
chu'ig matsh g oidchkam wehngaj 
hegai mat wo muh pi ha a'aligak 
hemho wo wa bei g hohnigaj g 
e-wehnagbad. Tsh g a'aligaj hab 
masma wo e kuint mat d wo 
a'aligajk hegai mat muh. 29Pegih, k 
am hu hebai wewa'ak d e-wepngam. 
Kut g si ge'echu ge hohnt k pi ha 
a'alidtok am i muh. 30T g oidchkam 
an bei ihda uwi k hab wa'ap muh. 
31T amjed g waikkokam an bek 
hab wa'ap muh. T wehsijj hab e juh 
idam wewa'ak mat pi ha a'alidtok 
ko'o k huhug. 32T gam hu si ha oidk 
heg ep muh uwi. 33Pegih, k idam 
wehsijj hohnigkahim. Kut hedai 
d wo hohnigk matp g ko'i ep wo i 
wuwha?” 

34Sh g Jesus hab kaij ab ha wui, 
“Ia o wa'i e hohont g hemajkam 
jewed dahm. 35-36K wabshaba 
pi hab chu'ig an Jiosh kihdag ed. 
Jiosh at uhpam wo ha chegitoich 
g e-do'ibiakam k am wo i ha 
wahpki e-kihdag ed. T hahawa pi 
wo e hohontad ch pi wo ko'od hab 
masma mo g anghil hab chu'ig. 
37Mosesbad atki wa an o'oha mash 
wa g Jiosh am e chehgid wui heg 
hekaj sha'i mash meihid ch pi 
meitto. Sh hab kaij g Jiosh: 

Ahni ani d ha-Jioshga hegam 
Abraham ch Isaac ch Jacob. 
Exodus 3:6 
Neh, id o hab kaij g Jiosh, chum as 
heki hu koi, no pi am e wehm ha 
nuhkud ch ab uhpam wo i ha wuwhas 
muhkig amied. 9*Pi amt wabsh woho 
wo i huhug am i ko'ok matp g Jiosh d 
em-Jioshga.” Neh, bash kaij g Jesus. 
39Kush ha'i hegam mo d chehanig 
ha mashchamdam ab neneok ch 
hab kaij, “S-ap apt hab chei, ha 
mashchamdam.” 40Tsh amjed pi hedai 
e nako mas ab ha'ichu ep wo kakke. 


Ha'ichu kakkei ab amjed g Jiosh si 
Kehsha. 
An g neid g Matthew 22:41-46; Mark 12:35-37 


Sh hab kaij g Jesus ab ha wui, 
“Am g wo oidahim mas hedai d 
wo Jiosh si Kehshak. Bo e a'aga 
matsh d wo amjedkamk hegai 
t-kownaligbad mash hab chehgig 
David. 12 Kush wa eda g Davidbad 
hab a'aga ‘ni-kownalig’ natsh o'oha 
ihda mo an hab chu'ig ne'i ed heg 
eda Jiosh heki hu o'ohana: 
Bo kaij g Jiosh ab ni-kownalig 
wui: 
In g dahiwua s-apkojed ni-hugid 
an. 

43 Kunt wo ha gewito g m-obga 
mat ab wabsh s-ap wo 
m-wechok. Psalm 110:1 

44Neh, namt hig s-ap wo ah mat has 
masma d wo Davidbad amjedkamk 
ihda mash d kownaligaj?” 


Mamtsh pi hab wo masmak mo idam 
chehanig ha mashchamdam 
An g neid g Matthew 23:1-36; Mark 12:38-40 


45Kush wehsijj ab si kaiham 
g Jesus hegam mu'i hemajkam. 

Kush ab ha ahgid g e-chuhchai ch 
hab kaij, 4*“Hegam mo d chum 
chehanig em-mashchamdam o am 
si s-apko dadhaiwup cheopi ch ed 
ch ge'e gegosig ch ed. Si o s-kehg e 
enigadad ch an oiopo no pi tatchua 
mamt ab wo si has ha elidad. Kumt 
wo s-e nen'oidad mamt pi hab wo 
masmak mo hegam. 77 Chum as si 
chew e ho'ige'idahun am em-tahgio 
ch eda ha'ichu s-a'agi ha wohppo'id 
hegam mo d hehe'ejel wi'ikam. 

T g Jiosh ba'ich i s-ko'okam 

wo ha namkid heg hekaj pi ap 
ha-chu'ijig no pi wabsh pehegia e 
ho'ige'idahun ch hab wua ihda pi 
ap'ekam.” 


Hejel wi'ikam uwi mahkigdag 
An g neid g Mark 12:41-44 
2 Sh am hu hebai dadha 
idam Jesus mash am 
e shulig g ha-mahkigdag am 
wehhejed g ge'e cheopi. Kush g 
s-kakais mu'i am shulig g lial. ?Tsh 
am hema jiwia g al sho'igkam oks 
mash d hejel wi'ikam k atsh gohk 
s-o'amchu am shul. Kush am neid g 
Jesus *ch hab ha ahg g e-chuhchai, 
“Neh, ihda al sho'igkam oks at 
ba'ich i ge'e mahkigdag hab juh 
mo hegam s-kakais. *Hegam o ab 
wabsh mahk hegai mo haschu i 
pi tatchua no pi wabsh s-lialiga. T 
wabshaba ihda al oks wehs mah 
mo haschu al i edgid mat hekaj wo 
chum kihdagk.” 


Matsh wo i e wua g Tutuligo ge'e 
ha-cheopi 
An g neid g Matthew 24:1-2; Mark 13:1-2 
5Kush am ha'i neneok ab amjed 
g ge'e cheopi ch am a'aga mo 

si s-kehg hab mahs ch si s-kehg 
hohodaikaj hab junis ch si s-kehg 
mahkigdagkaj e heosid. 

Sh hab kaij g Jesus, 6“Heu'u. Nt 
wabshaba wo si shel em-ahgi mo 
e aihim mat wehs wo i e shul ihda 
mam neid.” 


Matsh g ge'e kudutalig wo i wuhsh 
An g neid g Matthew 24:3-14; Mark 13:3-13 


7Sh g chuhchaij ab kakke ch hab 
kaij, “Hekid at hab wo i e juh ihda? 
Kut haschu d wo chehgidak matt 
heg ab wo s-mahchk mo e aihim 
matki am hab wo e juh?” 

8Sh hab kaij g Jesus, “Mt wo s-e 
nen'oidad ch pi am hu wo e iattogi. 
Mu'i at an wo i wuwha a'ahidag 
oidam k ni-wepo wo e chehcheg 
hab kaijch mo d Jiosh si Kehsha 
ch hab wo chei mat e ai g tash. Pi 
g am hu wo i ha oid idam. 9An at 
wo kaida mo am hahasko a'ai e 
cheggia g jejewed. Kumt wabshaba 
pi heg hekaj wo e kudutad, chum 
as hems wo wohok. Hemho wa at 
hab wo mahsk ha'ichu wehpeg. K 
wabshaba pi hab d ahga mat e ai 
mat wo huhug g jewed. 19Jejewed 
at ab a'ai wo i e cheggia. “T an a'ai 
hab wo e juh mat g jewed sha'i s-ta 
ehbidam wo u'ugij. T g bihugig wo 
gehsh k g s-cheawagig ab wo i hih. 
S-ta ehbidam ha'ichu at am wo i e 
chehgi ab dahm kahchim t amjed. 

12“Mat koi hab wo e juh 
ihda, kumt an wo em-u'u k wo 
em-sho'igchud k am wo em-u'apa 
chechopi ha wui k wo em-kuh. 
Kumt wo e lodai am ha tahgio g 
kokownal nam pi ab s-ni-wohochud. 
13Id at am wo em-ap'et mamt 
am wo ah g s-kehg ha'ichu ahgaj 

g Jiosh. 14Pi e am heki hu wo e 
kudutad heg hekaj mamt has wo 
chei hejel e wehhejed. 15Ab ant wo 
em-mah g ne'oki ch amichudadag. 
Kut pi wo e nako g em-obga mas 
ab wo wui kekiwua mamt has wo 
chei. 1"Em-jehj ch em-wepnag ch 
em-hajuni ch em-naipijju at am 

wo i em-dagito ha wui g haha'ichu. 
Kumt ha'ijj wo e ko,  Mu'ijj at 
wo s-em-keh'el nam pi ab ni-hiwig. 
18Mt wabshaba s-ap am wo gahi 
wuwha mamtp has wo i em-juh 19k 
wabsh wo s-ha bahbgi. T g Jiosh wo 
em-do'ibia. 


Mash g Jesus am ahg mat wo e 
padch g Jerusalem 
An g neid g Matthew 24:15-21; Mark 13:14-19 


20“Shondal at an wo biha g 
Jerusalem. Kumt hab wo s-mahchk 
mo e aihim mat oi wo e padch g 
kihhim. ?!Hemho wa at am wo 
ahhio dohda'ag wui hegam mat 
am wo ha'ichugk Judea chekshani 
ch ed. T hegam mo am ha'ichug 
Jerusalem kihhim t am hemho 
wa wo ahhio ab amied. Kut 
hegam mo gam hu wabsh jegko 
kih pi am hu wo i wahp kihhim 
ch ed 22nat pi wo e ai mat wo 
s-ko'okam ha namkid g Jiosh k 
am wo wohokamch wehs hegai 
mo an o'ohanas o'ohanaj ed. ?3Th 
sho'ig! S-ta at ehbidam wo mahsk 
am ha wehhejed hegam mat wo 
chu'uchum mahmadk ch hegam 
mat wabsh wo kia wo'ok g ali. Ab 
at wo i hih g ge'e sho'igdag id dahm 
jewed. T g s-ko'ok ha-namkidadag 
ab wo gei ha ab idam hemajkam 
heg hekaj ha-chu'ijig. “*Mt wo hati 
ha kokda k wo ha'i ha lilsochud 

k gam hu wo i ha ui mehk jewed 
wui. Kut g gawul mahs hemajkam 
an wo bei ihda Jerusalem k ia wo 
i e chiwiadad am hugkam mat wo 
kuhgit g ha-ap'edag g gawul mahs 
hemajkam. 


Matsh ep wo jiwia g Jiosh alidag 
An g neid g Matthew 24:29-31; Mark 13:24-27 

25-26“T wo e u'ugij mo haschu 
an hab chu'ig t-dahm. Kut s-ta 
ehbidam hab wo e juh g tash ch 
mashad ch huhu'u k wo dagito g 
e-wopogga. Kut g ge shuhdagi an 
wo wewgad ch an wo to'otonkad. T 
id wehs wo chehgi mat ge'e ha'ichu 
hab wo e juh wehsko jewed dahm. 
T g hemajkam wo si s-ehbidad wehs 
jejewed ch ed ch wo s-e chuhug nat 
ge wo mahchk mat haschu has wo e 
juh. 27 Kunt ab hahawa si s-masma 
wo i hud chewagi ch ed ab Jiosh 
kihdag amjed ahni Jiosh si Kehsha. 
Kut am wo e maskogi g ni-gewkdag. 
28Bat masma wo e chehgi mo ab e 
aihim g ha-do'ibiadag hegam mat 
ab wo ni-hiwgad. Kut heg hekaj wo 
chum si s-ap e taht mat hekid wo i 
shonwua ihda mani em-ahgid.” 


Mamtsh has masma wo s-amich g 
jiwhiadaj 
An g neid g Matthew 24:32-35; Mark 13:28-31 
29-30Tsh amied g Jesus am ha ahgi 
ihda ha'ichu wepogida ahga, “Neh, 
mt wo s-mahchk mo g toniabkam 
e aihim mamt wo nei mat g suhna 
je'e ch nahnko mahs u'us ab wo i 
i'iwgi. 31K hab wa masma hab mahs 
mamt wo nei mat hab wo e juh 
idam mani am heki hu em-ahgid k 
wo s-mahchk mo e aihim mant ep 
wo jiwia. 

32“Neh, hegam mat wo nei ihda 
mani em-ahgid at d wabsh wo kia 
dodakamk jewed dahm mat hekid 
wehs am hab wo e juh. $$Wehs am 
gam hu hab wo i e juh ihda Jiosh 
nahtoi mam in neid. T wabshaba g 
ni-ne'oki pi hekid gam hu hab wo i 
e juh. 


Mamt wo si s-e nen'oidad 


34“Si g wo s-e nen'oidad mat haha 
wabsh wo em-ai hegai tash. Mt 
am hu pi wo mahchk. Pi g am wo 
sha'i e hiwgid mamt wabsh si mu'i 
ha'ichu k ed wo e nakogad ch wo 
si e gegosidad ch wo nawkko'od 
ch g e-kihdagkaj wo e kudutad. 
35Hegai tash at am hab haha wabsh 
wo si e juh wehs hemajkam ha 
tahgio. 36Mt wo si s-e nen'oidad ch 
wo e ho'ige'idahunad chum hekid 
mamt ab wo u'ukch g gewkdag ch 
s-ap am gahi wo wuhsh wehs ihda 
mat am hab wo e juh. Nt pi an hu 
ha'ichu wo em-abch ahni Jiosh si 
Kehsha mamt hekid wo ha lodai g 
hemajkam.” 

37-38Sh g Jesus wehs tashkaj am 
ha mashcham ge'e cheopi ch ed. 
Kush mu'ijj am wui daiw wabsh i 
sisi'alimad mat ab wo kaiha. Sh am 
i huhuduk, sh gam hu hihhim idam 
Jesus Olive U'us Kawulk wui ch am 
koksho. 


Mamtsh am i ap'ech mamtsh wo mua 
g Jesus 

An g neid g Matthew 26:1-5; 

Mark 14:1-2; John 11:45-53 
2 Sh am i e aihim mash eda 

e wushshad matsh wa g 

Jiosh ha do'ibia g ha-shohshonbad. 
Sh heg eda pi e ko'a hegai pahn 

mo jewajidas. 2Sh g u'ugchu papal 
ch chehanig ha mashchamdam 
am wabsh s-a'agi e nakog matsh 
wo mua g Jesus ch wabshaba s-ha 
ehbid g hemajkam. 


Matsh g Judas am ap'ech matsh wo 
gagda g Jesus 
An g neid g Matthew 26:14-16; Mark 14:10-11 
3Kutsh g ge Jiawul Satan an 

bei g Judas Iscariot. *Tsh id am i 
ha dagito hegam Jesus k am him 
k am ha wehm a'aga g u'ugchu 
papal ch ge'e cheopi nuhkuddam 
ha-ge'ege'ejig mat has masma am 
wo i dagito g Jesus ha wui. 5Tsh si 
s-hohho'i idam k ab si ahgi mat wo 
namkid. €Tsh amied am i e nako g 
Judas mat am wo neidad mat s-a'agi 
wo gagda g Jesus ab ha wui. T pi 
wo mahchk g hemajkam ab amjed. 


Matsh am i e ai g ha-shohshon 
ha-do'ibiadag gegosig. 
An g neid g Matthew 26:17-25; 
Mark 14:12-21; John 13:21-30 


7Tsh am hahawa s-ap i e ai hegai 
ha-shohshonbad ha-do'ibiadag piast. 
Kush d wehpeg tash matsh eda wo 
e kokda g kahwal mahmad. $Sh g 
Jesus hab ha ahg g Peter ch John, 
“Am g wo hihim k am wo i ap'ech 
g t-gegosig matt wo wuhshad g 
t-shohshon ha-do'ibiadag.” 

Kush hab kaij hegam, “Bahtt hab 
wo juh g t-gegosig?” 

10Sh hab kaij, “Neh, am amt wo 
hihi Jerusalem wui. T ab hema wo 
himad g cheoj ch wo wa'igchugad 
ab ha'a t ab. Kumt am wo i oi. Kut 
am hu hebai wo him k am wo i 
wah hema kih ed. 11Kumt hab 
wo chei ab wui g kihkam, 'Neh, 

s-mahchimk o g t-mashchamdam 
mas an hebai i ha wi'is matt 
wo wuhshad g t-shohshon 
ha-do'ibiadag.’ IZ Kurt am wo hema 
em-chehgi g kih. T id gan hu ha-kih 
dahm hab wo chu'igk ch wo ge'ejk 
ch am wo apchudask. Kumt an 
ha'ab wo i ap'ech g t-gegosig” 
13Kutsh wa woho am hihi idam 
kihhim wui. Tsh wa woho s-ap am 
hab e juh mash has i ha ahg. Kutsh 
am i ap'ech g gegosig. 


Matsh g Jesus am i shonwuich g 
mihshmda chemait hugi. 
An g neid g Matthew 26:26-30; Mark 
14:22-26; 1 Corinthians 11:23-25 


14Tsh am i hud. Kutsh am hahawa 
dada hegam ha'i. Tsh g Jesus 
am i dahiwua mihsa wui. Tsh g 
chuhchaij am ep dadhaiwua. 
15Kush hab kaij ab ha wui, “Si 
ani tatchua mant wo em-wehm 
huh ihda gegosig mant koi wo 
ni-muhkid 1ênant pi pi hekid ia 
hu em-wehm ep wo huh ihda 
hab mahs gegosig. T wabshaba 
ab wo e ai mat wo s-ap e nahto 
g em-do'ibiadag. Kumt an wo 
ni-wehmajk dahm kahchim ch ed.” 
17Mtsh ab hahawa mah g nawait 
am tahsa ch ed. Kutsh ab i ho'ige'el 
g Jiosh k hab kaij ab ha wui, “Ab 
g wo beh'i ihda k wehsijj ab wo 
ha ih. *®Neh, ahni ant pi hekid ab 
hu ep wo ih ihda uhdwis wadag k 
ab wo ai mat wo e nahto g Jiosh 
kownaltalig.” 
19Neh, bash kaij ch am hahawa 
bei g chemait k ab ho'ige'el g Jiosh 
k am i hahain k hab kaij, “Do 
ni-honshpadag ihda mant am i 
em-hahaini. Id ani hab ahgch 

hab kaij mant wo ni-muhkid am 
em-wehhejed. Ab g wo huhgi ihda 
hahainig k id chum hekid am 
hab wo junihid mamt hekaj wo 
s-ni-chegitok.” 

20Tsh ab hahawa ep ha mah g 
wasib k hab kaij, “Do ni-eh'ed ihda 
nawait. Id ani hab ahgch hab kaij 
mat g ni-eh'ed wo e iawua mat 
hekaj am hab wo e juh hegai mo 
wa g Jiosh hab kaij matsh hab wo 
em-juni. 

21“Neh, hegai mat wo ni-gagda o 
ia ni-wehm daha mihsa wui. “Bant 
wa masma wo ni-muhkid mat has 
masma g Jiosh am i ap'ech mat g si 
Kehshaj wo e muhkid. T wabshaba 
wo si s-ko'okam e namkid hegai 
mat wo ni-gagda.” ?3Tsh ab ha 
hekaj a'ai i e Kakke mas hedai wud 
wok ch hab wo e juh. 


Mas hedai d wo si ha'ichuk. 


24Kush am e ne'owin hegam 
Jesus chuhchai am a'agadch 
mas hedai d wo si ha'ichuk am 
ha shahgid. 25-26Sh hab kan g 
Jesus ab ha wui, “Neh, ab am si 
e ha'ichuchud hab sha masma 
mo g kokownal. S-mahch am mo 
hegam si s-gewkam an ha u'ukch 
g e-hemajkamga. Kut hemho wa 
am hab wo junihid mo haschu ab 
ha chehani. Mt wabshaba ahpim 
pi hab masma am wo ha dahmkad 
g e-wehm wohochuddam. Si amt 
s-hemajim am wo i ha wehmtad. 
Hegam kokownal o tatchua mat 
g hemajkam hab wo ha elidad 
mo ge'e ha'ichu hab ha junid. Mt 
wabshaba ahpim pi hab masma 
hab wo e elidad mam ge'e ha'ichu 
hab ha junid g hemajkam. 27 Aha 

nam hig hab chum e elid mam d 
ha-a'amo ch am wo dadhaiwua 
mat g em-pionag wo em-gegos? 
Ni eda ahni pi hab masma hab 
ni-wua, chum anis d em-kownalig 
ch wabshaba heg ni-wepogid mani 
d em-pionag. 

28“Ahpim amt pi hekid sha'i 
ni-dagito am oidam g ha'ichu 
ni-nakogig, ?9Kunt heg hekaj wo 
em-kokownalch hab masma mat 
g ni-ohg Jiosh ni-kownalch. 29 Mr 
am ni-wehm wo e gegosidad 
ni-kownaltalig ed. Kunt hab wo 
em-juh mamt d wo u'usagakamk 
am ha dahm hegam gamai gohk 
kawod dakam Tutuligo hemajkam. 


” 


Matsh g Jesus am ah mat g Peter pi 
wo mahch k e ah 
An g neid g Matthew 26:31-35; 
Mark 14:27-31; John 13:36-38 


31Kush hab kaij g Jesus ab Simon 
Peter wui, “Ih, Simon, Jiosh at wo 
hiwigi g ge Jiawul mat wehsijj wo 
em-a'appe hab sha masma mat g 
pilkani hihkdam wo nehnich g 
e-hihka k gam hu wo i gawulkai g 
mohgaj. Jiawul o hab chum e ahg 
mat gam hu hab wo i em-juh hab 
masma mo g mohg. 32Nt wabshaba 
ab i tai g Jiosh mat wo i gewkaj 
g m-wohochudadag, Simon. Kupt 
am wo i ha gewkemhu g e-wehm 
wohochuddam mapt hekid ab 
uhpam wo i e nodagi ni-wui.” 

33Sh hab kaij g Peter, 
“Ni-kownalig, ni-nahtokch ani mant 
wo ni-kuhpachud k wo ni-muhkid 
m-wehm.” 

34Sh hab kaij g Jesus, “Neh, 
Peter, pi at koi am hu wo kuhu g 
keli chuchul id i chuhug ab, kupt 

waikko hab wo chei map pi sha'i 
ni-mahch.” 


Matsh am wo nam g a'appema 


35Sh hab ep kaij g Jesus ab 
ha wui, “Neh, namd ha'ichu i pi 
edagi mam wa ahgachug g ha'ichu 
ni-ahga pi wuk g e-lial kokstal o g 
limoshana kokstal o g shuhshk?” 
Sh hab kaij hegam, “Pi ha'ichu.” 
36Sh hab hahawa ha ahg, “Mt 
wabshaba hemu an wo u'ad g 
e-lial kih ch e-is-pahyo chum ams 
hems wo gagda g e-lihwa k hekaj 
wo hema ha nolawt g is-pahyo. 
37Hemho wa at am hab wo e juh 
ihda mo ab ni-amjed o'ohanas ch 
hab chu'ig: 
Bamt masma ab wo mohto'i 
g chu'ijig g Jiosh si Kehsha 
mamt g pi ap hemajkam.” 
Isaiah 53:12 
38Sh hab kaij hegam chuhchaij, 
“Pegih, t-kownalig, m ia gohk wehch 
g i'is-papayo.” 
Sh hab kaij g Jesus, “Neh, e at ai 
matt wo hihi.” 


Matsh g Jesus pi ap e taht k am e 
ho'ige'idahu Gethsemane t am 
An g neid g Matthew 26:36-46; Mark 14:32-42 


39Tsh amjed gam hu hih g Jesus 
Olive U'us Kawulk t ab mash 
hab wa e wua. Kutsh oi hegam 
chuhchaij. 4°Tsh am i dada amai. 
Sh hab kaij ab ha wui, “Am g wo 
e ho'ige'idahun mamt s-ap wo 
nako g e-a'appema.” “Neh, tsh am 
hahawa ha dagito k am ba'ich sha'i 
him k am tonwua k e ho'ige'idahun 
42hab kaijch, “Ni-ohg, matp am 
wo s-ap'ek, pt gam hu hab hig wo 
i juh hegai si s-ko'ok sho'igdag mo 

ab ni-wui him. Kuni eda tatchua 
mat ahpi g m-tatchui hab wo e juh.” 
[43Tsh am haha wabsh hema jiwia 
g anghil ab wui k ab si i gewkaj. 
44Kutsh si e kudut k am ba'ich haha 
wabsh si e ho'ige'idahu. Kush g 
wahuddaj am e iawua jewed dahm 
k d wabsh eh'ed.] 

45Tsh am i ha'asa e ho'ige'idahun 
k am hih mash am dadha hegam 
chuhchaij. Kush am kohksh nash 
pi wabsh i ha ba'iwich g pi ap 
tahhadkam. “6Sh hab kaij ab ha 
wui, “Shahchu am ahgch kohksh? 
Ab g wo nehnen k wo e holige'idahu 
mamt s-ap wo nako g e-a'appema.” 


Matsh e behij g Jesus 
An g neid g Matthew 26:47-56; 
Mark 14:43-50; John 18:3-11: 


47Sh am wabsh kia neok. Sh ab 
ha'i ge hihim g hemajkam. Kush 
heg ha wanimed Judas mash d 
chum hema kehshaj g Jesus ch ab 
wui i hih matsh ab wo chintad. 

48Sh hab kaij g Jesus, “Ih, Judas, 
pt wo ni-gagda ab ni-chintadk ahni 
Jiosh si Kehsha!” 

49Tsh am i nei hegam ha'i Jesus 
chuhchai mo haschu has e wua k 
hab kaij, “T-kownalig, natt wo ha 
cheggia g i'is-papayokaj?” 99Kutsh 
hema ab si i widu g is-pahyo k g 
uhgchu pahl neholiga nahk an si 
hikuch. 

51Sh hab kaij g Jesus, “Am g wo 
wa i ha'asa,” k an taht ihda cheoj 
nahk k doaj. 

52Tsh am wui dada g u'ugchu 
papal ch cheopi nuhkuddam 
ha-ge'ege'ejig ch g ge'eged mat an 
wo bei. Sh hab kaij g Jesus ab ha 
wui, “Bamki ni-elid mani d s-chu 

ehskam ch hab ia dada u'ukch 

g i'is-papayo ch u'us. 53Am ani 
em-wehm ha'ichug cheopi t am 
wehs tashkaj. Kumt pi an hu ni-bei. 
T wabshaba hemu am i em-ap'et. Pi 
ap'ekam at s-ap am hab wo e juh 
s-chuhugam k ed.” 


Matsh g Peter pi mahch k e ah g 
Jesus 
An g neid g Matthew 26:57-58, 69-75; Mark 
14:53-54, 66-72; John 18:12-18, 25-27 
54Tsh an bei g Jesus k gam hu 
i bei uhgchu pahl kih wui. Sh g 
Peter ga hu wabsh mehkjed ha oid. 
55Kutsh eda am ge e nai kolhai ch 
ed. Kutsh am i jiwia g Peter k am 
ha wehm dahiwua hegam mo am 
dadha. 
56Kutsh am hema jiwia g chehia 
pion k am nei g Peter k ab si i neid 
k hab kaij, “Ihda o'odham o wa an 
wehmaj hegai mamt an bei.” 
57Tsh wabshaba pi mahch k e 
ah g Peter hab kaijch, “Pi ani sha'i 
mahch hegai.” 
58Sh am sha'i ha'as. Kutsh am 
hema ep cheh g Peter k hab kaij, 
“Ahpi ap d hema hegam Jesus.” 
Sh wabshaba hab kaij g Peter, “Ih, 
pi o woho.” 
59Sh am hu di hemako ohla 
amjed. Kush hema o'odham am 
si e gewkaj ch hab kaij, “Woho o 
wa mo ihda o'odham hab d wa'ap 
ha wehm o'odham noki pi ab d 
kihkam Galilee chekshani ch ed.” 
60Sh hab kaij, “Pi ani sha'i mahch 
maps haschu hab ahg.” Neh, sh am 
wabsh kia neok. Tsh g keli chuchul 
am si ku. 6&1Kutsh ab si e sikolkai g 
Jesus k ab si i nei g Peter. Tsh am 
wabsh si chegito g Peter g jesus 

ne'oki mo wa hab kaij, “Koi at wo 
kuhu g keli chuchul, kupt waikko 
hab wo wa'i chei map pi ni-mahch.” 
62Tsh gam hu hahawa i wuhsh g 
Peter k si pi ap e tahtk ch shoak. 


Mamsh nahnko ahg ch gewittan g 
Jesus 
An g neid g Matthew 26:67-68; Mark 14:65 


83Sh hegam mash am nuhkud g 
jesus nahnko ahg ch an si ma'ish k 
wuh g wuhpuij Dik ab si shonikkash 
ch hab ahg, “Am g hig t-ahgid mas 
hedai ab m-shonikka.” ®5Kush mu'i 
nahnko ep s-ko'okam ahg. 


Mamtsh am u'apa g Jesus ha wui g e 
jehnigiddam 
An g neid g Matthew 26:59-66; 
Mark 14:55-64; John 18:19-24 


66Tsh am i mahsi. Kutsh 
am e nam hegam ge'eged ch 
u'ugchu papal ch chehanig 
ha mashchamdam mash d e 
jehnigiddam. Kumtsh am ha wui 
u!apa g Jesus. 

Sich idam hab kaij, “Am g t-ahgid 
maps d Jiosh si Kehsha.” 

Sh hab kaij g Jesus, “Pi amt woho 
ab hu wo ni-wohoch mantp am wo 
em-ahgi mani hedai wud. $$Kumt 
pi woho ab hu wo i nodagi hegai 
mantp haschu wo em-kakke. 69Nt 
wabshaba wo em-ahgi mant i'ajed 
an s-apkojed hugidaj an wo dak g 
Jiosh ahni si Kehshaj.” 

70Kush wehsijj hab kaij, “A kuptp 
d Jiosh alidag?” 

Sh hab kaij ab ha wui, “Dani 
ahni.” 

71Sh hab kaij hegam, “Neh, pi 
ach sha'i hema tatchua mat wo 
si s-mahch k ah. Ahchim ach 

hejel kah mo si pi ap neok ab 
Jiosh t amjed ch hekaj wo chum e 
muhkid.” 


Mamtsh g Jesus am i dagito Pilate 
wui 
An g neid g Matthew 27:1-2, 11-14; 


Mark 15:1-5; John 18:28-38 
2 3 Kutsh wehsijj hegam 
haha'ichu ab si e wehmt 
k am i bei g Jesus heg wui mash d 
kownal am Judea chekshani ch ed 
ch hab chehgig Pilate. ?Sh ab ha 
kaiham. Kush ab wui ab ha'ichu 
abchudahim g Jesus hab kaijch, 
“Neh, ihda o'odham o im hu hab 
wabsh i ha wawan g t-hemajkamga 
hab ha ahgch mat pi wo namkid g 
ge'e kownal. Kuch kah mo hab hejel 
e ahg mo d jiosh si Kehsha ch d uhg 
kownal. Kupt hemho wa wo mua.” 
3Kush ab kakke g Pilate g Jesus 
ch hab kaij, “Nap d ha-kownalig g 
Tutuligo hemajkam?” 
Sh hab kaij g Jesus, “Dani ahni.” 
4Tsh g Pilate am i mamche hegai 
mam ab abchud. Sh eda mu'i an 
oiopo g hemajkam s-neidamk mo 
has e wua. Tsh g Pilate am ha 
kaichudk hab ha ah g u'ugchu 
papal, “Pi ant ha'ichu sha'i cheh 
mas pi ap hab juh ihda o'odham 
mat heg hekaj wo e muhkid.” 
5Kush wabshaba ba'ich i e 
gewpkad ch hab kaij, “Am o ha 
chu'amun g t-wehm o'odham 
ha'ichu ha mashchamch wehsko ga 
hu Galilee t amjed ch ia Judea ch ed 
ch chum hems iia Jerusalem ch ed.” 


Mamtsh am u'apa g jesus Herod wui 


6Tsh am i kah g Pilate ihda k hab 
kaij ab ha wui, “Kutp ab Galilee 

chekshani ch ed d kihkam ihda 
o'odham?” 7Kumsh am ahgid mash 
am ha'ab d kihkam. Sh g Herod am 
d ha-kownalig Galilee chekshani 
ch ed ch ia'i idani am hab wa'ap 
ha'ichug Jerusalem t am. Kumtsh 
heg hekaj am wui u'apa g Jesus. 
8Kush si s-hehgig g Herod nash 
pi tash wa'i chum s-neidamk hab 
chum e ahgch matp hems am 


tahgio hab wo juh g s-hasig ha'ichu. 


9Kumtsh am kei tahgio. Kush 
mu'i ha'ichu kakke. Sh wabshaba 
pi has sha'i kaij g Jesus. 1?Kush 

g u'ugchu papal ch chehanig ha 
mashchamdam am gegok ch si 
s-gewkam ab ha'ichu abchud g 
Jesus. 11Sh g Herod g e-shondalig 
ha wehm haha wabsh nahnko ahg 
g Jesus ch si ash k ash g si s-kehg 
kahba ab wahki. Tsh ab hahawa ha 
cheha g Herod mat wo uhpam bei 
am Pilate wui. 12Kutsh heg i tash 
ab g Pilate ch Herod ab hahawa e 
nawojt k ash eda chum s-e keh'id. 


Mamtsh am i ap'ech matsh wo e 
muhkid g Jesus 
An g neid g Matthew 27:15-26; 
Mark 15:6-15; John 18:39-19:16 


13Tsh g Pilate am i ha hemapai g 
u'ugchu papal ch ha wanimeddam 
g hemajkam 14k ash hab kaij 
ab ha wui, “Ia amt u'apa ihda 
o'odham ni-wui hab kaijch mo 
go'olko ha wanimed g hemajkam. 
Kunt hemuch ia em-kaichudk am 
i mamche hegai mam ab abchud 
k pi ha'ichu sha'i cheh mas pi ap 
hab junihim. 1*Kutsh Herod hab 
wa!'ap pi ha'ichu shati cheh. T g 
shondaligaj ab uhpam i u'apa 
t-wui. Pi atki ha'ichu hab juh 

ihda mas heg hekaj wo e muhkid. 
16Kunt wabsh wo ha cheha mat wo 
gewittan k wo dagito.” [1 Neh, bash 
kaij nash pi am hema i dadagitosh g 
lihso ha wehhejed wehs ahid ab mo 
eda hab e wua hegai ge'e gegosig.] 
18Kush wehsijj hegam mu'i 
hemajkam mo am ha'ichug 
si s-kaidam hab kaij, “Pi ach 
tatchua ihda. Barabbas apt wo 
i dagito t-wehhejed.” 19Sh eda 
ihda Barabbas am e kuhpch nash 
pi chum ha'i ha wehm cheggia g 
kownal ch ha'i ha kokda. 
20Sh am ep chum ha wehm neok 
g Pilate nash pi chum s-dagitoimk 
g jesus. 21Sh wabshaba am ep 
si s-kaidam hab ge kaij mu'ikko, 


“Mu'ani! Mu'ani ab kots t ab!” 


22Sh hab ep chum kaij g Pilate, 


“A t haschu pi ap hab juh. Pi ant 


ha'ichu sha'i cheh mas heg hekaj 
wo e muhkid. Ab ant wo ha cheha 
mat wo gewittan k wo dagito.” 
23Sh wabshaba am wabsh 
si s-kaidam hab kaij matsh ab 
wo naggia kots t ab. Neh, tsh g 
ha-hihinki gewito g Pilate. 24Tsh 
am i ap'ech mat am hab woe 
juh g ha-tatchui. 25Kumtsh gam 
hu i wuhshad hegai mash d ha 
cheggiadkam ch d ha mu'akam k 
amtsh g Jesus am i dagito ha wui 
mat am hab wo juh mo has i elid. 


Mamtsh ab naggia g Jesus kots t ab 
An g neid g Matthew 27:32-44; 
Mark 15:21-32; John 19:17-27 


26Kumtsh gam hu i bei g Jesus 
ab kushwiotachudk g kots. Kush 
am hu hebai hihim. Tsh ab hema 
i ha nam g o'odham mash ab him 
Jerusalem wui. Id ash hab chehgig 

Simon ch ab d kihkam mash am d 
Cyrene ch ash ab him ga hu o'oidag 
amjed. Kumtsh am wabsh si be k ab 
kushwiotach g kots k atsh hab juh 
mat ab oidk wo himad g Jesus. 

27Kush mu'i hemajkam ab oidch 
hihim. Sh g u'uwi si shoanihim 
wehhejed. 28Tsh ab i ha nei g 
Jesus k hab kaij ab ha wui, “Pi 
g am ni-wehhejed wo shoanid, 
ahpim Jerusalem t am kihkam, 
ch wabshaba hejel e wehhejed ch 
e-a'aliga ha wehhejed. 29 Ab o him g 
tash mat hab wo chei g hemajkam 
mo si ha'ichu s-ha abamk hegam 
u'uwi mat pi hekid sha'i mahmadt. 
30-31 Woho o wa mat s-ta ehbidam 
ha'ichu hab wo e juh am ni-tahgio. 
T wabshaba ba'ich i s-ta ehbidam 
ha'ichu hab haha wo juh am ha 
tahgio hegam mo d pi ap chu'ijkam 
ch pi ab hu ni-wui e nohnogimk. 
(30) Hegam at pi wo e nako mas 
heg wo nako k heg hekaj wo chum 
tatchua mat g dohda'ag am ha 
dahm wo i shulig k wo ha ehsto.” 

32Kumsh gohk ep ha u'a mamtsh am 
wehmaj wo ha kokda. Sh idam d pi ap 
hehemajkam. 9*Kumtsh an dada anai 
mash am hab e a'aga Koshwak. Tsh g 
shondal ab hahawa sisish g Jesus kots 
tab k am i kei g kots wag ch ed k gan 
hu a'ai hab wa'ap ha nahngia hegam 
pi ap hehemajkam kokots t ab. 

34Tsh ab hahawa e ho'ige'idahu g 
Jesus k hab kaij, “Ni-ohg Jiosh, ab g 
wabsh si i s-ha ho'ige'id hegam mat 
ab ni-naggia. Pi o sha'i mahch mani 
d si m-Kehsha ch d s-ap'ekam.” 

Kutsh g shondal am e chichwi k g 
wehschugaj e to'i. 

35Sh g hemajkam am gegok 
ch neid wehs ihda. Sh g ha 

wanimeddam nahnko ahg g Jesus 
ch hab kaij, “Ha at do'ibia ha'i, 
pegih, k hejel wo e do'ibia matp d 
Jiosh si Kehsha.” 

36Kush g shondal hab wa'ap 
nahnko wua ch hab wabsh s-junim 
k ab chum mah g nawait 27 ch 
wabsh nahnko ahg hab kaijch, “Oi 
g hejel e do'ibiad napsh pi d ge 
kownal.” 

38Sh am dahm o'ohadag 
ihda, “Id o d Tutuligo hemajkam 
ha-kownalig.” 

39Kush hema hegam pi ap 
hehemajkam mash ab hab wa'ap 
naggia kots t ab ab si s-ko'okam 
has ahg g Jesus ch hab kaij, “Neh, 
kuptp d ge Jiosh si Kehsha, pegih, k 
wo hejel e do'ibia k ahchim ep wo 
t-do'ibia.” 

40Kush g hema ab si s-keh'id ihda 
ch hab kaij, “Aha nap pi ehbid g 
Jiosh. Ia ach t-wehm nahngia ch 
ab t-wepo mohto'idas g chu'ijig. 
41Kuch ahchim s-ap ab mohto'idas 
nach pi wa woho d pi ap chu'ijkam. 
Kutsh eda ihda pi hab sha'i juh g pi 
ap'ekam.” 

42Neh, bash kaij ihda hema ch 
ab Jesus wui hab hahawa ep kaij, 
“Jesus, ab apt wo wa al s-ni-chegitok 
hekid ab bek g e-kownaltalig.” 

43Sh hab kaij g Jesus ab wui, “Neh, 
ni ab si m-ahgid mapt id i tashkaj 
wo ni-wehmajk an Jiosh kihdag ed.” 


Matsh muh g Jesus 
An g neid g Matthew 27:45-56; 
Mark 15:33-41; John 19:28-30 
44Kutsh am i dahm juh. Tsh 
muh g tash k wehsko s-chuhugam 
ch ab ai g waik ohla. “*Kutsh 
am ge'e cheopi ch ed g s-kowk 

ikus kuhpadag ab si shel e 
wantsh. 46Kush am si s-kaidam e 
ho'ige'idahun g Jesus Jiosh wui ch 
hab kaij, “Ni-ohg, ab ant i m-mah g 
ni-doakag.” Neh, bash che'iok am i 
muh. 

47Kutsh am i nei g shondal 
ha-ge'ejig matsh haschu has e juh k 
ab si ihm g Jiosh ch hab kaij, “Woho 
oki d s-ap'ekam o'odham ihda.” 

48Tsh amjed mu'ijj gam hu uhpam 
hihi hegam mash ab neid ab wabsh 
e wecho wahpkch nash pi oi wa si 
ap e tatat. “9Kush wehsijj hegam 
mo si s-mahch g Jesus ga hu wabsh 
mehk gegok ch ab neid wehs ihda. 
Ha'i idam ash d hegam u'uwi 
mash ga hu Galilee t amjed an 
wehmajkahim g Jesus. 


Mamtsh ged hu cheh g Jesus 
An g neid g Matthew 27:57-61; 
Mark 15:42-47; John 19:38-42 


50-51Sh eda wa hema hegam e 
jehnigiddam chum pi hohho'id 
matsh g wehmaj e jehnigiddam 
s-mu'am k ah g Jesus. Id ash hab 
chehgig Joseph ch ab d kihkam 
mash am d Arimathea ch s-ap 
d o'odham ch ab nenida g Jiosh 
kownaltalig. 52Tsh hekid am i muh 
g Jesus, tsh ha hekaj am wui hih g 
Pilate k ab si e sho'igchud k tahni g 
honshpadaj. Tsh am wa ap'ech matsh 
wo bei. 9*Tsh gam hu ep him k ab 
i huduni. Sh am mia hab chu'ig g 
hiha'ini ch ab heki hu cheotas hodai 
ch ed ch pi koi e hekaj. Tsh g Joseph 
am i bei g honshpadag k ged hu heg 
eda cheh am i hobinodk g s-kehg 
ikuskaj. 

54-55Tsh hegam u'uwi mo 
wehmajkahim g Jesus ab Galilee 

t amjed gam hu oi g Joseph k ash 
neid mat hebai e cheh g Jesus k has 
masma ab e woi. (54) Kush d wialos. 
Sh g hemajkam chum e nakog no 

pi g shahwai d ha-mihshmda tash. 
56Kutsh gam hu uhpam hihi idam 
u'uwi mash hebai dadha k am i 
ap'ech ha'ichu mat hekaj wo s-ap 
hab juh mo hab masma hab ha 
wua g e-ko'idag k ash am hahawa e 
ulinihogi mihshmda tash ch ed mo 
hab masma d ha-chehanig. 


Matsh ab uhpam wuhsh g Jesus 
muhkig t amjed 
An g neid g Matthew 28:1-10; 
Mark 16:1-8; John 20:1-10 


2 Sh am e aihim g domig 
tash. Tsh am hihi idam 
u'uwi hiha'ini wui k ash u'a hegai 
matsh am nahto matsh hekaj wo i 
ap'ech g muhki. ZKush gam hu e 
melchudas hegai ge'e hodai mash 
ab hekaj e kuhpch g hiha'ini. *Tsh 
am i wahp k pi sha'i edagi g muhki 
4k am wabsh i gegok pi amichudch 
ihda. Tsh am haha wabsh gohk i e 
chehgi ha wui mo hab sha mahs mo 
g o'odham. Kush wabsh si tonod g 
ha'ichu ha-eniga. 5Kutsh si e totods 
idam u'uwi k ab si i shul jewedo. 
Sh hab kaij idam gohk ab ha 
wui, “Shahchu am ahgch ia gahg 
hiha'ini t am hegai mo d doakam? 
6Pi o ia hu ha'ichug g Jesus nat pi i 
wuhsh ab muhkig amjed. Am g wo 
i chegito mo wa has kaij ab em-wui. 
Am am wa wabsh kia ha'ichug 
Galilee t am. 7K wa hab kaij, 
“Hemho ant am wo wa i ni-dagito 
pi ap'ekam hemajkam ha wui ahni 
Jiosh si Kehsha. T hegam ab wo 
ni-naggia kots t ab mat wo ni-mua. 

Nt wabshaba wo i wuhsh muhkig 
amjed am heg eda waik tash amjed.’ 
Neh, bo kaij g Jesus ab em-wui.” 

8Kutsh idam u'uwi am i chegito 
mash wa hab kaij g Jesus 9k ga 
hu uhpam hihim k ash am ha 
ahgid hegam gamai hemako Jesus 
chuhchai ch wehs g ha'i mat has 
e juh. 19Ha'i idam u'uwi mash am 
ha ahgid ash d Mary Magdalene 
ch Joanna ch hegai Mary mash g 
madaj hab chehgig James. 

11Kush hegam Jesus chuhchai pi 
ab hu ha wohochud nash pi hab ha 
elid mo wabsh pi e mahch ch hab 
kaij. 2Tsh wabshaba g Peter am i e 
nakog k am meh hiha'ini wui k ged 
hu meliw k am i koachsh. Kush heg 
am wa'i kahch s-kehg ikus mash 
heg hekaj chum e hobinodch. Tsh 
amjed gm hu uhpam hih am wabsh 
i pi amichudch matsh haschu has e 
juh. 


Matsh ha'i nei g Jesus am hebai 
hihimadch 
An g neid g Mark 16:12-13 

13Kush heg wa'i tash gohkajj am 
hihim Emmaus kihhim wui. Id 
amt ab wo ai kihhim am hu i gohk 
ohla ab am hihimadch Jerusalem 
t amied. 4Sh idam am hihimad 
ch neneok ab amjed hegai matsh 
haschu has e juh am tahgio g Jesus. 
15Tsh g Jesus am ha a'a k am ha 
wehm hih. 1êKush hi wa chum neid 
ch wabsh pi amichud. 

17Sh hab kaij g Jesus ab ha wui, 
“Shahchu am am si a'agad ch ia 
hihim?” 

Tsh am wabsh i gegokiwua k si 
pi ap e tahtkam mahs. 1*Sh hema 
idam hab chehgig Cleopas ch id 

hab kaij ab wui, “Aha nap ahpi wa'i 
hejel pi mahch mat haschu has e 
juh hemuch hu'i ch eda am daha 
Jerusalem t am?” 

19Sh hab kaij g Jesus, “Shahchu 
ap hab ahg?” 

Kush hab kaij ihda, “Hegai mat 
hab e juh am tahgio hegai mo 
hab chehgig Jesus ch ab d kihkam 
Nazareth t ab. Heg oki d Jiosh 
ha'ichu i tashogiddam. K wehsijj ab 
si has elid mo haschu hab junihim 
ch has i kaij. 2°Kut g u'ugchu papal 
ch t-wanimeddam am i dagito 
kownal wui mat wo mua. Kumt 
ab sisish kots t ab k mua. 21 Kuch 
eda id hab chum si elid mo d hegai 
matsh wa wo t-do'ibia ahchim 
Tutuligo hemajkam. K hemuch d 
i waik tash amjed mat hab e juh. 
22Kut am ha'i hihi g u'uwi t-wehm 
wohochuddam wabsh i si'alim 23k 
atsh pi cheh g muhki k uhpam dada 
k t-tods am t-ahgidch matsh am ha'i 
i e chehgi g anghil ha wui. Sh idam 
hab ha ahgid mo d doakam g Jesus. 
24T am ha'i hihi g chechoj hiha'ini 
wui k am s-mai mash wa woho pi 
am hu ha'ichug g muhki mo hab 
chum kaij hegam u'uwi.” 

25Sh hab hahawa kaij g Jesus ab 
ha wui, “S-wohom am hig pi ha'ichu 
a'amichud ch pi wohochud hegai 
mo wa g kekelibad Jiosh ha'ichu i 
tashogiddam am ahg. 2êNo hig pi 
hab wa mahs mat hab masma wo 
e sho'igch g Jiosh si Kehsha k am 
wo i wah si s-kehg e-ap'edag ed.” 
27Neh, bash kaij g Jesus ch amjed 
am i wuhshad k am tashogi wehs 
hegai matki g Mosesbad ch wehs 
hegam kekelibad Jiosh ha'ichu i 
tashogiddam an o'oha ab amjed. 

28Kutsh am hihim k am i aihi 
hegai al kihhim mo am wui d 
hihimdam. Sh gam hu wabsh i si 
him g Jesus. 2*Kush wabshaba an 
shoshobid ch hab kaij, “Ia apt wo 
wali jiwia t-wehm. Hudunihim o k 
ch ab i s-chuhugamhi.” 

Kutsh wa woho am ha wehm i 
jiwia. 99Tsh am wo i gegos. Tsh am 
bei g chemait k am e ho'ige'idahun 
k am hahawa hahain k ab ha mah. 
31Kutsh am hahawa i amich. Tsh 
wabshaba am wabsh i pi'ata. 

32Sh hab hahawa kaij ab a'ai e 
wui, “Neh, ab at wa si i t-shuhdad g 
s-ap tahhadkam mo wa ab t-wehm 
neokhim ch am tashogid g Jiosh 
o'ohana mach ab hihim wohg 
oidch.” 

33Tsh am ha hekaj i e nakog k 
gam hu uhpam hihi Jerusalem wui. 
Kush am e hemapadch hegam gamai 
hemako Jesus chuhchai ha'i ha 
wehm g e-wehm wohochuddam. Tsh 
am dada idam gohk. 34Kush hegam 
am ha ahgid ch hab kaij, “Neh, woho 
atki i wuhsh g t-kownalig Jesus ab 
muhkig amjed. Kutsh g Simon nei.” 
35Kush idam gohk am hahawa epai 
ha ahgid matsh haschu has e juh am 
wohg ch ed ch heg ehp matsh amich 
g Jesus matsh am hahai g chemait. 


Matsh g Jesus am i e chehgi hegam 
ha wui gamai hemako 
An g neid g Matthew 28:16-20; Mark 
16:14-18; John 20:19-23; Acts 1:6-8 
36Sh am wabsh kia a'aga ihda. Sh 
am haha wabsh kehk ha shahgid 
g Jesus ch ash hab kaij ab ha wui, 
“Am g wo s-ap e tahtkkad.” 27 Kutsh 
sha'i si e totods hab em-ahgch mo d 
wabsh kok!oi. 

38Sh hab kaij ab ha wui, “Pi g 
wo sha'i e kudut k ab wabsh wo 
s-ni-wohochudad. 3° Ab g wo i 
neid g ni-nohnhoi ch ni-tahtad k 
wo s-mai mani d ahni. Ab g wo 
ni-tahtam k wo nei mani pi d kok'oi. 
Kok'oi o pi ha chuhkug ch pi ha 
oh'o mani ahni hemuch imhab 
chu'ig.” 

40Kush hab che'iok ab ha chehgi 
g e-nohnhoi ch e-tahtad. “1Kush 
chum si s-ap e tahtk ch wabshaba 
wabsh i haha'adka natsh pi wabsh 
i pi mai mat has wo el. Kush heg 
hekaj ab ha kakke mas am ha'ichu 
chekch mat wo hu. 4?Kutsh ab ge 
mah g watopi ga'i. 43Kutsh ab be k 
huh. Sh id wehsijj neid. 

44Kush hab hahawa kaij ab ha 
wui, “Wehs ani am em-ahgid ihda 
heki hu. Wehs ha'ichu at hemho wa 
am hab wo e juh mo an o'ohanas ab 
ni-amjed ha-o'ohana ed g Mosesbad 
ch hegam ha'i kekelibad Jiosh 
ha'ichu i tashogiddam ch heg eda 
nen'ei o'ohana mo an hab chu'ig 
Jiosh heki hu o'ohana ed.” 

45Neh, bash kaij ch 
ab hahawa i ha mah g 
amichudadag mat wo s-amich 
g Jiosh o'ohana 46k ash hab 
kaij ab ha wui, “Bant masma 
hab ni-juh mo wa hab chu'ig 
an Jiosh o'ohana ed mant hab 
wo wa ni-juh. An o o'ohanas 
mantsh wo ni-sho'igchud k 
wo ni-muhkid. Kutsh d wo i 
waik tashk amjed. Ntsh ep wo 
ni-chegito. Neh, heg ant hab 
juh. 47Kut ia Jerusalem t amied 
am a'ai wo i e ahgahi gam hu 
wehsko jejewed ha dahm mat 
g hemajkam ab wo i ni-hiwig 

k gm hu wo s-ohhod g pi ap 
e-chegitoi. T g Jiosh im hu hab 
wo i juh g pi ap ha-chu'ijig. 

48 Ahpim amt am wo ahgahid 
ihda si s-has ha'ichu mam neid 
ch kah. “*T g Hekia S-ap'ekam 
Gewkdag ab wo em-mah g 
gewkdag mamt hab wo junihid. 
Heg ant am wo cheha mat wo 
em-wehmajkad hab masma mo 
g ni-ohg Jiosh hab kaij mat hab 
wo e juh. Mt heg hekaj ia wo 
dadkad Jerusalem t ab ch ab 
wo ai mamt ab wo bei hegai 
gewkdag.” 

Matsh g Jesus gam hu i e bei dahm 
kahchim wui 
An g neid g Mark 16:19-20; Acts 1:9-11 
50Tsh am hahawa i ha wanim 
amai mash am miabidch g Bethany. 
Tsh am hu hebai i dada. Kutsh am 
uhgk ul g e-nohnhoi ha dahm k ab 
ha ho'ige'elid, 5'Tsh g Jiosh gam hu 
i bei dahm kahchim wui. 
52Sh idam ab si has elid ch gam 
hu hahawa hihi Jerusalem wui 
s-hehgigch 53k amied chum hekid 
am hihhim ge'e cheopi wui ch ab 
ho'ige'elid g Jiosh. 


Id ash d John O'ohana ab 
Amjed g Jiosh Alidag 





Mash g Jiosh alidag hab 
e a'aga Jiosh Ne'oki 
Gd hu i si wehpeg ash d 
doakam hegai mach hab a'aga 

Jiosh Ne'oki. Id ash d Jiosh ch am 
wehmaj g e-ohg Jiosh. 2Jiosh ash 
am e wehm dahshch mash eda 
pi koi ha'ichu sha'i nahtois *ch 
am i kei matsh wehs ha'ichu wo 
nahto. Kutsh wa woho wehs ha'ichu 
nahto *k an u'ukch g gewkdag ch 
wehs ha mah g ha'ichu doakam g 
doakag. K ihda doakag am tonlidch 
g hemajkam chegitoidag. 5K 
wabshaba g hemajkam pi e nakog 
hejel mas wo s-amich mo haschu 
chum ha tashogid. 

6Am ad hema i kei g Jiosh g 
o'odham mat wo t-mihshmad. D id 
hab chehgig John. 7D g mihshmdaj 
hab chu'ig matsh in wo i wuhsh 
jewed dahm hegai mo ab t-mahkch 
g t-doakag. K hab d elidaj g Jiosh 
mat wehs hemajkam wo kah ihda 
ha'ichu ahga k ab wo hiwgad hegai 
mat in i wuhsh. *Pi ad hejel hab 
e ahg g John ch wabsh heg an 
ahgachug mad in i wuhsh. 9Id o d 
wohokam tonlig ch am tonlidch g 
wehs hemajkam ha-chegitoidag. 


10Pegih, d ia ha'ichug g Jiosh 
Ne'oki jewed e-nahtoi dahm. D 
wabshaba hemajkam nahtoij pi 
amichud. la adki mahsi kd 
t-wehm o'odham. D eda mu'ijj g 
Tutuligo pi amichud ch pi ab hu 
hiwig. '?Kuchd wabshaba ha'ijj ab 
i s-wohoch mo d Jiosh si Kehsha k 
ab hiwig. Kud heg hekaj ab t-mah 
g ap'edag matt d haha wo a'aligajk 
g Jiosh. 13Pi ach heg wabsh hekaj 
d Jiosh a'aliga matt in mamsi o 
heg wabsh hekaj mo g t-jehj ab 
s-wohochud g Jiosh o heg wabsh 
hekaj mach hab t-elid machs d 
a'aligaj. Jiosh at hab t-juh mach d 
hahawa alaligaj. 

14-16 Hegai mo d Jiosh Ne'oki ad e 
wepogi g hemajkam k woho t-wepo 
chutig ch ia t-shahgid d doakam. D g 
John an a'aga k si s-kaidam hab kaij, 

“Id o d hegai mani hab ahg ch am 
em-ahgid mat ab hema wabsh ni- 
oidk wo i e maskogid k eda woho d 
si s-has ha'ichu nash pi chum hekid 
an ha'ichug.” Neh, bo kaij g John. 
Kuchd heg amjed s-mahch g Jesus 
Christ ch am hahawa s-maimoki d 
Jiosh alidag ch si s-hemajima ch heg 
wa'i ahg wohokam ch woho ab si 
s-t-ho'ige'id. 

JOHN 1 


17Dash Mosesbad matsh wa an 
o'oha g Jiosh chehanig am ha 
wehhejed g hemajkam. K wabshaba 
d Jesus Christ mad ia u'apa g Jiosh 
hemajimatalig ch wohokam. 18Pi 
oki hekid hedai sha'i e-wuhpuikaj 
neid g Jiosh. K wabshaba g alidaj 
am wehmaj d hemako ch ab t-wui 
mahsko wua. 


Mash haschu i ahgachug g John am 
ha pahl wapkonch 
An g neid g Matthew 3:1-12; 
Mark 1:1-8; Luke 3:1-18 

19 Am ad t-mihshmad ihda John 
tohono jewed ch ed. K eda am 
Jerusalem kihhim t am dadha g 
t-ge'egedga ahchim Tutuligo. Tsh 
am i ha ai g ha'ichu kaida ab amjed 
g John. Kutsh am ha'i ha cheha 
g papal ch hegam mo d papal ha 
wehm chikpandam matsh wo s-mai 
mas hedai wud hegai John. 

Tsh idam am hihim k am dada k 
ab s-mahchim mas hedai chum e 
elid ab wui hab kaijch, “Nap hab 
chum e elid map d Jiosh si Kehsha?” 

20D ab wabsh si ha wehm neok g 
John ch am si tasho ha ahgid mo pi 
d hegai. 

21D ab ep kakke, “Aha nap d 
hegai Elijabad ch ia uhpam jiwia?” 

D g John hab kaij, “Pia'a, pi ani d 
hegai.” 

D ab ep kakke, “Nap d hegai Jiosh 
ha'ichu i tashogiddam matsh in wo 
i wuhsh?” 

D hab ep kaij, “Pia'a, pi ani d 
hegai.” 

22D hab hahawa kaij, “Pegih, 

k am wo t-ahgi map hedai wud. 
Hemho wa att am wo ha ahgi g 
t-ge'egedga map has e a'aga.” 

23D g John hab hahawa kaij, 
“Ahni ani wud mo hab ni-ahg ch an 
o'ohanas: 

Hema atsh gam hu jeg ed wo 
ha mihshmad g hemajkam 
hab kaijch, ‘Neh, in atsh wo 
i wuhsh jewed dahm hegai 
mo d ge kownal wehs ha'ichu 
dahm. 

Kumt heg wehhejed wo i e nako 
am dagitok g pi ap e-chu'ijig. 

Isaiah 40:3 

Neh, id o d ne'okij hegai kelibad 
Jiosh ha'ichu i tashogiddam mash 
hab chehgig Isaiah,” bad kaij g 
John. 

24Idam mad ab ha'ichu kakke 
g John o d ha'i hegam mo hab e 
a'aga Palasi. K hegam Palasi chum 
si nuhkud g t-himdag. 25D heg 
hekaj hab ep kaij idam ab John wui, 
“Pegih, p haschu ahgch ha pahl 
wapkon ch eda wa chum pi d Jiosh 
siKehshachpidEliabadchpid 
hegai Jiosh ha'ichu i tashogiddam 
matsh in wo i wuhsh?” 

26D hab hahawa kaij ab ha wui, 
“Ha ani pabl wapkon mat wo ie 
nako. Hemu at in wo i wuhsh hegai 
mo hig woho d si s-has ha'ichu, pej 
hemu ia ha'ichug em-shahgid. Kum 
pi amichud. 2’Pi e hab wo ni-elidad 
manis ahni d si ha'ichu. Ihda mat 
am ni-oidk wo i wuhsh at wehs ha 
ba'ich d wo i si ha'ichuk.” 

28Neh, wehs ihda ad hab e juh 
gan hu aigojed g Jordan akimel mo 
am d wahlko kih. 


Mash g John am 
wohokamchud g Jesus 
29 Am ba'ich d i tash, d am jiwia g 
Jesus John wui. 

D heg an a'aga ch hab kaij, “Neh, 
id o d hegai mat wo e wepogi g 
kahwal mad k ab wo e iagchul Jiosh 
wui mat gam hu hab wo i juh g pi 
ap t-chu'ijig. 99Id ani hab ahg mani 
wa hab em-ahgid mat ab wabsh 
ni-oidk wo i wuhshani k wabshaba 
wehs ha ba'ich d i si ha'ichu no pi 
chum hekid an ha'ichug. 31Pi ani 
hab wa sha'i mahch mas hedai d 
wo Jiosh si Kehshak. K wabshaba 
g Jiosh am ni-chehani mant wo ha 
pahl wapko g hemajkam. T hab wa 
masma am wo tashogi g si e-Kehsha 
am t-wui ahchim Tutuligo.” Neh, 
bad kaij g John. 

32.33) am hebai i cheka, d si 
s-mahch ch ahg g John hab kaijch, 

“Bo kaij g Jiosh ab ni-wui, ‘Ab at wo 

i hud g Hekia S-ap'ekam Gewkdag k 
ab wo e ul si ni-Kehsha ab. Kupt hab 
wo s-mahchk mo d ihda mat wo ha 
mah g hemajkam g Hekia S-ap'ekam 
Gewkdag.’ Neh, bo kaij g Jiosh ab 
ni-wui. Kut wa woho si s-hemajim ab 
i hud g Hekia S-ap'ekam Gewkdag k 
ab e ul id ab Jesus hab masma mat 

g hohhi an hasko wo i dahiwua ab i 
hudunik. 34Kunt wa neid k heg hekaj 
si s-mahch mo ihda Jesus d Jiosh 
alidag.” 


Hegam mash wa si wehpeg 
am i oi g Jesus 


35Am ba'ich d i tash, d am ep 
ha'ichug g John. Kuchd gohkajj an 
wehmaj ahchim mach ab si wecho 
t-mashcham. 36D ab him g Jesus. 
Kud g John neidok hab kaij, “Neh, 
m ia him hegai matsh kahwal mad 
wepo wo e iagchul am t-wehhejed.” 

37Kuchd am i kah ahchim gohk 
k gam hu i oi g Jesus. 38D ab ha'ab 

i e wua k ab i t-neid k hab kaij, 
“Shahchu am tatchua?” 

Ch hab kaij, “Bahp dak ch amjed 
ha mashcham?” 

39D hab kaij, “Oi g wo ni-oid k wo 
nei mani hebai da.” 

Kuchd gam hu oid k am 
wehmajkahim im hu i juhk amjed 
ch ga hu si ai g s-chuhugam. 

40Hegai mad ni-wehm kah g John 
ch am i oi g Jesus o hab chehgig 
Andrew. K g wehngaj ihda hab 
chehgig Simon. “IK g Andrew d 
wehpegkam mat am i gahghi g 
e-wehnag k hekid am i chehg k 
hab ahgid, “Cheh att hegai moki d 
Christ.” (Id o hab d ahga Jiosh si 
Kehsha.’) 42D g Andrew am hahawa 
u'apa Jesus wui. 

T ab si shel i nei g Jesus k hab 
kaij, “S-mahch ahni map d Simon 
ch d alidaj hegai mo hab chehgig 
Jonas. I'ajed apt hab wo chehgigk 
Peter.” (Id o hab d ahga ‘Hodai.’) 


Jesus atsh ab i ha gawulkai 
g Philip ch Nathanael 


43-44Am ba'ich ditash, dhab i 
e ah g Jesus mat gam hu wo hih 
Galilee chekshani wui. K eda an 
oimmed hegai mo hab chehgig 
Philip ch am d kihkam Bethsaida t 
am. (Ahchim g Andrew ch Peter ha 
wehm ach am hab wa'ap d kihkam 
Bethsaida t am.) Jesus ad am cheh 
g Philip k hab kaij ab wui, “Ab g i 
ni-oid k wo ni-wehmajk.” 

45D g Philip gam hu i gahghi g 
Nathanael k am i chehgiok hab 
kaij, “Cheh att hegai matki wa ab 
amjed an o'oha hegam Mosesbad 
ch kekelibad Jiosh ha'ichu i 
tashogiddam. Heg oki wud mash 

d Jesus ch heg d alidag mash d 
Josephbad ch ab Nazareth kihhim t 
ab d kihkam.” 

46D ab wabsh ge i nen k hab kaij, 

“Ih, nat hig woho ha'ichu s-ap'ekam 
wo i wuhsh ab Nazareth t amjed?” 

D g Philip hab kaij, “Pegih, k ab 
wo i him k hejel e-wuhpuikaj wo 
nei.” 

47D ga hu haha wabsh i hihim. 

D g Jesus neid k hab kaij, “Neh, id 
o d si o'odham m ab him.” 

48D g Nathanael hab kaij, “P has 
masma s-ni-mahch?” 

D hab kaij g Jesus, “M ani wabsh 
tonlid ch m-neid map am da suhna 
wecho mat eda koi m-cheh g Philip.” 

49D hab kaij g Nathanael, “Ih, 
neh, kupki d Jiosh alidag ch 
d t-kownalig ahchim Tutuligo 
hemajkam.” 

50D hab kaij g Jesus, “Ab ap ni- 
hiwig nani pi am wabsh tonlid ch 
m-neid. Nt wo si shel m-ahgi mapt 
ba'ich i s-ta neidamam ha'ichu wo 
nei imhab i ba'ich. Si Dani Jiosh si 
Kehsha ch am wo kuhpi'o g dahm 
kahchim am em-wehhejed. Kumt 
wo nei mat am wui wo i chehchsh 
g anghil ab ni-amjed k ab ni-wui ep 
wo i huhud.” 


Matsh am hi g Jesus amai 
matsh am ha'i e hohont 


Am gohk d i tash amjed, tsh 

am ha'i wo e hohont Cana 
kihhim t am. Ihda Cana o am 
Galilee chekchani ch ed. K am 
ha'ichug g Jesus jele. ZKumd 
ahchim abit-wai. Chdam hihi g 
Jesus wehm k am ha'ichug. Kumd 
am hahawa hab juh g gegosig. *D 
wabshaba am i huh g nawait. D g 

Jesus je'e ab wui hab kaij, “Huh at 
g ha-nawait.” 

4D hab kaij g Jesus, “Pi o ab 
hu ha'ichu ni-him heg amjed. Pi 
at koi chum e ai mant am wo i 
ni-maskogi.” 

5D wabshaba g je'ej hab ha ahg 
g pion, “Am g hab wo juhni matp 
haschu wo i em-ahgi mamt am hab 
wo juh.” 

BK eda d t-himdag ahchim 
Tutuligo mach mu'i ha'ichu has 
masma wapkon. D g hohodai haha'a 
chuhdp am dadha mamt ab wo 
chum wa'ig k am hab wo junihid g 
t-himdag. D idam haha'a hemako 
am hu i waikko wehst-mahm 
walohn shuhdagi am wo e toa. 

7D hab kaij g Jesus am ha wui 
g pion, “Am g wo i ha shuhshud g 
shuhdagikaj.” 

D wa woho am si i ha shuhshud. 

8D hab hahawa ep ha ahg, “Am 
g wo wassibi k wo mah hegai mo 
nuhkud g e-hohontam piast.” 

D wa woho hab e juh k am i 
wassibi k ged hu ha mah. 9D ab 
jeh mo d si s-kehg nawait k eda pi 
mahch mas hebai wa'i. Hegam o 
hi wa s-mahch pion mat hebai wa'i. 
19D am i cheh g ha-hohntam am 
i jehk g nawait k hab kaij ab wui, 

“Sha'i s-ap ab kahk ihda nawait. Ha'i 
at an hi wo wa i ha wassibi g s-kehg 
nawait ga hu i wehpeg k wabsh g 
pi kehg nawait wo ha wassibi im 
hu i oidch. Kuptki eda ahpiim hu i 
oidch g si s-kehg nawait ha wassibi. 

11Neh, k id d si wehpeg s-hasig 
ha'ichu hab junij g Jesus. D am 
mahsko wua g e-gewkdag. Kuchd 
ab si s-wohochud mo woho d Jiosh 
si Kehsha. 


” 

12D am hahawa hab i e ah g 
Jesus matt am wo hihi Capernaum 
kihhim wui. D g je'ej ch wepngaj ep 
t-oi. Ch am ha'ichugkahim he'ekia 
tash. 


Matsh gam hu hih g Jesus ge'e 
cheopi wui 
An g neid g Matthew 21:12-13; 
Mark 11:15-17; Luke 19:45-46 


13Wehs ahid ab o am e wushshad 
Jerusalem t am matsh wa g Jiosh 
ha do'ibia g t-sshohshon. Kud am 
i e ai. Kuchd gam hu hihim 1*k 
ged hu dada ge'e cheopi tam. D 
eda am ha'i ha gagda g haiwani 
ch kahwal ch hohohi ch am ha'i 
kammialt g lial heg wehhejed. 
15Kud si pi hohho'i g Jesus mo id 
am hab e wua ge'e cheopi t am k 
hekaj hema gewikudt g wijinakaj 
k gam hu wehs si ha shahmud g 
haiwani ch kahwal k am gai ha 
shul g ha-mimsa hegam mo g lial 
kammialt k gam hu si gantad g 
ha-lialiga 16k hab ha ahg hegam mo 
g hohohi ha gagda mat gam hu wo 
i ha wuwhas hab kaijch, “Pi g hab 
wo sha'i juhni g ni-ohg kih mat d 
wabsh wo ha'ichu gagdakudk.” 
17Kuchd am hahawa i chegito mo 
g Jiosh heki o'ohana hab chu'ig: 
Jiosh si Kehsha at ab wo si 
has elidad g ge'e cheopi. 
Psalm 69:9 
18D ab si chehmo g haha'ichu k 
hab ahg, “Shahchu ap ahgch hab 
wua ihda? Am g hig t-chehgid 
g s-hasig ha'ichu. Kutt hab wo 
s-mahchk map u'ukch g e-gewkdag 
ab amjed g Jiosh.” 
19D hab kaij g Jesus, “Pegih oig, 
m ant wo wa em-chehgi g s-hasig 

ha'ichu. Mt wo padch ihda mo g 
Jiosh am eda kih. Kunt ahni ep wo i 
kegch mat d wo i waik tashk.” 

20D idam si e sho'oshodkad k hab 
kaij, “Gi'ikko gamai chuhdp (46) 
a'ahid ab at hahawa i e nahto ihda 
ge'e cheopi. Kuptp eda ahpi waik 
tash ab ia wo i kei.” 

21K eda g Jesus hejel hab e ahg 
mat wo e muhkid k uhpam ep wo 
e chegito. 2*Kutt s-chegito g ne'okij 
mat hekid uhpam e chegito am e 
muhkidk. Neh, bo chu'ig g Jiosh 
o'ohana mat uhpam wo e chegito 
g Jiosh si Kehsha. Kutt hahawa 
s-amichud k ab s-wohoch. 


S-mahch o g Jesus g 
hemajkam ha-chegitoi 

23-24 Am achd ha'ichugkahim 
Jerusalem t am wehs oidam g 
t-shohshon ha-do'ibiadag wuhshda. 
Kud mu'ijj ab i s-wohoch g Jesus. D 
wabshaba pi am hu i e tashogi ha 
wui mas hedai wud no pi s-mahch 
mo heg wabsh hekaj ab s-wohochud 
mo am neid mo hab juni him g 
s-hasig ha'ichu. 25Pi o hedai ab hu 
hiwig g Jesus mas am wo ahgi g 
hemajkam ha-chegitoi no pi heki hu 
s-mahch. 


Nicodemas at ha'ichu i 
kakkeim g Jesus 


Am ad hema d si s-has ha'ichu 

am t-himdag ed ch d ge Palasi 
ch hab chehgig Nicodemas. *Kuchd 
am hu hebai dadha chuhug ch ed. 
D id am i chehgim g Jesus k hab 
kaij ab wui, “S-mahch ach mat am 
i m-kei g Jiosh mapt wo t-mashcha. 
Pi at hedai wo e nako mas hejel 
hab wo juh hegai s-hasig ha'ichu 

map hab junihim. Jiosh oki ab 
m-mahkch g gewkdag.” 

3D hab kaij g Jesus, “Nt wo si shel 
m-ahgi mat hegam d wo wa'i Jiosh 
hemajkamgak mat hedai gokko 
wo mamsi. Bo wa chu'ig g Jiosh 
kownaltalig.” 

4D hab kaij g Nicodemas, “Tt has 
hig masma ep wo mahsi heki hu 
kelitk. Aha natt am ep wo i wah 
t-je'e ed k ep wo mahsi?” 

5-61) g Jesus hab kaij, “Pia'a. Dam 
wabsh ha-alaliga ab ha ab mamsik. 
Bani m-ahgid ab amjed g wechij 
doakag. Id at g Hekia S-ap'ekam 
Gewkdag ab wo em-mah mamt 
wo e chehgi g pahl wakonakaj 
mamt dagito g pi ap e-chu'ijig. 

Mt hab s-ap am wo i wahp Jiosh 

kownaltalig ed. "Pi g am e todsid 

mani hab kaij mamt hemho wa ep 

wo mamsi. Neh, kah ap g hewel 

m an hewelhog. Nap hig s-mahch 

mas hebai amjed med ch hebai 

wo meh? Pegih, k hab wa masma 

pi ta machima hab e junihim g 

Hekia S-ap'ekam Gewkdag ch an ha 

wechij mamsid mo hedai hab i elid.” 
9D g Nicodemas hab kaij, “A, kus 

has masma hab chu'ig?” 

10D hab kaij g Jesus, “Aha, nap pi 
amichud ch eda d wa chum ge uhgk 
ha mashchamdam g Tutuligo? Do 
si wohokam ihda mani m-ahgid. M 
ach ahgachug mach haschu s-ap 
s-mahch ch am em-ahgid mach 
haschu neid. M eda pi wohochud 
g ha'ichu t-ahga. 1?Ihda mani 
em-ahgid o in hab wa'i e junihim 
jewed dahm. M eda pi ni-wohochud 
ch hab pi wo e nako mams wo 
s-ni-wohoch mant am wo em-ahgi 
mo haschu has e junihim an dahm 

kahchim ch ed. 1*An ani wa kih 
dahm kahchim ch ed ch d Jiosh si 
Kehsha. Kut pi hedai ep wo e nako 
mas hab masma wo em-ahgi ab 
amjed mant ahni.” 

14D hab ep kaij g Jesus, “An o 
hab chu'ig Jiosh o'ohana ed matsh 
wa g t-shohshonbad mu'i e ke'ij 
g kohk'oikaj mash eda am oiopo 
tohono jewed ch ed. Kutsh wa g 
Mosesbad am hema hab juh g ko!oi 
g kohwlikaj k ab uhgk ul uhs t ab. T 
hedai ab i neid k doa. Pegih, kumt 
ahni hab wa'ap uhgk wo i ni-ul uhs 
t ab ahni Jiosh si Kehsha. 15Kutp 
hedai ab wo ni-hiwig k wo e do'ibia 
ab amjed g pi ap e-chu'ijig.” Neh, 
bad kaij g Jesus. 

16Pegih neh, ab o si t-tatchua g 
Jiosh ch hiwigi g e-alidag mat am i 
e dagito k e muhkid am t-wehhejed 
mach d pi ap chu'ijkam. Kut pi wo 
bei g s-ko'ok e-namkidadag matp 
hedai ab wo hiwig k wabshaba g 
pi ha huhugedam doakag wo bei. 
17 Jiosh at am cheha g e-alidag mat 
in wo i wuhsh jewed dahm k wo 
ha do'ibia g hemajkam. Kut pi heg 
hekaj in i wuhsh mas ab wo ha'ichu 
t-mohto'i. 18Pi o ab hu ha'ichu 
mohto'is hegam mo ab hiwig g 
Jiosh alidag. Hegam o ab heki hu 
ha'ichu mohto'is mo pi ab hu hiwig. 
19-20Ta at jiwia jewed dahm hegai 
mo woho tonlidch g t-chegitoidag. K 
wabshaba hegam mo hab s-junimk 
g pi ap'ekam pi tatchua g tonlig 
nat pi wo mahsko wua g pi ap 
ha'ichu hab ha-juni. K oi wa ab 
him g lodaita heg hekaj pi ap'ekam. 
21Hegam mo hab wua g s-ap'ekam 
o tatchua g tonlig mat wo mahsko e 
wua mo hab wua g Jiosh tatchui. 

Mash g John ab si 
ha'ichuchud g Jesus 


22 Am i dahm, kuchd am i wuwha 
Jerusalem kihhim t amjed k am 
oiopohim Judea chekshani ch ed ch 
ha pahl wapkon g hemajkam. 

23-24Md eda wenog koi kuh hegai 
John mad ha pahl wapkon. Sh am 
oimmed ch ha pahl wapkon Aenon 
t am miabidch g Salim kihhim no 
pi am ge shohshon ch s-shuhdagig. 
25Sh am ha'ichug hegam mash ab 
si wecho e mashcham. Kutsh am 
hema jiwia g t-wehm o'odham 
k ha wehm ne'owi ab amjed g 
pahl wakona. 2êTsh idam am 
hahawa hihi John wui k hab kaij, 

“T-mashchamdam, hema at wa am 
m-wui jiwia map wa am ha pahl 
wapkon gam hu aigojed g Jordan 
akimel. Kup wa am si s-mahch ch 
ahg mo hig woho d si s-has ha'ichu. 
Pegih, heg ash hab wa'ap ha pahl 
wapkon. Kush wehsijj gam hu ha'ab 
him wui.” 

27Sh hab kaij g John, “Heg ach ab 
wa'i bekch mo haschu g Jiosh ab 
t-mahkch. ?8Bani wa kaij mani pi d 
Jiosh si Kehsha ch wabsh am ha'ichu 
i ap'echud g ia jiwhiadaj wehhejed. 
Am am wa kah mani wa hab kaij. 

29 Jiosh si Kehsha o heg wepogidas 
mo g wo ha hohntam. K g hemajkam 
heg wepogidas mo g wo ha hohnta. 
T g nawojij wo si s-hehgigk mat 
hekid s-ap wo e hohont. Bani wa 
masma si s-hehgig mo ab wui him g 
hemajkam nani pi d nawojij. 9Heg 
at am wo e maskogi mo hig woho 

d si s-has ha'ichu. Kunt ahni im hu 
hab wabsh wo i ni-junihi.” Neh, bash 
kaij g John. 

Hegai mat ia jiwia ab dahm 
kahchim t amjed 

31Nt ahni hab wo chei mo g John 
d wabsh o'odham ch am t-ahgid mo 
haschu i neid ch ep kah ia jewed 
dahm. T wabshaba g Jiosh alidag 
ia jiwia ab dahm kahchim t amjed 
k d si s-has ha'ichu wehs ha'ichu 
dahm $2ch am t-ahgid mash haschu 
i neid ch ep kah an dahm kahchim 
ch ed. K wabshaba pi sha'i mu'ijj 
ab wohochud g ahgaj. 33-34 Jiosh 
at am cheha g e-alidag mat ia wo 
jiwia jewed dahm k s-ba'ama ab 
mah g Hekia S-ap'ekam Gewkdag. 
K g alidaj heg hekaj ahg g ne'okij. 
(33) Pegih, kuch heg hekaj s-ap ab 
s-wohochud g Jiosh ne'oki ahchim 
mach ab s-wohochud g alidaj 
ahga. 95Jiosh o si pihk e elid ab 
e-alidag wui ch wehs ha'ichu ab 
mah. 36Kuch wehsijj u'ukch g pi ha 
huhugedam doakag ahchim mach 
ab hiwig g alidaj. T hegam mat pi 
ab hu wo wohog el pi wo edagi g pi 
ha huhugedam doakag k wabshaba 
g s-ko'ok e-namkidadag wo edagi. T 
heg hab wa'ap pi hekid wo huhug. 


Matsh wa g Samaria t am 
kihkam ab i s-wohoch g Jesus 

4 1-2D ba'ich i mu'i hemajkam 

ab him Jesus wui mo ab wui 
g John kch ab wecho e mashcham. 
Kuchd ahchim ha pahl wapkon 
mach ab si wecho t-mashcham. D 
am i kah hegam Palasi ihda k an 
si i neneo. *D hekaj g Jesus hab i 
e ah matt wo i wuwha ab Judea 
chekshani t amjed k gam hu uhpam 
wo hihi Galilee chekshani wui. *K 
eda idam ha shahgid chechkshani 

am hab chu'ig g Samaria chekshani. 
5-6Kuchd heg am gai hihimad ch 
gam hu ai g Sychar kihhim mat 
am dahm juh. K am wawhiag 
miabidch g kihhim. D am dahiwua 
g Jesus gewkok natt pi mehk wa'i 
hihi. “*Kuchd ahchim gam hu hihi 
kihhim wui matt wo ha nolawt g 
ha'ichu hugi. D an hema i t-bij g 
uwi wa'igamedam k atsh am jiwia 
mo am daha g Jesus. 

Sh hab kaij g Jesus ab wui, “Ab g 
i ha ni-wasbid g shuhdagi.” 

9Sh hab kaij g uwi, “Neh, dapki 
Tuhligo. Ni ahni d Samaria t am 
o'odham. P haschu ahgch ab 
ni-tahni g wasib?” Neh, bash kaij 
nach pi s-ha uhwaid ch chum hems 
g ha'u pi ha wehm wo ha hekaj. 

10Sh e Jesus hab epai kaij ab 
wui, “Ahpi apt aigo ab wo ha'ichu 
ni-tai maptp wo s-mahchk mani 
hedai wud ch haschu i m-makiog. 
Hegai mani m-makiog o ab Jiosh d 
amjedkam ch heg wepogidas mo g 
shonkam shuhdagi.” 

11Sh hab ep kaij g uwi, “Pt has hig 
masma wo wa'i map pi ha kuhwo? 
K eda s-juhk g wawhia. 12 Aha nap 
ba'ich i gewkdag mo g t-shohshon 
Jacobbad. Heg at ia wawhiat e-oid 
ed k ia ih'ehim g e-a'aliga ha wehm 
ch ha'ichu e-shoshoiga.” 

13Sh g Jesus hab kaij, “Huhume 
o g shuhdagi m-wa'igi. Kup ep 
tonommek. 14T wabshaba pi 
hekid wo huhug hegai mani 
ahni m-makiog. Heg at am wo 
m-edak ch hab wo masmak mo g 
shonkam ch ab wo m-mah g pi ha 
huhugedam doakag.” 

15Sh hab kaij g uwi, “Ih, pegih, 
si g s-ni-ho'ige'id k ab i ni-mahki 


192 


ihda shuhdagi mant pi hekid ep wo 
tonom k pi wo ge i wa'igammedad.” 
16Sh hab kaij g Jesus, “Pegih, k ab 
wo i wai g e-kun.” 
17Sh g uwi hab kaij, “Pi ani ha 
kun.” 
Sh hab hahawa ep kaij g Jesus, 
“Wohokam ap ahg map hab kaij 
map pi ha kun. 1*Hetasp ap wali 
ha kuhkunkahim. K hegai map 
hemuch an wehm kih pi d m-kun.” 
19Tsh ab wabsh ge nen k kekiwua 
g uwi k hab kaij, “Ih, dapki ge Jiosh 
ha'ichu i tashogiddam! 29Pegih neh, 
am g ni-ahgid mam haschu ahgch 
ahpim Tutuligo hab chech'e mo g 
Jerusalem d wa'i amai mat am wo 
e ihmad g Jiosh. Ch eda ahchim 
Samaria t am kihkam ia ha'ab ihm 
mo hebai g t-shohshon ihmahim id 
ab dolag.” 
21Sh hab kaij g Jesus, “Nt wo 
si shel m-ahgi mo ab him g tash 
mat wabsh chum hebai wo e ihm g 
em-ohg Jiosh, pi iia wa'i id ab do'ag 
o am Jerusalem tam. 22T wabshaba 
g Jiosh ab i t-gawulkai ahchim 
Tutuligo mat am gai t-wuhshanim 
wo e maskogi am ha wui g nahnko 
mahs hemajkam. M ahpim Samaria 
t am o'odham pi koi am hu i si 
s-mahch g Jiosh. 3E at ai g tash 
mat g hemajkam si e-ihbdag amjed 
woho ab wo ihmad g e-ohg Jiosh. 
Bo masma hab ha elid g Jiosh mat 
hab masma ab wo ihmad. 24Do 
wabsh doakag g Jiosh ch pi ha 
honshpadag mams am hebai wo 
kihchud k heg wa'i eda wo ihmad. 
Pegih, mt wabsh chum hebai wo 
ihmad ch wehs e-ihbdag amjed.” 
25Sh am wabsh sha'i pi amichud 
g uwi ch hab kaij ab wui, “Heg ani 

hi wa s-mahch mat wo jiwia hegai 
mo d Jiosh si Kehsha ch hab e a'aga 
Christ k wehs ha'ichu wo t-ahgi.” 

26Sh hab kaij g Jesus, “Dani ahni 
Jiosh si Kehsha.” 

27Kuchd edapk i dada. D am 
wabsh kia wehmaj neok hegai uwi. 
Kuchd si has i t-elid k wabshaba pi 
has sha'i kaij. 

28D ihda uwi am wabsh i dagito g 
e-ha'a k gam hu si s-hohtam uhpam 
hih kihhim wui k ash am ha ahgid 
k hab kaij, 4“Oi gab wo i hihim k 
wo nei hegai mo am wehs ni-ahgid 
mani hasini-wua. Kutphu di 
Jiosh si Kehsha.” 99Kudki ab ha 
hekaj i hihi g hemajkam s-neidamk 
g Jesus. 

31D koi e chehm g hemajkam, 
kuchd ab chum si ahgid g Jesus mat 
wo ha'ichu huh. 

32D wabshaba hab kaij, “Am o 
ha'ichug g hab mahs gegosig mam 
ahpim pi sha'i mahch.” 

33Chd hab kaij ab a'ai t-wui, “A 
nat ia heki hu hema gegos?” 

34D hab kaij g Jesus ab t-wui, 
“Ni-gegosig o d ihda mant hab wo 
juh g Jiosh tatchui k wo nahto 
hegai chikpan mo ab ni-mohto'id. 
35Neh, bo e chech'e mat g 
ha-esha wo i e ba'iha mat d wo 
gi'ik i mashadk. Nt wabshaba wo 
em-chehgi mat hemu si s-hohtam 
wo e ba'iha ha'ichu. 36 Ahn ant 
am ei g Jiosh ha'ichu ahga. Kumt 
ahpim wo ha ba'iha hegam mat 
wo bei g pi ha huhugedam doakag. 
Kutt hekaj t-wehm wo s-hehgigk. 
371d o heg wepogidas hab che'idag 
mo hab chu'ig, ‘Hema o'odham at 
am wo ha'ichu ei. T d wabsh wo 
hemak ch am wo hih g esha.’ 26 AD 

g wo neid hegam mo ab hihim. Pi 
amt ha ahgi g Jiosh ha'ichu ahga k 
wabshaba wo ha ba'iha hegam mat 
wo e do'ibia.” 

39Kud wa mu'ijj hegam kihkam 
ab i s-wohoch mo g Jesus d Jiosh si 
Kehsha heg hekaj mo hab kaij hegai 
uwi, “Heg o wehs ni-ahgid mani 
has i ni-wua.” “0D heg hekaj ab si 
ahgid g Jesus am wui dadak mat 
wo si s-ha ho'ige'id K am wo kia ha 
wehmajkahim he'ekia tash. Kuchd 
wa woho am ha wehmajkahim gohk 
tash. “1D mu'ijj ab ep i s-wohoch ab 
i kaiok g ahgaj 42k hab hahawa kaij 
idam heg wui uwi, “B att hahawa 
si hejel kah k ab s-wohochud 
k s-mahch moki woho d wehs 
hemajkam t-do'ibiakam id dahm 
jewed.” 


Matsh g Jesus g s-has 
ha'ichu alidag doaj 

43Kuchd amjed gam hu hahawa 
ha'ab hihi Galilee chekshani wui 
44no pi hab kaij g Jesus, “No hu 
d wabsh i neida g Jiosh ha'ichu 
i tashogiddam amai mo hebai d 
si kihj am jewed.” 45D wabshaba 
mu'ijj g hemajkam amai ab 
ha'ichugkahim Jerusalem t 
ab ch wuhshad g t-shohshon 
ha-do'ibiadag ch am neid g Jesus. 
Kud wa am hab wua g s-hasig 
ha'ichu. D idam si s-hehgig ch ab 
neid g Jesus matt ged hu dada. 

46-47Kuchd oi wa gam hu ha'ab 
hihi Cana kihhim wui mat wa am si 
wehpeg hab juh g si s-hasig ha'ichu 
mat wa wabsh g shuhdagi nawaitt. 
D am hema jiwia g kownal pionag 
ab Capernaum kihhim t amjed am 
i kaiok mo am ha'ichug g Jesus. 

Sh id alidag muhkhim. D hab kaij 
ihda ab wui g Jesus mat am wo hih 
Capernaum wui k wo doaj g alidaj. 
48D hab wabsh kaij g Jesus ab 
wui, “Aha, namt pi hedai ab hu wo 
i s-ni-wohoch, mt hekid wo ipki 
nei mant hab wo juh g si s-hasig 
ha'ichu?” 

49D am hab wa!'ap kaij g s-has 
ha'ichu, “Ab g si i s-ni-ho'ige'id k 
wo ni-oi am ni-kih wui mat koi wo 
muh g ni-aliga.” 

50D hab hahawa kaij g Jesus ab 
wui, “Gamai g s-ap e tahtk hihm. T 
wo doa g m-aliga.” 

D si i ihbheiwua ihda 
s-wohochudk k gam hu hahawa hih 
uhpam. 

51Sh am himad ch ab ha'i ha nam 
g e-pionag mash si s-hehgig ch hab 
kaij, “Tki wo doa g m-aliga.” 5*Sh 
am hahawa ha kakke, “He'ekia ohla 
k ed at ab i ap'etahi.” 

Sh hab kaij g piongaj, “Do i 
hemako ohla tako mat jumal gei g 
s-tonjig ab ab.” 

53Sh am ha hekaj i chegito g 
ohgaj mo am d wabsh i si hegai 
ohla mo hab ahgid g Jesus, “T 
wo doa g m-aliga.” Tsh ged hu 
jiwia e-kih am k am si a'aga ihda 
g e-wehm kihkam ha wehm. Tsh 
wehsijj ab i s-wohoch mo g Jesus d 
Jiosh si Kehsha. 

54Neh, id o d i gokkokam s-hasig 
ha'ichu mat hab juh g Jesus ia 
Galilee chekshani ch ed. 


Matsh g Jesus am hema 
doaj wo'o t am 
D am hahawa hema i e aihi 
g t-mihshmda piast. Kuchd 
hekaj gam hu hihi Jerusalem wui. 

2Am o hema wo'og kihhim ch 
ed ch hab e a'aga Bethsada ch an 
miabidch hegai kolhai kihjeg mam 
an ha gagda g kahwal. K an hetasp 
wapttog heg wehgaj wo'o. *K idam 
ha wecho sha'i mu'i nahnko mahs 
kok'odam an wo!'owop ch hati d pi 
neneadam ch ha'i d pi hihimidkam 
ch ha'i ab wabsh i s-momoik. [Kush 
idam nenida g shuhdagi matsh 
am wo i hoi “no pi hab elid mash 
hab hu g anghil am i huhuduk 
shuhdagi ch ed ch am i nonoig g 
shuhdagi. T hedai si wehpeg am wo 
hud shuhdagi ch ed mat am wabsh 
wo chum i nonoi k ash hab hu wo 
s-doajima ab e-mumkidag amjed.] 

5D am hema wo'o g o'odham ch 
waikko wehst-mahm gamai gigi'ik 
(34) a'ahid ab wait mumku. êD g 
Jesus am neid ch s-mahch mo tash 
am wa'i wo'o ch hab kaij ab wui, 

“Nap tatchua mapt wo doa?” 
7D hab kaij g mumkudam, 
“Ni-nawoj, pi o an hu hedaig mas 

am wo i ni-huduni shuhdagi ch 
ed mo hekid am i hoike. Ni im hu 
haha wabsh i ni-nakog mant am 
wo i hud, k gam hu heki hu hema 
ni-ba'iwichchek.” 

8D hab kaij g Jesus, “I wuhshani 
k am beh'i g e-wahkus k hihm!” 
9Neh, d ha hekaj doa k am bei g 
e-wahkus k s-ap hih. 

Id ad hab e juh chum t-mihshmda 
tash ed ahchim Tutuligo. 19D hati 
neid g t-wehm o'odham ch hab 
ahg, “Neh, ahpi, melchkwua ap 
g t-chehanig map kushwiotch g 
e-wahkus. A nap pi mahch mo d 
mihshmda tash?” 

11D hab hahawa kaij hegai mo 
wa mumkuhim, “Hegai mat ni-doaj 

o hab ni-ahg mant am wo bei g 
ni-wahkus k wo hih.” 

12D ab hahawa kakke mas hedai 
wud hegai mo hab ahg mat wo 
kushwiotk hih g e-wahkus. 

13D wabshaba am wabsh i pi e 
amich nad pi g Jesus im hu pi e 
mahsid hemajkam ha shahgid no pi 
sha'i mu'ijj g hemajkam amai. 

14D am hahawa g Jesus s-neidam 
k am cheh ge'e cheopi ch ed k hab 
ahg, “Neh, doa apt. Pi g am hu hab 
i ep junihim g pi ap'ekam nat pi 
ha'ichu ba'ich i pi ap hab wo e juh 
am m-tahgio mapt am hab ep wo i 
junihi g pi ap'ekam.” 

15D am i wuhshani k gam hu him 


k am ha ahgi moki d Jesus mat doaj. 


16D am i s-mai idam mash d 
Jesus mat hab juh ihda mihshmda 
tash ed k heg hekaj am i kudu ab 
ne'owinch. 

17D g Jesus hab kaij ab ha wui, 

“Ni-ohg Jiosh o chum hekid g 
s-ap'ekam chikpan. Ni ahni hab 
wa'ap chum hekid hab ni-wua.” 
18D am hahawa i si e gewpkai mat 
wo mua nad pi ami kah mo hab 
masma ihm g Jiosh ch heg hekaj e 
wepogid g Jiosh. 


Mo Hebaijed u'ukch g 
Jesus g e-gewkdag 


19D hab hahawa kaij g Jesus ab ha 
wui, “Nt wo si shel em-ahgi mani pi 
ha'ichu hejel hab wua ch wabshaba 
hab wua mo haschu g ni-ohg Jiosh 
ni-chehani. 2°Ni-ohg o ab si pihk 
ni-elid ch am ni-chehgid mant has 
wo chum juni. T ab wo ni-mah g 
gewkdag mant ba'ich i ge'e ha'ichu 
hab wo juh mo ihda. Mt ab wabsh 
wo i haha'adka. ?1Ni-ohg o i ha 

wuwhasid g ko'i ab muhkig amjed 
ch ab ni-mahkch g gewkdag mant 
s-ap hab wo juh. Nt hekaj ab wo i 
ha wuwhas mani hedai hab i elid. 
22K g ni-ohg pi hedai ha lodait ch 
wabshaba ahni ab ni-mah hegai 
ap'edag mant wo ha lodai 23no pi 
hab elid mat wehsijj ab wo si has i 
ni-el hab masma mo ab si has i elid 
g ni-ohg. Am at i ni-kei g Jiosh. T 
hedai pi ab hu has wo ni-elidad ch 
hab wa masma pi ab hu has elid g 
ni-ohg. 

24“Do si wohokam ihda mant hab wo 
chei. T wo edagi g pi ha huhugedam 
doakag k am wo wehmajk g Jiosh 
hegam mat hedai ab wo kaihamad 
g ha'ichu ni-ahga ch ab wo hiwgad 
g Jiosh. Pi ant ab hu wo ha mohto'i g 
ha-chu'ijig mas hekaj gm hu hab wo i 
e juh ab amied g Jiosh. 25Nt wo si shel 
em-ahgi mo ab him g tash, pej heki hu e 
ai, mant ab wo i ha wai g ko'i ahni Jiosh 
alidag. T hegam mat ab i kaiha g ha'ichu 
ni-ahga ab wo i wuwha. 76Ni-ohg o d 
hegai mo ab ha mahkch g doakag ch ab 
ni-mahkch g gewkdag mant hab wa'ap 
wo ha mah g doakag. Z/T ab ni-mah 
g gewkdag mant ahni hab wo juh g 
lodaita nani pi d si Kehshaj. 

28“pi g am wo e totodsid id hekaj 
mani has i kaij. Ab o him g tash mat 
wehs g ko'i sap wo ni-kah k ab wo i 
wuwha. 29Hegam mo hab junihim g 
s-ap'ekam at ab wo i e wamgid k ab 
wo bei g e-ap'edag. T hegam mo hab 
junihim g pi ap'ekam ab wo i e wamgid 
k ab wo bei g s-ko'ok e-namkidadag.” 


Matsh mu'i ha'ichukaj wo 
e wohokamch g Jesus 
30D hab ep kaij g Jesus, “Pi ant 
wo sha'i ni-nako mant hejel ha'ichu 

hab wo juh k wabshaba am si 
ni-ohg oidk hab masma wo ha lodai. 
K hekaj hab s-ap'e g ni-lodaita. 

31“Pi amt wo mahchk manis am 
ahg g wohokam mantp wabsh hejel 
wo ni-wohokamch. 32K heg hekaj 
am wa ni-wehhejed neok g ni-ohg 
Jiosh. Kuni s-mahch mo d wohokam 
mo am ahg ab ni-amjed. 

33“Neh, am amt wa ha'i hihi 
heg wui John mo wa em-pahl 
wapkonahim. K wa am em-ahgid g 
wohokam. $4Id ani hab wabsh kan 
mamt hekaj wo e do'ibia nam pi 
ahpim heg tatchua mat g o'odham 
am wo i wohokamch ha'ichu mamt 
ab haha wo i s-wohoch. Ni ahni hi 
heki hu s-mahch mani hedai wud 
ch pi sha'i tatchua mas am hema 
wo ge i ni-wohokamch. “John o 
wa ahgachug g wohokam ch hekaj 
em-tonlidch. Kumt wa ha'ijj ahpim 
he'es ab si s-hohho'i g ha'ichu 
ahgaj k an e hehemapaid wehgaj 
hab masma mat g hu'ul nahgi wo 
s-hohho'i g tonlig. 

36“John o s-ap ni-wohokamchud. 
K wabshaba ahni ab ni-mahkch 
g Jiosh mani g s-hasig ha'ichu 
hab wua. K id ba'ich i s-ap 
ni-wohokamchud mani d ni-ohg 
kehsha. 37Pi am hekid neid g Jiosh. 
K pi hekid ab hu em-wuhiosha 
neid ch neok ch wabshaba am 
ni-wohokamchud mani d kehshaj. 
38 Am o ni-wohokamchud g Jiosh 
mani d si Kehshaj. Kum eda pi ab 
hu ni-tatchua nam ge wohochud. 
39 Am am si hoan g Jiosh o'ohana 
nam pi tatchua mamt wo e do'ibia 
k wo edgidad g pi ha huhugedam 
doakag. K g Jiosh o'ohana am 
ni-wohokamchud 4# mani ahni d 

em-do'ibiakam. M eda pi ab hu 
ni-hiwig. 

41“Neh, pi ani heg nen'oid mas 
g hemajkam ab wo si ni-ha'ichuch. 
Jiosh at ab wo si ni-ha'ichuch. 
42Kuni s-em-amichud ch s-mahch 
mam pi ab hu sha'i tatchua g Jiosh. 
43Ia ant jiwia g ni-ohg si wehhejed. 
Kum pi ab hu has ni-elid. Hegam 
at ab has d wo em-elidak matp 
hedam wabsh hejel e wehhejed ab 
wo i wuwha. 44Pi amt has masma 
ab hu wo s-wohoch g Jiosh nam 
pi heg am wa'i s-nen'oid mamt ab 
a'ai wo si has i e el. K eda d chum 
Jiosh mamt ab wo chum hehgchul. 
45Ni wabshaba pi d ahni manis 
ab wo ha'ichu em-abch am ni-ohg 
wui. Mosesbad chehanig am ab 
hiwig. K d hegai mat am wo tashogi 
g pi ap em-chu'ijig. 46 Mosesbad at 
ha'ichu o'oha ab ni-amjed. Kumt ab 
wo s-ni-wohoch mamt hems woho 
ab wo s-wohochudad g Mosesbad 
o'ohana. 47Pi amt has masma ab 
hu wo s-wohoch g ni-ahga namki 
pi woho wohochud mat haschu an 
o'oha g Mosesbad.” Neh, bad kaij g 
Jesus am ha mihshmadch. 

Am i amjed, tt gam hu hahawa 
hihi Jerusalem t amjed. 


Matsh g Jesus s-ap ha gegos g hetasp 
mihl chechoj ch mu'i ehp 
An g neid g Matthew 14:13-21; 
Mark 6:30-44; Luke 9:10-17 


Am hu hebai ep amjed machd 
an oiopohim Galilee Kahchki 
hugid an ch gam hu hahawa i 
chehchsh ha'abjed k am dada. 2D 
eda mu'i hemajkam chum hekid 
an oidahim g Jesus neidok mo g 
s-hasig ha'ichu hab wua ha doajidch 


197 


g kok'odam. “D ab i chesh g Jesus 
kawulk t ab. Kuchd ahchim wa'i 
mach ab si wecho t-mashcham am i 
oid k am wehmaj dadhaiwua. 

4D eda e aihim mat wo 
e wuhshad g t-shohshon 
ha-do'ibiadag. *Kud mu'i hegam 
mad gam hu wo piasto ab i hihi 
s-kaimkch g Jesus. 

D am i ha nei g Jesus k hab kaij 
ab Philip wui, “Neh, Philip, chs 
hebai hig wo ui g ha'ichu hugi matt 
wo ha gegos ha'akia i hemajkam?” 
6Bo kaij ch wabsh s-a'appemamk g 
Philip no pi wa chum s-mahch mat 
has masma hab wo juh. 

7D hab kaij g Philip, “Pi att wo 
sha'i t-nako. Chum achs hems gohk 
siant pihshkaj wo ui g pahn, t eda 
pi wo ha ai g ha'akia hemajkam.” 

8D) hegai mo d Simon Peter nawoj 
ch hab chehgig Andrew hab kaij, 
9“Ia o hema ha'ichug g ali ch hi wa 
hetasp sismito ch gohk waptopi u'a. 
T wabshaba pi ha'ichu ab hu wo 
sha'i ha nako ha'akia hemajkam ha 
wehhejed” . 

19D ab hahawa t-ahgid g Jesus 
matt wo ha cheha g hemajkam mat 
wo dadhaiwua no pi an s-washaig. 
D am i wehsijj dadhaiwua g 
hemajkam k d hetasp mihl chechoj 
ch mu'i ehp g u'uwi ch a!al. 

11D g Jesus am ui g sismito k ab 
ho'ige'el g Jiosh k ab t-mah. Kuchd 
ahchim an hahawa i ha mahkhi g 
hemajkam. D hab wa'ap juh hegam 
gohk waptopi. Kuchd wehsijj hug k 
si s-kokwod. 

12D hab hahawa t-ahg g Jesus, 
“An g wo i u'ihim g ha-wi'a. Kutt 
pi ha'ichu wo sha'i heki wua.” 
13Kuchd an i u'ihim k gamai gohk 


JOHN 6 


wapshomi ha shuhshud heg hekaj 
wihpi'idag. 

14Neh, d am i nei g hemajkam 
mat si s-hasig ha'ichu hab juh g 
Jesus k hab kaij, “Neh, mo d wabsh 
i si shel moki id d hegai Jiosh 
ha'ichu i tashogiddam mach nenida 
matsh ia wo jiwia id dahm jewed.” 

15D g Jesus ha amich mat an 
wabsh wo si be k wo ge'e kownalch 
k hekaj gam hu hejel ba'ich i chesh 
do'ag tab. 


Matsh an wabsh hih g Jesus 
shuhdagi dahm. 
An g neid g Matthew 14:22-23; Mark 6:45-52 


168Hudunihim o g tash. Kuchd gam 
hu i huhud 17k am chum i chehchsh 
g wahlkokaj Capernaum wui nad pi 
hab t-ah g Jesus k hab kaij matsh 
pi oi gam hu wo hih. D am i s-chuk. 
18D e s-gewk hewel ab i med k ab 
i kudu g shuhdagi. 19Kuchd am 
himchud g wahlko am hu i gi'ik 
mihya. D ab haha wabsh hema him 
t-wui an wabsh shuhdagi dahm. 
Kuchd hab i neidok si t-totods. 

20D ab hahawa t-wui neo k oki 
d Jesus ch hab kaij, “Pi g am wo e 
totodsid. Ahni ani wud” . 

21Kuchd si s-ap i t-taht k gan hu 
i cheshajch wahlko ch ed. Neh chd 
am wa'i hekaj gan hu aigo dada 
mach am ha'ab t-tatchua. 


Matsh g hemajkam an 
i gahghi g Jesus. 

22Ba'ich i si'alim, d hegam 
hemajkam mad ab wih s-mahch 
mad pi i t-oi g Jesus no wa pi neid 
mo d hemako g wahlko. Kuchd 
ahchim wa'i heg ab an dadhaiwua 
k i hihi. 23-24D idam an chum 

gagahim ch pi cheh g Jesus k 

nei matt pi am hu ep dada. D 

oi wa am i ha'i dada g wapalko 
ab Tiberias kihhim t amjed 
miabidk mat am ha gegos g Jesus 
hegam mu'i hemajkam. D idam 
hemajkam an e ba'iham k gam 
hu i gahgio Capernaum wui ^*K 
hekid am i chehg k hab kaij ab wui, 
“T-mashchamdam, hekid apt ia i 
jiwia?” 


Mo g Jesus heg wa wepo mo 
g ha'ichu hugi t-wehhejed. 
26D hab kaij g Jesus, “Am ani 
woho ni-chehgidch em-wui heg 
hekaj s-hasig ha'ichu mani hab 
wua. M wabshaba pi heg hekaj ab 
s-ni-wohochudamk. Neh am ant 
em-gegos. Kumt kokwod k heg wai 
hekaj ni-gahg. ?”Pi g am wo sie 
kudutad wabsh g ha'ichu hugikaj 
ch wabshaba heg wo chum s-behim 
mo d pi ha huhugedam. Ahni ani 
em-makiog g pi ha huhugedam 
doakag. Heg at hekaj am i ni-kei g 
Jiosh k am ni-wohokamch.” 
28D hab kaij g hemajkam, “Tt 
has wo t-juh k ab wo bei g pi ha 
huhugedam doakag?” 
29D g Jesus hab ha ahg, “Ihda 
wa'i mamt ab wo ni-hiwgad ahni 
Jiosh si Kehsha.” 
30D hab ep kaij g hemajkam, 
“Am g hig hab juhni g s-hasig 
ha'ichu. T heg am wo t-chehgi 
map woho d Jiosh si Kehsha. Tt 
ab wo s-m-wohoch. 31Neh, ab ash 
gegshshe dahm kahchim t amjed 
hegai ha'ichu hugi mash hab e 
alaga ‘manna’ . Kush heg ko'a g 
t-shohshon mash am jeg ed oiopo. 
Bo chu'ig g Mosesbad o'ohana: 

Ab o ha mahk hegai ha'ichu 
hugi mo am gegshe ab 
dahm kahchim t amjed. 
Exodus 16:15, Psalm 78:24 
Pegih, pt ahpi has hig wo juh?” 
32D hab ep kaij g Jesus, “Pi o d 
Mosesbad mo wa ab ha mahk hegai 
ha'ichu hugi. Do ni-ohg mo wa hab 
wua. K heg d wabsh ha'ichu hugi 
mo wa heg hekaj d dodakam jewed 
dahm. K g ni-ohg ba'ich i s-kehg 
ha'ichu ab em-makiog 33mamt heg 
hekaj d wo dodakamk chum hekid. 
Id o heg wa wepo mo d s-kehg 
ha'ichu hugi. Kumt wo be k heg ab 
wo bei g s-kehg doakag.” 
34D ab si tahni ch hab kaij 
idam, “Ih, pegih, ab g chum hekid 
t-mahkad ihda map hab ahg.” 
35D hab kaij g Jesus, “Ahni ani 
wud mo g ni-ohg ab em-makiog. Ab 
g wo ni-hiwig. Nt wo em-mah g pi 
ha huhugedam doakag. Id at heg 
wo wa wepok mamt wo huh g hab 
mahs ha'ichu mamt chum hekid d 
wo dodakamk ch pi hekid ep wo 
bihugk. $Neh'e mani wa hab wa 
heki hu kaij mam wa chum ni-neid 
ch eda pi ab hu ni-wui e dagitokch. 
37T wabshaba wehs ab ni-wui wo 
i e dagito hegam mat g ni-ohg am 
ha eda wo i chikp. Nt pi hedai wo 
sha'i ohhod mat ab wo i e dagito 
ni-wui. 38-40Do ni-ohg tatchui 
mamt ab ni-wui wo i e dagito ch 
hab wo edagi g pi ha huhugedam 
doakag. Nt wo si em-nuhkudad 
mamt pi hedai wo heb hu wua 
g e-do'ibiadag. Kunt ab wo i 
em-wuwhas muhkig t amjed mat 
hekid wo huhug ihda jewed. Id o 
d ni-ohg tatchui. Kunt heg hekaj ia 
jiwia ab dahm kahchim t amjed.” 

41D g haha'ichu si gahghai e 
mohmgid ch s-babgam neneok “2ch 
hab kaij, “K haschu ahgch hab kaij 
mat ia jiwia ab dahm kahchim t 
amjed? S-mahch ach ch ep s-ha 
mahch g jehj. Do wabsh Jesus ch d 
alidaj g Josephbad.” 

43D hab kaij g Jesus, “Pi g 
am wo gahghai e mohmgid k 
s-babgam neneok. 44Pi at hedal 
wo sha'i e nako mas ab wabsh 
hejel wo i e dagito ni-wui. Jiosh 
ni-ohg at am wo i chikp ha eda. T 
hekaj ab ni-wui wo i e dagito. T 
ab wo i e ai g si oidchkam tash. 

Nt ab wo i ha wuwhas muhkig t 
amied. 45Kekelibad Jiosh Ha'ichu i 
tashogiddam atki wa an o'oha: 

Wehsijj at wo ha mashcha g 

Jiosh g hemajkam.Isaiah 54:13 

Neh, t ab ni-wui wo i e dagito matp 
hedai ab wo kaiha g Jiosh ni-ohg k 
ab wo mai g mashchamaj. 46Pi am 
hedai g e-wuhpuikaj neid g ni-ohg. 
Ahni ani wa'i neid nant pi ab amjed 
ia jiwia. 

47“Neh, hegam mat ab wo i 
s-ni-wohochud k wo ni-bei at hekaj 
wo edagi g pi ha huhugedam 
doakag. 48-49T-shohshon ash wa 
ko'a hegai manna ch wabshaba pi 
heg hekaj edagi g pi ha huhugedam 
doakag. Mt wo edagi hegai pi ha 
huhugedam doakag ab ni-bek. Id 
o heg wa wepo mani d ha'ichu 
hugi em-wehhejed. 59Ba'ich ani d 
i s-kehg ha'ichu hugi mo hi hegai 
manna namt pi g pi ha huhugedam 
doakag wo edagi ab ni-bek. SI atsh 
gei g manna ab dahm kahchim t 
amjed k ab ha mahkch g doakag. 
Ni wabshaba d ahni mant woho ia 
jiwia ab Jiosh kihdag amjed k ia 

u'apa g pi ha huhugedam doakag. 
Nt wo dagito g ni-chuhkug mant 
wo ni-muhkid k hab wo ha do'ibia g 
hemajkam.” 

52D id kaiok am si s-babgam e 
ne'owi g haha'ichu hab kaijch, “Pi 
at has sha'i masma wo t-mah g 
e-chuhkug machs wo huh.” 

53D hab kaij g Jesus, “Pi amt wo 
edagi g pi ha huhugedam doakag pi ab 
hu ni-bek ahni Jiosh si Kehsha. 54Ab 
amt wo i s-wohoch mant wo iawua g 
ni-eh'ed K wo muh em-wehhejed k hab 
wo edagi g pi ha huhugedam doakag. 
Id at heg wo wa wepok mamt wo huh 
g ni-chuhkug k wo ih g ni-eh'ed. Kunt 
ab wo i em-wuwhas muhkig t amjed 
mat hekid wo kuhgit g jewed. 5*Ihda 
ni-chuhkug ch ni-eh'ed o heg wa wepo 
mo d ha'ichu hugi ch ha'ichu i'idag. 
56T wo edagi g wechij doakag hegam 
mat ab wo ni-bei. Am ant ha eda wo 
ul g ni-doakag. 5/Ni-ohg at wa am 
ni-cheha mant ia wo jiwia jewed dahm. 
Kuni d pi ha huhugedam doakam no pi 
g ni-ohg d pi ha huhugedam doakam. 
T hab walap d wo pi ha huhugedam 
doakamk matp hedam ab wo ni-bei 
nant pi am ha eda wo ni-ulinid chum 
hekid. 5®Heg ani hekaj pi hab masma 
mo hegai manna. Hegam mash wa 
ko'a hegai at pi heg hekaj edagi g pi 
ha huhugedam doakag. T wabshaba 
wo edagi matp hedam ab wo ni-bei.” 
59Neh, bad kaij g Jesus mad eda am ha 
mashcham g hemajkam ha-cheopi ed 
amai Capernaum t am. 


Mo heg wa'i Jesus ab t-mahkch 
g pi ha huhugedam doakag 
60D mu'ijj hegam mo am 
t-wehm oid g Jesus hab hahawa 
kaij, “Sho'oki wa'i si s-hasig 

ihda mashchamaj ch pi ab hu ta 
kaihama.” 

61D g Jesus wabsh ha amich mo 
has kaij an s-ju'ujpij neneokch 
k hab kaij ab ha wui, “Pi amki 
hohho'id g ni-mashchama ®ch eda 
wo nei mant am uhpam ep wo hih 
dahm kahchim wui ahni Jiosh si 
kehsha. 82Pi amt wo bei g pi ha 
huhugedam doakag ab amjed g 
ha'ichu hugi k wabshaba ab wo 
s-wohoch g ha'ichu ni-ahga. Kunt 
ab wo cheha g Hekia S-ap'ekam 
Gewkdag mat am em-eda wo i 
e ulin K wo em-mahkad g pi ha 
huhugedam doakag. “Kum eda 
ha'ijj pi ab hu ni-wohochud.” Neh, 
bo kaij g Jesus no pi s-mahch mat 
hedam pi ab hu wo wohoch ch ep 
s-mahch mat hedai wo gagda mat 
wo e muhkid. 6D hab ep kaij, “Pi 
amt hedai wo e nako mams ab wo 
s-ni-wohochud k wo ni-bei, heg 
hi wa mat g ni-ohg am wo i chikp 
em-eda.” 

66D mu'ijj hegam mo am t-wehm 
oid g Jesus dagito am i kaiok g 
s-hasig ha'ichu ahgaj k pi dahm 
an hu hahawa ep wehmaj. PID heg 
hekaj hab kaij g Jesus ab t-wui 
ahchim gamai gohk, “Mt ahpim 
has wo e juh? Namt hab wa'ap wo 
ni-dagito?” 

BBD g Simon Peter hab kaij ab 
wui, “T-kownalig, pi o an hu hedai 
ehp machs heg wui wo hihi. Ahpi 
ap wa'i am ahgachug hegai matt 
hekaj wo bei g pi ha huhugedam 
doakag. 6'Ch hahawa s-wohochud 
ch s-mahch map ahpi d hekia 
s-ap'ekam ch ab amjed i hih g 
Jiosh.” 

70D hab kaij g Jesus, “Heu'u, 
woho o wa. Kunt am i em-chuhcha 
ahpim gamai gohk mamt id an wo 
ahgachugad. M wabshaba hema d 
wabsh sha jiawul.” 

71Pi achd mahch mas hedai hab 
ahg. Kuki eda heg hab ahg Judas 
mo d alidaj g Simon Iscariot ch d 
hema ahchim gamai gohk ch atki 
wo gagda g Jesus. 


Mash g Jesus wepnag pi 
ab hu wohochud 


Am amsh chum s-mu'amk g 
Jesus Judea chekshani ch ed. 
D hekaj pi am hu himimk. Kuchd 
an oiopo Galilee chekshani ch ed. 
2D eda e aihim hegai piast mach 
ab ihm g Jiosh mo babhaijid g 
t-e'es. 3D heg hekaj hab kaij g Jesus 
wepnag ab wui, “Pt hems gm hu 
wo hih i'ajed Judea wui. T wo nei 
g s-hasig m-chikpan hegam mo 
wa an m-oidahim Judea ch ed. “Pi 
apt wo ge ehstod hegai map hab 
junihim maptp wo tatchuad mat ab 
wo i m-mai g hemajkam. Am g ha 
chehgid g hemajkam map hab wua 
g s-hasig ha'ichu.” “Neh, bad kaij 
noki pi koi wohochud mo d Jiosh si 
Kehsha. 
6-8D hab kaij g Jesus ab ha wui, 
“Pi ant am hu wo em-oi id wui 
gegosig nat pi koi e ai mant am wo 
si s-ap i ni-maskogi. Mt gamai wo 
hihi namt pi ahpim hi wa wabsh 
chum hekid am wo e chehgi. Pi 
o am hu ha'ichug mas heg hekaj 
wo s-em-keh'idad g hemajkam. K 
wabshaba ahni s-ni-keh'id nani pi 
chum hekid ab ha ahgid mo am hab 
junihim g pi ap'ekam.” “Neh, bad 

kaij ab ha wui ch am wabsh i wih 
Galilee ch ed. 


Matsh am hahawa hih g 
Jesus heg wui gegosig 


10Heg i dahm mad gam hu hihi g 
Jesus wepnag, d am hahawa epai 
him k wabshaba wabsh s-a'agi. 
Kuchd ahchim gam hu i oi. Sh 
hegam mo d haha'ichu am Judea ch 
ed an gahg ch an kaiam mas hebai 
has chu'ig. 

12D eda an s-ju'ujpij neneok g 
hemajkam ch hab kaij, “Do si s-ap 
o'odham.” 

D hati hab ep kaij, “Pi o ap d 
o'odham no pi t-iattogid.” 13K 
wabshaba s-a'agi an a'aga no pi s-ha 
ehbid g haha'ichu. 

14Kud eda hugkam wati hih 
g piast. D am hih g Jesus ge'e 
cheopi wui k am i ha mashcha. 
15D hegam haha'ichu si has i elid 
k hab kaij, “S has hig masma ge'e 
ha'ichu s-mahch ihda o'odham 
mat eda pi sha'i e mashcha g papal 
ha-mashchama?” 

16D hab kaij g Jesus ab ha 
wui, “Jiosh at ab ni-cheha mant 
ia wo jiwia jewed dahm. K d 
Jiosh mashchamadag ihda mani 
i ha mashcham. ‘Tp hedai wo 
i tatchuad mat am hab wo juh g 
Jiosh tatchui wo chum s-mahchk 
mas wa woho d Jiosh amjedkam 
ihda mani i ha mashcham. 1*Hegai 
mat wo ah g hejel e-mahchig at 
wabsh wo chum si e haschud k 
atp hems d s-chu iattomkam. Nt 
wabshaba ahni ab ha'ichuchud 
g Jiosh ch am ahg g wohokam. 
19Bam chum e wua mam am hab 
si junihim hegai chehanig mat 

wa g Jiosh ab mah g Moses am 
em-wehhejed. M wabshaba pi woho 
hab junihim nam pi s-ni-mu'amk.” 

20D ab si neneok g hemajkam ch 
hab kaij, “P haschu ahgch hab kaij 
mam s-m-mu'amk? Jiawul o an 
u'ukch g m-chegitoidag.” 

21D hab kaij g Jesus ab ha wui, 
“Woho am s-ni-mu'amk. Ha ant 
dodaj mihshmda tash ed. Kum heg 
hekaj s-ni-mu'amk. 24Neh, nt am 
wo em-chehgi mam ahpim hab 
wa'ap wua g chikpan mihshmda 
tash ed. Mosesbad atki wa an o'oha 
mat haschu g Jiosh heki hu ab ha 
cheha g t-shohshon mamt wo ha 
pahl hikuch g e-chechoj a'aliga mat 
d wo i gigi'ik tashk ab ha-mahsidag 
amjed. Kum heg hab wua chum 
as hems d wo mihshmda tashk 
23mamt pi wo mul hegai chehanig 
matki g Mosesbad an o'oha. Pegih, 
mt haschu ahgk babgat mant hema 
s-ap doaj am mihshmda tash ed? 
24 Am g wo si i a'amichud mamt 
s-ap wo s-mahchk ha'ichu.” 


Mamsh chum a'amichud 
mas hedai wud 


25D ha'ijj hab kaij g Jerusalem t 
am kihkam, “Aha no hig pi woho 
d ihda mam chum s-mu'amk. 2êK 
eda haschu ahgch pi hedai has ahg? 
K ia t-jehnigid. Aha no hab elid g 
haha'ichu mo wa woho d Jiosh si 
Kehsha? 279 has hig masma d wo 
hegaik mach eda s-mahch mo hedai 
d amjedkam ch hebai d kihkam. 
Kutsh wa eda g Jiosh si Kehsha pi 
hedai wo mahchk mat hebaijed ia 
wo jiwia.” 

28-291) si s-kaidam hab kaij g Jesus, 
“Pegih, s-mahch am mani hedai 

wud ch hebaijed him. Nt wabshaba 
pi wabsh hejel ni-wehhejed i hih. 
Jiosh o ab ni-chehani mant ia wo i 
wuhsh jewed dahm. Kum pi mahch 
g Jiosh ch hekaj pi woho ni-mahch. 
Ahni ani hi s-mahch ch ep s-mahch 
mo d wohokam nant pi ab amjed i 
hih.” Neh, bad kaij g Jesus am ha 
mashchamch ge'e cheopi ch ed. 
30Kumd am hahawa chum bei. T 
wabshaba pi koi e ai g tashgaj. D 
pi e nako idam. *1Kud mut ab i 
s-wohochud k wabsh s-ju'ujpij hab 
kaij ab a'ai e wui, “Na'as woho d 
Jiosh si Kehsha nat pi pi hedai wo 
sha'i e nako mas hab wo juh hegal 
hab mahs s-hasig ha'ichu mo ihda 
hab wua.” 


Mamsh s-behimk g Jesus 

32D am ha'i oiopo g Palasi ch 
am i kah hegai mo hab e kaij k am 
hihim k atsh am ha ahgi g u'ugchu 
papal. Tsh hegam am ha cheha g 
ge'e cheopi nuhkuddam mat an wo 
bei g Jesus. 

33D hab kaij g Jesus, “Pi ant sha'i 
tash ia hu wo em-wehmajkahim ch 
gam hu hahawa uhpam wo hih heg 
wui mat ia i ni-ah'ad. **Kumt wo 
chum ni-gahgad ch wabshaba pi wo 
ni-edgid k pi wo e nako mams am 
wo hihi mant hebai wo ha'ichugk.” 

35D am wabsh i pi amich g 
hemajkam k hab kaij ab a'ai e wui, 
“A t hebai wo hih, chs hab pi wo 
edagi?” 

D ha'i hab ep kaij, “Na'as gam hu 
wo hih go'ol hemajkam ha-kihhim 
wui mo am ha'ichug g t-wehm 
o'odham k wo ha mashcha g go'ol 
hemajkam. 36A shah'o d ahga mo 
hab kaij matt wo chum gahgad 

ch wabshaba pi wo edgid k pi wo 
t-nako machs am wo hihi mat hebai 
wo ha'ichugk.” 


Mash g Hekia s-ap'ekam 

Gewkdag heg wepogidas 

mo g shonkam shuhdagi 

37D am i e ai g si oidchkam tash 

mo ba'iwechkim d si ge'e tash 
heg eda piast. D am e hemapadch 
g hemajkam. Kud g Jesus am si 
amog ch hab kaij, “Ab g woie 
dagito ni-wui k ab wo bei g wechij 
doakag hab masma mamt hemho 
wa wo ih am i tonomk. “Bo chu'ig 
g Jiosh o'ohana mamtp hedai ab 
ni-wui wo i e dagito k heg wa 
wepo mamt wo edgidad g shonkam 
shuhdagi am e-ihbdag ed. T heg 
chum hekid ab wo da'iwunid.” 99Bo 
kaij g Jesus ch hab ahg matt ab 
wui wo i t-dagito k hekaj wo bei g 
Hekia S-ap'ekam Gewkdag. K eda 
wenog koi ab hu t-mahks g Hekia 
S-ap'ekam Gewkdag nat pi koi gahi 
wuhsh g muhkig g Jesus k koi bei g 
e-kownaltalig. 


Matsh ab a'ai e wui 
gegokiwua g hemajkam 

40D mu'i hab kaij am i kaiok, 

“Ihda o'odham oki d wa woho hegai 
Jiosh ha'ichu i tashogiddam mach 
nenida.” 

41D hai hab ep kaij, “Doki Jiosh si 
Kehsha.” 

D wabshaba ha'ijj hab epai kaij, “Pi 
oki d sha'i hegai no pi d Galilee tam 
o'odham. ZK eda an hab chutig Jiosh 
o'ohana ed matsh g Jiosh si Kehsha ab 
d wo t-kownaligbad David amjedkamk 
ch ab wo amjedk g Bethlehem 
kihhim. Am ash d kihkam g Davidbad 

Bethlehem t am.” 43D heg hekaj ab a'ai 
e wui gegokiwua g hemajkam. “4Ha'ijj 
o chum s-kuhpamk. D wabshaba pi 
hedai sha'i e nako mas hab juh. 


Mash g ha-wanimeddam pi 
ab hu wohochud g Jesus 


45D am uhpam hihi g ge'e cheopi 
nuhkuddam am ha wui g u'ugchu 
papal ch Palasi. D idam ab ha 
kakke ch hab kaij, “Shahchu amt 
ahgk pi an hu bei?” 

46D hab kaij g ge'e cheopi 
nuhkuddam, “Pi o hekid hedai hab 
sha'i kaidam neok mo ihda.” 

47D hab kaij hegam Palasi ab ha wui, 
“Aha nat hab wa'ap em-iattogi? “8Pi 
ach hedai ab hu s-wohochud ahchim 
Palasi o hegam mo d t-wanimeddam 
mas d Jiosh si Kehsha ihda. **Idam 
pi ha'ichu a'amichuddam hemajkam 
o ab s-wohochud no pi pi mahch 
g Mosesbad chehanig. T g Jiosh 
s-ko'okam wo ha namkid.” 

59D am ha wehmaj hegai mat wa am 
hu hebai chuhug ch ed am i chehgim 
g Jesus k hab chehgig Nicodemas. Id 
o hab wa!ap d Palasi ch hab kaij ab ha 
wui, 5'“Bo chutig g t-chehanig matt pi 
hedai ab hu wo sha'i ha'ichu ha abch k 
ho'ipki am i mamche am lodaitk mas 
wa woho pi ap ha'ichu hab juh.” 

52D hab kaij idam, “Pegih, pki ahpi 
ab ep si ha wehmaj idam mo ab wabsh 
al Galilee t amjed. Am g i hoan g Jiosh 
ha'ichu ahga k wo s-mai mo pi hema g 
Jiosh ha'ichu i tashogiddam ab hu sha'i 
Galilee t amjed.” 


Mamtsh am u'apa Jesus wui ihda 
uwi matsh g ha-kun ha ehs 
[53D amjed gam hu a'ai himto g 
hemajkam. 

Kuchd ahchim gam hu hihim 

k an kohksh Olive U'us 
Kawulk t an. 2D ab i chesh g tash. 
Kuchd ged hu uhpam dada ge'e 
cheopi wui. D mu'i am e chehm 
g hemajkam Jesus wui k gan hu 
biha. D am dahiwua k ha mashcha. 
3D ab wui ha'i dada g chehanig 
ha mashchamdam ch Palasi am 
hema u'apadch g uwi. Id atsh ha 
ehs g ha-kun. Kud am t-shahgid i 
kehsh 4K hab kaij ab wui g Jesus, 
“Neh, ahpi map ia ha mashcham, 
ihda uwi att s-ap cheh mat ha 
ehs g ha-kun. 5K eda hab chu'ig 
g t-chehanig matt hemho wo wa 
ma'ichkwua k wo mua g uwi mat 
hab wo sha e juh. Pt ahpi has wo 
chei?” êNeh, bo kaij no pi wabsh 
ha'ichu s-kaimk ch s-abchudamk g 
Jesus. 

D wabshaba g Jesus pi ab hu sha'i 
ha hudawog k am wabsh Ha'ichu 
o'oha jewedo g e-nowikaj. 7D oi wa 
idam pi dagito k ab ep kakke. 

D ab hahawa i e shel g Jesus k hab 
kaij ab ha wui, “Pegih, mt ahpim 
wehpeg ab wo ma'ihi g uwi mamt 
hedai pi hekid hab sha'i juh g pi 
ap'ekam.” Bo kaij ch am hahawa i 
e jumalkad k am ep o'oha jewedo. 

9D am i kah ihda g chehanig ha 
mashchamdam ch Palasi k wabsh 
sha hehemako gam hu a'ai hihi si 
e elidch. D hegam mo d ge'eged 
wehpegat k wehsijj himto. K heg 
am wa'i wih uwi Jesus wehm. 

10D ab i e shel g Jesus k ab wui 
hab kaij, “Baht hihi hegam mo ab 
ha'ichu m-abchud? Nat pi ia hu 
hema wih mat ab wo m-ma'ihi?” 

11D hab kaij g uwi, “Pi at ia hu 
hema wih, ni-kownalig.” 

D hab hahawa ep kaij g Jesus, 
“Ahni ani hab wa'ap pi ab hu ha'ichu 
m-abchud. Gamai g hihm k pi hab 
ep juhni g pi ap'ekam.”] 


Mash g Jesus hab masma mo g 
tonlig g hemajkam ha wehhejed 


12D hab ep kaij g Jesus ab ha wui 
g hemajkam, “Dani ge'e tonlig am 
wehs ha wehhejed g hemajkam. Kut 
s-ap am wo himad Jiosh ap'edag 
ed ch pi hekid ha'ichukaj wo pi e 
amich hegam mat hedai ab ni-wui 
wo e dagitokchid.” 

13D eda am ha'i gegok g Palasi 
ch ab wui hab si kaij, “Ih, p wabsh 
chum hejel e wohokamchud ch aptp 
hems wabsh t-iattogid.” 

14D hab kaij g Jesus, “Pi ani 
em-iattogid chum anis am hi 
wa hejel ni-wohokamchud. Do 
wohokam mani has i kaij. S-mahch 
ani mant hebaijed ia jiwia k hebai 
wo hih. Ahpim am hi pi mahch 
ihda. 45Am am chum ahg mani has 
chu'ig ab wabsh ni-neidch ch eda 
pi woho ni-mahch. Ni ahni hemu 
pi hedai em-lodait. ‘*Kut wabshaba 
d wo wohokamk g ni-ahga mant 
hekid wo ah mam has chu'ig 
nat pi g Jiosh am ni-wehm wo 
em-a'appe. TY Neh, an o o'ohanas 
em-chehanig ed mamt wo s-ha 
wohoch matp gohkajj am ha'ichu 
wo wohokamch. 18Pegih, ni ahni 
hejel ni-wohokamchud. K g ni-ohg 
am hab wa'ap ni-wohokamchud.” 
Neh, bo kaij g Jesus. 

19D ab kakke idam, “A k hebai 
has chu'ig g m-ohg?” 

D hab kaij g Jesus, “Pi am sha'i 
ni-mahch ch ep pi mahch g ni-ohg. 
Mt hems wo s-ap s-ni-mahchk 

ch hab wa'ap wo s-mahchk g 
ni-ohg.” ?°Neh, id ad wehs hab 

kaij g Jesus am ge'e cheopi t am 
heg eda kih mo g hemajkam am 
shulig g e-mahkigdag g ge'e cheopi 
wehhejed. T pi hedai e nako mas an 
wo bei nat ge koi e ai g tashgaj. 


Hegam mat pi wo e nako mat 
wo wehmaj hih g Jesus 


21D hab ep kaij g Jesus ab ha wui, 
“Am ant hu wo hih. Kumt an haha 
wo i chum ni-gahghim k wabshaba 
wo koi pi e do'ibiak. Pi amt wo e 
nako mamt am wo hihi mant hebai 
wo i hih.” 

22D heg hekaj hab kaij hegam 
haha'ichu, “Shah'o ahgch hab kaij 
matt pi wo t-nako matt am wo hihi 
mat hebai wo i hih. Aha nat wabsh 
hejel wo e mua.” 

23D hab kaij g Jesus ab ha wui, 

“Ta am wali amjed id dahm jewed. 
Ni ahni hi ab dahm kahchim amjed. 
24Kum eda pi ni-wohochud mani d 
ge ahni. Ni heg hekaj am em-ahgid 
mamt wo koi pi e do'ibiak.” 

25D ab kakke, “Kup hedai wud 
higi?” 

D hab kaij g Jesus, “Ahni ani wud 
mani ga hu i wehpeg hab kaij mani 
hedai wud. 26Mu'ijj o g em-chu'ijig. 
Kunt heg wo ah. K gni-ahga d 
wohokam nani pi heg wa'i ahg 
mo haschu ni-ahgid hegai mat am 
i ni-kei. K heg chum hekid ahg g 
wohokam.” 

27D idam pi amichud mo g Jiosh 
hab ahg. 

28D heg hekaj hab ep kaij g Jesus, 

“Mt wo mai mani d ge ahni mamt 
hekid ab uhgk wo ni-ul mamt wo 
ni-mua ahni Jiosh si Kehsha. Am 

amt haha wo mai mani pi hab wua 
g hejel ni-tatchui ch wabshaba hegai 
wa'i ni-ohg tatchui hab wua ch g 
mashchamaj ahgachug. 29Chum ani 
hekid ab s-wohog elid. K heg hekaj 
ni-wehmaj.” Neh, bo kaij g Jesus. 

30T muijj hegam mat ab kah ihda 
ab i s-wohoch. 


Mash e wulshch hegai matp 
hedai hab wua g pi ap'ekam 


31D heg hekaj hab kaij g Jesus 
ab ha wui hegam mat ab i chum 
s-wohoch, “Mtki woho ab i e dagito 
ni-wui mamtp am hab wo i junihi g 
ni-mashchama. 32Mt haha wo mai 
g wohokam. T heg hab wo em-juh 
mamt hahawa pi d wo neneholk.” 

33D ha'i hab kaij, “Pi ach hekid 
hedai d sha'i neneholiga nach pi d 
Abrahambad amjedkam. P haschu 
hab ahg ch hab kaij matt hahawa pi 
d wo neneholk?” 

34D g Jesus hab kaij, “Wehs 
am d nenehol mamtp hedai hab i 
junihim g pi ap'ekam nam pi heg 
hekaj e wulshch. 95Pi o am hu ha 
wehm d si kihkam g nehol mo hig 
g ha-aliga. 98Nt ahni woho wo i 
em-wul'o mamtp ab wo i e dagito 
ni-wui. Kumt hahawa pi d wo 
neneholk namt pi d wo alaligajk g 
ni-ohg Jiosh. 37S-mahch ani mam 
d Abrahambad amjedkam. M eda 
s-ni-mu'amk nam pi pi ab hu ap 
wohochud g ni-mashchama. 9*Heg 
ani am ahgahim mo haschu g ni-ohg 
ab ni-chehgid. M ahpim hi heg wa 
wepo mam d ge Jiawul amjedkam 
nam pi hab wua g tatchuij.” 

39D hab kaij ab wui, “Pi ach d ge 
Jiawul amjedkam. Abrahambad o d 
t-shohshon.” 


JOHN 8 


D hab kaij g Jesus, “Pegih, m haschu 
ahgch pi hab masma hab e wua mo 
g Abrahambad no pi heg chum hekid 
hab wua g s-ap'ekam. 4°M eda ame 
nakog mamt wo ni-mua ahni mani 
heg wa'i em-ahgid wohokam mo g 
Jiosh ab ni-ahgid. “1Heg am d wabsh 
amjedkam mam am oidch hab e 
junihim.” 

D hab kaij, “Ahchim ach hi pi d sha'i 
sha'i ch ed ha-a'aliga. Jiosh o d si t-ohg.” 

42D hab kaij g Jesus, “Ia ant jiwia 
ab amjed g Jiosh. Kumt heg hekaj 
ab wo si ni-tatchuad mamtp woho d 
wo a'aligajk. Pi ant wabsh hejel hab 
i ni-ah mant ab woi hih. Jiosh at 
ab ni-chea. 43Pi am amichud mani 
has i kaij nam pi s-ko'okod g ha'ichu 
ni-ahga. “*Dam wabsh ge jiawul 
amjedkam ch s-hohho'id mamt am 
hab wo wuad g tatchuij. Heg o d ha 
mu'akam ged hu i si wehpeg amjed ch 
d ep s-chu iattomkam ch pi has sha'i 
elid ha'ichu ha iattogidch no pi wehs 
g iattogig ab d amjedkamaj. “Kuni 
ahni g wohokam ahg. Kum heg hekaj 
pi ni-wohochud. “*Neh, namt hig wo 
e nako mamt am wo wohokamch mas 
haschu d i pi ap ni-chu'ijig? Pegih, ab 
o em-ab mamt ab wo s-ni-wohoch nani 
pi em-ahgid g wohokam. 4” Hegai mo 
ab d amjedkamaj g Jiosh o ab kaiham g 
Jiosh ne'oki. Kum pi ab hu kaiham nam 
pi pi ab hu d amjedkamaj.” 


Mo g Jesus ba'ich d i si ha'ichu 
mo hi g Abrahambad 

48D g haha'ichu ab hahawa si 
chehmo g Jesus ch hab kaij, “Dapki 
wabsh t-obga ch d wabsh sha 
jiawul.” 

49D hab kaij g Jesus, “Pi o woho 
mam has i kaij. Pi ani d sha'i 

jiawul. Ab ani si ha'ichuchud g 
ni-ohg. M wabshaba ahpim wabsh 
pi ni-ha'ichuchud. 5°Pi ani heg am 
hu neidahim mas hedai ab wo si 
has ni-elidad. K wabshaba am hema 
d hegai mo am ni-gahgid g ab has 
elidadag ch wo ha lodai hegam mo 
pi ab hu has ni-elid. BIN wo si shel 
em-ahgi mat pi hekid wo huhug 
hegai mat hedai ab wo si i bei g 
ha'ichu ni-ahga.” 

52D hab kaij ab wui, “Si att 
hahawa s-ap s-mai mapki d 
wabsh sha jiawul. Neh, muh at g 
Abrahambad. T g kekelibad Jiosh 
ha'ichu i tashogiddam hab wa'ap 
ko'ok k huhug. P eda hab kaij mat pi 
hekid wo huhug hegai mat hedai ab 
wo si i bei g ha'ichu m-ahga. 9*Chum 
apki si e ha'ichuchud ch hab kaij 
ihda. Abrahambad atki muh. Nap 
hab e elid map gam hu ba'ich di si 
ha'ichu mo hegai? T g Jiosh ha'ichu 
i tashogiddambad hab wa!ap ko'ok k 
huhug. Dohp hab chum e elid?” 

54D hab kaij g Jesus, “Nt wabsh 
wo pehegi neokad mantp ab hejel 
wo chum si ni-haschudad. Heg 
o ab si has ni-elid ni-ohg mam 
e-Jioshga ahg. 55Pi am hekid bat 
woho mahch hegai. Ni wabshaba 
ahni s-mahch. Kuntp hab wo chei 
mani pi mahch k d wabsh wo 
s-chu iattomkamk mam hab chu'ig 
ahpim. S-mahch ani ch ab si u'ukch 
g ha'ichu ahgaj. 56 Em-shohshon 
Abrahambad o si s-ap e tahtk mat 
wo nei mant an wo i wuhsh. T 
hekid i neidok si s-hehgig.” 

57D si has i el idam k hab kaij, 
“Ih, heki at hu wa'i muh. Aha nap 
neid ch eda pi koi ai g hetaspo 
wehst-mahm ahidag?” 

58D hab kaij g Jesus, “Nt wo si 
shel em-ahgi mani an ha'ichug 
ni-ohg kih ed mat eda koi mahsi g 
Abrahambad.” 

59Neh, d gan hu i u'ihi g hohodai 
mat hekaj wo ma'ichkwua g Jesus. 
D wabshaba wabsh s-a'agi am ha 
shahgid him k gam hu i wuhsh ge'e 
cheopi amjed. 


Matsh g Jesus doaj g pi neadam 


Kuchd am hihim. D ab haha 
wabsh hema daha g o'odham 

ch e-mahsidag amjed pi nea. 
2Kuchd ab kakke g Jesus, “Neh, 
t-mashchamdam, doh'o d chu'ijig 
mo d pi neadam ihda o'odham? 
No d hejel chu'ijigaj aha no d 
ge'egedgaj ha-chu'ijig?” 

3D hab kaij g Jesus, “Id o pi hab 
d sha'i ahga mas d ha-chu'ijig. Heg 
o hekaj pi nea mat g Jiosh am wo 
chehgi g e-gewkdag ab amjed. “Am 
att hab wo junihid g chikpanaj hegai 
mat ia i ni-ah'ad mo idani am kia wi'is 
g tash no pi ab him mamt hahawa 
pi wo e nako. “Dani tonlig am 
em-wehhejed mani ia em-wehmaj.” 

6D hab che'iok g Jesus k am 
siswua jewed dahm k am hab juh 
g bid k hekaj ab bidsh g wuhpuij 
hegai pi neadam ’k hab ahg, “Am g 
him k ab i wakon g e-wuhiosha heg 
eda wo'o mo hab e a'aga Siloam.” 
(K hab d ahga ihda “I Ah'ad.”) T wa 
woho am hih ihda pi neadam k am 
wako g e-wuhiosha k am i uhpam 
jiwia s-ap ha'ichu neidch. 

8Hegam mo s-mahch ch hegam 
mo si neid mo wabsh ha'ichu ha 
tahni ad am i neidok hab kaij, “Aha 
no pi woho d hegai mo am dahiwup 
ch ha'ichu ha tahni?” 

9D ha'i hab kaij mo d hegai. D 
ha'i hab ep kaij, “Pi o d hegai. Ho o 
wabsh si wepo mahs.” 

D hekaj hab kaij ihda mo wa pi 
neakahim, “Dani ahni.” 

10Kumd ab ep kakke, “Shahpt 
masma nent?” 

11D hab kaij, “Hegai mash d Jesus 
at ab bidsh g ni-wuhpui am jewedo 
siswuak k hab ni-ahg mant wo 
him k wo wako g ni-wuhiosha am 
Siloam wo'o ch ed. Kunt am him 
k hab wabsh chum ni-wakon k ha 
hekaj s-ap ha'ichu neid.” 

12D hab kaij idam, “T hebai hih?” 

Kud hab hahawa kaij mo pi 
mahch mas hebai hih. 


Mash g Palasi am mamche g doajida 


13D am wa ha'i bei ihda o'odham 
mo wa pi nea am Palasi ha wui. 
14K d t-mihshmda tash mad eda g 
Jesus hab juh ihda. 15D g Palasi ab 


hahawa kakke mas has masma nent. 


D hab kaij, “Hegai Jesus at ab 
bidsh g ni-wuhpui am siswuak 
jewedo. Nt ab i wako g ni-wuhiosha 
k hahawa s-ap ha'ichu neid.” 

16D ha'i hab kaij hegam Palasi, 
“Neh, pi o ab hu sha'i Jiosh amjed 
nat pi melchkwua g t-chehanig hab 
juhk ihda t-mihshmda tash ed.” 

D am a'ai e wui gegokiwua g 
hemajkam nad pi ha'ijj hab epai 
kaij, “Pi at wo e nako g pi ap 
chu'ijkam mas hab mahs s-hasig 
ha'ichu hab wo juh.” 

17D heg hekaj ab ep si kakke 
hegam Palasi, “Shahp i elid 
hegai o'odham map hab kaij mat 
m-nench.” 

D hab kaij, “Bani elid mo d ge 
Jiosh ha'ichu i tashogiddam.” 

18D wabshaba pi wohochud 
idam haha'ichu mas wa woho d pi 
neadam ch am ha waid g ge'egedgaj 
19ch mu'i ha'ichu ha kakke mas d 
ha-aliga ihda ch ga hu i e-mahsidag 
amjed pi nea, kch ehp mas has 
masma hahawa ha'ichu neid. 

20D hab hahawa kaij g ge'egedgaj 
mo d ha-aliga ch ga hu e-mahsidag 
amjed pi nea 21ch wabshaba pi 
mahch mas has masma s-ap ha'ichu 
neid ch ep pi mahch mas hedai doaj 
ch ab ha ahgid mat wo kakke no pi 
d ge'e k ch hejel am wo e ah. 

2223Hegam haha'ichu ad wa am 
heki hu ap'ech mat pi wo ha hiwigi 
mat am hu ep wo i wahp cheopi ch 
ed hegam mat hedam hab wo chei 
mo g Jesus d Jiosh si Kehsha. D heg 
hekaj s-ha ehbid g ge'egedgaj ch 
hab kaij mat ab wo kakke, t hejel 
am wo e ah. 

24D ab ep i wai g Palasi ihda mat 
bei g e-nendag k hab ahg, “Am g 
t-ahgid g wohokam mapt ab wo 
hehgchul g Jiosh. S-mahch ach mo 
ihda has chehgi d pi ap chu'ijkam.” 

25D hab kaij ihda mat bei g 
e-nendag: “Pi ani sha'i mahch mas 
d pi ap chu'ijkam ch wabshaba id 
s-ap s-mahch mani pi neakahim ch 
hemuch haha wabsh si s-nea.” 

26D idam ab hahawa ep kakke, “T 
has m-juh k m-nench?” 

27D hab kaij, “M ani wa heki hu 
em-ahgid. Mt pi ab hu ni-kaiha. A 
m haschu ahgch ab ep ni-kakke? 
Aha namt ahpim hab wa'ap ab wo i 
s-wohoch mo d Jiosh si Kehsha?” 

28D idam ab si s-keh'id ch hab 
kaij, “Ahpi apt ab i s-wohoch 
hegai hemajkam. Ahchim ach 
hi g Mosesbad ab s-wohochud. 

29S-mahch ach mo g Jiosh g 
Mosesbad ab ha'ichu ahgid. Kuch pi 
sha'i mahch mas hebai amjed him 
hegai.” 

30D hab kaij ihda, “M haschu 
ahgch pi mahch mas hebai 
amjed him. T eda ab i ni-nench. 
31S-mahch ach mo g Jiosh pi ab 
hu kaiham g pi ap chu'ijkam ch 
wabshaba ab ha kaiham hegam mo 
ab si has elid ch am hab junihim 
g tatchuij. 32Pi ach hekid sha'i 
kah mas hedai i nench hegai mo 
e-mahsidag amied pi nea. 33T hi 
wo wa e nako hema mat hab wo 
juh ihda hab mahs ha'ichu matp ab 
Jiosh amjed wo himad.” 

34D ab si s-ko'okam has ahg ch 
hab kaij, “Dap wabsh si hekia pi 
ap'ekam ga hu'i e-mahsidag amjed 
ch eda chum ha'ichu t-mashcham.” 
D amjed gam hu si i wuhshad 
cheopi t amjed k pi hiwigi mas am 
ep wo i wah. 


Mash hedai pi nea Jiosh ap'edag ed 


35D kah g Jesus mamt i wuhshad 
k am i gahghim k hab kaijam i 
chehgiok, “Nap ab si hiwig g Jiosh 
si Kehsha?” 

36D hab kaij ihda o'odham, “A k 
hedai wud. Am g ni-ahgid. Nt ab 
wo si i hiw.” 

37D hab kaij g Jesus, “Dani ahni 
map hahawa s-ap ni-neid mant wa 
m-nench.” 

38D ab si i gei wui k hab kaij, 
“Ab ani si m-hiwig, s-ap'ekam 
ni-kownalig.” 

39D hab hahawa kaij g Jesus, “Ia 
ant jiwia jewed dahm mant wo 
mahsko wua mo hedai pi nea ch 
hedai s-nea id eda Jiosh ap'edag.” 

40D ha'i am gegok g Palasi ch si 
has i elid k hab kaij, “Nap ahchim 
hab ep chum t-ahg mach hab wa'ap 
pi nenea.” 

“D hab kaij g Jesus, “Pi amt 
ab hu wo em-abch mamtp wo 
wohokamch mam pi nenea am 
Jiosh ap'edag ed. M wabshaba hab 
chum kaij mam s-nenea.” 


Mash g Jesus d kihjeg matt ab amjed 
wo i wahp Jiosh kownaltalig ed 


1 0 D hab ep kaij g Jesus, “No 
hig pi woho mat g s-chu 


ehskam wabsh s-a'agi haskojed 
ab wo i wah heg eda kolhai mam 
am ha nuhkud g kahwal k wo s-ha 
ehsidam? 2T wabshaba g si ha 
nuhkuddam ab wo i wah kihjeg 
amied. *T g kihjeg nuhkuddam ab 
wo i kuhpi'oki. K g ha nuhkuddam 
am si ha chehcheg ch gam hu i ha 
wanimed. *T am wo i wuwhag k 
gam hu wo i oi no pi s-mahch g 
ne'okij. T am ha ba'ich wo himad. 
5Pi at hedai ep wo i oi no pi pi 
mahch g ha-ne'oki k wabsh wo 
e gantad.” ®Neh, id ad hekaj am 
chum ha'ichu ha mashcham g Jesus. 
D wabshaba pi sha'i amichud mo 
haschu hab ahg. 

7D heg hekaj hab ep kaij, “Ahni 
ani hab ni-ahg ch ni-wepogid g 
kolhai kihjeg. “Hegam mo hab 
e a'aga mo d em-wanimeddam 
ch eda pi ab huni-wohochudod 
s-chu e'eskam ch d ha mu'akam. 
K wabshaba g ni-wohochuddam 
pi ab hu ha kaiham. 9Heg ani 
wepo mo g kihjeg. Kahwal o am 
wapke kolhai ch ed. K pi ha'ichu 
has e wua am ha tahgio. Kumt 
ahpim ab wo s-ni-wohochud k hab 

wa!ap wo e do'ibia. Kahwal o ab 
mahks g s-kehg ha'ichu hugi. Kum 
ahpim ab ep mahks mam haschu 

i tatchua. 1°S-chu ehskam at wo 
jiwia mat wo ha u'u k wo ha kokda. 
Nt ahni ia jiwia mant s-ba'ama ab 
wo i em-mah g doakag “nani pi 
s-wohom d em-nuhkuddam. 


Mash e wepogidch g Jesus g 
kahwal ha nuhkuddam 


“Neh, kahwal ha nuhkuddam 
at chum hems ha wehhejed wo 
e muhkid. 1?Hegai mo d wabsh 
ha-pionag at am wabsh wo i ha 
dagito k wo meh mat am wo jiwia 
g sheh'e. T g sheh'e am wo wahk k 
wo mu'a k wo ha gantad. 13Pion at 
wo heb hu meh no pi pi ha tatchua 
g ha-shoshoiga. 

14-15“Nt eda ahni wo i nako 
g sho'igdag am ha wehhejed g 
ni-wohochuddam hab masma 
mo g si ha nuhkuddam g kahwal 
chum anis wo ni-muhkid am 
ha wehhejed. Kahwal ch ha 
nuhkuddam o ab a'ai s-e mahch. 
Kuch g ni-wohochuddam ch ahni 
ab hab wa!ap a'ai s-t-mahch. Ch 
ahchim g ni-ohg wehm hab wa 
masma ab a'ai s-t-mahch. 1êHa 
nuhkuddam at wehs ab wo i 
ha hemapai g e-kahwaliga. Nt 
ahni hab wa masma ab wo i ha 
hemapai wehs hegam mat ab wo i 
s-ni-wohoch, chum hems g gawul 
mahs hemajkam. 

17“Am ant wabsh wo i ni-dagito 
muhkig wui. K g ni-ohg heg hekaj 
si ni-tatchua. Nt ab uhpam ep wo i 
ni-chegito. 18Pi at hedai wo sha'i e 
nako mas wabsh hejel wo e elid k 
wo ni-mua. U'ukch ani g ni-ap'edag 

mant am wo i ni-dagito muhkig 
wui k ab uhpam ep wo i ni-chegito. 
Ab o ni-chehani g ni-ohg mant id 
am hab wo juh.” 

19D am ep a'ai e ne'owi g 
hemajkam heg hekaj mo has i 
kaij. 2°Kud mu'ijj hab nahnko kaij 
babgatk, “Doki wabsh jiawul. Pi 
o wehsig. Shahchu am ahgch ab 
kaiham?” 

21D wabshaba ha'ijj hab epai 
kaij, “Pi at wo e nako hegai mo d 
wabsh sha jiawul mas hab kaidam 
s-kehg wo neokad ch wo nench g pi 
neadam.” 


Matsh g haha'ichu s-ohhod g Jesus 
22D am i e ai g ge'e cheopi 
wakonadag tash. D eda d 
s-hehpich'edkam. “*Kuchd 
am oiopo anai mo hab e a'aga 
Solomonbad watto am ge'e cheopi 
tam. 
24D am i e chehm g haha'ichu k 
hab kaij ab Jesus wui, “Tt he'es i 
tash wo m-nenida mapt wo t-ahgi 
maps wa woho d Jiosh si Kehsha.” 
25D hab kaij g Jesus, “Heki 
ani hu am em-ahgid. M eda 
pi ni-wohochud. Ni-ohg o ab 
ni-mahkch g gewkdag mant hab 
wo juh g s-hasig ha'ichu. K heg 
am chum em-tashogid mani 
hedai wud. 26M wabshaba pi 
ab hu ni-wohochud nam d ge 
ni-hemajkamga. “Neh, am o 
oid g e-nuhkuddam g kahwal 
no pi s-mahch am i s-amichudk 
g ne'okij. K hab wa'ap ni-oid g 
ni-wohochuddam no pi s-ni-mahch. 
Ni ahni ep s-ha mahch. 28 Ab ani ha 
mahkch g pi ha huhugedam doakag. 
T hegam pi hekid wo huhug. T 

pi hedai wo sha'i ni-wohppo'i. 
29Ni-ohg o wehs ha'ichu dahm 
s-gewkdag ch si s-wihnam an ha 
u'ukch hegam mo ab ni-mahkch. 

T pi hedai wo wohppo'i. 99Ahni g 
ni-ohg wehm ach d hemako.” Neh, 
id ad hab wabsh chum chei g Jesus. 

31D g hemajkam am ep u'ihi g 
hohodai mat wo ma'ichkwua. 

32D hab kaij g Jesus, “Mu'i ant 
ha'ichu hab juh g s-ap'ekam nat pi 
ab ni-mah g ni-ohg g gewkdag. K 
haschu d hegai mamt heg hekaj wo 
ni-ma'ichkwua?” 

33D hab kaij g hemajkam, “Pi 
ach heg hekaj s-m-ma'ichkwuimk 
s-ap'ekam ch wabshaba heg hekaj 
map pad neok. Dap wabsh o'odham 
ch eda hab chum a'aga g Jiosh mo d 
si m-ohg ch hab ab chum e wepogid 
g Jiosh.” 

34-351) hab kaij g Jesus, “An o 
o'ohanas em-chehanig ed mo g 
Jiosh hab ha a'aga jijosh hegam 
mo u'achug g ha'ichu ahgaj, chum 
as d wabsh hemajkam. 36T wahm 
ahni hig woho am si i ni-kehsh k 
ia i ni-ah'ad id dahm jewed. M eda 
haschu ahgch hab ni-ahg mani pad 
neok mani hab kaij mani d Jiosh 
alidag? 27 Mantp wa woho pi am hu 
hab wo junihid g ni-ohg chikpan, 
mt s-ap pi wo ni-wohoch. 38Ni 
wabshaba am hab junihim. Mt heg 
hekaj wo s-mahchk mach d hemako 
g ni-ohg wehm.” 

39D g haha'ichu am hahawa ep 
chum cheha g cheopi nuhkuddam 
mat am wo hihim k wo bei. D 
wabshaba ep e do'ibia ab ha amjed. 

40Kuchd gam hu hahawa hihim 
k gam hu ai g Jordan Akimel k am 
aigo i chehchsh k am dada mo wa g 

Johnbad am ha pahl wapkon k am 
dadha. “1D mu'i hemajkam am wui 
dada hab kaijch, “Pi at wa ha'ichu 
s-hasigam hab juh g John. Kuki 
wabshaba d wohokam mo haschu 

i t-ahgid id amied o'odham.” 42D 
mu'i hemajkam ab i s-wohoch g 
Jesus amai. 


Mash hema d Lazarus ch muh 


1 1 Am ad wa hema kih Bethany 
kihhim t am ch hab chehgig 
Lazarus ch am hu hebai haha wabsh 
mumku. Lazarusbad u'uwigaad d 
Marda ch Mary. “(Ihda Mary o wa 
d hegai mad wa g uhw shuhdagi an 
iawua Jesus tahtad an k an i dagio 
wabsh g e-che'echew mo'okaj.) 
3Kudki idam u'uwigaj am hema 
cheha mad am wo him k wo ahgi 
g Jesus, “S-ap'ekam t-kownalig, si 
m-nawoj at mumku.” 

4D am i kah g ha-ahga g Jesus k 
am t-ahgid, “Lazarus ash mumku. K 
wabshaba pi hab d ahga mat gam 
hu hab wo i e juh. Nt wo do'ibia 
mamt hekaj ab wo ihm g Jiosh. Tg 
Jiosh heg hekaj ab epai wo ni-ihm.” 

5Jesus ad wa ab wa chum si pihk 
e elid ha wui idam Marda ch Mary 
ch Lazarus ch wabshaba pi am hu 
wa hekaj i hih mo ab waid. 

K am di gohk tash amjed. 7D 
hab kaij ab t-wui, “M att hig ep wo 
uhpam hihi Judea chekshani wui.” 

8Kuchd ahchim chum pi 
hohho'id ch hab kaij ab wui, 

“T-mashchamdam, pi o koi d 
sha'i tash mo wa am chum s-m- 
ma'ichkwuimk g hemajkam. Ttp 
eda am ep wo hihi!” 

9-10D hab kaij g Jesus, “Tam 
wabsh s-ap wo himad g o'odham 

tash ch ed ch wabshaba wo e 
huchwua s-chuhugam k ed. Pegih, 
pi at has wo e juh mo eda ni- 
ap'echudch g Jiosh mant hab wo 
junihid g chikpanaj.” 

11D hab ep kaij g Jesus, “Koi at g 
t-nawoj Lazarus. Nt wabshaba am 
wo uhpam him k wo wuha.” 

12Kuchd hab kaij, “Kohsig o 
s-kehgaj wehhejed. T wo wa hejel 
ap'et.” 

13D eda g Jesus heg hab ahg mat 
muh g Lazarus ich heg hekaj hab 
kaij, “Neh, muh at g Lazarus. ‘Ni 
wabshaba wabsh s-ap ni-tahtk mani pi 
am hu wehmaj namt pi haha wo nei 
mant has wo ni-juh k ab ba'ich wo i 
s-ni-wohoch. Tt oi wo hihim k wo nei. 

16D ihda Thomas mam hab a'aga 
Kuadi hab kaij ab t-wui, “Pegih, ttp 
wo oi g t-mashchamdam k wehmaj 
wo t-ko'ij.” 


” 


Matsh g Jesus ab wo i 
t-wuwhas muhkig amjed 


17Kuchd ged hu dada Bethany t 
am k s-mai mash d wa'i gi'ik tash 
matsh ged hu e cheh g Lazarus. 

18-19Tki eda mu'ijj am dada g 
hemajkam ab Jerusalem t amjed 
mat am wo i ha gewkemhu g Marda 
ch Mary no pi d wa'i gohk mihya. 

20D ga hu t-nam g Marda nash pi 
kah mo ab him g Jesus. Tki g Mary 
ga hu wa'i wih ha-kih ab. 

21D hab kaij g Marda ab wui g 
Jesus, “Neh, ni-kownalig, mapt 
hems s-hohtam wo jiwia, t chum 
pi wo muh g t-wehnag. “^Ni 
wabshaba s-mahch mat g Jiosh ab 
wo m-mah mapt haschu ab wo i tai, 
chum hems hemuch mat i ge'eda g 
ha'ichu pi t-ap'edag.” 

23D hab kaij g Jesus, “T wo 
uhpam e chegito g em-wehnag.” 

24Kud hab ep kaij g Marda, 
“S-mahch ani mat uhpam wo e 
chegito mat hekid wo i huhug g 
jewed.” 

25-261) hab kaij g Jesus ab wui, 
“Ia ani ha'ichug ahni mant wo i ha 
wuwhas g ko'i ab amjed g muhkig 
k ab wo i ha mah g doakag. Ab 
ani ha mahkch g pi ha huhugedam 
doakag hegam mo ab ni-hiwig. T 
wo uhpam e chechegito am i ko'ok. 
Nap s-wohochud ihda?” 

27Kud hab kaij g Marda, “Heu'u, 
ni-kownalig, s-wohochud ani map 
d Jiosh si Kehsha ch d Jiosh alidag. 
An o o'ohadag Jiosh o'ohana ed 
maptsh ia wo jiwia jewed dahm.” 


Matsh shosha g Jesus 


28Kud gam hu hahawa uhpam hih 
g Marda k atsh am wabsh s-a'agi 
wai g Mary ash hab kaijch mo ab 
him g ha mashchamdam ch ab 
waid. 

29-30D am ha hekaj s-hohtam 
hih g Mary k ged hu jiwia mat am 
t-nam g Marda natt gekoi ai g 
kihhim. 31Kud mu'ijj i oi g Mary 
hegam moki am ha wehm shoani 
ash hab em-ahgch mat gam hu 
uhpam ep wo hih hiha'ini wui mat 
am wo shoakad. 

32D am i cheh g Mary g Jesus k ab 
i gei wecho k hab kaij, “Ni-kownalig, 
mapt hems s-hohtam wo jiwia, t 
chum pi wo muh g t-wehnag.” 

33D am i nei g Jesus mo shoak 
g Mary. D hegam ep shoani mo 
wehmaj. D ged hu si ai g ihbdaj. D 
si has e tahtk 34k ab ha kakke mas 
hebai ehsto g chuhkugaj. 

D hab kaij idam, “Oi g t-oid k am 
wo nei matt am ehsto.” Kuchd am 
hahawa hihim k am dada k am nei 
mat am ehsto. 

35D am i shosha g Jesus. 

36D heg hekaj hab kaij g 
hemajkam, “Neh, kuki ab si pihk e 
elid wui.” 

37D wabshaba ha'ijj hab ep kaij, 

“Neh, t wa g pi neadam doaj. T 
haschu ahgk pi doaj g Lazarus mat 
pi wo muh?” 


Matsh ab i wuhshad g 
Jesus g Lazarus 


38D am ep si has i e taht g Jesus k 
am i miabi g hiha'ini. Id o ab cheho 
ch ed hab chu'ig ch g hodaikaj ab 
kuhpi. 39D hab ha ahg g Jesus mat 
gam hu wo i nu'ichkwua g hodai. 

D g Marda hab kaij, “T-kownalig, 
heki at hu padt no pi d wa'i gi'ik 
tash mat am e cheh.” 

40D hab kaij g Jesus ab wui, 

“Napt pi chegito mani wa m-ahgid 
mapt wo nei g s-hasig ha'ichu k wo 
taht g Jiosh gewkdag maptp ab wo 
s-ni-wohoch.” 

41D gam hu hab i e nu'ichkwua 
g hodai. D am e dahm i nea g 
Jesus k hab kaij, “Ni-ohg, ab ani 
i m-ho'ige'elid map ab ni-kaiham. 
42S-mahch ani map chum hekid ab 
ni-kaiham ch wabshaba hab kaij 
ihda idam ha wehhejed hemajkam. 
T hab wo s-wohoch mapt ahpi 
ia i ni-ah'ad,” 43k am i ha'asa 
e ho'ige'idahun k am hahawa 
si s-kaidam neok ch hab kaij, 

“Lazarus, ab g i wuhshani!” 

44D ab i wuhsh g Lazarus k an 
wabsh kia bihiwigs g i'ikuskaj 
mach hekaj ha bihiwig g t-ko'i ch 

ab wabsh kia ma'ishp g wuhioshaj 
g ikuskaj. D hab ha ahg g Jesus, 
“Gam g hu wo padch g i'ikus k wo 
hiwigi mat wo hih uhpam.” Neh, d 
wa woho hab e juh. 


Mamtsh am i ap'ech mamtsh wo mua 
g Jesus 
An g neid g Matthew 26:1-5; 
Mark 14:1-2; Luke 22:1-2 

45Mu'ijj hegam mad am i ha 
chehgio g Marda ch Mary ad ab 
i s-wohoch mo g Jesus d Jiosh si 
Kehsha am i neidok mad haschu 
hab juh. “€Tki wabshaba ha'i ehp 
gam hu hihi Palasi ha wui k am ha 
ahgi mat haschu hab juh. “/Kutsh 
am e nam g Palasi ch u'ugchu papal 
ha wehm g ge'e e jehnigiddam 
k am a'aga mas has wo juh ihda 
s-hasig ha'ichu hab wuadam. 
48«“Wehsijj at ab wo i s-wohoch mo 
d Jiosh si Kehsha mattp am wabsh 
wo neidad. T g Rome kokownal 
am wo i e nakog k wo i wua g gele 
t-cheopi k wo wehs t-kokda,” bad 
kaij idam am a'agadch. 

49Sh am ha'ichug hegai mad d 
si uhgchu pahl ch hab chehgig 
Caiaphas ch si s-gewkam hab 
ha ahg, “Kaij, ahpim am sha'i pi 
ha'ichu a'amichud Sich pi mahch 
mo ba'ich i s-ap'e mat hemako 
o'odham wo muh wehs t-wehhejed 
kih hegai mattp wehsijj wo t-ko'ij.” 

51Neh, bad kaij ch eda pi mahch 
mo g Jiosh am tashogid heg hekaj 
ne'okij mo e aihim mat g Jesus wo 
e muhkid ha wehhejed g Tutuligo 
52ch wehs ha wehhejed g nahnko 
mahs hemajkam. T idam ha'i ab 
wo i s-wohoch g Jesus k ab wo i e 
hemakoj e wehm. 5*Neh, ia'i amied 

ad g haha'ichu am i e nako mat wo 
mua g Jesus. 54D heg hekaj hahawa 
pi an hu s-masma oimmed g Jesus 
Judea chekshani ch ed am i dagitok 
g Bethany. Chd gam hu hihim k am 
ha'ichugkahim mo am d Ephraim 
kihhim mo am miabidch g tohono 
jewed. 

55Kud eda e aihim mat 
wo e wuhshad g t-shohshon 
ha-do'ibiadag. K mu'ijj am hihim 
gam hu a'aijed Jerusalem kihhim 
wui mat am wo i e nako heg 
wehhejed. 56D chum hedai an chum 
neid g Jesus am i e hemapadk ge'e 
cheopi t am ch hab kaij ab a'ai e 
wui, “Pi atp hems ia hu wo sha'i 
jiwia. Shahm i elid.” 5’ Kuki eda g 
u'ugchu papal ch Palasi am i ha 
chehani g hemajkam mat hemho 
wa wo ha ahgi sha s-mahchk mo 
hebai ha'ichug g Jesus. T an wo bei. 


Mamtsh ab to'i g Jesus g uhw 
shuhdagikaj 

An g neid g Matthew 26:6-13; Mark 14:3-9 

1 Chuhdp tash o wa am wi'is 
mat wo e ai g t-shohshon 

ha-do'ibiadag wuhshda. ?Kud wa 
am hab e juh g ge'e gegosig Bethany 
t am wehhejed g Jesus. Kuchd gam 
hu hihim k am ha wehm t-gegosid. 
D g Lazarus am ep t-wehmaj. Marda 
ad am ha wehmaj hegam mad am 
hihidod ch an t-to'id. *D g Mary ged 
hu jiwia Jesus wui k g si s-namkig 
uhw shuhdagi u'a ch an iawua Jesus 
tahtad an. K eda d hemako s-wehch. 
D an i dagio wabsh g e-che'echew 
mo'okaj. D wehsko uhwa ihda uhw 
shuhdagi am kih ch ed. 

4D hab kaij hegai t-wehm kehshaj 
g Jesus mo hab chehgig Judas 

Iscariot, 5“T haschu ahgk pi e 
gagda ihda uhw shuhdagi matt wo 
ha mah g sho'igkam, natt pi ahim 
g waik siant pihsh namkigdag ab 
wo i nei g lial heg amied." BD eda 
pi woho s-ha ho'ige'id g sho'igkam 
ch wabshaba s-behimk g lial nadki 
pi s-chu ehsk ch chum nuhkud g 
t-lialiga ch wabsh hejel hekaj. 

7D hab kaij g Jesus ab wui, 
“Dagitoni. T-himdag oidk at hab juh 
g ni-muhkig wehhejed. *Chum o 
hekid ia em-shahgid g sho'igkam. 
Nt wabshaba ahni hi pi wabsh 
chum hekid ia wo em-shahgidk.” 


Mamsh g Lazarus hab 
wa'ap chum s-mu'amk 
9D eda wehsko kaidag mad g 

Jesus ab i wuhshad g Lazarus 
muhkig amjed. Kud mu'i am dada g 
Judea t am hemajkam s-ha neidamk. 
10-11Kud mu'ijj ab i s-wohoch mo 
g Jesus d Jiosh si Kehsha k am i 
ha dagito g e-wanimeddam am i 
neidok g Lazarus. Dam i s-mai g 
u'ugchu papal k am i e nako mat g 
Lazarus hab wa'ap wo mua. 


Mash mu'ijj si s-hehgig ch ahg mo g 
Jesus d Jiosh si Kehsha 
An g neid g Matthew 21:1-11; 
Mark 11:1-11; Luke 19:28-40 


12D am ba'ich i mahsi. Kuchd 
am i t-nakog k gam hu hihi 
Jerusalem wui. D eda mu'i am e 
hemapadch g hemajkam kihhim ch 
ed mat wo wuhshad g t-shohshon 
ha-do'ibiadag. Chd am hihim wohg 
ch ed. D mu'ijj ga hu t-nam am 
i kaiok mat am wo jiwia g Jesus. 
13Tdam ad ha uh'ukch g chukud 
shosha u'us i'ibhonig ch ab si has 

elid g Jesus si s-kaidam hab kaijch, 
“Id o d s-ap'ekam t-kownalig ch ia 
jiwia am wehhejed g Jiosh. K g 
Jiosh si s-ho'ige'id.” 

14D g Jesus am hema ha tai g 
wechij wuhlu k heg cheshadk. 

15Heki o hu an hab chu'ig Jiosh 
o'ohana ed matsh id hab wo e juh 
ch hab chu'ig: 

Pi g am wo e totodsid, ahpim 
Tutuligo! 

Idani at ia wo jiwia g ge'e 
em-kownalig an daichugch 
wechij wuhlu t an. 

Zechariah 9:9 

16Kuchd pi sha'i amichud wehs 
ihda. Kut wa wabshaba hekid ab 
uhgk i e bei g Jesus dahm kahchim 
wui, tt am hahawa i chegito mo 
an o'ohanas ihda Jiosh o'ohana 
ed. Kutki heg hekaj hab e juh am 
wehhejed. 

1718Tdam muli hemajkam ad wa 
am nam g Jesus nash pi kah mat ab 
i wuhshad g Lazarus muhkig amjed. 
Hegam mo wa am neid ash am ha 
ahgid. 19D hab kaij g Palasi ab a'ai 
e wui am i ha neidok, “Ha g wo 
neid matki wehsijj am i oi. Pi attki 
wo t-nako matt wo keshwua.” 


Mash ha'i g Greek o'odham 
s-neidamk g Jesus 


20D am ha'i dada g Greek 
hemajkam Jerusalem t am mat 
ab wo has el g Jiosh heg eda 
do'ibiadag wuhshda piast. 24Kuchd 
am oiopo. D idam am dada k 
am cheh g Philip k am ahgi mo 
s-neidamk g Jesus. ??D g Philip 
am ahgi g Andrew. (Idam ad am d 
chum kihkam Bethsaida t am am 
Galilee chekshani ch ed.) Kud am 

hahawa e wehm hihim k am ahgi 
g Jesus. 

23D hab kaij g Jesus ab ha wui, 
“Idani at e ai g ni-tashga mat g 
ni-ohg wo ni-maskogi mani d si 
Kehshaj. 24T wabshaba wehpeg 
ha'ichu hab wo e juh am ni-tahgio. 
Neh, nat hig am wo i wuhshani 
k ab wo mu'ida g pilkani pi am 
hu e eshk? Hemho wa at am wo e 
ei jewed wecho k wo muh k hab 
wa'i masma wo i wuhshani k ab 
wo mu'ida. 2510 ani hab ahg mat g 
o'odham wo heki wua g e-doakag 
matp wo s-huwidad hejel e 
wehhejed k wabshaba wo edgidad g 
pi ha huhugedam doakag matp wo 
hugio g e-doakag am ni-wehhejed. 
26Bat wo junihid g ni-tatchui hegai 
matp hedai hab e elid mat d wo 
ni-pionagk. Kunt hab wo juh mat 
an wo ni-wehmajk mant hebai wo 
i ha'ichugk. Ni-ohg at ab wo si has 
i ha el hegam mo hab junihim g 
ni-tatchui.” 


Mash g Jesus am ahg g e-muhkig 


27D hab ep kaij g Jesus, 
“Ni-ihbdag at ab si i e kudu. Ni hab 
chum ni-tahtk mant hab wo chei, 
‘Ni-ohg, pi g hiwgid mas hab wo 
e juh ihda am ni-tahgio.’ Nt eda 
heg hekaj ia jiwia mant am wo 
gahi wuhsh hegai s-ko'ok ha'ichu. 
28Pegih, ni-ohg, am g maskogid g 
e-gewkdag am gahi ni-wuhshanim.” 

D ab neo g Jiosh dahm kahchim t 
amjed k hab kaij, “Am ant heki hu i 
maskogid k am hab ep wo juh.” 

29Mu'i o wa am gegok g 
hemajkam ch kah hegai mo ab 
neok. Ha'ijj o hab kaij, “Ab o 
kaidaghim g tataniki.” 

Kud ha'ijj hab kaij, “Anghil at ab 
wui neo.” 

30D Wabshaba hab kaij g Jesus 
ab ha wui, “Ahpim at em-wehhejed 
ab s-kaidam neo, ch pi ahni 
ni-wehhejed. 31E at ai mat ge'e wo 
bei g chu'ijig g hemajkam. Jijawul 
ha-ge'ejig o chum e kownalchud 
id dahm jewed. Nt wabshaba oi 
wo gewito. 32Ab amt wo ni-naggia 
uhs t ab ahni Jiosh si Kehsha. Kunt 
ab haha wo i ha wanchshul g 
hemajkam ni-wui.” 9*Neh, bo wa 
kaij g Jesus ch oki heg hab ahg mat 
has masma wo muh. 

34D hab kaij g hemajkam, “An o 
hab chu'ig Jiosh o'ohana ed mat g 
Jiosh si Kehsha pi hekid wo muh. P 
haschu ahgch hab kaij mapt ab wo 
e naggia uhs tab maptp woho d 
Jiosh si Kehsha?” 

35D hab kaij g Jesus ab ha wui, 
“Ia ant he'es i tash wo ha'ichugk 
em-shahgid ch heg wa wepo mani 
d tonlig em-wehhejed. Am g s-ap 
wo hihimad tonlig oidch. T hab 
pi wo em-ma'ish g s-chuhugam. 
Hegai matp hedai am wo himad 
s-chuhugam k ed o pi mahch 
mas hebai him. 98Ab g wo i 
s-ni-wohochud mani eda ia wabsh 
kia ha'ichug k hab masma tonlig ch 
ed wo hihimad.” Neh, bad kaij ch 
gam hu hahawa i e mehkod ab ha 
amjed. 


Matsh mu'ijj g Tutuligo pi 
ab hu i wohoch g Jesus 
37Mu'ikko ad wa hab juh g s-hasig 
ha'ichu g Jesus am ha-nena ed idam 
hemajkam. Kud wabshaba mu'ijj 
pi ab hu wohochud mo d Jiosh si 
Kehsha. 38Neh, d hab wa masma 

hab e juh hegai matki g kelibad 
Jiosh ha'ichu i tashogiddam Isaiah 
an o'oha. An o hab chu'ig: 
Pi o mu'i ab s-wohochud g 
ha'ichu t-ahga ab m-amjed. 
K g m-gewkdag pi tasho am 
ha-wehhejed. Isaiah 53:1 
39-41 Tki an ep o'oha g Isaiabad: 
Jiosh at hab ha juh mo pi ap 
ha'ichu neid ch pi ha'ichu 
amichud mat pi ab hu wui 
wo i e nohnogid k pi wo e 
do'ibia ab pi ap'ekam t amjed. 
Isaiah 6:9-10 
Isaiabad o wa ab amjed neok 
g Jesus gewkdag natsh pi Jiosh 
am tashogi. Kut idam hemajkam 
wa woho pi e nako mas ab wo 
s-wohoch g Jesus. 
42Kud mu'i ab hi wa chum 
s-wohoch g haha'ichu. Tsh 
wabshaba g Palasi gam hu wo i 
ha wuwhas matp wo s-mai mat ab 
s-wohoch. D heg hekaj pi am hu 
tasho e ahg no pi s-hohho'id g 
ab has ha-elida g hemajkam ch g 
Jiosh ab has elida wabsh pi ab hu 
ha'ichuchud. 


Mamt wabsh wo e lodai 
g Jesus ne'okikaj 


44 Jesus ad am ep ha jehnigid 
ch si s-kaidam hab kaij, “Matp 
hedai ab wo i s-ni-wohochud k 
hab wa'ap s-wohochud g ni-ohg 
Jiosh. 45K hedai i ni-neid ch hab 
wa!ap neid. 7619 ant jiwia id dahm 
jewed k hab sha masma mo g 
tonlig am em-wehhejed nani pi 
am tashogid g wohokam himdag. 
Kumt s-ap wo himad g e-doakag 
hab masma mam am tonlig ch ed 
mamtp ab wo ni-hiwgad. 27 Mumm 

o pi ab hu ni-kaiham ch pi ab hu 
ni-hiwig. Nt wabshaba pi heg hekaj 
ia jiwia manis wo ha lodai. S-ha 
ani do'ibiamk. 48T woe lodai g 
ni-ne'okikaj mat hekid wo i huhug 
g jewed. “*Ni-ohg o ab ni-chehani 
mant haschu hab wo chei. Ni pi g 
hejel ni-ne'oki hab kaij. 9'Kumt heg 
hekaj ab wo kaiham k hab wo bei 
g pi ha huhugedam doakag. Heg 
ani wa'i hab kaij mo g Jiosh ab 
ni-chehani.” Neh, bad kaij g Jesus. 


Matsh g Jesus am ha wapko 
g e-chuhchai ha-tahtad 


1 D am him k amieai 

matt ba'ich tash wo mua 
g kahwal mad k wo wuhshad g 
t-shohshon ha-do'ibiadag. Kuki 
s-mahch g Jesus mat am wa e ai 
matki ia wo dagito ihda jewed k wo 
hih am e-ohg wui. D eda si pihk e 
elid wehs e-doakagkaj ab ha wui 
hegam mat ab i s-wohoch. 

2D am e ap'ech matt am wo 
t-gegos hema kih am gam hu i 
juhk. D wa eda heki hu ab i kaiha g 
Judas Iscariot g ge Jiawul k am i e 
shelch mat wo gagda g Jesus. 

3 Ab atsh Jiosh amied ia jiwia g 
Jesus k ab wui ep wo i e nodagi. 
Kush g Jiosh ab wehs mahkch g 
gewkdag. D id s-mahch g Jesus 
4ch wabshaba am i kekiwua k am 
wuahawua g e-lihwa k g tuayakaj 
ab e bahshodad Pk am ge was 
wakonakud ch ed k ab i wapkonahi 
g t-tahtad k heg hekaj ha dagio 
tuaya mat ab e bahshodad. 

BD ab i ai g Simon Peter. D heg 
si has e tahtk ch hab kaij, “Ih, napt 
wo wapko g ni-tahtad k eda d ge 
ni-kownalig!” 

7D hab kaij g Jesus ab wui, “Pi 
ap hi wa amichud hemuch mani 
haschu chum em-tashogid id hekaj 
ch wabshaba wo wa amich imhab i 
ba'ich.” 

8Kud hab hahawa kaij g Peter, 
“Pi apt hekid wo sha'i wapko g 
ni-tahtad.” 

D hab kaij g Jesus, “Pi apt d wo 
i ni-wehmtdamk mant wo sha pi 
wapko g m-tahtad.” 

9Kud hahawa si s-hohtam hab 
kaij g Peter, “Ni-kownalig, pi g heg 
wali ni-tahtad wapkon k wabshaba 
g ni-nohnhoi ch ni-wuhiosha ehp.” 

10-11D hab kaij g Jesus, “Heki apt 
hu e wako wehsko koi jiwiak. Heg 
at wa'i e-tahtad wo wapko hegai 
mat hedai heki hu wehsko e wako 
mat koi am hu wo jiwia kih t am. 
Id ani hab ahgch hab kaij mat g 
em-dodakag wehs i e kegch, heg hi 
wa i hemako mat pi i e kegch.” Neh, 
bad kaij g Jesus no pi s-mahch mat 
hedai wo gagda. 

12T am i ha wapko g ha-tahtad 
k ab uhpam wah g e-lihwa 
k ga hu hahawa ep dahiwua 
mihsa wui k ab ha kakke, “Nam 
s-amichud mant haschu ahgk 
hab em-juni ihda? 1*Neh, bam 
ni-a'aga mani d em-kownalig ch 
d em-mashchamdam. K am wa 
s-ap'e no pi woho ihda. “Dani 
wa chum em-kownalig ch d 
em-mashchamdam ch eda am i 
ni-jumalkad k heg ni-wepogi mani 
d wabsh em-pionag. Pegih, mt 
ahpim hab wa masma ab a'ai wo 
e neidad 19mant am em-chehgi ch 
ab a'ai wo i e wehmtad ‘nam pi 
d ni-pionag. Kut pi hebai g pion 
hab wo chum e elidad mas ba'ich 

d i si ha'ichu mo hi g ahmoj. 1M 
hahawa s-mahch mamt has wo 
chum masmak. Kut d wo s-ap 
tahhadkamk am em-wehhejed 
mamtp woho hab wo masmak. 
18“Mt wabshaba pi wehsijj ab hu 
wo bei ihda no pi an hab chu'ig 
Jiosh o'ohana ed mamt hema ab 
ni-wui wo kekiwua ahpim mam 
ni-wehm e gegosid. Kuni s-mahch 
mat hedai hab wo e juh nani pi 
wehs s-em-mahch ahpim mant 
ab i em-gawulkai. 19Kuni heki hu 
ab em-ahgid mat koi hab e juh. 
Kut hekid hab wo i e juh, mt ab 
haha wo s-wohoch mani woho 
d Jiosh si Kehsha. 29Jiosh o ab 
ni-mahkch g ha'ichu e-ahga. Kuni 
ab epai em-mahk. K heg hekaj 
ab s-ap ni-neid ch ab s-ap neid g 
Jiosh hegam mat hedai ab wo s-ap 
em-neidad.” 


Mash am ahg g Jesus mat hema wo 
gagda 
An g neid g Matthew 26:20-25; 
Mark 14:17-21; Luke 22:21-23 


21D am hahawa si e kudu g Jesus 
k hab t-ahg, “Pi ant ap ni-taht k 
wo em-ahgi mamt hema ahpim wo 
ni-gagda.” 

22Kuchd si has i t-taht k ab wabsh 
a'ai si t-neid pi sha'i amichudch 
mas hedai hab ahg. “*Kunid eda an 
hugidaj an daha g Jesus ahni mo 
ni-hekaj si pihk e elid. 24D hekaj 
g Simon Peter wabsh s-a'agi ab 
ni-ahgid mant wo kakke mas hedai 
hab ahg. “5Kunid wabsh s-a'agi ab 
epai kakke g Jesus mas hedai hab 
ahg. 

26D hab kaij ab ni-wui, “Hegai 
mant wehpeg ab wo bih o d hegai.” 

Kud wa woho am ge bia g hidod k 
ab mah g Judas Iscariot. 

27D am wabsh i chum huh g e-bih. 
D g ge Jiawul am ba'ich i chikp eda. 

D hab kaij g Jesus ab wui, 
“S-hohtam g am hab juhni hegai 
mapt hab wo juh.” 

28Kuchd pi sha'i amichud mas 
haschu hab ahg ch hab kaij ihda. 
29D eda nuhkud g t-lialiga hegai 
Judas. Kuchd heg hekaj ha'i hab 
t-ahg mo hab ahg mat ep wo ha 
nolawt g ha'ichu hugi heg wehhejed 
ge'e gegosig o ha'ichu wo ha mah g 
sho'igkam. 3°D ha hekaj i wuhsh g 
Judas gam hu jeg ed. Kuki eda ab 
wabsh i si s-chuhugam. 


Matsh g Jesus am i 
wechijid g e-chehanig 

31D hab hahawa kaij g Jesus, 
“Neh, hemu at wehs wo e nahto 
hegai mat g Jiosh am i ni-kei mant 
hab wo juh ia jewed dahm. Am ani 
wa chehgid g Josh gewkdag. 32T 
g Jiosh heg hekaj am wo tashogi g 
ni-gewkdag hemu s-hohtam. 

33“Pegih neh, ahpim mani ab si 
em-tatchua, pi ant sha'i tash ia hu 
wo e-wehmajk nant pi gam hu wo 
hih. Kumt pi wo e nako mams wo 
ni-cheh. Am ant hab ep wo chei 
em-wui mani wa haschu ha ahgid 
g hemajkam mamt pi wo e nako 
mamt hejel am wo hihi mant hebai 
wo i hih. 

34“Hemu ant ab wo em-mah g 
wechij chehanig. K d ihda mamt 
ab a'ai wo si pihk e elidad hab 
masma mani ahni hab em-juhkch. 
35 Wehsijj at wo s-mahchk mam ab 
ie dagitokch ni-wui mamtp ab a'ai 
wo si pihk e elidad.” 

Matsh g Jesus am ah mat g Peter wo 
pi mahch k e ah 
An g neid g Matthew 26:31-35; 
Mark 14:27-31; Luke 22:31-34 


36D hab kaij g Simon Peter, “A pt 
hebai wo hih, ni-kownalig?” 

Kud g Jesus hab kaij, “Pi apt wo 
e nako mapt wo ni-oi hemu amai 
mant am wo hih. K wabshaba ab 
him g tash mapt am haha wo i 
ni-oi.” 

37D hab kaij g Peter, “Nt haschu 
ahgk pi wo ni-nako mant wo m-oi 
hemuch? Ni-nahtokch ani mant wo 
m-wehhejed muh.” 

38D hab kaij g Jesus, “Ab 
ant wo si shel m-ahgi map pi 
woho e nahtokch mapt wo muh 
ni-wehhejed. Neh, waikko apt hab 
wo wa'i chei map pi sha'i ni-mahch 
mat koi wo kuhu g keli chuchul.” 


Mattsh ab wa'i Jesus amjed wo 
i wahp an Jiosh kihdag ed 
1 D hab ep kaij g Jesus, “Pi 
g wo sha'i e kudut. Ab 

g wabsh i s-wohochud mo an 
ha'ichug g Jiosh k ahni ab ep 
wo i s-ni-wohoch mani d si 
Kehshaj. 2Am o wilis ni-ohg 
kihdag ed am wehs ha wehhejed g 
ni-wohochuddam. Nt wo wa chum 
em-ahgi matp pi am hu wo wi'isk. 
Nt am wo him k am wo i ap'ech 
em-wehhejed *k ia ep wo jiwia k ia 
wo em-ui mamt an wo ni-wehmajk. 
4S-mahch am mamt has masma am 
wo hihi amai mant am wo hih.” 

5D hab kaij g Thomas ab wui, “Ih, 
ni-kownalig, pi ach sha'i mahch 
maps hebai wo hih ch hab pi 
mahch machs has masma wo dada.” 

6D hab kaij g Jesus ab wui, “Ab 
amt wo ni-hiwgad. Nt ahni an wo 
wa'i em-u'apa anai ni-ohg kihdag 
ed. Id o heg wa wepo mani d am 
wui himdam wohg em-wehhejed 
ch d Jiosh wohokam ch d m-wechij 
doakag. ’Matp hedai woho s-ap 
wo s-ni-mahchk ch hab wa masma 
wo s-mahchk g ni-ohg. Neid am g 
ni-ohg nam pi ni-neid.” 
8D hab kaij g Philip ab wui, 
“Pegih, t-kownalig, am g t-chehgid 
g e-ohg. Heg ach wali tatchua.” 9D 
hab kaij g Jesus ab wui, “Tash ani 
ia em-wehmaj. Kupki eda pi woho 
ap ni-mahch, ahpi Philip. Hegai mo 
hedai i ni-neid ch hab masma ep neid 
g ni-ohg. P haschu ahgch ab ni-tahni 
mant wo em-chehgi g ni-ohg? 1Ahni 
kch ni-ohg ach d hemako. Kupki pi 
koi ab hu s-wohochud ihda.” 
D hab ep kaij ab wehs t-wui, 
“Ni-ohg o ab ni-ahgid mant has 
wo che'e k has wo ni-juh. Ab g 
wo s-wohochud mach d hemako 
g ni-ohg wehm heg wabsh hekaj 
mani am em-ahgid, o amtp pi wo 
e nako hab masma k wo s-wohoch 
mach d hemako heg hekaj s-hasig 
ha'ichu mani hab junihim. 1?Nt wo 
si shel em-ahgi matp hedai ab wo 
s-ni-wohochud k wo e nako mat 
hab wo junihid g s-hasig ha'ichu 
hab masma mani ahni, pej ba'ich 
i ge'e hab wo juh g s-hasig ha'ichu 
nant pi ahni hi wo hih am ni-ohg 
wui. 13Kunt am hab wo em-juni 
mamtp haschu ab wo i tai g ni-ohg 
am ni-chehchegk. T heg hekaj g 
hemajkam ab wo si hehgchul g 
ni-ohg Jiosh. 1*Pegih, mt haschu ab 
wo i tai g ni-ohg am ni-chehchegk, 
nt ahni hab wo juh. 

Matsh ab wo i hud g Hekia 
S-ap'ekam Gewkdag 
15“Am g hab wo junihid g 
ni-chehanig mamtp woho ab wo 
si ni-tatchuad. 1*Nt ab wo tai g 
ni-ohg mat ab wo em-mah g Hekia 
S-ap'ekam Gewkdag. T heg chum 
hekid wo em-wehmajk ch am wo 
i em-tashogidad g wohokam. ‘Pi 
o ta neidagma g Hekia S-ap'ekam 
Gewkdag. T heg hekaj pi wo sha'i e 
nako mas wo s-mahchk hegam mo 
pi ni-mahch. M wabshaba ahpim hi 
s-mahch no pi em-wehmaj hemu ch 
am wo e ul em-doakag ed. 
18«pi ant ia hu hejel wo em-dagito 
k wabshaba ia wo wa em-wehm 
ha'ichugk am i dahm mant im hu wo 
uhpam hih. 19Kumt wo s-mahchk 
mant ia wo em-wehmajk. T wabshaba 
hegam mo pi ab hu ni-wohochud pi 
wo mahchk mani ia ha'ichug nat pi 
pi wo ni-neidad. Kumt d wo wechij 
dodakamk ab ni-amjed heg wait hekaj 
mant ab wo i wuhsh muhkig amjed 
k d ep wo doakamk. 29Ia'i amied 
amt wo s-mahchk mach d hemako g 
ni-ohg wehm k ch ep wo s-mahchk 
mamt ahpim ab i e hemakoj ni-wehm. 
21“Am o e chehgid mo ab si 
ni-tatchua hegam matp hedai ab wo 
bei g ni-chehanig k hab wo junihid. 
Kunt ab ha wui wo si pihk ni-elidad 
g ni-ohg wehm ch ab ha wui wo i 
ni-tashogi.” 
22D hab kaij g Judas, hi wa pi hegai 
Judas Iscariot, “T-kownalig, pt has 
masma ahchim wali t-wui woie 
tashogid k pi ab hu wehs hemajkam 
ha wui?” 
23D hab kaij g Jesus ab wui, 
“Hegai mo hedai ab si ni-tatchua at 

wo wohog el g ha'ichu ni-ahga. Kut 
hahawa ab wui wo si pihk e elidad 
g ni-ohg. Kutt g ni-ohg wehm am 
haha wo i t-maskogi wui k am 

wo wehmajkad. 24Pi at ab hu wo 
wohog el g ha'ichu ni-ahga hegai 
mat pi ab hu wo ni-tatchua. K eda 
g ni-ohg d amjedkam ihda ha'ichu 
ni-ahga. 

25“Id ani hi wa em-ahgid 
hemuch mani ia em-wehmaj. 26T g 
ni-ohg ab haha wo cheha g Hekia 
S-ap'ekam Gewkdag mat heg am 
wo i em-wehmajk am ni-wehhejed 
ch wo em-gewkemhunad ch 
wo em-mashcha mani haschu i 
s-em-mashchamamk ch hab wo 
em-juh mamt wehs ha'ichu wo 
s-chegitok mani haschu i em-ahgid. 

27“Am g wabsh wo i s-ap e 
tahtkkad. Ab ant wo i em-mah 
hegai hab mahs s-ap tahhadkam 
mani ahni edgid. Pi at hedai 
wo e nako mat hab mahs s-ap 
tahhadkam wo em-mah. Pi g wo 
sha'i e kudutad ch pi ha'ichu wo 
ehbidad. 

28“Am am wa ni-kah mani wa 
hab kaij mant gam hu wo hih ab 
em-amjed k wabshaba ia wo wa 
ep em-wehmajk. Ni-ohg o ba'ich i 
s-gewkdag mani ahni. Kumt heg 
hekaj wo chum si s-hehgigkad 
mant im hu uhpam wo hih wui 
mamt hems g wehs e-ihbdagkaj ab 
wo ni-tatchuad. ?9Id ani em-ahgid 
mat koi hab e juh. Mt hab ab wo 
i s-wohoch g ha'ichu ni-ahga mat 
hekid hab wo i e juh. 

30«Hemu at am ge'e wo chehgi g 
e-gewkdag g jijawul ha-ge'ejig no 
pi chum e kownalchud ia jewed 
dahm. K heg hekaj pi am hu ge'e 

s-ni-ap'e mant tash am ha'ichukaj 
wo em-wehm neo. K eda pi u'ukch 
g gewkdag mas hab wo ni-juh 
manis ab wecho wo i ni-ul. 3! Wehs 
ani hab junihim mo haschu ab i 
ni-chehani g ni-ohg. K hab masma 
s-mahch g hemajkam mani ab si 
tatchua g ni-ohg. 

“Pegih neh, oi g wo, am att wo i 
t-nakog k wo hihi.” 


Mo g Jesus e wepogid g uhdwis je'e 
1 D hab ep kaij g Jesus, 
“Dach wa'i hemako hab 
masma mo g uhdwis je'e d hemako 
g e-i'ibhonig wehm. Ahni ani heg 


wepogidas mo g uhdwis shon wa'ug. 


M ahpim heg wepogidas i'ibhonigaj. 
K g ni-ohg t-nuhkud. 2Hegai 
i'ibhonigaj at ab wo chum bahidagt. 
Mt ahpim hab wa'ap s-kehg 
ha'ichu hab wo chum junidahid g 
Jiosh. E'es nuhkuddam at an wo si 
hikkumia hegai i'ibhonig mat pi ab 
hu wo bahidagt k wo i kegch hegai 
mat ab wo bahidagt. T hab ba'ich i 
mu'i ab wo bahidagt. 

3“Heki am hu kegchudas ahpim 
mam ab kaiham ch ab s-wohog elid 
g ha'ichu ni-ahga. “Pi g gam hu hab 
wo sha'i i e juhni ab ni-amjed. Nt 
ahni hab wa masma pi gam hu hab 
wo i ni-juh ab em-amjed. Mt hab 
s-ap hab wo juh ha'ichu k s-ap hab 
wo masmak hab masma mo hegai 
i'ibhonig mat s-ap ab wo bahidagt 
ab gi'ikch e-wa'ug ab. 

5“Pi at ab hu wo bahidagt g 
i'ibhonig pi ab hu gi'ikch e-wa'ug 
ab. Mt ahpim hab wa'ap pi wo e 
nako mamt ha'ichu s-kehg hab wo 
juh mamt gam hu hab wo i e juh ab 
ni-amjed. 8Hegai i'ibhonig mat wo 


220 


e hikkumia at am wo i e hemapad k 
wo e mei. Neh, id o hab mahs matp 
hedai gam hu hab wo i e juh ab 
ni-amjed k ab wo e ahijidach mat 
hahawa pi ha'ichu wehhejed wo 
s-kehgajk am Jiosh wehhejed. 7 Ab 
ant wo i em-mah mamt haschu ab 
wo i ni-tai mamtp ab wo s-wohog 
elidad g ha'ichu ni-ahga ch ab wo 
ni-hiwgad. 8Hegam matp hedai 
woho ab i e dagitokch ni-wui 
at mu'i ha'ichu hab wo junihid 
ni-wehhejed. T heg hekaj ab wo 
hehgchul g hemajkam g ni-ohg 
Jiosh. 

9-10“Bani masma si em-tatchua 
ch si pihk em-elid mo hab masma 
si ni-tatchua g ni-ohg. Ab ani si 
s-wohog elid g ni-ohg. Ch ab alai 
si pihk t-elid. Kumt ahpim hab 
wa'ap ab wo s-ni-wohog elidad. Tt 
ab a'ai wo si pihk t-elidad. Id ani 
em-ahgid mamt wo bei g s-hehgig 
am hab junihidch g ni-chehanig 
hab masma mani ahni s-hehgig 
am hab junihidch g ni-ohg 
chehanig. 12Ab ani em-chehani 
mamt ab a'ai wo pihk e elidad hab 
masma mani ahni has i masma 
si pihk em-elid. 1*Hegai mam 
hedai wo e muhkid ha wehhejed 
g e-naipijju o d hegai mo woho 
si pihk e elid ha hekaj. '*Ahpim 
am d ni-naipijju mamtp hab wo 
junihid g ni-chehanig. Kuni 
hahawa pi hab em-a'agamam d 
wabsh ni-pionag ch wabshaba hab 
em-a'aga mam d ni-naipijju nani 
pi ab em-ahgid wehs ha'ichu mani 
ab kah ni-ohg amjed. Neh, mo 
hema d wabsh pionag ch pi mahch 
mo haschu am hab i wua g ahmo. 
16Pi amt hejel e elid k am wo i 

gegokiwua ni-wehhejed. Ahni ant 
am i em-chuhcha mamt am wo 
hihim k hab wo juh g ge'e chikpan. 
Kut pi hekid wo huhug hegai mamt 
hab wo juh. T g ni-ohg am hab wo 
em-juni mamtp haschu ab wo i tai 
am ni-chehchegch. !/Pegih, id ani 
ab em-chehani mamt ab a'ai wo 
pihk e elidad.” 


Matsh wo s-t-keh'idad hegam 
mo pi ab hu tatchua g Jiosh 


18D hab ep kaij g Jesus, “Mt 
wo s-chegitok mo ahni wehpeg 
s-ni-keh'id hegam mo pi ab hu 
tatchua g Jiosh ch hab wa'ap 
wo s-em-keh'idad. 19Ab at wo 
em-tatchua mamtp hems pi ab hu 
wo tatchua g Jiosh. Nt wabshaba 
ab si em-gawulkai ab ha amjed. 
Kum pi ha wepo chegito ha'ichu. K 
hekaj hab s-em-keh'id. 20-21 MT wo 
s-chegitok mani wa hab em-ahgid 
mat pi hebai g pion hab wo chum e 
elidad mas ba'ich di ge ha'ichu mo g 
e-ahmo. Two em-sho'igch hegam mo 
ni-sho'igchud. Kut ab wo s-em-wohog 
el hegam mo ab s-ni-wohog elid. 
Hegam mo pi mahch g ni-ohg o 
ni-sho'igchud ch hab wa'ap wo 
em-sho'igchudad nam pi ab ni-wui 
e dagitokch. ?224Ta ant jiwia ha wui 
k am ha ahgi ab amjed g ni-ohg k 
am ha chehgi g s-hasig chikpan mat 
pi hedai hekid hab juh. K wabshaba 
s-ni-keh'id. K heg hekaj tasho mo 
s-keh'id g ni-ohg. Kut hab masma 
mahsko wua g pi ap e-chu'ijig. 25An 
o hab chu'ig Jiosh o'ohana ed mat 


wo s-ni-keh'idad pi haschu sha'i ahgk. 


Kut wa woho hab e juh. 
26“Ab ant wo cheha g Hekia 
S-ap'ekam Gewkdag mat am wo 

em-wehmajk. Heg o am wehmaj 
g Jiosh ch ab em-wui wo him 
k wo em-wehmajkad ch am wo 
i em-gewkemhunad ch am wo 
ha'ichu em-tashogidad ab ni-amjed. 
27Kumt ahpim wo i ahgahi ab 
ni-amjed nam pi ni-wehmajkahim 
ga hu i amjed mant am i shonwuich 
g ni-chikpan.” 
1 D hab ep kaij g Jesus, “Am 
ani em-ahgid ihda mamt 
heg hekaj pi wo ni-dagito. 2T wo i 
em-wuwhas ab amjed g cheopi. K 
ab him g tash mamt wo em-mu'a k 
hab wo e ahgad mat wehhejed hab 
juh g Jiosh. “Id amt hab wo em-juh 
heg hekaj mo pi ni-mahch ch ep pi 
mahch g ni-ohg. “Mt wabshaba wo 
s-chegitok mani id am em-ahgid 
mat hekid hab wo i e juh.” 


Mash haschu chikpan hab wua 
g Hekia S-ap'ekam Gewkdag 


D hab ep kaij g Jesus, “Pi ani 
em-ahgid ihda ga hu i wehpeg 
heg hekaj mani ia em-wehmaj. 5K 
wabshaba hemu e aihim mant 
uhpam wo hih am ni-ohg wui. M 
eda pi ab hu sha'i s-ni-kakkeimk 
manis hebai wo hih §ch wabsh pi 
ap e tahtk s-mahchok mant gam 
hu wo hih. 7T eda pi ab hu wo i 
hih g Hekia S-ap'ekam Gewkdag 
em-wui nt ho'ip gam hu hih. K heg 
hekaj ba'ich i s-ap'e mant gm hu wo 
hih. *T ab haha wo i hih g Hekia 
S-ap'ekam Gewkdag k am wo i ha 
tashogi g hemajkam g s-ap'ekam 
ch pi ap'ekam ch Jiosh lodaita. 
9-10Ni-ohg at ab wo ni-ha'ichuch 
mant am wui wo him k pi ia hu 
wo ha'ichugk. T g Hekia S-ap'ekam 
Gewkdag heg hekaj wo wohokamch 

am ha wui g hemajkam mani d 
s-ap'ekam am Jiosh nena ed k ep 
wo wohokamch mo hab junihim 
g pi ap'ekam mo eda pi ab hu 
ni-wohochud 11k ep wo wohokamch 
mat wo e lodai hegam mo hab 
junihim g pi ap'ekam nat pi am 
wa e ai mat g Jiosh wo lodai g ge 
Jiawul. 

12“Mu'i ani ha'ichu ep 
s-em-ahgidamk. Mt wabshaba 
pi wo e nako mamt wo s-amich 
mant wo chum em-ahgi hemuch. 
13-14Hekia S-ap'ekam Gewkdag at 
am wo i em-tashogi g wohokam 
k am ep wo i em-ahgi mat haschu 
has wo e juh imhab em-ba'ich. Nt 
am wo ahgi mat has wo chei. Kut 
am wo em-tashogid k hab ab wo 
si ni-ha'ichuch. ‘*Wehs g ni-ohg 
gewkdag o d ep ni-gewkdag. 
Ni hekaj hab kaij mat g Hekia 
S-ap'ekam Gewkdag am wo i 
em-tashogi mani haschu ab i ahgid.” 


Mamtsh sha'i ha'as pi wo ap e taht 


16D hab ep kaij g Jesus, “Do sha'i 
ha'as, mt pi an hu wo ni-neidad, ch 
am ep wo sha'i ha'as, mt hahawa ep 
wo ni-neidad.” 

17Kuchd hab kaij ab a'ai t-wui, 
“Shahchu o hab ahg ch hab kaij 
mas wo sha'i ha'as, tt pi an hu wo 
neidad, ch am ep wo sha'i ha'as, tt 
ep wo neidad. K wa hab ep kaij mat 
wo hih am e-ohg wui. 18Pi ach sha'i 
amichud mo haschu hab ahg ch hab 
kaij.” 

19D s-mahch g Jesus machd ab 
s-kakkeimk ch hekaj hab kaij, “Pi 
am sha'i amichud mani haschu 
hab ahg ch hab kaij mat wo sha'i 
ha'as, mt pi wo ni-neidad, ch am ep 

wo sha'i ha'as, mt ep wo ni-neidad. 
20Pegih, nt wo ha'ichu em-ahgi 
mat woho hab wo e juh. Mt wo 
si pi ap e taht k wo si shoanid. T 
g s-ni-keh'iddam wabsh wo si 
s-hehgigk. T amjed ha'ichu hab wo 
e juh mat ab wo em-mah g si gele 
s-hehgig. ?! Neh, s-mahch am mat 
has wo e juh mat hekid wo e ai 
mat wo mahmadho g uwi. T wo pi 
ap e taht mat wo nako g s-ko'ok. T 
wabshaba am wo i mahsi g ali. T 
am wabsh wo i pi chegito g s-ko'ok 
heg hekaj mo si s-hehgig mat an 
i e mahsid g ali. “Bo wa masma 
am em-tahgio mam hemuch pi 
ap e taht. Nt wabshaba ab ep wo 
ni-chehgi em-wui. Kumt haha wo 
si s-hehgigk. T pi hedai wo sha'i 
padch hegai hab mahs s-hehgig 
em-wehhejed. 

23“Mt hahawa pi ab hu wo ge 
ni-kaiamad ha'ichu ch wabshaba 
ab wo e ho'ige'idahunad ch ab wo 
kakke g ni-ohg am ni-chehchegch. 
T wa woho wo em-mah. 24Pi 
am koi hekid ni-chehcheg am e 
ho'ige'idahunch. Am g hab wo 
i e juhni. T g ni-ohg am hab wo 
em-juni. T ab wo si e shuhdad g 
em-doakag g s-hehgigkaj.” 


Matsh g Jesus gewito g pi ap'ekam 


25D hab ep kaij g Jesus, “Am 
ani ha'ichu i chum em-tashogid g 
ha'ichu wepogida ahgakaj. Ab o 
him g tash mant hahawa si tasho 
wo em-ahgi ab amied g ni-ohg. 2®T 
ab haha wo em-abk mamt ab wo i 
e ho'ige'idahunad ni-ohg wui am 
ni-chehchegch. Pi amt heg wo wa'i 
hiwgad manis ahni am wo wa'i 
ni-ho'ige'idahunad em-wehhejed. 

27Ni-ohg o ab si em-tatchua nam pi 
ab si ni-tatchua ch ab s-wohochud 
mant ia jiwia ab amied g Jiosh. 7814 
ant woho jiwia ab amjed g ni-ohg id 
dahm jewed. T e ai mant uhpam ep 
wo hih am ni-ohg wui.” 

29Kuchd ab wui hab kaij, “Neh'e, 
hemuch ap si tasho am ahg ha'ichu 
ch pi hekaj g wepogida ha'ichu 
ahga. 3°Ch hahawa s-mahch map 
wehs ha'ichu s-mahch. Pi o hab 
hahawa mahs machs hedai ab 
wo ge ha'ichu m-kakke. Ch hekaj 
hahawa s-wohochud map ab amjed 
g Jiosh.” 

31D hab kaij g Jesus, “Nam hig 
hab elid mam id woho s-wohochud? 
32 Ab o e aihim mamt gam hu a'ai 
wo si e gantad k gam hu uhpam wo 
hihi e-kihki wui ia hejel ni-dagitok. 
Ni wabshaba pi hejelig. Ni-ohg o 
chum hekid ni-wehmaj. 

33“Wehs ani em-ahgid ihda mamt 
heg hekaj wo si s-ap e tahtkkad. T 
wo em-sho'igch hegam mo pi ab hu 
tatchua g Jiosh. Mt wabshaba am 
wo si e gewpkai nant pi heki hu 
s-ap wo em-gewitojel g pi ap'ekam.” 


Id o d Jesus ho'ige'idahuna 

17 D am i kuhgi g Jesus g 
ha'ichu e-ahga kam i 

nea dahm kahchim wui k am e 
ho'ige'idahun k hab kaij, “Ni-ohg, 
ia at i e ai g ni-tashga. Ab g uhpam 
ni-mahki hegai ni-gewkdag mani 
wa an u'ukch m-hugid an. Nt ab 
haha wo si has m-elid k wo mahsko 
wua g m-gewkdag. “Ab apt i ni-mah 
g gewkdag am wehs ha dahm g 
hemajkam. Kut ha'i ab ni-wui e 
dagito no pi d m-hemajkamga. K 
hab d m-elida mant wo ha mah g 

pi ha huhugedam doakag. *Dap 
wohokam Jiosh ch am i ni-kei 
mant ia wo jiwia jewed dahm. Kut 
wehs wo bei g pi ha huhugedam 
doakag hegam mat wo s-t-mahchk. 
4Ia ant ha chehgi g hemajkam g 
m-gewkdag k nahto hegai chikpan 
mapt ab i ni-cheha mant hab wo 
juh. .Pegih, ni-ohg, ab g uhpam 
ni-be k ep wo ni-mah hegai 
ni-gewkdag mani wa edgid an 
m-hugid an matt eda koi an hu 
nahto g jewed. 


Mo wa e ho'ige'idahun ha wehhejed 
6“Ab apt ni-wui i ha gawulkai 

idam chechoj mo ia ni-wehmaj. 

K d m-hemajkamga. Am ani i 
m-mahtchulid ha wui ch ha ahgid 
g ha'ichu m-ahga. Kut ab s-wohog 
elid 7k hahawa s-mahch mo wehs 

g ni-mahchig ab d m-amjedkam. 
8Ab ap ni-mahkch g ha'ichu 
e-ahga. Kuniam haahgid. Tab i 
s-wohochud k heg hekaj s-mahch 
mani ab d m-amjedkam. 

9“Idam o d m-hemajkamga. 

Kuni heg hekaj am ha wehhejed 
ni-ho'ige'idahun ch pi ha wehhejed 
hegam mat pi ab hu wo m-tatchua. 
10Hegam o d wali m-hemajkamga 
mat ab wo ni-hiw mant wo ha 
do'ibia. T g ni-gewkdag ab wo e 
chehgi ha ab. 11T hemuch e ai 
mant wo hih am m-wui k pi ia 

hu haha wo ha'ichugk id dahm 
jewed. T wabshaba idam ia hu wo 
ha'ichugk. Kuni ab m-tahni mapt 
wo ha nuhkudad, ni-ohg. Dap hekia 
s-ap'ekam. Kut ab wo m-ihmad ch 
hab d wo hemakok hab masma 
mach ahchim d hemako. 12Ia ani ha 
nuhkudahim mat ab wo m-ihmad. 

Kut heg wa'i pi e do'ibia mo an 
o'ohanas matki hab wo e juh. 

13“Id ani hab kaij mani ia wabsh 
kia ha wehmaj ch koi ab hu m-wui 
hih mant hekaj ab wo si ha mah 
g s-ap tahhadkam. ‘Ab ant ha 
ahgi g ha'ichu m-ahga. Tab i 
s-ni-wohochud k ab ni-hiwig ch ab 
i e gawulkai ha amjed hegam mo 
pi ab hu m-tatchua. K hegam heg 
hekaj s-ha keh'id. 15Pi ani heg hab 
ahg maps ia wo i ha wuwhas ab 
amjed g jewed ch wabshaba hab 
ahg mapt wo ha nuhkudad. T hab 
pi gm hu wo i ha nu'ichshul g ge 
Jiawul. 18Ab o gawulkdas idam 
pi ap'ekam t amjed hab masma 
mani ahni. (7Ab g i ha gawulkad e 
wehhejed heg hekaj ha'ichu e-ahga. 
Ha'ichu m-ahga o d wohokam. 

18 Am apt i ni-kei mant ia wo ahgad 
g ha'ichu m-ahga jewed dahm. Kunt 
hab wa masma am i ha chuhcha. 

19 Ab ant si i ni-dagito m-wui mat 
idam wo s-mahchk g wohokam ch 
hekaj ab hab wa'ap wo i e dagito 
m-wui. 


Mo wa e ho'ige'idahun 
wehs t-wehhejed 


20“Pi ani idam wali ha wehhejed 
ni-ho'ige'idahun ch wabshaba 
hegam ehp mat ab wo i s-wohoch g 
ha'ichu ha-ahga k ab wo i e dagito 
ni-wui. 21Id o d ha'ichu ni-tahnig 
mat wehs am wo i e hemakoch hab 
masma mach ahchim d hemako. 
Kut hab wo s-mai g hemajkam 
map d ahpi ch am i ni-kei mant 
ia wo jiwia. 22M-gewkdag o d ep 
ni-gewkdag nach pi d hemako. Kuni 
ab ha mahkch g t-gewkdag mat 
t-wehm d wo hemakok. 23 Dant 

hemako ha wehm hab masma mach 
ahchim d hemako. T hab wehs s-ap 
d wo hemakok idam. T heg hekaj 
wo s-mai g hemajkam mapt am i 
ni-kei mant ia wo jiwia jewed dahm 
k ep wo s-mai map ab si ha tatchua 
idam hab masma map ahni. 
24“Ni-ohg, ab apt i ni-mah idam 
mo ab si ni-tatchua. Kuni si tatchua 
mat am wo ni-wehmajk anai mant 
anai wok. An apt ni-mah g si 
s-kehg ap'edag nap pi si ni-tatchua 
mat eda koi e nahto g jewed. Kuni 
ab m-tahni mat idam am wo 
ni-wehmajk ch heg wo neidad 
map haschu ab ni-mahkch. ?5Dap 
hekia s-ap'ekam, ni-ohg. K pi hi 
wa chum m-mahch hegam mo pi 
ab hu m-tatchua. Ni wabshaba 
ahni s-m-mahch. K idam ep 
s-mahch mapt am i ni-kei. Zë Am 
ant m-mahtchul ha wui k am ba'ich 
wo i m-mahtchul ha wui. T hab 
wo si pihk e elidad ni-hekaj hab 
masma map ahpi. Nt ahniam wo i 
ni-hemakoch ha wehm.” 


Mamtsh an bei g Jesus 

An g neid g Matthew 26:47-56; 

Mark 14:43-50; Luke 22:47-53 
1 D am i ha'asa e ho'ige'idahu 

g Jesus. Kuchd gam hu 

aigo i chehchsh hegai aki mo hab 
e a'aga Kidron k am dada mo am 
eshas g u'us. 22D eda pi an hu 
t-wehmaj g Judas nadki pi gam hu 
him k am si gagda g Jesus ha wui 
g u'ugchu papal ch Palasi. Kudki 
idam ab mu'i ha cheha g shondal ch 
cheopi nuhkuddam mat am wo oi g 
Judas. Dki heg ab i ha wanim no pi 
s-mahch matt hebai wo ha'ichugk 
no pi mu'ikko am t-wehm dahiwup 

amai. D idam ha'ijj ge i'is-papayo 
ch ha'ijj ge lalamba ch ha'ijj wabsh 
kuhdch. 

4D eda wa chum wehs s-mahch g 
Jesus mat haschu has wo e juh am 
tahgio ch wabshaba am i hih ha 
wui k hab kaij, “Dohm in gahg?” 

5D hab kaij idam, “Hegai Jesus 
mo ab Nazareth t ab d kihkam.” 

Kud hab kaij g Jesus, “Ahni ani 
wud.” 

6D haha wabsh e totods hegam 
k ab ta'i si i gegokiwua k wabsh i 
shul. 

7D ab ep ha kakke g Jesus, “A m 
hedai in gahg?” 

D hab ep kaij, “Hegai Jesus mo ab 
Nazareth t ab d kihkam.” 

8D hab kaij g Jesus, “Am ani wa 
heki hu em-ahgid mani d ahni. Mtp 
ahni in wo ni-gahghid ch pi has wo 
ha juh idam.” “Neh, bo kaij no pi 
s-t-do'ibiamk. Kud hab masma hab 
e juh g ne'okij mo wa hab kaij matt 
wehsijj wo t-do'ibia. 

19D g Simon Peter ge is-pahyo 
ch ab i huhpan k ab hu wabsh 
si i widut k higshp an si hikuch 
g s-apkojed nahkaj hegai mo d 
uhgchu pahl neholiga ch hab 
chehgig Malcus. 

11D hab kaij g Jesus ab Peter 
wui, “Ga g hu uhpam hab juhni 
g e-is-pahyo. Pi apt wo e nako 
mapt wo ha shohbi nant pi hemho 
wa wo nako mo haschu g ni-ohg 
ap'echudch am ni-wehhejed.” 


Mamtsh am u'apa g Jesus 
uhgchu pahl wui 
12D ab ha cheha g shondal g 
ha-ge'ejig mat am wo i ha wehmt 
g cheopi nuhkuddam. D am bei g 

Jesus k gan hu si wulsh g nohnhoij 
k gam hu i wanim Jerusalem wui. 
13 Am ad kih g u'ugchu papal. Kud 
gan hu wehpeg i bei heg wui mo 
hab chehgig Annas. Ihda Annas 
od ba'amad ohgaj hegaimo d 

si uhgchu pahl ch hab chehgig 
Caiaphas. 14K d ihda Caiaphas mad 
wa am ha shelinid g haha'ichu mat 
hemako wo muh g o'odham wehs 
ha wehhejed. 


Matsh g Peter pi mahch k e ah g 
Jesus 
An g neid g Matthew 26:69-70; 
Mark 14:66-68; Luke 22:55-57 


15Kuchd gohkajj g Simon Peter 
wehm am i ha oi mo am bebhehim 
g Jesus. K eda g uhgchu pahl 
s-ni-mahch. Nid hekaj am i wah 
kolhai ch ed. 16D g Peter ga hu 
wa'i kehk jeg ed ab kihjeg t ab. Nid 
am hahawa him k ab ahgid hegai 
chehia mad ab nuhkud g kihjeg mat 
ab wo i wahki g Peter. 

17D hab kaij ihda chehia ab wui 
g Peter, “Nap hig pi ahpi an ep 
wehmaj hegai mamt an bei?” 

D hab kaij g Peter, “Pi ani an hu 
sha'i wehmaj.” 

18D eda s-hehpid. D hekaj 
am ge nahdch g pion ch cheopi 
nuhkuddam ch am gegok ch e 
huhkalid. D g Peter am him k am 
ha wehm i kekiwua k e huhkal. 


Mash g si uhgchu pahl ab ha'ichu 
kakke g Jesus 
An g neid g Matthew 26:59-66; 
Mark 14:55-64; Luke 22:66-71 
19D g uhgchu pahl ab kakke g 
Jesus mas haschu ahgk ab ha'i i ha 
gawulkad k haschu ha mashcham. 

20-21]) hab kaij g Jesus, “P 
haschu ahgch ahni ab ni-kakke? 
Pi ani hekid s-a'agi ha'ichu ahg ch 
wabshaba wehs hemajkam wui hab 
kaij ch am ha mashcham ha-cheopi 
ed ch ge'e cheopi ch ed mach am 
wehs t-hehemapad. Pegih, ab g 
hig ha kakke mani haschu i ha 
mashcham. S-mahch o mani haschu 
ha ahgid.” 

22D hab wabsh chum chei. D ab 
si shonikka g cheopi nuhkuddam k 
hab ahg, “Pi apt hab sha'i kaidam 
wo neokad ab uhgchu pahl wui.” 

23D hab hahawa kaij g Jesus, 
“Am g hig wehs wo ha ahgi manis 
ha'ichu pi ap hab kaij. Wohokam 
ani em-ahgid. Pt haschu ahgk ab 
ni-shonikka?” 

24D g Annas am hahawa ha cheha 
mat am wo u'apa Caiaphas wui. 
Kud an wabsh kia wulshch g Jesus. 


Matsh g Peter ep pi mahch k e ah g 
Jesus 
An g neid g Matthew 26:71-75; 
Mark 14:69-72; Luke 22:58-62 


25D eda g Peter am wabsh kia e 
huhkalid ha-nahda wui. D hab kaij 
hegam mad am wehmaj, “Nap hig 
pi ahpi an ep wehmaj hegai mamt 
an bei?” 

D wabshaba g Peter pi mahch k 
e ah hab kaijch, “Pi ani an hu sha'i 
wehmaj.” 

26D am hema kehk g neholigaj 
g uhgchu pahl ch d hajunij hegai 
mat g Peter hikuch g nahkaj ch 
hab kaij ab wui g Peter, “Nani pi 
woho m-neid amai matt am bei 
ihda?” 

27D hab kaij g Peter, “Ih, pia'a.” D 
edapk am i kuhu g keli chuchul. 

Mamtsh am u'apa g Jesus kownal 
wui 
An g neid g Matthew 27:1-2, 11-14; 
Mark 15:1-5; Luke 23:1-5 

28Wabsh i si'alim mad koi i 
chesh g tash, md gam hu i bei 
g Jesus kownal kih wui. D hab 
chehgig hegai Pilate. D pi am hu 
i wahp g Tutuligo kownal kih ed 
no pi g t-himdag hab chu'ig matt 
wo t-uamhu mattp am wo i wahp 
gawul hemajkam ha-kih ed. Kut pi 
wo ap'edagk mat wo huh g kahwal 
mad iagchulig gegosig imhab i juhk 
matp am wo i wahp. 29D heg hekaj 
gam hu i wuhsh g Pilate k am ha 
nam k hab kaij, “Shahchu am ab 
abchud ihda o'odham?” 

30D hab kaij ab wui, “Pi att woho 
ia wo u'apa ahpi m-wui hegai matt 
pi koi wo s-mai mo am hab junihim 
g pi ap'ekam.” 

31D hab kaij g Pilate, “Pegih, mt 
ahpim wo be k ab wo mah g s-ko'ok 
namkidadag mo has i mahs g 
em-himdag chehanig.” 

D hab kaij g Tutuligo, “Pegih, bo 
mahs g t-himdag chehanig mat wo 
e mua heg hekaj pi ap e-chu'ijig. K 
eda pi t-hiwgid g ge'e kownal ab 
Rome t ab machs hab wo juh. Tt 
heg hekaj ia u'apa mapt ahpi am 
hab wo juh.” 32Id ad wa hab e 
juh mat hab masma wo e muhkid 
g Jesus mo wa hab kaij no pi g 
kownal hab masma ha muhkid. 

33D g Pilate gam hu uhpam wah 
e-kih ed k ab i wai g Jesus k hab 
kaij ab wui, “Neh, nap hab e elid 
map d ha-kownalig g Tutuligo?” 

34D hab kaij g Jesus, “Nap ab 
ni-kakke ihda ab hejel e amjed, aha 

no ha'ijj ab ha'ichu i m-ahgid ab 
ni-amjed?” 

35Kud hab kaij g Pilate, “Pi ani d 
sha'i Tuhligo manis wo s-mahchk 
ihda. M-wehm hemajkam ha wehm 
g e-papalig at ia m-u'apa. Pt haschu 
has juh?” 

36D hab kaij g Jesus, 
“Ni-kownaltalig o pi hab chu'ig mo 
g id dahm jewed kokownaltalig, 

Tp hems hab wo chu'igk, t wo ha 
cheggia hegam mo ab si ni-wecho 
e mashcham mamt pi am hu wo i 
ni-dagito haha'ichu ha wui. Pi o 
hab mahs g ni-kownaltalig.” Neh, 
bad kaij g Jesus. 

37D heg hekaj hab ep kaij g 
Pilate, “Kupki woho hab kaij map d 
kownal!” 

D hab kaij g Jesus ab wui, “Heu'u, 
dani kownal ch ia jiwia jewed 
dahm k ia mahsi mant wo ha ahgi 
g wohokam. Matp hedai ab wo 
tatchuad g wohokam at ab wo 
ni-kaiha.” 

38D gam hu hab si e widu g 
Pilate k hab kaij, “Mas haschu d i 
wohokam.” 


Mamtsh ab chu'ijigch g Jesus mat wo 
e mua 
An g neid Matthew 27:15-31; 
Mark 15:6-20; Luke 23:13-25 


D am hahawa uhpam i wuhsh 
ha wui g hemajkam k hab ha ahg, 
“Pi ant ha'ichu sha'i cheh manis 
ab wo abch ihda. 39K eda wehs 
ahid ab am hema i e dadagitod 
g lihso em-wehhejed ia'i idani 
mam wushshad g e-shohshon 
ha-do'ibiadag. Pegih, nam tatchua 
mant id wo dagito mash d 
em-kownalig ahpim Tutuligo?” 


JOHN 18, 19 


40D si s-kaidam hihnk ch hab kaij, 

“Pi hegai. Barabbas ach tatchua.” 
D eda d s-chu ehskam ch d ha 
mu'akam ihda Barabbas. 
1 D am hahawa ha cheha g 
Pilate g shondal mat wo 
s-ko'okam gewitta g Jesus. Kud wa 
woho hab e juh *k am hahawa ge 
ho'i gihkot k ab wahki mo'oj ab k 
ab wahki g kownal kahba *k wabsh 
has ahg ch hab kaij, “Wapt wo si 
tash d Tutuligo ha-kownaligk,” ch 
ab hahawa si shonikkash. 

4D am ep i wuhsh g Pilate k 
hab kaij am ha wui g hemajkam, 
“Neh'e, ab ant ep wo i wuhshad k 
wo em-chehgi mant pi ha'ichu sha'i 
cheh g pi ap chu'ijig mas hekaj 
wo e muhkid.” 5Md am hahawa i 
wuhshad k ab wabsh kia wahkch g 
ho'i gihko ch hegai kownal kahba. 

D hab kaij g Pilate ab ha wui, “Ab 
g wo i neid mo d wabsh si sho'ig 
o'odham.” 

BD am i nei g u'ugchu papal ch 
cheopi nuhkuddam k si s-kaidam 
hab wabsh ge kaij mu'ikko, 
“Mu'ani! Mu'ani ab kots t ab!” 

D g Pilate hab kaij, “Pegih, k wo 
be k ahpim ab wo mua kots t ab. 
Ahni ant hi pi ha'ichu sha'i cheh 
mas melchkwua g kownal chehanig 
mat wo e muhkid.” 

7D hab kaij hegam Tutuligo, “Ahchim 
at hi melchkwua g t-chehanig am 
hugkam mat hemho wa wo e muhkid 
no pi hab e a'aga mo d Jiosh alidag.” 

8Neh, d am i ha kah g Pilate mad 
hab kaij idam k ba'ich i e ebkiod 9k 
gam hu uhpam i wah k hab kaij ab 
Jesus wui, “Bahp amjed him?” 

D wabshaba g Jesus pi ab hu has 
sha'i chei. 


JOHN 19 


10D hab ep kaij g Pilate ab wui, 
“Aha, napt pi has wo chei ab ni-wui 
k eda s-mahch mani gewkdag mant 
wo m-dagito o ab wo m-mua kots t 
abl” 

11D hab kaij g Jesus ab wui, 
“Jiosh at ab m-mah hegai gewkdag. 
K heg hekaj si pi ap hab e wua idam 
Caiaphas mo m-pi'ichud mapt pi ap 
wo hekaj g e-gewkdag.” 

12D am i kah g Pilate ihda k am 
ep i wuhsh ha wui k am chum si e 
nako mat wo dagito. D wabshaba si 
s-babgam hihnk hegam haha'ichu 
ch hab kaij, “Neh'e, ihda hemajkam 
o hab e ahg mo d si ge'e Kownal ch 
heg hekaj ab wui kehk hegai mo 
d si ge'e kownal ch ab Rome t ab. 
Kupki ahpi hab wa'ap ab wui kehk 
g si ge'e Kownal mapt wo sha dagito 
ihda.” 

13D am i kah g Pilate ihda k am 
hahawa i wuhshad g Jesus k heg ga 
hu i dahiwua usagakam daikud ed 
amai mach hab a'aga Gabbatha mo 
an sha uhgk i hodaitas. 

14D eda e aihim g dahm juhk. 
Kud wo e kokda g kahwal mahmad 
imhab i juhk mat wo e wuhshad 
g t-shohshon ha-do'ibiadag. D hab 
kaij g Pilate ab ha wui g haha'ichu, 
“Ia g hu wo neid g e-kownalig.” 

15D ab ep si s-babgam hihnk ch 
hab kaij, “Mu'ani! Mu'ani ab kots t 
abl” 

D hab kaij g Pilate, “Aha nam 
tatchua mant wo mua g si uhgk 
em-kownalig ab kots t ab?” 

D hab kaij g u'ugchu papal, “Heg 
o d wa'i si uhgk t-kownalig mo ab 
daha Rome t ab.” 

16D am hahawa i dagito g Pilate g 
Jesus mamt ab wo mua kots t ab. 

Mamtsh ab naggia g Jesus kots t ab 
An g neid g Matthew 27:32-44; 
Mark 15:21-32; Luke 23:26-43 


D am hab hahawa e juh g 
ha-tatchui mamt ab ha mah g Jesus. 
D gam hu i wanim. 1D g Jesus 
am kushwiot g hejel e-kots. Kuchd 
am dada amai mo am e kokda. 
Bach a'aga amai Golgotha mo hab 
d ahga Koshwak. 18Kumt gam si 
wuahawua g wehschugaj k ab sisish 
kots t ab k ab uhgk i bei. D eda 
gohk d ep lilso. Kumd idam hab 
wa'ap ab ha sisish kokots t ab k gan 
hu a'aijed ha chuhcha Jesus hugid 
an. 

19D an sisishp g tapial Jesus kots t 
ab. K an ab hab chutig: 

“Id o d Jesus ch d ha-kownalig g 

Tutuligo.” 

20K eda pi mehk ab kihhim t amjed 

amai mam am ha kokda. D heg 

hekaj mu'ijj g twehm o'odham 

ab ne'okchul hegai mo haschu 

an o'ohanas. K an o'ohanas g 

t-ne'okikaj ch g Rome ne'okikaj ch g 

Greek ne'okikaj. 

21D gam hu uhpam ep hihi g 
u'ugchu papal Pilate wui am i 
ne'okchulidk ihda k hab ahg, “Pi 
g hab masma an o'ohan mo d 
t-kownalig k wabshaba an o'ohan 
mo heg hejel hab kaij mo d 
t-kownalig.” 

22D hab kaij g Pilate ab ha wui, 

“Mant haschu an i o'oha, t heg an 
wo o'ohadagk.” 

23D hegam shondal mad am 
naggia g Jesus d gi'ik ch hekaj am 
gi'ikpa e tahpad g Jesus wepschuga. 
K am hema d si s-namkig ha'ichu 
eniga ch pi hebai ha shohmas. 24D 

id hab ahg g shondal ch hab kaij 
ab a'ai e wui, “Pi att am hu a!ai 
wo t-wanchid ihda k am wabsh wo 
t-chichwi matt hedai wo t-gehg k 
heg wo bei.” Neh, bad kaij ch woho 
am hab e juh. Kud hab masma am e 
wohokamch g Jiosh o'ohana mo an 
o'ohanas hab masma: 
T am a'ai wo e tahpani g 
wehschugaj g Jiosh si Kehsha 
k am wabsh wo e chichwi k 
wo s-mai mat hedai wo bei 
g s-namkig ha'ichu enigaj. 
Isaiah 22:18 
25D am gegok g je'ej ch jiskaj g 
Jesus miabidch amai mo am naggia. 
Kud gohk am ep ha wehmaj mo 
hema d hegai Mary mo g wehmaj 
kihkam d Clopas ch hema d ep 
Mary Magdalene. ?5Nid ahni am ha 
wehm kehk mo ni-hekaj si pihk e 
elid g Jesus. Kud g Jesus an ni-a'aga 
ch hab ahg g e-je'e, “Neh, id at d 
haha wo m-madk m in kehk,” 27 ch 
hab ep ni-ahg, “Id at d haha wo 
m-je'ek.” Neh, nid am i amjed bei g 
je'ej. Kud heg am t-wehm kih. 


Matsh muh g Jesus 
An g neid g Matthew 27:45-56; 
Mark 15:33-41; Luke 23:44-49 


28D hahawa s-mahch g Jesus mat 
wehs hab juh mat haschu hab wo 
chum juh mat koi wo muh ch hab 
kaij, “Tonom ant.” 29D an hema 
daha g ha'a mad am shuhdagi g 
pad nawait. D am hema g shondal 
ha'ichu wakch pad nawait ch ed k 
an ha'ichu k an uskon k ab uhgk 
i be K ab kams hab masma mo an 
o'ohadag Jiosh heki hu o'ohana 
ed. 30D ab i winiun k hab hahawa 
kaij, “Ia ant i wehs ha'ichu nahto.” 


JOHN 19 


Neh, bad kaij ch am hahawa jumal 
i mo'owua k am i muh. 


Mamtsh ab si chu'akad 
g Jesus hudaj ab 


31D am e nakog g hemajkam mat 
wo e mihshmad nat pi g ba'ich tash 
d wo shahwaik ch d wo ge'e tashk. 
Kutsh g haha'ichu ab kakke g Pilate 
mat wo e ohmi g ha-kakhio hegam 
mad am nahngia. T hab wo e oiwigi 
g ha-muhkig mat gam hu woie 
wu k pi ab wabsh wo kia nahngiak 
t-mihshmda tash ed, wahm mat id 
d wo si ge'e t-tashgak. 32D ab ha 
chehani g Pilate g shondal mat wo 
ha ohmi g ha-kakhio. Kud hab ha 
juh hegam gohk mo ab hugidaj ab 
nahngia g Jesus. 33D wabshaba g 
Jesus heki hu muh. Kud pi ohmi 
g kakhioj. **D hema g shondal g 
e-is-pahyokaj chu'akad g Jesus 
ab hudaj ab. Kud ab ha hekaj 
si e iawua g ehed ch shuhdagi. 
351d anid neid ch s-mahch mat 
woho muh. Kuni hab masma am 
em-ahgidahim mamt ahpim hab 
wa'ap wo s-mahch mat woho muh. 
36 Jiosh o'ohana o hab chutig: 
Pi at hema wo sha'i 
e mul g oh!oj. 
Exodus 12:46; Psalm 34:20 
Kut wa woho hab masma hab e juh. 
37K an ep o'ohanas ch hab chu'ig: 
Hemajkam at ab wo neidad 
hegai mamt ab chu'akad. 
Zechariah 12:10 


Mamtsh ged hu cheh g Jesus 
An g neid g Matthew 27:57-61; 
Mark 15:42-47; Luke 23:50-56 
38K hema d Joseph ch ab 
Arimathea t amjed ch s-wohochud 


JOHN 19, 20 


mo g Jesus d Jiosh si Kehsha ch 
wabshaba s-ha gihug hegam mo pi 
hohho'id. D wabshaba hekid am 
i muh g Jesus, d id am hih Pilate 
wui k ab e sho'igchud k ab tahni 
g honshpadaj. D am i hiwigi. D ga 
hu ep jiwia k ab i huduni g muhki 
k gam hu i bei. 39D heg am ep 
ha'ichug Nicodemus mat wa ged hu 
i wehpeg chehgim g Jesus chuhug 
ch ed. Idam atsh s-ap wo juh g 
muhki. D g Nicodemus heg hekaj 
u'a g siant s-wehch hegai mo d s-ap 
uhw ha'ichu ch d myrrh ch aloes. 
40-42S-e ad hohtkid nad pi 
hudunihim. D ba'ich tash d 
t-mihshmda tash. K eda an mia 
cheotas hodai ch ed mamt am 
hab juh g hiha'ini k wabshaba koi 
sha'i hekaj. K an wehgaj eshas g 
u'us. Kumd am i bei g honshpadag 
k am i hobino g s-kehg ikuskaj heg 
wehnadk s-ap uhw ha'ichu mach 
hab masma hab ha wua g ko'i k am 
cheh heg eda hiha'ini k gam hu hihi. 


Matsh pi e edagi g Jesus hon cheho 
ch ed 
An g neid g Matthew 28:1-8; 
Mark 16:1-8; Luke 24:1-12 
2 Domig wabsh i si'alim mad 
wabsh kia s-chuhugam, tsh 
gm hu hihi hegam Mary Magdalene 
k am dada cheo t am. Kutsh heki 
hu gam hu i e nu'ichkwua g hodai 
mad hekaj ab chum kuhpi. ?Tsh am 
chum neid k am hahawa uhpam 
meh kihhim wui k ad gd hu t-wui 
mel ahni John ch Simon Peter k am 
t-ahgid ch hab kaij, “Am atki i e 
wuhshad g t-kownaligbad hon heg 
amjed hiha'ini mat am e cheh. Kuch 
pi sha'i mahch mas hebai has e juh.” 

3Kuchd g Peter wehm am ha 
hekaj wohp. *Nid ahni wehpeg 
ged hu mel nanid pi ahni ba'ich i 
s-hohtam meh mad Peter. Nid 
am i koachsh k nei mo am wehch 
hegai s-kehg ikus k wabshaba pi 
am hu i wah. BD am hahawa mel g 
Peter k am wabsh si i wah k cheh 
hegai ikus “ch heg ehp mat hekaj 
e hobino g Jesus mo'o. D id ged 
hu hab wabsh hejelko holiwek ch 
kahch. *Kunid ahni am hahawa 
epai i wah k am i neidok ab hahawa 
i s-wohoch mat woho i wuhsh ab 
muhkig amied. *Kuchd eda pi koi 
s-amichud hegai Jiosh o'ohana mo 
hab chu'ig mat hemho wa wo i 
wuhsh ab muhkig amied. 19Kuchd 
gam hu hahawa hihi uhpam. 


Matsh g Jesus am i e chehgi Mary 
Magdalene wui 
An g neid g Matthew 28:9-10; Mark 16:9-11 


11Sh am ep oimmed g Mary cheo 
kihjego ch shoak ch atsh amie 
jumalkad k am i koachsh hiha'ini ch 
ed 12ch ash gohk ha neid g anghil. 
Idam ash s-tohtam e enigadadch ch 
ga hu a'ai dadha, hema ab mo'oshko 
ch hema ga hu aigo ‘3ch hab kaij, 

“Uwi, shahchu ap ahgch shoak?” 

Sh hab kaij ab ha wui, “Heg hekaj 
matki gam hu i e bei g ni-kownalig 
muhki. Kuni pi mahch mas hebai e 
cheh.” 14Tsh hab che'iok ab sikol i 
kekiwua k ash neid mash ab hema 
kehk ch ash wabshaba pi sha'i 
mahch mo hedai wud. 

15Sh eda d Jesus ch ab kakke ch 
hab kaij, “Uwi shahchu ap ahgch 
shoak? Dohp in gahg?” 

Kush hab e ahg mo d e'es 
nuhkuddam ch hab kaij ab wui, “Ab 

g si s-ni-ho'ige'id K am ni-ahgid 
mapt hebai hab cheh. Nt am wo 
him k am wo bei.” 

16Sh hab kaij g Jesus ab wui, 

“Mary.” 

Tsh ab hahawa ep i neid k hab 
kaij e-ne'oki ed, “Raboni!” mo hab 
d ahga “Ni-mashchamdam!” 

17Sh hab kaij g Jesus, “Pi g am 
hu ni-shohbid. Koi ant am hu hih 
ni-ohg wui. Pt wabshaba am wo 
him k am wo ha ahgi g ni-naipijju 
mant wo uhpam i ni-nodagi heg 
wui mo d ni-ohg ch ahpim d ep 
em-ohg. Heg o d ni-Jioshga ch 
ahpim d ep em-Jioshga.” 

18D wa woho am uhpam hih g 
Mary Magdalene k am t-ahgi mo 
neid g t-kownalig Jesus. K heg am 
ahgid ihda. 


Matsh g Jesus am i e chehgi 
e-chuhchai ha wui 
An g neid g Matthew 28:16-20; 
Mark 16:14-18; Luke 24:36-49 


19D gam hu si i juh domig hudunk. 
Kuchd am t-nam hema kih am. D ga 
hu si yahwidag g kihkjeg nachd pi 
s-ha ehbid g haha'ichu. 

D wabshaba am haha wabsh 
jiwia g Jesus t-wui k hab kaij, “Am 
g wabsh wo s-ap e tahtk,” 20ch 
ab hahawa t-chehgid g e-nohnhoi 
ch e-huda. Kuchd si s-hehgig ab i 
neidok. 

21D hab ep kaij ab t-wui, “Am 
g wabsh wo s-ap e tahtk. Am ant 
i em-chuhcha hab masma mat g 
ni-ohg am i ni-kei. Kumt hab wa'ap 
am wo ahgachugad g ha'ichu ahgaj.’ 
22T hab chei ihda k ab t-dahm 
ihbheiwua k hab kaij, “Ab g wo i 
beh'i g Hekia S-ap'ekam Gewkdag. 


U 


JOHN 20 


23Kumt wo s-mahch k ah mas hedai 
g pi ap chu'ijigaj gm hu hab i juni g 
Jiosh ch hedai pi gam hu hab i juni. 
Neh, bad kaij ch am hahawa i pi'ata. 


” 


Mash g Thomas chum pi wohochud 
mat uhpam i wuhsh g Jesus 


24D g Thomas pi am hu t-wehmaj 
mad wa am jiwia g Jesus. “SKuchd 
am hahawa chum ahgid matt nei g 
t-kownalig. 

D hab kaij g Thomas, “Bant wa'i 
masma wo s-wohoch mat uhpam i 
wuhsh mant wo nei g nohnhoij mat 
ab wo s-babaliwanik mamt ab sisish 
k ab wo taht abai k ab ep wo taht 
hudaj ab.” 

26Hemako domig amjed, chd am 
ep i t-hemapai kih ch ed. D am 
hahawa t-wehmaj g Thomas. Chd 
ab ep si yahwidadch g kihkjeg. D 
wabshaba ab i wah g Jesus k am 
jiwia t-wui k hab kaij, “Am g wabsh 
wo si s-ap e tahtk.” 27D hab hahawa 
kaij ab Thomas wui, “Ab g i ni-neid 
k ab tahtam g ni-nohnhoi ch 
ni-huda k ab wo s-ni-wohochudad.” 

28D hab hahawa chei g Thomas, 
“Ni-kownalig ch ni-Jioshga!” 

29D hab ep kaij g Jesus ab wui, 
“Ab apt i s-ni-wohoch nap pi ni-neid. 
Ba'ich at wo i s-hehgigk hegam mat 
ab wo i s-ni-wohoch wa chum pi g 
e-wuhpuikaj ni-neidch.” 


Matsh haschu ahgk e 
o'oha ihda o'ohana 

30Mu'i s-hasig ha'ichu ad hab ep juh 
g Jesus am t-nena ed mant pi o'oha id 
eda o'ohana. *'Nt id in hi wa ha o'oha 
mamt ab amjed wo s-wohoch mo g 
Jesus d Jiosh si Kehsha ch d alidaj k 
hab masma ab wo bei g wechij doakag. 


JOHN 21 


Matsh g Jesus am ep i e chehgi 

wewa'ak ha wui g e-chuhchai 
2 Am wa'i hebai amjed, d 

am ep i e chehgi g Jesus 

t-wui amai al kahchki am am 
Galilee jewed ch ed. ZAm achd wa 
oiopo g ni-nawoj James wehm. K g 
Simon Peter ch Thomas Kuadi ch 
Nathanael ch gohk ep g t-wehm e 
mashchamdam am t-wehmaj. 

3D hab kaij g Simon Peter ab 
t-wui, “Ih, nt hi wo sha ha u'im g 
waptopi.” 

Kuchd hab kaij, “Pegih, tt wo 
m-oi.” Chd am hahawa dadhaiwua 
wahlko ch ed k am i himch 
shuhdagi oidch k ge chuhug oidam 
am wuakch g t-chuagia shuhdagi ch 
ed ch pi ha'ichu sha'i bei. 

4D ab i chesh g tash. D ab hema 
kehk shuhdagi hugidgo. Kuchd pi 
sha'i mahch mo hedai wud. 

5D hab kaij, “Wihpiop, namt pi 
ha'ichu sha'i bei?” 

Chd hab kaij, “Pi ha'ichu.” 

6D hab hahawa kaij, “An g 
wo da'ichud g e-chuagia inhab 
s-apkojed g e-wahlko k wo ha'i ha 
ui.” 

Kuchd wa woho hab t-juh k 
pi t-nako machs ab uhpam wo i 
cheshaj nad pi sha'i si mu'i am e 
ba'iha g waptopi. 

7Nid hab hahawa kaij ab Peter 
wui, “Doki t-kownalig Jesus!” D am 
i kah g Simon Peter moki d Jesus k 
ab wah g e-eniga mat wuahawua k 
amidahshuhdagichedkamie 
wachwihim k ga hu jiwia wui. *Chd 
ahchim ha'i ab hahawa i himch g 
wahlko ab chewaimedch g chuagia 
waptopi shuhdch nachd pi am wa'i 

waik siant keishpa ab amjed mo 
an i hug g shuhdagi. 9Kuchd an i 
huhud shuhdagi koa an k nei mo g 
chuhdagi am wehch. D am dahm 
kahch g watopi. D g pahn am ep 
wehch. 

10D hab kaij g Jesus ab t-wui, “Ab 
g wo ha'i u'uk g waptopi em-u'i.” 

11Ab ad wabsh i si shuhdags 
g chuagia g ge'eged waptopikaj. 
Kud g Simon Peter gan hu i chesh 
wahlko ch ed k ab i chewaim. Kud 
d siant hetaspo wehst-mahm gamai 
waik (153). D eda pi e wantsh g 
chuagia. 

12D hab t-ahg g Jesus, “Oi g wo i 
hihim k e gegosid.” 

Kuchd pi hedai ab kakke mo hedai 
wud nach pi wa chum s-mahch mo 
d Jesus. 13D am hih g Jesus k am 
bei g pahn k an i t-hainidahim k g 
watopi am ep be k an i ha t-mahkhi. 
14Id o d wa'i waikkokam mad am i e 
chehgi g Jesus t-wui amjed mad ab i 
wuhsh muhkig amjed. 


Matsh g Jesus ab ha'ichu 
cheha g Peter 


15Kuchd am i t-nahto t-gegosidk. 
D hab kaij g Jesus ab Simon Peter 
wui, “Simon map d Jonas alidag, 
nap ba'ich i si pihk e elid ni-hekaj 
mo hi idam?” 

D hab kaij g Peter, “Heu'u, 
ni-kownalig, s-mahch ap mani ab si 
m-tatchua.” 

D hab kaij g Jesus ab wui, 

“Am g i ha nuhkud g wechij 
ni-wohochuddam no pi hab wa'i 
masma mo g kahwal mahmad.” 

16D hab ep kaij g Jesus ab wui, 

“Simon, nap woho si pihk e elid 
ni-hekaj?” 

D hab kaij g Peter, “Heu'u, 
ni-kownalig, s-mahch ap mani ab si 
m-tatchua.” 

D hab ep kaij g Jesus, “Am g i ha 
nuhkud g ni-wohochuddam.” 

17D id d i waikko mad hab 
kaij g Jesus, “Simon, nap ab si 
ni-tatchua?” 

D si pi ap e tahtk g Peter mat 
waikko ab wa'i kakke ch hab kaij, 

“Ni-kownalig, wehs ap ha'ichu 
s-mahch ch s-mahch mani ab si 
m-tatchua.” 

D hab kaij g Jesus, “Am g i 
ha nuhkud g ni-wohochuddam. 
18Neh, s-mahch ap map hejel 
s-ap an has i e wua ch am hab 
e junihim map has i tatchua. 

Nt wabshaba wo si shel m-ahgi 
mapt am wo i si kelit k ab haha 
wo uhgk i uh'ul g e-nohnhoi. T 
wabsh hema ab wo m-enigadad 
k am wo i m-bei map hebai 
chum pi am hu himimk.” 
19Kudki heg hab ahg matki has 
masma wo e muhkid g Peter. T 
hab wo s-mai g hemajkam g 
Jiosh gewkdag. Kud g Jesus hab 
hahawa ahg g Peter mat gam hu 
hasko wo oi. 


JOHN 21 


Matt has masma am 
wo oidad g Jesus 


20D am wehmaj i hih g Peter. Nid 
abi ha oi. Kud g Peter ab uhpam i 
nea k ni-neid 21k hab kaij ab Jesus 
wui, “Ni-kownalig, kut haschu am 
hab wo e juh am tahgio ihda John.” 

22D hab kaij g Jesus ab wui, “Neh, 
mantp wo tatchuidad g John mat pi 
wo ha muh k ab wo ai mant ep wo 
jiwia, k pi ab hu ha'ichu m-him heg 
amjed. Am apt wabsh wo ni-oidad.” 

23Kudki an i e ahgidahi am ha 
shahgid g Jesus wohochuddam 
mantsh pi wo ha muh. D eda pi hab 
kaij g Jesus manis pi wo ha muh ch 
hab kaij, “Mantp wo tatchuidad mat 
pi wo ha muh k ab wo ai mant ep 
wo jiwia, k pi ab hu ha'ichu m-him 
heg amjed.” 

24 Ahni ani wud manid neid ch 
kah ch ia o'oha. Kuni si s-mahch 
mo d wohokam. 


Matsh ia ha'as wo o'oha g John 
25Neh, mu'i ad ha'ichu hab ep 
juh g Jesus. Tp hemsam wo i e 
o'ohanahi wehs k wabsh wo shuhd 
g jewed. 


In o O'ohanas g Ha'ichu hab 
ha-Juni g Jesus Chuhchai 





Ni-nawoj map ab si tatchua g 
Jiosh: 

Am ant ep wo i em-o'ohani ahni 
Luke mant wa heki hu m-o'ohani 
hegai mash wa haschu hab junihim 
ihda Jesus ch haschu ha mashcham 
eda mash am oimmelhim ha 
shahgid g Tutuligo hemajkam. 

2Hekia S-ap'ekam Gewkdag ash 
wa ab mahkch g Jesus g gewkdag. 
Kutsh heg am ha'i i ha chuhcha 
k am ha mashcha g e-chehanig. 
3Mtsh am hahawa sho'igchud k 
mua. Tsh wabshaba uhpam ep e 
chegito k am e chehgid ha wui 
g e-chuhchai ch nahnko masma 
wohokamchud mo d doakam. Kush 
idam mu'ikko neid am oidam g 
gi'ikko wehst-mahm tash matsh eda 
koi im hu i e bei dahm kahchim 
wui. Sh g Jesus mu'i ha'ichu 
ha mashcham ab amjed g Jiosh 
kownaltalig. 

4-5Sh wa am hu hebai am e 
hemapadch. Sh hab kaij g Jesus 
ab ha wui, “Mat ab i em-mah g 
John g pahl wakona. T wabshaba g 
Hekia S-ap'ekam Gewkdag g si ge'e 
gewkdag ab wo i em-mah pi sha'i 
mu'i tash i'ajed. Ni am wa heki 
hu em-ahgid mo hab kaij g Jiosh 


matsh id am hab wo em-juni. Kumt 
ia wabsh wo ha'ichugk Jerusalem 
kihhim t am k ab wo ai mat hab wo 
e juh.” 


Jesus uhpam himhidag am 
dahm kahchim wui 


6Sh am hema ep d tash. Tsh am 
ep i e hemapai g chuhchaij wehmaj 
g Jesus k ab kakke, “T-kownalig, 
napt ab hahawa ep wo t-mah 
ahchim Tutuligo hemajkam g 
ap'edag matt hejel am wo i himch g 
t-kownaltalig?” 

7Sh hab kaij g Jesus ab ha wui, 
“Heki at hu i ap'ech g Jiosh mat 
hekid am hab wo i e juh hegai mam 
haschu ab ni-kakke. K pi d em- 
wuikam mams wo s-ap s-mahchk 
ia'i idani mas hekid wo i k. *$Kumt 
wabshaba am wo i ahgahid mam 
haschu i s-ap s-mahch ab ni-amjed. 
Hekia S-ap'ekam Gewkdag at ab wo 
i em-mah g si ge'e gewkdag mamt 
hab wo junihid. Kumt wehpeg am 
wo i ahgahi Jerusalem kihhim 
ch ed k amjed wehsko am Judea 
chekshani ch ed k amjed gam hu 
Samaria chekshani ch ed. T amjed 
gam hu wehsko wo i e ahgahi a'ai 
jewed dahm.” “Neh, bash kaij ch 

amjed im hu hahawa i e bei dahm 
kahchim wui k gam hu pi e mahsid 
chewagi ch ed. 

10Sh am wabsh kia gegok ch am 
uhgk si nenea idam. Tsh am haha 
wabsh gohk i e chehgi g anghil k 
si s-tohtam e enigadadch "ch hab 
kaij, “Pi g ia hu wabsh wo gegokk 
ch am uhgk nenead mat hebai hih g 
Jesus. Hema tash at wo wa uhpam 
jiwia hab masma mam hemuch am 
neid mat has i masma gam hu hih.” 


Matsh am hema i e kei 
Judas kehkud ed 


12Id atsh hab e juh Olive 
U'us Kawulk t ab. Sh heg d al 
eda hugkam mihya ab amjed g 
Jerusalem. Tsh ab hahawa i huhud 
hegam Jesus chuhchai kawulk 
amied k am hihim 1*k gan hu dada 
mo an dadha k d idam Peter, John, 
James, Andrew, Philip, Thomas, 
Bartholomew, Matthew, ch hegai 
James mash g ohgaj hab chehgig 
Alphias, ch hegai Simon mash d 
hema hegam mash tatchua mat 
g Tutuligo hejel wo himchudad g 
e-kownaltalig, ch hegai Judas mash 
g ohgaj hab chehgig James. Sh g 
Jesus je'e ch wepnag ch ha'i ehp g 
u'uwi am ha wehm e hehemapad ch 
am e ho'ige'idahun Jiosh wui. 

15Sh am he'ekia d i tash matsh 
am ep i e hemapad k d siant gokko 
wehst-mahm (120) hegam mash 
ab ihm g Jesus e do'ibiakch. Kutsh 
am hahawa i kekiwua g Peter k 
ash hab kaij, 16°“Ni-wepnag, Hekia 
S-ap'ekam Gewkdag atsh am i 
tashogi g t-kownaligbad David 
matsh has wo e juh hegai Judasbad 
mo chum t-wehmaj. Kut hemho wa 


ACTS 1 


hab e juh mash has i kaij. Judas at 
am i ha wanim hegam mat am bei g 
Jesus, 1 chum as d ep chum kehshaj 
mat am wo ahgahid g s-kehg 
ha'ichu ahgaj.” Bash kaij g Peter. 
18Kumtsh wa chum namkid 
g Judasbad matsh gagda. Tsh 
wabshaba hema e nolawt g oidag 
heg hekaj namkidadaj. Kutsh g 
Judasbad am him k am e naggia 
heg eda k ab si wantsh g e-wohk. 
Tsh g hihij gam hu si e iawua. !*Sh 
heg hekaj hab e a'aga Eh'ed Oidag. 
20Kush g Peter heg hekaj hab 
ep kaij, “An o hab chu'ig heg eda 
nen'ei o'ohana mo an hab chu'ig 
Jiosh heki hu o'ohana ed: 
Pi at am hu wo ha'ichugk e-kih 
ed nat pi wo muh. Psalm 69:25 
K an ep o'ohanas: 
Am at kehkud ed hema ep wo i 
kekiwua. Psalm 109:8 
21-22“Kut id hekaj hemho wa am 
hema wo i kekiwua t-wehm mat 
hab wa'ap wo wohokamch mat 
uhpam e chegito g t-kownalig Jesus. 
T hemho wa d wo hema t-ahchimk 
mach ga hujed i wehmajkahim g 
Jesus am i amjed mat g John pahl 
wako am hugkam mat im hu hih 
dahm kahchim ch ed.” Neh, bash 
kaij g Peter ch am i ha'asa neo. 
23Tsh am hahawa gohk i ha 
wuwhas. K hema hab chehgig idam 
Matthias. K hema d ep Joseph 
Justus ch hab ep e chechcheg 
Barsabas. 24Tsh am hahawa e 
ho'ige'idahun k hab kaij, “Ge 
t-kownalig, t am i dagito g Judas 
ihda chikpan k atki am ai g s-ko'ok 
e-namkidadag. Kuch ahchim pi 
sha'i mahch mo has e tatatk g 
hemajkam. Pt heg hekaj am wo 


ACTS 1, 2. 


si i t-tashogi mapt hedai am wo 
i ha kei idam gohk 2*mat d wo 
si m-kehshak ch am wo i ahgahi 
g ha'ichu m-ahga am kehkud ed 
g Judas.” Z€Tsh am hahawa i ha 
tashogi mat d wo Matthiask ch d 
wo si kehshajk. 


Matsh am ha wui i e maskogi g 
Hekia S-ap'ekam Gewkdag 
Tsh am i e ai matsh g Tutuligo 
hemajkam wo e nam k am hab 
wo juh g hehgchulida Jiosh wui heg 
hekaj ha'ichu e-bahijida. Kutsh am 
wehs i e hemapai hema kih ch ed 
hegam mash ab ihm g Jesus. 2Tsh 
haha wabsh ab dahm kahchim 
t amjed ha'ichu hab kaida mo g 
s-gewk hewel wabsh shashawuk 
heg eda kih. Sh hahawa ha'ichu 
ep neid mash hab mahs mo g mei. 
Tshidaba'aiiegantadkabi 
dahiwuhi wehsijj ha ab. “Kutsh g 
Hekia S-ap'ekam Gewkdag ab i ha 
mah g si ge'e gewkdag. Tsh hekaj 
haha wabsh nahnko mahs ne'okikaj 
neneo matsh eda chum pi hebai 
mai. 
5Sh eda mu'ijj ab dadha 
Jerusalem t ab hegam mash d 
Tutuligo ch ab a'ai i hihi mu'ikpa 
jejewed amjed matsh ab wo ihm 
g Jiosh. €Tsh an wehsko i kaida 
hegai mash hab kaidag mo g s-gewk 
hewel. Kutsh idam am i kah k am 
e chehm mash hebai i kaidag. Sh 
idam Jesus ihmdam haha wabsh 
am neneok g ha-ne'okikaj mash 
hedai haschu i ne'okikaj neok. 
7Kutsh si e totods idam k hab 
kaij, “Hab kaidam neneok ch eda 
d wabsh Galilee t am o'odham. 
8Kus has masma hab chu'ig mach 

wehsijj s-ha amichud g hehe'ejel 
t-ne'okikaj? 9Kuch eda mu'ikpa 
jejewed amjed, ha'i ab Parthia t 
amjed ch ha'i ab Media t amjed ch 
ab amjed g Elam ch Mesopotamia 
ch Judea ch Cappadocia ch 
Pontus ch Asia 19*11ch Phrygia ch 
Pamphylia ch Egypt ch Crete ch 
Arabia ch gam hu Cyrene kihhim 
wehgaj am Libya jewed ch ed ch 
ab Rome kihhim t amjed. K ia ha'i 
t-wehmaj g gawul mahs hemajkam 
mat ab i wahp t-himdag ed. Kuch 
wehsijj kah g hehe'ejel t-ne'okikaj 
heg amjed mat haschu si s-hasigam 
hab juh g Jiosh. 12A t haschu ahgk 
hab ha'ichu e juh?” Bash kaij nash 
pi si has elid. 

13Sh wabshaba ha'ijj wabsh 
nahnko ha ahg ch hab kaij, “Tki 
wabsh nawkk idam.” 


Peter mihshmda 


14Tsh ab hahawa i gegokiwua 
g Jesus chuhchai. Sh g Peter am 
amog, “Ni-hajuni ch ahpim mam ia 
wabsh sha kih Jerusalem t am, ab g 
wo si i ni-kaiham k am wo i oidahi 
mant haschu wo i em-ahgi. 15Pi ach 
d nawkkoi. 1êIhda mat haschu has i 
e juh o d hegai matsh g Joelbad an 
o'oha. Heg ash wa d Jiosh ha'ichu i 
tashogiddam ch an o'oha hab masma: 
17 Bo kaij g Jiosh: 
T ab wo i e aihi g si oidchkam tash. 
Kunt wo cheha g Hekia 
S-ap'ekam Gewkdag mat am 
wo ha wehmajk g hemajkam 
ch ab wo ha mahkad g si ge'e 
i wehmtadag. 
Kut g em-wihpiopga ch g 
em-chetchaga wo ah g ha'ichu 
ni-ahga. 

Nt wo i ha tashogi g kekel am 
ha-chehchki ed mat haschu 
has wo e juh imhab i dahm. 

T id hab wa'ap am wo e chehgi 
ha-nena ed g wechij o'odham. 

18 Ab ant wehs wo ha mah g 
ni-pionag g Hekia S-ap'ekam 
Gewkdag, chum hems g 
u'uwi ni-pionag, mat am wo i 
ahgahi g ha'ichu ni-ahga. 

19 Nt wo ha chehgi g s-hasigam 
ha'ichu gan hu uhgk ha dahm 
ch an jewed dahm. 

Eh'ed at wo e iawua. 

T g mei ch kuhbs wo i wuhsh. 

20T g tash pi wo ton k g mashad 
wo ge wegiumih hab masma 
mo g eh'ed. 

K id wehs hab d ahga mo e 
aihim hegai si ge'e tash 
mant heg eda wo ha lodai g 
hemajkam. 

21 Kut hedai ab wo i gei ni-wui k 
wo e do'ibia ab amjed g pi ap 
e-namkidadag. Joel 2:28-32 

Neh, bash kaij g Jiosh. 

22“Kumt ab wo i ni-kaiha, 
ni-hajuni. Ihda Jesus mo ab d 
kihkam Nazareth t ab at hab juh 
g s-hasigam ha'ichu mat pi hedai 
hejel wo sha'i e nako mat hab 
wo juh. T id hekaj am i t-tashogi 
g Jiosh mo id am d si Kehshaj. 
Kum ihda am wa hejel s-mahch 
heg hekaj mat wehs am hab e juh 
em-shahgid. ?3Jiosh atsh heki hu 
i ap'ech matsh has masma wo e 
muhkid g alidaj k heg hekaj am i 
dagito em-wui. Kumt an be k ha 
mah hegam mo pi mahch g Jiosh 
chehanig nam pi s-mu'amk. Kut 
idam mua ab kots t ab naggiak. 24T 
wabshaba g Jiosh ab i wuhshad ab 


ACTS 2 


amjed g s-ko'ok muhkig nat pi am 
hab wa'ap i ap'ech mat ep wo e 
chegito. Kut hemho wa am hab wo 
e juh. 

25“T an wa o'oha g t-kownaligbad 
David mat hab wo chei g Jiosh si 
Kehsha: 

Chum ap hekid ni-wehmaj, 
ni-Jioshga! 

Ni heg hekaj pi sha'i ha'ichukaj 
ni-kudut 

26 ch wabsh si s-ap ni-tahtk ch 
s-hehgigam ha'ichu ahg. 

Ab o e aihim mant wo muh. 
Nt wabshaba wabsh si s-ap 
ni-tahtk ch wo m-nenida. 

27 Pi apt am hu wo shati ni-dagito 
amai mo hebai ha'ichug g ko'i 
k pi wo sha'i hiwigi mas wo 
padt g ni-chuhkug nani pi d 
hekia s-ap'ekam m-alidag. 

28 Am apt i ni-chehgi mant has 
masma uhpam ep wo i wuhsh 
ab muhkig t amjed. 

Chum apt hekid wo ni-wehmajk. 
Nt heg hekaj wo si s-hehgigkad. 
Psalm 16:8-11 
29“Neh, ni-naipijju, batki masma 
an o'oha g Davidbad. K wabshaba 
si tasho mo pi hejel hab e ahg mat 
pi wo padt no pi g oh'oj am wabsh 
kia wehch hiha'inij ed id i tashkaj. 
30Davidbad ash d Jiosh ha'ichu 
i tashogiddam ch heg hab ahg 
Jiosh si Kehsha matsh pi wo padt 
k wo uhpam i wuhsh ab muhkig 
amjed. Jiosh ash wa heki hu ahgid 
g Davidbad mat am wo hema i kei 
g amjedkam am kehkud ed mat d 
wo ge'e kownalk. *1Davidbad oki 
s-mahch ihda ch heg hab ahg ch 
hab kaij mat pi am hu wo sha'i 
dagito amai mo hebai ha'ichug g 


ACTS 2, 3 


ko'i k pi wo sha'i hiwigi mat wo 
padt g chuhkugaj. 3?Pegih, kd 
hegai Jesus mat g Jiosh ab i wamigi 
muhkig amjed. Kuch ahchim g 
t-wuhpuikaj neid mach haschu ia 
em-ahgid. 33 Jiosh at am i wahkid 
k an kei si e-hugid an. Kut ab bei g 
ap'edag k cheha g Hekia S-ap'ekam 
Gewkdag mat ab t-wui wo hih. 
Heki ash hu hab kaij g Jiosh mat 
hab wo e juh. K d ihda mam am 
neid ch kah hemuch mat hab t-juni. 
34pi o hejel hab e ahg g Davidbad 
ch wabshaba heg hab ahg Jiosh si 
Kehsha mat pi wo padt k wo uhpam 
hih am dahm kahchim wui nat pi 
an ep o'oha: 
Jiosh o hab kaij ab ge 
ni-Kownalig wui: 
In g dahiwua si ni-hugid an 
35k ab wo ai mant wo ha gewito g 
m-obga. Psalm 110:1 
36“Pegih, ihda Jesus mamt ab 
naggia kots t ab o d Jiosh si Kehsha 
ch d wo t-do'ibiakam kownalk. 
Kutt id wo chum si s-ap s-mahchk 
wehsijj ahchim Tutuligo hemajkam.” 
Neh, bash kaij g Peter. 
37Kush si s-ko'okam pi ap e tahtk 
g hemajkam am i kaiok ch hab kaij 
ab ha wui hegam Peter, “Ih, tt has 
wo t-juh, t-naipijju?” 
38Sh hab kaij g Peter ab ha wui, 
“Hehe'ejel g gam hu wo s-ohhod g 
pi ap e-chegitoi k wo e pahl-wapko 
ab chehchegch g Jesus Christ. Kut 
gam hu hab wo i juh g Jiosh g 
pi ap em-chu'ijig. T amjed wo si 
em-wehmajkad g Hekia S-ap'ekam 
Gewkdag 99nash pi g Jiosh hab ka 
mat ab wehsijj wo ha mah g Hekia 
S-ap'ekam Gewkdag hegam mat ab 
wo i ha wai e wui.” 

40Sh tash am neok g Peter ch am 
chum ha ahgid ch hab kaij, “Am g 
wo e dolibia. Si s-ko'ok namkidadag 
o ab ha aihim hegam t-wehm 
hemajkam mat pi gam hu wo ohhod 
g pi ap e-chu'ijig.” 

41Kutsh waik mihl ab i s-wohoch 
g ha'ichu ahgaj heg i tashkaj k e 
pahl-wapkon k ab i e hemakoj 
ha wehm. 42Sh g Jesus chuhchai 
am hahawa ha mashcham. Kush 
am ha wehm e mihshmad ch e 
ho'ige'idahun ch ha wehm huhuga 
g chemait. 


Ha-himdag g Jesus ihmdam 

43Kush mu'i ha'ichu s-hasigam 
hab junihim idam Jesus chuhchai 
g Jiosh gewkdagkaj. Tsh heg hekaj 
mu'ijj ehp ab si has i el mat haschu 
hab juh g Jiosh. “*Sh wehsijj g 
Jesus ihmdam ab si e hajunit ch 
wehs ha'ichu ab i a'ai e mahk mash 
hedai haschu i pi edgid, “*chum as 
hems wo gagda g ha'ichu e-eniga 
mat heg hekaj lial am wo i ha 
wehmt hegam mo ha'ichu i pi edgid. 
46Sh wehs tashkaj am e nanmek 
ge'e cheopi ch ed ch am ep e wehm 
e gegosid a'ai e-kihki ed si s-ap e 
tatatk ch ab wabsh i e sho'igchudch 
Jiosh wui ch ab si hehgchulid g 
Jiosh. Kush wehsijj g hemajkam si 
s-ha ho'ige'elid. Sh g Jiosh ab i ha 
wahpkid ha shahgid wehs tash ab 
hegam mat hab wa!ap e do'ibia. 


Matsh e doaj g pi himidkam 


Kush am wa'i hebai amjed, 

tsh am dada g Peter g John 
wehm ge'e cheopi tam. Kush d i 
waik ohla gam hu i juhk mo eda e 
a'ahe mat wo e ho'ige'idahu. ?Sh ab 

hema daha g sho'igkam hemajkam 
heg bahsho kolhai kihjeg mash 
hab e a'aga Si S-kehg Kihjeg. Kush 
ihda o'odham ga hu e-alijk amjed 
pi himdag. Kumsh wehs tashkaj 
am wabsh i bebhe ch ab dadsha ab 
kolhai kihjego. Kush wabsh ha'ichu 
ha tahni hegam mo am daiw. 

3Tsh eda am wo i wahp idam 
Peter ch John. Sh ab ha'ichu chum 
ha tahni. 

4Tsh ab si i nei idam Peter k hab 
kaij, “Ab g si i t-neid.” 

5Kutsh wa woho ab si i ha nei hab 
e ahgch mat wo ha'ichu mah. 

6Sh oi wa hab wabsh kaij g Peter, 
“Neh, ni-nawoj, pi ani ha lialiga ch 
wabshaba ha'ichu wo m-mah mat 
heg ba'ich wo i m-wehmt. K d ihda 
mant hab wo m-ah mapt ab wo i hiw 
g Jesus Christ K wo kekiwua k wo 
hih.” "Bash kaij ch ab hahawa bei g 
nowij k ab i wuhshad. Kutsh am wa 
i hekaj ab gewpka g kakhioj. *Tsh 
am si uhgk da'a k kekiwua k am wa 
i hekaj s-ap hih. Kutsh idam Peter 
im hu i wahp cheopi kolhai ch ed. 
Tsh heg ha wehm i wah k si chehk 


dad'ehim ch ab si hehgchulid g Jiosh. 


9-10Kutsh si has i el g hemajkam am 
i neidok mo d hegai pi himidkam mo 
ab dahiwup kolhai kihjego. 


Matsh am ha mihshmad g 
Peter ge'e cheopi t am 
11Batsh e juh ihda anai mash hab 

e a'aga Solomonbad Watto. Kush 
ihda pi himidkam gan hu wabsh i si 
e u'ukch ab ha ab g Peter ch John 


mat pi wo i e gawulkai ab ha amjed. 


Tsh ab hahawa a'aijed i wohp g 
hemajkam k gan hu ha biha si has i 
elidk mat e doaj. 


ACTS 3 


12Tsh am wabsh ap'et g Peter mat 
am ha mihshmad k hab kaij: 

“Ni-wehm o'odham, pi g am 
wo si e totodsid. Pi att g hejel 
t-gewpkdagkaj doaj ihda o'odham, 
13-16 Jiosh si Kehsha at hab t-juni 
nach pi ab hiwig. K d hegai Jesus 
mam ahpim s-mu'amk ch ab mah 
g kownal Pilate. K eda g Jiosh d 
pionag g Jesus ch d hekia s-ap'ekam 
ch pi ha chu'ijig. T ha chum wo 
dagito g Pilate. M wabshaba ahpim 
hab ahg mat wo mu'a k heg wo 
dagito mo d ha mu'akam. K heg 
hekaj d em-chu'ijig mat e muhkid. K 
eda d hegai mo ab t-makiog g pi ha 
huhugedam doakag. T wabshaba g 
Jiosh ab si ha'ichuchud k uhpam i 
wuhshad ab amjed g muhkig k am 
i bei dahm kahchim wui. Hegam 
t-shohshonbad mash d Abraham ch 
Isaac ch Jacob ash ab si has i elid 
g Jiosh. Kum eda ab wui gegok g 
Jiosh si Kehsha. 

17“Pegih, ni-wepnag, mtp hems 
heg hekaj s-mu'am g Jesus mam pi 
mahch mo heg am d si Kehshaj g 
Jiosh mat wo t-do'ibia. 18T eda heki 
hu wa'i amjed an o'oha g kelibad 
Jiosh ha'ichu i tashogiddam mat g si 
Kehshaj wo e sho'igch. T idani woho 
am hab e juh. 19Pegih, oi g gam hu 
wo s-ohhod g pi ap e-chegitoi k ab 
wo i e nohnogi Jiosh wui. T heg wo 
s-em-ho'ige'id k gam hu hab wo i 
juh g pi ap em-chu'ijig k ab wo si 
i wechijid g em-dodakag. 2°T ab 
em-wui wo i hih g si Kehshaj Jesus. 
21K hab mahs mat an wo ha'ichugk 
ihda Jesus dahm kahchim ch ed 
am hugkam mat hab wo e juh hegai 
mo haschu i t-tashogid g kekelibad 
Jiosh ha'ichu i tashogiddam. 


ACTS 3, 4 


22“Neh, bash wa kaij g Mosesbad 
am t-shohshon ha wui: 

Em-kownalig Jiosh at ab 
wo hema i kei g ha'ichu i 
tashogiddam hab masma mat 
ahni am i ni-kei. 

Kut ihda d wo em-wepo 
o'odhamk. 

Wehs ha'ichu amt ab wo kaiha 
mat haschu ab wo i em-ahgi. 

23 Kut wo e ko'ij matp hedai 

pi ab hu wo kaihamad. 
Deuteronomy 18:15-19 

Neh, bash kaij g Mosesbad. 74K 
wehsijj ahgachug g kekelibad Jiosh 
ha'ichu i tashogiddam hegai mo 
haschu am hab i e junihim idani. 
Samuelbad ash d hema hegam. 
25 Jiosh ash wa am ha ahgid g 
t-shohshonbad matsh haschu hab 
wo t-juni. K heg d ep t-wuikam 
ahchim mach d ha amjedkam. 

“Bash kaij g Jiosh am wui g 
Abrahambad: 

Am ant wo hema i kei g 
m-amjedkam mant heg hekaj 
ab wo i s-ha ho'ige'el g wehs 
nahnko mahs hemajkam id 
dahm jewed. Genesis 22:18 

26“Neh, t wa woho hab e juh mat 
am i kei g e-alidag Jesus. T heg 
wehpeg ab i s-t-ho'ige'el ahchim 
Tutuligo k ab t-wui him k ab i tmah 
g ap'edag matt ab wo i t-nohnogi ab 
amjed g pi ap'ekam.” 


Mamtsh am ha lodai g Peter ch John 


Sh am wabsh kia ha 
mihshmad g Peter ch John. 
Kutsh am haha wabsh ha'i dada g 
papal ch ha-ge'ejig g ge'e cheopi 
nuhkuddam ch ha'i ehp mash 
am oid g Sajusi himdag. ?Sh eda 


240 


wa idam Peter ch John am ha 
mashcham g hemajkam mat ab i 
wuhsh g Jesus e-muhkig amjed. Sh 
idam Sajusi pi hohho'id nash pi 

pi wohochud mat ep wo e chegito 

g ko'i. *Sh eda e aihim mat wo 
s-chukk. T heg hekaj ged hu ha kuh 
mat wo ha lodai ba'ich tash. 

4Tsh wabshaba mu'ijj hegam 
matsh kah g Peter ch John ab i 
s-wohoch g Jiosh ha'ichu ahga. Tsh 
am i mu'ida hegam mash ab ihm g 
Jesus. Kush hegam mash d chechoj 
d hahawa hetasp mihl. 

5Sh am ba'ich d i tash. Tsh 
am e hemapai g hemajkam ha 
wanimeddam ch ge'eged ch 
chehanig ha mashchamdam. ®Kush 
am ha wehmaj hegai uhgchu pahl 
mash hab chehgig Annas. Sh g 
hajunij am hab wa'ap ha'ichug 
mash ha'i d Caiaphas ch John ch 
Alexander. "Tsh ab hahawa i ha 
wuwhas idam Peter kukpaikud 
amjed k ga hu i ha chuhcha k ab ha 
kakke, “Shahchu am e wepogid ch 
hab ha'ichu wua? Dohm hab elid 
mamt heg ab bei g e-gewkdag k 
doaj ihda pi himidkam?” 

8Tsh ab ba'ich i gewkai g Peter g 
Hekia S-ap'ekam Gewkdag. Sh hab 
kaij: 

“Bamki e elid ahpim 
t-wanimeddam ch ge'eged 9matt 
hemho wo wa bei g ap'edag matt 
hab wo juh g s-ap'ekam. "!Pegih, nt 
wo em-ahgi mat g Jesus Christ ab 
i tmah hegai gewkdag matt hekaj 
doaj ihda o'odham. Ahpim amt 
hab juh hegai Jesus Christ mat ab 
e naggia kots t ab. T wabshaba g 
Jiosh ab uhpam i wuhshad muhkig 
amjed. 11Id o hab ahg Jesus g 

kelibad Jiosh ha'ichu i tashogiddam 
ch an o'oha ihda ha'ichu wepogida 
mo hab chu'ig: 

Kihtdam at wo hema chum 
s-ohhodam g hodai. 

T wabshaba id d wo si s-has 
ha'ichu hodaik am ha-kihta 
wehhejed. Psalm 118:22 

12Hegai wa'i Jesus at wo ha 
do'ibia g hemajkam. Do Jiosh si 
Kehsha mat ab wo t-mah g pi ha 
huhugedam doakag. Kut pi hedai ep 
hab wo sha'i juh g do'ibiadag.” 
13Sh si s-e mahch ch neneok idam 
Peter. Tsh hekaj si has i ha el idam 
haha'ichu, wahm mat am i s-mai 
am i ha kahkch mo d wabsh si 
o'odham ch pi hasko sha'i uhgk e 
mashchamahim. Tsh am hahawa 
i amich moki an wehmajkahim g 
Jesus. 4Kush am ha wehm kehk 
hegai mamt doaj. Sh pi e nakog 
hegam haha'ichu mas has wo chei 
nash pi g e-wuhpuikaj neid mat 
woho e doaj hegal. *Kumtsh gam hu 
hahawa i ha wuwhas hegam Peter 
matsh g haha'ichu am wo i a'aga. 
16Kush hab kaij, “Shahtt wo ha 
juh. Wehsijj o s-mahch g Jerusalem 
t am kihkam mat doaj g pi 
himidkam. K id d si s-hasig ha'ichu. 
Kutt pi wo sha'i t-nako machs hab 
wo chei mas pi woho hab juh.” 
17Sh hab hahawa ep kaij, “Matt 
wo keshwua ihda ha-ahga mat pi 
hekid am hu ep wo sha'i a'agad 
ihda Jesus am hema i wui.” 
18Kumtsh ab hahawa ep i ha 
wahpki. Sh hab ha ahg, “Chum as 
has wo chu'igk ha'ichu, mt pi am hu 
wo sha'i a'agad ihda Jesus.” 
19Sh hab hahawa si kaij hegam 
Peter, “Am g wo i a'amichud machs 

ahpim ab wo em-wohoch aha natt g 
Jiosh. 2°Tt ahchim hi hemho am wo 
wa ahgahid mat haschu i si s-kehg 
hab juh k haschu i si s-kehg hab 
kaij g Jesus mach si neid ch kah.” 
21-22Kush wa eda hegai pi 
himidkam i ba'iwchkim g gi'ikko 
wehst-mahm a'ahidag. Sh g 
hemajkam wehs ab si i hehgchulid 
g Jiosh mat doaj. Kutsh heg hekaj 
pi sha'i e nako g ha wanimeddam 
mas has masma s-ko'okam wo ha 
namkid k am wabsh si ha ebkiod 
k chum ha keshwua k hahawa ha 
dagito. 


Mash g Jesus ihmdam ab 
tahni g Jiosh g gewkdag 


23Tsh am wa i hekaj ged hu 
uhpam dada e-naipijju ha wui k am 
ha ahgid mo has i ha ahg g u'ugchu 
papal ch ge'eged. 

24Tsh am i kaiok am ha hekaj 
e ho'ige'idahun k hab kaij, 
“T-kownalig Jiosh, wehs ap u'ukch 
g gewkdag ch nahtokch g dahm 
kahchim ch jewed kahchim ch ge 
kahchki ch wehs ha'ichu mo haschu 
am i ha eda. ?5Ab aptki cheha g 
Hekia S-ap'ekam Gewkdag mat wo 
amichudach g m-pionagbad David. 
K hekaj hab kaij: 

Sho'o wa'i si s-babga g nahnko 
dakam hemajkam ch am 
chum e nakog mat am hab 
wo juh hegai mo g Jiosh pi ha 
hiwgid. 

26 T am i e nako g kokownal kam 
i e wehmt mat ab wui wo 
gegokiwua g Jiosh si Kehsha. 

Psalm 2:1-2 

27 “Neh, Jiosh t-ohg, t wa woho 

am e hemapai g t-wehm o'odham 


ACTS 4, 5 


ha wehm g gawul mahs hemajkam 
ch hegam kokownal mo d Herod ch 
Pilate. Wehsijj at ab wui gegokiwua 
g hekia s-ap'ekam m-Kehsha, Jesus. 
28Heki apt hu am i ap'ech mapt 
wo ha hiwigi mat wo mua g si 
m-Kehsha. Kut idam mat ab chum 
m-wui gegokiwua hab wabsh juh 
mapt haschu heki hu i ap'ech. 
29-30 Pegih, t-ohg Jiosh, am gi ha 
neid mo ab si t-ebkiod k ab wo i 
t-mah g gewkdag matt s-gewkam 
wo a'agad g ha'ichu m-ahga ch 
wo ha dodaj g kok'odam ch si 
s-hasigam ha'ichu hab wo juh g 
gewkdajkaj g hekia s-ap'ekam 
m-Kehsha, Jesus.” 

31Tsh am i ha'asa e ho'ige'idahu. 
Tsh g Hekia S-ap'ekam Gewkdag 
am si u'ugij hegai kih mo am e 
hemapadchkabsiihamahg 
gewkdag. Tsh am hahawa ba'ich i si 
s-gewkam ah g Jiosh ha'ichu ahga. 


Mash pi sha'i da'a g ha'ichu 
e-eniga ab a'ai e wui 

32 Wehsijj ash ab a'ai si e 
tatchua g Jesus ihmdam ch ab si i 
hemakoch g e-chegitoi k pi hedai 
sha'i s-da'a g ha'ichu e-eniga ab a'ai 
e wui. 33Sh idam Jesus chuhchai si 
s-gewkam am ahgachug mat uhpam 
i wuhsh g Jesus muhkig t amjed k 
d wehs ha-kownalig. Kush g Jiosh 
am si i ha wehmt. *4Sh ha'i am ha 
gagda g e-o'oidag ch e-kihki ch ab i 
u'u g lial 9*ch ab ha mamka g Jesus 
chuhchai mash hekid i e tatchua. 
Sh am hahawa a'ai ha mamka 
hegam mash pi ha'ichu edgid. Sh 
hekaj pi hedai ha'ichu pi edgid. 

36Sh hema d Joseph ch ab Cyprus 
jewed t ab d kihkam ch d chum 

papal ha wehm chikpandam nash 
pi ab d Levibad amjedkam. Sh id 
hab ep chechcheg g Jesus chuhchai 
Barnabas mo hab d ahga I ha 
Gewkemhundam. $7Id atsh gagda g 
e-oidag k ab i ui g namkigaj k wehs 
ha mah g Jesus chuhchai. 


Ananias ch Sapphira 


Sh am hema d Jesus ihmdam 

ch hab chehgig Ananias. Kush 
g wehmaj kihkam hab chehgig 
Sapphira ch hab wa'ap d Jesus 
ihmdam. Kutsh ihda Ananias 
epai gagda g ha'ichu e-eniga 2k 
hab masma hab chum e juh mat 
wehs ha mah g namkigaj g Jesus 
chuhchai k wabshaba ged hu ha'i si 
toa e-wohshag ed. 

3Sh hab kaij g Peter ab wui, 

“Shahchu apt ahgk hiwigi g Jiawul 
mat am pad ha'ichu hab juh 
m-ihbdag ed. Pt heg hekaj iattogi 
g Hekia S-ap'ekam Gewkdag mapt 
heg wepogi mo id d wehs g ha'ichu 
m-eniga namkig. “Hegai ha'ichu 
m-eniga o d m-eniga mapt koi gagda. 
Pt am i gagda. K hegai namkigaj 
d m-lialiga. Pt eda hab juh ihda 
si ge'e pi ap'ekam. Pi apt ahchim 
wa'i chum t-iattogi mach d wabsh 
o'odham. Jiosh apt ep chum iattogi.” 

5T am wabsh i chum kaiok ihda 
g Ananias k muhk k i gei. ®Tsh ab 
hahawa i wahp g wechij o'odham k 
am i ap'ech g chuhkugaj k ged hu 
cheh. 

TSh am ep s-mahch g wehmaj 
kihkam g muhki matsh hab masma 
wo chum ha iattogi. Sh am d i waik 
ohla. Kutsh eda pi koi kah mat has 
e juh k hekaj am jiwia mo am daha 
g Peter. 

8Kush heg ab wui hab kaij, “Namt 
ha'akia ui g lial mamt gagda g 
ha'ichu e-eniga?” 

Sh hab kaij, “Heu'u, ha'akia att ui.” 

9Sh hab kaij g Peter, “Ms haschu 
ahgk hig ahpi g e-wehm kihkam 
wehm hab chum i e taht mamt 
wabsh wo pi'ich g Hekia S-ap'ekam 
Gewkdag? Dada at hegam mat ged 
hu cheh g m-wehm kihkam. Pegih, 
t hab wa'ap masma hab wo m-juh.” 

10Tsh am ha hekaj muhk k i gei 
wecho. Tsh ab i wahp g wechij 
o'odham k am nei matki muh k 
gam hu i be k ged hu cheh hugidaj 
an g wehmaj kihkam. 11Tsh wehsijj 
ab si s-ehbeni g Jesus ihmdam ch 
hegam ehp mo hedai i kah ihda. 


Mash g s-hasig ha'ichu hab 
junihim g Jesus chuhchai 


12Kush s-hasig ha'ichu s-ta 
neidamam hab junihim g Jesus 
chuhchai am ha shahgid g 
hemajkam. Sh wehsijj si s-ap e 
hehemapad hegam Jesus ihmdam 
heg wecho Solomonbad watto. 1*Sh 
g hemajkam ab si has ha elid ch 
wabshaba si s-e gihug mat ab wo 
i ha wehmt. Tsh oi wa muli ab 
i s-wohoch g ha'ichu ha-ahga ab 
amjed g Jesus k ab i ha wehmt. Ha'i 
d chechoj ch ha'i d u'uwi. *Kumtsh 
am i ha wuwhas g kok'odam am i 
neidok mo haschu has junihim g 
Jesus chuhchai k an kahya oidk ha 
wahpakusch hab elidch mat chum 
hems g Peter ehkadag ab hab wo e 
juh ha ab mat wo e dodaj. 1*Mu'ijj 
atsh ab a'aijed i hihi Jerusalem wui 
ab i ha u'uk g e-kok'odamga ch 
hegam mo g jijawul an ha u'ukch. 
Kutsh wehs ha dodaj. 

Mamtsh ha sho'igch g 
Jesus chuhchai 


17Tsh g uhgchu pahl ch hegam 
mash hab wa'ap am oid g Sajusi 
himdag si s-ko'okam s-ha hehgam g 
Jesus chuhchai 1*k am i ha cheha g 
ge'e cheopi nuhkuddam mat wo ha 
kuh. Tsh wa woho am ha kuh. 

19Tsh wabshaba heg i s-chuhugam 
ab g anghil am si kuhpi'o g 
kukpaikud k ab i ha wuwhas 
g Jesus chuhchai k hab ha ahg, 
20“Am g wo uhpam hihim k am 
wo i gegokiwua ge'e cheopi ch 
ed k wo ha ahgi g hemajkam mat 
has masma wo bei ihda pi ha 
huhugedam doakag.” 

21Kutsh ab wohog elid k am 
hihim k am i wahp ge'e cheopi ch 
ed mat wabsh i chum mahsi k am 
ha hekaj i ha mashcha g hemajkam. 

Tsh eda heg wa'i si'alim g uhgchu 
pahl ch hegam Sajusi ami ha 
hemapai g e jehnigiddam. Sh idam 
pi mahch mat haschu has e juh ch 
atsh am ha cheha g nuhkuddam 
mat ab wo i ha ui g ha-lilsoga. 
22Kutsh am chum hihi g ge'e cheopi 
nuhkuddam mat wo ha ui. Kush pi 
am hu ha'ichug. 

Tsh ab wabsh uhpam hihim k am 
ha ahgid ch hab kaij, 23“M att dada 
kukpaikud am k am chum nei. K ab 
wabsh kia yahwidag. K g lilso ha 
nuhkuddam ab ep gegok kihjeg t 
ab. Tt wabshaba am i chum kuhpi'o 
g kihjeg. K pi am hu hedai ha'ichug.’ 

24Tsh am i ha kaiok am wabsh 
i pi amich mas hebai has e juh g 
ha-lilsoga. 

25Tsh am hahawa hema i wahk k 
hab kaij, “Neh'e! Idani o ged hu ha 

mashcham g hemajkam ge'e cheopi 
ch ed hegam mamt wa ha kuh.” 
26Tsh am hahawa hihi g ge'e cheopi 
nuhkuddam k ab uhpam wabsh 
s-ap i ha ui nat pi am hu wo ha 
ma'ichshul g hemajkam Z7k am ha 
u'apa ha wui g e jehnigiddam. 

Sh hab ha ahg g uhgchu 
pahl, 28“Chum ach s-gewkam 
pi em-hiwgid mams an hu wo 
a'agad hegai Jesusbad. T eda g 
em-mashchamadag ab amjed heki 
hu wehsko chehmo g Jerusalem. 
Kum ahpim ab chum t-abchud g 
muhkigaj.” 

29-32Sh hab kaij hegam Peter, “K 
wabshaba g Jiosh am t-ahgid matt 
am wo wa ahgahid ihda mach 
haschu i si t-wuhpuikaj neid. Kutt 
hemho wo wa i hehgch g Jiosh, pi 
wabsh g o'odham. Ahpim amt bei 
g Jesus k hab juh mat ab e naggia 
kots t ab k e muhkid. T wabshaba 
g Jiosh ab uhpam i wuhshad 
muhkig amjed k am i wahki dahm 
kahchim ch ed k an i kei si e-hugid 
an k ab i mah g gewkdag mat wo 
t-do'ibia K wo t-wanimedad. Kut 
heg ab i t-mah g ap'edag ahchim 
Tutuligo hemajkam matt gam hu 
wo s-ohhod g pi ap t-chegitoi. T 
hekaj g Jiosh gam hu hab wo i 
juh g pi ap t-chu'ijig. Jiosh at ab 
cheha g Hekia S-ap'ekam Gewkdag 
mat wehs wo t-wehmajk ahchim 
mach ab s-wohog elid ch am t-gahi 
wuhshanim wo wohokamch g 
Jesus.” Neh, bash kaij g Peter. 

33Tsh wabsh woho'i babgat hegam 
e jehnigiddam k wabsh chum s-ha 
kokdaimk. *4Sh wabshaba am 
da hegai mash d Gamaliel ch d 
chehanig ha mashchamdam ch am 

oid g Palasi himdag. Sh wehsijj ab 
si has elid g hemajkam. Kutsh am i 
kekiwua k am ha ahgi mat gm hu 
wo sha'i i ha wuwhas g e-lilsoga. 
Tsh wa woho hab ha juh. 

35Sh hab hahawa kaij ihda ab ha 
wui g e jehnigiddam, “Ni-hajuni, 
am g wo s-e nen'oidk mamt has wo 
ha juh idam o'odham. 36Hekid o 
hu i mat am hema i e maskogid k 
hab chehgig Theudas ch hab kaij 
mo d ge ha'ichu s-mahchim. Kut 
am hu i gi'ik siant chechoj ab i 
wehmt. T wabshaba e muhkid ihda. 
T wehsijj e gantad hegam mat wa 
ab wehmt. T am wali huhug g ahgaj. 
37T amjed am hema ep i e maskogi 
eda mat g hemajkam e kuint k hab 
chehgig Judas ch am Galilee t am 
d o'odham. T ihda hab wa'ap muli 
o'odham am i oi. T wabshaba hab 
wa'ap e muhkid hegai Judas. T hab 
wa!ap a'ai e gantad hegam mat wa 
ab wehmt. 

38“Pegih, k hemuch hab wa mahs 
ha'ichu. Pi g am hu has wo shati 
ha juhni idam o'odham. Ha g wo 
dagito. Hemu at wo huhug ihda 
ha'ichu hab ha-juni matp d wabsh 
wo o'odham hab ha-elidak. Tp d 
wo sha Jiosh ha'ichu hab junik, 
mt pi wo sha'i e nako mams wo 
keshwua. 3?Mtp hems heg wabsh 
wo e wepogi mam g Jiosh wabsh 
cheggia.” 

Tsh oi wa ab i s-wohog el g 
Gamaliel idam e jehnigiddam 
40k hab ha ahg g ge'e cheopi 
nuhkuddam mat am wo i ha 
wahpki g lilso k wo ha gewitta. Tsh 
wa woho hab e juh. Kutsh ab ep 
si ha ahgi mat pi am hu wo shati 
a'agad g Jesus k hahawa ha dagito. 

41Kush wabsh si s-hehgig idam 
Jesus chuhchai am i wuwhak natsh 
pi ab si hasiha el g Jiosh k ab i ha 
mah g ap'edag matsh si e sho'igch 
wehhejed g Jesus. 42Pi atsh bat 
ha'asa a'aga g Jesus k wabshaba 
wehs tashkaj am wabsh i ha 
mashcham g hemajkam ge'e cheopi 
ch ed ch am ha-kihki ed mo g Jesus 
d Jiosh si Kehsha. 


Matsh am i ha chuhcha g 
wewa'ak chikpandam 


Kush am i mu'idahim 
hegam mash am oid g Jesus 

himdag. Sh am ha'i neneok g Greek 
hemajkam ha-ne'okikaj nash pi tash 
gam hu kihkahim ha-jewedga ed. 
Kush idam hab kaij mash pi ap ha 
dagio'id hegam hehe'ejel wi'ikam 
u'uwi mash d ha-hajuni. Kush heg 
hekaj am a'ai pi e ap'et idam Greek 
neneokdam ha wehm hegam mo g 
hejel e-ne'okikaj neneok. 

2Tsh am i kah g Jesus chuhchai k 
am wehs i ha hemapad k hab kaij, 
“T-wepnag, pi o ap'e machs wabsh 
wo dagito g mihshmda ab amjed g 
Jiosh k im hu g lial wo hudawogad. 
3Ab oki ha'i ep em-mahkch g Jiosh 
g gewkdag ch amichudadag mamt 
am hab wo junihid ihda chikpan. 
Pegih, mt am wewa!ak wo i ha 
gawulkai hegam mam s-ha mahch 
mo woho hab masma. Kutt idam am 
wo i ha chuhcha mat wo nuhkud 
ihda hab mahs ha'ichu. *Tt ahchim 
Jesus chuhchai am hab wo si i juh 
matt wo t-ho'ige'idahunad ch wo si 
ha mihshmdad g hemajkam.” Neh, 
bash kaij. 

5Kumtsh ab si i s-hohho'i mo has 
kaij K am wewa'ak i ha chuhcha. 

Hema idam ash hab chehgig Steven 
ch ab si s-gewkam hiwig g Jesus. 
Sh g Hekia S-ap'ekam Gewkdag ab 
si mahkch g gewkdag. Kush hegam 
ha'i ehp hab chechgig Philip ch 
Prochorus ch Nicanor ch Timon 

ch Parmenas ch Nicolaus. Ihda 
Nicolaus ash ab d amjedkam g 
Antiok kihhim ch d gawul mahs 
o'odham ch ab i s-wohoch g 
Tutuligo ha-himdag eda mat koi 
s-mai ab amjed g Jesus. êTsh idam 
ab hahawa i ha ui g hemajkam ha 
wui g Jesus chuhchai. Kutsh idam 
am e ho'ige'idahun k ab ha taht mat 
heg hekaj wo s-e mahchk mo d si 
ha-chuhchai. "Tsh am si i ge'eda g 
Jiosh ha'ichu ahga Jerusalem t am. 
Kutsh ba'ich i mu'ida hegam mash 
am oid g Jesus himdag. Tsh mu'ijj 
ab i s-wohoch hegam mo d papal 
Tutuligo ha-himdag ed. 


Mamtsh bei g Steven 
8 Ab ash si s-ho'ige'id g Jiosh 
g Steven ch ab si i mahkch g 
e-gewkdag. Kush s-hasigam 
ha'ichu hab wua. “Tsh wabshaba 
ha'i ab wui gegokiwua mash 
am hebai e wehm e mihshmad 
g Tuhligo e-himdag. Ha'i idam 
ash d neneholkahim Cyrene ch 
Alexandria kihhim t am. Tsh am 
ha'i i ha wehmt ab Cilicia jewed t 
amjed ch ha'i ab Asia jewed t amjed. 
Sh idam ab kam'on g Steven 

10Sh wabshaba g Hekia S-ap'ekam 
Gewkdag ab si mahkch g Steven g 
amichudadag. Kutsh pi sha'i e nako 
hegam mas ab uhpam wo i nodagi 
g ne'okij. 11k heg hekaj am hahawa 
ha'i ha namkid k am ha ahgid mat 
hab wo chei, “Kah ach ihda mo si 

has ahg hegai mo ab t-chehani g 
Jiosh Mosesbad o'ohana ed.” 12 Kush 
wa woho hab kaij idam ch hekaj i 
ha kudu g hemajkam ch ge'eged ch 
chehanig ha mashchamdam. Tsh 
idam wabsh woho i babgat k am 
hihim k an bei g Steven k ged hu 
u'apa ha wui g e jehnigiddam. 
13Mtsh am hahawa hati i ha 
wahpki g o'odham matsh am 
ha'ichu wo ha iattogi ab amjed. 
Sh hab kaij idam, “Ihda o'odham 
o chum hekid has ahg g hekia 
s-ap'ekam ge'e cheopi ch hegai 
mo ab t-chehani g Jiosh Mosesbad 
o'ohana ed. 1*Kah ach mo hab kaij 
mat hegai Jesusbad wo i wua g gele 
cheopi k wo gawul juh g t-himdag 
mach ga hu hebai amjed hab i 
junihim mat g Mosesbad an o'oha.” 
15Kush wehsijj ab si neid g Steven. 
Sh g wuhioshaj hab haha wabsh 
mahs matp hems g anghil wuhiosha 
nash pi si tonod. 


Matsh haschu ne'oki ab 
i nodagi g Steven 


Kush hab kaij g uhgchu pahl 
ab wui g Steven, “No am wa 
woho map hab junihim hegai mo 
haschu ab m-abchud?” 
2Kush hab kaij g Steven: 
“Ni-ge'egedga ch ni-hajuni, ab g 
wo si i ni-kaiham. An o o'ohadag 
matsh g Jiosh ab wui e chehgi g 
t-shohshonbad Abraham. Kush eda 
am wabsh kia kih Mesopotamia 
jewed ch ed. 
3“Sh hab kaij g Jiosh ab wui: 
Ia g wo ha dagito g e-hajuni 
ch e-jewedga k ab wo hihi 
heg wui jewed mant am wo 
m-chehgi. Genesis 12:1 

4“Tsh wa woho am dagito g 
Mesopotamia jewed mash am kih 
g Caldea hemajkam k am chihpia 
Haran kihhim wui. Kutsh am i 
muh g Abrahambad ohgbad. Tsh ab 
hahawa ep cheha g Jiosh mat ia wo 
chihpia Canaan jewed wui. Kutsh ia 
i chiwia mach hemuch ia kih. 5Tsh 
eda koi ab hu he'es sha'i mah ihda 
jewed k wabshaba am hi wa ahgid 
mat wo mah. T d wo ha-enigak g 
amjedkamaj mat he'ekiajj ab wo 
i oi. Kush eda pi koi ha a'aliga g 
Abrahambad mash eda hab ahg g 
Jiosh. 
6“Kush hab kaij g Jiosh ab wui: 
M at hu wabsh heb hu jewed ch 
ed wo kihk g m-amjedkam ch 
d wabsh wo ha-pionagk. 
Kumt wo ha sho'igch gi'ik siant 
a'ahid ab. “Nt wabshaba wo 
ha kastigal hegam hemajkam 
mat an wo ha u'ukchid. 
T ab haha wo i wuwha heg 
amjed jewed k ab wo si has 
i ni-elid K wo ni-ihm iia. 
Genesis 15:13-14 
Neh, bash kaij g Jiosh Sch ab mah 
g Abrahambad hegai himdag mat 
am wa has masma wo ha o'oha an 
ha hikuchk g chechoj e-a'aliga. Tsh 
hab masma wo s-mahchk mash hab 
wa'ap d ha-wuikam hegai matsh g 
Jiosh am ahgi g Abrahambad. Tsh 
wa woho hab e juh g Abrahambad k 
an pahl hikuch g e-alidag Isaacbad 
mo d i gigi'ik tash amjed mat mahsi. 
Tsh g Isaacbad hab wa'ap juh g 
e-alidag Jacobbad. Tsh g Jacobbad 
hab wa'ap ha juh hegam gamai gohk 
e-a'alidag mach ab d ha amjedkam. 
9“Tsh idam wa s-hehgam g 
e-wehnag Josephbad k ab ha'i ha 

wui gagda mat d wo ha neholigak 
am Egypt jewed ch ed. Sh 
wabshaba g Jiosh am nuhkud ch 
ab s-ap i wuhshad wehs ha'ichu 
sho'igdaj amjed k ab i mah g si 
o'odhamdag ch amichudadag. Tsh 
am i nei g ha-kownalig g Egypt t 
am hemajkam k am i uhgkajid k am 
kownalch am dahm g e-kownaltalig 
ch ha'ichu e-eniga. 

11“Tsh wa haha wabsh gei g 
bihugig k ha sho'igch g hemajkam 
wehsko Egypt jewed dahm ch iia 
Canaan jewed dahm. Tsh pi sha'i 
e amich hegam Abrahambad mat 
hebai wo bei g ha'ichu hugi. :2Kush 
eda am s-ha'ichu hugig Egypt jewed 
ch ed. Kutsh am i kah g Jacobbad k 
am ha cheha g e-a'alidag matsh am 
wo hunio. Kutsh hab e juh. 

13“Tsh am ep i huhug g ha'ichu 
ha-hugi. Kutsh am ep hunio. Tsh g 
Josephbad am hahawa ha ahgi mo 
d ha-wehnag nash pi pi amichud. 
Tsh g ha-kownalig g Egypt t am 
hemajkam ab s-ha mai g Josephbad 
hajuni. Tsh g Josephbad am 
hahawa wai g e-ohgbad mat wehsijj 
ab wo i chihpia Egypt wui. Kush 
eda d wewa'akko gamai hetasp 
(75) hemajkam. 15Tsh wa woho am 
i chihpia hegam Jacobbad Egypt 
wui k am kihkahim ch am koi. 
16Tsh am uhpam i e ui g ha-oh'o g 
Abrahambad ch Josephbad Shekem 
kihhim wui. Abrahambad atsh wa 
am he'es ha nolawt g jewed hegam 
mash d Hamor amjedkam matsh 
am wo e toa g ha-ko'idag. 


17“Sh amjed mu'i a'ahidag wehgaj. 


Sh e aihim matsh am hab wo juh g 
Jiosh mash haschu i heki hu ahgid 
g Abrahambad. Tsh eda am i si 

mu'ida g t-shohshonbad amai Egypt 
ch ed. *®Kutsh am hema i wuhsh g 
kownal mash pi sha'i mahch matsh 
wa has masma am si i ha wehmt 
g Josephbad amai Egypt ch ed. 
19Kush ihda nahnko ha wua hegam 
t-shohshon ch ha sho'igchud ch hab 
ha ahg mat gam hu wo ha shul g 
chu'uchum e-a'aliga hab ahgch mat 
wo koi. 

20Kutsh eda mahsi g Mosesbad k 
si s-kehg d ali. Kutsh am i nuhkud 
g jehjij waik mashad ab 21k gam 
hu hahawa i wuhshad. T g kownal 
uwi alidag am chehg k ab i bei hab 
masma mo d madaj. ?2Kumtsh wehs 
ha'ichu mashcha mo haschu d i si 
s-hasig ha'ichu am Egypt ch ed. Tsh 
ab si i mai ihda wehs k d si s-has 
ha'ichu am heg eda mo haschu hab 
i kaij ch haschu hab i junihim. 

23“Batsh wa masma am i ge'eda 
g Mosesbad k am i ai g gi'ikko 
wehst-mahm (40) a'ahidag. Tsh am 
hu hebai hab i e ah mat am wo i ha 
chehgim g e-hahajuni. 24Kush hema 
g Egypt t am o'odham am hema 
sho'igchud g Tuhligo. Tsh g Mosesbad 
am i wehmt g e-hajuni k mua ihda 
Egypt t am o'odham mat wo agwua 
25k hab e ahg mat g hajunij wo chum 
s-mahchk mat g Jiosh wo hekaj k wo 
ha do'ibia. Sh wabshaba g hajunij pi 
hab masma hab elid ha'ichu. 2®Sh am 
ba'ich di tash, sh am ha'i e cheggia g 
Tutuligo. Tsh am ha neid k chum s-ha 
da'id k hab kaij, ‘Kia, ahpim! Dam 
e-wepngam ch eda haschu ahgch e 
cheggia?’ 

27“Kut hegai mo ha cheggia ab si 
nu'ichkwua g Mosesbad k hab kaij: 

Shahchu ap ahgch hab chum e 
wua maps am t-dahm. 

Pi o ab hu sha'i m-ab maps ahpi 
am ha'ichu wo i ap'echudad 
am t-shahgid. 

28 Napt hab wa'ap wo chum 
ni-mua mapt wa hab juh g 
Egypt t am o'odham tako? 

Exodus 2:13-14 
29“Tsh am i kah g Mosesbad ihda 
k ha hekaj gam hu i e mehkod ab 
Egypt amjed k gam hu i jiwia mash 
am d Midian jewed. Sh am ha'i 
o'odhamag. Kutsh am ha hohnt k 
gohk chechoj a'alidt 

30“Sh am him k am d i gi'ikko 

wehst-mahm a'ahidag. Sh am 

hu hebai ha nuhkud g kahwal g 
Mosesbad am miabidch hegai do'ag 
mo hab e alaga Sinai. Tsh ab wui 
haha wabsh hema i e chehgi g 
anghil hab masma mo am meihim 
g sha'i ch eda pi meitto. 31Tsh ab i 
miabi g Mosesbad mat ab si s-ap wo 
i nei nash pi pi amichud matsh wa 
pi sha'i meitto g sha'i. Sh g Jiosh ab 
wui hab kaij am gahi wuhshanim g 
anghil: 

32 Ahni ani d Jiosh. 

K wa ab has ni-elid hegam 
m-shohshon mo d Abraham 
ch Isaac ch Jacob. Exodus 3:6 

Tsh hahawa si gigiwuk g Mosesbad 
k si s-ehbeni mat am wo i nei. 
33“Sh hab ep kaij g Jiosh ab wui: 

Ab g has i ni-elid k wuashulig 
g e-kaikia shuhshk nap pi ia 
kehk ni-wui. 

34 S-mahch ani mam has i masma 
ha sho'igchud g m-hajuni 
amai Egypt t am. 

Do ni-hemajkamga. 

Kuni kah g ha-shoshaki ch 
heg hekaj am i ni-maskogi 

ab m-wui mapt ahpi wo ha 
do'ibia. 
Pt oi am wo i e nako mapt 
am wo hih Egypt wui. 
Exodus 3:5, 7-10 
Neh, bash kaij g Jiosh. 
35Kuni hab ep s-che'imk mo 
ihda Mosesbad d hegai matsh wa g 
hajunij pi ab hu tatchua ch hab kaij: 
Shahchu ap ahgch hab chum e 
wua maps am t-dahm? 
Pi o ab hu sha'i m-ab maps ahpi 
am ha'ichu wo i ap'echudad 
am t-shahgid. Exodus 2:14 
Do wa ihda Mosesbad matsh g Jiosh 
am i kei ha dahm g hajunij matsh 
wo ha wanimed k wo ha do!'ibia. 
Kutsh hegai anghil mash ab neok 
mei ch ed am u'apa g Jiosh ne'oki 
Mosesbad wui. ?9êKutsh g Mosesbad 
am uhpam hih Egypt wui k am hab 
juh g s-hasig ha'ichu chehgida k 
am i ha wanim g e-hajuni mat ab i 
wuwha Egypt amjed. Kutsh wa am 
i e tahp hegai mash hab e a'aga Al 
S-wegi Kahchki. Tsh am gahi i shul 
idam Mosesbad k am chipiahim 
gi'ikko wehst-mahm ahidag oidam 
tohono jewed ch ed. 

“Sh g Mosesbad heg oidam 
s-hasigam ha'ichu am hab junihim 
37ch am ha ahgid ch hab kaij: 

Jiosh atsh am hema ep wo i kei 
g t-hajuni hab masma mat 
ahni am i ni-kei. 
Kut heg d ep wo Jiosh 
ha'ichu i tashogiddamk. 
Deuteronomy 18:15 
Neh, bash kaij g Mosesbad. 38Tsh g 
Jiosh ab mah g e-ne'oki do'ag t ab 
am gahi wuhshanim g anghil. K d 
thimdag ihda ne'oki matsh ab bei. 

39Tsh pi oi jiwia g Mosesbad ab 
do'ag t amjed. Tsh g t-shohshonbad 
pi ab hu wohog elid k im hu hab 
wabsh i s-junimk g Mosesbad ch 
uhpam s-hihimimk am Egypt 
wui 4°Sh g ha-uhgchu pahlig d 
Aaronbad. Sh idam ab wui hab kaij: 

Pi ach mahch mas has e juh 
ihda Moses mat ab i t-wuwhas 
Egypt amjed. 

Am g wabsh ha'i ha nahto g 
jijosh mat hegam am wo 
t-wanimedad. Exodus 32:1 

41“Kush wa am hema wisilot 
g ohlakaj k ab wui iagchul heg 
wepogidch mo d ha-jioshga k am 
ep piast mat heg hekaj ab wo si i 
ha'ichuch hegai e-jioshta. “*Kutsh 
heg hekaj im hu hab i e juh g 
Jiosh ab ha amjed k am wabsh 
ha hiwigi mat wabsh g hejel hab 
e-elida am hab wo junihid. Kush 
wabsh g huhu'u ab ha ihm mat hab 
masma an o'oha g Jiosh ha'ichu i 
tashogiddam mash hab kaij g Jiosh: 

Ab ani ha chehani g Tutuligo 
hemajkam mat wo mum'a g 
e-shoshoiga k ab ni-wui wo 
iagchul am wehhejed g pi ap 
e-chu'ijig. 

K wabshaba pi woho ab hu 
ni-ihm mo eda am ha'ichug 
tohono jewed ch ed gi'ikko 
wehst-mahm ahidag oidam. 

43 Do hejel ha-nahtoi jijosh mo ab 
ha ihm. 

Bo ha a'aga Molok ch Rephan ch 
hab ha elid mo an kih huhu'u 
tan. 

Nt heg hekaj gam hu mehk wo 
em-shul Babylon jewed t am. 

Amos 5:25 
Neh, bash kaij g Jiosh. 

44“Kuni hab ep s-che'imk mash 
hegam an u'ahim hegai cheopi 
mash heg hekaj am ha tashogid 
g Jiosh mash am ha wehmaj. Sh 
heg d wabsh hogi ch hab masma e 
nahto matsh wa g Jiosh am chehgi 
g Mosesbad. 45Sh g ha-amjedkam 
an ep u'ahim hegai cheopi matsh 
hekid g Joshuabad am i e kei matsh 
wo i ha wanim. Kutsh g Jiosh ia i 
ha wahpki id eda jewed k am ha 
wehhejed gam hu i ha wuwhas 
hegam nahnko mahs hemajkam 
mo ia d chum kihkam. Kush am 
ha'ichugkahim ihda cheopi ch 
ab ai mash eda g Davidbad d 
ha-kownalig. “*Sh ihda Davidbad 
d si Jiosh tatchui ch ab ahgid mat 
wo hiwigi mat hema wo kihch. Tsh 
heg eda am hab wo e junihid g 
ho'ige'idahuna Jiosh wui. 77 Kutsh 
g Jiosh hiwigi g alidaj Solomonbad. 
Tsh heg am i kei g kih am wehhejed 
g Jiosh. 

48“K eda g Jiosh ba'ich i ge'ej mo 
haschu i mo an hab chu'ig t-wehgaj. 
T pi wo sha'i e nako g o'odham 
mas wo kihch. Batsh wa masma 
an o'oha g kelibad Jiosh ha'ichu i 
tashogiddam mash hab kaij g Jiosh: 

49 Ahni ani d Jiosh ch ab dahm 

kahchim t amjed ia nuhkud g 
jewed kahchim. 

Pi amt wo sha'i e nako mamt 
wo ni-kihch mamt heg eda 
am wo ni-dai 

50 nant pi ahni wehs ha'ichu nahto. 

Isaiah 66:1-2 
Neh, bash kaij g Jiosh. 

51-52“Kush wabshaba g 
t-shohshonbad si e sheshemachud 
ch pi chechkaidag ch pi ab hu 
kaiham g Jiosh ha'ichu ahga. 

Jiosh ash am i ha wuwhasid g 
ha'ichu i tashogiddam. Kush wa g 
t-shohshonbad ha sho'igchud ch ha'i 
ha kokda. Kum ahpim hab wa'ap 
chu'ig ch ab wabsh wui gegok g 
Hekia S-ap'ekam Gewkdag. Jiosh 
ha'ichu i tashogiddam ash am 
ahgachug mat wo jiwia g Jiosh si 
pionag k d wo si wehs s-ap'ekamk. 
Kut wa woho jiwia. Kumt wa gagda 
mat wo e muhkid. 9*Ahpim amt ab 
em-mah g Jiosh chehanig mat wa 
g anghil ia u'apa. Mt eda am wa pi 
wohoch.” Neh, bash kaij g Steven. 


Mamtsh mua g Steven 


54Tsh am i kah g e jehnigiddam 
mash has ha ahg g Steven k 
wabsh woho'i babgat k si kuhm g 
e-tahtami. Sëch wabshaba g Hekia 
S-ap'ekam Gewkdag ab ba'ich i si 
mahkch g Steven g gewkdag. Tsh 
am i nea dahm kahchim wui k 
nei mo si s-masma tonod g Jiosh 
gewkdag. Kush g Jesus an si hugidaj 
an kehk g Jiosh. 

58Kush hab kaij g Steven, “Neido! 
B at e kuhpi'o g dahm kahchim. 
K ab kehk g Jiosh si Kehsha an si 
s-apko hugidaj an g Jiosh.” 

57Tsh si hihinkiad k am si 
kuhkp g e-nahnk k ab hahawa si 
wui i wohp 58k an be k gam hu 
i wuhshad kihhim t amjed mat 
wo ma'ichkwua. Sh am hema ha 
wehmaj g wechij o'odham ch hab 
chehgig Saul. Kutsh heg nuhkudach 
g e-liliwa hegam matsh wo 
ma'ichkwua g Steven. 

59Kush g Steven ab si ihm 
g e-do'ibiakam ch hab kaij, 
“Ni-kownalig Jesus, ia g beh'i 
ni-doakag.” 

Sh eda heg oidch ab ma'ikkash 
g s-keh'iddam. ®°Tsh am hahawa 
tohtonwua g Steven k si s-kaidam 
hab kaij, “Ni-kownalig, pi g ab hu 
ha abchud ihda chu'ijig mat ihab e 
juh.” Bash kaij ch am i muh. 
Sh g Saul am wabsh ap'echud 
mamt mua. 


Mash wa g Saul ha sho'igchud 
g Jesus ihmdam 


Sh amai i amjed mamtsh ab 
si s-gewkam i ha sho'igch g 
Jesus ihmdam amai Jerusalem 
t am. Kutsh a'ai ahhio ge 
sho'igchuddam amai Judea ch 
Samaria chechkshani ch ed. Tsh 
wabshaba hegam Jesus chuhchai 
pi hasko ahhio. 2Tsh ha'i hegam 
mo ab d si ihmdam g Jiosh ged hu 
cheh g Steven k si s-kaidam shoani 
wehhejed. 

3Kush g Saul chum s-padchudamk 
g ha-mihshmda g Jesus ihmdam ch 
hekaj an wahkhim ha-kihki oidch 
ch ab i ha chewaimed ch ged hu si 
ha kuhpahim, chum wa g u'uwi. 


Matsh g Jiosh ha'ichu 
ahga am ai g Samaria 


4Kush wa an wehsko ahgahim 
g Jesus hegam matsh wa e gantad. 
5Hegai Philip mash wa am d 
ha-kehsha atsh am hih Samaria 
kihhim wui k am ha mihshmad 
ch am ha ahgid mat heki hu ani 
wuhsh g Jiosh si Kehsha. ®Kush ab 
si kaiham hegam hemajkam mo 
haschu i ha ahgid ch am neid mo 
s-hasigam ha'ichu hab junihim g 
Jiosh gewkdagkaj. 7 Mut! ash e 
dodajid hegam mash g jijawul an 
ha u'ukch. Kush si hihnk g jijawul 

gam hu hihimadch. Kush mu'ijj ha 
dodajid hegam mo pi hihimdag ch 
hegam mo pi ab hu gewpk. $Sh si 
s-hehgig g hemajkam amai. 

9Sh am hema kih g o'odham 
mash hab chehgig Simon ch heki 
hu wa'i amjed am hab junihim g 
s-hasigam ha'ichu ch hab chum e 
wua mo d ge mahkai. 1"Kush wehs 
g hemajkam am si neidachug ch ab 
si has elid, chum wa hegam mo d 
s-chu a'amichuddam. 

Kush wehsijj hab kaij, “Heg oki d 
ge mahkai ch ab u'ukch g e-gewkdag 
Jiosh t amjed.” 11Bash kaij ch ab si 
kaiham nash pi heki hu wa'i amjed 
hab junihim g s-hasigam ha'ichu. 

12Tsh wabshaba am hahawa ha 
mihshmad g Philip ab amjed g 
Jiosh kownaltalig ch ab amjed g 
Jesus Christ. Kutsh ab i s-wohochud 
k e pahl wapko. t?Tsh hab wa'ap ab 
i s-wohoch g Simon k e pahl wakon 
k amjed pi hebai dagito g Philip k 
ab si has elid am i neidok mo hab 
junihim g s-hasigam ha'ichu. 

14Tsh am i ha ai hegam Jesus 
chuhchai ab Jerusalem t ab matsh 
idam Samaria t am o'odham ab 
bei g Jiosh ha'ichu ahga. Kush am 
ha chehani g Peter ch John matsh 
am wo ha mihshmedo. 15-16Tsh 
am hihi idam k ged hu dada kam 
ha wehm e hemapai. Kutsh eda 
pi koi bei g gewkdag ab amjed g 
Hekia S-ap'ekam Gewkdag hegam 
matsh e pahl wapko. Kutsh am e 
ho'ige'idahun k ab tai g Jiosh mat 
hab wo wa e juh am ha tahgio 17k 
amjed an i ha tahtamahi ab ihmch 
g Jiosh. Tsh g Hekia S-ap'ekam 
Gewkdag ab hahawa ha mah g 
gewkdag. 

18Tsh g Simon am i nei ihda k 
chum s-ha namkidam 19k hab kaij, 
“Ab g i ni-mahki ihda gewkdag 
mant hedai ab wo i taht, t wo 
bei g gewkdag ab amjed g Hekia 
S-ap'ekam Gewkdag.” 

20Sh wabshaba hab kaij g Peter 
ab wui, “T wabsh wo huhug g 
s-m-kaischuda hab wa masma mapt 
ahpi wo huhug. Pi o hab chum 
chu'ig mapt hekaj wo nolawt g 
Jiosh mahkigdag. ?!Pi o sha'i apie g 
m-chegitoi am Jiosh tahgio. K heg 
hekaj pi ab hu d sha'i m-wuikam 
ihda chikpan. 2223Gan o hu wabsh 
i si m-u'ukch g pi ap'ekam napki 
pi s-chu hehgamk. Pt gam hu wo 
s-ohhod g pi ap e-chegitoi k ab wo 
i e ho'ige'idahu Jiosh wui. Tp hems 
gam hu hab wo i juh g m-chu'ijig.” 

24Sh hab kaij g Simon ab ha 
wui, “Ab g wo si i s-ni-ho'ige'id k 
am wo e ho'ige'idahu Jiosh wui 
ni-wehhejed mat pi gam hu hab wo 
ni-juh.” 

25Tsh am hahawa ha mihshmad 
g Peter ch John ab amjed g 
Jesus k am ha ahgi mo haschu g 
e-wuhpuikaj neid. Tsh am hebai i 
cheka. Kutsh gam hu uhpam hihi 
Jerusalem wui am ahgachugch g 
s-kehg ha'ichu ahgaj g Jiosh am 
a'ai kihhim ch ed heg eda Samaria 
chekshani. 


Matsh hema e do'ibia g 
Ediopia t am o'odham 


26Kush g anghil am hema neok 
ch hab kaij ab Philip wui, “Am g i 
e nakog k gam hu hihm kam wo 
i ai hegai wohg m an hims tohono 
jewed ch ed am ha shahgid g 
Jerusalem ch Gaza.” 


ACTS 8, 9 


27-28Tsh wa woho am ie nako g 
Philip k gam hu hih. 

Sh eda am hema med g e-kalitkaj 
ch d Ediopia jewed t am o'odham. 
Id ash g kownaligaj am kehshch 
mash d lial nuhkuddam. Kush am 
e mihshmdahim Jerusalem t am 
ch hemu am uhpam ep wo chihpia 
Ediopia wui. 

29Kush hab kaij g Hekia 
S-ap'ekam Gewkdag ab wui g Philip, 

“An g i miabid hegai kalit k gan hu 
hugidaj an wo i hih.” 

30Tsh am hahawa si meh g Philip 
k an i miabi g kalit. Kush ihda am 
ne'okchulid hegai matsh g Isaiabad 
an o'oha. 

Kush am kah g Philip ch ab kakke, 

“Nap s-amichud hegai map an 
ne'okchulid?” 

31Sh hab kaij ihda s-has ha'ichu, 

“Pi ant has masma wo s-amich, 

heg hi wa matp am hema wo i 
ni-tashogi,” ch amied ab i wai g 
Philip mat gan hu wehmaj wo 
dahiwua kalit ch ed. T wa woho an 
i chesh. 

32Kush eda id an ne'okchulid mo 
hab chu'ig an Jiosh o'ohana ed: 

T am hema wo i wuhsh g 
o'odham mat wo e wepogi g 
kahwal. 

Neh, pi at wo shosha g kahwal 
mamt hekid wo sho'igchud k 
wo mua. 

Pegih, t hab wa masma pi has 
wo sha'i chei ihda o'odham 

33 mamt hekid pi ap wo lodait k 

wo mua. 

T hab pi hedai wo e nako mas 
wo ah Mamt he'es i ge'e pi 
ap'ekam hab juh ab wui. 

Isaiah 53:7-8 

34Sh hab kaij g s-has ha'ichu 
ab Philip wui, “Am g ni-ahgid. 
Doh'o hab ahg g Jiosh ha'ichu i 
tashogiddam? No hejel hab e ahg 
aha no wabsh hema hab ahg?” 

35Tsh g Philip amjed am i shonch 
id ab mash am ne'okchulid k am 
ahgid g s-kehg ha'ichu ahga ab 
amjed g Jesus. 

36Sh am wabsh kia wohpo wohg 
oidch ch am hu hebai ne'ibij mash 
am ge shuhdagi. Sh hab kaij g s-has 
ha'ichu, “Neh, m ia ge shuhdagi. No 
am hig ha'ichu ehp manis heg hekaj 
pi wo ni-pahl wako?” 

[37Sh am hahawa ahgid g Philip, 

“Bapt wa'i masma wo e pahl wako 
mapt wehskaj am wo i e dagito 
Jesus wui.” 

Sh hab kaij, “Heu'u, wehskaj ant 
am wo i ni-dagito wui.”] 38Sh am 
hahawa i ahgid hegai e-pionag 
mo melchudahim g kalit mat wo 
keshwua. Tsh am huhud ab kalit 
t ab k am i huhud shuhdagi ch ed. 
Tsh am pahl wako g Philip ihda 
o'odham. 99Tsh g Hekia S-ap'ekam 
Gewkdag gam hu wa hekaj i bei g 
Philip. Sh amjed si s-hehgig ihda 
s-has ha'ichuch gam hu uhpam meh 
pi hekid ep sha'i neidk g Philip. 
40Tsh g Hekia S-ap'ekam Gewkdag 
gam hu u'apa g Philip Ashdod 
kihhim t am. Tsh am i ahgahi g 
ha'ichu ahga ab amjed g Jesus k ga 
hu ai g Cesaria kihhim. 


Matsh hegai Saul ab i e 
dagito Jesus wui 


Kush eda id oidam g Saul 

wabsh kia ha oid hegam 
mash am oid g Jesus himdag 
ch s-gewkam ha ebkiod ch s-ha 

kokdaimk. Sh am hu hebai i, sh 
ab si tahni g uhgchu pahl *matsh 
am wo ha o'ohani g papal am 
Damascus kihhim t am. Kutsh heg 


wo be k am wo him k wo ha chehgi. 


Tsh hegam wo s-mahchk mo u'ukch 
g e-apledag. Kutsh wo ha ui hegam 
mo am oid g Jesus himdag k am 
wo uhpam i ha ui Jerusalem wui, 
chum wa g u'uwi. Tsh wa woho hab 
e juh g uhgchu pahl. 
3Tsh am hih g Saul ha'i ha wehm 
g chechoj k gam hu i aihim g 
Damascus kihhim. Tsh haha wabsh 
ha'ichu si ton ab dahm kahchim t 
amjed an wehgaj. 4Tsh am i gei g 
Saul jewedo. Sh ab hema si neok 
ab dahm kahchim t amjed ch 
hab kaij, “Saul, s-wohom ap hig 
ni-sho'igchud.” 
5Sh si has elid g Saul ch hab kaij, 
“Dohp wud ch ab neok?” 
Kush hab kaij hegai mo ab neok, 
“Dani ahni Jesus. Kup ha sho'igchud 
hegam mo am oid g ni-himdag. ®Ab 
g i wamig k am hihm k am wo i 
wah Damascus ch ed. T am haha 
wo hema m-ahgi mapt haschu am 
hab wo chum juh.” 
7Tsh hegam mo am wehmaj 
ab wabsh i gewpka k pi has sha'i 
kaij ch ash hi wa kah g ne'oki 
ch wabshaba pi sha'i neid mas 
hedai ab neok. *Tsh am hahawa 
i wami g Saul k ab chum si i nea. 
Tsh wabshaba pi ab hu mamsi g 
wuhpuij. Kumtsh am haha wabsh i 
wanimed k ged hu u'apa Damascus 
ch ed. 9Kush waik tashkaj pi 
ha'ichu sha'i neid ch ep pi ha'ichu 
sha'i ko'a ch pi ha'ichu ih'e. 
10Kush eda am hema d Jesus 
ihmdam amai ch ash hab chehgig 

Ananias. Tsh g Jiosh am ha'ichu 
hab juh nenaj tahgio mash heg eda 
g Jesus am chehcheg. 
Sh g Ananias hab kaij, “Shahchu 
ap tatchua, ni-Jioshga?” 
11Kush hab hahawa kaij g Jesus, 
“Am g i e nakog k am hihm heg 
kih wui Judas mo am kih Shelini 
Kahya oidch. Amai o hema dak ch 
e ho'ige'idahun ch hab chehgig Saul 
ch ab d kihkam Tarsus kihhim t 
ab. 12Kunt am nenaj tahgio ha'ichu 
hab juh mapt am wo jiwia wui ahpi 
Ananias ch ab wo taht mat ep wo 
mamsi g wuhpuij.” 
13Sh hab kaij g Ananias, 
“Ni-kownalig, ihda o'odham atsh 
mu'i ha sho'igch g m-hemajkamga 
am Jerusalem ch ed. Mu'ijj o 
hab ni-ahgid ab amied. 1*Kutsh 
heg hekaj ia jiwia mash u'ukch g 
ap'edag ab ha amjed g u'ugchu 
papal mat wo uhpam i ha ui hegam 
mo ab m-ihm.” 
15Kush hab kaij g Jesus ab wui, 
“Am apt wo wa hih nant pi id am si 
i kei mat am ni-wehhejed wo chikp 
am i ahgahimk g ni-himdag ha wui 
g Tutuligo ch am ha wui g nahnko 
mahs hemajkam ch kokownal. 1êNt 
ahni am wo wa chehgi ihda Saul 
mat has i masma wo e sho'igch am 
ni-wehhejed.” 
17Tsh wa woho am hih g Ananias 
heg wui kih k ab si i s-ha ho'ige'el 
g kihkam. Tsh ab i wahki. Tsh ab 
hahawa e mahtchul g Ananias 
Saul wui k hab kaij, “Ni-nawoj, 
Saul, am apsh neid g ge'echu 
t-kownalig Jesus ab himadch wohg 
oidch. T heg ab ni-cheha mantsh 
ab wo i him k ab wo m-taht. Tsh 
ep wo mamsi g m-wuhpui. Kutsh 

ab wo m-mah g gewkdaj g Hekia 
S-ap'ekam Gewkdag.” Neh, bash 
kaij ch ab hahawa taht. 1*Tsh ab 
ha hekaj i mamsi g wuhpuij. Tsh 
hahawa ep s-ap ha'ichu neid k am 
ha hekaj i e nakog k e pahl wakon 
19k ep ha'ichu hug k ab uhpam ep i 
gewka. 


Matsh am ha mihshmad g 
Saul Damascus t am 


Sh g Saul am he'ekia i tash ha 
wehmajkahim g Jesus ihmdam 
amai Damascus t am. “9Kush am 
ha'i chechopi g Tutuligo. Sh g 
Saul am ha mihshmad g e-wehm 
o'odham ab amjed g Jesus am ah 
ahgidch mo d Jiosh alidag. 

21Tsh si has i el hegam mo hedai 
i kah k hab kaij, “Aha no pi d ihda 
mash an ha kokdahim hegam mash 
am oid hegai himdag Jerusalem t 
ab ch heg hekaj ia jiwia mat in wo 
i ha u'ihim k am uhpam wo i ha ui 
u'ugchu papal ha wui.” 

22Tsh g Saul mihshmda am i si e 
gewkai. Kutsh wa wohokamch mo 
g Jesus d Jiosh si Kehsha. Tsh hekaj 
pi e nako g wehmaj o'odham mat 
ab hu has wo ah. 

23-24Sh am hu i hebai amjed, tsh 
g Tutuligo am i e nako matsh wo 
mua g Saul. K eda si uhgk kolhaitas 
g kihhim. Kumsh si nuhkud g 
kihjegaj tash oidam ch s-chuhugam 
oidam. Tsh wabshaba s-mai g Saul 
mam s-mu'amk. ??Tsh hegam mat 
ab i s-wohoch g Saul ha'ichu ahga 
ab amjed g Jesus am dai washomi 
ch ed k ab i huduni chuhug ch ed g 
wijinakaj ab amjed mash ab hebai 
ge wintani kolhai t ab. 

Matsh ged hu uhpam jiwia 
g Saul Jerusalem t am 

26Tsh amjed gam hu hahawa 
hih Jerusalem wui k ab chum 
ha shahgid i s-wahkim hegam 
Jesus ihmdam mat ab wo i ha 
wehmt. Sh wabshaba s-ehbid ch 
pi wohochud mas woho pi has wo 
ha juh Z/Kush oi wa am wehhejed 
neok g Barnabas am ha wui g 
Jesus chuhchai. Tsh hegam hiwigi 
matsh am i wahki ha shahgid. 
Sh am ha ahgid mash g Saul am 
himad ch haha wabsh neid g 
Jesus amai wohg ch ed ch ep kah 
mo ab neok. Sh am ep ha ahgid 
matsh has masma si s-gewkam am 
i ha mihshmad ab amjed g Jesus 
amai Damascus t am. Tsh g Jesus 
chuhchai am hahawa s-wohoch. 
28Sh am ha wehm dakahim ch 
wehsko oimmed ch am si s-gewkam 
ha mihshmad g hemajkam ab 
amjed g Jesus Jerusalem ch ed. 

29Kutsh hegam Tutuligo mo 
neneok g Greek ne'okikaj am i 
chum e nako matsh wo mua nash 
pi ha wehm e ne'owin ab amjed g 
Jesus. 99Kutsh g Jesus ihmdam am i 
kah ihda k am i bei Cesaria kihhim 
wui k am ahgid matsh gam hu wo 
hih e-kihhim wui mash d Tarsus. 
Neh, tsh gam hu hih. 

31Tsh am hahawa dodolimat 
ha'ichu am ha wehhejed wehsko 
am Judea ch Galilee ch Samaria ch 
ed. Kutsh mu'i ep ab i s-wohoch g 
ha'ichu ha-ahga ab amjed g Jesus 
k ab si has elid g Jiosh. Kush ab 
si ha wehmaj g Hekia S-ap'ekam 
Gewkdag. 

Matsh am i ha wehmt g Peter 
Lydda t ab ch Joppa t ab 


32Sh eda g Peter an wehsko 
oimmed e-jewedga oidk ch am i 
ha chehgim hegam mash ab ihm 
g Jesus. Sh am ha'i dadha Lydda 
kihhim t am. Kutsh ged hu jiwia. 
33Sh am hema kih g pi himidkam 
ch hab chehgig Aneus ch ab wabsh 
i s-moik ch ash gigi'ik a'ahid ab pi 
sha'i e nako mas am wo i wami ab 
e-wo'ikud amjed. 

34Kutsh g Peter am i chehgim 
k hab kaij ab wui, “Aneus, Jesus 
Christ at wo m-doaj. Ab g i wamig k 
am i holiwkad g e-wahpakus.” 

Tsh am ha hekaj i Kekiwua k 
am hab e juh. 35Kutsh mu'ijj ab i 
s-wohoch g s-kehg ha'ichu ahga ab 
amjed g Jesus hegam mo am kih 
Lydda ch Sharon kihhim t am nash 
pi neid matki doa ihda o'odham. 

36Sh am hema kih g uwi Joppa 
kihhim t am ch d e do'ibiakam 
ch chum hekid s-ap ha'ichu am 
hab junihim ch am ha'ichukaj i 
ha wehmaj g sho'igkam. Sh hab 
chehgig ihda Tabitha mo hab d 
ahga Kuhwid. 27 Kush am wabsh kia 
daha g Peter Lydda t am. Tsh am 
wabsh si mumku ihda uwi k am i 
muh. Tsh am i ap'ech g chuhkugaj 
k am woi mash an hema kehk g kih 
gan hu uhgk kih dahm. 

38K eda g Joppa pi sha'i mehk ab 
Lydda t amjed. Kumtsh am i kah 
amai Joppa t am mo am ha'ichug g 
Peter k am gohk ha cheha g chechoj 
matsh am wo wohp k ab wo wai. 
Kutsh wa woho am wohp k am wai 
matsh s-hohtam ab wo i hih Joppa 

wui. 99Tsh am wa hekaj i e nako g 
Peter k gam hu ha oi. 

Kutsh ged hu dada. Tsh g Peter 
gan hu i wah mash an wo'o g 
muhki. Tsh wehsijj gan hu biha g 
hehe'ejel wi'ikam u'uwi k si shoani 
ch ab chehgid g wehschuga matsh 
wa haschu hab ha juni. 4°Tsh gam 
hu wehs i ha wuwhas g Peter k am 
i tonwua k e ho'ige'idahu ab Jiosh 
wui k ab hahawa si neok wui g 
muhki ch hab kaij, “Tabitha, ab g i 
wamig.” 

Tsh am ha hekaj i e chegito k 
am i nei mash am kehk g Peter k 
shel i dahiwua. “1Kutsh g Peter an 
i wehmt. Kutsh kekiwua. Tsh ab 
hahawa wehs i ha waid k ab ha 
chehgi mo d doakam. ““Tsh ihda 
matsh haschu has e juh am wehsko 
kaida Joppa t am. Tsh mu'ijj ab i 
s-wohoch g s-kehg ha'ichu ahga ab 
amied g Jesus. “*Sh muli tashkaj 
am dakahim g Peter Joppa t am heg 
wehm mash hab chehgig Simon ch 
ash g hogi chikpan hab wua. 


Matsh ha'i e do'ibia g gawul 
mahs hemajkam 


1 Sh am dadha g siant 
shondal Cesaria kihhim t 
am mash ab amjed g Italy jewed. 
Kush g ha-uhgchuga hab chehgig 
Cornelius 2ch ash si oid g Jiosh 
himdag ch am ep i ha wehmt g 
sho'igkam Tutuligo ch ab ihm 
g Jiosh. Kush g wehmaj kihkam 
wehsijj hab wa'ap ab si ihm g Jiosh. 
3Sh hema tash mash d i waik ohla 
im hab i juhk, tsh am nenaj ed hab 
e juh matsh am jiwia g anghil k am 
si chehch hab kaijch, “Cornelius.” 

4Sh ab hu wabsh si neid ihda 
anghil ch wabsh s-ehbeni ch hab 
kaij, “Shahchu ap ahgahim ch ab 
neok?” 

Sh hab kaij g anghil, “Ab o 
kaiham g Jiosh g m-ho'ige'idahuna 
ch s-hohho'id hegai map haschu 
am hab junihim g sho'igkam ha 
wehhejed. *Pegih, pt hemuch ha'i 
wo ha cheha g chechoj mat am 
wo hihi Joppa wui k am wo nei 


hegai mo hab chehgig Simon Peter. 


6Am o da heg kih am mo d hogi 
chikpandam ch hab wa'ap chehgig 
Simon ch am kih ge kahchki hugid 
an.” 

7Tsh amjed gam hu hahawa hih 
hegai anghil mash ab wui neok. 
Tsh g Cornelius am hahawa waik 
ha wai g e-pionag. Sh hema idam 
d shondal ch si oid g Jiosh himdag. 
8Kutsh am ha ahgi idam matsh 
haschu has e juh k am hahawa ha 
cheha mat gam hu wo hihi Joppa 
wui. 

9Sh am ba'ich d i tash matsh 
am dahm i juh, sh am wabsh kia 
hihim idam ch ab hi wa aihim g 
kihhim. Tsh eda g Peter gm hu 
hejelko him k am e ho'ige'idahun. 
10k ash am i si bihugim k chum 
ha'ichu s-hugimk. Tsh eda koi bai 
g hihidod. Kutsh am Peter nena ed 
hab e juh !1matsh ab i e kuhpi'o g 
dahm kahchim. Kutsh ab ha'ichu 
i e huduni jewedo k hab mahs mo 
g lohna ch sha'i si ge'ej ch an a'ai 
e u'ukch chuhchpulij an ch ab i 
tadanich. '*Sh id eda am ha'ichug 
g nahnko mahs ha'ichu doakam ch 
wahammad ch u'uwhig. 

13Sh hab kaij g Hekia S-ap'ekam 
Gewkdag, “Peter, i g wuhshani k 

am wabsh chum haschu wo ha mua 
idam k hekaj wo e gegos.” 

14Tsh wabshaba g Peter hab si 
chei, “Ih, pi ant am hu hab wo 
ni-juh, ni-kownalig. Pi ani hekid 
ko'a hegai mo g m-chehanig pi 
t-hiwgid machs wo ko'ad.” 

15Sh hab hahawa kaij hegai mo 
ab neok, “Pi g hab sha'i elid mas pi 
ap'e hegai mo haschu g Jiosh hemu 
am m-chehgid mo s-ap'e.” 

16Tsh waikko hab e juh ihda am 
nenaj ed. Tsh amjed im hu hahawa 
uhpam i e bei ihda ha'ichu am 
dahm kahchim wui. 

17Sh am wabsh kia oidahim g 
Peter hegai matsh haschu nei. Tsh 
heg i eda idam Cornelius pionag 
am i s-mai mo hebai i kih g Simon 
k am dada k ab gegok kolhai kihjeg 
tab 18ch ab si s-kaidam ha kakke, 

“No ia hema daha mo hab chehgig 
Simon Peter?” 

19Kush eda g Peter am wabsh kia 
chum a'amichud mas has d ahga 
hegai mat am nei. 

Kush hab kaij g Hekia S-ap'ekam 
Gewkdag, “Neh, ia at ha'i dada k 
s-m-neidam. 29Pt am wo i e nakog k 
am wo ha nei. Pi g has sha'i ha elid 
mo d ge gawul mahs hemajkam k 
wabsh wo ha oi. Ahni o d ni-tatchui 
mat ab i hihi.” 

21Tsh wa woho am i hud g Peter 
k hab kaij ab ha wui idam o'odham, 

“Ahni ani wud mam s-ni-neidamk. 
Shahchu amt ahgk ia dada?” 

22Sh hab hahawa kaij idam 
o'odham, “No pi ab t-chehani 
g Cornelius. Heg o d shondal 
ha-uhgchuga Cesaria t ab ch si s-ap 
d o'odham k ch ab si ihm g Jiosh. 
K g Tutuligo hab wa'ap ab si has 

elid. Tsh g anghil ab wui i hih ab 
amjed g Jiosh k hab ahg mat ab wo 
i m-wai e-kih wui k wo m-kah mapt 
haschu wo i ahgi.” 

23Tsh ab i ha wahpki g Peter idam 
waik o'odham mat am wo wa'i 
kohk. 

Sh an ba'ich di tash, tsh i e 
nakog k gam hu hahawa ha oi. Tsh 
ha'i ep ha oi hegam mash d Jesus 
ihmdam ch ab d kihkam Joppa t ab. 
24 Am ba'ich d ep i tash. tsh ged hu 
hahawa dada Cesaria t am. 

Tsh oi wa g Cornelius heki hu am 
i ha wai g e-hajuni ch e-naipijju. 
Kush idam am wehmaj ha nenida. 
25Tsh ab wabsh chum i wah g Peter. 
Tsh g Cornelius ab si da'iwuni k ab 
si i gei wecho ab si has elidch. 

26Tsh wabshaba hab ah g Peter, 

“Pi g sha'i ni-wui i gehsh. Dani 
wabsh o'odham.” 27 Kush am e 
wehm neneokhim ch am i wahp. Sh 
am mu'i dadha g hemajkam. 

28Kush am ha neid g Peter ch hab 
kaij ab ha wui, “Am am wa s-mahch 
mach ahchim Tutuligo pi sha'i 
hiwgidas ab t-himdag amjed machs 
ab wo i s-em-hajunima ahpim mam 
d gawul mahs hemajkam, ni'ichs 
am hu wo em-chehgim em-kihki 
wui. T wabshaba g Jiosh am 
ni-chehgi mant i'ajed pi am hu has 
wo sha'i em-elidad. 22Nt hekaj ab 
i hih pi sha'i has elidk mam d ge 
gawul mahs hemajkam. Pegih, m 
haschu ahgch am ni-waid.” 

39Sh hab kaij g Cornelius, “Am 
ani ni-ho'ige'idahun ni-kih am d 
hu hema i tako imhab i juhk. T 
am haha wabsh hema jiwia g 
o'odham. K si tonod g wehschugaj. 
K ab kehk ni-wui 31ch hab kaij, 

“Cornelius, ab o kaiham g Jiosh g 
m-ho'ige'idahuna ch s-hohho'id 
hegai map haschu am hab junihim 
g sho'igkam ha wehhejed. 32Pt 
wo ha'i ha cheha mat am wo hihi 
Joppa wui k am wo wai hegai 
o'odham mo hab chehgig Simon 
Peter. Am wo da heg kih am mo d 
hogi chikpandam ch hab chehgig 
Simon ch an kih ge kahchki hugid 
an.’ Neh, bo kaij. 

33“Kunt am hahawa ha'i ha cheha 
mat am hihim k ab i m-wai. Kupt 
s-ap e juh k ab i hih. Kuch hemuch 
ia dadha am nenaj ed g Jiosh ch 
s-kaimk hegai mat haschu g Jiosh 
am wo i m-ahgi mapt am hab wo 
chei.” 


Matsh haschu k ab ha 
mihshmad g Peter 


34Tsh wa woho am hahawa 
ha'ichu i ahgahi g Peter k hab kaij, 
“Hahawa ant wa s-mai moki woho 
mo g Jiosh wehs ha wepo masma 
ha neid g nahnko mahs hemajkam. 
35K hegam d si tatchuij mo hedai 
ab i si has elid ch am hab junihim 
g s-ap'ekam, chum as pi d wo 
Tutuligo hemajkamk. 28 Am amki 
chum heki hu kah ab amjed ihda 
mant haschu wo i em-ahgi nam pi 
ia t-shahgid dadha ahchim Tutuligo. 
K ahchim am t-ahgid g Jiosh mash 
s-ha do'ibiamk g hemajkam am 
gahi wuhshanim g e-alidag Jesus 
Christ. Heg o wud mat g Jiosh am 
i kei mat wehs d wo ha-kownaligk 
g nahnko mahs hemajkam. 37-38K 
wa am hema t-jehnigid ab amjed 
g Jesus ch am t-pahl wapkon ch 
hab chehgig John. T am i wuhsh 
g Jesus k am e pahl wako heg ab 

John. T g Jiosh ab mah g si ge'e 
gewkdag am gahi wuhshanim g 
Hekia S-ap'ekam Gewkdag mat 
hekaj hab wo junihid g e-chikpan. 
T g Jesus am i shonwuich g 
e-chikpan Galilee chekshani ch ed 
k am hahawa wehsko hab junihim 
Judea chekshani ch ed. Jiosh o 
am wehmaj. K hekaj wehsko i ha 
wehmt g e-hemajkamga ch ha 
dodajid hegam mo g jiawul ha 
sho'igchud. 

39“Kuch ahchim am 
wehmajkahim ch g si twuhpuikaj 
neid hegai mo haschu hab junihim 
am wehsko t-jewedga ed ch am 
Jerusalem ch ed. Kumt an be k mua 
ab naggiak kots tab. 4°T wabshaba 
g Jiosh ab uhpam i wuhshad 
muhkig amjed mo d i waik tash k 
am i t-chehgi. 41K pi wabsh chum 
hedai neid. Ahchim ach wa'i neid 
mat he'ekiajj g Jiosh heki hu am 
i t-chuhcha. Tt wa am wehmaj 
t-gegos am i dahm mat g Jiosh ab 
i wuhshad muhkig amied. “2Jiosh 
atsh am si i kei matsh wo ha do'ibia 
hegam mat ab wo hiwgad k wo ha 
lodai hegam mat pi wo e do'ibia. T 
g Jesus ab t-mohto'i matt am wo si 
wohokamch ihda k am wo ahgahid 
g s-kehg ha'ichu ahgaj. **Jiosh 
at gam hu hab wo i juh g pi ap 
ha-chu'ijig wehs hegam mat ab wo i 
s-wohoch g ha'ichu ahgaj ab amjed 
g Jesus. Id o wehsijj wohokamchud 
g kekelibad Jiosh ha'ichu i 
tashogiddam.” 


Matsh g gawul mahs hemajkam ab 
bei g Hekia S-ap'ekam Gewkdag 
44Sh am wabsh kia neok g Peter. 
Tsh ab i hud g Hekia S-ap'ekam 


258 


Gewkdag ha dahm hegam mo am 
kaiham k ab si i ha mah g gewkdag. 
45-46Tsh am gawul ne'okikaj 

neneo mat pi hebai mai k ab si 

ihm g Jiosh. Tsh am i ha kaiok ab 

si e totods hegam mo wehmaj g 
Peter natki pi g Hekia S-ap'ekam 
Gewkdag ab si i ha mah g gewkdag 
hegam gawul mahs hemajkam. 

47 Sh ab kaij g Peter, “Jiosh atki ab i 
ha mah g Hekia S-ap'ekam Gewkdag 
mat hab masma ab i t-mah. No hig pi 
d ha wuikam mat wo e pahl wapko?” 
48Kumtsh wa woho ha pahl wapko 
am chehchegch g Jesus Christ. 

Sh idam ab hahawa si ahgid g 
Peter mat am wo sha'i ha wehm 
dakahim he'ekia i tash. 


Mamtsh kah mat g gawul mahs 
hemajkam ab i e nohnogi Jiosh wui 


1 Tsh am i kah g Jesus 
wohochuddam amai Judea 

jewed t am matsh hegam gawul 
mahs hemajkam ab bei ihda Jiosh 
ha'ichu ahga. 2Sh eda am ha'i 
d hegam mash hab si elid mat 
hemho wa hab wo juh g Tutuligo 
ha-himdag hegam gawul mahs 
hemajkam matsh ab i s-wohoch. 
Kutsh am hihi idam Peter k am 
dada Jerusalem t am. Kutsh hegam 
am ne'owin k hab si ahg, “Kah ach 
maptsh am ha wehm e gegos hegam 
mo d gawul mahs hemajkam ch pi 
pahl hikuchkas. P eda s-mahch mo 
pi t-hiwgidas machs chum hems am 
wo i wahp ha-kihki ed.” 

4Tsh am hahawa ha ahgi g 
Peter matsh haschu has e juh 
gd hu i shonchudk mo wa am e 
ho'ige'idahun Joppa kihhim t am ch 
hab kaij: 

5“Am ani daha Joppa t am ch 
am hu hebai ni-ho'ige'idahun. T 
am ni-nena ed hab e juh mat ab 
ha'ichu i e huduni dahm kahchim 
t amied k hab mahs mo g lohna 
ch shati si ge'ej ch an a'ai e u'ukch 
chuhchpulij an ch am ni-tahgio i 
e ul. $Kunt am si i nei eda k nei 
g nahnko mahs ha'ichu doakam, 
chum hegam ehp mo s-dodajk ch 
wahammad ch u'uwhig. 

7“K ab hahawa hema si neok ch 
hab kaij, ‘Peter, i g wuhshani k 
wabsh chum haschu am wo mu'a k 
hekaj wo e gegos.’ 

8“Kuni hab kaij, Th, pi ant am hu 
hab wo ni-juh, ni-kownalig. Pi ani 
hekid ko'a hegai mo g m-chehanig 
pi t-hiwgid. 

9“K hab ep kaij hegai mo ab 
neok, ‘Pi g hab sha'i elid mas pi 
ap'e hegai mo haschu g Jiosh hemu 
am m-chehgid mo s-ap'e.’ Neh, bo 
kaij ab ni-wui. 19Kut id hab e juh 
waikko. T amjed im hu hahawa 
uhpam i e bei ihda ha'ichu am 
dahm kahchim wui. 

11“Kutki eda heki hu am ha'i dada 
Walk g o'odham. Idam ha-ge'ejig o 
hab chehgig Cornelius ch am kih 
Cesaria t am ch ab ha cheha matsh 
ab wo i ni-wai. Tki am dada mani 
am da. 12K hab ni-ahgid e Hekia 
S-ap'ekam Gewkdag mant pi has 
wo sha'i ha el mo d ge gawul mahs 
hemajkam k wabsh wo ha oi. T 
idam chuhdp t-wepnag m ia gegok 
am ni-wehm hihi Cesaria wui k am 
ni-wehm i wahp Cornelius kih ed. 

13“K heg am t-ahgid matsh g 
anghil am jiwia kihj am k hab kaij, 
‘Am g ha'i ha chehani mat am wo 
hihi Joppa wui k am wo wai hegai 

o'odham mo hab chehgig Simon 
Peter. 14T heg am wo em-ahgi 
mamt has masma wo e do'ibia 
wehsijj g e-wehm kihkam ha wehm.’ 

15“Pegih, tki wa woho hab e 
juh. Kunt am him k am wabsh 
chum ha'ichu i ha ahgid. T g Hekia 
S-ap'ekam Gewkdag ab i hud 
ha dahm mat wa hab e juh am 
t-wehhejed ga hu si i wehpeg. 1êNt 
am hahawa i chegito mo wa hab 
kaij g t-kownalig Jesus, ‘Mat ab 
i em-mah g John g pahl wakona. 
T wabshaba g Hekia S-ap'ekam 
Gewkdag g si ge'e gewkdag ab wo 
i em-mah pi sha'i muli tash i'ajed. 
17Neh, t id amjed am si i e tashogi 
mat g Jiosh ab ha mah hegam 
gawul mahs hemajkam hegai 
mahkigdag mat ahchim ab t-mah 
mat hekid ab i s-wohoch g Jiosh 
ha'ichu ahga ab amjed g t-kownalig 
Jesus Christ. Kunt pi has masma am 
hu wo sha'i kuh g Jiosh id amjed.” 
Neh, bash kaij g Peter. 

18Tsh idam am i kah wehs ha'ichu 
k pi ab hu has hahawa ep ahg ch 
wabsh si s-hehgigam ab ihm g Jiosh 
ch hab kaij, “Pegih, boki d Jiosh 
hab elida mat idam gawul mahs 
hemajkam hab wa'ap gam hu wo 
s-ohhod g pi ap e-chegitoi k wo bei 
g pi ha huhugedam doakag.” 


Matsh g gawul mahs hemajkam 
e do'ibia Antiok kihhim t am 


19Kutsh ha'i hegam matsh wa 
e gantad matsh hekid i e muhkid 
g Steven gam hu ahgahi g Jiosh 
ha'ichu ahga Phenicia ch Cyprus 
jejewed t am ch Antiok kihhim t 
am k hegam an wa'i ha mihshmad 
Tutuligo. 2°Tsh am hahawa hati 


ACTS 11, 12 


dada Antiok t am ab amjed g 
Cyprus ch Cyrene k am i ha 
mihshmad hegam ehp mo d gawul 
mahs hemajkam. 21Tsh g Jiosh am 
i gewkai g ha'ichu ha-ahga. Kutsh 
mu'ijj hegam hemajkam ab i s-ha 
wohochud k ab i e dagito Jesus wui. 

22Tsh am i kah hegam mash ab 
ihm g Jesus ch ab dadha Jerusalem 
t ab matsh has i e juh am Antiok t 
am k ab hahawa cheha g Barnabas 
matsh am wo him k wo i ha wehmt. 
23Tsh ged hu jiwia k am i nei si 
s-hehgigch matki wa woho g Jiosh 
ab si s-ha ho'ige'el. Sh am ha ahgid 
mamt wehs ab wo i e dagito Jiosh 
wui k pi hekid wo sha'i dagito hegai 
mamt haschu ab i bei. 24Sh wa eda 
si s-ap d o'odham g Barnabas ch 
si e dagitokch Jesus wui ch ab si 
u'ukch g gewkdag ab amjed g Hekia 
S-ap'ekam Gewkdag. Tsh mu'ijj ab i 
s-wohoch g ha'ichu ahgaj ab amjed 
g Jesus. 25Tsh hekaj hab i e ah g 
Barnabas matsh am wo i bei g Saul 
mat heg am wo i ha wehmt. Sh eda 
heg am kih Tarsus kihhim t am. 

Tsh am him 2êk am i chehe kab 
uhpam i wai Antiok wui. Tsh am 
uhpam hihim k am dada Antiok 
tam k hemako ahid ab am i ha 
wehmt g e wehm wohochuddam 
amai. Sh eda mu'ij idam. Amai ash 
Antiok t am mamtsh si wehpeg hab 
ha chehch Christian. 

27Tsh wa eda am ha'i dada g 
Jiosh ha'ichu i tashogiddam ab 
Jerusalem t amjed amai Antiok 
tam. ?8-29Sh idam hema hab 
chehgig Agabus. Tsh g Jiosh am 
i tashogi ihda mat g bihugig wo 
gei an wehsko jewed dahm. Kutsh 
am ha ahgi g Jesus ihmdam amai 

Antiok t am. Tsh amai i amjed am 
i e nakog k am wehsijj i shuligahi 
g lial am ha wehhejed hegam 
e-wehm wohochuddam mo am kih 
Judea jewed ch ed. Kutsh gei hegai 
bihugig mash eda g Claudius am d 
kownal. 3°Kumsh am ha chehani 
g Barnabas ch Saul matsh am wo 

i ui g lial. Tsh idam am i u'u k ab. 
ha mah g ha wanimeddam g Jesus 
ihmdam amai Judea jewed ch ed. 


Mamtsh am bach i ha sho'igch g 
Jesus ihmdam Jerusalem t am 


1 2 Tsh eda am i ha sho'igch g 
kownal Herod hegam mash 


ab ihm g Jesus ?k ab ha chehani 

g e-shondalig. Tsh idam an bei 
hegai James mo d John wehnag k 
mua g is-pahyokaj. *Kush mu'i si 
s-hohho'id g Tutuligo matsh hab 

e juh ihda. Tsh heg hekaj wabsh 
ba'ich i si e gewkai g Herod k g 
Peter an ep bei. Kutsh eda e ai g si 
ge'e mihshmda mo eda g Tutuligo 
pi ko'a g hegai pahn mo jewajidas 
wewa'ak tash oidam. 4Tsh am 

ha cheha g Herod g e-shondalig 
matsh wabsh wo kuh g Peter. 
Kumtsh am haha wo lodai am ha 
tahgio g hemajkam mat am wo i 
ha'asa e piast. Tsh gamai chuhdp 

i e chuhcha g shondal matsh 

gi'ik e wehm wo nuhkud tash 
oidam ch s-chuhugam oidam. 5Sh 
wabshaba heg oidam am hahasko e 
hehemapad g Jesus ihmdam ch am 
wehhejed si e ho'ige'idahun. 


Matsh g anghil am i wuhshad 
g Peter ab kukpaikud amjed 
6Kutsh am i e ai matsh ba'ich i 
si'alim wo e lodai g Peter. Tsh am 

i s-chuk. Sh am wo'o ch kohsh 
ha shahgid g gohk shondal mash 
am nuhkud. Kumsh gan hu si 
wupulshch g nohnhoij ch kakhioj 
g gohk e hukshchim wapainomikaj. 
Sh an gohk ep gegok g shondal ch 
am nuhkud g kukpaikud kihkijeg. 
7Tsh am haha wabsh jiwia g 
anghil k am wui i kekiwua g Peter. 
Tsh wabsh si ton am kukpaikud 
ch ed. Kutsh ihda anghil ab si ugij 
g Peter k wuhan k hab kaij, “Oi 
g kekiwua s-hohtam.” Kutsh gam 
hu wa hekaj a'ai shul hegai e 
hukshchim wapainomi mamsh an 


hekaj wupulshch. Tsh am i kekiwua. 


8Sh hab hahawa kaij g anghil, 
“An g s-wihnam i e giwuddad k ab si 
i wuhpud g e-kaikia shuhshk.” Tsh 
wa woho hab e juh g Peter. 

Sh hab ep kaij g anghil, “Ab g 
wahki g e-lihwa k ab i ni-oid.” 

9Tsh ab wahk k gam hu i oi. 
Kutsh am i wuwha ab amjed mash 
am kuhpikahim. Kush sha pi 
s-wohoma mat woho ab i wuhshad 
g anghil nash pi hab e ahg mo 
wabsh chehchk. 19Tsh am hihim 
k am i wuwha wehpeg kihjeg t ab. 
Kush am hema kehk g shondal ch 
wabshaba pi am hu sha'i ha neid. 
Kutsh am ep hihim k gam hu ep 
wuwha mash am kahya wui kihjeg. 
Kush am hema ep kehk g shondal 
ch hab wa!ap pi sha'i ha neid. Tsh 
wabsh hejel ab i e kuhkpi'o g 
kihkijeg. Tsh am wa'i hekaj pi e 
ha'ichuch g anghil. 

11Tsh am haha wabsh si i e taht 
g Peter k hab kaij, “Neh, woho atki 
hab e juh. Jiosh atki ab cheha g 
anghil mat ab ni-wui wo hih. Tki 
heg ab i ni-wuhshad kukpaikud 

amjed ch ni-do'ibia ab amjed mat 
has wo i chum ni-juh g ni-wehm 
o'odham.” 

12Tsh amjed am hih kihj wui 
hegai Mary mo d John Mark je'e. 
Kush eda mu'ijj am e hemapadch 
ch e ho'ige'idahun. 1*Kutsh ab 
si shontpag g pualit g Peter. Tsh 
am hema hih g ha-pionag k hab 
chehgig Rhoda. 

Sh hab kaij g Peter, “Gam gi 
kuhpi'ok.” “Tsh heg am i amich 
mo d Peter ch ab neok k si s-hehgig 
ch gam hu uhpam meh pi ab hui 
kuhpi'ok g pualit k ged hu ha ahgid 
mo g Peter ab kehk jeg ed. 

15Sh hab kaij hegam ab wui, “Ptp 
wabsh chehch mo ab s-kehkadma.” 

Sh wabshaba am hab wabsh i kaij 
mo woho. 

Sh hab hahawa ep kaij, “Na'as d 
wabsh kok'oi namtsh pi wo mua.” 

16-17Kush eda ab wabsh kia 
shontpag. Tsh ab hahawa i kuhpi'o 
g pualit k nei mo ab kehk. Tsh am 
ha hekaj i wah k ab ha ihm k am 
i ha ahgid mat has masma g Jiosh 
i wuhshad ab amjed g kukpaikud. 
Kush si has i elid mat has e juh. Tsh 
hab hahawa ha ah, “Am g wo ha 
ahgid hegam James mat g Jiosh 
ab i ni-wuhshad,” k amjed gam hu 
hahawa ep hasko hih. 

18Tsh am ba'ich i mahsi. Tsh am 
sha'i si e kudu hegam mash am 
nuhkud g kukpaikud. “T hebai hih 
g Peter?” bash kaij. 1“Tsh g Herod 
am hahawa si ha cheha mat am 
wo i gahghi. Tsh wabshaba pi sha'i 
mai mas hebai hih. Sh am si i ha 
chehani g Herod mat ab wo ha 
kakke hegam shondal mas has e juh. 
Kush pi neid ch pi mahch mas has e 

juh. Kush oi wa am ha chehani mat 
wo ha kokda. 

Tsh amjed gam hu hahawa hih g 
Herod Cesaria kihhim wui ab Judea 
chekshani t amjed. 


Matsh muh g Herod 


20Tsh am hebai i cheka. Kutsh 
wabsh woho'i bagat g Herod ab ha 
wui hegam mash am kih Tyre ch 
Sidon t ab. Kutsh ab wui hihi matsh 
wo chum ap'ech mash haschu i 
pi ap'e nash pi am chum huniop. 
Sh am hema d kownal kehsha 
ch nuhkud g kihj ch hab chehgig 
Blastus. Kutsh heg wehpeg ab si i 
s-nawojima k amjed am wui hihi g 
Herod k ab kakke mat wabsh ab wo 
i s-ha ho'ige'el. 

21Tsh hema kei g tash g Herod 
k ab si s-kehg e enigadad k ab 
dahiwua kownal daikud ab k am si 
s-hasigam ha jehnigi g hemajkam. 
22Kush ab si hihnk g hemajkam ch 
hab kaij, “Pi oki d sha'i o'odham ch 
ab neok noki pi d ge hema jiosh.” 
23Kutsh pi ha shohbi g Herod k pi 
am hu has el g Jiosh. Tsh heg hekaj 
g anghil ab ab hab juh g mumkidag 
mat waptopad k muh. 24Kutsh g 
Jiosh ha'ichu ahga i ge'eda. 

25Tsh g Barnabas ch Saul gam hu 
uhpam hihi ab Jerusalem t amjed 
mat am i ui g lial. Kutsh g John 
Mark am i ha oi. 


Matsh mehk wo ha mihshmedo 


g Barnabas ch Saul 
1 3 Sh am ha'i ep d Jiosh 
ha'ichu i tashogiddam 
Antiok t am. Hema idam ash hab 
chehgig Simon ch wabshaba hab 
e a'aga S-chukchu. Kush hema d 

Lucius ch ab Cyrene t amjed. Kush 
hema d Manaen ch am wehmaj 
ge'eda g kownal Herod. Idam ash 
am ha mashcham am ha wehm g 
Barnabas ch Saul. ZKush am hu 
hebai wehsijj am he'ekia tashkaj 
wabsh e ho'ige'idahun ch hab pi 
ha'ichu ko'a. Kush am ha tashogid g 
Hekia S-ap'ekam Gewkdag mash g 
Jiosh hab kaij ab ha wui, “Neh, ab 
ant ha mohto'i g Barnabas ch Saul 
mat gam hu mehk wo i ahgahi g 
ha'ichu ni-ahga. Kumt am wo i ha 
dagito mat hab wo wa e juh.” 

3Kush am ba'ich i himchud hegai 
mash wabsh e ho'ige'idahun ch pi 
ha'ichu ko'a ch ab hahawa ha taht 
idam Barnabas ch Saul matsh hekaj 
am chehgi mat ha dagito heg wui 
mat g Hekia S-ap'ekam Gewkdag 
am i ha tashogi. 


Mash am ha mihshmad g 
Barnabas ch Saul Cyprus t am 


4-5Tsh gam hu hihi g Barnabas ch 
Saul mash wa g Hekia S-ap'ekam 
Gewkdag am i ha tashogid. Kutsh 
am ep i ha oi g John Mark matsh 
am wo i ha wehmt. Tsh idam ged 
hu dada Selucia kihhim t am. K 
id an hugidaj an g ge kahchki. K 
ab hihhim g wapalko. Kutsh idam 
Barnabas an i chehchsh wahlko ch 
ed k gam hu aigo i shulig k gam 
hu dada Cyprus jewed ch ed. Sh 
am hema kihhimag ch hab e a'aga 
Salamis. Kush am ha'i chuhch g 
Tutuligo ha-chechopi. Sh idam 
Barnabas am i wahpk ch am ha 
jehnigid ab amjed g Jesus. 

6-8Sh gam hu aigo hema ep 
kihhimag ch hab chehgig Paphos. 
Kutsh gam hu hihim k am ep ha 

jehnigid. Sh am da hegai mash 

d kownal id eda jewed ch hab 
chehgig Sergius Paulus. Kush am 
hema wehmaj g Tuhligo ch hab 
chehgig Barjesus ch d s-hasigam 
ha'ichu hab wuadam ch ha iattogid 


mash d Jiosh ha'ichu i tashogiddam. 


Kumsh hab a'aga Elymas mo hab 

d ahga Ge Mahkai. Sh g kownal d 
si ha'ichu s-amichuddam o'odham 
ch ab i ha wai g Barnabas ch Saul 
nash pi s-kaimk g ha'ichu ha-ahga 
ab amjed g Jesus. Tsh wabshaba ab 
ha wui kekiwua hegai Elymas k am 
i chum e nako mat hab wo juh g 


kownal mat pi ab hu wo ha wohoch. 


9Saul o hab ep e a'aga Paul Greek 
ne'okikaj. Tsh g Hekia S-ap'ekam 
Gewkdag ab ep si mah g Paul g 
gewkdag. Sh heg ab si shel i neid 
g Elymas 19ch hab kaij, “Neh, dap 
Jiawul pionag nap pi ab wabsh i si 
shuhdags g pi ap'ekamkaj. K heg 
hab m-wua map ab wui kehk g 
s-ap'ekam ch chum gawul s-junimk 
g Jiosh ha'ichu ahga. 11Jiosh at hab 
wo m-juh mapt pi wo nehnt he'es i 
tash.” Neh, bash kaij g Paul. 

Kutsh am wa i hekaj woho hab 
e juh. Tsh am taht g Elymas mat 
ab ha'ichu si ma'ish g wuhpuij. K 
am wabsh i s-chuhugam wehhejed. 
Tsh an i dahdaghi an chum hema 
gahgch mat am wo i wanim. 
12Tsh ab si e tods g kownal k ab i 
s-wohoch neidok mash has masma 
g Jiosh am chehgid g e-gewkdag. 


Mash am ha mihshmad hegam 
Paul Pisidia jewed ch ed 
13Tsh am hahawa gahi ep i shul 
hegam Paul ab Paphos t amjed k 
gam hu dada Perga kihhim t am 

am Pamphylia jewed ch ed. Tsh 
wabshaba g John Mark am i ha 
dagito amai k gam hu uhpam hih 
Jerusalem wui. “Tsh amied gam hu 
hahawa hihi idam Paul ch Barnabas 
Pisidia jewed wui. K am hema 
kihhimag ch hab chehgig Antiok. 
Kutsh am dada. 

Tsh am i e ai g ha-mihshmda tash. 
Kutsh ged hu i wahp idam Paul e 
wehm o'odham ha-cheopi ed kam i 
dadhaiwua. ‘*Kumtsh am ne'okchul 
g Jiosh o'ohana. Sh hegam mash d 
ha wanimeddam hab hahawa kaij, 

“T-naipijju, chum ach si tatchua 
mamt am wo ha'ichu ha ahgi g 
hemajkam mat heg amjed ab woi e 
gewpkai.” 

16Tsh ga hu hahawa i kekiwua g 
Paul ha ba'ich k hab kaij: 

“T-hajuni ch ahpim mam ia 
ha wehm ihm g Jiosh, ab g wo i 
ni-kaiham. 1 Doch atsh ab i ha 
gawulkai g t-shohshonbad matsh d 
wo hemajkamgajk. Kutsh am i mu'ida 
mash eda am kihkahim Egypt jewed 
ch ed. Tsh ab hahawa i ha do'ibia 
ab ha amjed g Egypt hemajkam g 
si ge'e e-gewkdagkaj. 1*Kush an 
oiopo tohono jewed ch ed gi'ikko 
wehst-mahm ahid ab. Sh g Jiosh am 
s-hemajim ha nakogahim 19ch am 
wo i ha wahpki id eda Canaan jewed. 
Sh eda g wewa'ak kawod dakam 
hemajkam ia kih. Tsh g Jiosh ha hugio 
k g ha-jewedga am a'ai i ha tahpjel g 
t-shohshonbad mash hab masma heki 
hu ahgid g Abrahambad. ?°Tsh heg 
i dahm am hahawa i ha chuhcha g 
Jiosh g s-chu a'amichuddam mash am 
ha'ichu a'ap'echud ha wehhejed. 

“Tsh ga hu e ai matsh am i 
dahiwua g Samuelbad k d Jiosh 

ha'ichu i tashogiddam. 21 Kush g 
t-shohshonbad ab si tahni g Jiosh 
matsh am hema wo i kei mat d wo 
ha-kownaligk. Tsh g Jiosh am i kei 
hegai Saul mash d Kishbad alidag 
ch ab d Benjaminbad amjedkam. 
Kush heg d ha-kownalig gi'ikko 
wehst-mahm ahid ab. 2Tsh g Jiosh 
im hu hab hahawa i juh g Saulbad 
k g Davidbad am i kei matsh d wo 
ha-kownaligk. Sh hab kaij g Jiosh 
ab amjed: 
Ihda David mo d Jesse alidag 
o am si ni-tatchui oidch 
hab masma ch am e tashogi 
mat am hab wo juh hegai 
mant haschu ab wo i ahgi. 
Psalm 89:20 
23“Sh hab ep kaij g Jiosh 
matsh am hema wo i kei g 
Davidbad amjedkam matsh d wo 
t-do'ibiakamk. Kut wa woho hab 
e juh g Jiosh. K g Kehshaj hab 
chehgig Jesus. 24T wabshaba g 
Jiosh ab hema wehpeg i wuhshad g 
t-wehm o'odham. K id hab chehgig 
John ch ab i ha mihshmad ch hab 
ha ahg mat gam hu wo s-ohhod g 
pi ap e-chegitoi k wo e pahl wapko. 
25Tsh ihda John id hekaj am i 
kuhgi g e-chikpan mo wa hab ha 
ahg g hemajkam, ‘Pi g hab wo shati 
ni-elidad mani ahni d hegai mam 
si nenida. Pi ani d ahni ch d wabsh 
pi ha'ichu an hugidaj an. Mt wo wa 
nei mat am epai wo i e maskogi 
hegai mo hig woho d s-has ha'ichu. 
Neh, bash kaij g Johnbad. 
26“Pegih, ni-wehm o'odham 
ch ahpim mam hab wa'ap ab si 
has elid g Jiosh, ab o wehsijj d 
t-wuikam ihda s-kehg do'ibiadag 
ahgaj. ?” Hegam kekelibad Jiosh 

ha'ichu i tashogiddam atki an o'oha 
matsh has wo masmak g Jiosh si 
Kehsha. K g ha-ne'oki e ne'okchulid 
t-sha'ashagid wehs mihshmda tash. 
Kuki eda hegam t-hajuni mo ab kih 
Jerusalem t ab pi amichud g ha'ichu 
ha-ahga ch hab pi amich g Jiosh si 
Kehsha mat hekid am jiwia k chum 
s-ha do'ibiamk. Jiosh at am i kei 
g e-alidag Jesus mat wo t-do'ibia. 
28K heg pi ha chu'ijig. T eda hegam 
ab chum chu'ijigch mat g kownal 
Pilate wo mua. Kumt ab naggia k 
mua kots t ab k ab hahawa i huduni 
k gam hu cheh hiha'ini ch ed. ??Bat 
wa masma an o'oha g kekelibad 
Jiosh ha'ichu i tashogiddam mat 
hab wo e juh. Kut idam am wabsh 
wohokamch g ha'ichu ha-ahga. 
30T wabshaba g Jiosh ab uhpam 
i wuhshad muhkig amied. 31Tsh 
amied mu'ikko am si i e chehgi ha 
wui hegam mash an wehmajkahim 
ch ab wehmaj i hihi Galilee t amjed 
ab Jerusalem wui. K idam am si 
s-mahch ch ahgahim am t-shahgid. 
“Pegih, ab g wo ni-kaiham, 
ni-wehm o'odham mam ab d ep 
Abrahambad amjedkam ch ahpim 
mam ia ha wehm ab ihm g Jiosh. 
Ahpim at em-wui gei ihda ha'ichu 
ahga mamt has masma wo e-do'ibia 
nat pi gam hu wabsh s-ohhod g 
t-hajuni ab Jerusalem tab, 22-22 Kutt 
hemuch ia dada k ia u'apa ihda 
s-kehg ha'ichu ahga em-wui. Heki 
ash hu am ha ahgid g Jiosh g 
t-shohshonbad matsh wo uhpam i 
wuhshad g si e-Kehsha ab muhkig 
amjed. Kutsh wa woho hab e juh. 
Kutki id heki hu o'oha g Davidbad 
mat eda koi hab e juh. K an wa 
o'ohanas gohkkam ne'i ed heg eda 

Jiosh heki hu o'ohana mash hab 
kaij g Jiosh ab e-alidag wui: 
Ahpi ap d si ni-alidag. 
Hemuch ant am i m-maskogi. 
Psalm 2:7 
34K hab ep masma an o'ohanas 
mash hab kaij g Jiosh ab e-alidag 
wui: 
B ant wo m-mah hegai si hekia 
s-kehg ho'ige'idadag mani 
wa am si ahgid g Davidbad. 
Isaiah 55:3 
Neh, bash kaij g Jiosh ch heg hab 
ahg mat ab i wuhshad g Jesus 
muhkig amjed mat pi hekid wo 
sha'i padt g chuhkugaj. 9*K gan hu 
ba'ich an ep o'ohadag ch hab chu'ig: 
Pi at wo sha'i hiwigi g si 
e-Kehsha mas wo padt g 
chuhkugaj. Psalm 16:10 
36“Neh, pi oki hejel hab e ahg 
g Davidbad natsh pi muh am hab 
juniok hegai mat haschu g Jiosh 
ab mohto'i k am ha wehm e cheh 
g e-shohshonbad. Tsh hi padt g 
chuhkugaj. 27 Heg o hab ahg Jesus 
mat pi sha'i padt g chuhkugaj nat 
pi g Jiosh ab i wuhshad muhkig 
amied. 38Pegih, ni-wepnag, id amt 
hekaj wo chum s-mahchk mat g 
Jiosh gam hu hab wo i juh g pi ap 
em-chu'ijig 99mamt hedai ab wo i 
s-wohoch g Jesus. Heg at am wo i 
em-ap'ech mamt pi wo ha chu'ijigk 
am Jiosh nena ed. T pi ha'ichu ep 
wo e nako mas hab masma am wo i 
em-ap'ech, nih g chehanig. 

40-41“T an ep o'oha g kelibad 
Jiosh ha'ichu i tashogiddam mo hab 
kaij g Jiosh: 

S-e g wo nen'oidk k am wo si i 
oidahi ahpim mam wabsh has 
ni-ahg. 

Am ant ha'ichu hab wo juh 
em-shahgid. 

Kut am hema wo si s-ap i 
em-tashogi mani d ahni ch 
hab wua. 

Mt eda pi ab hu wo ha wohoch. 

Nt heg hekaj gam hu hab wo i 
em-juh ab ni-amjed k pi dahm 
ep wo pihk ni-el em-hekaj. 

Habakkuk 1:5 

Neh, bash kaij g Jiosh. 

“Pegih, si g wo s-e nen'oidk k 
ab wo s-wohog el g Jiosh. T hab 
pi ab hu wo i em-ai g s-ko'ok 
em-namkidadag.” 

42Tsh ab i kuhgit g ha-namki. Tsh 
wo chum hihi g Paul ch Barnabas. 
Sh wabshaba g hemajkam ab si ha 
waid mat am ep wo dada ba'ich 
mihshmda tash k am ba'ich ep wo 
i ha ahgi idam ha'ichu. “*Tsh am 
i himto g hemajkam. Tsh ha'i ab i 
ha oi hegam Paul. Kutsh ab si i ha 
gewkemhu ab ha'ichu ep ha ahgidk 
mat am wo wa e nakogad Jiosh 
hemajimatalig ed. Sh ha'i idam d 
Tutuligo hemajkam ch ha'i d gawul 
mahs hemajkam ch am ha wehm e 
mihshmad. 

44Sh am ba'ich d i mihshmda tash. 
Tsh chum alo wehsijj ab e hemapai 
g hemajkam matsh wo kah g Jiosh 
ha'ichu ahga. “*Tsh hegam Tutuligo 
mash pi ab hu ha wohochud si s-ha 
hehgam k hab kaij mo d wabsh 
s-chu iattomkam g Paul. 

46Tsh wabshaba idam Paul am 
haha wabsh si ha ahgi, “Ni-hajuni, 
bo chum mahs matt wehpeg ab 
wo em-ahgi g Jiosh ha'ichu ahga 
ab amjed g si Kehshaj. Kumtki 
wabshaba s-ohhod k hab sha e wua 
mam pi tatchua g pi ha huhugedam 


ACTS 13, 14 


doakag am Jiosh kihdag ed. Kutt 
heg hekaj wo em-dagito k hegam 
ha wui wo i t-nohnogi gawul mahs 
hemajkam. 77 Bo wa masma am 
t-chehanig Jiosh. An o o'ohanas 
mash hab kaij: 

Am ant i em-gawulkai mamt 
am wo i ha tashogi g ha'ichu 
ni-ahga g nahnko mahs 
hemajkam wehsko jewed 
dahm. 

T ab em-amjed wo s-mai mat has 
masma wo e do'ibia.Isaiah 49:6 

Neh, bash kaij g Jiosh.” 

48Tsh am i kah idam gawul mahs 
hemajkam k si s-hehgigam ab ihm 
g Jiosh nash pi ab ha makiog g 
e-do'ibiadag ahga. Kutsh hegam ab 
i s-wohoch mat hedai g Jiosh i ha 
ap'ech mat wo e dolibia. 

49Kutsh wehsko i e ahgahi g 
ha'ichu ha-ahga ab amjed g Jesus 
heg eda jewed. 80Tsh wabshaba 
g Tutuligo am si i ha chu'amu 
hegam u'uwi mash am ha wehm 
e mihshmad ch hegam mash d 
haha'ichu heg eda kihhim. Kutsh 
idam am si i ha sho'igch g Paul ch 
Barnabas k gam hu si ha huhu'i ab 
amied g e-jewedga. 51Tsh idam gam 
hu hahawa si i shahmud g jewed ab 
e-tahtad ab am ha chehgidch mat wo 
ha dagito nat pi pi ap ab hu i ha nei. 
Tsh gam hu hahawa hihi Iconium 
kihhim wui. 5*Kush hegam matsh ab 
i s-wohoch ab Antiok t ab si s-hehgig 
ch ab si u'ukch g gewkdag ab amjed 
g Hekia S-ap'ekam Gewkdag. 


Mash hegam Paul am ha 

mihshmad Iconium t am 

1 Kutsh am hab wa'ap e 
juh Iconium t am matsh 

g Tutuligo hemajkam ab ha wui 
gegokiwua. Paul ch Barnabas atsh 
am i wahp ha-cheopi ed k am si 

ha mihshmad. Kutsh mu'i ab i 
s-wohoch g Tutuligo mo g Jesus d 
Jiosh si Kehsha. Kutsh ha'i hegam 
mash am ha wehm e mihshmad 
hab wa'ap ab i s-wohoch g ha'ichu 
ha-ahga. 2Tsh wabshaba am i 
wuwha hegam Tutuligo matsh pi 

ab hu wohoch k am si i ha kudu g 
gawul mahs hemajkam. Kutsh idam 
s-ha keh'el g Paul ch Barnabas ch 
hegam ehp matsh ab i s-ha wohoch. 
3Sh wabshaba tash am oiopo idam 
Jesus chuhchai ha shahgid ch am 

si tasho ha mihshmad ab amjed g 
Jesus pihk elidadag. Tsh heg ab i ha 
mah g gewkdag mat hab wo wuad 
g si s-hasigam ha'ichu k hab masma 
wohokamch g ha-ahga. *Tsh hegam 
hemajkam am i e gawulkai mat 
ha'i ab ha wehmt g Jesus chuhchai 
k ha'i g ha-obga ab ha wehmt. 

5Tsh wehsijj hegam mat ab ha wui 
gegokiwua g Jesus chuhchai am 
hahawa i e ap'ech g e-wanimeddam 
ha wehm mat wo ha sho'igchud k 
wo ha ma'ichshul. 


Mash hegam Paul am ha 
mihshmad Lystra t am 


®Tsh idam am i s-mai mamtsh 
wo ha sho'igch k atsh gm hu wa 
hekaj ba'ich hahawa ep hihi Lystra 
kihhim wui. Ihda Lystra o am hab 
chu'ig Lyconia jewed ch ed. “Kutsh 
am dada k am ha ahgid g s-kehg 
ha'ichu ahga ab amjed g Jesus. 

8Sh am ha wui hema daha mash 
pi himdag ga hu i e-alijk amjed. 
9Tsh am i nei g Paul mo hab masma 
ab si kaiham g ahgaj mo ab si 

s-wohochud mo g Jiosh woho ha 
doajid. Tsh ab si shel i neid 1°k si 
s-kaidam hab kaij, “Oi g kekiwua.” 
Tsh gam si da'iwush g pi himidkam 
k an has si oimmed. 

11Tsh am i nei g hemajkam 
matsh haschu has juh g Paul k 
ash am si e-ne'okikaj hihnk ch 
hab kaij, “Ia atki ha'i dada g jijosh 
o'odham e wepogidch. 12Id oki d 
Zeus. Kuki heg d neokdam ch hab 
d Hermes.” Sh heg hab ahg Paul 
nash pi heg am neok. '3Sh am mia 
kehk g ha-cheopi. Kush heg eda 
am kehshch g Zeus. Tsh am i ha 
wehmaj g ha-pahlig. Kutsh am ha 
u'apa g totolo ch ha'ichu heosig 
mat ab ha wui wo iagchul g Paul 
ch Barnabas. 14Kutsh id pi ha 
hohho'idach. 

Tsh hab ab si wantsh g 
e-wehschuga k am si wohp ha 
shahgid g hemajkam k si hihnk ch 
hab kaij, 15“Pi g hab wo t-elidad 
machs d jijosh. Dach wabsh 
o'odham hab masma mam ahpim. 
Ia att dada matt am wo em-ahgi 
mamt wo ha'asa ihm hab masma 
mo d Jiosh hegai mo pi d wohokam 
Jiosh. Heg o d wohokam Jiosh mat 
nahto g dahm kahchim ch jewed 
kahchim ch wehs ha'ichu mo an 
hab chu'ig. Kumt heg wui ab woie 
dagito. 16Heki o hu am hab wabsh 
junihim g hejel e-tatchui g nahnko 
mahs hemajkam. Kuki g Jiosh 
wabsh s-hemajim ha nakogahim. 
17K wabshaba chum hekid hab 
chu'ig mo am e chehgidahim no 
pi s-kehg ha'ichu hab em-junid 
ch ab em-mahkch g juhki ch ab 
bahijid g ha'ichu em-e'es mamt 
wo s-kokwogk ch wo si s-ap e 


ACTS 14 


tahtkkad.” 1*Neh, bash kaij idam 
Paul ch wabshaba chum alo pi ha 
shohbi nash pi chum si tatchua 
matsh ab ha'ichu wo iagchul ha wui. 
19Tsh am hahawa ha'i dada 
hegam mash wa am ha sho'igchud 
Antiok t am ch Iconium t am k 
am i ha nu'ichkwua g hemajkam. 
Kutsh ab wui gegokiwua g Paul 
k ma'ichkwua k am i chewaimed 
k gam hu i wuhshad ab kihhim t 
amjed k am wua hab elidch mat 
muh. ?°Tsh wabshaba am e chehm 
hegam mo ab ihm g Jesus k an 
wehgaj gegok g Paul. Tsh gam si i 
wamig k gam hu uhpam hih kihhim 
wui. 


Matsh ab uhpam dada 
hegam Paul matsh ab amjed 
gam hu ha mihshmedo 


Am ba'ich d i tash. Tsh gam hu 
hahawa hihi Derbe wui hegam Paul 
21k an i ha ahgidahi g Jesus ha'ichu 
ahga. Kutsh mu'ijj ab i s-wohoch. 
Tsh am hahawa hihi Lystra wui 
ch Iconium wui ch Antiok wui 22k 
am si i ha gewkemhun mat am wo 
hihimad ch ab wo si hiwgad g Jesus. 
Ha-mashchama ash hab masma 
matt hemho wa mu'i ha'ichu wo 
nakog k am haha wo i wahp Jiosh 
kihdag ed. 22Tsh am hahawa i 
ha chuhcha hegam mat d wo ha 
wanimeddamk am ha sha'ashagid 
mo hebai i e wehm e nanmek. 

Sh am hahawa wehsijj wabsh e 
ho'ige'idahun ch hab he'ekkio pi e 
gegosid. Sh idam Jesus chuhchai ab 
hahawa i ha dadagitod Jiosh wui. 
24Neh, batsh wa masma am gahi 
wuwha g Pisidia jewed k gm hu 
dada Pamphylia jewed ch ed 25k am 


ACTS 14, 15 


ha mihshmdahim Perga kihhim ch 
ed ch amjed gm hu hahawa ep hihi 
Attalia kihhim t am. 

26Tsh am i e nahto g ha-chikpan. 
Kutsh am gahi i shul ge shuhdagi 
ch ed an ge'e wahlko ch ed k gam 
hu dada hegai Antiok t am mamtsh 
am i ha dagito Jiosh hemajimatalig 
ed. 

27 Tsh am wehsijj i e hemapai 
hegam mash ab ihm g Jesus amai. 
Sh g Paul ch Barnabas am ha ahgid 
mat g Jiosh am si i ha wehmt k ab 
ha mah g nahnko mahs hemajkam 
g ap'edag mat ab wo i s-wohoch g 
ha'ichu ha-ahga ab amjed g Jesus. 
28Tash ash am dadkkahim ha 
wehm hegam mash ab ihm g Jesus 
amai Antiok t am. 


Natsh am haha wo oidad g Tutuligo 
himdag hegam mo ab ihm g Jesus? 


1 Kutsh am ha'i dada Antiok 
tabab Judea tamjed k 

hab chum ha ahg hegam matsh 
ab i s-wohoch g ha'ichu ha-ahga 
ab amjed g Jesus, “Jiosh o am 
t-chehani Mosesbad o'ohana ed mat 
g chechoj hemho wa wo e o'oha an 
e pahl hikuchk. Kumt pi wo sha'i e 
do'ibia mamtp pi hab wo e juh.” 

2Tsh wabshaba g Paul ch 
Barnabas pi sha'i hohho'i ihda k 
am si ha ne'owi idam Judea t am 
Tutuligo. Tsh am hahawa i e ap'ech 
matsh g Paul ch Barnabas am wo 
hihi Jerusalem wui ha'i ep ha 
wehm k am wo s-mai mat has wo 
chei hegam ha'i ehp Jesus chuhchai 
ch ge'eged. 

3Tsh idam am hihim k am i ha 
ahgidahi hegam mash ab ihm 
g Jesus Phenicia jewed oidk ch 

Samaria jewed oidk mat g gawul 
mahs hemajkam ab i e nodagi Jesus 
wui. Kutsh wehsijj ab si s-apie 
tahtam k si s-hehgig idam mash 
hedai i kah. 

4Kutsh ged hu dada Jerusalem 
tam. Tsh si s-ha ho'ige'el g Jesus 
chuhchai ch ge'eged ch wehsijj 
hegam mash ab ihm g Jesus amai. 
Tsh am hahawa ha ahgi mat haschu 
k ab am si i ha wehmt g Jiosh mat 
am hab juh. 

5Tsh wabshaba am ha'i ab ha 
wui gegokiwua hegam mash si 
s-gewkam oid g chehanig ch hab 
kaij, “Hemho wa at wo e o'oha an 
e pahl hikuchk g chechoj k am hab 
wo junihid hegai t-chehanig mo g 
Jiosh ab t-mahkch.” 

6Tsh am ep e nam g Jesus 
chuhchai ch ge'eged k tash am 
alaga ihda. "Tsh g Peter am i 
kekiwua k hab kaij: 

“Ni-wepnag, s-mahch am mant ga 
hu i wehpeg am ha ahgi g gawul 
mahs hemajkam g s-kehg ha'ichu 
ahgaj g Jiosh ab amjed g Jesus nat 
pi g Jiosh am i ni-gawulkai mant 
hab wo juh. 8 Jiosh o s-mahch g 
o'odham chegitoi ch ab ep ha mah 
g Hekia S-ap'ekam Gewkdag hab 
wa masma mat ahchim hab t-juh. 
9Kuch heg hekaj s-mahch mo s-ha 
ho'ige'elid ch gam hu hab i juh g pi 
ap ha-chu'ijig mat ab i s-wohoch g 
ha'ichu ahgaj. 12Pegih, m haschu 
ahgch ha'i pi'ichud g Jiosh ab 
s-wehch ha'ichu ha mohto'idch g 
wechij wohochuddam? Ahchim 
Tutuligo att pi sha'i t-nako 
machs wehs am hab wo junihid 
g t-chehanig. T g t-shohshon hab 
wa!ap pi sha'i e nako. ‘Pi attki hab 

masma wo t-do'ibia. Heg at wo wa'i 
t-do'ibia t-kownalig Jesus. Ab att i 
s-wohoch g ha'ichu ahgaj. T heg ab 
i s-t-ho'ige'id k t-do'ibia. Pegih, t 
hab wa'i masma wo e do'ibia idam 
gawul mahs hemajkam.” Neh, bash 
kaij g Peter. 

12Sh am hahawa ha ahgid g 
Barnabas ch Paul mat haschu 
s-hasigam hab juh g Jiosh 
gewkdagkaj am ha shahgid g gawul 
mahs hemajkam. Kush wehsijj ab 
wabsh i pi shahmuni ch am ha 
kaiham. 

13Tsh am i ha'asa neneo. Tsh 
g James am i kuhgi g ha-ahga 
mash hab kaij, “Ni-wepnag, ab 
g wo i ni-kaiham. “Peter o am 
t-ahgid matsh has masma g Jiosh 
am chehgi mo pihk e elid ha 
hekaj g nahnko mahs hemajkam 
ch am ha'i i ha gawulkai mat d 
wo hemajkamgajk. 15K id am 
wohokamchud mat wa has i masma 
an o'oha g kekelibad Jiosh ha'ichu 
i tashogiddam mash wa hab kaij g 
Jiosh: 

16 “Neh, e at padch g Davidbad 

kownaltalig. 

K wabshaba ab him g tash mant 
am ep wo i ap'echud k am 
hema wo i kei g amjedkam 
am kehkud ed mant heg gahi 
wuhshanim wo i himch g 
kownaltalig. 

17 T g nahnko mahs hemajkam ab 
wo i ni-gahghi. 

Hegam ani ab i ha waid mat d 
wo ni-hemajkamgak.’ 

18 Neh, bo kaij g Jiosh ch heg am i 
t-tashogid heki hu wa'i amjed. 
Amos 9:11-12 


ACTS 15 


19“Kuni hab ep s-che'imk mani 
hab hi elid matt pi ab hu wo ha 
mohto'i g t-chehanigkaj hegam 
gawul mahs hemajkam mat abie 
nohnogi Jiosh wui. 2°Tt hi wabsh 
wo ha ahgi mat has wo e junihid. T 
hab ab ha wui wo si s-ap e tahtkkad 
hegam t-wehm o'odham mo am 
ha wehm kihdag. Tt wabsh wo ha 
cheha mat wo si e nuhkud g hejel 
e-wehm kihkam wehhejed ch pi ab 
hu wo ihm hab masma mo d Jiosh 
hegai mo pi d Jiosh ha'ichu ko'adch 
mo ab e to'id ha wui k pi wo ko'ad 
g eh'ed ch hegai mo pi gam hu e 
iawua g eh'ed e mum'ajch. 21Id o 
wehsko si s-ap s-e mahch no pi an 
ahgachug wehs kihhim ch ed ch 
am e ne'okchulid t-wehm o'odham 
ha-chechopi ed.” 


Mamtsh haschu i ha o'ohani 
hegam gawul mahs hemajkam 
mo ab ihm g Jesus 


22Tsh idam Jesus chuhchai ch 
ge'eged am i ap'ech am wehs 
ha wehm hegam mash ab ihm g 
Jesus amai matsh am ha'i woi ha 
chuhcha. Tsh idam am wo i ha 
oi g Paul ch Barnabas am Antiok 
wui. Sh idam d ha-chuhchai 
Judas Barsabbas ch Silas nash pi g 
hemajkam ab si has ha elid. “*Kutsh 
ab ha mah g o'ohana matsh wo bek 
am Antiok wui. Sh hab chu'ig ihda 
o'ohana: 

“T-naipijju mam d gawul mahs 
hemajkam ch ab ihm g Jesus ch ab 
kihdag Antiok t ab ch Syria t ab ch 
Cilicia t ab. B ach si em-ho'ige'elid 
ahchim mach d Jesus chuhchai ch 
ge'eged ia Jerusalem t ab. 


ACTS 15, 16 


24“Idam Barnabas ch Paul o ab 
t-ahgid mat am ha'i hihi g t-wehm 
o'odham k am em-kudu am ha'ichu 
pi ap em-ahgidk. Kuch eda wa 
chum pi sha'i ha ap'echud mat 
hab wo e juh. 75-26Kutt heg hekaj 
wehsijj ia t-hemapad k am i ap'ech 
matt has wo t-juh. B o si i s-ap e 
dagitokch idam Barnabas ch Paul 
am chikpanaj ed g t-kownalig Jesus 
Christ ch hekaj chum alo e ko'ij. 
27Kutt gohk ep i ha chuhcha mat 
am wo i ha oid k si s-ap wo em-ahgi 
mach haschu i em-o'ohanid. K 
d idam Judas ch Silas. 2®T am 
i t-tashogi g Hekia S-ap'ekam 
Gewkdag mattki pi ab hu wo i 
em-mohto'i g t-chehanig ahchim 
Tutuligo k wabsh wo em-ahgi ihda 
mamt am hab hi wo wa junihid. T 
hab wabsh si s-ap wo e tahtkkad 
em-wui hegam t-wehm o'odham 
mo am em-wehm kihdag. ?? Neh, 
pi amt wo ko'ad g eh'ed ch hegai 
mo pi gam hu e iawua g eh'ed e 
mum!ajch ch pi wo ko'ad hegai mo 
ab e to'id mo haschu hab chum e 
elid mo d jiosh. Mt wo si e nuhkud 
g hejel e-wehm kihkam wehhejed. 
Mamtp wo si e nuhkud id ab k am 
wo wa s-ap'ek. T g Jiosh am wo wa 
em-wehmajk.” 

30Kutsh am hahawa gam hu hihi 
idam Barnabas ch Paul ch Judas ch 
Silas k gam hu dada Antiok t am. 
Tsh am i e hemapai hegam mash ab 
ihm g Jesus. Kutsh am i ha mah g 
o'ohana. ?!Tsh idam am ne'okchulid 
k si s-ap i e taht natsh pi heg hekaj 
ab si i e gewkemhu. 

32Kush g Judas ch Silas hab wa'ap 
d Jiosh ha'ichu i tashogiddam ch 
am dadkkahim he'es i tash ch mu'i 

ha'ichukaj am i ha gewkemhu. 
33Kumtsh am hahawa s-ap i ha 
dagito mat wo uhpam hihi. 34[Tsh 
wabshaba g Silas hab i e ah mat 
wabsh ha wehm wo dakad.] 

35Sh g Paul ch Barnabas he'es i 
tash am dadkkahim Antiok t am am 
ha jehnigidch ab amjed g Jesus. Sh 
mu'ijj hab wa'ap ha ahgid g ha'ichu 
ahga ab amjed g Jesus. 


Matsh ep wo i ha mihshmedo g 
Paul ch Barnabas k i e gawulkai 


36Sh am hu hebai amjed, sh hab 
kaij g Paul ab Barnabas wui, “Am 
att ep wo hihim k am wo i ha 
gewkemhu wehs kihhim ch ed 
mach wa hebai ahgachug g Jiosh 
ha'ichu ahga k am wo ha nei mas 
has wa'i masma.” 

37Kush g Barnabas hab chum kaij 
mat wo bek g John Mark. *®Tsh 
wabshaba g Paul pi hohho'i mat wo 
bek nat pi wa am wabsh i ha dagito 
Pamphylia t am k pi am hu ha 
wehm i nahto g chikpan. 9*Kutsh 
id am si pi ha ap'et. Tsh hekaj i e 
gawulkai. Kutsh g Barnabas bek 
g Mark k gan hu aigo i shul ge'e 
wahlkokaj Cyprus jewed t am. 
40Tsh wabshaba g Paul g Silas am 
epai bek mat wo oi. Kumtsh am e 
ho'ige'idahun k am i ha dagito Jiosh 
hemajimatalig ed. “1Tsh idam Paul 
am hihi Syria ch Cilicia jejewed 
oidk k am i ha gewkemhunahim 
hegam mash ab ihm g Jesus. 


Mash hema d Timothy ch 
ha oi hegam Paul 

1 6 Kutsh hegam Paul am 

hahawa hihi Derbe kihhim 


wui k amjed gam hu dada Lystra 

kihhim t am. Kush eda amai am 
hema kih g wechij o'odham ch am 
oid g Jesus himdag ch hab chehgig 
Timothy. K g je'ej hab wa'ap am 
oid g Jesus himdag ch d Tuhligo 
uwi. Sh wabshaba g ohgbadaj d 
Greek hemajkam. *Sh wehsijj g 
Jesus ihmdam am Lystra t am ch 
Iconium t am am si wehhejed neok 
g Timothy. *Tsh g Paul s-behim 

g Timothy e wehm. Sh eda wehs 
s-mahch g Tutuligo amai mat g 
ohgbadaj pi pahl hikuch g Timothy. 
Tsh heg hekaj g Paul an pahl hikuch 
k hahawa bek. 4Kutsh am hihim k 
hebai i daiw kihhim t am ch am ha 
ahgid hegam mo ab s-wohochud g 
Jiosh ha'ichu ahga hegai matsh ha 
o'ohani g Jesus chuhchai ch ge'eged 
am Jerusalem t am k hab ha ahgid 
mat s-ap am hab wo chum junihid. 
5Tsh am i mu'ida hegam mash am 
e wehm e mihshmad wehs kihhim 
ch ed. Tsh g ha-wohochudadag am 
i gewka. 


Matsh gam hu hihi hegam 
Paul Macedonia wui 


6Tsh am gahi wuwha g Phrygia 
jewed ch Galasia jewed idam Paul 
k am ahgahim g ha'ichu ahga ab 
amjed g Jesus. Tsh wabshaba pi ha 
hiwigi g Hekia S-ap'ekam Gewkdag 
mas am wo i ahgahi am Asia jewed 
ch ed. "Tsh gam hu dada mo an 
i chekshani g Mysia jewed k hab 
chum i e ah mat imhab uhpam 
wo hihi Bithynia jewed wui. Tsh 
wabshaba ep pi ha hiwigi g Hekia 
S-ap'ekam Gewkdag. $Tsh hekaj 
gam hu gahi hihi Mysia jewed 
oidk k gam hu dada Troas kihhim 
t am. Kunt am ha nam ahni Luke. 


ACTS 16 


9'Tsh g Jiosh am ha'ichu hab juh 
nenaj ed g Paul. Sh am hema neid 
g Macedonia jewed t am o'odham. 
Kush id ab kehk ch hab kaij, “Ab 
g i hihm Macedonia wui k wo i 
t-wehmt.” 10T g Paul am hahawa 
t-ahgi ihda. Kuch hab kaij moki 
tatchua g Jiosh matt am wo hihim 
k am wo i ha ahgidahi g ha'ichu 
ahgaj. Tt am ha hekaj i t-nako matt 
am aigo i chehchsh Macedonia 
jewed t am. 


Si wehpeg wohochuddam 
Macedonia ch ed 


11Kutt an ha hekaj gahi i shul g 
ge'e shuhdagi ge'e wahlko ch ed 
k ga hu dada Samothrace kihhim 
tab. Am balich d i tash, tt am 
dada Neapolis kihhim t am 1?k 
amjed gam hu ba'ich i wahp mo 
am d Philippi kihhim amai wehpeg 
chekshani ch ed g Macedonia 
jewed. Ihda Philippi o d si s-has 
ha'ichu. K mu'i am dadha g si ge'e 
kownal shondalig. Kuch am he'es i 
ha'ichugkahim id eda kihhim. 

13Pi o am hu hema kehk g 
Tutuligo hemajkam ha-cheopi. 
Kutt heg hekaj am hihi mo an ge 
akimelig kihhim aigo mach hab 
t-ahg mo am hu hebai apchudas 
mo am e ho'ige'idahun g Tutuligo. 
K am hebai e hemapaidch g u'uwi. 
Kutt am i dadhaiwua k am ha 
wehm neneo. 14K hema hegam 
u'uwi hab chehgig Lydia ch ab 
amjed g Thyatira kihhim ch d 
s-ihbhaimagi lohba gagdadam ch 
ab si ihm g Jiosh. Jiosh at ab i mah 
g wohochudadag. Kut ab s-wohog el 
g Paul 15k e pahl wako. T wehs hab 
wa'ap e juh g wehmaj kihkam. K 

hab hahawa kaij g Lydia, “Oi g wo 
t-oid k am t-wehm wo i dadhaiwua 
t-kih am nach pi d hahawa 
em-wehm wohochuddam.” Kutt wa 
woho hab t-juh heg hekaj mat pi 
t-dagito k ab ep t-waid. 


Mamtsh am ha kuh hegam 
Paul Philippi t am 


16Kuch am hu hebai am hihim 
matt gam hu wo hihi mo am e 
ho'ige'idahun. T ab hema i t-oi g 
uwi. Kuki g jiawul an u'ukch ch ab 
mahkch g amichudadag mo gam hu 
ba'ich tash ha'ichu ahg. K am ha'i si 
u'ukch ch mu'i lial u'u ab amjed mo 
am ha'ichu ha ahgid g hemajkam. 
17T ihda uwi ab i t-oid k si hihnk 
ch hab kaij, “Idam o'odham o d 
piongaj g si uhgchu Jiosh ch am 
em-ahgidahim mamt has masma 
wo e do'ibia.” 1*Neh, bo kaij ch 
mu'i tashkaj an t-oidahim. 

T am hahawa pi e nako g Paul 
k ab si sikol i Kekiwua k hab 
kaij ab jiawul wui, “Jesus Christ 
gewkdagkaj ani ab si m-chehani 
mapt wo dagito ihda chehia.” T am 
wa i hekaj dagito g jiawul. 

19T am i nei hegam mo an u'ukch 
mat hahawa pi has masma ep wo 
wud g lial heg hekaj chehia k hekaj 
an ha ui g Paul ch Silas k gam hu 
i ha chewaim haha'ichu ha wui. 
Idam o am dadha si eda g kihhim. 
20K hegam mat am i ha ui g Paul 
ch Silas hab ha ahg, “Idam o d 
Tutuligo. Kutt ha cheh mo ha kudut 
g ia kihkam ^'no pi chum t-ahgid 
mash hema d si ge'e kownal mattsh 
ab wo chum si has elidad. K eda 
pi hiwgidas machs hab wo t-wuad 


nach pi ab si wecho g Rome kownal. 

K pi d t-wuikam ihda ha'ichu 
ha-ahga.” 

22T wehsijj hegam mat ab i e 
hemapai ab i ha wehmt k ab ha 
wui gegokiwua g Paul ch Silas. T 
g haha'ichu gam hu wuashul g 
ha-wehschuga k am ha'i ha chehani 
mat wo ha gewitta. **Kumt am i 
si s-ko'okam ha gewittani k ged 
hu ha u'apa kukpaikud wui k hab 
ahgid e lilso ha nuhkuddam mat si 
s-wihnam wo ha kuh. 24T wa woho 
hab e juh k ged hu si chuhko ha 
kuh k an ha wahpki g ha-kakhio 
uhs wupulshpadag ed. 

25Kutsh am eda i huh g 
s-chuhugam. Sh g Paul ch Silas 
am si e ho'ige'idahun ch si ne'ed 
ch ab si ihm g Jiosh. Sh am ha'i ep 
kuhkpi g lilso ch ha kaiham. 2°T 
am haha wabsh si s-gewkam ugij 
g jewed. Tsh g kukpaikud am si 
wehs u'ugij. Tsh gam si e kuhkpi'o 
g kukpaikud kuhkpadag. Tsh g 
ha-wupulshpadag e padch. 2? Tsh 
ab si i nea g ha nuhkuddam k hab 
e ahg mat ne'iopa g lilso k hekaj an 
bei g is-pahyo mat wo hejel e mua. 

28Sh wabshaba g Paul am si 
s-kaidam hihnk ch hab kaij, “Pi g 
am hejel e mua'i. Ia ach wabsh i 
wehs ha'ichug.” 

29Tsh am hahawa bei g lahmpa 
k am si med k am i wahk k si 
gigiwuk. Sh am wabsh kia dadha 
g lilso. Kutsh ab i gei ha wecho g 
Paul ch Silas 99k ab i ha wuwhasid 
k ab ha kakke, “Shahnt masma wo 
ni-do'ibia?” 

31Sh hab kaij idam Paul, “B apt 
wo i s-wohoch g ha'ichu t-ahga ab 
amjed g t-kownalig Jesus Christ. T 
heg wo m-do'ibia. T idam m-wehm 

kihkam m ia gegok hab wa'ap 
wo e juh.” 32Tsh idam Paul am 
hahawa i ha mihshmad ab amjed 
g Jesus. 33Tsh am ha hekaj i ha 
u'u k ab i wako g eh'ed mat wa 
am ha gewitta. Tsh amjed am ha 
hekaj i e nakog k e pahl-wapko g 
e-wehm kihkam ha wehm *4k gan 
hu hahawa i ha wahpki g Paul ch 
Silas e-kih ed k ha gegos. Kush si 
s-hehgig ihda wehs ha wehm g 
e-wehm kihkam no pi ab hahawa 
wohochud g Jiosh. 

35Sh am ba'ich d i si'alim. Tsh g 
haha'ichu am ha ahgi g chich-lilihi 
mat wo ha dagito idam Paul. 36Sh 
hegai lilso ha nuhkuddam ab ahgid 
g Paul ch hab kaij, “Ia at gei g ahga 
ab ha amjed g haha'ichu matsh wo 
em-dagito. Mt gamai wabsh s-ap e 
taht k wo hihi.” 

37Kush wabshaba g Paul hab 
kaij ab ha wui g chich-lilihi, “Pi 
att hab wo t-juh. Hemho wa at ab 
wo i hihi hegam s-has haha'ichu 
k ia wo i twuwhas am ha tahgio 
g hemajkam nat pi t-gewitta am 
ha tahgio wa chum pi mahchch 
mas haschu d t-chu'ijig. K heg pi d 
chum t-wuikam nach pi u'ukch g 
t-shel hab masma mo g Rome t am 
hemajkam.” 

38Kush g chich-lilihi am hahawa 
ha ahgid g s-has haha'ichu mo 
has kaij. Tsh am i kah ihda k sie 
totodsid k am hihim 99k ab ha ahgi 
mat wabsh wo i s-ha ho'ige'el k 
am hahawa i ha wuwhasid k hab 
ha ahg mat hig gam hu wo hihi ab 
amied g kihhim. 40T g Paul ch Silas 
am i wuwhag k gam hu hihi Lydia 
kih wui. Kut am e nam hegam mat 
ab i s-wohoch g ha'ichu ha-ahga ab 


ACTS 16, 17 


amjed g Jesus. Tidam Paul ab si i 
ha gewkemhun k gam hu hahawa 
hihi. 


Mash am ha mihshmad hegam 
Paul Thessalonica t am 


1 Tsh idam Paul am wabsh 
gahi wuwha g Amphipolis 
kihhim ch Apollonia kihhim k gam 
hu dada Thessalonica kihhim t 
am. Sh am hema kehk g Tutuligo 
ha-cheopi. 2? Tsh heg wui am 
hihi hegam Paul mo hab wa e 
wua chum hekid. Tsh g Paul am 
ha wehm alaga ab amied g Jiosh 
o'ohana k id hekaj am chum 
wohokamch mat g Jiosh si Kehsha 
hemho wa wo e sho'igchud k wo 
e mu'a k wabshaba ep wo i wuhsh 
ab muhkig t amjed. Sh hab ep 
kaij, “Ihda Jesus mani ia mahsko 
wua em-shahgid d hegai Jiosh si 
Kehsha.” Sh waik domig oidam 
am ha jehnigid mihshmda tash ab. 
4-5Kutsh ha'i ab i s-wohochud k ab 
i ha wehmt hegam Paul. Tsh mu'i 
hegam Greek hemajkam ch hegam 
s-has ha'ichu u'uwi mash ab ihm 
g Jiosh ab hab wa'ap i s-wohoch g 
ha'ichu ha-ahga k ha wehmt. Sh 
hema idam hab chehgig Jason. 
Tsh wabshaba ha'i s-ha hehgam 
g Tutuligo. Kush am hati oiopo g 
s-papadmakam ch am i ha wehmt 
hegam Tutuligo k am i ha kudut 
g kihkam. Kutsh wabsh woho i 
babgat k am hihim k am wabsh 
si wahp Jason kih ed mat am wo 
ha ui g Paul ch Silas k am wo ha 
u'apa hemajkam ha wui. &”Sh 
wabshaba pi am hu ha'ichug. Kush 
heg hi wa Jason am da. Kush ha'i 
ep dadha g wehmaj wohochuddam. 


ACTS 17 


Kumtsh idam ha u'u k am i ha 
chewaim haha'ichu ha wui k si 
hihnk ch hab kaij, “Ia at ha'i dada g 
o'odham k ash wa wehsko ha kudut 
g hemajkam ch ab wui gegok g si 
uhgchu kownal hab kaijch mo am 
hema d ep kownal ch hab chehgig 
Jesus. K ihda Jason ab ha to'akch 
e-kih ab.” *Neh, bash kaij ch hekaj 
ab si i ha kudut g hemajkam ch 


haha'ichu mat wabsh woho'i babgat. 


9Tsh g haha'ichu am cheha g Jason 
ch hegam ha'i mat wo ha namkid 
ha'akia mo haschu d i ha-chehanig. 
Kutsh am hab e juh. Tsh hahawa ha 
dagito. 


Mash am ha mihshmad Berea t am 


10Tsh am i s-chuk. Tsh hegam 
Jesus ihmdam am ha ahgi idam 
Paul matsh gam hu wo hihi Berea 
kihhim wui. Tsh ged hu dada k am 
ha hekaj hihi Tutuligo ha-cheopi 
wui. 11Tsh idam s-ap ab i ha nei. 
Sh am ha mihshmad. Kush si 
s-hohho'id ch ab kaiham g ha'ichu 
ha-ahga ch wehs tashkaj am si 
hoan g Jiosh heki hu o'ohana mat 
wo s-mai mas wa woho hegai mash 
g Paul am ha ahgid. 1ZTsh mum ab 
i s-wohoch g Tutuligo. Tsh mu'ijj g 
gawul mahs hemajkam hab wa'ap 
ab i s-wohoch. Ha'i idam ash d 
s-has haha'ichu u'uwi. 

13Tsh am wabsh i chum kah g 
Tutuligo am Thessalonica t am 
mash idam Paul am ha mihshmad 
Berea t am hab wa ehp k am ha 
hekaj i hihim k am i ha kudu g 
hemajkam. 14Kutsh heg hekaj 
am ahgi g Paul hegam mash ab 
s-wohochud mat gam hu wo hih 
ge kahchki hugidgo. Tsh wabshaba 

g Silas am wa'i wih Berea t am 

g Timothy wehm. 15Tsh hegam 
matsh am i bei g Paul gam hu 

u'apa Athens kihhim t am. Tsh am 
hahawa ha ahgi g Paul mat wo ha 
ahgi g Silas ch Timothy mamt hekid 
wo i e nakog k ab ha hekaj wo i 
hihi. Tsh amjed gam hu hahawa 
uhpam hihi idam e-kihhim wui. 


Mash am ha mihshmad Athens t am 


16Sh am daha g Paul Athens t am 
ch am ha nenida g Silas ch Timothy. 
Sh eda wehsko chuhch g ha-jijoshta. 
Sh g Paul am ha neid idam ch hab 
si pi ap e tahtk. 1/-1*Tsh am wabsh 
ap'et mat ha wehm wo si i a'aga g 
hemajkam am ha-cheopi ed. Kush 
am ha'i ha wehm e mihshmad g 
gawul mahs hemajkam. 

Sh g Paul am epai kuaya ch ed 
ha wehm ha'ichu i a'aga ab amjed 
g Jesus am ha ahgidch mat g ko'i 
wo i wuwha ab muhkig t amjed. Sh 
am ha'i d jewed t ab ha'ichu s-chu 
a'amichuddam ch wabsh ab uhpam 
i ne'owi g Paul. 

Sh ha'ijj hab kaij, “K haschu 
hab chum ahg ihda pi ha'ichu 
amichuddam o'odham?” 

Kush ha'i hab ep kaij, “Shahag 
wepo mo g mehk jewed dahm jijosh 
am ha alaga.” 19-21Kush eda hegam 
kihkam ch hegam mo am wabsh 
sha dadha s-hohho'id mat tash 
oidam wo kaihamad ch wo a'agad 
hegai mo haschu d si wechij ahga. 
(19) Kumtsh ab i bei g Paul k ged 
hu u'apa mo am e nanmek k hab 
kaij ab wui, “Shah'o d ahga ihda 
wechij mashchama map ab amjed 
neok. (20) Pi ach am wa chum 
amichud.” 

22Tsh am hahawa kekiwua g Paul 
k hab kaij, “Ahpim kihkam amki 
ab si has ha elid g jijosh. 29 Am ani 
neid m an chuhch g em-jijoshta 
kahya oidk. Kuki am hema kehk g 
iagchulidakud mo id an o'ohanas, 
“Ia amt wo ha'ichu dai heg wehhejed 
jiosh mattp hems pi mahch.' Pegih, 
ihda pi em-machiga o d hegai mant 
am haha wo em-ahgi ab amjed. 

24“Do ihda Jiosh mat wehs 
ha'ichu nahto ch d Kownal wehs 
ha'ichu dahm. Wehsko o an 
ha'ichug g Jiosh. K pi hab sha'i 
mahs mas am hebai wabsh wo e 
dai hab masma mam hab ha wua 
g e-jijoshta. 25Jiosh o ab t-mahkch 
g doakag ch wehs ha'ichu. K pi am 
hu ha'ichu d sha'i hegai mas ab i si 
tatchua ab amjed g o'odham mat ab 
wo mah chikpank. 

26“Jiosh at am hemako nahto g 
o'odham k ab amjed i wuhshad g 
wehs nahnko mahs hemajkam k an 
a'ai i ha gantad wehsko jewed oidk 
mat hebai heki hu i ap'ech mat an 
wo kihkad. 27 K hab d elidaj mat am 
wo ie gahgidahi g Jiosh k atp hems 
wo cheh. Pi o sha'i mehk ab hema i 
t-amjed 28ch ab t-mahkch g doakag 
ch kihdag. Ha'ijj g em-wehm 
o'odham o d ha'ichu a'amichuddam 
ch hab kaij, Ahchim hemajkam ach 
d Jiosh a'aliga. 

29“Pegih neh, id o d wohokam 
mach d a'aligaj g Jiosh. Tt pi hab 
wo ge t-ahgad mas g wohokam 
Jiosh hab mahs mo idam 
em-jijoshta mat wabsh g o'odham 
am nahto g ohlakaj o g plahdakaj 
o g hodaikaj. 99Heki o hu pi mahch 
g hemajkam g Jiosh tatchui. Kg 
Jiosh si s-hemajim am ha nakog. 


ACTS 17, 18 


Ni wabshaba hemu em-ahgid 
mo hahawa ab si i ha chehani g 
hemajkam wehsko mat gam hu wo 
s-ohhod g pi ap e-chegitoi. 31 Am 
at i ap'ech g tash mat wehs wo ha 
lodai g hemajkam k heki hu am 
hema si i Kei mat hab wo juh g 
lodaita. Tsh id ia mahsi t-shahgid 
k ia oimmelhim ch e muhkid. Tsh 
g Jiosh ab i wuhshad muhkig t 
amjed mat wo wohokamch mo d si 
Kehshaj.” Neh, bash kaij g Paul. 
32Tsh idam am i kah mo hab kaij 
matsh hema i wuhsh ab muhkig 
amjed. Kush ha'ijj wabsh si ash 
ch wabshaba ha'i hab kaij, “Am g 
wa ep t-jehnigid ab amjed ihda.” 
33Tsh amjed gam hu hahawa hih 
g Paul. 34Tsh ha'i ab s-wohochud 
k ab i wehmt. Sh hema idam d 
Dionysius ch d hema hegam s-chu 
a'amichuddam. Kush am hema d ep 
uwi ch hab chehgig Damaris. 


Mash am ha mihshmad Corinth t am 


1 Tsh gam hu hahawa hih g 
Paul ab Athens t amjed k 
am him k am jiwia Corinth kihhim 
tam. ?Sh am hema daha g Tuhligo 
ch hab chehgig Aquila ch ab d 
mahsikam Pontus t ab. K g wehmaj 
kihkam hab chehgig Priscilla. Idam 
o d ikus kihtdam. Kutsh hab wa 
e juh am ha tahgio matsh g gele 
kownal Claudius gam hu ha huhu'i 
Tutuligo ab amjed g Rome kihhim. 
Sh idam Aguila ch Priscilla am 
ahhio Corinth wui. ?Tsh g Paul 
am i ha chehgim k am ha wehm i 
dahiwua k am ha wehm chikpan no 
pi hab d wa'ap ikus kihtdam. “Kush 
wehs mihshmda tash am hihim 
Tutuligo ha-cheopi wui mat am 


ACTS 18 


wo ha'ichu i ha tashogi ab amjed g 
Jesus. Kush am ha'i ep ha wehm e 
mihshmad hegam mo pi d Tutuligo 
ch am kah g ha'ichu ahgaj. 

5Kutsh am i dada g Silas ch 
Timothy ab Macedonia jewed t 
amjed. Tsh g Paul am hahawa i 
dagito g e-chikpan k heg am himch 
matsh am hahawa si i ha mihshmad 
am si s-mahch ch ahg ab ha wui 
g Tutuligo mo g Jesus d Jiosh si 
Kehsha mat wo t-do'ibia. ®Tsh 
wabshaba ab wui gegokiwua idam 
k am si pi ap has ahg. Tsh oi wa g 
Paul ab si i shahmud g e-wehschuga 
ha wui mat wo ha chehgi mat ha 
dagito k hab kaij, “Dat wo hejel 
em-chu'ijigk mamtp wo sha pi e 
do'ibia. T ahni pi ab hu ha'ichu 
d wo ni-chu'ijigk. Nt ia'i amjed g 
gawul mahs hemajkam ab wo i ha 
mihshmad.” “Neh, tsh ia'i dagito 
g ha-cheopi k ged hu hahawa ha 
mihshmad g hemajkam hema kih 
am g gawul mahs o'odham. Id ash 
ab ihm g Jiosh ch hab chehgig 
Titius Justus ch an kih hugidaj an 
g Tutuligo ha-cheopi. *Kutsh mu'i 
ep ab i s-wohoch am i kahk k am 
e pahl wapko. Hema ash d chum 
ha wanimeddam g Tutuligo ch hab 
chehgig Crispus ch ab i s-wohoch g 
e-wehm kihkam ha wehm. 

9-10Tsh am hu hebai chuhug 
ch ed am ha'ichu hab e juh Paul 
nena ed mash kah g Jesus. Kush 
ab wui hab kaij, “Pi g am sha'i 
ha'ichu ehbidad. Ia ani m-wehmaj 
ch pi hedai wo shai hiwigi mas wo 
s-ko'okam m-juh. Pi g sha'i ha'asa 
ha mihshmad. Mu'ijj o ia kih id eda 
kihhim mat d wo ni-hemajkamgak.” 
11Sh heg hekaj hemako ahidag ch 

eda hugkam ehp am ha'ichugkahim 
ch am ha mashcham g Jiosh ha'ichu 
ahga. 

12Tsh am hahawa hema i 
dahiwua g kownal am Greek 
hemajkam ha-jewedga am k hab 
chehgig Gallio. Tsh g Tutuligo am 
i e hemapad k an bei g Paul k am 
u'apa ge'e kih t am 1*k hab kaij, 
“Ihda o'odham o chum ha chehani 
g hemajkam mat hab masma ab wo 
i ihmad g Jiosh mam has masma pi 
t-hiwgid.” 

14Kutsh am haha wabsh wo i 
chum neo g Paul. Sh wabshaba 
Gallio hab ha ahg, “Pi oki ab wui 
kehk g ge'e kownal chehanig. T heg 
hekaj pi wo ni-ap'et mant ab wo 
em-kaiha. 15Doki wabsh ha'ichu 
ahga ab amjed g em-himdag ch ab 
hema i amjed g em-wehm o'odham. 
Mt heg hekaj am hejel wo i ap'ech. 
Pi ant am hu wo sha'i i hudaw hab 
mahs ha'ichu.” 1êNeh, bash kaij 
ch gam hu si i ha wuwhas ge'e kih 
amied. 1/Kutsh idam an wabsh si 
bei hegai mash d ha wanimeddam 
am cheopi ch ed ch hab chehgig 
Sosthenes k am si gewitta ge'e kih 
bahsho. Tsh pi ab hu has sha'i e taht 
g Gallio. 


Matsh am uhpam ep jiwia g Paul 
mat ab amjed ha mihshmedo 


18Sh mu'i tash am ha'ichugkahim 
g Paul Corinth kihhim t am ha 
wehm hegam mash ab s-wohochud 
g Jiosh ha'ichu ahga. Tsh amjed 
hab i e ah matsh gam hu uhpam 
wo hih Syria jewed wui. Sh eda 
gam hu hihhim g ge'eged wapalko 
Cenchrea kihhim t amjed. Kutsh 
gam hu hih g Paul. Tsh g Priscilla 

ch Aguila gm hu oi. Tsh koi am hu 
i chehchsh ge'e wahlko ch ed, tsh 
g Paul hih g e-mo'o matsh wa am 
he'es i tash pi hih mo d ha-himdag 
heg hekaj mat ab ha'ichu ah'ad 
g Jiosh. 1*Tsh am hahawa gahi i 
shul g ge'e wahlkokaj k ga hu dada 
Ephesus kihhim t am. Kutsh am i 
dadhaiwua g Priscilla ch Aguila. 
Tsh g Paul am hih mat am wo sha i 
wah Tutuligo ha-cheopi ed k am ha 
wehm ha'ichu a'aga. 2°Sh idam ab 
ahgid mat am wabsh wo i wih ha 
wehm. 

Tsh wabshaba pi e nako 21k ash 
hab wabsh ha ahg am wo i himk, 
“Matp g Jiosh d wo tatchuik, nt wo 
wa uhpam ep jiwia.” Neh, bash kaij 
ch amjed ab i chesh ge'e wahlko 
t ab. Z*Tsh heg gam hu gahi i gei 
Cesaria kihhim t am. 

Tsh amjed gam hu hahawa hih 
g Paul Jerusalem wui kami ha 
chehgim g e-wehm wohochuddam. 
Am he'es i tash, tsh gam hu hahawa 
ep gahi i chesh Antiok t am. 


Mash d i waikkokam mat am 
ep i ha mihshmdam g Paul 


23Sh am he'es i ha'ichugkahim 
amai ch am hahawa ep ha dagito 
k atsh gam hu hahawa ep hih ha 
oidk g Galasia ch Phrygia jejewed k 
am i ha gewkemhunahim g e-wehm 
wohochuddam. 


Mash g Apollos am ha mihshmad 
Ephesus ch Corinth t am 


24Tsh am hema jiwia g Tuhligo 
Ephesus kihhim t am k hab 
chehgig Apollos ch ab d mahsikam 
Alexandria kihhim t ab ch si s-e 
mahch ab s-neokimakam t ab ch 


ACTS 18, 19 


ash si ge'e s-mahch g Jiosh o'ohana. 
25Kumtsh heki hu mashcha ab 
amjed g Jesus. Kush si s-hohho'id 
ch am ahgahim ch si s-ap ha 
mashcham ch eda heg wa'i s-mahch 
John pabl wakona. 2êTsh am i kah 
hegam Priscilla ch Aguila nash 
pi am si ha mihshmad Tutuligo 
ha-cheopi ed. Tsh idam am i wai 
e-kih wui k am s-ap ahgid mo 
haschu i koi s-mahch ab amied g 
Jesus. 

27Kutsh hab hahawa i e ah g 
Apollos mat am wo hih Greece jewed 
wui. Tsh am i wehmt hegam mash 
ab s-wohochud g s-kehg ha'ich ahgaj 
g Jiosh ch am kih Ephesus t am k am 
ha o'ohani g e-wehm wohochuddam 
amai Greece ch ed k ab si ha ahgid 
mat s-ap ab wo i nei g Apollos. Tsh 
gam hu jiwia k ab si ge'e i ha wehmt. 
28Sh am ha'i ne'owin g Tutuligo. 
Tsh wabshaba am ha gewito am 
ha-kaichudch g mu'i hemajkam k 
am si i wohokamch heg hekaj Jiosh 
o'ohana mo g Jesus d Jiosh si Kehsha 
mat wo ha do'ibia g hemajkam. 


Mash am ha mihshmad g 
Paul Ephesus t am 
1 Tsh gam hu ba'ich ep hih g 
Paul k ged hu jiwia Ephesus 
t am mo eda g Apollos am oimmed 
Corinth t am. Kush am ha'i kih 
ch ab chum s-wohochud g Jiosh 
ha'ichu ahga. ?Sh g Paul ab ha 
kakke, “Namt am wa bei g gewkdag 
ab amjed g Hekia S-ap'ekam 
Gewkdag mamt hekid ab i s-wohoch 
g Jiosh ha'ichu ahga?” 
Sh hab kaij hegam, “Pi ach koi 
hebai sha'i kah mas am ha'ichu d 
Hekia S-ap'ekam Gewkdag.” 


ACTS 19 


3Sh hab hahawa kaij g Paul, “A 
namt koi e pahl wapko g Jesus pahl 
wakonakaj?” 

Sh hab kaij, “Pi koi. Johnbad pahl 
wakonakaj att t-wapko.” 

4Sh hab hahawa ep kaij g Paul, 
“M o wa woho mash heg am ha 
ahgid mat gam hu wo s-ohhod g 
pi ap e-chegitoi ch wabshaba am 
ep ha ahgid mat ab wo i s-wohoch 
hegai mat am epai wo i e maskogi. 
K heg d Jesus.” 

“Tsh idam ab i s-wohochud k e 
pahl wapko ab chehchegch g Jesus. 
6Tsh g Paul an i ha tahtamahim 
k ab ihmahim g Jiosh. Tsh ab si i 
bei g gewkdag ab amjed d Hekia 
S-ap'ekam Gewkdag k am si gawul 
ne'okikaj neneok mat pi hebai mai 
ch am ahg g Jiosh ha'ichu ahga. 
7Kush am hu d i gamai gohk idam 
chechoj. 

8Sh am wapke g Paul Tutuligo 


ha-cheopi ed ch am ha wehm ha'ichu 


si i a'aga waik mashad ab chum 
s-ap s-ha mahtchudamk ab amjed g 
Jiosh kownaltalig. “Tsh wabshaba 
ha'i pi wohochud k wabsh si pi ap 
neneok ab amjed g Jesus himdag 
am ha kaichudch g hemajkam. Tsh 
heg hekaj am ha dagito g Paul k 
gam hu hih ha u'uk hegam mat ab i 
s-wohoch. Sh am hema d Tyrannus 


ch ge mashchamakud ch id ha hiwigi. 


Kush heg eda g Paul am ha wehm 
a'aga g Jiosh kownaltalig wehs 
tashkaj 1°gohk ahid ab. Tsh wehsko e 
kah g Jesus ahga heg eda Asia jewed. 


Mash am ha'i chum s-e 
wepogidamk g Paul 
11Kush g Jiosh am si i wehmaj 
g Paul mash am hab junihim 

g s-hasigam ha'ichu. 12Sh g 
hemajkam chum hems ab u'u g Paul 
ha'ichu eniga ch hekaj ab tattam 
g kok'odam. Kush ha dodad. Tsh g 
jijawul im hu hab wo i e juh ab ha 
amjed hegam mo an ha u'ukch. 
13-14Sh eda an ha'i ep oiopo g 
Tutuligo ch hab chum e wua mo 
im hu hab i ha wua g jijawul ab ha 
amjed g hemajkam. Kush am hema 
g uhgchu pahl hab chehgig Sceva 
ch wewa'ak a'alidag. Sh idam hab 
wa'ap chum im hu hab i ha wua g 
jijawul ab ha amjed g hemajkam. 
Am hu hebai, sh idam am hema 
neid g o'odham mash g jiawul an 
u'ukch ch hab kaij, “Ab g i dagito 
ihda o'odham, ahpi jiawul. Bani si 
m-ahgid heg gewkdagkaj Jesus mo 
g Paul ab amjed ha mihshmad.” 
15Sh wabshaba hab kaij g jiawul 
ab ha wui, “S-mahch ani g Jesus 
ch ep s-mahch mo hedai wud 
hegai Paul ch wabshaba ahpim pi 
sha'i em-mahch mams hedai wud.” 
16Kutsh ihda cheoj mo g jiawul an 
si u'ukch haha wabsh ha dadge 
k s-ko'okam ha juh. Tsh gam hu 
ne'iopa ab amied g kihj kd wabsh i 
eh'ed. K g ha-wehschuga wantshas. 
17Kutsh wehsijj kah ihda amai 
Ephesus t am k atsh si s-ehbeni k 
ab si has i el g t-kownalig Jesus. 
18Tsh mum hegam matsh ab i 
s-wohoch s-kehg ha'ichu ahga ab 
amjed g Jesus am i e hemapad k 
mahsko wua g pi ap e-chu'ijig am 
wehs ha tahgio g hemajkam. 19Tsh 
mu'ijj hegam mash hab chum e elid 
mo d mamakai am u'apa hegam 
e-o'ohana mo an ahgas g hihoina 
k am ha chehgid k ha mei. Tsh 
eda am i kuint g ha-namkig idam 

o'ohana mash am mei. Kutsh ai g 
hetaspo wehst-mahm mihl pihsh 
(50,000). Z9Kutsh hab masma hekaj 
si s-gewkam am i hih g ha'ichu 
ahga ab amjed g Jesus k amie 
gantad. Sh g hemajkam ba'ich i 
s-gewkam ab u'ukch. 


Matsh g Ephesus t am kihkam babgat 
ab ha wui g Jesus wohochuddam 


21Tsh amjed hab i e ah g Paul 
matsh gam hu wo hih Macedonia 
ch Greece jejewed oidk k amjed 
gam hu haha wo hih Jerusalem 
wui k amjed am Rome wui wo hih. 
22Kush eda g Timothy ch Erastus 
am wehmaj. Kush am ha ahgid g 
Paul matsh am wo hihi Macedonia 
wui. Tsh g Paul am wih Asia ch ed 
he'es i tash. 

23Kutsh ia'i idani am i e kudu 
g hemajkam ab Ephesus t ab heg 
hekaj Jesus himdag. 24Amai ash 
am hema kehk g ge'e cheopi. Kush 
am eda e kehshch g uwi ha-jioshga 
ch hab chehgig Artemis. Kush am 
hema d plahda chikpandam ch hab 
chehgig Demetrius. Sh id pionag 
g plahdakaj ha nahto g al kihki 
mo heg wepogidas cheopi ch mu'i 
nahto g lial ha gagdadch. 

25Kutsh g Demetrius am i ha 
hemapai hegam mash hab wa'ap 
mahs chikpan hab wua k am si 
s-gewkam hab kaij ab ha wui, 
“Ni-naipijju, s-mahch am mo g 
s-t-kaistalig ab him id amjed 
chikpan. 2®Kum eda si neid ch 
ep kah ihda hab chehgi Paul mo 
hab kaij mo idam t-jijoshga pi d 
sha'i jijosh. T hab am gawul juh g 
e-chegitoi g mu'i hemajkam ab i 
s-wohochudk iia Ephesus t am ch 

chum alo wehsko am Asia jewed 
oidk. 27 Kut wo e padch g t-chikpan 
nat pi pi ab hu hab masma wo 
e ihmad e Artemis mo hemuch 
wehsko ab si e ihm. T g cheopigaj 
pi ab hu wo e ha'ichuch.” 

28Tsh am i kah idam mat am 
e hemapai k atsh si babgat k si 
s-kaidam hihnk ch hab kaij, “B 
ach si has elid g t-jioshga Artemis.” 
29Sh wehsko kaidag g ha-hihinki 
ch wehs ha babgach g kihkam. Tsh 
gohk ha ui hegam mash am wehmaj 
g Paul K am ha u'apa chichwikud 
ed. Hegam mamtsh ha ui ash d 
Gaius ch Aristarcas. 99Tsh g Paul 
am chum s-wahkim ha shahgid. Tsh 
wabshaba g wehmaj wohochuddam 
pi hiwigi. 31Tsh ha'i hegam mash d 
haha'ichu ch d naipijjuj g Paul hab 
wa'ap ahgid matsh pi am hu wo hih 
mamt am i ha ui idam gohk. 

32Tsh eda heg oidam amisi e 
gewkai g kudutadag. Sh ha'ijj si 
hihnk has i Kaidam. Sh ha'i am wa 
gawul ha'ichu ep hihnk heg hekaj 
mash mu'ijj pi sha'i mahch mas 
haschu ahgch ia e chehm. “2Tshg 
Tutuligo am hema i kei mat am wo 
him k ab wo i kekiwua ha wehhejed 
k am wo ha ahgi mo pi d ha-chu'ijig 
g Tutuligo. Id ash hab chehgig 
Alexander ch am wabsh i chum ha 
ba'ich i Kekiwua mat am wo neo. 
34Tsh am i nei g hemajkam mo d 
Tuhligo k pi ab hu sha'i kaiham k 
wabsh si hihnk e wehm am hu i 
gohk ohla ab hab kaijch, “B ach si 
has elid g t-jioshga Artemis.” 

35Tsh g s-has ha'ichu o'ohandam 
ha shohbi g hemajkam ash hab 
kaijch, “Ahpim kihkam! Wehsijj 
am s-mahch mo ia Ephesus t am 

e nuhkud g cheopigaj g si s-has 
ha'ichu t-jioshga Artemis ch ia ep 
e nuhkud hegai hodaigaj mat ab 
dahm kahchim t amjed i gei. 38T 
pi hedai hab wo sha'i chei mas 

pi woho ihda. Kumt ab wabsh 

wo i e bahbgi k pi am hu ha'ichu 
wabsh wo si has juh. 3” Neh, mamt 
i ha u'apa idam o'odham. T eda 

pi ha'ichu sha'i ha ehs ab cheopi 

t amjed, ni'is am hu sha'i pi ap 

has ahg g t-jioshga. 9*Neh, kam 
dadha g haha'ichu lodaita tash 

ch ed. Kut idam Demetrius am 
ha'ab wo ha u'apa matp ab ha'ichu 
wo s-ha abchudam. 39K am ep e 
nanmek g kihkam ch ha'ichu i 
a'aga ch am i ap'echud. Kumt am 
wo u'apa mamtp ha'ichu ep tatchua. 
40T hahawa pi ab hu wo t-abch g 
kownal machs wabsh t-cheggia 
heg hekaj mat haschu has i e juh 
id tashkaj. Kutt pi wo sha'i t-nako 
machs wo ah mat haschu ahgk hab 
e juh ha'ichu.” #INeh, bash kaij ch 
ha dagito. 


Matsh am i ha gewkemhunahi g Paul 
Macedonia ch Greece jejewed oidk 


2 0 Tsh am i dodolimat 


ha'ichu. Tsh g Paul am i ha 
hemapai g e-wehm wohochuddam 
k am sii ha gewkemhun k am 
hahawa ha dagito k gam hu aigo i 
chesh Macedonia t am ?k am heg 
oidk i ha gewkemhunahi mu'ikpa 
ha mihshmadk. Am he'es d i tash, 
t ia jiwia Greece jewed t am ĉk ia 
ha'ichugkahim waik mashad. T 
am hebai i cheka, t am hahawa i 
chum e nako mat am aigo i chesh 
Syria jewed wui. Tsh wabshaba g 
Tutuligo am i e nako mat wo be 

k wo mua. T hekaj hab i e ah mat 
am uhpam ep wo hih Macedonia 
wui. 4Tsh ha'i oi g Paul mat gam 
hu hih. Hema o d Sopater ch ab 
Berea t amjed ch d alidaj g Pyrrus. 
K ha'i ep d Aristarcas ch Secundus 
ch ab Thessalonica t amjed. Tki 
hegai Gaius mo ab Derbe t amjed 
ch Timothy am ha oi. Tki hegam 
ep ha oi Tychicus ch Trophimus 
mo ab amjed g Asia jewed. 5T ia 
dada Philippi kihhim t am. Ni ahni 
Luke ia wabsh kia ha'ichug ch am 
hahawa oi g Paul. T wabshaba 
hegam ha'i i'ajed gam hu t-ba'ich 

i chehchsh Troas kihhim wui 
matsh am wo t-nenida. BT eda 

e ai mat g Tutuligo wuhshad g 
e-shohshon ha-do'ibiadag k hab 

pi ko'a hegai pahn mo jewajidas. 
Kutt am hahawa gahi i shul g ge'e 
wahlkokaj k am ha nam Troas t am 
mo d hetasp tash amjed mat hegam 
am i t-dagito. Kuch wehsijj am 
ha'ichugkahim hemako domig. 


Mash am ha mihshmad 
g Paul Troas tam 


7-8 Am hu hebai d i shahwai 
hudunk. Tt am i t-hemapai mo an 
hebai uhgk g kih k am t-wehm 
t-gegos matt am wo hehgigchul g 
Jiosh. K an mu'i e mehmheidch g 
lalampa. T g Paul am neok k sha'i 
si tash am t-mihshmad natsh pi wo 
hih ba'ich tash ed. Kut eda i huh 
g s-chuhugam. 9K an hema daha 
g wechij o'odham wintani t an ch 
hab chehgig Eutycus ch atsh am i 
s-kohsim k kohsh k i gei ab wintani 
t amjed k ged hu gei jewedo. K 
eda waik e dahm kihki mat amjed 
ab i gei. T am hahawa hati be k 

am s-mai matki heki hu muh. 19T 
wabshaba g Paul am i huduni k an 
si kohm k hab kaij, “Pi g am wo has 
e tahtkkad. Do doakam.” 11-12T g 
hajunij gam hu hahawa i bei hegai 
wechij o'odham kihj wui si s-ap 

e tahtkch mo d doakam. Kut gam 
hu hahawa uhpam ep i chehchsh 
mo an e mihshmad k am hab juh 
hegai chemait hugi mat hekaj wo 
s-chegitok g Jesus muhkig. T g Paul 
am hahawa ep ha mihshmad k gam 
hu hahawa hih. 


Matsh am gahi i shul hegam 
Paul Miletus wui 


13K am hahawa t-ahgid g Paul 
mattsh gam hu wo nam mo am d 
Assos kihhim natsh pi wabsh wo i 
keish g wohg k am wo hih. Kutt heg 
hekaj gahi i shul g ge'e wahlkokaj k 
gam hu dada. 14T am hahawa t-nam 
k an t-wehm dahiwua. Tt am ep 
gahi i shulig k gam hu ai g Mitylene 
kihhim 15-16k amied gam hu ai g 
Chios kihhim. K am ba'ich dep i 
tash, tt gam hu ai g Samos kihhim. 
K eda e aihim mat g Tutuligo gam 
hu wo hihi Jerusalem wui k am hab 
wo juh g hehgchulida Jiosh wui 
mat s-ap i ha wehmt k am babhaijid 
g ha-e'esha. K heg wui s-himimk g 
Paul ch s-e hohtkid ch hekaj hab 
kaij matt pi am hu wo i huhud 
Ephesus t am. Kutt hekaj am wabsh 
gahi wuwha. K am ba'ich d i tash, 
tt gam hu dada Miletus kihhim t 
am. 


Matsh hemho ep i ha gewkemhu 
g Paul g Ephesus t am ge'eged 
17K oi wa s-ha neidamk g Paul 
hegam mo d ge'eged am ha 

shahgid g t-wehm wohochuddam 
ab Ephesus t ab. Kut ab i ha wai 
Miletus wui. 1*T am i dada. K hab 
kaij ab ha wui: 

“Ni-wepnag, s-mahch am mani 
haschu am hab i junihim am 
em-shahgid wabsh chum hekid ga 
hu i amjed mant hekid ia jiwia iia 
Asia jewed t am. 19Ni ab wabsh i 
ni-sho'igchud ch hebai ni-oh'og 
iawua am hab junihidch g Jiosh 
chikpan nani pi si pihk ni-elid 
em-hekaj. Am o chum e nakog g 
ni-wehm o'odham mat wo ni-mua. 
Ni heg hekaj ab nakog g s-wihnk 
ha'ichu. 2°Kum s-mahch mani pi 
ha'ichu sha'i ehstohim ch wabshaba 
am wehs em-ahgid mani haschu hab 
elid mat d wo i em-wehmtadagk. Ni 
am em-mashcham g Jiosh ha'ichu 
ahga mam am e hehemapad ch amai 
ep si hehe'ejel em-kihki ed. 2*Kuni 
am si tasho ha ahgid g ni-wehm 
o'odham ch gawul mahs hemajkam 
mat wo s-ohhod g pi ap e-chegitoi k 
ab wo ie dagito Jiosh wui kab wo 
bei g t-kownalig Jesus. 22K hemuch 
hab si tahhadag g ni-ihbdag mant 
am wo hih Jerusalem wui. Pi ani 
mahch mas haschu has wo mahsk 
am ni-wehhejed amai. 231d ani hi 
wa s-mahch mani heg wui am him 
mantp hems wo ni-kuhpachud k 
wo ni-sho'igch no pi heki hu am 
i ni-tashogid g Hekia S-ap'ekam 
Gewkdag mani hebai i jijiwhia. 24Pi 
o d sha'i ha'ichu g ni-doakag manis 
wo si s-huwidad hejel ni-wehhejed. 
Heg ani wa'i hab s-junimk mant wo 
nahto hegai mo g t-kownalig Jesus 
ab ni-chehani mant am hab wo juh. 
K d ihda mant am wo i ahgahi g 
Jiosh hemajimatalig. 

25“Neh, pi amtki hekid ep 
wo sha'i ni-nei. Ni heg hekaj 
s-em-ahgidamk mani wa wehs 
ha'ichu em-ahgid ab amjed 
g Jiosh kownaltalig. 26K pi d 
ni-chu'ijig mamtp hema i pi wo 
e do'ibia. 2” Wehs ant em-ahgi 
hegai mo haschu g Jiosh am 
hab elid k pi haschu sha'i ehsto 
ab em-amjed. 28Ab g hejel wo e 
nuhkudad ch ep wo ha nuhkudad 
g e-wehm wohochuddam. Hegam 
o g Hekia S-ap'ekam Gewkdag 
em-nuhkudachud hab masma mamt 
wo ha'i ha nuhkudach g kahwal 
e-shoshoiga. Kumt wo s-chegitok 
mat g t-kownalig Jesus eh'ed e 
iawua mat am ha wehhejed e 
muhkid k ha do'ibia. 29 Ab at ha'i 
wo i wahp em-shahgid mat hab 
masma wo s-ta ehbidamak am 
em-wehhejed mo g sheh'e am ha 
wehhejed g kahwal k wo chum 
s-em-u'im. 3°Kut am ha'i wo ie 
maskogi g chechoj em-shahgid k 
wo ha'ichu chum em-iattogi ahpim 
wohochuddam mat hab masma 
ha'i im hu gawul wo i em-wanim. 
31Neh, mt wo si e nuhkudad ch wo 
s-chegitokad mani em-mashcham 
wehsijj waik ahid ab ch g ni-oh'og 
iawua s-chuhugam oidam ch tash 
oidam nani pi pihk ni-elid em-hekaj. 

32“Pegih neh, ab ant wa em-ahgi 
ab amjed g Jiosh ho'ige'idadag 
k am haha wo em-dagito Jiosh 
nohnhoi ed. T g Jiosh wo wa 
em-nuhkudad ch ab wo i gewkai g 
em-wohochudadag k wo em-mah 
hegai si s-kehg ha'ichu mo ab ha 
makiog g e-hemajkamga. 33Pi 
ani hekid hedai ha-lialigakaj og 
wehschuga shati pihk ni-elid. 34Ni 

wabsh g hejel ni-nohnhoikaj am 
hab junihim g chikpan ch hekaj 
ni-dagio'id ch ep ha dagio'id g 
ni-wehm chikpandam. *5Ni hab wa 
masma am em-chehgid mamt wo i 
ha wehmt hegam mo pi e amichud. 
T-kownalig Jesus o hab kaij, “T wo 
s-em-hehgigch hegai mat ab wo 
ha'ichu em-mah. Mt wabshaba 
ba'ich wo i s-hehgigk mamt ab 

wo ha'ichu ha mah.’ Kumt id wo 
s-chegitok mo has i kaij.” 

36] am i ha'asa neo g Paul k am 
hahawa wehs ha wehm tohtonwua 
idam k am e ho'ige'idahu. 37K 
wehsijj si shoani ch an si kokme 
no pi si pihk e elid hekaj ch hab 
ahg, “Jiosh at wo wa m-wehmajk.” 
38K si pi ap e tahtk, wahm mat am i 
chegito mo hab kaij mat pi dahm ep 
wo nei. T am hahawa wehsijj hihi 
mo am daha g ge'e wahlko. 


Matsh eda am wa hih g 
Paul Jerusalem wui mamt 

wa chum pi hiwigi 
2 Kutt am hahawa si wehs 

i ha holige'el g t-wepnag 
k am ha dagito k am wabsh si shel 
gahi i shul g ge'e wahlkokaj k ga hu 
dada Cos kihhim t ab. Am ba'ich d 
i tash, tt ga hu ai g Rhodes kihhim 
k amjed ga hu aigo i dada Patara 
kihhim t ab. “Neh, kam hema daha 
g ge'e wahlko matsh gam hu wo 
hih Phenicia jewed wui. Kutt heg 
ab an ha hekaj i chehchsh k gm hu 
oi. *Tsh ab wo i e huhuds g wahlko 
mohtoi Tyre kihhim t am. Kutt am 
bihbij hugidaj an g Cyprus jewed k 
am dada amai Tyre t am. 

4K am ha'i kih g t-wehm 

wohochuddam. Kutt ha chehg 

k am ha wehm dadha hemako 
domig ab. T am i ha tashogi g 
Hekia S-ap'ekam Gewkdag matsh 
am ha'ichu has wo e juh tahgio g 
Paul. Kum hab chum ahg mat pi 
am hu wo hih Jerusalem wui. 5T 
wabshaba am i e ai matt wo hihi. 
Tt gam hu hihi. T wehsijj gam hu 
t-oi ha wehm g e-wehm kihkam ch 
e-a'aliga matt gm hu wo i wuwha 
ab kihhim t amjed. Tt wehsijj am 
i tohtonwua ge shuhdagi bahsho k 
am t-ho'ige'idahun ®k ab hahawa 
a'ai t-ahgid mat wo t-wehmajk g 
Jiosh. Tt ahchim gan hu hahawa 

i chehchsh ge'e wahlko ch ed. T 
hegam gm hu epai hihi uhpam. 

7Kutt gam hu hahawa ep gahi i 
shul g ge'e wahlkokaj Ptolemais 
kihhim wui. K am ha'i kih g 
t-wehm wohochuddam. Ch am ha 
wehmajkahim hemako tash ab. 
8Am ba'ich d i tash, tt ga hu dada 
Cesaria kihhim t ab. 

Kuki am kih hegai Philip mo 
hema d hegam wewa'ak chechoj 
matsh wa am e chuhcha matsh am 
wo i ha wehmt g Jesus chuhchai 
Jerusalem t ab. Kutt am hihi kihj 
wui. T am i t-wahpki. 9Kuch am 
wehmajkahim he'ekia i tash. Ihda 
Philip o gi'ik u'uwi a'alidag. K idam 
pi ha kuhkun ch am ahgahim hegai 
mo haschu g Jiosh am ha tashogid. 

10Kut ab Judea t amjed heg ab 
jiwia Jiosh ha'ichu i tashogiddam 
mo hab chehgig Agabus. TT Ch 
am t-mihshmad. T heg an bei 
g Paul giwud k an hekaj wuh g 
e-kakhio ch e-nohnhoi ch hab 
kaij, “Bamtsh masma hab wo m-juh 
maptp am wo hih Jerusalem wui. 
T-wehm o'odham atsh an wo si 

m-wud k ab wo m-dagito gawul 
mahs hemajkam ha wui. Id o am 
ni-tashogid g Hekia S-ap'ekam 
Gewkdag.” 

12Kutt am i kah ihda k ab chum si 
i ahgid g Paul mat pi am hu wo hih 
Jerusalem wui. 1*K wabshaba hab 
wabsh kaij, “Pi g am wo shoanid. 
Pi am ap ni-tahtchud. Ni-nahtokch 
ani mamtp wo ni-wulsh o chum 
hems wo ni-mua g t-kownalig Jesus 
wehhejed.” 

14Kutt pi sha'i t-nako machs wo 
shohbi k am wabsh i dagito k hab 
kaij, “Pegih, id ach wa'i tatchua mat 
g Jiosh ha'ichu ap'echuda am hab 
wo e juh.” 

15Kuch am ep ha'ichug he'es i 
tash ch am hahawa i t-nakog k 
gam hu hihi Jerusalem wui. 1êT 
am ha'i t-oi Jerusalem wui k am i 
t-ui heg kih wui matt am wehmaj 
wo dadhaiwua. Id o hab chehgig 
Mason ch ab d si kihkam Cyprus 
jewed t ab ch ash heki hu wa'i 
s-wohochud mo g Jesus d Jiosh si 
Kehsha. 


Matsh Paul am chehgim g James 

17T si s-ap i e taht g t-wehm 
wohochuddam ab i t-neidok. 1*Idam 
ha-uhgchuga ash d James. Kutt heg 
chehgio am wehmaj g Paul. K am 
wehsijj dadha hegam mo d ge'eged. 
19T g Paul ab wehsi ha ho'ige'id k 
am hahawa si s-ap ha ahgid wehs 
ha'ichu mat g Jiosh s-kehg am hab 
juh am gahi wuhshanim am ha 
shahgid g gawul mahs hemajkam. 

20T am i kaiok ab si ihm g Jiosh 
k wabshaba hab kaij ab Paul wui, 
“Neh, t-wehnag, s-mahch ap mat 
mu'i mihl t-wehm o'odham ab i 

s-wohoch g Jiosh ha'ichu ahga k 
ab ihm g t-kownalig Jesus k eda 
ab wabsh kia si has elid g heki hu 
t-chehanig. 21Idam o kah mapsh 
ahpi ha mashcham hegam t-wehm 
o'odham mo an a'ai kih nahnko 
mahs hemajkam ha shahgid mat 
wo s-ohhod g t-chehanig k pi an hu 
wo ha o'oha an ha pahl hikuchk g 
e-a'aliga. 22Do wabsh si shel mat 
wo kah mapt ia jiwia. Pegih, k 
hab chum mahs 23 mapt am hab 
wo e juh matt has wo i m-ah. Mo 
ha'i d chechoj ch d gi'ik mat he'es 
pi hih g e-mo'o nat pi ab ha'ichu 
ah'ad g Jiosh. 24Ptam wo ha oid 
k am ha wehm wo e dagito Jiosh 
wui ge'e cheopi t am. Am apt ha 
wehhejed wo namkid mat haschu 
wo i chum ha namkid heg hekaj. 
Kumt am haha wo hih g e-mo'o. Pt 
hab masma wo ha chehgi g twehm 
o'odham map am hab junihim g 
t-himdag. T heg amjed wo s-mahchk 
mo pi woho hegai mam haschu ab 
m-abchud. ?5P am wa s-mahch matt 
haschu am ha o'ohani hegam gawul 
mahs hemajkam mat ab i s-wohoch 
g Jiosh ha'ichu ahga. Bo chu'ig g 
t-o'ohana mat hegam pi wo ko'ad 
g eh'ed ch hegai mo pi gam hu e 
iawua g eh'ed e mum'ajch kch hegai 
mo ab e to'id hegai mo haschu hab 
chum e elid mo d jiosh. Kut wo si e 
nuhkud hab masma mat hegai wa'i 
si e-hohnig o g si e-kun wehm wo 
kihk.” 

26K wa woho am ba'ich d i tash. T 
g Paul am i ha ui hegam chechoj k 
am ha wehm i e dagito Jiosh wui k 
am hahawa i wah ge'e cheopi ch ed 
k am ha ahgid mat d wo wewa'ak 
tashk, t wo kuhgit hegai mat ab 


284 


ah'ad. T am hab wo e juh hegai 
mat am hahawa ha'ichu wo iagchul 
Jiosh wui. 


Mamsh s-mu'amk g Paul ch an bei 


27K am i e aihim mat wo kuhgit 
hegai wewa'ak tash. T am hih 
g Paul k am i wah ge'e cheopi 
ch ed. Kutsh ha'i am chehg k an 
bei hegam Tutuligo mo ab Asia 
jewed t amjed. K eda mu'i an 
oiopo g hemajkam. Kutsh am si i 
ha kudut 28k ash si hihnk ch hab 
kaij, “T-hajuni, ia g wo i t-wehmt. 
Ihda o'odham o an wehsko si has 
ahg g t-himdag ch t-chehanig ch 
ihda ge'e cheopi. Pi o d ha-ap'edag 
g gawul mahs hemajkam mas ia 
hu wo i wahp. Kutki eda ihda ha'i 
i ha wahpkid k hab uamhu g ge'e 
cheopi.” Zë Bach kaij nash pi am hu 
hebai neid g Paul hema wehm g 
gawul mahs o'odham ch hab e ahg 
mat am i wahki. Hegai mo wa am 
wehmaj o hab chehgig Trophimus 
ch ab Ephesus t ab d kihkam. 

30T am wabsh wehsko chehmo 
g pi ha-ap'edag amai kihhim t am. 
T ab a'aijed i wohp g hemajkam 
k an wabsh si bei g Paul k gam 
hu i chewaim ab amjed g ge'e 
cheopi. T ab ha hekaj si e kuhkp 
g ge'e cheopi kihkijeg. 31K idam 
s-babgam hemajkam chum mum'a 
g Paul. Kumtsh am ahgi g shondal 
ha-ge'ejig mash am ge e cheggia. 
32T ab ha hekaj da'iwush mu'i ha 
wehm g e-shondalig k ha'i ehp g 
ha-ge'ege'ejig k ged hu wo'i mat 
am e hemapai g hemajkam. T 
hegam am ha hekaj wabsh si ha'asa 
cheggia g Paul am i ha neidk. 33T 
g shondal am him k an bei g Paul. 

T g ha-ge'ejig hab ha ah mat an 
wo si wuh g gohk e hukshchim 
wainomikaj. Kut hab juh. T ab 
hahawa ha kakke g hemajkam, 
“Doh'o wud ihda o'odham ch haschu 
has juh?” 

34K ha'i g hemajkam am hu has 
i ahg. K ha'ijj ehp am wa gawul 
ep ahg. T am wabsh i ge nahnko 
e juh g ha'ichu ha-ahga. Kut pi 
sha'i amich ihda shondal ha-ge'ejig 
mat haschu has e juh k heg hekaj 
am wabsh ha ahgid g e-shondalig 
mat ged hu wo kuh g Paul. 35-36T 
an i bei mo an cheshajkudag. T 
wabshaba wabsh e nondagch g 
hemajkam k an chum s-behimk 
ch si hihnk ch hab kaij, “Mu'awo! 
Mu'awo!” T heg hekaj wabsh uhgk i 
ul g shondal mat pi wo e muhkid. 


Matsh am hejel e 
wehhejed neo g Paul 


37T am haha wabsh i chum 
wahki g Paul e-kolhai ed. K hab 
kaij g Greek ha-ne'okikaj ab wui g 
shondal ha-ge'ejig, “M ani ha'ichu 
chum s-m-ahgidamk.” 

K heg hab kaij, “A kupki neok g 
Greek ha-ne'okikaj. Ps hemsi d 
hegai Egypt t am o'odham mat wa 
am hu hebai ia i chum shonwuich 
g cheggiadag. T wa am i wehmt 
g gi'ik mihl chechoj ch u'a g 
cheggiakud am tohono jewed oidk.” 

39K hab kaij g Paul, “Pi ani 
d hegai. Dani Tuhligo ch ab d 
mahsikam Tarsus kihhim t ab am 
Cilicia jewed ch ed ch ab u'ukch g 
ni-shel ab amjed g si s-has ha'ichu 
kihhim. Pt ab wo si i s-ni-ho'ige'id 
k wo ni-hiwigi mant am wo neo ha 
wui g hemajkam.” 


ACTS 21, 22 


40T wa woho am hiwigi g shondal 
ha-ge'ejig. T an i kekiwua mo 
an cheshajkudag ab ha ba'ich 
g hemajkam k am neo g hejel 
e-ne'okikaj k hab kaij: 

2 2 “Ni-hajuni ch ahpim ge'eged 
hemajkam, ab g wo i 
ni-kaiham mant am hejel ni-wehhejed 
wo neo.” ?T am i kah mo g ha-ne'okikaj 
neok k gam hu wabsh i pi shahmuni. K 

hab hahawa kaij g Paul: 

3“Ahni ani d Tuhligo ch ab d 
mahsikam Tarsus kihhim tam am 
Cilicia jewed ch ed ch wabshaba ia 
ge'eda Jerusalem kihhim t am k ia 
ni-mashcham. K wa g Gamaliel d 
ni-mashchamdam ch ab si s-gewkam 
ni-mashcham g t-chehanig. Ni hab 
wa masma am chum si s-gewkam oid 
g Jiosh himdag mam ahpim hemuch 
id i tashkaj. *Kuni wa heg hekaj 
ha sho'igchud ch ha kokda hegam 
mo an u'ukch ihda wechij ha'ichu 
ahga ch wa an ha u'u g chechoj ch 
u'uwi ch am ha shulig kukpaikud 
ch ed. $T g uhgchu pahl ch hegam e 
jehnigiddam am wo wohokamch ihda 
mani em-ahgid. Bani wa ha ahg mant 
am wo hih Damascus kihhim wui. T 
hegam ab ni-mah g o'ohana am ha 
wui hegam mo d u'ugchu am ha eda g 
t-wehm o'odham amai Damascus ch 
ed. Nt wa am hi wa i hih mant wo ha 
wupulsh g e hukshchim wainomikaj 
hegam mo ab s-wohochud ihda wechij 
ha'ichu ahga k wo uhpam i ha ui ab 
Jerusalem wui mat wo bei g s-ko'ok 
e-namkidadag. 


Matsh has masma abie 
dagito g Paul Jesus wui 
6“Neh, am att wa hihim k gam 
hu i aihim g Damascus kihhim. 


ACTS 22 


K wa am hu d i dahm juhk mat 
haha wabsh ha'ichu si ton ab 
amjed g dahm kahchim an wehsko 
ni-wehgaj. Nt wa am i gei jewedo. 
T wa ab hema si neo ni-wui k 

hab kaij, “Saul, s-wohom ap hig 
ni-sho'igchud. 

8“Kuni si has elid ch hab kaij, 
‘Dohp wud ch ab neok?’ 

“K hab hahawa ep kaij, ‘Dani 
ahni Jesus map ha sholigchud g 
ni-ihmdam. 9K hegam mo am 
ni-wehmaj hi wa neid hegai ge'e 
tonlig ch wabshaba pi amichud g 
ne'oki. 

10“Ni ab hahawa kakke, ‘Shahnt 
wo ni-juh, ni-kownalig?’ 

“K wa hab kaij, ‘Ab gi wamig k 
am him k am i wahki Damascus ch 
ed. T am hahawa hema wo m-ahgi 
mapt haschu am hab wo chum 
wuad.’ 

11“Tki eda pi ni-nenich heg hekaj 
mat wa am si s-masma ton. T wa 
am wabsh i ni-wanim hegam mo 
am ni-wehmaj k ged hu ni-u'apa 
Damascus t am. 

12“Kuki wa am hema kih g 
o'odham ch hab chehgig Ananias 
ch ab si ihm g Jiosh ch ep am si 
oid g chehanig. K ab si has elid g 
t-wehm o'odham amai Damascus t 
am. 19Heg at wa am jiwia ni-wui k 
ab kehk ch hab kaij, ‘Ni-nawoj Saul, 
ab g beh'i g e-nentalig!' Nt ha hekaj 
s-ap ha'ichu neid k ab si i nei. 

14“K wa hab kaij ab ni-wui, ‘Neh, 
am antsh wo m-ahgi matsh ahpi am 
i m-kei g Jiosh mapt wo s-mahchk 
g tatchuij ch wo nei g si s-ap'ekam 
Kehshaj k wo kah mat am hejel 
wo m-ahgi g ha'ichu e-ahga. Kd 
wali ihda Jiosh mo an u'ukch g 

t-shohshonbad. 15K hab d elidaj 
mapt d wo hema hegamk mapt 
am wo si i wohokamch g Jesus 

k am wo i ha ahgi g hemajkam 
mapt haschu i neid k haschu i kah. 
16Pt ha hekaj wo i e nakog k wo e 
pahl wako ab ihmadch g Jesus. T 
heg gam hu hab wo i juh g pi ap 
m-chulijig.’ Neh, bo ni-ahg. 


Matsh g Paul am i e kei mat wo ha 
mihshmad g gawul mahs hemajkam 


17“Nt wa am hab juniok ab i hih 
Jerusalem wui k am hu hebai am 
ni-ho'ige'idahun ge'e cheopi ch 
ed. T wa am haha wabsh ni-nena 
ed ha'ichu hab e juh 1*mani neid g 
Jesus. K hab kaij ab ni-wui, ‘Ia g ha 
hekaj dagito g Jerusalem k hihm ab 
amjed nat pi g m-wehm o'odham 
iia pi ab hu wo kaiha g ha'ichu 
m-ahga ab ni-amjed.’ 

19“Ni hab kaij, “Tp hems wo wa 
ni-kaiha, ni-kownalig, no pi s-ap 
s-mahch mani d ahni mani wa an 
wahkhim ha eda g ha-chechopi 
ch an ha u'ud ch ha gewittan 
hegam mo ab m-ihm. ?°Kuni wa 
am ha wehmaj ch am nuhkud g 
ha-wehschuga hegam mat mua 
hegai Steven mat am si s-mahch k 
ah ab m-amjed. 

21“K wabshaba hab kaij g Jesus 
ab ni-wui, ‘Am g wa hihm nant pi 
am i m-kei mapt am mehk wo hih 
ha wui g nahnko mahs hemajkam. 
Neh, bo kaij g Paul. 

22K wa ab hi wa s-ap kaiham 
idam hemajkam. T wabshaba am 
hab wabsh chum chei ihda matsh g 
Jesus am i kei matsh am wo hih ha 
wui g nahnko mahs hemajkam. T 
am ha hekaj i hihinkiad si s-kaidam 


» 

k hab kaij, “Mu'awo! Mu'awo! Pi 
o an hu hab chum chu'ig mas in 
d wo doakamk.” 2*K si hihnk ch 
ab si shahmud g e-wepschuga ch 
g jewed shashkum ch am uhgk si 
nen'eichud nat pi am i si babgat. 
24T g shondal ha-ge'ejig am 
hahawa ha cheha g e-shondalig mat 
gam hu wo i wahki g Paul shondal 
ha-kih ed. T am i wahki. T am ha 
cheha mat wo gewitta am hugkam 
mat am wo ha ahgi mat has e juh 
mo hekaj si hihnkoid g Tutuligo. 
25T an wulsh mat wo chum 
gewitta. K am hema kehk g shondal 
ha ge'ejig. K ab wui hab kaij g Paul, 
“Ab ani u'ukch g ni-shel hab masma 
mo g Rome t am o'odham. K heg 
hekaj pi hab chum mahs mams wo 
ni-gewitta pi koi ni-lodaidk.” 

26T heg am i kah ihda k am wui 
hih g si uhgk shondal ha-ge'ejig k 
ab kakke ch hab kaij, “Nap s-mahch 
maptki has wo chum chu'i? Ihda 
o'odham oki ab u'ukch g e-shel hab 
masma mo g Rome t am o'odham.” 

27T am hahawa hih g si uhgchu 
shondal ha-ge'ejig am Paul wui k ab 
kakke ch hab kaij, “Am g ni-ahgid. 
Nap ab u'ukch g e-shel hab masma 
mo g Rome t am o'odham?” 

Sh hab kaij g Paul, “Heu'u.” 

28K hab hahawa kaij g ha-ge'ejig, 

“A pt has hig masma ab bei g e-shel. 
Ahni ant hi ab bei mu'i lial ha 
namkid.” 

K hab kaij g Paul, “Ni wabshaba 
ahni ab u'ukch g ni-shel mani ab d 
ha amjedkam hegam mo u'ukch g 
e-shel.” 

29T ga hu tali si i gegokiwua 
hegam mo an wulshch g Paul mat 
wo chum gewitta. T g shondal 

ha-ge'ejig ep si e tods nat pi ha 
cheha mat hab wo juh. 


Mamtsh am u'apa g Paul e 
jehnigiddam ha wui 


30 Am ba'ich d i tash, tsh g 
shondal ha-ge'ejig am i ha cheha 
g u'ugchu papal mat am wo i ha 
hemapai g e jehnigiddam nash pi 
s-mahchimk mo haschu ab abchud 
g Paul. T g shondaligaj gam wul'o g 
e hukshchim wainomi ab ab g Paul 
k am i be k am i kei ha wui. 
2 K g Paul ab si ha neid 
g e jehnitiddam ch hab 
kaij, “Ni-hajuni, chum ani hekid 
si ni-nakog mant am hab wo wa'i 
junihid g s-ap'ekam ch hab pi wo 
sha'i ha'ichukaj si has ni-elidad am 
tahgio g Jiosh ia i himdam tashkaj.” 
2Kut hegai uhgchu pahl mash hab 
chehgig Ananias am ha cheha 
hegam mo an miabidch gegok mat 
ab wo si shonihi g Paul chinij ab. T 
ab shonihi. 
3K hab kaij g Paul, “Jiosh at 
hemho ab wo wa uhpam i nodagi 
ihda am m-wui ahpi map s-chu 
iattomk. Ab ap dak ch ni-lodait 
g t-chehanigkaj ch eda ep 
melchkwuhim g t-chehanig map ab 
ha chehani mat ab wo ni-shonihi.” 
4K hab kaij hegam mo an 
miabidch gegok g Paul, “S-ko'okam 
ap has ahg g uhgchu pahl.” 
5K hab kaij g Paul, “Ni-hajuni, 
mant hems wo s-mahchk mokis 
d uhgchu pahl, nt pi hab wo sha'i 
chei, no pi hab chu'ig g Jiosh 
o'ohana: 
Pi g am wo sha'i pi ap 
has ahgad g e-ge'ejig.” 
Exodus 22:28 


ACTS 23 


6K hegam e jehnigiddam ha'i d 
Sajusi ch ha'i ep d Palasi. T id am i 
s-mai g Paul k am si s-kaidam neok 
ha wui ch hab kaij, “Ni-hajuni, ahni 
ani d Palasi ch d ha amjedkam g 
Palasi ch ha wepo s-wohochud mat 
g ko'i ep wo i wuwha ab hiha'ini t 
amied. Kum heg hekaj ni-lodait.” ?T 
id am i kah g e jehnigiddam k am 
ha hekaj a'ai e ne'owin k pi ab hu 
i e wehmt. 9Hegam mo d Sajusi o 
pi ab hu wohochud mat g ko'i wo i 
wuwha ab hiha'ini t amjed ch ep pi 
wohochud mo an ha'ichug g anghil 
o g kok'oi. K wabshaba g Palasi 
wehs s-wohochud ihda. 

9T am hahawa i si e gewkai g 
ha-hihinki. T am ha'i gegokiwua 
hegam mo d chehanig hudawogam 
ch d Palasi k am si s-gewkam ha 
shohbid k hab kaij, “Pi att ha'ichu 
sha'i cheh mas pi ap hab juh ihda 
o'odham. Tp hems wa woho g 
anghil am wehmaj neo.” 

10T am ba'ich i si e gewkai g 
ha-ne'owina. Kum hab e ahg mat 
am hu wo wantsh g Paul. Kg 
shondal ha-ge'ejig am hahawa ha 
chehani g e-shondalig mat am wo 
ha wohppo'i. Kut am hihim k be k 
ged i bei e-kih wui. 

11Sh am ba'ich d i hudunk, tsh 
am i e chehgi g Jesus Paul wui k 
hab kaij, “Ia ap si s-mahch ch am 
ahgahim ha'ichu ab ni-amjed. Kuni 
am i m-gewkemhun mapt hab wo 
wa masma hab e juh am Rome t 
am.” 


Matsh g Paul wehm 
o'odham wo s-mu'am 
12K am ba'ich d i tash wabsh i 
si'alim, tsh am ha'i e hemapai g 

Tutuligo k am chum Jiosh tahgio 
a'ai si e ahgid mat pi ha'ichu wo 
hug k ho'ip mua g Paul. “Kushi 
ba'iwechkim gi'ikko wehst-mahm 
idam matsh hab masma e ap'ech. 
14Tsh am hahawa hihi ha wui g 
u'ugchu papal ch ge'eged ch hab 
kaij, “Matt am Jiosh tahgio a'ai 
si t-ahgi matt pi ha'ichu wo hug 
k ho'ip mua besat Paul. **Kumt 
ahpim g e jehnigiddam ha wehm 
am wo ahgi g shondal ha-ge'ejig 
mat ab wo i bek g Paul em-wui. 
Kumt hab wo e wuad mam ba'ich 
ha'ichu s-mahchimk ab amjed. 
Kutt ahchim wo t-nahtokchid matt 
wo mua mat koi ia hu wo jiwia 
em-wui.” 

16Tsh wabshaba g Paul cheoj ma'i 
amikahihdakamhimkami 
wah shondal ha-kih ed k am ahgid 
g Paul. "Tsh heg am hema wai g 
shondal ha-ge'ejig k hab kaij ab wui, 
“Am g beh'i ihda wechij o'odham 
am si uhgchu shondal ha-ge'ejig 
wui, matsh wo ha'ichu ahgi.” 

18Tsh wa woho am i bei wui k 
hab kaij, “Ihda wechij o'odham at 
ia jiwia k am nei hegai Paul mo ia 
e kuhpch. T heg am ni-waid k hab 
ni-ahg mant ab wo i bei m-wui 
matsh wo ha'ichu m-ahgi.” 

19Tsh g si uhgchu ha-ge'ejig ab 
bei nowij an k gam hu hekelko i 
wanimed k ab kakke, “Shahchu apt 
wo ni-ahgi?” 

20K hab kaij, “Ni-wehm o'odham 
at am i e ap'ech matsh si'alim ab 
wo m-tai mamt am wo i bei g Paul 
e jehnigiddam ha wui hab wabsh 
s-e junimk mat am ba'ich ha'ichu 
wo i s-mai ab amied. ?!Pt wabshaba 
pi ab hu wo ha kaiha. Gi'ikko 

wehst-mahm i ba'iwechkim chechoj 
atsh am wo e e'estok ch wo kihshad 
nat pi am chum Jiosh tahgio a'ai 
si e ahgi matsh pi ha'ichu wo hug 
k ho'ip mua g Paul. K hemuch e 
nahtokch mat am hab wo e juh ch 
wabsh nenida mapt has wo e juh.” 
22Sh hab kaij g si ha-uhgchuga, 
“Pi g am hedai sha'i ahgid hegai 
mapt haschu ia ni-ahgi.” Tsh gam 
hu hahawa hih g Paul ma'i. 


Mamtsh gam hu bek g 
Paul Cesaria wui 


23Tsh g si uhgchu shondal 
ha-ge'ejig gohk am ha wai g 
ha-ge'ege'ejig k hab kaij, “Am g 
wo ha'i i ha gawulkad gohk siant 
shondal ch wewa'akko wehst-mahm 
ehp mo g kakawyu ha chehchej 
ch gohk siant ehp mo s-e mahch 
ab is-pahyo t ab. Kut hegam wo 
e nahtok ch wo hihi mat d wo i 
humukt ohlak chuhug am Cesaria 
kihhim wui. “*Kumt am hati wo i 
ha ap'ech g kakawyu mat g Paul 
wo hekaj. Mt am s-ap wo i be k 
am wo u'apa heg wui ge'e kownal 
mo d Felix.” 25Neh, bash kaij ch 
am hahawa o'ohani hegai uhgchu 
kownal ihda: 

26“Ab g i s-ni-ho'ige'id ahpi 
uhgchu ni-kownalig Felix. Am ant 
wo m-o'ohani ahni mani d Claudius 
Lysius ?” nat pi g ge'e ha'ichu has 
e juh. Tutuligo at am wabsh hema 
si be k chum alo mua. Kunt s-mai 
mo ihda ab u'ukch g e-shel hab 
masma mo g Rome t am kihkam. 
Kutt hekaj g ni-shondalig ha wehm 
am do'ibia. “Nt amied am i bei 
Tutuligo e jehnigiddam ha wui 
s-mahchimk hegai mam haschu 

ab abchud. 29Kuki wabshaba pi 
am hu d shai hegai mas hekaj wo 
e muhkid o wo e kuhpach. Heg 
amki ab wa'i abchud mat g hejel 
ha-chehanig melchkwua. 3°Sh am 
hahawa ha'i e nakog idam Tutuligo 
matsh wo mua. Kunt am ha hekaj 
ha cheha g ni-shondalig mat ab 
m-wui wo bei. Kuni hab ha ahg 
hegam mo ab ha'ichu abchud mat 
ahpi m-wui wo gagda. Neh, id o 
wud wa'i.” 

31Tsh am hab e juh g shondal 
hegai mam haschu ab i ha chehani 
k am i bei g Paul chuhug ched k 
am u'apa Antipatris kihhim t am. 
32Sh am ba'ich d i tash, tsh hegam 
shondal mo wabsh e-tahtadkaj 
hihim gam hu uhpam hihi 
Jerusalem wui. 3?Tsh hegam mo 
shoshoigakch am i bei Cesaria wui 
k am dada k am i mah g kownal g 
o'ohana k ab wui hahawa i dagito 
g Paul. 

34Tsh g kownal am ne'okchul 
hegai o'ohana k ab kakke g Paul 
mas haschu jewed amjed. Sh heg 
am ahgid mo ab Cilicia jewed 
amied. 35Sh hab kaij ab wui, “M ant 
wo wa m-nei mat hekid wo dada 
hegam mo ab ha'ichu m-abchud.” 
Sh g shondaligaj am hahawa 
nuhkud kownal kih ed. 


Matsh am dada hegam mash 
ab ha'ichu abchud g Paul 


2 K am d i hetasp tash, t 
am hih hegai si uhgchu 
pahl mo hab chehgig Ananias. Tg 
Tutuligo ha-ge'egedga am ha'i oi. 
T heg ep ha oi mo d chehanig ab 
s-chu amichuddam ch hab chehgig 
Tertullus. T wehs idam am i dada 

kownal wui k am gagda g Paul. 
2T am wai g Paul. T ihda s-chu 
amichuddam am hahawa i ahgahi 
hegai mam haschu ab abchud g 
Paul hab kaijch: 

“Uhgchu kownal Felix, si ap 
s-e mahch ch t-wanimed ch mu'i 
ha'ichu am hab junihim mo d 
t-ap'edag iia t-jewedga ed. Kuch 
heg hekaj s-dodolim kihdag 3ch si 
s-ap t-tahtk chum hekid ch wabsh 
chum hebai ch ab si s-m-ho'ige'elid. 
4Kuni hi wa chum pi hohho'id 
mant tash an wo m-u'ukch ch 
hekaj ab si i m-tahni mapt ab wo si 
s-t-ho'ige'elid k am he'es wo i kaiha 
ihda al shopol ha'ichu t-ahga. 

5“Am att cheh ihda o'odham. 

Kuki wa wehsko sha'i si ha kudut 
g t-wehm o'odham ch am i ha 
chu'amun mat wo cheggia g kownal 
ch pi apko ha wanimed mat ab wo 
i hema s-wohoch mo pi d wohokam 
ch ab Nazareth t amied. ®Kutt 
am cheh mat ep chum uamhu 
g ge'e cheopi ab Jerusalem t ab. 
Kutt hekaj an bei matt wo lodai 
g t-chehanigkaj. 7T wabshaba g 
shondal ha-ge'ejig Lysias am i wahk 
k si s-bagam am t-wohppo'id êk ha 


cheha mat ia ha'ab wo i e bei m-wui. 


Kutsh hegam mo ab ha'ichu abchud 
ab m-wui wo gagda. Pt hems ab wo 
ha'ichu kakke ihda o'odham k wo 
s-mai ab amjed wehs ha'ichu mach 
haschu ab i abchud.” “Neh, bo kaij. 
T wehsijj am wohokamch hegam 
Tutuligo mat am e nam. 


Matsh am hejel e wehhejed neo g 

Paul ha wui am kaichudch g Felix. 

10T ab i ai g Paul. T g kownal ab 
ahgi mat am wo neo. K hab kaij: 

“Tash ap ia d kownal ch ha lodait 
g twehm o'odham. Ni heg hekaj 
si s-ap ni-tahtk mant am wo hejel 
ni-wehhejed neo m-tahgio. 11M apt 
wo i hoan k wo wohokamch mo pi 
woho g ha'ichu ha-ahga idam. 

“Do wabsh i gamai gohk tash mant 
am hih Jerusalem wui hab ahgk 
mant ab wo ihm g Jiosh. 1?Kunt 
pi woho sha'i hedai kam'o am ge'e 
cheopi ch ed k pi woho sha'i am 
ha kudu g hemajkam amai o hebai 
i am Jerusalem ch ed. 13Pi at wo 
sha'i e nako mas wo wohokamch 
hegai mo haschu ab i ni-abchud no 
pi pi woho. 

14“M o hi wa woho mani ab ihm 
g Jiosh am oidch ihda himdag mo 
idam hab elid mo pi d wohokam. K 
eda d wa'i Jiosh mani ab ihm ch d 
ha-Jioshga g t-shohshon. Kuni wehs 
ab s-wohog elid g t-chehanig ch 
hegai mat g kekelibad Jiosh ha'ichu 
i tashogiddam an o'oha. 15Ni-wehm 
o'odham o s-wohochud mat g Jiosh 
ab wo i ha wuwhas g ko'i muhkig 
t amjed k ab wo i ha gawulkai 
g s-ap'ekam k gam hu wo i ha 
gawulkai g pi ap'ekam. Ni ahni hab 
wa'ap s-wohochud ihda 1êch hekaj 
chum hekid am si ni-nakog mant 
am hab wo wa'i junihid g s-ap'ekam 
ch hab pi wo sha'i ha'ichukaj si 
ni-el am tahgio g Jiosh ch am ha 
tahgio g hemajkam. 

17“Tash ani gam hu oimmed am 
ha oidk g gawul mahs hemajkam 
ch pi ab hu ha'ichug Jerusalem 
t ab. T hegam gawul mahs 
hemajkam ab i to'ahi g lial kam 
ni-nuhkudach mant am wo i ha u'i 
g ni-wehm o'odham ab Jerusalem 
t ab. Nt heg ab ha mah am jiwiak 

k am hahawa i ni-dagito Jiosh 
wui k ab ihm ch am hab wua g 
iagchulida ge'e cheopi ch ed. 18K 
pi sha'i mu'i ni-wehmaj. Kuni pi d 
sha'i ahni manis am i shonwua g 
kudutadag. 19K wabshaba d hegam 
mat am ni-chehg k am i shonwua 
g kudutadag k d ni-wehm o'odham 
ch ab dada Asia jewed t amjed. T 
ia wo chum u'apa m-wui hegai mo 
haschu ab ni-abchud k wabshaba 
pi ia hu dada. 2°T idam m ia gegok 
am wo chum ah matp woho cheh g 
pi ap chu'ijig ab ni-ab mant wa am 
i kekiwua ha wui g e jehnigiddam. 
21 Ahni ant wo em-ahgi mani 
wa hab kaij, Ta am ni-lodait 
id i tashkaj heg hekaj mani ab 
s-wohochud mat g ko'i uhpam wo i 
wuwha ab muhkig amjed.’ Na'as id 
pi hohho'id.” Neh, bo kaij g Paul. 
22Felix o si sap s-mahch ihda 
Jesus himdag. Kut am i ha'asa neo g 
Paul. T g Felix am i kuhgi g ha'ichu 
kaihama hab kaijch, “M ant wo wa 
i apch ihda mat hekid wo i jiwia 
g Lysias ab Jerusalem t amjed.” 
23Neh, bo kaij ch am hahawa cheha 
g shondal ha-ge'ejig mat am wabsh 
wo i u'ukchid g Paul ch wabshaba 
hi wo wa hiwgidad matp hems am 
wo neidad g naipijjuj ch am wo 
ha'ichukaj i wehmtad. 


Matsh g Felix am ep kaiha g 
Paul g e-wehm kihkam wehm. 


24K g felix wehm kihkam d 
Tuhligo ch hab chehgig Drusilla. 
Sh idam ab s-kaimk g Paul. Tsh g 
Felix am ha cheha mamt am wo i 
wahki g Paul. Sh heg am ha ahgid 
am jiwiak mamt ab wo i chum 
s-wohoch g Jesus Christ. Sh am 


ACTS 24, 25 


hugkam wabsh s-ap kaiham idam. 
25Sh am hahawa i ha ahgidahim 
mat am wo i e dagito s-ap'ekam 
wui k pi am hu hab wo junihid g 
pi ap'ekam no pi e aihim mat g 
Jiosh gam hu wo i ha gawulkai g pi 
ap'ekam hemajkam. Tsh g Felix si 
s-ehbenid k hab kaij, “Oi g gam hu 
hihm. M ant wo wa ep i m-wai mat 
hekid am wo s-ni-ap'ek.” 2K eda 
hab chum em-ahg mat g Paul wo 
ha'i namkid g lial mat wo dagito 
ch heg hekaj mu'ikko ab i wappaid 
mat am wo wehmaj neo. 

27Kut am i e ba'iwich g gohk 
ahidag. T am hema ep dahiwua 
g kownal Felix kehkud ed k hab 
chehgig Porcius Festus. T wa eda 
g Felix pi sha'i dagito g Paul no pi 
si tatchua mat si s-ap ab wo i nei g 
Tutuligo. 


Matsh g Paul ab wo i gei 
si ge'e kownal wui 


2 Sh am d i waik tash amjed 
mat am i dahiwua g 
Festus Cesaria t am, tsh gam hu hih 
Jerusalem wui. 23Tsh ab wui i hihi g 
u'ugchu papal ch ge'eged hemajkam 
k am ahgid hegai mo haschu ab i 
chum abchud g Paul ch ab si tahni 
mat ab wo i bei Jerusalem wui. Kush 
eda idam am heki hu e a'aga mat wo 
mua g Paul mat ab wo u'ad. 

4Sh hab kaij g Festus, “Am od 
wabsh kia lihso Cesaria t am. Nt 
eda hemuch am uhpam wo hih. 
5Kumt am ha'i wo ni-oid kam wo 
ah mam haschu ab abchud.” 

BK am dakahim g Festus am hu i 
hemako domig k gam hu hahawa 
hih Cesaria wui. T hegam ge'eged 
hemajkam gam hu ep hihi. 


ACTS 25 


Ba'ich i tash at am i dahiwua 
g Festus lodaita kih ch ed k am 
ha chehani mat am wo i wahki g 
Paul. 7T am i wahki. T an wehgaj 
gegokiwua k ab ha hekaj si pi ap 
ha'ichu abchud ch wabshaba pi e 
nako mas wo wohokamch ihda. 

8T g Paul am e wehhejed neok 
k hab kaij, “Pi ant ha'ichu sha'i pi 
ap hab juh manis melchkwua g 
t-chehanig ahchim Tutuligo k pi 
sha'i uamhu g ge'e cheopi k pi ab 
hu sha'i wui kehk g kownal.” 

9K hab kaij g Festus ab wui, “Pt 
hig am wo hih Jerusalem wui mant 
am ha'ab wo m-lodai.” Bo kaij no pi 


hab elid mat wo s-hohho'i g Tutuligo. 


10K hab kaij g Paul, “Ia ani kehk 
kownal lodaita kih ed mant ia ha'ab 
wo chum ni-lodaitach. Am ap wa 
si s-mahch mant pi ha'ichu am hu 
hab sha'i juh mas pi ap'e am ha wui 
g ni-wehm o'odham. ‘Pi ant ab hu 
wo em-tai mams wabsh wo ni-dagito 
matp hab wo sha mahsk mant mul g 
chehanig. M o wa s-ap'e mamt wabsh 
wo ni-muhkid mantp am hugkam 
mul. K wabshaba pi woho hegai mo 
ab ni-abchud. T heg hekaj pi hedai 
wo e nako mas ab wo i ni-dagito ha 
wui. Ab ant wui wo i gei g si uhgchu 
kownal.” Neh, bo kaij g Paul. 

12K eda am dadha hegam mo 
am ha'ichu i shelamid ch am a'aga 
ihda. K g Festus ab ha kahk ch hab 
hahawa kaij ab Paul wui, “Neh, pt 
hemho wa am wo e u'apa si uhgchu 
kownal wui napt pi ab wui i gei.” 


Matsh g Agrippa ch Bernice 
am kaiha g Paul 
13K am hu hebai hema d kownal 
ch hab chehgig Agrippa. Sh g uwi 

wehngaj hab chehgig Bernice. Tsh 
idam am chehgio g Festus noki pi 
s-ap ab i neid. 

14Sh am he'ekia i tash amjed, sh 
am ha ahgid g Festus ab amjed g 
Paul ch hab kaij, “Ia o hema kuhpi 
g o'odham ch hab chehgig Paul. T 
g Felix pi i wuhshad. 15Kunt wa am 
hih Jerusalem wui k am ha nei g 
Tutuligo u'ugchu papal ch ge'eged. 
K hegam ab ha'ichu abchud ihda 
lihso ch ab ni-chehani mant wo 
mua. 1êNi wabshaba am ha ahgid 
mo pi hab mahs g t-kownalig 
chehanig. T hemho wa wehpeg 
am wo i e hudaw g lihso ha wehm 
hegam mo ab ha'ichu abchud k am 
wo neo e wehhejed. T g kownal ab 
haha wo mah g namkidadgaj. 

17“T wa woho i dada hegam 
Tutuligo ha wanimeddam. Nt am ha 
hekaj dahiwua kownal daikud ed 
mant wo ha kaiha. Kumt ab i wahki 
g lihso. 18T am gegokiwua hegam 
mo ab ha'ichu chum abchud. Kuni 
hab ni-ahg matp hems ge'e ha'ichu 
ab wo abch ab t-chehanig amjed. 
19K wabshaba ab wabsh e-himdag 
amjed ab ha'ichu ne'owin ch heg 
amjed ehp o'odham mash hab 
chehgig Jesus ch atsh heki hu muh. 
K eda g Paul hab kaij mat uhpam e 
chegito. 

20“Nt am wabsh i pi ni-amich 
mant has masma si tasho ha'ichu 
wo s-mai ab amjed k heg hekaj ab 
kakke g Paul mas wo s-hohho'i 
mat am uhpam wo hih Jerusalem 
wui k ab ha'ab wo e lodaitach. 21K 
wabshaba ab t-ahgid g Paul mat ab 
wo i gei si ge'e kownal wui mat heg 
am wo mamche hegai mo haschu 
ab i abchud. Nt wa woho am ha 

cheha g shondal mat wo si nuhkud 
k ab wo ai mat am wo e u!apa si 
gele kownal wui.” ZZ Kush hab kaij 
g Agrippa am Festus wui, “Ahni 
ani hab wa'ap chum s-kaimk ihda 
o'odham.” 

Sh hab kaij g Festus, “Pt wo wa 
kah si'alim.” 

23K am ba'ich d i tash, t hab 
masma i ha wahpki g Festus mo d 
si s-has haha'ichu idam Agrippa ch 
Bernice. K hegam ep ha wehmaj mo 
d si u'ugchu shondal ha-ge'ege'ejig 
ch hegam mo d si s-has haha'ichu 
heg eda kihhim. Kumt am i wahki g 
Paul. 24K g Festus hab hahawa kaij: 

“Ahpi Agrippa map d kownal ch 
ahpim s-has haha'ichu o'odham, m 
ia kehk em-wui ihda o'odham. K g 
Tutuligo iia kch ab Jerusalem t ab 
ab ha'ichu abchud ab ni-wui ch am 
si e gewpkad mat hemho wa wo e 
mua. “5Nt wabshaba pi bat cheh 
g chu'ijigaj mas heg hekaj wo e 
muhkid. 

“K heg wa hejel hab kaij mat ab 
wo i gei si ge'e kownal wui. T hekaj 
hemho wa am hab wo e juh. 26-27 Ni 
wabshaba pi ni-amichud mant 
haschu am wo o'ohani g si ge'e 
kownal ab amjed. K pi hab chum 
mahs mas am wo e u'apa g lihso 
pi am hu tasho ahgk mas haschu 
d chu'ijigaj. Nt heg hekaj ia u'apa 
em-wui mamt am wo i kaiha, wahm 
ahpi Agrippa map d kownal. Ntp 
hems haha wo s-mai ab em-amjed 
mant haschu am wo o'oha.” 


Matsh am e wehhejed neo g 
Paul am wui g Agrippa 


2 K hab kaij g Agrippa 
ab wui g Paul, “B ant 


ACTS 25, 26 


m-mah g ap'edag mapt am hejel e 
wehhejed wo neo.” T ab ha ba'ich 
i kekiwua g Paul k am e wehhejed 
neok 23k hab kaij: 

“Agrippa map d kownal, ahpi ap 
s-mahch g t-himdag ch ha'ichu 
pi t-ap'edag ahchim Tutuligo. Ni 
heg hekaj si s-ap ni-tahtk mant 
ab m-wui wo neo id i tashkaj ab 
amjed hegai mo haschu ab chum 
ni-abchud g ni-wehm o'odham. 
Kuni ab i m-kakke mapt ab wo 
si i ni-kaiham k ab wabsh wo i 
ni-bahbgi. 

4“S-mahch o g ni-wehm o'odham 
mani has i masma ga hu i amjed 
mani d wabsh kia si ali nani pi wa 
eda am wabsh i kih ni-jewedga ed 
ab Jerusalem tab. “Dani Palasi 
wohochuddam. K g ni-wehm 
o'odham s-mahch mani am si 
s-gewkam oid g t-himdag. Pla ani 
kehk ch wo ni-lodai nani pi ab 
s-wohochud mat g Jiosh woho hab 
wo juh hegai mat haschu am ha 
ahgi g t-shohshonbad. Bo ha 
ahg mat uhpam wo i ha wuwhas g 
ko'i ab muhkig t amjed. Id o chum 
s-wohochud g ni-wehm o'odham 
ch eda s-ni-lodaitamk nani pi 
s-wohochud mat hab i juh. 

9“Bani wa wa elid mant am wo 
si i ni-nakog k wo shohbi g himdaj 
hegai Jesus mo ab Nazareth t 
amied. 1'Ni wa wa woho am hab 
chum ni-junihim amai Jerusalem 
tam. T wa g u'ugchu papal ab i 
ni-mah g ni-ap'edag. Kunid mu'i 
ha kuh hegam mo ab s-wohochud 
hegai himdag k ha wehm ap'ech g 
e jehnigiddam mamt wo ha kokda. 
11Kunt wa mu'ikko am ap'ech mamt 
wo ha sholigch an i a'ai ha-chechopi 


ACTS 26 


ed k am chum ha chehani mat hab 
wo chei mo pi ap'e hegai Jesus. 
Kunid wa sha'i si s-ha keh'id ch am 
i ni-nako mant am i wah gawul 
jewed kihhim ch ed mant wo ha 
sho'igch amai. 


Matsh am ep ah matsh has 
masma gawul juh g e-chegitoidag 
ab amjed g Jesus 

12“Kunid wa ab si ha tai g 
u'ugchu papal g ni-ap'edag k 
am hih Damascus wui heg wa si 
hekaj mant wo ha kuh hegam mo 
s-wohochud mo hegai Jesus d Jiosh 
si Kehsha. 

13“Pegih neh, ahpi si s-has ha'ichu, 
am achd hihim wohg ch ed am hu i 
dahm juhk. Kud am hab e juh mat 
am ba'ich i s-mahs ton mo g tash 
tonlig an t-wehgaj. ‘Kutt wehsijj i 
shul am jewedo. 

“Kunid ahni kah mad ab hema 
neok ni-wui g ni-ne'okikaj ch hab 
kaij, ‘Saul, s-wohom ap hig chum 
ni-sho'igchud ch wabshaba hejel 
s-ko'okam has e wua.’ 

15“Kunid si has elid ch hab kaij, 
‘Dohp wud ch ab neok?’ 

“Kud hab hahawa ep kaij, ‘Dani 
ahni Jesus map ha sholigchud 
hegam mo ab si ni-ihm. ‘Ab g i 
wamig k kekiwua. Ia ant i ni-chehgi 
m-wui mant am wo i m-kei mapt 
d wo ni-pionagk. Kupt am wo ha 
ahgi g hemajkam ihda map neid 
ch kah. Kunt am ha'ichu ep wo 
m-chehgi imhab i ba'ich. Pt heg am 
ep wo ha ahgi. T" NT wo m-do'ibia 
ab ha amjed g m-wehm o'odham. 
Kupt am wo ahgahid g ha'ichu 
ni-ahga am ha wui g gawul mahs 
hemajkam. Nt am ep wo m-nuhkud 

k wo m-do'ibia ab ha amied. 1*Kupt 
am wo i ha tashogi mo pi am hu 
ni-tatchui oidch hab e junihim ch 
am wabsh jiawul tatchui oidch 

hab e junihim. T ab wo m-kaiham 
k ab wo i e dagito ni-wui. Nt 

hekaj gam hu hab wo i juh g pi ap 
ha-chu'ijig k hab wo ha juh mat d 
wo ni-hemajkamgak.’ Neh, bo kaij g 
Jesus ab ni-wui. 


Mash am ahg g e-chikpan mo 
am hab junidahim g Jesus 
19“Pegih neh, Agrippa map d 
kownal, bad wa masma am i e 
chehgi ni-wui hegai mo d si ge'e 
kownal am wehs ha'ichu dahm 
k hab wa masma ni-cheha. Kunt 
ahni ab wohog elid 2°k am ha 
hekaj i ahgahi Damascus t am g 
ha'ichu ahgaj k amjed am ahgahi 
Jerusalem t am ch wehsko Judea 
chekshani ch ed. K am hahawa 
ni-tashogid g Jiosh mant am ha wui 
wo hih g nahnko mahs hemajkam. 
Ni am mu'ikpa ha ahgidahim 
mat gam hu wo s-ohhod g pi ap 
e-chegitoi k ab wo i e nohnogi 
Jiosh wui k amjed hab wo junihid 
g s-ap'ekam. “'Neh, k d ihda mad 
heg hekaj an ni-bei g ni-wehm 
o'odham am ge'e cheopi ch ed k 
chum alo ni-mua. 22K wabshaba 
ia'i himdam g Jiosh am ni-wehmaj 
ch ni-nuhkud. Ni heg hekaj ia 
kehk ch am si tasho em-ahgid 
ahpim mam d s-has haha'ichu 
mani haschu am ep ha ahgid g 
sho'ig hemajkam. K ihda ha'ichu 
ni-ahga d wa'i hegai mo haschu 
g Mosesbad ch hegam kekelibad 
Jiosh ha'ichu i tashogiddam am 
heki hu ahgahim mat am hab wo 

e juh. 23Sh idam am ahg matsh wa 
g Jiosh si Kehsha wo e sho'igchud 
k wo e muhkid k uhpam wo i 
wuhsh ab muhkig t amjed k id 
hekaj wo kuhpi'o g do'ibiadag am 
ha wehhejed g Tutuligo ch nahnko 
mahs hemajkam.” 

24Neh, bo wa masma hejel e 
wehhejed neok g Paul. K g Festus 
ab si s-kaidam hab kaij, “Ahpi aptki 
wabsh e lohgoch, Paul. Ha'ichu 
m-mahchig atki wabsh m-lohgoch.” 

25K hab kaij g Paul, “Pi ant 
sha'i ni-lohgoch, si s-has ha'ichu 
Festus. Hegai mani haschu hab 
ahg d si wohokam Zëch am wabsh 
si tasho hab e junihim t-shahgid. 
K g Agrippa wehs s-mahch. 
27 Agrippa map d kownal, m ap wa 
s-ha wohochud g Jiosh ha'ichu i 
tashogiddam.” 

28K hab kaij g Agrippa ab wui g 
Paul, “Nap hab elid mapt ha hekaj 
wabsh s-pehegi wo i ni-nodagi id 
wui Jesus himdag?” 

29K g Paul hab kaij, “Chum 
anis ha hekaj o gam hu ba'ich. K 
wabshaba g ni-ho'ige'idahuna am 
Jiosh wui d ihda mamt wehsijj 
ahpim mam am ni-kaiham id 
tashkaj hems ab wo s-wohochud 
k hab wo chu'igk mani ahni ch 
wabsh hi wo wa pi e wupulshch g e 
hukshchim wainomikaj.” 

30T am hahawa wehs i gegokiwua 
31k ab a'ai e wui hab kaij am 
hihimadch, “Pi atki ha'ichu has 
sha'i juh ihda o'odham mat hekaj 
wo e muhkid o mas wo e kuhpach.” 

32K hab kaij g Agrippa ab wui g 
Festus, “T wo wa chum e dagito 
ihda mat hems pi ab hu wo e ah 
mat ab wo i gei si ge'e kownal wui.” 


ACTS 26, 27 


Mamtsh am ui g Paul Rome wui 
An g neid g jewed o'ohadag 907 


2 Mt am hahawa dagito 
g Paul ch ha'i ep lilso 

shondal ha-ge'ejig wui mat am wo 
i ha ui ge'echu kownal wui. Id o 
hab chehgig Julius ch d ha-ge'ejig 
hegam mo hab e a'aga Ge'echu 
Kownal Shondalig. 

2K am hema daha g ge'e wahlko 
ch atsh am gahi wo i wua Asia 
jewed wui. T g Julius g e-shondalig 
ha wehm am ha ui g lilso k am i 
chehchsh heg ab wahlko. Nt ahni 
Luke ep ha oi. T heg ha oi Aristarcas 
mo ab d kihkam Thessalonica t ab 
am Macedonia jewed ch ed. Kutt am 
gahi i shul g ge shuhdagi. 

3Am ba'ich i tash, tt am dada 
Sidon kihhim t am. K eda g Julius 
s-ho'ige'id g Paul ch hiwigi mat am 
wo him k wo ha nei g e-naipijju mat 
hegam wo dagio'i. 

4Tt amjed am hahawa gahi ep 
i shul. K wabshaba g hewel ab si 
s-gewkam med huduni tahgio t 
amjed ab t-wui. Tt hekaj an bihbij 
Cyprus jewed wehgaj mat pi wo 
heb hu t-wi'ichkwua. 5T am hebai 
i cheka. Tt am gahi i shul hegai ge 
shuhdagi mo an miabidch g Cilicia 
jewed ch Pamphylia jewed k ga 
hu dada mash ab d Myra kihhim 
am Lycia jewed ch ed. BT amai g 
shondal ha-ge'ejig am hema ep 
cheh g ge'e wahlko. Id ash ab 
Alexandria t amjed am Egypt jewed 
ch ed ch atsh gam hu wo gahi i 
gei Italy jewed wui. Kutt heg ab i 
chehchsh ’k am gahi i shul. 

K wabshaba ab t-wui hewed 
he'ekia i tash. K hekaj wabsh 


ACTS 27 


s-bahbagi him g wahlko ch am hu 
wa has masma ga hu jiwia Nidas 


kihhim t ab. T ab i t-shohbi g hewel. 


Kutt hekaj inhab sha'al i t-nohnogi 
wakolim tahgio ab wui hegai al 
jewed mo hab chehgig Crete. K an 
s-mu'ukam i koa g jewed. K hab 
e a'aga Salmon Koa. ®Kutt heg 
hugid an bihbij K am hu wa has 
masma ga hu dada mash hebai s-ap 
dadhaiwup g wapalko. K ia amjed 
pi sha'i mehk hegai kihhim mo d 
Lasia. 

9Kuttki pi oi ba'ich hihim k 
ab wabsh ai mat wo si hewedad 
s-hehpich'ed. T hekaj wo s-ta 
ehbidamak matt am gahi wo i shul. 

K g Paul am ha'ichu chum 
ha ahgid 19ch hab kaij, “Neh'e! 
Bani masma neid matki wo s-ta 
ehbidamak matt am gahi wo i shul 
ia'i amjed. T am hu wo e padch g 
wahlko ch hegai mo mohto. Kuttp 
hems ep wo ha'i t-ko'ij.” 

11T wabshaba g shondal ha-ge'ejig 
ab si s-ha wohoch g wahlko 
nuhkuddam ch enigakam k pi ab 
hu kaiha g Paul mo ab chum ha 
ahgid. 1ZPi o apkodag amai ha 
wehhejed g wapalko s-hehpich'ed. 
K heg hekaj mu'ijj hab kaij matt 
am gahi wo i shulig k wo chum si 
s-ahim g Phoenix kihhim am Crete 
tam. Am o e shohbidch g shuhdagi 
to'otonk. K g wapalko am wabsh 
s-ap dadhaiwup. 


Matsh g s-gewk hewel am 
ha ai ge kahchki ch ed 


13Kut ab s-bahbagi i meh g hewel 
wakolim tahgio amjed. K hab e 
ahg hegam mo himchud g wahlko 
mat am hab wo e juh mat has 

masma am e a'aga ch heg hekaj 
am wupulshpi'o g wahlko k am 
himch si miabidch g jewed hugidag. 
14T wabshaba ab haha wabsh 
s-gewkam i meh g juhpin hewel ab 
jewed dahm amied ‘5k ab si s-ta 
ehbidam wi'ichkwua g t-wahlko. 
Kut am i pi e nako mas wo mo'oshk 
himch g wahlko ihda hewel. Kutt 
am wabsh i dagito k wabsh hiwigi 
g hewel mat am i t-wi'ichkwuhi. 
16K am hema al jewedag ch hab 
chehgig Cauda. K hi wa sha e 
shohbid matt an wecho bihbij. K 
eda am wabsh kia e chewaimed g al 
chum wahlko shuhdagi ch ed. Kutt 
am hahawa s-hasigam i cheshaj. 
17T g chikpandam an hahawa si 
s-wihnam wupulsh g ge'e wahlko 
mat pi wo e padch. Am attp hems 
wo t-wi'ichkwua jewed wui. Tg 
wahlko am hu wo e hiash hia ch 
ed. T heg hekaj g chikpandam ab 
i huhuds hegai lohna mo hekaj 
himchud g wahlko k wabsh hiwigi 
mat g hewel am i t-wi'ichkwuhi. 18T 
ihda sha'i si s-gewk hewel pi sha'i 
ha'asa. K am ba'ich d i tash. T gam 
hu i shul hegai mo mohto g ge'e 
wahlko. 19K am ba'ich d ep i tash. 
K am wabsh kia si hewed. T gm 
hu i nehnch g hejel e-nohnhoikaj 
hegai mo haschukaj chum himchud 
g ge'e wahlko mat wo si i haukai. 
20Kutt mu'i tashkaj pi sha'i nei g 
tash tonlig o g huhu'u. K am wabsh 
i med g s-gewk hewel. Tt am hu 
hebai hab haha wabsh i t-ah mattki 
pi wo sha'i t-do'ibia. 

21Kuch tash pi ha'ichu sha'i 
ko'a. T g Paul ab i ha waid k hab 
kaij, “Mamt hems ab wo ni-kaiha, 
kutt pi ab hu wo chum gahi i shul 

ab amjed matt wa ab dadhaiwua. 
Neh, t idani chum pi wo e padch 

g wahlko. T g ha'ichu mohtoi pi 
wo heb hu e shul. “Mt wabshaba 
pi has wo sha'i e tahtkkad. Pi amt 
hedai wo sha'i e muhkid. Heg at 
wali wahlko wo e padch. 23Id ani 
s-mahch nat pi hema am i e chehgi 
g anghil ni-wui 24k hab kaij, ‘Pi 

g sha'i ha'ichu ehbidad, Paul. 
Hemho wa apt am wo kekiwua 

si ge'e kownal wui. T g Jiosh ab 

i m-kaiham k wehs wo ha do'ibia 
hegam mo m-wehmaj.' Neh, bo kaij 
g anghil ab ni-wui. 

25“Kumt am wo si i e gewpkai. 
Jiosh at woho hab wo juh hegai mo 
haschu am ni-ahgid g anghil 2êk ab 
wo t-u'apa g hewelkaj mo ab hebai 
al jewedag shuhdagi ch ed.” 

27 Am d i gohk domig amjed mat 
am tal g s-gewk hewel, t eda i e 
huh g s-chuhugam. K am wabsh kia 
t-wi'ichkwuhim. K hegam wahlko 
nuhkuddam hab elid mach aihim 
mash ab hebai jewedag ?8ch heg 
hekaj am ha'ichu s-wehch i huduni 
g wijinakaj an wudk mat heg hekaj 
wo s-mai mas he'es i s-juhk. T ged 
hu si taht g jewed mat siant gokko 


wehst-mahm (120) tad wijina hekaj. 


Kut ab i wanchkwua ihda s-wehch 
ha'ichu. K am sha'i he'es, t am ep i 
huduni. T ged hu ep si taht g jewed 
mat humukto wehst-mahm (90) tad 
wijina hekaj. 2?T am i s-mai moki 
ab aihim mo ab hema jewedag 

k s-ehbid mat am hu ab wo gei 
hohodai ch ed g wahlko. T hekaj 
gi'ik am shul g s-wehch wapainomi 
mo hekaj wulshshap g ge'e wahlko 
k am hahawa si e ho'ige'idahu mat 
wo mahsij. 


ACTS 27 


30K hati hejel s-e do'ibiamk g 
wahlko nuhkuddam ch am i huduni 
g al chum wahlko shuhdagi ch ed 
hab wabsh s-e junimk mat am hati 
ep wo i huhuds g wupulshpadaj g 
wahlko. 31K wabshaba g Paul hab 
kaij ab wui g shondal ha-ge'ejig ch 
hegam shondal, “Pi amt wo shati e 
do'ibia matp wo sha t-dagito idam 
wahlko nuhkuddam.” 32T hekaj g 
shondal an si hikkumia g wipijina 
mo an hekaj wulshch g al chum 
wahlko. T ged hu gei shuhdagi ch 
ed. 

33Kuki eda mahsihim. K g Paul 
am ha chehani mat wo ha'ichu huh 
hab kaijch, “Do wa'i gohk domig 
mamt amjed pi ha'ichu huh nam pi 
e kudut id hekaj pi t-ap'edag. 28 Mr 
ab hig wo ha'ichuhugkabwoie 
gewpkai. Hemho wa amt wehsijj 
wo e do'ibia.” 3*Neh, bat che'iok 
am ha hekaj bei g pahn k ab si ihm 
g Jiosh wehs ha wehhejed k am 
hahawa i hahain k huh. 36T wehsijj 
am i neidok ab si i e gewkemhun 
k am hahawa ha'ichu huh. 27 Kuch 
eda d gohk siant wewa'akko gamai 
chuhdp (276). 9*Tt am i wehsijj 
kokwod. Kut am hahawa ep i 
chikpan k gm hu shul g pilkani ge 
shuhdagi ch ed mat wo si i haukai g 
ge'e wahlko. 


Matsh am e padch g ge'e wahlko 


39T am i mahsi, t g wahlko 
nuhkuddam pi sha'i amich hegai 
jewed mattki ab wui i wuwha. 
K eda am s-tadaniko i wahks g 
shuhdagi ch pi hohodaig an hugidaj 
an. T hab i e ah mat am wo himch 
g wahlko. Tp hems ab s-ap wo 
dahiwua heg eda. 4°T hekaj am si 


ACTS 27, 28 


hikkumia g wupulshpadaj. T im 
hu shul shuhdagi ch ed. K eda an 
wupulshch hegai mo hekaj s-apko 
e himchud g wahlko. Kumt gam 
si wuhpul'o k am hahawa wabsh 
i cheshaj hegai lohna mo gam hu 
ba'ich hab chu'ig. T g hewel am 
t-wi'ichkwua am wui mo am i 
wahks g shuhdagi. “IT wabshaba 
ged hu si e hiash g wahlko mo'o 
o'od ch ed mat koi am hu i wah. K 
eda sha'i si s-gewkam ab i hihhim 
g shuhdagi to'otonk. Kut hegai mo 
gam hu oidch hab chu'ig gam si e 
ohmi. 

42T g shondal am i e ap'ech mat 
wehs wo ha kokda g lilso mat pi 
wo i e watchwihim k wo heb hu 
wohp. 43T wabshaba pi ha hiwigi g 
ha-ge'ejig nat pi s-do'ibiam g Paul 
k am wehsijj ha chehani mat wo 
i e watchwihi am jewed koa wui. 
Tsh hegam mo s-mahch g watchwi 
am wo i nehni k hehe'ejel wo i e 
watchwihi. 44T heg ha'i am wo i 
ha oi an e u'ukch u'us t an mat ab 
e ohmi g wahlko. Kutt hab masma 
wehsijj t-do'ibia ga hu ak mo ab i 
koa g jewed. 


Matsh ga hu ai g Malta jewed 
2 8 1-2Kuki am ha'i d o'odham 
chsis-apietahtkabi 
t-neid k si s-t-nawojima. Kutt s-mai 
mash ihda al jewed d Malta. K 
eda juhk ch s-hehpid. Kutki am ge 
t-nahj. *T g Paul am ha'i ku'a mat 
am wo si i mehmed g nahda k am 
toa mei ch ed. T g ko'oi ab hema si 
i da'iwush tonidk k an ki'ish nowij 
an. 
4T g kihkam am i nei ihda ko'oi 
mo an ki'ishch g Paul k hab kaij ab 

a'ai e wui, “Id oki d ha mu'akam 
ch hi wa chum pi e muhkid am 
shuhdagi ch ed. Kuki am hab 
wa mahs matki hemho wa wo 
e muhkid k ab wo bei g s-ko'ok 
e-namkidadag.” *K wabshaba g Paul 
am si e nowigid ch gam hu wua g 
ko'oi mei ch ed k pi sha'i ko'okam 
e juh. êK idam kihkam am chum 
neid mat wo i tosko o wabsh chum 
hekid wo muhk k i gei. T wabshaba 
gam hu wabsh i mehko. T oi wa pi 
ha'ichu has shati juh g Paul. T am 
hahawa gawul ep i e ah k hab kaij 
moki d jiosh. 

7Ha-ge'ejig idam hemajkam o hab 
chehgig Publius ch am wati mia 
oidag. Kuch am wehmaj dadkkahim 
waik tash nat pi si s-ap ab i t-nei. 
8Kuki g ohgaj wo'ok ch mumku 
g s-tonjigkaj ch wakuidagkaj. T g 
Paul am i wah mo am wo'o k an 
tahtam k am i tai g Jiosh mat wo 
doaj. T wa woho hab e juh mat doaj. 
9T am i nei ihda g hemajkam. T am 
hahawa mu'i ep dada g kok'odam k 
e dodaj. 10T hekaj ab si has i t-elid 
k sha'i mu'i ha'ichu t-mah. Am hu i 
hebai mat am i e ai matt wo hihi, t 
ab ep i t-mah hegai matt haschu wo 
i tatchuad am gahi ep i shuligk. 


Matsh gam hu dada Rome t am 


11T eda hema wuhshad g 
s-hehpich'ed g ge'e wahlko ch 
hab e a'aga Kukadi Jijosh ch ab 
Alexandria t amjed. Am d i waik 
mashad, tt heg ab gam hu gahi i 
shul juhpin tahgio wui 1?k ga hu 
dada mo am d Syracuse kihhim. 
Am di waik tash, tt gam hu gahi 
ep i shul juhpin tahgio wui k ga hu 
dada mo am d Regium kihhim. 

Am ba'ich d i tash, t ab i meh g 
hewel wakolim tahgio amjed. Tt 
hekaj s-hohtam gam hudadamodi 
gohk tash mash am d Putoli kihhim 
am gahi i shuligk. “Kuki am hati 
kih g t-wehm wohochuddam ch 
ab si t-ahgid mattsh am wo ha 
wehmajkahim hemako domig ab. 
Kutt wa woho hab t-juh K gam hu 
hahawa hihi Rome wui. 19Kutsh 
wa heki hu am kah hegam t-wehm 
wohochuddam ab Rome t ab mattsh 
am wo dada k atki mehk ab i hihi 
mat wo t-ho'ige'el. Kut ha'i idam am 
t-nam mo am d Waik Gegosidakud. 
T ha'i am ep t-nam mo am d Appius 
Nolawtakud. Kut ab i ha nei g Paul 
k ab ihm g Jiosh k ab si e gewkai. 


Mash has i masma am 
ha'ichug g Paul Rome t am 


16Kutt am dada Rome t am. Kumt 
wabsh hiwigi g Paul mat wabsh 
hejelko wo i chiwia. K g shondal 
am hi wa nuhkud. 

17Mu'i o am kih g Tutuligo. K am 
d i waik tash. T g Paul am i ha wai 
g ha-ge'egedga e-kih wui. T am i e 
nam. K hab kaij ab ha wui: 

“Ni-hajuni, am amt ni-lihsoch 
Jerusalem t am k ab i ni-dagito 
Rome chehanig wui. K eda hab 
wa chum mahs mant pi has chuti 
ab ha wui t-hajuni o g thimdag. 
18T hegam Rome t ab haha'ichu 
ab ha'ichu ni-kakke k chum 
s-ni-dagitoimk nat pi pi ha'ichu 
sha'i cheh manis heg hekaj wo 
ni-muhkid. 19T wabshaba g t-wehm 
o'odham ab wui gegokiwua ihda. 
Kunt hekaj hab i ni-ah mantki 
hemho wa ab wo i gei si ge'e 
kownal wui mo hi wa chum pi am 


ACTS 28 


hu ha'ichu d hegai manis ab wo ha 
abch g t-wehm o'odham. 2°Ab ani 
hiwig hegai Jiosh si Kehsha mach 
wehsijj nenida ahchim Tutuligo. 

Ni hab elid mo hema d hegai ch 
heki hu am i wuhsh. K eda mu'ijj g 
t-wehm o'odham pi wohochud mo 
d hegai ch hab s-ni-keh'id. Nt heg 
hekaj ab i em-wai mant em-wehm 
wo a'agad.” 

21K hab kaij ab wui, “Pi at ab hu 
hedai sha'i t-o'ohani hegam ge'eged 
o'odham ab Judea t ab ab m-amjed. 
T pi hedai ia hu sha'i jiwia g t-hajuni 
ab amjed mas am hu i pi ap has 
m-ahg. ??K eda wehsko g hemajkam 
mu'i pi ap has ahg ihda himdag 
mapsh ahpi s-wohochud. Kuch 
s-kaimk maps has wo chei ab amjed.” 
23Neh, bo kaij. T am hahawa a'aga k 
kei g tash mat wo e jehnigi. 

T am him k am i e ai g tash. T 
mu'i am dada amai mo am daha g 
Paul k am i e jehnigi ge tash oidam 
k gam hu si huduni. K g Paul am i 
ha tashogid g Jiosh kownaltalig ch 
am si s-gewkam ha jehnigid mo g 
Jesus d hegai si Kehshaj g Jiosh mat 
wa ab amjed an o'oha g Mosesbad 
ch hegam kekelibad Jiosh ha'ichu i 
tashogiddam. 

24T ha'i ab i s-wohoch ab kaiok. 
T wabshaba ha'ijj pi sha'i wohoch. 
25T am i pi sha'i e ap'et k hab e juh 
mat wo a'ai hihi. T hekaj id hab ep 
chei g Paul, “Do si wohokam mash 
wa has i kaij g Jiosh ab em-amjed 
ab Isaiabad wui. K an hab chu'ig 
Isaiabad o'ohana ed: 

26 Am g hihm k am hab cheh'i ha 

wui idam hemajkam: 
Mt wo kah g ha'ichu ni-ahga 
ch wo neidad mani haschu 


ACTS 28 


s-kehg hab em-junid ch 
wabshaba pi wo amich mani 
d ahni ch hab wua ha'ichu. 

27 Em-chegitoidag at i e mehkod 
ab ni-amjed. 

Kum pi chechkaidag ch pi ab 
hu ni-wui i e nohnogidamk 
mant wo i kegch g pi 
ap em-chegitoidag ch pi 
ap ha'ichu hab em-juni. 

Isaiah 6:9-10 
Neh, bo masma an o'ohadag mo id 
hab kaij g Jiosh. 
28“Pegih, mtki pi ab hu wo 
kaiha g Jiosh ha'ichu ahga mat wo 
em-do'ibia. T g Jiosh heg hekaj 

ab wo ha mah g gawul mahs 
hemajkam ihda do'ibiadag ahga 
mo ab chum s-em-mahkimk. T 
hegam ab hi wo kaiha.” [29T am i 
ha'asa hab chei ihda g Paul. T gam 
hu a'ai hihi hegam mo ab kah si e 
ne'owinahimch.] 

30K am kihkahim g Paul gohk 
ahid ab hema kih ed mo namkid ch 
am kih. K g hemajkam am chechga. 
31K g Paul si s-ap e tahtk ch ab ha 
neid ch am wabsh si s-mahchim 
ha'ichu ha ahgid ab amjed g Jiosh 
kownaltalig ch ha mashcham ab 
amjed g t-kownalig Jesus Christ. K 
pi hedai sha'i shohbid. 


Id ash d Paul O'ohana am ha Wui 
g Rome t Am Wohochuddam 





Ni-wepnag mam am Rome t 
am d kihkam: 

Am ant wo i em-o'ohani g s-kehg 
ha'ichu ahgaj g Jiosh ahni Paul 
mani d piongaj g Jesus Christ. Jiosh 
at ab i ni-waid k am i ni-kei mant id 
wo ahgachugad. 

2K d ihda ha'ichu ahgaj matki 
g kekelibad Jiosh ha'ichu i 
tashogiddam an o'oha matsh wa 
g Jiosh ab wo i wuhshad. 3K ihda 
ha'ichu ahgaj am t-tashogid hegai 
mo d alidaj ch d ge'e t-kownalig 
Jesus Christ. Id atsh ia mahsi 
jewed dahm k ab d amjedkamaj 
g kownalibad David. K heg hekaj 
tasho mo woho d hemajkam. 
4Kutsh g Jiosh ab i wuhshad g Jesus 
Christ muhkig amjed am i dahm 
matsh e muhkid k hab masma ab 
t-chehgidch mo d alidaj ch d hekia 
s-ap'ekam Kut wa ab si i s-ni- 
ho'ige'el g Jesus Christ k am i ni-kei 
am wehhejed g Jiosh mantsh am 
wo i ha ahgidahi g nahnko mahs 
hemajkam g s-kehg ha'ichu ahgaj. 
Kutsh mu'ijj ab wo s-wohochud k 
ab wo s-wohog elidad. $7Ni am wa 
kah mamtsh ha'i ahpim Rome t am 
hemajkam ab i s-wohoch. Jiosh o ab 
si em-tatchua ch ab i em-waid k am 


hab em-juh mamt ab i s-wohoch g 
Jesus Christ k d Jiosh hemajkamga. 
Kunt heg hekaj am wo ha'ichu i 
em-o'ohani. 

Ab o wa si s-em-holige'id g t-ohg 
Jiosh g t-kownalig Jesus Christ 
wehm ch ab wo wa ba'ich i em- 
mahkad g i wehmtadag ch s-ap 
tahhadkam. 


Id o d Paul ho'ige'idahuna 
am ha wehhejed 


8Wehsko o am e a'aga mamtsh 
ab i s-wohoch g Jesus Christ. Ni 
heg hekaj ab si ho'ige'id g Jiosh. 
9-10Wehs ni-ihbdag amied ani 
chikpanid g Jiosh am ahgachugch 
g s-kehg ha'ichu ahgaj ab amjed 
g alidaj. K g Jiosh s-mahch mani 
chum hekid ab wui ni-ho'ige'idahun 
am em-wehhejed. 11S-em-neidamk 
ani ch ab tahni g Jiosh matp 
hems am wo ap'ech mant am wo 
i em-chehgim k wo i em-wehmt 
em-wohochudadag ed mamt hekaj 
am wo i e gewpkai. 1?Ab att 
a'ai wo i t-wehmt ab a'ai kahk g 
t-wohochudadag. 

13Am g wo s-mahchk mani 
mu'ikko am a'ap'echud mant am 
wo i em-chehgim. K wabshaba 

ROMANS 1 


am ha'ichu has e wua mani heg 
hekaj pi ni-nankog. Si ani tatchua 
mant am wo i em-wehmt am em- 
ahgidch g Jiosh ha'ichu ahga hab 
masma mani i ha wehmaj hegam 
mo hahasko kihdag ch hab wa'ap 
pi d Tutuligo. Ab o ni-chehani 

g Jiosh mant wo ha ahgi g wehs 
nahnko mahs hemajkam ihda 
s-kehg ha'ichu ahgaj, chum wa 
hems hegam mo pi chu a'amichud 
ch hegam mo d mischini. !*Ni heg 
hekaj ni-nahtokch mant am epai wo 
i em-ahgidahi ahpim mam am kih 
Rome t am. 


Mo si s-gewkdag g Jiosh ha'ichu ahga 


16Wehs at wo ha do'ibia g Jiosh 
hegam mat ab wo i s-wohoch ihda 
s-kehg ha'ichu ahga ab amjed g 
Jesus Christ. Kuni heg hekaj wabsh 
si s-ap ni-tahtk ch am ahgachug. 
Tutuligo at wehpeg ab bei e-ap'edag 
mat wo e do'ibia k g gawul mahs 
hemajkam ab hahawa bei. 17 Jiosh 
ha'ichu ahga o am t-tashogidch 
mat hedai g Jiosh am wo i ap'ech e 
wehhejed. An o o'ohadag: 

Am at wo i ha ap'ech g Jiosh e 
wehhejed hegam mat ab wo i 
s-wohoch g ha'ichu ahgaj. 

Kut hegam wo wa'i bei g pi 
ha huhugedam doakag. 

Habakkuk 2:4 


Wehs hemajkam o edgid g chu'ijig 

18-19 Ab o t-wui i e tashogid g 
Jiosh. K wabshaba mu'i hemajkam 
gam hu hab i juhkch ch hab 
junihim g pi ap'ekam. K ihda pi 
ap'ekam an kuhpahim mat wo 
s-e mai g wohokam. T g Jiosh heg 
hekaj s-ko'okam wo ha namkid. 

20Tt wo chum s-mahchk mo has 
chu'ig g Jiosh am neidch g nahtoij 
no pi id am chum t-tashogid mo 
g Jiosh wehs ha'ichu dahm hab 
chu'ig ch wehs edgid g gewkdag 
chum hekid. Kut hemho wa ab wo 
moht g e-chu'ijig matp hedai pi wo 
mahchim. 

21Neh, wehs hemajkam o wa 
chum s-mahch mo an hema d Jiosh 
ch wabsh pi ab hu mahkch g has 
elidadag. Ab o s-ha ho'ige'id. K 
wabshaba pi ab hu i ho'ige'elid 
ch wabsh pehegi ha'ichu chegito. 
K am wabsh i s-chuhugam g 
ha-chegitoidag. “Bo e ahg mo 
s-chu a'amichud ch eda pi ha'ichu 
mahch. 23-26 Jiosh o d pi ha 
huhugedam ch d si ha'ichu. Kutt 
heg ab wo wa'i chum ihmad mo d 
t-Jioshga. K wabshaba idam im hu 
hab wabsh juhkch ch wabsh ha'ichu 
jijoshchud ch ab ha ihm. K eda d 
wabsh hemajkam ha-nahtoi mo ha 
o'odhamt o atp hems ha ha'ichu 
doakamt. T hekaj g Jiosh am wabsh 
i ha dagito mat hab wo juh hegai 
mo haschu hab s-junimk. Kuki hab 
wua g s-uam ha'ichu ch s-ta edam 
ha'ichu. U'uwi o ha'i chum hems 
pi ha kuhkunt ch e wehm hab wua 
g s-ta edam ha'ichu. ?’K g chechoj 
pi ha hohont ch e wehm hab wa'ap 
wua g s-ta edam ha'ichu. Kut heg 
hekaj wo si s-ko'okam ha namkid g 
Jiosh. 

28pi o tatchua idam mas wo 
s-mahchk g Jiosh. T g Jiosh heg 
hekaj am wabsh i ha dagito pi kehg 
ha-chegitoidag ed. K am hab wua 
hegai mat haschu pi am hu hab wo 
chum wuad. 29 Ab at wabsh i si ha 
shuhd g nahnko mahs pi ap'ekam 

mo ha'i si pihk e elid g s-kaisdagkaj 
ch ha'i s-ta kek'eidama o s-chu 
hehgamk o s-ha mu'amk o s-chu 
cheggiamk o s-chu i'attomk o s-chu 
padhog eh'elidamk o s-chu ahgamk. 
30Ha'i o s-ko'okam has e ahg o s-ta 
ko'okdama o chum si e hahaschud 
o si i e nakog mat am ba'ich hab wo 
i juh g pi ap'ekam o pi ab hu wohog 
ha elid g e-ge'egedga 310 s-u'ama. 
Ha'i o pi hab wua hegai mo haschu 
hab kaij mat hab wo juh o pi hedai 
pihk elid o pi ab hu ha ho'ige'id no 
pi s-keh'id g Jiosh. 22 Jiosh chehanig 
o hab chu'ig mat hema hab wo 
masmak ch ab wo nako g s-ko'ok 
e-namkidadag. K idam am wa chum 
s-mahch ihda ch eda am hab wa 
masma hab e junihim ch wabsh 
s-hohho'id mo ha'ijj am hab wa'ap 
e junihim. 


Matsh s-ko'okam wo ha namkid 

g Jiosh g pi ap chu'ijkam 

Na'ams ha'ijj ahpim hab 

kaij “Hah, sho'o wa'i si pi 
ap d hehemajkam hegam map am 
ha a'aga k ch hemho wa wo bei g 
s-ko'ok e-namkidadag,” ch amtp 
eda hems hab wa'ap junihim ihda. 
Neh, m wabsh hejel e-ne'okikaj ab 
e mohto'id g s-ko'ok e-namkidadag. 
2S-mahch ach mo d wabsh i si shel 
mat wo ha lodai g Jiosh hegam mo 
hab wua hegai mani am em-ahgid. 
3Kumt ahpim hemho wa hab wa'ap 
wo bei g s-ko'ok e-namkidadag 
mamtp am hab wo junihid ihda. 
4Idani o wabsh ab si s-t-bahbgi g 
Jiosh ch s-hemajim ab t-nenida no 
pi tatchua matt gam hu wo s-ohhod 
g pi ap t-chegitoi. 5K wabshaba 
mu'ijj pi ab hu kaimk g Jiosh ch 

pi sha'i pihk e elid hekaj. Idam o 
ba'ich i ge'e ab e mohto'idahim 
hegai s-ko'ok namkidadag mat wo 
nam ge'e lodaita tash ch ed. 8Heg 
at i tash ed wo t-namkid g Jiosh heg 
hekaj mach haschu hab i junihim. 
7Heg att wo cheh mach haschu 
i gahg. Am g hab wo junihid g 
s-ap'ekam ch wo e gahgidad g 
Jiosh ap'echuda. T g Jiosh am wo i 
em-wahpki e-kihdag ed mamt chum 
hekid an wo wehmajk. 

8Mu'i hemajkam o wabsh hejel 
e tatchua ch hab junihim g pi 
ap'ekam. T idam g Jiosh ab wo 
ha mah g s-ko'ok ha-namkidadag. 
9Kut ab wo tahtkkad g sho'igdag ch 
s-ko'ok, wahm g Tutuligo matp pi 
hab hu wo kaiha hegai mo haschu 
t-nuhkudachud g Jiosh. 19T g 
Jiosh ab wo si t-ha'ichuch ahchim 
mach hab junihim g s-ap'ekam 
k ab wo t-mah g has elidadag ch 
s-ap tahhadkam. Ahchim Tutuligo 
att wehpeg bei ihda s-ap'ekam. 
Mt wabshaba ahpim gawul mahs 
hemajkam ab hahawa bei. !1Jiosh 
o wehs t-wepo ab t-neid ch wehs 
t-wepo s-t-do'ibiamk. 

12Gawul mahs hemajkam o 
pi hekaj g Moses chehanig ch 
wabshaba s-mahch mo haschu d 
s-ap'ekam ch wo e lodai heg hekaj 
mo pi hab junihim g s-ap'ekam. 
K g Tutuligo s-mahch heg hekaj 
chehanig mo haschu d s-ap'ekam 
ch heg hekaj hab wa'ap wo e lodai 
mo pi am hu hab junihim. ‘Pi at 
hedai wo i ha ap'ech g Jiosh heg 
wabsh hekaj mo kah g chehanig 
k washaba heg hekaj mat heg am 
hab wo junihid. 1*Heki o hu pi 
edgid g Jiosh chehanig g gawul 

mahs hemajkam ch eda s-mahch 
mo haschu d s-ap'ekam. Kg 
ha-mahchig d ha-chehanig. K g 
ha-mahchig d ha-chehanig. 15K 
am wa tasho mo wa hab chu'ig no 
pi e kudut mo hekid hab wua g pi 
ap'ekam ch s-ap e tahtk mo hekid 
hab wua g s-ap'ekam. !êKut hab 
wa'ap wo e juh heg eda tash mat 
kei g Jiosh mat g Jesus Christ wo 
ha lodai g ha-chu'ijigkaj, chum 
hems g pi ap ha-chegitoidag. Neh, 
bo chu'ig ihda s-kehg ha'ichu ahgaj 
g Jiosh mani ahgachug. 


Mo g Tutuligo edgid g 
Jiosh chehanig 
17-18Mu'ijj g ni-wehm Tutuligo 
o hab e elid mo s-ap s-mahch g 
Jiosh tatchui ch am hab junihim g 
s-ap'ekam no pi edgid g chehanigaj. 
19Bo e elid mo d ha wanimeddam 
ch ab ha mahkch g tonlig hegam 
mo pi edgid g Jiosh chehanig. 
20Bo e elid mo wehs ab u'ukch g 
amichudadag ch wohokam no pi ab 
wukch hegai chehanig. Chum o wa 
ha mashcham g pi ha'ichu mahchim 
ch a'al ?!k ch eda pi hejel am hu 
hab wua g e-mashchama. Ha'ijj o 
ha mihshmad mat pi hedai ha'ichu 
wo ha ehsidad 22ch pi wo ha wehm 
wo'iwua hegai mo pi d ha-wehm 
kihhim ch eda hejel hab masma 
hab e wua. Si o pi hohho'id mat ab 
wo ihmad g hemajkam nahtoi k ch 
eda wo ha ehs mo haschu an hab 
chu'ig ha-cheopi ed. 25 AR o chum si 
e haha'ichuchud mo edgid g Jiosh 
chehanig ch eda mu'ikko pi am hu 
hab junihim ch ab mamka g Jiosh g 
si edadag. 24An o hab chutig Jiosh 
o'ohana ed: 

Gawul mahs hemajkam o 
s-ko'okam has ahg g Jiosh ha 
hekaj g Tutuligo. Ezekiel 36:20 
25Do si ha'ichu g pahl hikuchka 
em-wehhejed mamtp ab wo wohog 
elidad g chehanig. Mtp wabshaba 
pi ab hu wo wohog elidad, k pi 
has d sha'i ahga g pahl hikuchka. 
26Matp hema ab wo sha wohog 
elidad g Jiosh chehanig, t g Jiosh 
hab masma ab wo neidad mo pahl 
hikuchkas, chum as pi d Tuhligo ch 
pi woho hikuchkas. 2”Gawul mahs 
hemajkam o pi pahl hikuchkas 
ch eda ha'i hab e junihim mo hab 
masma hab chu'ig g chehanig. Kut 
heg hekaj ab wo e chu'ijigch g 
Tutuligo no pi edgid g chehanig ch 
eda melichkwuhim. 
28pi o d Jiosh hemajkamga hegam 
mat wabsh gawul juh g e-chuhkug 
g pahl hikuchkakaj. ??Hegam o hi 
d Jiosh hemajkamga mat gawul 
juh g e-ihbdag. Kut pi wo e nako 
mas g chehanigkaj hab wo juh 
ihda. Hekia S-ap'ekam Gewkdag at 
hemho wo wa gawul juh g t-ihbdag. 
Tp hems ab wo em-hehgchul g 
hemajkam mamt gawul wo juh g 
e-chuhkug. T wabshaba g Jiosh ab 
wo em-hehgchul mat gawul wo e 
juh g em-ihbdag. 
Pegih, mtp hems a bai) hab 
wo chei, “Pi oki ha'ichu d 
sha'i ha-ap'edag g Tutuligo ha 
dahm g gawul mahs hemajkam.” 
2Nt wabshaba wo em-ahgi mo mu'i 
ha'ichu d t-ap'edag. Hema o d ihda 
mat g Jiosh ab t-hiwigi g ha'ichu 
e-ahga matt wo ha ahgi g nahnko 
mahs hemajkam. 
3K hi wa chum woho mo ha'ijj g 
ni-wehm o'odham pi ab hu wohog 

elid g ha'ichu ahgaj. T wabshaba 
g Jiosh woho am hab wo juh hegai 
mo has i kaij. *Chum o hekid ahg g 
wohokam, chum as wehs hemajkam 
g iattogi hab wua. Neh, bo chu'ig 
an Jiosh o'ohana ed: 
Jiosh ha'ichu ahga o d hekia 
wohokam, chum as ha'ijj hab 
kaij mo pi woho. Psalm 51:4 

5Halijj o hab kaij, M o wa s-aple 
matt hab wo junihid g pi ap'ekam 
no pi heg hekaj tasho am chehgid 
mo g Jiosh hab wua g s-ap'ekam. T 
heg hekaj pi ap hab wo e juh g Jiosh 
matp s-ko'okam wo t-namkid heg 
hekaj. Neh, bo kaij. Nt wabshaba 
wo em-ahgi mo ahg g iattogi. Jiosh 
o chum hekid hab wua g s-ap'ekam. 
Pi at has masma wo e nako mat wo 
t-lodai matp d wo pi ap'ekamk. 

7K hab kaij idam, T-iattogi o am 
tashogid mo g Jiosh chum hekid 
ahg wohokam. Kuch heg hekaj am 
chehgid mo he'es i ge'ej g Jiosh 
ha'ichu k ed. Pegih, k haschu 
ahgch hab kaij g Jiosh machs d pi 
ap chu'ijkam ch wo bei g s-ko'ok 
namkidadag. 9Ha'ijj o an ha 
iattogid manish hab kaij matt am 
hab wo junihid g pi ap'ekam ch hab 
masma wo tashogi g s-ap'ekam. T 
wabshaba g Jiosh wo s-ko'okam ha 
namkid heg hekaj. 


Mash wehs hemajkam d pi ap'ekam 
9Neh, pi o sha'i ba'ich i s-ap'e 

g Tutuligo mo g gawul mahs 
hemajkam. Wehsijj ach wa ab 
mohtois g pi ap'ekam. K id an 
t-u'ukch. Kutt pi hedai wo sha'i 
t-nako machs pi hab wo junihid g 
pi ap'ekam. 19An o hab chu'ig Jiosh 
o'ohana ed: 

Pi o hedai o'odham d sha'i 
s-ap'ekam 
11 ch pi hedai amichud mo 
haschu d s-ap'ekam ch pi 
hedai mahchimk g Jiosh. 
Psalm 14:2-3 
12 Wehsijj at i e mehkod ab amied 
g Jiosh k am hab junihim g pi 
ap'ekam. 
Pi o hedai hab sha'i wua g 
s-ap'ekam. 
Pi hedai. 

13-14. S-ko'okam o neneok hab 
masma mo s-em-mu'amk ch g 
iattogi hab kaij. 

Pi kehg ha-ne'oki o hab masma 
i wuhshani mo g hialwui ab 
ko'oi amied. Psalm 6:9; 10:7 
15 E o nahtokch mat s-ko'okam wo 
em-juh k wo em-mua. 
16 Chum o hebai gantan g sho'igdag 
ch padchud g s-ha-hehgig. 
17 Pi o hekid sha'i s-ap e tahtk. 
Isaiah 59:7-8 
18 ch pi hekid ab has elid g Jiosh. 
Psalm 36:1 
19 Jiosh at ab ba'ich wo i ha 

chu'ijigch hegam mo edgid g 

chehanigaj ch pi am hu heg oidch hab 

e junihim. K hekaj hab mahs mo g 

Jiosh wehs ab ha abchud g hemajkam. 

20Pj at hedai wo e nako mas wehs am 

hab wo junihid g Jiosh chehanig ch 
hekaj wo i e ap'ech am Jiosh tahgio. 

Chehanigaj at am wo i t-tashogi mach 

haschu pi ap'ekam hab wua. 


Mo has masma ha ap'echud 
g hemajkam g Jiosh 
21Ja'i idani at am i tashogi g Jiosh 
mat has masma wo i ha ap'ech g 
hemajkam am e tahgio. Chehanig at 
pi wo sha'i t-ap'echud k wabshaba 

heg wohokamchud mat has masma 
g Jiosh wo i t-ap'ech. K g kekelibad 
Jiosh ha'ichu i tashogiddam id hab 
wa'ap wohokamchud. 22Jiosh at am 
wo i ha ap'ech hegam matp hedai 
ab wo i s-wohoch g ha'ichu ahgaj k 
ab wo hiwgad g Jesus Christ, chum 
as has mahs d wo hemajkamk. 
23Wehs hemajkam at hab juh g pi 
ap'ekam k pi am hu ais g Jiosh hab 
elida. 24K wabshaba g Jiosh ab i 
s-t-ho'ige'id. T g alidaj Jesus Christ 
ab moht g s-ko'ok t-namkidadag am 
t-wehhejed. T hekaj ab i t-ap'ech g 
Jiosh e wui. ?5Jiosh at am i ap'ech 
mat g alidaj wo e muhkid am 
t-wehhejed k hekaj gam hu hab wo 
i juh g pi ap t-chu'ijig mattp hedai 
ab wo i s-wohoch. Ab o wabsh s-ha 
ho'ige'id hegam heki hu hemajkam 
mo ab s-wohochud ch pi chegima 
g ha-chu'ijig 28nat pi g alidaj wo 
e muhkid am wehs t-wehhejed. 
Bo wa masma am t-chehgidch g 
Jiosh mo chum hekid hab wua g 
s-ap'ekam ch wo e nako mat am wo 
i ha ap'ech g pi ap chu'ijkam mat 
hekid ab wo bei g Jesus nat pi heg 
ab moht g s-ko'ok t-namkidadag. 
27-28 Neh, k pi ha'ichu d shat 
hegai machs hekaj wo chum 
si t-haschudad. Pi att wo sha'i 
t-nako machs wo i t-ap'ech am 
Jiosh tahgio am hab junihidch 
g s-ap'ekam. Jiosh at am wo i 
t-ap'ech e wui matt hekid ab wo i 
s-wohoch g ha'ichu ahgaj. ?9Pi o 
hegam d wa'i ha-Jioshga mat ab ha 
mah g chehanig ch wabshaba wehs 
hemajkam d ha-Jioshga. 3°Ab o 
ha wehnad ch wepo masma ab ha 
neid g Tutuligo ch hegam mo pi d 
Tutuligo. Wehsijj at hab wa'i masma 

wo i e ap'ech am Jiosh tahgio mat 
ab wo i s-wohoch g ha'ichu ahgaj 
ab amied g Jesus. 31Id o pi hab 

d ahga machs im hu hab i juh g 
Jiosh chehanig matt hekid ab i 
s-wohoch. T-wohochudadag o am i 
t-gewpkad matt am hab wo junihid 
g tatchuij mo hab wa chum d ahga 
g chehanigaj. 


Ha'ichu i tashogida ab 
amjed g Abrahambad 


Am ant wo i wuhshad g 

Abrahambad mant am wo i 
em-tashogi ihda mani wa em-ahgid. 
Ihda Abrahambad ash d t-shohshon 
ahchim Tutuligo Zch ab i s-wohoch 
g Jiosh. Tsh g Jiosh heg hekaj am 
i ap'ech e tahgio. Pi atsh wa hejel 
am i e ap'ech heg hekaj mas hab 
junihim g s-ap'ekam. K heg hekaj 
wa pi am hu ha'ichu d sha'i hegai 
matsh wa heg hekaj wo chum si e 
haschudad g Abrahambad. *An o 
hab chu'ig Jiosh o'ohana ed: 

Abrahambad at ab i s-wohoch g 
Jiosh. 
T g Jiosh heg hekaj am i ap'ech 

e tahgio. Genesis 15:6 
4Neh, do em-namkidadag hegai 
mamt wo ha gehg chikpank. 5K 
wabshaba d em-mahkigdag hegai 
mamtp ab wo bei ab s-wohochudk 
hegai mo ab em-makiog. K g Jiosh 
hab kaij mat am wo i ha ap'ech e 
tahgio k gam hu hab wo i juh g pi 
ap ha-chu'ijig hegam mat ab wo i 
s-wohoch. Id o d Jiosh mahkigdag. 
6K id hab ahg g Davidbad ch hab 
kaij mo s-ap e tahtk hegam mat ab 
wo i s-wohoch g Jiosh nat pi am wo 
i ha ap'ech e tahgio. K hab masma 
an o'ohadag: 

7-8 Sho'o wa'i s-ap e tahtk hegam 
mat hedam g Jiosh gam hu 
hab i juh g pi ap ha-chu'ijig 
k pi ab hu wo ha mohto'i. 

Psalm 32:1-2 

9David o pi hegam hab wa'i 

ha ahg mo pahl hikuchkas ch 
wabshaba hegam hab ep ha ahg 
mo pi pahl hikuchkas. Heki ani 
hu ahg matsh g Abrahambad ab i 
s-wohoch g Jiosh. Sh g Jiosh heg 
hekaj hab kaij mo d s-ap'ekam. 
101d at hab e juh mat koi e pahl 
hikuch g Abrahambad. 11-12 Ab ash 
wa s-wohochud g Jiosh. Sh g Jiosh 
heg hekaj hab kaij mo d s-ap'ekam. 
T heg i dahm am hahawa e pahl 
hikuch mat hab masma am wo 
wohokamch g e-wohochudadag mat 
heg hekaj am i ap'ech g Jiosh. Tg 
Jiosh hab masma wehs am wo i ha 
ap'ech hegam mat hab wa'ap ab wo 
i s-wohoch, chum hems hegam mo 
pi pahl hikuchkas. Heg o wa wepo 
mach ahchim Jiosh wohochuddam 
woho d Abrahambad amjedkam 
nach pi hab masma ap'edag. 
Hemho wa att ab wo s-wohochudad 
ch ab wo hiwgad hab masma mash 
wa g Abrahambad. 


Matsh g Jiosh wohochuddam 
wo bei g ap'echudaj 


13 Jiosh ah am ha ahgid g 
Abrahambad ch amjedkamaj matsh 
am wo i ha ap'ech e tahgio k wehs 
ab wo ha mah g jewed kahchki 
matp ab wo i s-wohoch. ‘Kut pi 
ha'ichu wehhejed wo s-kehgajk g 
ha-wohochudadag matp id hab 
wo sha ha juni g Jiosh hegam 
mo pi ab hu wohochud ch am 
hab wabsh junihim hegai mo an 

o'ohanas chehanig ed. T g Jiosh 
d wo s-iattomkamk matp am hab 
wo sha ha juni. 15Pi att ab hu wo 
sha'i i t-ap'ech g chehanigkaj k 
wabshaba heg hekaj ab wo t-abch g 
t-chu'ijig matt ab wo bei g s-ko'ok 
t-namkidadag. T hegam mo pi edgid 
pi heg hekaj ab hu wo e abch. 
16Pi at ahchim am wa'i i t-ap'ech 
g Jiosh mach wa an u'ukch g 
heki hu chehanigaj. Ahpim at am 
ep i em-ap'ech mamt hab wa'ap 
ab i s-wohoch g ha'ichu ahgaj. 
Batt masma am oidk hab t-juh g 
Abrahambad k ab hiwig g Jiosh 
hemajimatalig. Id o heg wa wepo 
mo g Abrahambad d t-ohg. K g 
Jiosh heg hekaj am t-chehgidch mat 
has wo chum masmak. TY Bo masma 
an o'ohadag mash g Jiosh am ahgid 
g Abrahambad: 
Bant m-juh mapt d wo 
ha-shohshonk g mu'i nahnko 
mahs hemajkam. Genesis 17:5 
Id at woho hab e juh. K d 
wohokam hegai Jiosh ne'oki mat 
g Abrahambad ab i s-wohoch. 
Jiosh oki e nakog mat ab wo i 
wuhshad g muhki ab muhkig 
amjed k am wo nahto ha'ichu hab 
wabsh che'ek mat am hab wo e 
juh. 18 Abrahambad ash wa ab 
s-wohochud mat g Jiosh ab wo ha 
mah g ali mat eda kekelit chum as 
pi mahch mas has masma hab wo 
juh. Tsh heg hekaj hab juh g Jiosh 
mo d ha-shohshon g mu'i nahnko 
mahs hemajkam. Bo masma an hab 
chu'ig Jiosh o'ohana ed mo g Jiosh 
hab kaij: 
G i ha neid g huhu'u. 
Halakia at d wo k g 


m-amjedkam. Genesis 15:5 

Neh, boki kaij. 1*Tsh pi sha'i 
gawul juh g e-wohochudadag g 
Abrahambad, chum as hems aihim 
g siant ahidag. Kush g Sarabad 

pi ha mamdat. 2021 Abrahambad 
ash ab si ihm g Jiosh nash pi ab 

si s-wohochud mat wo e nakog k 
woho am hab wo juh hegai mo 
haschu am ahgid. 22 Heg atsh hekaj 
am i ap'ech g Jiosh e tahgio k gam 
hu hab i juh g chu'ijigaj. 23K pi 
heg wa'i wehhejed an o'ohanas 
hegai 24ch wabshaba ahchim ep 
t-wehhejed. Jiosh atsh gam hu hab 
ep wo i juh g t-chu'ijig ahchim matt 
hab wa'ap ab i s-wohoch. “5Heg 
atsh hekaj am i kei g t-kownalig 
Jesus mat wo e muhkid g t-chu'ijig 
wehhejed k ab ep wo i wuhsh 
muhkig amjed. Kutt am i t-ap'ech 
Jiosh tahgio ab i s-wohochudk ihda. 


Matsh g Jiosh am i t-ap'ech e tahgio 
Am at i t-ap'ech g Jiosh e 
tahgio ahchim matt ab i 

s-wohoch g ha'ichu ahgaj ab amjed 

g t-kownalig Jesus Christ. Kuch 
heg hekaj ab wui si s-ap t-tahtk. 
2Sho'o wali si s-hemajima a t-wui. 
Kuch si s-hehgig ch ab nenida 

mat ab wo i t-wahpki e-kihdag ed 
k ab wo si t-ha'ichuch. *Chum as 
ha'ichu t-kudut, ch eda si s-hehgig 
nach pi s-mahch mo g t-kudutadag 
hab t-wua matt wo s-chu nakogad. 
4T g Jiosh s-ap wo i t-el mach 
s-chu nakog. Kutt id hekaj am 

wo i t-gewpkai heg wui mach ab 

nenida. “Ab at i t-mah g Jiosh g 

Hekia S-ap'ekam Gewkdag. K heg 

ab t-mahtchulid mo si pihk e elid 

g Jiosh ab t-wui. Ch hekaj s-mahch 

mat woho am wo i t-wahpki g Jiosh 
e-kihdag ed. 

®Dach wa pi ap chu'ijkam ch pi 
ha gewkdag machs hab wo juh 
ha'ichu matt hekaj am wo i t-ap'ech. 
T wabshaba g Jiosh am i ap'ech mat 
g alidaj e muhkid am t-wehhejed. 
7Pi o hedai e muhkidamk hema 
wehhejed. Tp hems hema hi wo 
wa e muhkid hema wehhejed mo 
d si o'odham. *Kuch eda d wa 
chum pi ap chu'ijkam. T g Jiosh am 
t-chehgi mo he'es ab si i t-tatchua 
am i ap'echudk mat g alidaj am 
t-wehhejed muh k gam hu hab i 
juh g pi ap t-chu'ijig. 9Kuch hab 
s-mahch mat hahawa pi heg hekaj 
ab hu wo t-namkid. 19Heki ach 
hu pi ab hu hajunima g Jiosh. Tg 
alidaj muh am t-wehhejed mat hab 
wo t-juh matt ab haha wo hajunit g 
Jiosh. Pegih, ch ba'ich ab i ap'edag 
am Christ do'ibiatalig ed no pi d 
doakam ab muhkig amjed ch wo e 
nako mat wo i t-wehmtad. "T Kuch 
si s-hehgig mat g t-kownalig Jesus 
Christ gam hu hab i juh g pi ap 
t-chu'ijig K am i t-ap'ech mach ab 
hahawa si s-hajunima g Jiosh. 


Mash gawul masma g 
Adambad ch Christ 


12-14 Ab atsh ha'ichu cheha g Jiosh 
hegai mo d wehpeg o'odham ch hab 
chehgig Adam. Tsh heg mulin k hab 
i shonwuich g pi ap'ekam jewed 
dahm. Tsh hekaj am i shonwua 
muhkig. Tsh g Jiosh pi hab ep juh 
g chehanig am hugkam matsh an i 
wuhsh g Mosesbad. Sh eda wehsijj 
hab wua g pi ap'ekam. Kush heg 
hekaj g muhkig wehsijj ab ha a'ahe, 

chum as pi mulin g chehanig hab 
masma matsh wa g Adambad. 
Jiosh oki am ha'ichu t-chehgidch 
ab amjed g Christ id hekaj 
Adambad. 15Wehsijj atsh ab ha'ichu 
i wahpki am wehs ha wehhejed 
g hemajkam. K wabshaba gawul 
mams hegai mat ab i wahpki. Do 
muhkig hegai matsh g Adambad 
ab i wahki wehs ha wehhejed g 
hemajkam. K wabshaba d Jiosh 
hemajimatalig hegai matsh g Jesus 
Christ ab i wahki wehs t-wehhejed. 
16K d al hemako hegai chu'ijig 
mat hekaj am i wah g s-ko'ok 
namkidadag. K wabshaba mu'ij 
g pi ap t-chu'ijig. K eda g Jiosh 
wehs gam hu hab i junihog am 
t-wehhejed. Ab o d t-wuikam hegai 
s-ko'ok namkidadag nach pi ab d 
Adambad amjedkam. K wabshaba 
d Jiosh mahkig ihda mat hab t-juni 
gm hu hab i juhk g pi ap t-chu'ijig. 
17Muhkig at ab wehsijj t-ma'ish heg 
hekaj. Adambad pi ap chu'ijig. K 
wabshaba g Jiosh si s-hemajim ab 
t-makiog g ho'ige'idadag. Kutt am 
aigo dahm i chehchsh g muhkig 
ahchim matt ab bei. Ab o t-mahkch 
g ap'edag am gahi wuhshanim 
g Christ matt s-ap wo himad g 
t-doakag id dahm jewed. 
18Pegih, id ani em-ahgid mat 
g Adambad ab i wahki g s-ko'ok 
namkidadag am wehs t-wehhejed 
heg hekaj hemako pi ap e-chu'ijig. 
T wabshaba g Christ am hab juh 
g do'ibiadag am wehs t-wehhejed 
heg hekaj hemako s-ap e-chu'ijig 
ch ab t-makiog g wechij doakag. 
19 Adambad at pi wohog el g Jiosh. 


K heg hekaj mu'ijj d pi ap chu'ijkam. 


Christ at hejel ab s-wohog el g 

Jiosh. Kut heg hekaj mu'ijjab wo ie 
ap'ech am Jiosh tahgio. 
20Hemajkam o pi hohho'id g 
chehanig ch ba'ich hab i s-junimk g 
pi ap'ekam wa chum s-mahchch g 
chehanig. K wabshaba ab t-mahks 
matt hekaj wo s-mahchk mo he'es 
i ge'ej g pi ap t-chu'ijig. K eda g 
Jiosh ho'ige'idadag ba'ich i ge'ej no 
pi gam hu hab i junihog g t-chu'ijig. 
21Pegih, tt wo chum nei mat am 
t-gewito g pi ap'ekam nach pi heg 
hekaj ab aihim g muhkig. Heg o wa 
wepo mo d t-maliomig g pi ap'ekam 
ch am t-wanchshulig muhkig 
wui. Kuch wabshaba hemuch 
edgid g Jiosh hemajimatalig ab i 
s-wohochudk g s-kehg ha'ichu ahgaj 
ab amjed g t-kownalig Jesus Christ. 


Matt pi hab wo junihid g pi ap'ekam 
am i bek g wechij doakag 
Pegih, tp hems ha'i hab wo 
chei matt hig ba'ich am hab 

wo i junihid g pi ap'ekam. T g Jiosh 

ba'ich wo i s-t-ho'ige'el. 2K eda pi 
hab sha'i chum mahs machs am 
hab wo junihid g pi ap'ekam. Am 
att i dagito g pi ap'ekam. K pi am 
hu hahawa ha gewkdag t-dahm. 

Id o heg wa wepo matt heki hu 

muh natt pi pi hab hahawa ep 

wo junihid g pi ap'ekam. *Ab att 

t-chehgi g t-pahl wakonakaj matt 

ab i t-hemakoj Jesus Christ wehm. 

K heg wa wepo matt am wehmaj 

muh natt pi ab i t-hemakoj heg 

wehm mat muh. 4T-pahl wakona 

o wepogidas matt wehmaj ged hu 

t-hiash am i muhk. T g Jiosh ab i 

t-mah g wechij doakag heg hekaj 

si ge'e e-gewkdag mat hekaj ab i 

wamigi g Christ muhkig amjed. 

5Ab att i t-hemakoj heg wehm 
mat am t-wehhejed muh. Kut hekaj 
ab t-mah g wechij doakag. Id o 
wepo masma matt am wehmaj ko'o 
k wehmaj ep t-chechegito. ®Am att 
i dagito g heki hu t-doakag. Kut hab 
gam hu hab i e juh g pi ap t-tatchui. 
K pi an hu hahawa t-wulshch g 
pi ap'ekam. “Nat hig hab ep wo 
juh g pi ap'ekam hegai mat heki 
hu muh? Pegih, tt ahchim hab wa 
masma am i dagito g pi ap'ekam 
ab i s-wohochudk mat g Christ am 
t-wehhejed muh. *Heg muhkig o 
d t-muhkig no pi d t-namkidadag. 
Id att ab i s-wohoch. T g Jiosh heg 
hekaj ab t-mah g wechij doakag k 
ab wo i t-wuwhas muhkig amjed 
hab masma mat hab juh g Christ. 
9Pi at hekid ep wo muh g Christ 
mat wa uhpam ep e chegito. 
Muhkig o pi am hu dahm gewkdag. 
10Hemho at muh mat wo kuhgi g pi 
ap'ekam gewkdag am t-dodakag ed 
k ep e chegito k hemuch d doakam 
wehhejed g Jiosh. 

11Pegih, mt wo chum kuhgi g 
pi ap'ekam e-dodakag ed k d wo 
dodakamk wehhejed g Jiosh ab 
i e hemakochudk g Jesus Christ 
wehm. 12Pi g wo hiwgidad g pi 
ap'ekam mas am ep wo i chikp g 
em-doakag mamt hekaj hab wo 
juh g pi ap e-tatchui. #Wehs amt 
am wo i e-dagito Jiosh wui namsh 
pi d e do'ibiakam ab amjed g 
muhkig. T am haha wo i em-hekaj 
g Jiosh mamt am hab wo junihid g 
s-ap'ekam. Pi g wo sha'i e hiwgid 
mas wo em-hekaj g pi ap'ekam has 
i masma. 1*Heki ach hu ab wecho 
g chehanig ch wabshaba hemuch 
edgid g Jiosh hemajimatalig ch 

hab pi hab wo chum junihid g pi 
ap'ekam. 


Matt am wo i t-dagitokchid 
s-ap'ekam wui 

15Pegih, t hahawa pi ab hu 
ha'ichu wo t-abch g chehanig nat 
pi g Jiosh ab s-t-ho'ige'id k t-do'ibia. 
Kutp hems heg hekaj ha'i hab wo 
elidad mat am hab wabsh wo i 
junihid g pi ap'ekam. 16T wabshaba 
g pi ap'ekam an wo ha u'ukchid 
matp hab wo junihid. T g Jiosh 
s-ko'okam ab wo ha namkid. Ab 
amt wo s-wohog elidad g Jiosh. T 
heg am wo i em-ap'ech e wehhejed. 
17Pi ap'ekam o wa an em-u'ukch. 
Kumt wabshaba ab i s-wohoch g 
wohokam ab amjed g Jiosh. Kuni 
id hekaj ab si ho'ige'id g Jiosh. 1*E 
amt wul'o ab amjed g pi ap'ekam. K 
g s-ap'ekam an hahawa em-u'ukch. 

19Ni wabsh g pi hasig ne'okikaj 
em-tashogid nam pi pi koi si 
s-amichud. Am amki wa e 
dagitokch si s-uam ha'ichu wui ch 
hab junihim g pi ap'ekam. Tsh g 
Jiosh em-do'ibia. Kumt am hahawa 
wehs wo i e dagito s-ap'ekam wui 
ch hab wo junihid g Jiosh tatchui. 

20Pj am ab hu kaiham g s-ap'ekam 
mo hekid g pi ap'ekam an em-u'ukch. 
21Kut pi ha'ichu s-ap hab em-juni g 
pi ap'ekam. Si am wa e eh'elid mam 
wa am hab junihim. K g pi ap'ekam 
ab wabsh em-ahijidahim g s-ko'ok 
em-namkidadag. 2#Kumt wabshaba 
e wul'o ab amjed g pi ap'ekam. K 
g Jiosh d hahawa em-ahmo ch hab 
em-juh mam d hahawa s-ap'ekam. 
K ab him mamt ab wehs wo bei g pi 
ha huhugedam doakag. ?3Hegam 
mat hab wo junihid g pi ap'ekam 


311 


at ab wo ai g s-ko'ok e-namkidadag. 
T wabshaba hegam mat ab wo i 

e dagito t-kownalig Jesus Christ 
wui ab wo bei g pi ha huhugedam 
doakag. 


Mo g Paul ha'ichu chum ha 
tashogid g hohntakaj 


Neh, ni-wepnag, s-mahch amki 

mo has chu'ig g t-chehanig. 
Kuni heg hekaj hab em-elid mamt 
wo s-amich ihda mant wo em-ahgi. 
Chehanig o an u'ukch g o'odham 
am hugkam mat he'es i tash d wo 
doakamk. ??Pegih, k hab chu'ig g 
chehanig mat g uwi pi ep wo ha 
kunt mat eda g kunaj d wabsh wo 
kia doakamk. K wabshaba hiwgidas 
mat wo ha kunt matp g kunaj heki 
hu wo muh. Pi o ab hu hahawa 
shohbidch g chehanig. 

4Pegih, k hab wa'ap chu'ig am 

t-wehhejed ahchim matt ab i 
s-wohoch g s-kehg ha'ichu ahgaj 
g Jiosh. Am att i t-hemakoj g 
Christ wehm. K id heg wepogidas 
matt am wehmaj muh. K pi an 
hu hahawa t-u'ukch g chehanig. 
Dach enigaj hegai mat e chegito 
ab muhkig amjed ch hekaj s-ap 
ha'ichu hab wo chum junihid am 
wehhejed g Jiosh. 5Am o wabsh ha 
chu'amun g chehanig hegam mo 
pi mahch g Jiosh. K ba'ich hab i 
junihim g pi ap'ekam. K g s-ko'ok 
ha-namkidadag ab ha aihim. ®Tt 
wabshaba ab i t-hemakoj g Christ 
wehm. T g Jiosh t-wul'o ab amjed 
g chehanig. Heki ach hu am chum 
chikpanid g Jiosh g chehanigkaj. K 
wabshaba hemu g Hekia S-ap'ekam 
Gewkdag t-wanimed. Ch hahawa 
woho chikpanid. 

Mach wa ab abchudas g 
Jiosh chehanigkaj 

7Ha'i o hab elid mo pi ap'e g 
Jiosh chehanig. K wabshaba pi 
woho. Chehanig o am t-tashogid 
g pi ap t-chu'ijig. Neh, pi att wo 
chum mahchk mo pi ap'e mach si 
pihk t-elid g ha'ichu t-enigakaj. K 
wabshaba g chehanig am t-tashogid 
mo pi apie. Kuch wa am hahawa 
ba'ich i s-gewkam si pihk t-elid 
g ha'ichu t-enigakaj. Matp pi an 
hu wo ha'ichugk g chehanig, rd 
wabsh wo pi ha'ichuk g pi ap'ekam. 
9Neh, pi ani has shati ni-tahtk 
mani eda pi ap mahch g chehanig. 
Nt hahawa s-mai. T ba'ich am i si 
e chehgi g pi ap'ekam am ni-eda. 
Kunt s-mai maniki aihog g s-ko'ok 
ni-namkidadag. 10-11 Jiosh at hab 
juh g e-chehanig matt heg hekaj 
wo s-mai matt has masma wo bei 
g s-ap doakag. Kunid eda heg ab 
am cheh maniki d pi ap chu'ijkam 
ch ab aihog g ni-muhkig ch s-ko'ok 
ni-namkidadag. 

12Do hekia s-ap'ekam ch s-kehgaj 
g chehanig ch am t-tashogid matt 
has wo chum t-junihid. 13Pi at 
g chehanig hab ni-juh mani ab 
aihog g ni-muhkig ch s-ko'ok 
ni-namkidadag. Pi ap'ekam at hab 
ni-juh mani wa ab aihog. Chehanig 
o s-kehgaj. K g Jiosh heg hekaj am 
t-tashogid mo haschu d pi ap'ekam 
ch has masma si pi aple. 


Heg o wa wepo mani gohk dodakag 
14Pegih, k d hekia s-ap'ekam g 
chehanig. Kuni wa wabshaba d wabsh 
o'odham. K wa g pi ap'ekam an 
ni-u'ukch. 15Pi o wa ta amichudama 

g ni-doakag am ni-wehhejed mani 
wa eda wabsh hejel ab ni-hiwig. 
S-mahch ani mo haschu d s-ap'ekam 
ch wabshaba pi am hu hab junihim 
ch heg hab wa'i junihim mani haschu 
i pi hohho'id. 1êId ani wa hekaj 
wohokamchud mo g chehanig s-ap'e. 
17Pj ani wa hab chum junimk g pi 
ap'ekam. K wa wabshaba heg an 
ni-u'ukch. K wa heg hekaj heg wa 
wepo mani wa pi d si ahni ch am hab 
junihim. 1*Ni-doakag o wa d wabsh 
hekia pi ap'ekam mani wa eda pi ab 
hu hiwig g Jiosh. Kuni wa pi sha'i 
ni-nakog manis am hab wo junihid 
g s-ap'ekam, chum anis wa hab 
s-junimk. '?Heg ani hab wati junihim 
pi ap'ekam, chum anis pi hab chum 
junimk. 2°Heg ani wa hekaj hab kaij 
mani pi d si ahni ch hab junihim. Pi 
ap'ekam o wa an ni-u'ukch. 

21Pegih, boki chu'ig g t-doakag 
mach eda pi ab hu hiwig g Jiosh. 
Pi att wo t-nako machs hejel am 
hab wo junihid g s-ap'ekam, chum 
achs hab s-junimk. 24S-mahch ach 
mo s-ap'e g Jiosh chehanig. 73K 
wabshaba g pi ap'ekam an t-u'ukch 
ch hab t-wua mach ab wui gegok. 

24-25pegih, boki chu'ig g t-doakag 
mach eda pi ab hu hiwig g Jiosh. Bach 
chum s-junimk g Jiosh chehanig ch 
wabshaba am hab wabsh junihim g pi 
ap'ekam. K pi in hu hedai ha'ichug mas 
wo t-do'ibia. Kuch heg hekaj si pi ap 
t-tahtk. T wabshaba g Jiosh am i kei g 
e-alidag Jesus Christ. Kut heg t-do'ibia. 
Id ach hekaj ab si ho'ige'id g Jiosh. 


Mo g Hekia S-ap'ekam Gewkdag 
ab t-mahkch g wechij doakag 
Pi o ab hu hahawa t-abchud 
g Jiosh g ha'ichu t-chu'ijig 

ahchim mach ab si hiwig g Jesus 
Christ. ZHekia S-ap'ekam Gewkdag 
at t-wul'o ab pi ap'ekam t amjed 
k ab t-mah g wechij doakag. K pi 
ab hu hahawa t-aihog g s-ko'ok 
t-namkidadag. 3Pi att wo shati 
t-nako machs am hu hab wo 
junihid g chehanig ch hekaj wo 
t-do'ibia nach pi d wabsh o'odham. 
T wabshaba g Jiosh am i kei g 
e-alidag mat wo t-do'ibia. T heg 
ia i wuhsh jewed dahm k hab 
masmakahim mach ahchim ch 
wabshaba pi ha chu'ijig ch gam hu 
hab i juh g pi ap t-chu'ijig. Jiosh at 
hab masma am i t-ap'ech e-tahgio k 
hab masma ab t-neid matt pi hekid 
sha'i mul g chehanig ahchim mach 
ab i t-dagitokch Hekia S-ap'ekam 
Gewkdag wui ch pi am hu hab 
junihim g hejel pi ap t-tatchui. 

5Hegam mo hab junihim g hejel 
e-tatchui o heg hekaj an e u'ukch. K 
hegam mo hab junihim g tatchuij 
g Hekia S-ap'ekam Gewkdag heg 
hekaj an epai e u'ukch. ê6Am o 
hihim s-ko'ok e-namkidadag 
wui hegam mo hab junihim g 
hejel e-tatchui. Ch ahchim mach 
hab junihim g Hekia S-ap'ekam 
Gewkdag tatchui am Jiosh kihdag 
wui hihimad ch hekaj wo si s-ap 
t-tahtkkad. "Do obgaj g Jiosh 
hegai mo hedai g hejel e-tatchui 
hab junihim no pi pi ab hu wohog 
elid g Jiosh ch pi wo sha'i e nako 
mas am hab wo e juh. 8Pi at wo e 
nako hegam mo hab wua g hejel 
e-tatchui mas hab wo juh g Jiosh 
tatchui. 

9Ch wabshaba ahchim pi g 
hejel t-tatchui hab wua. Hekia 
S-ap'ekam Gewkdag o am t-eda 

hab chu'ig. Kuch heg tatchui hab 
wua. Hegam mo pi am hu ha eda 

g Hekia S-ap'ekam Gewkdag o pi 

d Jiosh hemajkamga. '°T ahchim 
am i t-ap'ech g Christ am tahgio g 
Jiosh k ab t-mah g Hekia S-ap'ekam 
Gewkdag. Kuch heg hekaj edgid 

g wechig doakag, chum as hi wa 

g muhkig ab wehs ha aihog g 
hemajkam g pi ap ha-chu'ijigkaj. 
11Kut am uhpam ep wo t-chegitoich 
g Hekia S-ap'ekam Gewkdag hab 
masma mat hab juh g Christ. 

12Pegih, ni-wepnag, ab o d 
t-wuikam matt hab wo junihid 
g Jiosh tatchui. 75 Jiosh at gam 
hu hab wo i t-juh mattp am hab 
wo sha junihid g hejel t-tatchui. 
Hekia S-ap'ekam Gewkdag o am 
i em-wehmaj. Kumt gam hu wo 
s-ohhod g pi ap ha'ichu hab e-juni k 
hab wo edgidad g wechij doakag. 

14 Ab at t-mah g Jiosh g Hekia 
S-ap'ekam Gewkdag. K heg am 
t-wanimed. Ch hab s-mahch 
mach d Jiosh a'aliga 1*ch ab 
ihm mo d t-ohg ch pi sha'i ehbid. 
16Hekia S-ap'ekam Gewkdag o am 
t-tashogid mach d a'aligaj g Jiosh. 
17 Jiosh at ab wehs mah g e-alidag 
g e-ho'ige'idalig k hab wa'ap wo 
t-mah nach pi hab wa!ap d alaligaj. 
Kutt wabshaba wehpeg ab wo nako 
g sho'igdag hab masma mat heg hab 
e juh mo d si alidaj. 


Matsh ab wo si has t-elidad g Jiosh 


18Si atsh ge'e ab wo has t-elidad 
g Jiosh. Kutt hab pi wo sha'i kuint 
g al t-sho'igdag ia jewed dahm. 
19 Jiosh atsh wehs ha'ichu dahm wo 
t-mahsko wua ahchim a'aligaj. K 
wehs ha'ichu nahtoij heg nenida. 

20-21 Do Jiosh hab elida mat wehs e 
padch g nahtoij mat eda g o'odham 
pi ap chu'i. Wehs ha'ichu o ab 
hahawa e wulshch g pi ap'ekamkaj. 
Tsh wabshaba g Jiosh wo wul'o g 
e-nahtoi mat hekid am wo mahsko 
t-wua ahchim a'aligaj. Tsh wehs 
ha'ichu hahawa ep si s-kehg hab wo 
mahsk. 

22S-mahch ach mo hemuch g 
ha'ichu nahtoij g Jiosh shahag wepo 
mo shahshani hab sha masma mat g 
uwi g ali wo be k ab i taht g s-ko'ok. 
23 Ahchim mo g Jiosh ab t-mahkch g 
Hekia S-ap'ekam Gewkdag ach hab 
wa'ap shahshani ch ab si nenida 
mat am wo i nahto g t-do'ibiadag 
k wo wechijid g t-chuhkug. Hekia 
S-ap'ekam Gewkdag o d wehpeg 
mahkigdaj g Jiosh ab t-wui. 24Ab 
att i s-wohoch g Jiosh. Kut t-do'ibia. 
K wabshaba am wabsh kia wi'is 
mat wo nahto g t-do'ibiadag k am 
wo i t-wahpki e-kihdag ed. Kuch 
s-wohochud mat id hab wo t-juni. 
25Wohochudadag o hab d ahga 
mamt s-e tahtk ch ab wo nenidad 
hegai mamt koi nei. 

26pi ach ahim gewkdag. K 
wabshaba g Hekia S-ap'ekam 
Gewkdag i t-wehmaj. Pi ach 
mahch matt has masma wo 
t-ho'ige'idahunad am Jiosh wui. 
K wabshaba g Hekia S-ap'ekam 
Gewkdag ab t-mahtchulid. Kuch 
hab shahshani ch shoak am 
Jiosh wui ch pi sha'i mahch matt 
has masma hab wo chei hegai 
mo haschu ab t-tahtchud. 27 K 
wabshaba g Jiosh s-mahch g 
t-ihbdag ch ep s-mahch hegai mo 
haschu ab t-tahtchud g Hekia 
S-ap'ekam Gewkdag. Heg o hab 

wua g t-ho'ige'idahuna am Jiosh 
tatchui oidch. Kuch ab tahni g i 
wehmtadag am ha wehhejed g 
Jiosh hemajkamga. 

28 Ab at i t-wai g Jiosh matt d 
wo hemajkamgajk. Kuch ab wui 
si pihk t-elid. K g Jiosh heg hekaj 
wehs ha'ichu am i ap'echud mat 


t-wehhejed wo s-ap i wuhsh ha'ichu. 


29Heki o hu s-mahch g Jiosh mat 
hedai ab wo kaiha g waidaj ch am 
ap'ech matt wo wepo chu'igk g 
alidaj ch wehmaj d wo alaligajk. T 
g alidaj d wo wehpeg t-si'ihegk. 30T 
wa woho ab i t-waid k am i t-ap'ech 
e tahgio k hahawa pi ab hu ha'ichu 
t-chu'ijigchud. K am ba'ich ehp mat 
ab t-mah g si has e-elidadag. 


Mat pi ha'ichu wo e nako mat wo 
i t-gawulkai ab Jiosh amied 


31Pegih, bo masma am 
t-wehhejed kehk g Jiosh. T hab 
pi hedai wo e nako mas ab t-wui 
wo kekiwua. 32Pi at sha'i t-da'i g 
Jiosh g e-alidag. Kuch heg hekaj 
s-mahch mat pi ha'ichu ep wo sha'i 
t-da'i. Alidaj at ab wui e iagchul am 
t-wehhejed. 33T g Jiosh heg hekaj 
gam hu hab i juh g pi ap t-chu'ijig. 
T hab pi hedai wo e nako mas ab 
wo ha'ichu t-abch. 34Jiosh alidag 
at ab nako g s-ko'ok t-namkidadag 
am t-wehhejed muhk. T hab pi wo 
t-ai hegai t-namkidadag. T g Jiosh 
ab i wuhshad muhkig amjed k an 
s-apko dai e-hugid an. K heg am 
t-wehhejed e ho'ige'idahun ab Jiosh 
wui. 99Kuch eda hi wa hebaichujj 
ab nakog g kudutadag ch s-hasig 
ha'ichu ch sho'igchudadag nach pi 
d Christ wohochuddam. Bihugig ch 
sho'igdag ch s-ta ehbidam ha'ichu 

ch cheggiadag o ab ep t-aihog. 28 Bo 
chu'ig g Jiosh ha'ichu ahga: 

“Chum ach hekid ab nakog g 
s-ta ehbidam ha'ichu am 
wehhejed g Jiosh. 

Kum hab t-elid mach ab aihim 
g muhkig hab masma mo 
g ha-gi'ichuda kakawal.” 
Psalm 44:22 

Neh, ttp hems hebai hab wo i el 
mat am i ha'asa si pihk e el g Christ 
ab t-wui. 27 K wabshaba id pi woho. 
Ab o si pihk e elid g Christ t-wui 
ch ab t-mahkch g gewkdag. Kuch 
wehs gewitoghim g t-kudutalig. 
38:39 S-mahch ani mat pi hekid 
ha'ichu wo sha'i e nako hemuch o 
gam hu t-ba'ich mas an wo shohbi 
g Jiosh pihk elidadag ab t-wui 
mattp hebai wo i k id dahm jewed 
o in t-dahm. Pi at g muhkig o g 
doakag wo shohbi, ni'is g anghil o 
g s-ta ehbidamkam gewpkdag. Ab 
o t-chehgidch g t-kownalig Jesus 
Christ mo t-hekaj si pihk e elid g 
Jiosh. Kut pi hekid ha'ichu wo sha'i 
e nako mas an wo shohbi g pihk 
elidadaj. 


Mo has masma ab ha neid g 
Jiosh g Tutuligo hemajkam 
9 12Mu'ijj g ni-wehm Tutuligo 
o s-ohhodamk g Jesus pi 
wohochudch mo d Jiosh si Kehsha. 
Kuni heg hekaj si pi ap ni-tahtk. K g 
ni-ihbdag sha'i si s-ko'ok. S-mahch 
ani mani g wohokam em-ahgid 
nani pi pi ni-elid ch em-ahgid. K 
g Hekia S-ap'ekam Gewkdag an 
ni-u'ukch. 3Si ani tatchua mat 
wo e do'ibia g ni-wehm o'odham, 
chum anis hems heg hekaj pi 
wo ni-do'ibia. 4-5Do chum Jiosh 

hemajkamga. Jiosh at ab i ha 
chuhcha g t-shohshonbad k am ha 
ahgid mat si s-kehg ha'ichu hab wo 
t-juni. Ab o si has t-elid g Jiosh ch 
ab t-mahkch g e-chehanig. Kuch 
hab s-t-mahch ch hab junihim g ab 
si has elida Jiosh wui. T g Jiosh si 
Kehsha ab t-amjed i wuhsh ia jewed 
dahm. Tt heg hekaj ab wo si has 
elidad g Jiosh chum hekid. Neh! 
6K eda mu'ijj g ni-wehm o'odham 
pi ab hu wohochud g Jiosh si 
Kehsha. K wabshaba id pi hab d 
ahga mas g Jiosh pi am hu hab 
wo juh hegai mo hab kaij mat hab 
wo juh. Pi atsh wehsijj g Tutuligo 
d wo Jiosh hemajkamgak. "Id ant 
am wo em-tashogi am em-ahgidch 
ab amjed g Abrahambad. Pi atsh 
wehsijj g Abrahambad amjedkam 
wo enigak hegai mash wa g Jiosh 
ab makiog. Gohk ash wa a'alidag g 
Abrahambad. Sh hema hab chehgig 
Isaac. Kush g Jiosh hab kaij ab 
Abrahambad wui: 
Hegam wa'i Isaac amjedkam 
at wo enigak hegai mani ab 
m-makiog. Genesis 21:12 
8-9Thda Isaacbad ash d hegai matsh 
wa g Abrahambad wehm kihkam 
bei matsh eda heki hu okst natsh pi 
g Jiosh am i ha wehmt k hab kaij: 
Dat wo hemako ahidagk, tg 
Sarah wo ge cheoj madt. 
Genesis 18:10 
Id o am chehgidch mat hegam d wo 
wa'i Jiosh hemajkamgak mat hedai 
g Jiosh am wo i ha chuhcha. 
19Neh, tsh am hema hohnt g 
Isaacbad am i ge'edak. Sh id hab 
chehgig Rebecca ch gohk ha 
mahmadt. 11-12Sh hab kaij g Jiosh 
ab wui g Rebeccabad: 

Ge'echu at d wo piongajk g 

alichu. Genesis 25:23 
Tsh eda idam koi an hu mamsi k koi 
ab hu ha'ichu chu'ijig. Tsh g Jiosh 
ab i wai g chumchu mat hekaj wo 
tashok mo ab hejel ab g Jiosh mat 
hedai ab wo i ha wai. *?Hegai mo d 
ge'echu ash hab chehgig Esau. Sh g 
chumchu hab chehgig Jacob. K hab 
chu'ig g Jiosh o'ohana mash g Jiosh 
hab kaij: 

Ab ant i wai g Jacob k g 
wehngaj Esau pi ab hu i wai. 

Malachi 1:2-3 
14Pegih, na'ams ha'i hab elid mat 
pi ap chu'i g Jiosh. K wabshaba pi 
hab chu'ig nash pi hab kaij ab 
Mosesbad wui: 
Nt wo s-ha ho'ige'el hegam mani 
hab ha elid. Exodus 33:19 

16K heg hekaj tasho mo s-ha 
ho'ige'id heg wabsh hekaj mo hab ha 
elid. Pi at hedai heg wabsh hekaj wo 
nei g Jiosh ho'ige'idadag mas haschu 
i tatchua ch haschu am hab juni him. 

17 An o o'ohanas mash hab kaij 
g Jiosh am wui g ha-kownalig g 
Egypt t am hemajkam: 

Am ant i m-dai mapt d wo 
kownalk id si hekaj mant ab 
m-wui wo kekiwua k am wo 
ha chehgi g ni-gewkdag k am 
wo mahsko ni-wua wehsko 
jewed dahm. Exodus 9:16 

18K heg hekaj tasho mo g Jiosh s-ha 
ho'ige'id mo hedai hab i elid ch hab 
ha wua mo hedai hab i elid mat pi 
ab hu wo kaihamad g ne'okij. 


Matsh g Jiosh ha'i wo s-ha 

ho'ige'id k ha'i wo ha lodai 
19Neh, tp hems hema wo kah 

ihda k hab wo chei, “Pegih, pi at 

ha'ichu ab hu wo chum t-abch g 
Jiosh matp heg hab wa masma hab 
t-juh map has i kaij.” “Nt wabshaba 
wo em-ahgi mo pi ab hu sha'i ab g 
o'odham mas ab wui wo neo g Jiosh. 
Dach Jiosh nahtoi ch pi edgid g 
ap'edag machs ab wui hab wo chei 
mas haschu ahgk hab masma t-nahto. 
21Neh, nat hig pi hab wo ha juh g 
haha'atdam g hab mams haha'a mat 
wo tatchuad? Hema atp hems d wo 
s-kehg ha'ak ch hema d wo pi kehg 
ha'ak. ??Pegih, t g Jiosh wehs hab 
ha juh g hemajkam. K hati pi ap d 
hemajkam. K wabshaba g Jiosh s-ha 
bahbgi. Tam wo ie ai mat am wo 
chehgi g e-gewkdag k wo s-ko'okam 
ha namkid. 23 Kuch hati sap d 
hemajkam no pi ab si s-t-ho'ige'id 
g Jiosh. Am at i t-ap'ech matt 
hab masma wo nei g gewkdaj. 
24 Ahpim gawul mahs hemajkam 
am d ep waidaj. Jiosh at ab ep i 
em-gawulkai. ?? Neh, bo masma an 
o'ohadag heg o'ohana ed mash hab 
chehgig Hosea mo hab kaij g Jiosh: 

Bant wo ha juh hegam mo pi d 
ni-hemajkamga mat d haha 
wo ni-hemajkamgak k ab wo 
si pihk ni-elidad ha wui. 

26 Kumt hab wo ha a'agad 
mo d ni-hemajkamga. 
Hosea 2:23, 1:10 
Neh, bash kaij g Jiosh. 27-28 Kush 
wa g Isaiabad d Jiosh ha'ichu i 
tashogiddam ch hab kaij: 

E o aihim mat g Jiosh ab wo ha 
mah g ha-namkidadag wehs 
hemajkam. 

T pi sha'i mu'i wo e do'ibia g 
Tutuligo hemajkam, chum as 
wo si mu'ijk hab sha masma 
mo g o'od. Isaiah 10:22-23 

29 Sh wa am hu hebai hab ep kaij g 
Isaiabad: 

S-ap atsh huhug g pi ap'ekamkaj 
hegam kihhim mash hab 
chechgig Sodom ch Gomorra. 

Kut ahchim Tutuligo hab wa'ap 
s-ap wo huhug mat hems g 
Jiosh pi wo ha'i t-do'ibia. 

Sha'i si s-gewkdag g Jiosh. 

Isaiah 1:9 


Mo g Tutuligo hemajkam pi 
amichud g Jiosh si Kehsha 
30Pegih, pi am wa am hu e gahgid 

g Jiosh ap'edag ahpim gawul mahs 
hemajkam ch wabshaba am i kah 
ab amjed g Jiosh alidag k ab i 
s-wohoch. T g Jiosh am i em-ap'ech 
e tahgio gam hu hab i juhk g pi ap 
em-chu'ijig. 21 K g ni-wehm o'odham 
am i chum e ap'echud g chehanigkaj 
ch pi bei g e-ap'edag ??nat pi pi ab 
hu wohoch g Jiosh k pi ab hu bei g 
si Kehshaj k wabsh am hab chum 
s-junimk g s-ap'ekam mat hekaj wo 
s-ap'ek am Jiosh tahgio. Id o heg wa 
wepo mat e huchwua ab hodai t ab. 
33 An o hab chutig Jiosh o'ohana ed 
mo hab kaij g Jiosh: 

Am ant wo i maskogi g si 
ni-Kehsha ha shahgid g 
Tutuligo mat d wo chum 
ha-do'ibiadagk. 

T pi wo e do'ibia hegam mat pi 
ab hu wo wohoch. 

Id at heg wo wa wepok mat ab 
wo e huchwua hodai t ab k 
wo i shul. 

Hegam at wo wa'i e do'ibia mat 
ab wo i s-wohoch. Isaiah 28:16 

Neh, bo chu'ig g Jiosh o'ohana. 
1 Ni-wepnag, chum ani si 
tatchua mat hu wo i e 

do'ibia g ni-wehm o'odham ch heg 
hekaj am ni-ho'ige'idahun Jiosh 
wui. “Hegam o tatchua mat am wo 
i e ap'ech Jiosh tahgio ch wabshaba 
pi ap mahch mas has masma hab 
wo e juh. 3Jiosh at am i ap'ech matt 
has masma wo s-ap'ek am tahgio. 

K g ni-wehm o'odham wabsh 
s-ohhodamk g apchudaj ch wabsh 
hejel am chum s-e apchudamk “ab 
s-wohog elidch g Jiosh chehanig. K 
wabshaba g Jiosh am t-chehgidch 
matt ab wabsh wo i s-wohoch g 
s-kehg ha'ichu ahgaj k ab wo i 
hiwigi g Christ. T heg am wo i 
t-ap'ech am tahgio. 


Mo wehs ab d chum 
t-wuikam g do'ibiadag 
“An atki hi wa o'oha g Mosesbad 
mash hab kaij g Jiosh: 

Wehs amt wo himad g 
ni-chehanig mamt heg hekaj 
wo bei g pi ha huhugedam 
doakag. Leviticus 18:5 

BK oi wa tasho mat pi hedai wo 
sha'i e nako mas wehs wo himad. K 
eda in ha'ichug g do'ibiadag ahga. 
Kush heg hekaj hab kaij g Jiosh 
matt ab wabsh wo i s-wohochud k 
ab wo i hiwigi. Kut am wo i t-ap'ech 
hejel e tahgio. An o hab chu'ig 
Jiosh o'ohana ed: 

Pi g hab wo i e ahgi mat hedai 
am wo em-behijidam g 
do'ibiadag dahm kahchim 
wui. Deuteronomy 30:12 

Neh, bo chu'ig nat pi g Jiosh 
alidag ia heki hu i t-behij. 7K an ep 
o'ohanas: 

Pi g hab ep wo i e ahgi mat hedai 
am wo em-behijidam jewed 
wecho. Deuteronomy 30:13 

Jiosh alidag at heki hu ab i wuhsh 
muhkig amjed mat ab wo t-mah. 
8Bo hig woho chu'ig: 
Pi o sha'i mehk g Jiosh ha'ichu 
ahga ab em-amjed. 
Chum am hekid ne'okchulid ch 
si s-mahch. Deuteronomy 30:14 
Neh, id o d ihda ha'ichu ahga ab 
amjed g wohochudadag mach am 
ahgahim. “Am g wo wohokamchud 
mo g Jesus d em-kownalig ch ab 
uhpam e chegito muhkig amjed. Tg 
Jiosh wo em-do'ibia. 1° Wehsijj atsh 
am wo i ha ap'ech g Jiosh hegam 
mat hedai ab wo i s-wohoch g alidaj 
e-ihbdag amjed. T wo e do'ibia 
am i wohokamchudk mo g Jesus d 
ha-kownalig. 
11Bo chu'ig g Jiosh o'ohana: 
Mat hedai ab wo s-wohochud k 
wo e do'ibia. Psalm 34:22 
12Pi o ahchim wa'i Tutuligo 
hab t-ahg. Wehs hemajkam o d 
ha-kownalig g Jiosh ch wehsijj 
s-ba'ama ab wo s-ha ho'ige'el 
hegam mat ab wo tahnid. 
13Bo chu'ig g Jiosh o'ohana: 
Matp hedai ab wo tai g Jiosh k 
wo e do'ibia. Joel 2:32 
14T wabshaba pi hedai has masma 
ab hu wo tai matp pi ab hu wo 
wohochudad. T hab wa'ap pi hedai 
has masma wo kah matp pi hedai 
wo ha ahgidad g ha'ichu ahgaj. 
15Kut pi hedai wo e nako mat hejel 
wo i e ah mat an wo ahgachugad. 
Jiosh o wa ab t-chehani. 
An o hab chu'ig Jiosh o'ohana ed: 
Sho'o wa'i si s-kehg hab mahs 
mat wo dada g s-kehg ha'ichu 
ahgdam. Isaiah 52:7 
16-17 Pegih, ch an ahgachug g s-kehg 
ha'ichu ahgaj g Jiosh ab amjed 

g si Kehshaj. T ha'i kah k abi 
s-wohochud k ab wui e dagito k hati 
ehp pi ab hu wohoch. An atki o'oha 
g Isaiabad matsh id hab wo e juh. K 
an hab chu'ig o'ohanaj ed: 

Ni-kownalig Jiosh, pi at mu'i 
ab hu wohoch g ha'ichu 
t-ahga ahchim ha'ichu i 
m-tashogiddam. Isaiah 53:1 

Neh, boki kaij. 18K hemuch ban 
hab chech'e mo pi wehsijj kah g 
hemajkam g Jiosh ha'ichu ahga. Nt 
wabshaba wo em-ahgi mo wehsijj 
neid g Jiosh nahtoi. K g Jiosh 
o'ohana hab chu'ig: 

An o wehsko e tashogid g Jiosh 
e-nahtoi ed. Psalm 19:4 

19Tki an o'oha g Mosesbad moki 
hab kaij g Jiosh am ha wui g 
Tutuligo: 

Bam ha ahg g gawul mahs 
hemajkam mo pi d Jiosh 
hemajkamga ch pi ha'ichu 
a'amichud. 

Nt wabshaba ab wo ha mah g 
ap'edag. 

Kumt haha wo s-ha hehgam 
k wo babgat ab ha wui. 

Deuteronomy 32:21 
20Tki g Isaiabad an o'oha mash 
s-gewkam hab kaij g Jiosh: 

Am ant ni-chehgi ha wui hegam 
mo pi an hu ni-gahg. 

T ab i s-ni-mai hegam mo pi 
ni-mahch. Isaiah 65:1 

21T an ep o'oha g Isaiabad mo hab 
kaij g Jiosh ab ha amjed g Tutuligo 
hemajkam: 

Tash oidam ani ab i chum ha 
waid idam hemajkam. 

K wabshaba pi chechkaidag 
ch pi ab hu ni-wohog elid. 

Isaiah 65:2 

Mat pi gam hu wehs s-ha 
ohhod g Jiosh g Tutuligo 


1 Pegih, na'as hab sha elidas 
mat gam hu s-ha ohhod 
g Jiosh g Tutuligo mat pi d haha 
wo hemajkamgajk. K wabshaba 
pi hab mahs. Ahni ani hab wa'ap 
d Tuhligo. T g Jiosh pi gam hu 
ni-ohhod. Benjaminbad o d si 
ni-shohshon ch heg d amjedkamaj 
g Abrahambad. ?Pi at gam hu 
s-t-ohhod g Jiosh. Dach chum 
hemajkamgaj. Heki at hu ab i ha 
gawulkai g t-shohshon. 
Batsh wa masma pi gam hu ha 
ohhod wenog mash wa g Elijabad 
d doakam ch d Jiosh ha'ichu i 
tashogiddam. M o hi wa woho mash 
wa am ha gagda g e-hemajkamga 
Jiosh wui hab kaijch: 
3 Ni-kownalig Jiosh, ha at kokda 
g ni-wehm o'odham g ha'ichu 
im-tashogiddam k i shul g 
iagchulidakud. 
Ahni ant wa'i hejel in wih. 
K ep chum s-ni-mu'amk. 
1 Kings 19:10 
4Sh wabshaba hab kaij g Jiosh ab 
wui: 
Am ani wabsh kia nuhkud g 
wewa'ak mihl hemajkam. 
K idam ab has ni-elid ch 
pi ha'ichu ep jioshga. 
1 Kings 19:18 
Neh, bash wa kaij g Jiosh. 5K ia'i 
idani am hab wabsh i masma. Ab 
at hati s-t-ho'ige'el g Jiosh ahchim 
Tutuligo k ab i t-gawulkai. Kuch 
ab s-wohochud. Pi at heg hekaj 
ab i t-gawulkai machs haschu has 
i juh k wabshaba heg hekaj mo 
s-t-ho'ige'id. Pi at d wo wohokam 

ho'ige'idadagk matp g Jiosh heg 
ab wo ha himch g hemajkam mo 
haschu has i junihim k ab wo i ha 
gawulkai e wui. 

7Pegih, al he'ekia at ab i ha 
gawulkai g Jiosh g ni-wehm 
o'odham. T idam cheh g e-gahgi. 
Mu'ijj at pi cheh no pi pi 
chechkaidag ab Jiosh wui. *K hab 
chu'ig g Jiosh o'ohana: 

Jiosh at hab ha juh mo pi 
ha'ichu a'amichud. 

K am hab wabsh i chutig id i 
tashkaj. 

Shahag wepo mo pi ha'ichu 
neid ch pi ha'ichu kah. 

Deuteronomy 29:4 
9David ash wa hab kaij ab Jiosh 
wui: 

Hegam mat gam hu s-m-ohhod 
at wo hejel e sho'igch am 
e-pipiast ed k wo i shulig k 
s-ko'okam wo e namkid 

10k heg wo wa wepok mo pi 
ha'ichu neid. 

T g ha-kudutadag ab wo si i 
wehchi. Isaiah 69:22-23 

11Neh, bo chu'ig. Jiosh at am ha 
dagito hegam ni-wehm o'odham 
mo pi ab hu kaiham. T heg hekaj 
am i e ahgahi g do'ibiadag ahga 
gawul mahs hemajkam ha wui. 
Kutp hems ha'i g ni-wehm o'odham 
wo s-ha hehgam k ab haha wo 
kaihamad g Jiosh. Kut pi wabsh 
wo s-kehg ha hugio g Jiosh. 12Pi 
at ap chu'i g ni-wehm o'odham k 
ab ai g ge'e sho'igdag T heg hekaj 
g ge'e ho'ige'idalig ab hih nahnko 
mahs hemajkam ha wui. Ab o him 
g tash mat mu'i Tutuligo ab wo i e 
nohnogi Jiosh wui k ha'akia ab wo 
ai mo he'ekia hab i ha elid e Jiosh 

mat wo ha dolibia. T g nahnko 
mahs hemajkam ab ep wo bei g 
ge'e ho'ige'idalig heg hekaj. 


Mat wo ha do'ibia g gawul 
mahs hemajkam g Jiosh 


13Dani kehshaj g Jesus Christ 
mant wo em-ahgi ahpim gawul 
mahs hemajkam g ha'ichu 
ahgaj. Kunt wo si ha'ichuch ihda 
ni-chikpan. Tp hems g ni-wehm 
o'odham wo s-em-hehgam k ha'ijj 
wo e dolibia. Jiosh at ab i kuhpi'o 
g ap'edag am ha wehhejed g gawul 
mahs hemajkam mat hekid gam hu 
hab i ha juh g Tutuligo. T g gawul 
mahs hemajkam ba'ich wo i bei g 
ho'ige'idadag mat hekid am woie 
ai g tash mat g Tutuligo ab woie 
nohnogi Jiosh wui. Kut woho ab wo 
i e nohnogi wui. 

16Neh, ab ach mamka g Jiosh g 
wehpegkamaj g ha'ichu t-gehgewa 
ch hab masma chehgid mo wehs 
d enigaj hegai t-gehgewa. Pegih, 
t-shohshon ahchim Tutuligo 
o d wehpegkam. K d si shel 
mat g ha-amjedkam mu'i ab 
wo i e nohnogi Jiosh wui. Uhs 
mahmhadag o d Jiosh eniga mamtp 
ab wo mah g tatkaj. T-shohshon o d 
tatk. Ch ahchim d mahmhadgaj. 

17Mt wabshaba wo hikkumi'a 
hegam mahmhadgaj mat pi ab hu 
wo bahidagt k ab wo ha namki ab 
hegam mat wo s-kehg bahidagt. 
Pegih, t g Jiosh hab masma gam 
hu hab i ha juh hegam Tutuligo mo 
pi ab hu wohochud k ahpim em-ui 
gawul mahs hemajkam mamt ab i 
s-wohoch. Kum ab hahawa wehs 
ap'edag hegai mo haschu d i chum 
ha-ap'edag hegam Tutuligo mo 

pi ab hu wohochud. 18Mt pi wo e 


haschudad mat gam hu hab i ha juh. 


Jiosh at hab em-juh mamt hab haha 
wo masmak mam d Abrahambad 
amjedkam. Pi am d ha-shohshon 

ch wabsh heg wa wepo mam d 
mahmhadag. 

19Mtp hems hab wo chei mat g 
mahmhadgaj e hikkumi'a mat am 
wo em-jegel. 2°T wabshaba hab 
wa e juh nat pi pi ab hu wohoch 
g Jiosh ha'ichu ahga. Mt ahpim 
ab s-wohochud k hekaj ab gi'is 
shonaj ab. Mt wabshaba pi wo si e 
haschudad id hekaj. 24Gm at hu hab 
i ha juh g Jiosh hegam Tutuligo mo 
pi ab hu wohochud. Kumt ahpim 
gam hu hab ep wo i e juh mamtp pi 
ab hu wo wohochudad. 

22 Jiosh at wo si s-hemajimak ab 
em-wui mamtp ab wo s-wohochudad 
ch wabshaba ab em-wui wo kekiwua 
mamtp ab uhpam wo i e nohnogi 
pi ap'ekam wui. Pegih, ab g wo i 
oidahim ihda k an wo u'ukchid g 
Jiosh hemajimatalig. 23 Jiosh at ab 
uhpam ep wo ha ui hegam Tutuligo 
mat ab wo i s-wohoch. 24Ab at em-ui 
ahpim gawul mahs o'odham. Kum 
wa chum pi e nahtokch. Id o wepo 
masma mamt wabsh chum hebai wo 
ha mul g i'ibhonig K ab wo namki 
g uhs e-e'es. Tutuligo o chum e 
nahtokch. T g Jiosh ab uhpam ep wo 
ha ui hegam mat ab wo i s-wohoch. 
Id o wepo masma mamt ab uhpam 
ep wo ha namki g ha-i'ibhonig am i 
ha mulink. 


Mash g Jiosh wehs s-ha 
ho'ige'id g hemajkam 
25Neh, ni-wepnag, hemu at 
ha'ichu mahsko wua g Jiosh. Kuni 

id s-em-ahgidamk. Kumt wo 
s-mahchk ch hekaj pi hab wo chum 
ge e elidad mam si s-chu a'amichud. 
Pi at chum hekid im hu hab woie 
juhkch g Tutuligo ab amjed g Jiosh. 
Jiosh at mahsko wua mat ab wui 
wo i e nohnogi am i dahm mamt 
ahpim gawul mahs hemajkam 
ha'akia ab wui wo i e nohnogi mo 
he'ekia hab i em-elid e Jiosh. 26T 
haha wo e do'ibia g Tutuligo. An o 
o'ohadag mo hab kaij g Jiosh: 

Ab ant wo i wuhshad g 
hemajkam ha-do'ibiakam ab 
ha amjed g Tutuligo. 

T heg gam hu hab wo i juh g pi 
ap ha-chu'ijig. Isaiah 59:20-21 

27 Neh, bat wa masma hab wo e 
juh g ha'ichu ni-ahga ab ha 
wui g Tutuligo. Jeremiah 31:33 
28 Ahchim Tutuligo ach d chum 
Jiosh hemajkamga nat pi ab i ha 
gawulkai g t-shohshon. T wabshaba 
mu'ijj g ni-wehm o'odham pi ab 
hu wohoch g Jiosh ha'ichu ahga 
k hab masma e obgach ab wui. 
K g Jiosh heg hekaj t-chehani 
matt am wo ahgachugad g s-kehg 
ha'ichu ahgaj em-wui ahpim gawul 
mahs hemajkam. 29Pi at hekid 
am gawul wo juh g e-chegitoi 
g Jiosh. 20 Ahpim gawul mahs 
hemajkam am wa pi ab hu wohog 
elid g Jiosh. K wa g Jiosh pi ab 
hu em-ho'ige'id. T g Tutuligo gam 
hu i e nohnogi ab amjed g Jiosh. 
T g Jiosh heg hekaj ab em-mah g 
ho'ige'idadag. 31K wabshaba ab 
him g tash mat hahawa em-wepo 
masma wo bei g Jiosh ho'ige'idadag 
g Tutuligo. 3*Wehs hemajkam o d 
pi ap chu'ijkam am Jiosh nena ed. 
Kut g Jiosh wehs ha wepo wo s-ha 

ho'ige'el hegam mat ab wui wo i e 
nohnogi. 


Matsh g Paul ab si has el g Jiosh 
33Sho'o wali si ge'ej g Jiosh. K g 
ha'ichu amichudadaj ch ha'ichu 
mahchigaj sha'i si ge'ej. Pi at hedai 
wo sha'i e nako mas hejel wo s-mai 
g hab elidaj o wehs wo s-amich mo 
has masma hab wua ha'ichu. 34Neh, 
bo chu'ig an Jiosh o'ohana ed: 
Pi o hedai sha'i mahch g Jiosh 
chegitoi ch pi hedai wo e 
nako mas am wo ha'ichu i 
shelini g Jiosh. 
35 Wehs ha'ichu o d Jiosh eniga. 
Kut pi hedai wo e nako 
mas ab wo ha'ichu mah. 
Isaiah 40:13-14 
36Wehs ha'ichu at an nahto. K wehs 
ha'ichu an hab chu'ig wehhejed. K 
hab mahs matt chum hekid ab wo 
si has elidad g Jiosh! 


Matt has wo masmak ch hab 
s-ap wo chikpandad g Jiosh 
1 Pegih neh, ni-wepnag, si o 
s-t-ho'ige'id g Jiosh. Tt heg 
hekaj wehs am wo i t-dagito wui 
matt am wehhejed d wo dodakamk 
ch am hab wo junihid g tatchuij. 
Batt masma s-wohom ab has wo 
elidad g Jiosh. 2Pi gam hu ha oidch 
hab wo masmak hegam mo pi ab hu 
ihm g Jiosh ch wabshaba ab wo i e 
dagito Jiosh wui. T heg am gawul 
wo juh g em-chegitoidag. T hab 
wehs wo i e wechijid g em-doakag. 
Bamt wa'i masma wo s-mahchk mo 
haschu d Jiosh tatchui. K heg d wa'i 
si hekia s-ap'ekam. 
3Jiosh o ab s-ni-ho'ige'id ch ab 
ni-mah g gewkdag. Ni heg hekaj 

hab em-ahg wehsijj mamt pi wo 
chum ge e ha'ichuchudad ch wo si 
s-mahchk mam haschu am chegito. 
Wehsijj amt am wo si i mamche 
mo he'es ab i em-mahkch g Jiosh 
g gewkdag ch haschu em-tatchuid 
mamt am hab wo junidad am 
oidch g e-wohochudadag. “Neh, 
no hig pi woho nahnko ha'ichu 
hab wua g o'odham chuhchu'idag, 
chum as d hemako g honshpadaj. 
5Pegih, tt hab wa masma nahnko 
ha'ichu wo junihid mat a'ai d wo 
i t-wehmtadagk ahchim mach ab 
t-hemakochudch g Christ wehm. 
6Am g wo hekaj g e-gewkdag 
a'ai e wehhejed hab masma mo 
g Jiosh am ap'echudch mamt hab 
wo e juh. Ha'i o ab em-mahkch g 
gewkdag mamt am wo ahgahid 
g ha'ichu ahgaj. Kumt ab wo 
s-wohochudad ch wo ahgahid. "Hai 
o d em-mahkigdag mamt ha'ichukaj 
wo i ha wehmtad g e-wehm 
wohochuddam o wo ha'ichu ha 
mashchamad Bo ha'ichukaj ab 
wo i ha gewkemhunad. Ha'i o 
d em-mahkigdag mamt ab wo 
ha'ichu ha ho'idad g e-wehm 
wohochuddam. Am g s-ba'ama 
hab wo wuad ch s-ha ho'ige'id. 
Ha'i o d em-mahkigdag mamt d 
wo ha wanimeddamk. Kumt wo si 
chikpanad ch s-gewkam am hab 
wo junihid. Ha'i o d em-mahkigdag 
mamt wo s-ha ho'ige'id K wo i ha 
wehmt hegam mo e sho'igchud. 
9Pi g hab wabsh wo s-e junimk 
mam ab pihk e elid hedai i ha 
wui ch wabshaba si s-wohom ab 
si pihk e elid ab ha wui. Pi g hab 
wo junihid g pi ap'ekam ab hedai i 
wui ch wabshaba g s-ap'ekam hab 

wo wali junihid ab ha wui. 10 Ab 
g wo si ha tatchuad g e-wehm 
wohochuddam ch ab has wo ha 
elidad, chum as aigo pi ab hu has 
wo em-elidad. “Mt wo si chikpanad 
ch pi wo papadmak. Si e-ihbdagkaj 
amt ab wo ihmad g Christ ch wo 
chikpandad. 12Mt wo si s-hehgigk 
heg hekaj mo haschu g Jiosh ab 
em-wuichud. Am g wabsh wo i 
s-dodolimak e-kudutadag ed ch 
chum hekid wo e ho'ige'idahunad. 
13Ha'i o e sho'igchud g t-wehm 
wohochuddam. K ab t-ab matt am 
wo i ha wahpki t-kihki ed k ab wo 
ihamah gi wehmta, chum as d 
wabsh wo ge o'odhamk. 

14Ab g wo i tahni g Jiosh mat ab 
wabsh wo i s-ha ho'ige'el hegam mo 
em-sho'igchud. Pi g wo sha'i has 
ha ahgad. ‘Ab g wo si ha wehm 
s-hehgigk hegam mo s-hehgig ch 
ha wehm pi ap e tahtk hegam mo 
pi ap e tahtk. Am g wabsh s-ap 
e wehm wo kihkad. Pi g am wo 
chum e ha'ichuchudad ch ab wabsh 
wo ha tatchuad g sho'igkam ch am 
hab wabsh wo junihid wabsh chum 
has mahs chikpan. Pi amt hab wo e 
elidad mam d s-chu a'amichuddam. 

17 Am g hab wo junihid g s-ap'ekam 
wehs ha wui ch pi ab hu uhpam wo 
i nodagi g pi ap'ekam hegam ha 
wui mat ab em-wui hab wo juh g pi 
ap'ekam. 18Am g wo i e nakog mamt 
s-ap e tahtk ch ab wo ha neidad g 
hemajkam mamtp he'es wo i e nako. 
19Pi g am wo hejel e agwuan. Jiosh 
at am hab wo wa em-juni. Neh, bo 
chu'ig an o'ohanaj ed g Jiosh: 

Ahni o ab ni-ab mant 
em-wehhejed hab wo juh g 
agwuidag. Deuteronomy 32:35 

20K hab ep chu'ig g o'ohanaj: 
Mt wo gegos chum hems 
g e-obga matp d wo 
bihugimkamk. 
Kutp d wo tonomkamk, mt wo 
wasibi g shuhdagi. 
T hab masma am hejel wo 
i e chegito g em-obga. 
Proverbs 25:21-22 
21T wo t-gehg g pi ap'ekam mattp 
wo hejel t-agwua. Kutt wabshaba 
wo gehg g pi ap'ekam mattp ab wo 
namkid g s-ap'ekamkaj. 


Matt ab wo ha wechok g haha'ichu 


1 Am o ap'echudch g Jiosh 
mat in wo ha'ichugk g 

kownaltalig ch am wo t-dahmk. 
Tt heg hekaj ab wo wechok g 
ha-chehanig g kokownal Zch pi wo 
melchkwuad. Jiosh o ab ha mahkch 
g gewkdag. Kut wo t-namkid matt 
wo sha melchkwuad. *Tt heg hekaj 
wo s-ehbidad g kownal matt hab 
wo sha junihid g pi ap'ekam ch 
wabshaba pi wo ehbidad mattp g 
s-ap'ekam hab wo junihid. Am g 
hab wo wali junihid g s-ap'ekam. Tg 
haha'ichu s-ap wo em-elidad. *Jiosh 
at am i ha chuhcha g kokownal 
mat wo t-nuhkudad. Kut wo s-ta 
ehbidamk mattp hab wo junihid g pi 
ap'ekam no pi g Jiosh ab ha mahkch 
g gewkdag mat s-ko'okam wo 
t-namkid. *Hemho wa att wo himad 
g chehanig nach pi s-mahch mo pi 
ap'e matt wo melchkwua. 

6Ab od wuikamaj g kownal hegai 
mo haschu ab t-kowlant mat hekaj 
wo himad g e-chikpan. “Pegih, tt 
ab has wo ha elidad g haha'ichu k 
wo namkidad g kownal hegai mo 
haschu ab t-chehani. 

Matt has masma ab a'ai wo t-neidad 


8pi att hedai wui wo chum 

t-wulshchid ch wabsh s-ap wo ha 
namkidad. Id att wa'i hekaj wo 
chum t-wulshchid matt ab a'ai 
t-hekaj wo si pihk t-elidad. Id o d 
Jiosh chehanig. Kuch ab s-wohog 
elid g chehanigaj ab a'ai si pihk 
t-elidch. “Bo chu'ig g chehanigaj: 

Pi g wo ha ehsid g ha-wehm 

kihkam. 

Pi g wo ha mua'i. 

Pi g ha'ichu wo ha ehsidad. 

Pi g wo pihk e elidad g 

s-kaisdagkaj. Exodus 20:13-17 
Neh wehs ihda o hab d ahga matt 
ab wo si pihk t-elidad wabsh chum 
hedai wui hab masma mach has 
i masma hejel pihk t-elid. 19Pi 
att hekid am hab wo junihid g pi 
ap'ekam ab ha wui hegam mach ha 
hekaj si pihk t-elid. Neh, wehs ach 
am hab junihim g Jiosh chehanig 
mattp ab wo pihk t-elidad wabsh 
chum hedai wui. 
11Jd att hab wo wuad heg hekaj 

mat mehk wa'i hih g tash. E at ai 
matt ab wo si i t-nenenashanich 
no pi e aihim mat g Jiosh ab wo i 
t-wuwhas id amied jewed. 12Pegih, 
tt wo dagito g pi ap'ekam kg 
s-ap'ekam am hab wo junihid. E o 
aihim matt s-ap wo t-do'ibia. Tt 
wo si t-elidad mattp wo ih'ed ch 
wo t-nondagch o attp wabsh chum 
hedai wehm wo wo'iwup o attp 
s-uam has wo t-wuad o attp wo s-ha 
hehgam o attp wo ha cheggia. Ab 
o t-ab matt am wo dagito hewai 
hab mahs ha'ichu k heg hab wo 
wali junihid mo d s-ap'ekam. Do 
si t-kownalig g Jesus Christ. Kutt 

ab wui wo i t-dagito matt pi am hu 
hab wo junihid g pi ap t-tatchui. 


Matt chum pi a'ai has wo t-ahgad 


1 Ha'i atp hems am wabsh kia 
pi gewpkdag g em-wehm 

wohochuddam am e-wohochudadag 
ed. Kumt wabsh wo ha tatchuad ch 
pi wo ne'owi heg amied mo haschu 
al i s-emahch. “Neh, am o wa s-aple 
matt wabsh chum haschu hugi 
wo ko'ad matp wo s-gewkdagk g 
t-wohochudadag. K wabshaba ha'i 
pi gewkdag e-wohochudadag ed ch 
heg hekaj hab e elid mo ha'ichu pi 
hiwgidas mat wo e ko'ad. *Kutt pi 
a'ai has wo t-eh'el heg hekaj mach 
haschu i ko'a nat pi g Jiosh ab i 
t-ui. “Pi o ab hu t-ab machs wo has 
ahgad g t-wehm wohochuddam. 
Do Jiosh pionag. Jiosh o d t-ahmo 
ch heg am wo i a'appe mas s-ap 
am hab e junihim g twehm 
wohochuddam. T wabsh wo e nako 
mat s-ap am hab wo junihid no pi 
g Jiosh am i wehmaj wehs ha'ichu 
k ed. 

9Ha'i o hab e elid mat am wo 
oidad g Tutuligo ha-pipiast tash 
ch ha'i hab elid mo wehs tash am 
wabsh i e wepodag. Ab o hejel tab 
mattp has wo i elidad. êMatp hedai 
ab wo si has elidad hema tash ch 
hab e wua mat heg eda ab wo si i 
ihm g Jiosh. Tp hedai wabsh chum 
haschu wo ko'ad ch ab wo si has 
i elidad g Jiosh nat pi ab wo sii 
ho'ige'el heg hekaj ha'ichu hugi. 
Kutp hedai pi wabsh chum haschu 
wo ko'ad ch hab wa!ap wo si has 
elidad g Jiosh nat pi ab wo chum 
ho'ige'el g Jiosh heg hekaj mo 
haschu i ko'a kab wo si has i el. "Pi 

ach hedai wabsh hejel t-wehhejed 
in d doakam ch wabshaba Christ 
wehhejed in d doakam ch wo muh 
mat hekid hab wo i el g Jiosh. 
8Pegih, dach Christ hemajkamga 
mach in d doakam ch hab wa'ap d 
enigaj chum achs hems wo muh. 

9Christ at muh k ab uhpam i 
wuhsh muhkig amjed mat d wo 
t-kownaligk, chum achs hems wo 
muh. 19Pegih, pi att am wo chum 
has ahgad g t-wehm wohochuddam. 
Wehsijj att am wo i gegokiwua 
wui g Jiosh heg i eda lodaita tash. 
11Neh, an o o'ohadag mo hab kaij g 
Jiosh: 

Wehs at ab wo i shul g 
hemajkam ni-wui k ab 
wo ni-ihm mani d Jiosh. 
Isaiah 45:23 

12Wehsijj att hemho wa hehe'ejel 
am wo i kekiwua ba'ich matt wo ah 
g hejel hab t-juni. 


Pi ach tatchua hegai 
matt wo heki himch 
13Pegih, mt hig wo ha'asa a'ai 

has e ahgad. Id amt am hab wo 
elidad mamt pi am hu wabsh has 
wo e wuad. T hekaj pi wo heki hih 
g em-wehm wohochuddam o am 
wo gei pi ap'ekam ch ed. Ab ach 
s-wohochud g t-kownalig Jesus 
ch hekaj chum s-mahch mo wehs 
g ha'ichu hugi hiwgidas matt wo 
huh. Tp wabshaba hema hab wo 
elidad mo pi hiwgidas, pegih, k pi 
apie mas an wo bei. **Kutp hems 
wo heki him k pi wo e do'ibia matp 
hema an wo hekaj hegai mo haschu 
hab elid mo pi hiwgidas. Pi ach 
tatchua g t-wehm wohochuddam 
mattp wo heki himch. T eda 


324 


g Christ wehhejed muh chum 
s-do'ibiamk. 1êPi g am hu ha'ichu 
has wo juhni mamt heg hekaj wo 
has em-ahgad, chum ams hems 
hab elid mo d s-ap'ekam. "Pio 

d si ha'ichu machs haschukaj wo 
t-gegosidad. K wabshaba id d si 
ha'ichu matt am hab wo junihid 

g s-ap'ekam ch ab a'ai t-wui wo si 
s-ap t-tahtkk ch wo si s-hehgigk mat 
g Hekia S-ap'ekam Gewkdag am i 
t-ap'ech Jiosh wui. 18Pegih, tt hab 
wa masma am hab wo t-junihid am 
wehhejed g Christ. T g Jiosh ab wo 
si s-hohho'i ihda. T g hemajkam pi 
ha'ichu wo cheh mas ab wo t-abch. 


Matt ab a'ai wo i t-gewkemhunad 
ch pi wo heki t-hihimch 

19Tt heg wui am wo i t-nako 
matt haschukaj ab a'ai wo 
i t-gewkemhunad ch ab alai 
t-wui wo s-ap t-tahtkk. 2°Do 
Jiosh do'ibiakam g t-wehm 
wohochuddam. Pegih, pi g ha'ichu 
hab wo juhni mas hekaj wo heki 
hihi. Wehs ha'ichu hugi o hiwgidas. 
K wabshaba pi ap'e machs wo ko'ad 
matt haschukaj wo ha heki hihimch 
g t-wehm wohochuddam. 21 Kutt 
heg hekaj wabsh wo dagito hegai 
mattp haschukaj wo heki himch g 
t-wehm wohochuddam. Chuhkug 
attp hems wo dagito o g nawait 
o wabsh chum haschu. 22 Am att 
wabsh wo hejel nuhkudad mach 
haschu i s-wohochud id amjed ch 
heg wa'i Jiosh ab wo ahgi. Tt wo 
s-hehgigk mattp hab wo junihid 
hegai mach haschu i s-mahch mo 
s-ap'e. T hab pi wo heki hih g 
t-wehm wohochuddam. ?3Pi gam 
hu hab wo juhni hegai mam haschu 


325 


pi mahch mas d s-ap'ekam k hab pi 
ab hu wo e chu'ijigch heg hekaj. 


Matt pi wabsh hejel 
am wo t-chegitok 


1 Pi att wabsh hejel am wo 
t-chegitod ahchim mach 
ab wabsh s-ap s-wohochud g Jiosh 
ch wabshaba ep wo ha chegitod 
hegam mo pi am hu i si s-amichud 
mo ha'ichu s-ap'e. “Kut heg hekaj 
ab wo i e gewkemhunad ch ba'ich 
wo i s-ap s-amich mo haschu s-aple. 
3 Am o t-chehgidch g Christ matt pi 
wabsh hejel wo t-chegitok no pi pi 
wabsh hejel am hu e chegito mo wa 
in oimmed. An at o'oha g kelibad 
Jiosh ha'ichu i tashogiddam: 
Jiosh si Kehsha at ab wo nako 
g has e-ahgadag ab ha amjed 
hegam mo ab wui gegok g 
Jiosh. Psalm 69:2 
Kut wa woho hab e juh. “Wehs o 
d t-mashchamadag mat haschu an 
o'oha g kekelibad Jiosh ha'ichu 
i tashogiddam. Kutt heg ab ab 
wo i t-gewkemhunad ch hab s-ap 
t-tahtkk ch wo nenidad matt ab wo 
bei g t-ap'edag ab amjed g Jiosh. 
5-6Do Jiosh mo ab i t-gewkemhun 
matt s-ap t-tahtkk ch wo nenida g 
t-ap'edag. Kuni ab tahni mat hab 
wo em-juh mamt am oidch hab wo 
e junihid g t-kownalig Jesus Christ 
k ch wehs e wehm ab wo ihmad 
g ohgaj Jiosh ch hab s-ap wo e 
tahtkkad ab a'ai e wui. 


Mo ihda s-kehg ha'ichu 
ahga ab d ha-wuikam g 
nahnko mahs hemajkam 
7S-ap o ab t-neid g Christ. Kutt 
ahchim hab wa masma ab a'ai 

s-ap wo t-neidad ch hab ab wo has 
elidad g Jiosh. 8Chum o hekid am 
hab junihim g Jiosh mo has i kaij. 
T heg hekaj ia jiwia g Christ mat 
am hab wo t-juni ahchim Tutuligo 
hegai moki haschu g Jiosh ab ha 
ahgid g t-shohshonbad. *Kumt heg 
hekaj ab ep wo ihm g Jiosh ahpim 
gawul mahs hemajkam mat ab hab 
wa'ap s-em ho'ige'el. Neh, bo chu'ig 
an Jiosh o'ohana ed mo hema hab 
kaij am Jiosh wui: 

Ab ant wo m-ho'ige'idad am 
ha shahgid g gawul mahs 
hemajkam ch ab wo si ne'ed 
ch ab wo m-ihmad ha wehm. 

Psalm 18:49 
10K an hab ep chu'ig: 

Ahpim amt ep wo s-hehgigk 
gawul mahs hemajkam 
t-wehm ahchim Tutuligo. 

Deuteronomy 32:43 
11K an hab ep chu'ig: 

Ab g wo ihmad g Jiosh wehsijj 
ahpim gawul mahs hemajkam 
ch wo si hehgchulidad. 

Psalm 117:1 
12K an hab ep chu'ig mo hab kaij g 
Isaiabad: 

Ab at hema wo i wuhshani k 
wehs d wo ha-kownaligk g 
nahnko mahs hemajkam. 

T hegam ab wo i s-wohoch. 

Id at d wo amjedkamajk hegai 
mash d t-kokownaligbad 
ha-shohshon ch hab chehgig 
Jesse. Isaiah 11:1,10 

13 Jiosh at hab em-juh mamt 
wabsh wo nenidad matp haschu 
am hab wo i em-juni. Kuni ab 
tahni mat ab wo i gewkai g 
em-wohochudadag mamt hekaj wo 
si s-hehgigk ch wo si s-ap e tahtkk 

ab wui. Bamt masma ba'ich i s-ap 
wo nenidad g e-ap'edag. T g Hekia 
S-ap'ekam Gewkdag ab ba'ich wo i 
em-mah g wohochudadag. 


Mat haschu ahgk g Paul am 
si s-gewkam ha o'ohani g 
e-wehm wohochuddam 
14Ni-wepnag, s-mahch ani 
mamtp hu hi wa i s-ap am hab e 
junihim ch mu'i ha'ichu s-mahch 
mamt s-ap a'ai wo e mashcha. 
15Ni wabshaba id eda o'ohana si 
s-gewkam ha'ichu am em-ahgid 
mant am wo i em-chegitoich. 
Jiosh at ab has ni-elid k am i 
ni-kei !êmant d wo piongajk g 
Jesus Christ em-wehhejed ahpim 
gawul mahs hemajkam. Am ani 
wehsko ahgachug g s-kehg ha'ichu 
ahgaj g Jiosh am ha wui g gawul 
mahs hemajkam. K heg hekaj ha 
ap'echudahim g Hekia S-ap'ekam 
Gewkdag. K ab ihm g Jiosh idam. 
17Kuni si s-ap ni-tahtk ch 
chikpanid g Jiosh ahgachugch g 
ha'ichu ahgaj ab amjed g Jesus 
Christ. #Heg at am hab ha juh 
g gawul mahs hemajkam mat ab 
s-wohog el g Jiosh heg hekaj mani 
has i kaij ch has ni-wua. Kuni heg 
wa'i s-em-ahgidamk mat heg has e 
juh. 1? Hekia S-ap'ekam Gewkdag o 
ab ni-mahkch hegai gewkdag mani 
hekaj hab wua g s-hasig ha'ichu. 
K id am wohokamchud g ha'ichu 
ahgaj g Jiosh. Kunt am i ahgahi 
Jerusalem t amjed wehs jejewed ha 
oidch gam hu Illyricum (Albania) 
jewed hugkam. 20 Chum ani hekid 
hab ni-elid mant am wo i ahgahi 
ihda s-kehg ha'ichu ahga mo hebai 
pi koi sha'i kah g hemajkam ab 

amjed g Christ k hab si wechij am 
wo i shonwuich. “Neh, bo d ahga 
ihda Jiosh o'ohana mo hab chu'ig: 
T wo wa kah k wo s-amich 

hegam mat koi sha'i kah 

ab amjed hegai mat wo ha 

do'ibia. Isaiah 52:15 
22Neh, mu'ikko o ni-shohbidch ihda 
chikpan nant pi pi koi nahto. Nt 
hab pi koi i em-chehgim. 


Matsh wa am wo i ha 
chehgim g Paul Rome wui 


23K wabshaba hemu pi am hu ha 
wi'is manis am hu wo ahgachugad 
g Jiosh ha'ichu ahga am ha oidch 
idam jejewed. Mu'i a'ahidag ani 
am chum s-em-chehgimelimk 
24ch antp hu'i haha wo ni-nako 
hemuch am himadch Spain jewed 
wui nani pi am s-himimk. S-mahch 
ani hi wa mamt am wo i ni-wehmt 
mant am wo him k am he'es wo 
i em-neidchkahim ch s-ap wo 
ni-tahtkk. 

25Nt wabshaba wehpeg gam 
hu wo hih Jerusalem wui k am 
ha'ichukaj wo i ha wehmt g t-wehm 
wohochuddam amai. 26Si ash e 
sho'igchud g t-wehm wohochuddam 
Jerusalem t am. T hegam t-wehm 
wohochuddam mo am kih 
Macedonia ch Greece jejewed ch ed 
hab i e ah mat wo i hemapai g lial 
k hekaj wo i ha wehmt. 27S-ap'e o 
mat am aigo wo i ha wehmt nat pi 
ab ha amjed i hih g s-kehg ha'ichu 
ahgaj g Jiosh. “Neh, am ant ha 
wehm wo hih hegam mat am wo 
i ui g ha-mahkigdag Jerusalem t 
am. Heg i dahm ant am haha wo i 
em-chehgim am himadch mant gam 
hu wo hih Spain wui. “*S-mahch 

ani matt ab a'ai wo si s-t-ho'ige'el 
mant am wo jiwia em-wui. 

39Dam ni-wehm wohochuddam 
g t-kownalig Jesus Christ. Kg 
Hekia S-ap'ekam Gewkdag ab 
em-mahkch g gewkdag mamt wo 
si pihk e elidad ha hekaj g e-wehm 
wohochuddam. Kuni heg hekaj 
ab em-tahni mamt ab wo si e 
sho'igch Jiosh wui 31k ab wo tai 
mat wo si ni-nuhkudad. T hab pi 
has wo ni-juh hegam mo pi ab hu 
wohochud g Christ amai Judea 
ch ed. Ab g ep wo tahni g Jiosh 
mat am hab wo ha juh g twehm 
wohochuddam mat ab wabsh s-ap 
wo ui g t-mahkigdag. *2Nt heg 
hekaj si s-ap ni-tahtk k am wo i 
em-chehgim matp hab wo elidad g 
Jiosh. 33 Jiosh o ab t-mahkch g s-ap 
tahhadkam. Ni ab tahni mat ab 
ba'ich wo i em-wehmt. 


Mash wa g Paul am ah'ad 
g e-ho'ige'idadag 
1 Am atsh wo i em-chehgim 
ihda t-wehm wohochuddam 

mo hab chehgig Phebe ch am i ha 
wehmt g t-wehm wohochuddam 
Cenchrea kihhim tam. Mt s-ap ab 
wo i nei am wehhejed g t-kownalig 
Jesus. Ab o d t-wuikam matt ab wo 
i ha wahpki hegam mo an oiopod 
ch chikpan g Jiosh ha'ichu ahga. 
Ge'e ha'ichu o am hab junihim ihda 
Phebe mu'i t-wehhejed. Kumt am 
wo i wehmt heg hekaj mat haschu 
wo i tatchua. 

3Am g wo ha ahgid g ni-machiga 
amai mat ab wo i s-ni-ho'ige'el. Kah 
ani mash am dadha g Priscilla ch 
Aguila. Idam o wa am ni-wehm 
chikpanahim “ch chum alo e 

ko ni-wehhejed. Kuni ab si s-ha 
ho'ige'id. K hegam gawul mahs 
hemajkam mo ab ni-ab kah g Jiosh 
ha'ichu ahga hab wa'ap ab s-ha 
ho'ige'id mat ni-do'ibia. 

5Kah ani mash am ha'i e 
hehemapad ch e mihshmad ha-kih 
am idam Priscilla ch Aguila. 

Kumt am wo ha ahgi mat ab wo i 
s-ni-ho'ige'el. 

Am g ep wo ahgid g ni-nawoj 
Epanetus mat ab wo i s-ni-ho'ige'el. 
Heg o wud mat si wehpeg ab i 
s-wohoch g s-kehg ha'ichu ahgaj g 
Jiosh amai Asia jewed ch ed. 

6Sh am si i em-wehmt g 
ni-machiga Mary. Kumt am wo ahgi 
mat ab wo i s-ni-holige'el. 

7Sh g ni-hajuni Andronicus ch 
Junia am ep em-wehmaj. Idam at 
wa wehpeg ab i s-wohoch g s-kehg 
ha'ichu ahgaj g Jiosh. Nt ab hahawa 
i s-wohoch. S-ap o ahgachug g 
Jiosh ha'ichu ahga mo heg hekaj ab 
gawulkdas. Kum wa hab wa'ap ha 
kuhpchkahim. Am g wo ha ahgid 
mat ab wo i s-ni-holige'el. 

8Kush g Ampliatas am ep dak 
ch d si ni-nawoj am Christ himdag 
ed. “Sham ep em-wehmaj hegai 
Urbanus mo wa am ni-wehm 
ahgachug g Jiosh ha'ichu ahga. 

Sh g Stacas am ep em-wehmaj ch 

d si ni-nawoj. 10 Sh g Apelles am 

ep em-wehmaj ch hab wa'ap e 
chehgidch mo am hab wa'ap ha'ichu 
hab junihim wehhejed g Christ. 
11Sh g Herodion am ep em-wehmaj 
ch d ni-hajuni. Idam g wo ha ahgid 
mat ab wo i s-ni-holige'el. 

Am g wo ha ahgid hegam 
Aristobulus ch hegam Narcissus mat 
ab wo i s-ni-ho'ige'el. 

12Sh am ep em-wehmaj g Tripina 
ch Triposa ch am chikpan g Jiosh 
ha'ichu ahga. Sh g Persis am ep 
si chikpan. 1*Sh e Rufus g si ge'e 
chikpan am hab wa'ap junihim. 
Rufus je'e o hab masma ab ni-neid 
mani d madaj. Kumt wehs am 
wo ha ahgi idam mat ab wo 
s-ni-ho'ige'el. 

14Sh am e wehm ab ihm g Jiosh 
hegam Asincritas ch Plegon ch 
Hermes ch Patrobas ch Hermas ch 
ha'i ehp. Kumt am wo ha ahgi mat 
ab wo i s-ni-holige'el. 

15Sh am e wehm ab ihm g Jiosh 
hegam Philologas ch Julia ch 
hegam Nerias g e-uwiga wehm ch 
Olimpas ch ha'i ehp. Kumt am wo 
ha ahgi mat ab wo i s-ni-ho'ige'el. 

16 Ab g wo e chehgid mam a'ai s-e 
ho'ige'elid. Wehsijj hegam mo an 
a'ai e nanmek ch ab ihm g Jesus 
Christ o ab s-em-ho'ige'id. 


Id o d si oidch ha'ichu i ha 
shelina ab amjed g Paul 


17Neh, am ant ha'ichu wo em-ahgi, 
ni-wepnag. An o ha'i oiopod ch am 
gawul junihim g Jiosh ha'ichu ahga 
ch am ha'ichu hab ahg mat hekaj 
wo e kudu g t-wehm wohochuddam 
k ab e wui wo gegokiwua. Kumt wo 
si s-e nen'oidk ab ha amjed k pi ab 
hu wo i ha miabi. 1*Idam o wabsh 
hejel e wehhejed hab wua g pi ap 
e-tatchui ch pi ab hu chikpanid 
g t-kownalig Jesus Christ. Ho o 
iattogid hegam mo pi ap mahch g 
wohokam wabsh si s-kehg neneokch 
ch s-ap has ha ahg. 

19Kumsh eda ahpim ab si s-wohog 
elid g s-kehg ha'ichu ahga ab 
amjed g Christ. Kuni heg hekaj 

ab si s-hehgig em-hekaj ch am 
s-em-ahgidamk mamt wo s-ap 
s-mahchk g s-ap'ekam ch pi wo 
mahchk g pi ap'ekam. 29Jiosh o 
ab t-mahkch g s-ap tahhadkam ch 
s-hohtam wo em-mah g gewkdag 
mamt wo gewito g Jiawul. 

Ab ani tahni g t-kownalig Jesus 
mat wo em-wehmajk ch ba'ich ab 
wo i em-mah g holige'idadag. 


Mash ab s-ha ho'ige'id hegam 
mash am wehmaj g Paul 

21IJa o ni-wehm chikpan g 
Timothy ch hab kaij mamtsh 
ab wo i s-holige'el. K idam ab 
s-em-ho'ige'id ni-wehm o'odham 
mo hab chechgig Lucius ch Jason 
ch Sosipater. 

2219 o ni-wehhejed em-o'ohanid 
ihda g Tershus ch hab ep kaij 
mamtsh ab wo i s-holige'el. 

2919 ani da kihj am g Gaius. Kid 
ab ep s-em-ho'ige'id. Ia kihj am o 
e nanmek g Christ wohochuddam. 
Hegai mo d lial nuhkuddam am 
wehhejed g kownal id eda kihhim 
o hab chehgig Erastus ch ab 
s-wohochud g Jiosh ch hab wa'ap 
am em-ho'ige'elid. K g Ouartus hab 
wa'ap am em-ho'ige'elid. [?4Neh, ab 
at wo wa ba'ich i s-em-ho'ige'el g 
t-kownalig Jesus Christ.] 


Mat ab si ihm g Jiosh g Paul 
k am i kuhgi g e-o'ohana 
25Nt am haha wo i em-dagito 
Jiosh wui. Heg at wo e nako mat 
wo i em-gewpkai. Mt hahawa 
s-wihnam ab wo s-wohochudad g 
Jiosh ha'ichu ahga. Heg ani hekaj 
ahgachug ihda s-kehg ha'ichu ahgaj 
ab amjed g Jesus Christ. Kekelibad 

Jiosh ha'ichu i tashogiddam at 

wa heki hu an o'oha ihda s-kehg 
ha'ichu ahgaj ab amjed g Jesus 
Christ. 26T g Jiosh hemu mahsko 
wua mo has d ahga k am tashogi 
mat am wo e ahgahid wehs ha wui 
g nahnko mahs hemajkam matp 
hems ab wo i s-wohochud k ab wo 
s-wohog i el. 

Pi o hebai ha hug g Jiosh 27 ch 
wehs ha'ichu s-mahch ch abie 
maskogid am gahi wuhshanim 
g Jesus Christ. Kutt heg gahi 
wuhshanim ab wo si ihmad g 
Jiosh ch ab wo si has elidad chum 
hekid. 

Neh, id ant am wo wali 
em-o'ohani. 


Id ash d Paul Wehpeg O'ohana am ha 
Wui g Corinth t Am Wohochuddam 





Ni-wepnag mam am kih 
Corinth t am: 

Am ant wo ha'ichu i em-o'ohani 
ahni Paul mani d Jesus Christ 
kehsha mo wa am ni-tatchuid 
g Jiosh. K ia i ni-wehmaj ihda 
t-wehnag mo hab chehgig 
Sosthenes. 

2Jiosh at ab i em-gawulkai 
mamt d wo hemajkamgajk. Kumt 
heg hekaj ab i e hemakoj wehsijj 
t-wehm ahchim mach hab wa!'ap ab 
ihm g t-kownalig Jesus Christ. 

3Ab o wa si s-em-ho'ige'id g t-ohg 
Jiosh g t-kownalig Jesus Christ 
wehm ch ab wo wa ba'ich i em- 
mahkad g i wehmtadag ch s-ap 
tahhadkam. 


Ab o ho'ige'id g Paul g Jiosh 
mat ab si i s-ha ho'ige'el. 

4Chum ani hekid ab si ho'ige'id g 
Jiosh em-hekaj. Ab amt i s-wohoch 
g Christ. T g Jiosh ab i em-mah g 
ge'e i wehmtadag. 5M heg hekaj 
s-mahch mo haschu s-ap'e ch s-ap 
ha'ichu am hab junihim ch s-ap 
ha'ichu k amjed neneok. êAm o 
e chehgidch mam s-wihnam an 
u'ukch g ha'ichu t-ahga ab amjed 
g Christ. 7Kum wehs ab i neid g 


ho'ige'idadgaj ch ep nenida mat ep 
wo jiwia. 9.9 Jiosh at ab i em-waid k 
ab i em-gawulkai mat hab masma 
hab t-juh. Kum hab si s-ap s-mahch 
g alidaj Jesus Christ. T g Jiosh pi 
hekid am hu gawul wo juh g hab 
e-elida k an wo t-u'ukchid matt pi 
ab hu wo t-chu'ijigch heg eda tash 
mat wo ha lodai g pi ap chu'ijkam. 


Mash am a'ai ga'agwulkdas 
g wohochuddam. 


10T-kownalig Jesus Christ o ab 
ni-mahkch g gewkdag mant wo 
ha'ichu em-cheha. Kunt hekaj wo 
em-ahgi mamt pi ab hu e wui wo 
gegokiwua k wabshaba ab wo i 
hemakoj g e-chegitoidag k wo s-ap 
e tahtkk ab a'ai e wui. 

11Ja at ha'i dada g em-wehm 
kihkam mo d Cloe hajuni k hab kaij 
mamsh pi e wehm neneok. 12 Hat 
amsh hab kaij mamsh ahni am ni- 
oid ch amsh ha'i g Apollos am oid 
ch amsh ha'i g Peter am oid. Kumsh 
ha'i hab e elid mamsh ahpim d wa'i 
wohokam oiddam g Christ. 

13Neh, am amtsh a'ai i e 
ga'agwulkad k eda d chum hemako 
ab wecho g Christ. Pi att hema 
ahchim ab muh kots t ab em 

wehhejed. Heg at wa'i Christ hab e 
juh. Kumt heg ab wa'i s-wohochud 
k e pahl wapko. 

14-17pi ant heg wehhejed am 
hu jiwia manis wehs wo em-pahl 
wapko. Shahag wepo mant hegam 
wa'i Crispus ch Gaius ha wapko, 
pej hegam ehp Stephanus. Pi ant 
chegito manis ha'i ep ha pahl 
wapko. Pi ani hab ni-ahg mams 
ahni wo i ni-oi. Pi at heg hekaj 
am i ni-kei g Christ manis wo ha 
pahl wapkonad k wabshaba am i 
ni-kei mant am wo ahgachugad 
ihda s-kehg ha'ichu ahga mo hab 
chu'ig mat ab e muhkid kots t 
ab t-wehhejed. Neh, id ani wa'i 
ahgachug ch pi hekaj g s-hasig 
ne'oki mams ab wo si has ni-elid k 
p i am hu wo amichud k hab pi wo 
e do'ibia. 


Mash g Christ am t-chehgidch 
g gewkdaj g Jiosh ch 
ha'ichu amichudadaj 
18Hegam mo pi d e do'ibiakam 
o hab elid mo d wabsh pi ha'ichu 
g ha'ichu t-ahga mat g Christ 
ab muh kots t ab t-wehhejed. 
Kuch wabshaba ahchim mach d 
t-do'ibiakam s-mahch mo g Jiosh 
hab masma ab t-chehgidch g 
e-gewkdag. !9Neh, an o o'ohanas 
mo hab kaij g Jiosh: 
Hali o hab e elid mat wo i 
e ap'ech heg hekaj hejel 
e-amichudadag. 
Nt wabshaba am wabsh wo 
pi ha'ichuch g hab ha-elida. 
Isaiah 29:13 
20Pegih, am o t-chehgidch g Jiosh 
matt pi hedai wo sha'i t-nako machs 
wo hejel t-do'ibia, chum achs hems 

ha'ichu wo s-amichudad ch ha'ichu 
wo s-mahchkad. Pi att hedai wo 
sha'i t-nako machs wo ha ne'owin k 
wo cheh g Jiosh wohokam. 21Jiosh 
at hab masma hab t-juh matt pi 
hedai wo sha'i t-nako machs hejel 
wo s-mai g Jiosh k wo t-do'ibia. Ha'i 
o pi ha'ichuchud g Jiosh ha'ichu 
ahga. K wabshaba hab d elidaj matt 
ab wo i s-wohoch g ha'ichu ahgaj 

k hekaj wo t-do'ibia. “*Ni-wehm 
Tutuligo o s-hohho'id mat ho'ip 

nei g s-hasig ha'ichu k haha wo 
s-wohoch hegai mo hab junihim. K 
g gawul mahs hemajkam s-kaimk 
g hemajkam ha'ichu ha-mahchig 
mat hab masma wo chum s-mai g 
wohokam. 2*Ch wabshaba ahchim 
hi heg ahgachug mat g Christ ab 
muh kots t ab k hekaj t-do'ibia. 
Tutuligo o hab elid mo id wabsh 
chehgidch mo pi gewkdag. K g 
gawul mahs o'odham hab elid mo 
wabsh chehgidch mo pi ha'ichu 
amichud. 24-?5T wabshaba g 

Jiosh ab ha'i i t-gawulkai ahchim 
Tutuligo k hab wa'ap ab hait i 
em-gawulkai ahpim gawul mahs 
hemajkam matt ab wo i s-wohoch 
g alidag k wo t-do'ibia. Hegam 

mo pi d e do'ibiakam o pi ab hu 
ha'ichuchud ihda mat g Jiosh am 
hab t-juni am gahi wuhshanim 

g e-alidag. K wabshaba g Jiosh 

hab masma am t-chehgidch g 
e-amichudadag ch e-gewkdag. 

26 Am g wo s-chegitok, ni-wepnag, 
mam has i masma mat eda koi ab 
hu i em-gawulkai g Jiosh mamt 
d wo hemajkamgajk, Mu'ijj am pi 
ha'ichu mahch ch pi ha gewkdag 
ch d wabsh pi ha'ichu am ha-nena 
ed g hemajkam. 2’T g Jiosh ab i 

em-gawulkai mat hekaj am wo 

ha chehgi hegam mo pi mahch 

mo d wabsh pi ha'ichu g ha'ichu 
ha-amichudadag ch ha-gewkdag. 
28Pi am ab hu em-ha'ichuchud ch 
wabsh s-em-uhwaid. T wabshaba g 
Jiosh ab i em-gawulkai mat hekaj 
am wo ha chehgi mo pi d sha'i 
ha'ichu hegam mo g hemajkam 

ab si has ha elid. 29Heg o hekaj 
hab mahs mat pi hedai wo chum 
si e haschudad am tahgio g Jiosh. 
30Heg at ab i t-wehnad g Christ 
matt ab i s-wohoch g s-kehg ha'ichu 
ahga ab amied. T g Christ t-do'ibia 
ab amjed g pi ap'ekam k am i 
t-ap'ech wehhejed g Jiosh matt d 
wo hekia s-ap'ekam hemajkamgajk, 
Bo masma ab t-chehgidch g Jiosh 
ha'ichu amichudadag. *1Heg o 
hekaj an hab chu'ig Jiosh o'ohana 
ed: 

Pi g hedai hejel ab hu wo e 
ha'ichuchudad k ch heg ab 
wo wa'i ha'ichuchudad mat 
haschu hab t-juni g Jiosh. 

Jeremiah 9:24 


Mash heg wa'i ahgachug 
Christ g Paul. 

Kuni ahni hi pi sha'i 

hasigamkaj neok, ni-wepnag, 
mant eda am wa jiwia em-wui am 
ahgachugch ?mat g Jesus Christ 
ab muh kots t ab am t-wehhejed. 
Kuni hab n-ahg mant heg am wo 
wa'i ahgachugad 3ch heg hekaj si 
s-gihug ch gigiwuk. *K g ha'ichu 
ni-ahga pi am hu hab sha'i kaidag 
matp hems g si s-e mahchim 
o'odham ha'ichu ahga. K wabshaba 
g Hekia S-ap'ekam Gewkdag am 
wohokamchud g ha'ichu ni-ahga. 

5Heg ani hekaj s-mahch mo 

g em-wohochudadag pi ab hu 

shon heg ab hemajkam ha'ichu 
amichudadag ch wabshaba ab Jiosh 
gewkdag amjed. 


Mash g Paul am ha ahgid g 
Jiosh ha'ichu amichudadag 


6Am ani wa hi wa ha ahgid g 
ha'ichu amichudadag hegam mat 
ge'ege'ehogat e-wohochudadag 
ed. K wabshaba id pi d hemajkam 
ha'ichu ha-amichudadag, chum 
hems hegam mo d s-has haha'ichu. 
Hegam ha'ichu ha-amichudadag at 
wabsh ha wehm wo huhug. “Ihda 
ha'ichu amichudadag mani hab ahg 
o d Jiosh hab elida am t-wehhejed 
ch an hab chu'ig mat koi in hu 
nahto ihda jewed ch wabsh s-alagi 
an hab ah chu'ig. Do Jiosh hab 
elida mat g Christ wo t-do'ibia. 
8Heg o d kownal wehs ha'ichu 
dahm. T eda g s-has haha'ichu ab 
naggia kots t ab no pi pi mahch g 
Jiosh hab elida. An o hab chu'ig 
Jiosh o'ohana ed: 

Pi o hedai sha'i neid o kah o 
chegito mat he'es i s-kehg 
ha'ichu am i ap'ech g Jiosh 
am ha wehhejed hegam mo 
ab si tatchua. Isaiah 64:4 

10 Jiosh ha'ichu hab elida o pi 
ta machima am t-wehhejed. K 
wabshaba g Hekia S-ap'ekam 
Gewkdag wehs s-mahch ch am i 
t-tashogid. ‘Neh, no hig pi woho 
mo pi hedai ep s-mahch g ha'ichu 
t-chegitoi hab masma mach ahchim 
hejel s-mahch? Pegih, ch ahchim 
hab wa masma pi hedai ep s-mahch 
g Jiosh ha'ichu chegitoi. '2T 
wabshaba g Jiosh ab t-mah g Hekai 

S-ap'ekam Gewkdag mat am t-eda 
wo ulinig ch am wo i t-tashogidad 
mo haschu ab t-makiog g Jiosh. 

13Pegih, pi att wo sha'i t-nako 
machs am hu wo tashogi g Jiosh 
wohokam heg hekaj hemajkam 
ha'ichu amichudadag. K wabshaba 
g Hekia S-ap'ekam Gewkdag ab 
t-mahkch g ha'ichu amichudadag 
mach hekaj am i tashogid. T hegam 
wo wa'i s-amich mo hedai edgid 
g Hekia S-ap'ekam Gewkdag. 14T 
hegam mo pi edgid pi wo amichud 
k pi wo bei mo haschu ab t-makiog. 
Heg wati Hekia S-ap'ekam Gewkdag 
o ab t-mahkch g amichudadag matt 
wo s-amich g wohokam. Ahchim 
mach edgid g Hekia S-ap'ekam 
Gewkdag att wo t-nako matt am 
s-ap wo i a'amich mo haschu am i 
t-tashogidch. K hegam pi t-amichud 
matp hedai i pi edgid g Hekia 
S-ap'ekam Gewkdag. 

161d o hab ahg hegai mo an Jiosh 
t amjed o'ohanas: 

Pi o hedai hejel s-mahch g 
Jiosh chegitoidag mas ab wo 
ha'ichui ahgi. Isaiah 40:13 

Pegih, bo chu'ig. Kuch wabshaba 
ahchim s-mahch no pi g Christ ab 
t-mahkch g e-chegitoidag. 


Matt heg wo wa'i oidad 
Christ ch pi g o'odham. 
Am ani wa pi hasigam 
neok, ni-wepnag, mani 
am em-ahgid g wohokam namt 
pi pi koi ge'ege'ehogat id eda 
t-wohochudadag ch pi am hu 
si e dagitokch Hekia S-ap'ekam 
Gewkdag wui. Bam wa'i masma 
mo g a'al nam pi d wabsh wechij 
id eda t-wohochudadag. 2Heg o 

wa wepo mani g wihbi em-i'ichud 
ch pi g ha'ichu hugi em-gegosid 
ab wabsh s-bahbagi ha'ichu 
em-ahgidch. Chum wa ia'i idani 
amt koi ge'ege'ehogat *k hab 
wabsh kia chu'ig mo hegam mo pi 
mahch g Jiosh. Neh, am am alai 
s-e hehgamk ch a'ai e kawani. K 
id hekaj am tasho mam ha oidch 
hab e wua hegam mo pi mahch 
g Jiosh. 4Ha'ijj amsh hab chech'e 
mam ahni Paul am ni-oid ch haut 
hab chech'e mam g Apollos am oid. 
K id am wohokamchud mam ha 
wepo ha'ichu chegito hegam mo pi 
mahch g Jiosh. 

5Pi ach d si ha'ichu ch d wabsh 
piongaj g Jiosh mamt ab t-ab bei 
g wohokam ab amjed g Christ. Do 
Jiosh mo ab t-mahkch g t-chikpan. 
Kuch am hab wabsh junihim mo 
haschu ab t-mahkch hab masma mo 
g oidag ch ed chikpandam. ®Heg 
0 wa wepo mani ahni am esh g 
ha'ichu kai am wehpeg ahgch g 
Jiosh ha'ichu ahga. K g Apollos am 
wapga g esha am ba'ich i ahgch. K 
wabshaba d Jiosh ch am i wuhshad 
g t-esha mamt ab s-wohochud k am 
he'es i oi g ha'ichu ahgaj mach am 
ahgachug. "Kuch heg hekaj pi d si 
ha'ichu ahchim mach am eshad ch 
wapga am ahgch g Jiosh ha'ichu 
ahga. Jiosh o d si ha'ichu no pi 
heg am i wuhshad g t-esha mam 
ab s-wohochud ahpim mam kah g 
ha'ichu ahgaj. *Wehs ach t-wepo 
masma ahchim mach ahgachug 
g Jiosh ha'ichu ahga, chum achs 
hema wehpeg am wo ah, tt hema 
am ba'ich wo i ahgahi. T g Jiosh 
ab wo t-mah g t-namkidadag matt 
he'es hab i juh g chikpan. 9Pegih, 

dach piongaj g Jiosh g Apollos 
wehm. Kum ahpim d Jiosh eniga 
mach am em-chikpan wehhejed g 
Jiosh. 

Heg o wa wepo mam d Jiosh 
kihta. 19T heg ab i ni-gawulkai 
mant em-chikp hab masma mani 
d s-ni-mahchim kihtdam ch am 
shondad g kih am ahgachugk g 
Jesus Christ. Kum ahpim epai 
himchud g kihta ahgachugch g 
Jiosh ha'ichu ahga. K ab em-ab 
mamt si s-nen'oid k am hab wo 
junihid. T Shonda o heki hu 
nahtois ch d Jesus Christ. Kumt pi 
haschukaj ab ep wo shondad. T2Neh, 
tp hems wo e mehi matp haschu 
kih wabsh g sha'ikaj hab wo e juh. 
13Pegih, t hab wa masma wo i e 
a'appe g em-chikpan. Mt heg hekaj 
si s-ap hab wo juh 1*k hab wo bei 
g e-namkidadag mat hekid wo e 
mamche. 15T hi wo wa e do'ibia 
matp hedai pi kehg hab juh g 
e-chikpan. T wabshaba g chikpanaj 
wo huhug hab masma mat g sha'i 
wo meitto am mei ch ed. 

16Heg o wa wepo mach d Jiosh 
cheopiga no pi am t-eda kih g 
Hekia S-ap'ekam Gewkdag. Id amt 
wo chum s-mahchk. 17Jiosh at wo 
padch matp hedai wo i em-padch 
nam pi d enigaj ch d hekia 
s-ap'ekam. 

18Ha'i amtp hab i e ahg mam 
s-chu a'amichud am ha nena ed 
g hemajkam. Pi g am wo hejel 
e iattogid. Pi at hab wo t-elidad 
machs s-chu a'amichud hegam 
mo pi mahch g Jiosh ha'ichu 
amichudadag mattp heg an wo 
u'ukchid. Am g wo i e nakog 
mamt an wo u'ukchid, chum as 

hab wo em-elidad mam pi ha'ichu 
a'amichud. '?Do wabsh pi ha'ichu 
an Jiosh tahgio mo haschu idam 
hab elid mo d ha'ichu amichudadag. 
T g Jiosh an wo ha wulsh heg hekaj 
ha'ichu ha-amichudadag mo hab 
masma an o'ohanas wehhejed. 29K 
an hab ep chu'ig mo d wabsh pi 
ha'ichu g ha-chegitoidag g s-chu 
a'amichuddam am Jiosh wehhejed. 
2122Kumt hekaj pi hedai wo 

chum ge t-ha'ichuchudad. Dach 
wabsh em-pionag g Apollos ch 
Peter ha wehm. Wehs ihda jewed 

o d em-eniga. Hegai mo hemu in 
ha'ichug ch hegai mo ab hahawa 
him o d em-eniga. Doakag ch 
muhkig d em-ap'edag. 23 Kum d 
Christ hemajkamga. K heg d alidaj 
g Jiosh. 


Mash heg wa'i Jiosh s-mahch 
mas hedai s-ap am hab 
junihim g e-chikpan 

Dach wabsh piongaj g Christ. 

K heg t-nuhkudachud matt 
am wo i tashogi g s-a'agi ha'ichu 
ahgaj g Jiosh. Kumt hab masma 
wo s-t-mahchk. 2Ha-pionag at 
heg am hab wo wa'i junihid mo 
haschu g ahmoj chehani ch s-ap 
wo nuhkud g e-nuhkuda. ?*Pegih, 
ni heg am wa'i chikpanid Jiosh. 
K pi sha'i ni-kudut mamtp has i 
masma hab wo elidad g ni-chikpan 
ahpim o hedai i hemajkam. Ni'inis 
hejel wo ah manis has masma hab 
wua. “Pi o ha'ichu shati ni-kudut 
am ni-chegitoi ed manis pi ap am 
hab junihim g chikpan am Jiosh 
wehhejed. K wabshaba pi id hekaj 
e wohokamchud manis am wabsh i 
si s-ap am hab junihim. Heg o wa'i 

Jiosh s-mahch machs hedai s-ap am 
hab junihim g t-chikpan. 5Mt heg 
hekaj pi ab hu wabsh si s-hohtam 
hema ha'ichu wo abch mat koi wo e 
ai g tash. Am at haha wo t-a'appe g 
t-kownalig mat hekid wo jiwia k wo 
mahsko wua mach haschu i chegito 
ch haschu ahgch hab junihim 
ha'ichu k ab haha wo i t-mahkhi g 
s-ap has elidadag mo he'es ab i him 
t-wui. 


Mat pi hedai ab hu wo chum 
si e ha'ichuch heg hekaj 
mo haschu i edgid. 
6Neh, id ani am em-ahgid, 

ni-wepnag, ab t-amjed ahni ch 
Apollos mant am wo i em-tashogi 
mamt pi am hu dahm wo i chesh 
hegai mo haschu an o'ohanas 
Jiosh o'ohana ed. Pi amt hedai 
Jiosh pionag ha ba'ich ab wo si has 
elidad ch wabshaba ab wehs wo 
ha kaihamad g Jiosh ha'ichu ahga. 
7Pi g wo chum si e haschudad 
heg hekaj mam haschu i edgid ch 
haschu i s-mahch. Jiosh at wehs ab 


wabsh em-mah mam haschu i edgid. 


8Bamsh e elid mam heki hu wehs 
ha'ichu edgid ch heki hu d s-kakais 
ch d ge kokownal. Kuch eda 
ahchim Jesus Christ chuhchai pi d 
s-kakais ch pi d kokownal. Mamt 
hu'i woho d wo kokownalk. Kutt 
em-wehm d wo kokownalk. 9Kuch 
eda wehs ha ba'ich d i sho'igkam ch 
attp hems wo t-ko'ij am wehhejed 
g Jiosh ha'ichu ahga. Shahag wepo 
mo g Jiosh am t-chehgidch wehs 
ha ba'ich hab masma mat g kownal 
am wo ha chehgi hegam matp 
ha gewito k ha lilsoch. "Ahpim 
am hab e elid mam d si ha'ichu 

s-mahchim ab amjed g Christ 
ch si s-gewpkdag ch ab d si has 
ha-elida hegam mo pi mahch g 
Jiosh. K eda idam pi kehg has t-elid 
ahchim mach ahgachug g Jiosh 
ha'ichu ahga ch hab t-elid mach pi 
ha'ichu mahch ch pi ha gewpkdag. 
11Hebai ach bihugko'o ch ep 
tonkko'o ch pi edgid g eniga. K 
hegam t-gewichshulig. Pi ach hebai 
t-mahch ch kih 12ch si chikpan ch 
hejel t-dagio'id. K hegam s-ko'okam 
has t-ahg. Kuch ab wabsh i s-ha 
ho'ige'id. T-sho'igchud o. Kuch 
wabsh nakog. 13An o ahgahim g 
iattogi ab t-amjed. Kuch wabsh 
s-hemajim ha wehm neneok. Bo 
wabsh t-elid mach d wabsh hegai 
mo g hemajkam s-ohhod ch gam hu 
nehnchud. 

14Id ani em-ahgid mant wo 
ha'ichu i em-shelini hab masma 
mam d si ni-tatchuidch ni-a'aliga. 
Pi ani hab ahgch em-ahgid manis 
wo si em-edawua. 15Heg o wa wepo 
mani d em-ohg id eda himdag 
namt pi ab ni-amjed kah g s-kehg 
ha'ichu ahgaj g Jiosh k hekaj bei 
g e-wechij doakag. T wo mu'ijk g 
em-mashchamdam id eda Christ 
himdag. Ni eda d wa'i ahni mant 
wehpeg am em-wui u'apa ihda 
s-kehg ha'ichu ahgaj g Jiosh mamt 
heg hekaj e do'ibia. 1êKuni ab i 
em-gewkemhun mamt am hab 
wo junihid mani wa haschu am 
em-chehgid. 

17Ia o daha g t-wehnag 
Timothy. Kuni am ahgid mat 
am wo i em-chehgim ed k wo i 
em-chegitoich matt has masma 
am wo himchudad g t-doakag 
am wehhejed g Christ mani wa 

am em-mashchamahim ch wehs 
ha mashchamahim mani hebai i 
hihhim. S-mahch am mat heg ab 
ni-amjed ab i s-wohoch g Christ k 
heg wa wepo mo d si ni-tatchuidch 
ni-alidag ch am hab junihim g 
ha'ichu ni-ahga. 

18Kah ani mamsh ha'i si e 
sheshmachud hab e ahgch mant 
pi am hu wo i em-chehgim. 
19Nt wabshaba s-hohtam ab wo 
i hih em-wui matp g Jiosh hab 
d wo elidak k am haha wo s-mai 
mams has masma himchud g 
e-doakag ahpim mam chum si e 
sheshmachud ch muli neneok. 20 Ab 
ach wecho g Jiosh. K pi hab chum 
chu'ig machs wabsh wo neneokad 
ch wabshaba g s-ap ha'ichu hab wo 
junihid heg hekaj Jiosh gewkdag. 
21Ab o em-ab mamt ab wo i e 
dagito wui g Jiosh. Nt hemho wo 
wa s-em-keh'el am jiwiak mamtp 
pi ab hu wui wo ie dagito, k 
wabshaba si s-hemajim ab wo i 
em-nei mamtp ab wui wo i e dagito. 


Mash ha'i am hab junihim 
g pi ap'ekam 

Am ash ha'ichu hab ep chu'ig 

em-shahgid ch d si ge'e pi 
ap'ekam. Msh eda si e hahaschud. 
Hema ash wabsh hohnig g e-ohgbad 
hohnig. Eda chump g Jiosh pi 
wohochuddam pi hab sha'i masma. 
2Mt wo chum si pi ap e taht mat 
id am hab e juh em-shahgid k wo 
i wuhshad hegai mat am hab juh 
ihda pi ap'ekam. ?Chum anis pi 
am hu ha'ichug ch eda heki hu hab 
i n-ah mat ihda o'odham hemho 
wa gam hu wo i e wuhshad, ‘no pi 
hab masma t-chehani g t-kownalig 

Jesus matt hab masma am hab wo 
junihid. T heg am wo em-wehmajk. 
Kumt heg hekaj am wo e nam žk 
wo i wuhshad ihda o'odham ab e 
amjed. Kut am wo e sho'igch ihda 
o'odham ge Jiawul wecho k atp 
hems id hekaj ab wo i e sho'igch 
Jiosh wui k d wo e do'ibiakamk mat 
ep wo jiwia g t-kownalig Jesus k wo 
ha lodai g pi ap chu'ijkam. 

6Pi o apie mams hab wo chei 
mam wabsh si s-ap'e mo eda 
an ha'ichug g pi ap'ekam am 
em-shahgid. S-mahch am ihda hab 
che'idag, “Al chum jewajidakud 
o s-gewkdag ch i ko'okpodkad 
g wahga.” Id o chum t-tashogid 
mat g al chum pi ap'ekam ge'e 
ha'ichu wo padch. “Neh, two 
wa e muhkid g kahwal mad mat 
wo e wuhshad g t-shohshon ha 
do'ibiadag. T g jewajidakud gam 
hu hab wo i e juh. Pegih, k g Jesus 
Christ d s-wohokam ch e muhkid 
am t-wehhejed mat wo t-do'ibia 
ab amjed g pi ap'ekam. Kum heg 
hekaj pi padchudas ch gam hu 
hab wo i juh g pi ap'ekam mat 
pi wo em-padch. ®Pegih, tt wo si 
s-hehgigk id hekaj ch gam hu hab 
wo i juh g pi ap'ekam k hab wo wa'i 
junihid g s-ap'ekam ch hab wo wa'i 
kaijjid g wohokam. 

9-10Heki ant hu wa am 
em-o'ohanid k em-ahgid mamt 
pi ab hu wo ha nawojk hegam 
mo ha wehm wo'iwup mo hedai 
pi d ha-wehm kihkam ch hegam 
mo s-bahbanma ch hegam mo 
melchkwuhim g chehanig kch 
hegam mo heg ab ihm ch ab wui 
e ho'ige'idahun mo pi d Jiosh ch 
d ha-nahtoi g hemajkam. Pi ani 

hegam hab ha ahg mo pi d t-wehm 
wohochuddam ch hab chu'ig. Idam 
o an wehsko hab chu'ig. Kumt pi 
has masma pi ab hu wo ha miabi. 
11Hegam ani wa hab ha ahg mo hab 
e ahg mo d t-wehm wohochuddam 
ch eda am hab junihim g pi 
ap'ekam. Pi g am chum hems 
wo ha wehm dadhaiwua matp 
hedai wo ha wehm wo'iwup mo 
hedai pi d ha wehm kihkam o 
atp wo s-bahbanmak o atp wo 
melchkwuhid g chehanig o atp 
ab wo ihmad mo haschu d wabsh 
o'odham ha-nahtoi ch ab wui 
wo e ho'ige'idahunad o atp d 
wo s-i'imkamk o atp d wo s-chu 
ehskamk. 
12-13Pj o ab hu tab machs wo 
mamche g ha-chu'ijig hegam mo pi 
d t-wehm wohochuddam. Jiosh at 
hab wo ha juh. Ab o em-ab mamt 
gam hu wo i ha wuwhas hegam mat 
pi wo dagito g pi ap'ekam k eda 
d chum em-wehm wohochuddam. 
Id o hab ahg hegai mo an Jiosh t 
amjed o'ohanas: 
“Gam g hu wo i wuhshad g pi 
ap'ekam hemajkam ab e 
amjed.” Deuteronomy 17:7 


Matt pi wo chum a'ai t-lodaitad 


Pi g am hu a'ai wo e lodaitad 

am ha tahgio hegam mo pi 
mahch g Jiosh ch wabshaba ab 
e-wehm wohochuddam ha wui 
wo e dagito. T am wo i ap'ech 
mamtp haschukaj pi e ap'et. Mt 
wo chum s-mahchk mo hab him g 
tash matt d wo u'ugchuk id dahm 
jewed ahchim Jiosh hemajkamga. 
Pegih, tt wo chum t-nako matt 
am wo i ap'ech g al chu'uchum 

ha'ichu am t-shahgid. *Mt ep wo 
chum s-mahchk matt am hu wa 
hebai chum hems g anghil wo ha 
lodai. Kutt wo chum t-nako matt 
wo ha'ichu i ap'ech id dahm jewed 
hejel t-wehhejed. “Pi g am wo 
beh'i hegai mo pi mahch g Jiosh 
mas am wo i ap'ech mo haschu i 
pi ap'e am em-shahgid. 5Dat wo 
s-ta edam ha'ichuk mamt a'ai wo e 
lodaitad. Ab amsh si has ha elid g 
s-chu a'amichuddam ch amtp eda 
pi hema cheh am e shahgid mas 
am wo i em-ap'ech. êK amsh a'ai e 
lodait am wabsh ha nena ed hegam 
mo pi mahch g Jiosh. 

7 Am am e chehgidch mamt i e 
gehgch mam eda e kam'on. Matp pi 
am hu wo i em-ap'ech g em-wehm 
wohochuddam, mt wabsh pi am hu 
has wo kaijjid ch wo nako, chum 
ams ha'ichu em-ehs. ®Ni eda kah 
mamsh wabsh hejel pi ap ha'ichu 
hab wua ab ha wui ch ha'ichu 
ha ehsid chum hems g e-wehm 
wohochuddam. 

9Mt wo chum s-mahchk mat g pi 
ap hemajkam pi am hu wo i wahp 
Jiosh kownaltalig ed. Pi g am wo 
e iattogid mams am hu wo i wahp 
mamtp ha wehm wo wo'iwupad 
mo hedai pi d em-wehm kihkam 
o hedai d em-wehm chechoj o g 
em-wehm u'uwi o amtp wo jioshgat 
k ab wo ihmad mo haschu d wabsh 
o'odham ha-nahtoi 1o amtp wo 
s-chu e'eskk o wo s-bahbanmak 
o wo s-i'imkk o wo ha'ichu ha 
iattogidad ab hema amjed o wo 
ha'ichu ha wohppo'idad. 11Ha'ijj 
am hab chu'igkahim. T wabshaba g 
Hekia S-ap'ekam Gewkdag gam hu 
hab i juh g pi ap em-chu'ijig kam i 

em-ap'ech g t-kownalig Jesus Christ 
wehhejed. 


Mattsh am Jiosh wehhejed 
wo hekaj g t-honshpadag 


12Kumsh hahawa ha'i hab chech'e 
mo wehs ha'ichu hiwgidas matp 
haschu wehhejed pi an hu ha'ichug 
g chehanig. Nt wabshaba am 
wo em-ahgi mo pi wehs ha'ichu 
s-kehgaj am t-wehhejed. Pi att wo 
chum hiwigi mat haschu gan hu 
wabsh wo i si t-ui. 1*Ha'i amsh 
hab chech'e, “Ha'ichu hugio ab d 
wuikamaj g t-wohk ch g wohk g 
ha'ichu hugi ab d wuikam,” ch hab 
chum ahg mo wehs s-ap'e mach 
haschu i tatchua am wehhejed g 
t-honshpadag. K wabshaba id pi 
woho mamsh has chum ahg. Pi 
att wabsh wo huhug hab masma 
mat idam ha'ichu k heg hekaj 
wo si t-nuhkud. Neh, mo g cheoj 
tatchua mat ab wo i miabi g uwi 
nat pi hab masma nahto g Jiosh. 
K wabshaba pi hab d ahga ihda 
mas wabsh chum hedai wehm wo 
wo'iwua, Pi at hab ahgk t-nahto 
g Jiosh machs pi ap wo hekaj g 
t-honshpadag k wabshaba hab 
ahgk matt g t-kownalig Jesus 
wehhejed wo hekaj nat pi heg am 
t-wehhejed muh. 14Jiosh at ab 
uhpam i wuhshad g t-kownalig 
Jesus ab muhkig amjed k hab wa'ap 
wo i t-wuwhas ahchim heg hekaj 
e-gewkdag mat hekaj ab i wuhshad 
g Jesus. 

15Mt wo chum s-mahchk mo g 
em-honshpadag ab gi'i ab g Christ 
ch d enigaj. Pegih, mt pi woho hab 
wo juh g e-honshpadag mat ab wo 
i e wehnad g chehpa'awi. 1êAha 

nam pi mahch mamtp hema i wo 
wehmaj wo'iwua g chehpa'awi kd 
haha wo hemakok heg wehm. Si o 
shel am ahg ihda g Jiosh o'ohana 
ch hab chu'ig mo d hemako am 
Jiosh tahgio hegam mat wo e wehm 
wohpiwua. 17K pi hab chum mahs 
machs hab wo masmak chehpa'awi 
wehm ahchim matt ab i t-dagito 
Christ wui nach pi d hemako heg 
wehm. 

18Ni heg hekaj hab kaij mamt wo 
si e nuhkud id amjed mamt pi wabsh 
chum hedai wehm wo wo'iwupad 
namt pi heg hekaj wo e hemakoj ha 
wehm k wo uamhu g e-honshpadag k 
hab masma wo i e mehkod ab amjed 
g Christ. 1?Mt wo chum s-mahchk 
mo g Jiosh ab em-mahkch g Hekia 
S-ap'ekam Gewkdag. K heg am 
em-eda kih. Pegih, k d cheopigaj g 
em-honshpadag ch pi d wabsh hejel 
em-eniga. ?°Jiosh at am i dagito g 
e-alidag kots wui mat wo t-do'ibia. 
Kutt d haha wo hemajkamgajk 
ch heg hekaj ab wo si has i elid k 
wehhejed wo hekaj g t-honshpadag. 


Mamsh ab kakke g Paul 
ab amjed g hohnta 


Ia ant haha wo em-ahgi 
hegai mam wa ni-kakke ia 
ni-o'ohanidk. 

Id amt wehpeg ab ni-kakke mas 
s-ap'e matt pi wo ha hohnt. Kunt 
hab wo em-ah mo chum hi wa s-aple 
mamt pi wo ha hohnt. *K wabshaba 
ha'i g ha-tatchuidag si s-gewkdag. K 
idam ha wehhejed ba'ich i s-ap'e mat 
wo e hohnt mat heg hekaj pi am hu 
wo i shul pi ap'ekam ch ed. 

3-4Kumt ab a'ai e wui wo e dagito 
ahpim mam d e hohonikam no pi g 

em-honshpadag d a'ai em-eniga ch pi 
d wabsh hehe'ejel em-eniga. Mt hab 
s-ap e tahtk ch wo e wehm kihk. 5Pi 
g a'ai wo e da'ad, heg hi wa mamtp 
am a'ai wo e ap'ech mamt he'es i 
tash pi ab hu wo i e miabi mamt heg 
hab wo wa'i juh ho'ige'idahuna k am 
hab hahawa ep wo masmak mam 
heki hu mat pi wo em-gehg g ge 
Jiawul heg hekaj em-tatchui. 

6Pi ani ab hu em-chehani mams 
wo ge hohont, heg hi wa mamtp 
wo tatchuad ch wo e hohont. 
7Mamt hu'i pi wo ha wehm 
kihkamk hab masma mani ahni. 
K wabshaba g Jiosh pi wehs hab 
masma em-ap'echudch ch ha'i 
em-ap'echudch mamt wo e hohont. 

8Nt wo ha'ichu em-ahgi ahpim 
mam pi ha wehm kihkam ch ahpim 
mat koi g em-wehm kihkam. Ba'ich 
o i s-ap'e mamt wo hehe'ejelk mani 
hab masma. Mt wabshaba wo e 
hohont mamtp pi wo e nako mamt 
wo shohbi g e-tatchui. Ba'ich o i 
s-ap'e mamt wo e hohont mamt pi 
wo e kudutad g e-tatchuikaj. 

19Do chehanigaj g t-kownalig 
Jesus mamt pi wo ohhod g e-wehm 
kihkam 11k amtp wabshaba hab wo 
sha e juh k hemho wa pi hema ep 
wo hohnt o wo kunt k wabsh wo 
hejelk o an uhpam ep wo i e nodagi 
e-wehm kihkam wui. 

12-14Chum as pi d wo em-wehm 
wohochuddamk g em-wehm 
kihkam, mt pi am hu wo ha ohhod 
matp wo tatchuad mat an wo 
em-wehmajk. Jiosh at am i ap'ech 
em-wehhejed mat pi wo padch g 
em-kihdag. T g Jiosh ab wo ha ui g 
em-a'aliga mat d wo a'aligajk. Tg 
em-wehm kihkam pi wo ha padch. 

15Mt wabshaba wo ha hiwigi mat 
wo s-em-ohhod matp wo tatchuad 
nam pi pi heg hekaj e wupulshch 
matp wo s-em-ohhod. Do tatchuij g 
Jiosh mamt wo s-ap e tahtkkad id 
dahm jewed. 1*Kum pi mahch mas 
em-hekaj ab wo s-wohoch g Jiosh 
ha'ichu ahga k wo e do'ibia. 


Mattsh am wabsh wo kia oidad 
mattp haschu d i wehhejedkam. 


17 Pegih, tt am wabsh wo kia oidad 
mattp haschu d i wehhejedkam 
mat hekid ab i t-gawulkai g Christ. 
Id ani wehsko ha mashcham g 
wohochuddam. 18-19Pi o has d 
ahga mamtp wo pahl hikuchkask 
o pi wo pahl hikuchkask. Kumt pi 
wo chum ge gawul e juh id hekaj. 
Heg o d wati si ha'ichu matt ab wo 
s-wohog elidad g Jiosh. ?? Mattp 
haschu d i wehhejedkam mat eda ab i 
t-gawulkai g Jiosh ch heg s-ap am hab 
wo junihid wehhejed. 24Mamtp hedai 
d wo ha-neneholigak id dahm jewed 
ch wabsh pi heg hekaj wo si e eh'el 
ab s-wohochudk g Jiosh ha'ichu ahga. 
Tp wabshaba am wo sha s-em-ap'et 
mamt wo e wuhpul'o, mt am hab 
wo e juh. 22 Am g wo s-chegitok 
mat em-wul'o g Christ ab amjed 
g pi ap'ekam, chum ams d nehol. 
Wehsijj ach d hahawa neneholigaj g 
Christ, chum hems ahchim mach pi d 
ha-neneholiga id dahm jewed. 73 Jiosh 
at ab uhpam t-u'apa e wui heg hekaj 
e-alidag muhkig. Pegih, pi att hegai 
wo sha'i hiwigi mas wo t-shohbi mach 
d piongaj g Jiosh. “*Heg o chum 
hekid am t-wehmaj. Kutt am nenaj ed 
s-ap hab wo junihid g t-chikpan matp 
haschu wud matt eda ab i s-wohoch 
ihda s-kehg ha'ichu ahgaj. 

Moki am si shel ha ahgid hegam 
mo pi ha wehm kihkam 


25Neh, nt am haha wo em-ahgi 
mam haschu ab ni-kakke ab ha 
amjed hegam mo pi ha wehm 
kihkam. Pi o d chehanig ihda 
mant wo em-ahgi. K wabshaba ab 
s-ni-ho'ige'id g t-kownalig Jesus ch 
ab ni-mahkch g amichudadag. Kunt 
heg hekaj wo em-ahgi mo haschu 
ba'ich i s-ap'e. Z6Sho'o wali si ge'ej 
g t-kudutalig hemu. Kuni heg hekaj 
hab elid mo ba'ich i s-ap'e mamt 
am hab wabsh wo i chu'igk mam 
has i masma. “'Mamtp wo ge 
wehm kihkamk ch pi am wo ohhod 
o pi wo ha wehm kihkamk ch pi 
an hu wo hema i chum gahghi. 2*K 
wabshaba pi d pi ap'ekam mamtp 
an wo bei g wehm kihkam. Hi wa g 
hohnta at ab ba'ich wo i wuhshad g 
ha'ichu pi ap'edag. Kuni heg hi wa 
chum pi hab elid mams ab hu wo 
nam. 

29Pi o am hu ge'e wilis g tash mat 
ia ep wo jiwia g Jiosh alidag jewed 
dahm. Kuni am i em-gewkemhun 
mamt wo e nahtokchid heg 
wehhejed. Pi g wo sha'i hiwgid 
mas wo em-shohbi g hohnta 990 
g chikpan o g has tahhadkam o g 
em-eniga. 31Tt wo hekaj g jewed 
dahm ha'ichu k wabshaba pi ab hu 
wabsh wo si pihk t-elidad nat pi 
wehs wabsh wo huhug. 

32Chum ani em-tatchuichud 
mamt pi ha'ichukaj wo e kudutad. 
Gohkpa o kahch g t-chegitoi matt 
wo ge hohnigk. Kutt wabshaba wo 
t-nako matt heg am hab wo wa'i 
junihid chikpan am wehhejed g 
t-kownalig Jesus mattp pi wo ha 

hohnigk. 33Mattp hedai wo ha 
hohnt k hemho wa ha'ichu am hab 
wa'ap wo junihid wehhejed mat wo 
s-hohho'idad. 

34Kumt ahpim u'uwi hab wa'ap 
wo e nako mamt ab wo gawulkdask 
ch heg am hab wo wali junihid 
chikpan am wehhejed g t-kownalig 
Jesus mamtp hedai pi wo ha kunk 
o koi wo ha kunt. Mtp wabshaba 
hedai wo ge kunk ch ha'ichu am 
hab ep wo junihid ha wehhejed mat 
wo s-hohho'idad. 

351d ani hab kaij nani pi tatchua 
mant am wo i em-wehmt ch pi 
heg hekaj manis am ha'ichukaj 
em-shoshobid. Tatchua ani mamt 
am hab wo junihid mo haschu d 
s-ap'ekam ch pi wo hiwigi mas am 
ha'ichu wo em-shohbi mamt am 
wehs wo i e dagito t-kownalig Jesus 
wui. 

36Mt wabshaba wo ha hiwigi g 
u'uwi e-a'aliga mat wo ha kunt 
mamtp hab wo elidad mo d si 
tatchui nat pi s-ap ge'ege'ehogat. 
Am o wa s-ap'e mat am hab wo e 
juh. 37K wabshaba am wa s-ap'e 
mamt wo ha nuhkudad mamtp 
hab wo elidad mo s-ap'e no pi pi 
d tatchui. 28 Pegih, am o wa s-ap'e 
mamt wo ha hiwigi ch hi wa ba'ich 
i s-ap'e mat pi wo ha kunt. 

39 Matp hedai wo e hohont k d 
wo e-wehm kihkamk am hugkam 
mat hekid hema wo i muh. K am 
hahawa s-ap'e mat ep wo bei g 
wehm kihkam, heg hi wa mat g 
e-wehm wohochuddam an wo bei. 
40Mt wabshaba ba'ich wo i s-ap'e 
tahtkkad mamt pi ep wo bei g wehm 
kihkam. Neh, id o am ni-tashogid g 
Hekia S-ap'ekam Gewkdag. 

Moki am ha ahgid g ha-kakkei ab 
amjed g ha'ichu hugi to'idda 
Am ant haha wo em-ahgi 
hegai mam ab ni-kakke ab 
amjed hegai ha'ichu hugi mo g 
hemajkam an to'aw am chum 
iagchulidch g e-jijoshga. 

Ha'ijj amsh hab e elid mam si 
s-mahch mamt has wo chum e 
junihid ch si e hahaschud g ha'ichu 
e-mahchigkaj. Nt wabshaba wo 
em-ahgi mamt am hab wabsh 
wo junihid mat haschu d wo i 
ha-wehmtadagk g em-wepnag 
mamtp woho ab wo ha tatchuad. 
2Pi amki koi ha'ichu s-mahch 
mamtp hab e elid mam s-e-mahch. 
3Jiosh o s-t-mahch ahchim mattp 
ab si tatchua. 

4Pegih, k pi d ha'ichu g 
ha-jijoshga am t-wehhejed nach pi 
s-mahch mo g Jiosh d hemako. 5K 
eda mu'i an ha'ichug g gewpkdag 
an dahm kahchim ch ed ch an 
jewed dahm mo hab e a'aga jijosh 
ch kokownal. ®Ch ahchim hi 


s-mahch mo d hemako g Jiosh t-ohg. 


K wehs ha'ichu d amjedkamaj. Kuch 
heg wehhejed in d dodakam. K g 
t-kownalig Jesus Christ d hemako 
ch wehs ha'ichu nahto. K heg gahi 
wuhshanim g Jiosh ab t-mahkch g 
wechij doakag. 

7Pegih, msh ha'i hi wa s-mahch 
mo g ha-jijoshga pi d ha'ichu 
am t-wehhejed ch hekaj pi has e 
elid ch wabsh ko'a hegai mo an 
e to'aw ha wehhejed. Sh ha'i g 
em-wehm wohochuddam pi am 
hu s-ap s-mahch mo pi d ha'ichu 
g ha-jijoshga no pi heki hu wa'i 
amjed ab has ha elid. Kumsh ko'a 

hegai mo am e to'aw. Sh idam am 
em-neid ch am em-oidch hab e 
junihim ch eda hekaj e kudut no pi 
hab elid mo pi apie. *Kumsh ahpim 
hab kaij mo pi has d ahga am Jiosh 
nena ed mamt wo huh ihda. Pegih, 
matp pi has d ahga k ch pi ha'ichu 
wo heki em-wua mamt wabsh wo 
dagito. 

9Chum as hi wa s-ap'e hejel 
em-wehhejed mamt wo huh ch 
wabshaba pi ap'e mamt wo huh 
matp heg hekaj wo e kudut k wo 
i shul hegam mo pi hab masma 
s-mahch ihda. 1Idam atp hems 
am t-oidk hab wo e juh ahchim 
mach ha'ichu s-mahch k am hab 
wo juh mo haschu hab elid mo 
pi ap'e. Pi att am hu wo i wahp 
k wo t-gegos mo hebai i e ko'a 
hegai mo an e to'aw ha wehhejed 
g ha-jijoshga TT patt pi heg hekaj 
wo heki ha himch hegam mo pi 
gewpkdag e-wohochudadag ed. Tsh 
eda g Christ ha wehhejed muh no 
pi s-ha do'ibiamk. *?Kutt wo padch 
mo haschu hab chum s-junimk 
am ha wehhejed mattp wo heki 
ha himch. 13Pi att hekid wo huh 
matp haschukaj wo heb hu hihi g 
t-wepnag mat am t-oidch hab wo e 
junihid. 


Id o d ha-chikpan hegam mo 
am ahgachug g Christ 


Pi ani em-ahgid mams am hab 
wo junihid hegai mani ahni 
haschu pi am hu hab wua. Ahni 
ani hab wa!ap pi hekaj g ha'ichu 
ni-ap'edag, chum anis d uhgchu 
ch ge'e ap'edag nat pi am i ni-kei 
g Jiosh mant wo ahgachugad g 
Christ. Ni heg am neid am i dahm 


1 CORINTHIANS 9 


mat e chegito k i wuhsh. Kum 
ahpim d e do'ibiakam heg hekaj 
ha'ichu ni-ahga mani am ahgachug 
wehhejed g Jesus Christ. ?Chum 
as ha'i pi wohochud mani d Jesus 
Christ kehsha, m wabshaba ahpim 
s-wohochud nat pi em-do'ibia 
k hekaj am wohokamch mani 
d kehshaj. *Id ani am ha ahgid 
hegam mo pi wohochud mani d 
Christ kehsha. 

4Ahchim mach d Christ chuhchai 
ach edgid g ap'edag matt ab wo 
bei g t-gegosig heg hekaj t-chikpan. 
5Christ wepnag ch Peter ch ha'i 
ehp g Christ chuhchai ash an 
uh'udch g e-wehm kihkam mo eda 
hasko hihhim ch am ahgachug g 
Jiosh ha'ichu ahga. Kumsh am ha 
dagio'id. Bani wa masma ap'edag. 
Kuch eda ahchim g Barnabas 
wehm pi hekaj g t-ap'edag ch 
wabsh hejel t-dagio'id. 7K eda 
wehs nahnko mahs chikpandam 
ab u'u g e-gehgewi ab e-chikpan 
amjed. Shondal am ha dagio'id ch 
g oidag chikpandam ab ha namkid 
heg hekaj mo haschu i bahijid ch g 
ha'ichu doakam ha nuhkuddam ha 
gegosid heg hekaj mo haschu ab i 
wuhshani. 

8Pi o d wabsh hemajkam hab 
ha-elida ihda. An o hab chu'ig 
heg eda Jiosh chehanig “mat g 
Mosesbad an o!oha: 

Pi amt an hu wo wulsh g woiwis 
chini mat wo kehiwia g ha'ichu 
bahijida. Deuteronomy 25:4 

Neh, pi o hegam hab wa'i ha ahg 
woiwis. 19Ahchim o hab ep t-ahg. 
Hegai mo hedai i moihun ch hegai 
mo hihk g e'es at hemho wa ab wo 
ha'ichu i nei id ab e-chikpan. 11Heg 

o wa wepo matt am ei g ha'ichu kai 
em-shahgid, am em-ahgidch g Jiosh 
ha'ichu ahga. K hab chum mahs 
matt ab ha'ichu wo i nei em-amjed. 
12 Am amsh ha'i i ha wehmaj. Kuch 
eda ba'ich i ap'edag matt ab wo 
chum i nei ha'ichu em-amjed ch 
wabshaba pi hekid ab hu em-tahni 
ch am wabsh wehs ha'ichu nakog 
matt pi an hu wo shohbi g s-kehg 
ha'ichu ahgaj g Jiosh ab amjed g 
Christ. 

13Mt wo chum s-mahchk mo 
hegam mo am chikpan ge'e cheopi 
ch ed ab i neid g e-gegosig heg 
amjed mo g hemajkam ab mahkch g 
Josh, 1*Pegih, k hab wa'ap masma 
am t-chehani g t-kownalig Jesus 
hemu. Ahchim mach am ahgachug 
g s-kehg ha'ichu ahgaj g Jiosh attsh 
ab amjed wo i nei g t-dagio'idadag. 

15Ni eda pi hekid sha'i hekaj 
ihda ni-ap'edag ch pi heg hekaj 
em-ahgid ihda manis em-chehani 
mamt wo i ni-dagio'i hemu. Ba'ich 
i mant wo bihugim k wo muh kih 
hegai manis wo em-kowlant id 
hekaj s-kehg ha'ichu ahga. 1*Ab 
o ni-chehani g Jiosh mant wo 
ahgachugad g ha'ichu ahgaj. Kunt 
wo si pi ap ni-tahtkk mantp pi am 
hu hab wo junihid. Jiosh ash ab 
ep em-chehani mamt wo t-namkid 
ahchim mam ab t-amjed kah g 
ha'ichu ahgaj. Ni wabshaba pi 
ab hu em-tahni heg hekaj mant 
ba'ich wo i s-ap ni-tahtkk ab wabsh 
em-mahkch. 1/Mantp ahni hab 
i n-ah mant am hab wo junihid 
ihda chikpan ch hekaj ab wo bei g 
ni-gehgewi. K wabshaba g Jiosh ab 
ni-chehani ch ab ni-hiwig. 1*Pegih, 
k id d ni-gehgewi mani si s-ap 

ni-tahtk heg hekaj mani ab wabsh 
em-mahkch g s-kehg ha'ichu ahgaj 
g Jiosh. Heg ani hekaj pi hekaj g 
ni-ap'edag manis wo em-kowlant. 
19pi ani hedai ha hiwig ch 
wabshaba wehs ha wehhejed 
ni-pionchud mantp hems hab 
masma mu'i ab wo i ha nohnogi 
Christ wui. “9Ni am ha oidch hab 
ni-junihim hegam mo am oid g 
heki hu t-himdag ahchim Tutuligo 
mani hekid i ha wehmaj Zich am 
ha oidch hab ni-junihim hegam 
mo pi am hu oid mani hekid i ha 
wehmaj mant hekaj ab wo i ha 
nohnogi Christ wui. K eda pi hab 
mahs manis pi ab hu wecho g Jiosh 
chehanig nani pi am hab junihim 
mo haschu ab i ni-chehani g Christ. 
22pi ant am hab wo junihid mat 
haschu wo ha kudutad, chum anis 
s-mahch mo s-ap'e am ni-wehhejed. 
Tp hems heg hekaj wo ni-hiwigi 
mant am wo i ha wehmt. Wehs 
ani ha wepo masma hab ni-wua 
mantp hems hab masma ab wo i ha 
nohnogi Christ wui wabsh chum 
has masma. 2510 ani wehs hab wua 
mant hekaj am wo ahgachugad g 
s-kehg ha'ichu ahgaj g Jiosh matt 
t-wehm wo bei g s-ap tahhadkam. 
24S-mahch am mat g e 
melchuddam hab wa'i masma wo 
bei gehgewi mat wo si e nakogad. 
Tt hab wa masma am wo t-nakogad 
matt wehs am hab wo juh g Jiosh 
tatchui. 25Hegai mo hedai i tatchua 
mat wo bei g gehgewi at hemho 
wa wo e momoisha k wo e nuhkud 
wehs ha'ichu k ed. Neh, id o wehs 
hab e wua heg wa'i wehhejed mamt 
ab wo wahki g gihko. T eda wabsh 
wo huhug. Ch wabshaba ahchim am 

hab t-junihim heg wehhejed m at 

pi hekid wo huhug. 2°Ni hekaj hab 
hi heg wa wepo mani shel med heg 
wui mant am wo nahto g ni-mel k 
ab wo bei g ni-mahkigdag. S-mahch 
am mo g shonikkashdam pi tatchua 
mas wo heki wua g e-shonihina. Ni 
ahni hab wa'ap pi tatchua manis 
wo heki wua g ni-ap'edag wehhejed 
g ni-chikpan. 2”Shonikkashdam o 
ab si e nakog ch e momoisha. Ni 
ahni hab wa masma ni-nakog Jiosh 
chikpan ed mat pi wo ni-ohhod heg 
amjed am i dahm mant ab i em-wai 
mamt am hab wa'ap wo junihid. 


Matt pi ab hu wui wo t-ho'ige'idahu 
mo haschu pi d Jiosh 
1 Am am wa chum s-mahch 
matsh wa haschu has e juh 
am ha tahgio g t-shohshon matsh 
wa g Mosesbad am i ha wanim. 
Jiosh ash hab masma ha nuhkud ch 
ha wanimed mash wa g chewagi 
am ha ba'ich him. Kutsh am gahi i 
huhud g ge'e shuhdagi. 2Id atsh hab 
ha juni mat hekaj ab wo s-wohog 
elidad g Mosesbad. 3Wehsijj ash 
am ko'a hegai ha'ichu hugi mash 
g Jiosh ab ha mahk “ch wehsijj ab 
ih'e hegai shuhdagi mash ab ge'e 
waw t amjed da'iwuni ch s-wawinig. 
Ihda waw o wepogidas g Christ mo 
g doakgaj chum hebai ha wehmaj 
ch ab ha mahkch g ho'ige'idalig. 
5Tsh wa eda mu'ijj pi ab hu wohog 
el g Jiosh. Tsh hekaj si pi ha hohho'i 
idam k ab ha hugio tohono jewed 
ch ed mash an oiopohim. Sh g 
ha-hohon am wabsh e dagitohim. 
6Pegih, wehs ihda o d wabsh 

chehgida mat wo t-shohbi matt pi 
ab hu wo i tatchua g pi ap'ekam 

mash wa hab e wua idam “ch pi 
ab hu wui wo t-ho'ige'idahu mo 
haschu pi d Jiosh mash wa hab 
e wua ha'ijj idam. Bo chu'ig an 
Jiosh o'ohana ed matsh wa am 
dadhaiwua k huh mat haschu am 
to'i hegai mo chum jioshchud k am 
i wuwhag k e waila. $Am hu hebai 
ehp, sh ha'ijj wabsh chum hedai ha 
wehm wo'iwup. Tsh g Jiosh am ha'i 
ha cheha matsh wo ha kokda. Tsh 
gokko gamai waik mihl (23, 000) e 
ko'ij hemako tash ed. 9Am hu hebai 
ehp, tsh ha'ijj bagach g Jiosh. Tsh 
heg hekaj am ap'ech matsh wo ha 
ki'ikka g kohk'oi k wo ha hugio. 
19 Am hu hebai ehp, sh bau pi ap 
has ahg g Jiosh hab kaijch mash pi 
ap ha dagio'id. Tsh heg hekaj am 
ap'ech matsh g anghil wo ha hugio. 
Mt heg hekaj pi am hu ha oidch hab 
wo e junihid. 

11Jd ash wehs an o'ohanas mat wo 
t-shohbidad matt pi hab wo junihid 
g pi ap'ekam ahchim mach hemu in 
d dodakam am wehs ha oidch. 

12Ha'ijj amsh hab e elid mam 
s-gewpkdag am e-wohochudadag 
ed. Mt wabshaba wo si s-e nen'oidk 
mamt pi wo i e jushadkad k pi wo 
i gei am pi ap'ekam ch ed no pi 
wehsijj t-a'appem g Jiawul. 1*Wehs 
hegai a'appema mo ab t-aihim o 
chum hedai ab a'ahe. K wabshaba g 
Jiosh hab kaij matsh wo t-nuhkudad 
ch heg hekaj pi hiwgid mas wo 
t-a'appe am dahm matt he'es wo i 
t-nako ch ab t-mahkch g gewkdag 
matt wo nakog k wo t-do'ibia heg 
amjed. 

14Pegih, ni-wepnag mani si 
em-tatchua, pi g ab hu wui wo sha'i 
e ho'ige'idahunad hegai mo haschu 

pi d Jiosh. 15Am g wo i a'amichud 
ihda nam pi ha'ichu s-a'amichud. 
16 Ab ach ho'ige'id g Jiosh ch ab si 
ihm g alidaj mach eda hab wua g 
mihshmda chemait hugi no pi hab 
d ahga mat am i dagito g e-hon kots 
t ab k am iawua g e-eh'ed mat am 
t-wehhejed muh. 77 Do wait hemako 
hegai mat am t-wehhejed muh. Ch 
ahchim am t-chehgidch mach am 
wehmaj d hemako am t-wehm hab 
wuadch g t-mihshmda chemait hugi. 

18 Jiosh atsh am ha cheha g 
t-shohshon mat wo ha kokda g 
ha'ichu doakam k hekaj wo iagchul 
g e-chu'ijig wehhejed k haha wo huh 
hegai chuhkug. K hegam mo ko'a ab 
ihm g Jiosh. 19Pegih, k hegam mo ab 
ha wui iagchulid g e-jijoshta ab ha 
ihm ko'adch g e-iagchulida. K eda pi 
d ha'ichu g ha-jijoshta. 2°Ab o wabsh 
ha ihm g jijawul pi e mahchch mas 
has e wua. Kuni pi em-tatchuid 
mams wo ha wehm ab ha ihm g 
jijawul ko'adch hegai mo ab ha 
to'id. Z!T-kownalig Jesus Christ o ab 
t-mahkch ihda t-mihshmda chemait 
hugi. K pi sha'i hiwgidas mams wo 
ha wehmajk amai mo ab ha ihm g 
e-jijoshga ko'adch hegai mo ab ha 
do'id. 7*Shahag wepo mam tatchua 
mamt wo hehgamch g Jiosh ab ha 
ihmadch g jijawul mamtp hedai 
ha wehm ko'a mo haschu ab wui 
e to'aw g ha-jijoshga. S-e g wo 
nen'oidk no pi ba'ich i s-gewkdag g 
Jiosh mam ahpim ch wo s-ko'okam 
em-namkid. 

23Msh ha'i hab chech'e mo wehs 
ha'ichu hiwgidas matp haschu 
wehhejed pi an hu ha'ichug 
g chehanig. Nt wabshaba wo 
em-ahgi mo pi wehs ha'ichu s-ap'e 

am t-wehhejed. Wehs ha'ichu o 
hiwgidas ch wabshaba pi wehs d 
wo i t-wehmtadagk. 22 Am g wo 
s-chegitok g chum hedai ha-ap'edag 
ch pi wabsh hejel e-tatchui. 

250i g am wabsh wo huhgi matp 
haschu am e gagda nolawtakud ch 
ed k pi wo e kudu mas hebai e bei. 
Pi o ab hu em-ab mams ab wo ha 
kakke mas d hegai mo ab e to'id 
g ha-jijoshga. 2®An o hab chu'ig 
Jiosh o'ohana ed mo wehs ha'ichu 
d enigaj. 

27Mamtp wo tatchuad ch am wo 
e gegosido ha-kih am hegam mo 
pi d e do'ibiakam ch ab em-waid. 
Kumt wabsh wo huh matp haschu 
ab wo i em-to'i k pi ab hu wo ha 
kakke mas ab e to'id g ha-jijoshga, 
wabsh pi wo e kudu mas hebai be 
k ab em-mah. 28-29T wabshaba 
hema ab wo sha si em-ahgi mat ab 
e to'i g ha-jijoshga, mt pi wo huh 
mat heg hekaj pi wo e kudu hegai 
mo em-ahgid. Pegih, mtp hems ha'i 
hab wo chei, “Ms haschu ahgk hig 
wo ge has ni-ahgad heg hekaj mani 
haschu i ko'a mani eda heg hekaj 
ab ho'ige'id g Jiosh? 99Kunis haschu 
ahgk wo ni-shohbi heg wabsh hekaj 
mam e kudut?” 

31Pegih, woho o wa mach ap'edag 
matt wabsh chum haschu wo ko'ad. 
K wabshaba ab t-ab matt ab wo 
si ha'ichuch g Jiosh wabsh chum 
haschu k ed, chum hems heg hekaj 
mach haschu i ko'ad ch haschu i 
ih'e. 32Am g wabsh s-ap wo kihkad 
ch pi ha'ichu am hu hab wo junihid 
mas heg hekaj hedai am hab wo juh 
g pi ap'ekam, chum hems hegam 
mo pi d e do'ibiakam. 33Bamt wo 
masmak mani ahni. Pi ani am hu 

wali hejel ni-chegito ch wabshaba 
wehs s-ha chegito g hemajkam. 
Bani wa ni-wua matp hems heg 
hekaj wo s-hohho'i mani has ni-wua 
k ab wo s-wohoch g ha'ichu ni-ahga 
k wo e do'ibia. 
1 Am g wo ni-oidk hab e 
wuad hab masma mani 
ahni Christ oidch hab ni-junihim. 


Matsh g u'uwi ab wo ha 
wechok mihshmda ed 


2Ab ani si has em-elid mamsh 
chum hekid s-ni-chegito ch am 
oidch hab e junihim ihda himdag 
mant am em-wui u'apa. SMt 
wabshaba wo chum s-mahchk mo 
g cheoj am dahm g uwi. K g Christ 
am dahm g cheoj. K g Jiosh am 
wehs ha'ichu dahm. *Id amt wo 
chehgidch mam eda e mihshmad. 
Mt heg hekaj ahpim chechoj pi ab 
hu wo ha ma'ishchid g e-mohmi 
mam hekid i e ho'ige'idahun ch am 
ep ahg g Jiosh ha'ichu ahga. Dat wo 
s-ta edam ha'ichuk mamtp ab wo 
ha ma'ishchid. 

5Kumt ahpim u'uwi hi ab wo ha 
ma'ishchid g e-mohmi mam hekid i 
ha kaichudch e ho'ige'idahun ch am 
ep ahg g Jiosh ha'ichu ahga. Bat wa 
masma wo s-ta edamak mamt wo 
s-wohlim hih g e-mo'o mamtp pi ab 
hu wo ha ma'ishchid. €Pegih, mt ab 
wo e ma'ishchid ch wo e mihshmad 
k heg hekaj pi wo si e el. 

7Kumt ahpim chechoj pi ab hu 
wo ha ma'ishchid g e-mohmi e 
mihshmadch no pi g Jiosh am 
t-eda chehgidch g e-gewkdag. Mt 
wabshaba ahpim u'uwi ab wo 
e ma'ishchid nam pi ab wecho 
g chechoj ch ab chehgidch g 

ha-gewkdag. 5-9 Jiosh at wehpeg 
nahto g cheoj k heg amjed ab 
i wuhshad g uwi k nahto am 
wehhejed g cheoj. 1"Ab o em-neid 
g anghil. Kumt ahpim u'uwi am 
wo ha chehgi ab ha ma'ishch g 
e-mohmi mam ab ha wecho g 
chechoj. 

11K eda hab d elidaj g Jiosh mat 
g cheoj ch uwi ab a'ai wo e hiwgad 
ch ab a'ai wo i e wehmajk. '*Woho 
o wa mat g Jiosh ab i wuhshad g 
uwi ab amjed g cheoj. K wabshaba 
g chechoj ab hahawa uwi t amjed i 
wuwhag. K wehs ha'ichu ab d Jiosh 
amjedkam. 

13Am g wo oidahid ihda mo pi 
hab chum chu'ig mas g uwi ab 
wo e ho'ige'idahu Jiosh wui pi ab 
hu ma'ishch g e-mo'o. 14S-mahch 
ach mo g che'echew mo'o s-ta 
edama am wehhejed g cheoj 1*ch 
wabshaba am wa s-ap'e g uwi 
wehhejed no pi ab mahkch g Jiosh 
mat hekaj ab wo e ma'ishchid g 
mo!oj. 

16Pi ani ahpim wa'i em-mashcham 
ihda. Wehsko ani am ha mashcham 
mo hebai g t-wehm wohochuddam 
e hehemapad. Kush wehsijj g Christ 
chuhchai hab masma ha mashcham. 
T hab pi hedai ab hu wo chum 
t-ne'owi heg hekaj. 


Mash pi am hu ap hab 
junihim g chemait hugi 
17Msh am ha'ichu ep pi ap 
hab wua mam am e hehemapad. 
18Wehpeg ant id hab wo ah mani 
kah mamsh ha'i ab e wui gegok 
am e nanmekch. Ni am wa he'es 
s-wohochud ihda. î"Hemho wa 
at am wo i wuhsh g hab mahs 

kudutadag em-shahgid mat am wo i 
e tashogi mo hedai pi ap'e. 
20Na'ams hab elid mam san 
hab wua g chemait hugi hekid i e 
nanmekch ch amsh eda pi ap am 
hab junihim. “!Wehpeg amsh e 
wehm e gegosid ch eda pi a'ai e 
ho'id ch ha'i wabsh s-kokwog ch 
ha'i nawko'o ch ha'i bihugko'o. 22Bo 
wa masma tasho mam pi ab hu has 
ha elid g e-wehm wohochuddam ch 
wabsh si ha edawua hegam mo am 
d wa sho'igkam. Mt hemho wa ab 
wo e chu'ijigch id hekaj. Ba'ich o i 
s-ap'e mamt wo e gegos hehe'ejel 
e-kihki am k am hab wo juh g 
chemait hugi mam am e nanmek. 
23 Am ani wa em-mashcham 
hegai mo wa g t-kownalig Jesus am 
ni-tashogid ab amjed ihda chemait 
hugi himdag. Am atsh i shonwua 
heg i hudunk ab mamtki wa wo 
gagda matki wo e muhkid. Hegam 
mash wa ab wui e dagitokch atsh 
am i e hemapai. Kutsh g Jesus am 
i bei g chemait 24k am i hahai ab 
ho'ige'idk g Jiosh k hab kaij, “Do 
ni-honshpadag ihda mamt am 
i em-hahaini. Id ani hab ahgch 
hab kaij mant wo ni-muhkid am 
em-wehhejed. Ab g wo huhgi ihda 
hahainig k id chum hekid am 
hab wo junihid mamt hekaj wo 
s-ni-chegitok.” 
25Tsh wa woho hab e juh. Kutsh 
am hahawa bei g tahsa k hab kaij, 
“Do ni-eh'ed ihda nawait. Id ani hab 
ahgch hab kaij mat g ni-eh'ed wo e 
iawua. T g Jiosh heg hekaj am hab 
wo juh hegai mo wa hab kaij matsh 
hab wo em-juni. Ab g wo ih'i ihda 
k id chum hekid am hab wo junihid 
mamt wo s-ni-chegitok.” Neh, bo 

kaij g t-kownalig Jesus. 2®Kuch 
hekid am hab i wua ihda chemait 
hugi ch am tasho wohokamchud 
mat t-wehhejed muh ch ab aihim 
mat ep wo jiwia. 

27-28 Pegih, tt am wo si hejel i 
t-mamche machs wa woho ab 
ha'ichuchud g t-kownalig Jesus k am 
hab haha wo juh g chemait hugi. Tsh 
ab wo moht g chu'ijig matp hedai 
pi ap hab wo wuad ihda chemait 
hugi no pi pi ha'ichuchud mat am 
dagito g e-hon kots wui k am iawua 
g e-eh'ed mat t-wehhejed muh. 22Tt 
am wo ai g s-ko'ok t-namkidadag 
mattp hab wo juh g chemait hugi pi 
amichudch mat am t-wehhejed muh 
g t-kownalig Jesus. 99Heg am hekaj 
mu'ijj kok'o ch pi ab hu gewpk ch 
ha'ijj heki hu koi. 21-22 Bar wa masma 
hab wo t-juh g Jiosh hab ahgk matt 
wo dagito g pi ap t-chu'ijig k pi gam 
hu hab wo i t-juh ab amjed g Jiosh 
hab masma mat hegam mat pi ab 
hu wui wo i e nohnogi. Pi at hab 
masma s-ko'okam ab wo t-namkid 
g Jiosh mattp hems wehpeg am wo 
si hehe'ejel i t-mamche mach has 
masma. 

33Pegih, ni-wepnag, am amt wo 
a'ai e nenida k wehs e wehm hab 
wo juh g chemait hugi. 23 Mam 
hema d wo bihugimkamk ch wo e 
gegos ab e-kih ab mat koi wo e ai 
g em-namki. Mt am hahawa pi heg 
hekaj ab hu wo e chu'ijigch. Am ant 
haha wo i ap'ech mam haschu ab 
ep i ni-kakke hekid i em-neidk. 


Mo ab t-mahkch g gewkdag g 
Hekia S-ap'ekam Gewkdag 
1 Ab am wa ep ni-kakke 
ab amjed hegai gewkdag 

mo g Hekia S-ap'ekam Gewkdag 
ab t-mahkch matt ab a'ai wo i 
t-wehmajk. Tatchua ani mamt 
wo s-mahchk g wohokam ab 
amied ihda. #Idani am hahawa 
s-mahch mam wa ha'ichukaj amie 
wanimed mam eda ab has ha elid 
mam haschu i chum jijoshchud. 3K 
wabshaba pi d Hekia S-ap'ekam 
Gewkdag ch am i em-wanimed 
namt wa ge e nako mams wo 
wohokamch mo g Jesus d Jiosh. 
Hegam mo pi edgid g Hekia 
S-ap'ekam Gewkdag o hab elid mo 
g Jesus am gawulkdas ab Jiosh t 
amjed. Kuch wabshaba ahchim 
mach edgid s-mahch mo g Jesus d 
Jiosh. 

4Ab o t-mahkch g Hekia 
S-ap'ekam Gewkdag g gewkdag 
matt hab wo junihid g nahnko 
mahs ha'ichu am wehhejed g 
Jiosh. °K g t-kownalig Jesus am 
ap'echudch matt has masma am 
hab wo junihid. 6K d nahnko mahs 
chikpan mach am hab junihim ch 
wabshaba wehs ab d amjedkamaj g 
Jiosh. 

7Heg o ab t-mahkch g Hekia 
S-ap'ekam Gewkdag. K id am 
t-gewpkadch ch ab hehe'ejel 
t-mahkch matt has wo t-junihid 
ch am a'ai wo i t-wehmajk. Kuch 
s-mahch mo am t-e'eda g Hekia 
S-ap'ekam Gewkdag no pi ab 
t-mahkch g gewkdag. ®Ab o ha'ijj 
t-mahkch matt wo s-chu a'amichud 
k am wo tashogi g s-hasig ha'ichu 
ch ab ha'ijj t-mahkch matt wo si 
s-mahchk ch ahgachugad g Jiosh 
ha'ichu ahga. 9Ab o ha'ijj t-mahkch 
g ge'e wohochudadag ch ab ha'ijj 
t-mahkch matt wo ha doaj 0 g 

s-hasig ha'ichu hab ep wo junihid. 
Ab o ha'ijj hehe'ejel t-mahkch g 
ha'ichu e-ahga matt wo ahgad 

ch ab ha'ijj t-mahkch matt wo 
neneokad g pi t-machiga ne'okikaj 
ch ab ha'ijj t-mahkch matt wabsh 
wo s-amich hegam ne'oki k am wo i 
tashogi k ch ab ha'ijj tmahkch matt 
wo s-mahchk mo haschu ahga ab 
amjed g Hekia S-ap'ekam Gewkdag 
ch haschu pi ab hu amied, ‘Neh, 
wehs ihda o ab d amjedkamaj g 
Hekia S-ap'ekam Gewkdag. K heg 
ab hehe'ejel t-mahkch mo has i 
mahs chikpan am hab s-junimk ab 
gai t-wuhshanim. 


Mach d hemako am i 
t-wehnadk g t-do'ibiakam 

12S-mahch ach mo g t-honshpadag 
mu'i nahnko chuhchu'idag ch 
wabshaba d wa'i hemako. Kuch 
hab wa masma wehsijj d hemako 
ahchim matt ab i t-wehnad g Christ. 
13Mu'ijj am hi wa pi d Tutuligo. 
Tt wabshaba pi wo t-nako machs 
hab wo chei mam pi d t-wehm 
wohochuddam. Ha'ijj am hi wa 
d nenehol. K wabshaba pi has 
d ahga mam has i mahs ch abi 
s-wohoch g Jiosh. Heg at wehsijj 
ab i t-hemakoch. K hahawa heg wa 
wepo mach d Jesus honshpadag. K 
g Hekia S-ap'ekam Gewkdag wehsijj 
an t-u'ukch. 

14Kuch eda nahnko mahs ha'ichu 
chikpan hab masma mo g nahnko 
chuhchu'idaj g t-honshpadag. 
15T-tahtad o pi wepo ha'ichu 
hab wua mo g t-nohnhoi. Kuch 
wabshaba wehs ha tatchua. 1*K g 
t-nahnk gawul ha'ichu hab wua 
mo g t-wuhpui. TY Kuch wabshaba 

wehs ha tatchua natt ge has masma 
ha'ichu wo kah mattp pi wo sha 
ha nahnkk ch pi has masma wo 
hewagi mattp pi wo sha ha dahkk. 
18 Jiosh at am nahto g o'odham 
k hab masma hab juh g nahnko 
chuhchu'idag ab t-honshpadag ab. 
19-20K wehs ab i e wehnadch g hab 
t-chuhchu'idag no pi d hemako g 
t-honshpadag. 

21pi ach hegam wali tatchua 
t-wuhpui ch wabshaba g t-nohnhoi 
ehp k ch pi heg wa'i tatchua t-mo'o 
ch wabshaba g t-tahtad ehp. 22 Han 
o pi gewpkdag g hab t-chuhchu'idag 
ch wabshaba hab wa masma d si 
t-tatchui. 22Kuch s-ap ha nuhkud 
ch ha ma'ishch mat pi wo mahsk 
hegam hab chuhchu'idag mo pi ta 
neidagma. 24Pi ach hab masma s-ha 
nen'oid hegam hab chuhchu'idag 
mo pi has d ahga mat wo e 
neidad. 25Wehs ach ha tatchua g 
hab t-chuhchu'idag mat wehs e 
wehm s-ap wo chikpanad. Zë Death, 
bach wa masma chum t-wehm 
s-ap chikpan ch wehs t-wehm wo 
t-sho'igch mattp hema ha'ichukaj 
wo t-sho'igch. Kutt wehs t-wehm 
wo s-hehgigk mamtp hema ab wo si 
s-ap has t-ah. 

27Pegih, wehsijj ach d hemako g 
Jesus Christ wehm ch heg wa wepo 
mach d honshpadaj ch hehe'ejel 
d nahnko chuhchu'idaj. 28Jiosh at 
wehs ab i t-mahkhi matt haschu 
hab wo junidahid. K id d si wehs ha 
dahm t-chikpan mach ha'i d Jesus 
Christ chuhchai ch am ahgachugch 
g ha'ichu ahga ab amjed. K id ab 
oidch d t-chikpan mach ha'i d 
Jiosh ha'ichu ahga i tashogiddam. 
K id ab oidch d ep t-chikpan 


349 


mach ha'i d Jiosh ha'ichu ahga ha 
mashchamdam. Ha'ijj ach s-hasig 
ha'ichu hab wua ch ha'ijj u'ukch g 
gewkdag matt wo ha doaj ch hatijj 
am i ha wehmaj ha'i ehp ch ham 
am ha'ichu a'ap'echud ha shahgid g 
t-wehm wohochuddam ch ha'ijj g pi 
t-machiga ne'okikaj neneok. 

29pi att wehsijj gam hu mehk wo 
ahgachugad g Jiosh ha'ichu ahga 
ch pi wehsijj d Jiosh ha'ichu ahga i 
tashogiddam ch pi wehsijj d Jiosh 
ha'ichu ahga ha mashchamdam ch 
pi wehsijj u'ukch g gewkdag matt 
hab wo junihid g s-hasig ha'ichu 
309 wo ha doaj ch pi wehsijj neneok 
g pi t-machiga ne'okikaj ch pi 
wehsijj ab mahks g amichudadag 
matt wo tashogi idam ne'oki. 31K 
wabshaba ha'i idam mahkigdag 
ba'ich d i ha wehmtadag g t-wehm 
wohochuddam. Kutt heg hekaj 
ba'ich wo i tatchua matt wo hekaj 
hegam. K eda g pihk elidadag wehs 
ba'ich d i si ha'ichu. 


Matt wo chum si pihk 
t-elidad ha hekaj 


1 Neh, ttp hems wo t-nako 
matt wo neneokad g 
nahnko mahs o'odham ha-ne'okikaj 
o chum hems g anghil ha-ne'oki. T 
wabshaba hegai t-ne'oki heg wo 
wa wepok mo g s-nakosig ha'ichu 
am e gew mattp pi wo edgidad 
g pihk elidadag. ZDach wabsh pi 
ha'ichu mattp pi wo edgidad g pihk 
elidadag, chum achs ab wo mahksk 
matt wo si s-ap i tashogi g Jiosh 
ha'ichu ahga o wo s-mahchk g ge'e 
ha'ichu ch g s-juhk ha'ichu ahga 
wo s-amichudad o wo edgidad g 
wohochudadag matt wo i himch 

g do'ag. 3Pi o ha'ichu t-wehhejed 
s-kehgaj mattp pi wo edgidad g 
pihk elidadag, chum achs hems wo 
s-chechojimak matt wehs gm hu 
wo ha mah g ha'ichu t-eniga, chum 
hems ab wo i t-dagito mamt wo 
t-mehid k wo t-kokda ha wehhejed. 

4Mattp wo edgidad g pihk 
elidadag ch wo s-hemajimak ch 
ab wo s-ha bahbgid ch pi wo chu 
hehgamk ch pi wo woikimak 5ch 
pi am hu wo ha edawua ch pi wo 
chu da'ad ch wo s-bamuistk. Pi att 
wo kuint mat hema pi ap has wo e 
juh $k pi wo hohho'i g pi ap'ekam 
k wabshaba si s-ap wo t-tahtkk ab 
kahkch g s-ap'ekam “ch s-ap hab 
wo ha elidad g hemajkam. Chum as 
pi ap hab wo e junihid, tt hab wo 
ha elidad matp hems wo wa a'ap'et 
ch hekaj wabsh s-ap wo nakogad 
matp has wo e juh. 

8-10 Ab o hehe'ejel t-mahkch 
g Hekia S-ap'ekam Gewkdag g 
ha'ichu ahga ch pi t-machiga ne'oki 
ch ha'ichu mahchig mat d wabsh 
wo i t-wehmtadagk hemuch. Kut 
wabsh wo huhug idam mahkigdaj 
matt hekid am wo i ai hegai mo 
haschu g Jiosh wehs s-ap am 
ap'echudch t-wehhejed. T wabshaba 
g pihk elidadag pi hekid wo huhug. 

11Nebh, no hig pi g ali alikaj neok 
ch alikaj ha'ichu tahtk ch ha'ichu 
chegito? T wabshaba ab wo i eai g 
ge'eligaj. T wo ge'ehogat. 1?Pegih, 
tt hab wa masma am gawul wo 
t-juh matt hekid am wo nei g 
t-do'ibiakam am i ko'ok. Hemuch 
ach wabsh al he'es ha'ichu i 
s-mahch ab amjed g Jiosh. K id heg 
wa wepo mach wabsh s-kohmagim 
neid ha'ichu. Tt wabshaba heg i 

tash haha wo si s-ap s-mai ha'ichu 
ab amjed g Jiosh ab i neidok g 
t-do'ibiakam. T g t-mahchig hahawa 
d wo wehsk hab masma mo hab 
masma s-t-mahch g Jiosh. 

13Pegih, chum att hekid ab wo 
s-wohochudad g Jiosh ch ab s-ap 
wo nenidad mat am hab wo i 
junihid g e-ne'oki am t-wehhejed. 
Chum att hekid wo si pihk t-elidad 
ha hekaj. K g pihk elidadag wehs ha 
ba'ich di si s-has ha'ichu. 


Moki ia ha tashogid g Hekia 
S-ap'ekam Gewkdag mahkigdag 


1 Pegih, mt am wo e nakogad 
mamt ab wo si pikh e 

elidad wehs ha hekaj ch wo i ha 
wehmtad heg hekaj mo haschu 
ab t-makiog g Hekia S-ap'ekam 
Gewkdag matt hab wo junihid. T 
id d wo si i ha-wehmtadagk matt 
am wo ha ahgidad mo haschu 
g Jiosh am i t-tashogid. 2Pi at 
hedai hejel wo s-em-amichud k 
ab wo bei g i wehmtadag mamtp 
wabsh g pi e-machiga ne'okikaj 
wo neneokad. Heg o wa wepo 
mach heg hekaj ab wa'i Jiosh wui 
neneok. *K wabshaba hegai mo am 
ha ahgid mo haschu g Jiosh am i 
ha tashogid am i ha wehmaj ch am 
i ha gewkemhun ch ab ha mahk g 
s-ap tahhadkam. “Hejel o wati e 
wehhejed hab kaij hegai mo gawul 
kaidam nenneok. K wabshaba hegai 
mo am ha ahgid mo haschu g Jiosh 
am i ha tashogid am i ha wehmaj g 
e-wehm wohochuddam. 

5Mamt hu'i wehsijj wo neneokad 
g pi e-machiga ne'okikaj. Ni 
wabshaba ba'ich i tatchua mamt 
wo bei hegai mahkigdag mamt si 

s-ta amichudam wo ahgad g Jiosh 
ha'ichu ahga. Pi at am hu hugkam 
d wo i ha-wehmtadagk mamtp 
wo neo heg hekaj pi e-machiga 
ne'oki, heg hi wa matp am hema 
wo gagda g em-ne'oki am wehs ha 
wehhejed. ®Pi ant ha'ichukaj wo 
sha'i i em-wehmt mantp hems am 
wo jiwia em-wui k heg wa'i hekaj 
wo neokad pi ni-machiga ne'oki. 
Bant wa'i masma wo i em-wehmt 
mant am wo tasho em-ahgi mo 
haschu am ni-maskogid g Jiosh o 
g ha'ichu mahchig ab amjed og 
ha'ichu mashchamigaj. "Id ant wo 
ha'ichu wepogi mamt wo s-amich. 
S-mahch am mat pi hedai wo 
s-mahchk mo haschu ne'i am chum 
a'aga matp g uhs kuikud ch ahlpa 
pi kehg wo kaida. *T pi hedai wo 
s-mahchk g shondal mat has wo e 
juh matp g kuhudam pi ap am hu 
wo kuhu g kuikud. 9Pegih, t hab wa 
masma pi hedai wo em-amich mam 
haschu am chum a'aga mamtp 
wabsh gawul kaidam wo neokad. 
Heg o wa wepo mat an wabsh wo 
i huhug g em-ne'oki. 19Mu'ij o g 
nahnko mahs ne'oki id dahm jewed. 
11Mantp pi wo mahchk g ne'okij g 
gawul neokdam, kutt d wabsh wo 
ge o'odhamk ab a'ai t-wui nach 
ge s-t-amichud. 12S-ap'e o mam 
si tatchua g mahkigdaj g Hekia 
S-ap'ekam Gewkdag. Kumt ba'ich 
am hab wo i junihid mat haschu 
ba'ich d wo i ha-wehmtadagk g 
em-wehm wohochuddam. 

13Hegai mat hedai wo gawul 
kaidam nenneokad at hemho wa 
wo chum e ho'ige'idahun k ab wo 
tai g Jiosh g amichudadag mat 
s-ap wo i tashogi g gawul kaidam 

e-ne'oki. 14Pi att hedai am hu wo 
i ha wehmtad heg hekaj ha'ichu 
t-amichudadag mattp wabsh 

g gawul kaidam ne'okikaj wo 
t-ho'ige'idahunad, chum achs si 
s-ap t-tahtk am hehe'ejel t-i'ibdag 
ed. Kutt heg hekaj pi wabsh wo 
t-ho'ige'idahunad g gawul kaidam 
ne'okikaj ch pi wabsh wo ne'ed 

g gawul kaidam ne'okikaj ch 
wabshaba s-ta amichudam hab ep 
wo t-juh. 1êPi at wo e nako hegam 
mo pi mahch mach has t-wua mat 
t-wehm ab wo holige'el g Jiosh 
mattp wabsh g gawul kaidam 
ne'okikaj wo t-ho'ige'idahunad nat 
ge wo amich mach has kaij. 1/Ttp 
hems hi wa si s-ap wo t-ho'ige'idahu 
Jiosh wui. T wabshaba idam pi ab 
hu wo bei g i wehmtadag. 

18 Ab o ep ni-mahks ihda 
mahkigdag. Kuni ab si ho'ige'id 
g Jiosh mani em-ba'ich i mu'ikko 
nenneok g gawul kaidam ne'okikaj. 
19Nt wo ni-nako mant heg hekaj 
mu'i mihl ne'oki hab wo chei. K 
wabshaba ba'ich i s-ap'e mach eda 
t-mihshmad mant al hetasp ne'oki 
hab wo chei mat wo s-e amich mani 
haschu chum ha mashcham. 

20 A'alkaj am hab e junihim, 
ni-wepnag, ab si ha'ichuchudch ihda 
al mahkigdag ch heg hekaj ab si e 
haschud. Am g wabsh wo dagito 
ihda pi ap'ekam. Neh, a'al o pi 
mahch g pi ap'ekam. Kumt hab wa'i 
masma hab wo masmak mo g a'al 
mamt pi wo mahchk g pi ap'ekam. 
21 An o o'ohadag mo hab kaij g Jiosh: 

Bant wo ha juh g Tutuligo mat 
wo e gehg k hemho wa ab wo 
kaihamad g ha-ne'oki g gawul 
hemajkam. 

T eda wabsh kia pi ab hu wo 
ni-kaihamad. Isaiah 28:11-12 
22Neh, idam gawul kaidam ne'oki 

mam ab si ha'ichuchud o wa d 
chum chehgida am ha wehhejed 
hegam mo pi ab hu kaimk g Jiosh 
ch pi t-wehhejed d chehgida 
ahchim wohochuddam. Hegai mo 
g Jiosh am t-tashogid matt wo ha 
ahgi g t-wehm wohochuddam o 
am ha chehgid mo am t-wehmaj 
g Jiosh, chum as pi am hu wo ha 
chehgi hegam mo pi kaimk g Jiosh. 
23T hegam mo s-kaimk ch am wo 
i wahp t-namki ed hab wo chei 
matt t-loligoch mattp wabsh gawul 
kaidam wo nenneokad. “Z*Hemho 
wa att am wo tasho ahgad mat 
has chu g Jiosh am wo t-tashogi 
matt wo ah. Kut wo s-t-amich g pi 
e do'ibiakam k wo s-mai moki d 
pi ap chu'ijkam ch atki wo e lodai. 
25Wehs g ha'ichu t-ahga at ab ha 
wui wo tashogi g s-a'agi ha'ichu 
ha-chegitoi. Kut ab wo i shul Jiosh 
wui k ab wo ihm k wo wohokamch 
moki woho am t-wehmaj g Jiosh. 


Matt wo chum s-dodolim 
himchudad g t-namki 


261d ani hab ahg, ni-wepnag, mamt 
wehs ha'ichu s-ap am hab wo junihid 
e-namki ed. Mtp hems hema am wo 
ah g ne'i K hema g mashchama hab 
wo juh k hema wo ah mat haschu g 
Jiosh am wo i em-maskogi k hema 
hems g gawul kaidam ne'okikaj wo 
neo k hema am wo i tashogi mo has 
d ahga ihda ne'oki. Wehs ha'ichu at 
d wo i chum em-wehmta. 27 Mamm 
wo neneo g gawul kaidam ne'okikaj, 
mt am wa'i waik o gohkajj hab wo 
juh shakal e oidam. Mt hema am 


1 CORINTHIANS 14, 15 


wo i tashogi ihda mo am hab e kaij. 
28Kumt pi am hu hab wo chum chei 
g gawul kaidam ne'oki matp pi am 
hu hedai wo ha'ichugk mat am wo i 
tashogi k wabsh hejel e wehhejed ch 
ab Jiosh wui hab wo chei. 

29Kumt waik o gohkajj am 
wo ah mat haschu g Jiosh ab 
wo em-mah. Kumt ha'ijj am wo 
a'amich mo haschu am hab e kaij. 
30Kumt wabshaba wo ha'asa neo 
matp g Jiosh am hema ep wui 
wo ha'ichu i tashogi mat am hab 
wo chei. *1Wehsijj am hiwgidas 
mamt am wo ah g Jiosh ha'ichu 
ahga hehemakoj. T hab wehsijj wo 
ha'ichu mahch k ab hekaj wo bei g 
i gewkemhunadag. 32Mt wo nenida 
g e-ap'edag mat hekid g Jiosh ab 
wo em-mah g ha'ichu e-ahga am 
ha wehhejed. 33Pi o tatchua g Jiosh 
matt wabsh wo has hu t-wuad ch 
wabshaba matt wo s-dodolimak. 

Bamt masma hab wo e wuad 
e-namki ed mo wehsko hab e wua 
g Jiosh hemajkamga. 34Ahpim 
u'uwi amt ab wabsh wo ha wechok. 
Bo masma hab chu'ig g heki hu 
t-himdag chehanig. Pi amt has 
wo chei ab amjed mo has i kaij g 
chechoj 35k wabshaba ab wo ha 
kakke g e-wehm kihkam am e-kihki 
am mamtp wo ha'ichu s-mahchim. 
Dat wo si edadagk mamtp ab wo ha 
kakke mam am e mihshmad. 

36pi g hab wo elidad mas ahpim 
em-gahi wuhshanim ab i wuhsh 
g Jiosh ha'ichu ahga o mams 
ahpim ab wali bei. 27 Mt wo chum 
s-mahchk mo id d Jiosh chehanig 
mamtp hedai hab e elid mam d 
Jiosh ha'ichu ahgdam ch edgid 
g gewkdaj g Hekia S-ap'ekam 

Gewkdag. “#Kumt pi ab hu wo ha 
kaiha matp hedai pi ab hu wo kaiha 
ihda. 

39Pegih neh, ni-wepnag, am g wo 
si i e gewpkad mamt wo ah g Jiosh 
ha'ichu ahga k wabshaba pi wo ha 
da'i hegam mat g gawul kaidam 
ne'okikaj wo nenneokad. “0Wehs 
amt ha'ichu si s-ap am hab wo 
junihid e-namki ed ch pi wabsh wo 
has hu e wuad. 


Mo id d mashchamig ab amjed 
g Jesus i wuhshanig 


1 Am ant ep wo em-ahgi 

ihda s-kehg ha'ichu ahgaj 
g Jiosh, ni-wepnag. Ab amt i 
s-wohoch mant eda am em-ahgi 
heki hu k s-wihnam gegok am 
e-wohochudadag ed. ?Do ihda 
s-kehg ha'ichu ahga mamt heg 
hekaj wo e do'ibia mamtp woho an 
u'ukch. 

3 Am ant em-ahgi mant haschu bei. 
K id d si s-has ha'ichu ahgaj g Jiosh 
ch hab chu'ig mat g alidaj muh heg 
hekaj pi ap t-chu'ijig *k uhpam ep e 
chegito mo am d i waik tash mamt 
am woi cheo ch ed hab masma mo 
an o'ohadag Jiosh heki hu o'ohana 
ed mat am hab wo e juh. SAm ati e 
chehgi Peter wui k ab hahawa wehs 
ha wui g am e-chuhchai Pk am ep 
i e chehgi ha wui g hetasp siant i 
ba'iwichkim mo ab d wohochuddam. 
Mu'ijj idam o an d wabsh kia 
dodakam. T ha'ijj hi wa koi. “Am 
at hahawa ep i e chehgi e-wehnag 
James wui k ab ep ha wui wehs g am 
e-chuhchai 8-9k am si ha oidch hab 
wa'ap i e chehgi ab ni-wui. Ni eda 
s-ko'okam ha sho'igchud hegam mo 
ab s-wohochud. K pi ab hu d chum 

ni-wuikam manis d wo kehshajk. T 
wabshaba wa am ni-wui i e chehgid 
k ab i ni-waid k am i ni-kei. Bat wa 
masma si s-ni-ho'ige'el g Jiosh. Kuni 
heg hekaj d kehshaj ch chum hems 
wehs ha ba'ich i si chikpan hegam 
mo am d chuhchaij. K eda d Jiosh 
mo hab junihim ihda. Pi ani hejel 
hab junihim. IK g Jiosh hab wa'ap 
i ha wehmt hegam mo ni-wehm d 
piongaj g Jiosh. Wehsijj ach heg 

am wa ahgachug. K d ihda ha'ichu 
t-ahga mam ab s-wohochud. 


Matt am uhpam ep wo t-chechegito 


12Id o d ha'ichu t-mashchama mat 
uhpam ep e chegito g Christ. Msh 
eda ha'i hab chech'e mat pi hedai 
uhpam ep wo e chegito. 13Pegih, t 
g Christ hab wa'ap pi ep e chegito 
matp wo wohok mat pi hedai ep wo 
e chegito. “Kut pi d wo ha'ichuk 
machs hekaj wo em-mihshmad 
o mams ab wo s-wohoch. 
15-16T d wabsh wo iattogik mattp wo 
em-ahgi mat g Jiosh ab i wuhshad 
g e-alidag. 1/ Kumt pi wo sha'i e 
do'ibia. T pi ha'ichu wehhejed wo 
s-kehgajk g em-wohochudadag. 18T 
hab wa!ap pi wo e do'ibia hegam 
mat heki hu koi ab i s-wohochudk 
g ha'ichu t-ahga ab amjed g Christ. 
19 Sha'att wali si sho'ig hab wo 
mahsk wehs ha ba'iwichkim ahchim 
wohochuddam mattp pi uhpam ep 
wo t-chegito. 

20T wabshaba woho ab i wuhsh 
g Christ muhkig amjed k am i 
shonwuich mat wo i wuwha g ko'i. 
21Muhkig at ab i shonwua hema 
amjed g o'odham. T g i wuhshanig 
ab muhkig amjed hab wa masma ab 
i shonwua hema amjed g o'odham. 


1 CORINTHIANS 15 


22Hegai mat g muhkig ab amjed 
i shonwua o d Adambad. Kuch 
wehsijj mukiog nach pi heg ab d 
amjedkam ch heg wehm d Hemako. 

K hegai mat g i wuhshanig ab 
amjed i shonwua d Christ. Kutt 
heg wehm ab i t-hemakoj ab i 
s-wohochudk k hekaj ab wo i 
wuwha muhkig amjed. 

23Do Jiosh hab elida mat wehpeg 
ab i wuhsh g Christ ab muhkig 
amjed. Tt ahchim ab hahawa 
hab wa'ap wo i wuwha mach ab 
s-wohochud. Id at hab wo e juh mat 
hekid ep wo jiwia g Christ. 24T am 
haha wo huhug g jewed. Kut ab 
wo dagito g Christ g e-kownaltalig 
e-ohg Jiosh wui. T Wabshaba g 
Jiosh wehpeg ab wecho wo i ul 
wehs ha'ichu. Hemuch at ab wo 
gegokkad g kokownal ch nahnko 
mahs gewpkdag Christ wui. 25T 
wabshaba g Christ hemho wa wo 
himchudad g e-kownaltalig ch ab 
wo ai mat wehs wo ha gewito g 
e-obga. °K g muhkig d si oidchkam 
ha'ichu mamt wo gewito. 27 An o 
hab chu'ig Jiosh o'ohana ed mat 
wehs ha'ichu ab wecho wo i ul g am 
si e-Kehsha. K oi wa pi hejel hab e 
ahg g Jiosh mas ab wecho wo i e ul. 
28T wabsh chum haschu ab wecho 
wo i ul g Christ. T heg ab hahawa 
wehs ha'ichu wo dagito e-ohg Jiosh 
wui. T g Jiosh d wo ge'e kownalk 
wehs ha'ichu dahm chum hekid. 

29Neh, ha'ijj at g em-tatchui ab 
i s-wohoch g s-kehg ha'ichu ahgaj 
g Jiosh k hahawa koi. Kumt ha'i 
hab wa!ap ab i s-wohochud ke 
pahl wapko mamt wo ha wehmajk 
am i ko'ok. Pegih, pi g hab wo 
cheh'i mas pi ep wo e chegito. 


1 CORINTHIANS 15 


30Wehs tashkaj ach pi sha'i huwid 
g t-doakag ahchim mach am 
ahgachug g do'ibiadag. Kutt pi am 
hab wo t-junihid matp pi ab hu wo 
i wuwha g koti. *'Neh, ni-wepnag, 
wehs tashkaj o am hab chu'ig g 
s-ni-mukimkam. Id ani hab kaij 
nani pi ab si has em-elid mam d 
ni-wehm wohochuddam. *Ia at ha'i 
hab masma ni-cheggia mo g s-ta 
ehbidam ha'ichu dodakam Ephesus 
t am. Kunt pi ab hu ha wui wo sha'i 
kekiwua am ahgachugch matt ep 
wo t-chegito am i ko'ok matn pi d 
wo wohokamk. Matp hab chu'ig, 
nt wabsh oidk hab wo ni-junihid 
g hab ha-che'i mo hab chu'ig, “Tt 
hig wabsh wo si t-gegosidad ch wo 
s-hehgigk natt pi hemuch im hu 
hab wo i t-juh.” 

33Mt wo e iattogid k hab wa'ap 
wo masmak mo hegam mamtp ab 
wo ha kaihamad. $*Ha'ijj amki pi 
mahch g Jiosh. K id d si em-edadag. 
Am g wabsh wo dagito g pi ap 


e-chegitoi k s-ap ha'ichu wo chegito. 


Matsh ba'ich wo i s-kehgajk 
g t-chuhkug ab i wuwhak 
muhkig amjed 
35Neh, ha'ijj amsh hab chech'e, 


“Shaht masma ep wo i wuwha g ko'i. 


Kut has wo mahskad g hohon matp 
woho hab wo e juh?” 

36Pegih, nt wo em-tashogi. 
T-hohon o wepogidas mo g ha'ichu 
kai. Heg at am wo e ei jewed ch 
ed. T g elidaj wo padt. T g kai am 
haha wo i wuhsh. ?” Hegai mam 
am e'esha o d wabsh si s-wohom 
ha'ichu kai ch pi d wehs hegai 
mat ab wo i wuhsh. 38 Jiosh at hab 
masma am wo wuhshad mo has i 

masma tatchua k ab mahkch mat 
hab wo mahskad mo g je'ej. Wehs 
o gawul mahs g ha'ichu wuhshanig. 
39K g ha'ichu doakam hab wa'ap 
gawul mahs. O'odham o am wa has 
mahs chuhkug. K g ha'ichu doakam 
ch u'uwhig ch waptopi am wa 
hehe'ejelko gawul mahs chuhkug. 

40Tash ch mashad ch huhu'u o 
gawul masma mo g jewed ch gawul 
masma s-kehgaj. “IK idam mo an 
t-dahm hab chu'ig pi e wepo masma 
s-kehgaj. Mashad o gawul masma 
s-kehgaj mo g tash. K g huhu'u hab 
wa'ap gawul masma s-kehgaj mo 
idam ch pi e wepo masma s-kehgaj. 

42-44Thda t-honshpadag o d wabsh 
jewed t ab ha'ichu ch wo hekit k pi 
wo kehgajk ch pi wo ha gewkdagk 
ch wo muh k ged hu wo e hiash. 
T g Jiosh ab wo i t-wuwhas. Tg 
t-honshpadag d haha wo dahm 
kahchim ch ed ha'ichuk ch wo 
s-kehgajk ch wo gewkdagk ch pi 
hekid wo hekit k pi hekid wo muh. 
Jiosh at ab t-mah ihda t-honshpadag 
matt id dahm jewed wo hekaj. K 
hab mahs mat hemho wa am wo 
nahto g dahm kahchim honshpadag 
matt an wo hekajid dahm kahchim 
ch ed. 

45Neh, bo chu'ig g Jiosh 
o'ohana mash g wehpeg o'odham 
d Adambad. Tsh id g Jiosh am 
nahto k ab mah g doakag k 
Hekaj am i shonwuich g o'odham 
doakag. K wabshaba g Christ 
ab hahawa t-mahkch g wechij 
doakag. 46Pi o an hu wehpeg d 
dahm kahchim doakag g o'odham 
ch wabshaba hemho wa in jewed 
dahm wehpeg mahsi. 47 Jiosh atsh 
wabsh g jewedkaj am nahto hegai 

si wehpegkam. T heg i dahm ia 
hahawa jiwia g Christ ab dahm 
kahchim t amied. 48 Wehsijj ach ab 
d amjedkamaj hegai mat g jewedkaj 
e nahto ch hab wa masma. Ch 
ahchim mach ab s-wohochud hegai 
mat ia jiwia dahm kahchim t amjed 
hab wa masma mo hegai. 49 Matt 
wo i wuhsh ab muhkig amjed k 
haha wo wepo masmak. 59Pi at an 
hu wo sha'i i wah dahm kahchim 
ch ed ihda jewed dahm t-hon mo 
aihim g muhkig. 
51Neh, nt am haha wo em-ahgi 
g s-alagi ha'ichu. Pi att wehsijj wo 
ko'o k wabshaba wehsijj wo gawul 
t-juh ahchim mach ab s-wohochud 
g Jiosh ha'ichu ahga. ??Kut id si 
s-hohtam hab wo e juh hab masma 
mam si s-hohtam e wuhigid. 
Wehpeg at ab wo kaida g kukuikud 
k g si ha oidchkam ab wo kaida. T 
ab ha hekaj wo i wuwha hegam 
mat heki hu koi ab i s-wohochudk 
g Jiosh ha'ichu ahga. Tt ahchim 
mattp in d wabsh wo kia dodakamk 
hab wa'ap wo gawul t-juh. 5Ihda 
t-hon at am gawul wo e juh mat 
pi hekid wo muh. *4T hab masma 
woe wohokamch ihda mo an hab 
chu'ig Jiosh o'ohana ed: 
Muhkig at im hu hab wo i e juh. 
Jiosh at am s-ap wo gewito. 
Isaiah 25:8 
55-57Bo wa masma g muhkig mo g 
si ge'e ko!oi. K g s-ko'ok t-namkidadag 
heg hekaj pi ap t-chu'ijig heg wa wepo 
mo g ke'ij. T wabshaba g t-kownalig 
Jesus Christ gam hu hab i juh g kein 
ab nakogk g s-ko'ok t-namkidadag. 
Jiosh at am i ap'ech mat hab masma 
wo t-gewitojel g muhkig. Kuch heg 
hekaj si s-hehgigam ab ho'ige'id. 


1 CORINTHIANS 15, 16 


58 Pegih neh, ni-wepnag, pi at 
wo sha'i heki e wua matt haschu 
am hab wo junihid g t-kownalig 
Jesus wehhejed. Kumt heg 
hekaj s-wihnam wo gegokkad 
e-wohochudadag ed ch chum hekid 
wo si chikpanad wehhejed. 


Mat am wo i ap'ech g mahkig 


1 6 Id ant hab wo ah heg amjed 

lial mamt am wo to'awad 
ha wehhejed hegam e-wehm 
wohochuddam mo am kih Judea 
jewed ch ed. Bani ha ahg hegam 
wohochuddam mo am mu'ikpa kih 
Galasia jewed ch ed mat am wo 
to'awad g e-lialiga. “Kumt ahpim 
hab wa masma hab wa'ap am wo 
ha'i to'awad wehs domig ed mamtp 
he'ekia wo i e nako am a'amichudk 
mam he'ekia i ha gew. *?Kumt am 
wo ha'i i ha chuhcha mat am wo i 
ui g em-mahkigdag Jerusalem wui. 
Nt am wo ha o'ohani g ge'egedchu 
Jerusalem t am am jiwiak em-wui. 
T id am wo i bei g em-chuhchai k 
am wo hihi. 4Kunt ahni am epai 
wo ha oi matp d wo Jiosh tatchuik 
mant am wo hih. 


Mo ia ahg g Paul mat 
has wo chum e juh 


SWehpeg ant am wo i ha neidahi 
g t-wehm wohochuddam ha-kihhim 
oidk am Macedonia ch ed k am haha 
wo i em-chehgimed êk antp hems 
wehs s-hehpch'ed oidam am wo 
em-wehmajkahim. Mt am haha wo 
i ni-wehmt mantp hebai ba'ich wo i 
hih. "Pi ant wo em-nei am himadch 
Macedonia wui nani pi tatchua mant 
am wo wa tash em-wehmajkahim 
matp d wo Jiosh tatchuik. 


1 CORINTHIANS 16 


8Bani ni-elid mant ia wo 
ha'ichugk Ephesus kihhim t am ch 
ab wo ai g bahijida gegosig. 9Ge'ej 
o g ni-ap'edag mant am hab wo 
junihid g Jiosh chikpan iia, chum 
as hi wa mu'ijj ab ni-wui gegok. 

10Tp hems am wo jiwia g Timothy 
em-shahgid. Kumt si s-ap ab wo 
neidad no pi am hab wa'ap junihim 
g Jiosh chikpan hab masma mani 
ahni. 11Pi amt wo pi ap hab elidad 
mo d wabsh wechij o'odham ch 
wabshaba am wo i wehmt. T hab 
s-ap e taht k ab uhpam wo i hih. 
Si ani nenida mat ia ep wo jiwia 
hegam ha wehm mat am wehmaj 
wo hihi em-wui. 

12Am amsh s-neidamk g Apollos. 
Kuni ab chum si i gewkemhun mat 
am wo i em-chehgim. K wabshaba 
pi hab elid mo d Jiosh tatchui mat 
am wo hih hemu ch heg hekaj 
pi wo ha oi idam mat am wo i 
em-chehgio k wabshaba am wo wa 
em-nei mat hekid am wo s-ap'ekad 
wehhejed. 


Ia o nahnko ha'ichukaj 
ha jehnigid g Paul 

13 Am g wo s-e nen!oidad ch 
s-wihnam wo gegokkad am 
e-wohochudadag ed ch s-ge'ehogam 
am wo chikpanad ‘ch ab wo e 
chehgidch wehs ha'ichu k ed mam 
ab si pihk e elid wehs ha hekaj. 

15S-mahch am mo hegam 
Stephanas d si wehpegkam am 
em-jewedga ed mat wehs e wehm 
ab i s-wohoch g s-kehg ha'ichu 

ahgaj g Jiosh. Idam at am i e dagito 
mat ha'ichu am hab wo junihid ha 
wehhejed g wohochuddam. Kuni ab 
em-gewkemhun, ni-wepnag, ‘mamt 
ab wo ha kaihamad hegam mo hab 
masma em-wanimed mo idam ch 
hegam mo hedai ha wehm chikpan. 

17Hemu at wabsh ia dada g 
Stephanas ha wehm g Fortunatus 
ch Acaicus. Kuni si s-ap ni-tahtk ch 
ha neid nani pi si s-em-neidamk. 

18 Ab at si i ni-hehgchul hab masma 
mat hab em-juh. S-ap amt ab wo ha 
neidad g hab mahs o'odham. 
19Hegam mo ab ihm g Christ iia 
Asia jewed ch ed o am i em-ahgid 
mamt ab wo i s-ha ho'ige'el. Aguila 
ch Priscilla ch hegam mo am e 
nanmek ha-kih am o hab walap 
am i em-ahgid mamt ab wo i s-ha 
ho'ige'el. 2 Wehsijj g wohochuddam 
iia Ephesus t am o hab wa'ap am i 
em-ahgid mamt ab wo i s-ha ho'igelel. 

Ab g a'ai wo s-e ho'ige'idad nam 
pi d e wehm wohochuddam. 

21Ta ant hejel wo o'oha g 
ni-ho'ige'idadag am em-wui. 

22 Jiosh at gam hu hab wo i ha juh 
matp hedai pi ab hu wo tatchuad g 
t-kownalig Jesus. Ia at ep wo jiwia 
g Jesus s-hohtam. 

23Si o s-hemajima g t-kownalig 
Jesus Christ ab em-wui ch ba'ich ab 
wo i em-mah g i wehmtadag. 

24 Ab ani si pihk ni-elid wehs 
em-hekaj ahpim ni-wehm 
wohochuddam. 

Neh, id ant hab wo wa'i chei am 
em-wui. 


Id ash d Hema Ep Paul O'ohana am ha 
Wui g Corinth t Am Wohochuddam 





Ni-wepnag mam am kih 
Corinth t am ch am wehsko 
Greece jewed ch ed: 

Am ant ep wo ha'ichu i em- 
o'ohani ahni Paul g t-wehnag 
Timothy wehm. S-mahch am mani 
d kehshaj g Jesus Christ. Do Jiosh 
tatchui mani heg an ahgachug. 

2Ab o wa si s-em-ho'ige'id g t-ohg 
Jiosh g t-kownalig Jesus Christ 
wehm ch ab wo wa ba'ich i em- 
mahkad g i wehmtadag ch s-ap 
tahhadkam. 


Mash g Paul ab ho'ige'id g Jiosh 
3T-kownalig Jesus Christ ohg 
o hab wa!ap d t-ohg Jiosh ch si 
s-hemajima ab t-wui. Wehs gi 
gewkemhunadag o ab amjed him. 


Kutt heg hekaj ab wo si i ho'ige'idad. 


4Heg o am i t-gewkemhun wehs 
t-kudutadag ed. Kuch heg hekaj 
t-nakog matt am epai wo i ha 
gewkemhunad hegam mo nahnko 
mahs ha'ichukaj e kudut heg wa 
hekaj mat haschu g Jiosh hekaj i 
t-gewkemhu. SM o wa woho mach 
hebai t-sho'igchud mach d Jesus 
Christ wohochuddam. K wabshaba 
g Jiosh ba'ich i t-gewkemhun heg 
hekaj mat haschu g Jesus Christ 


am hab t-juni. $Ahchim ach wa 
t-sho'igchud am i em-wehmajch 
mamt wo e dolibia. K g Jiosh am i 
t-gewkemhun matt hab wa'ap am 
wo i em-gewkemhu. Mt hab ab wo 
bei g gewkdag mamt s-ap wo nako 
hegai hab mahs sho'igdag mach 
ahchim nakog. “Pegih, s-mahch ach 
mamt hemho wa hab wa'ap wo bei 
g i gewkemhunadag nam pi hab 
wa'ap nakog g sho'igchudadag. 
8Tatchua ach matt am wo i em- 
chegitoich ahpim t-wepnag matt 
he'ekia i t-sho'igch am Asia jewed 
ch ed. Sha'at wa'i si s-wechima ab 
t-ma'ish hegai cheggiadag. Kunt wa 
shati si s-mukima ni-taht. Bo wa sha 
tahhadag mant ni-lodaitachud k hemho 
wa wo ni-mu'ij. Id atki hab ahgk hab 
e juh matt pi ab hu hejel wo t-hiwgad 
ch wabshaba heg wa'i Jiosh ab wo si 
hiwgad. Heg o ab i ha wuwhasid g ko'i 
muhkig amied 19ch t-do'ibia ab amied 
hegai si s-ta ehbidamakam ha'ichu 
matt am chum t-ko'ij. Kuch ab si hiwig 
mat ep wo t-do'ibia matt pi wo t-ko'ij. 
Kum ahpim am i t-wehmaj am e 
ho'ige'idahunch t-wehhejed. T g Jiosh 
am hab wo juh mam haschu ab tahni 
k ab wo s-t-ho'ige'el. T mu'i ab wo 
ho'ige'el g Jiosh t-hekaj. 

2 CORINTHIANS 1, 2 


Mat gawul juh g Paul g hab e-elida 

12 Jiosh o si s-hemajim ab 
t-mahkch g gewkdag. Kuch heg 
hekaj si s-ap himchud g t-doakag 
id dahm jewed ch pi ha'ichu sha'i 
em-iattogid ch hab pi t-kudut. Id 
o ab t-mahkch g s-ap tahhadkam. 
13Heg ach am wa'i em-o'ohanid 
mamt haschu s-ap wo ne'okchulid 
k wo s-amich. Am ani hab hi wa 
chum em-elid mamt am hu wa 
hebai wehs s-ap wo s-amich “mam 
haschu wabsh he'es i s-amichud 
hemu. Kumt hekaj ba'ich ab wo si 
has i t-el hab masma matt ahchim 
ab wo si has em-el mat hekid wo 
jiwia g t-kownalig Jesus. 

15-16D) ant hu'i heki hu hab masma 
i chum ap'ech mant am wo i em- 
nei am himadch Macedonia wui 
k am ep wo i em-nei ab uhpam 
himadch. Mt hab gokko ab wo bei 
g ho'ige'idadag k wo i ni-wehmt 
mant am wo hih Judea wui. Nt 
eda pi koi am hu i em-chehgim. 
Kumki ha'i hab ni-elid mani 
wabsh pehegi neok ch pi woho 
am hu hab wo ni-juh mani wa 
has i kaij. IK eda pi woho ihda. 
Jiosh o s-mahch mani hab chum 
s-junimk mani haschu hab i ahg 
mant hab wo juh. Neh, am ach 
ahgachug g Silas ch Timothy wehm 
ab amjed g Jesus Christ. K heg d 
Jiosh alidag ch chum hekid hab 
wua mo haschu hab i ahg. 2°Wehs 
at am hab t-juni g Jiosh g hab 
e-elida am gahi wuhshanim g Jesus 
Christ. Kutt heg gahi wuhshanim 
ab wo si hehgchulidad g Jiosh. 
21-22 Do Jiosh mat am i t-gewpkadch 
Christ himdag ed ab t-mahk g 

Hekia S-ap'ekam Gewkdag. K 
heg am wohokamchud mach d 
hemajkamgaj ch wehs wo bei hegai 
mo ab t-makiog. 
23S-mahch o g Jiosh mani pi em- 
kudutamk ch heg hekaj pi koi am 
hu ep em-wui hih. Ba'ich o i s-ap'e 
mamt wehpeg am wo i ap'ech 
hegai mo pi ap'e am em-shahgid. 
24Pi o hab chum chu'ig machs 
ahchim am wo em-nu'ichkwuhid 
em-wohochudadag ed. Ba'ich o i 
s-ap'e matt am wo i em-gewkemhu 
em-wohochudadag ed. Kumt hab 
wo s-gegokkad heg eda. 
Am ant si i ni-oidahim k hab 
i ni-ah mantki pi am hu wo 
i em-chehgim hemu manis wo ge 
s-em-keh'el. 2Mt pi wo ap e taht 
mantp hab wo ni-juh. Nt ahni 
hab wa!'ap pi wo ap ni-taht. *Heg 
ant hekaj am wabsh em-o'ohani. 
Ab amt wo chum ni-mah g s-ap 
tahhadkam. Kuni pi tatchua manis 
am wo chum jiwia em-wui k wabsh 
pi wo ap ni-taht em-wehhejed. 
S-mahch ani mamt wo s-hehgigk 
mant hekid ahni wo s-hehgigk. *Si 
ani pi ap ni-tahtk ch mu'i ni-oh'og 
iawua am em-o'ohanidk nani pi 
si pihk ni-elid em-hekaj. Ni eda pi 
tatchua manis ab wo em-mah g pi 
ap tahhadkam. 


Mat ab wo i s-ho'ige'el hegai 
mat wo dagito g e-chu'ijig 
5Ab at i em-mah g pi ap 

tahhadkam hegai mat am si pi 
ap has chu'i em-shahgid. Kuni 
pi tatchua manis ab wabsh wo si 
em-chehmo. $Am at wa ge'e ab 
nako g e-namkidadag ab em-amjed 
mamt has i masma am ap'ech. “Mt 

hahawa ab wo i s-ho'ige'id k ab wo 
i gewkemhu nat pi has e juh k am 
hu wo si pi ap e tahtam k wabsh 

si s-wohom gm hu hab wo i e juh. 
8Am g dahm ep wo ahgid mam ab 
si pihk e elid wui. 9S-mahchimk 
ani am i em-o'ohanidk mams ab wo 
s-ni-wohog el. Kumt wa woho am 
hab e juh. 1Kunt hab wa'ap ab wo i 
s-ho'ige'el hegai mat pi ap has chu'i 
mamtp ahpim ab wo i s-holige'el. 
11T hab pi wo e nako g Jiawul 

mas wo t-wohppo'i ihda t-wehnag. 


S-mahch ach mo hab wa s-e junimk. 


Matsh g Paul wehpeg e kudut 
K ab hahawa bei g s-hehgig 
12Pegih, nt wa pi am hu em- 
wui hih am himadch Macedonia 
wui k wabshaba am hih Troas 
wui. Tki g Jiosh am ap'ech mant 
am i ahgachug g ha'ichu ahgaj 
amai. ?Nt am hu hebai ni-kudu 
nat pi pi oi jiwia g Titus am i em- 
chehgimedk. Kunt am i ha ho'ige'el 
g t-wehm wohochuddam amai k 
gam hu hih Macedonia wui. T am 
ni-nam g Titus k am ni-ahgid mamt 
s-ap am hab juh g ni-ne'oki. 
14Kuni heg amjed ab si ihm g 

Jiosh mat am i ap'ech hegai mo pi 
ap'e am em-shahgid. Jiosh o chum 
hekid ab t-mahkch g gewitoidag 
hekaj hegai mat g Christ am 
t-wehhejed hab juh. Ha'ichu t-ahga 
ab amjed g Christ o an wehsko e 
gantan hab sha masma mat g s-ap 
uhwchu wehsko wo e hewagi mat 
hebai wo e mehi. 19-1ÊHegam mat 
wo e do'ibia o ab si s-hohho'id ch 
kah mo g Jiosh ab ha makiog g pi 
ha huhugedam doakag. K hegam 
mat pi wo e do'ibia pi hohho'id ch 

kah mo am hihim pi ha huhugedam 
muhkig wui. Pegih, do si s-has 
ha'ichu chikpan ihda. 17 Kut pi wo e 
nako mat am hab wo juh hegam mo 
wabsh pehegichud g Jiosh ha'ichu 
ahga ch wabsh s-u'imk g lial. 
Ahchim Christ pionag ach hi pi hab 
sha'i masma ch pi em-iattogid ch 
wabshaba s-ap am ahgachug ihda 
wohokam mo g Jiosh ab t-mahkch. 


Mash am ahgachug mo haschu 
g Jiosh ab ha makiog 


Pi ani wabsh hejel ni- 

wohokamchud mani d kehshaj 
g Christ ch pi tatchua mams ab 
wo ni-wohokamch g o'ohanakaj. 
2-3 Ahpim mamt ab i s-wohoch g 
ha'ichu ni-ahga am heg wa wepo 
mam d o'ohanaj g Christ ch am 
wohokamchud mani d kehshaj. K 
id pi an hu o'ohanas hohodai t ab 
hab masma mash wa hegai heki hu 
wehst-mahm chehanig ch wabshaba 
an o'ohanas em-dodakag ed nat 
pi g Hekia S-ap'ekam Gewkdag 
gawul em-juh k am i em-ap'ech heg 
hekaj ha'ichu ni-ahga. Kut wehs wo 
nei mat has em-juni g Jiosh k wo 
s-mahchk mani d Christ kehsha. 

4Id ani hab kaij nani pi ab hiwig 

g Jiosh heg hekaj mat g Christ hab 
t-juni. 5Pi o d hejel t-gewpkdag 
ch wabshaba d Jiosh gewkdag 
mach hekaj am hab junihim g 
Jiosh chikpan. êK ihda mach 
ahgachug d wechij ha'ichu ahgaj g 
Jiosh. K ab ha'i kaiham. K g Hekia 
S-ap'ekam Gewkdag ab ha mahk 
g wechij doakag. Pi o hab masma 
hegai hekiukam ha'ichu ahgaj 
ch wabshaba d chehanig. K g pi 
ap chu'ijkam heg hekaj s-mahch 

mo ab ha wui him g s-ko'ok 
ha-namkidadag. 

7Hegai hekiukam chehanig ash 
an o'ohanas hohodai t ab. Tsh g 
Jiosh am ha chehgi g e-gewkdag 
ch e-tonlig matsh wa ab ha 
mah ihda g Tutuligo. Mosesbad 
wuhiosha ash wa si tonod heg 
hekaj Jiosh gewkdag mash wa an 
wehmajkahim do'ag t ab ch ab 
bei hegai chehanig. Tsh pi sha'i e 
nako g wehmaj o'odham mas ab 
wo i nei g Mosesbad. Kush eda am 
wa chum chukhim hegai tonlig. 
Neh, Jiosh atsh hab wa masma am 
ha chehgi g e-gewkdag mat wa ab 
ha mah hegai hekiukam chehanig 
mo ab t-namkid g muhkigkaj *k 
wabshaba ba'ich am t-chehgidch 
g e-gewkdag mo ab t-mahkch g 
Hekia S-ap'ekam Gewkdag. K heg 
am Leda chikpan. “Do si s-has 
ha'ichu hegai hekiukam chehanig 
mach hekaj s-mahch mo ab t-aihim 
g s-ko'ok t-namkidadag heg hekaj 
pi ap t-chu'ijig. Pegih, k ba'ich d 
i si ha'ichu hegai ha'ichu ahgaj g 
Jiosh mach hekaj s-mahch mo gam 
hu hab i junihog g pi ap t-chu'ijig 
matt d haha wo s-ap'ekamk am 
tahgio. 1°T wabsh pi e ha'ichuch g 
gewkdaj g hekiukam chehanig am 
t-wehhejed no pi ba'ich i s-gewkdag 
g Christ ha'ichu ahga. 11Hekiukam 
chehanig at am i huhug. T 
wabshaba g Christ ha'ichu ahga pi 
hekid wo ha huhug. 

12Id ach ab ab t-gewpkadch ch 
hekaj am si s-t-mahch ch ahgachug. 
13Mosesbad atsh wa ab ma'ish 
g e-wuhiosha matsh g wehmaj 
o'odham pi ab hu wo nei hegai 
tonlig mo ab ab tonod ab amjed 

g Jiosh gewkdag. Sh hegam pi 

neid mo huhughim hegai tonlig. 
Ch ahchim hi pi ab hu ma'ishch 
hegai Jiosh gewkdag mo ab t-ab 

e chehgidch. 14K eda wabsh kia 

e ehstokch mu'i ha wehhejed g 
ni-wehm o'odham. K heg hekaj pi 
mahch mo huhughim g gewkdaj 
hegai hekiukam chehanig. Im at 
hu hab wo i e juh hegai pi ha- 
amichudadag mat hekid ab wo i 
s-wohoch g Jiosh ha'ichu ahga ab 
amied g Christ. Chum wa hems 
id i tashkaj o heg wa wepo mo 

ab ma'ishpi g ha-amichudadag 

mo hekid am i ne'okchulid hegai 
ha'ichu ahga mat g Mosesbad 

an o'oha. Neh, ab atsh i e 
ma'ishpi'o g Mosesbad matsh 
hekid ab ep i miabi g Jiosh. T idam 
ha-amichudadag hab wa'ap wo 

i e ma'ishpi'o mat hekid ab wo i 
miabi g Jiosh. 7 Hekia S-ap'ekam 
Gewkdag o d Jiosh ch am ha'ichug 
t-doakag ed am i t-ap'echudk 

g Jiosh wehhejed. Kuch hab 
t-wul'okch mach pi chum t-ap'echud 
g chehanigkaj. 18Pi o ab hu ma'ishpi 
g t-amichudadag ahchim mach ab 
ihm g Christ. Kuch ab wui nea ch 
ab chehgidch g gewkdaj ch tonligaj 
hab sha masma mo g neidakud. K 
g Hekia S-ap'ekam Gewkdag am si 
gawul t-junihim. Tt hekaj ba'ich wo 
i wepo masmak g Christ. 


Mo g Jiosh am t-eda chehgidch 
g ge'e e gewkdag 
Ab o s-t-ho'ige'id g Jiosh ch 
ab t-chehani matt am wo 
ahgachugad g ha'ichu ahgaj. Heg 
ach hekaj pi ha'ichukaj t-shohbidch 
ch heg am hab wua. “Pi ach hab 

wua g s-a'agi ha'ichu ch pi ha 
iattogid ch pi am hu gawul wua 
g Jiosh ha'ichu ahga. Jiosh o 
s-mahch mach am ahg g wohokam 
ch am i t-nakog matt wo s-ap'ek 
am hemajkam ha-nena ed. *Ihda 
s-kehg ha'ichu ahgaj g Jiosh 
mach ahgachug o hegam wa'i 
ha wehhejed pi tasho mo pide 
do'ibiakam. 4Jiawul o ge'e gewkdag 
id dahm jewed ch daishch g ha- 
amichudadag. K hekaj pi amichud 
mo s-ha do'ibiamk g Christ ch d si 
hekia s-ap'ekam ch wepo d doakam 
g e-ohg Jiosh. Heg o wa wepo 
mo g Jiosh gewkdag d si s-mahs 
tonlig ch ab ab tonod g alidaj. K 
eda idam pi neid. 5Pi ach hejel 
t-amjed ha'ichu ahgachug. Jesus 
Christ o d t-kownalig. Kuch heg 
amjed an ahgachug ch d wabsh 
em-pionag wehhejed. ®Jiosh atsh 
am wa i tonlid g s-chuhugam ged 
hu'i si wehpeg. K heg ha wepo mat 
am epai i tonlid g t-doakag nat 
pi t-mahtchul g Christ. K heg am 
t-chehgidch g Jiosh. 

7Dach wabsh chum hemajkam. 
K eda g Jiosh ab t-mahkch g 
e-gewkdag. T hab wo s-e mahchk 
mo d wa Jiosh gewkdag ch am 
t-eda. Kuch heg hekaj hab sha 
masma mo g bid haha'a mat hema 
g lai am ha eda wo to'akchid g s-e- 
kaisdag. *Mu'ikko ach ha'ichukaj 
t-kudut. K wabshaba pi ha'ichu 
t-shohbidch. Hebai ach ha'ichu pi 
a'amichud ch wabshaba am wabsh 
ba'ich i t-gewpkad. 9Mu'ikko am 
t-sho'igchud. K wabshaba g Jiosh 
chum hekid t-wehmaj. Hebai am 
hi wa chum si s-ko'okam has t-wua. 
Ch wabshaba pi t-ko'ijid. #Chum 

o hekid am hab chu'ig g muhkig 
t-wehhejed mamt wa hab masma 
hab juh g Jesus. K hab masma am 
tasho e neid g Jesus doakag am 
t-doakag ed. 11T-doakag oidch o 
am hab chu'ig mattp hems wo 
t-muhkid am wehhejed g Jesus. K 
hab wa masma ab e chehgidch g 
Jesus doakag id amjed t-chuhkug 
mo am him muhkig wui. 12S-ni- 
mukimakam o chum hekid am hab 
chu'ig nani pi am hab junihim ihda 
chikpan. K am wa s-ap'e namt pi id 
hekaj ab bei g wechij doakag. 
13Bo chutig an Jiosh heki hu 
o'ohana ed mash hema hab kaij: 
Am ant neo nani pi ab 
s-wohochud g Jiosh ha'ichu 
ahga. Psalm 116:10 
Pegih, bach wa masma ab 
s-wohochud g Jiosh ha'ichu ahga 
ch hekaj am ahgachug. 14Jiosh 
at wa ab i wuhshad g t-kownalig 
Jesus muhkig amjed. Kuch s-mahch 
mat hab wa'ap ab wo i t-wuwhas 
ahchim wohochuddam k ab wo 
i twahpki matt am wo wehmajk 
kihdaj ed. 1*Pegih, ni ab nakog g 
sho'igdag am em-wehhejed ch am 
ha wehhejed hegam mat hab wa'ap 
wo e do'ibia am kahk g ha'ichu 
ni-ahga. K heg hekaj mu'idahim 
hegam mo ab ho'ige'id ch ab si has 
elid g Jiosh. 


T-wohochudadag at am wo t-u'ad 

16Heg att hekaj pi hekid 
ha'ichukaj an hu wo t-shohbi matt 
am hab wo junihid ihda chikpan. 
Ab o hi wa chum aihim g muhkig 
g t-chuhkug nach pi hekitahim. K 
wabshaba g t-doakag wehs tashkaj 
ab i e wechijid. 17 Hebaichujj ach 

hab hi wa elid mo shati si ge'ej 
g t-kudutadag iia. K wabshaba 
heg ab wui t-u'a g woho si ge'e 
ap'echudaj g Jiosh. Heg eda at g 
Jiosh chum hekid ab wo si has 
t-elidad. T pi an hu wo ha'ichugk g 
jewed tab t-kudutadag. 1*Ab ach 
wui t-gewpkadch hegai ap'edag, 
chum achs hi wa chum pi neid g 
t-wuhpuikaj. Hegai mach haschu i 
neid hemu at wabsh wo huhug. T 
wabshaba pi hekid wo huhug hegai 
mach am wui t-gewpkadch. 
Ihda t-chuhkug o heg wa 
wepo mo d wabsh uhksha 
nat pi wabsh wo e padch. Kutt 
wabshaba wo edgidad g ba'ich 
i s-kehg honshpadag an dahm 
kahchim ch ed. T id g Jiosh hab wo 
unt, Kut hab wo masmak mo g si 
s-kehg kih ch pi hekid wo e padch. 
2-3Hebaichujj ach si i shahshani 
nach pi am chum s-hihimimk 
dahm kahchim wui ch s-behimk 
hegai s-kehg honshpadag mat g 
Jiosh ab wo t-mah. “Pi ach hab 
ahgch shahshani machs im hu hab 
i s-junimk ihda t-honshpadag ch 
wabshaba hab ahgch matt oi ab wo 
bei hegai wechij t-honshpadag an 
dahm kahchim ch ed k pi d haha 
wo mukimkamk. 5Jiosh at am i 
t-ap'ech id wehhejed k ab t-mah g 
Hekia S-ap'ekam Gewkdag mat wo 
t-wehmajk ch am wo i wohokamch 
mo haschu ab t-makiog. 
6Pegih, si ach s-ap t-tahtk ch 
ia chewed, "chum achs pi neid 
g t-kownalig Jesus, nach pi ab 
s-wohochud ch hab s-ap himchud 
g t-doakag. *Kuch wabshaba 
ba'ich i chum tatchua matt an 
wo i t-chihwiapad wehmaj, chum 

achs wo dagito ihda t-chuhkug. 

9K wabshaba pi has d sha'i ahga 
machs hebai hab chu'ig. Id o ba'ich 
d i si ha'ichu matt am hab wo 

juh g tatchuij, chum achs ia wo 
ha'ichugk id dahm jewed o an wo 
wehmajk anai. 1° Wehsijj att hemho 
wa am wo i t-chehgi Christ wui 
mat am wo t-a'appem k ab wo i 
t-mahkhi g t-namkidadag mattp has 
i masma s-ap hab junihim o pi ap 
hab junihim hegai chikpan mo ab 
t-mahkch iia. 


Mat g Christ am t-ap'ech matt 
ab haha wo nawojk g Jiosh 


11S-to'o ehbidam hab mahs g 
Jiosh lodaita. Kuni heg hekaj ab 
si i ha chehani g hemajkam mat 
wo hiwigi mat g Jiosh am wo i ha 
ap'ech e tahgio. S-mahch o g Jiosh 
mo id d wohokam mani em-ahgid. 
Kuni hab chum em-elid mam ahpim 
hab wa'ap s-mahch. ‘Pi ani hejel 
chum ni-ha'ichuchud. K wabshaba 
mu'ijj ab si has ha elid hegam mo 
si s-kehg hab mahs pi sha'i mahchk 
g ha-i'ibdag. Kuni am ha'ichu 
em-ahgid mamt hekaj wo e nakog k 
ab wo uhpam i nodagi g ha-ne'oki. 
13Ha'i ash hab ni-elid mani ge pi 
ni-mahch ch hab ni-junihim. Ni 
eda wabsh s-gewkam am hab 
junihim g Jiosh tatchui. Kum ahpim 
s-mahch mani s-ni-tahtk ch am hab 
ni-junihim em-wehhejed. 14E at 
muhkid g Christ wehs t-wehhejed 
no pi ab si t-tatchua. Kuch hekaj 
ab aigo si tatchua ch hemho wa 
am hab s-junimk g tatchuij. Id o 
heg wa wepo matt ahchim wehmaj 
koi ‘nach pi hahawa pi am hu 
hab junimk g hejel t-tatchui ch 

wabshaba heg tatchui am hab 
s-junimk mat e muhkid k ep e 
chegito k i wuhsh t-wehhejed. 
16Heki ani hu wa hab ni-elid mani 
s-mahch mo has chu'ig g hemajkam 
ch s-mahch mat has wo chum 
chu'igkad hegai mat d wo Jiosh si 
Kehshak. Ni wabshaba hemuch id 
s-mahchimk ab amied g Jiosh. 17 Do 
si wechij doakam matp hedai ab i 
e hemakoj g Christ wehm. Im at hu 
hab i e juh g hekiukam ha'ichu. T g 
wechij ha'ichu ab i wuhsh. 1*Jiosh 
at wehs id hab juh. Heki ach hu 
wa d obgaj. T wabshaba g Christ 
am gawul t-juh mach d hahawa 
naipijjuj g Jiosh k ab t-chehani matt 
am wo i ahgahi g ha'ichu ahgaj 
mat ha'ijj hab wa'ap ab wo i nawojt 
g Jiosh. 19Id o d ha'ichu ni-ahga 
mat g Jiosh ab chum i ha nawojt 
g hemajkam k gam hu hab i juh g 
ha-chu'ijig heg hekaj mat g Christ 
haschu hab juh ha wehhejed. 
20Neh, kuch si s-hemajim ab 
em-waid am wehhejed g Christ 
mamt ab wo i hiwigi g Jiosh mat 
am gawul wo i em-juh mamt 
hahawa pi d wo obgajk. “1Wehs at 
ab abch g e-alidag g pi ap t-chu'ijig 
mat heg hekaj ab wo t-abch g Christ 
s-ap'ekam ahchim matt ab wo i 
s-wohoch. 
1-2Bo chutig an Jiosh heki 
hu o'ohana ed mo hab kaij g 
Jiosh: 
Ab ant wo em-kaiham k wo 
em-do'ibia mat hekid wo i e ai 
g do'ibiadag tash. Isaiah 49:8 
Pegih neh, e at ai hegai tash mamt 
wo e do'ibia. Kuch si s-hemajim 
am em-ahgid am wehhejed g 
Jiosh mamt pi wo heki wua g 

hemajimataligaj. *Ch wabsh chum 
s-ap hab junihim g t-chikpan 
am wehhejed g Jiosh. Mt hab pi 
ab hu ha'ichu wo t-abchud k pi 
ha'ichukaj an wo e kuh. *Kut wo 
tashok mach d piongaj g Jiosh nach 
pi ab s-bahbagi nakog g nahnko 
mahs kudutadag. 5Mu'ikko am 
wa t-gewittan ch hebai ged hu si 
t-kukpa k ch hebai ep t-bibhiad 
chum s-t-kokdaimkch. Mu'ikko 
at wabsh i t-ba'iwich g chikpan. 
Kuch pi sha'i ha kohsh ch pi sha'i 
t-gegosid. 8-7 Si ach t-nuhkud 
ch si t-mashcham ch ab si s-ha 
bahbgi g hemajkam ch ab ha wui 
si s-hemajima ch ab si ha tatchua. 
Chum ach hekid ahg g wohokam ch 
chum hekid hab wua g s-ap'ekam 
ch hekaj cheggia g pi ap'ekam. K 
g Hekia S-ap'ekam Gewkdag am 
t-wehmaj ch am chehgidch g Jiosh 
gewkdag am t-chikpan ed. 8Ha'ijj o 
ab si has t-elid ch ha'ijj si t-edawua. 
Ha'ijj o ab si s-ap has t-ahg ch ha'ijj 
s-ko'okam has t-ahg. Ha'ijj o hab 
t-ahg mach s-chu i'attomk. Kuch 
eda g wohokam ahg. 9Ha'ijj o pi 
ab hu t-mahchimk ch eda mu'ijj 
s-t-mahch. Ha'ijj o hab elid mach 
ko'ihim. Kum eda s-mahch mach 
wabsh kia doda. Chum am hi wa s 
ko'okam t-sho'igchud ch wabshaba 
pi sha'i t-kokda. 19Ha'ichu o pi 
ap t-tahhadchud. Kuch eda chum 
hekid s-hehgig. Chum achs hi wa 
pi ha'ichu edgid ch eda s-mahch ch 
ahgachug mo g Jiosh wehs ha'ichu 
edgid ch ab t-makiog mach haschu 
i tatchua. 

VI Neh, id ani wehs ahg si 
ni-ihbdag amjed nani pi ab si 
em-tatchua. 12Pi ani d ahni manis 

pi ab hu em-tatchua. Dam ahpim 
ha'i mam pi ab hu ni-tatchua. 
13Bani masma chum em-wehm 
neok mam d ni-a'aliga. Am g hig 
wo i ni-chehgid mam ab ni-tatchua 
hab masma mani ahni hab masma 
ab em-tatchua. 


Mat wo s-e nen'oid ab amjed g 
ha-himdag g pi wohochuddam 


14Pi g ab hu wabsh wo si e beh'i 
ha ab hegam mo pi ab hu ihm g 
Jesus Christ. Shaht hig masma g 
s-ap'ekam ab wo e wehnadk g pi 
ap'ekam? Shaht masma g tonlig 
ab wo e wehnadk g s-chuhugam. 
15 Jiawul o ab wui kehk g Christ. 
Kumt heg hekaj pi ab hu woie 
hemakoj g pi wohochuddam ha 
wehm. 1êAb ach ihm g Jiosh. K pi 
hab chum chu'ig machs ha'ichu ab 
ep wo ihmad. Jiosh o am t-eda. K 
id heg wa wepo mach d cheopigaj. 
Neh, bo kaij g Jiosh: 
Dant wo em-Jioshgak ch am wo 
em-shahgidk. 
Kumt d wo ni-hemajkamgak. 
Leviticus 26:12 
17K hab ep kaij: 
Am amt wo i e gawulkai ab ha 
amjed hegam mo pi ni-mahch 
k pi am hu wo hudawogad 
hegai mo haschu d pi 
ap'ekam. 
18 Nt ab wo i em-bei mamt d wo 
ni-a'aligak. Isaiah 52:11; 43:6 
Neh, id ash hab kaij g Jiosh, 
ni-wepnag, mat am hab wo 
t-juni. Kutt hekaj ab hig wo si i 
t-ap'ech heg amjed mo haschu 
uamhun g t-chuhkug ch t-doakag k 
am wo si i t-dagito Jiosh wui ab si 
has elidch. 

Mo haschukaj s-hehgig g Paul 

2 Ab g wo si i s-ni-ho'ige'elid. Pi 
ant hedai sha'i s-ko'okam has juh 
manis has i masma ha iattogid 
o manis haschukaj i ha padch o 
manis haschu i ha ehs. 3Pi ani 
heg hekaj hab kaij ihda manis ab 
ha'ichu em-abchud. Am am wa 
s-mahch mani ab si em-tatchua. 
Kut pi ha'ichu wo sha'i i t-gawulkai, 
chum hems g muhkig. “Ab ani si 
has em-elid ch ab si em-hiwig ch si 
s-hehgig ch am si i ni-gewkaj, chum 
as mu'i ha'ichu t-kudut. 

SWehsko o wa an hab chu'ig 
g kudutadag mant eda am jiwia 
Macedonia jewed ch ed. Mu'ijj o wa 
ni-kawhain. Kuni wa am ni-kudut 
nani ge s-mahch mam has masma 
hab e junihim. °K wabshaba g 
Jiosh chum hekid ab t-mahk g 
gewkemhuna mach eda t-kudut. 
Kunt wa ab i ni-gewkemhu mat am 
ni-nam g Titus. "Heg o si sape 
tahtk ch am ni-ahgid mamsh chum 
si s-ni-neidamk ch si pi ap e tahtk 
heg hekaj mat haschu has e juh am 
em-shahgid. K hab kaij mamsh ab 
ha wui gegok hegam mo has ni-ahg. 
Kuni hekaj ba'ich i si s-hehgig 
hemuch. 

8-9Si amsh pi ap e tahtk am 
ne'okchulidk g ni-o'ohana. Kuni 
wa chum pi hohho'id mant heg 
am em-o'ohani. Kumsh wabshaba 
pi tash pi ap e tahtk ch am wabsh 
i ap'ech hegai mash pi ap'e am 
em-shahgid. Jiosh at hekaj hegai 
em-sho'igchudadag. Kuni hahawa 
si sap ni-tahtk. "Bo wa masma 
hekaj g Jiosh g pi ap tahhadkam 
am t-doakag ed matt gam hu wo 

s-ohhod g pi ap t-chegitoi k wo bei 
g s-ap tahhadkam. T wabshaba 
hegam mo pi ab hu e dagitokch 
Jiosh wui ba'ich im hu hab wo ie 
juh ab amjed mat ab wo ha ai g pi ap 
tahhadkam. 11S-mahch am mat has 
em-juh g Jiosh mamt pi ap e taht. 
Am amt ie oidahim k si tatchua mat 
pi hedai ab hu wo em-abch mams 

pi ap chu'i. Si amt pi hohho'i hegai 
mo am pi ap chu'ig em-shahgid k ab 
si ie shohbi hegal k si s-gewkam i 
tatchua mamt am wo i ap'ech hegai 
mo wa am pi ap'e. Am amt e chehgi 
moki pi d em-chu'ijig hegai matp 
am hab chu'ig em-shahgid. 12Pi ant 
heg wa'i hekaj am wa em-o'ohani 
mamt am wo i ap'ech hegai mo wa 
am pi ap'e. Jiosh o s-mahch mant 
wa am em-o'ohani mat hekaj am 
wo e chehgi em-shahgid mam ab si 
ni-tatchua. 1*Kuch ab i t-gewkemhun 
mamtsh ab bei g i wehmta. 

Titus o si s-ap e tahtk mamsh 
wabsh si s-ap'e. Kuni heg hekaj si 
s-hehgig ‘4nant pi si sap has em-ah 
ab wui. Kumt pi si ni-edawua. 
Chum ach hekid g wohokam ahg 
ab em-wui. Kut hab wa'ap am e 
wohokamch hegai mant am ahgi g 
Titus ab em-amjed. 19Ba'ich o ab i 
si em-tatchua am i chechegitodch 
mamtsis-apabineidkamsiie 
nako mamt ab wo s-wohog el. 16Si 
am s-ap hab junihim hegai mani 
has i kaij. Kuni heg hekaj ab si 
em-hiwig ch si s-hehgig. 


Mattsh ha'ichukaj wo i ha 
wehmtad g sho'igkam 
Neh, t-wepnag, am ach 
s-em-ahgidamk mat haschu 
wa hab juh g Jiosh am ha shahgid 

g wohochuddam amai Macedonia 
jewed t am. 2Mu'i sho'igdag 
at nakog k wabshaba wabsh si 
s-hehgig ch si s-ap e tahtk ch am 
hab wua g mahkig mo eda d wa 
chum si sho'igkam. “Bat juh ihda 
mahkig mat he'es i e nako, pej 
ba'ich i mo he'es i chum e nakog, 
wabsh hejel hab e elidk. “Ab at si 
t-tai matt wo ha hiwigi mat hab 
wo juh ihda k hab masma am wo 
i ha wehmt hegam mo d Jiosh 
hemajkamga ch si e sho'igchud 
amai Judea t am. “Kut ba'ich am 
hab i juh mach he'es hab i chum 
ha elid nat pi wehs am i e dagito 
chikpanaj ed g t-kownalig Jesus 
Christ mach has masma am ha 
tashogid. êAm at wa heki hu i 
chikp ihda g Titus. Kuni am si i 
chehani mat am wo i em-wehmt k 
wo nahto ihda s-kehg chikpan. “Si 
am ge'e ha'ichu ab ap'edag ch ab si 
s-wohochud g Jiosh ha'ichu ahga ch 
ha'ichu s-mahch ab amjed g Jiosh 
ch s-kehg neneok ch s-wapagima 
ch ab si t-tatchua. Kuch heg hekaj 
hab em-elid mamt wo i ha wehmt 
hegam mo e sho'igchud am Judea 
ch ed. 

8Pj ani ab hu s-gewkam 
em-chehani mamt hab wo juh ihda. 
Ni wabsh chum s-mahchimk mas 
he'es i ge'ej g em-pihk elidadag. Heg 
ani hekaj am em-ahgid mat has 
masma hab juh g i wehmta idam 
ha'i. “Am am wa s-mahch mat has 
masma am chehgi g e-hemajimatalig 
g t-kownalig Jesus Christ. Dach 
wabsh sho'igkam. T heg an dagito 
g e-kihdag ch e-ap'edag k sho'ig ia 
ha'ichugkahim matt ahchim ab wo 
si i bei g ap'edag. 

19Bani masma hab elid ihda mamt 
am wo i nahto hegai mamt wa am 
hab i chum juh ha'akid. Ahpim amt 
wa wehpeg si s-hohho'id k am hab 
i junihi ihda i wehmta. 1Pegih, am 
g wo i e gewpkad k wo nahto. Bamt 
wa masma s-wapagimam am wo i 
nahto mamt wa ged hu i wehpeg 
hab e juh. 12Mt wo s-ap e taht k am 
hab wo juh mamt he'es wo i e nako. 
T g Jiosh wo wa s-hohho'i. 

13-14Pj ani hab ahg mams 
ahpim wo e sho'igch am i ha 
wehmajch hegam wohochuddam 
mo e sho'igchud. Idani am ha'ichu 
s-edgid ch hekaj wo i ha wehmt. 
T hegam am epai wo i em-wehmt 
mamtp hekid wo i tatchua gi 
wehmta. Bamt masma am a'ai wo i 
e wehmt mamt hekid wo i tatchua 
g i wehmta. 15Bat masma hab wo 
e juh hegai mo an hab chu'ig Jiosh 
heki hu o'ohana ed ch hab chu'ig: 

Matp hedai he'es wo i edagi 
ha'ichu, t am wo wa ahijsk mo 
he'esitatchua. Exodus 16:18 

16Titus o si pihk e elid em-hekaj 
hab masma mani ahni. Kuni heg 
hekaj ab si i ho'ige'id g Jiosh. 1/S-ap 
o e tahtk mani ab ahgid mat am wo 
i em-wehmt ch am hejel si e nako 
mat am wo i em-chehgim. 1*Am ani 
hema ep ahgid mat wo oi g Titus. 
Id o s-ap ahgachug g s-kehg ha'ichu 
ahgaj g Jiosh. K heg hekaj wehsko 
ab si has elid g t-wepnag. 19:21K id 
d ha-kehsha mat wo t-oi matt am 
wo i ui g em-mahkig ha wui hegam 
mach am i s-ha wehmtamk. Si ach 
s-t-nen'oid matt s-ap hab wo juh 
ihda em-wehhejed. T hab pi hedai 
has wo t-ahg k wabshaba ab wo has 
elidad g Jiosh. 

22Pegih, t am wo oi g Titus ihda 
t-wehnag. Mu'ikko att am a'appe 
ab tahnich mat am wo i t-wehmt. 
Kuki chum hekid s-t-wehmtamk, 
wahm hemuch no pi ab si has 
em-elid. 23Kum s-mahch mo g Titus 
d ni-wehm chikpandam ch am wo 
i em-wehmt. K idam ha'i mat am 
wehmaj wo hihi am d ha-chuhchai 
g t-wepnag ch ab si ha'ichuchud g 
Christ. 24Ab ani si sap has em-ahg 
am ha tahgio. Kumt am wo ha 
chehgi mam ab si ha tatchua. T 
hegam mat am i ha chuhcha wo 
s-mahchk mani g wohokam am ha 
ahgid. 


Matt am wo i ha wehmajk 
g t-wepnag 

1-2S-mahch ani mam tatchua 

mamt wo i ha wehmt g 
sho'igkam e-wepnag, chum anis 
hems pi am hu wo em-o'ohani heg 
amjed. Ia ani wa heki hu si s-ap 
has em-ahg ha wui idam t-wepnag 
am ha ahgidch mamt heki hu hab 
i eah ha'akid mamt am wo i ha 
wehmt hegam sho'igkam. Id at 
mu'ijj am si i ha gewpkai. “Kuni 
idani am ha ahgid idam t-wepnag 
mat am wo hihi em-wui. Mt wo si e 
nahtokch heg hekaj e-mahkig. Kut 
pi wabsh wo heki e wua g s-kehg 
ni-ne'oki ab em-amjed. 4Tp hems 
wo ha'i t-wehmajk g Macedonia 
t am hemajkam. Kunt wo si ni-el 
mamtp pi wo e nahtokch mani 
eda si s-ap em-ahg am ha wui. Mt 
ahpim hab wa'ap wo si e el. 5Heg 
ani hekaj hab elid mo s-ap'e mant 
am wo si i ha cheha idam t-wepnag 
mat am wehpeg wo hihim k am wo 
i em-wehm ap'ech g em-mahkig. 


367 


Bat masma heki hu wo nahtoisk 
mant am haha wo jiwia. Mt am 
wo e chehgi mam woho i s-ha 
wehmtamk g sho'igkam ch pi hab 
wabsh wua manis ab si em-chehani 
mamt am hab wo juh. 

6S-mahch am mat mu'i wo nei 
g ha'ichu bahidag hegai mat mu'i 
wo ei g ha'ichu kai. T pi ab hu 
mu'i wo nei hegai mat pi mu'i wo 
ei. Pegih, mt hab wa'ap mu'i ab 
wo nei g ap'edag mamtp s-ba'ama 
ab wo ha'ichu ha mah am Jiosh 
wehhejed. "Mt wabshaba hejel hab 
wo e ah mamt he'ekia ab woi ha 
mah. Pi o ab hu t-chehani g Jiosh 
machs ab ha'ichu wo ha mah no pi 
s-hohho'id matt si s-ap t-taht k am 
hab wo juh g t-mahkig k pi wo ge 
s-da'ad. 8Jiosh at wo e nako mat 
ab wo em-mah hegai mam haschu 
i tatchua. Kumt chum hekid wo 
edgidad mam haschu i tatchua hejel 
e wehhejed ch am dahm ep wo 
edgidad mamt am hab wojuh g i 
wehmta. 9Neh, bo chu'ig an Jiosh 
heki hu o'ohana ed: 

Hegai mat si s-ba'ama ab 
ha'ichu wo ha mahkad g 
sho'igkam at chum hekid wo 
e nakogad mat am hab wo e 
junihid. Psalm 112:9 

10 Jiosh at ab wo mahkad g ha'ichu 
kai hegai mat wo e'eshad. 

T heg amjed ab wo neidad g 
ha'ichu hugi. Isaiah 55:10 

Pegih, k hab wa'ap tasho mo 
s-ba'ama ab t mahkch g i 
wehmtadag matt am epai ha'i 

wo i ha wehmt. TT Chum at hekid 
s-ba'ama am wo i em-wehmajk 
mamt wo s-chechojimak. Kut mu'ijj 
ab wo si i ho'ige'el g Jiosh heg 

hekaj em-mahkig. :Ihda mamt 

am hab wo juh at am wo i ha 
wehmt g Jiosh hemajkamga. T mu'i 
ho'ige'elig am hab wo juh Jiosh wui. 
13Em-mahkig at am wo wohokamch 
mam woho ab s-wohochud g 

s-kehg ha'ichu ahgaj g Jesus Christ. 
Kut mu'ijj ab wo si i ha'ichuch g 
Jiosh 14k wo e ho'ige'idahu am 
em-wehhejed ab si em-tatchuadch 
no pi g Jiosh ab si em-mahkch g 
hemajimatalig. 15Ab att wehsijj wo 
si i ho'ige'el g Jiosh mat ab i t-mah 
g pi ha huhugedam doakag am gahi 
wuhshanim g e-alidag. 


Moki g Paul am si neok 

wehhejed g e-chikpan 
1 Ha'ijj amsh hab kaij 

manish s-em-keh'id 

wabsh em-o'ohanidch ch antsh 
ep wo s-hemajimak am ep jiwiak. 
Pegih, bani wa masma chum si 
s-hemajima mo g Christ. Am g 
wabsh wo s-dodolimak. Nt hab pi 
wo em-keh'el am jiwiak. 

Ha'ijj amsh hab kaij manish 
wabsh hejel ni-wehhejed am hab 
junihim ha'ichu. Ni eda g Jiosh 
wehhejed hab wua. Nt wo ni-nako 
mant wo si s-gewkam neo ab 
em-wui. *In ach d dodakam jewed 
dahm ch wabshaba pi hab masma 
hab t-junihim mo hegam mo pi 
mahch g Jiosh. 4*5Hegam o ab wui 
gegok g Jiosh ch ha iattogid ch 
ab si ha'ichuchud g hejel ha'ichu 
e-mahchig. K wabshaba ahchim 
ab t-mahkch g Jiosh g gewkdag. 
Kuch heg gewkdagkaj wehs gewito 
ihda pi ap'ekam ch pi g hejel 
t-gewkdagkaj. êPegih, am amt wo i 
e chehgi mam am wehs e dagitokch 

id eda Christ himdag. Nt haha wo 
s-ko'okam ha namkid hegam mo 
am wa ha'ichukaj pi am hu wehs ie 
dagitokch. 

7Ha'i amki ab wabsh dahmjed 
ha'ichu neid ch hab chum si e elid 
mam d si Christ pionag. Am g wo 
si i e oidahim. Ahchim ach hab wa 
masma d Christ pionag mamtp has 
i masma hab e elid. ®Pi ani sha'i 
si ni-elid am he'es i em-ahgidch 
ab amjed ihda gewkdag mat g 
t-kownalig Jesus ab ni-mah. Ab 
o ni-mahkch mant hekaj am wo i 
em-gewkemhun k pi gam hu hab 
wo i em-juh ab amied. “Pi ani hab 
ahgch am em-o'ohanid manis wo 
em-tods. 1"Tp hems hema hab wo 
chei, “Paul o si s-ta ke'idam kaij ab 
t-o'ohanidch ch wabshaba ia t-wui 
jijiwhia ch pi gewkdag. K g ne'okij 
d wabsh pi ha'ichu.” 11T eda hegai 
mat hab wo wa chei wo chum 
s-mahchk mant hab wa masma hab 
wo chei hekid am em-wehmajkch 
mani has i kaij am ni-o'ohana ed. 

12Bamt wo s-mahchk mach pi 
ab hu sha'i i t-wepnad o t-wepogid 
hegam mo am si uhgk has e ahg. 
Wo o wabsh hejel e iattogid no pi 
hejel am e a'appem ch am hejel 
e ahg mo has masma. *Ahni ani 
hi am wa'i hugkam ni-a'aga mat 
he'es ab i ni-mah g Jiosh g chikpan. 
Kum ahpim d ni-nuhkuda. 14Pi ant 
sha'i ba'iwich hegai mo g Jiosh 
ni-nuhkudachud mant am jiwia 
em-wui k am u'apa g s-kehg ha'ichu 
ahgaj ab amied g Christ. 1Ni hekaj 
pi sha'i ni-haschud heg hekaj mo 
d ha'i ha-chikpan mani am a'aga 
hegai chikpan mat g Jiosh ab i 
ni-mah ch wabshaba heg wui am 

ni-gewkadch mat am wo i ge'eda 
g em-wohochudadag. Mt hekaj am 
epai wo i ni-wehmajk **mamt gam 
hu ba'ich ep wo i ahgachugad g 
Jiosh ha'ichu ahga mo hebai pi koi 
hedai am hu ahgachug. Kunt pi 
hekid hab wo chum chei manis heg 
hab juh mat wabsh hema hab juh. 
17Bo chu'ig an Jiosh o'ohana ed: 
Pi at hedai ab hu wabsh wo 
chum si has elidad g hejel 
ha'ichu hab e-juni. 
Heg at ab wo wa'i has elidad 
Jiosh ha'ichu hab juni. 
Jeremiah 9:24 
18Pi o has d sha'i ahga mas has i 
elid g o'odham g hejel e-chikpan. 
Heg o wa'i Jiosh s-mahch machs 
has i masma hab t-junihim. 


Mo ha'ijj hab ha iattogid mo 
d Jesus Christ chuhchai 


1-2Pi o hab chum chutig 
manis hab masma hejel 
ni-wehhejed wo neokad. Kuni eda 
ab si em-tatchua am wehhejed g 
Christ. Kumt hekaj ab wo ni-kaiha. 
Bam sha masma mam d hohntaj. 
Kuni si s-em-da'a hab masma mo g 
Jiosh mamt wo si e nuhkud g Christ 
wehhejed. *Am g wo s-chegitok 
matsh wa pi wohoch g Jiosh hegai 
wehpeg uwi mash hab chehgig Eve. 
Jiawul atsh wa s-a'agi iattogi am 
gahi wuhshanim g wamad. Kuni 
s-gihug mat hab wa'ap wo em-juh 
am gahi ha wuhshanim hegam 
mash chum em-iattogid. Kumtp 
hems wo s-ohhod g Christ *namsh 
pi ha hiwgid ch ab ha kaiham. Ab 
ani em-ahgid hegai mo haschu am 
i ni-tashogid g Hekia S-ap'ekam 
Gewkdag ab amjed g Christ. Kumsh 

eda ha'i ab ha kaiham hegam mash 
gawul ha'ichu am em-ahgid ab 
amjed. 

9Idam amsh hait ab si has ha elid 
hab masma mo d Christ chuhchai. 
Ni eda ahni hig woho d kehshaj. SM 
o hi wa woho mani pi am hu i si 
s-mahch g amogida. Kuni wabshaba 
s-mahch g Jiosh ha'ichu ahga ch am 
em-wui i tashogid. 

7Ha'i amsh hab ni-elid mani 
pi ab hu ni-ha'ichuchud pi 
sha'i em-hiwgidch mams ab 
wo ni-namkid. Ni eda am hab 
ni-junihim mant g s-ap'ekam am 
hab wo em-juni. **Tatchua ani 
g lial ch wabshaba pi tatchua 
manis wo em-wechhu. T hegam 
wohochuddam mo am a'ai kihhim 
Macedonia jewed ch ed ab 
ni-mamka mani haschu i tatchua. 

19 Am ani em-ahgid wehsko 
Greece jewed ch ed mant pi wo 
em-hiwigi mams ab wo ni-namkid 
mani eda am ahgachug g Jiosh 
ha'ichu ahga em-shahgid. "Pi 
ani heg hekaj hab kaij ihda manis 
pi ab hu em-tatchua. Jiosh o 
s-mahch mani ab si em-tatchua. 
12K wabshaba ha'i hab chum 
kaij mash hab masma chikpan 
mani ahni. Ni eda ahni pi ha'ichu 
em-kowlant. K idam hi em-kowlant 
ch hab em-iattogid. Am ash chum 
ni-wepo e wua ahni mani d Christ 
kehsha. Pegih, t hemho wa wo 
chum ahgad g Jiosh ha'ichu ahga 
pi ab hu ha'ichu em-kowlantch. 13K 
wabshaba pi d wohokam Christ 
chuhchai ch ha'ichu ha iattogid ch 
chum t-wepo e wua ahchim mach 
d si s-wohom Christ chuhchai. 
14-15 Am o wa tasho mat hab masma 

hab wo e wuad no pi d Jiawul 
pionag. Jiawul o chum e wepogid 
g s-ap'ekam anghil. T g piongaj 
hab wa'ap wo e wepogidad ahchim 
mach am ahgachug g s-ap'ekam. T 
wabshaba g Jiosh s-ko'okam wo ha 
namkid heg hekaj. 


Mash g Paul e sho'igchud 
nash pi d Christ kehsha 


16Ha'i amsh hab ni-elid mani 
wabsh pehegi neok. Nt eda am 
wo em-ahgi g wohokam ab amjed 
g ni-chikpan. Ab g wo kaiham 
mant has wo chei. Pi o ab hu 
ni-chehani g t-kownalig Jesus 
mant hab kaidam wo neokad. 1*Nt 
wabshaba am hab wo ni-juh no 
pi mu'ijj wabsh hejel si e haschud. 
19Kum ahpim hab e elid mam 
s-chu a'amichud ch eda wabsh 
ha hiwgid hegam mo pi ha'ichu 
a'amichud ?°mat am hab wo em-juh 
mo haschu d i ha-tatchui. Tp hems 
am ha'ichu wo em-wohppo'i o 
atp s-wihnam an wo em-ui o atp 
pi ab hu has wo em-elidad o atp 
s-ko'okam has wo em-ah. 

21Ha'i ash hab ni-elid mani pi 
hab masma ab em-wui mo hegam 
nani pi si ni-elid. Pegih, woho o 
wa mant wo si ni-el mantp hab wo 
masmak. Hegam o si e haschud 
ch e wehhejed neneok. Pegih, nt 
ahni hab wa'ap ni-wehhejed wo 
neo. 22Neh, bash e a'aga mash d 
Tutuligo ch d Jiosh hemajkamga ch 
d Abrahambad amjedkam. Pegih, 
ahni ehp. 22Bo kaij mo d Christ 
pionag. Nt ahni hab wo chei mani 
ba'ich d i si piongaj mo hegam, 
chum ams hab wo ni-elidad mani 
wabsh pehegi neok. Ba'ich ani i 

si s-gewkam chikpan ch ba'ich 
i mu'ikko ni-kuhpach g Christ 
wehhejed. Ba'ich amt i mu'ikko 
ni-gewitta. Mu'ikko ant chum alo 
muh. ?4Hetaspo at am hugkam ab 
ni-chu'ijigch g ni-wehm Tutuligo 
mat waikko gamai humukto 
ni-gewitta. SWaikko at ni-gewitta 
g Rome t am haha'ichu. Hemho 
amt ni-ma'ichkwua. Waikko at 
wachum g wahlko mani an eda. 
Kuni hemako tash ch hemako 
chuhug chehmo'im am wi'inoghim 
shuhdagi ch ed. 2®S-to o ehbidama 
am ni-wehhejed mani hebai i 
oimmed. An o hab chu'ig g wi'indag 
ch mu'ij g s-chu e'eskam. Hatijj o 
s-ta ehbidam s-ni-keh'id g ni-wehm 
o'odham ch gawul mahs o'odham. 
Am o ha'ichug g s-ta ehbidam 
ha'ichu kihhim ch ed ch gam hu 
jegko ch an ge'e shuhdagi dahm. K 
hegam mo d chum t-naipijju chum 
s-ko'okam ni-jujju. 27 Mu'ikko ant 
si gewko k pi ha kohsig ch hebai 
d bihugimkam ch tonomkam. 
Mu'ikko ani pi ha ha'ichu hugi ch pi 
ha kih ch s-wihonagi eniga. *Am 
ba'ich ehp mani wehs tashkaj si ha 
chegitok hegam mo ab ihm g Christ 
ch an a'ai hab chu'ig. “Ab ani ha 
wehm nakog ha'ichu hegam mo 
pi gewpkdag. Tp hema am wo gei 
pi ap'ekam ch ed, ni ha wehm si 
ni-kudut. 

30pi ani hejel si ni-ha'ichuchud. 
Do Jiosh mo am chehgidch g 
e-gewkdag am ni-eda mani eda 
d wabsh si sho'ig pi gewkam 
hemajkam. Ni heg ab wa'i 
ha'ichuchud. 21 Jiosh alidag o d 
ni-kownalig. K g Jiosh s-mahch mo 
wehs woho ihda mani em-ahgid. 

Kunt chum hekid ab wo si 
hehgchulidad. 22 Neh, besat kownal 
mo ab wecho g ge'e kownal Aretas 
at wa am i ha chuhcha g shondal 

ab Damascus kihhim kihjeg t ab 
mat an wo ni-be k wo ni-kuh. 33Mt 
wabshaba an ni-dai washomi ch ed 
k ab i ni-huduni hodai kolhai amjed. 
Nt hab hi wa al masma ni-do'ibia. 


Mat haschu g Jiosh am 
i maskogi g Paul 

1 Pi at ha'ichu wo ni-ap'et 

manis wo em-ahgi hegai 
mani haschu am hab junihim. Heg 
ant wo wa'i em-ahgi mat haschu 
g Jiosh am ni-chehgi. 7?Heg at 
am uhgk i ni-bei e-kihdag wui an 
dahm kahchim ch ed. Id at hab e 
juh gamai gi'ik a'ahidag wehgaj. Pi 
ani hi wa mahch manis s-wohom 
an jiwia, aha nat hegai ni-doakag 
an jiwia. Heg o wa'i Jiosh s-mahch 
ihda. Heg ani hi wa s-mahch mant 
an i ni-nei Jiosh kihdag ed. “An ant 
s-ta kakaim ha'ichu kah. K g Jiosh 
pi ni-hiwgid manis am wo ah. 5Id 
ant ab wo si has ah mat g Jiosh am 
ni-chehgi k pi ahni ab hu hejel has 
wo ni-ah. Jiosh o ab ni-chehgidch 
g e-gewkdag nani pi d wabsh sho'ig 
pi gewkam hemajkam. ®Kuni mu'i 
ha'ichu hab wua heg hekaj gewkdaj 
ch wabshaba pi em-ahgid nani pi pi 
tatchua mas hedai ab hu wo si has 
ni-elidad heg hekaj. Heg amt wa'i 
hekaj ab wo si has ni-elidad mam 
haschu i neid mani hab wua ch 
haschu i kah mani hab kaij. 

7Pi o hab mahs manis wo si 

ni-ha'ichuchudad heg hekaj mo 
haschu am ni-chehgid g Jiosh. K g 
t-kownalig Jesus hiwgid g Jiawul 

mat wo i ni-mumkichud k wo 
ni-kudutad mant pi ab hu wo si 
ni-ha'ichuchudad. ®Waikko ant ab 
chum si ni-ho'ige'idahu Jesus wui 
ab tahnich mat gam hu hab wo i 
juh ihda ni-mumkidag. “Kut hab 
masma i nodagi g e-ne'oki, “Ba'ich 
at i s-ap wo e chehgi g ni-gewkdag 
ab m-ab mapt wabsh s-ap wo 
nakogad g e-sho'igdag napt pi pi 
wo e nako maps hejel wo nako. Heg 
wa'i ni-gewkdagkaj apt wo e nako.” 
Neh, kuni heg hekaj si s-hehgig ch 
wabsh s-ap ni-tahtk mani d wabsh 
si sho'ig pi gewkam hemajkam nant 
pi hab masma wo taht g Christ 
gewkdag. 19Heg o am chehgidch 
g e-gewkdag am ni-wehhejed 
mani hekid i mukialig. Kuni heg 
hekaj wabsh si s-ap ni-tahtk mani 
mukialig ch ab nakog g s-ko'ok 
has ahgadag ch s-wehch ha'ichu 
ch sho'igchudadag ch kudutadag 
wehhejed g Christ. 


Paul ash si pihk e elid ab ha 
wui hegam wohochuddam 


11 Ab o em-ab mamt ni-wehhejed 
wo neneokad ab ha wui hegam 
mash has ni-ahg am em-shahgid. 
Msh wabshaba pi hab e wua. Kunt 
hemho wa am ni-wehhejed has wo 
chei, chum anis pi hohho'id manis 
hab wo ni-juh nani pi d wabsh pi 
ha'ichu. K wabshaba g t-kownalig 
Jesus ab ni-mahkch g gewkdag 
am ni-kehshch. Pegih, m haschu 
ahgch ba'ich ab has i ha elid hegam 
mash wabsh em-iattogid. 12 Bant wa 
junihim g s-hasig ha'ichu ch mu'i 
ha'ichu ab nakog mani wa eda am 
ahg g Jiosh ha'ichu ahga em-wui. 

K id am chehgidch mani d Christ 

kehsha. 13S-ap ani hab ni-junihim 
ab em-wui hab wa masma mani 
ab wehs ha wui hegam mo an 
a'ai d Christ ihmdam, heg hi wa 
mani pi em-hiwgid mams ab wo 
ha'ichu ni-namkid. Ab g wabsh wo 
s-ni-ho'ige'id mani pi em-hiwgid. 

14Id o di waikkokam mant am 
wo i em-chehgim. Kunt pi ha'ichu 
ab hu wo em-tai nani pi ahpim ab 
em-tatchua ch pi g em-lialiga. Bam 
sha masma mam d chu'uchum 
ni-a'aliga namt pi hemu ab i 
s-wohoch g ha'ichu ni-ahga ab 
amjed g Christ k hekaj bei g wechij 
doakag. K hab chum mahs mat g 
jehj wo ha dagio'idad g chu'uchum 
e-a'aliga ch pi hab mahs mas g 
chu'uchum a'ai wo ha dagio'idad 
g e-jehj. Am o wa s-ap'e mant 
am wo hugio g ha'ichu ni-eniga ch 
ni-doakag em-wehhejed. Ab ani 
ba'ich i si pihk ni-elid em-wui mo g 
jehj ab e-a'aliga ha wui. Kumt heg 
hekaj ab wo chum si ni-tatchuad. 

16S-mahch am mani pi ha'ichukaj 
sha'i em-wechun. Kumsh eda 
ha'i hab kaij manish wabsh 
em-iattogid ch ui g em-lialiga 
hejel ni-wehhejed. Pi o woho ihda. 
Am ant ha cheha hegam Titus mat 
am wo hihim k wo i hemapai g 
lial g sho'igkam ha wehhejed. 1*K 
hegam wabsh s-ap ha'ichu hab elid 
ch am hab e junihim mani ahni has 
i masma. 

19Na'ams ha'i hab ni-elid mani 
gam hu wabsh chum ni-oan id 
hekaj mani wa hab kaij. K eda pi 
hab chu'ig. Am ani Jiosh tahgio 
hab kaij hegai mo d Christ tatchui. 
K wehs hegai mach haschu hab i 
junihim d i em-wehmtadag. 

20S-gihug ani mant wo cheh am 
jiwiak mamt gawul wo masmak 


mani hab masma chum em-tatchuid. 


Mt ahpim hab wa'ap wo cheh mant 
ahni gawul wo masmak mam 

has i chum ni-tatchuid. Ntp hems 
wo cheh mam ha'i wabsh kia e 
kawani ch ha'i s-e hehgamk ch 
ha'i pi babmuistk ch s-chu da'a ch 
s-ko'okam has e ahg ch chum si 

e haschud ch a!ai e cheggia. 21T 
heg wo ni-mah g si edadag am 
Jiosh tahgio. Kunt wo shoakad 
mamtki koi gam hu s-ohhod g pi 
ap e-chegitoi k pi ap e nuhkud 

ch ha ehsid g ha-wehm kihkam 
ch s-tohntom has e wua ch g pi 
ap'ekam tatchua. 


Mat am i kuhgi g e-o'ohana k ab 
ha ihm ch ab ha'ichu ha shohbid 


1 Neh, s-ko'okam ant ab 

wo ha namkid g pi ap 
chu'ijkam am i ep em-chehgimedk. 
K wabshaba an o'ohadag: 

Bat wa'i masma wo e 
wohokamch g ha-chu'ijig 
mamt gohk o waikajj am wo 
ah mam neid mat pi ap chu'i. 

Deuteronomy 19:15 
2Pi at hedai wo e do'ibia ab amjed 
g s-ko'ok e-namkidadag matp pi wo 
dagito g pi ap e-chu'ijig. Id ani heki 
hu em-ahgid mant wa am ep Jiwia. 
3Mt haha wo s-ap s-mai mo neok g 
Christ gahi ni-wuhshanim. 

Heg at s-gewkam am wo i 
em-chikpan k am wo chehgi g 
e-gewkdag em-shahgid. *Woho 
o wa mat e wepogi g sho'ig pi 
gewpkam o'odham k ab e muhkid 
kots t ab. T wabshaba g Jiosh 
am chehgi g e-gewkdag. K g 

Christ hahawa ep doakam heg 
gewkdagkaj. 

Kunt ahni am i s-mai mani pi ha 
gewkdag ab i gehshk Christ wui. K 
wabshaba g Jiosh ab ni-mahkch g 
gewkdag gahi wuhshanim g Christ 
mant hekaj s-ap am wo i em-chikp. 

5Am g wo si e mamche k am hejel 
wo i e a'amich mams am hi wa 
s-ap hab chu'ig e-wohochudadag 
oidch. Mt wo wa chum s-ap 
s-mahchk mam ab u'ukch g Hekia 
S-ap'ekam Gewkdag mamtp woho 
d wohochuddam Pk hab wa masma 
wo s-mahchk mani ahni hab waan 
woho d wohochuddam. "Ab ani si 
ni-ho'ige'idahun Jiosh wui mamt 
pi am hu hab wo junihid g pi 
ap'ekam ch wabshaba g s-ap'ekam 
am hab wo junihid, chum as wo pi 
ap ni-ahgad hegam mo s-ni-keh'id. 
8pi att wo t-nako matt wo shohbi 
g wohokam. Hemho wa att am wo 
wohokamch. 9Tt wo s-ap t-taht k ab 
wabsh wo i t-sho'igch mamtp ahpim 
wo i gewpka am e-wohochudadag 
ed. Ab ach si t-ho'ige'idahun mamt 
wehs ab wo i e dagito k am s-ap 
wo i e nahto. 19T-kownalig Jesus 
o ab ni-mahkch g gewkdag mant 
wo shohbi g pi em-ap'ekam. Kunt 
am i em-o'ohani mamt hekaj am 
wo i ap'ech mant eda koi jiwia. Nt 
hab pi wo em-keh'el am jiwiak. 

Do Jiosh hab elida mant am wo 
i em-gewkemhu. Kuni hab pi em 
keh'idamk. 

11Pegih, ni-wepnag, ha'as ant 
hab wo chei. Am g wo i e nakogi 
mamt wehs ab wo i e dagito Hekia 
S-ap'ekam Gewkdag wui. T heg 
wehs wo i em-ap'ech. Ab g wo i 
s-wohog elidad g t-mashchamadag 

ch ab wo i hemakoch g 
e-wohochudadag k wo s-ap e tahtk 
ch e wehm kihkad. T g Jiosh wo 
em-wehmajk ch wo em-mah g pihk 
elidadag ch s-ap tahhadkam. 

12 Ab g a'ai wo si e tatchuad. 

Idam t-wepnag mo ia kih ash 
s-em-ho'ige'id. 

13-14 Ab o si s-em-ho'ige'id 
g t-kownalig Jesus Christ. K 
g Jiosh ab si em-tatchua. K g 
Hekia S-ap'ekam Gewkdag ab 
em-makiog g gewkdag mamt 
ab a'ai e wui wo si s-ap e 
tahtkkad. 

Neh, id ant hab wo wa'i chei. 


Id ash d Paul O'ohana am ha Wui 
g Galasia t Am Wohochuddam 





Ni-wepnag mam am kih 
Galasia jewed ch ed: 

Am ant wo i em-o'ohani ahni 
Paul mat g Jesus Christ am i 
ni-kei g e-ohg Jiosh wehm. ?K ia 
ha'i i ni-wehmt g t-wepnag ch ab 
s-em-ho'ige'id. 

3Ab o wa s-em-ho'ige'id g t-ohg 
Jiosh g t-kownalig Jesus Christ 
wehm ch ab wo wa ba'ich i em- 
mahkad g i wehmtadag ch s-ap 
tahhadkam. 

4 Jesus Christ at ab s-wohog el g 
e-ohg k e sho'igchud k ab muh kots 
t ab mat gam hu hab wo i juh g pi 
ap t-chu'ijigk ab wo i t-wuwhas ab 
amjed g pi t-ap'edag. T g Jiosh ab 
i wuhshad muhkig amied. 5Pegih, 
tt heg hekaj ab wo si has elidad g 
Jiosh. 


Mamt pi gawul wo juh g 
Jiosh ha'ichu ahga 
6 Jiosh o ab t-mahkch g 

e-ho'ige'idadag am gahi wuhshanim 
g e-alidag. Kunt si ni-tods mamtsh 
s-hohtam dagito g s-kehg ha'ichu 
ahgaj k ab s-wohoch g gawul 
ha'ichu ahga. 7K heg pi d sha'i 
do'ibiadag ahga. Hegai wa'i Jiosh 
ha'ichu ahga o d do'ibiadag ahga. K 


eda ha'i hemajkam gawul ha'ichu 
am chum em-ahgid ch heg hekaj ab 
i chum em-ga'agwulkad ab amjed g 
Jiosh ha'ichu ahga. $“?T wabshaba g 
Jiosh am wo ha lodait k s-ko'okam 
wo ha namkid. Neh, mantp hems 
ahni o chum hems g anghil gawul 
ha'ichu wo em-ahgi, t g Jiosh hab 
wa masma wo t-lodait k s-ko'okam 
wo t-namkid. Heki am hu ab 
kaiham g Jiosh ha'ichu ahga ch am 
wa chum s-mahch mo has chu'ig. 
10Tp hems pi wo hohho'i g 
hemajkam mani has kaij. Ni eda 
pi hab ahgch hab kaij mas g 
hemajkam wo s-hohho'i. Jiosh o 
s-hohho'id mani ahgachug g ha'ichu 
ahgaj. Dani Jiosh alidag pionag. K 
hab chum chu'ig mant heg ab wo 
s-wohog elidad, chum as has wo ni- 
el g hemajkam. 


Dash Jiosh alidag mat am i kei g Paul 


11Mt wo chum s-mahchk mo pi 
ab hu d hemajkam ha amjedkam 
ihda s-kehg ha'ichu ahga mani am 
em-ahgid. 12Pi at hedai o'odham 
ni-ahgi o ab ni-mashcha. Do Jiosh 
alidag mat ab mahsko wua ni-wui. 

13Dani Tuhligo. Kumki heki hu 
kah mani wa hab masma ab ihm g 

Jiosh mo g ni-wehm o'odham ch si 
ha sho'igchud hegam mo ab ihm g 
Jesus ch am chum s-keshwuimk g 
ha-hehemapda. ‘4Dani wa si s-has 
ha'ichu am t-himdag ed mu'i ha 
ba'iwechkim g ni-wepo ge'edam 
nanid pi ba'ich i s-gewkam oid g 
t-himdag. 

15T wabshaba g Jiosh s-ni- 
ho'ige'id K am heki hu i ap'ech 
mant eda koi mahsi mant d wo 
piongajk. 1êT am hebai i cheka. T 
am hahawa mahsko wua g e-alidag 
ab ni-wui mant wo ahgachugad g 
s-kehg ha'ichu ahgaj ab em-wui 
ahpim go'ol hemajkam. Kunt pi 
hedai i wui hih mas wo ni-tashogi 
g Jiosh ha'ichu ahga. T" Ab o dadha 
g Jesus Christ chuhchai Jerusalem 
kihhim t ab am Judea jewed ch ed 
ch am ahgachug g ha'ichu ahgaj. Nt 
wabshaba pi am hu sha'i hih manis 
hekaj wo ha neid k wo ha wehm 
neo. Im ant hu hab wabsh hih 
Arabia jewed wui k am hahawa ep 
uhpam hih Damascus kihhim wui. 

18Am o di waik a'ahidag dahm, 
nt am hih Jerusalem wui k ab 
ha'ichu wo kakke g Peter k am 
wehmaj dakahim gohk domig 
ab. 19M ant wa'i hemako ep nei 
g Jesus kehsha. K heg d James 
ch d wehngaj g Jesus. 29Jiosh o 
s-mahch mo d wohokam ihda mani 
em-ahgid. 

21Am i dahm, mant am hahawa 
ep hih Syria jewed wui ch Cilicia 
jewed wui. 22K eda pi ni-mahch 
hegam mo ab ihm g Jesus ch am 
kih Judea jewed ch ed. ??Idam 
wabsh kah mo ha'i hab kaij, “Hegai 
mo wa t-sho'igchud o am hahawa 
ahgachug ihda Jesus ha'ichu ahga 

mo wa heki hu chum s-keshwuimk.” 
24Neh, bash kaij ch ab si ihm g 
Jiosh am i kaiok mat am gawul i 
ni-juh. 


Matsh g Paul am i ha chehgim 
g Jerusalem t am haha'ichu 
Am him k am d i wehst-mahm 
a'ahidag, nt am hih Jerusalem 
wui wehmaj g Barnabas. Tt am 
hema i bei g gawul mahs o'odham. 
K id hab chehgig Titus. 2Jiosh o 
wa ab ni-chehgid mant am wo him 
k wo ha nei hegam mo am d ha 
wanimeddam g Jesus ihmdam. Kutt 
am ha wehm t-nam. Ni am ha ahgid 
mani haschu i ahgachug am ha- 
shahgid g gawul mahs hemajkam 
nani pi s-gihug matp hems ha'i wo 
padch g ni-chikpan. 
3-5K am ha'i ha'ichug hegam mo 
chum s-em-wupulshpamk ahpim 
gawul mahs hemajkam hab em- 
elidch mant hemho wa am hab wo 
junihid g heki hu t-himdag ahchim 
Tutuligo. Idam o pi woho wohochud 
g Jiosh ha'ichu ahga ab amjed g 
Jesus ch wabsh am dadhak ch chum 
mamche machs haschukaj pi am hu 
oidch hab junihim hegai heki hu 
t-himdag. Am o t-wehmaj g Titus. K 
idam ab si t-ahgid matt hemho wo 
wa pahl hikuch. Kuch wabshaba ab 
ha wui gegok. K hegam mo am d ha 
wanimeddam t-wepo hab elid. Neh, 
bach wa masma s-ap nuhkud ihda 
s-kehg ha'ichu ahgaj g Jiosh mach 
am em-wui ahgachug. 
SDo wabsh ni-wehm 
wohochuddam hegam mo am d 
ha wanimeddam ch pi ha'ichu 
wechij ab hu ni-ahgid. Pi ani si 
has ha elid. Wehsijj ach t-wepo d 

haha'ichu am Jiosh tahgio. TK 
hegam hab kaij matki g Jiosh am 
hab wa'ap i ni-kei hab masma 

mat am i kei g Peter. Hego d 
kehshaj ch am ahgachug g s-kehg 
ha'ichu ahgaj ha wui g Tutuligo. Ni 
ahni hab wa'ap d kehshaj ch am 
ahgachug ha wui g gawul mahs 
hemajkam. K g Jiosh wepo ab 
t-mahkch g gewkdag. 9Bamki ha 
elid hegam James ch Peter ch John 
mo d ha wanimeddam. T idam am 
wohokamch mat g Jiosh ab ni- 
mah ihda chikpan k t-nowi-bebhe. 
Kutt am i t-ap'ech ab t-wui mat 
hegam am wo ahgachugad g Jiosh 
ha'ichu ahga Tutuligo hemajkam ha 
wui. Nt ahni hi g Barnabas wehm 
gawul mahs hemajkam ha wui wo 
ahgachugad. '°K hegam hab t-ahg 
matt wo i ha wehmajk hegam mo d 
sho'igkam am ha shahgid. Am ani 
wa heki hu hab junihim ch hekaj si 
chikpan. 


Matsh wa g Peter am shohbi g Peter 


11-12 Am ani wa kih Antiok kihhim 
tam ch am ha ahgid g Jiosh ha'ichu 
ahga. T am jiwia g Peter k am 
ha wehm oimmed hegam go'ol 
hemajkam mat ab i s-wohoch g 
s-kehg ha'ichu ahgaj g Jiosh. T am 
hahawa ha'i t-wui dada g Tutuligo 
ab amjed g James. K heg i dahm g 
Peter pi an hu ha wehm oimmed g 
go'ol hemajkam ch pi ha wehm e 
gegosid no pi s-ehbid mat has wo 
chei hegam Tutuligo. 1*K hegam 
ehp mo hab wa'ap d Tutuligo hab 
walap e wua mo g Peter, chum wa 
hems g Barnabas. 

14Ni am ha neid mo pi am hu sha'i 
ap hab junihim g e-wohochudadag 

ch hab kaij ab wui g Peter am ha 
kaichudch, “Neh, Peter, dap Tuhligo 
ch wabshaba hahawa pi am hu 

hab junihim hegai t-himdag mo 

wa g Jiosh ab t-chehani. Pegih, p 
haschu ahgch hab e elid mapt pi wo 
ha hajunimak g go'ol hemajkam, t 
ho'ip am hab i junihi g t-chehanig?” 


Tutuligo ch go'ol hemajkam 
at heg wa'i hekaj wo e 
do'ibia e-wohochudadag 

15 Ahchim Tutuligo ach wa hab 
chum t-elid mach pi hab masma 
pi apie mo g go'ol hemajkam. 16T 
wabshaba am i t-chehgi g Jiosh 
mat pi hedai wo e nako mas am 
tahgio hejel wo i e ap'ech am 
hab junihidch g chehanig. Bo d 
elidaj matt ab wo i s-wohoch g 
ha'ichu ahgaj k ab wo i hiwigi g 
Jesus Christ. T heg am tahgio wo i 
t-ap'ech. Pegih, tt heg am hab wa'i 
juh k am i t-ap'ech. 

17 Am att i s-mai mach d pi ap 
chu'ijkam am i s-mahchk ab amjed 
g Christ. Pi at heg hab t-juh machs 
d pi ap chu'ijkam 1*k wabshaba 
am i t-ap'ech Jiosh tahgio. Kutt 
d wo pi ap chu'ijkamk mattp wo 
chum s-t-apchudam g chehanigkaj. 
19 Chehanig o s-hasig. Kutt pi wo 
t-nako machs am oidk hab wo 
t-junihid ch am wo i t-ap'ech. Nt 
heg hekaj am i ni-dagito Jiosh 
wui mat am wo i ni-ap'ech k am 
hahawa d wo doakamk wehhejed. 
20 Jiosh alidag o ab si pihk e elid 
t-hekaj ch ab nako g s-ko'ok muhkig 
ab kots t ab am t-wehhejed mat 
heg hekaj ab wo i t-mah g wechij 
doakag. Kuch heg hekaj ab hiwig 
ch d dodakam am nenaj ed ch 

am wehhejed. 21T wabsh wo e 
nahnkogi g Christ muhkig matp g 
o'odham wo e nako mas wo s-ap'ek 
am Jiosh nena ed heg wabsh hekaj 
mo hab junihim g chehanigaj. K 
wabshaba pi hab chu'ig. Ab o t-wui 
him g Jiosh ho'ige'idadag heg hekaj 
Christ muhkig. Kutt pi wo dagito g 
ho'ige'idadaj ab hiwigch g Christ. 


Mattsh ab wo i hiw g Jiosh 
alidag mat heg wo i t-ap'ech 
Heki am hu kah mat ab muh 
g Jesus Christ kots t ab am 
em-wehhejed. Kum d pi ha'ichu 
a'amichuddam mamt ab wo ha 
kaihamad hegam mo em-iattogid 
ch hab kaij mamt hab wo junihid 
g t-chehanig ahchim Tutuligo. ZAb 
amt i s-wohoch g Jiosh ha'ichu 
ahga. T g Jiosh ab em-mah g Hekia 
S-ap'ekam Gewkdag. 3Kut heg s-ap 
i shonwuich g em-wechij doakag. 
Pegih, m haschu ahgch hahawa 
pi hiwig mat ba'ich wo i himad g 
em-doakag. Pi amt wo e nako mamt 
s-ap wo nahto g e-doakag g hejel 
e-gewkdagkaj. *Mu'i am ha'ichukaj 
e sho'igchud am wehhejed g Jiosh 
alidag. T g em-sho'igdag wo e 
nahnkogi mamt wo sha dagito g 
Jiosh alidag. 5Ab amt si i s-wohoch 
g s-kehg ha'ichu ahgaj g Jiosh. T 
heg hekaj ab em-mah g Hekia 
S-ap'ekam Gewkdag mat wo em- 
wehmajk k hab ep wua g s-hasig 
ha'ichu am em-shahgid. Pi at hab 
ahgk hab e juh ihda mams am hab 
si junihim g Tutuligo ha-chehanig. 
6An o hab chutig Jiosh o'ohana 
ed: 
Abrahambad at ab i s-wohoch g 
Jiosh. 

K g Jiosh heg hekaj hab masma 

ab neid mo s-ap'e. Genesis 16:5 
7Kum ahpim gawul mahs 
hemajkam mam ab s-wohochud 
g Jiosh ba'ich i wepo masma mo 
g Abrahambad ki hegam mo d si 
amjedkamaj ch pi ab hu wohochud. 
Heg o wa wepo mam ahpim d 
Abrahambad amjedkam. 

8Kekelibad Jiosh ha'ichu i 

tashogiddam o heki hu s-mahch ch 
an o'oha mat g Jiosh am hab wo ha 
juh g go'ol hemajkam mat ab wo 
i s-wohochud k wo i e ap'ech am 
tahgio. Kush hab kaij g Jiosh am 
wui g Abrahambad: 

Nt wo s-ha ho'ige'el wehs 
nahnko mahs hemajkam matp 
hedam ab wo i s-ni-wohoch 
hab masma mant ahpi hab 
m-juh. Genesis 12:3 

9Pegih, t wa woho ab wo bei g 
Jiosh ho'ige'idadag hegam matp 
hedai ab wo i s-wohoch g Jiosh hab 
masma mat g Abrahambad hab e 
juh. 

10 An o hab chu'ig Jiosh o'ohana ed: 

Matp hedai pi am hu wehs oidch 
hab wo e junihid g Jiosh 
chehanig ch heg amjed wo 
bei g s-ko'ok e-namkidadag. 

Deuteronomy 27:26 
K hab mahs mat pi hedai wo sha'i 
e nako mas wehs oidch hab wo e 
junihid. T heg hekaj wehsijj wo bei 
g s-ko'ok e-namkidadag. 
11K wabshaba an o'ohanas: 

Jiosh at am wehs wo i ha 
ap'ech hegam mat ab wo i 
s-wohochud k ab wo i hiw. 

T idam wo bei g pi ha 
huhugedam doakag. 

Habakkuk 2:4 

K heg hekaj tasho mat pi hedai wo 
i e ap'ech am chehanig oidch hab 
e junihidch. 12Pi am ab hu hiwig 
g Jiosh mamtp wabsh hejel wo s-e 
apchudam. An o o'ohanas matt 
hemho wa wehs oidch hab wo 
t-junihid g Jiosh chehanig ch hab 
wo bei g pi ha huhugedam doakag. 
13Kuch wabshaba wehsijj d pi ap 
chu'ijkam. K ab t-wui him g s-ko'ok 
t-namkidadag. T g Christ ab bei 
t-wehhejed gam hu i e gawulkadk 
ab amjed g Jiosh no pi an o'ohanas: 
Gm at hu i e gawulkai ab 
amjed g Jiosh matp hedai 
ab e naggia uhs t ab. 
Deuteronomy 21:23 

141d at hab t-juni g Christ. T g Jiosh 
heg hekaj ab wo t-mah g Hekia 
S-ap'ekam Gewkdag mattp hedai 
ab wo i s-wohochud k ab wo i hiw. 
Ahpim gawul mahs hemajkam 
amt hab wa'ap masma wo bei 
hegai mash wa g Jiosh am ahgid g 
Abrahambad mat ab wo t-mah. 


Mash am wabsh t-chehgid 
g Jiosh g e-chehanigkaj 
mach haschukaj pi ap'e 
15Do t-himdag matp ha'i ha'ichu 
ab a'ai wo e ah!ad, t pi hedai wo 
e nako mas am hejel gawul wo 
juh. 16Pegih, kab si ah'ad g Jiosh 
g Abrahambad mat wo ha do'ibia g 
nahnko mahs hemajkam am hema 
gahi wuhshanim g Abrahambad 
amjedkam. Kuki heg hab ahg 
Christ. "Kut pi sha'i gawul juh g 
ha'ichu e-ahga g Jiosh mat hekid 
ab i t-mah ahchim Tutuligo g 
t-chehanig mo idani d wa'i gi'ik 
siant waikko wehst-mahm (430) 
ahidag amied. 18Jiosh at wo ha 

do'ibia g hemajkam hab masma 
mat do'ibia g Abrahambad mat wa 
hab masma ab ha ah'ad ha'ichu. Id 
at wo em-do'ibia mamtp ab wo i 
s-wohoch, k pi hegai chehanig. 

19K wabshaba am wa ha'ichu 
wehhejed s-ap'e hegai chehanig. 
Heg o hekaj tasho mo haschu d 
pi ap'ekam. K hab d elidaj g Jiosh 
matt an wo u'ukchid ihda chehanig 
am hugkam mat in wo i wuhsh g 
alidaj. Am ash ha ahgid g Jiosh g 
chehanig am gahi wuhshanim g 
anghil. 2°Kush hema g o'odham 
am ha wehhejed neok g Jiosh ch 
hemajkam matsh eda am i ap'ech 
hegai chehanig. Sh wa eda g Jiosh 
si hejel am ahgid g Abrahambad g 
ha'ichu e-ah'ada. 

21Pi o ab hu wui kehk g Jiosh 
ha'ichu ah'ada g chehanigaj. Mattp 
wo sha t-nako machs wehs oidch 
am hab wo t-junihid g Jiosh 
chehanig, t wabsh wo t-hiwigi g 
Jiosh matt heg hekaj wo t-do'ibia. K 
wabshaba pi hab sha'i mahs. Heg at 
hekaj wo t-do'ibia g Jiosh mo has 
i masma ab ha'ichu t-ah'ad. 22 An 
o hab chu'ig Jiosh o'ohana ed mo 
wehs hemajkam d pi ap chu'ijkam 
ch pi wo sha'i e nako mas hejel wo 
e do'ibia. T heg hekaj wo ha do'ibia 
g Jiosh k ab wo i ha mah g pi ha 
huhugedam doakag hegam mat ab 
wo hiwgad g alidaj. 

23 An o wabsh t-shohbidch g 
Jiosh g e-chehanigkaj am hugkam 
mat ab i t-chehgi matt ab wo i 
s-wohoch g ha'ichu ahgaj k wo 
t-do'ibia. “*T-mashchamahim 
o g e-chehanigkaj matt has wo 
chum masmak ch ab wo ai matt 
ab wo i hiw g alidaj. Kut heg am 

wo i t-ap'ech Jiosh tahgio mattp 
ab hiwig. 25K hahawa pi d ihda 
chehanig ch wabshaba d Jiosh 
alidag mo ab i t-chehgidch matt has 
wo chum masmak. 

26-27F amt pahl wapko mamt am 
wo e chehgi mamt ab i s-wohoch g 
Jiosh ha'ichu ahga k ab bei g alidaj. 
Kum d hahawa a'aligaj g Jiosh ch 
hab wo masmak mo g si alidaj. 
28K g Jiosh wehs t-wepo masma 


t-neid ahchim mach ab s-wohochud. 


Ahpim gawul mahs hemajkam am 
t-wepo d ha'ichu ahchim Tutuligo 
am Jiosh tahgio. K g nenehol 
t-wepo d ha'ichu ahchim mach pi d 
nenehol. K g u'uwi t-wepo d ha'ichu 
ahchim chechoj. Wehsijj ach ab 
i t-hemakochud ahchim mach an 
u'ukch g Jesus Christ. 2*Kuch d 
hemajkamgaj ch heg hekaj hab 
wa'i masma mach d amjedkamaj 
g Abrahambad ch wo bei hegai 
mat haschu g Jiosh am i ap'ech 
wehhejed. 

Chum as wehs d wo enigajk 

g ali g ohgaj ha'ichu eniga, t 
eda pi wo bei t ho'ip am i ge'eda. 
2Mt wo nuhkudad g ali ch ep wo 
nuhkudad hegai mat haschu d wo 
enigajk am hugkam mat wo ai g 
e-ge'elig. ?Kuch wa ahchim hab 
wa masma mo g a'al nat pi g Jiosh 
kei g e-chehanig mat hekaj wo 
t-nuhkud am hugkam matt ab wo 
i s-wohoch g ha'ichu ahgaj. *T am 
i s-ap e ai, t g Jiosh abi ah'ad g 
e-alidag. Kut ab mahsi k wepo e 
juh g hemajkam k am i ge'elhim k 
am hab junihim hegai chehanig mo 
g Jiosh ab ha mahkch g Tutuligo. 
5Ab ach wa t-abchud g t-chu'ijig 
ab chehanig wecho. Kut ia jiwia g 

Jiosh alidag jewed dahm mat wo 
t-do'ibia am t-wehhejed nakogk g 
s-ko'ok t-namkidadag matt d haha 
wo a!aligajk g Jiosh. T g Jiosh heg 
hekaj ab t-mah g Hekia S-ap'ekam 
Gewkdag mat wo t-wehmajk. Kuch 
hab d a'aligaj ch ab ihm ch hab kaij, 
“Jiosh t-ohg” . “nach pi hahawa pi 
d wabsh piongaj. T ab wo i t-mah 
g Jiosh mat haschu i ap'ech am 
t-wehhejed mach d a'aligaj. 


Mash g Paul s-ha gihug 
ch am ha chegito 

8Heki am hu pi mahch g Jiosh 
ahpim go'ol hemajkam ch ab 
ha'ichu e jijoshchud ch ab ha ihm 
mo eda pi d sha'i hegai doakam 
Jiosh. 9Pegih, m haschu ahgch am 
uhpam ha wui ep s-hihimimk mamt 
d ep wo ha-neneholigak hemu mam 
eda am wa chum s-mahch g Jiosh. 
Pi at wo e nako hegam mas am 
wo i em-wehmajk. 1!Kum haschu 
ahgch si has elid g ha'ichu tash 
mo hekid i e a'ahe ch am hab wua 
g piast. Pi amt heg hekaj wo i e 
ap'ech am Jiosh nena ed. "Si ani 
s-em-gihug ch am em-chegito mamt 
hu wo i s-chegitok hegai s-kehg 
ha'ichu ahgaj g Jiosh mani wa am 
em-ahgid. 

12Am g hab wo masmak mani 
ahni nani pi hahawa pi ab hu 
wecho g heki hu t-chehanig. 
13S-mahch am mo wa ha'ichu pi 
ni-ap'e mant wa am jiwia k am 
em-ahgid ab amjed g Jiosh alidag. 
14M wa eda pi sha'i s-ni-tamhog 
ch ab i s-ni-ho'ige'id K i ni-wahkid 
k am ni-nuhkud heg wa wepo 
mantp d hema anghil o d Jiosh 
alidag. ‘Ab o wa si ge'ej g pihk 

em-elidadag mamtsh chum hems g 
e-wuhpui wo ni-mah heg hekaj pi 
ni-ap'edag. 1*Kut haschu has e juh 
mam heg amjed hab ni-elid manis 
s-em-keh'id ahni mani am chum 
em-ahgid g wohokam? 

17Hegam mo hab chum em-elid 
mamt am oidk hab wo e junihid g 
chehanig ch hekaj am wo i e ap'ech 
Jiosh tahgio o hab wabsh e wua 
mo ab em-tatchua ch wabshaba 
em-iattogid no pi gam hu hab i 
s-em-junimk ab ni-amjed mamt ab 
wo si ha ha'ichuchudad. 18M o wa 
s-ap'e mat ab hema wo em-tatchuad 
ha'ichu s-ap'ekam wehhejed. Bani 
wa ni-tahtk chum anis pi am hu 
em-wehmaj. K wabshaba idam 
em-tatchua g ha'ichu pi ap'ekam 
wehhejed. 18 Am am wa s-mahch 
mo g je'e mu'i ha'ichu nakog g 
e-a'aliga ha wehhejed ch ab a'ahe 
mat wo ha gelege'el. Pegih, ni ahni 
hab wa masma mu'i ha'ichu nakog 
am em-wehhejed mant ab wo 
em-ahijidaj mamt hab wo masmak 
mo g Jiosh alidag. 2°Mant hu am 
wo i em-wehmajk hemu ch wo 
em-wehm a'aga ihda ha'ichu nani 
pi s-em-gihug. 


Mash ab ha'ichu ha mashcham ha 
hekaj g Hagarbad ch Sarabad 


21M haschu ahgch hab chum e 
elid mamt am wo i e ap'ech Jiosh 
tahgio am oidch hab e junihidch g 
chehanig? Pi amt wo sha'i e nako 
mamt am hejel wo i e ap'ech. 221d 
ant am wo em-tashogi ab amjed g 
Jiosh heki hu o'ohana. 

An o hab chu'ig mash gohk 
a'alidag g Abrahambad. Hema ash 
d madaj g Hagarbad ch hema d 

Sarabad mad ch hab chehgig Isaac. 
Sarabad ash d Abrahambad hohnig. 
Kush g Hagarbad d ha-neholiga. 
23Pi atsh koi bei g e-mad d Sarabad 
k eda heki hu okst. Sh wabshaba 
g Jiosh am ha ahgid mat wo ge 
madt. Kush ihda madaj d ha-aliga. 
Sh wabshaba g Hagarbad mad d 
ha-neholiga hab masma mo g je'ej. 
24-26Sarabad ani wepogid g s-kehg 
ha'ichu ahgaj g Jiosh. Ch ahchim 
mach ab s-wohochud wepogidas 
g Sarabad mad nach pi woho d 
a'aligaj g Jiosh. Hagarbad ani 
wepogid hegai chehanig mat ab 
e mah Sinai do'ag t ab am Arabia 
jewed ch ed. Wehs hegam mo chum 
s-e apchudamk am oidch hab e 
wuadch g chehanig o wepogidas 
hegai mo d nehol mad no pi pi 
woho d Jiosh a'aliga. Mu'ijj o 
hab wa chum e wua g ni-wehm 
Tutuligo ch hab an e u'ukch hab 
masma mo g nehol. Ab Jerusalem 
t ab am ab si hiwig g chehanig. K 
wabshaba an t-dahm hab chu'ig g 
wechij Jerusalem. Kuch heg wui 
t-gewpkadch wehsijj ahchim matt 
ab i s-wohoch g Jiosh k am tahgio 
i t-ap'ech. 27 An o hab chutig Jiosh 
o'ohana ed mash hab kaij g Jiosh: 
Si g s-hehgigk ahpi uwi mapt 
pi hekid sha'i madt napt pi 
ba'ich i mu'i wo a'aligak mo 
hi hegai mat heki hu madt. 
Isaiah 54:1 
28Pegih neh, Isaacbad ash d si 
ha-aliga hab masma mash am ha 
ahgid g Jiosh. Ch ahchim hab wa 
masma d a'aligaj g Jiosh. 22Heg ash 
wa sho'igchud g Isaacbad mash pi 
d si ha-aliga. K hemuch hab wa'ap 
t-sho'igchud hegam mo pi d a'aligaj 

g Jiosh. 20 An o o'ohadag mash hab 
kaij g Jiosh ab Abrahambad wui: 

Gam g hu i ha wuwhasid idam 
e-neneholiga. 

Pi at wo enigak g m-eniga am 
wehmaj hegai mo d madaj g 
m-hohnig. Genesis 21:10 

31Pegih neh, ni-wepnag, pi ach 
hab masma mo g ha-neholiga mad 
ch wabshaba hab masma mo g si 
ha-aliga 


Mamt wo si nuhkud g e-do'ibiadag 
T-do'ibia at g Christ. S-wihnam 
g an wo u'ukchid g e do'ibiadag 

ch pi ab hu ep wo chum i hiw g 
chehanig mams hekaj wo e do'ibia. 
2Mamt wo sha e pahl hikuch hab 
elidch mamt hekaj wo e do'ibia am 
oidch hab e junihidch g chehanig, 
k d si shel mamtki wabsh dagito g 
e-wohochudadag k pi wo e do'ibia. 
3Nam woho hab e elid mamt am 
wo i e aplech Jiosh tahgio g pahl 
hikuchkakaj? Nt wo em-ahgi mamt 
hemho wa am wehs oidk hab wo 
e juh g chehanig mamtp heg hekaj 
am wo i chum e ap'ech. 4Am o 
s-em-apchudamk g Christ. Mt 
wabshaba gam hu hab wo i juh 
mamtp hejel chum s-e apchudamk 
am oidch hab e wuadch g chehanig. 
5Ab o t-mahkch g gewkdag g Hekia 
S-ap'ekam Gewkdag. Kuch hekaj ab 
wui t-gewpkadch mat g Jiosh s-ap am 
wo i t-ap'ech e tahgio. ®Pi o hi wa has 
chu'ig matp hema heki hu wo e pahl 
hikuch o pi wo e pahl hikuch. Do wa'i 
ihda mamt ab wo i s-wohoch g Jiosh 
ha'ichu ahga k wo chehgidch g si 
pihk e-elidadag am i ha wehmajch. 

7S-ap am wa chum s-wohochud 
g wohokam. Tsh wabshaba am ha'i 

dada em-wui k im hu hab i chum 
em-wanchshulig. 8Pi o d Jiosh 
mo im hu hab i em-wanchshulig 
ab amjed g wohokam. 9Bamtp 
elid mo d wabsh al chum ha'ichu 
ihda. T eda wehs wo padch g 
em-wohochudadag ch em-doakag 
hab masma mat g jewajidakud 
wehs wo jewaj g wahga. ‘Bani 
em-elid mam d wabsh kia ni-wehm 
wohochuddam ch pi gam hu wo 
i e nohnogi ab amjed g Jiosh 
ho'ige'idadag. T g Jiosh s-ko'okam 
wo ha namkid hegam mo hedai im 
hu hab i chum em-wanchshulig. 
11Ha'i o hab kaij mani ahni 
ahgachug mamt am hab wo 
junihid g t-chehanig ch hekaj 
wo s-ap'ek am Jiosh nena ed. T 
wabshaba pi wo chum ni-mu'am 
g ni-wehm o'odham mantp heg 
wo ahgachugad. Heg o hekaj 
s-ni-mu'amk mani ahgachug mat g 
Jiosh alidag ab muh kots t ab mat 
hekaj am wo i t-ap'ech Jiosh nena 
ed. Mat hu wo i em-dagito hegam 
mo hab em-elid mamt wo e-pahl 
hikuchk k hekaj wo s-ap'ek am 
Jiosh nena ed. 
13Pi at hab ahgk ab i em-wai g 
Jiosh mat ged hu wabsh wo i si 
em-dagsh heg hekaj e-chehanig k 
wabshaba hab ahgk mamt d wo 
a'aligajk. Pegih, mt heg hekaj ab 
wo si pihk e elidad ab a'ai e wui 
ch pi wabsh g hejel e-tatchui hab 
wo junihid. Bo chutig g Jiosh 
o'ohana: 
Si g wo pihk e elid wehs ha 
hekaj hab masma mam hejel 
si pihk e elid. Leviticus 19:18 
Kumtp hab wo wuad ihda ch heg 
wo wa wepok mam wehs oidk 

hab e wua g chehanig. 15S-e g 

wo nen'oidk mamt pi a'ai wo s-e 
keh'idad namt pi hab wa masma 
wo padch g e-nawojdag k a'ai wo e 
padch. 


Matt ab wo i t-dagitokchid Hekia 
S-ap'ekam Gewkdag wui 

16-17 Pi o wepo chu'ig g o'odham 
tatchui ch Jiosh tatchui. Kumt 
ab wo e dagitokchid Hekia 
S-ap'ekam Gewkdag wui. T heg 
ab wo em-shohbidad ch wo i 
em-wanimedad. Mt hab pi hab wo 
junihid g hejel pi ap e-tatchui. 18Pi 
at ab hu ha'ichu wo em-chu'ijigch 
g chehanig mamtp woho am wo 
i e dagitokchid Hekia S-ap'ekam 
Gewkdag wui. 

19M o tasho g wabsh o'odham 
tatchui. Hegam mo hab wua g 
hejel e-tatchui atp hems wo'iwup 
hema i wehm mo pi d ha-wehm 
kihkam o hab wua g nahnko mahs 
s-uam ha'ichu. 7° Hegam mo pi 
mahch g Jiosh o gawul ha'ichu 
chum jioshchud o ha'i atp hems ha 
hihoin o atp hems a'ai e cheggia 
o a'ai s-e hehgamk o babgat o 
nahnko ha ahg o s-chu da'adag o 
a'ai e ga'agwulkad. 210 s-behimk 
g ha'ichu ha-eniga o nawkko'o o 
s-tohntom has e wua. Hegam mo 
hab masma ha'ichu hab wua at pi 
am hu wo i wahp Jiosh kihdag ed. 

22-22 Kuch wabshaba pi hab mahs 
ahchim mo am t-eda ulinig g 
Hekia S-ap'ekam Gewkdag. Heg o 
am chikpan g t-doakag. Kuch hab 
si pihk t-elid ha hekaj ch si s-ap 
t-tahtk ch ab wabsh i s-dodolima 
ch s-t-tahtk ch nenida mo haschu 
g Jiosh ap'echudch t-wehhejed 

ch s-ha ho'ige'id g hemajkam ch 
s-ap'e ch s-hemajima ch wabsh 

si t-shohbidch ch am hab wo juh 
mach has i kaij. Pi o an hu sha'i 
shohbidch g chehanig hegai hab 
mahs ha'ichu. “*Ahchim mach 

d Christ hemajkamga att hab 

i t-ah matt pi am hu hab wo 
junihid g hejel t-tatchui. PHekia 
S-ap'ekam Gewkdag at ab i t-mah 
g wechij doakag. Tt heg hekaj ab 
wui wo t-dagitokchid mat s-ap 
wo t-wanimedad. 26Pi att wo ge 
t-haschudad ch pi a'ai wo t-kudutad 
ch pi wo chu hehgamk. 


Matt ab a'ai wo i t-wehmajk 
Matp hema pi ap ha'ichu 
hab wo juh g em-wehm 

wohochuddam, mt am wo i 
gewkemhu mat am wo i e ap'ech 
ahpim mam am e dagitokch 
Jiosh wui. Kumt wabshaba wo e 
sho'igchud k si s-hemajim am hab 
wo juh ihda heg hekaj mamtp 
hems hema ahpim haha wabsh pi 
ap ha'ichu hab wo juh. “Nam hig 
woho am oidch hab s-e junimk g 
chehanig? Pegih, k ab t-chehani 
g Jiosh alidag matt am a'ai wo i 
t-wehmajk. 

3Pi g am wo chum si e 
ha'ichuchud. Dach wabsh sho'igkam 
ch wabsh hejel wo t-iattogi mattp 
ab wo chum si t-ha'ichuch. 4-5Pi att 
hab wo chei machs ba'ich i s-ap hab 
wua g t-chikpan mo hema ehp. Do 
wabsh hehe'ejel t-chikpan hegai 
mach hab wua. Kutt heg wo wa'i 
a'appe hejel t-chikpan k wo si s-ap 
t-taht mattp s-ap hab wo wuad. 

BK ab em-ab mamt ab ha'ichu 
wo ha mah hegam mo am 

em-mashcham g Jiosh ha'ichu ahga 


mamt hekaj am epai wo i ha wehmt. 


7Pi amt wo e nako mamt 
wo iattogi g Jiosh. Hejel am e 
iattogid mamtp hab elid mat pi 
wo em-namkid g Jiosh heg hekaj 
mam haschu hab i junihim. Nat 
hig pi wo ui g eshdam hegai hab 
mahs kai mat haschu wo ei? Pegih, 
k hab wa masma am t-doakag 
wehhejed. ®Mt wo s-ko'okam e 
namkid am i muhk mamtp hab 
wo sha juh g hejel e-tatchui k 
wabshaba chum hekid an wehmaj 
wo kihkad g Jiosh mamtp wo e 
dagito Hekia S-ap'ekam Gewkdag 
wui k hab wo junihid g Jiosh 
tatchui. 9Pi g sha'i ha'asa hab wo 
junihid g s-ap'ekam. Jiosh o am 
wa ap'echudch g tash mat ab wo i 
em-mah g em-gehgewadag. '°Ab g 
wehs wo i s-ha ho'ige'idad ch am 
wo i ha wehmajk mamt he'es wo i e 
nako, wahm hegam mo d em-wehm 
wohochuddam. 


Matki ia i kuhgi g Paul g e-o'ohana 
11Hemu ant hejel ha'ichu am wo 
i em-o'ohani. Mt wo s-mai mani 
d ahni an neidk mani ha'as an i 
o'ohan. 12-13Hegam mo ahgahim 
mamt wo e pahl hikuch k hab wo 
s-ap'ekam am Jiosh tahgio o ab 

chum si e ha'ichuchud mam am 
oidch hab e junihim g ha-chehanig. 
K eda hejel pi am hu ap hab 
junihim. Ab at muh g Christ kots t 
ab am t-wehhejed. K eda hegam pi 
ahgachug ihda no pi s-gihug mat g 
ha wehm Tutuligo wo ha sho'igch. 
14Kuni eda heg wa'i ahgachug matt 
ab wo i s-wohoch mat g Jesus ab 
muh kots t ab am t-wehhejed. Do 
wa'i ihda mant hekaj ni-do'ibia. 
Kut g jewed t ab ha'ichu wabsh pi 
e ha'ichuch am ni-wehhejed. ‘Pi 
o d sha'i ha'ichu g pahl hikuchka. 
Id o d si ha'ichu mamt ab wo i 
s-wohoch g Jiosh ha'ichu ahga k 
hab wo bei g wechij doakag. 1êId 
o d hahawa t-himdag. T g Jiosh 
ab wo s-em-ho'ige'idad ch ab wo 
em-mahkad g s-ap tahhadkam 
ahpim mamt am oidk hab wo e 
junihid hab masma mo wehs hab ha 
wua g e-hemajkamga. 

WPi ant hahawa ha'ichukaj 
wo sha'i ni-kudu nani pi ab 
s-babaliwuani heg amjed mat 
g Jiosh alidag obga mu'ikko 
ni-gewittan k ni-ma'ikka. Heg o wa 
wepo mant ni-nakpi mani d piongaj 
g t-kownalig Jesus. 

18Neh, ab at wo wa ba'ich i 
s-em-ho'ige'idad g t-kownalig Jesus 
Christ. 


Id ash d Paul O'ohana am ha Wui 
g Ephesus t am Wohochuddam 





Ni-wepnag mam am kih 
Ephesus t am: 

Am ant wo i em-o'ohani g Jiosh 
ha'ichu ahga ahni Paul. Jiosh at 
am i ni-kei mant wo i ahgahi ab 
amjed g alidaj Jesus Christ. Kuni 
kah mamsh ab s-wohochud g Jesus 
ch s-ap himchud g e-doakag heg 
wehhejed. 

2Ab o wa si s-em-ho'ige'id g Jiosh 
t-ohg g t-kownalig Jesus Christ 
wehm ch ab wo wa ba'ich i em- 
mahkad g i wehmtadag ch s-ap 
tahhadkam. 


Mo has masma ab s-t- 
ho'ige'id g Jiosh 

3Jiosh o ab wehs t-makiog 
g e-ho'ige'idadag nach pi ab 
s-wohochud g alidaj. Kutt heg hekaj 
ab wo si ho'ige'idad. “Pi at wa koi 
ha'ichu sha'i nahto g Jiosh k hab i 
e ah mat ab wo i t-gawulkai matt 
d wo hekia s-ap'ekamk am tahgio 
ch pi wo ha chu'ijigk. Si o pihk e 
elid t-hekaj 5ch am i ap'ech mat g 
alidaj am hab wo t-juh matt hab 
wa'ap d wo a'aligajk. Sieg att hekaj 
ab wo si hehgchulidad g Jiosh. Si 
o s-ap ab t-neid nach pi d hemako 
g si tatchuidch alidaj wehm. "Heg 


eh'ed at am e iawua kots t ab. Kut 
ab nako g s-ko'ok t-namkidadag 
mat gam hu hab wo i juh g pi ap 
t-chu'ijig k wo t-do'ibia. Si o ge'ej g 
Jiosh hemajimatalig ab t-wui. Ab 
o t-mahkch g ha'ichu mahchig ch 
ha'ichu amichudadag. 

9Pi o ta machima g Jiosh hab 
elida. T wabshaba heki hu am 
i ap'ech mat ia'i idani haha wo 
t-mahtchul. 10K id hab d elidaj 
matsh g Christ d wo kownalk wehs 
ha'ichu dahm. Am at i ap'ech g 
tash matsh wehs ha'ichu ab wo i 
hemakoj Christ wecho. Wehs hegai 
mo an dahm kahchim ch ed ch 
hegai mo in jewed dahm at ab wo 
wechokad. 

11Webhs at hab wo e juh g Jiosh 
hab elida. K hab d elidaj ged hu i 
shohshon k amjed mat wehpeg ab 
wo i t-gawulkai ahchim Tutuligo. 
12K ab t-ab matt ab wo si has elidad 
g Jiosh ahchim matt wehpeg ab i 
s-wohoch g ha'ichu ahgaj ab amjed 
g alidaj. 

13Kumt ahpim gawul mahs 
hemajkam hab wa'ap kah k ab i 
s-wohoch ihda s-kehg ha'ichu ahgaj. 
Kut heg hekaj hab wa'ap em-do'ibia 
g Jiosh k hab wa'ap ab em-mah 

g Hekia S-ap'ekam Gewkdag 

mash hab masma heki hu hab 

kaij matsh hab wo em-juni. Ihda 
Hekia S-ap'ekam Gewkdag o am 
em-chehgidch mam hab wa'ap d 
Jiosh hemajkamga hab sha masma 
mo g em-cheposig am chehgidch g 
em-eniga. 14Jiosh o ab t-mahkch g 
Hekia S-ap'ekam Gewkdag ahchim 
mach d hemajkamgaj. Kuch heg 
hekaj s-mahch matt wehs ab wo 
bei hegai mo haschu ab i t-makiog. 
S-ap at wo t-do'ibia ab wehs amjed 
g pi t-ap'edag. Kuch heg hekaj ab si 
has elid. 


Id o d Paul ho'ige'idahuna 
ha wehhejed 


15 Ab amtsh i s-wohoch mo g Jesus 
d em-kownalig k si pihk e elid wehs 
ha hekaj g e-wehm wohochuddam. 
16Kuni heg hekaj chum hekid ab 
ho'ige'id g Jiosh. 17Jiosh o d si ge'e 
s-ap'ekam ch d ohgaj g t-kownalig 
Jesus Christ. Kuni ab tahni mat ab 
wo em-mahkchid g amichudadag 
ch am ba'ich wo i e tashogidad 
em-wui. Mt hab ba'ich wo i s-ap 
s-mahchk g Jiosh. 1*Ab ani tahni 
mat wo em-tashogi mamt has wo 
masmak am ep i e chechegitok 
ch haschu wo edgidad mam d ab 
waidaj ch ab gawulkdas wehhejed. 
19Mt ep wo s-mahchk mat wehs wo 
hekaj g e-gewkdag am t-wehhejed 
ahchim mach ab s-wohochud. K g 
gewkdaj si ge'ej. 2?Am at wa chehgi 
g e-gewkdag id hekaj matki ab i 
wuhshad g e-alidag muhkig amjed 
k ab dai s-apkojed e-hugid ab an 
dahm kahchim ch ed 2122mat d wo 
kownalk wehs ha'ichu dahm. Dahm 
kahchim ch ed kokownal ch jewed 

dahm kokownal o wehsijj ab wecho 
g Jiosh alidag. 

K d ihda ge'e kownal mo g Jiosh 
ab t-mahkch mat d wo t-mo'o 
am himdamk ahchim mach ab 
s-wohochud. 2*Ch ahchim d 
hemajkamgaj ch wehmaj d hemako 
hab sha masma mach d honshpadaj. 
K heg d t-mo'o. Kuch am t-wehm 
d hekiakam. K eda heg an wehsko 
ha'ichug ch wehs ha'ichu an u'ukch 
ch wehs ha'ichu himchud am 
t-wehhejed. 


Matt has masma wo bei 
g wechij doakag 

Heki am hu pi edgid ihda 

wechij doakag nam pi d pi 
ap chu'ijkam ch pi ab hu kaiham g 
Jiosh. 2Jijawul ha-ge'ejig o an em- 
u'ukch hab masma mo an wehs ha 
u'ukch hegam mo pi ab hu kaiham 
g Jiosh. Kum hegam ha oidch am 
hab e junihim ch ab s-wohog elid g 
ge Jiawul. 

3Wehsijj ach hab wa masmakahim 

ch am hab junihim g hejel pi ap 
hab t-elida. K wa ab t-wui him g 
s-ko'ok t-namkidadag. “Pi ach 
wa ab hu wohog elid g Jiosh ch 
gam hu gawulkdas ab amjed heg 
hekaj pi ap t-chu'ijig. K wabshaba 
g Jiosh t-hekaj si pihk e elid ch 
si s-hemajim t-do'ibia ab amjed 
g t-chu'ijig k ab t-mah g wechij 
doakag. Id o heg wa wepo mat heki 
hu ab i twuwhas muhkig t amied 
6k am uhgk i t-u'u k an e-hugid an 
t-toa hab masma matsh hab juh g si 
e-alidag. Kuch hemu in melchud g 
Jesus kownaltalig jewed dahm hab 
masma mattsh an hahawa hab wo 
junihid dahm kahchim ch ed. 

7Id at wehs am hab t-juni g Jiosh 
gahi wuhshanim g e-alidag. K hab 
d elidaj mat hab masma wehs am 
wo ha chehgi imhab i amjed mo 
has masma si s-hemajima ch ab 
si t-tatchua. B Ab at i s-t-ho'ige'el g 


Jiosh k do'ibia natt pi ab i s-wohoch. 


Pi att wo sha'i t-nako machs 

hejel wo t-do'ibia. Chum hems g 
t-wohochudadag o d mahkigdaj. 9Pi 
o am hu ha'ichug machs haschukaj 
wo chum si t-gimaihunad no pi 

pi hejel hab d t-juni machs hekaj 
t-do'ibia. 1°Ab at i t-mah g Jiosh 
ihda wechij doakag. Kuki hab 

d elidaj matt hekaj am hab wo 
junihid hegai s-ap chikpan mat heki 
hu am i ap'ech am t-wehhejed. 


Nahnko mahs hemajkam 
o ab e hemakochudch ab 
s-wohochudch g Jesus 
11Am g wo s-chegitok ahpim 
gawul mahs hemajkam mam 
has i masma mamt eda koi ab 
hu i s-wohoch g Christ. Pi am 
wa pahl hikuchkas hab masma 
mach ahchim Tutuligo. 12K g 
Jiosh pi ab hu em-mahkch hegai 
mo haschu ab t-mahkch ch pi ab 
hu em-mahtchulid mat ia wo i 
wuhshad g e-alidag mat d wo si 
Kehshajk. Kum wa pi ab hu wui 
i e gewpkad g Jiosh 13-16ch pi 
mahch ch pi edgid g chehanigaj. 
Kuch wa heg hekaj s-em-keh'id. 
M ahpim ab aigo hab wa!ap s-t- 
keh'id. K hegai t-keh'idadag hab 
sha masma mo g kolhai ch gam hu 
a'ai t-ga'agwulkadch. T wabshaba g 
Christ s-ap am oidk hab e juh ihda 
chehanig k ab e muhkid kots t ab 
t-wehhejed k hab masma hugio g 

gewkdaj g chehanig. K heg pi ab 
hu hahawa t-chu'ijigchud ahchim 
mach ab s-wohochud g Jiosh. Jesus 
Christ at ab i t-hemakoj e wehm. 
Kuch pi hahawa a'ai s-t-keh'id nach 
pi d hahawa hemako. 

17Pegih, ia at wa jiwia g Jiosh 
alidag jewed dahm k am ahgachug 
t-shahgid ihda do'ibiadag ahga 
matt am hahawa em-wui u'apa 
ahpim gawul mahs hemajkam mam 
wa pi sha'i mahch g Jiosh. 1*K g 
Jiosh hab wa'ap ab em-mahkch g 
ap'edag ahpim mamt hab wa'ap ab 
i s-wohochud k ab wui i e dagito. K 
hab wa'ap an em-u'ukch g Hekia 
S-ap'ekam Gewkdag. 

19Pi am d haha wabsh mehkjed 
o'odham ch wabshaba d a'aligaj 
g Jiosh. K g Jiosh ab em-mahkch 
g ap'edag am e-kihdag ed hab 
masma mo ahchim ab t-mahkch. 
201d o heg wa wepo mam d Jiosh 
kihta. Kuch heg wa wepo mach 
d kih shon ahchim mach hati d 
Jesus si chuhchai ch hati d Jiosh 
ha'ichu i tashogiddam. K g Jesus 
an wehsijj t-u'ukch hab masma 
mach an ab kihtas. ?1Am o wabsh 
kia ge'edahim ihda kih no pi g 
Jiosh i ha ba'ihamahim hegam mo 
ab hahawa s-wohochud. 22Kuch 
wehsijj t-wehm si s-ap hab chu'ig ch 
d s-ap!ekam cheopi no pi g Hekia 
S-ap'ekam Gewkdag am t-eda. 


Mo has mahs chikpan hab 
wua g Paul ha wehhejed g 
gawul mahs hemajkam 


3 Ia am ni-kuhpch nani pi 
ahgachug g Jiosh ha'ichu 

ahga am ha shahgid g nahnko 

mahs hemajkam. Kuni am 

ni-ho'ige'idahun Jiosh wui em- 
wehhejed nam pi d ni-wehm 
wohochuddam. *Am amtp hu wa'i 
kah mo ab ni-wui si s-hemajima g 
Jiosh ch ab ni-mah ihda chikpan 
mant hekaj wo i em-wehmajk. *Am 
at i ni-chehgi g s-a'agi e-apchuda 
mant ia he'es hekaj em-o'ohani. 
4Kumt wo s-mai am ne'okchulidch 
ihda mant am em-o'ohani mani 
has masma s-amichud ihda s-a'agi 
ha'ichu ab amjed g Christ. 5Id o 
heki hu pi mahch g hemajkam. 
T wabshaba g Hekia S-ap'ekam 
Gewkdag hemuch am hahawa 
i t-tashogi ahchim Jesus Christ 
chuhchai ch Jiosh ha'ichu i 
tashogiddam. €Ihda s-a'agi ha'ichu 
ahga o hab chu'ig mam ahpim 
gawul mahs hemajkam ab hahawa 
t-wehm ap'edag ahchim Tutuligo 
id eda Jiosh ho'ige'idalig. Jiosh o 
ab t-mahkch g e-ap'edag nach pi ab 
s-wohochud g ha'ichu ahgaj ch ab 
hiwig g Jesus Christ. 

7Kuni ahni d em-pionag ch am 
em-ahgid ihda s-kehg ha'ichu ahgaj 
g Jiosh. Heg at si s-ni-ho'ige'id k am 
i ni-kehsh k ab ni-mah g gewkdag 
mant wo em-ahgi. ®Shahag wepo 
mani ahni wehs ha ba'ich d wabsh 
pi ha'ichu am ha shahgid g Jiosh 
hemajkamga. T eda g Jiosh ab 
ni-mah ihda ap'edag mant am 
wo em-ahgi ahpim nahnko mahs 
hemajkam g s-kehg ha'ichu ahgaj 
ab amjed g Christ ho'ige'idalig. Heg 
o ba'ich i si s-kehg s-ap hab chu'ig 
mo hig chumpk g si ge'e kaisdag. 
Kutt pi wo t-nako matt wehs wo 
s-amich. 9Id o d ni-chikpan mant 
am wo i ha tashogi g hemajkam mo 
has masma hab chu'ig ihda s-a'agi 

ha'ichu apchudaj g Jiosh. Jiosh at 
wehs ha'ichu nahto k wabshaba 

pi mahsko wua ihda s-kehg hab 
e-elida muli a'ahidag oidam nat 
pi ia'i idani wo ha chehgi g anghil 
kokownal g mu'i nahnko mahs 
ha'ichu e-amichudadag am gai 
t-wuhshanim ahchim mat t-do'ibia. 
11 Jiosh at am hab juh ihda gahi 
wuhshanim g t-kownalig Jesus 
Christ mat has i masma ap'ech ga 
hu i wehpeg. IZ Kuch ap'edag matt 
si s-gegokim ab wo i miabi g Jiosh 
ab s-wohochudch g ha'ichu ahgaj ab 
amjed g alidaj. 

13 Ab ani shoak em-wui mamt am 
wabsh wo si i e gewpkad k pi has 
wo e tahtkkad mani ni-sho'igchud 
em-wehhejed. Wehs o d wabsh em- 
ap'edag ihda ni-sho'igdag. 


Mo g Christ ab si t-tatchua 


14Id ani wehs am i chechegitod 
ch hekaj ab i gegshshe heg wui 
mat wehs ha'ichu nahto. *Wehs 
nahnko dakam hemajkam ch 
anghil o d nahtoij. T heg ab ha 
mah g ha-chechgig. ‘*Wehs o 
edgid g gewkdag g Jiosh ch ge'e ab 
t-makiog. Kuni ab tahni mat ba'ich 
ab wo i em-mah. Hekia S-ap'ekam 
Gewkdag o am t-eda ha'ichug ch 
ab t-makiog g Jiosh gewkdag. 1710 
o heg wa wepo mo g Christ am 
t-eda kih. Ab ani tahni g Jiosh 
mamt chum hekid hab wo masmak 
mo g Christ ch wo si pihk e elidad 
ab wehs ha wui. 1819Sho'o wali si 
ge'ej g Christ tatchuidag ab t-wui. 
Pi at hedai wo e nako mat wabsh 
hejel wo s-mai mo he'es i gelej. 
Kuni ab tahni g Jiosh mat am wo 
tashogidad em-wui mamt wo s-ap 

s-mahchk. T hab wo i em-shuhdad 
g Jiosh gewkdag. 

20 Jiosh at wo e nako mat ba'ich 
i ge'e ha'ichu hab wo t-juni mach 
hems he'es ab i chum tahni o hems 
he'es i chegitod. Heg o hekaj hab 
t-junid e-gewkdag mo am chikpan 
Leda. ?1Kutt chum hekid ab wo 
hehgchulidad ahchim mach d 
hemako g t-kownalig Jesus Christ 
wehm. 


Mach d hemako ab i 
t-hemakochudk g Christ wehm 


Dani lihso heg hekaj mani 

ahgachug g ha'ichu ahga ab 
amjed g t-kownalig Jesus. Kuni 
ab si s-em-ho'ige'idam am em- 
ahgid mamt hab wo masmak mo 
has masma g Jiosh em-tatchuid 
ch ab i em-gawulkai. 2Pi gam 
wo chum si e ha'ichuchudad ch 
wabshaba wo s-hehemajimak ch 
chum hekid ab wo s-e bahbgik 
ch ab a'ai wo e tatchuad. Am g 
wo e chehgidad mam ab a'ai e 
tatchua. 3Ab at i t-hemakoch g 
Hekia S-ap'ekam Gewkdag. Pegih, 
mt wo si s-ap e tahtkkad ab a'ai e 
wui mamt pi gam hu a'ai wo i e 
ga'agwulkai. 4Heg o wa wepo mach 
d honshpadaj g Christ nach pi d 
hemako ab wecho. Dach hemako 
no pi g Hekia S-ap'ekam Gewkdag 
d wa'i hemako ch am wehsijj 
t-eda. Kuch d hemako nach pi am 
t-wepo t-gewpkadch heg wui mo 
g Jiosh am t-wehhejed ap'echudch 
dahm kahchim ch ed. “Wehsijj 
ach d hemako nach pi ab wecho g 
hemako kownal ch t-wepo ha'ichu 
ab s-wohochud ch t-wepo t-pahl 
wapko. êDach hemako no pi g Jiosh 

d wa'i hemako ch wehsijj d t-ohg 
ch wehs t-dahm d kownal ch an 
wehsko hab chu'ig ch am ep wehsijj 
t-eda ha'ichug. 

7 Christ at wehsijj ab i t-mahkhi 
hegai matt hekaj ab a'ai wo i 
t-wehmajk. 8Bo chutig g Jiosh heki 
hu o'ohana: 

T wo ha gewito g e-obga k am 
wo hih dahm kahchim wui 
k ab amjed wo i ha mahkhi 
g e-hemajkamga g nahnko 
mahs mahchig ch gewkdag. 
Psalm 68:18 
9Pegih, bo chu'ig mat g si Kehshaj 
gan hu uhpam ep wo hih dahm 
kahchim wui. K heg hekaj tasho 
mat ia wo jiwia jewed dahm. 
10Hegai mat ia jiwia jewed dahm 
o d hegai mat am uhpam hih 
e-kihdag wui an dahm kahchim 
ch ed k ab uhpam bei g e-gewkdag 
k am hahawa wehsko ha'ichug 
e-nahtoi ed. 11Ab at t-mah ahchim 
e-hemajkamga g nahnko ha'ichu 
mahchig ch gewkdag. Kuch heg 
hekaj hab wua g nahnko mahs 
chikpan wehhejed. Am at ha'i 
i t-chuhcha matt an wo i oiopo 
k wo ah g ha'ichu ahgaj k am 
ha'i i t-chuhcha matt d wo Jiosh 
ha'ichu i tashogiddamk ch ha'i 
matt ab wo i ha wanim Jiosh wui 
ch ha'i matt wo ha nuhkudad g 
t-wehm wohochuddam ch wo 
ha mashchamad g Jiosh ha'ichu 
ahga. 1?Ab o t-mahkch g Jiosh 
ihda nahnko mahs chikpan matt 
hekaj am wo i ha ap'ech g Jiosh 
hemajkamga matt wehsijj wo 
t-nahtokchid matt am hab wo 
junihid e Christ chikpan ch ab a'ai 
wo i t-gewkemhunad. Kutt heg 

hekaj ab wo i t-hemakoj k ab wo i 
ge'ege'ehogat t-wohochudadag ed k 
wehs wo s-mahchk g wohokam ab 
amjed g Jiosh alidag ch wehs wo 
wepo masmak. 

14Pi att hab haha wo masmak 
mo g a'al machs in has a'ai gawul 
wo junihid g t-wohochudadag. T 
hab pi wo e nako hegam mo am 
nahnko masma e nakog mat wo 
t-iattogi. Am att wo ahgad g 
wohokam ab pihk t-elidch ha wui 
ch am wo i ge'ege'ehogat matt hab 
wo masmak mo g Christ. Heg o wa 
wepo mo g Christ d t-mo'o. 1êCh 
ahchim d honshpadaj mach ab wui 
t-dagitokch ch s-ap t-wehm chikpan 
hab masma mach nahnko mahs d 
chuhchu'idaj. Batt wa'i masma am 
wo i ge'ege'ehogat t-wohochudadag 
ed matt ab a'ai wo si t-tatchuad ch 
am wo i t-wehmajk. 


Tt wo himad hegai wechij doakag 
mo g Jesus ab t-mahkch 


17Pi g am hu ha oidk hab wo 
masmak hegam mo pi mahch 
g Jiosh. Id o d t-kownalig Jesus 
chehanig. Hegam mo pi mahch 
g Jiosh o wabsh pehegi ha'ichu 
chegito 18ch pi ha'ichu a'amichud 
ch ep pi chechkaidag. Id o heg wa 
wepo mo am s-chuhugam k ed 
hihim. K g Jiosh heg hekaj pi ab hu 
ha mahkch g wechij doakag. 19Pi o 
edgid g si edadag no pi am wabsh 
e dagitokch pi ap'ekam wui ch hab 
junihim g nahnko mahs si s-uam 
ha'ichu. 

20-21Mtsh wabshaba ahpim ab 
kah g do'ibiadag ahga k am i s-mai 
g Christ. Am amsh em-mashcham 
g wohokam ab amjed. Mt amjed pi 

hab wo chum masmak mo hegam 
mo pi mahch g Jiosh. 22Im g hu hab 
wo i juhni g pi ap e-tatchui. Heg 
o wa em-iattogid ch em-padchud. 
23T wabshaba g Jiosh am hab 
wo em-juh mat g em-tatchui ch 
em-doakag d wo hekia s-ap'ekamk. 
24 Jiosh o ab t-mahkch g wechij 
doakag. K ihda doakag wepo 
masma mo g Jiosh doakag ch am 
e chehgidch mo heg wa'i tatchua 
s-ap'ekam. Am g wo himad e 
e-wechij doakag ch am wabsh wo 
dagito g pi ap'ekam. 

25Dach t-wehm wohochuddam 
ch heg wa wepo mach d Christ 
honshpadag. K pi hab chum mahs 
machs a'ai wo t-iattogidad o 
hedai i ehp. Am g hab wo kaijjid g 
wohokam. 

26Hemho wa amt wo babgat ab 
pi ap'ekam wui k wabshaba pi heg 
hekaj hab wo juh g pi ap'ekam. 
S-hohtam g wo dagito g e-bagatalig. 
27T hab pi wo e nako g Jiawul mas 
am hab wo em-juh mamt hab wo 
juh g pi ap'ekam. 

28T wo ha'asa ha'ichu ha ehs 
hegam matp hedai ha'ichu ha 
ehsid. Ab o hab wa'ap ha ab mat 
wo chikpanad ch heg amjed ab wo 
edgidad mat haschukaj am wo i ha 
wehmt g sho'igkam. 

29Pi g am wo pi kehg neneokad 
ch wabshaba wo s-ap neneokad ch 
ab a'ai wo i e gewkemhunad. Tg 
em-ne'oki hab masma d wo i ha 
wehmtadagk hegam mat hedai wo i 
em-kahkad. 

30Pi g am wo pi ap tahtchud g 
Hekia S-ap'ekam Gewkdag. Do 
hegai mo am t-eda ulinig. Kuch heg 
hekaj s-mahch mat g Jiosh s-ap am 


EPHESIANS 4, 5 


wo i t-wahpki e-kihdag ed. “lIm 

g hu hab wo i juhni g keh'idadag 
ch pi amkadag ch bagatalig ch 
kawhaina ch has ahgadag. 32Jiosh 
at im hu hab i juh g pi ap t-chu'ijig 
matt ab i s-wohoch g Christ. Kumt 
ahpim hab wa masma ab a'ai 

wo s-e ho'ige'idad ch im hu hab 
wabsh wo i juh matp hema i chum 
s-ko'okam has wo em-juh. 


Mach am hihim Jiosh tonlig ed 


Ab o si t-tatchua g Jiosh. Kutt 
am oidch hab wo t-junihid 

nach pi d a'aligaj. “Christ o am hab 
junihim g e-ohg Jiosh tatchui ch 
ab si t-tatchua ch am t-wehhejed e 
muhkid. Kutt ahchim hab wa'ap ab 
aigo wo si tatchuad ch ab a'ai wo si 
t-tatchuad. 

3Dach Jiosh hemajkamga. K pi 
hab chum mahs machs wo ha 
wehm woliwua matp hedai pi d 
t-wehm kihkam o achs wo chegito 
g s-uam ha'ichu o achs wo s-behim 
matp haschu pi ab hu d t-wuikam. 
4-5S-mahch am mat pi am hu wo 
i ha wahpki g Jiosh hegam mo 
hab wa masma. Hegai mat wo 
s-behim mo haschupiabhud 
wuikamaj o heg jioshchud. (4) K pi 
hab chum mahs machs s-bihtagim 
wo neneokad o achs pehegi wo 
neneokad. Ab g wo ho'ige'idad g 
Jiosh. 

8Ha'i oki hab kaij mo am wa 
s-ap'e hegam mo hab masma hab 
e junihim. Kumt wabshaba pi ab 
hu wo kaiha g pehegi ha-ne'oki. 
Jiosh at hemho wa s-ko'okam wo 
ha namkid hegam mat pi ab hu wo 
s-wohog el. “An g hu wabsh wo ha 
neidad hegam hab mahs hemajkam 

ch pi am hu ha oidch hab wo e 
junihid. 

8 Ahpim amsh hab wa'ap masma 
heki hu. Heg o wa wepo mam wa 
am s-chuhugam k ed hihimad ch am 
hahawa i wuwha tonlig ch ed namt 
pi hahawa s-mai g t-kownalig Jesus 
Christ. Pegih, mt am wo hihimad 
g e-doakag id eda s-ap'ekam 
tonlig Sch hab masma hab wo 
junihid g s-ap'ekam ch wo ahgad g 
wohokam. 10T g t-kownalig Jesus 
wo s-hohho'idad hegai mam haschu 
hab wua. 11-12Pi amt am hu wo ha 
wehmajk hegam mo hab junihim g pi 
ap'ekam. Dat wo s-ta edam ha'ichuk 
mamt chum hems heg ab wo 
neneokad mo haschu s-a'agi hab wua 
idam. Kumt wabshaba wo ha ahgi 
mo pi ap hab e junihim. 13-14T haha 
wo s-e mahchk mo has chu'ig. Bo d 
ahga ihda che'idag mo hab chu'ig: 

Bam wa'i masma mo g 
kohkshdam o g ko'i ahpim 
mam hedai pi mahch g Jiosh. 

Ab g wo i wuwhaki no pi 
g Christ ab em-makiog g 
tonlig ch wechij doakag. 

Isaiah 60:1; 26:19 

15 Am g wo si s-e nen'oidk 
mamt has masma wo himchudad 
g e-doakdag ch pi hab wo 
masmak mam d wabsh pi ha'ichu 
a'amichuddam. 1êGe'ej o g pi 
ap'ekam hemu. K wabshaba g Jiosh 
ab t-mahkch g ap'edag matt hab 
wo junihid g s-ap'ekam. Am g s-ap 
wo hekaj g e-ap'edag. 17 Jiosh o am 
em-wui tashogid g e-tatchui. Am 
g wo si i a'amichud k wo s-mai mo 
haschu wud. 

18Pi e wo nawkkad namt pi 
heg hekaj wo padch g e-doakag 

mamt pi wo e do'ibia. Am g 

wehs wo i e dagitokchid Hekia 
S-ap'ekam Gewkdag wui. T 

heg an wo em-u'ukchid ch ab 

wo em-mahkchid g si ge'e s-ap 
tahhadkam. 19Kumt hab ab a'ai wo 
i e gewkemhunad ch ab wo ihmad g 
Jiosh g heki hu mihshmda nen'eikaj 
ch wechij mihshmda neniet 2°ch 
chum hekid ab wo ho'ige'idad g 
Jiosh t-ohg wehs ha'ichukaj am 
chehchegch g t-kownalig Jesus 
Christ. 


E wehm kihkam at s-ap e 
tahtkk ch wo e wehm kihk 
21 Ab g a'ai wo i e dagito e wui 
mamtp woho ab si has elid g Christ. 
22 Ahpim u'uwi amt ab wo i e 
dagito e-kuhkun ha wui. Id o ab 
d em-wuikam nam pi d Christ 
wohochuddam. ?3Kun o gewkdag 
am dahm g e-hohnig hab masma 
mo g Christ gewkdag am t-dahm 


ahchim mach ab ihm ch ab si hiwig. 


Ahchim ach heg wa wepo mach d 
honshpadaj. K heg d t-do'ibiakam. 
24 Ab att wehs wo i chum 
t-dagitokch wui. Kumt ahpim u'uwi 
hab wa masma wehs ab wo i chum 
e dagitokch e-kuhkun ha wui. 

25 Ahpim chechoj amt hab masma 
ab wo si ha tatchuad g e-hohonig 
mo g Christ ab si t-tatchua. Heg 
o ha'as ge'e ab si t-tatchua mat 
am t-wehhejed e dagito mamt wo 
mua. ?ŝBat wa e juh mat hekaj 
wo t-wapkon k gam hu hab wo i 
juh g pi ap t-chu'ijig ahchim mach 
ab s-wohochud ch ab hiwig. Kut 
hab wa masma ab i t-gawulkai 
27 e wehhejed matt d wo hekia 
s-ap'ekam enigajk. 28Kumt ahpim 

chechoj ab wo si ha tatchuad g 
e-hohonig hab masma mam ab si 
hejel e tatchua no pi heg wa wepo 
mam d hemako e wehm. Hejel e 
hekaj o si pihk e elid matp hedai 
g e-hohnigkaj si pihk e elid no 
pi d wati hemako. ?9-30Pi o hekid 
hedai hejel s-e keh'id ch wabshaba 
am i e nakog mat wo e gegosidad 
ch wo e nuhkudad. Kuch ahchim 
wohochuddam heg wa wepo 
mach d honshpadaj g Christ nach 
pi wehmaj d hemako. K heg s-ap 
t-nuhkud. 21 Kumt ahpim chechoj 
hab wa masma hab wo ha juhkchid 
g e-hohonig no pi hab chu'ig g Jiosh 
o'ohana: 
Cheoj at am wo dagito g e-ohg 

ch e-je'e k wo ha hohnt k d 

haha wo hemakok g e-hohnig 

wehm. Genesis 2:24 
32Neh, bo chu'ig ihda si s-has 
ha'ichu wohokam ab amjed g 
hohnta. Kuni id amjed am i chum 
em-tashogid mach d hemako g 
Christ wehm. 33K wabshaba hab 
wa'ap tasho mat g cheoj hemho wa 
ab wo si tatchuad g e-wehm kihkam 
hab masma mo ab si hejel e tatchua. 
T g uwi ab wo si has elidad g e-kun. 


A'al at ab wo s-ha wohog 
elidad g e-jehj 
Ab o em-ab ahpim a'al mamt 
ab wo s-ha wohog elidad g 
e-jehj no pi id d Christ tatchui ch 
d s-ap'ekam em-wehhejed. 7*Bo 
chu'ig g Jiosh heki hu o'ohana: 
Ab g wo si has ha elidad g e-ohg 
ch e-jele. 
T wehs wo s-ap'ek em-wehhejed. 
Kumt ge'eho d wo dodakamk 
am jewed dahm. Exodus 20:12 

Id o d wehpeg chehanigaj g Jiosh 
mo ab wehnags g ha'ichu ahgaj mat 
ha'ichu hab wo juni hegai mat ab 
wo s-wohog elidad. 


Ha-jehj at am s-ap wo i ha 
mashchamad g e-a'aliga 

4Ahpim jehj amt pi wabsh wo si 
s-gewkam ha shohbidad g e-a'aliga 
mamt wabsh wo ha babgach. Do 
Jiosh tatchui mamt am wo i ha 
mashcha ab amjed g Christ hab 
masma mam ha gegosid k ab wo i 
ha shohbi pi ap'ekam amjed. 


Matsh g pion ab wo s-wohog 
elidad g e-ahmo 


> Ahpim nenehol amt ab wo 
s-wohog ha elidad g e-a'amo ch 
ab wo si has ha elidad ch ab si 
e-tatchui amjed hab wo junihid g 
e-chikpan hab masma mamtp hems 
g Christ hab masma wo chikpandad 
6ch d wo piongajk. Pi amt hab 
wabsh wo junihid mas heg hekaj 
wo em-neidad g em-ahmo ch wo 
s-em-hohho'idad ch wabshaba hab 
wo junihid wehs g e-ihbdagkaj, 
chum as hems pi am hu wo 
em-neidad. Id o em-tatchuidch 
g Jiosh. 7Kumt s-ap e tahtk k am 
hab wo junihid g e-chikpan nam 
pi g Jiosh ep chikpanid ch pi heg 
wali o'odham. ®Mt wo s-chegitok 
mat g Jiosh ab uhpam wo i nodagi 
g em-namkidadag mamt haschu i 
s-kehg chikpan hab wo juh, chum 
ams hems d wo neholk o pi d wo 
neholk. 

9 Ahpim mam d a'amo amt wo 
s-ap i ha nuhkudad g e-pionag 
ch pi wo ha ebkiodad. Am g wo 
s-chegitok mam e wehm ahmo an 

dahm kahchim ch ed. Kut ihda 
ahmo wehs t-wepo masma wo 
t-lodai. 


Matt has masma wo 
cheggia g ge Jiawul 


10Hemako ha'ichu ant hab ep 
wo chei. Ab g wo i e gewpkadch 
Jesus t ab no pi heg ab em-mahkch 
g ge'e gewkdag. Ab g wo i 
hekaj hegai mo haschu g Jiosh ab 
em-mahkch k hab wo e nako mamt 
ab wui wo gegokiwua g ge Jiawul 
s-a'agi cheggiadag. 12Pi ach g 
hemajkam ha cheggia ch wabshaba 
hegam ha cheggia mo d si pi 
ap'ekam gewpkdag in t-dahm ch 
ha-kokownalig ch ha-haha'ichuga 
ch g jijawul. 12Mt heg hekaj ab wo 
si i hekaj g Jiosh gewkdag mamt 
wo e nahtokch hemu ch wo e 
nako mamt ab wui wo gegokiwua 
g pi ap'ekam mat hekid ab wo 
i em-cheggia. Kut pi wo shati i 
em-shul. 

14Neh, mt wo si e nahtokchid 
wehhejed ihda cheggiadag. An g wo 
u'ukchid g wohokam. T id heg wo 
wa wepok mo g cheggiakud giwud. 

Am g hab wo wa'i junihid g 
s-ap'ekam. T id heg wo wa wepok 
mamt ab hab juh g wainomi lihwa. 

15Mt wo e nahtokchid mamt wo 
i ahgahi ihda s-kehg ha'ichu ahga 
mo g Jiosh s-ha do'ibiamk. T id heg 
wo wa wepok mamt ab cheka g 
e-shuhshk. 

16 Jiawul o chum 
s-em-padchudamk hab sha 
masma mat wo ha mehi g hahpod 
k hekaj wo em-mummu. Mt 
wabshaba s-wihnam wo u'ukchid 
g e-wohochudadag hab wa masma 

mamt g kawad am e tahgio wo 
ulinichid. T hab pi has wo em-juh. 
17 Ab g wo s-wohochud mat 
em-do'ibia g Jiosh k pi hekid wo 
em-dagito. T ihda em-do'ibiadag 
hab wo wa masmak mo g wainomi 
wonami. 

An g wo u'ukchid g Jiosh 
ha'ichu ahga hab sha masma 
mamtp hems g is-pahyo. Id o ab 
em-mahkch g Hekia S-ap'ekam 
Gewkdag mamt hekaj wo gewito 
g Jiawul. 18Kumt chum hekid 
wo e ho'ige'idahunad ch ab wo 
tahnid g Jiosh g i wehmtadag. 
Hekia S-ap'ekam Gewkdag o am 
i twehmaj t-ho'ige'idahuna ed. 
Kumt wo s-nenenashank ch wo e 
ho'ige'idahunad ha wehhejed g 
Jiosh hemajkamga. 

19 Ahni amt am hab wa'ap wo 
e holige'idahunad ni-wehhejed 
mat g Jiosh ab wo ni-mah g 
ne'oki mat hekid wo i e ai mant 
am wo ha jehnigi. Nt hekaj 

s-ni-mamachim ch s-gewkam am 
wo ah ihda s-kehg ha'ichu ahgaj 

g Jiosh mat ia'i idani hahawa 
t-tashogi. 2°Id ani hekaj d lihso 
mani id ahgachug. Kumt am wo si 
e holige'idahunad mant s-gewkam 
wo ahgad mant has wo i chum 
masmak. 


Mo ab ha tahnid g ha-ho'ige'elig 

2122 Ab ani chehani g 
t-wehnag Tychicus mat am wo i 
em-chehgimed k am wo em-ahgi 
mani has wa'i masma ch has 
ni-wua. Do si s-ap piongaj g Christ 
ch si s-ap am wo i em-gewkemhu 
em-ahigdch mach has t-wua. 

23 Am ani ni-ho'ige'idahun mat g 
Jiosh t-ohg ch g t-kownalig Jesus 
Christ ab ba'ich wo i em-mah g 
s-ap tahhadkam ch pihk elidadag 
nam pi d wohochuddam. 24Jiosh at 
ba'ich ep wo i s-em-ho'ige'el wehs 
ahpim mam woho ab si tatchua g 
t-kownalig Jesus Christ. 


Id ash d Paul O'ohana am ha Wui 
g Philippi t Am Wohochuththam 





T-wepnag mam am kih Philippi 
tam: 

Am ant wo ha'ichu i em-o'ohani 
ahni Paul g Timothy wehm. 
S-mahch am mach d piongaj g 
Jesus Christ namt pi ab i s-wohoch 
g ha'ichu t-ahga ab amjed k d 
Jiosh hemajkamga. Am ach s-ha 
ahgidamk g em-wanimeddam ch 
hegam mo am i ha wehmt mat ab 
wo i s-t-ho'ige'el. 

2Ab o wa si s-em-ho'ige'id g t-ohg 
Jiosh g t-kownalig Jesus Christ 
wehm ch ab wo wa ba'ich i em- 
mahkad g i wehmtadag ch s-ap 
tahhadkam. 


Mo id d Paul ho'ige'idahuna 
ha wehhejed 
3-4 Ab ani ho'ige'id g Jiosh ch si 
s-ap ni-tattam ch ni-ho'ige'idahun 
mani hekid i em-chechegitod. 5Am 
am chikpanid g Jiosh ch ha'ichukaj 
am i ni-wehmaj gd hu i amjed mani 
wa am em-ahgid g s-kehg ha'ichu 
ahgaj g Jiosh. Kuni heg hekaj 
s-mahch mat am wo himchudahid g 
Jiosh ihda do'ibiadag em-wehhejed. 
Am at i shonwuich em-doakag ed k 
wo nahto mat hekid ia ep wo jiwia 
g Jesus Christ jewed dahm. 


7Bani wa masma hab em-elid 
nani pi chum hekid am i em- 
chegitod. Kum ahpim hab wa'ap 
chum hekid s-ni-chegito ch 
ha'ichukaj i ni-wehmt, chum hems 
hemu mani ia hu d lihso. ®Ab o 
ni-mahkch g Jesus Christ g si ge'e 
pihk elidadag em-hekaj. K g Jiosh 
s-mahch mo id d wohokam mani 
em-ahgid. 

9Kuni ab tahni mat hab wo em- 
juh mat ba'ich wo i ge'eda g pihk 
em-elidadag ch ha'ichu em-mahchig 
ch ha'ichu em-amichudadag. 1°Mt 
heg amjed wo s-mahchk hegai mo 
s-ap'e mamt hab wo junihid ch pi 
am hu wo edak g pi ap'ekam ch pi 
wo ha chu'ijigk mat hekid ep wo 
jiwia g Jesus Christ. !1Heg o hab 
em-wua mamt am wo e chehgidch 
mam am hab wua g s-ap'ekam 
ha'ichu ch heg hekaj ab ha'ichuchud 
g Jiosh ch ab hehgchulid. 


Mattsh d wo dodakamk am 
wehhejed g t-do'ibiakam 
12S-em-ahgidamk ani mo ba'ich i 
e gantan ihda s-kehg ha'ichu ahgaj 
g Jiosh heg hekaj mani ia kuhpi. 
13Wehsijj o s-mahch ia ge'e kownal 
kih am ch an wehgaj mani d lihso 

heg wa'i hekaj mani d piongaj 
g Jesus Christ. 4K g t-wehm 
wohochuddam pi ha'ichu sha'i 
ehbid ch ba'ich i s-gewkam ia ahg 
g Jiosh ha'ichu ahga neidch mani 
wabsh s-ap ab nakog g ni-sho'igdag. 

15-17Ha'i o am hi chikpan ab si 
hejel e-tatchui amjed mat ba'ich 
wo i chum wahmud g ha'ichu pi 
ni-ap'edag hemuch mani wa hu d 
lihso no pi s-ni-hehgamk ch wabsh 
ni-pip'ichud. K wabshaba ha'i ni- 
hekaj si pihk e elid ch ahgachug g 
Jiosh ha'ichu ahga no pi s-mahch 
mat g Jiosh am i ni-kei mant wo 
wohokamch g ha'ichu ahgaj. 18K pi 
has chu'ig. Ni wabsh s-ap ni-tahtk 
mo e ahgachug g Jiosh ha'ichu ahga, 
chum as ha'i pi ap ha'ichu e-tatchui 
ab am wo ahgahi. 

19E am ho'ige'idahun am ni- 
wehhejed. K g Hekia S-ap'ekam 
Gewkdag i ni-wehmaj. Ni heg hekaj 
si s-ap ni-tahtk ch s-mahch mamt 
wo i ni-wuhshad. 29Tatchua ani 
mant chum hekid wehs hab wo juh 
mo haschu i ni-tatchuid g Christ 
pi ha'ichu ehbidch, wahm hemuch. 
Bant masma ab wo si has elidad 
wehs ni-ihbdagkaj, chum anis hems 
wo ni-muhkid heg hekaj. 

21Neh, pi o has d ahga g ni- 
doakag ni-wehhejed. Chum ani hi 
wa s-wehmjimk g Christ. K heg 
hekaj chum s-ap'e mant hu wo 
i muh. 2223Ntp wabshaba d wo 
doakamk ch ba'ich wo i chikpandad 
g Christ. Ni-wehhejed o hi wa 
ba'ich i s-ap'e mant wo muhk k wo 
wehmajk g Christ. 24K wabshaba 
em-wehhejed hi ba'ich i s-ap'e mant 
d wo doakamk. “Ni heg hekaj 
s-mahch mant d wo doakamk ch 

hab am wo i em-wehmajk. Mt wo 
i ge'ehogat am e-wohochudadag 
ed ch hab wo si s-ap e tahtkkad. 
26Am ant wo em-wehmajk. Kumt 
ba'ich ab wo i si has elidad g Christ 
ni-hekaj. 

27Bamt masma wo himad g 
e-doakag mamt wo ha'ichuch g 
s-kehg ha'ichu ahga ab amjed g 
Christ. Nt haha wo kah mam am e 
hemakochudch ch s-ap ahgachug 
mat g hemajkam ab wo s-wohoch g 
s-kehg ha'ichu ahgaj g Jiosh, chum 
anis hems pi am hu ep wo em-nei. 
28pi g wo sha'i ha ehbidad hegam 
mo ab em-wui gegok. T heg amjed 
wo s-mahchk mat ab wo bei g 
s-ko'ok e-namkidadag. Mt ahpim 
ab wo bei g e-do'ibiadag ab amjed 
g Jiosh. 22Do Jiosh hab elida mamt 
pi ab wabsh wo s-wohochudad g 
Christ ch wabshaba am wehhejed 
ep wo e sho'igchudad. 99Ab amt 
wui wo gegokkad g pi ap'ekam 
hab masma mam am wa neid mani 
hab ni-wua ch hemu kah mani hab 
wabsh kia ni-wua. 


Mash pi chum si e haschud 
g Jiosh alidag 


Bani em-elid mam s-ap ab e 

dagitokch Jesus Christ wui. K 
heg ab si i em-gewkemhun. Kum 
si s-ap e tahtk no pi si em-tatchua. 
Hekia S-ap'ekam Gewkdag o am 
em-wehmaj. Kum a'ai e hekaj si 
pihk e elid. 2Nt heg hekaj ab wo 
si iem-gewkemhu mamt wo i 
hemakoj g e-chegitoidag k ab ba'ich 
wo i e tatchuad ch ba'ich wo i s-ap 
e tahtkkad ab a'ai e wui. Nt heg 
amied wo si s-ap ni-taht. 3Pi amt 
wo s-chu da'ad ch pi wo chum ge e 

ha'ichuchudad. Ab amt wabsh wo i 
e sho'igchudch ab a'ai e wui ch pi 
wa'i si hejel am wo e chegitod. “Am 
g wo wali chegitod g ha-ap'edag 


ha'i ehp, pi heg wa'i hejel e-ap'edag. 


5Bamt masma ha'ichu wo chum 
chegitok mash wa g Jesus Christ ch 
pi hejel wo chum si e ha'ichuch. 

6 Jesus Christ o d Jiosh ch 
wabshaba pi hab e elid mat 
hejel wo e wepogi g e-ohg 
Jiosh. 

7 Ga at hu hab wabsh sha'i juh g 
e-ap'edag k wabsh e pionchud 
k ia mahsi k wepo mahs mo g 
o'odham. 

8 Ab o s-wohog elid g e-ohg Jiosh 
ch ia e sho'igchudahim ch ab 
muh kots t ab heg wa wepo 
masma mo d wabsh pi ap 
hemajkam. 

9'T g Jiosh ab i wamgid kam 
ba'ich i si uhgkaj dahm 
kahchim ch ed k ab mah g 
gewkdag wehs ha'ichu dahm. 

10T heg hekaj wehsijj ab wo si 
has i elid k ab wui wo i shul 
hegam mo an dahm kahchim 
ch ed ch hegam mo an jewed 
dahm ch hegam mo am jewed 
wecho 

11k am wo ah mo ihda Jesus 
Christ wehs d ha-kownalig. 

Neh, batt masma ab wo si has 

elidad g Jiosh. 


Mattsh am wo i ha tashogi g 
hemajkam g do'ibiadag 
12Ni-naipijju, chum am hekid 
s-wohog elid hegai Jiosh ha'ichu 
ahga mani wa am em-ahgid mani 
eda em-wehmaj. K ba'ich d i si 
ha'ichu mamt ab wo s-wohog 

elidad hemu mani wa chum pi am 
hu em-wehmaj. Am g wabsh wo 
chikpanad ch wo ge'ege'elhid am 
e-do'ibiadag ed ch ab wo si has 
elidad g Jiosh. ? Chum o hekid 
em-makiog g Jiosh g tatchuidag ch 
gewkdag mamt am hab wo junihid 
g hab elidaj. ‘*Kumt heg am hab wo 
junihid pi has ahgch mamt hekid 
heg hekaj wo e sho'igch. 1*T hab 

pi wo em-chu'ijigch g Jiosh. Dam 
Jiosh a'aliga ch d wo chum si hekia 
s-ap'ekamk am ha shahgid hegam 
mo pi mahch g Jiosh. Idam o s-chu 
i'attomk ch totontodag. Kumt hab 
wo sha masmak am ha wehhejed 
mo g huhu'u am ha wehhejed g 
s-chuhugam k ed oiopodam 1êam 
ha ahgidch mo g Jiosh ab ha 
makiog g wechij doakag. T g Jesus 
Christ ab wo si em-ha'ichuch mat 
hekid ia ep wo jiwia jewed dahm. 
Nt heg hekaj wo si s-hehgigk mat g 
ni-chikpan pi wabsh wo e nahnkogi. 
17 Ab amt i s-wohoch g ha'ichu ni- 
ahga k am i e dagito Jiosh wui hab 
sha masma mo wa ab wui ha'ichu 

e iagchulid. Kunt hemho wa wo si 
s-ap ni-taht mamt am wui i e dagito, 
chum anis hems wo ni-muhkid nani 
pi ahgachug g Jiosh ha'ichu ahga. 
Id at heg wo wa wepok mat g ni- 
eh'ed wo e iawua em-wehhejed hab 
sha masma mo wa g nawait e iawua 
ab ab g iagchulida. 1*Pegih, ahpim 
g ep wo si s-ap e tahtk ni-wehm 
matp g Jiosh hab wa masma wo 
ha'ichuch g ni-chikpan. 


Matsh am wo jiwia g Timothy ha wui 
19Hemu ant wo cheha g Timothy 

mat am wo i em-chehgim matp d wo 

t-kownalig Jesus tatchuik. T heg ia wo 

u'apa g ha'ichu ahga ab em-amjed mat 
am wo i ni-gewkemhu. 20Timothy o 
d wa'i hegai mo hab wa masma hab 
e tahtk ab em-amjed mani ahni ch si 
s-ap wo em-nuhkud. 21Ha'i o hi g hejel 
e-tatchui am hab elid ch wabsh pi ab 
hu ha'ichuchud g hab elidaj g Jesus 
Christ. 2Kum eda am wa s-mahch 
mo hab masma ni-wehm chikpan g 
Timothy mo g ha-alidag. **Hemu ant 
wo s-mai matp haschu has wo i mahsk 
am ni-wehhejed. T am haha wo hih g 
Timothy em-wui. 

24Bani elid mo d tatchuij g 
t-kownalig Jesus mant ahni am hab 
wa!ap wo i him k wo em-nei. 


Matsh am uhpam wo hih g 
Epaphroditus ha wui 


2519 ant wo cheha g em-kehsha 
Epaphroditus mat am uhpam ep 
wo hih em-wui. Ia o i ni-wehmaj 
hab masma mamsh am ahgid ch 
muli ha'ichu ni-wehm nakog. “êMsh 
wabshaba kah mat wa mumku. K si 
s-em-neidamk ch e kudut mamsh id 
kah. ?” Woho o wa mat si mumku k 
chum alo muh. T wabshaba g Jiosh 
ab si i s-ho'ige'id k doaj. K hab wa'ap 
d ni-ho'ige'idadag mat pi muh nant pi 
wo si pi ap ni-taht mat hems wo sha 
muh. “*Ni heg hekaj chehani mat am 
uhpam wo hih. Mt hab wo si s-hehgigk 
am neidok. Nt ahni hab wa'ap wo si 
s-hehgigk ch pi wo ni-kudu em-hekaj. 
29-30Kumt ab wo si has el nat pi pi huwi 
g e-doakag mat hab wo juh g Christ 
tatchui k wo i ni-wehmt em-wehhejed. 


Mamtsh has masma wo 
s-ap'ek am Jiosh tahgio 
Mt wabsh wo si s-hehgigk mo 
d em-kownalig g Jesus Christ. 


PHILIPPIANS 2, 3 


Pi ani has sha'i ni-tahtk mant am 
ep em-o'ohani hegai mant wa 
heki hu em-o'ohani. Kutid d wo i 
em-wehmtadagk. 
2Ha'i o hab junihim g pi ap'ekam 
ch eda chum ahgahim mamt hab 
wo junihid g chehanig ch hab wo 
i e ap'ech am Jiosh tahgio. Mt wo 
si s-e nen'oidk ab ha amjed. Bo 
masma pi ha'ichu amichud mo g 
gogogs. ?Pi am tatchua mamt wo 
e pahl hikuch hab masma mo heki 
hu chehanis matt ahchim Tutuligo 
hab wo t-juh. Jiosh at heki hu i 
em-ap'ech e wehhejed namt pi 
ab i s-wohoch g ha'ichu ahgaj k 
ab i hiw g Jesus Christ. K id heg 
wa wepo mam pahl hikuchkas. 
Hekia S-ap'ekam Gewkdag o ab 
t-mahkch g gewkdag ahchim mach 
ab s-wohochud g Jiosh ha'ichu ahga. 
Kuch hekaj ab si ihm g Jiosh ch ab 
si has elid g Jesus Christ ch pi ab hu 
sha'i hejel t-hiwig machs am oidk 
hab wo t-juh g chehanig k hekaj wo 
t-do'ibia. *Ahni ant ba'ich wo i ni- 
nako mo hegam mant ab wo hiwgad 
g chehanig "nani pi d Tuhligo ch 
ni-pahl hikuch mani eda d gigi'ik 
tash hab masma mo an o'ohanas 
chehanig ch ed. Benjaminbad o 
d ni-shohshon ch d hema hegam 
gamai gohk t-shohshon ahchim 
Tutuligo. Dani wa Palasi mo 
hegam hab e elid mo pi ha chu'ijig 
ab amied g t-chehanig. Ha anid 
sho'igchud hegam mo ab ihm g 
Jesus Christ nani pi hab ha elid mo 
ab wui gegok g t-chehanig. Neh, 
banid wa masma hab ni-wua ch 
hekaj hab ni-elid mani pi ha chu'ijig. 
TT wabshaba am hahawa i e 
tashogi g Jesus Christ ni-wui. 


PHILIPPIANS 3, 4 


Kuni hemuch hahawa pi ab hu 
ha'ichuchud wehs ihda nani pi 

g Jesus Christ ab si ha'ichuchud. 
8Wehs ha'ichu o d wabsh pi ha'ichu 
hahawa no pi ba'ich i s-ap'e mant 
wo s-mahchk g t-kownalig Jesus 
Christ. Wehs ant ha'ichu s-ohhod 
mant wo s-mai g Jesus Christ 9k am 
wo i ni-hemakoj heg wehm. Heki 
anid hu g chehanig oidch hab ni- 
elid mani s-ap'e am Jiosh tahgio. T 
wabshaba am hahawa i ni-tashogi g 
wohokam g Jesus Christ. Kunt ab i 
s-wohoch. T hekaj am i ni-ap'ech g 
Jiosh e tahgio. 10Ni hahawa tatchua 
mant wo si s-mahchk g Jesus Christ 
ch ab wo taht hegai gewkdaj mat 
hekaj i wuhsh ab muhkig amjed, 
chum anis hems hab wa'ap wo 
ni-sho'igch. T Neh, bant wa masma 
hab wa'ap wo i wuhsh ab muhkig 
amjed mat d wo si oidchkam tashk. 


Mach haschu wui chum t-nakog 


12Pi ani hab kaij manis heki 
hu wehs ab i neid ihda ch wehs 
ap'echudas ch wabshaba am ni- 
nakog mant heg ab wo bei mo 
haschu ab ni-makiog g Jesus Christ 
ch hekaj an ni-bei. 1*Heg ant hekaj 
pi wo chegito mat haschu heki hu 
has i e juh am ni-tahgio k am wui 
wo ni-gewkai hegai mo haschu am 
ni-ba'ich. 14Neh, mo g s-melidkam 
am e gewkadch mat wo ha gehg k 
wo bei g s-ap e-namkidadag. Kuni 
ahni am hab wa'ap ni-gewkadch 
mant wo bei g s-ap ni-namkidadag. 
K d ihda mant an haha wo wehmajk 
g Christ an Jiosh kihdag ed. 

15Wehsijj att hab wo wa chum 
t-junihid ahchim mach s-gegokim 
hihim g t-wohochudadag. Ha'ijj 

amtp hems pi hab masma hab e 
junihim. T wabshaba g Jiosh wo 
mahsko em-wuij mam haschu i pi 
ap hab wua. 16Am amt wo oidad g 
wohokam mam ab he'es i heki hu 
s-mahch ch am hab junihim. 

17 Am ani si s-gewkam oid g Jiosh 
ha'ichu ahga ch am em-chehgid 
mamt has wo masmak. Mt wo 
si ha nenashanad hegam mo am 
hab e wua mani has i masma em- 
chehgid ch am ha oidk hab wo e 
junihid. 18 Ab at e muhkid g Jesus 
Christ kots t ab mat wo t-do'ibia. 

K eda mu'ijj ab wui gegok ihda 
s-kehg ha'ichu ahga. Id o si pi ap 
ni-tahtchud. Kuni wa mu'ikko am 
em-ahgid ihda heki hu ch hemu am 
ep em-ahgid. 19Idam o heg wali ab 
si has elid hejel e-tatchui ch heg 
wa'i s-hohho'id jewed t ab ha'ichu. 
T g Jiosh gam hu wo i ha shul 
Jiawul kih ed no pi e hahaschud 
heg hekaj mat hekaj wo chum si e 
eh'elidad. 2°Kuch wabshaba ahchim 
am chegito g dahm kahchim ch 

ed t-kihdag. Ab at amjed wo jiwia 
g t-do'ibiakam Jesus Christ. Kuch 
ab nenida. 21 Heg at gawul wo juh 
g mukialig t-hon heg hekaj si ge'e 
e-gewkdag mat hekaj wehs ha'ichu 
wo dahmkad. T g t-hon si s-kehg 
hab wo masmak hab masma mo 

g honaj si s-kehg hab mahs ab i 
wuhshanik muhkig amjed. 


Mo g Paul am ha'ichukaj 
i ha shelinid 
Pegih, ab amt i s-wohoch g 
ha'ichu ni-ahga ab amjed g 
t-kownalig Jesus. M d hahawa si ni- 
tatchuidch ni-wepnag. Ni heg hekaj 
si s-ap ni-tahtk ch chum si s-em- 

neidamk. S-gegokim g wo gegokkad 
am eda g e-wohochudadag. 

2Ab ani s-em-ahgidamk ahpim 
Euodia ch Syntyche mamt pi wo 
e ne'owinad ch am wabsh wo 
i e wehmajk nam pi d e wehm 
wohochuddam. ĉIdam u'uwi o am 
si i ni-wehmajkahim mach wa am 
ahgachug g Jiosh ha'ichu ahga. Ni 
heg hekaj am ep s-m-ahgidamk 
ahpi map hab e chechcheg I-ha- 
Wehmtdam mapt woho am wo 
i ha wehmajk map hab masma i 
ni-wehmajkahim. Clement ch ha'i 
ehp o hab wa'ap i ni-wehmajkahim. 
Pi o wehs s-e mahch g ha-chechgig 
ch wabshaba an o'ohadag heg eda 
mo an e o'ohan g e do'ibiakam ha- 
chechgig ch an kahch Jiosh kihdag 
ed. 

4Si g wo s-hehgig ab amjed g 
t-kownalig Jesus Christ mani hab 
masma chum hekid hab chech'e. 5E 
o aihim mat ep wo jiwia. Kumt heg 
hekaj wabsh wo i s-hehemajimak 
ab wehs ha wui g hemajkam. ®Pi 
g wo sha'i e kudut heg hekaj mam 
haschu i chum tatchua k ab wabsh 
wo i tai g Jiosh k ab wo i ho'ige'el 
matp haschu hab wo i t-juni. "T 
g Jiosh ab wo em-mahkad g s-ap 
tahhadkam. K ihda s-ap tahhadkam 
pi ta amichudama ch wabshaba 
wo chehmo g t-dodakag. Kutt hab 
pi ha'ichukaj wo t-kudutad ahchim 
matt ab i t-hemakoch g Jesus Christ 
wehm. 

8 Am g wo chegitok wehs ihda 
mo haschu d s-ap'ekam k ab wo 
hehgchulidad g Jiosh heg amjed mo 
haschu d wohokam ch haschu d si 
o'odhamdag ch haschu d s-ap'ekam 
ch haschu s-kehgaj. “Am g wo i e 


PHILIPPIANS 4 


mashcham k hab wo junihid hegai 
mam haschu i kahk ch ab bei 
ni-amjed. Kut wo e chehgi mo am 
em-wehmaj hegai mat t-do'ibia k ab 
t-mahkch g s-ap tahhadkam. 


Mash wa g Paul si s-ap e tahtk 
mamt ab ha'ichu mah 

10Si ge'e s-hehgig ant bei ab 
amjed g Jiosh mamt ab epie 
chehgi mam ab si pihk e elid ni-wui. 
Tash o pi am hu em-ap'e mams ab 
ha'ichu wo ni-mah k wo i ni-wehmt. 
Ni wabshaba s-mahch mam si pihk 
e elid ni-hekaj. ‘Ni pi hab ahgch 
hab kaij manis ha'ichu si tatchua 
nant pi s-mai mant ab wabsh wo 
si s-ap ni-tahtkk mani haschu i 
edgid, TZchum anis hebaichujj wo 
bihugim k pi ha'ichu wo edgidad o 
hebaichujj ge'e ha'ichu wo edgidad. 
13 Jesus Christ o ab ni-mahkch g 
gewkdag. Nt heg hekaj wo ni-nako 
mant s-ap am hab wo junihid g 
Jiosh tatchui. 

14K wabshaba si s-ap'e mamt am i 
ni-wehmt pi ni-ap'edag ed. 1*S-mahch 
am ahpim Philippi tam wohochuddam 
mam d wa'i ahpim ch am i ni-wehmaj 
am i dahm mant am em-dagito 
am u'apak g s-kehg ha'ichu ahgaj 
g Jiosh amai Macedonia jewed ch 
ed. 1êNi hebaichujj ha'ichu tatchua 
ab Thessalonica kihhim t ab. Kum ab 
ni-mamka. Pi o hab mahs manis heg 
ab wa'i tatchua em-mahkig. Ba'ich ani i 
tatchua mamt ab wo bei g ho'ige'idalig 
ab amied g Jiosh. 1Ia at u'apa g em- 
mahkig g Epaphroditus. Kuni hahawa 
pi ha'ichu sha'i tatchua. Em-mahkig 
o hab sha masma mo hegai s-ap uhw 
ha'ichu mo wa ab e iagchulid Jiosh 
wui. K g Jiosh ab si s-hohho'id ëch hab 


PHILIPPIANS 4 


walap wo em-mahkad mam haschu i 
tatchua. Ab o e chehgidch ab amjed 

g Jesus Christ mo g Jiosh ge'e ha'ichu 
an to'akch am t-wehhejed. ?? Chum att 
hekid wo hehgchulidad g Jiosh t-ohg! 
Chum hekid! 


Mash am ha'i ep s-ha ho'ige'id 
21Ab amt wo ha ahgi g 
t-wehm wohochuddam mat ab 

wo i s-ni-holige'el. Ni-wehm 
chikpandam iia o hab wa'ap kaij 
mamt ab wo i s-ha holige'el. 22K 
wehsijj g twehm wohochuddam 
hab wa'ap kaij, wahm hegam 
mo ia ha'ichug ge'e kownal kih 
ed. 

23Neh, ab at wo wa ba'ich i 
s-em-ho'ige'idad g t-kownalig Jesus 
Christ. 


Id ash d Paul O'ohana am ha Wui 
g Colossai t Am Wohochuddam 





1-2T-wepnag mam am kih 
Colossai t am: 

Am ant wo i em-o'ohani g Jiosh 
ha'ichu ahga ahni Paul mat g Jiosh 
am i ni-kei mant wo i ahgahi ab 
amjed g alidaj Jesus Christ. 

K ia i ni-wehmt g t-wehnag 
Timothy. 

Ab o wa si s-em-holige'id g Jiosh 
t-ohg ch ab wo wa ba'ich i em- 
mahkad g i wehmtadag ch s-ap 
tahhadkam. 


Mash g Paul ab si ho'ige'id 
g Jiosh ha hekaj 
3Chum ach hekid ab i 

ho'ige'id g Jiosh em-wehhejed 
t-ho'ige'idahunch. *Ab amtsh i 
s-wohoch g wohokam ab amjed 
g t-kownalig Jesus Christ k ab 
hahawa si ha tatchua g e-wehm 
wohochuddam. Id ach hekaj ab 
i ho'ige'id g ohgaj Jiosh. “Bam 
masmanampiabwuiie 
gewpkadch hegai s-kehg kihdag mo 
g Jiosh am nahtokch t-wehhejed 
an dahm kahchim ch ed. SAm at 
em-wui jiwia ihda s-kehg ha'ichu 
ahga no pi an wehsko chehmohim 
g jewed ch am ha ap'echudahim 
hegam mo ab kaiham hab masma 


mo hab em-wua. Woho amsh 
s-mahch g Jiosh ho'ige'idadag 
7nash pi am em-ahgid ihda t-wehm 
chikpandam Epaphras. Id ach ab 
si tatchua ch hab elid mo si s-ap 
hab wua g e-chikpan am em- 
shahgid. ŝIa at hahawa jiwia k am 
t-ahgid mamsh ab alai si e tatchua 
g gewkdajkaj g Hekia S-ap'ekam 
Gewkdag. 

9Kuch heg hekaj chum hekid 
t-ho'ige'idahun em-wehhejed. 
Hekia S-ap'ekam Gewkdag o ab 
em-mahkch g amichudadag. Kuch 
ab tahni g Jiosh mat hab wo em- 
juh mamt s-ap wo hekaj hegai 
amichudadag k wo s-mahchk g 
tatchuij. !'Bamt masma ab wo si 
ha'ichuchudad g t-kownalig Jesus 
ch ab wo hehgchulidad am hab 
junihidch g s-ap'ekam namt pi 
ba'ich i s-ap wo s-mahchk g Jiosh. 
11Jiosh o wehs edgid g gewkdag. 
Kuch ab tahni mat ba'ich ab wo 
i em-mahkad g gewkdag. Mt 
hekaj wehs ha'ichu s-e tahtk ch 
wo nakogad ch wo si s-hehgigk. 
12 Jiosh kownaltalig o d hekia 
tonlig. K g Jiosh s-kehg ha'ichu an 
nahtokch t-wehhejed ahchim mach 
d hemajkamgaj. Kumt ab wosi i 

COLOSSIANS 1 


ho'ige'el mat am i em-ap'ech mam 
d hahawa hemajkamgaj ch ab wo 
bei hegai mo an nahtokch. ‘3 Jiawul 
o an wehs ha u'ukch hegam 

mo hedai pi mahch g Jiosh. K g 
kownaltaligaj d hekia s-chuhugam. 
T wabshaba g Jiosh ab i t-wuwhas 
ab gewkdaj amjed k am i t-wahpki 
si e-tatchuidch e-alidag kownaltalig 
ed. 14T heg t-do'ibia k gam hu hab i 
juh g pi ap t-chu'ijig. 


Mo has chu'ig g Jiosh si Kehsha 
ch has mahs chikpan hab wua 


15 Jiosh o pi ta neidagma ch 
wabshaba hemu e chehgidch gahi 
wuhshanim g e-alidag. Kutt hab 
wa'i masma ab wo nei g Jiosh 
matt wo nei g alidaj. Heki o hu an 
wehmaj g e-ohg mat eda koi an hu 
ha'ichu e nahto ch wehs ha'ichu 
ba'ich di si s-has ha'ichu. 18Jiosh 
at am i kei g e-alidag mat wehs 
ha'ichu wo nahto. T heg wehs 
nahto hegai mo haschu an hab i 
chu'ig dahm kahchim ch ed ch in 
jewed dahm, hegai mach haschu 
i neid ch hegai mach pi neid. K 
wehs d chuhchaij g nahnko mahs 
kokownal in jewed dahm ch an 
dahm kahchim ch ed. K d Jiosh 
tatchui mat wehs ha'ichu d wo 
enigajk g alidaj. 1K wehs ha'ichu in 
hab chu'ig g alidaj gewkdagkaj. 1*K 
heg d t-mo'o am himdam ahchim 
mach ab ihm. Kuch ab amjed 
bekch g t-doakag hab masma mo g 
honshpadag ab mo'o t amjed bekch 
g e-doakag. Jiosh alidag o wehs 
d t-si'ihegi ch ab i wuhsh muhkig 
amjed mat d wo si s-has ha'ichuk 
am wehs ha'ichu dahm. "?Chum 
as hab masma ia jiwia g Jesus mo 

g o'odham k eda d Jiosh wehmaj 
g e-ohg ch heg hekaj wepo chu'ig. 
20 Ab amt naggai kots t ab k mua. 
Kut eda ha hiwigi g Jiosh no pi 
hab d elidaj mat g alidaj wo hejel e 
iagchul. T heg hekaj wehs ha'ichu 
wo e nako mat wo chum i e ap'ech 
am Jiosh wui. 

21Mehk am wa ab amjed g Jiosh 
ch d obgaj nam pi pi ap ha'ichu 
chegito ch pi ap ha'ichu hab 
junihim. 22T wabshaba g Jiosh gam 
hu hab i juh g e-obgatalig k ab 
wabsh i chum em-hemakoj e wehm 
heg hekaj e-alidag muhkig. Kumt 
heg hekaj d wo hekia s-ap'ekamk 
ch pi ab hu wo ha chu'ijigk 
23mamtp am wabsh i s-gewkam wo 
wohochudad g s-kehg ha'ichu ahgaj 
ab amjed g alidaj ch pi gam hu hab 
wo i e juh ab amjed. Ihda s-kehg 
ha'ichu ahga o wehsijj ab d ha 
wuikam g hemajkam ch heg hekaj 
an wehsko chehmohim g jewed. 


Mash g Paul wehsko ha 
mihshmdahim 


24Bo sha mahs mach d 
honshpadaj g Christ ahchim mach 
ab ihm. Heg atsh si e sho'igch 
t-wehhejed. Kuni wabsh si s-ap 
ni-tahtk ch am oidch ni-sho'igchud 
mat s-ap wo e nahto g honshpadaj 
hegam ha hekaj mat hab wa'ap ab 
wo i s-wohoch g ha'ichu ni-ahga. 

25 Am at i ni-kei g Jiosh mant wo 
em-ahgidahi ihda s-kehg ha'ichu 
ahgaj. Ni heg hekaj d em-pionag ch 
am em-ahgid. 2E o ehstokch ged 
hu i shohshon k amjed mat woho 
has wo t-juni g Christ. T wabshaba 
hemuch am si tashogi g Jiosh t-wui. 
27K d ihda mat g Christ ab wo 

t-mah g Hekai S-ap'ekam Gewkdag. 
Kut heg am wo t-edak, chum hems 
ahpim gawul mahs hemajkam, 
ch hab wo t-juh matt d wo Jiosh 
hemajkamgak ch wehmaj ab wo si 
has t-elidad am kihdaj ed. 

28Kuch am chum t-nakog matt 
wehs wo ha ahgi g hemajkam 
ab amjed g Jesus Christ k wo ha 
shohbid k ep wo ha mashcha mat 
has wo masmak ha'as mach he'es 
i s-amichud. T hab s-ge'ema wo 
hihimad e-wohochudadag ed. Kutt 
am wo ha chehgi Jiosh wui mo hab 
masma. 29Ab o si ge'e ni-mahkch g 
Christ g gewkdag. Ni heg hekaj am 
si ni-gewkadch mant wo nahto ihda 
chikpan. 

Mamt hu wo i s-mahchk 
mani has i masma s-gewkam 

ni-ho'ige'idahun am em-wehhejed 
ch am ep ha wehhejed hegam mo 
am kih Laodicea t am, pej wehs ha 
wehhejed hegam mo pi ni-mahch 
no ge ni-neid. 2.3 Jiosh o am chum 
wehs t-tashogid g e-amichudadag 
ch e-mahchig gahi wuhshanim g 
e-alidag. Kuni ab tahni mat am wo 
si i em-gewkemhunad mamt wo 
s-ap s-mai hegai mo wa g Jiosh am 
t-tashogid k ab a'ai wo i e tatchuad 
hab masma mam d e-hajunim. 

4Ha'i o chum ha iattogid ch gam 
hu ha wanchshulig ab amjed g Christ. 
Kumt wabshaba pi ab hu wo ha kaiha, 
chum as hems hab wo e wuad mo 
s-ap'e. 5Pi ani am hu ha'ichug em- 
wehm ch wabshaba chum hekid am 
em-chegito. Am amsh a'ai ie wehmt 
ch s-gewkam ab s-wohochud g Jesus 


Christ. Kuni heg hekaj si s-ap ni-tahtk. 


6Ab amt i e dagito Jesus Christ 
wui mat d wo em-kownaligk. K 


COLOSSIANS 1, 2 


d hahawa em-wuikam mamt ab 
wo wechok ch am wo himad g 
e-doakag ch wehmaj d wo hemakok. 
7 An g beh'i g e-gewkdag ab amjed 
mamt heg amied ba'ich i s-gewkam 
ab wo wohochudad mam has i 
masma mashchamas ch chum hekid 
ab wo i mahkchid g e-ho'ige'idadag. 

8S-e g wo nen!oidk mat pi hedai 
wo em-iattogi. Ha'i ash chum s-em- 
mashchamamk hegai mo haschu d 
wabsh o'odham ha-mahchig ch em- 
ahgid mamt heg ab s-ap wo himad 
g e-doakag. Tt wabshaba ab wo 
beihid g t-mashchamadag ab amjed 
g Christ 9no pi heg d Jiosh am 
wehmaj g e-ohg, chum as hi wa hab 
masma ia jiwia mo g hemajkam. 
10Kumt am i e hemakoj g Christ 
wehm k wehmaj d hekiakam. K heg 
ab em-mahkch g wechij doakag 
ch d kownal am wehs ha dahm g 
kokownal am jewed dahm ch an 
dahm kahchim ch ed. 

1142Heki ach hu wa t-pahl 
hikuchk ahchim Tutuligo am 
t-chehanig oidch. K wabshaba d 
t-himdag ahchim matt ab ihm g 
Christ matt wo t-pahl wakon k hab 
wo t-chehgi matt ab i t-hemakoj heg 
wehm k ab i t-wul'o pi ap t-tatchui 
amjed. Gd att hu t-wachumch 
shuhdagi wecho t-pahl wakonch k 
am ep i wuhsh shuhdagi t amjed. K 
id heg wa wepo matt ged hu t-hiash 
muhk k amjed ab uhpam i wuhsh 
muhkig amjed hab masma mat g 
Christ hab e juh. 

13-14Neh, ahpim mam d gawul 
mahs hemajkam ch pi edgid g 
t-chehanig am wa si gawulkdas 
ab Jiosh t amjed heg hekaj pi ap 
e-chu'ijig. T wabshaba g Jiosh ab 


COLOSSIANS 2, 3 


em-wui mahtchul g e-alidag. Kumt 
ab i s-wohochud k hab bei g wechij 
doakag. Jiosh alidag at ab nako g 
s-ko'ok t-namkidadag kots t ab k 
gm hu hab i juh g pi ap t-chu'ijig. 
15 Jiawul o chum s-wulshpamk 

g Jiosh alidag. T wabshaba ab i 

e wul'o gewkdaj amjed k gewito 
t-wehhejed k hab masma wehs ha 
gewito g jijawul. 

16-17 Jiosh ash wa hab masma ha 
chehani g Tutuligo mat am wa has 
mahs ha'ichu hugi wo ko'ad ch 
am hab wo junihid g mihshmda 
piast. Idam chehanig o am chum 
t-tashogidahim mat has wo masmak 
g Jiosh si Kehsha mat hekid wo 
jiwia. T wabshaba ia hahawa jiwia 
g Jiosh si Kehsha k am hejel ie 
tashogi t-wui. K hahawa pi hab 
mahs machs am hab wo junihid 
hegai hab mahs ha'ichu k ch 
hekaj wo chum s-mahchk g Jiosh 
si Kehsha. 18Ha'i o hab e elid mo 
em-ba'ich i s-ap'e natsh pi ha'ichu 
nei am e-nena ed ch hab chum kaij 
mamt pi wo e do'ibia k ho'ip abie 
sho'igchud k ab wo i has ha elidad g 
anghil. Pi g wo sha'i ha wohochud. 
Ho o wabsh chum si e hahaschud 
g hejel e-chegitoidagkaj 1*ch pi ab 
hu hiwig g Jiosh si Kehsha. K eda 
heg d t-mo'o ch s-ap ab i t-dagio'id 
ch t-ge'elid. Kuch ahchim ab ab gi'i 
k ch ab ep a'ai Lab gi'i hab masma 
mo g hon ch hab wa'ap masma i 
ge'elhim. 


Matt dagito g heki hu t-himdag 


20]d o heg wa wepo matt heki hu 
koi nach pi d hemako heg wehm 
mat t-wehhejed muh. Heg at ab 
i t-wul'o heg amjed mo d wabsh 

hemajkam ha-mashchama. Pi g 
heg hekaj am haha wo i chum e 
ap'echud Jiosh tahgio. ?" Hegam mo 
em-kudut o ab chum em-chehani 
mamt pi an hu wo hudawgad ch 
jejkad ch tattamad ha'ichu i. 22K 
wabshaba am wa s-ap'e mamt 
wabsh wo hekaj mo haschu i s-ap'e. 
T wabsh wo huhug e hekajk. Hegai 
mo d wabsh hemajkam ha-chehanig 
ch ha-mashchama 230 pi woho d 
ha'ichu amichudadag. Bo em-ahgid 
mamt heg oidk wo e mihshmdad 
ch wo e sho'igchudad ch hab ab 
wo e sho'igchudad Jiosh wui. T 
wabshaba id pi wo sha'i dodolimagi 
g pi ap em-tatchui. 

Jiosh at ab t-mah g wechij 

doakag ahchim matt ab ihm 
g alidaj mo d t-do'ibiakam. K id 
heg wa wepo mat ab i t-wuwhas 
muhkig t amjed hab masma mat ab 
i wuhshad g e-alidag. Hemuch o 
an daha g alidaj s-apkojed hugidaj 
an ch am t-wehhejed ap'echud 
matt wo wehmajk. Kutt heg wui 
am wo i t-gewpkai. 2Pi gam hu wo 
chegitokad g jewed dahm ha'ichu 
ch wabshaba g dahm kahchim 
ha'ichu wo tatchuad. 3Jiosh at am i 
t-wehnadk g e-alidag. T heg heki hu 
muh k an hab chu'ig dahm kahchim 
ch ed. K id heg wa wepo matt heki 
hu ko'o kan wehmaj. “la at ep wo 
i wuhsh g Christ jewed dahm. Kutt 
am wehmaj wo i wuwhag k wepo 
masma wo si s-kehgajk. 


Matt dagito g pi ap'ekam 
5Mt gam hu hab wo i juh g pi 
kehg e-tatchui ch pi kehg e-chegitoi 
k pi wo wehmaj wo'iwua matp 
hedai pi d em-wehm kihkam k pi 

wo pihk e elidad mamt ge'e ha'ichu 
wo bei. Hegai mat wo s-behim mo 
haschu pi ab hu d wuikamaj o heg 
jioshchud. 8S-ko'ok namkidadag 

at ab ha ab wo gei hegam mo 

hab masma ha'ichu hab junihim. 

7 Ahpim o wa an em-u'ukch g pi 
kehg tatchui. Kum wa g pi ap'ekam 
hab junihim. $An o wa em-u'ukch 
g bagatalig ch hehgamdadag ch 
keh'idadag. Mt wabshaba hemuch 
im hu wehs hab wo i juh ihda pi 
ap'ekam ab e amjed k pi hekid pad 
wo neokad 9ch pi ha'ichu wo ha 
iattogidad. Wehs at mukito ihda 
hab mahs ha'ichu ab em-ab. 


Matt bei g wechij doakag 


10 Ab amt i e dagito Jiosh wui. T 
heg ab em-mah g wechij doakag 
k em-tatchuid mamt wo wepo 
masmak ch ab wo s-ap s-mahchk. 
11Christ o d si s-has ha'ichu am 
t-wehhejed ahchim mach ab 
ihm. Heg doakag o am ha'ichug 
t-dodakag ed. Kuch heg hekaj ab 
i themakochudch. Pi ach hahawa 
t-gawulkadch ab em-amjed ahchim 
mach d Tutuligo. Pi o has d ahga g 
pahl hikuchka. Pi o t-gawulkadch g 
ha'ichu t-amichudadag. Nenehol o d 
hemako ahchim t-wehm mach pi d 
nenehol. Wehsijj ach d hemako ab 
ihmch g Christ. 

12 Jiosh o si pihk e elid t-hekaj 
ch ab i t-gawulkai. Kutt heg hekaj 
wo si pihk t-elidad ha hekaj g 
hemajkam ch wo s-hemajimak ch 
s-t-tahtk ch wo nakogad ha'ichu 
ch pi hab wo chum t-wuad machs 
d s-has haha'ichu am ha-nena ed. 
13 Jiosh at ab s-t-ho'ige'id k gam hu 
hab i juh g pi ap t-chu'ijig. Kutt hab 

wa'ap wo s-ha bahbgi hegam mat 
hab wo juh g pi ap'ekam ab t-wui 
k hab wa'ap ab wo s-ha ho'ige'el. 
14 Ab o t-ab matt a'ai t-hekaj wo 
si pihk t-elidad ch hab s-ap d wo 
hemakok. 

15Christ o ab em-makiog g s-ap 
tahhadkam. Ab g wo i ho'ige'idad 
heg hekaj ch wo si s-ap e tahtkkad 
ab a'ai e wui nam pi d hemako 
heg wehm hab sha masma mam d 
honshpadaj. Mt am wo s-chegitok 
g Christ ha'ichu ahga. Jiosh o ab 
em-makiog g amichudadag. Kumt 
ab a'ai wo i e mashchamad ch wo 
ahgad g Jiosh o'ohana ed nen'ei ch 
mihshmda nen'ei ch wo ne'ichudad 
g Jiosh ch ab wo i mahkchid g ge'e 
ho'ige'idadag. ‘7 Wehs amt hab wo 
jundad g t-kownalig Jesus hegai 
mamt haschu hab wo junihid. Kumt 
ab wo holige'idad g t-ohg Jiosh am 
gahi wuhshanim g Jesus. 


Matt has masma ab a'ai wo t-neidad 

18 Ahpim u'uwi mam ab ihm g 
Christ amt ab wo s-wohog ha elidad 
g e-wehm kihkam. Bo masma em- 
tatchuid g Jiosh. 

19Kumt ahpim chechoj wo si pihk 
e elidad ha hekaj g e-wehm kihkam 
ch ab wabsh wo i s-ha bahbgi. 

20 Ahpim a'al amt ab wo s-wohog 
ha elidad g e-jehj chum hekid. Id o 
d tatchuij g Jiosh. 

21Kumt ahpim ha-jehj pi am wo si 
ha babgachudad g e-a'aliga mat pi 
wo heb hu wua g e-chegitoidag. 

22 Ahpim mam d ha-pionag amt 
ab wo s-wohog ha elidad g e-a'amo 
woho'i e-tatchui ab heg wabsh 
hekaj mam ab si has elid g Jiosh ch 
pi heg hekaj mas am wo em-nei g 

em-a'amo k wo s-hohho'i g em- 
chikpan. 23-24Pj o d wali o'odham 
mo em-chikpnachud ch wabshaba 
d t-kownalig Jesus. Ab o him g 
tash mamt an wo wehmajk. T heg 
ab wo em-namkid heg hekaj em- 
chikpan. Kumt heg hekaj woho'i 
e-tatchui ab am hab wo junihid g 
e-chikpan. 25T-kownalig Jesus at ep 
wo namkid hegai matp hedai hab 
wo juh g pi ap'ekam. Heg at wo bei 
g s-ko'ok e-namkidag. Jiosh at wehs 
wo ha lodai g hemajkam k hab 
masma wo ha namkid matp has i 
masma hab e junihim. 

Ahpim a'amo amt s-ap ab wo 

ha neidad g e-pionag ch ep wo 


s-chegitok mam hab wa'ap ge ahmo. 


K heg an daha dahm kahchim ch ed 
ch d Jiosh. 


Matt wo ahgachugad g 
Jiosh ha'ichu ahga 
2 Ahpim wehs g chum hekid wo 
e ho'ige'idahunad ch ab ep wo i 
ho'ige'idad g Jiosh. “Chum ach 
s-ahgamk g Jiosh ha'ichu ahga ab 
amjed g alidaj. Kumt ab wo tai mat 
ab wo t-mah g ap'edag matt hab 
wo t-juh. Dani lihso nani pi heg 
ahgachug. 4Kumt ab wo tai g Jiosh 
mat hab wo ni-juh mant am si tasho 
wo ahgad. 5Am g si s-e mamachim 
hab wo e junihid am ha-nena ed 
hegam mo pi ab hu ihm g Jiosh. 
Ab o em-mahkch g Jiosh g ap'edag 
mamt hab wo junihid g s-ap'ekam. 
Am g s-ap wo hekaj g e-ap'edag. 
®Kumt chum hekid s-hemajim 
wo neneokad ch wo s-ta kakaim 
ha'ichu ahgad. Do em-wuikam 
mamt wo s-mahchk mamt has 
masma s-ap ab uhpam wo i nodagi 

g ne'oki ab wui g hemajkam ha'ichu 
kakkei. 


Ha-ho'ige'elig 

TIa o t-wehmaj hegai mo 
hab chehgig Tychicus ch s-ap 
hab junihim g Jiosh chikpan. 
8Kuni chehani mat am wo i 
em-chehgimed k am wo i em- 
gewkemhu am em-ahgidk mach 
has wali masma. °T heg wo oi 
em-wehm kihkam Onesimus k d 
hahawa t-wehm wohochuddam. 
Idam at am wo i em-ahgi wehs 
ha'ichu mo hab e junihim iia. 

10 Aristarcas o ni-wehm d ep lihso 
k ch am ep i em-ho'ige'elid. K hegai 
Mark mo d Barnabas ma'i am ep i 
em-ho'ige'elid. Heki ani hu em- 
ahgid mamt id am wo i wahkid k 
wo kaiha matp am wo hih em-wui. 
11 Joshua Justus o am hab wa'ap 
i em-ho'ige'elid. Do wa'i idam 
waik mo d Tutuligo hemajkam ch 
ni-wehm chikpan am wehhejed 
g Jiosh. Kuni ha hekaj am si i 
ni-gewkemhun. 

12-13K ia ep dak ch am i em- 
ho'ige'elid hegai em-wehm kihkam 
mo hab chehgig Epaphras. Nt wo 
em-ahgi mo id chum hekid si e 
ho'ige'idahun am em-wehhejed 
ch am ha wehhejed hegam mo 
am kih Laodicea t am ch hegam 
mo am kih Hieropolis t am. Ab o 
tahni g mat Jiosh ab wo i gewkai 
g em-wohochudadag. Mt hab s-ap 
wo s-wohog elidad g Jiosh. !*Ihda 
si t-tatchuidch t-nawoj Luke mo d 
mahkai o am ep i em-holige'elid. K 
g Demas am ep i em-ho'ige'elid. 

15 Am g wo ha ahgid g t-wehm 
wohochuddam am Laodicea t am ch 

hegam mo am e-mihshmad kihj am 
g Nymphas mat ab wo s-t-holige'el. 
16]hda o'ohana amt am wo 
ne'okchulid K gam hu haha wo ha 
mah hegam mo am kih Laodicea 
t am. T am epai wo ne'okchul. T 
hegam ab epai wo em-mah hegai 
mant ha o'ohani. Kumt am epai wo 
ne'okchul. 

17Mt wo ahgi g Archipus mat am 
wo i nahto hegai Jiosh chikpan 
mani wa hab ahgid. 

18Hejel ant an wo o'oha ihda 
wawnim ahni Paul mant am wo 
si em-ho'ige'el. Pi g wo shati pi 
chegito mani ia hu kuhpi. 

Neh, ab at wo wa ba!'ich i s-em- 
ho'ige'el g Jiosh. 


Id ash d Paul Wehpeg O'ohana 
am ha Wui g Thessalonica 
t Am Wohochuddam 





T-wepnag mam am kih 
Thessalonica t am: 

Am ant ha'ichu wo i em-o'ohani 
ahni Paul. K ia ni-wehmaj g Silas ch 
Timothy k ch am i ni-wehmaj. Dam 
woho hemajkamgaj g t-ohg Jiosh ab 
i e dagitok t-kownalig Jesus Christ 
wui. 

Ab o wa si s-em-holige'id g t-ohg 
Jiosh g t-kownalig Jesus Christ 
wehm ch ab wo wa ba'ich i em- 
mahkad g i wehmtadag ch s-ap 
tahhadkam. 


Mash idam s-ap himchud 
g e-wohochudadag 


2Chum ach hekid ab ho'ige'id g 
Jiosh em-hekaj ch em-wehhejed 
t-ho'ige'idahun. *Ab am si 
s-wohochud g t-kownalig Jesus 
Christ ch hekaj chum hekid hab 
s-junimk g s-ap'ekam. Pihk em- 
elidadag o hab em-wua mam 
si chikpanid g Jiosh. Kum si 
s-gewkam him g e-doakag nam pi 
si nenida hegai matsh hab wo wa 
t-juni g Jesus. Id ach am wa wehs 
s-chegito ch hekaj chum hekid ab 
ho'ige'id g Jiosh. 


4Jiosh o ab si em-tatchua ch ab 
i em-ui mamt d wo a'aligajk. “Am 
att u'apa g s-kehg ha'ichu ahgaj 
em-wui. Kumt ab i s-wohoch. Pi ach 
wabsh neneok. Hekia S-ap'ekam 
Gewkdag at ab t-mah g gewkdag 
k am em-chehgi mo d wohokam g 
ha'ichu t-ahga. Am am wa s-mahch 
mach s-ap himchud g t-doakag am 
em-shahgid. Bach wa masma am 
em-chehgid mamt has wo i chum 
masmak. ®Kum am t-oidch s-ap 
hab e junihim ch hab s-ap hab 
junihim g t-kownalig Jesus tatchui. 
Chum ams em-sho'igchud, mt ab i 
s-wohoch g Jiosh ha'ichu ahga. T g 
Hekia S-ap'ekam Gewkdag ab em- 
mah g si ge'e s-hehgig. 

7 An amsh e wehgaj ha chehgidch 
g e-wehm wohochuddam mat has 
wo chum masmak. Mu'ijj ash ab 
em-amjed ha'ichu mahchim hegam 
mo am kih Macedonia ch Greece 
jejewed ch ed. êT g Jiosh ha'ichu 
ahga gam hu a'ai ep jejewed dahm 
i hih ab em-amjed. Wehsko o an e 
alaga mam ab s-wohochud g Jiosh. 
K ab hahawa d em-wuikam mamt 
wo ha ahgi g Jiosh ha'ichu ahga. 

Kuch ab wabsh em-wui dagitokch. 
Der amt s-ap ab i t-neid k abi 
s-wohoch g s-wohokam Jiosh k gam 
hu ha dagito hegam mo d wabsh 
hemajkam ha-nahtoi. Id o wehsko 
an alaga g hemajkam. '°Ab o wa 
t-aihim g s-ko'ok namkida ab amjed 
g Jiosh. T wabshaba g Jiosh alidag 
am t-wehhejed e muhkid mat wo 
t-do'ibia. T g Jiosh ab i wuhshad 
muhkig amjed k ab uhpam ep bei. 
Hemuch amsh s-ap nenida mat 

ia ep wo jiwia g Jiosh. Alidag ab 
dahm kahchim t amjed. 


Matsh has i e juh g Paul 
amai Thessalonica t am 


Am am wa s-mahch ahpim 

t-wehm wohochuddam mat 
s-ap ha'ichu am hab e juh heg hekaj 
matt am dada am ahgachugch g 
Jiosh ha'ichu ahga. 7Am ach wa 
em-ahgid mat ha'i t-sho'igch amai 
Philippi kihhim t am matt eda koi 
am hu dada em-wui. T wabshaba 
g Jiosh ab i t-mah g gewkdag. Kutt 
am wabsh s-chechojim ahgachug g 
s-kehg ha'ichu ahgaj em-wui, chum 
as muli ab t-wui gegok. 3Ha'ichu 
t-chegitoidag o am wabsh si s-ap'e. 
Pi ach em-iattogid ch wabshaba 
wabsh s-chechojim ahg g Jiosh 
ha'ichu ahga mamt ab wui wo i e 
dagito. 4Jiosh at t-a'appem k am 
i t-chuhcha matt wo i ahgahi g 
s-kehg ha'ichu ahgaj. Kuch heg hab 
wa'i junihim mo haschu d tatchuij 
ch pi wabsh g hemajkam ha-tatchui 
hab junimk. Jiosh o am t-mamche 
mach haschu ahgch hab ha'ichu 
junihim. *Am am wa s-mahch 
mach pi wabsh em-hehosimhun ch 
pi em-iattogid machs wo ha'ichu 

em-wohppo'i. Jiosh o s-mahch mo 
d wohokam ihda. Pi ach hekid 
am hu t-gahgid mas g o'odham 
ab wo ge has t-elidad ch ab wo 
t-hehgchulidad. 

7Bo hi wa chum mahs mamt ab 
wo si has t-elidad ch ha'ichukaj wo 
i t-wehmtad ahchim mach d Jesus 
chuhchai. Kuch wabshaba pi am hu 
t-gahgid ihda nach pi si s-hemajim 
ab em-neid hab masma mat g ha- 
je'e ab wo ha neidad g e-a'aliga. 
8Si ach pihk t-elid ab em-wui ch 
hekaj am wabsh i t-dagitokch em- 
wehhejed mach em-ahgidahim g 
s-kehg ha'ichu ahgaj g Jiosh, chum 
achs hems heg hekaj wo t-ko'ij. 
9 Am amtp hu wa'i s-chegito mach 
si chikpan wabsh i si'alim amjed 
ch mehk s-chuhugam k ed matt pi 
ha'ichukaj wo em-kudu. 

10Si ach wa s-ap ab em-neid ch 
pi hekid hab wua g pi ap'ekam ab 
hema i em-wui. Jiosh o s-mahch 
ihda. Kum ahpim hab wa'ap 
s-mahch. 11-12 Jiosh o ab i em-waid 
mamt am wo ap'edagk kihdaj ed ch 
ab wehmaj wo u'ukchid g ab has 
elidadag. Kum s-mahch mach am i 
em-gewkemhun wepo masma mo 
g ha-ohg ch ab s-ap i em-neneokid 
ch i em-chehani mamt am hab wo 
masmak mam d Jiosh a'aliga. 

13Heg ach wa'i ahgachug Jiosh 
ha'ichu ahga ch pi g hemajkam 
ha'ichu ha-ahga. Kumt hab wa'i 
masma hab elid k hekaj ab i 
s-wohoch. Jiosh o am i chikpan 
em-shahgid ch am wohokamchud 
mo d ha'ichu ahgaj. Kuch hekaj 
chum hekid ab si ho'ige'elid. Am 
am ha oidch hab e wua hegam 
e-wehm wohochuddam mo am a'ai 

kih Judea ch ed. Ha-wehm o'odham 
o ha sho'igchud. K hegam wabsh 
s-ap ab nakog. Kum ahpim hab 
wa'ap wabsh s-ap ab nakog mo g 
em-wehm o'odham em-sho'igchud. 
15Do hegam ni-wehm o'odham mat 
wa mua g t-kownalig Jesus. Kush d 
t-shohshon mat wa ha kokda g Jiosh 
ha'ichu i tashogiddam. K hegam 
ni-wehm o'odham t-sho'igchud ch 
gm hu i t-wuwhas ahchim mach am 
ahgachug g s-kehg ha'ichu ahgaj 

g Jiosh. K g Jiosh pi hohho'id mo 
has e wua. Chum o hems ab wehs 
ha wui gegok g hemajkam 1êchum 
t-shohbidch ahchim mach ha ahgid 
g go'ol hemajkam hegai mat hekaj 
wo e do'ibia. T id ab wabsh ba'ich i 
ge'edaj g pi ap ha-chu'ijig. Kut heg 
gam hu ai mat ab ha wui wo jiwia g 
wehs s-ko'ok ha-namkidadag. 


Mash g Paul am ep s-ha 
chehgimelimk 

WPi att sha'i pi em-chegito matt 
hekid am i t-gawulkai ab em- 
amjed. Chum ach s-em neidamk 
18ch am ha hekaj chum si i t-nako 
matt am uhpam wo hihi em-wui. 
Ahni Paul ant mu'ikko am chum 
uhpam s-himim. T am ni-kuh g 
jijawul ha-ge'ejig Satan. 19-2°M eda 
d ahpim mach am si em-hiwig ch 
em-hekaj wo si s-hehgigk ch ab wo 
si ho'ige'el g t-kownalig Jesus mat 
hekid ep wo jiwia. 
3 1-2 Am att i pi t-nako am em- 

chegitokch. Kum s-mahch 

matt am i kei g t-wehnag Timothy 
mat am wo him k am wo em-nei. 
Tt ahchim am hejel wih Athens 
kihhim t am. Timothy o si s-ap 
ahgachug g s-kehg ha'ichu ahgaj 

g Jiosh ab amjed g Christ. Kutt 
hab i t-ah mat am wo him k am 
wo i em-gewkemhun k am wo 
i gewkai g em-wohochudadag. 
3Kumt hab pi hedai wo sha'i 
dagito g Jiosh ha'ichu ahga heg 
hekaj e-sho'igchudadag. Am am 
wa s-mahch matt wo t-sho'igch id 
hekaj t-wohochudadag. *Id ach wa 
heki hu am em-ahgid mach eda am 
em-wehmajkahim. Kum s-mahch 
mat wa woho hab e juh. Skunid 
s-gihug mat am hu wo i em-bijim 
g ge Jiawul. Kut wo heki e wua g 
t-chikpan am em-shahgid. Nt pi 
ni-nako manis am ba'ich ep wo i 
neahi k hekaj am i kei g Timothy 
mat wo s-mai mams am wabsh kia 
ab s-wohochud. 

êT hemuch ia ep jiwia ab em- 
amjed k ia u'apa g s-ta hohho'idam 
ahga ab amjed g em-wohochudadag 
ch pihk em-elidadag. Am o t-ahgid 
mam chum hekid si s-ap am 
t-chegito ch hab wa masma chum s-t- 
neidamk mach ahchim has i masma 
chum s-em-neidamk. "Muti ach 
ha'ichu nakog ch mu'i t-sho'igchud. 
K wabshaba g em-wohochudadag 
ab t-gewkemhun. *S-gegokim amki 
ab s-wohochud g t-kownalig Jesus. 
Kuch ab si t-nenenashanichud 9ch 
ab si i ho'ige'elid g Jiosh mam hab 
wa masma ab t-mahkch g s-hehgig. 
10Chum ach hekid ab tahni g Jiosh 
wehs t-ihbdagkaj matt wo wa ep em- 
neid k ab wo i em-wehmt mamt s-ap 
ab wo s-wohochudad g Jiosh ha'ichu 
ahga. 11Mat hems wo wali t-hiwigi g 
t-ohg Jiosh ch t-kownalig Jesus matt 
am wo wa ep em-nei. 

12 Ab ach tahni g Jiosh mat 
ba'ich ab wo i em-mah g gewkdag 

mamt hekaj wo si pihk e elidad 

ab a'ai e wui ch ab ha wui g wehs 
hemajkam. 13Kumt s-gegokim ab 
wo wohochudad g Jiosh ch ab 

wui wo gawulkdask ab amjed g pi 
ap'ekam mamt pi wo ha chu'ijigk 
mat hekid ep wo jiwia g t-kownalig 
Jesus wehs ha wehm hegam mo d 
hemajkamgaj ch heki hu koi. 


Mo has mahs doakag d 
Jiosh hohho'ida. 

Pegih, t-wepnag, am ach wa 

em-ahgid mamt has masma 
wo himad g e-doakag ch hab wo 
hohho'idach g Jiosh. Ab amt bei 
g ha'ichu t-ahga. Kuch hemuch 
ab si em-tahni ch ab em-chehani 
am wehhejed g t-kownalig Jesus 
mamt ba'ich am hab wo i junihid. 
2S-mahch am mach wa has masma 
am em-shelinid g gewkdajkaj. 

3Jiosh o em-tatchuid mamt ab wo 

si i e gawulkai pi ap'ekam amjed 
k wo si e nuhkud g hejel e-wehm 
kihkam wehhejed. 4Ahpim chechoj 
amt wo s-mahchk mamt wo si s-ap 
ha hohnt am tahgio g Jiosh ch am 
hemajkam ha tahgio. 5Hegam mo 
pi mahch g Jiosh o wabsh hejel 
e-tatchui wehhejed bebhe g uwi. 
Mt wabshaba ahpim pi hab masma 
wo be &k hab pi ab hu hedai wui 
pi ap has wo chu'i. Heki ach hu am 
em-ahgid mat g Jiosh s-ko'okam 
wo ha namkid matp hedai am hab 
wo juh ihda pi ap'ekam. 7 Jiosh 
at pi hab ahgk ab i t-gawulkai 
machs am hab wo junihid g s-uam 
ha'ichu. Do tatchuij matt d wo 
hekia s-ap'ekamk. *K heg hekaj 
ab t-mahkch g Hekia S-ap'ekam 
Gewkdag. Hegai matp hedai wo 

s-ohhod ihda mashchama at wo 
s-ohhod g Jiosh. 

9Heki atsh hu i em-tashogi g Jiosh 
mamt wo si pihk e elidad wehs ha 
hekaj g e-wehm wohochuddam. K 
pi hab chum mahs machs am hu 
ep wo ge em-o'ohani ab amjed. 
10Si amsh pihk e elid wehs ha 
hekaj g e-wehm wohochuddam 
am wehs Macedonia jewed ch ed. 
Kuch wabshaba ab si em-tahni 
mamt ba'ich am hab wo i e junihid. 
11Am g wo i e nakog mamt wo 
s-dodolimak ch am hab wo junihid 
g hejel e-chikpan ch wo ha'ichu e 
gahgidad. Id ach wa heki hu hab 
em-ahgid. '?Bamt masma pi hedai 
ab hu wo hiwgad mas ab wabsh 
wo em-mah hegai mam haschu i 
tatchua. T hegam mo pi mahch g 
Jiosh wo em-nei mam s-chikpnadag 
k ab wo si has em-elidad. 


T-kownalig jiwhiadag. 

13Si ach em-tatchuid mamt wo 
s-mahchk g wohokam ab ha amjed 
hegam mat heki hu koi. T hahawa 
pi wo i em-bijim g pi ap tahhadkam 
hab masma mat hab wo ha juh 
g pi wohochuddam. ‘Neh, ab at 
i wuhsh g Jesus muhkig amjed. 
Kuch s-wohochud ihda ch hekaj 
ab wui nenea mat g Jiosh ab ep 
wo i ha wuwhas hegam mat koi ab 
s-wohochudch g ha'ichu ahgaj ab 
amjed g Jesus. 

15Hegam atsh wo i wuwha ab 
amjed g muhkig matt koi an hu wo 
nam g t-kownalig Jesus. í"Wehpeg 
at ab wo si s-kaidam t-wai g anghil 
ha-ge'ejig. T g Jiosh kuikud ab haha 
wo kaida. T ab haha wo i hud g 
t-kownalig Jesus ab dahm kahchim 

t amjed. T hegam mat heki hu koi 
ab s-wohochudch g Jesus ab wo i 
wuwha. 1T hegam mat hedai in 
d wo kia dodakamk heg i tash ed 
ab haha wo i e hemapai ha wehm 
chewagi ch ed k an wo nam g 
t-kownalig. Kutt am i amjed chum 
hekid wo wehmajk g t-kownalig. 
18 Ab g wo si e gewkemhunad id 
hekaj ha'ichu ahga. 

Pi o hab mahs manis am hu 

wo em-o'ohani ab amjed mas 
hekid hab wo i e juh ihda ha'ichu 
mani am ahg. “Am am wa s-ap 
s-mahch mat chum s-a'agi wo e ai 
mat ep wo jiwia g t-kownalig Jesus. 
Neh, pi o ta machima mas hekid 
wo i jiwia g s-chu ehskam chuhug 
ch ed, o mas hekid wo i e ai mat g 
uwi ab wo taht g s-ko'ok k wo bei 
g ali. K hab wa'ap pi ta machima 
am ha wehhejed g pi e do'ibiakam 


mas hekid ep wo jiwia g t-kownalig. 


3Idam at hab wo kaijjid mo wehs 
ha'ichu am wabsh i si s-ap'e ch 
s-dodolima. T am wabsh wo si e ai 
mat wo e ko'ijid k pi wo e do'ibia. 
4Kum eda ahpim e do'ibiakam 
s-mahch ihda. K pi hab chum 
mahs mat s-a'agi wo jiwia hegai 
tash em-wui hab sha masma mo 
g s-chu ehskam. 9Jiosh o ha'ichu 
t-tashogid. Kuch an u'ukch g 
tonlig hab masma mo hegam 
mo am tash ed hihim. ®Pegih, tt 
wo chum s-nenenashanik ch pi 
hab wo masmak mo g nawkkoi. 
7Hegam mo pi nenenashanik ch 
nawkko'o o am eda g s-chuhugam. 
8Kutt wabshaba ahchim s-ap wo 
t-nahtokchid hab masma mo g 
shondal. T-wohochudadag ch 
pihk t-elidadag o d wainomi 

lihwa t-wehhejed. Kuch ab wui 
t-gewpkadch mat g t-do'ibiadag s-ap 
wo e nahto. K id hab sha masma 
mo g wainomi wonami t-wehhejed. 
9Pi at hab ahgk ab i t-gawulkai g 
Jiosh mas wo t-namkid heg hekaj pi 
ap t-chu'ijig k wabshaba hab ahgk 
mat g t-kownalig Jesus Christ wo 
t-do'ibia. 19Heg at muh t-wehhejed 
ki wuhsh matt d wo dodakamk 
wehmaj. K wabsh chum has masma 
s-ap'e chum achs wo heki hu koi o 
in d wabsh wo kia dodakamk mat 
wo jiwia. Mt heg hekaj ab wabsh 
wo si a'ai e gewkemhunad ch ab 
a'ai ha'ichukaj wo i e wehmajk 
mam am hab wa e junihim. 


Matsh I kuhgi g ha'ichu i ha shelinida. 


12 Ab ach si em-tahni mamt s-ap 
ab wo ha neidad g e-wanimeddam 
ch hegam mo am em-mashcham 
ch ab shohbidch g pi ap'ekam em- 
shahgid. Do Jiosh hab elida mo hab 
wua. ‘Ab g wo si has ha elidad 
ch s-ha ho'ige'idad no pi hab wua 
a Jiosh chikpan. Am g wabsh wo 
s-dodolim kihk e wehm. 

14 Ab ach si em-tahni mamt wo 
ha ahgidad hegam mo s-papadma 
mat wo chikpanad. Ab g wo i 
ha gewkemhunad hegam mo pi 
wihnam gegok am e-wohochudadag 
ed. I g wo ha wehmtad hegam mo 
pi ha gewpdag ch ab wehsijj wo 
si ha bahbgi. 15Pi g am uhpam wo 
agwua mat hema s-ko'okam wo em- 
juh k wabshaba chum hekid am wo 
i e nakogad mamt s-ap ha'ichu hab 
wo wuad ab a'ai e wui ch ab wehs 
ha wui g hemajkam. 

16Chum g hekid wo s-ap e 
tahtkkad. '” Chum g hekid wo 

e ho'ige'idahunad. 18Ab g wo 
s-ho'ige'idad g Jiosh, chum atp 
haschu has wo i chu'igk. Ido d 
Jiosh tatchui em-wehhejed ahpim 
mamt ab i e hemakoj g Jesus Christ 
wehm. 

19Pi g am hu wo shohbid g Hekia 
S-ap'ekam Gewkdag. ?°Pi g am 
wo s-kaihogi hegam mo g Jiosh 
ab ha mahkch g ha'ichu ahga 
21k wabshaba wehs ha'ichu wo i 
a'appemad ch g s-ap'ekam ab wo 
u'ukchid. 22 Tm g hu wehs hab wo i 
juhni g pi ap'ekam. 

23 Jiosh o ab t-mahkch g s-ap 
tahhadkam. Kuni ab tahni mat 
wehs gam hu hab wo i juh g pi 
ap'ekam ab em-amjed k wo si 
nuhkudad g em-doakag ch em- 

ihbdag ch em-hon mat d wo hekia 
s-ap'ekamk. Mt am hahawa pi 

wo ha chu'ijigk mat ep wo jiwia g 
t-kownalig Jesus Christ. 2*Jiosh at 
ab i em-wai e wui k chum hekid 
hab junihim mo has i kaij. 

25 Am g wo t-wehhejed e 
ho'ige'idahunad. 

26 Am g wo ha ahgid g t-wehm 
wohochuddam mat ab wo i 
s-t-ho'ige'el. 

27Ni ab si em-chehani g 
t-kownalig Jesus gewkdagkaj 
mamt am wo ne'okchul ihda 
o'ohana am wehs ha wui g t-wehm 
wohochuddam amai. 

28Neh, ab at wo wa balich i 
s-em-holige'el g t-kownalig Jesus 
Christ. 


Id ash d Hema Ep Paul O'ohana 
am ha Wui g Thessalonica 
t Am Wohochuddam 





T-wepnag mam am kih 
Thessalonica t am: 

Am ant ep wo i em-o'ohani ahni 
Paul. K ia ni-wehmaj g Silas ch 
Timothy k ch am i ni-wehmaj. 

Dam woho hemajkamgaj g t-ohg 
Jiosh ab i e dagitok t-kownalig 
Jesus Christ wui. 

2Ab o wa si s-em-ho'ige'id g t-ohg 
Jiosh g t-kownalig Jesus Christ 
wehm ch ab wo wa ba'ich i em- 
mahkad g i wehmtadag ch s-ap 
tahhadkam. 


Matsh hekid wo i e ai g ge'e lodaita 
3Chum ach hekid ab si ho'ige'id g 

Jiosh em-hekaj, t-wepnag. Am amsh 
si i gewkahim e-wohochudadag 
ed ch ba'ich i si pihk e elid ab a'ai 
e wui. *Kuch heg hekaj si s-ap 
t-tahtk ch wehsko ha ahgidahim 
g t-wehm wohochuddam ab em- 
amjed. Msh am em-sho'igchud nam 
pi ab s-wohochud g Jiosh. Kumsh 
eda s-ap ab nakog g e-sho'igdag 
am wehhejed g Jiosh. 5Id o am 
wohokamchud mat am i em-ap'ech 
g Jiosh e wehhejed k pi ab hu 
ha'ichu wo em-abch am lodaita ch 


ed. Am am e sho'igchud wehhejed 
g Jiosh kownaltalig. K g Jiosh 
hab em-elid mam d s-ap'ekam 
ch am wo i em-wahpki e-kihdag 
ed. 8Jiosh at s-ap hab wo juh g 
lodaita. Hegam mo em-sho'igchud 
at wo e sho'igch heg hekaj. 7Kumt 
ahpim wo e do'ibia ab amjed g 
e-sho'igchudadag. Jiosh at hab wo 
juh ihda mat hekid ep wo jiwia g 
t-kownalig Jesus ab dahm kahchim 
t amjed. T ia wehmaj wo dada g 
anghiligaj k wo si s-gewkdagk. *T 
ia wehmaj ep wo e chehgi g si ge'e 
mei. T wo s-ko'okam ha namkid g 
Jesus hegam mo pi mahch g Jiosh 
ch pi ab hu wohog elid g s-kehg 
ha'ichu ahgaj ab amjed g t-kownalig 
Jesus. “Hegam at gam hu wo si 
i e gawulkai ab amjed g Jiosh k 
pi hekid wo bei g ge'e gewkdaj k 
chum hekid ab wo beihid g s-ko'ok 
e-namkidadag. 19Id at hab wo e 
juh mat hekid ia ep wo jiwia g 
t-kownalig Jesus. Kut g gewkdaj am 
haha wo i chehgi mat t-do'ibia k ab 
i t-gawulkai e wehhejed. 

11Pegih, heg ach hekaj chum 
hekid ab t-ho'ige'idahun Jiosh 

wui am em-wehhejed. Ab at i 
em-wai mamt wo e do'ibia k d wo 
a'aligajk. M hab hahawa s-junimk g 
s-ap'ekam ab s-wohochudch. Kuch 
ab tahni g Jiosh mat am e-tatchui 
oidk hab wo em-juh k hab s-ap hab 
wo em-elidad. Jiosh o gewkdag mat 
hab wo juh ihda mach ab tahni. 
12Kumt ab wo si ha'ichuchudad g 
t-kownalig Jesus. T heg hab wa'ap 
ab wo si em-ha'ichuchudad. Jiosh at 
si s-hemajim am i ap'ech g e-alidag 
wehm mat id hab wo em-juni. 


Matsh g Jiawul pionag ab wui 
wo kekiwua g Jiosh si Kehsha 


Bach wa em-ahgid mat ep 

wo jiwia g t-kownalig Jesus 
Christ k ab e wui wo i tut, “ZKush 
am hema em-ahgid mat heki hu 
hab e juh. Pi g am wo sha'i e kudut 
k pi sha'i ha wohochud, chum as 
hems hab wabsh e wua mo heg 
am ha tashogid g Jiosh o atp hems 
em-ahgid matt ahchim hab masma 
ha'ichu o'oha. 3-4Koi at e ai. Hemho 
wa at wehpeg am hab wo e juh mat 
mu'i ab wui wo gegokiwua g Jiosh 
hegam mo hab chum kaij mo ab 
s-wohochud. T am hahawa hema 
wo i wuhsh g o'odham k wehs ha 
ba'iwechkim d wo pi ap'ekamk 
ch d wo si obgajk g Jiosh ch am 
wo i wah ge'e cheopi ch ed am 
Jerusalem t am k am wo dahiwua 
mat g hemajkam ab wo jiosht. Kut 
pi wo ha hiwigi mas ha'ichu ep wo 
jioshgak. T g Jiosh s-ko'okam wo 
namkidad chum hekid. 

5 Am am wa s-chegito mani wa 
am wa heki hu em-ahgid ihda mani 
eda am em-wehmaj. &7S-mahch am 
mo g pi ap'ekam an e shohbidch 

hemu. T wabshaba has tash in 

hu hab wo i e juh hegai mo an 
shohbidch. Sat am haha wo i 
wuhsh hegai si pi ap'ekam o'odham. 
9T g jijawul ha-ge'ejig Satan ab wo 
mah g gewkdag. Kut hab wo juh 

g nahnko mahs s-hasig ha'ichu ch 
s-ta neidamam ha'ichu mat wo ha 
iattogi g hemajkam. 1°Kut hegam 
abwois-wohochmohedaidpie 
do'ibiakam. 11Jiosh at hab wo ha 
juh mat wabsh g ha'ichu iattogi ab 
wo s-wohoch no pi idam s-hohho'id 
g pi ap!ekam ch pi ab hu wo bei 

g wohokam mat hekaj wo chum 

e do'ibia. BRT am haha wo jiwia 

g t-kownalig Jesus k si s-masma 

ab wo e chehgid k ab ab wo ihbhe 
hegai si pi ap o'odham k hekaj wo 
mu'a k gam hu wo si i da'ich mamt 
hebai wo ha nehnich g jijawul. 

12T hegam mo e iattogid ch ab 
s-wohochud hab wa'ap ab wo bei g 
s-ko'ok e-namkidadag. 


Mamt am i e gawulkai 
mamt wo e do'ibia 


13-14Mt wabshaba ahpim wo 
e do'ibia ab amjed g s-ko'ok 
e-namkidadag. Si o pihk e elid 
g t-kownalig Jesus Christ em- 
hekaj. Kumt am wehmaj ab wo e 
ha'ichuchudad. Gd hu i si wehpeg 
at am i ap'ech g Jiosh mat g Hekia 
S-ap'ekam Gewkdag ab wo i em- 
gawulkai wehhejed. Kumt ab i 
s-wohoch ihda s-kehg ha'ichu ahgaj 
mach wa am em-ahgid. Id ach 
hekaj ab i ho'ige'id g Jiosh. 15Pegih, 
am ach wa em-mashcham ihda 
wohokam ch am ep em-o'ohanid 
ab amjed. Kumt s-wihnam wo 
gegokkad ch an wo u'ukchid. 

16 Ab o t-wui si pihk e elid g 
t-kownalig Jesus Christ g Jiosh 
t-ohg wehm ch ab si s-t-ho'ige'el. 
Kuch heg hekaj ab wui t-gewpkadch. 
17 Ahchim ach ab tahni mat ab wo 
i em-gewpkadch mamt g s-ap'ekam 
am hab wo junihid ch hab wo 
kaijjid. 


Mo g Paul ab i ha tahni 
g ho'ige'idahuna 

Ab g wo e ho'ige'idahun, 

t-wepnag, k ab wo tai g 
Jiosh mat pi ab hu wo e shohbi g 
ha'ichu t-ahga ab amjed t-kownalig 
Jesus. T mu'ijj ab wo si has i elid 
k ab wo s-wohog el hab masma 
mo am hab e wua em-shahgid. 
2Pi ap hehemajkam o pi ab hu 
wohochud g Jiosh ha'ichu ahga ch 
ab t-wui gegok. Kumt am wo si e 
ho'ige'idahunad mat wo t-do'ibia g 
Jiosh ab ha amjed. 

3 Jiosh at hemho wa am hab wo 
juh mo haschu i t-ahgid. S-mahch 
ach mat ab wo i em-mah g gewkdag 
k wo em-nuhkud mat pi wo em- 
gehg g Jiawul. “Dam t-wehm 
wohochuddam. Kuch heg hekaj hab 
em-elid mam am hab junihim hegai 
mach ab i em-mashcham ch am hab 
wabsh wo i junihid. “Ch ab i tahni 
g t-kownalig Jesus mat hab wo em- 
juh mamt ba'ich wo i mai g Jiosh 
pihk elidadag k wo s-chu nakogad 
hab masma mo hab masma g Jesus 
Christ. 


Mattsh wo chum s-wapagimak 


6Heki ach hu em-mashcham 
mamt wo s-wapagimak. K eda 
ha'i hegam mo d wohochuddam 
s-papadma ch pi am hu oidch hab 

e junihim g t-mashchama. Ch ab 
em-chehani g t-kownalig Jesus 
Christ gewkdagkaj mamt pi am hu 
wo ha wehmajk. “Am am wa t-neid 
mach wa pi sha'i papadma mach 
wa am em-wehmajkahim. Kum am 
wa s-mahch mamt am chum t-oidk 
hab wo wa masmak. 591 ach wa 
chikpan chum hems s-chuhugam 
k ed matt am wo wa ha'ichu ha 
namkidad hegam mach hedai i kih 
am dadha mamt pi ha'ichu wo heki 
gei t-wehhejed. 

9Bo hi wa chum mahs mach 
ap'edag mamt ab ha'ichu wo i 
t-namkid nach pi d Jiosh pionag 
em-wehhejed. Ch wa wabshaba hejel 
t-dagio'id matt am wo em-chehgi 
mamt has wo chum masmak. 1"Bach 
wa em-ahgid mach eda am em- 
wehmaj mamt pi wo ha gegos hegam 
mo pi tatchua mat wo chikpanad. 
11Kah ach mo am em-shahgid ha'i 
s-papadma ch pi chikpan ch wabsh 
himchud g has ahgadag. 12Ch ab si 
ha chehani g t-kownalig Jesus Christ 
gewkdagkaj ch ab ha gewkemhun 
mat am wabsh wo i e bahbgi k wo 
chikpanad ch hekaj wo e dagio'idad. 

13Kumt ahpim mam wabsh s-ap am 
hab e junihim am hab wabsh wo i 
junihid g s-ap'ekam ch pi wo dagito 
14ch wabshaba wabsh wo dagito hegai 
matp hedai pi ab hu wo wohog elidad 
ihda mani ia em-chehani. Tp hems 
abwowabeigsiedadagkamwoie 
ap'ech. 15Am g wo s-chegitok mo pi d 
em-obga ch wabshaba d em-wepnag 
mamt ab wo shohbidad ha'ichukaj. 


Mat ia i kuhgi g e-o'ohana g Paul 
16Chum at hekid am wo em- 
wehmajk g t-kownalig Jesus. Kuch 

ab tahni mat chum hekid ba'ich ab 


wo i em-mahkad g s-ap tahhadkam. 


17 Ahni Paul ant ia hahawa si 
hejel ha'ichu wo o'oha hab masma 
mani hab wa wua an wehs ni- 

o'ohana ed. Mt hab masma wo 
s-mahchk mani d ahni. 

18Neh, ab at wo ba'ich i s-em- 
ho'ige'el g t-kownalig Jesus 
Christ. 


Id ash d Paul Wehpeg O'ohana 
am Timothy Wui 





Ni-wehnag Timothy: 

Ia ant ha'ichu wo i m-o'ohani 
ahni Paul mani d kehshaj g Jesus 
Christ. Jiosh at ni-cheha mant wo 
i ahgahi ab amjed g alidaj Jesus 
Christ. T hab ab wo hiwgad g 
hemajkam mat heg am wo ha u'apa 
Jiosh kihdag wui. 

2Ab g ni-kaiham ahpi Timothy 
map d ni-alidag ab i s-wohochudk 
g ha'ichu ni-ahga ab amjed g Jesus 
Christ. 

Ab o wa si s-m-ho'ige'id g t-ohg 
Jiosh g t-kownalig Jesus Christ 
wehm ch ab wo wa ba'ich i 
m-mahkad g i wehmtadag ch s-ap 
tahhadkam. 


Mash am ha'i chum ha 
iattogid g wohochuddam 
3 Ab ani wa si s-ap m-ahgid 
mapt am wo wih Ephesus t am 
mani wa am him gam hu wo himk 
Macedonia wui. Am g wabsh i 
dakad ch am wo si ha keshwua 
hegam mo g iattogi chum ha 
mashcham. 4Idam o chum ha 
mashcham mo g hoho'oki a'agida 
ab wehnags g Jiosh ha'ichu ahga ch 
ep chum ha mashcham mat hemho 
wa wo s-chegitok g e-shohshonbad 


ha-chechgig. T wabshaba ihda 
ha-mashchama hab wo ha juh mat 
wo dagito g Jiosh hab elida k ab 
wabsh a'ai wo e ne'owinad. Bat 
wa'i masma wo s-mahchk g Jiosh 
hab elida mat ab wo i s-wohoch g 
ha'ichu ahgaj. 

5Pt wo ha ahgi mat woho ab wo 
s-wohochudad g Jiosh ha'ichu ahga 
ch heg hab wo wa'i junihid mo 
haschu s-mahch mo d s-ap'ekam 
ch hab pi wo e kudutad. Id at 
hab wo ha juh mat wo i ge'eda g 
ha-tatchuidag. 8Ha'i at dagito g 
e-wohochudadag k hekaj wabsh 
ha wehm e ne'owin. “Idam o hab 
chum e elid mo d chehanig ha 
mashchamdam ch wabshaba pi 
amichud g Jiosh ha'ichu ahga chum 
as hab e elid mo s-e mahchk ch 
neneok. 

8-9S-ap'e o g chehanig. K 
wabshaba idam pi ap hekaj am 
chum ha shohbidch hegam mo hab 
wua g s-ap'ekam. K eda g chehanig 
chum e hekaj mat wo ha shohbi 
hegam mo g pi ap'ekam hab wua. 
Idam o pi ab hu has elid g Jiosh 
ch pi ab hu wohog elid. Ha'ijj o 
s-ha mu'amk chum hems g e-ohg 
o g e-je'e. 1°Ha'ijj og s-totontom 

ha'ichu chegitok ch chum hems 
chum e u'uwichud o e chechojchud 
ch e wehm hab junihim g s-uam 
ha'ichu. Ha'ijj o ha lilsochud wabsh 
hejel e wehhejed ch ha iattogid ch 
ab ha'ichu ha abchud g s-ap'ekam 
o'odham. Nahnko masma o ab wui 
gegok g mashchamaj g Jiosh hegam 
mo chum ha mashcham g iattogi. 
11Jiosh o ni-nuhkudachud ihda 
s-kehg ha'ichu e-ahga. K heg am 
t-tashogid ihda mant em-ahgi. 


Mash g Paul ab si ho'ige'id g Jiosh 

12T-kownalig Jesus oki hab ni-elid 
mant s-ap am hab wo junihid ihda 
chickpan nat pi am i ni-kehsh k 
ab ni-mahkch g gewdag wehhejed. 
Kuni heg hekaj ab si ho'ige'id. 
13Heki anid hu wa ha sho'igchud 
hegam mo ab s-wohochud g Jesus 
ch ab ha wui pi ap has ahg g Jesus. 
Kut eda heg ab si i s-ni-ho'ige'el 
nani pi pi ni-mahch ch hab junihim 
pi ab hu wohochudch. 14Si at 
s-hemajim ab ni-wui i e tashogi. 
Nt hab ab i s-wohochud k ab i ni- 
hemakoj wehmaj k ab wui a pihk 
ni-elid. 

15-16Neh, hema hab che'idag o hab 
chu'ig, “Ia at jiwia g t-kownalig Jesus 
jewed dahm mat wo ha do'ibia g pi 
ap chu'ijkam.” K id d si wohokam nat 
pi ab si s-ni-ho'ige'el. Ni eda shahag 
wepo mani wa wehs ha ba'iwechkim 
d si pi ap chu'ijkam mani wa cheggia 
g t-do'ibiakam Jesus ha sho'igchudch 
hegam mo ab s-wohochud. T heg ab 
wabsh ni-bahbgi mat wehs am wo 
ha chehgi g hemajkam mat ab wabsh 
wo ha bahbgi. Tp hems hab wa'ap ab 
wo i s-wohochud k ab wo bei g pi ha 
huhugedam doakag. 

TP Neh, wehs ha'ichu dahm o d 
kownal g Jiosh ch pi ta neidagma 
ch pi hekid im hu hab wo i e juh. 
Kutt ab wo si uhgk i ulin k ab wo 
hehgchulidad chum hekid. Neh, 
woho o wa ihda. 

18Pegih, ni wehnag, Timothy, heki 
o hu am i t-tashogid g Jiosh maptki 
am hab wo junihid ihda chikpan. 
Kuni ab ep i m-gewkemhun mapt 
hab wo wa junihid. Hegai Jiosh 
ha'ichu ahga ab m-wui at hab wo 
masmak mo g s-kehg cheggiakud. 
Pt hekaj ab wui kehkkad g ge 
Jiawul. 19An g si u'ukchid g 
e-wohochudadag ch heg hab wo 
wa'i junihid map haschu s-mahch 
mo d s-ap'ekam. Ha'ijj oki pi 
hab masma ch hekaj padch g 
e-wohochudadag. 2° Hymanaeus 
ch Alexander oki ha'i hegam ch 
pi ap has ahg g Jiosh. Nt gam hu i 
ha dagito ge Jiawul wui mat wo e 
sho'igchud k atp hems wo dagito g 
pi ap e-chu'ijig. 


Mat has Masma g wohochuddam 
ab wo ihmad g Jiosh 
Si ani s-m-ahgidamk mapt 
wo ha'ichu ha ahgi g t-wehm 
wohochuddam. Do si ha'ichu mat 
ab wo e ho'ige'idahunad Jiosh 
wui. Pt wo ha ahgi mat ab wo 
tahnid g i wehmtadag ch wo e 
ho'ige'idahunad am ha wehhejed 
g wehs nahnko mahs hemajkam. 
2K hab ep mahs mat wo e 
ho'ige'idahunad am ha wehhejed g 
kokownal ch u'usagakam mat idam 
s-ap hab wo junihid g e-chikpan. 
Kutt hab s-dodolim wo kihdagk 
ch wo s-ap t-tahtkkad. *Neh, id 
at wo hohho'idach g Jiosh no pi 

d t-do'ibiakam “ch tatchua mat 
wehs nahnko mahs hemajkam wo 
e do'ibia k wo s-mai g wohokam ab 
amjed. 

5Do wali hemako g t-ohg Jiosh. 
K hab wa'ap d wali hemako g si 
Kehshaj ch d Jesus Christ ch d wa'i 
hegai mat i t-hemakoch g Jiosh 
wehm. Jesus Christ at t-wepo e juh 
mat d wo o'odhamk Sch ab wo bei 
g s-ko'ok t-namkidadag k hab wo 
t-do'ibia. Id o am t-chehgidch mo 
wehs hemajkam s-ha do'ibiamk g 
Jiosh. "Kut heg hekaj am i ni-kei 
mant wo i ahgahi ab amjed g alidaj 
k wo ha mashcha g gawul mahs 
hemajkam g wohokam. S-mahch ap 
wehs ihda. 

8Bant wo chei mat wahm g 
chechoj ab wo e ho'ige'idahunad 
Jiosh wui ch atp hems am wo uhgk 
uh'ul e-nohnhoi. S-ap at ha'ichu 
hab wo elidad ch pi wo sha'i 
s-bagak ab hedai i wui. 

9Kunt hab ep wo chei mat g u'uwi 
wabsh s-ap ab wo e enigadadch ch 
ep s-ap hab wo juhkchid g e-mo'o 
mat pi heg hekaj wo chum si e 
hahaschudad. 19Ab o ha ab mat 
chum hekid am hab wo junihid 
g s-ap'ekam ch heg amjed wo e 
chehgidch mo d wohochuddam. 
11Ab o d ep ha-wuikam mat wabsh 
s-bahbagi ch s-dodolim ab wo 
kaiham k wo mahchid g Jiosh 
himdag. 

12 Ahni ani pi sha'i ha hiwgid 
g u'uwi mas wo ha mashcha 
g chechoj o am ha dahm wo e 
uh'ulinchid. 1*Ab o ha ab g chechoj 
mat am wo i ha wanim g hemajkam 
id eda himdag. Jiosh at wehpeg 
nahto g cheoj k am haha wabsh 

oidk nahto g uwi. Idam ash wa hab 
chechgig Adam ch Eve. Kush pi d 
Adambad mat e iattogi. Hegai uwi 
atsh e iattogid k melchkwua g Jiosh 
chehanig. 1*T g Jiosh heg hekaj ab 
ha mah g u'uwi mat wo e sho'igch 
hekid am i ha mamsijid g a'al. T 
wabshaba ab ha amjed wo mahsi g 
t-do'ibiakam. Kut wo e do'ibia matp 
ab wo s-wohochudad g Jiosh ch wo 
si pihk e elidad wehs ha hekaj ch 
wo s-ap'ek ch wo s-e neimakad. 


Matsh has wo chum masmak g ha 
wanimeddam g wohochuddam 


Tatchua o g si s-kehg chickpan 

hegam matp hedai s-ha 
wanimelimk g wohochuddam. 
Neh, id o d hab ha che'idag ch 
d wohokam. ?Kunt am wo i em- 
chegitoch mat has wo chum 
masmak hegam mo hab s-e junimk. 
S-ap at d wo o'odhamk. T hab pi 
hedai wo e nako mas ab wo ha'ichu 
ha abch. Hemako at wo wa'i 
hohnigk ch wo si s-e tahtkk wehs 
ha'ichu k ed ch wo si s-ap hejel e 
nuhkudad ch s-ap ha'ichu am hab 
wo junihid ch wo s-chechojimak 
hegam ha wui matp hedai am wo 
ha chehgio ha-kihki am. Ab o ha ab 
mat wo s-mahchk mat has masma 
wo ha mashcha. 3Pi o hab chu'ig 
mas wo nawkko'od o s-hohtam 
wo babgatad o wo ha kawnid o 
heg wa'i lial ab wo si tatchuad. 
4S-hemajim at am wo ha dahmk 
g e-wehm kihkam. T g a'aligaj ab 
wo wechok ch ab wo si has elidad. 
5Pi at has masma wo s-ap i ha 
wanim g e-wehm wohochuddam 
matp pi ap wo ha wanim g e-wehm 
kihkam. SPi at d wo hema hegamk 

mat hemuch ab i s-wohoch g Jiosh 
ha'ichu ahga nat pi am hu wo chum 
si e haschudad ch wo i gei hab 
masma matsh wa g ge Jiawul hab 

e juh. 7Heg amt am wo i kei mo 
chum hems g pi wohochuddam ab 
si has elid. T hab pi hedai ab hu 
ha'ichu wo chu'ijigch mas heg hekaj 
wo i wua g ge Jiawul. 


Mat has wo chum masmak 
g i ha wehmtdam 

8T hab wa'ap s-ap d wo 
o'Odhamk hegam mo am i ha 
wehmaj g ha wanimeddam. Pt wo 
ha ahgi mat pi wo chu iattomk ch 
pi wo nawkko'od ch pi heg wa'i 
lial ab wo tatchuad. “Do si ha'ichu 
mat am wo si wehs s-ap oidad g 
Jiosh ha'ichu ahga ch heg hab wo 
wa'i junihid mo haschu s-mahch 
mo d s-ap'ekam. 1"Wehpeg amt am 
wo i ha mamche k am haha wo i 
ha chuhcha matp s-ap am hab wo 
masmak. 

11U'uwi chikpandam at hab wa'ap 
s-ap d wo u'uwik ch pi wo chu 
ahgamk ch pi wo nawkko'od ch pi 
wo chu iattomk. 

12Idam i ha-wehmtdam at 
hehemako wo wehm kihkamk 
ch hab wa!'ap s-ap wo ha dahmk 
g e-a'aliga ch s-ap wo himad g 
e-kihdag. 1*Hegam mat s-ap hab wo 
juh g e-chikpan at pi wo has e elid 
k si s-gewkam am hab wo junihid. 
Kumt ab wo si has ha elidad. 


Mat haschu am i t-tashogi g Jiosh. 


14-15Bani chum ni-tahtk mant 
s-hohtam am wo i m-chehgim. Tp 
wabshaba hems pi wo ni-aplet. 
Kunt heg hekaj am wo ha'ichu i 

m-o'ohani. Kumt id ab wo s-mahchk 
mamt has masma hab wo e junihid 
mamt s-ap wo himchudad g Jiosh 
himdag. Dam Jiosh hemajkamga 

ch d nuhkuddam g wohokam. ‘Pi 
o wa ta machima matt has masma 
wo s-ap'ekamk am Jiosh tahgio. T 
wabshaba id am i t-tashogi g Jiosh. 
K d wohokam ihda mo an hab 
chu'ig ne'i ed: 

T-wepo at hab e juh g Jiosh 
alidag k an e mahsid. 

T g Hekia S-ap'ekam Gewkdag 
am wohokamch mo d 
s-ap'ekam. 

S-ta neidamam at hab e juh, 
chum hems g anghil ha 
wehhejed. 

S-kehg ha'ichu ahga ab amjed o 
an e ahgahim nahnko mahs 
hemajkam ha wui. 

T mu'i hemajkam ab s-wohoch. 

Kut am uhpam ep i bei g Jiosh 
dahm kahchim wui. 

Neh, pi at hedal wo sha'i e nako 
mas wo pi wohokamch ihda 
wohokam. 


Mat an ha'i wo i wuwha mat g 
pi wohokam wo ha mashcha 


Si o tasho am i ni-tashogid g 

Hekia S-ap'ekam Gewkdag 
mat ab wo i e ai g tash mat mu'i 
wo dagito g e-wohochudadag. Ha'i 
at wo ha mashcha g iattogi nat 
pi g jijawul wo i ha wahmud. T 
mu'i hemajkam ab wo ha wohog 
el. 7Hegam mat chum hekid wo ha 
iattogidad at pi wo sha'i e kudutad 
heg hekaj nat pi ged hu wabsh wo 
i ha ap'et. ?Idam o ha mashcham 
mo d pi ap'ekam mat wo e hohont 
ch ep pi ha hiwgid mas wo ko'ad 

g has mahs ha'ichu hugi. K eda 
wehs ihda d Jiosh nahtoi ch am 

wa s-ap'e am t-wehhejed. Ahchim 
mach s-mahch g wohokam att hekaj 
ab wo ho'ige'el g Jiosh k ab wo ui 

g nahtoij. *Jiosh at wehs ha'ichu 
nahto. K wehs s-kehgaj. Tt hekaj ab 
wo i ho'ige'id k ab wo ui. “Bo kaij g 
Jiosh mat g ho'ige'idahuna am wo i 
ap'ech nenaj ed. 


Mamt has masma d wo 
s-ap piongajk g Jesus 

6Dapt wo s-ap'ekam piongajk 
g Jesus Christ maptp am wo i ha 
ahgi g t-wehm wohochuddam ihda 
ha'ichu mashchama. Kupt an wabsh 
s-ap wo u'ukchid g e-wohochudadag 
ch wehs ha'ichu mashchama ab 
amjed map hab hi wa masma hab 
e wua. 

7Pi g am hab masma hekaj g 
hoho'oki a'agida mas d Jiosh 
ha'ichu ahga. Pi at hab wo em-juh 
mamt wo s-a'ap'ek am Jiosh nena 
ed. Am apt wo si e mashchamad 
mapt am hab wo junihid s-ap'ekam 
himdag. 

8S-ap'e mapt wo e momoisha k 
wo s-gewkk. K wabshaba ab him 
g tash mat wo huhug ihda. K heg 
hekai ba'ich i s-ap'e mapt woie 
gewkai am e-wohochudadag ed. 
Id o ab m-mahkch g s-ap'ekam 
doakag idani ch imhab i ba'ich. 
9Do si wohokam ihda ha'ichu 
ahga. K hab chu'ig mat wehs ab 
wo i chum s-e wohoch. 19Jiosh 
at wehs wo ha do'ibia hegam mat 
ab wo i s-wohoch g ha'ichu ahgaj 
k am wo i e gewpkai wui. Kuch 
ab s-wohochud ch heg hekaj am 
si t-nakog ch mu'i ha'ichu ab 

nakog matt wo ha ahgi hemajkam 
ab amied ihda. "Am g i ha 
mashcham ihda mani m-ahgid k 
ab i ha chehani mat am hab wo 
junihid. 1?Bapt masma s-ap hab 
wo e junihid ch s-ap wo neokad. 
T pi hedai pad has wo m-elidad 
map d wabsh wechij hemajkam. 
Ab g si pihk e elidad wehs ha 

wui ch wo si e nuhkudad ch pi 
hab wo junihid g pi ap'ekam. T 
hab wo e chehgidahid g em- 
wohochudadag. 13Am g i e nakog 
mapt am wo wa ne'okchulidad g 
Jiosh ha'ichu ahga am ha-namki 
ed ch wo ha mashchamad ch am 
wo i ha gewkemhunad. ‘Neh, ha 
wanimeddam at was e ho'ige'idahu 
m-wehhejed k ab m-taht. T wa 
hegam mo d Jiosh ha'ichu i 
tashogiddam am ah mat has mahs 
chikpan ab m-mah g Jiosh. Pegih, 
am g i e nakogad ch heg am hab 
wo junihid. ‘ST hab ab wo i e 
gewkemhunad g wohochuddam 
an m-neidch. 1êSi g s-e nen'oid 
map has e junihim ch haschu ha 
mashcham k hekaj pi wabsh wo 
heki wua g e-doakag. T hegam mat 
ab wo m-kaiha hab wa'ap pi wo 
heki wua g e-dodakag. 


Matt has wo chum t-junihid am 
ha wui g t-wehm wohochuddam 


Pi g ab wabsh si chehmod g 

keli o'odham k wabshaba ab 
wabsh wo s-ap ha'ichu kakke hab 
masma mapt g hejel e-ohg hab 
chum masma hab wo juhkchid. 
Wechij o'odham apt hab masma ab 
wo ha neidad mo d m-wepnag. “ch 
g o'oki hab masma map g e-je'e ch 
g wechij u'uwi hab masma mo d 

m-u'uwiga. Pt wabsh si s-ap wo ha 
chegitokad. 

3 Am g ha ahgid hegam mo am 
hemiap e mihshmad mat wo ha 
nuhkud hegam mo d si hehe'ejel 
wi'ikam u'uwi. *K wabshaba pi ab 
hu ha ab mas wo ha nuhkud hegam 
mo ge a'aliga. Idam ha-a'aliga at wo 
chum ha nuhkud nat pi ha ge'egel. 
K d Jiosh tatchui mat aigo epai wo 
i ha wehmtad, 5Hegam mo woho 
d si hehe'ejel wihpkam o heg ab 
wa'i hiwig Jiosh ch chum hekid ab 
tahni g i wehmtadag. Idam amt wo 
ha nuhkudad Sch wabshaba wabsh 
wo ha dagito hegam mo wabsh e 
gahgid g s-tahhadkam. “Neh, pt 
wo ha ahgi hegam mo e wehm 
mihshmad mat hab wo juh ihda 
mani m-ahgid. T hab pi hedai has 
wo ha ahgad. 9Hegam mat pi wo 
ha nuhkud g e-hajuni o ba'ich d i pi 
ap'ekam mo g mischini. 

9Pi at an hu wo ha ui g wechij 
u'uwi mat wo ha nuhkud. Hegam 
mat wo i ha wehmtad at wo aisk g 
chuhdpo wehst-mahm a'ahidag ch d 
wo hegamk mo s-ap e nuhkudahim 
g e-kunbad wehhejed 19ch s-ap ha 
ge'egel g a'al ch s-ap ha nuhkud g 
Jiosh wohochuddam ch wehsko s-e 
mahch mo ha'ichukaj i ha wehmt 
hegam mo tatchua g i wehmtadag, 


chum as hems pi d wo ha-machigak. 


11-12 Wechij u'uwi atp hems ep wo 
s-kuhkuntam mo eda hab chum kaij 
mat pi hab wo e juh k wabsh wo 
chikpani g Jiosh, neh, k hab masma 
wo e chu'ijigchud k gam hu hab wo 
i e juh ab amied g Christ. Hali atp 
hems wabsh wo s-e papadmakamch 
an oiopodch ha-kihki oidch, wahm 
ba'ich i pi ap'e mat wo mai g has 


1TIMOTHY 5 


ahgadag k an wo gantanad g pi 
kehg ha'ichu ahga. 1415Ha'i at heki 
hu hab masma hab e juh k am i oi 
g Jiawul. Id o hekaj ba'ich i a-ap'e 
mat g wechij u'uwi ep wo kuhkunt 
k wo mahmadt k wo s-ap dagio'i 
g e-kihdag. T heg hekaj g t-obga 
pi wo e nako mas wo pi ap has 
t-ahgad. 
16Am g ha ahgid g u'uwi mat wo 
i ha dagio'i g hehe'ejel wihpkam 
e-hajuni k pi ab hu hedai wo 
mohto'i. Hegam mo am hemiap e 
mihshmad at hegam wo wa'i ha 
dagio'i mo d si hehe'ejel wihpkam 
17 Am g wehs ha ahgid mat ab wo 
si has i ha elidad hegam mo d kekel 
em-wanimeddam ch s-ap am hab 
junihim g e-chikpan, wahm hegam 
mo si chikpan ch hab junihim g 
mashchama ch mihshmda. 18An o 
o'ohanas Jiosh heki hu o'ohana ed: 
Pi g an hu wo bishdad g woiwis 
chini mat wo kehimunad g 
ha'ichu em-bahidag. 
T am wo wa ha kamshshapad 
g ha'ichu em-bahidag. 
Deuteronomy 25:4 
K hab d ahga ihda mamt hab wa'ap 
wo ha namkidad hegam mo hab 
junihim g chickpan, chum hems g 
Jiosh pionag. 
19Pi g ab hu kaiham g ha'ichu 
abchuda ab hema i ha ab idam kekel, 
heg hi wa mat gohk o waik hab wo 
chei mo si s-ap s-mahch ha'ichu ab 
ha amjed, mt am haha wo i mamche. 
20 Am apt hemajkam ha kailid k wo 
si s-ha keh'el hegam mat hedam pi 
gam hu wo dagito g pi ap'ekam. T 
hab masma wo s-e gihugad ha'i ehp. 
21Am g wehs wepo masma hab 
ha juhni idam mani m-shelinid k pi 

hedai sha'i gam hu wo i gawulkai. 
Id ani si s-bahbagi ab m-chehani 
am ha tahgio g Jiosh ch Jesus ch 
am ha tahgio g hekia s-ap'ekam 
anghil. 

22Pi g am wabsh si s-e hohtkid 
mapt am wo hema i kei mat wo 
chikpani g Jiosh. Tp hems d pi ap 
chu'ijkam. Kut d wo m-chu'ijig mapt 
s-hohtam am i kei. 2225Hali o g pi 
ap ha-chu'ijig am tasho e neid. Kum 
s-ap s-mahch ch pi woho am hu wo 
i ha chuhcha idam. K wabshaba 
ha'ijj pi am hu tasho e neid g 
ha-chu'ijig. Mt heg hekaj am wosi i 
ha mamche mamt hedai am wo i ha 
chuhcha. (25) K hab wa masma g 
s-kehg ha-chikpan am tasho e neid. 
Chum as hi wa pi am huii si tasho 
ch wabshaba pi wo ehsto g s-kehg 
ha-chikpan imhab i ba'ich. 

(23) Neh, s-e g nen'oidk, Timothy. 
Pi o kehgaj g shuhdagi amai. Kupt 
am wo sha'al wehnad g nawait. T 
hab pi wo m-mumkichudad hegai 
shuhdagi. 

Hegam wohochuddam mo 

d nenehol at ab wo si has 
ha elidad g e-a'amo. T heg hekaj 
pi hedai wo has ahgad g Jiosh ch 
pi wo has ahgad g t-mashchama. 
2Hegam mo g ha-a'amo hab wa'ap 
d wohochuddam at ba'ich ab wo i 
si has ha elidad ch ba'ich i s-ap wo 
ha chikpani nat pi g ha-chikpan 
d wo ha-ap'edagk g ha-wehm 
wohochuddam. 


Matt pi heg wa'i lialkaj 
wo si pihk t-elidad 
Id apt hemho wa wo i ha 
mashcham k hekaj wo ha 
mihshmad mani wa m-ahgid. ***Ho 

o wabsh chum si e hahaschud ch d 
wabsh pi ha'ichu mahchim hegam 
mat hedai i pi heg hekaj wo ha 
mashcha t-kownalig Jesus Christ 
mashchama. Heg o d wohokam 
t-mashchama ch am t-tashogid g 
s-ap'ekam himdag. K idam wabsh 
tatchua mat wo ha ne'owinad 

ch wo ha kawnid. Id o wabsh i 
wahmud g hehgamdag ch bagatalig 
ch pi ap has ahgadag. 5Kut hegam 
wo ha kawhainad matp hedam pi 
ap ha'ichu chegito ch pi mahch g 
wohokam ch hab chum elid mat 

g o'odham wo s-e kaisch id hekaj 
t-himdag. 

BK wabshaba id d s-wohokam 
s-t-kaisdag matt wo himad g 
s-ap'ekam ch wo si s-ap t-tahtkkad, 
chum achs pi ha'ichu wo edgidad. 
7Pi ach ha'ichu sha'i u'ad ch in 
mahsi id dahm jewed ch pi ha'ichu 
sha'i be k wo hih. 8Heg o am wa 
chum s-ap'e am t-wehhejed matt 
ab wo wa al he'es ha'ichu ko'ad ch 
ab s-ap wo t-enigadadch. 9Hegam 
mo s-e kaischudamk at heg hekaj 
hab wo s-junim g pi ap'ekam. T g 
ha-tatchui gam hu hab wo i ha juh 
ab amjed g Jiosh. Kut ha'i ep wo ha 
padch. '9Nahnko mahs pi ap'ekam 
o ab shohshon heg amjed mat hema 
heg wa'i lialkaj wo si pihk e elidad. 
Ha'i at heg hekaj im hu hab i e juh 
ab amjed g e-wohochudadag k oi 
wa mu'i ha'ichu pi ap tahhadkam 
ab nako. 


Ha'ichu i shelinida am Timothy wui 


11Pi g hab masma hab e juhni 
mo hegam mani am ha ahg nap 
pi d Jiosh chikpandamga. Id apt 
eda am wo i e nako s-ap'ekam 

ch e-wohochudadag ch pihk 
elidadag ch ha'ichu nakogadag 

ch hemajimatalig mapt wo 

wepo chu'igk mo g Jiosh. ZAm 

g si e gewkad wehhejed g Jiosh 

k wo s-wihnam u'ukchid g 
e-wohochudadag mapt hekaj am wo 
i wah Jiosh kihdag ed hab masma 
mat g s-melidkam hab wo e juh mat 
wo ha gehg. 

Id at hekaj ab i m-bei g Jiosh 
mapt wa am si s-kehg ah g 
e-wohochudadag am mu'i 
hemajkam ha kaichudk. 12-14 Bapt 
wabsh masma hab wo e juh matsh 
wa g t-kownalig Jesus natsh pi 
heg s-ap ah g wohokam am tahgio 
hegai ge'e Kownal mo hab chehgig 
Pontius Pilate. Kupt wehs am hab 
wo juh ihda mani m-ahgid k ab 
wo ai mat ab ep wo i hih g Jesus. 
T hab pi hedai ab hu ha'ichu wo 
m-chu'ijigch. Id ani ab si m-chehani 
am tahgio g Jesus ch am tahgio 
g Jiosh. Jiosh o ab ha mahkch g 
doakag wehs ha'ichu dodakam ch 
ab ep wo i m-wehmt mapt hab wo 
juh g ni-chehanig. 

15 Jesus at ia ep wo i e chehgi heg 
i tash ed mo kehshch g Jiosh. Jiosh 
o si s-hemajima ch wehs ha'ichu 
nuhkud ch d kownal wehs ha 
dahm g kokownal. 1êch pi hekid 
ha mumkku. Pi o hedai neid ch pi 

hedai wo e nako mas wo nei. An 
o ha'ichug hab mahs tonlig ch ed 
mat pi hedai wo e nako mas ab 
wo miabi. Pi at hekid wo huhug g 
gewkdaj. Kutt ab wo si has elidad 
chum hekid. Neh, bo masma. 

17 Ab g i ha chehani hegam 
mo d s-kakais mat pi wo si e 
hahaschudad heg hekaj ha'ichu 
e-eniga ch pi ab hu wo hiwgad ch 
wabshaba ab wo hiwgad g Jiosh. 
Heg o wud mo s-ba'ama ab t-mahk 
wehs ha'ichu mach haschu i hekaj 
s-ap t-tahtk. Ab g i ha chehani 
mat am hab wo i junihi g s-kehg 
chikpan ha wehhejed hegam mo 
tatchua g i wehmta k pi wo chu 
da'ad ch wo ha'ichu ha ho'idad g 
sho'igkam. Id o d woho s-kaisdag. 
19Bo masma heg wa wepo mo e 
to'idahim g s-namkig ha'ichu an 
dahm kahchim ch ed hekaj wo si 
s-ap tahtkkad chum hekid. 

20Si g s-ap nuhkud hegai mamt 
ab m-nuhkudach. Pi g am hu ha 
wehmajk hegam mo wabsh pehegi 
e ne'owin heg hekaj mo hab chum 
elid mo d ha'ichu mahchig. Id at pi 
wo sha'i i t-wehmajk matt ba'ich i 
s-ap wo s-mai g Jiosh. ?1Ha'i o hab 
chum e ahg mo edgid ihda mahchig 
ch oi wa wabsh heb hu wua g 
e-wohochudadag. 

Neh, Jiosh at wo wa s-m-ho'ige'el. 


Id ash d Hema Ep Paul 
O'ohana am Timothy Wui 





Ni-wehnag Timothy: 

Ia ant ep wo ha'ichu i 
m-o'ohani ahni Paulmani d 
kehshaj g Jesus Christ. Do Jiosh 
tatchui mant wo i ahgahi ab 
amjed g alidaj. T hab wo bei g 
wechij doakag hegam mat ab wo 
i s-wohoch ab amjed g alidaj hab 
masma mash wa heki hu hab kaij 
matsh hab wo e juh. 

2Ab g ni-kaiham ahpi map d ni- 
alidag t-wohochudadag ed. 

Ab o wa si s-m-ho'ige'id g t-ohg 
Jiosh g t-kownalig Jesus Christ 
wehm ch ab wo wa ba'ich i 
m-mahkad g i wehmtadag ch s-ap 
tahhadkam. 


Mash g Paul am i 
gewkemhun g Timothy 

3Chum ani hekid ab si ho'ige'id g 
Jiosh mani hekid i ni-ho'ige'idahun 
m-wehhejed. Jiosh ash wa am ha 
tashogid g t-shohshon matt has 
masma wo himad g t-doakag ch ab 
wo si has elidad. Kuni hab masma 


hab ni-wua ch hab pi sha'i ni-kudut. 


4P ahpi hab wa'ap ab s-wohochud g 
s-kehg ha'ichu ahgaj g Jiosh. Kuni 
s-chegito mapt si pi ap e taht mant 
hekid am i m-dagito. Kuni s-m- 


neidamk mapt ep wo si s-hehgigk. 
5 Am apt ha oidk hab e juh g e-hu'ul 
Lois ch e-je'e Eunice mapt ab i 
s-wohoch g Jiosh ha'ichu ahga. 

6Pt wo s-chegito matt ab toa g 
t-nohnhoi m-ab k am m-wehhejed 
t-ho'ige'idahu. T g Jiosh ab m-mah 
g gewkdag k am m-chehgi mapt 
has i mahs chikpan hab wo junihid 
wehhejed. Pegih, pt wo i e gewkad 
k am hab wo junihid. “Jiosh at ab 
t-mah g Hekia S-ap'ekam Gewkdag 
mat an wo t-u'ukchid ch ab wo 
t-mahkchid g gewkdag ch pihk 
elidadag ch dodolimadag ahchim 
mach d hemajkamgaj. Kutt heg 
hekaj pi ha'ichu wo sha'i ehbidad. 

8Pegih, pt pi has wo e elidad 
am wehhejed neokch g t-kownalig 
Jesus ch hab wa masma pi has wo e 
elidad ab ni-amjed mani wehhejed 
d lihso. Ab o t-mahkch g Jiosh 
g gewkdag matt am wehhejed 
wo t-sho'igch. Kupt wo si nako 
g e-sho'igdag am ahgachugch g 
s-kehg ha'ichu ahgaj. “Do Jiosh mat 
t-do'ibia ab pi ap'ekam t amjed. Pi 
att has masma has wo t-juh k wo 
t-do'ibia. Gd hu i si wehpeg at am i 
ap'ech mat wo s-t-ho'ige'el am gahi 
wuhshanim g e-alidag Jesus Christ 

matt d wo Jiosh hemajkamgak. 

10IJa at jiwia g t-do'ibiakam Jesus 
Christ k am i t-tashogi g Jiosh 
ho'ige'idadag. Kah att g s-kehg 
ha'ichu ahgaj k s-mai matt has 
masma s-ap am wo gahi wuwha g 
muhkig edgidch g pi ha huhugedam 
doakag. 

11 Jiosh at am i ni-kei mant wo 
ahgachugad g s-kehg ha'ichu ahgaj 
ch wo ha mashchamad. 12Kuni heg 
hekaj hab mu'i ni-sho'igchud ch pi 
sha'i has ni-elid id amjed nani pi 


s-mahch hegai mani ab s-wohochud. 


T heg wo e nako mat s-ap wo 
ni-nuhkudad mant wehs am hab 
wo juh mat haschu wehhejed ab i 
ni-gawulkai k ab wo ai mat ep wo 
Jiwia. 

13 Ab ani m-mashcham mo has 
chu'ig g Jiosh ha'ichu ahga. Kupt 
heg wo wa'i ahgahid nap pi heg 
s-wohochud ch ab si tatchua g 
Christ ch d hemako heg wehm. 

14 Am o t-eda g Hekia S-ap'ekam 
Gewkdag ch ab t-mahkch g 
gewkdag. Kutt hekaj am wo si s-ap 
nuhkud g s-kehg ha'ichu ahgaj g 
Jiosh. 

15 Am ap wa s-mahch mat ia 
wabsh i ni-dagito hegam mo ab 
Asia t amjed ia ni-wehmajkahim, 
chum wa g Phygelus ch 
Hermogenes. 16-17K wabshaba g 
Onesiphorus pi has e elid mani d 
lihso ch an i ni-gahghi ia jiwiak 
Rome kihhim t am am hugkam 
mat ni-cheh k mu'ikko ia i ni- 
chehgimed k ab ni-mamka g s-ap 
tahhadkam. Kuni ab tahni g Jiosh 
mat ba'ich ab wo i s-ha ho'ige'el 
hegam Onesiphorus. 18Jiosh at wo 
wa s-ho'ige'el g Onesiphorus heg 

i tash ed matt ab wo nam g Jiosh. 
S-mahch ap mat he'es ha'ichu s-ap 
am hab ni-juni g Onesiphorus amai 
Ephesus kihhim t am. 


Matt hab wo chum masmak 
mo g si shondal 
Jiosh o si s-hemajim ab 
t-mahkch g gewkdag ahchim 
matt ab i t-hemakoch g Jesus 
Christ wehm. Kuni heg hekaj 
m-ahgid mapt s-gegokim wo 
himad g e-chikpan wehhejed. 
2Mu'i hemajkam ani ha mihshmad 
m-kaichudch. Kupt ahpi epai wo 
ha mashcha hegam mat am wo i e 
nakog k ha'ijj epai wo ha mashcha 
ihda. 
3Neh, bapt masma wo e sho'igch 
mat g shondal am hab junihidch 
g e-chikpan am wehhejed g Jesus 
Christ. *S-mahch ap mat g shondal 
wehs hab wo junihid hegai mat 
g uhgchugaj ab wo cheha ch pi 
ha'ichu wo hiwigi mas wo shohbi. 
Kupt ahpi hab wa'ap wo masmak 
am wehhejed g Jiosh. 
5S-mahch ap mat g s-melidkam 
pi ab hu wo bei g e-gehgewi heg 
hi wa mat am hab wo junihid g 
ha-chehanig. Kupt ahpi hab wa'i 
masma wo bei g e-gehgewi mapt 
am Jiosh tatchui oidk hab wo e 
junihid. 
8Hegai mo si chikpan g e-esha at 
wehpeg ab wo ui g e-oda mat wo bai. 
Kupt ahpi hab wa'ap ab ha'ichu wo i 
nei am chikpank g Jiosh wehhejed. 
7 Am g i oidahim ihda mani 
m-ahgid. T g Jiosh am wo i 
m-wehmt mapt wo s-amich. 
8 Jesus Christ o hab wa'ap d 
o'odham ch ab s-ap nakog g 

sho'igdag. T g Jiosh ab uhpam i 
wuhshad heg i dahm mat muh. Do 
ihda s-kehg ha'ichu ahga mani am 
ahgachug. Kupt am wo oidahid 
mat haschu ab nako g Christ ch 
s-ap ab wo nako g e-sho'igdag. “Ni 
ahni hab wa'ap ni-sho'igchud am 
ahgachugch ihda s-kehg ha'ichu 
ahga hask mam ep ge ni-wulshch 
g e hukshchim wapainomikaj hab 
masma mantp d si pi ap hemajkam. 
K wabshaba g Jiosh ne'oki pi e 
wulshch. 19Am ani wabsh i ni- 
dagitokch mantp haschu ab wo i 
nako ha wehhejed hegam mat g 
Jiosh am i ap'ech mat wo e do'ibia. 
Idam at ab wo i s-wohoch g ha'ichu 
t-ahga ab amjed g Jesus Christ. Tg 
Jiosh chum hekid ab wo si has ha 
elidad. 11Do si wohokam ihda hab 
ha-che'i: 

Chum att hekid d wo dodakamk 
g Christ wehm mach hedai 
ab i t-dagitokch wui nat pi 
t-wehhejed muh. 

12 T heg ab wo t-hiwigi matt wo i 
wehmt am eda g kownaltaligaj 
ahchim matt an wo u'ukchid 
g t-wohochudadag am 
t-sho'igdag ed. 

T wabshaba im hu hab wo ie 
juh ab ha amjed hegam mat 
wo dagito g e-wohochudadag. 

13 Hemho wa at am hab wo juh 
mo has i kaij. 

Kut pi gam hu hab wo i e juh ab 
t-amjed, heg hi wa mattp wo 
dagito g t-wohochudadag. 


Mat has masma d wo 
s-ap chikpandamk 
14Am g i ha chegitochud ihda 
mani wa m-ahgid k ab ha shohbid 

g Jiosh gewkdagkaj mat pi wabsh 
pehegi wo neneokad ch pi wo e 
cheggiad. Id at wo ha padch hegam 
mat wo kaiha. Am g si i e nakog 
mapt d wo si s-ap piongajk g Jiosh 
ch si s-ap am wo ha mashchamad g 
Jiosh wohokam mapt pi wo sha'i si 
e elidad. 

16-18Ha'i at dagito g wohokam 
k ha mashcham mat heki hu ab 
i wuwha g ko'i muhkig amjed. 
Gohkajj idam mo id hekaj ha 
iattogid o d Hymanaeus ch Phyletus. 
K g ha-mashchama padchud g ha- 
wohochudadag hab masma mat g pi 
kehg hihwdag wo em-cheawuagi. Pi 
g ha wehm a'agad g ha-mashchama. 
Gm at hu hab wo i m-juh ab amjed 
g Jiosh. 1T wabshaba g Josh 
s-wihnam shondad g e-ne'oki mat 
pi hedai wo sha'i gawul juh. K an 
o'ohanas: 

Jiosh o s-ha mahch mo hedai 
woho ab s-wohochud. 

Numbers 16:5 
K an ep o'ohanas: 

Matp hedai hab wo chei mo d 
Jiosh hemajkamga k hemho 
wa gam hu hab wo i e juh 
ab amjed g pi ap'ekam. 

Psalm 34:14 

20Neh, matp hems am wo 

ha'ichugk g nahnko mahs 
hohashaha'a am s-kais kih ed. Tp 
hems ha'i d wo ohlak ch ha'i d wo 
plahtak ch ha'i d wo uhsk ch ha'i 
d wo bidk. Kut wo e hekaj hegam 
mo s-namkig ha wehhejed g s-has 
haha'ichu. T g pi namkigchu wabsh 
chum has masma wo e hekaj. 
21Pegih, t g Jiosh hab wa masma si 
s-has ha'ichukaj wo t-hekaj mattp 
hedai wo t-kegchudch ab amjed g pi 

ap'ekam natt pi wo t-nahtokch ch 
wo i t-gawulkadch wehhejed. 
22Pegih, pi g am i e dagito pi 
ap'ekam ch ed k am s-ap woie 
gewkadch s-ap'ekam k ed ch am 
hab wo junihid mapt haschu wo ha 
ahgi ch wo si pihk e elidad wehs ha 
hekaj ch wo si s-ap e tahtkkad ab 
ha wui g e-wehm wohochuddam. T 
hegam mo ab ihm g Jiosh ch s-ap 
ha'ichu chegito m-wehm hab wo 
masmak. 23 Bant ep wo chei mapt 
pi wo ha ne'owi hegam mat wabsh 
wo has hu kaijjid ch pi e mahch 
ch e ne'owin. S-mahch ap mat id 
am wabsh wo ha u'apa kawhaina 
ch ed. 24Jiosh pionag at pi wo 
chum ha kawhainad ch wabsh wo 
si s-hemajimak ab wehs ha wui ch 
wo si s-ap ha mashchamad 25ch si 
s-hemajim wo ha shohbidad hegam 
mat ab wui wo gegokiwua ch wo 
ha mashchamad. Tp hems ab wo 
ha mah g Jiosh g ap'edag mat wo 
s-ohhod g pi ap e-chegitoi k ab wo 
s-mai g wohokam. ?êT hab masma 
uhpam wo bei g s-ap e-chegitoidag 
k wo e do'ibia ab amjed g Jiawul. 


Matsh has wo chu'igk g 
hemajkam si oidch tash ed 


Si g s-chegitok mat wehs 

ha'ichu wo s-hasigk mat d 
wo i ha oidch tatshk. 7Hemajkam 
at wo s-chu da'ad ch wo si pihk e 
elidad g lialkaj ch wo chum si e 
hahaschudad. Mu'i hemajkam at 
wo alai s-ko'okam has e ahgad ch 
pi ab hu uhpam wo i nodgidad g 
s-ap'ekam. Mu'i at wo has ahgad g 
Jiosh. T g a'al pi ab hu wo wohog 
ha elidad g e-ge'egedga. “Multi 
hemajkam at wo pi a'amdagk ch 

pi hedai ha hekaj wo pihk e elidad 
ch ha'ichu wo e iattogidad ab a'ai 
e amjed ch wo s-ta ehbidamak ch 
wo s-ta keke'idamak. Mu'i at wo 
s-ohhodad g s-ap'ekam. “Mu'i at 
pi ab hu wo ha tatchuad hegam 
mo d chum ha-naipijju ch has am 
wabsh wo si e wuad ch pi ab hu 
wo tatchuad g Jiosh ch wabshaba 
g pi kehg s-tahhadkam ab wo 
tatchuad. SHemajkam at hi wo 
wa e mihshmdad ch wabsh pi wo 
wohochudad hegai mo haschu ab 
chum kah ch im hu hab wabsh wo i 
juh g Jiosh gewkdag. Pi g am hu ha 
wehmajk idam hab mahs hemajkam. 
8Ha'i at am wabsh ep wo si i 
wahpkad ha-kihki ed ch wo s-ap 
ha iattogi g u'uwi. T hegam mo 
pi gewkpdag am e-wohochudadag 
ed ab wo ha kaihamad no pi 
tatchua g pi ap'ekam ch e kudut 
g e-chu'ijigkaj “ch pi mahch g 
wohokam, chum as hems hi wa 
chum s-mahchimk. ®Hegam mo ha 
iattogid o ab wui gegok g wohokam 
hab masma mo wa Jannesbad 
ch Jambresbad ab wui gegok g 
Mosesbad. Ho o wabsh pi ap ha'ichu 
chegito ch d ep hegam mat pi e 
nako am Jesus wohochudadag ed. 
9T wabshaba wehsijj wo s-mai mo 
pi ha'ichu a'amichud hab masma 
mat wa am hab e juh ha tahgio g 
Jannesbad ch Jambresbad. Kut heg 
hekaj pi wo e nako mat ge'e ha'ichu 
wo padch. 


Mash id d si oidch ha'ichu 
shelinidaj g Paul am Timothy wui 
10P wabshaba ahpi hig am 

oid g ha'ichu ni-mashchama ch 
ha'ichu hab ni-juni ch ha'ichu hab 

ni-elida. S-mahch ap mani haschu 
ab s-wohochud ch has masma ab 
i s-ha bahbgi g hemajkam ch pihk 
ni-elid ha hekaj ch nakog ha'ichu. 
11S-mahch ap mam ni-sho'igchud. 
Kuni mu'i ha'ichu s-ko'ok nakog. 
S-mahch ap mant mu'i ha'ichu nako 
am Antiok t am ch Iconium t am 
ch Lystra t am. T wabshaba g Jiosh 
ni-do'ibia wehs amied ihda. 1? Kupt 
ahpi hab wa'ap wo e sho'igch natt 
pi wehs wo t-sho'igch ahchim 
mach tatchua matt am wo oidad g 
s-ap'ekam doakag ab si i t-dagitok 
Jesus wui. 

13T wo i e gewpkai g pi ap'ekam 
ch s-chu i'attomkam k ba'ich wo i 
ha iattogidad g hemajkam ch hejel 
wo e iattogidad. 1*Tt wabshaba ab 
i m-mashcha g wohokam. Kupt ab 
si s-gewkam i s-wohochud k wo 
s-wihnam u'ukchid s-mahchch 
matt hedai m-mashcha. 1*S-mahch 
ap map ga hu i e-alijk amjed ab 
kaiham g Jiosh o'ohana. K id 
d hegai map amjed ab bekch g 
e-amichudadag. Kupt hekaj ab 
i s-wohoch g Jesus Christ k e 
do'ibia. 16Ab o tashogid g Hekia 
S-ap'ekam Gewkdag hegai mo 
g Jiosh tatchua mat an wo e 
o'ohan k d wo t-mashchamak. K 
heg wehs d i t-wehmtadag matt 
hekaj a'ai wo t-mashcham k wo 
s-mahchk g wohokam ch wo 
shohbidad g pi t-ap'ekam ch am wo 
i t-shelinid matt has masma s-ap wo 
himchudad g t-doakag. TY Kutt heg 
hekaj wo s-ap t-nahtokch ahchim 
mach ab ihm g Jiosh matt am hab 
wo juh wabsh chum has mahs 
s-kehg chikpan wehhejed. 

Jesus at am s-ap wo i nahto g 

e-kownaltalig ia ep jiwiak k 
wo ha lodai wehs hemajkam, chum 
hems hegam mat eda d wabsh wo 
kia dodakamk. Heg ani hekaj si 
m-chehani am tahgio g Jiosh 2mapt 
am wo si ahgahi g Jiosh ha'ichu 
ahga k am wo si e gewkadch mapt 
am wo ahgad wabsh chum hekid 
ch pi am hu wo chum ge nenidad 
mat hekid am wo s-apkot mapt 
am wo ahgad. Ab g i ha shohbid 
pi ap'ekam amjed k am i ha 
gewkemhun mat hab wo junihid 
g s-ap'ekam wabsh s-bahbgim 
ha mashchamch. *Ab o him g 
tash mat wo i mu'ida hegam mat 
gawul ha'ichu wo ha mashcha. Kut 
mu'i hemajkam ab wo s-ha kaim 
4k g wohokam mashchama wo 
dagito k ab wo hiwgad g hoho'oki 
a'agida. 5Pt wabshaba ahpi wo si 
s-e nen'oidk ch wo s-e chegitok 
wehs ha'ichu k ed ch ab wo nako g 
sho'igdag. Am g wehs hab juhni g 
e-chikpan am ahgachugch g Jiosh 
ha'ichu ahga nap pi d piongaj g 
Jiosh. 

6Ahni at hi e ai g ni-tashga mant 

wo ni-muhkid. “S-ap ant nahto g 
ni-chikpan am s-gewkam i oidk 
hab masma mo g s-melidkam 
am si i e nakog mat wo bei g 
s-ap'ekam e-gehgewi. 8K heg am 
wa'i wi'is mant wo bei g s-ap'ekam 
ni-gehgewi nani pi g s-ap'ekam 
am hab junihim. Jiosh alidag o d 
s-ap'ekam usagakam ch ab wo i 
ni-mah ihda mat hekid ep wo jiwia 
k ab wo i t-gawulkai ge'e lodaita ch 
ed. Kut wehsijj hab wa'ap ab wo bei 
g e-gehgewi hegam mo hedai ab si 

pihk e elid hekaj g Jiosh alidag ch 
nenida mat ep wo jiwia. 


Mash g Paul nahnko ha'ichu 
ab i ahgid g Timothy 
9Am g i e nakog k s-hohtam ab i 


ni-chehgimed ‘nant pi hejel ia wih. 


Crescens at gam hu hih Galasia 
jewed wui. T g Titus gam hu hih 
Dalmasia jewed wui. Demas at ab 
si tatchua g jewed t ab ha'ichu k 
ia wabsh i ni-dagito k gm hu hih 
Thessalonica wui. 11Heg o wa'i 
Luke ia ni-chechga. Ab apt wo i bek 
g Mark. T am wo i ni-wehmt id eda 
chikpan. 1?Ab ant cheha g Tychicus 
mat am wo hih Ephesus kihhim 
wui. Ab g i ni-behid g ni-lihwa 
ch ni-o'ohana, wahm hegam mant 
hejel o'oha. Ab ant nuhkudach g 
Carpus amai Troas kihhim t am. 
14S-ko'okam at wa has ni-dohdda 
hegai Alexander mo d hihliyo. 
T g Jiosh wo wa mah g s-ko'ok 
namkidadag. 1*Neh, pt wo si s-e 
nen'oidad ab amjed no pi shati si 
wui kehk g ha'ichu t-ahga. 
16Hegam mat wo chum i 
ni-wehmt at ia wabsh i ni-dagito 
mamt wa wehpeg ni-lodai. Ab 
ani tahni g Jiosh mat pi ab hu 

wo ha abch ihda. 17 Jiosh at wa i 
ni-wehmt k ab i ni-mah g gewkdag. 
Nt hekaj hab ni-nako mant am 
s-ap ah g Jiosh ha'ichu ahga am 
ha wui hegam mo am ha'ichug 
nahnko mahs hemajkam. T ab i 
ni-do'ibia mamt pi am hu ni-wua 
maipid ha wui 1*k hab wa'ap wo 
ni-do'ibia ab wehs amjed g pi 
ap'ekam ha'ichu k an wo ni-u'apa 
dahm kahchim ch ed. Ab att wo 
si has elidad g Jiosh chum hekid. 
Neh, id o wali si. 


Ia at i kuhgi g e-o'ohana 

19 Am apt wo ha ahgi g Priscilla 
ch Aguila ch hegam Onesiphorus 
wehm kihkam mat ab wo i 
s-ni-ho'ige'el. 2°Ga at hu wih g 
Erastus Corinth kihhim t am. Nt 
g Trophimus ga hu wuiok Miletus 
kihhim t am nat pi mumku. lAm g 
i e nakog k ab wo i hih mat koi wo 
e ai g s-hehpich'edkam. 

Idam wehsijj o ab s-em-ho'ige'id 
Eubulus ch Pudens ch Linus ch 
Claudia ch wehsijj g t-wehm 
wohochuddam iia. 

22Neh, am at wo wa em-wehmajk 
g t-kownalig Jesus. T g Jiosh wo wa 
s-em-holige'el. 


Id ash d Paul O'ohana Am Titus Wui 





Ni-wehnag Titus: 

Am ant wo ha'ichu i 
m-o'ohani ahni Paul mani d Jiosh 
pionag ch m-ahgi g s-kehg ha'ichu 
ahgaj. S-mahch ap mat g Jesus 
Christ am i ni-kei mant id wo 
ahgachugad. K hab d elidaj mant 
am wo i ha gewkemhunad hegam 
mat g Jiosh ab i ha gawulkai mat 
d wo hemajkamgajk. T hab wo i 
gewka g ha-wohochudadag. T ba'ich 
wo i mai ihda wohokam ab amjed 
g Jiosh. ?Bo kaij g Jiosh mat eda pi 
koi ha'ichu sha'i nahto matsh ab wo 
ha mah g pi ha huhugedam doakag 
hegam mat ab wo i s-wohoch. *T 
hemu am i e ai mat s-ap maskogi g 
ha'ichu e-ahga. 4Kupt ab i s-wohoch 
ab ni-ab k hahawa wepogidas map 
d ni-alidag. 

Ab o wa si s-m-ho'ige'id g t-ohg 
Jiosh g t-do'ibiakam Jesus Christ 
wehm ch ab wo wa ba'ich i 
m-mahkad g i wehmtadag ch s-ap 
tahhadkam. 


Mash haschu d chikpanaj g Titus 


5Am ant i m-dagito Crete jewed t 
am mapt am wo i ap'ech mo haschu 
koi ap'echudas am ha sha'ashagid 
hegam mo hemiap e mihshmad. Am 
apt wo i ha chuhcha wehs kihhim 


ed hegam mat wo ha wanimedad 
mani wa id heki hu m-chehani. 
Kunt am wo i m-chegitoch mat has 
wo chum masmak. 

8Dat wo si s-ap o'odhamk ch 
hemako wo hohnigk ch pi wo ha 
chu'ijigk. T g ha-a'aliga hemho 
wa d wo wohochuddamk ch ab 
wo ha kaihamad g e-ge'egedga. T 
hab pi hedai wo e nako mas ab wo 
ha'ichu ha abch. “Pi o hab chu'ig 
mas g ha wanimeddam wo ge e 
haschudad o s-hohtam wo babgatad 
o wo nawkko'od o wo ha cheggiad 
o mu'i ha'ichu wo si s-behimkkad. 
8K wabshaba hab chu'ig mat wo 
s-dodolimak ch hab wo junihid g 
s-ap'ekam ch chum hekid wo i ha 
wehmajk hegam mo tatchua g i 
wehmtadag. “Am ap ha mashcham 
g Jiosh ha'ichu ahga. Kut id an wo 
si u'ukchid mat heg hekaj wo i ha 
gewkemhunad g hemajkam ch wo 
i ha shohbidad hegam mo ab wui 
gegok g Jiosh ha'ichu ahga. 

10-11Heki at hu mu'i i wuwha hegam 
mo chum s-keshwuimk g Jiosh ha'ichu 
ahga ch ha iattogid g hemajkam ch 
heg hekaj ab ha wanchkwup mat wo 
ui g lial, wahm hegam mo d ni-wepo 
Tutuligo o'odham. Kumt heg hekaj 
wehs e wehm am wo i ha shohbi. 

12Hema ash hab kaij g s-chu 
amichuddam am Crete t am, 
“Ahchim Crete t am o'odham ach 
s-chu i'attomk ch s-ta keke'idama 
ch s-papadma ch wehs ha'ichu si 
s-behimk.” 1*Woho o wa mo has i 
kaij. Kupt heg hekaj si s-gewkam 
wo i ha shohbi. T hab ab wo 
m-kaiham k ab wo s-wohochudad 
g wohokam. 14Pt wo ha ahgi mat 
pi wo wohochudad g Tutuligo 
ha-hoho'oki a'agida ch hegai mo d 
wabsh ha-chehanig hegam mo pi 
tatchua g wohokam. 

15Wehs o s-kehgaj g Jiosh ha'ichu 
nahtoi am ha wehhejed hegam 
mo s-kehg ha'ichu chegitoidag. K 
wabshaba pi ha'ichu s-kehgaj am 
ha wehhejed hegam mo pi kehg 
ha'ichu chegitoidag ch pi wohochud 
g wohokam no pi g pi kehg ha'ichu 
ha-chegitoidag wehs ha'ichu 
padchud ha wehhejed. K pi has 
ab hu sha'i tahhadag g ha-i'ibdag 
mo am hab junihim g pi ap'ekam. 
16Tdam o hab kaij mo s-mahch g 
Jiosh ch wabshaba hab e wua mo pi 
mahch no pi s-ta keke'idama ch pi 
chechkaidag. K g ha-doakag pi kehg 
hab mahs. K pi ab hu sha'i ha ab 
ulini mas hab wo juh g s-ap'ekam. 


Mattsh heg wo wa'i mashcha 
s-kehg mashchama 


Kupt wabshaba ahpi am wo 
ha mashcha g wohochuddam 
mat has wo e junihid ch hekaj 
wo e chehgidad mo s-kehgaj g 
Jiosh mashchamadag. 2Pt wo 
ha ahgi g kekel o'odham mat d 
wo si o'odhamk ch pi wabsh wo 
i e wahmud k wabshaba wabsh 
wo i e bahbgi wehs ha'ichu k 

ed. T wabsh shelinim wo oidad 

g e-wohochudadag ch wo pihk e 
elidad ab wehs ha wui ch s-e tahtk 
ch ab wo nakogad ha'ichu. 

3Kupt hab wa'ap wo ha ahgi 
g o'oki mat wo s-dodolimak ch 
wo e chehgidch mo am oidch 
hab e junihim g s-ap'ekam ch pi 
wo nawkko'od ch pi wo pi kehg 
neneokad ab hedai k amjed. *T g 
wechij u'uwi ab ha amjed wo mai 
mat has wo chum masmak ch ab 
wo i ha tatchuad g e-wehm kihkam 
ch e-a'aliga 5ch wo e nuhkudad mat 
pi hab wo wuad g pi ap'ekam ch wo 
si s-wapagimak am e-kihdag ed ch 
ab wo ha wohog elidad g e-wehm 
kihkam. T hab pi hedai has wo 
ahgad g Jiosh ha'ichu ahga. 

8Kupt hab wa'ap wo ha ahgi g 
wihpiop mat d wo si o'odhamk. 
7Chum apt hekid hab wo wuad 
g s-ap'ekam ch hab masma wo 
ha chehgi mat has wo chum e 
junihid. *Kupt ab wo si has elidad g 
wohokam ab amjed g Jiosh ch heg 
wo wa'i ha mashchamad. T hab wo 
si e elidad hegam mo ab wui gegok 
g Jiosh ha'ichu ahga ch pi wo e 
nako mas has wo m-ahgad. 

9 Ab g ha ahgid wabsh chum 
hedai ha-pionag mat ab wo 
kaihamad g e-ahmo ch pi ab hu 
wo ne'owinad 19ch pi ha'ichu 
wo ehsidad ch wabshaba wo e 
chehgidahid mo s-ap d pion. Kut 
heg amjed am wo i e tashogi mo 
s-ap'e g ha'ichu ahgaj g Jiosh matt 
heg hekaj t-do'ibia. 

11Jiosh o wehs s-ha ho'ige'id g 
hemajkam ch hab juh g do'ibiadag 
chum wehs ha wehhejed. T id am 
wabsh s-ap i e chehgi. 1#Kutt heg 

hekaj wo s-ohhod g pi ap'ekam k 
wo t-nuhkud matt hab wo wuad g 
s-ap'ekam ch ab wo si ha'ichuch 
g Jiosh id eda jewed. 13Batt wo 
masmak nach pi nenida mach 
haschu s-wohochud mat ia ep 
wo jiwia k si s-tondam wo e 
chehgi hegai mo d t-Jioshga ch d 
t-do'ibiakam Jesus Christ. 14Heg 
at am i e dagito mat s-ko'okam 
e muhkid k hekaj t-do'ibia ab 
amjed g pi ap'ekam k i t-kegch 
mach d hahawa si hemajkamgaj k 
si tatchua matt hab wo junihid g 
s-ap'ekam. 

15Pegih, am g si ha ahgid wehs 
ihda k i ha gewkemhun mat hab 
wo junihid g s-ap'ekam k ep i ha 
shohbid mat hedai hab wo i wuad 
g pi ap!ekam. Pi at hedai wo chum 
pi m-ha'ichuchudad nap pi gewkdag 
mapt id am hab wo junihid. 


Mattsh hab wo wa 
junihid g s-ap'ekam 

Pt am wo ha ahgidad g 

wohochuddam mat has wo 
chum masmak. T wo s-ha wohog 
elidad g e-kokownalig ch am oidk 
hab wo e junihid g chehanig ch 
chum hekid wo e nahtokchid mat 
wo s-ap chikpanad ch hab wo 
junihid g s-ap'ekam. “Am g ha 
ahgid mat pi wo pi kehg neneokad 
ab hedai i amjed ch wabshaba 
wo si s-ap e tahtkkad ch wo si 
s-hemajimak ab wehs ha wui. *Neh, 
heki ach hu wa hab masmakahim 
mo hegam mo pi ab hu wohochud 
g Jiosh. Pi ach wa ab hu kaiham 
g Jiosh ch pi ha'ichu amichud ch 
hab s-junimk g pi ap'ekam ch pi 
a'amdag ch s-chu hehgamk. Ha'i o 

s-t-keh'id. Kuch ab epai s-ha keh'id. 
4K wabshaba g t-do'ibiakam Jiosh si 
pihk e elid t-hekaj ch ia i e chehgi 
jewed dahm $'€mat wo t-do'ibia ab 
amjed g s-ko'ok t-namkidadag. Pi at 
hedai wo e nako mas wo e do'ibia 
g hejel ha'ichu hab e-junikaj. T 
wabshaba g Jiosh ab i s-t-ho'ige'id k 
gam hu wako g pi ap t-chu'ijig matt 
wo edagi g wechij doakag. Heg at 
hekaj ia jiwia g t-do'ibiakam Jesus 
Christ jewed dahm k heg hekaj ab 
t-mah g Hekia S-ap'ekam Gewkdag. 
Heg o am t-eda ch ab t-mahkch 
besat wechij doakag. "Jesus Christ 
o ab s-t-ho'ige'id ch am i t-ap'ech 
matt wo s-ap'ek am Jiosh tahgio. 
Kuch heg hekaj edgid ihda wechij 
doakag ch hab am wehmaj wo 
kihkad chum hekid am i dahm matt 
wo koi. 

8Do wohokam ihda mani haschu 
m-ahgid. Kupt chum hekid am wo 
ha ahgidad g wohochuddam. T hekaj 
wo e nuhkud mat wo s-wapagimak 
ch hab wo junihid g s-ap'ekam. Id at 
d wo i ha-wehmtadagk g hemajkam. 

9Kupt pi wo ha ne'owinad 
hegam mo wabsh pehegi ha'ichu 
m-kaiam ch am chum m-pip'ichud 
ab amjed g Tutuligo ha-chehanig 
ch chum ge e haschud ch hab kaij 
mo ab d ha amjedkam g si s-has 
haha'ichu. 10-11 Gokko apt wo s-ha 
da'i hegam mat hedai wo chum a'ai 
ha ga'agwulkai g wohochuddam. 
Hegam mat pi ab hu wo m-kaiha o pi 
ap'e. T g pi ap ha-chu'ijig am wo ha 
chehgi. Kumt wabsh wo ha dagito. 


Mo id d si oidchkam ahgidadag 


12Ia o ni-wehm dadha g Artemas 
ch Tychicus. Kunt idam am hema 

wo i kei mat am m-wui wo jiwia. 
Kupt am haha wo hih Nicopolis 
kihhim wui mapt am wo ni- 
wehmajk nant pi am wo dakad 
s-hehpich'ed. 1*Kah ani mash am 
m-wehm da hegai Zenas mo d 
chehanig hudawogdam ch atsh 
am hebai wo ha mihshmdam g 
Apollos wehm. Kupt he'es wo i e 
nakog k am wo i ha wehmt mat pi 

ha'ichu wo pi edagi. 1*Bat wo wa 
chum masmak g wohochuddam 
mat hab wa'ap wo i ha wehmajk 
hegam mo hab masma tatchua g i 
wehmtadag. 

15Wehsijj o am i m-ho'ige'id 
idam t-wehm wohochuddam mo ia 
kih. Am g wehsijj i ha ho'ige'id g 
t-wehm wohochuddam amai. 

Jiosh at wo wa s-em-ho'ige'el. 


Id ash d Paul O'ohana 
am Philemon Wui 





1Ni-wehnag, Philemon: 

Ia ani kuhpi ahni Paul nani pi 
ahgachug g Jiosh ha'ichu ahga 
ab amjed g Jesus Christ. K ia 
ni-wehmaj g Timothy ch ab 
s-em-ho'ige'id. 

Am ant ha'ichu wo m-o'ohani, 
Philemon, s-chegitokch map wa 
s-ap i t-wehmaj id eda chikpan. 
2Kupt id am wo ne'okchul Aphia 
wui ch heg wui Archipus mo wa 
t-wehm ahgahim g Jiosh ha'ichu 
ahga, pej wehs ha wui hegam mo 
am em-wehm e mihshmad em-kih 
am. 

3Ab o si s-em-ho'ige'id g t-ohg 
Jiosh ch t-kownalig Jesus Christ ch 
ab wo wa ba'ich i em-mahkad g i 
wehmtadag ch g s-ap tahhadkam. 


Mash e ho'ige'idahun 
Philemon wehhejed 


4-7 Ab apsh wabsh kia si hiwig g 
t-kownalig Jesus ch si pihk e elid 
ha hekaj g e-wehm wohochuddam. 
(7) Sh hegam ab si i e gewkemhun 
ab neidch map s-ap ha'ichu hab ha 
junid. Ni heg hekaj si s-ap ni-tahtk 
(4) ch ab ho'ige'id g Jiosh ch ab 
tahni mat ba'ich wo i m-wehmt 
hemu. (6) Pt hab ba'ich ab wo i 


chehgi map ge'e edgid g s-ap'ekam 
ab ihmch g Jesus Christ. 


Matsh ha'ichu hab wo 
chum e juh g Philemon 


8Ab o ni-mahkch g Christ g 
gewkdag mant ab wo ha'ichu 
em-cheha ahpim mam ab ihm. 
9Nt wabshaba ab wabsh wo i 
m-gewkemhu mapt ha'ichu hab wo 
ni-juni heg wabsh hekaj map si pihk 
e elid t-hekaj. Dani keli hemu ch ia 
kuhpi Jesus Christ wehhejed. Kupt 
ab wo si pihk e el ni-wui k hekaj 
hab wo juh g ni-tatchui. 

10Ja o ni-wehmaj ihda m-neholiga 
mo hab chehgig Onesimus. Ni am 
ahgid ab amjed g t-kownalig Jesus. 
T ab i s-wohoch. K heg wa wepo mo 
d ni-alidag am t-wohochudadag ed. 
11Heki ash hu s-padmam chikpan 
m-wehhejed ch wabshaba hemu 
s-wagimam chikpan mo hab masma 
hab d ahga g chehgigaj ch hab 
ha'ichu ni-junid am m-wehhejed. 

12 Ab ani chehani mat am uhpam 
ep wo hih m-wui. Kupt hab masma 
ab wo neidad mo d ni-alidag. 
13-14Chum ani hi wa tatchua mat ia 
wo i ni-wehmt m-wehhejed mani ia 
kuhpi ch ahg g s-kehg ha'ichu ahgaj 

g Jiosh. K wabshaba pi hab chum 
chu'ig manis wo m-wohppo'i g 
m-pionag. Ba'ich o i s-ap'e mat hejel 
hab wo i e ah mapt has masma wo 
i ni-wehmt. 15Do heb hu himkam 
ihda m-pionag al he'es i tash. Kuki 
wabshaba hab d elidaj g Jiosh 
mat habmasma woechehgk d 
haha wo m-wehm wohochuddamk 
chum hekid. 1êDo si t-wehnag, 
wahm ahpi, no pi d m-pionag ch 
am i dahm d hahawa m-wehm 
wohochuddam. 

17Bap masma hab ni-elid mani d 
si m-wehnag, pegih, k ch hab wa 
masma hab wo elidad g Onesimus 
mat d wo si m-wehnagk. 18Ab atsh 
m-wui pi ap chu'i. Kupt wabshaba 
ahni ab wo ni-mohto'i. !*Ahni ant 
wo m-namkid heg hekaj, chum aps 
ahpi ab ni-ab e wulshch nant pi am 
m-wui u'apa g Jiosh ha'ichu ahga 
mapt hekaj e do'ibia. 


PHILEMON 


20Pegih, pt hab masma hab 
wo elidad g Onesimus mat d wo 
m-wehnagk. Id at ab wo si i ni- 
gewkemhu am wehhejed g Jiosh 
alidag. 2110 ant am i m-o'ohani 
s-mahchch mapt ba'ich i dahm 
ha'ichu hab wo ni-juni mani 
m-tahni. 

22 Jiosh at ab wo kaiha g 
em-ho'ige'idahuna k ab wo i ni- 
wuhshad ab amjed g kukpaikud. 
Nt am ep wo i em-chehgim. Kumt 
heg hekaj am wo i ap'ech g kih 
ni-wehhejed. 


Mash ha'i ep s-ho'ige'id g Philemon 

23Ia o ep ni-wehm kuhpi g 
Epaphras ch s-m-ho'ige'id. 24K ia 
ep dadha g Mark ch Aristarcas 
ch Demas ch Luke ch hab waan 
s-m-ho'ige'id. 

25T-kownalig Jesus Christ at wo 
wa s-em-ho'ige'el. 


Id ash d O'ohana am ha Wui 
g Tutuligo Hemajkam 





Mash g Jiosh am e tashogid 

gahi wuhshanim g e-alidag 
1 Heki atsh hu am ha'i i ha 

chuhcha g Jiosh g t-shohshonbad 
matsh am wo amogad g ha'ichu 
ahgaj. Kush idam Jiosh ha'ichu 
i tashogiddam he'es am al i ha 
tashogid g Jiosh a'ahidag oidam. 
2Kutsh g Jiosh am hahawa i kei g 
e-alidag. Tsh id ia i wuhsh jewed 
dahm k si s-ap t-tashogid g Jiosh. 
Id o wud matsh g Jiosh ged hu i si 
wehpeg am i kei matsh wehs ha'ichu 
wo nahto. K heg hekaj wehs ha'ichu 
d enigaj. *Kutsh eda ia jiwia k e 
sho'igchud k e muhkid matsh gam hu 
hab wo i juh g s-ko'ok t-namkidadag 
mach d pi ap chu'ijkam. Tsh g Jiosh 
ab hahawa uhpam ep i be k an dai si 
e-hugid an. Kush si s-kehg s-masma 
am e chehgidch g s-has ha'ichudaj 
mash woho si wepo chu'ig g e-ohg 
ch wehs an u'ukch g e-nahtoi matsh 
an s-ap hab wo chu'igk. “Neh, bo wa 
masma am e chehgidch mo id d alidaj 
g Jiosh. K heg hekaj tasho mo ba'ich d 
i si s-has ha'ichu mo hi g anghil. 

5Jiosh ash pi hekid hema g anghil 

hab ahg mo d alidaj ch wabshaba 
hab kaij id wui: 


Ni-alidag, hemu ant am wo ha 
chehgi g hemajkam map ahpi 
d wali ni-alidag. Psalm 2:7 

Kush hab ep kaij: 

Dat wo ni-alidagk ch am 
wo i wuhsh jewed dahm. 

2 Samuel 7:14 
6K an ep o'ohanas mash hab kaij: 

Wehs g anghil at hemho wa ab 
wo hehgchulidad. 

7K an ep o'ohanas: 

Anghil o ha'ichu wehhejed 
s-kehgaj hab sha masma mo g 
hewel ch mei. Psalm 104:4 

8Kush wabshaba g Jiosh alidag am 
wehmaj wehs ha'ichu dahm. Kush g 
Jiosh ab wui hab kaij: 

Dap Jiosh. 

Kut pi hebai wo ha hugk g 
m-kownaltalig mani ab 
m-hiwgid. 

K g m-chehanig chum hekid 
s-aple. 

9 S-hohho'id ap g s-ap'ekam ch 
g pi ap!ekam pi hohho'id Nt 
heg hekaj am i m-kehsh k 
ab m-mah g si ge'e s-hehgig 
wehs ha ba'iwechkim. 
Psalm 45:6-7 
10Neh, bash kaij g Jiosh ch hab ep 
kaij ab wui: 

Ni-Kehsha, am apt nahto g 
jewed kahchim ch dahm 
kahchim. 

11-12. T heg wehs wo hekit k gam 
hu hab wo i e juh hab masma 
mat g i'ikus. 

Kupt eda ahpi hi wabsh chum 
hekid d wo doakamk ch pi 
hekid am gawul wo e juh. 

Psalm 102:25-27 
13Neh, bash kaij g Jiosh ab e-alidag 
wui ch hab ep kaij: 

In g hu dahiwua si ni-hugid an k 
ab wo ai mant wo ha gewito g 
m-obga. Psalm 110:1 

Neh, id ash wehs hab kaij g Jiosh 
ab e-alidag wui ch pi hekid ab 
hu anghil ha wui hab shati kaij. 
14 Anghil ash pi wepo masma g 
Jiosh alidag ch d wabsh gewpkdag 
mash am chikpan Jiosh wehhejed. 
Kuch ahchim d hahawa Jiosh 
a'aliga t-do'ibiak ch am wo i wahp 
kihdaj ed. Kush g anghil d Jiosh 
pionag ch atsh am wo i t-wehmajk. 


An g wo u'ukchid g Jiosh 
ha'ichu ahga 

Neh, wehs ihda o ab 

t-chehgidch mo g Jiosh alidag 
wehs dahm g e-nahtoi. Kutt heg 
hekaj ab wo si t-u'ukchid id ab 
s-kehg ha'ichu ahgaj matt kah 
ch pi gam hu hab wo i t-juh ab 
amjed. ?Pi ash d Jiosh alidag 
ch d wabsh anghil matsh wa ia 
u'apa g Jiosh ha'ichu ahga heki 
hu. Tsh wabshaba s-ko'okam bei g 
e-namkidadag hegam mash pi ab 
hu ha kaiham. ?Sh eda d si alidaj 
g Jiosh hegai matsh hemu ia u'apa 
g ha'ichu ahgaj. Kutt hemho wa 
ab wo kaihamad. Am o t-tashogid 

g do'ibiadag. Kutt pi has masma 
wo t-do'ibia ab amjed g s-ko'ok 

t-namkidadag matt pi ab hu wo 
kaihamad. 

Hegam matsh ab kah g Jiosh 
alidag o s-ap am t-ahgid ihda 
ha'ichu ahgaj matsh ia u'apa. 4K g 
Jiosh hab ha junidahim g s-hasig 
ha'ichu ch hekaj am wohokamchud 
g ha'ichu ha ahga. K g Hekia 
S-ap'ekam Gewkdag ab t-mahkch 
g gewkdag mach hekaj hab wua 
g nahnko mahs i wehmtadag ch i 
gewkemhunadag ab a'ai t-wui. 


T-do'ibiakam o am i t-wanimed 
5Pi ash d anghil mas g Jiosh am i 
ha chuhcha mat am wo himchudad 
g kownaltaligaj. Dach ahchim 
hemajkam. 6-7 Neh. an o hebai hab 
chu'ig Jiosh o'ohana ed mash hema 
hab kaij ab Jiosh wui: 

Ni-Jioshga, dach wabsh al 
hemajkam maptsh ia wabsh 
t-shul mattsh am wo ha 
wechokad g anghil he'es i 
tash. 

Pi oki hab chum chu'ig maps 
ab wo has t-elidad ch wo 


t-dagio'idad. 

Ptsh eda ab wo si 
t-haha'ichuchud k ab wo 
t-mah g si s-kehg s-has 
ha'ichudag 

8k am wo i t-chuhcha wehs 
ha'ichu dahm. Psalm 8:4-6 


Neh, bo chu'ig g Jiosh o'ohana 

ch hab d ahga mat wehs g Jiosh 
nahtoi am wo ha wechokad g 
hemajkam. Pi o hab chu'ig idani. 
9Kuch wabshaba s-mahch matsh 
heki hu i shonwua ab Jesus amjed 
matsh hab wo e juh. Heg atsh wa i 

e jumalkad k t-wepo e juh k he'es 
i tash ha wecho g anghil ch chum 
hems e dagito muhkig wui am wehs 
t-wehhejed. Id o d Jiosh hab elida 
no pi si s-t-ho'ige'id. T g Jiosh heg 
hekaj ab si ha'ichuchud k an dai 
mat d wo t-kownaligk. 
10Wehs ha'ichu o d Jiosh nahtoi 
ch wehhejed an hab chu'ig. T heg 
si s-hemajim am i ap'ech mat g 
Jesus wo e sho'igchud k hekaj wo 
t-do'ibia matt d wo a'aligajk ch am 
hahawa chum hekid wo wehmajk 
si s-kehg kihdaj ed. Jiosh hab elida 
o wehs s-ap'e. 11Pegih, tsh hab 
wa masma ab i t-gawulkai g Jiosh 
alidag matt hab wa'ap d wo Jiosh 
a'aligak ch pi wo ha chu'ijigk. Kush 
heg hekaj pi sha'i e elid mat hab 
wo t-a'agad ‘ni-wepnag.’ 12 An o 
hab chu'ig Jiosh o'ohana ed mash 
g alidaj s-tnawojimk ch hab ahg g 
Jiosh: 
Bant wo ha a'agad mo d 
ni-wepnag hegam mat ab 
wo s-m-wohoch am i kahk g 
ha'ichu ni-ahga. 
Amt ant ha shahgid ab wo 
m-hehgchulidad. Psalm 22:22 
13Kush hab ep kaij: 
Ab ant hab wabsh masma 
wo s-m-wohochudad mo g 
m-hemajkamga. Isaiah 8:17 
K an ep o'ohadag matsh ia wo jiwia 
k wo ha wehmajk ch hab wo ah: 
Idam o d Jiosh a'aliga. 
Kut am ni-nuhkudach. 
Isaiah 8:18 
Neh, bash kaij ch hab t-a'aga Jiosh 
a'aliga. 
14Kush eda g Jiawul edgid g 
gewkdag mat ab wo t-abch g 
t-chu'ijig matt hekaj gam hu hab 

wo i t-juh ab amjed g Jiosh. Tsh 
wabshaba g Jiosh alidag t-wepo 
e juh mat hekaj s-ap ab wo bei g 
s-ko'ok t-namkidadag k wo hugio g 
Jiawul gewkdag mat hahawa pi wo 
e nako mas gam hu hab wo i t-juh 
ab amjed g Jiosh. 15Jiosh alidag 
atsh gewito g Jiawul am t-wehhejed. 
Kutt heg hekaj pi wo ehbidad g 
muhkig. 

16Pi ash d anghil mas g Jiosh wo 
ha do'ibia. Dach ahchim hemajkam 
mach ab s-wohochud. 17Tsh heg 
wa hekaj am t-wepo e juh k t-wepo 
masma ia oimmelhim ch ha'ichu 
nakog. Bat wa'i masma s-ap d 
wo t-uhgchu pahligk ch ab wo 
s-t-ho'ige'idad ch gam hu hab wo 
i juh g t-chu'ijig am wehhejed g 
Jiosh. 18 Jiawul o chum t-chehani 
matt hab wo juh g pi ap'ekam. K 
wabshaba g Jesus s-ap e nakog mat 
am wo i t-gewkemhunad nash pi 
hab wa'ap nakog mash wa g Jiawul 
chum chehani g pi ap'ekam. 


Mash ba'ich i si s-has d ha'ichu 
g Jesus mo g Mosesbad 


Pegih, ni-wehm wohochuddam, 

ab at i em-gawulkai g Jiosh 
gahi wuhshanim g e-alidag Jesus. 
Heg o d Jiosh si Kehsha ch d 
uhgchu t-pahlig. Kumt wo oidahid 
mo has chutig. 2Jiosh atsh heki hu 
am i kei g Mosesbad ha dahm g 
e-hemajkamga. Kush heg s-ap am 
hab junihim g e-chikpan. Pegih, 
sh g Jesus hab wa'ap s-ap am hab 
junihim g e-chikpan am Jiosh 
wehhejed. 3-4Kutt wabshaba ba'ich 
ab wo i si has elidad g Jesus mach 
g Mosesbad no pi d Jiosh ch wehs 
ha'ichu nahto. 5Mosesbad ash s-ap 

am hab junihim g e-chikpan am 
ha shahgid g Jiosh hemajkamga ch 
wabshaba d wabsh Jiosh pionag. 
Tsh g Jiosh am i kei matsh wo 
ha'ichu a'aga wehhejed matsh 

gam hu ba'ich hahawa s-ap wo ie 
tashogit. Kush eda g Jesus d Jiosh 
alidag ch d si kehshaj matsh wehs 


am wo ha dahmkad g hemajkamgaj. 


Kuch ahchim d hemajkamgaj mattp 
pi wo dagito g t-wohochudadag k 
wabsh s-ap t-tahtkk ch wo nenida 
mat hab wo t-juni mo has i kaij. 


Mamtsh pi wo pi chechkaidagk 


7Neh, bash masma hab chu'ig 
am t-wehhejed mash wa hab chu'ig 
am ha wehhejed g t-shohshonbad 
ahchim Tutuligo. Hegam ha wui 
ash hab kaij g Hekia S-ap'ekam 
Gewkdag: 

Ab o em-waid g Jiosh hab 
masma mo wa ab ha waid g 
em-ge'egedga. 

8 Hegam o pi chechkaidag Kumt 
pi hab wo chum masmak. 

Jiosh o wa am ha wehhejed 
ap'echudch g jewed ch ab 
ha waid mat s-ap am wo 
dadhaiwua heg eda. 

T wabshaba wa pi am hu i wahp 

9k wabsh pip'ichud ch am dadha 
gam hu jegko am wa chum 
neidch mo haschu am hab 
ha junid gi'ikko wehst-mahm 
(40) a'ahid ab. 

10T g Jiosh pi am hu i ha wahpki 

heg oidam k s-ha keh'id k hab 
kaij: 

Chum o hekid pi ap chegito 
idam hemajkam ch pi mai g 
ni-himdag. 

11 Kunt hab si i ni-ah mat pi hekid 
am hu wo i wahp k pi hekid 
wo s-ap dadhaiwua idam 
ge'eged mo hab masma k 
wabshaba ab wo bei g s-ko'ok 
namkidadag. Psalm 95:7-11 

12Neh, tsh wa woho hab e juh g 
Jiosh ne'oki am ha wehhejed. Kumt 
heg hekaj wo s-e nen'eidad mamt 
pi hab masma wo pi chechkaidagk. 
Jiosh o d doakam ch woho gam 
hu hab wo i em-juh mamtp pi ab 
hu wo kaihamad. 13Ab o t-waid g 
Jiosh hemu ch wabshaba pi chum 
hekid ab wo t-waidad. Mt wo e 
iattogi g pi ap'ekamkaj mamtp pi 
ab hu wo kaihamad g Jiosh. Ab g 
a'ai wo i e gewkemhunad mamt 
ab wo kaihamad. 1*Dach s-wohom 
Christ hemajkamga mattp an wo si 
u'ukchid g t-wohochudadag wehs 
t-doakag oidam. **Mt heg hekaj wo 
s-chegitok ihda mani am em-ahgid 
ch pi wo pi chechkaidagk hab 
masma mash wa hegam mash pi ab 
hu wohog elid g Jiosh. 

16 Jiosh atsh wa am ha do'ibia ab 
ha amjed g Egypt t am hemajkam 
am gahi wuhshanim g Mosesbad. 
Kush eda hahawa pi chechkaidag. 
17-18Sh g Jiosh s-ha keh'id ch hab 
kaij matsh pi wo ha hiwigi mas 
am wo i wahp amai mash hebai 
am chum ap'echudch ha wehhejed 
k ho'ip wehs koi hegam ge'eged 
mash pi ab hu wohog elid. Kush heg 
hekaj am oiopo tohono jewed ch ed 
gi'ikko wehst-mahm (40) a'ahid ab. 
19Neh, id o am t-chehgidch matki 
heg hekaj pi am hu ha wahpki g 
Jiosh heg eda jewed mash pi ab hu 
wohochud. 

Mash g Jiosh am ap'echudch 
g s-ap t-pihhuna 
1-2Kutki heg hekaj pi am 
hu ha ap'et g Jiosh waida. 

Kutt ahchim wo s-t-gihugad matt 
pi hab wo masmak mash wa 
hegam. Jiosh ash am t-wehhejed 
ap'echudch e-kihdag ed hab sha 
masma mash wa am ha wehhejed 
chum ap'echudch hegai jewed. 31d 
ash am ap'echudas ged hu i amjed 
matsh am e nahto g jewed. Sh 
wabshaba hab masma hab chu'ig 
am t-wehhejed mash wa hab chu'ig 
am ha wehhejed. Jiosh ash hab kaij 
matsh pi hedai am hu wo i wah 
pi ab hu wohochudch k wabshaba 
ab wo bei g s-ko'ok e-namkidadag. 
Kutt heg hekaj ab wo s-wohochudad 
ch hab s-ap am wo i wahp kihdaj ed 
am i t-pihhunk ia jewed dahm. 

4An o hab chu'ig Jiosh heki hu 
o'ohana ed matsh nahto g jewed 
ch dahm kahchim chuhdp tashkaj 
k am hahawa i e pihhu heg eda 
wewa'ak tash. 5Pegih, sh am 
t-wehhejed an hab chu'ig g s-ap 
heubagida wehmaj g Jiosh. Sh 
wabshaba mu'ijj pi ab hu wohochud 
g Jiosh. Kush hab kaij matsh pi 
hekid am hu wo i wahp. 8Hegam 
mat ab wo s-wohoch g s-kehg 
ha'ichu ahgaj g Jiosh atsh am wo i 
wahp Jiosh kihdag ed. 

Neh, pi atsh am hu i wahp heg 
eda jewed mash g Jiosh am wui ha 
waid hegam matsh wehpeg kah g 
waidaj natsh pi pi ab hu wohoch. 
7-8Tsh wabshaba g ha-a'aliga am 
i wahp. Tsh g Joshuabad am i 
ha wanim. Kush ab ha wui hab 
hahawa kaij g Hekia S-ap'ekam 

Gewkdag ihda mani wa am 
em-ahgid: 

Ab o em-waid g Jiosh hab 
masma mo wa ab ha waid g 
em-ge'egedga. 

Kumt pi wo pi chechkaidagk 
hab masma mo wa hegam. 

Psalm 95:7-8 

Heki atsh hu am i wahp heg eda 
jewed. K heg hekaj tasho mo pi 
ab hu heg wui ha waid g Jiosh 
9-10ch wabshaba ha waid matsh d 
wo hemajkamgajk. Kut hab wo e 
nahtokch mat am wo i wahp heg 
eda si s-kehg s-hehgig mash ha 
wehhejed ap'echudch. Jiosh atsh 
am i nahto g e-chikpan k hahawa 
si s-hehgig. Kutt ahchim hab 
wa'ap wo nahto g t-chikpan k wo 
si s-hehgigk mattp wo t-nahtokch. 
11Pegih, oi g am wo e nakog mamt 
am wo i wahp k wo si s-hehgigk 
am wehmaj g Jiosh. Pi atsh am hu i 
wahp hegam matsh pi ab hu wohog 
el g Jiosh. Kutt wo s-t-nen'oid k pi 
hab wo masmak. 

12Sho'o wali si s-gewkdag g Jiosh 
ne'oki. K g Jiosh heg hekaj am 
chehgidch mo has chu'ig g t-doakag 
ch t-chegitoidag. Bo masma g ne'okij 
mo g s-mu'uk wainomi mamtp 
hems heg hekaj ged hu wo si hikuch 
g chuhkug ch oh'o k wo cheh mo 
haschu ged hu si eda. '?Pi att wo 
sha'i t-nako machs haschu gam hu 
wo ehsto ab amjed g Jiosh. Wehs o 
ha'ichu s-mahch. Kutt hemho wa 
hema tash am wo gegokiwua ba'ich 
k wehs wo ah g t-chu'ijig. 


Mash d si uhgchu t-pahlig g Jesus 


14Do si uhgchu t-pahlig ch d Jiosh 
alidag g Jesus ch an i wah Jiosh 

kihdag ed am t-wehhejed. Kutt heg 
hekaj ab wo s-wohochudad chum 
hekid. 1*Ihda uhgchu t-pahlig 
o si pihk e elid t-hekaj natsh pi 
ab nakog k s-mahch hegai mach 
ahchim ab nakog. Jiawul ash hab 
wa'ap chum chehani mat hab wo 
juh hegai mo haschu pi d Jiosh 
tatchui hab masma mo hemu ab 
t-chehani. Kush wabshaba s-ap ab 
wui kehk ch pi hekid hab juh g pi 
ap'ekam. 16Pegih, ab o t-kaiham 
g Jiosh no pi g alidaj d uhgchu 
t-pahlig ch si pihk e elid t-hekaj. 
Kutt heg hekaj s-ap wo t-nako 
matt ab wo tahnid g i wehmtadag 
ch pi wo ehbidad. T heg ab wo i 
s-t-ho'ige'id k ab wo i t-wehmt. 
1-3 Jiosh atsh am i ap'ech 
matsh hema g t-wehm 
o'odham d wo uhgchu t-pahligk ch 
ab wui hab wo junihid g iagchulida 
ch ho'ige'idahuna am t-wehhejed ch 
hejel e wehhejed. Kut id hemho wo 
wa chum s-hemajimak ab t-wui no 
pi hab wa'ap d o'odham ch hebai 
hab wua g pi ap'ekam. 
4Pi atsh hedai am wabsh wo hejel 
i e kei mat d wo uhgchu pahlk. 
Jiosh atsh am wo i kei hab masma 
matsh wa hab juh g Aaronbad ged 
hu i heki hu matsh g amjedkamaj d 
wo papalk. *Tsh hab wa masma pi 
am hu wabsh hejel i e kei g Christ. 
Jiosh atsh wa am i kehsh k ab wui 
hab kaij: 
Ni-alidag, hemu ant am wo ha 
chehgi g hemajkam map ahpi 
d wa'i ni-alidag. Psalm 2:7 
6An o hebai hab ep chu'ig mash 
hab ep kaij ab wui: 
Dapt wo pahlk heg hekaj mant 
am i m-kei hab masma mant 


HEBREWS 4, 5 


g Melkisedekbad ch pi heg 

hekaj maps d Aaronbad 

amjedkam. 

Kupt chum hekid d wo pahlk. 
Psalm 110:4 
Neh, bash kaij g Jiosh ab wui. 
7Kush g Jesus ab wui e 

ho'ige'idahun ch shoak ch iawua g 
e-oh'og mash eda ia oimmed ch ab 
aihim g muhkig. Kush g Jiosh ab 
kaiham nash pi heg si s-hemajima 
ch ab si has elid. “Dash Jiosh hab 
elida matsh wo e sho'igchud k wo 
e muhkid am t-wehhejed. Kutsh 
wa woho hab e juh k hab masma 
s-mai g wohog elidadag, chum as d 
Josh alidag. “Bat wa masma am i 
ap'ech g Jiosh mat hab wo juh g pi 
ha huhugedam do'ibiadag wehsijj 
t-wehhejed mattp hedai ab wo 
s-wohog el. 1Kush hab kaij g Jiosh 
mat am i kei mat d wo uhgchu 
pahlk hab masma mat am i kei g 
Melkisedek. 


Mamt pi wo heki hihi 
ab amjed g Jiosh 
11Mu'i ani ha'ichu chum 
s-em-mashchamimk ab amjed g 
Christ id hekaj Melkisedek. Mt 
wabshaba pi wo amich. 12Idani amki 
tash d Jiosh wohochuddam ch hab 
wo chum chu'igk mamt ha'i ep wo 
ha mashcha. Kumtki eda koi si s-ap 
s-mai g wehpeg mashchama. Bam 
sha masma mam d wabsh kia al 
haha'as a'al ch hegai wait wihbi ih'e 
13nam pi pi amichud g Jiosh ne'oki 
ab amied g s-ap'ekam. '*Hegam mat 
wo ge'ege'ehogat e-wohochudadag 
ed at wo s-amich g Jiosh ne'oki k wo 
s-mahchk mo haschu d s-ap'ekam ch 
haschu d pi ap'ekam. 

Gd hu i si wehpeg att am 
em-mashcha mamt gam hu 

wo s-ohhod g pi ap e-chegitoi k 
ab wo i s-wohoch g Jiosh 2k wo 
e pahl wapko. T g Jiosh ab wo 
i em-wuwhas muhkig t amjed 
k pi wo em-lodai. Kutt heki hu 
em-mashcha mamt ab wo ha 
taht hegam mat hab wa'ap ab 
wo i s-wohoch g Jiosh k wo e 
ho'ige'idahu am ha wehhejed. 
Kut ab wo bei g gewkdaj g Hekia 
S-ap'ekam Gewkdag hab masma 
mamt ahpim. *Id o d hema 
hegam wehpeg mashchama am 
t-wohochudadag ed. K wabshaba 
ha'ichu d ep hegai mamt ep wo 
s-mai. Mt heg hekaj pi heg wo 
wali a'agad mo d si shondaj g 
t-wohochudadag. 

4Pi at wo e nako hegam mat wo 
s-mahchk g Jiosh ch wo dagito 
mas gam hu ep wo s-ohhod g pi 
ap e-chegito k ep wo bei g wechij 
doakag. Heki o hu ha tonlid g 
Jiosh g ha-amichudadag. K g Hekia 
S-ap'ekam Gewkdag am ha eda 
chikpan. Kut chum bei ihda wechij 
doakag 5k chum s-mahch mo g 
Jiosh ha'ichu ahga s-ap'e ch neid g 
Josh gewkdag ch wabshaba wehs 
dagito ihda heg hekaj pi ap'ekam. 
Heg o wa wepo mat ab ep sisish g 
Jiosh alidag kots t ab k si edawua 
am ep i e nohnogidk pi ap'ekam 
wui. Kut pi wo sha'i e nako mas 
gam hu ep wo s-ohhod g pi ap 
e-chegitoi. 

7-8Neh, no hig pi woho mam hab 
elid g e-e'es mat chum s-kehg wo 
bahidagt mat hekid wo juh. Kumt 
wo dagito hegai oidag mat wabsh 
g ho'i wo i wuhshad. Pegih, t hab 

wa masma wo em-dagito g Jiosh 
mamtp pi ha'ichu wehhejed wo 
s-kehgajk. 9Ni wabshaba hab 
em-elid mamt woho e do'ibia k hab 
masma ab ba'ich wo i bei g Jiosh 
ho'ige'idadag. 1°S-ap am ha'ichu 
hab junihim ha wehhejed g e-wehm 
wohochuddam ch hab wabsh kia 
junihim nam pi si pihk e elid 

ha hekaj. T g Jiosh wo s-chegito 
hegai mam haschu hab junihim. 
11Tatchua ani mamt hab wa masma 
am hab wo junihid wehs e-doakag 
oidam ch ab wo ai hegai mo g Jiosh 
ab t-makiog hahawa. 17Hegam 
mash wa heki hu ab s-wohochud g 
Jiosh ash s-bahbagi ab nenida mat 
hab wo ha juni mash haschu hab 
kaij mat hab wo juh. Kumt ahpim 
hab wo wa masmak. 


Matsh g Jiosh pi hekid am 
gawul wo juh g e-ne'oki 
13 Jiosh ash wa am si ahg g 
t-shohshonbad Abraham mash 
haschu ab t-makiog 1*ab wui hab 
kaijch: 

Hejel ni-wehhejed ani si 
m-ahgid mant ab wo si 
s-m-ho'ige'id k ab mu'i wo i 
ha wuwhas g m-amjedkam. 

Genesis 22:16-17 
15Kutsh heg am wabsh s-bahbagi 
nenida k am nei matsh wa g Jiosh 
am i shonwuich mat haschu am 
ahgi mat hab wo juni. 

16Neh, s-mahch ach mat am Jiosh 
tahgio a'ai wo i ap'ech g hemajkam 
mat woho hab wo juh g ha'ichu 
e-ahga. 17Pegih, t g Jiosh am hejel 
e tahgio i ap'ech g ha'ichu e-ahga 
Abrahambad wui no pi pi hedai 
ba'ich i ge'ej mas am tahgio wo i 

ap'ech. Bo masma am t-chehgidch 
ahchim mach ab s-wohochud mat 
pi hekid am gawul wo juh g hab 
e-elida. 1*Kutt heg hekaj ab wo 
t-gewkemhunad mat s-ap wo nahto 
g t-do'ibiadag. 19-2° Jesus atsh am 
heki hu i wah dahm kahchim ch 
ed. Kuch heg hekaj s-mahch mat 
am wo i t-wahpki ahchim mach ab 
s-wohochud. Jiosh atsh am i kei 
matsh d wo uhgchu t-pahligk chum 
hekid. Pi ash heg hekaj d pahl mas 
d papal ha amjedkam. Jiosh atsh 
am i kei hab masma matsh wa heki 
hu am i kei hegai mash hab chehgig 
Melkisedek. 


Mash g Melkisedekbad d 
kownal ch d ep pahl 


Nt wo ha'ichu em-ahgi ab 
amjed hegai Melkisedekbad 

mant wo em-tashogi g Jesus 
chikpan. Jiosh atsh am i kei g 
Melkisedekbad. Kush d kownal am 
Salem kihhim ch ed ch d ep pahl. 

Kutsh idam Abrahambad gam hu 
hebai gidahiop k am ha'i ha kokda 
g pi ap'ekam kokownal k ab uhpam 
hihim. Kutsh g Melkisedekbad 
ab ha nam k ab i s-ho'ige'el g 
Abrahambad am wehhejed g Jiosh. 
2Tsh g Abrahambad ab mah mo 
haschu ab d wuikamaj g Jiosh mash 
d hemako tahpna mo wehst-mahm 
e tahpanch g gehgewadaj. 

Melkisedekbad chehgig o hab d 
ahga ‘S-ap'ekam Kownal.’ K g Salem 
hab d ahga ‘Dodolimadag.’ K heg 
hekaj d ep dodolimkam kownal. ?Pi 
o an hu hebai o'ohanas mas hedai d 
ha-amjedkam g Melkisedekbad ch 
has masma mahsi k has masma heb 
hu hih. K id am t-chehgidch mat 

has masma in wo i wuhsh g Jiosh 
alidag ab dahm kahchim t amjed 
k am uhpam ep wo him k d wo 
uhgchu pahlk chum hekid. 
4Melkisedekbad oki ba'ich d i si 
s-has ha'ichu mo g Abrahambad. 
Tsh heg ab mah g hemako tahpna 
mo wehst-mahm e tahpanch 
g gehgewadaj matsh am ui 
cheggiadag ed 5K hab chu'ig g 
t-chehanig matsh hegam t-wehm 
o'odham mo d Levibad amjedkam 
ch d papal ab t-amjed wo ui hegai 
hemako tahpna matsh wehst-mahm 
wo e tahpanch g t-gehgewadag. 
6Kush ihda Melkisedekbad pi d 
Levibad amjedkam. Tsh eda g 
Abrahambad ab namkid hegai mo d 
Jiosh wuikam. Tsh g Melkisedekbad 
ab i s-ho'ige'el. "Kuch s-mahch 
mat g ge'echu ab wo s-ho'ige'el g 
chumchu. K heg hekaj ba'ich i ge'ej 
g Melkisedekbad mo g Abrahambad. 
8Melkisedekbad o ba'ich d i si 
s-has ha'ichu mo g t-papalig. Hegam 
o wabsh ko'ihim. K wabshaba pi 
an hu hebai o'ohanas mat muh g 
Melkisedekbad. 9K heg wa wepo 
mat g t-papalig ha-shohshonbad 
Levi am namkid g Melkisedekbad 
10nash pi ab d Abrahambad 
amjedkam mash heg am namkid. 
11 Jiosh atsh am i ha chuhcha 
g Levibad amjedkam matsh d 
wo t-papaligk ch ab wo t-mah g 
chehanigaj. T wabshaba pi wo sha'i 
e nako g t-papalig mas am wo i 
t-ap'ech g Jiosh wehhejed. Tsh heg 
hekaj ab hema ep i wuhsh mash 
gawul masma mo hegam ch wepo 
masma g Melkisedekbad. 12Kut 
hemho wa am gawul juh g Jiosh g 
e-chehanig mat am wo i kei g Jesus 

mat d wo t-pahligk. 13-14Heg ash 
pi ab hu d Levibad amjedkam ch 
wabshaba ab d Judabad amjedkam 
matsh idam pi d wo chum papalk 
am t-chehanig ed. K heg hekaj 
tasho mat g Jiosh am gawul juh g 
e-chehanig am t-wehhejed. 


Matsh g Jesus am i e kei hab masma 
matsh wa g Melkisedekbad 


15Neh, ba'ich ant am wo i 
em-tashogi mo g Jesus pi ha wepo 
masma g t-papalig ch wabshaba 
wepo masma g Melkisedekbad. 16Pi 
atsh e pahlch g t-chehanigkaj k 
wabshaba e pahlch g gewkdajkaj 
g e-doakag. K g doakaj d pi ha 
huhugedam. 

17 Heg o hekaj ab amied o'ohanas 
mash ab wui hab kaij g Jiosh: 

Am ant i m-kei hab masma mant 
wa am i kei g Melkisedekbad. 
Kupt chum hekid d wo uhgchu 
pahlk. Psalm 110:4 
Neh, bo kaij g Jiosh am e-alidag 
wui. 
18-19Kut heg am i t-ap'ech Jiosh 


tahgio mach ab hahawa s-ap miabid. 


Heki hu t-chehanig o pi ab hu sha'i 
t-mahkch g gewkdag machs hekaj 
am wo i t-ap'ech Jiosh wehhejed. 
Kut hekaj g Jiosh gam hu hab i juh. 

20 Jiosh ash hab wabsh kaij matsh 
g Levibad amjedkam d wo papalk 
21ch wabshaba g e-gewkdagkaj hab 
kaij ab wui g Jesus: 

Ahni ani g ni-gewkdagkaj hab si 
kaij mapt d wo uhgchu pahlk 
chum hekid. 

Kunt pi hekid am gawul wo juh g 
hab ni-elida. Psalm 110:4 

Neh, bash kaij g Jiosh. 22K id am 
t-chehgidch mat g Jiosh am i ap'ech 

g ba'ich i s-kehg ap'echuda mat 
hi heki hu nat pi am i kei g hejel 
e-alidag mat d wo uhgchu pahlk 
chum hekid. 

23Hegam Levibad amjedkam at pi 
wo e nako mas d wo papalk chum 
hekid no pi ko'ihim. “*T wabshaba 
g Jesus chum hekid d wo doakamk. 
T hab pi hedai ep am kehkud ed 
wo i kekiwua. ?5Kut wo e nako mat 
wehs wo ha do'ibia hegam mat am 
gahi wuhshanim ab wo i e nohnogi 
Jiosh wui nat pi chum hekid d wo 
doakamk ch am ha wehhejed ab 
wo tahnid g Jiosh mat am wo i ha 
wehmt. 

26Tatchua ach g si s-ap uhgchu 
pahl. K g Jesus woho hab 
masma ch d hekia s-ap'ekam ch 
i e gawulkadch ab ha amjed g pi 
ap'ekam. Idani o an daha Jiosh 
wehm an dahm kahchim ch 
ed. 2”Pi o wepo masma hegam 
mo d u'ugchu papal am heki hu 
t-chehanig ed. (a) Hegam o d pi 
ap chu'ijkam ch wehpeg ab wo 
ha'ichu iagchul hejel e-chu'ijig 
wehhejed k ab haha wo iagchul g 
hemajkam ha-chu'ijig wehhejed. K 
wabshaba g Jesus pi ha chu'ijig. (b) 
Hegam o chum hekid ab ha'ichu 
iagchulid Jiosh wui. T wabshaba g 
Jesus hemho hab juh. T heg wehs 
am i ap'ech g pi ap ha-chu'ijig. (c) 
Hegam o ab ha'ichu chum namkid 
g Jiosh. T wabshaba g Jesus hejel 
am i e dagito mat hekaj ab wo 
iagchul. *8Hegam mo d papal ab 
heki hu t-chehanig wecho o pi d 
sha'i hekiakam ch pi ap wo nahto 
g e-chikpan. T wabshaba g Jiosh 
am hahawa i kei g e-alidag g hejel 
e-gewkdagkaj. K heg d uhgchu 

t-pahlig ch d si hekiakam. Pi at 
hekid wo huhug g gewkdaj. T hab 
s-ap wo nahto g e-chikpan. 


Matsh im hu hab i chum e juh 
g Tuhligo himdag chehanig 


Neh, bo wa masma d uhgchu 

pahl g Jesus mant am i 
em-tashogi. Kush g Jiosh ab si 
has elid ch am e wehm dahshch 
e-kownal daikud ed. ZJiosh kihdag 
osis-wohomdge'echeopichpid 
wabsh hemajkam ha-nahtoi. K heg 
eda am chikpan ihda si s-wohom 
uhgchu t-pahlig. 

3U'ugchu papal at ab ha'ichu 
wo chum iagchul Jiosh wui am 
wehhejed g pi ap ha-chu'ijig g 
hemajkam. T id hab wa'ap wo wa 
juh g Jesus. 4K eda pi hiwgidas mas 
hab wo juh ia jewed dahm no ge d 
Levibad amjedkam. Do wa'i idam 
mo am t-himdag chehanig ed hab 
wua g chu'ijig iagchulida. 5K eda 
g ha-chikpan wabsh t-chehgidch g 
Jiosh kihdag ch hegai si s-wohom 
chu'ijig iagchulida. 

Jiosh atsh wa am chehgi g 
Mosesbad mo has masma g kihdaj 
an dahm kahchim ch ed. Kush wa 
neid g Mosesbad an kehkch do'ag 
dahm. Kush wa hab kaij g Jiosh ab 
wui: 

Am ani m-chehgid mo has 
masma g ni-kihdag. 

Kupt am wo ha ahgi g 
hemajkam mat hab masma 
am hema hab wo juh g ikus 
kih mat d wo ni-cheopigak. 

Exodus 25:40 
6Neh, hegam u'ugchu papal o am 
i chum ha wehmt g hemajkam heg 
hekaj heki hu hab elidaj g Jiosh. K 

wabshaba ihda wechij ha'ichu hab 
elidaj ba'ich i s-kehgaj no pi g Jiosh 
ba'ich i s-kehg ha'ichu ab t-makiog. 
K g Jesus ba'ich i s-ap i t-wehmt 
heg hekaj. "Pi at am hu hab wo 

juh g wechij apchuda g Jiosh matp 
g hekiukam s-ap am wo i t-ap'ech 
wehhejed. ®Neh, bash kaij g Jiosh: 

Ab o him g tash mant am wo 
nahto g wechij hab ni-elida am 
ha wehhejed g ni-hemajkamga. 

9 Kut pi hab wo masmak mo hegai 
mant am chum nahto am 
ha wehhejed g ha-ge'egedga 
mant eda ab i ha wuwhas 
Egypt jewed t amjed. 

Hegam o pi ap am hu hab 
junihim g ha'ichu ni-apchuda. 

Kuni heg hekaj pi ha chegima. 

10 Nt wabshaba am hab wo juh g 
wechij ha'ichu hab ni-elida 
am ha wehhejed. 

K d ihda mant am wo o'oha g 
ni-chehanig ha-chegitoi ed ch 
am ha-i'ibdag ed. 

Kut woho d wo ni-hemajkamgak. 

Nt ahni d wo ha-Jioshgak. 

11 Kut pi hedai wo sha'i ha 
mashcha g e-wehm o'odham 
mat wo s-ni-mahchk. 

Wehs at wo s-ni-mahchk, chum 
as hedai wud wo k. 

12 Gm ant hu hab wo i juh g pi ap 
ha-chu'ijig k pi hekid ep wo 
chegitok. Jeremiah 31:31-34 

13Neh, bash kaij g Jiosh. K heg hekaj 
tasho mat hekit hegai heki hu t-himdag 
chehanig k oi gam hu hab wo i e juh. 


Mat i e wechijid mach has masma 
hab wua g ab has elida Jiosh wui 
Am o apchudas heg eda heki 
hu chehanig mat has masma 

g hemajkam ab has wo elidad g 
Jiosh ch am ep apchudas mat g 
hemajkam am wo i kei g ikus kih 
mat hab d wo ahgak. ^Id ash wa an 
e eda kuhpi. K hegai wehpeg kih 
hab e a'aga ‘Hekia S-ap'ekam Kih.’ 
Sh id eda am ha'ichug g lalampa 
chuhchakud ch mihsa. Sh heg ab 
mihsa g papal am do'aw g pahn ch 
hekaj ab si has elid g Jiosh. 3Kush 
hegai hema ep kih hab e a'aga 'Si 
Hekia S-ap'ekam Kih.' *Id ash eda 
am ha'ichug g ohla iagchulidakud. 
Kush id ab g papal an memheid 
g s-ap uhw ha'ichu. Kush am ep 
ha'ichug hegai uhs washa mash 
d chehgida mach d chum Jiosh 
hemajkamga ahchim Tutuligo. Id 
ash wehsko e ma'ishch g ohlakaj. 
Am ash id eda e dahshch g ohla 
ha'a. Sh id eda ha'i nuhkud hegai 
ha'ichu hugi mash hab e a'aga 
manna.’ Kush am e chekch hegai 
Aaronbad usaga mash wa ab i 
i'iwgi. Kush wa am ep e to'akch 
hegai gohk ko'okmalk hohodai mo 
an ab o'ohanas g Jiosh chehanig. 
5An dahm ihda uhs washa ash 
an nahtois g gohk anghil ch ab 
e wui gegok ch g e-a'ankaj am 
ehkchulidch matsh hebai wo e 
iawua g eh'edaj g ha-iagchulida. Id 
ash am e iawua matsh hekaj g Jiosh 
wo s-ha ho'ige'id k gam hu hab wo 
i juh g ha-chu'ijig. Pi ant am hu wo 
kia wehs ha'ichu t tashogi ab amjed 
ihda. 

6Neh, bash wa masma wehs 
apchudas idam ha'ichu. Sh g papal 
am i wahpk wehpeg kih ch ed wehs 

tashkaj ch am hab wua g e-chikpan. 


7Kush wabshaba heg wa'i si uhgchu 
pahl ged hu i wapke heg eda ba'ich 

kih hemho ahid ab. Kush g ha'ichu 
doakam eh'ed am iagchulid Jiosh 
wui am wehhejed g e-chu'ijig 
ch ha-chu'ijig g hemajkam matp 
hems am hab juh pi mahchch mo 
d pi ap chu'ijig. $Hegai Si Hekia 
S-ap'ekam Kih o wepogidas g 
Jiosh kihdag. K g Hekia S-ap'ekam 
Gewkdag am t-chehgidch mo pi 
koi ab hu kuhpi'oks g Jiosh kihdag 
am t-wehhejed mo eda wabsh kia 
an kuhpi hegai kih. 9K d wabsh 
chehgida mo g ha'ichu doakam ab 
iagchulid Jiosh wui. Pi at woho am 
wo i ha ap'ech Jiosh tahgio. K heg 
hekaj am wabsh kia e kudut heg 
hekaj pi ap e-chu'ijig. 19Thda heki 
hu chehanig o wa am ha chehgidch 
mat haschu wo ko'ad ch has masma 
wo i e ap'echudad e lihmhunch am 
Jiosh wehhejed am hugkam mat 
hekid g Jiosh am wo i wechijid 
wehs ha'ichu am t-wehhejed. 

11Tsh wa id am woho hab e juh 
g Christ k d si uhgchu pahl am 
dahm hegai s-kehg ha'ichu mash 
g Jiosh hab kaij matsh hab wo 
t-juni. Hegai apchuda mo am eda 
chikpan g Christ o ba'ich i ge'ej 
ch ba'ich i s-ap'e mo hegai ge'e 
cheopi mani am heki hu ahg. Pi at 
g o'odham am nahto. K pi d ihda 
jewed dahm ha'ichu. 1*Hemho at 
am i wah g Christ heg eda apchuda 
s-ap nahtok g t-do'ibiadag. Hegam 
mo d jewed dahm papal o wabsh 
g ha'ichu doakam ha-eh'ed am 
iagchulid. T wabshaba g Jiosh 
alidag g hejel e-eh'edkaj ab t-behi 
g pi ha huhugedam doakag. 1*Neh, 
mash wa g ha-eh'ed g siswat ch 
totolo ab e sihbanid ch g matai 
ab amjed g wisilo mehidag ab e 

nehnichud ha dahm g hemajkam 
mat wo ha chehgi mat wo i ha 
kegch g Jiosh heg amjed matp 
hems pi ap am hu hab junihim 
g e-himdag chehanig. 14Pegih, t 
ba'ich i ge'e ha'ichu hab t-juni 
g Christ mat am i e dagito Jiosh 
wui k am t-wehhejed e muhkid. 
Hekia S-ap'ekam Gewkdag o wa ab 
mahkch g gewkdag mat hab juh. K 
d hekia s-ap'ekam iagchulida. Heki 
achd hu t-kudut heg hekaj pi ap 
t-chu'ijig. T wabshaba g Christ am 
iagchul g e-eh'ed Jiosh wui mat am 
wo i t-ap'ech. Kuch am hahawa g 
Jiosh wehhejed chikpan. 

15Bash kaij g Jiosh matsh ab wo 
t-mah g pi ha huhugedam doakag 
k ab wo i t-wahpki e-kihdag ed. T 
g alidaj am i ap'ech ihda wechij 
ha'ichu ahgaj t-wehhejed ahchim 
mo g Jiosh ab t-waid. Muhkigaj 
at am i t-wuwhas matt pi wo ai 
g t-namkidadag heg hekaj pi ap 
t-chu'ijig ab wecho hegai heki hu 
apchuda. 

16Neh, mat hema wo muh k am 
wo dagito g e-ahga mat hedai wo 
i ui g ha'ichu enigaj. T hemho wa 
am wo e wohokamch mat muh 
ihda o'odham. Kut am hahawa 
hab wo e juh g ahgaj. "Pi at hab 
wo sha'i e juh g ahgaj mat wo kia 
doakad. T hekid wo i muh, t hab 
haha wo e juh. 18Chum hems hegai 
heki hu apchuda am ha shahgid g 
Jiosh ch hemajkam at i e ap'ech g 
eh'edkaj. 1°Mosesbad atsh wehpeg 
am wehs ha ahgi g chehanig mo 
has i masma an o'ohanas k am 
hahawa wasib g wisilo ch siswat 
ha-eh'ed k g shuhdagi am i wehnad 
k id o'os heg ab o'ohana mo an hab 

chu'ig g chehanig ch ab ha dahm 
g hemajkam. Batsh juh ihda am 
wa has mahs sha'ikaj mo hab e 
a'aga ‘hyssop’ ch kahwal wopo mo 
i wegiumdas. ?°Kush wa hab kaij g 
Mosesbad: 

Id od eh'ed mat hekaj i e 
shonwuich g apchudaj g Jiosh 
mamt ab wo s-wohog elidad. 

Exodus 24:8 
21Bash wa kaij ch hab wa'ap masma 
ab oos g eh'ed heg ab ikus kih ch 
wehs ha'ichu dahm mash hekaj am 
ihm g Jiosh. 22Do Josh chehanig 
am t-wehhejed ahchim Tutuligo mo 
wehs ha'ichu e kegchud heg hekaj 
eh'ed. T g pi ap chu'ijig gam hu hab 
wo i e juh hab wa'i masma mat g 
eh'ed wo e iawua. 


Matsh g Christ e muhkid 
t-wehhejed k hekaj gam hu 
hab i juh g pi ap t-chu'ijig 
23Neh, bo masma i e kegchud 
idam mo am wabsh oidch hab 
chu'ig hegai mash am Jiosh 
kihdag ed. T wabshaba g dahm 
kahchim apchuda hemho wa ba'ich 
is-ap'ekam iagchulidakaj wo ie 
kegch. 
24Hegai Si Hekia S-ap'ekam Kih 
ash am oidch hab junis g Jiosh 
kihdag. Tsh g Jiosh alidag pi am 
wabsh i wah heg eda k wabshaba 
am i wah Jiosh kihdag ed k idani 
am t-wehhejed neok am tahgio g 
Jiosh. 
25Uhgchu t-pahlig ahchim 
Tutuligo o wabsh g ha'ichu doakam 
t-mum!ajid ch ab Jiosh wui iagchulid. 
Tsh wabshaba g Jiosh alidag ba'ich i 
s-ap iagchulida hab juh nat pi hejel e 
muhkid am t-wehhejed. 

Pi o hekid nahtois g ha-chikpan g 
u'ukchu t-papalig. K heg hekaj mu'ikko 
hab junihim. êTsh wabshaba g Jiosh 
alidag wabsh hemho hab juh k pi 
mu'ikko e muhkid am t-wehhejed. Neh, 
k hab masma tasho mat s-ap nahto 
g e-chikpan mat gam hu hab i juh g 
pi ap t-chu'ijig. Kush hemu hahawa e 
aihim mat g jewed wo huhug. 

27 Am o apchudas mat hemho wa wo 
muh g o'odham hemho k heg i dahm 
ab wo ai g ge'e lodaita tash. “*Bat wa 
masma g Christ hab wa'ap hemho am i 
e dagito t-wehhejed k gam hu hab i juh 
g pi ap t-chu'ijig. T id pi am hahawa 
ep d wo chikpanajk. Tsh wabshaba 
ia ep wo i e maskogi mat wo t-do'ibia 
ahchim mach ab si hiwig ch ab nenida 
mat ab ep wo jiwia. 

1 Ab ash wa t-chehani g 
Jiosh matt ab wui wo ha 
iagchulidad g ha'ichu doakam wehs 
a'ahid ab. Id atki pi gam hu hab wo 
i juh g pi ap t-chu'ijig k wabshaba 
wabsh s-kohmagim t-chehgidch mat 
has masma g Jiosh gam hu hab haha 
wo i juh. ?Pi at ep wo t-kudutad g 
pi ap t-chu'ijig matp gam hu s-ap 
hab wo i e juh heg hekaj iagchulida. 
Kutt heki hu wa'i ha'asa hab wo 
juh. ?Ihda t-iagchulida o am wabsh 
i t-chechegitolid g t-chu'ijig wehs 
ahid ab. “Pi at hekid wo sha'i e nako 
g totolo ch siswat ha-eh'ed mas gam 
hu hab wo i juh g t-chu'ijig. .'*Sh heg 
hekaj ab wui hab kaij g Jiosh g alidaj 
am wo jiwiak jewed dahm: 
Pi ap wa chum hohho'id mat 
g hemajkam ab m-wui wo 
iagchul g ha'ichu doakam. 
Id o wabsh ha chehgid mant has 
masma gam hu hab wo i juh g 
pi ap ha-chu'ijig. 

Heg apt hekaj hab wo ni-juh 
mant d wo jewed dahm 
o'odhamk ch ab m-wui wo 
ni-iagchul. 

7 Ni heg hekaj hab kaij mani ab 
m-wui ni-dagitokch ch am 
hab wo juh hegai mo an 
o'ohanas m-o'ohana ed map 
ni-tatchuid. Psalm 40:6-8 

8Neh, Jiosh o ab ha chehani g 
hemajkam mat ab wui wo ha 
iagchul g ha'ichu doakam. Kumtp 
hems pi amichud mas haschu ahgch 
hab e kaij mo chum pi hohho'id 
hegai iagchulida. 9Pegih, bo e kaij 
no pi d wabsh chehgida am hugkam 
mat hekid g alidaj hab wo juh g 
s-wohom iagchulida am hejel e 
dagitok Jiosh wui. Heg ash hekaj ab 
wui hab kaij: 

Ab ani m-wui ni-dagitokch 
mant hab wo juh g m-tatchui. 

Psalm 40:7 
19Do Jiosh hab elida mat g alidaj 
wo e muhkid am t-wehhejed. Kut 
wa woho hab e juh k hab masma 
wehs gam hu hab i juh g pi ap 
t-chu'ijig. 

11Wehs tashkaj o am hab wua g 

e-chikpan g t-papalig ch mu'ikko 
hab wua g iagchulida. T wabshaba 
ihda iagchulida pi hekid gam hu 
hab wo i juh g pi ap t-chu'ijig. 

12 Jiosh alidag at hi hemako 
iagchulida hab juh mat gam hu hab 
wo i juh. K id chum hekid s-kehgaj 
heg wehhejed. T g Jiosh ab hahawa 
si has elid k an e wehm dahshch 
e-kownal daikud ed. 13K idani ab 
dak ch ab wo ai mat g Jiosh wo ha 
gewitojel hegam mo ab wui gegok. 
14Pegih, t hemho am e iagchul 
t-wehhejed k hekaj i ha ap'ech ia'i 

amjed wehs hegam mat gam hu oa 
g pi ap'ekam ha-ihbdag ed. 
15Hekia S-ap'ekam Gewkdag o am 
hab wa'ap wohokamchud ihda hab 
masma: 
16Bo kaij g Jiosh: 
Id o d wechij apchuda mant am 
hab wo juh ha wehhejed. 
Bant wo juh g ni-tatchuidag am 
ha-i'ibdag ed ch ha-chegitoi 
ed. Jeremiah 31:33 
17K hab ep kaij: 
Am ant hu wo pi chegito g pi 
ap ha-chu'ijig K pi dahm 
am hu ep wo sha'i i chegito. 
Jeremiah 31:34 
18Pegih, t gam hu hab i e juh g pi 
ap t-chu'ijig. Kutt hekaj hahawa 
pi heg hekaj hab wo sha'i juh g 
iagchulida. 


Oig, tt hig ab wo i miabi g Jiosh 
19 Ab ach hahawa si ap'edag 

matt ab wo i miabi g Jiosh nat pi 
muh g Jesus am t-wehhejed. Id o 
heg wa wepo mach ap'edag matt 
am wo i wahp heg eda Si Hekia 
S-ap'ekam Kih. ?°E at muhkid g 
Christ am t-wehhejed k hab masma 
ab i kuhpi'o ihda wechij himdag 
am t-wehhejed 21no pi s-wohom 
d si uhgchu t-pahlig ahchim 
Jiosh hemajkamga. 22Hekai ach 
hu t-kudut g pi ap t-chu'ijigkaj. T 
wabshaba ab i t-kegchud k gam hu 
hab i juh g pi ap t-chu'ijig. Kuch heg 
hekai ab si hiwig ch d hekiakam 
ch ab wo i miabi g Jiosh. 2*Jiosh 
at woho ab wo t-juni mash has i 
kaij. Kutt heg hekaj si s-wihnam wo 
t-u'ukch heg ab. 24Ab att hig a'ai 
wo si pihk t-elidad ch ab a'ai wo i 
t-wehmtad matt am wo chehgidad 

mach ab ha tatchua g hemajkam 
ch am wo i ha wehmajk. 25Ha'i at 
ha'asa ha wehm e nam g e-wehm 
wohochuddam. Kumt wabshaba 
ahpim pi hab wo chum e juh kab 
wo si a'ai i e gewkemhunad. E o 
aihim mat ep wo jiwia g t-kownalig 
Jesus. Kutt hekaj wahm ba'ich ab 
wo i t-gewkemhunad. 

26Pi at gam hu hab wo sha'i e juh 
g chu'ijigaj hegai mat am hab wo 
kia junihid g pi ap'ekam ha chum 
s-mahchch g wohokam. Pi o am 
hu hahawa ha'ichug mas haschu 
am wo e iagchul heg wehhejed. 
27 Jiosh atsh wo ha lodait k gam hu 
wo ha shul s-ko'ok ha-namkidadag 
ed. K id hab masma mo g pi ha 
huhugedam mei. Heg o am wa'i 
wi'is mat wo chum si s-ehbidad 
matsh has wo ha juh. 

28Mosesbad atki an o'ohana Jiosh 
heki hu o'ohana ed matsh gohk o 
waik wo wohokamch g chu'ijigaj 
hegai mat gam hu wo s-ohhod 
g Jiosh chehanig. Kutsh wo e 
muhkid. 29Kumt ba'ich i s-ko'ok 
namkidadag ab wo bei mamtp pi 
ab hu wo ha'ichuch g Jiosh alidag. 
Heg at iawua g e-eh'ed k e muhkid 
mat gam hu hab wo i chum juh g 
pi ap t-chu'ijig. Hekia S-ap'ekam 
Gewkdag o chum si s-hemajima 
ab em-wui. Kumt wabshaba wo 
si s-nen'oidk 39nash pi hab kaij g 
Jiosh: 

Ani ant ab wo ha mah 
g ha-namkidadag. 
Deuteronomy 32:35 
K an ep o'ohanas: 
Jiosh at wo ha lodai 
g e-hemajkamga. 
Deuteronomy 32:36 

31Do si s-ta ehbidam ha'ichu mamt 
wo muh pi am hu e ap'echudch 
Jiosh wui. Hemho wa at gam hu wo 
em-shul s-ko'ok em-namkidadag ed. 
32 Am g wo s-chegito mo wa has 
chu'ig ha'ichu am em-wehhejed. 
Mu'i ha'ichu amt nako amjed mamt 
ab s-mai g wohokam k eda pi sha'i 
e gehgch heg hekaj. 33 Mu'ikko 
am s-ko'okam has em-ahg ch 
em-sho'igchud am hemajkam ha 
tahgio. Hebai am wa si pi ap e tahtk 
ha wehhejed hegam mo hab wa'ap 
hab masma e sho'igchud. 34Ab am 
ha wehm nakog g sho'igdag hegam 
mat e kuhpach. Ab am wa wabsh 
s-ap e tahtk mat wa chum wehs 
em-wohppo'i g ha'ichu em-eniga 
heg hekaj mam s-mahch mo ba'ich 
di si ha'ichu hegai mamt ab bei 
mat id pi hekid wo ha huhug. 
35Pi g am wo heb hu wua 
g e-wohochudadag. Id at wo 
em-u'apajel g ge'e em-mahkigdag. 
36Bamt wo junihid g Jiosh tatchui 
ch wo s-chu nakogad. T g Jiosh 
am hab wo em-juni mash haschu 
hab s-em-junimk. 27 Neh, bo chu'ig 
an Jiosh o'ohana ed mo hab kaij g 
Jiosh: 
Pi o ge'e tash am wi'is mat am 
wo jiwia g si ni-Kehsha. 
38 Ni-hemajkamga at ab wo 
s-wohoch ihda k wo e do'ibia. 
Tp wabshaba hema wabsh 
wo sha kuhkam kekiwua, 
nt pi wo hohho'i ihda. 
Habakkuk 2:3-4 
Neh, bash kaij g Jiosh. 9*Tt ahchim 
hi pi wo sha'i kuhkam gegokiwua 
machs im hu hab wo i t-juh ab 
amjed g Jiosh k wabshaba ab wo i 
s-wohochud k wo t-do'ibia. 

Mo has chu'ig g t-wohochudadag 


1 1 T-wohochudadag o hab 

d ahga mach s-mahch 
mo woho hegai mach am wui 
t-gewpkadch, chum achs hems 
pi t-wuhpuikaj neid. 2Mu'ijj g 
t-shohshonbad ash ab s-wohochud g 
Jiosh ha'ichu ahga. Sh hekaj ab s-ha 
hohho'id g Jiosh. 

3 Ab ach s-wohochud g Jiosh 
ha'ichu ahga ch hekaj s-amichud 
mat wehs ha'ichu nahto pi ha'ichu 
amjed am wabsh neokk. 

4Hema ash wa hab chehgig Abel 
ch ash ab s-wohochud g Jiosh ch 
hekaj ab s-wohog elid k ab wui 
iagchul g ha'ichu doakam e-mu!a. 
Tsh wabshaba g wehngajbad Cain 
pi hab masma hab e juh. Tsh g 
Jiosh ab si s-hohho'i g Abelbad 
natsh pi hab juh g tatchuij. Id ach 
an ne'okchulid Jiosh o'ohana ed. 
K id heg wa wepo mo g Abelbad 
am wabsh kia neok ch am ha'ichu 
t-ahgid. 

5Hema ash wa hab chehgig Enoc 
ch ash ab s-wohochud g Jiosh. Sh 
g Jiosh s-hohho'id ch gam hu i 
bei mash wabsh kia doa. Kutsh pi 
hedai edagi. $Hegam at wo wali 
s-ha hohho'idad g Jiosh mat hedai 
ab wo s-wohochudad. Hegai mat ab 
wo i miabi g Jiosh at hemho wa wo 
s-wohoch mo an hema d Jiosh ch 
am i e tashogid ha wui hegam mo 
ab s-mahchimk. 

7Noahbad atsh ab i s-wohoch 
g Jiosh k ab si has elid. Jiosh ash 
wa am ahgid mat hema hab wo 
juh g si ge'e wahlko natsh pi wo 
ha wi'in. Tsh idam Noahbad woho 
hab e juh k heg eda e do'ibia g 

e-wehm kihkam wehm ch e-a'aliga 
ha wehm. Bat masma am mahsko 
wua g Jiosh g hemajkam ha-chu'ijig 
natsh pi hegam pi ab hu wohoch. 
Kush hab kaij g Jiosh mash idam 
Noahbad d s-ap'ekam nash pi ab 
s-wohochud. 

8 Abrahambad ash ab s-wohochud 
g Jiosh ch ab s-wohog el. Jiosh 
ash hab ahg matsh am hu hebai 
wo mah g mehk jewed. Kutsh ab 
wui wo hih. Tsh g Abrahambad 
woho dagito g e-kihdag k gam 
hu hih wa chum pi mahchch mas 
hebai wo hih. 9Jiosh atsh pi oi ha 
mah hegai jewed. Kush am wabsh 
i e chiwiapadad ch am kihkahim 
ikus kih ch ed am ha wehm g 
e-amjedkam. Kush g Jiosh am hab 
wa'ap ha ahgid idam Abrahambad 
amjedkam matsh am hu hebai wo 
ha mah hegai jewed. 1°Abrahambad 
ash ab wui e gewkad hegai kihhim 
mo d Jiosh nahtoi ch pi hekid wo i 
gei. 

11Abrahambad ch Sarabad ash 
wa ab s-wohochud g Jiosh mash 
wa hab ha ahgid matsh wo hema 
mahsid g ali matsh eda heki hu 
kekelit. Sh g Sarabad pi ha mamdat. 
12Neh, sh wa g Abrahambad d si 
keli mat pi ep wo chum e nako mas 
wo alidt. T eda ab amjed i hih mu'i 
hemajkam mo pi ta kuintama hab 
masma mo g huhu'u ch hab masma 
mo g o'od an ge kahchki babsho. 

13Wehsijj idam mach am ha 
chehcheg at ko'o k huhug koi wehs 
u'uk hegai mash haschu g Jiosh 
ab ha makiog. Heg o wa wepo 
wo mehkjed neid ch ab si tatchua 
hegai ha'ichu no pi s-mahch mo d 
wabsh chihpiadam id dahm jewed. 

14Hegam mo hedai s-mahch ihda 

o am tasho e gahgid g jewed mat 

d wo si ha-enigak. 15Pi o am hu 
uhpam e chegito heg wui jewed mat 
am dagito. Jiosh at wo ha hiwigi 
mat wo uhpam hihi matp hab wo e 
el. 16K wabshaba am e gewpkadch 
heg wui jewed mo ba'ich i s-ap'e, 
pej hegai dahm kahchim kihdag. 
Jiosh o s-hohho'id mo hab a'aga 
mo d ha-Jioshga nat pi am heki hu 
nahto g kihhim ha wehhejed. 

17 Abrahambad alidag ash hab 
chehgig Isaac. Tsh wa g Jiosh 
am wabsh a'appe g Abrahambad 
mash eda d doakam mat wo mua g 
e-alidag k hekaj ab wui wo iagchul. 
Tsh g Abrahambad ab i s-wohochud 
k hab chum juh, chum as g 
Isaacbad d si hejel alidag ch d Jiosh 
mahkigdag. 1*Jiosh ash wa hab 
ahgid mat ab Isaacbad amjed wo i 
hihi g amjedkamaj. 1? Abrahambad 
o ab s-wohochud mat g Jiosh wo e 
nako mat ab uhpam wo i wuhshad 
g Isaacbad muhkig amjed. K heg 
wa wepo mat hab e juh nat pi oi wa 
do'ibia. 

20Jsaacbad ash wa ab s-wohochud 
g Jiosh ch hekaj am ha ahgid g 
e-a'alidag Jacob ch Esau matsh has 
masma ab wo s-ha ho'ige'el g Jiosh. 

21Jacobbad ash wa ab s-wohochud 
ch ab ihm g Jiosh ch am ha ahgid 
hegam e-wopsmad mash d Joseph 
a'alidag matsh has masma ab wo 
s-ha ho'ige'el g Jiosh. Id at hab 
juh mo eda muhkhim an wabsh 
e-cheowikud an e gewishch. 

22 Josephbad ash wa ab 
s-wohochud g Jiosh ch hekaj hab 
kaij am i muhkhimk mat wo uhpam 
hihi g Tutuligo ab amjed g Egypt 

jewed ch am ep si shel ha ahgid 
mat has wo juh g oh'oj. 
23Mosesbad jehj ash wa ab 
s-wohochud g Jiosh. Kownal ash 
chum ha chehani g Tutuligo mat wo 
ha kokda g chechoj e-a'aliga. Tsh 
eda g Mosesbad jehj pi sha'i ehbeni 
g kownal chehanig k e'esto g 
Mosesbad waik mashad amjed mat 
mahsi neidch mo s-ap ulini d ali. 
24Kownal alidag atsh an hahawa 
bei g Mosesbad k hab a'aga mo d 
madaj. K wabshaba g Mosesbad ab 
s-wohochud g Jiosh ch pi hohho'id 
am i ge'ehogatk mat hab wo e 
a'agad mo d madaj hegai mo pi d 
Jiosh hemajkamga. 25Ba'ich i mat 
ab wo nako g sho'igdag ha wehm 
g Jiosh hemajkamga ki hegai mat 
am he'es wo si s-hehgigk ha wehm 
hegam mo pi ab hu wohochud g 
Jiosh. Zë Am ash a'amichud mat 
wo e sho'igch wehhejed g Jiosh 
si Kehsha. K wabshaba id ba'ich 
d i si ha'ichu am wehhejed ki g 
Egypt jewed s-kaisdag no pi am wa 
s-chegitog mash haschu si s-kehg 
ha'ichu ab ha makiog g Jiosh g 
e-hemajkamga. 27 Kutsh heg hekaj 
pi sha'i ehbeni g kownal k am 
dagito g Egypt jewed. Heg o wa 
wepo mo ab neid g pi ta neidagam 
Jiosh nash pi ab nakog g sho'igdag 
am wehhejed. 

28 Jiosh ash am ahgid g Mosesbad 
mat wo ha cheha g hemajkam mat 
wo ha kokda g kahwal mahmad k 
ab wui wo iagchul g ha-eh'ed ab 
e-pupualit ab. Tsh hab pi wo ha 
kokda g anghil g wehpeg cheoj 
ha-a'aliga. Tsh g Mosesbad ab i 
s-wohochud k hab masma ha cheha 
g hemajkam. 

29Kush g Jiosh hab ha ahg g 
Tutuligo mat am gahi wo i huhud 
S-wegi Kahchki oidch. Kutsh ab i 
s-wohochud k hab e juh. Kutsh am 
i tahp g shuhdagi. Tsh am wabsh 
s-gaki jewed oidk hihi. Tsh g Egypt 
t am shondal am chum ha oidk heb 
e juh. Tsh ha ma'ish g shuhdagi k 
wehs ha kokda. 

30Neh, an ash wa uhgk hohodai 
kolhaidag g Jerico kihhim. Kutsh 
wa g Jiosh hab ha ah g t-shohshon 
matsh an wo e himtchul. Tsh ab i 
s-wohochud k hab e juh. Tsh hekaj 
i shul g Jiosh hegal kolhai. 31Tsh 
am i wahp k wehs ha kokda hegam 
mo pi ab hu wohog elid g Jiosh. 
Tsh wabshaba hema ab s-wohoch g 
Jiosh, chum as d chehpa'awi, k wa 
ha do'ibia hegam Tutuligo mash wa 
am s-a'agi chechga g jewed. Kumtsh 
heg hekaj pi mua mamt hekid ha 
gewito. 

32pi ant wo ni-nako manis wehs 
in wo o'oha ab ha amjed hegam 
kekelibad mash hab chechgig 
Gideon ch Barak ch Samson ch 
Jephda ch David ch Samuel ch mu'i 
ehp g Jiosh ha'ichu i tashogiddam. 
33 Jiosh ash wa hab ha ahg matsh 
haschu hab wo juh. Kutsh ab i 
s-wohochud k hab e juh. Ha'ijj atsh 
g nahnko mahs jejewed ha gewito 
k hab wua g s-ap'ekam. Tsh g Jiosh 
ab ha mah mash haschu ha ahgid 
mat ab wo ha mah. Ha'i atsh wa 
e do'ibia ab ha amjed g maipid 
34ch ab amjed mam chum s-ha 
kokdaimk g meikaj ch is-pahyokaj. 
Do wabsh o'odham ch eda ab bei 
g ge'e gewkdag k am s-chechojim 
ha gewito g e-obga ab a'ai jejewed 
amied. *5Jiosh atsh wa ab uhpam 

i ha chegitoich g ha-ko'idag ha'i 
u'uwi mo ab s-wohochud. 

Ha'i atsh wa wabsh s-ap e 
taht k e ko'ij pi dagitoimk e 
e-wohochudadag no pi s-mahch 
mat g Jiosh ba'ich i s-kehg doakag 
ab wo ha mah. 98Ha'ijj amsh 
wa s-ko'okam has ha ahg ch ha 
gewittan k ha'i ha wupulsh k ged 
hu si ha kuh. 37 Hat amtsh wa 
ha ma'ichshulig k ha'ijj an ha eda 
si ha hikuch k ha'ijj g is-pahyokaj 
am ha kokda. Mu'ijj ash sha'i si 
sho'ig ch wabsh g ha'ichu doakam 
e'elidagkaj e e'enigadadch. Msh wa 
mu'i ha sho'igchud ch pi ab hu ap 
ha neid. 9*Kumsh wa ha sho'igchud 
no pi d si s-ap hemajkam. An o 
wabsh oiopo tohono jewed oidk ch 
ka'akwulk oidk ch am wabsh kih 
wahpag ch ed ch chehcho ch ed. 

391d o wehs d ha-ap'edag 
am Jiosh wehhejed no pi ab 
s-wohochud. T eda chum koi ab hu 
nei mo wa haschu ha ahgid g Jiosh 
mat hab wo ha juni. 4° Jiosh at hab 
masma ap'ech mat ab t-wehm wo 
bei g ba'ich i s-kehg ap'edag. 


Mo g Jiosh ha shelinid g e-a'aliga 

1 2 Neh, idam mu'i 
hemajkam at e nako no 

pi ab s-wohochud g Jiosh. K id 
am t-chehgidch matt ahchim hab 
wa'ap masma wo t-nako. Mu'i 
o ha'ichu ged hu wabsh i chum 
t-wulshshap. Kutt hemho wa ab 
wo si i t-hawpkaj hab masma mat 
g e wopoichuddam. Hegam mo d 
e wopoichuddam at am s-gewkam 
wo wohp heg oidk mamt hebai wo 
i ha cheki. Kutt ahchim hab wa 
masma am s-gewkam wo i t-nako 

t-wohochudadag ed. ZPegih, tt hig 
am wo i t-gewpkai Jesus wui. Heg 
at ab i t-mah g t-wohochudadag k 
wo wa s-ap t-nahto heg eda. Pi at 
sha'i dagito g e-chikpan, chum as 
e muhkid ab kots t ab k ab nako g 
si edadag no pi ab behiog g s-ap 
tahhadkam. Tsh g Jiosh ab si has 
elid k an e wehm dahshch e-kownal 
daikud ed. 

3Mu'i ha'ichu at ab nako g Jesus 
k ab ep nako g keh'idadag ab ah 
amjed g pi ap hemajkam. Pegih, mt 
ahpim am hab wa'ap wo si e nakog 
k pi wo sha'i ha'asa. “Koi amt 
ha'ichu sha'i nako ab wui gegokch 
g pi ap'ekam. 5-6Pi g am wo pi 
chegito mo ab si i em-gewkemhun 
g Jiosh ch hab masma ab em-wehm 
neok mam d a'aligaj mash wa hab 
kaij: 

Ni-a'aliga, s-gewkam ani 
em-shohbid heg hekaj pi 
ap em-chu'ijig nani pi si 
em-tatchua. 

Mt heg hekaj am wo si i 
oidahim k s-gewkam wo e 
nakogad. Proverbs 3:11-12 

7Pegih, ab g wo nakogi g 
e-sho'igdag hab masma matp hems 
g em-ohg s-gewkam ha'ichukaj 
wo em-shohbi. Em-sho'igdag o am 
chehgidch mo g Jiosh hab masma 
hab em-juhkch mam d a'aligaj. Pi 
o woho d ha-alidag hegai mam 
pi ha'ichu i shohbid. 8Jiosh at si 
s-ko'okam wo em-shohbidad. Kumt 
hekaj wo s-mahchk mam d a'aligaj. 
9Neh, em-jehj atp hems ab s-gewkam 
ha'ichu em-shohbi. Kum ab si has ha 
elid. Pegih, ba'ich oi matt ab wo i 
t-dagito t-ohg Jiosh wui k ab wo bei 
g pi ha huhugedam doakag. 1°T-jehj 

id dahm jewed o he'es ab ha'ichukaj 
s-gewkam t-shohbidahim hab elidch 
mo s-ap'e. K wabshaba g Jiosh ab 
ha'ichukaj i t-shohbid mat hab wo 
t-juh matt d wo hekia s-ap'ekamk 
mo heg hab masma. 11Pi o ta 
hohho'idama mo hekid i s-gewkam 
t-shohbid g Jiosh. Ch wabshaba heg 
amied bebhe g si s-ap'ekam doakag 
ch hahawa si s-ap t-tahtk. 


Ha'ichu i shelinida ch 
ha'ichu t-shohbida 


12Mt hekaj ab wo si e gewpkai 
Jiosh wui k wo s-gegokim 
gegokiwua. 1*Am g hab wo junihid 
g s-ap'ekam mamt am wo i gewpka 
e-himdag oidk. Kut am wo em-nei 
hegam mo pi gewpkdag k atp hems 
ab wo i gewpka. 

14Am g wo i e nakog k wehs s-ap 
ab wo ha neidad g hemajkam ch am 
hab wo junihid g s-ap'ekam ha'ichu 
namt pi hab wa'i masma am wo i 
wahp Josh kihdag ed. 15Am at wo i 
wah g bagatalig em-shahgid mamtp 
wo dagito g Jiosh hemajimatalig. 
Am g a'ai wo si e nuhkudad mat 
pi hab wo e juh. 16Am g wo s-e 
nen'oidad mamt pi wo e uamhu g pi 
ap'ekamkaj wabsh pehegchudch g 
Jiosh ha'ichu hab masma matsh wa 
hab e juh hegai mash hab chehgig 
Esau. Id ash d ge'echu ha-alidag. K 
heg hekaj ha'ichu d chum ap'edaj. 
Kush wabshaba pi ab hu has shati 
elid ch gagda mat si hemho gegosig 
ab i nei heg amied. 1/S-mahch am 
matsh am hahawa chum gawul juh 
g pi ap e-chegitoi k chum shoak. 
Tsh wabshaba g ohgaj am hahawa 
pi e nako mas ab wo mah g Jiosh 
ho'ige'idalig. 

18S-e g wo nen'oidk no pi d si 
s-has ha'ichu ihda Jiosh ha'ichu 
ahga mamt ab i kaiha. Neh, 
t-shohshonbad atsh ab wui hihi g 
Sinai Do'ag matsh ab wo kaiha g 
Jiosh chehanig. Kush g mehi an 
dahm wuhshani hegai do'ag. K an 
ha wehgaj g s-chuhugam an kahch 
ch g s-gewk hewel an med 19ch 
g kuikud ab kaida. K ab hema g 
neok. Tsh am i kah g hemajkam 
ihda mash ab neok k ab si shoani ch 
ab ahgid g Mosesbad mo pi kaimk 
hegai ne!oki. 
20 Jiosh ash ab ha chehani ch hab 
kaij: 
Pi amt ab hu wo i chehchsh id 
ab do'ag. 
Kumt hemho wa wo mua matp 
hedai am hab wo e juh, 
chum as d wabsh wo ha'ichu 
doakamk. Exodus 19:12-13 
Kush id s-ehbid g hemajkam. 
21Kush sha'i si s-ta ehbidam ha'ichu 
hab mahs. Sh g Mosesbad hab kaij: 
Ih, sha'ani wa'i si s-ehbid ch si 
gigiwuk. Deuteronomy 9:19 
22Pegih, ch ahchim hemuch hab 
wa'ap kaiham g Jiosh ha'ichu ahga. 
K g Jiosh kihdag d si s-wohom 
t-kihdag ch d dahm kahchim ch 
ed Jerusalem kihhim. Bach a'aga 
amai mo am ha'ichug Sion Do'ag. K 
id heg wa wepo mach ahchim hab 
wa'ap ab wui t-gewpkadch g do'ag 
hab masma mash wa g t-shohshon. 
Mu'i mihl anghil o an ha'ichug anai 
Josh kihdag ed. “*Kutt ahchim 
mach ab s-wohochud g Jiosh 
ha'ichu ahga an wo i t-hemapad k 
an wo ha'ichugk ch wo si s-hehgigk. 
Heki o hu an o'ohadag g t-chechgig 
mach d a'aligaj g Jiosh. Kutt g si 

hemako alidaj wehm wo edgidad 
wehs ha'ichu. Jiosh o d si usagakam 
wehs hemajkam ha dahm. Kuch ab 
s-wohochud. K heg wa wepo matt 
heki hu ab wui hihi. An o ha'ichug 
hegam mat heki hu koi amie 
ap'echudk Jiosh wui. Kutt am wo 
ha wehmajk. 24Ab att i s-wohoch 
g Jesus nat pi heg am i ap'ech 
g wechij ha'ichu ahgaj g Jiosh 
t-wehhejed. E at iawua g Jesus 
eh'ed mat e muhkid k hab gam 
hu hab i juh g pi ap t-chu'ijig. Id o 
ba'ich i s-kehg d ha'ichu mo hegai 
matsh wa g Abelbad hab e juh. 
25Neh, nahnko masma o ab t-wui 
neok g Jiosh idani. Kumt pi gam hu 
wabsh wo s-ohhod g ne'okij. Hegam 
mash wa pi ab hu kaiham hegai 
mash am ha ahgid g Jiosh ha'ichu 
ahga ash wa pi e do'ibia. Kutt ba'ich 
wo i bei g s-ko'ok t-namkidadag 
mattp pi ab hu wo kaiha hegai mo 
ab neok dahm kahchim t amjed. 
26Ne'okij ash wa u'ugij g jewed ab 
Sinai Do'ag amjed. K wabshaba ia'i 
idani hab kaij: 

Am ant ep wo u'ugij pi heg wa'i 
jewed ch wabshaba g dahm 
kahchim ehp. Haggai 2:6 

27Neh, id o hab d ahga mat g 
ha'ichu nahtoij wo e u'ugijid k im 
hu hab wo i e juh. Tsh heg an wo 
wali wih mat haschu pi ap woe 
u'ugij. 

28Pegih, tt ab wo si i ho'ige'el 
g Jiosh mat ab i t-ui id eda 
kownaltalig mat pi ha'ichu wo e 
nako mat wo u'ugij. Ab att hig wo 
si ihm g Jiosh am hohho'idaj oidch 
ab has elidch ch ab ep s-wohog elid. 
29 Jiosh atsh wehs wo hugio g pi 

ap'ekam hab masma mat g mehi wo 
hugio g s-mehidkam. 


Mamt has masma d wo 
Jiosh hohho'idak 


1 Neh, ab am a'ai e wui si 
pihk e elid hab masma 
mam d e-hajunim ab ihmch g Jesus 

Christ. Pegih, pi g wo sha'i dagito 
ihda. “Nt ep wo em-ahgi mamt am 
wo i ha wahpki g sho'igkam e-kihki 
ed, chum ams pi ha mahch. Batsh 
wa e juh hait k hahawa chum nei 
moki d anghil. 3Am g wo wa s-ha 
chegitok hegam mam ged hu si ha 
kuhpch hab sha masma mamtp 
hems ahpim am ha wehm kuhpi. 
Am g wo s-ha chegitok hegam mo e 
sho'igchud hab sha masma mamtp 
hems ha wehm e sho'igchud. 
4Ab amt wo si has elidad g 
hohnta ch wo si e nuhkud a'ai e 
wehhejed. Jiosh at ab wo ha mah g 
s-ko'ok namkidadag hegam mat pi 
wo e nuhkud ch hegam mat wo ha 
ehs g ha-wehm kihkam. 
5Pi g heg wa'i s-kaisdag ab wo 
tatchuad ch wabshaba wabsh wo 
s-ap e tahtkkad heg hekaj mam 
haschu i edgid. 
Jiosh ash hab kaij: 
Pi ant hekid wo sha'i em-dagito. 
Chum ant hekid wo 
em-wehmajk. Joshua 1:5 
6Pegih, tt ab hig wo si i t-gewpkad 
k hab wo chei: 
Jiosh o i ni-wehmaj. 
Kunt pi hekid ha'ichu wo sha'i 
ehbidad. 
Pi at hedai has wo ni-juh, heg 
hi wa mat g Jiosh wo hiwigi. 
Psalm 118:6 

7 Am g wo s-chegitok g ha'ichu 
ha-ahga hegam mo wehpeg am 
ahgahim g Jiosh ha'ichu ahga. Am 
g wo i chegito mo has masma in 
d dodakamkahim ch has masma 
e ko'ij K am oidk hab wo i juh g 
ha-wohochudadag. 9Jesus Christ o 
am hab wabsh i masma id i tashkaj 
mo wa ged hu i heki hu ch am hab 
wabsh wo i masmak chum hekid. 
9Kumt pi wo sha'i hiwigi mas g 
gawul mahs mashchama im hu hab 
wo i em-juh ab amjed g s-ap'ekam 
himdag. Ha'i o an u'ukch g heki 
hu t-himdag chehanig hab e elidch 
mat hab masma wo i gewkai g 
e-wohochudadag. T wabshaba id 
pi wo sha'i i ha wehmt. An att wo 
u'ukchid g Jiosh hemajimatalig. 
Bat wa masma wo i gewka g 
t-wohochudadag. 

10Hegam mo an u'ukch g heki 
hu e-himdag chehanig o ge 
iagchulidakud. Pegih, ch ahchim 
hab wa'ap ge iagchulidakud. K d 
hegai kots mat g Jiosh si Kehsha ab 
ab e muhkid. T hegam mat hedai 
wabsh g chehanigkaj wo chum ie 
gahgidahi g e-do'ibiadag pi wo sha'i 
bei ab amjed ihda t-iagchulidakud. 

11Uhgchu pahl o am iagchulid g 
ha'ichu doakam eh'ed am heg eda 
Si Hekia S-ap'ekam Kih mat heg 
hekaj im hu hab wo i juh g pi ap 
ha-chu'ijig g hemajkam. Kush g 
ha-chuhkug g ha'ichu doakam gam 
hu jeg ed e memheid. !ZPegih, t 
g Jesus heg hekaj gam hu jeg ed 
e muhkid kg e-eh'ed iawua mat 
im hu hab wo i juh g hemajkam 
pi ap ha-chu'ijig. '?Ahchim o d 
t-edadag g pi ap t-chu'ijig. Kut 
eda heg ab moht am t-wehhejed. 

Pegih, tt wo si s-hehgigam a'agad 
mo d t-do'ibiakam am i dagitok g 
heki hu t-himdag. ‘Pi ach ia hu 
d si kihkam id dahm jewed. An 
ash hab chu'ig g s-kehg kihhim 
am t-wehhejed. Kuch heg wui am 
nenea. 

15 Ab o Lab matt chum hekid ab 
wo si has elidad g Jiosh. Id o heg 
wa wepomo d t-iagchulida Jiosh 
wui. K g Jesus i t-wehmt mach 
hab wua. Chum att hekid ab wo 
ho'ige'idad g Jiosh am chehchegch. 

16Pi g am ha'asa hab wo juhni g 
s-ap'ekam k ab wabsh a'ai woi e 
wehmajk. K id hab wa'ap heg wa 
wepo mo d t-iagchulida. K g Jiosh 
s-hohho'id. 

17 Ab g wo s-ha wohog elidad 
g e-wanimeddam. Idam o chum 
hekid am nuhkud g s-ap'ekam 
em-dodakag nat pi hemho wa am 
wo i ahgahi g e-chikpan am Jiosh 
wui. Kumt ab wo ha mah g s-ap 
tahhadkam ha-chikpan ed mamt ab 
wo ha wohog elidad. Pi at ha'ichu 
em-wehhejed wo s-kehgajk mamt 
ab wo ha mah g pi ap tahhadkam. 

18 Am g wo wa tahnid g Jiosh 
mat wo i ni-wehmajkad. Bani 
wabsh s-junimk g s-ap'ekam ch pi 
sha'i ha'ichu hab wua manis hekaj 
ni-kudut. 1?Kumt heg hekaj ab wo 
i tai g Jiosh mant s-hohtam am wo 
i ni-dagito. Nt hab s-hohtam am 
uhpam wo i em-chehgim. 


Mash haschu ab tahni g Jiosh 


20 Ahni ani hab wa'ap ab ha'ichu 
tahni g Jiosh mat hab wo em-juni. 
S-mahch am mat g t-kownalig Jesus 
e muhkid mat wo i t-ap'ech Jiosh 
wehhejed. T g Jiosh ab i wuhshad 

muhkig t amjed s-hohho'idch mat 
has e juh. Kut g hab elidaj hahawa 
pi hekid gawul wo e juh. Jesus 

at chum hekid wo t-nuhkudad. 
21Pegih, ni ab tahni g Jiosh mat 
ab wo em-mahkad mam haschu 

i tatchua mamt hekaj am hab 

wo junihid g tatchuij. Jesus o ab 
t-makiog g gewkdag. Kutt ab wo si 
has elidad chum hekid. 


Si oidchkam ne'oki 
22Neh, pi o sha'i chewaj ihda 
ni-o'ohana. Kuni ab si em-ahgid 

ahpim ni-wehm wohochuddam 
mamt wabsh si s-ap e taht k wo 
kaiham k ab wo bei g i wehmtadag. 

23 Am ant wo em-ahgi mamt i 
wuhshad g Timothy mamt wa 
ged hu si kuh. Kunt wo bek am 
i em-chehgimedk matp wo sha 
s-hohtam jiwia. 

24 Am g wo ha ahgid g 
e-wanimeddam ch wehs g t-wehm 
wohochuddam mat ab wo i 
s-t-ho'ige'el. T-wepnag iia Italy t am 
o am hab wa!'ap s-em-ho'ige'id. 

25 Jiosh at wo wa s-em-ho'ige'el. 


Id ash d James O'ohana 





Ni-wehm o'odham mam an a!ai 
jejewed ch ed kih: 
Am ant wo i em-o'ohani ahni 
James mani d piongaj g t-kownalig 
Jesus Christ. 


Ab g wo s-wohochudad g Jiosh 
ch ab wo ha'ichu tahnid 
2Am g wabsh wo si s-ap e 
tahtkkad mat hekid ab wo 
em-a'ahe g sho'igdag. 3-4Id o 
a'appem g em-wohochudadag ch 
wo i gewkai. Kumt hab s-ap wo 
nahtoisk ch s-ap wo nakogad g 
e-sho'igdag. 
5Halijj amtp hems ha'ichu pi 
amichud. Kuni am em-ahgid mamt 
ab wo tai g Jiosh g amichudadag. T 
ab wo i em-mah. Jiosh o si s-ba'ama 
ab ha mamka g hemajkam mo 
haschu i tatchua ch pi ha keh'id. 
6Mt wabshaba hemho wa wo 
s-wohochudad mat hab wo em-juni 
g Jiosh mam haschu ab i tahni. 
Hegam mo pi wohochud at wabsh 
ha'ichukaj wo e kudu hab sha 
masma mat g shuhdagi g hewelkaj 
wo e kudut k an a'ai has wo e wuad. 
7Idam at g Jiosh pi am hu hab wo 
ha juni mat haschu ab wo i tai $no 
pi pi am hu shelinim wawani g 
ha-wohochudadag. 


Mach wehsijj t-wepodag 
am Jiosh nena ed 
9 Chum achs hems ha'ijj d 

sho'igkam ch eda wo chum si 
s-ap t-tahtkkad nat pi t-do'ibia g 
Jiosh. 19Kut g s-kakais hab wa'ap 
wo chum si s-ap e tahtkkad e 
do'ibiak. Jiosh o am wehs t-wepo 
t-ha'ichuchud. S-kakais at ha'as 
s-hohtam gam hu hab wo i e juh 
mat g sho'igkam. T g si s-has 
ha'ichu hab ha-juni wo huhug 
hab sha masma mat g ha'ichu 
wuhshanig wo huhug mat hekid wo 
gaksh g jewed am s-toni k ed. 


Mo g a'appemadag ab 
wehsijj t-wui him 

12Tt wo si s-ap t-tahtkk matt 
hekid s-ap ab wo nako g t-sho'igdag. 
Ab o t-mahkch g Jiosh g wechij 
doakag ahchim mach ab si tatchua 
ch am wo i t-wahpki e-kihdag ed 
matt hekid wehs wo gahi wuwha g 
t-a'appemadag. 

13Pi g hab wo shati cheh'i mas g 
Jiosh hab chum em-wua mamtp wo 
sha pi ap nako g e-a'appemadag k 
hab wo juh g pi ap'ekam. Jiosh o pi 
hekid hab wua g pi ap'ekam ch pi 
hedai hab chum ha wua mas hab 

wo juh g pi ap'ekam. 1*15O'odham 
o wabsh hejel e-tatchuikaj hab wua 
g pi ap'ekam. T g Jiosh ab wo i ha 
mah g s-ko'ok namkidadag heg 
wehhejed. 

16Ha'i o chum ha iattogid ch 
hab chech'e mo g pi ap'ekam ab 
d Jiosh amjedkam. Pi g ab hu wo 
sha'i ha wohochud, ahpim ni- 
wehm wohochuddam. 17Jiosh at 
s-kehg nahto wehs ha'ichu. K wehs 
s-kehgaj hegai mo ab t-mahkch. 
Tash ch mashad ch huhu'u 
hebaichuj pi ab hu t-mahkch g 
tonlig no pi g jewed e nodgid. K 
wabshaba g Jiosh pi hekid gawul 
e wua ch chum hekid tonlidch 
g t-chegitoidag g wohokamkaj. 
18 Jiosh at am i t-tashogi g 
wohokam. Kutt ab i s-wohoch. T 
hekaj ab i tgawulkad k ab i t-mah g 
wechij doakag matt d wo a'aligajk. 


Matt hab wo junihid g Jiosh ha'ichu 
ahga ch pi wabsh wo kaihamad 


19Pi g wo s-e hohtkid mamt 
ha'ichu hab wo chei. Ba'ich o i 
s-ap'e mamt wo ha'ichu kaihamad. 
Pi g am wabsh pehegi ha'ichukaj 
wo babgat. 29Pi at hab masma wo 
i e aplech g pi em-ap'edag. Jiosh at 
am wo wali ap'ech g pi t-ap'edag. 
21Gam g hu hab wo i juhni wehs 
ha'ichu mo s-bihtagi am em- 
chegitoi ed ch am em-doakag ed. 
Ab g wabsh wo i e sho'igchud Jiosh 
wui k ab wo i s-wohoch g ha'ichu 
ahgaj. Kut heg hekaj wo em-do'ibia. 
22Pi g am wo hejel e iattogidad 
mamt wabsh wo kaihamad g Jiosh 
ha'ichu ahga ch eda pi am hu hab 
wo junihid. ?3Jiosh o'ohana o hab 
sha masma mo g neidakud matt 

heg eda ab wo i t-neid k wo cheh 
mo haschu pi kehg hab mahs am 
t-doakag ed. 24Pi g gam hu wabsh 
wo hihim pi am hu i chegitok 
mo has mahs g em-doakag 25k 
wabshaba am wo si oidahid g Jiosh 
ha'ichu ahga ch am hab wo junihid. 
T g Jiosh ab wo si i s-em-ho'ige'id 
k ab wo i em-wehmt wehs ha'ichu 
hab em-juni ed. Kut g ha'ichu ahgaj 
ab wo i em-wuwhas pi ap'ekam t 
amjed. 

26Hegam mo hedai hab kaij mo 
d Jiosh wohochuddam ch eda wo 
pi ap neneokad o wabsh hejel e 
iattogid. K g ha-himdag pi ha'ichu 
wehhejed s-kehgajk. Z7 Bo d elidag 
g Jiosh mat g t-wohochudadag 
ha'ichu wehhejed wo s-kehgajk. 
Hemho wa att wo si t-nuhkudad 
mat pi wo t-padch g jewed t ab 
ha'ichu. Kut hab ep wo t-juh g 
t-wohochudadag matt ha'ichukaj wo 
i ha wehmajk hegam mo d hehe'ejel 
wihpkam u'uwi ch a'al. T hab pi wo 
e sho'igchudad. 


Matt pi hedai has wo ha elidad 
ab ha neidch mo has i mahs 


Ab am s-wohochud g 

t-kownalig Jesus Christ. Pegih, 
k pi hab chum chu'ig mams pi ab 
hu wo ha ha'ichuch g sho'igkam. 
2-3Pi o apie mamtp hema wo si s-ap 
dai g s-kais o'odham k eda hab wo 
ah g sho'igkam mat gam hu wabsh 
wo kehkkad o wo dahiwua jewedo. 
4Pi o ap'e g em-tatchui mamtp ha 
ba'ich ab wo i ha'ichuch g s-kais 
o'odham. 

5Jiosh ash ab ha makiog g sho'ig 

hemajkam g ge'e wohochudadag 
mat am wo ap'edagk kihdaj ed. 

Kutsh wehsijj ab wo i ha wahpki 
hegam mo ab tatchua. êM eda ha'i 
pi ab hu has ha elid g sho'igkam ch 
hegam wa'i s-kakais ab si has ha 
elid. Am g wo i oidahim mo ha'i 

g s-kakais em-sho'igchud ch am i 
em-wahpkid chehanig ch ed “ch 
s-ko'okam has ahg hegai mach ab 
ihm mo d t-do'ibiakam. 

8 Am g hab wo junihid e Jiosh 
chehanig mo hab masma an 
o'ohanas: 

Ab amt wo si pihk e elidad 
wehs ha wui g hemajkam hab 
masma mam has i masma 
hejel e wehhejed si pihk e 
elid. Leviticus 19:18 

9Mt wo melchkwuhid g Jiosh 
chehanig mamtp ab a'ai wo i ha 
ga'agwulkadad g hemajkam ab ha 
neidch mo has i mahs. 1"Kumt d wo 
pi ap chu'ijkamk am Jiosh chehanig 
ed mamtp chum hems al hemako 
chehanig wo melchkwua. "An o 
hab chu'ig mamt wo si e nuhkud 
heg wa'i wehhejed hejel e-wehm 
kihkam ch an hab ep chu'ig mamt 
pi wo mua g hemajkam. Kumtp 
hems s-ap wo e nuhkud g e-wehm 
kihkam wehhejed k wabshaba d wo 
pi ap chu'ijkamk mamtp wo hema 
mua. 

12-13T wabshaba g Jiosh gam 
hu hab i juh g pi ap t-chu'ijig mat 
wo t-do'ibia ab amjed g s-ko'ok 
t-namkidadag mat hekid wo t-lodai. 
Pegih, tt hemho wa hab masma hab 
wo t-junihid ch hab wo kaijjid mach 
d t-do'ibiakam ch ab wo i s-ha 
ho'ige'idad g hemajkam. Pi at ab 
hu wo i ha ho'ige'el g Jiosh hegam 
mat pi ab hu wo ha ho'ige'idad g 
hemajkam. 

Matt hab wo chum junihid 
g t-wohochudadag 


14Pi o woho d Jiosh 
wohochuddam hegam mat pi 
hab wo junihid g tatchuij. Kut pi 
wo ha do'ibia. Ha'ichu hab t-juni 
at wo t-wohokamch machs d 
wohochuddam. 1*Neh, matp hems 
ha'i g twehm wohochuddam d 
wo sho'igkamk ch wo ha'ichu si 
tatchua. 1êPi o apie machs pi am 
hu wo i ha wehmt k hab wabsh wo 
chei, “Jiosh at wo wa'i i em-wehmt.” 
17Pi ach woho wohochud g Jiosh 
mattp pi am hu hab wo junihid g 
tatchuij. 

18Ha'ijj amki hab e elid mamt ab 
wabsh wo s-wohochudad g Jiosh 
ch eda pi am hu hab wo junihid 
g tatchuij. K eda hab chu'ig mat 
g ha'ichu hab t-juni wo tashogi g 
t-wohochudadag. 19Jijawul o hab 
wa'ap chum s-wohochud mo an 
hema d Jiosh ch sha'i si s-ehbid ch 
eda pi am hu hab junihim g tatchuij 
ch hab masma e chehgidch mopi d 
sha'i e do'ibiakam. 

20K heg hekaj tasho mo pi 
woho wohochud g Jiosh hegam 
matp hedai pi hab wo junihid g 
e-wohochudadag. Am ant ha'ichu 
ep wo em-ahgi mant hekaj wo 
si tasho em-chehgi ihda. “1Ab 
ach d amjedkam hegai mash hab 
chehgig Abraham. Kush heg ab 
s-wohochud g Jiosh. Tsh g Jiosh am 
cheha matsh ab wui wo iagchul g 
e-alidag mu'ak. Tsh g Abrahambad 
am woho hab chum juh k hekaj e 
chehgid mo ab s-wohochud g Jiosh 
ch d e do'ibiakam. Tsh g Jiosh am 
hahawa pi hiwigi mas wo mua g 

e-alidag no pi wabsh a'appem g 
wohochudadgaj. 22 Abrahambad at 
ab wehnad g ha'ichu hab e-juni g 
e-wohochudadag. Wohochudadgaj 
at s-ap i e nahto heg hekaj 

ha'ichu hab junij. 22T hekaj am e 
wohokamch hegai mo an o'ohanas: 

Abraham at ab i s-wohoch g 
Jiosh. 

K heg hekaj hab kaij g Jiosh 
mo d e do'ibiakam ch pi ha 
chu'ijig. Genesis 15:6 

Neh sh g Jiosh am hahawa hab 
masma ihm mo d nawojij. 24Pegih, 
id o am t-chehgidch mo pide 
do'ibiakam hegam mat hab wabsh 
wo kaijjid mo d wohochuddam. 
Hemho wa att am hab wo junihid 
g t-wohochudadag ch hab wa 
masma am wo t-chehgi mach d 
t-do'ibiakam. 

25 Am g wo s-chegitok mo haschu 
an o'ohanas ab amjed g Rahabbad. 
Heg atsh wa ha'i ha do'ibia g 
t-shohshonbad mash eda g wehmaj 
o'odham s-ha kokdaimk. Id at am 
wohokamch mo ab s-wohochud g 
Jiosh. Kutsh g Josh do'ibia. 2êPegih, 
am ach t-chehgidch g ha'ichu 
hab t-junikaj mach haschu ab i 
s-wohochud. K hegam mat pi am hu 
hab wo junihid g Jiosh tatchui pi ab 
hu wohochud g Jiosh. 


Matt wo s-nen'oidad g t-ne'oki 


Pi g am wabsh wo s-e 

hohtkidad mamt d wo 
ha mashchamdamk ch wo ha 
ahgidad g ha-chu'ijig. Jiosh at 
ba'ich i s-gewkam wo hudaw mach 
haschu has i junihim ahchim 
mach d ha mashchamdam natt pi 
chum ba'ich wo i s-mahchk mo 

haschu d s-ap'ekam. ?S-ap at d wo 
o'odhamk ch s-ap wo nuhkudad g 
e-doakag hegam matp hedai s-ap 
wo nuhkud g e-nehni mat pi wo 
pi ap neo. ? Chum as si chumaj g 
t-nehni ch eda d si s-has ha'ichu 
hab masma mo g pilin. Pilin o 
d al chum ha'ichu. Kutt eda wo 
pilindad g kawyu k hekaj wo t-nako 
matt wo i nodagi mattp hebai wo 
i s-nodgidam. 4Nt ep wo wepogi g 
wahlko nodgidakud matt hekaj wo 
i nodagi g ge'e wahlko, chum as 
has masma s-gewkam wo medad g 
hewel. DN ep wo wepogi g al chum 
chuhdagi mat mu'i wo mehi g u'us. 
Pegih, k am wa tasho matt hab 
wa!ap wo t-nako matt ge'e ha'ichu 
wo padch g t-ne'okikaj. Pi kehg 
ne'oki o ab d Jiawul amjedkam. 
Kutt hekaj wo padch g t-chegitoi ch 
t-doakag hab masma neneokch. 

7T wo e nako g hemajkam mat 
wabsh chum has mahs ha'ichu 
doakam wo mahshoch nat pi ha 
mahshoch g jewed t ab ha'ichu 
oiopodam ch ha'ichu da'adam 
ch wahammad ch waptopi. *T 
wabshaba pi hedai wo e nako mas 
wo hejel dodolimagi g e-nehni. 
Chum o hekid e nahtokch mat hab 
wo juh g pi ap ne'oki k hekaj wo 
padch g t-chegitoi. 

9Hebaichujj ach i dagitokch g 
t-nehni am Jiosh wui ch hekaj 
hehgchulid ch eda hebaichujj has ha 
ahg g hemajkam. K eda g hemajkam 
d Jiosh nahtoi. T e wepo masma 
chum ha nahto. 19Id o heg wa wepo 
mach has ahg g Jiosh mach eda chum 
hehgchulid. ‘Neh, no hig ab e wehm 
i da'iwuni g s-kehg shuhdagi ch s-onk 
shuhdagi shon k amjed? 12No ab i 

wushke g suhna uhdwis wa'ug ab? 
Pegih, k haschu ahgch ab em-amjed 
e wehm i wushke g hehgchulida ab 
Jiosh wui ch has ahga ab hemajkam 
ha wui mo eda idam d Jiosh nahtoi? 


Mo ab chum t-mahkch g 
Jiosh g amichudadag 


13Pi e hab wabsh wo cheh'i mam 
s-chu amichud. Bag wo juhnid g 
s-ap'ekam ch hab masma wo e 
chehgi mam s-chu amichud. 14Pi g 
am wo ha iattogidad ch pi wo chum 
ge e haschudad mo ab em-mahkch 
g Jiosh g amichudadag mamtp 
wo s-ta ke'idamak ch wo s-chu 
hehgamkk ch ep wo s-chu da'ad. 
15Pi o ab hu d Jiosh amjedkam 
hegai s-ta ke'idamadag ch s-chu 
hehgamdadag ch s-chu da'amkam. 
T pi hab wo chum chu'igk hegam 
mo e do'ibiakch. Do wabsh jewed 
dahm ha'ichu ch ab d amjedkamaj 
g Jiawul hegai hab mahs ha'ichu. 
16Mu'i o ha'ichu pi ap'e mo hebai 
hab chu'ig g s-chu hehgamdadag 
ch s-chu da'amkam. Wehs nahnko 
mahs pi ap'ekam o am hab chu'ig. 

17Kuch wabshaba ahchim mach 
u'ukch g amichudadag ab Jiosh 
t amjed d hekia s-ap'ekam ch 
s-dodolima ch ab ha o'odhamchud 
g hemajkam ch s-ha ho'ige'id ch ha 
wehm s-hemajim neneok ch pi ha 
iattogid. 18Am g wo ha dodolimachud 
g hemajkam. Kut g Jiosh am wo i 
ha ap'ech mat am hahawa hab wo 
junihid g s-ap'ekam. 


Mo ha'i si s-hohho'id g 
jewed t ab ha'ichu 
Ha'ijj amsh am a'ai e kam'on 
ch e cheggia mam eda d 

chum e do'ibiakam. Nt wo em-ahgi 
mam hab masma hab e wua nam 
pi ha'ichu s-behimk mo pi ab hu 
d em-wuikam 2ch wo ha cheggia 
k wo ha mua mamt wo bei. K eda 
g Jiosh ab chum em-makiog mam 
haschu i tatchua. Ab g wabsh wo 
tahni. T wo em-mah. Pi am edgid 
nam pi pi ab hu tahni. 3T wabshaba 
g Jiosh pi ab hu wo em-mah mam 
haschu i tahni matp g em-tatchui pi 
wo aplek. 

4Ha'ijj am tatchua g pi ap'ekam 
ch hekaj d obgaj g Jiosh. 5K 
wabshaba an hab chu'ig Jiosh 
heki hu o'ohana ed mash g Hekia 
S-ap'ekam Gewkdag ab wui kehk g 
pi ap t-tatchui. Bo wa masma ab 
t-makiog g Jiosh g gewkdag matt pi 
hab wo junihid g hejel t-tatchui. Bo 
chu'ig g o'ohanaj: 

Jiosh o si s-ha ho'ige'id hegam 
mo e sho'igchud ch wabshaba 
ab ha wui kehk hegam mo si 
ehahaschud. ` Proverbs 3:34 

7Mt heg hekaj ab wo i e dagito 
Jiosh wui k ab wui wo gegokkad g 
ge Jiawul mamt pi hab wo junihid 
g tatchuij. T g Jiawul s-hohtam wo 
i e mehkod ab em-amjed. *Ab g wo 
i miabid g Jiosh. Kut ab aigo epai 
wo i em-miabi. Am g wabsh wo 
dagito g pi ap ha'ichu hab e-juni 
ahpim mam ge gohkpa chegito 
mamtp woho wo s-kaim g Jiosh. T 
g Jiosh wo i ap'ech g em-doakag. 
9 Am g wabsh wo si pi ap e tahtk 
k wo iawua g e-oh'og heg hekaj 
pi ap ha'ichu hab e-juni ch pi 
wabsh wo hehemad ch pi wo s-e 
tahhadchudad heg hekaj. 1"Ab g wo 
i e sho'igchud wui g Jiosh. T heg ab 
wo si em-ha'ichuch. 

Pi g am wo a'ai has e ahgad 


11Pi g am wo a'ai has e ahgad, 
ahpim ni-wehm wohochuddam. 
Hegam mat hab wo e junihid o 
ab wui gegok hegai chehanig mo 
hab chu'ig matt ab a'ai wo si pihk 
t-elidad. Heg o wa wepo mo hudawk 
mas s-ap'e g Jiosh chehanig. K eda 
hab chum mahs matt hab wabsh wo 
junihid. 72 Heg at wo wali t-lodai mo 
hedai t-mahkch g chehanig. Ab o 
hejel ab g Jiosh mas wo t-do'ibia o 
im hu hab wo i t-juh ab e amjed. K 
heg hekaj pi ab hu em-ab mams am 
wo has ha ahgad. Ab g wabsh wo 
dagito g lodaita Jiosh wui. 


Mamt pi wo chum ge e hahaschudad 
13 Ab g wo i ni-kaiham ahpim 

mam ab si e hiwig ha'ichu k ab. Tp 
hems hema hab wo chei mat hemu 
s-hohtam wo chihpia am hema 
kihhim wui k am wo kihkad ahid ab 
mat wo ha'ichu chikpan k mu'i wo 
nahto g lial. #Kum eda pi mahch 
mas haschu has wo e juh ba'ich tash. 
An amt al he'es wo i eneid k an 
wabsh wo i huhug hab sha masma 
mo g kuhbs. 1*Bamt wo chum chei, 
“Matp d wo Jiosh tatchuik, kutt hab 
wo juh ha'ichu.” 16M eda am gee 
hahaschud mamt haschu hab wo 
juh. Pi o ap'e mams hab masma wo 
ge hahaschudad. 17 Kut d wo pi ap 
chu'ijkamk matp hedai pi am hu 
hab wo junihid g s-ap'ekam mo eda 
s-mahch mat has wo chum e juh. 


Mo ha'i am e chehgidch 
mo g e-kaisdag s-da'a 
1-3 Ab g wo kaiham mant 
haschu wo o'oha mamtp 

hedai s-e kakaischud hab wuadch 

g pi ap'ekam. Bamki chum e elid 
mamt ge'e ha'ichu wo edgidad 
kekeltk. T wabshaba g em-kaisdag 
wabsh wo huhug. Kumt wo 

shoanid ch ab wo ai g s-ko'ok 
e-namkidadag. “**Em-kaisdag o si 
ge'ej ch wohokamchud mam pi ap 
ha namkid g e-pionag. Hegam o d 
wabsh sho'igkam ch am em-ahgid g 
pi e-ap'edag ch shoani. M wabshaba 
pi ab hu ha kaiham ch chum hems 
ab ha'ichu ha abchud ch ha kokda. 
K idam pi e nakog mas wo e do'ibia. 
K wabshaba g Jiosh ab ha kaiham 
ch wo ha do'ibia. Ahpim mam e 
kakaischud ha sho'igchudch am ab 
aihim g lodaita hab masma mat g 
wipsilo wo e gi'ichud k ab wo ai 
mamt wo ha kokda. 


Am g wabsh wo s-e tahtk ch 
wo nako g e-sho'igdag. 

TPegih neh, ahpim ni-wehm 
wohochuddam, am g wabsh wo s-e 
tahtk ch nenida mat ep wo jiwia 
g t-kownalig Jesus Christ. Am g 
wo neid mo has masma nenida g 
eshdam g juhki mat wo i wuhsh 
g eshaj. $Mt hab wa'ap s-e tahtkk 
ch wo nenidad ch am wo si e 
gewkemhu no pi e aihim mat ep 
wo jiwia g ge'echu t-kownalig. YE o 
nahtokch mat hab wo juh g lodaita. 

Pi g hedai has wo ahgad. Kut 
hab wa masma pi hedai has wo 
em-ahgad. 

10 Am g wo i ha chegito g Jiosh 
ha'ichu i tashogiddam. Hegam ash 
wa s-e tahtk ch nakog g e-sho'igdag. 
Kumt am ha oidk hab wo chum 
masmak “nam pi s-mahch mo 
g Jiosh ab ha mahkch g s-ap 

tahhadkam. Hegai kelibad mash 
hab chehgig Job ash hab wa'ap 
s-e tahtk ch nakog g e-sho'igdag. 
Tsh g Jiosh am hahawa wehhejed 
ge'e ha'ichu i ap'ech. Id o am 
t-chehgidch mo si s-t-ho'ige'id ch si 
pihk e elid t-hekaj. 

12Am g hab wabsh wo juhni 
mamt haschu hedai wo i ha ahgi 
mamt hab wo juh. Pi o ap'e mams 
wabsh chum hekid wo i gewkadch 
g e-ne'oki am chehchegch g Jiosh. 
Jiosh at wo em-lodai mamtp hab 
wo e juh. 

13Nam am hu ha'i ha'ichukaj i e 
kudut? Pegih, e g wo ho'ige'idahun. 

Nam ha'i s-hehgig? Pegih, ab g 
wo si hehgchulid g Jiosh g nen'eikaj. 

14Nam am hu hati kok'o? Bo chum 
mahs mamt ab wo i ha wai hegam 
mo am d ge'eged em-shahgid. T 
hegam ab wo em-huhu g e ko'adam 
a-saidihkaj k wo e ho'ige'idahu 
em-wehhejed 1*s-wohochudch mat 
g Jiosh wo em-doaj. Kut woho hab 
wo e juh. 

Mamtp g pi ap e-chu'ijigkaj kok'o, 
t g Jiosh gam hu hab wo i juh g 
em-chu'ijig. #Kumt heg hekaj ab 
a'ai wo e ahgi g pi ap e-chu'ijig k 
wo e ho'ige'idahu a'ai e wehhejed. T 
wo em-doaj g Jiosh. Mu'i at ha'ichu 
hab wo ha juni g Jiosh hegam mat 
ab wo tahnid ch d wo s-ap'ekam 
o'odhamk. 

17Heg at hekaj hab e juh mash 
haschu g Elijabad ab tahni g Jiosh. 
Heg ash d wabsh o'odham ch ab 
si tai g Jiosh mat hab wo juh mat 
pi wo ha juhkad. Kush wa woho 
pi ha juhk gilik a'ahid ab. 1*Kutsh 
ab hahawa tai g Jiosh mat wo juh. 
Kutsh hahawa juh. Tsh ab i wuhsh 
g ha'ichu bahidag ab amjed g jewed 
kahchim. 

19-20Neh, tp hems hema wo heb 
hu hih g em-wehm wohochuddam 
ab amjed g wohokam. Kumt am 
uhpam wo i nodagi ab amjed g pi 
ap'ekam. T g Jiosh gam hu hab wo i 
juh g pi ap chu'ijigaj k wo do'ibia ab 
amjed g s-ko'ok namkidadgaj. 


Id ash d Peter Wehpeg O'ohana 





Ni-wepnag: 

Am ant ha'ichu wo i em- 
o'ohani ahni Peter mani d kehshaj 
g Jesus Christ. Heg at am i ni-kei 
mant wo i ahgahi ab amjed. Kuni 
ha'ichu s-em-ahgidamk ahpim 
mam am a'ai kih Pontus ch 
Galasia ch Cappadocia ch Asia ch 
Bithynia jejewed ch ed hab masma 
mo g ni-wehm Tutuligo. 2Jiosh 
at ab i em-gawulkai mamt d wo 
hemajkamgajk k ab em-mah g 
Hekia S-ap'ekam Gewkdag mat 
wo em-wehmajk ch am wo i kegch 
g em-dodakag. Mt hekaj ab wo 
s-wohog elidad g Jesus Christ ab i 
s-wohochudk mat iawua g e-eh'ed k 
e muhkid em-wehhejed. 

Ab o wa si s-em-ho'ige'id g Jiosh 
ch ab wo wa ba'ich i em-mahkad g i 
wehmtadag ch s-ap tahhadkam. 


Mach ab wui t-gewpkadch 
matt ep wo t-chegito 
3Ab att hig wo si i ho'ige'el g 
Jiosh heg hekaj t-kownalig Jesus 
Christ. Heg ohg Jiosh at ab i 
wuhshad muhkig t amjed. K id am 
t-chehgidch mat hab wa'ap ab wo 
i twuwhas muhkig t amjed. Tt heg 
hekaj ab i s-wohochud k ab bei g 
wechij doakag. 


4Jiosh o an nahtokch g si s-kehg 
kihdag am t-wehhejed an dahm 
kahchim ch ed. T ihda ap'echudaj 
chum hekid d wo hekiakamk ch 
pi hekid wo e padch. 5Ab ach 
s-wohochud g Jesus Christ. K heg 
hekaj t-nuhkud g Jiosh g si ge'e 
e-gewkdagkaj. Kuch ab nenida mat 
s-ap wo maskogi g t-do'ibiadag mat 
hekid wo huhug ihda jewed. 

Si g wo s-hehgigk mamt wo 
e do'ibia, chum ams hems ab 
wo nakogad g nahnko mahs 
sho'igchudadag ch pi ap tahhadkam 
hemu. “Ihda em-sho'igchudadag 
at wo a'appe g em-wohochudadag 
k wo chehgi mo d wohokam hab 
masma mat g ohla g meikaj wo e 
a'appe mas d wohokam. Ia atsh 
ep wo i e chehgi Jesus Christ. Tg 
Jiosh am haha wo chehgi mo ab si 
has em-elid. 

8Pi am hi wa chum neid ch 
wabshaba ab si tatchua ch ab ep 
si s-wohochud. K id hekaj si ge'ej 
g s-em-hehgig. Kumt pi wo shati e 
nako mams wehs s-ap wo ah. 9Jiosh 
at em-do'ibia namt pi ab i s-wohoch 
g Jesus Christ. 

10Hegam mash d Jiosh ha'ichu 
i tashogiddam oki wa an o'ohan 
matsh an wo em-ai ihda do'ibiadag 

ha'ichu ahga ch eda an ep chum 
hoanahim g e-o'ohana ch an chum 
mamche 11mas hekid wo ik ch 
has masma hab wo e juh. Christ 
atsh ab ha mah g Hekia S-ap'ekam 
Gewkdag. Sh heg am ha tashogid 
matsh gam hu si ha ba'ich hab wo 
e juh matsh wo e sho'igch g Christ 
k haha wo bei g ab si has elidadag. 
12S-mahch ash mat pi wabsh hejel e 
wehhejed o'oha hegai mash am ha 
wui i e tashogid. 

Hemu at hab e juh hegai matsh 
wa an o'oha. K ahpim d em- 
wehhejedkam mamt wo kah. Jiosh 
chuhchai ash am em-ahgid ihda 
s-kehg ha'ichu ahgaj. K g Hekia 
S-ap'ekam Gewkdag ab ha mahkch 
g gewkdag mat an wo ahgahid. 
Ihda wohokam o sha'i si s-ta 
kakaima chum hems g anghil ha 
wehhejed. 


Mattsh d wo chum si 
hekia s-ap'ekamk 


13Am g wo ie nakog k ab wo si i 
e nenenashanichud k ab wo siie 
gewpkai heg ab ho'ige'idadag mat 
g Jiosh wo em-mah mat hekid ep 
wo jiwia g Jesus Christ. Ab g wo 
s-wohog elidad g Jiosh ch pi wo 
sha'i e hiwigi mams ged hu uhpam 
wo shul heg eda pi ap'ekam mam 
wa ab tatchua mam eda pi mahch 
g Jiosh. 15Jiosh at ab i t-wai matt d 
wo hemajkamgajk. Kutt heg hekaj 
d wo chum si hekia s-ap'ekamk hab 
masma mo g Jiosh. 1*An o o'ohanas 
Jiosh o'ohana ed mo hab kaij: 
Hemho wa amt d wo hekia 
s-ap'ekamk nani pi 
ahni d hekia s-ap'ekam. 
Leviticus 11:44-45 

Bam masma ihm g Jiosh ab e 
ho'ige'idahunch wui mo d em-ohg. 
Kut heg wehs wo ha a'appe. Pegih, 
mt ab wo si has elidad chum 
hekid mamt he'es i tash ia d wo 
dodakamk. 

18Heki o hu hab elidas mat wo 
em-do'ibia g heki hu em-himdag. 
Em-shohshonbad ash wa chum 
em-mashcham mamtsh ha'ichu ab 
wo namkid g Jiosh k hekaj am wo 
ie ap'ech nenaj ed. Kumtp hems 
chum namkid g plahda o g ohla o 
wabsh chum haschu. K wabshaba 
ihda hab mahs ha'ichu d wabsh pi 
ha'ichu am Jiosh tahgio. Kum am 
hahawa s-mahch mat g Jiosh ba'ich 
i s-namkig ha'ichukaj em-do'ibia. 

19 Am o t-tashogid g Jiosh mat has 
masma wo t-do'ibia am t-chehanich 
mattsh wo mua g si s-kehg kahwal 
k ab wui wo iagchul. Pegih, k g 
Jesus Christ d si hekia s-ap'ekam 
ch hab sha masma e muhkid am 
t-wehhejed mat wo t-do'ibia ab 
amjed g s-ko'ok t-namkidadag mach 
d pi ap chu'ijkam. 2°Jiosh at am i 
kei mat eda koi in hu nahto g jewed 
k hemuch hahawa in i maskogi 
jewed dahm mat wo t-do'ibia 21k 
ab i wuhshad am i dahm mat e 
muhkid k ab uhgk i be k ab dai 
e-hugid an k ab si has elid. Kumt 
heg hekaj ab i s-wohoch g Jiosh k 
ab si hiwig. 

22 Jiosh at ab i hekiagi g 
em-doakag namt pi ab s-wohog el g 
wohokam ab amied. Pegih, ab g a'ai 
wo e tatchuad wehs e-ihbdagkaj. 
23Pi at hekid wo huhug g Jiosh 
ha'ichu ahga. Kutt ab i s-wohochud 
k hekaj ab bei g wechij doakag. T 
id hab wa'ap pi hekid wo huhug, 

chum as g t-chuhkug wo huhug. 
24Neh, an o hab chu'ig Jiosh 
o'ohana ed: 

Hemho wa at wehsijj wo koi g 
o'odham hab masma mat g 
washai wo gaksh. 

T g ha-gewkdag wehs wo huhug 
hab masma mat g ha'ichu 
heosig. 

25T wabshaba g Jiosh ha'ichu 
ahga pi hekid wo ha huhug. 
Isaiah 40:6-9 
Neh, bo chu'ig. K d hegai ha'ichu 
ahgaj mat am em-wui e u'apa. 


Mach ab ab g Christ 


Gam g hu hab wo i juhni g 
s-padhog elidadag ch iattogida 
ch hehgamdadag ch has ahgadag. 
2-3 Jiosh ha'ichu ahga o d s-kehg 
gegosig g em-doakag wehhejed. Ab 
at em-wui chehgi g e-ho'ige'idadag. 
Kumt ab wo si tatchuad hab masma 
mo g s-moik ali tatchua g wihbi ch 
hekaj wo i ge'elhid am e-do'ibiadag 
ed. 
4Ab g wehs wo i e dagito 
t-kownalig Jesus wui. Ha'i o 
chum s-ohhodamk g hemajkam. T 
wabshaba g Jiosh am i kei mat d 
wo t-shonk am t-wohochudadag 
ed. 5Kumt ab wo abkad hab sha 
masma mat g hohodai ab wo 
abkad g e-shon am ha-kihta ed. 
Heg o wa wepo mach ab ab kihtas 
g Jesus ch d ge'e cheopi no pi 
am hahawa t-eda g Jiosh. Jiosh 
at wehs am i t-chuhcha ahchim 
Jesus wohochuddam matt d wo 
hekiakam papalk ch ab wui wo 
t-ho'ige'idahunad ch am hab wo 
junihid g tatchuij. T id heg wo wa 
wepok mo g s-ap iagchulida no pi g 

Jiosh s-hohho'id. Sid ani hab kaij no 
pi an o'ohanas mo g Jiosh hab kaij: 

Am ant wo hema i kei mat 
d wo ha-shondagk g 
ni-hemajkamga. 

T hegam mat ab wo i s-wohoch 
pi hekid heg hekaj wo si e 
elidad. Isaiah 28:16 

"Neh, bo kaij g Jiosh. K ihda 
kehshaj woho d si t-tatchui ahchim 
mach ab s-wohochud. T wabshaba 
hegam mo pi ab hu wohochud 
wabsh s-ohhod. Id o hab ahgch an 
o'ohanas mo g Jiosh hab kaij: 

Ni-kehsha at d wo ha-shondagk 
g ni-hemajkamga, chum as 
g ha-wanimeddam wo chum 
s-ohhod. Psalm 118:22 

8K an ep o'ohanas: 

Hemajkam at ab ab wo keiko 
hegai mat d wo chum 
ha-shondagk. Isaiah 8:14 

Id o hab d ahga mat mu'ijj pi ab hu 
wo wohoch g Jiosh ne'oki k pi wo 
mahchk g kehshaj. K d Jiosh tatchui 
mat idam pi wo e do'ibia. 

9Kum eda ahpim ab s-wohochud 
ch d Jiosh hemajkamga ch wehs d 
papal am wehhejed g t-kownalig 
Jesus. Jiosh at am i em-chuhcha 
mamt wo i ahgahi g s-kehg ha'ichu 
tatchuij. Ab at i em-wuwhas 
s-chuhugam k amjed k ab i 
em-wahpki si s-kehg tonlig ch ed no 
p i ab em-mahkch g amichudadag. 
10Heki am hu pi d ha'ichu ch 
wabshaba hemuch d hahawa Jiosh 
hemajkamga ch ab hahawa u'ukch 
g Jiosh ho'ige'idadag. 


Matt hab wo junihid g Jiosh tatchui 
11Pegih, ni-wepnag, pi am ia hu 
d si kihkam jewed dahm. Chum o 

hems g hejel em-tatchui cheggia g 
em-do'ibiadag. Kunt wo si em-ahgi 
mamt pi ab hu wui wo i e dagito 
12k wabshaba hab wo junihid g 
s-ap'ekam. T hab wo nei g s-ap 
ha'ichu hab em-juni hegam matp 
hedai ab ha'ichu em-abchud. T ab 
wo i e ai g ge'e lodaita tash. T idam 
hemho wa wo wohokamch mat g 
Jiosh si s-kehg ha'ichu hab juh am 
em-doakag ed. 

13-14 Ab g wo s-wohog elidad 
g kownal ch wehs hegam mo d 
kownal chuhchai. Idam o chum 
s-ko'okam ha namkid g pi ap 
chu'ijkam ch ab i ha gewkemhun g 
s-ap chu'ijkam. 15K d Jiosh tatchui 
mamt ab wo s-ha wohog elidad ch 
hab wo junihid g s-ap'ekam. T hab 
pi wo e nako mas has wo em-ah 
hegam matp hems nahnko em-ahg. 
16Ab at i em-wuwhas g Jiosh heki 
hu em-himdag amjed. Mt hab 
masma am hab wo e junihid mam 
d e do'ibiakam ch d si piongaj g 
Jiosh ch wabshaba pi wo hekaj 
g e-ap'edag mams am hu hab 
wo juh g pi ap'ekam. 7” Ab g wo 
ihmad g Jiosh ch ab wo si has ha 
elidad g kokownal ch s-ap ab wo 
ha neidad g hemajkam ch ab wo si 
pihk e elidad ha hekaj g e-wehm 
wohochuddam. 


Matt has masma ab wo bei 
g t-sho'igchudadag 

18 Ahpim pion, ab g wabsh wo i e 
dagitokchid e-a'amo ha wui ch ab 
wo has ha elidad, chum as ha'ijj wo 
s-ta kek'eidamak. 1*Kut g Jiosh ab 
wo s-em-ho'ige'idad. S-ap'e o mamit 
s-ap wo nako g sho'igchudadag 
s-chegitokch g Jiosh. “Ab o d 

t-wuikam g s-ko'ok namkidadag 
mattp hab wo junihid g pi ap'ekam. 
Ttp wabshaba s-ap wo nako g 
sho'igdag am hab chum junihidch 
g s-ap'ekam, t g Jiosh ab wo wa 
s-t-ho'ige'el id hekaj ?!no pi hab d 
elidaj matt s-ap ab wo nako. 

Id o wa am t-chehgidch g 

Christ mo wa eda s-ap ab nakog g 
sho'igdag am t-wehhejed. 

22 Neh, pi at hekid hab juh g pi 
ap'ekam k pi hekid sha'i 
ha'ichu ha iattogid.Isaiah 53:9 

23 Ab amt wa si s-ko'okam has ah. 

T wabshaba pi ab hu aigo has ha 
ah. Si amt sho'igch. T wabshaba pi 
ha ebkiod k ab wabsh i e dagitokch 
Jiosh wui s-mahchch mo heg d si 
s-ap'ekam usagakam. 24Christ at 
wehs moht g t-chu'ijig k heg hekaj 
ab e muhkid kots t ab mat wo 
t-do'ibia. Kutt hab wo dagito g pi 
ap'ekam k am wo i hihi s-ap'ekam 
oidk. Sho'igchudadaj at doaj g 
t-doakag. 

25 Dach wa heb hu hihimkam hab 
sha masma mat g kahwal wo 
heb hu hih. Isaiah 53:6 

T g Christ ab uhpam i t-ui e wui 
k s-ap nuhkud g t-doakag hab 
sha masma mat g kahwal ha 
nuhkuddam hab wo juh g heb hu 
himkam kahwal. 


Mat has wo chum masmak g u'uwi 


Ahpim u'uwi amt ab wo e 

dagitokch hehe'ejel e-kuhkun 
ha wui k ch s-ap wo ha nuhkudad 
chum hems hegam mo pi ab hu 
wohochud g Jiosh. Tp hems ab 
wo i s-wohoch 2am neidch g s-ap 
ha'ichu hab em-juni, chum ams 
hems pi has wo kaijjid ab amjed g 

e-wohochudadag. *S-ap amt ulinim 
d wo u'uwik ch wabshaba heg pi ab 
hu wo hiwgad mams ab wo si has 
masma e ap'ech. Pi at wo em-ap'ech 
am Jiosh tahgio mamt has masma 
wo ap'ech g e-mo'o o an hab wo juh 
g si s-namkig a'anilo ch sisishpakud 
ch eniga. “Ba'ich i mamt wo 
s-hemajimak ch wo s-dodolimak. 

T hab wo s-ap'ek g em-doakag 

am Jiosh tahgio. 5Bo wa masma 
hab chu'ig g Jiosh wohochuddam 
u'uwigahuiwehpegchabie 
dagitokch hehe'ejel e-kuhkun ha 
wui. ®Sarabad o wa hab chu'ig ch 
ab s-wohog elid g Abrahambad 

mo heg d ha-wanimeddam am 
ha-kihdag ed. Kumt ahpim Jiosh 
wohochuddam u'uwi am hab wo 
junihid g s-ap'ekam ch pi ha'ichukaj 
wo e kudutad. T heg wo wa wepok 
mam d Sarabad amjedkam. 


Mat has wo chum masmak g chechoj 


7 Ahpim chechoj amt ab wo has 
ha elidad g e-hohonig nam pi 
s-mahch mo pi am hu hugkam 
s-gewkdag mam ahpim. Bamt 
masma s-ap wo e ho'ige'idahunad 
g e-hohonig ha wehm. T g Jiosh 
ab wo em-kaihamad. Am g wo 
s-chegitok mam e wehm u'ukch g pi 
ha huhugedam doakag no pi g Jiosh 
ab em-mahkch. 


Matt s-ap wo nako g sho'igdag 
8Wehsijj amt ab wo ie 

hemakochudkaba'ai wosiie 
tatchuad ch wo s-e ho'ige'idad ch 
ab wo i e sho'igch a'ai e wui. 9Pi 
g am wo e agwua g pi ap'ekamkaj 
k pi ab hu wo i nodagi g pi kehg 
ne'oki. Ab o t-ab matt ab wabsh wo 

i s-ha ho'ige'el. T g Jiosh ab epai wo 
i s-t-ho'ige'el nat pi heg hekaj ab i 
t-wai. An o hab chutig Jiosh heki 
hu o'ohana ed: 
Pi g am wo pad neneokad ch 
pi ha'ichu wo ha iattogidad 
mamtp wo tatchuad mamt 
s-ap e tahtk ch in d wo 
dodakamk ch wo s-hehgigk. 
11Hemho wa amt wo s-ohhod 
g pi ap'ekam k am hab wo 
junihid g s-ap'ekam ch am 
wo ie nako mamt wo s-ap e 
tahtkkad ab wehs ha wui. 
12T g Jiosh wo em-nuhkudad 
ch ab wo kaihamad g 
em-ho'ige'idahuna. 
Mtp wabshaba hab wo junihid 
g pi ap'ekam, t g Jiosh 
ab em-wui wo kehkkad. 
Psalm 34:12-16 
Neh, bo wa masma an o'ohadag. 
13K pi hab chum mahs mas hedai 
wo s-ko'okam em-juh mamt am 
wo si e nakogad mamt am hab wo 
junihid g s-ap'ekam. Tp hab wo 
mahsk mamt wo e sho'igch am hab 
junihidch g s-ap'ekam, mt wabsh 
wo s-ap e tahtkkad nat pi g Jiosh ab 
wo wa s-em-ho'ige'el heg hekaj. Pi g 
wo sha'i ha ehbidad hegam mat wo 
em-sho'igchudad. 
15Ab g wo has elidad g t-kownalig 
Jesus Christ ch chum hekid wo e 
nahtokchid mamt s-ap wo ahgi 
mat hedai ab wo i em-kakke 
mam haschu wui ab e gewpkadch. 
16Kumt wabsh si s-ap e taht k 
wabsh s-hemajim ab wo ha ahgi. 
Ha'i atp hems pi ap has wo 
em-ahg k ab wo chum em-abch g 
pi ap'ekam k wabshaba wo si e el 
mamtp chum hekid am hab wo 

junihid g s-ap'ekam. !/S-ap'e o matt 
wo t-sho'igch am hab junihidch g 


s-ap'ekam matp d wo Jiosh tatchuik. 


K wabshaba d si edadag mattp am 
hab wo junihid g pi ap'ekam ch 
hekaj wo t-sho'igch. 1? Jesus Christ 
o d hekia s-ap'ekam ch wa eda 
e sho'igch. Pegih, tt ahchim hab 
wa!ap wo t-sho'igch. 

E at muhkid g Jesus Christ am 
t-wehhejed ahchim mach d pi 
ap chu'ijkam mat am wo i t-ui 
Jiosh wui. Chuhkugaj amt hi wa 
chum mua. T wabshaba g Hekia 
S-ap'ekam Gewkdag ba'ich i mah 
g gewkdag. 19Id gahi wuhshanim 
Hekia S-ap'ekam Gewkdag o wa 
g Jesus Christ am ha mihshmad 
hegam mo hemu d ko'i ch gam hu si 
kuhpi. 29Jiosh ash wa si s-hemajim 
ab ha nenida g hemajkam mash 
eda g Noahbad ab s-wohog elid 
ch nahtohim g ge'e wahlko. Tsh 
wabshaba g hemajkam pi ab hu 
wohog el. Tsh hab ha wi'in. Tsh 
hegam wa'i Noahbad e do'ibia am 
i wahpk wahlko ch ed matsh am 
i ha wi'in. Sh d gigi'ik hemajkam 
matsh e do'ibia. 21Id ani wepogid 
g t-pahl wakonadag. Heg att hekaj 
am t-chehgi mach s-wohochud mat 
g Jesus Christ s-ap gahi wuhsh g 
muhkig am t-wehhejed. Tt ahchim 
hab wa'ap s-ap wo gahi wuwha. Pi 
o hab d ahga g pahl wakonadag 
machs wabsh wako g t-chuhkug. 
Bo d ahga matt ab i t-dagito Jiosh 
wui nat pi gam hu hab i juh g pi 
ap t-chu'ijig. Ch hahawa pi heg 
hekaj t-kudut. ??Christ at gam hu 
hih dahm kahchim wui. Kush g 
Jiosh ab si has elid an e-hugid an 
dahshch e-kownal daikud an. Kush 

g anghil ch nahnko mahs gewpkdag 
an dahm kahchim ch ed ab wecho. 


Mat g Jesus am gawul juh g t-doakag 


E at sho'igch g Christ 

k hekaj am gewito g pi 
ap'ekam t-wehhejed. Kumt id wo 
s-chegitok namt pi hab wa'ap wo 
e sho'igch mamt wo gewito g pi 
ap'ekam. 2Hemho wa amt am 
wo e-dagitokchid Jiosh wui wehs 
e-doakdag oidam ch pi g hejel 
e-tatchui hab wo junihid. Tash amt 
am hihi pi ap'ekam ch ed mam ab 
jioshga ihda jewed t ab ha'ichu ch 
nawkko'o ch wabsh e totontochud 
ch ha wehm wo'iwup hegam mo pi 
d em-wehm kihkam. 4Hemu at e 
ai mamt ha'asa hab juh hegai hab 
mahs pi ap'ekam. K g em-wehm 
o'odham hahawa pi em-amichud 
ch ab si has em-ahg. 5E o nahtokch 
g Jiosh mat wehs wo ha lodai g 
hemajkam, chum hems hegam mat 
heki hu koi. Kut wehs wo ah g pi ap 
e-chu'ijig hegam mat pi dagito. PP 
ash wa ahgahim g s-kehg ha'ichu 
ahga chum hems wa hegam ha wui 
mat idani heki hu koi matp hems ab 
wo bei g pi ha huhugedam doakag 
k an haha wo wehmajk g Jiosh. 


Matt wo s-ap hekaj hegai 
mo g Jiosh ab t-mahkch 


7E o aihim mat wo huhug g 
jewed. Kumt wo si e nuhkud ch 
wo si s-e tahtkkad ch hab s-ap 
wo e ho'ige'idahunad. ®Id o d 
i si ha'ichu mamt ab wo si ha 
tatchua g e-wehm wohochuddam 
k hekaj wabsh wo pi chegito g pi 
ap ha-chu'ijig. 9S-hohho'idam amt 
ab a'ai wo i e hiwgidad e-kihki ed. 

10 Ab o t-mahkch g Jiosh g nahnko 
mahs mahchig ch ap'edag. K hab d 
elidaj matt am a'ai wo i t-wehmtad 
id hekaj t-ap'edag. '1Mamtp hedai 
wo ha mihshmad k heg wa'i Jiosh 
ha'ichu ahga wo ahgad. Mtp hedai 
ab wo mahksk mamt wo i ha 
wehmtad g hemajkam, mt am hab 
wo juh heg hekaj gewkdag mo g 
Jiosh ab em-mahkch. Bamt masma 
ab wo si has elidad g Jiosh am gahi 
wuhshanim g Jesus Christ. Neh, 
wehs o ab d t-wuikam matt ab wo 
wechokad ch ab wo hehgchulidad 
chum hekid. 


Matt has masma ab wo 
nakogad g sho'igdag 

12Ni-tatchuidch ni-wepnag, pi 
g am wo has elidad mam ab 
nakog g sho'igdag. “Jesus Christ 
o wa heg ab nakog. Kumt wo si 
s-hehgigk mam hab wa'ap nakog 
am hab junihidch g chikpanaj. Ab 
o him g tash mat g gewkdaj woie 
maskogi. Kumt hahawa ba'ich wo 
i s-hehgigk. 14Mtp hems s-ko'okam 
has wo em-ahgad nam pi ab si ihm 
g Christ. Kumt wabshaba wo si s-ap 
e tahtkkad no pi am em-wehmaj 
g Hekia S-ap'ekam Gewkdag. 
15pi g am hu hab wo junihid g pi 
ap'ekam. T wo em-ai g s-ko'ok 
em-namkidadag. Pi g wo ha mua'i. 
Pi g wo s-chu e'eskad. Pi g wo 
hudawogad hegai mo haschu pi ab 
hu em-him. ‘Mt ab wo si i ho'ige'el 
g Jiosh k pi has wo e el mamtp wo 
sha e sho'igch heg hekaj mam ab si 
ihm g Christ. 

17E at ai mat g Jiosh wo t-a'appe. 
Kutt chum hems ahchim Jiosh 
hemajkamga wo t-a'appe g 

sho'igchudakaj. Pegih, t hemho 
wa ba'ich ab wo i nei g sho'igdag 
hegam mo pi ab hu wohochud g 
Jiosh ha'ichu ahga. 1*Neh, bo chu'ig 
g heki hu o'ohanaj g Jiosh: 
S-hasigam at wo e do'ibia 
hegam mo hab elidas mo d 
s-ap'ekam. 
T eda g Jiosh ba'ich i s-gewkam 
wo ha a'appe hegam mo pi ab 
hu wohochud. Proverbs 11:31 
19Neh, Jiosh o d t-nahtokam ch 
woho hab wo juh hegai mo hab kaij 
mat hab wo juh. Kumt heg hekaj ab 
wui wo i e dagito, chum as hems 
wo hiwigi mamt wo e sho'igch am 
hab junihidch g s-ap'ekam. 


Mamt has wo masmak mam 
d Jiosh hemajkamga 

Ahni ani wa g ni-wuhpuikaj 

neid mad wa mu'i e sho'igch 
g Jesus Christ. Jiosh o ab si has 
elid ch wehmaj ab si has t-elid ch 
id am wo maskogi mat hekid ia 
ep wo jiwia g Christ jewed dahm. 
K ab ni-ab mant wo ahgahid ab 
amjed. Dani hema ha wanimeddam 
g Jiosh hemajkamga ch heg hekaj 
am i em-gewkemhun ahpim mam 
hab wa'ap d ha wanimeddam. 
23 Am o ha'i em-nuhkudachud 
g Jiosh g hemajkam. Kumt wo 
si s-ap ha nuhkudad hab masma 
mat g kahwal ha nuhkuddam 
hab wo ha juh g e-kahwaliga. 
S-mahch am mo pi ha shahdahim 
ch wabshaba s-ap ha wanimed. 
Kumt ahpim hab wa'ap wo ha 
wanimedad g hemajkam ch am 
wo ha chehgi g e-doakagkaj mat 
has wo chum masmak. Pi o hab 
chum chu'ig mams ab wo ha'ichu 

si i ha chehanid. K pi hab chum 
chu'ig mams wo si tatchuad g 
e-namkidadag heg hekaj chikpan. 
Mt wo chum si tatchuad mamt si 
s-ap wo ha nuhkudad. 4T g Jesus 
Christ ab wo em-mah g pi ha 
huhugedam si has elidadag mat 
hekid ia ep wo jiwia jewed dahm 
no pi heg wehsijj d t-nuhkuddam. 
5Ab amt wo ha kaihamad g 
e-wanimeddam. Wehsijj amt wabsh 
wo i e sho'igchudad. Neh, bo chu'ig 
g Jiosh o'ohana: 
Jiosh at ab ha wui wo kekiwua 
hegam mo chum si e haschud 
k wabshaba wo ha mah g 
ho'ige'idalig hegam mat ab 
wo i e sho'igch. Proverbs 3:34 
6Pegih, mt ab wabsh wo i e sho'igch 
Jiosh wui. Kut heg ab haha wo si 
em-ha'ichuch mat hekid am wo 
s-ap'et. “Ab g wehs wo i dagito g 
e-kudutadag Jiosh wui no pi ab si 
em-tatchua. 
8Si g wo s-e tahtkkad ch wehs 
ha'ichu wo si nenashanad. Jiawul 
o chum s-t-u'imk ch s-ko'okam 
s-t-junimk hab masma matp g 
mawid wo sha t-be k hab wa'ap 
wo s-ko'okam t-juh. 9Wehsijj g 
em-wehm wohochuddam o ab 
nakog ihda hab mahs sho'igdag. 
Kumt heg hekaj s-wihnam wo 

gegokkad e-wohochudadag ed 

ch ab wui wo gegokkad g Jiawul. 
10 Jiosh at ab i em-gawulkai mamt 
ab wo i s-wohoch g Jesus Christ k 
chum hekid wehmaj wo edgidad 
g si s-kehg ap'edag. Kumt al ha'as 
wo i taht g sho'igdag. T g Jiosh ab 
wo em-mah g gewkdag k hab wo 
em-juh mamt wo ge'ege'ehogat k 
s-wihnam wo gegokkad. 11Jiosh o 
d gewkdag chum hekid. Kutt chum 
hekid ab wo hehgchulidad. 


Mat ia i kuhgi g e-o'ohana g Peter 
12Ia o ni-wehmaj g Silas ch am 
o'oha ihda al ha'ichu ni-ahga k am 
wo i bei em-wui. Ab ani si hiwig g 

Silas am eda ihda chikpan. 

Jiosh o si s-hemajim ab 
i em-wehmt. Kuni am i 
em-gewkemhun mamt pi hekid wo 
pi chegito g i wehmtadaj. 

3Idam t-wehm wohochuddam 
mo ia d kihkam Rometam o 
s-em-ahgidamk mamt ab wo i s-ha 
ho'ige'el. 

Ia o ep ni-wehmaj g t-wehnag 
Mark ch hab wa'ap s-em-ahgidamk 
mamt ab wo s-holige'el. 

14 Ab g wo a'ai si e ihmad, ahpim 
e wehm wohochuddam. 

Ab at wo wa ba'ich i em-mah g 
Jiosh g s-ap tahhadkam. 


Id ash d Hema Ep Peter O'ohana 





Ni-wepnag: 

Ia ant ep wo i em-o'ohani 
g Jiosh ha'ichu ahga ahni Simon 
Peter. S-mahch am mani d hema 
piongaj ch kehshaj g Jesus Christ. 
Heg o d t-do'ibiakam Jiosh ch gam 
hu hab i juh g pi ap t-chu'ijig. Mt ab 
i s-wohoch. K g em-wohochudadag 
wepo masma mo g t-wohochudadag 
ahchim Tutuligo matt wa ab i 
s-wohoch. 

2S-mahch am g Jiosh ch ep 

s-mahch g t-kownalig Jesus. K 
heg hekaj ab si s-em-ho'ige'id ch 
ab ba'ich wo i em-mahkad g s-ap 
tahhadkam. 


Mat has wo chum masmak 
g e do'ibiakam 

3Pegih, s-mahch ach g Jiosh. K 
heg hekaj ab t-mahkch wehs hegai 
mach tatchua matt hekaj s-ap wo 
himchudad g t-doakag ch d wo 
s-ap'ekamk. Ab at i t-gawulkai 
ab t-chehgidch g si s-tondam 
e-gewkdag ch s-e-ap'ekam. (Si ge'e 
ha'ichu atsh hab wo t-juni g Jiosh. 
Kumt ab i s-wohochud k hab wo 
edgidad g Jiosh doakag ch wo e 
do'ibia ab amjed hegai pi ap'ekam 
mo in ha'ichug heg hekaj pi ap ha- 
tatchui g hemajkam. 


5Pegih, ab o em-mahks g 
wohochudadag. Kumt wo si e 
nakogad mamt wo s-ap'ek ch am 
wo si i mamche g s-ap'ekam ®ch 
wo s-dodolimak ch s-chechojim 
ab wo nakogad ha'ichu ch ab wo 
ihmad g Jiosh. “Ab o em-ab mamt 
ab ep wo si ha tatchuad g e-wehm 
wohochuddam ch ab wo si pihk 
e elidad chum hems ha hekaj g 
hemajkam. *Neh, id amt wehs 
eda am wo e nakogad ch hekaj 
s-wapagim am hab wo junihid g 
tatchuij g t-kownalig Jesus Christ. 
9Kutp hedai pi hab wo junihid ihda 
ch hab wo masmak mo g pi neadam 
no pi pi ap neid mat gam hu hab i 
juh g Jiosh g pi ap chu'ijigaj. 

10Neh, mt hekaj am ba'ich wo i si 
e nako mamt si s-wihnam wo bei 
hegai mat haschu wehhejed ab i 
em-waid k ab i em-gawulkai g Jiosh. 
T hab pi hekid hab wo e juh mams 
wo i shul ab amied g Jiosh. 11Jiosh 
at s-ap ab wo em-mah g ap'edag 
mamt am wo i wahp t-do'ibiakam 
Jesus Christ kownaltalig ed. 

12Heki amki hu s-mahch ihda 
mani ia em-ahgid ch s-wihnam 
gegok heg eda wohokam mamt 
ab bei. Nt wabshaba am wo i 
em-chechegitolidad mamt wo 

s-chegitok ch ab s-ap wo bei g 
e-ap'edag. 1314E o aihim mant im 
hu hab wo i ni-juh mad hab ni- 
ahgid g t-kownalig Jesus Christ. Ni 
hekaj hab ni-ahg mant am wo si 
em-chechegitolidad wehs ihda am 
hugkam mant hebai hugkam d wo 
doakamk. 1*Am ant wo i ni-nako 
mant am wo o'oha wehs ihda. 

Mt hab masma chum hekid wo 
s-chegitokad am i dahm mant hekid 
im hu hab wo i ni-juh. 


Matsh g e-wuhpuikaj neid k ep 
kah moki d si ha'ichu g Jesus 
16Ta atsh ep wo jiwia g t-kownalig 
Jesus Christ jewed dahm. Tg 
gewkdaj am ep wo e chehgi. 
Wohokam ach am em-ahgid id 
amjed ch pi g hoho'oki a'agida 
ahchim machd heki hu am neid g si 
s-tondam gewkdaj g si t-wuhpuikaj. 
17 An achd wehmaj g Jesus. Kud 
g ohgaj Jiosh ab mah g si has 
elidadag k ab neok ch hab kaij, 
“Id o d si ni-tatchuidch ni-alidag.” 
181d achd kah mo ab neok dahm 
kahchim t amjed anai machd an 
wehmaj do'ag dahm. 
19Id o am si wohokamchud mo 
haschu heki hu am ahg g Jiosh 
ha'ichu i tashogiddam. Ha'ichu ha- 
ahga o wabsh he'es ab i t-mahkch 
g amichudadag hab sha masma 
matp hems g kanjel t-tonlidch am 
s-chuhugam k ed. K wabshaba g 
Jesus am t-mahtchulid ch ba'ich i 
ge'e ab t-mahkch g amichudadag 
hab sha masma mo g s-mahs hu'u 
ba'ich i t-tonlidch mat hekid ab 
wo i chesh mo e aihim g mahsidag. 
Mt heg hekaj wo s-chegitok g 
ha'ichu ha-ahga g Jiosh ha'ichu i 

tashogiddam k ab wo e dagitokch 
Jesus wui. 20-21Ha'ichu ha-ahga o pi 
d wabsh hemajkam ha'ichu ha-ahga. 
Hekia S-ap'ekam Gewkdag o am 

ha tashogid g Jiosh ha'ichu ahga. T 
heg hekaj pi hedai wo e nako mas 
wabsh g hejel e-mahchigkaj wo i 
tashogi g ha'ichu ha-ahga. 


Matsh an ha'i wo i wuwha mat 
wo ha mashcha g pi wohokam 


An atsh wa ha'i i wuwha mash 
wa e wepogid g Jiosh ha'ichu 

i tashogiddam ch wabshaba wabsh 
ha iattogid g hemajkam. Kut hab 
wa'ap in wo i wuwha em-shahgid 
hegam mat wo chum em-mashcha 
g pi wohokam k wo padch g em- 
wohochudadag. Jesus Christ o d 
t-do'ibiakam. K wabshaba idam pi 
wohokamchud. S-hohtam at im hu 
hab wo i ha juh g Jiosh mat hekid 
wo e ai g ha-tashga. ?Mutijj at am 
ha oidch hab wo junihid g s-bihtagi 
ha'ichu hab ha-juni. T heg hekaj 
mu'i hemajkam wo pad has ahgad 
g Jesus himdag. ?Hegam mo em- 
iattogid ab amjed g Jiosh ha'ichu 
ahga o wabsh s-u'imkch g em- 
lialiga. K wabshaba am e nahtokch 
g Jiosh mat wo ha lodait k im hu 
hab wo i ha juh. 

4Si o tasho mo e aihim g lodaita 
tash. Ha'i atsh am shul g anghil 
pi ap'ekam ch ed. Tsh g Jiosh am 
ha shul s-chuhugam k ed k am ha 
u'ukch mat haha wo ha lodai ge'e 
lodaita tash ed. 

5Mu'ijj g heki hu hemajkam ash 
wa pi ab hu wohog elid g Jiosh. 
Kutsh hab juh g ge'e wi'indag matsh 
ha wi'in. Sh eda am wa chum 
ahgahim g s-ap'ekam ihda mash 

hab chehgig Noah. Tsh id do'ibia 
g Jiosh ch wewa'ak ehp g wehmaj 
kihkam. 

6Sh gam hu ba'ich, kush sha'i si 
pi ap'e hegam mash am d kihkam 
Sodom ch Gomorra t am. Tsh g 
Jiosh am wabsh i ha hugio idam 
kihhim g meikaj mat wo ha chehgi 
g pi ap hemajkam mat has wo 
ha juh. ?Kush am hema kih g 
s-ap'ekam o'odham ch hab chehgig 
Lot ch si s-wohom pi hohho'id g 
pi ap ha'ichu hab ha-juni. Tsh id g 
Jiosh do'ibia matsh hekid i ha hugio 
hegam kihhim. 

9Wehs ihda o am t-tashogid mo g 
Jiosh e nahtokch mat wo ha do'ibia 
g s-ap'ekam o'odham ab amied g 
ha-kudutadag k s-ko'okam ab wo ha 
namkid g pi ap'ekam mat wo e ai g 
ge'e lodaita tash. 19Jiosh at ba'ich i 
si s-ko'okam wo ha namkid hegam 
mo d wabsh totonto ch pi ap hekaj 
g e-chuhkug ch pi ab hu wohog elid 
g t-kownalig Jesus Christ. 

Hegam mo ahgachug g pi 
wohokam o e sheshmachud ch si 
e hahaschud ch s-ta kek'eidam 
neneok ch s-ko'okam has ha ahg 
hegam mo d haha'ichu an dahm 
kahchim ch ed. 11Anghil o ha 
ba'ich i s-gewpkdag ch eda pi sha'i 
ko'okam ab ha abchud hegam 
haha'ichu am tahgio g Jiosh. 1K 
eda hegam s-chu i'attomkam pi 
ha'ichu am hu chegito hab masma 
mo g mischini ha'ichu doakam ch 
s-ko'okam has ahg hegai mo haschu 
pi amichud. T g Jiosh wo ha hugio 
hab masma mamtp hems wo mua 
g ha'ichu doakam. 1°S-ko'okam 
at ab wo bei g e-namkidadag heg 
hekaj mo am hab junihim g pi 

ap'ekam. Dash ha-hohho'ida mat 
chum hems tash ed hab wo junihid 
g si s-uam ha'ichu. Am ash em- 
wehm e gegosid. K d si edadag mo 
hab s-junimk g iattogida. 4Heg 
o wali tatchua mat g u'uwi an wo 
ha neidad ch pi ap ha'ichu am wo 
chegitod. Shahag wepo mo pi ha 
huhuge g pi ap ha-tatchui. S-u'imk 
o hegai mo pi ab hu d ha-wuikam 
ch im hu hab pi apko i ha wanimed 
hegam mo pi gewpkdag. Jiosh 
o heki hu ab ha mohto'idch g 
s-ko'ok namkidadag. 1*Heki at hu 
i e mehkod ab amjed g s-ap'ekam 
hab masma matsh wa hema hab 
e juh mash hab chehgig Balaam. 
Ihda Balaambad ash d chum Jiosh 
ha'ichu i tashogiddam ch wabshaba 
s-u'imk g lial am hab junihidch g pi 
ap'ekam. ‘®Tsh g Jiosh shohbi g pi 
ap ha'ichu hab elidaj am hab juhk g 
wuhlu shoigaj mat haha wabsh neo. 

17No hig pi woho mo pi ha'ichu 
wehhejed s-kehgaj g shongam 
matp wo gaksh o g s-chuchk 
chewagi matp gam hu wabsh wo 
wi'ichkwua? Pegih, k hab wa'ap 
pi ha'ichu wehhejed s-kehgaj idam 
mo pi ahg g wohokam. Jiosh at 
am wo ha shul si s-chuhugam k ed. 
18Chum o si s-gimaim ch pehegi 
neneok ch s-uam ha'ichukaj i ha 
wanchshulig hegam mo chum e 
nakog mat wo e do'ibia 19no pi am 
ha ahgid mo wabsh chum haschu 
s-ap'e ch eda hejel e wupulshch g pi 
ap'ekamkaj. Matp haschukaj wo e 
gewito g o'odham k heg hekaj wo e 
wulshchid. 

20Hegam s-chu i'attomkam at 
s-mai g wohokam ab amjed g 
t-kownalig Jesus Christ k hekaj 

wo chum e do'ibia. Kut heg hekaj 
ba'ich wo i pi ap'ek mat am ep wo e 
wupulsh g pi ap'ekamkaj. “1Ab o ha 
mahkch g Jiosh g ha'ichu e-ahga. K 
wabshaba ba'ich i s-ap'e mat hems 
pi wo kah matp wabsh gam hu wo 
s-ohhod. ?2T am wo e wohokamch 
ihda hab ha-che'idag: 
Gogs at am uhpam wo bah g 
e-wihos, Proverbs 26:11 
ch id ehp, 
Kohji o tatchua mat am uhpam 
wo gei bid ch ed, chum as wo 
si e kegch. 


Matsh ab ep wo i hih g 
t-kownalig Jesus jewed dahm 
Pegih neh, ni-wepnag, id o 
d wa'i gokkokam mant am 
i em-o'ohanid k am i em-chegitol 
idam ha'ichu. ZChum ani si 
em-tatchuid mamt wo s-chegitok g 
ha'ichu ha-ahga g Jiosh ha'ichu i 
tashogiddam ch ep wo s-chegitok 
hegai chehanigaj g t-do'ibiakam 
kownal Jesus mo g am chuhchaij 
am wa em-ahgid. 
3Mt wo s-mahchkad mat am wo 
i e aihi mat ep wo jiwia g Jesus, t 
an ha'i wo i wuwha mo heg wa'i 
hejel e-tatchui am hab s-junimk. 
Idam at wo has em-ahgad “ch pi 
ab hu has wo elidad g wohokam ch 
hab wo kaijjid, “Mki wabsh hejel 
e iattogid mam hab chech'e matsh 
ep wo uhpam jiwia g Jesus. T eda 
pi jiwia. T mu'ijj heki hu wa'i Koi 
g t-shohshon. Wehs ha'ichu o am 
hab wabsh i e junihim mo has i e 
junihim ga hu hebai i amjed mashp 
hekid in i e nahto g jewed.” 5Idam 
o hab s-e junimk mo pi mahch 
mo id d wohokam matsh wa g 

Jiosh am neok k am nahto g dahm 
kahchim ch jewed. Ihda jewed 

atsh ab i wuhsh shuhdagi t amjed 

k g shuhdagikaj e nahto. “Kami 
himdam, sh d wa ep shuhdagi mat 
ha wi'in k ha hugio g hemajkam. 7K 
hab wa masma wabsh g e-ne'okikaj 
an u'ukch g Jiosh g dahm kahchim 
ch jewed ch ab wo ai mat wo ha 
lodai g pi ap hemajkam k im hu hab 
wo i ha juh mei ch ed. 

Did amt ep wo s-chegitok mo 
g mihl a'ahidag hab wa'i masma 
mo g hemako tash am wehhejed g 
Jiosh. 9K wabshaba am hemajkam 
t-wehhejed shahag wepo mo si 
chewaj g tash mat g Jiosh am 
hab wo juh hegai mash hab 
s-t-junidamk. K eda g Jiosh si s-ha 
bahbgi g hemajkam ch ab chum ha 
nenida no pi pi hab chum sha'i elid 
mas hedai wo huhug am pi ap'ekam 
ch e d pi gam hu s-ohhodk g pi ap 
e-chegitoi. 

10Neh, no hig pi woho mo pi ta 
machima mas hekid g s-chu ehskam 
am wo wah em-kih ed? Pegih, k 
hab wa'ap pi ta machima mas hekid 
ep wo jiwia g t-kownalig Jesus. 
S-hohtam atsh wo jiwia. Kutsh wo 
si s-kaidam huhug g dahm kahchim 
k wo meitto g tash ch huhu'u ch 
jewed. 11Wehs ha'ichu atsh wo 
huhug. Mt heg hekaj ab wo chum 
si i e dagitokch Jiosh wui ch ab 
wo nenidad hegai tash ch am wo e 
nakogad mat hems s-hohtam wo e 
ai. 

Tsh hi wo wa chum meitto g 
dahm kahchim ch jewed. 1*Sh 
wabshaba g Jiosh hab kaij mat heg 
i dahm am haha wo nahto g wechij 
dahm kahchim ch wechij jewed. 

Tsh g s-ap'ekam an hab wo wa'i 
e junihid anai. Neh, id ach ab si 
nenida. 

14Pegih oi g wo, tt hig am wo 
si i t-nako matt wo si s-ap'ek 
am Jiosh tahgio k wo si s-ap 
t-tahtkkad ab a'ai t-wui. T g Jiosh 
s-ap ab wo t-neidad. 1*Am g wo 
s-amichudad mo g Jiosh am 
wabsh s-t-bahbgi mattp hems 
wehsijj wo t-do'ibia. Paul at wa 
am hab wa'ap em-o'ohani ihda 
heg hekaj amichudadag mo g Jiosh 
ab mahkch. 1*Bo wa masma hab 
chu'ig wehs o'ohanaj ed mo am 
ha o'ohanid g a'ai hemajkam id 
amjed. Hahasko o s-hasigam hab 
kaidag g o'ohanaj. K pi ap am hu 
i tashogid hegam mo pi amichud 

g e-wohochudadag ch pi wihnam 
gegok heg eda mo hab wa masma 
hab ep wua g heki hu o'ohanaj 

g Jiosh. Ho o wabsh hejel ab e 
mohto'id g pi ap chu'ijig. T im hu 
hab wo i ha juh g Jiosh. 

17 Am am wa heki hu s-mahch 
wehs ihda, ni-wepnag. Hegam 
mat pi ab hu wo wohog elidad g 
Jiosh at gam hu hab wo i e juh 
ab amjed. Kumt wo s-e nen'oidad 
mamt pi am hu ha oidk hab 
wo e junihid. 1*Am att hig wo 
i t-nako matt ab ba'ich wo i 
mahchid g t-do'ibiakam kownal 
Jesus Christ ch ba'ich wo i bei g i 
wehmtadag ab amjed. Heg ach ab 
si hehgchulid ch chum hekid ab 
wo si ihmad. 


Id ash d John O'ohana am ha 
Wui g Jesus Wohochuddam 





Jiosh alidag o ab t-mahkch 
g wechij doakag 
1 1-2Ni-wepnag: 

Am ant wo i em-o'ohani ab 
amjed hegai mat ia u'apa g Jiosh 
ha'ichu ahga jewed dahm k ab 
t-mahkch g wechij doakag. Chum 
ash hekid wehmaj g e-ohg Jiosh an 
dahm kahchim ch ed ch wabshaba 
ia i wuhsh jewed dahm. Kuni 
si neid g hejel ni-wuhpuikaj ch 
kahk ch ab tahtk g ni-nohnhoikaj. 
3 Ahchim mach wa neid g Jiosh 
alidag ach am em-ahgid ab amjed 
mamt hekaj t-wehm ab wo ihmad g 
Jiosh. Jesus Christ o d Jiosh alidag. 
4Kuni am em-o'ohanid ahpim mam 
ab s-wohochud mamt hekaj wo si 
s-ap e tahtkkad. Nt ahni hab wa'ap 
wo si s-ap ni-tahtkkad em-wehm. 


Do hekia s-ap'ekam g Jiosh 


5Jesus o am t-ahgid mash g 
Josh d hekia tonlig. ST wo ha 
iattogi matp hedai hab wo chei 
mo s-mahch g Jiosh k eda hab 
wo junihid g pi ap'ekam. Id o 
am s-chuhugam k ed him. “Jiosh 
o d wohokam. Kutt wo si s-ap 
t-tahtkkad ab a'ai t-wui am oidch 


hihimadch g wohokam. Kut 
heg gam hu hab wo i junihid g 
pi ap t-chu'ijig nat pi heg hekaj 
t-wehhejed muh g alidaj. Heg o wa 
wepo mo g alidaj eh'ed gam hu 
wakon g pi ap t-chu'ijig. 

8Pi g hab wo sha'i cheh'i mams pi 
ha chu'ijig. Heg o d iattogi. °Tt wo 
mahsko wua g t-chu'ijig. T g Jiosh 
gam hu hab wo i juh k wo i t-kegch. 
Heg at hekaj ab nako g Jiosh 
alidag g s-ko'ok t-namkidadag ab e 
sho'igchudk kots tab. 19Jiosh o am 
t-tashogid matt wehsijj hab juh g pi 
ap'ekam. Kut hedai hab wo chei mo 
pi ha chu'ijig k am wo e chehgi mo 
pi ab hu wohochud g Jiosh. 


Am o i t-wehmaj g Jiosh alidag 
Dam ni-a'aliga ab i 
s-wohochudk g ha'ichu ni- 

ahga. Kuni ab i em-gewkemhun 
mamt pi am hu hab wo junihid g 
pi ap'ekam. Jesus Christ o d hekia 
s-ap'ekam ch ab e ho'ige'idahun 
Jiosh wui am t-wehhejed. Kutt am 
wo ahgi g Jiosh g t-chu'ijig matt 
hekid am hab wo juh g pi ap'ekam. 
2T heg gam hu hab wo i juh g 
t-chu'ijig nat pi g alidaj heg hekaj 
nako g s-ko'ok t-namkidadag. Kut 

wabsh chum hedai wo chum e nako 
mat ab wo i e nodagi wui. *Tt wo 
s-mahchk mach woho'i s-mahch g 
Jiosh matt am hab wo junihid mo 
haschu ab i t-chehani. “Hegai mat 
pi am hu oidk hab wo e junihid g 
Jiosh chehanig o pi mahch g Jiosh, 
chum as hems hab wo chum chei 
mo s-mahch. 5Ahchim mach hab 
wua g Jiosh tatchui ach woho'i ab 
si tatchua. Id at am wo t-chehgi 
mach woho d alaligaj. 6Jiosh alidag 
o chum hekid am hab junihim g 
e-ohg tatchui. Kutt ahchim hab 

wo chum masmak mattp woho d 
a'aligaj g Jiosh. 


Mat i e wechijid g heki hu chehanig 
7Pegih, ni-tatchui, pi ani em- 

ahgid g wechij chehanig am 
em-ahgidch mamt ab a'ai wo si 
e tatchuad. Jiosh o wa heki hu 
hab masma t-chehani. Kum id ab 
kaichug heki hu wa'i amjed. *T 
eda g Jiosh alidag am i wechijid 
t-wehhejed mat ab i t-mah g wechij 
doakag. Tonlig o gam hu hab i wua 
g s-chuhugam am t-wehhejed. 

9 Am o wabsh kia him 
s-chuhugam k ed matp hedai 
s-keh'id g e-wehnag, chum as hab 
wo kaijjid mo hab wua g s-ap'ekam. 
10Tt am tonlig ch ed wo hihimad 
mattp woho ab wo si ha tatchuad g 
t-wepnag. T pi hedai wo pihk chu'i 
heg hekaj mach has masma. 11K 
wabshaba am s-chuhugam k ed him 
hegai matp hedai wo s-ha keh'idad. 

12Pi ant hab ahgk am wo em- 
o'ohani mams pi mahch g Jiosh. 
Gm at hu hab i juh g em-chu'ijig. 
Kum s-mahch. 1?-1*Ahpim mam d 
si ge'eged am s-mahch mo g Jesus 

chum hekid d doakam. Kum ahpim 
wechij hemajkam s-gewkdag ch am 
gewito g Jiawul nam pi s-gegokim 
ab e u'ukch Jiosh ha'ichu ahga ab. 
Heg ant hekaj am wo i em-o'ohanid 
k ab wo i em-gewkemhu. 

15pi e wo shati si pihk e elidad 
heg ab mo d wabsh jewed t ab 
ha'ichu. Hegam matp hedai wo 
si pihk e elidad id ab ha'ichu at 
pi wo sha'i pihk e elidad ab Jiosh 
wui. ‘Pi o d shati Jiosh hab elida 
matt hab wo s-junim g pi ap'ekam 
o si s-wohom wo s-behim mach 
haschu i neid o machs haschukaj 
wo si t-haschudad. Wehsihdaod 
wabsh jewed tab ha'ichu Tech hab 
wa masma d wabsh huhugedam 
ha'ichu. T wabshaba pi hekid wo 
huhug hegai wechij doakag mo g 
Jiosh ab t-mahkch ahchim mach am 
hab junihim g tatchuij. 


Matsh an wo i e maskogi hegai 
mash d si obgaj g Jiosh alidag 


18 Am am wa kah matsh an wo i 
e maskogi hegai mash d si obgaj g 
Jiosh alidag. Heki at hu mu'i an i 
wuwha t-shahgid mo d obgaj. Kuch 
heg hekaj s-mahch mo e aihim 
mat wo huhug g jewed. 19T wo 
chum t-wehm wih matp d t-wehm 
wohochuddam k wabshaba am i 
t-dagito. K heg hekaj tasho mo pi 
woho d t-wehm wohochuddam. 

20 Jiosh alidag at ab t-mah g Hekia 
S-ap'ekam Gewkdag. K heg am 
t-wehmaj ch i t-wehmt. Kuch heg 
hekaj s-mahch g wohokam. 2'Pi o 
hekid g iattogi d wohokam. Kum 
s-mahch ihda nam pi s-mahch g 
wohokam. Nt heg hekaj am em- 
o'ohani ihda. 

22Hegam mo hab kaij mo g Jesus 
pi d Jiosh alidag o wehs ha ba'ich 
d i s-chu i'attomkam ch d obgaj. 
Heg o hekaj e chehgid mo pi ab hu 
wohochud g Jiosh. 22Hegam mo 
pi ab hu ihm g Jiosh alidag o hab 
wa!ap pi ab hu ihm g Jiosh. Hegam 
o ab wa'i ihm g Jiosh mo hedai ab 
ihm g alidaj. 

24Mt am wabsh wo i wohochudad 
ihda s-kehg ha'ichu ahga mam ga 
hu i wehpeg amjed kaichug. Kut 
heg hekaj chum hekid am wo em- 
wehmajk g Jiosh g e-alidag wehm. 
25Heki o hu hab kaij g Jiosh matsh 
ab wo t-mah ihda wechij doakag 
matsh pi hekid wo huhug. 

26Am ant em-o'ohani ab ha 
amjed hegam mo em-iattogid ch 
im hu hab i s-em-junimk ab amjed 
g Jesus. Kumt pi ab hu ha'ichu wo 
mahchim ha ab. 27 p1 o hab chum 
mahs mams wabsh chum hasko 
amjed wo i e gahgidahi mam 
haschu i pi amichud. Jiosh alidag 
at ab em-mah g Hekia S-ap'ekam 
Gewkdag. Kut heg chum hekid am 
wo em-wehmajk ch wehs wo em- 
mashchamad g wohokam. Kumt 
ab wo kaihamad g mashchamaj 
ch ab wo s-wohog elidad g Jiosh 
alidag 28ch hab masma pi wo si e el 
mat hekid ep wo jiwia. 22Do hekia 
s-ap'ekam g Jiosh. Kumt heg hekaj 
wo s-mahchk mamtp hedai hab 
junihim g s-ap'ekam ch d a'aligaj. 


Mach d a'aligaj g Jiosh 
Jiosh at hab t-juh mach d 
hahawa alaligaj no pi si pihk e 
elid ab t-wui. Hegam mo pi mahch 
g Jiosh alidag o pi mahch mach 
ahchim hab wa!ap d Jiosh a'aliga. 

2Batt wo chum masmak mo g Jiosh 
alidag nach pi hab wa'ap d a'aligaj. 
K pi koi am hu i si tasho matt 
has wo masmak nach pi wabsh 
s-kohmagim neid mo has i masma 
g Jiosh alidag. T hekid ep wo jiwia 
k ab woi e chehgi t-wui. Kutt 
haha wo wepo masmak natt pi wo 
s-mai mo has masma. 3K eda hemu 
tasho mo d si hekia s-ap'ekam g 
Jiosh alidag. Kutt ahchim wo si 
t-nuhkudad matt d wo s-ap'ekamk 
nach pi s-mahch mat ep wo jiwia. 
Kutt wo neid k wo wepo masmak. 

4Dat wo pi ap chu'ijkamk am 
Jiosh chehanig ed hegai mat hedai 
hab wo junihid g pi ap'ekam. 5Pi 
o ha chu'ijig g Jiosh alidag ch ini 
wuhsh jewed dahm wepo masma 
g o'odham mat gam hu hab wo i 
juh g pi ap t-chu'ijig. 6Pi att am hu 
hab wo chum junihid g pi ap'ekam 
mattp ab wo s-wohochudad g Jiosh 
alidag. Hegai mat hedai hab wo 
junihid g pi ap'ekam oki pi mahch 
g Jiosh alidag. 

7Ha'i o hab kaij mamt d wo 
s-ap'ekamk, chum hems pi am hu 
hab junihidch g s-ap'ekam. S-e 
g wo nen'oidk mat pi wo em- 
iattogi. Jesus o am t-chehgidch 
g hejel e-doakagkaj matp hedai 
d wo s-ap'ekamk ch am hab wo 
junihid g s-ap'ekam. ®Matp hedai 
hab wo junihid g pi ap'ekam ch d 
wo Jiawul pionagk nat pi hab wo 
junihid g tatchuij g Jiawul. Jiawul 
o hab junihim g pi ap'ekam ged 
hu i si wehpeg amjed. T ia jiwia g 
Jiosh alidag jewed dahm mat wo 
hugio g Jiawul chikpan. 

9Pi att am hu hab wo junihid g pi 
ap'ekam ahchim mach d a'aligaj g 

Jiosh nach pi edgid g wechij doakag. 


10K id hekaj tasho mo hedai d 
a'aligaj g Jiosh ch hedai am oid g 
Jiawul. Pi o d sha'i a'aligaj g Jiosh 
hegam mat hedai pi hab wo junihid 
g s-ap'ekam ch pi ab hu wo pihk e 
elidad ab ha wui hegam mo d chum 
ha-wepnag. 


Matt ab a'ai t-hekaj wo 
si pihk t-elidad 

11]hda mani em-ahgid o d hegal 
mam kaichug ged hu i amjed mamt 
wehpeg kah. Ab g wo si pihk e 
elidad a'ai e wui. 

12Neh, hema ash wa d Cain ch 
hab junihim g Jiawul tatchui. Kumt 
pi oidk am hab wo e junihid. Cain 
cheoj wehnag ash wa hab junihim 
g s-ap'ekam. Sh g Jiosh si tatchua. 
Tsh g Cain heg hekaj s-hehgam k 
mua. 

13Pi g wo shati e totodsid mat 
hems g hemajkam hab wa masma 
wo s-em-keh'idad. 14S-mahch ach 
mo ab t-mahkch g Jiosh g wechij 
doakag nach pi si pihk t-elid ha 
hekaj g t-wehm wohochuddam 
ch hab masma ab ha neid mo d 
t-wepnag. Hegam mo pi pihk e elid 
ha hekaj g e-wepnag o hab sha 
masma mo g ko'i. 15Heg o wa wepo 
mo d ha mu'akam matp hedai s-ha 
keh'id. Kuch s-mahch mo pi edgid g 
wechij doakag hegam mat hedai d 
wo ha mu'akamk. 

16 Jiosh alidag at ab muh kots 
t ab t-wehhejed no pi t-hekaj si 
pihk e elid. Id o hekaj tasho mo 
haschu d pihk elidadag. Kutt wo si 
pihk t-elidad ha hekaj g t-wepnag 
am hugkam matt chum hems wo 
t-muhkid am ha wehhejed. "Pio 

sha'i pihk e elid ab Jiosh wui hegai 
mat hedai ha'ichu wo s-edgidad ch 
pi heg hekaj ab hu wo i wehmt g 
e-wehnag. 19Ab att wo ha mah g 
t-wepnag g i wehmtadag matp wo 
tatchua k pi hab wabsh wo kaijjid 
mach si pihk t-elid ha hekaj. 


Mat ab wo i miabi g Jiosh g a'aligaj 

Pegih, si ach pihk t-elid ha hekaj 
g t-wepnag. 19K heg hekaj tasho 
mach edgid g wohokam. Id att 
hekaj ab wo i t-gewkemhu matt ab 
wo i miabi g Jiosh. 2° Hebaichujj 
ach ab ha'ichu t-chu'ijigchud. 
K wabshaba g Jiosh ba'ich i 
s-gewkdag mach ahchim ch wehs 
ha'ichu s-mahch 2‘ch gam hu hab 
i juh hegai t-chu'ijig. Tt hab pi 
ha'ichu ab hu wo t-chu'ijigchud k 
ab wabsh wo i miabi g Jiosh pi sha'i 
has t-elidch. ??Bach junihim g Jiosh 
tatchui ch hegai mo haschu ab 
t-chehani. K g Jiosh heg hekaj am 
hab t-junid mach haschu ab i tahni. 
23K id d chehanigaj g Jiosh matt ab 
wo s-wohochudad g alidaj ch ab a'ai 
t-wui wo si pihk t-elidad mo hab 
masma t-chehani g alidaj. ^Mach 
hedai ab s-wohog elid g Jiosh att ab 
si t-hemakoj heg wehm. Jiosh at ab 
t-mah g Hekia S-ap'ekam Gewkdag. 
K id d Jiosh ch t-wehmaj. Kuch heg 
hekaj s-mahch mach d a'aligaj. 


Mo hedai edgid g Hekia 
S-ap'ekam Gewkdag 
Mu'i at an i wuwhag k 
hab chum e wua mo d ha 
mihshmaddam. K eda pi ha wehmaj 
g Hekia S-ap'ekam Gewkdag. Kumt 
heg hekaj pi wabsh chum hedai 
ab wo s-ha wohochud k ho'ip 

ha a'appe mas woho ha wehmaj 
g Hekia S-ap'ekam Gewkdag. 
2 Ahchim o wait t-wehmaj g Hekia 
S-ap'ekam Gewkdag mach hedai 
wohokamchud mo g Jesus d Jiosh 
alidag ch ia mahsi k d o'odham 
hab masma mach ahchim. *Pi o am 
hu ha wehmaj g Hekia S-ap'ekam 
Gewkdag hegam mo hedai pi ab 
hu wohochud g Jiosh alidag. Am o 
hema ha wehmaj ch d Jesus obga. 
Heki am hu kah mat an wo i wuhsh 
g obgaj. K hemuch in ha'ichug no pi 
an ha wehmaj hegam mo pi ab hu 
wohochud g Jiosh alidag. 

4Jiosh alidag obga o am ha 
wehmaj hegam mo g iattogi chum 
ha mihshmdahim. K wabshaba 
g Hekia S-ap'ekam Gewkdag in 
t-wehmaj. Kutt heg hekaj ha gewito 
no pi heg ba'ich i s-gewkdag mo hi 
g Jiosh alidag obga. 5Hegam o ab 
wabsh jewed t ab ha'ichu k amjed 
neneok. K hegam ab ha kaiham mo 
hab wa'ap pi mahch g Jiosh. ®Pi o 
ab hu t-kaiham mach chum neneok 
ab amjed g Jiosh no pi pi mahch g 
Jiosh. Hegam o ab wa'i t-kaiham 
mo hedai s-mahch g Jiosh. Bach 
masma s-mahch mo hedai edgid g 
Hekia S-ap'ekam Gewkdag. Heg o 
am ha tashogid g wohokam. 


Mo si pihk e elid g Jiosh ab t-wui 


7 Ab att wo chum si pihk t-elidad 
a'ai t-wui no pi g Jiosh ab t-mahkch 
g pihk elidadag. Mamtp woho wo 
s-mahchk g Jiosh ch d a'aligaj ch 
wo si pihk e elidad. $Jiosh o si 
t-tatchua ch heg hekaj si pihk e 
elid ab t-wui. K hegam mo pi edgid 
g pihk elidadag pi d sha'i a'aligaj. 
9-10 Jiosh at ab i wuhshad g si 


484 


hemako e alidag id dahm jewed. T 
heg ab nako g s-ko'ok t-namkidadag 
mach heg ab beihog. Kut hab 
masma ab t-mah g wechij doakag. 
Bat wa masma am t-tashogi g Jiosh 
mo si pihk e elid ab t-wui. Kutt 
heg amjed i s-mai g pihk elidadag 
k hahawa si pihk t-elid ab Jiosh 
wui. TT Am o wa tasho mo ab t-wui 
si pihk e elid g Jiosh. Pegih, ni- 
wepnag, ahchim att hab wa'ap wo 
chum si pihk t-elidad ab a'ai t-wui. 
12Pi ach hedai hekid sha'i neid g 
Jiosh g t-wuhpuikaj. K wabshaba 
heg ab t-mahkch g si ge'e pihk 
elidadag. Kuch heg hekaj s-mahch 
mo t-wehmaj. 

13 Jiosh at ab t-mah g Hekia 
S-ap'ekam Gewkdag. K heg d Jiosh 
ch ab t-wehm kihdag. Kuch heg 
hekaj s-mahch mach d a'aligaj. 
14Heki at hu am i kei g Jiosh g 
e-alidag mat ab wo i hih jewed wui 
k wo ha do'ibia g hemajkam. Kuni si 
neid ihda ch heg amjed am em-ahgid. 
15Wehsijj ach d a'aligaj g Jiosh matt 
hedai ab s-wohochud k ah mo g 
Jesus d si alidaj. **Kuch heg hekaj 
s-mahch mo si pihk e elid g Jiosh ab 
t-wui ch ab si t-hemakojidch e wehm. 

Jiosh o ab si t-tatchua. Kuch 
s-mahch mach d a'aligaj nach pi ab 
a'ai si t-tatchua. 1 Ab o t-mahkch 
g si ge'e pihk elidadag. Kuch wepo 
masma ab si tatchua mo g alidaj ch 
hab s-ap t-taht k wo ai g lodaita 1*k 
pi wo ehbidad. Gm at hu hab i juh g 
pi ap tnamkidadag g Jiosh no pi si 
pihk e elid ab t-wui. Kutt heg hekaj 
pi wo ehbidad ch wabsh aigo wo 
si pihk t-elidad ab wui. Pi o pihk e 
elid ab Jiosh wui hegai mat hedai 
wo s-ehbidad. 

19Wehpeg o si pihk e elid g Jiosh 
ab t-wui. Kuch heg hekaj edgid g 
pihk elidadag. 29Pi o woho d Jiosh 
wohochuddam mo hedai pi ab hu 
pihk e elid t-wui ahchim mach d 
wohochuddam. Ba'ich o i s-hasig 
matt ab wo si tatchua hegai mach 
pi neid. Pi at wo e nako mat ab wo 
si tatchua g Jiosh matp hedai pi 
ab hu wo si ha tatchua g e-wepnag. 
21Ab o t-chehani g Jiosh ahchim 
mach ab si tatchua matt ab epai wo 
si ha tatchuad g t-wepnag. 


Mattsh wo ha gewito hegam 
mo ab wui gegok g Jiosh 


Dach Jiosh a'aliga wehsijj 

ahchim mach s-wohochud 
mo g Jesus d alidaj g Jiosh ch 
d si Kehshaj. Kutt ab a'ai wo si 
t-tatchuad nach pi d t-wepngam. K 
g Jiosh d t-ohg. 2S-mahch ach mo 
d wohokam g t-tatchuidag ab a'ai 
t-wui nach pi ab si tatchua g Jiosh. 
3K am wa tasho mach ab si tatchua 
g Jiosh nach pi ab s-wohog elid. K 
g chehanigaj pi sha'i wehch am 
t-wehhejed. 4-5Jiosh o ab t-mahkch 
g gewkdag matt wo gewito g pi 
ap'ekam. Ab ach s-wohochud g 
alidaj. K heg hekaj ab t-mahkch 
hegai gewkdag matt heg hekaj 
gewito g pi ap'ekam. Pi at woe 
nako g pi wohochuddam mas wo 
gewito g pi ap'ekam. 


Mash g Jiosh am 
wohokamchud g e-alidag 


6 Jesus Christ at ia jiwia jewed 
dahm k e pahl wakon k am hab juh 
g e-chikpan k am hahawa e muhkid 
am t-wehhejed. 7-*T g pahl wakonaj 
ch muhkigaj am wohokamch mo 

d Jiosh alidag ch d doakam id 
dahm jewed. K g Hekia S-ap'ekam 
Gewkdag hab wa'ap wohokamchud. 
Idam waik o am wohokamchud 

mo g Jesus d Jiosh alidag. “Neh, 

ab ach s-wohochud g o'odham 

mat ab ha'ijj wo t-ahgi mo si s-ap 
s-mahch. K g Jiosh ha'ichu ahga 
ba'ich i s-gewkdag mat heg am 
wohokamch g e-alidag. 19Kutt hedai 
ab wo s-wohoch g Jiosh alidag k wo 
si s-ap s-mahchk mo d wohokam. 
Hekia S-ap'ekam Gewkdag at 
t-wehhejed wo wohokamch. Hegam 
mo pi wohochud g Jiosh oki 

hab elid mo t-iattogid. Ab oi 
t-tashogid g Jiosh mo ab t-makiog g 
pi ha huhugedam doakag am gahi 
wuhshanim g e-alidag. ZAhchim 
mach ab ihm g alidaj ach edgid 
hegai doakag. K hegam mo pi ab hu 
ihm pi edgid. 


Mo hedai edgid g wechij doakag 


13Id ant am em-o'ohani ahpim 
mam ab ihm g Jiosh alidag mamt 
hekaj wo s-mahchk mam edgid ihda 
wechij doakag. 14-15Si ach s-mahch 
mat ab wo t-kaiha g Jiosh matt ab 
ha'ichu wo tai matp id am tatchuij 
oidch d wo ha'ichuk. Kutt heg hekaj 
ab wo i t-gewkemhunad ch ab wo 
ha'ichu tahnid nat pi woho am hab 
wo t-junidahid. 

16 Ab att wo tahnid g Jiosh mat 
gam hu hab wo i juh g ha-chu'ijig 
g t-wehm wohochuddam matp 
ab wo e shohbi. Kut hab wo juh 
mach haschu ab tahni. Pi ani em- 
ahgid mams wo e ho'ige'idahu ha 
wehhejed hegam mat pi ab hu wo 
sha'i e shohbi. #Wehs o ha'ichu d 
pi ap'ekam mo haschu i pi d Jiosh 


1 JOHN 5 


tatchui. T wabshaba g Jiosh gam hu 
hab wo i juh g ha-chu'ijig hegam 
mat ab wo e shohbi. 

18-19S-mahch ach mo g Jiawul 
edgid g gewkdag am wehs ha dahm 
hegam mo pi d Jiosh a'aliga. Kuch 
eda ahchim d Jiosh a'aliga. Jiosh 
alidag o t-nuhkud. Kut pi wo sha'i e 
nako g Jiawul mas gam hu hab wo i 
t-juh ab amjed. Pi att am hu hab wo 

junihid g pi ap'ekam ahchim mach 
d Jiosh a'aliga. 2°K g Jiosh alidag 
ab t-mahkch g amichudadag matt 
wo s-mahchk g wohokam Jiosh ch 
wo edgidad g wechij doakag. Heg at 
hekaj ia jiwia g Jiosh alidag jewed 
dahm. Heg o d wa'i t-Jioshga mo 

d si wohokam Jiosh. 21 Kumt pi 
ha'ichu ep wo jioshchud k pi hedai 
ep ab hu wui wo e ho'ige'idahunad. 


Id ash d John O'ohana am Ha'i ha 
Wui mo e Wehm e Mihshmad 





1-2Ni-tatchui ni-wepnag: 

Am ant wo ha'ichu i em-o'ohani ahni 
mani d hema ha wanimeddam wehsijj 
hegam mo ab si ihm g Jesus Christ. 

Si ani pihk ni-elid em-hekaj nach pi 

d t-wehm wohochuddam. Wehs g 
t-wehm wohochuddam o hab wa'ap 
si pihk e elid em-hekaj. Pi at hekid 
gam hu hab wo i e juh g wohokam ab 
t-amjed. 

3Ab o wa si s-em-holige'id g t-ohg 
Jiosh g e-alidag Jesus Christ wehm 
ch ab wo wa ba'ichi em-mah g i 
wehmtadag ch s-ap tahhadkam. 
Kumt ab wo u'ukchid g wohokam 
ch wo si pihk e elidad wehs ha 
hekaj. 


Matt am oidch hab wo 
t-junihid g Jiosh chehanig 
4Si ani s-ap ni-tahtk ch ia ha'i ha 
neid g em-wehm kihkam. K idam an 
u'ukch g wohokam hab masma mo ab 


t-chehani g Jiosh. “Kuni ab wehs i em- 


gewkemhun mamt ab a'ai e wui wo si 
pihk e elidad. Pi o d wechij chehanig 
ihda mani am em-ahgid. Edgid ach 
ihda ged hu i shohshon k amjed. ®Kutt 
ab a'ai t-wui wo si pihk t-elidad ch 
hekaj am wo t-chehgidad mach ab 
s-wohog elid ihda chehanigaj g Jiosh. 


7Mu'i at an i wuwha mo chum s-ha 

mashchamamk g hemajkam ch eda 

d wabsh s-chu i'attomkam ch d obgaj 

g Jiosh alidag no pi pi ha mashcham 
mat ia mahsi k d o'odham hab masma 
mach ahchim. *Kumt heg hekaj wo 

s-e nen'oidk mamt pi gam hu hab wo i 
e juh ab amjed g Jiosh ha'ichu ahga k 
wabshaba wehs wo bei mo haschu ab 
em-makiog g Jiosh. 

9Hegam matp hedai am gawul wo 

juh g Jiosh alidag mashchama o pi 
sha'i mahch g Jiosh. S-mahch ach g 
Jiosh ch ep s-mahch g alidaj ahchim 
mach am oidch hab masma g alidaj 
mashchama. 19Kumt heg hekaj pi ab hu 
wo ha kaihamad hegai mat hedai wo 
chum s-em-mashchamam k eda pi wo 
ahgachugad g Jiosh alidag mashchama. 
Pi g am hu wo i ha wahpkid e-kihki ed 
k chum hems pi hab wo chei ab ha wui. 
“Jiosh at wo wa em-wehmajk,” mamt 
pi ab hu wo i ha wehmt hegam mat am 
wo ahgachugad g pi wohokam. 


Mash s-ha neidamk g John 
ch ha wehm s-neokimk 
12Mu'i ani ha'ichu s-em- 
ahgidamk ch wabshaba pi id 
hekaj am i em-o'ohani nani pi am 
s-himimk mant wo em-neid k wo 

em-wehm neo. Kutt am t-wehm si 13Ta o hati kih g t-wepnag ch ash 
s-ap wo t-tahtkk. si pihk e elid em-hekaj. 


Id ash d John O'ohana am Gaius Wui 





1Ni-tatchui ni-wehnag, Gaius: 

Am ant wo ha'ichu i m-o'ohanid 
k d hema ha wanimeddam wehsijj 
hegam mo ab si ihm g Jesus 
Christ. 

2-3Ta at ha'i dada hegam mash am 
em-wui ahgachug g Jiosh ha'ichu 
ahga k ia t-ahgid mapsh si s-ap 
himchud g e-doakag am oidch 
g Jiosh ha'ichu ahga map has i 
masma chum hekid hab e junihim. 
Si ani s-hohho'id ch kah mapsh 
am wabsh kia si s-ap e tahtk am 
Jiosh wui. Kuni ab tahni g Jiosh 
mat wehs ha'ichu wo s-ap'ek am 
m-wehhejed. Kupt wabsh wo si 
s-doak. “Do si s-ap tahhadkam am 
ni-wehhejed mat hegam mani ha 
ahgid g Jiosh ha'ichu ahga wo si 
s-ap u'ukchid. 

SKupsh am s-ap ha dagio'id 
hegam mash am daiw am 
ahgachugch g Jiosh ha'ichu ahga, 
chum as pi d m-machiga. §Idam 
mat ia dada o t-ahgid mapsh si 
pihk e elid ha hekaj. Kuniabsi i 
m-gewkemhun mapt ba'ich wo i 
ha wehmajk mat gam hu hasko ep 
wo i ahgachugad g Jiosh ha'ichu 
ahga. "Idam o t-ahgid mash pi 
ha hiwgid hegam mo pi ab hu 
wohochud g Jesus mas ha'ichu 


ab wo i ha mah. 8Ahchim o ab d 
t-wuikam mach ab s-wohochud 
g Jiosh alidag matt wo i ha 
wehmtad hegam mo ahgachug g 
Jiosh ha'ichu ahga. 

9-10Jd ani chum em-tashogid 
heki hu ni-o'ohana ed ahpim mam 
am e wehm e mihshmad. Kush 
wabshaba g Diotrephes pi chegima 
g ni-o'ohana ch am em-iattogid ch 
pad neok ab t-amjed ahchim mach 
ahgachug g Jiosh ha'ichu ahga. 
Tatchua ash g Diotrephes mat d 
wo em-wanimeddamk. Am ant wo 
em-tashogi am jiwiak mo pi ap'e 
hegai mo haschu am hab junihim. 
Pi ash ab hu i ha wahpkid ch pi ha 
dagio'id hegam mo am daiw am 
ahgachugch g Jiosh ha'ichu ahga 
ch ash pi em-hiwgid mams ahpim 
hab wo chum juh ch wo chum em- 
wuwhas ab em-namki amjed. 

11Matp hedai hab masma 
hab wo junihid g pi ap'ekam 
ch pi mahch g Jiosh. Pi g am 
hu s-ha wepom k wabshaba 
hegam s-ha wepom mat hab wo 
junihid g s-ap'ekam. Idam o d 
Jiosh a'aliga. '? Hema hegam 
mo hab junihim g s-ap'ekam o 
d Demetrius. Wehsijj am hab 
wa kaij. Kuni s-mahch mo d 

wohokam. Kum ahpim s-mahch 
mani chum hekid g wohokam 
ahg. 


Mash g John s-neidamk g 
Gaius ch wehmaj s-neokimk 
13Mu'i ani ha'ichu s-m-ahgidamk ch 
wabshaba pi id hekaj am i m-o'ohani 

14nani pi am s-himimk mant wo m-neid 
k wo m-wehm neo ab amjed. 

15Si g s-ap e tahtk am Jiosh wui 
mat m-do'ibia. 

Ia o ha'i kih g t-wepnag ch ash 
si pihk e elid m-hekaj. Am g wehs 
ha ahgid g t-wepnag mach si pihk 
t-elid ha hekaj. 


Id ash d Jude O'ohana 





1Ni-wepnag: 

Am ant wo i em-o'ohani ahni 
mani d Jude ch d piongaj g Jesus 
Christ ch d James wehnag. 

Jiosh o si pihk e elid em-hekaj ch 
ab i em-gawulkad k em-nuhkud am 
wehhejed g e-alidag Jesus Christ. 

2Ab ani tahni g Jiosh mat ab 
ba'ich wo i s-em-ho'ige'idad ch 
ab ba'ich wo i em-mahkad g s-ap 
dahhadkam ch pihk elidadag. 


Mat wo i wuwha g s-chu i'attomkam 
k wo s-ha mashchamam 


3-4 Ab ant ha'ichu wo i chum em- 
o'ohani ab amjed g t-do'ibiadag. T 
wabshaba ha'i i wuwha mo d s-chu 
i'attomkam ch am chum gawul 
s-junimk g Jiosh ha'ichu ahga ab 
amjed g do'ibiadag ch ab wui gegok 
g t-kownalig Jesus Christ. Idam 
o hab s-junimk g pi ap'ekam ch 
heg hekaj hab kaij mat g o'odham 
wabsh chum haschu has wo junihid 
ab i s-wohochudk g Jiosh ha'ichu 
ahga. K wabshaba heki hu an 
o'ohanas mat s-ko'okam wo ha 
namkid g Jiosh hegam mat ab wui 
wo gegokiwua. Heki o hu t-ahgid 
g Jiosh matt haschu ab wo chum 
s-wohochudad. Kum ahpim ab 
s-wohochud g ha'ichu ahgaj. Nt heg 


hekaj am wo i em-o'ohanid k ab wo 
i em-gewkemhu mamt si s-gewkam 
wo u'ukchid. 

5 Am g wo s-chegitok mat has 
ha juh g Jiosh hegam mo pi ab hu 
wohog elid. Chum as wehs e do'ibia 
g Tutuligo ab Egypt jewed t amjed, 
k eda mu'ijj pi ab hu wohog elid g 
Jiosh ch hekaj s-ko'okam e ko'ij. 

8 Am g wo s-chegitok mat has e 
juh g anghil. Ab o chum s-wohog 
elid g Jiosh ch wabshaba ha'i gam 
hu hab i e juh ab amjed. T hegam 
am i ha kuh g Jiosh k am s-wihnam 
ha kuhpch s-chuhugam k ed mat 
wo ha lodai ge'e lodaita tash ch ed. 

7 Am g wo s-chegitok mat has i 
ha juh hegam mo am kih Sodom 
kihhim t am ch Gomorra kihhim t 
am ch gan hu ha wehgaj. Bo wa ep 
pi ab hu wohog elid g Jiosh ch hab 
junihim g pi ap'ekam am ha wehm 
wohpiwup hegam mo pi d ha-wehm 
kihkam. Chechoj o am e wehm 
wohpiwup ch hab wua g pi ap'ekam. 
T g Jiosh ab i huduni g mehi am ha 
dahm idam kihhim k am wehs ha 
kokda g hemajkam. Bo wa masma 
i t-tashogid g Jiosh mat s-ko'okam 
wo ha namkid hegam mat pi wo 
dagito g pi ap'ekam. T g s-ko'ok ha- 
namkidadag pi hekid wo huhug. 

81Idam s-chu i'attomkam mo am 
ha'ichu chum em-mashcham ash 
ha'ichu chehchk ch heg oidch am 
hab e junihim ch hekaj e uamhun 
ch pi ab hu wohog elid g Jiosh ch 
nahnko ha ahg g anghil. “Chum 
ash wa hems hegai anghil ha- 
ge'ejig mash hab chehgig Michael 
pi s-ko'okam ab abchud g ge 
Jiawul no pi heg hab wa'ap d chum 
anghilkahim. Jiawul ash wa pi ap 
hab e wua am chum s-behimkch g 
Mosesbad mat am i muh. Kush ihda 
Michael am s-da'id ch wabshaba pi 
s-ko'okam has ahg ch hab hi wabsh 
kaij, “Jiosh at wo wa'i s-m-keh'el 
heg hekaj.” 10 Sh wabshaba hegam 
s-chu i'attomkam nahnko ahg mo 
haschu i pi amichud ch hab wua 
mo haschu i tatchua hab masma 
mo g mischini ha'ichu doakam ch 
hab masma e uamhun. 11Jiosh at 
s-ko'okam wo ha namkid no pi pi 
ab hu wohog elid. 

Heki o hu mash wa hema d Cain 
ch mua g e-wehnag. Kush eda g 
wehngaj d s-ap'ekam. K idam s-chu 
i'attomkam am hab wa'ap e wua. 

Hema ash wa d Balaam ch am 
ahgachug g Jiosh ha'ichu ahga heg 
wabsh hekaj mat wo ui g lial. K 
idam s-chu i'attomkam hab wa'ap 
e wua. 

Hema ash wa d Kora ch ab 
wui kehk g Jiosh. K idam s-chu 
i'attomkam hab wa'ap e wua. T heg 
hekaj g Jiosh im hu hab wo i ha juh 
ab e amjed. 

12Kah ani mash idam s-chu 
i'attomkam am em-wehm e gegosid 
ch am chum em-uamhun. 

Neh, pi at am hu wo i em- 
wehmajk g chewagi matp gam hu 

wabsh wo wi'ichkwua k pi wo ha 
juh. T hab wa masma pi am hu wo 

i em-wehmajk idam mo wabsh hejel 
i e chegito. 

Neh, t wabsh wo e huhp g ha'ichu 
babhedam uhs matp pi ab hu wo 
ha babhed mat eda wo chum e 
ai mat ab wo bai. Kut idam s-chu 
i'attomkam hab wa masma wabsh 
wo huhug no pi pi sha'i e chehgid 
g ha'ichu s-ap'ekam ab ha amjed. 
13S-ta edam ha'ichu ash am wabsh 
e chehgid ab ha amjed hab masma 
mo g totshagi am e chehgid an 
shuhdagi hugid an. Idam o wabsh 
pi dodolima ch ab aihim mat 
g Jiosh gm hu wo ha shul ge'e 
s-chuhugam k ed. 

14-15Tsh wabshaba g Jiosh heki 
hu hema tashogi mat has wo ha 
juh. Sh id hab chehgig Enoc ch 
d wosmdaj hegai mash g woskaj 
wosk d si wehpeg o'odham. Sh g 
Jiosh hab ahg mat wo ha ahgi g 
hemajkam mat ab wo i hih g Jiosh 
mat wehs wo ha lodait k s-ko'okam 
wo ha namkid hegam mo pi 
tatchua ch has ahg ch hab wua g 
pi ap'ekam. T wehst-mahm mihl 
anghil ab wo i oi. 

16Tdam s-chu i'attomkam o chum 
hekid a'aga g pi e-ap'edag ch 
hab wua g pi ap e-tatchui. Geo e 
hahaschud ch hab wabsh e wua 
mo ab ha'i si ha haha'ichuchud mat 
hekaj ab aigo wo si ha haha'ichuch. 


Ha'ichu ahgidadag ch 
ha'ichu shohbidadag 
17 Am g wo s-chegitok mo haschu 
i em-ahgid hegam mo d chuhchaij 
g t-kownalig Jesus Christ. 18Bo 
wa kaij ab em-wui, “Am at ha'i 

wo i wuwha em-shahgid mo eda 
e aihim g si ha oidch tash k hab 
wabsh wo junihid g hejel e-tatchui 
ch wo nahnko em-ahgad.” 19T 
am wo tashok mo idam pi sha'i 
e dagitokch am wui g Hekia 
S-ap'ekam Gewkdag no pi am hab 
junihim g hejel e-tatchui ch hab 
chum em-wua mamt ab a'ai e wui 
wo gegokiwua. 

20Do si hekia s-ap'ekam g 
t-wohochudadag. Kumt heg ab 
ba'ich i s-wihnam wo e u'ukchid. 
T g Hekia S-ap'ekam Gewkdag 
ab wo em-mahkchid g gewkdag 
mamt hekaj am wo neneokad Jiosh 
wui. “1Mt wabsh chum hekid am 
wo edak g Jiosh pihk elidadag ch 
s-e tahtk ch wo nenidad mat g 
t-kownalig Jesus ab wo i em-wahpki 
Jiosh kihdag ed mamt hahawa 
chum hekid an wo ha'ichugk. 


JUDE 


22 Ab g wo i s-ha ho'ige'id hegam 
mo pi mahch mas haschu wo 
s-wohoch 2*k am wo i ha ahgi g 
Jiosh ha'ichu ahga. T hab wo e 
do'ibia ab i s-wohochudk. Kumt 
wabshaba wo s-e nen'oidk mo 
haschu pi ap hab wua mamt ahpim 
hab wa'ap pi heg hekaj wo e 
uamhu. 


Matt ab wo hehgchulidad g Jiosh 


24-25 Ab att wo si has elidad g 
Jiosh nat pi g alidaj Jesus Christ 
t-do'ibia k d t-kownalig. Jiosh 
o si s-gewkdag ch wehs ha'ichu 
dahm chum hekid. Ab att wo i 
t-dagito wui. T wo e nako mat 
wo t-nuhkud. Kutt pi gam hu hab 
wo i t-juh ab amjed. T am wo i 
t-wahpki e-kihdag ed. Kutt wo si 
s-hehgigk ch ab wo si has elidad 
chum hekid. 


Matsh Haschu g Jesus Christ 
am i Maskogi John Wui 





Hemu at am i tashogi g Jesus 

Christ hegai matsh haschu am 
hab wo e juh pi sha'i mehk i'ajed. 
Jiosh ash am ahgid matsh am wo 
t-chehgi ahchim mach d piongaj. 
Tki heg am hema i kei g anghil. T 
id am ni-chehgi ahni John mani 
d piongaj g Jesus Christ. *Kuni ia 
o'ohan hegai mani haschu i neid. 
Ihda ni-o'ohana o d Jiosh ha'ichu 
ahga ch d hegai wohokam mat am 
i maskogi g Jesus. 3Jiosh at wo wa 
s-ha ho'ige'el hegam mat am wo 
i ne'okchul ch hegam mat ab wo 
kaihamad. E ash aihim mat am hab 
wo e juh wehs ihda gam hu ba'ich 
ha'ichu ahga mant in wo o'oha. 


O'ohana am ha wui g wewa'ak 
dakam Jesus Ihmdam 
4-5 Am ant wo i em-o'ohani ahpim 
wewa'ak dakam Jesus Christ 
ihmdam am Asia chekshani ch ed. 
Ab at wo wa ba'ich i s-em- 
ho'ige'idad ch ab ba'ich wo i 
em-mahkad g i wehmtadag ch 
s-ap tahhadkam g t-ohg Jiosh ch 
Hekia S-ap'ekam Gewkdag ch 
Jesus Christ. T-ohg Jiosh o chum 
hekid an ha'ichug. K g Hekia 
S-ap'ekam Gewkdag am wehmaj ch 


wewa'ak masma e chehgidch am 
t-wehhejed. K g Jesus Christ si s-ap 
am i t-tashogid g wohokam ch d 
hegai mat si wehpeg ab uhpam s-ap 
i wuhsh ab muhkig amjed k am 
hahawa ha dahm g wehs kokownal 
id dahm jewed. 

Ab o si t-tatchua ch heg hekaj e 
muhkid t-wehhejed k t-do'ibia ab pi 
ap t-chu'ijig amjed êk hab t-juh mach 
d hahawa piongaj g t-ohg Jiosh ch am 
wo i ahgahid g ha'ichu ahgaj. Jesus 
Christ o wehs u'ukch g gewkdag. Kutt 
ab wo ihmad chum hekid. 

7Neh, e o aihim mat ep wo jiwia 
ab dahm kahchim amjed. Wehs 
hemajkam at wo neidad, chum wa 
hegam mat ab sisish kots t ab. Wehs 
nahnko mahs hemajkam at wo 
shoshani heg hekaj. 

8T-kownalig Jiosh o wehs u'ukch 
ggewkdag ch hab kaij, “Ahnianid 
alpha ch d omega.” Idam o d si wehpeg 
ch si oidchkam o'ohana. K hab ahg g 
Jiosh mo si wehpeg an ha'ichug ch si 
ha oidch an wabsh wo kia ha'ichugk. 


Matsh g jesus amie 
Maskogi John wui 
9Dani em-wehm wohochuddam 
ahni John nach pi ab 

t-hemakochudch g Jesus Christ 
wehm. Ni am em-wehm ap'edag 
Jiosh kownaltalig ed ch hekaj 
em-wehm ni-sho'igchud. An amt 
ni-wua heg ab al sikod jewed mo 
hab chehgig Patmos ch am ha'ichug 
shuhdagi ch ed nani wa pi si 
s-gewkam ahgahim g Jiosh ne'oki 
ch hegai wohokam mat g Jesus am 
i tashogi. 

10K am hu hebai d domig tash. 
Ni ab ihm g Jiosh. K g Hekia 
S-ap'ekam Gewkdag am si i ni- 
wehmaj. Kuni kah mat ab hema si 
s-kaidam neo ab ni-wehgaj k hab 
sha kaidag mat g kuikud ab ku 11k 
hab kaij, “An g o'ohan mapt haschu 
wo i nei k am haha wo ha cheha 
mat am wo i bei ihda o'ohana 
hegam ha wui wewa'ak dakam 
Jesus ihmdam amai Ephesus t am 
ch Smyrna t am ch Pergamum t am 
ch Thyatira t am ch Sardis t am ch 
Philadelphia t am ch amai Laodicea 
tam.” 

12Neh, nt ab si sikol i kekiwua 
mant wo nei mas hedai ab ni- 
wui neok k haha wabsh nei mo g 
wewa'ak ohla lalampa an dadha 
chuhchakud t an. 1*K am ha 
shahgid hema kehk ch hab mahs 
mo g Jiosh si Kehsha. K g lihwaj 
ged hu si ais g tahtdaj. K g ohla 
giwud an hab juhkch e bahsho. 
14K g mo'oj si s-tohta hab masma 
mo g s-wihs gew. K g wuhpuij si 
s-masma tonod hab masma mo 
g s-toni nahda. 15K g tahtdaj si 
s-wegima tonod hab masma mo 
g kohwli hahgig. K g ne'okij hab 
masma hab kaidag mo g si ge'e 
shuhdagi an med. 1êId o an u'ukch 
g wewalak huhu'u s-apko e-nowi ed 


REVELATION 1, 2 


ch an kamshch g is-pahyo. K id ab i 
wuhshanis chinij ab. K g wuhioshaj 
sha'i si tonod hab masma mo g tash 
tonlig dahm juhk. 

17Kunt am i neidok ab i gei wecho 
hab sha masma mo g muhki. 

Kut an ni-tahtam k hab kaij, “Pi 
g am sha'i ni-ehbenid. Dani ahni 
mani si wehpeg ia ha'ichug ch 
chum hekid ia wo ha'ichugk. 18Am 
ant wa chum ni-muhkid k uhpam 
ep ni-chegito k chum hekid d 
haha wo doakamk. Am ani dahm 
gewkdag g muhkig ch am dahm 
gewkdag amai mo am ha'ichug g 
ko'i. 

19“Pegih, am g o'ohan map 
haschu i neid mat hab wo e juh 
hemu ch haschu hab wo e juh 
imhab i dahm. 2°Am ant wo 
m-ahgi g s-a'agi ha'ichu ab amjed 
idam wewa'ak huhu'u mani in 
u'ukch ch idam wewa'ak lalampa. 
Idam wewa'ak lalampa o d 
hegam ni-ihmdam mo am kihdag 
hegam ha eda wewa'ak kihhim. 
K idam wewa'ak huhu'u o d 
ha-wanimeddam.” 


O'ohana am ha wui hegam mash 
am kihdag Ephesus t am 
K hab ep kaij ab ni-wui, “Am 
g o'ohanid g ha wanimeddam 
hegam mo ab ni-ihm ch am 
kihdag Ephesus t am. Ihda ha 
wanimeddam at am wo ha ahgi 
mani hab kaij: 

“Id o d ha'ichu ni-ahga ahni mani 
an ha u'ukch g s-apkojed ni-nowikaj 
g wewa'ak huhu'u ch an oimmed 
ha shahgid g wewa'ak lalampa. 
2S-mahch ani mam haschu hab 
junihim. S-ap am chikpan ch 


REVELATION 2 


am wabsh s-e bahbgi ch pi ab hu 
sha'i ha bahbgi hegam mo ab ni- 
wui gegok. Ha'i o hab chum kaij 
mo d ni-chuhchai. Kumt eda ha 
a'appem k s-mai mo d wabsh s-chu 
i'attomkam. *Ab amt s-bahbagi 
nako g sho'igdag ni-wehhejed k pi 
sha'i ha'asa. 

4“Neh, id o s-ta hohho'idama. 
K wabshaba ha'ichu pi ta 
hohho'idama ab em-ab. Pi am ab hu 
ni-tatchua hemuch hab masma mam 
wa ged hu i heki hu. 5Am g wo i 
oidahim mamt he'esko i e mehkod 
ab ni-amjed k gam hu wo s-ohhod 
g pi ap e-chegitoi mamt hab ep wo 
masmak mam wa heki hu. Mtp sha 
pi gawul wo i e juh, nt gam hu wo i 
bei g em-tonligga. Bild am hi wa s-ap 
am hab junihim mam si pi hohho'id 
mo haschu s-ta edam hab junihim 
hegam mo am oid g Nicolas. Id o wa 
chum pi apko ha wanimed g Jiosh 
hemajkamga. Ahni ani hab wa!ap si 
pi hohho'id ihda. 

7“Hekia S-ap'ekam Gewkdag o 
am i maskogid g ha'ichu ni-ahga 
am em-wui ahpim mam ab si ni- 
hiwig ch am kihdag ha e'eda hegam 
wewalak kihhim. Kumt wehsijj ab 
wo kaihamad. “Ab ant wo ha mah 
hegam mat gewito g pi ap'ekam g 
ap'edag mat ab wo huh g bahidaj 
hegai uhs mo ab ha mahk g doakag 
ch am kehk Jiosh oidag ed.” 


O'ohana am ha wui hegam 
mash am kihdag Smyrna t am 
8K hab ep kaij ab ni-wui, “Am g 
o'ohanid g ha wanimeddam hegam 
mo ab si ni-hiwig ch am kihdag 
Smyrna t am. Id at am wo ha ahgi 
mani hab kaij: 

“Id o d ha'ichu ni-ahga ahni mani 
si wehpeg ia ha'ichug ch si ha oidch 
ia wabsh wo kia ha'ichugk, ahni 
mant muh k ep i wuhsh ab muhkig 
amjed. 9S-mahch ani mam e kudut. 
Dam hi wa chum sho'igkam iia 
ch wabshaba d s-kakais am Jiosh 
tahgio. S-mahch ani mo ha'i si pi 
ap has em-ahg g Tutuligo. Idam o 
hab e elid mo d Jiosh hemajkamga 
chedawachumpiwohonopid 
wabsh Jiawul hemajkamga. 

10“Pi g am wo shati ehbidad 
mamtp haschu i s-ko'ok ab wo nako. 
Neh, mt wo em-kuh. K wabshaba 
d wabsh Jiawul chi'oida ihda. Kut 
am wa'i wehst-mahm tash hab wo 
mahsk ihda em-kudutadag. Am 
amt wo hihimad e-wohochudadag 
oidch am hugkam mamt hekid wo 
i koi. Kunt ab wo em-mah g pi ha 
huhugedam doakag hab masma 
mamt g gihko wo mah hegai mat 
wo ha gewito. 

11“Hekia S-ap'ekam Gewkdag o 
am i maskogid g ha'ichu ni-ahga 
am em-wui ahpim mam ab si ni- 
hiwig ch am kihdag ha e'eda hegam 
wewa'ak kihhim. Kumt wehsijj ab 
wo kaihamad. 

“Hegam mat wo gewito g pi 
ap'ekam at pi wo ai g gokkokam 
muhkig.” 


O'ohana am ha wui hegam mash 
am kihdag Pergamum t am 
12K hab ep kaij ab ni-wui, “Am g 
o'ohanid g ha wanimeddam hegam 
mo ab si ni-hiwig ch am kihdag 
Pergamum t am. T id am wo ha 
ahgi mani hab kaij: 
“Id o d ha'ichu ni-ahga ahni mo 
g ni-is-pahyo ge a'aijed mu'ukasig. 

13S-mahch ani mo g Jiawul 
himdag si s-gewkdag amai. M 

eda ab wabsh kia s-ni-mahch ch 

e ahg. Hegai mo d Antipas ch 

ab si s-ni-wohokamchud at wa e 
muhkid amai. Kumt eda wa pi sha'i 
ni-dagito. 

14“K wabshaba am ha'ichu d hegai 
mani pi hoho'id am em-shahgid. Am 
o ha'i em-wehmaj ch am hab wua 
hegai mat wa haschu ha mashcha 
g Tutuligo idam Balaambad ch 
Balakbad. Idam at wa ha mashcha 
mat wo huh hegai ha'ichu hugi mo 
wa ab e to'id g ha-jijoshchuda ch 
ehp mat hab wo wuad g s-tohntom 
ha'ichu. Id o wehs d pi ap'ekam 
am ni-tahgio. Am o ha'i ep em- 
wehmaj mo g Nicolas mashchama 
ab s-wohochud. 16Gam g hu wo 
s-ohhod ihda pi ap'ekam. Nt wo em- 
cheggia heg hekaj is-pahyo mo ab i 
wuhshanis ni-chini amjed mamtp pi 
am hu wo i e ap'ech. 

17“Hekia S-ap'ekam Gewkdag o 
am i maskogid g ha'ichu ni-ahga 
am em-wui ahpim mam ab si ni- 
hiwig ch am kihdag ha e'eda hegam 
wewa'ak kihhim. Kumt wehsijj ab 
wo kaihamad. 

“Ab ant wo ha mah hegam mat 
wo gewito g pi ap'ekam hegai pi ta 
behima ha'ichu hugi mo hab e a'aga 
‘manna.’ Ab ant ep wo i ha mahkhi 
idam g s-toa Hodai. T hegam ha ab 
an wo o'ohanask g wechij chehgig. T 
hegam wo wa'i hehe'ejel s-mahchk g 
chehgig mat hedai i bei.” 


O'ohana am ha wui hegam mash 
am kihdag Thyatira t am 
18K hab ep kaij ab ni-wui, “Am g 
o'ohanid g ha wanimeddam hegam 

mo ab si ni-hiwig ch am kihdag 
Thyatira t am. T id am wo ha ahgi 
mani hab kaij: 

“Id o d ni-ahga ahni Jiosh alidag 
mo g ni-wuhpui hab masma tonod 
mo g nahda. K g ni-tahtad hab 
masma tohonnod mo g dahpiunas 
kohwli. 19S-mahch ani g s-ap'ekam 
em-chikpan, pihk em-elidadag, 
em-wohochudadag ch em- 
hemajimadadag ch em-bahbgidadag. 
Ba'ich am hab i e junihim ia'i idani. 

20“K wabshaba am ha'ichu d 
hegai mani pi hohho'id am em- 
shahgid. Am am wabsh hiwgid 
hegai uwi mo e wepogid g 
Jezebelbad ch hab e a'aga mo d 
Jiosh ha'ichu i tashogiddam. Id o 
ha mashcham g ni-ihmdam mat 
am hab wo junihid g pi ap'ekam 
ha'ichu ab a'ai e wehm ch ep wo 
ko'ad hegai ha'ichu hugi mo ab e 
to'id g ha-jijoshchuda. “Ab ant 
wa he'es i mah g tash mat gam 
hu wo s-ohhod g pi ap e-chegitoi. 
K wabshaba pi hohho'id mat wo 
dagito g pi ap'ekam. ??Kunt heg 
hekaj hab wo juh mat wo mumku k 
wo wo'iwua. T hegam chechoj mo 
am wehmaj wohppo am wehmaj ep 
wo e sho'igch. S-hohtam ant hab 
wo juh ihda heg hi wa matp gam 
hu wo s-ohhod g pi ap e-chegitoi. 
23Nt wo ha kokda g mahmdaj 
mat wehs g ni-ihmdam wo s-mai 
mani s-mahch g hemajkam ha- 
chegitoidag ch ha-tatchuidag. Ab 
ant wo em-namkid heg hekaj mam 
haschu has i junihim. 

24“Ha'ijj ahpim Thyatira t am 
hemajkam amt pi am hu i oi ihda pi 
ap'ekam mashchamadag k pi mai 
hegai mo ha'ijj hab a'aga Jiawul 

si s-juhk s-a'agi ha'ichu.’ Pi ant ab 
hu ba'ich ha'ichu s-wehch wo em- 
mohto'i. 25Mt wabshaba hemho wa 
wo s-wihnam u'ukchid hegai mam 
haschu i edgid ch ab wo ai mant wo 
uhpam jiwia. 

26-28“Ni-ohg Jiosh at ab ni-mah g 
gewkdag mant wehs s-gewkam wo 
ha dahmkad g jejewed ch wo ha 
padch g pi ap'ekam kokownaltalig. 
Kunt ab wo ha mah ihda gewkdag 
hegam mat wo gewito g pi ap'ekam 
k am hab wo junihid g ni-tatchui 
ch ab wo ai mant ep wo jiwia. T am 
ni-wehm wo ha dahmkad g jejewed. 
Kut am ha wehhejed wo mahsi g 
ho'ige'idadag hab masma mat g 
s-mahs hu'u. 

29“Hekia S-ap'ekam Gewkdag o 
am i maskogid g ha'ichu ni-ahga 
am em-wui ahpim mam ab si ni- 
hiwig ch am kihdag ha e'eda hegam 
wewa'ak kihhim. Kumt wehsijj ab 
wo kaihamad.” 


O'ohana am ha wui hegam 
mash am kihdag Sardis t am 
K hab ep kaij ab ni-wui, “Am 
g o'ohanid g ha wanimeddam 
hegam mo ab si ni-hiwig ch am 
kihdag Sardis t am. T heg am wo ha 
ahgi mani hab kaij: 
“Id o d ha'ichu ni-ahga ahni mani 
an u'ukch g wewa'ak huhu'u ch 
am kehshch g Hekia S-ap'ekam 
Gewkdag mat wewa'ak masma wo 
e chehgidad em-wehhejed. S-mahch 
ani mam has chu'ig. Bam em- 
elid mam d s-ap'ekam. Mt eda e 
mehkod ab ni-amjed. “Neh, mt ab 
wo i nehnen k ab wo i gewkai hegai 
mam haschu wabsh kia edgid mat 
koi wo s-ap muh. Pi o hohho'id g 

Jiosh hegai mam haschu am hab 
junihim. Am g wo s-chegitok mam 
wa haschu ab em-mashcham k ab 
wo i s-wohog elid k gam hu wo 
s-ohhod g pi ap e-chegitoi. Kumtp 
pi wo sha nehnen, nt s-a'agi ia wo 
jiwia hab sha masma mo g s-chu 
ehskam. Kumt pi wo sha'i mahchk g 
ohla mant hekid wo i jiwia. 

4“Ha'ijj ahpim amai Sardis t 
am am hi wa si e nuhkud mat pi 
ha'ichu wo em-uamhu. Ahpim 
mam s-ap am hab e junihim amt 
ni-wehm wo himad s-tohtam e 
enidadadch. *Hegam mat hedai wo 
gewito g pi ap'ekam at s-tohtam wo 
e enigadad. An o o'ohadag g ha- 
chechgig an dahm kahchim ch ed 
mo d e do'ibiakam. Kunt pi wo sha'i 
oa g ha chechgig k wabshaba hab 
wo chei am tahgio g ni-ohg Jiosh 
ch am ha tahgio g anghiligaj mo d 
ni-hemajkamga. 

6“Hekia S-ap'ekam Gewkdag o 
am i maskogid g ha'ichu ni-ahga 
am em-wui ahpim mam ab si ni- 
hiwig ch am kihdag ha e'eda hegam 
wewa'ak kihhim. Kumt wehsijj ab 
wo kaihamad.” 


O'ohana am ha wui hegam mash 
am kihdag Philadelphia t am 
7K hab ep kaij ab ni-wui, “Am g 
o'ohanid g ha wanimeddam hegam 
mo ab si ni-hiwig ch am kihdag 
Philadelphia t am. T heg am wo ha 
ahgi mani hab kaij: 

“Id o d ha'ichu ni-ahga ahni mani 
d hekia s-ap'ekam ch d wohokam 
ch an u'ukch g Davidbad yahwi. 

Id ani hekaj ha'ichu kukpi'ok. T 
pi hedai wo e nako mas ab ep wo 
kuh. Kuni ha'ichu kukpa. T pi hedai 


499 


wo e nako mas ab ep wo kuhpi'o. 
8S-mahch ani mam pi am hu i si 
s-gewpkdag ch wabshaba am oidch 
hab e junihim g ni-mashchama 
ch ab si ni-hiwig. Ab ant i hema 
kuhpi'o g kihjeg em-wehhejed. T pi 
hedai wo e nako mas ab ep wo kuh. 
9«“Ha'i o hab e alaga mo d 
Tutuligo ch d Jiosh hemajkamga. K 
eda hab chu'ig mo d wabsh Jiawul 
hemajkamga. Bant wo ha juh mat 
ab wo i hihi em-wui k ab wo i 
shulig k ab wo si has i em-el. T wo 
wehsijj s-mai mani ahpim ab si 
em-tatchua. 
10“Am am hab junihim g ni- 
chehanig ch s-bahbgim ab nakog 
ha'ichu. Nt heg hekaj wo em-nuhkud 
heg amjed kudutadag mo ab him 
ha wui g wehs hemajkam mat am 
wo ha a'appe wehs jewed shuhdgim. 
11S-hohtam ant wo jiwia. Am g wo si 
nuhkud hegai mani ab em-mahkch. 
T hab pi hedai wo sha'i em-wohppo'i 
hegai mani ab em-makiog hahawa. 
12“Bant wo ha juh hegam mat 
wo gewito g pi ap'ekam mat d wo 
u'ugchuk am Jiosh kihdag ed hab 
sha masma mo g che-tondag am 
ge'e cheopi ed. Kut idam pi hekid 
wo sha'i dagito g Jiosh kihdag. An 
ant ha ab wo o'oha g ni-Jioshga 
chehgig ch g Jiosh kihhim chehgig. 
Jiosh kihhim o d Wechij Jerusalem 
ch ab wo i hud Jiosh amjed an 
dahm kahchim ch ed. Ab ant ha ab 
ep wo o'oha g ni-wechij chehgig. 
13“Hekia S-ap'ekam Gewkdag o 
am i maskogid g ha'ichu ni-ahga 
am em-wui ahpim mam ab si ni- 
hiwig ch am kihdag ha e'eda hegam 
wewa'ak kihhim. Kumt wehsijj ab 
wo kaihamad.” 

O'ohana am ha wui hegam mash 
am kihdag Laodicea t am 
14K hab ep kaij ab ni-wui, “Am g 
o'ohanid g ha wanimeddam hegam 
mo ab si ni-hiwig ch am kihdag 
Laodicea t am. T heg am wo ha 
ahgi mani hab kaij: 

“Id o d ha'ichu ni-ahga ahni mani 
s-ap wohokamchud g wohokam ab 
amjed g Jiosh ch am wehs dahm g 
Jiosh nahtoi. 1$S-mahch ani mam 
has chu'ig. Bam chum e elid mam 
s-ap ab ihm g Jiosh. Kum eda pi am 
hu woho i e dagitokch wui. 1êNt 
heg hekaj gam hu hab wo i em- 
juh ab ni-amjed hab sha masma 
mamt gam hu wo wiho g wabsh 
s-huhk wasib. 1 Bam chech'e mo 
am wabsh i s-em-ap'e ha'ichu nam 
pi d s-kakais ch hab ep chech'e 
mam pi ha'ichu ep sha'i tatchua. Ni 
wabshaba em-ahgid mam si sho'ig 
ch s-ta ho'ige'idama ch gm wabsh 
i s-dadpk ch pi nenea. 1*Ab g wo 
i e dagito ni-wui k hab masma wo 
edagi g s-wohom kaisdag ch s-kehg 
wehschuga ch kulani am wehhejed 
g em-wuhpui. Kumt hahawa pi wo 
sho'igk ch pi wo s-dadpk ch wo 
s-neneak. 19Ha'ichu ani shohbid 
ch ha gewittan hegam mani ab si 
ha tatchua mat hekaj gam hu wo 
s-ohhod g pi ap e-chegitoi. 

20“Neh, ab ani em-waid ni-wui. K 
heg wa wepo mani ab kehk em- 
kihjeg ab ch ab shontpag ch ab 
em-chehcheg. Kumt wo kah mani 
ab neok k wo i kuhpi'o g kihjeg. 

Nt ab wo i wah. Kutt ab a'ai wo 
t-ihmad ch t-wehm wo si s-hehgigk 
hab masma matt hems wo t-wehm 
t-gegosidad. ?1Ni-ohg Jiosh at an 

ni-dai e-hugid an kownal ni-daikud 
an nant pi gewito g pi ap'ekam. 
Kunt ahni am hab wa'ap wo em- 
dai ni-hugid an kownal daikud t 
ab mamtp hedai wo gewito g pi 
ap'ekam. 

22“Hekia S-ap'ekam Gewkdag o 
am i maskogid g ha'ichu ni-ahga 
am em-wui ahpim mam ab si ni- 
hiwig ch am kihdag ha e'eda hegam 
wewalak kihhim. Kumt wehsijj ab 
wo kaihamad.” 


Mam has masma ab si has elid g 
Jiosh an dahm kahchim ch ed 


Ab ant hahawa i nen k ha'ichu 

ep neid. Am ni-tahgio o hab 
sha mahs mo ab kuhpi'okas g dahm 
kahchim hab sha masma mo ab ge 
kihjeg. 

Kuni ep kah g ne'okij g Jesus. K 
hab sha kaidag mo g kuikud ch hab 
kaij ab ni-wui, “Ab g i hihm. Ntam 
wo m-chehgi mat haschu hemho wa 
am hab wo e juh i'ajed imhab.” 

2T ha hekaj ab si i ni-wehmt 
g Hekia S-ap'ekam Gewkdag. K 
shahag wepo mat g dahm kahchim 
am e chehgi ni-wui. Kuki g ge'e 
kownal daikud ab kehk. K an 
hema daha id ab. *K g wuhioshaj 
wabsh tonod hab masma mo 
hegam si s-kehg hohodai mo hab e 
a'aga ‘jasper’ ch ‘carnelian.’ K an 
kownal daikud wehgaj hab chu'ig g 
kiohod. K id s-chehdagi hab masma 
mo hegai s-kehg hodai mo hab e 
alaga ‘emerald.’ “Kuki an wehgaj 
hab ep chu'ig g gokko gamai gi'ik 
kownal dadaikud. Kuki an ha ab 
dadha g gokko gamai gi'ik ge'eged 
ch s-tohtakaj e enigadadch ch g 
ohla gigiko ab wahpkch. “Kuki ab 

ge'e kownal daikud amjed ab si 
memhe g wepgi. Kuki ab toahim g 
tataniki. Kuki g wewa'ak kuhchki 
am memeihim ba'ich g ge'e kownal 
daikud no pi g Hekia S-ap'ekam 
Gewkdag wewa'ak masma e 
chehgidch am t-wehhejed. Am 
ba'ich g ge'e kownal daikud oki 
sha'i si s-dahpk ch hab masma mo 
g mi-lihda am tadani ch am wabsh 
gai tonod. 
An wehgaj g kownal daikud 

oki an a'ai gegok g gi'ik ha'ichu 
dodakam ch wehsko wuhpui. "K 
hema hab sha mahs mo g mawid. K 
hema hab ep mahs mo g wisilo. K 
hema g wuhioshaj hab mahs mo 
g o'odham wuhiosha. K hema hab 
mahs mo g ba'ag ch an da'a. 8K 
wehsijj idam chuhdp a'an. K g ha- 
a'an wehsko wuhpui. K chum hekid 
ne'e hab masma: 

“Ab ach si has elid g t-kownalig 

Jiosh. 

Do si hekia s-ap'ekam ch si 
s-gewkdag ch chum hekid an 
ha'ichug.” 

9Kuki am ne'e idam gi'ik ha'ichu 
dodakam ch ab mahk g has elida ch 
ho'ige'elig hegai mo chum hekid an 
ha'ichug ch an da kownal daikud 
tan. 10K heg wui ab hab wa'ap i 
shuhullig hegam ge'eged ch am 
wuashulig g e-gigiko ch am wecho 
shuhullig ch ab ihm ch hab chech!e: 
11 “T-kownalig Jiosh, ab ap 
ap'edag matt ab wo si 
m-hehgchulidad ch ab wo 
si has m-elidad nap pi wehs 
s-gewkdag ch wehs ha'ichu 
nahto. 

K hab d m-elida mo in hab 

chu'ig.” 

Mash g holiwek o'ohana 
ch kahwal mad neid 


Ni haha wabsh neid. Kuki 
an u'ukch g holiwek o'ohana 

s-apkojed e-nowi ed hegai mo an 
da kownal daikud t an. K wehsko 
o'ohanas ab ab ihda ch wewa'akpa 
ab si bidshpi ch cheposidas. 

2Neid ani ehp g si s-gewk anghil. 
K heg si s-kaidam amog ch hab kaij, 
“Doh'o am hugkam ap'edag mat wo 
e nako mat wo wantsh g chechposig 
k ab wo i kuhpi'o ihda o'ohana?” 

3T wabshaba pi hedai e cheh an 
dahm kahchim ch ed ch in jewed 
dahm ch am jewed wecho mat wo 
e nakog k wo kuhpi'o kan wo i nei 
eda g o'ohana. *Ni heg hekaj si pi 
ap ni-tahtk ch shoak. 

5K hab hahawa kaij hema 
hegam ge'eged ab ni-wui, “Pi g am 
shoakad. Neh, Mawid Namkam 
at gewito g pi ap'ekam k hab wo 
e nako mat wo wantsh g wewalak 
chechposig k ab wo i kuhpi'o g 
holiwek o'ohana. Bo masma hab 
chu'ig mo hab masma o'ohadag mo 
id ab d Judabad amjedkam ch d ep 
Davidbad amjedkam.” 

6Kuni hahawa neid hegai moki 
hab ahg. K eda ihda Mawid 
Namkam hab masma ab i e 
chehgidch mo g kahwal mad ch 
atki heki hu e muhkid k idani am 
kehk si eda g kownal daikud. K an 
wehgaj gegok hegam gi'ik ha'ichu 
dodakam ch hegam ge'eged. K 
hegai mo kahwalkaj ab e chehgidch 
wewalak a'ag ch wewa'ak wuhpui. 
Idam wewa'ak wuhpui o hab d 
ahga mat ab amjed i hih g Hekia 
S-ap'ekam Gewkdag k an wehsko 

neid ch nuhkud g Jiosh nahtoi. 7T 
am hih hegai mo kahwalkaj ab 
e chehgidch k am bei g holiwek 
o'ohana ab s-apko nowij ab hegai 
mo ab da kownal daikud t ab. êT 
ha hekaj ab wui i shul hegam gi'ik 
ha'ichu doakam ch hegam gokko 
gamai gi'ik ge'eged. K idam wehsijj 
ge ahlipa ch ohla hohas-haha'a. 
K hegam ha eda hohas-haha'a 
s-ap uhw shuhdagi ch id d ha- 
ho'ige'idahuna g Jiosh hemajkamga. 
9K am hema a'aga g wechij ne'i. K g 
ha-ne'i hab chu'ig: 
“Ahpi ap ge'e ap'edag mapt 
wo e nakog k am wo bei g 
holiwek o'ohana k wo wantsh 
g chechposigaj napt pi e 
muhkid k hekaj ab uhpam 
i ha ui g hemajkam am 
wehhejed g Jiosh. 

K g m-u'i d wehsko dakam 
hemajkam ch d nahnko 
kaidam neneokdam ab wehs 
jejewed ha amjed. 

10 Bapt ha juh mat wehs d wo 
papalk ch ab wo ihmad g 
Jiosh ch d wo kokownalk 
wehsko jewed dahm.” 
11Nt am hahawa nea k ha kah 
mu'i mihl anghil. Idam o an wehgaj 
gegok g ge'e kownal daikud am ha 
wehm hegam gi'ik ha'ichu doakam 
ch hegam ge'eged 12ch si s-kaidam 
ne'e hab masma: 
“Hegai mat kahwalkaj e muhkid 
o ab ab ulini mamt am wo 
i kei wehs ha'ichu dahm k 
ab wehs wo mah g s-kaisdag 
ch ha'ichu amichudadag ch 
gewkdag ch ab has elidadag 
ch hehgchulidadag ch 
ho'ige'idadag.” 

13Kuni ha kah g wehs ha'ichu 
doakam an dahm kahchim ch ed ch 
an jewed dahm ch am jewed wecho 
ch am ge'e kahchki ch ed. Wehs 
idam o am ne'e hab masma: 

“Do ha wuikam g Jiosh heg 
wehm mat kahwalkaj ab e 
chehgidch mamb ab wo si 
pihk e elidad ha wui ch ab wo 
si has ha elidad ch ab wo ha 
hehgchulidad ch ab ha wui 
wo dagitokchid g e-gewkdag 
chum hekid.” 

14Tki hegam gi'ik ha'ichu doakam 
ab wohokamchud k hab kaij, “Am 
o wa woho ihda.” T g geleged ab i 
shul wecho k ab si ihm. 


Matsh ab wo i e kuhkpi'o 
g chechposig 


Ni ab neid hegai mo kahwalkaj 

ab e chehgidch. Kutki hema 
gam wantsh hegam wewa!ak 
chechposig. K hema hab kaij hegam 
gi'ik ha'ichu doakam, “Ab g i hihm.” 
2K g nelokij hab sha kaidag mo g 
tataniki. Nt hahawa ep chum nei. 
Tki g s-toa kawyu am hema i wuhsh. 
Kuki ab hema cheshaj ch g gaht u'a. 
Mt g gihko an hab juh mo'oj an. Ge 
oki gewkdag ch am i wuhsh mat wo 
ha gewito g hemajkam. 

3Kutki am hahawa ab kuhpi'o 

g gokkokam cheposig hegai mo 
kahwalkaj ab e chehgidch. Kuni 
kah g gokkokam ha'ichu doakam. 
K hab kaij, “Ab g i hihm.” 4Tki ab 
hema ep i wuhsh g kawyu k ge 
s-wegi. K ab hema cheshaj. Kumt 
ab mah g gewkdag mat hab wo juh 
g cheggiadag an jewed dahm mat g 
hemajkam wo a'ai e kokda. Kumt g 
ge'e is-pahyo ab mah. 

5Tki ab hahawa i kuhpi'o g 
waikkokam cheposig hegai mo 
kahwalkaj ab e chehgidch. Kuni 
kah g waikkokam ha'ichu doakam. 
K hab kaij, “Ab g i hihm.” Nt chum 
nei. T g s-chuk kawyu ab i wuhsh. 
K hema cheshaj ch g pisaltakud u'a. 
BK am hema neok ab ha shahgid 
hegam gi'ik ha'ichu doakam ch hab 
kaij, “T wo si s-namkigk g ha'ichu 
hugi. Mt chum hems wo ha namkid 
g e-nahtoi am chikpank hemako 
tashkaj mamt wo ha nolawt g al 
hemako s-wehch pilkani o g waik 
s-wehch si-wahyo. Mt wabshaba pi 
wo shohbi g manjeki ch nawait.” 

7Tki gam hahawa wantsh k 
kuhpi'o g gi'ikkokam cheposig 
hegai mo kahwalkaj ab e chehgidch. 
Ni kah g gi'ikkokam ha'ichu 
doakam. K hab kaij, “I hihm.” *Nt 
ab i chum nei. Tki g s-kohmagi 
kawyu ab i wuhsh. Kuki hema 
cheshaj ch hab chehgig Muhki. 
Kuki ab si mia oidch him hegai 
mash hab e a'aga Jiawul Kih. Mtki 
idam ab ha mah g gewkdag am 
dahm g hemako tahpani mo gi'ikko 
e tahpanch (1/4) ihda jewed. Kutki 
ha kokda cheggiadag ch ed ch g 
bihugigkaj ch mumkidagkaj. Tki g 
mischini ha'ichu doakam hab wa'ap 
ha'i wo ha kokda. 

9Tki gam hahawa ep wantsh k 
kuhpi'o g hetaspokam cheposig 
hegai mo kahwalkaj ab e 
chehgidch. Kuni neid ab wecho 
g iagchulidakud g ha-dodakag 
hegam matki e ko'ij heg hekaj mo 
am ahgahim g Jiosh ha'ichu ahga 
ch pi sha'i dagito g ha'ichu e ahga. 
10Tdam o si s-kaidam hihnk ch hab 
kaij, “Si s-gewkam kownal ch si 

s-ap'ekam ch si s-wohokam, he'es at 
wo i tashk mapt haha wo ha lodai g 
hemajkam an jewed dahm k ab wo 
ha mah g s-ko'ok namkidadag heg 
hekaj mat t-kokda?” 

11Mt ab hahawa wehsijj i ha 
mahkhi g s-tohta liliwa k hab 
ha ahg mat wo sha!al ba'ich i e 
uh'ulinihogid k ab wo ai mat wehs 
wo e ko'ij hegam ha wehm pion ch 
ha-wepnag mat ha wepo masma wo 
e ko'ij. 

12Tki gam hahawa ep wantsh k 
kuhpi'o g chuhdpokam cheposig 


hegai mo kahwalkaj ab e chehgidch. 


Tki am sha'i si u'ugij g jewed. Kutki 
g tash ge chuku hab masma mo g 
s-kowk s-chuk ikus. Kutki g mashad 
wehsko ge wegih hab masma mo 
g eh'ed. 1*Tki g huhu'u i shul ab 
dahm kahchim amjed an jewed 
dahm hab sha masma mat g pi 
bakam suhna wo i shul ab e-jehj 
amjed mat g s-gewk hewel wo si 
u'ugij. 1*Tki g dahm kahchim ab 
wabsh i huhug hab sha masma mat 
g tapial wo i e holiwkad k ged hu 
wo e cheh. Tki wehs g dohda'ag ch 
g al si'iskod jejewed am shuhdagi 
ch ed gam hu gawulko i e uh'ul. 
15Ni ha neid matki wehs chum 
e e'esto g hemajkam, chum hems 
g kokownal ch si s-has haha'ichu 
ch shondal ha-ge'ege'ejig ch 
s-gewpkkam ch hegam ehp mo d 
sho'igkam ch hegam mo d nenehol. 
Am atki chum e e'esto chehcho ch 
ed ch am hohodai wepcho 1êch 
ab si hihnk dohda'ag ch hohodai 
wui hab kaijch, “Ab g wo i shulig 
t-dahm mat pi wo t-neidad g Jiosh. 
Oi g wo t-e'esto ab amjed hegai mo 
kahwalkaj ab e chehgidch mat pi 

wo s-ko'okam t-namkid. 1E o aihim 
g lodaita tash. Kutt pi wo sha'i 
t-nako matt ab wui wo gegokiwua.” 


Matsh mu'i Tutuligo wo e do'ibia 


Ntki haha wabsh ha nei g gi'ik 
anghil. K hema ab kehk si'alig 

tahgio ch hema ab huduni tahgio 
ch hema ab wakolim tahgio k ch 
hema ab juhpin tahgio. Kuki idam 
an u'ukch g gi'ik hewel mat pi an 
hu wo hewedad jewed dahm o an 
kahchki dahm. Kuki gam hu wabsh 
i pi hoini wehs ha'ichu. 

2Kuni hahawa hema ep neid g 
anghil. Kuki id ab him si'al wecho 
amjed ch g Jiosh cheposidakud u'a. 
Kuki eda ab mahks hegam gi'ik mat 
wo padch g jewed ch kahchki. K 
wabshaba ihda hema ab ha wui hab 
kaij. 3“Pi g am s-ko'okam has wo 
juhni g jewed ch kahchki ch kukui. 
Kutt ab ho'ip kia ha chepos g Jiosh 
pionag ab ha-koka ab.” 

4Kuni kah mash d siant gi'ikko 
wehst-mahm gamai gi'ik mihl 
(144,000) hegam mamt ha chepos 
heg hekaj Jiosh cheposidakud. 
5Am o ha'ichug g gamai gohk mihl 
(12,000) ab wehsijj i ha amjed g 
t-shohshonbad. Idam o wa d gamai 
gohk ch wa hab chechgig Judah, 
Reuben, Gad, ®Asher, Naphtali, 
Manasseh, “Simeon, Levi, Issachar, 
8Zebulun, Joseph, Benjamin. 


Si ge'e hemapda 
9Ntki hahawa ep ha nei moki 
am sha'i si ge'e hemapig hab 
chu'ig. Kuki pi ta kuintama idam 
hemajkam ch ab amjed g wehsko 
jejewed ch d nahnko mahs o'odham 
ch nahnko kaidam neneokdam. 


REVELATION 7, 8 


Kuki am daha e-kownal daikud ab 


hegai mo kahwalkaj ab e chehgidch. 


Kuki hegam mu'i hemajkam 

am ba'ich gegok ch s-tohtakaj e 
enigadadch ch g ha'ichu i'ibhonig 
an uh'ukch 19ch si s-kaidam neneok 
ch hab kaij: 

“T-do'ibiadag o ab amjed g 
Jiosh ch ab amjed hegai mo 
kahwalkaj ab e chehgidch.” 

11Kuki wehsijj g anghil an ha 
wehgaj gegok ch am i shulig ch ab 
ihm g Jiosh ch hab ep kaij: 

12 “Ab ach si ho'ige'id ch si 
hehgchulid g Jiosh no pi 
wehs edgid g amichudadag ch 
gewkdag chum hekid. 

Amen.” 
13Tki hema hegam ge'eged ab 
ni-kakke k hab kaij, “Doh'o wud 
idam hemajkam mo s-tohtam e 
enigadadch ch hebai amjed hihim?” 
14Ni hab kaij ab wui, “Pi ani sha'i 
mahch. Ahpi ap wa s-mahch.” 

K hab kaij ab ni-wui, “Idam o d 

hegam mat ab s-ap gahi wuwha 
g si ge'e sho'igchudadag. Heg 

0 wa wepo mat am i wapko g 
e-wepschuga heg hekaj eh'edaj 


hegai mo kahwalkaj ab e chehgidch. 


15 Heg o hekaj ia gegok Jiosh 
ba'ich ch ab ihm wehs tashkaj 
ch s-chuhugam oidk. 

Kut g Jiosh wo ha nuhkudad 
chum hekid. 

16 Pi at dahm d ep wo bihugkoik o 
d wo tonkkoik. 

Pi at hekid ep wo s-tonik ha 
wehhejed. 

17 Hegai mo kahwalkaj ab e 
chehgidch at wo ha nuhkudad 
hab masma mo g kahwal 
nuhkuddam ch am wo i 

ha wanim heg wui s-kehg 
doakag mo heg wepogidas 
shonkam shuhdagi. 

Kut g Jiosh ab wehs wo i oa g 
ha-oh!og.” 


Matsh gam i e wantsh g 
wewa'akkokam cheposig 


Tki am hahawa wantsh k 

kuhpi'o g wewa'akkokam 
cheposig hegai mo kahwalkaj ab e 
chehgidch. Kuki gam hu wabsh i pi 
shahmuni an dahm kahchim ch ed 
am hu'i eda hugkam ohla. 

2Kuni haha wabsh ha neid hegam 
wewa'ak anghil moki am gegok 
Josh tahgio. Mtki idam ab i ha 
mahkhi g wewa'ak kukuikud. 
3Kuki am kehk g iagchulidakud 

kownal daikud ba'ich. Tki heg 
wui am hema ep jiwia g anghil 
k g ohla ha'a u'a. Kumtki am eda 
ge'e to'i g s-ap uhwchu mat ab wo 
i wehnad g ha-ho'ige'idalig g Jiosh 
hemajkamga k am wo iagchul 
Jiosh wui. “Kutki g anghil mehi 
g s-ap uhwchu. Tki g kuhbs ab 
amjed am uhgk i chesh wehnadk g 
ha-ho'ige'idalig g hemajkam. ?Tki 
am hahawa bei g mehi ab amjed g 
iagchulidakud heg hekaj ohla ha'a 
k am iawua jewed dahm. Kutki am 
sha'i si kop g tataniki k si s-kaidag. 
Kuki g wepgi an tohonnod ch g 
jewed si u'ugij. 


Matsh am wo e kuhu g kukuikud 


6Tki hegam wewa'ak anghil mo 
u'a g wewa'ak kukuikud am i e 
nako mat wo ku. 

7Tki g wehpeg anghil am si kuhu 
g e-kuikudkaj. Tki g chea ch mehi 
wehnadch g eh'ed ab i e iawua 

an dahm g jewed. Kutki hemako 
tahpani mei g jewed mo waik e 
tahpanch (1/3). Kutki g kukui hab 
wa'ap masma ha'as meitto. Tki g 
washai wehs meitto. 

8Tki g gokkokam anghil am 
hahawa epai kuhu g e-kuikudkaj. 
Tki am ha'ichu e da'ich ge shuhdagi 
ch ed ch hab sha mahs mo g ge 
ge'e do'ag ch meihim. Tki hemako 
tahpani mo waik e tahpanch g ge 
shuhdagi wabsh e eh'edch. 9Tki 
ha'akia ep koi g ha'ichu doakam 
am ge shuhdagi ch ed ch ha'akia 
ep wachkk g wapalko am shuhdagi 
ch ed. 

19Tki g waikkokam anghil am 
hahawa ep ku. Tki g ge'e hu'u 
ab i gei dahm kahchim t amjed k 
hab masma meihim mo g kuhchki 
ch ma'ish g hemako tahpani mo 
waik e tahpanch g a'akimel ch 
shohshonkam shuhdagi. 11K hab 
chehgig ihda hu'u S-siwkam. Kutki 
g hemako tahpani mo waik e 


tahpanch g shuhdagi wabsh ge siwa. 


Tki mu'i hemajkam koi chum i'ik 
ihda shuhdagi no pi si s-siw. 
12Tki g gi'ikkokam anghil am 
hahawa epai kuhu g e-kuikudkaj. 
Kutki g hemako tahpani mo waik e 
tahpanch g tash ch mashad ch huhu'u 
ge chuku. Kutki heg hekaj ha'as 
huhug g ha-tonlig ch ha'as tash pi 
tonod tash oidam ch chuhug oidam. 
13Nt am hahawa ep i nen k 
kah. Kuki si s-kaidam hab kaij 
g ba'ag an uhgk da'adch, “Eh, si 
s-ta ehbidama! Dat wo si s-ta 
ehbidamak am ha wehhejed hegam 
mo an kih jewed dahm mat ab wo 
kaida g kuikud ab ha amjed hegam 
waik anghil mat am ep wo kuhk.” 


REVELATION 8, 9 


Tki am hahawa ep kuhu 
g hetaspokam anghil g 

e-kuikudkaj. Kuni neid g hu'u. Tki 
id am gei jewed dahm ab dahm 
kahchim t amjed. Kumtki ab mah 
hegai yahwi mo heg d wuikam 
wag mo pi hebai hug. 2Kutki ihda 
hu'u am kuhpi'o hegai wag. Tki g 
kuhbs hab masma ab i wuhsh mo 
ab amjed g si ge'e nahdakud. Kutki 
g tash tonlig wabsh wehsko chuku 
heg hekaj kuhbs ab amjed g wag. 
3Tki g ge'eged shosh'o ab i huhud 
amjed g kuhbs an dahm g jewed. 
Kumtki ab ha mah g gewkdag mat 
s-ko'okam wo ha juh hab masma 
mo g nanakshel. 4Kum hab ha 
ahg mat pi wo ko'okam has juh g 
washai ch kukui ch wehs ha'ichu 
wuhshanig. Hegam atsh wo wa'i 
s-ko'okam has ha juh hemajkam 
mo pi ab hu cheposidas e-koka 
ab heg hekaj Jiosh cheposidakud. 
5Kumtki pi ha hiwigi idam shosh'o 
mat wo ha kokda idam hemajkam k 
wabshaba wabsh wo s-ko'okam ha 
sho'igch hetasp mashad ab. Kuki g 
s-ko'ok ab amjed g ha-sho'igchuda 
hab masma s-ko'ok mo g nakshel 
ke'i. êKutki heg oidam hetasp 
mashad idam hemajkam wo chum 
si s-ko'im k wabshaba pi wo koi. 

7Kuki idam shosh'o hab mams 
mo hegam kakawyu mo e hekaj am 
cheggiadag ch ed. Kuki g ha-mohmi 
hab mams mo g u'uwi ha-mohmi. 
K an ha-mohmi an wahpkch g 
ohla gigiko. *Kuki g ha-wuhpiosha 
sha o'odham ha-wuhpiosha mams. 
Kuki g ha-tahtami hab mams mo 
g mawid tahtami. “Kuki g ha- 
babsho ab ha'ichukaj mam'aishch 
mo hab sha mams mo g wainomi 

koktoni. K g ha-a'an hab sha kaidag 
mo g mu'i cheggiakud kakalit an 
wohpo mat wo ha cheggia. 19Kuki 
g ha-bahbhai ch ha-u'ush hab 
mams mo g nanakshel ha-u'ush. 
K g e-bahbhaikaj e nakog mat wo 
s-ko'okam has ha juh g hemajkam 
hetasp mashad ab. 11Kuki ep ge 
kownalig. K id am ha wanimed ch 
d hegai anghil mo nuhkud g s-juhk 
wag ch hab chehgig am t-ne'oki ed 
Abbadon k ch am Greek ha-ne'oki 
ed hab chehgig Apollyon. K id hab 
d ahga Ha'ichu Padchuddam. 

12Tki am i huhug ihda wehpeg si 
s-ta ehbidam ha'ichu. K id i dahm 
matki am hab ep wo e juh g gohk si 
s-ta ehbidam ha'ichu. 

13Tki g chuhdpokam anghil am 
hahawa epai kuhu g e-kuikudkaj. 
Kuni kah mo ab hema neok ab 
chuhchpulij amjed hegai ohla 
iagchulidakud mo am kehk ba'ich 
g Jiosh. 4K hegai mo ab neok 
hab kaij heg wui anghil mo d 
chuhdpokam ch an u'ukch g kuikud, 
“Ha g dagito hegam gi'ik anghil mo 
am e wupulshch heg bahsho akimel 
mo hab chehgig Euphrates.” 

15Mtki am i ha dagito idam gi'ik 
anghil. Idam oki wa e nahtokch id 
si wehhejed ohla id si tash ed id si 
mashad ab ch id si ahidag ed mat 
wo ha kokda g hemako tahpani mo 
waik e tahpanch wehs hemajkam. 
16Kum am ni-ahgid mash d gohk 
siant mi-yohn (200,000,000) idam 
mo g kakawyu ha chehchejch. 

17Kuni am ni-tahgio neid 
g kakawyu ch hegam mo ha 
chehchejch. Kuki g ha-wainomi 
koktoni si s-wepegi ch ep s-o'am ch 
hab masma s-chehedagi mo g dahm 

kahchim. K g kakawyu ha-mohmi 
hab mams mo g maipid ha-mohmi. 
K ab ha-chihchini amjed ab i 
wuhshani g mei ch kuhbs ch s-uam 
uhw. 18$Tki e hemako tahpani mo 
waik e tahpanch g hemajkam e 
ko'ij id hekaj waik ha'ichu mo 
ab wuhshani ha-chihchini amjed. 
19Kuki idam kakawyu hab wa'ap 
s-gewpkdag am ha bahbhai am. 
Ha-bahbhai oki hab mams mo g 
kohk'oi ch ab ge mohmi. K id hekaj 
s-Ko'okam has ha wua. 

20Kutki wabshaba hegam 
hemajkam mat an wih pi gam hu 
s-ohhod g pi ap e-chu'ijig k ab 
wabsh kia ha ihm g jijawul ch ab 
ep ha ihm g e-jijoshchuda. Kuki 
eda ihda pi am hu ha'ichu d i 
ha-wehmtadag. Ha-jijoshchuda o 
d wabsh ha'ichu ha-nahtoi ch pi 
ha'ichu neid ch pi ha'ichu kah ch 
pi sha'i oiopo no pi d wabsh ohla 
ch plahda ch kohwli ch hodai ch 
uhs. 21Idam hemajkam atki pi sha'i 
dagito g e-mu'adag ch e-hihoina 
ch ha'ichu ehsig ch hegai mo 
s-tohntom ha'ichu wua a'ai e wehm. 


Mash hema g anghil an 
u'ukch g holiwk o'ohana 


1 Ntki hahawa ab nei matki 
ab hema i hud g s-gewk 
anghil ab dahm kahchim amjed. 
Id oki g chewagikaj e enigadadch 
ch g kiohod an hab juhkch e-mo'o 
an. Kuki g wuhioshaj hab mahs 
mo g tash. K g kakhioj hab mahs 
mo g mehi am wuhshanim. ^Id oki 
g s-apko e-tadkaj am keishch g ge 
shuhdagi ch g s-ohgig e-tadkaj am 
keishch g jewed. Kuki an hab chu'ig 
g o'ohana nowij ed ch pi holiwkas. 

3Kuki am si s-kaidam neok ch 

hab sha kaidag mo g mawid ab 
todk. Kutki g wewa'ak tataniki ab 
hahawa uhpam neneo todkch. *Nt 
am haha wabsh wo i chum o'oha. 
Tki wabshaba ab hema neo dahm 
kahchim t amjed k hab kaij, “Pi g 
am hedai sha'i ahgid mo has kaij 
idam wewa'ak tataniki. Pi g an hu 
sha'i o'ohan.” 

5Kutki ihda anghil mo an dahm 
kehk g ge kahchki ch jewed ab si 
uhgk i bei g s-apkojed e-nowi ab 
dahm kahchim wui Pk hab kaij, 

“Jiosh o chum hekid an ha'ichug 
ch nahto g dahm kahchim ch 
jewed kahchim ch ge kahchki 

ch wehs ha'ichu mo am ha eda 
idam k hab kaij mat am wa e ai 
mat ge'e ha'ichu hab wo e juh. 
7Wewa'akkokam anghil at am wo 
kuhu g e-kuikudkaj. T am hab haha 
wo juh g Jiosh g s-a'agi e-apchuda 
mo wa am ha ahgid hegam 
e-pionagbad mo d Jiosh ha'ichu i 
tashogiddam.” 

8Kutki hegai mo wa ab neok 
ni-wui ab dahm kahchim t amjed 
ab ep neok k hab kaij, “Neh, an o 
u'ukch g o'ohana hegai anghil mo 
an dahm kehk g kahchki ch jewed. 
Am g hihm k ab beh'i.” 

9Nt am hih wui hegai anghil k ab 
tahni mat wo ni-mah. 

K hab kaij ab ni-wui, “Ab g be k 
huhgi. T wo si s-i'owik mapt wo huh 
ch wabshaba wo siwa am m-wohk 
ed.” 19Nt ab bei g al o'ohana nowij 
ab k huh. K s-wohom si s-i'owi 
mant huh. Nt wabshaba am i bah. T 
hahawa si siwa am ni-wohk ed. 

11Kum ab hahawa ep ni-ahgid 
ihda, “Am apt ep wo o'oha g Jiosh 

ha'ichu ahga ab ha amjed mu'i 
nahnko mahs mehk jewed dakam 
hemajkam ch kokownal ch nahnko 
kaidam neneokdam.” 


Matsh gohk an wo i wuwhag k 
wo si s-mahch k ah ha'ichu 


1 Kumtki ab hahawa hema ni- 
mah g kuintakud uhs k hab 

ni-ahg, “I g wuhshani k an kuint g 
Jiosh cheopiga ch g iagchulidakud 
k wo ha kuint hegam mo am e 
ho'ige'idahun Jiosh wui amai. 2T 
wabshaba hegai mo an wehgaj 
kolhaitas am i e dagito ha wui g 
nahnko mahs hemajkam. Pt pi an 
hu has wo i juh. Idam nahnko mahs 
hemajkam at wo kehiwia hegai 
mo d chum si Hekia S-ap'ekam 
Kihhim am oidam g gi'ikko wehst- 
mahm gamai gohk (42) mashad. 
3Jiosh o hab kaij, “Gohk ant wo 
ha mah g ni-pionag g gewkdag. T 
idam am wo ahgahi g ha'ichu ni- 
ahga ab wabsh sho'ig e enigadad g 
dahumkaj heg oidam hemako mihl 
gohk siant chuhdpo wehst-mahm 
(1260) tash.” 

4Neh, t am hahawa ni-chehgi 
matki has wo masmak idam gohk. 
Kutki hab wo masmak mo hegam 
gohk olive u'us wuhshanig mo 
wa heki hu o'ohanas ab ha amjed 
ch hab ep wo masmak mo hegam 
gohk lalampa mo am chuhch ge'e 
cheopi ch ed. 5Kuki g mehi ab i 
wushke ha-chihchini amjed ch ha 
kokda g ha-obga. Kut hedai wo i 
chum s-ko'okam has ha juh k wo 
e kokda. ®Ab oki mahks g ap'edag 
mat wo kuh g dahm kahchim. T pi 
wo ha juhkad heg oidam mat am 
wo ahgad g Jiosh ha'ichu ahga. Ab 

oki ep mahks g ap'edag mat wo 
eh'edch g shohshonkam shuhdagi 
k an wo i wuhshad g nahnko mahs 
si sho'igdag ch mumkidag ia jewed 
dahm. 

7Tki am wo i nahto g e-chikpan. 
Tki ab hema wo i wuhsh g s-ta 
ehbidamakam o'odham ge shuhdagi 
t amjed k e wepogidch g mischini 
ha'ichu doakam ch wo ha cheggia k 
wo ha gewito k wo ha kokda idam 
gohk. ®Tki g ha-ko'idag am wo 
wehchkad wohg ch ed heg eda ge'e 
kihhim mat wa amai g s-ap'ekam 
t-kownalig ab e naggia kots t ab. 
Ihda kihhim at e wepodad g si 
pi ap'ekam k hab e a'aga Sodom 
ch hab ep e a'aga Egypt. 9Wehs 
nahnko kaidam neneokdam an 
wehs jewed dahm atki wo ha 
neidad mat idam gohk am wo 
wehchk waik eda hugkam tash. 
Kumtki pi wo ha hiwigi mamt ged 
hu wo ha hihash. 1"Tki e hemajkam 
wo si s-hehgigk mat koi ch wo 
pipiast k ab a'ai wo e mah g ha'ichu 
mahkigdag noki pi ha sho'igchud 
idam gohk. 

11Am i dahm g waik eda hugkam 
tash, ni am neid matki g Jiosh ab 
haha wo i ha mah g doakag. Tki wo 
gegokiwua. Kutki wehsijj hegam 
mat wo nei ihda wo si s-ehbeni. 
12Kutki idam gohk wo kah mo ab 
hema si neok ab dahm kahchim 
t amied ch hab kaij, “Ab g wo i 
hihim.” Kutki am wo i chehchsh 
dahm kahchim wui am chewagi ch 
ed am ha-neidag ed g e-obga. 

13Tki am wati hekaj am si 
s-gewkam wo u'ugij g jewed. Kutki 
g hemako tahpani mo wehst-mahm 
e tahpanch (1/10) g kihhim wo 

i gei. Kutki wewa'ak mihl (7000) 
hemajkam wo e ko'ij heg eda jewed 
u'ugij. Kutki hegam ha'i matki am 
wo wih wo shati si s-ehbeni k ab wo 
si has el g gewkdaj g Jiosh. 

141d o d i gokkokam ha'ichu s-ta 
ehbidamakam mat ia'i kuhgi. T 
wabshaba g waikkokam hahawa 
s-hohtam hab wo e juh. 


Wewa'akkokam kuikud 


15Kut g wewa'akkokam anghil 
am hahawa kuhu g e-kuikudkaj. 
K am hati si s-kaidam neneok ab 
dahm kahchim t amjed ch hab 
kaij, “Wehs g kokownaltalig ia 
jewed dahm at d haha wo Jiosh 
kownaltaligk. Kut am wo ha 
dahmkad g si e-kehsha wehm i'ajed 
ch chum hekid.” 16Kutki hegam 
gokko gamai gi'ik ge'eged ab i 
shulig k gd hu si kokawua k ab ihm 
g Jiosh ch hab kaij: 
“T-kownalig Jiosh, chum ap hekid 
an ha'ichug ch am hahawa 
wehs i chehgi g e-gewkdag k 
am i himch g e-kownaltalig. 

Kuch heg hekaj ab si 
m-ho'ige'elid. 

18 Hegam mo pi m-mahch o si 
s-babga. 

Kut e ai mapt wo ha lodai. 

Wehsijj g ko'i at wo i wuwhag k 
wo e lodaitach. 

Kupt wo ha mah g ha- 
mahkigdag g ha'ichu i 
m-tashogiddam ch wehs 
hegam mo d m-hemajkamga 
ch ab s-m-wohog elid, chum 
as hedai d wo k. 

E at ai mapt gam hu hab wo i 
ha juh hegam mo padchud g 
jewed” 


509 


Neh, bo kaij hegam ge'eged. 

19Kutki g Jiosh cheopi an dahm 
kahchim ch ed ab i e kuhpi'o. T 
am e chehgi hegai uhs washa mo 
am eda wehch g Jiosh ha'ichu 
ah'adadag. Kut am si tohonno g 
wepgi. K an kaidag g tataniki. T g 
jewed u'ugij. T g chea s-gewkam 
gei. 


Matsh hema g s-ta ehbidamakam 
wo ha sho'igch g Tutuligo 


1 Am atki hahawa ha'ichu 
si ge'e e chehgi an dahm 

kahchim ch ed. Am aniki neid mat 
g uwi am hema i wuhsh. Kuki g 
ipudaj hab mahs mo g tash. Ihda 
uwi oki an keishch g mashad ch g 
gihko ab wahkch e-mo'o ab. K id 
ab gamai gohk huhu'u an dadha. 
2Kutki wo ge madt. Tki ab i hihhi 
g s-ko'ok matki wo mahmadho. K 
hekaj am si shoshshak. 

3 Am atki hahawa ha'ichu ep 
i e chehgi dahm kahchim ch ed. 
Niki am neid matki am hema 
i wuhshani k e wepogid g ge'e 
nehbig hujud ch ge s-wegi ch ge 
wewa'ak mohmi ch wehst-mahm 
a'ag. K g gigiko an hab chuhchu'ig 
wehs ha ab g mohmij. “Kutki g 
e-baikaj i ha chewaim g hemako 
tahpani mo waik e tahpanch g 
huhu'u k im hu hab i ha juh ab 
dahm kahchim amjed ch am ha 
nehnich jewed dahm. Kutki wo 
mahmadho hegai uwi. T ihda 
Nehbig Hujud e wepogiddam am 
wui i kekiwua mat wo huh g madaj 
mat wabsh wo chum mahsi. SKutki 
am i mahmadho g uwi. Tsh g madaj 
am d wo kownalk wehs ha dahm g 
jejewed. Mtki am ha hekaj bei g ali 

k gam hu i bei Jiosh wui. K heg an 
da kownal daikud ed. ®Tki hegai 
uwi gam hu heb hu meh am tohono 
jewed ch ed. Am atki i apch g Jiosh 
wehhejed mat am wo e nuhkud 
hemako mihl gohk siant chuhdpo 
wehst-mahm (1260) tash. 

7-8Tki an haha wabsh g 
cheggiadag hab e juh Jiosh kihdag 
ed. Hegai anghil mo hab chehgig 
Michael g e-anghiliga ha wehm oki 
cheggia g Nehbig Hujud. K wehs g 
jijawul am i wehmt g Nehbig Hujud. 
Tki wabshaba hegam Michael ha 
gehg. Kumtki hahawa pi ha hiwigi 
mas an ep wo ha'ichugk Jiosh 
kihdag ed. Ihda Nehbig Hujud 
atki gam hu si e wua ab amjed g 
dahm kahchim. Heg oki wud mash 
wa ko'oi masma ch hab chehgig ge 
Jiawul ch hab ep chehgig Satan. Id 
o ha iattogid g wehs hemajkam an 
jewed dahm. Ab amt i ha nehnich g 
piongaj wehmaj. 

10Ntki hahawa hema ep kah an 
dahm kahchim ch ed. Kuki id si 
s-kaidam hab kaij, “Neh, chum 
o hekid ab kehk g ge Jiawul 
Jiosh ba'ich ch ab chum ha'ichu 
ha abchud g Jiosh hemajkamga. 
T wabshaba g Jiosh gam hu i 
wuhshad k am i maskogi g si 
e-Kehsha gewkdag. Kut hab wa 
masma i e maskogi g ha-do'ibiadag 
g Jiosh hemajkamga. 

114Jiosh si Kehsha at am i e dagito 
mat g eh'edaj e iagchul ab Jiosh 
wui. K g hemajkamgaj heg hekaj 
ab si hiwig ch s-ap ahgachug g 
wohokam ab amjed ch hab gehg g 
Jiawul, chum as hems wo e muhkid. 
12T wo si s-hehgigk wehsijj hegam 
mo am ha'ichug Jiosh kihdag ed. T 

wabshaba wo si e sho'igch hegam 
mo am ha'ichug jewed dahm. 
Jiawul at si s-bagam ab wo i hud 
jewed dahm s-mahchch mo pi sha'i 
tash hiwgidas.” 

13Pegih, am amtki wa da'ich 
jewed dahm ihda Nehbig Hujud 
mo d Jiawul. Tki wa eda heki hu 
madt hegai uwi. T g Nehbig Hujud 
an ha hekaj i hu'ui. '*Kumtki 
ab a'anch g uwi g ba'ag a'ankaj 
mat gam hu wo da'a k gan hu wo 
e ehstokch tohono jewed ch ed. 
Kumtki am wo nuhkudad waik eda 
hugkam a'ahidag mat g Nehbig 
Hujud pi wo mua. 15Tki g Nehbig 
Hujud ab haha wabsh i iawua g 
shuhdagi e-chini amjed am oidk 
hegai uwi mat gam hu wo i chum 
moht. 16Tki wabshaba g jewed ab 
i wehmt g uwi, heg wa wepo mat 
ab i kuhpi'o g e-chini k im hu bah 
hegai shuhdagi mo ab da'iwuni 
Nehbig Hujud chini amjed. Tki 
haha wabsh woho'i bagat g Nehbig 
Hujud ab wui g uwi k amjed 
am i ha cheggia hegam mo ab d 
amjedkamaj. Uwi amjedkam oki d 
hegam mo ab s-wohog elid g Jiosh 
chehanig ch ab s-wohochud hegai 
wohokam mat am i ha tashogi g 
Jesus. !*Kuki am hahawa kehk g 
Nehbig Hujud ge shuhdagi koa an. 


Matsh am wo i wuwha g gohk 
s-ta ehbidamakam o'odham 


1 Ntki haha wabsh nei hegai 
s-ta Ehbidamakam o'odham 
mo e wepogidch g mischini ha'ichu 
doakam. Id at ab i wuhsh ge 
shuhdagi t amjed k ge wehst-mahm 
a'ag ch wewa'ak mohmi. K an 
a'agaj an gigiko an shahsh!ai. K an 

mohmij an o'ohadag g si pi ap'ekam 
chechgig. ?Ihda s-ta Ehbidamakam 
oki hab sha mahs mo g ohshod. K g 
tahtdaj hab sha mams mo g judumi 
tahtad. K g chinij hab mahs mo g 
mawid chini. T g Nehbig Hujud ab 
mah g gewkdag ch e-kownaltalig 
wehs jewed dahm. *Hema g mo'oj 
o hab sha mahs matki wa e muhkid 
k wabshaba ep doa k e chegito. Kut 
ab si has i el g hemajkam wehsko k 
am i oi ihda s-ta Ehbidamakam. T 
wehs hemajkam ab i ihm g Nehbig 
Hujud nat pi ab mah g e-gewkdag 
besat s-ta Ehbidamakam *k ab ep 
ihm g s-ta Ehbidamakam ch hab 
kaij, “Pi oki hedai hab sha'i masma 
mo ihda. Pi atki hedai wo sha'i e 
nako mat wo cheggia.” 

5Kum wabsh hiwgid ihda mat 
wo si pi kehg neokad. Kumtki ab 
ep mah g gewkdag am oidam g 
gi'ikko wehst-mahm gamai gohk 
(42) mashad. ®Kut ihda am ha hekaj 
pad neo ab wui g Jiosh k pi ap 
hekaj g chehgigaj ch nahnko ahg g 
Jiosh kihdag ch hegam mo an kih 
kihdaj ed. 7Ab amtki hiwigi mat 
wo ha cheggia g Jiosh hemajkamga 
k wo ha gewito. Kumt ab ep mah 
g gewkdag am ha dahm g wehsko 
dakam hemajkam mo has i kaidam 
d neneokdam. *K wabshaba g 
Jiosh hemajkamga ha chechgig 
o an o'ohadag e do'ibiakam ha- 
o'ohana ed. Ihda o'ohanao d 
enigaj hegai mat kahwalkaj e 
muhkid am ha wehhejed. Idam 
e do'ibiakam at pi ab hu wo ihm 
hegai s-ta Ehbidamakam. Hegam 
wa'i mo pi an hu o'ohadag heg eda 
o'ohana at ab wo ihmad hegai s-ta 
Ehbidamakam. 


oll 


9Am g wo s-ap i a'amichud ihda. 
10Hegam mo hedai d ha wuikam 
mat wo e kuhpach at hemho wa 
wo e kuhpach. Hegam mo d ha 
wuikam mat wo e ko'ij at hemho 
wa wo e ko'ij. K eda d ha-wuikam 
g Jiosh hemajkamga mat wo 
s-chu nakogad ch wo s-gewkk am 
e-wohochudadag ed. 

11Ni hahawa ep neid matki ab 
hema ep i wuhsh ged hu jewed 
wecho amjed. Id o hab wa'ap mahs 
mo g s-ta ehbidamakam ha'ichu 
doakam ch ge gohk a'ag hab sha 
masma mo g kahwal a'ag ch hab 
masma neok mo g nehbig hujud. 
12Hegai s-ta Ehbidamakam mat 
wehpeg i wuhsh oki ab mahkch g 
gewkdag hegai mat am hahawa i 
wuhsh. K heg ab wehs ha chehani 
g hemajkam jewed dahm mat ab 
wo si has elidad hegai wehpeg 
s-ta Ehbidamakam matki uhpam 
e chegito. 13-14K id hiwgid mat 
am hab juh g si ge'e s-hasig 
ha'ichu. K wehs hemajkam neid 
mat ab i huduni g mehi dahm 
kahchim t amjed in jewed dahm. 
Bo wa masma wehs ha iattogid 
g hemajkam id dahm jewed ch 
d s-chu Iattomakam Ha'ichu i 
Tashogiddam ch ab ha chehani 
mat am ha'ichu wo nahto mat heg 
wo wepogidask s-ta Ehbidamakam 
mat wehpeg i wuhshani k atki e 
muhkid g is-pahyokaj k uhpam e 
chegito. *Hegai s-chu Iattomakam 
Ha'ichu i Tashogiddam atki am 
ihbheiwua id eda mat am e nahto. 
Tki heg hekaj e nako ihda ha'ichu 
ha-nahtoi mat wo neok k ep wo 
ha kokda wehs hegam mat pi ab 
hu wo i shul wui. 1êTki ihda s-chu 

Iattomakam Ha'ichu i Tashogiddam 
i ha huilisamad wehs hemajkam 
matp hedai d wo i k mat an wo 
e chepos heg hekaj wehpeg s-ta 
Ehbidamakam cheposig. Kumtki 
wa woho an ge ha chechpos an 
s-apkojed ha-nohnhoi an ch ab 
ha-koka ab. 1/Pi atki hedai wo e 
nako mas ha'ichu wo ha nolawt o 
ha'ichu wo gagda, heg hi wa mat ab 
wo cheposigk g s-ta Ehbidamakam 
chehgigkaj o heg hekaj nuhmilo mo 
d chehgigaj nuhmilo. 

181d oki d si s-juhk ha'ichu. Kut 
am wo i mamche matp hedai wo 
s-chu amichudad mo has d ahga 
hegai s-ta Ehbidamakam nuhmilo 
no pi hegai nuhmilo d chehgigaj 
hema o'odham. K ihda nuhmilo 
d chuhdp siant chuhdpo gamai 


chuhdp (666). 
1 4 Ntki ab ep nei Kuki 

hegai mo kahwalkaj ab e 
chehgidch an kehk Sion do'ag t ab. 
K id wehm g siant gi'ikko gamai 
gi'ik mihl (144,000) hemajkam am 
gegok. K an ha-koka an o'ohadag g 
chehgigaj hegai mo kahwalkaj ab 
e chehgidch ch heg ohg chehgig. 
2Kuni kah mo ab hema neok dahm 
kahchim t amjed ch hab kaidag 
mo g ge'e shuhdagi s-kaidam med 
ch hab kaidag mo g tataniki an 
doahim. Hegai mani kah o hab 
kaidag mo mu'i a'alpa am e gew. 
3Hegam hemajkam mani wa ha 
neid oki am ahg g wechij ne'i ch 
am gegok wui hegai kownal daikud 
ch hegam ha wui gi'ik ha'ichu 
doakam ch hegam ge'eged. Kutki 
pi hedai ep wo e nako mas wo mai 


E-do'ibiakam ha-ne'i 

g ha-nei. 4Idam oki d hegam mat 
pi sha'i ha hohont k si e nuhkud 
mo pi ha wehm wohppo. Kut am 
ha wehhejed e muhkid hegai mo 
kahwalkaj ab e chehgidch k ha 
do'ibia. Kuki idam an oidahim mo 
hebai i oimmed ch d wehpegkam e 
do'ibiakam. 5Pi oki hekid ha'ichu 
ha iattogid ch pi ha chu'ijig. 


Mash haschu am ha 
ahgid g waik anghil 

®Ntki hahawa hema ep nei 
g anghil. K id an da'a uhgk ch 
ahgahim g pi ha huhugedam s-kehg 
ha'ichu ahgaj g Jiosh ab ha wui 
g nahnko kaidam neneokdam an 
wehsko jewed dahm. “Si o s-kaidam 
hab kaij, “Ab g wo si has elid g 
Jiosh ch ab ihm. E at ai mat wo 
ha lodai g hemajkam. Abg wo i 
tohtonwua k ab wo i ihm g Jiosh. 
Heg at nahto g dahm kahchim 
ch jewed ch ge shuhdagi ch g 
shohshonkam shuhdagi.” 

8Tki am hahawa hema ep i oi 
hegai wehpeg anghil k hab kaij, “I 
at gei ihda ge'e kihhim. Wehs 
hemajkam o am hab wua g pi 
ap'ekam a'ai e wehm id hekaj 
kihhim. K heg hekaj hab e a'aga 
Babylon. Shahag wepo mo ha 
nawkkoichud.” Neh, bo kaij hegai 
gokkokam anghil. 

9-10Tki g waikkokam anghil am 
i ha oi hegam gohk k si s-kaidam 
hab kaij, “T wo ha mah g Jiosh g 
s-ko'ok namkidadag wehs hegam 
mo hedai ab si has elid hegai s-ta 
Ehbidamakam ch ab chechposidas 
heg hekaj cheposigaj e-koka ab 
o an e-nohnhoi an. Id o heg wa 
wepogidas mat g Jiosh ab wo ha 


512 


mah g s-ko'ok nawait nat pi am 
wo s-ko'okam ha mehi g ha'ichu 
s-mehidagkaj am ha tahgio g 
s-ap'ekam anghil ch hegai mo 
kahwalkaj ab e chehgidch. “T g 
kuhbdaj hegai mehi mat s-ko'okam 
wo ha mehi am wo wuhshanid 
uhgk ia'i amjed ch chum hekid. Pi 
o am hu ha'ichug g ulinihogig ha 
wehhejed hegam mat ab i shul wui 
g s-ta Ehbidamakam ch ab wui g 
wepogidaj k ab e chepos heg hekaj 
chehgigaj.” Neh, bo kaij ihda anghil. 
12Id att hekaj hemho wo wa si 
s-chu nakogad ahchim mach d 
Jiosh hemajkamga ch ab s-wohog 
elid g Jiosh chehanig ch am 
s-gewkam oid g Jesus. 

13Ni hahawa hema ep kah. Kuki 
id ab neok dahm kahchim t amjed 
ch hab kaij mantsh an wo o'oha 
ihda, “T wo si s-ap e taht hegam 
mat wo koi, ab s-wohochudch mo g 
Jesus d ha-kownalig.” 

K g Hekia S-ap'ekam Gewkdag 
hab kaij, “Do si wohokam ihda. T 
wo si s-ap e ulinihogi idam heg 
amjed s-wehch e-chikpan k ab wo 
bei g e-mahkigdag heg wehhejed.” 


Matsh has wo chu'igk g 
ge'e lodaita tash 


14Ntki hahawa nei g s-toa 
chewagi. Kuki an id dahm hema 
dak ch hab mahs mo g Jiosh 
si Kehsha. K g ohla gihko ab e 
wahkch mo'oj ab. K an u'ukch g 
s-mu'uk ohso. 15T ab hema i wuhsh 
g anghil ab amjed g ge'e cheopi 
k ab si s-kaidam neok ch hab kaij 
heg wui mo an da chewagi ch 
ed, “Heg o wa wepogidas mapt an 
wo hikkumia g uhdwis bahidag g 

e-ohsokaj am wehsko jewed dahm. 
E at ai g ge'e lodaita tash. Kupt am 
wo i ha hemapai g hemajkam heg 
wehhejed.” 1êKut hegai mo an da 
chewagi dahm ab si i widu g e-ohso 
an jewed dahm heg wa wepo mat 
am hab wo juh g oda. 

17Niki hahawa hema ep neid g 
anghil. T heg ab i wuhsh cheopi t 
amjed an dahm kahchim ch ed k an 
hab wa'ap hema u'ukch g s-mu'uk 
ohso. 

18K am hema ep kehk g anghil 
ch am nuhkud g nahda ab ab g 
iagchulidakud. Id at am hih heg 
wui mo g s-mu'uk ohso an u'ukch 
k si s-kaidam hab kaij, “E at ai g 
ge'e lodaita tash. K heg wepogidas 
mapt an wo hikkumia g uhdwis g 
e-ohsokaj.” 

19Kut wa woho ab i widu g 
anghil g e-ohso an jewed dahm k 
am hikkumia g uhdwis k am ha 
shul kehiwinakud ch ed. Id o am 
chehgidch mat g Jiosh s-ko'okam 
wo ha namkid. 20 Kum ha kehiwia 
g uhdwis gam hu jeg ed ab amjed 
g kihhim. T g ha-eh'ed ab i meh ab 
amjed g kehiwinakud hab masma 
mo g wi'indag mo gohk siant mihya 
chewaj ch hetasp tad s-juhk. 


Hegam anghil matsh wo u'apa 
g si oidchkam sho'igdag 
1 Ntki hahawa ep nei g si 
ge'e chehgida an dahm 
kahchim ch ed. Wewa'ak anghil oki 
u'a g wewa'ak sho'igdag. Idam oki d 
si ha oidchkam sho'igdag. Jiosh atki 
id hekaj am wo i kuhgi g s-gewk 
e-a'appemadag. 
2Neid ani mo am ha'ichu tadani 

ch hab sha mahs mo g mi-lihda 

ch g mehi wehnags. Ha ani ep 
neid hegam mat gewito hegai s-ta 
Ehbidamakam pi ab hu has elidch 
g wepogidaj ch ab hu cheposig 
heg hekaj chehgigaj ch nuhmilo. 
Am oki gegok hugidaj an ihda mo 
sha mi-lihda mahs ch g a'alpa an 
u'ukch mat g Jiosh ab ha mah. 
3Mosesbad ch hegai mo kahwalkaj 
ab e chehgidch oki ab ha mahkch g 
ne'i. K id am a'aga: 
“T-kownalig Jiosh, dap si 
s-gewkdagkam. 
K g ha'ichu hab m-juni d si ge'e 
ha'ichu ch shati si s-kehgaj. 
T-kownalig an wehsko jewed 
dahm, do si s-ap'ekam ch 
wohokam g m-himdag. 
4Wehsijj att ab wo si has i m-el. 
Pi at hedai wo sha'i pi am hu ah 
map d si ha'ichu nap pi ahpi d 
si hekia s-ap'ekam. 
Wehs nahnko mahs hemajkam 
at ab wo i hihim k ab wo i 
shul m-wui no pi wehsijj neid 
g si s-ap'ekam ha'ichu hab 
m-juni.” 
5 Am i dahm ani hahawa ep 
neid moki ab kuhpi'okas g Jiosh 
cheopiga an dahm kahchim ch ed. 
Kuki heg eda am ha'ichug hegai 
ikus kih mo hab d ahga mo g Jiosh 
am ha wehmaj g e-hemajkamga. 
6Tki ab i wuwha g wewa!'ak anghil 
k u'a g wewa'ak si oidchkam 
sho'igdag ab amjed g cheopi. Idam 
anghil oki si s-kehg s-tohtam e 
enigadadch ch g ohla babshodag 
an hab juhkch e-babsho an. “Tki 
hema hegam gi'ik ha'ichu doakam 
ab ha mah idam wewa'ak anghil 
g wewalak ohla hohas-haha'a. 
Kuki idam shuhshudch g s-ko'ok 

namkidadag. ®Hegai cheopi o ab 
wabsh i shuhdags g kuhbskaj no pi 
am ha'ichug g s-tondam gewkdaj 

g Jiosh. Kut pi hedai wo e nako 
mas an hu wo i wah cheopi ch ed 
am hugkam mat wo kuhgi idam 
wewalak sho'igdag mat u'apa 
hegam wewa'ak anghil. 


Hohas-haha'a mo shuhdags 
g Jiosh a'appemadag 


1 Kuni wa hema ep kah. K id 
am s-kaidam neok ab amjed 
g cheopi ab ha wui idam wewa'ak 
anghil ch hab kaij, “Am g wo hihim 
k wo iawua g s-ko'ok namkidadag 
an jewed dahm ab ha amjed hegam 
hohas-haha'a.” 
2Tki g wehpegkam anghil am 
him k am iawua an dahm g jewed 


hegai mo wasibch e-hoas-ha'a ch ed. 


Kutki g si s-ko'ok ch s-ta ehbidama 
hihiwdag ha ai hegam mo ab ha 
ab hab chu'ig g s-ta Ehbidamakam 
cheposig ch idam mat i shul ab wui 
g wepogidaj. 

3Tki amjed g gokkokam anghil 
am hahawa epai iawua hegai mo 
wasibch an ge shuhdagi dahm. Tki 
g shuhdagi hab masma e eh'edch 
mo g muhki eh'ed. Tki wehs 
ha'ichu koi am ge shuhdagi ch ed. 

4Tki amjed g waikkokam anghil 
am epai iawua hegai mo wasibch 
an a'akimel ch ed ch shohshonkam 
shuhdagi ch ed. Kutki e eh'edch g 
shuhdagi. “Kuni kah mo hab kaij ab 
Jiosh wui hegai anghil mo nuhkud 
g shuhdagi: 

“Dap si hekia s-ap'ekam Jiosh ch 
chum hekid an ha'ichug. 
K ab d ha-wuikam idam g 
s-ko'ok namkidadag. 

B Tawua at g ha-eh'ed g 
m-hemajkamga ch hegam 
ha'ichu i m-tashogiddam. 

Kupt heg hekaj g eh'ed ab ha 

mah mat wo ih. 
Id o wa si e gahgid idam.” 
7Niki amjed hahawa hema ep kah. 

K id ab neok iagchulidakud amjed 
ch hab kaij, “T-kownalig Jiosh, dap 
si s-gewkdagkam. K g m-lodaita si 
woho ch si s-ap'e.” 

8Tki amied g gi'ikkokam anghil 

am iawua hegai mo wasibch an 
tash t an. Kut ha mehi g hemajkam 
g e-s-tonikaj. 9T eda idam pi gam 
hu s-ohhod g pi ap e-chegitoi. Jiosh 
o ha hiwgid mat wo e sho'igch. K 
heg hekaj ab si s-ko'okam has ahg 
ch pi ab hu has elid g gewkdaj. 

Tki amied g hetaspokam anghil 

am iawua hegai mo wasibch an 
dahm g s-ta Ehbidamakam kownal 
daikud. Kutki g s-chuhugam an 

gei wehsko s-ta Ehbidamakam 
kownalitalig ed. Kuki g hemajkam 
si e kihk'ishch pi nakogch g s-ko'ok 
11ch si pi kehg neneok ab Jiosh wui 
heg hekaj e-hihiwdag ch ha'ichu 
s-Ko'ok ch wabshaba pi gam hu 
s-ohhod g pi ap e-chegitoi. 

12Tki amjed g chuhdpokam 

anghil am iawua hegai mo wasibch 
heg eda ge akimel mo hab chehgig 
Euphrates. Tki gaksh ihda mat 

ab gahi wo i huhud g kokownal 

ab si'al wecho amied. ‘Niki 
hahawa ep neid g waik pi kehg 
gewpkdag. K idam hab mahs mo g 
babad ch d jijawul ch ab i wuwha 
ha-chihchini amjed g Nehbig 
Hujud ch g s-ta Ehbidamakam 

ch g s-chu Iattomkam Ha'ichu i 
Tashogiddam ch hab wua g s-hasig 

ha'ichu. 4Idam waik gewpkdag 
atki am hihi ha wui g Kokownal an 
wehsko jewed dahm mat ab wo i ha 
hemapai. Kutki idam kokownal wo 
ha cheggia g Jiosh hemajkamga. 

15 (Bo kaij g Jiosh alidag, “Ab g 
wo ni-kaiham. Bant masma s-a'agi 
wo jiwia mo g s-chu ehskam. T wo 
s-ap e tahtkkad hegam mat wo 
s-nenenashanik. T wabshaba hegam 
mat pi hab wo masmak wo si e 
elidad hab sha masma mo an wabsh 
s-dahpkam oiopo.”) 

16Tki amied hegam waik 
gewpkdag am ha u'apa g kokownal 
amai mo g Tutuligo hab a'aga 
Armageddon. 

17Tki amjed g wewa'akkokam 
anghil am iawua hegai mo wasibch 
an hewel ch ed. K ab hema si 
s-kaidam neok ab amjed hegai 
kownal daikud mo am da cheopi 
ch ed hab kaij, “Am at hab e juh.” 
18Tki am si tohonno g wepgi k am 
si kokp g tataniki. Tki g jewed si 
s-gewkam u'ugij. Pi oki hekid hab 
sha'i masma u'ugij g jewed am i 
amjed mat an e nahto g o'odham. 
Id oki d si ge'e jewed u'ugij mo 
pi hebai hab sha'i masma. 19Tki 
hegai ge'e kihhim waikpa e tahp. 
Kutki wehsko g kihhim gan hu a'ai 
jewed dahm i shul. Jiosh o am wa 
s-chegitok hegai ge'e kihhim mo 
hab e a'aga Babylon ch ab mah 
g s-ko'ok namkidadag. Id at heg 
wo wepogidask mat ab wo ih g si 
s-nawmdag nawait nat pi heg hekaj 
si s-ko'okam wo e juh. ?°Kutki 
wehs g si'iskod jejewed ch dohda'ag 
wo heb hu hihi. ?!Tki g sha'i si 
ge'eged chea an wo i shul. Idam oki 
hehemako am hu i siant s-wehch 

ch atki ab wo i shul dahm kahchim 
amjed am ha dahm hegam pi 
ap'ekam hemajkam. Kutki idam ab 
wo si pad neneo Jiosh wui. 


Hegai kihhim mo hab masma 
mo g si pi ap chehpa'awi uwi 
1 T amjed hegam hema 
wewa'ak anghil mo an 
uh'ukch g wewa'ak hohas-haha'a 
am jiwia ni-wui k hab kaij, “Ab g i 
hihm k neid ihda ge'e kihhim mo 
am miabidch kehk g mu'i a'akimel 
ch heg wepogidas mo g si pi 
ap'ekam chehpa'awi. Id at wehsko 
wo ma'ish g jewed g pi ap'ekamkaj. 
2Kokownal wehsko jewed dahm at 
heg hekaj hab wo juh g pi ap'ekam. 
T g hemajkam wehsko jewed dahm 
wo noda hab juhkch g s-tohntom 
ha'ichu hab masma mamt wo 
nawkk i'ok g nawait. Neh, nt am 
wo m-chehgi mat has masma ab wo 
bei g s-ko'ok e-namkidadag ihda pi 
ap'ekam kihhim.” 
3T g Hekia S-ap'ekam Gewkdag 
ab si i ni-wehmt. Tki ganghilami 
ni-bei tohono jewed wui. Ni am g 
uwi neid. Kuki id an daichug s-wegi 
s-ta ehbidamakam ha'ichu doakam 
ab. K id wewa'ak mohmi ch 
wehst-mahm a'ag. K g pi ap'ekam 
chechgig an o'ohadag wehsko 
ab. *Ihda uwi o si s-ihbhaimagim 
ch s-wegima e enigadadch ch g 
ohlakaj ch s-kehg hohodaikaj e 
hehosidch. K an nowij ed hab chu'ig 
g ohla tahsa ch shuhdags g si s-uam 
ha'ichu. Id o hab d ahga mo d 
wabsh tohnto ihda kihhim. 
5 Ab koaj ab o o'ohadag g chehgig. 
K id s-a'agi has d ahga ch hab 
chu'ig, “Si Ge'e Babylon kihhim o 

hab sha masma mo d ha-je'e g wehs 
chechpa'awi ch totonto id dahm 
jewed.” 8Neid ani mat shati si s-ap 
e taht ihda uwi mat e ko'ij hegam 
mat pi dagito g Jesus. Heg o wa 
wepo mat nawm i'ok g ha-eh'ed. 

Kunt am i neidok wabsh woho'i si 
has ni-taht. 

7K ab ni-kakke g anghil ch hab 
kaij, “Shahchu apt ahgk si has e 
taht. Am ant wo m-ahgi mo has 
d ahga ihda map s-neidma. ®Ihda 
s-ta Ehbidamakam mo wewa'ak 
mohmi ch wehst-mahm a'ag o d 
chum doakamkahim ch hahawa 
e muhkid k wabshaba ep wo e 
chegito k ab wo i wuhsh s-juhk wag 
t amjed k hahawa ep wo e muhkid. 
T heg hekaj wo si has i e taht g pi e 
do'ibiakam. Idam o g ha-chechgig 
pi an hu o'ohadag heg eda o'ohana 
mo an g ha-chechgig o'ohadag g e 
do'ibiakam. 

9“K d ha-wuikam g Jiosh 
hemajkamga mat wo s-amich 
ihda. Hegam wewa'ak mohmi o 
d wewa'ak ka'akwulk. K idam 
ha dahm daha ihda uwi. Idam 
mohmi o d ep wewa'ak kokownal. 
10Hetasp idam at im hu hab i e juh. 
K hemako d wabsh kia kownal. Kut 
hemako koi am hu i dahiwua k 
hekid am wo i dahiwua k pi sha'i 
tash am hu wo dakad. 11Hegai s-ta 
Ehbidamakam mat e muhkid at 
d wo gigi'ikkokam kownalk. Id o 
ha wehm chikpan hegam wehpeg 
wewa'ak kokownal ch gam hu wo 
him k wo e muhkid. 

12“Hegam wehst-mahm a'ag map 
neid o hab d ahga mat wehst-mahm 
kokownal ab ep wo i wuwha. Idam 
at he'es ab wo i wehmt hegai s-ta 

Ehbidamakam 13k ab wo mah g 
e-gewkdag no pi wehsijj e wepo 
masma ha'ichu hab elid. '*Idam 
at wo cheggia hegai mo kahwalkaj 
ab e chehgidch. T oi wa heg wo 
ha gewito no pi d ge'e kownal am 
ha dahm g kokownal. T hegam 
mo si s-gewkam am oid ihda mo 
kahwalkaj ab e chehgidch am 
wehmaj wo ha gewito nat pi ab i ha 
waid k am i ha chuhcha.” 

15K hab ep kaij g anghil ab ni- 
wui, “Am ap neid mo ihda uwi am 
mu'i ha dahm daha g ge shuhshugi. 
K id hab d ahga mat g ge'e pi 
ap'ekam kihhim am wo dahmkad 
mu'i jejewed ch mu'i nahnko mahs 
hemajkam. 18-17 Kut g Jiosh hab 
wo ha juh hegam wehst-mahm 
kokownal mat ab wo wechokad g 
s-ta Ehbidamakam. Kut e wehm 
wo si s-keh'idad hegai ge'e kihhim 
mo wepogidas g pi ap'ekam uwi ch 
wehs ha'ichu wo wohppo'i. T heg 
gam wabsh wo i dahpkad. T idam 
wo huh g chuhkugaj k wo hugio 
g meikaj. Neh, bat wa masma am 
oidk hab wo e juh mo has i kaij 
g Jiosh. 18Ihda uwi map neid o d 
hegai ge'e kihhim mat s-gewkam 
an wo ha u'ukch g kokownal a'ai 
jewed dahm” 


Matsh wo i gei ihda ge'e kihhim 

1 Am i dahm, ni hahawa ep 
neid g anghil. Tki id ab i 

hud dahm kahchim t amjed k ge'e 
u'ukch g gewkdag. K ab amjed g 
tonlig wabsh wehsko tonod an 
jewed dahm. ?K am si s-kaidam 
neok ch hab kaij: 

“I at gei ihda ge'e kihhim mo 

hab masma mo g chehpa'awi. 


517 


Jijawul o ebkiod. 

Nahnko mahs s-u'amakam ch 
pi a'amkam u'uwhig o am kih 
eda. 

3 Bat wa masma e padch g 
kihhim nat pi mu'i ha padch g 
hemajkam g pi ap'ekamkaj. 

Heg o wa wepo mat ha 
nawkkoich. 

T am wehmaj ab wo bei g 
s-ko'ok namkidadag. 

T g kokownal wehsko hab juh 
g pi ap'ekam id hekaj kihhim 
mo g chehpa'awi wepogidas. 

T g s-kakais wehsko jewed dahm 
ba'ich i s-e kakaisch heg hekaj 
pi ap'ekam mo am hab e wua.” 

Neh, bo kaij g anghil. 

4Ni hahawa ep kah mo ab neok g 
Jiosh dahm kahchim amjed ch hab 
kaij: 

“Ab g wo i wuwhaki, 
ni-hemajkamga. 

Ab g wo i wuwhaki ab amjed 
ihda kihhim mo hab sha 
masma mo g chehpa'awi. 

Pi g am hu wo wehmajk heg eda 
pi ap'ekam. 

Pi g ab hu wo wehmaj beh'i g 
s-ko'ok namkidadaj. 

5 Pi ap chu'ijigaj o sha'i si uhgk 
sipulkas. 

Kuni s-chegito g pi ap chu'ijigaj. 

6 S-ko'okam at hab em-juh. 

Kumt uhpam s-ko'okam hab wo 
juh. 

Ab g ba'ich wo i nodgid g 
chu'ijigaj wui. 

Heg at wo wa wepodagk mamt 
am wo i shuhdad g kohbaj 
heg hekaj i'idag mo e dahm 
ba'ich i s-gewk mat wa has i 
masma am hab em-juh. 


REVELATION 18 


7 Ab g wo mahki g ha'as sho'igdag 
ch pi ap tahhadkam mo wa 
he'es hejel ab e mahkch g ab 
si has e-elidadag ch kaisdag. 

T wo si e sho'igch hab masma 
mo g hejel wi'ikam uwi k eda 
hab e elid mo d kownal ch pi 
hekid wo e sho'igch. 

8 Kut id hekaj g sho'igdaj wehs ab 
wo i shul dahm wabsh sheli e 
oidam. 

K g sho'igdaj d s-ko'ok 
mumkidag ch pi ap 
tahhadkam ch bihugig Am at 
wo meitto ihda kihhim. 

S-gewkdag ani ch wo lodait k 
s-ko'okam wo namkid.” 

Neh, bo kaij g Jiosh. 

9Hegam kokownal mo wehmaj 
hab junihim g pi ap'ekam at wo 
si shoanid wehhejed am i neidok 
mamt mei. 19Idam o ga hu wabsh 
mehk gegok no pi s-ehbid mat wo 
nei g sho'igdaj ch hab kaij: 

“Th, sho'ig! Ihda si ge'e s-gewk 
kihhim mo e wepogid 
g Babylon at sha'i si 
s-hohtam ab bei g s-ko'ok 
e-namkidadag.” 

11K g s-kakais id dahm jewed hab 
wa!ap si shoani ch pi ap e tahtk 
wehhejed no pi hahawa pi hedai ha 
nolawt g ha-gagli. 12Pi oki hedai 
ha nolawt g ha-ohlaga ch ha- 
plahdaga ch s-namkig hohodai ch g 
s-namkig ha-lohbaga ch g mamskal 
ch g s-namkig uhs. Nahnko ha'ichu 
oki hab wua g al-huandi a'agkaj 
ch s-namkig uhs ch kohwli ch 
wainomi k ch s-namkig hodaikaj. K 
oi wa pi hedai ha nolawt. 1*Am o 
chum gagda hegai mo haschu am 
wehnads g ha'ichu hugi ch nahnko 

mahs s-ap uhwchu ch nawait ch e 
ko'adam a-saidi ch chu'i ch pilkani 
ch haiwani ch kahwal ch kakawyu 
ch kakalit ch nenehol ch chum 
hems g o'odham dodakag. K pi 
hedai ha nolawt. 
14K hab kaij idam s-kakais ab wui 
hegai kihhim: 
“Wehs hegai map ab si tatchua at 
huhug. 
M-kaisdag ch s-m-kehgdag at im 
hu hab i ejuh. 
Kupt pi dahm ep wo ha edagi.” 
15Hegam mat s-e kakaisch am 
ha'ichu gagdak atki ga hu wabsh 
mehk wo gegokk no pi s-ehbid g 
sho'igdaj. Idam at wo si shoanid ch 
wo pi ap e tahtkkad 1êch hab wo 
kaijchid: 
“Ih, sha'i si sho'ig ihda si ge'e 
kihhim mat wa eda ab wo 
si s-kehg e enigadadch g 
s-ihbhaimagi ch s-wegi 
lohbakaj k ab hab wo 
juhkchid g ohla hehosimhuna 
ch s-kehg hohodai. 
17'T eda sha'i si s-hohtam wehs 
heb hu shul g e-kaisdag.” 
Wehsijj oki ga hu wabsh mehk 
gegok hegam mo d ha-ge'ege'ejig 
an wapalko ch ed ch hegam mo an 
dadhaichug ch hegam mo d pion an 
wapalko ch ed ch wehs hegam mo 
ab behe g e-kihdag ab ge shuhdagi t 
amied. IB Am o meihim g kihhim ch 
g kuhbs am wuhshani. K wehs idam 
am neid ch si hihnk ch hab kaij, 
“Pi o hekid hema kihhim hab sha'i 
masma d ge'e kihhim.” 1*T idam ab 
hahawa iawua g jewed e-mo'o ab k 
si s-kaidam hihnk ch si shoani ch 
hab kaij: 

“Sho'ig, sho'ig, ihda si ge'e 
kihhim. 

Ihda kihhim o wud mat ia s-e 
kakaisch hegam mo e'edgid g 
wapalko. 

Sha'i si s-hohtam at wehs 
ha'ichu heb hu shul ihda 
kihhim.” 

Neh, bo kaij idam pi ap'ekam 
hemajkam. 

20Kut oi wa d wo si ge'e s-hehgigk 

an dahm kahchim ch ed mat 

i gei ihda pi ap'ekam kihhim. 

Jesus chuhchai ch Jiosh ha'ichu 

i tashogiddam ch wehs g Jiosh 

hemajkamga at wo si s-hehgigk. 

Jiosh at ab wo abch ihda kihhim g 

chu'ijig mo has ha juhkchkahim. 
21Kut am hahawa hema i e chehgi 

g si s-gewk anghil k am hema bei g 

hodai. Ihda hodai oki ha'as ge'ej mo 

g si ge'e chu'ikud. T g anghil am 

da'ich ge shuhdagi ch ed k hab kaij: 

“Bat masma am wo si e da'ich 
ihda ge'e kihhim mat pi hekid 
hedai ep wo neidad. 

22 Hegam mumsigo mo ha gew g 
a'alpa ch uhs kukuikud ch 
kohwli kukuikud at pi hekid 
am hu ep wo piast amai. 

Pi at hekid am hu ep wo e chikp 
g nahnko mahs chikpan amai. 

Pi amt hekid am hu wo chu'ad. 

23 pi at hekid am hu ep wo e 
mehmheid g lalampa. 

Pi at hekid hedai am hu ep wo e 
hohont. 

Hegam mo d s-kakais iia o wa 
u'ukch g gewkdag wehsko 
jewed dahm. 

K wa ia ge has e wuihim g 
mamakai ch hekaj ha iattogid 

g hemajkam an wehs jewed 
dahm. 
T eda wehs huhug ihda.” 
Neh, bo kaij hegai anghil. 
24Kumtki s-ko'okam wo namkid 
g kihhim nat pi ia e ko'ij g Jiosh 
ha'ichu i tashogiddam ch Jiosh 
hemajkamga. Chum o hems d 
chu'ijigaj hegam mat gan hu a'ai 
jewed dahm e ko'ij. 
19 Nt amjed hahawa ha'ichu 
kah. K id hab kaidag mo 
sha'i mu'i hemajkam am neneok an 
dahm kahchim ch ed ch hab kaij: 
“Ab ach si has elid g Jiosh. 
Do'ibiadag ch ab has elidadag 
chgewkdagoabd 
amjedkamaj g Jiosh. 
2 Do wohokam ch s-ap'ekam 
g Jiosh lodaita nat pi 
s-Ko'okam ab namkid ihda si 
pi ap'ekam chehpa'awi mo 
padchud g jewed heg hekaj 
e-tohntomdadag. 
Jiosh at s-ko'okam ab namkid 
nat pi ha kokda g piongaj.” 
3K am ep Hihnk ch hab kaij: 
“Ab ach si has elid g Jiosh. 
Mei at ihda ge'e pi ap'ekam 
kihhim. 
T g kuhbs ab amjed chum hekid 
am wo wuhshanid.” 
4K eda an dahm kahchim ch ed 
daha g Jiosh e-kownal daikud an. T 
ab wui i tohtonwua hegam gokko 
gamai gi'ik ge'eged k ab si has elid 
ch hab kaij, “Pegih neh, ab ach si 
has elid g Jiosh.” 


Matsh g Jiosh alidag am wo i 
ha hemapai g e-hemajkamga 
5K ab hahawa hema neok miajed 
g Jiosh kownal daikud ch hab kaij: 

“Ab g wo si has i elid g Jiosh 
ch ab s-wohog elid ahpim 
piongaj ch ahpim wehs 
hemajkam mam ha'i d s-has 
haha'ichu ch ha'i pi d has 
haha'ichu.” 

6Ni hahawa ep kah mu'i 

hemajkam. K g ha-ne'oki hab 
kaidag mo g s-gewk shuhdagi an 
med ch hab kaidag mat g tataniki 
ab si s-kaidam kop. Ha ani kah mo 
hab kaij: 

“Ab ach ihm g Jiosh no pi d si 
uhgk t-kownalig ch u'ukch g 
gewkdag am wehs hemajkam 
ha dahm. 

7 Ab att wo si i s-hehgigk ch wo 
s-ap t-tahtkkad ch ab wo si 
has i el g gewkdaj. 

E at ai mat ab wo i ha hemapai 
g e-hemajkamga hegai mo 
kahwalkaj ab e chehgidch. 

T heg wo wa wepodagk mo g si 
ge'e hohnta. 

T g hemajkamgaj ab si e nahto 
wehhejed 

8 hab sha masma mat g wo 
kuntam ab si s-tohama wo e 
enigadad. 

Ihda lohba o wepogidas g 
s-ap'ekam ha'ichu hab 
ha-juni.” 

9K hab kaij g anghil ab ni-wui, 
“An g o'ohan ihda: Ab at wo i ha 
hemapai g e-hemajkamga hegai mo 
kahwalkaj ab e chehgidch. Kut wo 
si s-hehgigk hab masma mamt wo si 
s-hehgigk am ha-gegosig ed g wo ha 
hohntam.” K hab ep kaij g anghil, 


“Id o d si s-wohokam Jiosh ne!oki.” 


10Kunt am hahawa si i gei wecho 
k ab si has i el. K wabshaba hab 
kaij ab ni-wui, “Pi g hab masma ab 

si has ni-elid mani d Jiosh. Ab g si 
ihm g Jiosh. Dani wabsh piongaj 
hab masma mam ahpim mam ab 
s-wohochud hegai wohokam mat 
g Jesus am i em-tashogi.” Neh, bo 
kaij g anghil. K ihda wohokam d 
hegai mo ab amjed an u'ukch g 
e-amichudadag g Jiosh ha'ichu i 
tashogiddam. 


Hegai mo g s-toa kawyu cheshajchug 


11Nt hahawa ep nei g dahm 
kahchim. T i e kuhpi'o. K am hab 
chu'ig g s-toa kawyu. K an ab da 
hegai mam hab a'aga Wohokam. 
Heg o d hegai mo am s-ap ha lodait 
ch s-ap hab wua g cheggiadag. 
12Wuhpuij o hab masma s-mahs 
mo ab mehmheihim. K mu'i gigiko 
an hab chuhchu'ig mo'oj an. An o 
hema o'ohadag g chehgig ab ab. K 
heg wa'i hejel s-mahch mo haschu 
wud. 13K g lihwaj d wabsh i eh'ed. 
Kum hab a'aga Jiosh Ne'oki no pi 
g Jiosh am gahi wuhshanim neok 
ab t-wui. 14T g mu'i anghil am i 
oi hab masma mo g shondal k g 
s-tohta kakawyu ha chehchejch 
ch s-tohtam e e'enigadadch. 15Is- 
pahyo o ab i wuhshanis chinij 
amjed hegai Jiosh Ne'oki. T id 
heg hekaj wo ha gewito g jejewed 
k am hahawa s-gewkam wo i ha 
wanim g wainomi usagakaj k 
s-ko'okam wo ha namkid hegam 
mo bagachud g Jiosh. Id at heg 
wo wa wepodagk mamt g uhdwis 
wo kehiwia. 16Ab lihwaj ab ch an 
kahioj an o id chehgig an o'ohadag 
‘Si Ge'e Kownal am Wehs ha Dahm 
g Kokownal.’ 

17Ni hahawa hema ep neid g 
anghil. Id o am kehk tash ch ed. K 

eda g u'uwhig an nen'e hewel ch 
ed. K id ab ha wui si s-kaidam neok 
ch hab kaij, “Am g wo hihim k am 
wo i e hemapai mat g Jiosh am hab 
wo em-juni g si ge'e gegosig. 18T 
wo em-gegos g pi ap hemajkam 
ha-chuhkugkaj. Kumt chum hems 
wo huh g ha-chuhkug g kokownal 
ch shondal ha-ge'ege'ejig ch s-has 
haha'ichu ch ep wo huh g ha- 
chuhkug g kakawyu ch hegam 
mo ha chehchejch ch hegam mo d 
nenehol.” 

19Ni hahawa ep neid hegai s-ta 
Ehbidamakam mat wa heki hu 
in i wuhsh. Wehs g kokownal an 
jewed dahm at am i ha hemapai 
g e-shondalig k am i wehmt 
g s-ta Ehbidamakam mat wo 
cheggia hegai mo g s-toa kawyu 
cheshaj. Kut id g shondaligaj i 
wehmt. 29Kumt bei hegai s-ta 
Ehbidamakam ch heg ehp s-chu 
Iattomkam Ha'ichu i Tashogiddam. 
Do ihda mo wa ha iattogid g 
s-hasig ha'ichukaj hegam mo ab 
hab juhkch g s-ta Ehbidamakam 
cheposig ch hegam mat ab i shul 
wui g wepogidaj. Kumt ha ui 
hegam gohk k wabsh doakk am ha 
nehnich heg eda kahchki mo chum 
hekid meihim. Z1Hegai mo wa g 
s-toa kawyu cheshaj at ha kokda g 
ha-shondalig heg hekaj is-pahyo mo 
wa kamshch ab e-chini ed. Kut g 
u'uwhig am huh g ha-chuhkug k si 
s-kokwod. 


Hemako mihl a'ahidag 
2 Ni amjed hahawa hema 
ep neid g anghil. T id 
ab i hud dahm kahchim amjed k 
an u'ukch g yahwi id wehhejed 

s-juhk wag ch an u'ukch g chewe 
hukshchim wainomi. 2K am daha 
g Nehbig Hujud ch d ge Jiawul ch 
hab chehgig Satan. Tki g anghil 
an si wulshp ?k am da'ich heg eda 
s-juhk wag k ab si yahwidad k ab 
ep si bidsh. T hab pi ab hu ep wo 
i wuhshani k pi ep wo ha iattogi g 
hemajkam am hugkam mat wo e 
ai g hemako mihl a'ahidag. Id at i 
dahm am hi wa ep wo sha'i e dagito 
pi sha'i tash. 

4Kuni hahawa ep neid g kokownal 
dadaikud ch hegam mo an dadha. 
Idam amtki ab ha mah g gewkdag 
mat d wo u'usagakamk. Am ani 
ep ha neid hegam mat e ko'ij no pi 
am ahgachug hegai Jiosh ha'ichu 
ahga mo g Jesus am ha tashogid. 
Idam at pi ab hu sha'i has i el g s-ta 
Ehbidamakam ni'is g cheposigajkaj 
ab hu e chechpos e-koka an o 
e-nohnhoi an. Jiosh at ab ha mah g 
ap'edag mat ab wo i wuwha muhkig 
amjed k am wo i ha wanimedad g 
hemajkam wehmaj g Christ hemako 
mihl a'ahid ab. **Hegam mat 
wehpeg ab wo i wuwha muhkig 
amjed at wo si s-hehgigk ch wo si 
s-ap e tahtkkad ch pi am hu gahi ep 
wo wuwha g muhkig. Jiosh at hab 
wo ha juh mat d wo papalk ch d wo 
piongajk g alidag. Kut heg wehm 
am wo i ha wanim g hemajkam 
hemako mihl a'ahid ab. (5) T 
wabshaba pi koi ab hu uhpam wo i 
e chechegito hegam mo pi mahch g 
Jiosh am hugkam mat wo huhug g 
hemako mihl a'ahidag. 


Mamtsh wo gewito g ge Jiawul 


7 Am i dahm g hemako mihl 
a'ahidag, mtki ab wo i wuhshad g 

ge Jiawul amjed mam am kuhpch. 
8Kutki am wo him k am ep wo 

ha iattogi g hemajkam an wehsko 
jewed dahm. Idam hemajkam at 
ha'i hab wo e a'agad Gog O'odham 
ch ha'i hab wo e a'agad Magog 
O'odham. Kut g Jiawul am wo 

i ha hemapai mat hab wo juh g 
cheggiadag. Kutki hab sha masma 
wo mu'ijk mo g o'od an shuhdagi 
bahsho 9ch am wehskojed wo i 

e hemapad k an wo e keshwua 

ha wehgaj hegam mo d Jiosh 
hemajkamga ch am kih Jerusalem 
ch ed. T oi wa g mehi ab wo i hud 
dahm kahchim t amjed k wo ha 
hugio. 10Mt amied g ge Jiawul am 
da'ich heg eda kahchki mo chum 
hekid meihim. Do ihda mei kahchki 
mamt am eda heki hu ha nehnich 

g s-ta Ehbidamakam ch s-chu 
Iattomkam Ha'ichu i Tashogiddam. 
Idam atki ab wo nako g s-ko'ok tash 
oidam ch chuhug oidam am i amjed 
ch chum hekid. 


Si oidchkam lodaita 

11Ni hahawa ep neid mo g si ge'e 
s-toa kownal daikud am kehk. K ab 
daha g Jiosh. T g jewed ch dahm 
kahchim heb hu wohp ab amjed k 
pi hekid ep sha'i e neid. 

12Kuni ha neid hegam mo d ko'i 
ch d nahnko i mahs hemajkam. 
Idam o am gegok wui g kownal 
daikud. Kut i e kuhkpi'o hegam 
o'ohana mo an o'ohadag g pi ap 
ha-chu'ijig. T am ep i e kuhpi'o 
hegai o'ohana mo am eda o'ohadag 
g e do'ibiakam ha-chechgig. Tg 
Jiosh ha lodai g ko'i. "3 Wehsijj at 
i wuwha ab ge shuhdagi t amjed 
ch ab hiha'ini t amjed an wehsko 

jewed dahm. T g Jiosh ha lodai 
heg hekaj mo haschu i pi ap has 
junihim. 1415Pi o an hu o'ohanas 
g ha-chechgig heg eda o'ohana mo 
an o'ohanas g e do'ibiakam ha- 
chechgig. Kumt hekaj am ha shul 
heg eda kahchki mo meihim. Id at 
hab wo masmak mo g gokkokam 
muhkig. T g Jiosh am wo hugio g 
muhkig k am ep wo hugio amai mo 
am ha'ichug g ko'i. 


Matsh g Jiosh am hab hahawa 
ep wo juh g wechij dahm 
kahchim ch wechij jewed 

2 Ni hahawa ep neid g si 
wechij dahm kahchim 
ch si wechij jewed. Hegai wehpeg 
dahm kahchim ch wehpeg jewed at 
wa heb hu hihi. T g ge shuhdagi am 
wabsh i huhug. ZK ab i hudunihim 
g si Hekia S-ap'ekam Kihhim 
dahm kahchim t amjed. Id atki g 
Jiosh nahto. K hab e a'aga Wechij 
Jerusalem ch si e nahtokch am 
wehhejed g Jiosh alidag hab sha 
masma mat g wo kuntam wo si e 


nahtokch mat wo nam g wo e-kunta. 


3Ab o daha g Jiosh e-kownal 
daikud ab. Kuni kah mo hab kaij, 
“Idani at g ni-kihdag ia i hud ha wui 
g hemajkam. Am ant ha wehm wo 
kihkad. Kut d wo ni-hemajkamgak. 
Am ant wo ha wehmajk ch d wo 
ha-Jioshgak “ch ab wo i dagi'o g 
ha-oh'og ab ha-wuhpui ab. Pi at 
hedai haha wo muh o pi ap wo 
e tahtkkad o wo shoakad o wo 
tahtkkad g s-ko'ok. Im at hu hab i e 
juh g hekiukam.” 

5Neh, bo kaij g Jiosh ch amjed 
hab ep kaij, “Idani ant am hahawa 
si wechij nahto wehs ha'ichu,” ch 

hab ep kaij ab ni-wui, “An g o'ohan 
ihda wohokam mani m-ahgid. 
Wehs hemajkam at ab wo chum 
s-wohoch,” 

6K hab ep kaij, “E at nahto wehs 
ha'ichu. Ahni ani d alpha ch d 
omega. Id o hab d ahga mani si 
wehpeg ia ha'ichug ch si ha oidch 
ia wabsh wo kia ha'ichugk. Nt wo 
ha mah g pi ha huhugedam doakag 
hegam matp hedai wo tatchua 
hab masma mamt wo ha wasibi g 
tonkkoi g shuhdagi. "Ab ant ni-wui 
wo i ha gawulkai mat d wo ni- 
alaligak hegam mat hedai i gewito 
g pi ap'ekam. ®T wabshaba wo e 
nehnich mei kahchki ch ed g s-chu 
ehbidkam ch pi wohochuddam 
ch hegam mo loligog ch chum e 
u'uwichud o chum e chechojchud 
ch ha mu'adkam ch totonto 
ch s-chu hihoinkam ch s-chu 
i'attomkam ch hegam mo wabsh 
g o'odham nahtoi ha jijoshchud. 
Hegai mei kahchki o d gokkokam 
muhkig.” 


Mash has mahs hegai 
wechij Jerusalem 


9Hema hegam wewa'ak anghil 
mat am u'apa g si oidchkam 
sho'igdag at am jiwia ni-wui 
k hab kaij, “Ab g i hihm. Nt 
am wo m-chehgi hegam mo d 
hohnigaj hegai mo kahwalkaj ab e 
chehgidch.” 10T g Hekia S-ap'ekam 
Gewkdag ab si i ni-wehmt. T g 
anghil am i ni-be k am ni-u'apa si 
uhgk do'ag dahm k ab i ni-chehgi 
hegai hekia s-ap'ekam kihhim 
mo d Wechij Jerusalem. Id o ab 
hudunihim dahm kahchim t amjed 
ch d Jiosh nahtoi TT ch si tonod 

g Jiosh tonligkaj hab masma mo 
hegai si s-kehg gai tondam hodai 
mo hab e a'aga jasper. '*An kihhim 
wehgaj o hab chu'ig g uhgk kolhai. 
K id eda hab chu'ig g gamai gohk 
kihkijeg. K g gamai gohk anghil ab 
ha nuhkud g kihkijeg. An o kihkijeg 
t an hab chu'ig g ha-chechgig 
hegam gamai gohk dakam Tutuligo 
hemajkam. 13Waik kihkijeg o hab 
chu'ig an si'alig tahgio ch waik an 
juhpin tahgio ch waik an wakolim 
tahgio ch waik an hudunig tahgio. 
14K ihda kihhim kolhaidag o an 
hab junis gamai gohk hohodai 
dahm. K idam ha ab an o'ohadag 
g ha-chechgig hegam gamai gohk 
chuhchaij hegai mo kahwalkaj ab e 
chehgidch. 

15Hegai anghil mo ab ni-wui neok 
o g ohla kuintakud uhs an u'ukch 
mat hekaj wo kuint g kihhim ch g 
kolhaidaj ch g kihkijeg. 16K ihda 
kihhim si s-ap s-chuhchpul ch ha'as 
uhgk ch ha'as chewaj mo he'es i 
s-tadani. T g anghil am kuint. Kd 
mihl hetasp siant (1500) mihya. 1T 
g anghil am ep kuint g kolhaidag. 
K d gohk siant gamai chuhdp (216) 
tad uhgk. 1*K hegai kolhai heg 
hekaj hab junis hodai mo hab e 
a'aga jasper. K g kihhim d wabsh 
gai tondam ohla. 1*K g shondaj id 
hekaj hab junis nahnko mahs si 
s-kehg hohodai. Wehpeg shondaj o 


d hegal hodai mo hab e a'aga jasper. 


K g gokkokam d hegai mo hab e 
a'aga sapphire. K g waikkokam 

d hegai mo hab e a'aga agate. K 
g gi'ikkokam d hegai mo hab e 
alaga emerald. 2°K g hetaspokam 
d hegai mo hab e a'aga onyx. K 

g chuhdpokam d hegai mo hab e 

a'aga carnelian. K g wewa'akkokam 
s-oam ch d hegai mo hab e 
a'aga guartz. K g gigi'ikkokam 
d hegai mo ab e a'aga beryl. Kg 
humuktokam d hegai mo hab e 
a'aga topaz. K g wehst-mahmhokam 
d hegai mo hab e a'aga chalcedony. 
K g gamai hemako d hegai mo 
hab e a'aga turguoise. K g gamai 
gokkokam d hegai mo hab e a'aga 
amedyst. 21K g gamai gohk kihkijeg 
d hegai hodai mo hab e a'aga pearl. 
Wehsijj hegam kihkijeg o hab junis 
ab hehemako pearl amjed. K g 
kahya am kihhim ch ed d wabsh 
ohla ch am wabsh gai tonod hab 
masma mo g mi-lihda. 

22Pi ani sha'i hema neid g 
cheopi. Wehs g kihhim o d wabsh 
ge cheopi no pi an eda kihdag g 
Jiosh ch hegai mo kahwalkaj ab e 
chehgidch. 2?Pi o an hu ha'ichug g 
tash ch mashad. Jiosh o an wehsko 
tonlidch g kihhim heg wehm mo 
kahwalkaj ab e chehgidch g si ge'e 
e-gewkdagkaj. ““Hemajkam am 
jewed dahm at s-ap am wo hihimad 
id hekaj tonlig. T g kokownal am 
wo u'apa g e-kakaisdag. *5T g 
kihkijeg chum hekid ab wabsh 
wo kuhkpi'okask. Pi at hekid wo 
s-chuchkagad. T heg hekaj pi ab hu 
wo i e kuhkp g kihkijeg. Z6Si s-has 
haha'ichu am wehs jejewed ch ed 
at am wo u'apa g e-kakaisdag. 27T 
wabshaba pi am hu wo hiwgidask 
g s-uam ha'ichu. T pi ab hu wo 
i wahp g s-chu i'attomkam ch 
hegam mo hab junihim g s-ta edam 
ha'ichu. Hegam at am wo wa'i 
wahpkad heg eda kihhim mo g 
ha-chechgig an o'ohadag heg eda 
mo g e do'ibiakam ha-chechgig an 

o'ohadag. Id o d o'ohanaj hegai mo 
kahwalkaj ab e chehgidch. 
2 T am hahawa ni-chehgi 
g akimel hegai anghil. 

K id ab da'iwuni heg amjed 
kownal daikud mo g Jiosh an 
daha heg wehm mo kahwalkaj ab 
e chehgidch. K hab d ahga ihda 
mo g Jiosh ab t-mahkch g pi ha 
huhugedam doakag. Shuhdagi o si 
tohonnod hab masma mo g tondam 
hodai 2ch an si eda med g kahya. K 
g doakag uhs ge a'aijed shohshon 
ch an a'ai kehk ihda akimel ch an 
babhe hemho wehs mashad ab. K g 
hahhagaj d ha-kulaniga g nahnko 
mahs hemajkam wehsko jewed 
dahm. 3K pi an hu ha'ichug hegai 
mo pi hohho'idachud g Jiosh. 

Am at wo ha'ichugk g Jiosh 
kownal daikud. Kut an wo dakad 


hegai mo kahwalkaj ab e chehgidch. 


T g piongaj ab wo si has elidad 

4ch wo neidad g wuhioshaj. T 

g chehgigaj an wo o'ohadagk 
ha-koka ab. 5Pi at dahm ep wo 
s-chuhugamk nat pi g tonlig a'ai wo 
wuhshanid ab amjed g Jiosh. Kut 

pi an hu wo ha'ichugk g tash. T pi 
wo e tatchuad g lalampa. T g Jiosh 
hemajkamga am d wo kokownalk 
chum hekid. 


Matsh ep wo jiwia g 
Jesus jewed dahm 
6K hab hahawa ep kaij g anghil 

ab ni-wui, “Idam ha'ichu ahga o 
woho. Kut wehsijj ab wo chum 
s-wohoch. Jiosh o wa ab ha mahkch 
g ha'ichu i e-tashogiddam g Hekia 
S-ap'ekam Gewkdag mat am wo 
ha'ichu ha chehgi ch am ep ni- 
chehani mant am wo em-chehgi 

hegai mat haschu has wo e juh 
s-hohtam.” Neh, bo kaij g anghil. 

7K g Jesus hab kaij, “Ab g wo i 
ni-kaiham. S-hohtam ant wo jiwia. 
Jiosh at wo wa s-ha ho'ige'el hegam 
mat ab wo s-wohog el wehs ihda 
gam hu ba'ich ha'ichu ahga mo in 
o'ohanas.” Neh, bo kaij. 

8Kuni ahni John wehs kah ch 
wehs neid ihda mani in o'ohan id 
eda o'ohana. Am o wa kehk hegai 
anghil mo ab ni-wui neok. Nt ab 
i gei wecho k ab chum si has elid 
am i neidok k kaiok ihda wehs. 9K 
wabshaba hab kaij ab ni-wui, “Pi 
g am hab e juhni. Dani wabsh em- 
wehm pion ahpim Jiosh ha'ichu i 
tashogiddam ch wehs hegam mo 
ab s-wohog elid mo haschu an 
o'ohadag id eda o'ohana. Ab g has i 
elid g Jiosh.” 

10K hab ep kaij ab ni-wui, “E o 
aihim mat wehs am hab wo e juh 
ihda map neid ch kah ch an o'ohan. 
Pi g am ehsto. 

11“Pi at hedai wo sha'i e nako mas 
am gawul wo e juh mat hekid wo e 
ai ihda. Hegam mo d p ap'ekam at 
d wabsh wo pi ap'ekamk. T hegam 
mo d s-ap'ekam am hab wabsh wo i 
chu'igkad ch am hab wo wa junihid 
g s-ap'ekam.” 

12K g Jesus hab kaij, “Ab g wo 
ni-kaiham. S-hohtam ant wo jiwia 
k wo u'ad g ni-mahkigdag mant ab 
wo i ha mahkhi ha'as mat hedai 
he'es ha'ichu hab i juh. 13 Ahni ani 
d alpha ch d omega. Id 0 hab d 
ahga ‘si wehpegkam ch si oidchkam’ 
ch hab d ep ahga ‘i shonkam ch i 
kuhgkam.' ” 

14Neh, no hig pi woho mat wo 
si s-ap e tahtkk ch pi wo si e el 

hegai mat g wehschugaj s-kehg 

wo wakonask, Pegih, mt hab wa 
masma wo si s-ap e tahtkk matp 
gam hu hab wo ie juh g pi ap 
em-chu'ijig. Jiosh at ab wo em- 
mah g ap'edag mamt ab wo ko'ad 
g bahidaj hegai doakag uhs ch ab 
wo i wahp kolhai kihjeg t ab heg 
eda Wechij Jerusalem. Kumt wo si 
s-hehgigk. 1*K wabshaba am jeg ed 
hab chu'ig hegam mo s-uam ha'ichu 
hab wua ch hegam mo hab wua g 
hihoina ch s-totontomkam ch ha 
mu'akam ch hegam mo jijoshchud 
g hemajkam ha'ichu ha-nahtoi ch 
hegam mo s-hohho'id g ha'ichu 
iattogi ch ha'ichu ha iattogid. 

16K hab kaij g Jesus, “Ahni ant 
am cheha g ni-anghiliga mat am wo 
em-ahgi ihda wehs ahpim mam am 
kawod e nanmek ch ab has ni-elid. 
Ahni ani d Davidbad amjedkam ch 
wepo masma mo g si s-mahs si'alig 
hu'u.” 

17Hekia S-ap'ekam Gewkdag o 
ab i ha waid g hemajkam am gai 
ha wuhshanim hegam mo ab si has 
elid g Jesus Christ, Idam o hab kaij, 

“Ab g wo beh'i g pi ha huhugedam 
doakag.” 

Kut wehsijj hegam mat ab wo 
kah ihda at hab wa'ap wo chei, “Ab 
g wo beh'i g pi ha huhugedam 
doakag.” 

Pegih, ab g wo beh'i wehsijj 
ahpim mam hedai i tatchua. Bo 
wa masma am em-wehhejed mo g 
shonkam shuhdagi am ha wehhejed 
g tonkkoi. 


Mat ia i kuhgi 

18S-e g wo nen'oidk ahpim 
mamt ab wo i kah mamt pi am 
hu gawul wo juh ihda gam hu 
ba'ich ha'ichu ahga mo in hab 
chu'ig id eda o'ohana. Mu'i o 
ha'ichu in o'ohadag g sho'igdag. 
Kut id ab wo i wehnad g Jiosh g 
s-ko'ok em-namkidadag mamtn ab 
ha'ichu wo i wehnad hegai mo in 
o'ohadag. 19K in o'ohadag mach 
ap'edag matt am wo i wahp Si 
Hekia S-ap'ekam Kihhim ed k wo 
huh g bahidag hegai uhs mo ab 
t-chehgidch g pi ha huhugedam 
doakag. T wabshaba g Jiosh gm 
hu hab wo i juh g em-ap'edag 
mamtp ahpim ha'ichu gam hu 
hab wo i juh id amjed o'ohana. 

20Hegai mo am s-mahch 
ch ahg wehs ihda o hab kaij, 
“Woho o wa. S-hohtam ant ab 
wo i hih.” 

Pegih oi g. Ab g i hihm, 
t-kownalig Jesus. 

21T wo wa s-em-ho'ige'el 
g t-kownalig Jesus k am wo 
em-wehmajk. 


